Kapak

Eyüb mahkemesi 90 Hücec 1090-1091

(EYÜB90 - cilt: 31, sayfa: 65 - Hüküm no: Dış - Orijinal metin no: [Dış Kapak])﻿

﻿

﻿

Kapak

1090 ve 1091 seneleri An C[umâdelâhire] ilâ [Şevvâ]l hücec Eyüb Bâb mahkemesi Yusuf Efendi, Seyfullah Efendi Evvelinde 931 senesinden ve âhirinde 995 senesinden bir hüccet ve bir vakfiye ve 1031 senesinden kassâm-ı askerîden bir vakfiye kayıdları vardır. Perâkendelerden tertîb olunmuşdur. Türkçe ve Arabiyyü’l-ibâredir. Ba‘zı yazıları kopmuş ve bozulmuşdur. <<1095 senesinden âhirine>>

(EYÜB90 - cilt: 31, sayfa: 65 - Hüküm no: Kapa - Orijinal metin no: [İç Kapak])﻿

﻿

﻿

1. Hüküm

( )

[Okunaksız]

(EYÜB90 - cilt: 31, sayfa: 65 - Hüküm no: 1 - Orijinal metin no: [1a])﻿

﻿

﻿

2. Hüküm

(…)

[Okunaksız]

(EYÜB90 - cilt: 31, sayfa: 65 - Hüküm no: 2 - Orijinal metin no: [1b-1])﻿

﻿

﻿

3. Hüküm

Hüseyin Dede b. Abdullah’ın evini vakf ettiği

[Tasdîk 1] İşbu vesîka-i şer‘iyye benim indimde tahrîr edilmiştir. Ben Ahmed b. Süleyman b. Kemal’im. Afâ anhüm el-Melikü’l-Müte‘âl. [Tasdîk 2] İşbu vakfiyenin mazmûnu alâ vechi’l-hasm indimde sâbir olmuşdur. Ben fakīr Havâss-ı mahmiye-i Kostantıniyye kadısı Abdullah Gazâlî’yim. [Tasdîk 3] Aşağıdaki vakfın sübûtu ve tescîli indimde cereyân etmişdir. Ben fakīr Havâss-ı mahmiye-i Kostantıniyye müvellâsı Abd(…)’ım. Ufiye anhümâ. İşbu vakıf ikrârından bahseden sahîh ve şer‘î bir hüccet ve sarîh ve mer‘î bir vesîkadır. câbi Hayreddin b. Abdullah ve kayyım el-Hâc Ahmed b. Hasan nâm kimesneler âtiyyü’z-zikr vakfı münkir bulunan mahmiye-i Kostantıniyye sur kapılarından Edirnekapı hâricinde mütemekkin olan Hüseyin Dede b. Abdullah mahzarında vakf-ı mezbûrun mütevellîsi mevlânâ Şerif Hamza b. el-Hâc Mehmed’den sâdır olan da‘vâ-yı sahîha-i şer‘iyyede gıbbe’l-istişhâdi’ş-şer‘î şöyle şehâdet ettiler ki mezkûr Hüseyin Dede, Edirnekapı karşısında kâin olup dört tahtânî beyti selâmlığı helâyı su kuyusunu bahçe ve avluyu hâvî bulunan ve iki tarafdan mekābir-i müslimîn diğer iki tarafdan da tarîk-i âm ile mahdûd olan cemî‘ mülk menzilini cümle hudûdu ve hukūku ile evvelâ müddet-i hayâtınca kendisinin sonra Mihri bt. Hüseyin Dede nâm kızının sonra mütevellî-i mezbûrun oğlu olan dâmâdı Ahmed b. Hamza’nın, sonra ikisinin evlâdının, evlâd-ı evlâdının sonra nesilleri kesilirse -el-iyâzü billâh- âl-i Resûlullâh’dan (s.a.v) sâlih bir kimesnenin oturması şartıyla niyet-i hâlisa ve taviyye-i sâfiye ile vakf edip haps ettiğini bizim indimizde ve katımızda ikrâr ve itirâf etmişidi sonra mütevellî-i müdde‘î-i mezbûrdan sonra tevliyyeyi nesilleri kesilinceye kadar evlâdına, evlâd-ı evlâdına, sonra menzilde kim sâkin olacaksa ana şart etti. Şehâdetleri ba‘de’t-ta‘dîli’ş-şer‘î ve’t-tezkiyyeti’ş-şer‘iyye udûl ve sikātdan olmaları sebebiyle inde’ş-şer‘ makbûl ve mu‘teber oldu ve hâkim menzili mezbûrun vakfiyyetine hükm etti menzili merkūm bu sûretle, hibe edilmesi, satılması, mîrâs yoluyla el değiştirmesi kıyâmete kadar câiz olmayacak şekilde müseccel ve lâzım bir vakıf oldu. Cerâ zâlike ve hurrire fî evâhiri şehri Şa‘bâni’l-mu‘azzam min şühûri sene ihdâ ve ve selâsîn ve tis‘a mi’e el-hicriyye

Şuhûdü’l-hâl: Şerif Mehmed b. el-Hâc Mehmed ve Şerif Mustafa b. Hamza ve el-Hâc Karaca b. Abdullah ve Şuca‘ b. İbrahim ve İvaz b. el-Hâc Murad ve Müezzin Hüseyin b. Mehmed ve Mustafa b. (…) ve Yusuf b. Abdullah ve Hamza b. Abdullah ve Ahmed b. İbrî ve gayruhüm mine’l-hâzırîn

(EYÜB90 - cilt: 31, sayfa: 65 - Hüküm no: 3 - Orijinal metin no: [2a-1, Arapça])﻿

﻿

﻿

4. Hüküm

Hatice bt. Ahmed’in Ali b. Kasım’la evlenmesi

Zeyneb Hâtun mahallesinde sâkine Hatice bt. Ahmed beş yüz akçe mehr-i müeccel ile Ali b. Kasım’a nefsini tezvîc ettikde ol dahi tezevvüc ve kabûl eyledi. Hurrire fî 22 min Cumâdelâhire sene [10]90.

Şuhûdü’l-hâl: Huddâm. Zeyneb Hâtun mahallesinde sâkine Hatice bt. Ahmed beş yüz akçe mehr-i müeccel ile Ali b. Kasım’a nefsini tezvîc ettikde ol dahi tezevvüc ve kabûl eyledi. Zeyneb Hâtun mahallesinde sâkine Hatice bt. Ahmed beş yüz ( ) Zeyneb Hâtun mahallesinde sâkine Hatice ( ) Zeyneb Hâtun mahallesinde ( ).

(EYÜB90 - cilt: 31, sayfa: 66 - Hüküm no: 4 - Orijinal metin no: [2a-2])﻿

﻿

﻿

5. Hüküm

Mustafa b. Abdullah ile Emine bt. Osman’ın mahkemede nikâhlanmaları

Mustafa b. Abdullah nâm kimesne ve Emine bt. Osman nâm hâtun kendi nefislerine asâleten meclis-i şer‘de hâzırân oldular. Sonra mezbûr Mustafa mezbûre Emine’yi meclis-i şer‘-i şerîfde tezevvüc eyledi. Fi’l-yevmi’t-tâsi‘ min şehri Şevvâl sene ihdâ ve tis‘în ve elf.

(EYÜB90 - cilt: 31, sayfa: 67 - Hüküm no: 5 - Orijinal metin no: [2b-1, Arapça])﻿

﻿

﻿

6. Hüküm

Sâliha bt. Maksud’un vasîsi olduğu Mehmed namına miras hissesi iddiasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Câmi‘-i Kebîr mahallesi sâkinlerinden iken bundan akdem fevt olan Üveys b. Mehmed’in verâseti zevce-i metrûkesi Meryem bt. Mehmed ile sulbî sagīr oğlu Mehmed’e münhasıra olduğu şer‘an mütehakkik oldukdan sonra sagīr-i mezbûrun kıbel-i şer‘den mansûbe vasîsi Sâliha bt. Maksud nâm hâtun meclis-i şer‘-i şerîf-i hatîr-i lâzımü’t-tevkīrde muhallefât-ı müteveffâ-yı mezbûra vâzı‘ü’l-yed olan işbu râfi‘atü’l-kitâb mezbûre Meryem muvâcehesinde bi’l-vesâye da‘vâ ve takrîr-i kelâm edip mezbûre Meryem tereke-i müteveffâ-yı mezbûrdan otuz esedî guruş ve bir guruş kıymetli bir müsta‘mel Yanbolu kebesi ve mezbûr elli akçe kıymetinde bir tencere kapağıyla ve iki yüz akçe kıymetli bir yemeni yorgan ma‘a çarşeb ve elli akçe kıymetli bir sahan ve on guruş kıymetli beş top bez ve otuz akçe kıymetli bir göbekli bakır tasın sekiz sehimde yedi sehmi vasîsi olduğum sagīre-i mezbûra âid olan yedi sehmi sagīr-i mezbûr için bana teslîmden imtinâ‘ eder suâl olunup eşyâ-i mezkûrede sagīr-i mezbûra âid olan yedi sehmi teslîme tenbîh olunmak matlûbumdur dedikde gıbbe’s-suâl ve akībe’l-inkâr ve talebi’l-beyyine ityân-ı beyyineden izhâr-ı acz edip istihlâf etmeğin fi’l-vâki‘ eşyâ-i mezkûreyi ve fi’l-cümle ism-i mâl ıtlâk olunur tereke-i müteveffâ-yı mezbûrdan bir şey ketm ve ihfâ etmediğine mezbûre Meryem’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle mezbûre Sâliha merkūme Meryem’e bî-vech ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Ali Çavuş b. Cafer, Ahmed Çelebi b. Mehmed, Mehmed Çavuş b. Mustafa, Abdüsselâm Efendi b. Mustafa, es-Seyyid Ârif Çelebi b. Mustafa, Çukadâr Ahmed Beşe.

(EYÜB90 - cilt: 31, sayfa: 67 - Hüküm no: 6 - Orijinal metin no: [2b-2])﻿

﻿

﻿

7. Hüküm

Halomic mukâtaa emini Sarı Ali Ağa’nın vekili olup Mizistre mukâtaasını toplayan Mehmed Ağa’nın haksız olarak aldığı parayı iadesi

Vilâyet-i Rumeli’nde livâ-i Mora’da Mizistre kazâsı tevâbi‘inden olan kurâ ahâlîlerinden Anavriti nâm karyeden Kostantin v. Nikola ve İstematilo v. Yani ve Kadmosta nâm karyeden Manol v. Kostantin ve Hırsane nâm karyeden Papa Yorgi Konmo v. Nikola ve Barbayan v. Todori ve Pasnik? nâm karyeden Anagnoşdi v. Yani ve Koniçe nâm karyeden Todori v. Dimo ve Parahak nâm karyeden Kostantin v. Yorgi ve Kastana nâm karyeden Yorgaki Kaçivelo v. Dimo nâm zimmîler mahfil-i kazâda bin seksen sekiz senesinden bin seksen yedi senesine mahsûb olmak üzre livâ-i mezkûrede vâki‘ Halomic mukāta‘ası emîni olan Edirneli Sarı Ali Ağa tarafından vekîl olmak üzre mukāta‘a-i mezkûre mülhakātından mîzân-ı harîr mukāta‘asının sene-i mezbûrede mahsûb olmak üzre rüsûmunu cem‘ ve tahsîl eden işbu râfi‘ü’l-kitâb Mehmed Ağa b. Hasan mahzarında her biri bi’l-asâle takrîr-i kelâm ve ta‘bîr ani’l-merâm edip mezbûr Mehmed Ağa vilâyet-i merkūmede Kalavrita kasabasında sâkin Likorya? b. Mustafa Ağa nâm kimesnenin menzilinde mukāta‘a-i mezkûre emîni mûmâ-ileyh Ali Ağa’nın vekîliyim deyû mîzân-ı harîr rüsûmu nâmında sene-i mezbûreye mahsûb olmak üzre bizim yedimizden bi gayri hakkın bin esedî guruş ahz ve kabz eyledikden sonra mezbûr Ali Ağa dahi tekrâr gelip mukāta‘a-i mezbûre mîzân-ı harîr mukāta‘ası rüsûmu kadîmden livâ-i mezbûre iskelelerinde alınagelmişdir mezbûr Mehmed Ağa kadîme muhâlif hilâf-ı kānûn ahz ettiğinden mâ‘adâ ben mezbûr Mehmed Ağa’yı husûs-ı mezbûra vekîl etmedim deyû mukāta‘a-i mezbûre rüsûmunu kadîmden alına geldiği üzre livâ-i mezkûr iskelelerinde tekrâr bizden cem‘ ve tahsîl ve ahz ve kabz eyledi hâlâ mûmâ-ileyh Mehmed Ağa’nın hilâf-ı şer‘ ve kānûn bizim yedimizden aldığı meblağ-ı merkūm bin esedî guruşu taleb eylediğimizde bize vermede ta‘allül eder suâl olunup meblağ-ı merkūmu bize alıverilmek matlûbumuzdur dediklerinde gıbbe’s-suâl mûmâ-ileyh Mehmed Ağa, minvâl-i muharrer üzre meblağ-ı merkūm bin guruşun ahz ve kabzını ikrâr lâkin meblağ-ı merkūmu bana teslîm eden zimmîler mesfûrun Kostantin ve İstematilo ve Manol ve Papa Yorgi Konmo ve Barbayan ve Anagnoşdi ve Todori ve Kostantin ve Yorgaki Kaçivelo olduğu ma‘lûmum değildir deyû redd-i cevâb edicek müdde‘iyûn-ı mesfûrûndan meblağ-ı merkūmu mûmâ-ileyh Mehmed Ağa kendi yedlerinden ahz ve kabz ettiğini mübeyyine beyyine taleb olundukda udûl-i ahrâr-ı ricâlden fi’l-asl livâ-i mezbûrdan olup hâlâ medîne-i Ebâ Eyyûb-i Ensârî’de Mehmed Bey mahallesi sâkinlerinden Hüseyin Çavuş b. Sinan ve Hasan b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ sene-i mezbûre bin seksen sekiz senesinden kasaba-i mezbûrede mezbûr Mustafa menzilinde sene-i mezbûreden bin seksen yedi senesine mahsûb olmak üzre mukāta‘a-i mezbûre mîzân-ı harîr mukāta‘ası rüsûmu nâmında mûmâ-ileyh Mehmed Ağa müdde‘iyûn-ı mesfûrûn Kostantin ve İstematilo ve Manol ve Papa Yorgi Konmo ve Barbayan ve Anagnoşdi ve Todori ve Kostantin ve Yorgaki Kaçivelo nâm zimmîler yedinden bizim huzûrumuzda bin esedî guruş ahz ve kabz eyledi biz bu husûsa bu vech üzre şâhidleriz şehâdet dahi ederiz deyû her biri [3a] şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı merkūm bin esedî guruşu müdde‘iyûn-ı mesfûrûndan yedime teslîmine Mehmed Ağa’ya tenbîh olundukdan sonra müdde‘iyûn-ı mesfûrûndan mûmâ-ileyh Mehmed Ağa muvâcehesinde her biri i‘âde-i kelâm [edip] meblağ-ı merkūm bin esedî guruşun iki yüz esedî guruşunu mûmâ-ileyh Mehmed Ağa yedinden ahz ve kabz edip meblağ-ı bâkī sekiz yüz esedî guruşun taleb ve da‘vâsından her birimiz mûmâ-ileyh Mehmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene tis‘în ve elf.

Şuhûdü’l-hâl: (…) [Kıdve]tü’l-emâsil Ali (…) mezbûr, Hüseyin Ağa emîn-i mezbûr, Yusuf b. Abdullah tâbi‘-i mezbûr, Süleyman b. Abdullah Kîsedâr, Ali Bey b. ( ) tâbi‘-i mezbûr.

(EYÜB90 - cilt: 31, sayfa: 68 - Hüküm no: 7 - Orijinal metin no: [2b-3])﻿

﻿

﻿

8. Hüküm

Mustafa Bey b. Abdullah’ın evini Sefer’in oğlu Ömer ve İbrahim’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasım Paşa mahallesinde sâkin Mustafa Bey b. Abdullah nâm kimesne, meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ömer ve İbrahim ibney Sefer mahzarlarında tâyi‘an ikrâr-ı tâm ve takrîr-i kelâm edip akd-i âtî sudûruna değin silk-i mülk ve zabt ve tasarrufumuzda olup mahalle-i mezbûrede vâki‘ bir tarafdan Fâtıma Hâtun bt. Ali mülkü ve bir tarafdan ba‘zan mezbûre Fâtıma Hâtun’un mülkü olan sirkeci dükkânı ve ba‘zan Ali Çelebi b. Ebûbekir mülkü ve ba‘zan tarîk-i âm ile mahdûd üç bâb fevkānî odaları ve matbah ve sofa ve ahırı ve bi’r-i mâyı ve cüneyneyi müştemil menzilde olan on bir sehim hisse-i şâyi‘amı cemî‘ hukūk ve merâfıkı ile mezbûrân Ömer ve İbrahim’e on yedi bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ale’l-iştirâki’s-seviy mutasarrıf olmak üzre iştirâ ve tesellüm ve kabûl eylediklerinden sonra semeni olan meblağ-ı mastûr on yedi bin akçeyi mezbûr Ömer ve İbrahim yedlerinden bi’t-tamâm ve’l-kemâl ahz ve kabz eyledim min ba‘d zikr olunan on bir sehim hisse-i şâyi‘am mezbûrân Ömer ve İbrahim’in mülk-i müşterâlarıdır keyfe mâ yeşâ’ân ve yahtârân mutasarrıfân olsunlar dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâlis min şehri Recebi’l-ferd li sene tis‘în ve elf.

Şuhûdü’l-hâl: Çelebi b. ( ), Abdullah Çelebi b. Mustafa el-Müezzin, Veli Bey b. Mehmed, Mustafa Çelebi b. Cafer, Hüseyin Çelebi b. ( ) Habbâz, İbrahim Beşe b. Mehmed Berber, hayyât ( ) b. Hasan Bey, Mustafa Halîfe b. Musa, Hüseyin Bey b. ( ).

(EYÜB90 - cilt: 31, sayfa: 69 - Hüküm no: 8 - Orijinal metin no: [3a-1])﻿

﻿

﻿

9. Hüküm

Mehmed b. Ahmed’in tarlalarını Selim Beşe b. Ferhad’a devretmesi

Vilâyet-i Rumeli’nde İstirdade? kazâsına tâbi‘ Beragoş nâm karye ahâlîsinden Mehmed b. Ahmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Selim Beşe b. Ferhad nâm kimesne mahzarında tâyi‘an ikrâr-ı tâm ve takrîr-i kelâm edip tefvîz-i âti’z-zikrin sudûruna değin taht-ı yedimde ve zabt ve tasarrufumda olup karye-i merkūme sınırı dâhilinde mevâzi‘-i müteferrikada vâki‘ lede’l-ahâlî ve’l-cîrân ma‘lûmü’l-hudûd ve’l-kıta‘ tarlalarımın hakk-ı tasarruflarını ma‘rifet-i sâhib-i arz ile mezbûr Selim Beşe’ye üç bin beş yüz fıddî râyic fi’l-vakt akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mesfûr üç bin beş yüz akçeyi merkūm Selim Beşe yedinden bi’t-tamâm ve’l-kemâl ahz ve kabz eylediğimden sonra sâlifü’l-beyân tarlaları mahallinde zabt ve tasarrufa mezbûr Selim Beşe’yi taslît eyledim min ba‘d zikr olunan tarlalarda alâka ve medhalim kalmadı mezbûr Selim Beşe emsâli tasarrufu gibi mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min şehri Recebi’l-ferd li sene tis‘în ve elf.

Şuhûdü’l-hâl: Osman b. Derviş, Mehmed b. Ali, Süleyman b. Mehmed, Osman b. Mustafa, Hüseyin Çelebi b. Ali, Hasan b. Abdullah, Ali b. Abdullah.

(EYÜB90 - cilt: 31, sayfa: 70 - Hüküm no: 9 - Orijinal metin no: [3a-2])﻿

﻿

﻿

10. Hüküm

Şaban Halife b. Hızır’ın vârisinin Mustafa b. Mehmed olduğu

Fi’l-asl vilâyet-i Anadolu’da Fenaris kazâsına tâbi‘ Aydınlı nâm karye ahâlîsinden olup Havâss-ı Aliyye kazâsı Terkos nâhiyesine tâbi‘ Balaban Burnu demekle ma‘rûf mahalde vâki‘ beylik mandırada imâm iken târih-i kitâbdan o[n] yedi ay mukaddem vefât eden Şaban Halîfe b. Hızır nâm müteveffânın [li ebeveyn] er karındaşının sulbî oğlu ve hasren vârisi olduğunu iddi‘â eden bâ‘is-i hâze’l-kitâb Mustafa b. Mehmed nâm kimesne tarafından tereke-i muhallefât-ı müteveffâ-yı mezbûra vâzı‘ü’l-yed olanlardan da‘vâ ve taleb iktizâ ederse sulh ve ibrâya ve bedel-i sulhu ahz ve kabz ve kendiye îsâle vekîl olup hasm-ı câhid-i şer‘î mahzarında kazâ-i mezbûre tâbi‘ Koruklu nâm karyeden Hüseyin Bey b. Mehmed ve Mustafa Beşe b. Ahmed nâm kimesneler şehâdetleri ile şer‘an vekâleti sâbite olan Yahya Çelebi b. Ahmed nâm vekîl meclis-i şer‘-i hatîr-i lâzımü’t-tevkīrde târih-i mezbûrede nâhiye-i mezbûrede vâki‘ olan beytülmâli ahz ve kabza memûr olmağla müteveffâ-yı mezbûrun zâhirde vâris-i ma‘rûfu olmamak zu‘muyla tereke-i müteveffâ-yı mezbûre vâzı‘ü’l-yed olan kıdvetü’l-emâsil ve’l-akrân Ahmed Ağa b. Abdünnebi mahzarında bi’l-vekâle üzerine da‘vâ ve takrîr-i kelâm edip mezbûr Ahmed Ağa müteveffâ-yı mezbûr Şaban Halîfe’nin zâhirde vâris-i ma‘rûfu olmamağla terekesi cânib-i beytülmâle âid olmak zu‘mu ile tereke-i müteveffâ-yı mezbûru ahz ve kabz etmişdir suâl olunup vekâletim hasebiyle bana teslîme tenbîh olunmak matlûbumdur dedikde gıbbe’s-suâl mezbûr Ahmed Ağa cevâbında tereke-i müteveffâ-yı mezbûrun ahz ve kabzını ikrâr lâkin müvekkili mezbûr Mustafa müteveffâ-yı mezbûr Şaban Halîfe’nin li ebeveyn er karındaşı oğlu olup ve hasren vârisi olduğunu inkâr edicek vekîl-i mezbûrda da‘vâsına mutâbıka beyyine taleb olundukda udûl-i ahrâr-ı ricâl-i müslimînden olan şâhidân-ı [3b] mezbûrân Hüseyin Bey ve Mustafa Beşe meclis-i şer‘a li ecli’ş-şehâde hâzırân olup isre’l-istişhâd fi’l-hakīka müvekkili mezbûr Mustafa müteveffâ-yı mezbûr Şaban Halîfe’nin li ebeveyn er karındaşı mezbûr Mehmed’in sulbî oğludur zirâ‘ müteveffâ-yı mezbûr Şaban Halîfe’nin babası Hızır ile müvekkili mezbûr Mustafa’nın babası merkūm Mehmed li ebeveyn er karındaşlar olup babaları ismi Çakal Şaban ve dedeleri ismi Abdullah ve anaları ismi Fâtıma nâm hâtundur ve maskat-ı re’sleri karye-i mezbûre Aydınlı’dır müvekkili mezbûr Mustafa müteveffâ-yı mezbûrun hasren vârisi ve terekesine müstahıkdır mezbûr Mustafa için tereke-i müteveffâ-yı mezbûre vaz‘-ı yed edenlerden hakk-ı taleb ve ahz vardır mezbûr Mustafa’dan gayri tereke-i müteveffâ-yı mezbûre müstahıkk-ı âhar olduğunu ma‘lûmumuz değildir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle müvekkili mezbûrun verâsetine hüküm ve mezbûr Ahmed Ağa’ya makbûzu olan tereke-i müteveffâ-yı mezkûru vekîl-i mezbûre teslîme tenbîhden sonra vekîl-i mezbûr meclis-i âhirde mezbûr Ahmed Ağa mahzarında bi’l-vekâle ikrâr ve takrîr-i kelâm edip müteveffâ-yı mezbûr Şaban Halîfe’nin terekesinden mezbûr Ahmed Ağa’nın makbûzu olan iki bin yedi yüz akçeyi bi’t-tamâm vekâletim hasebiyle mezbûr Ahmed Ağa yedinden ahz ve kabz edip ba‘de’l-yevm müteveffâ-yı mezbûrun muhallefâtına müte‘allika da‘vâdan mezbûr Ahmed Ağa’nın bi’l-vekâle zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Recebi’l-mürecceb li sene tis‘în ve elf.

Şuhûdü’l-hâl: Mustafa Çavuş b. Mahmud Mübâşir, Ahmed Çelebi b. Süleyman, Abdülkādir Çelebi b. İbrahim, Mehmed b. Mahmud, Hüseyin b. Ali ve gayruhüm.

(EYÜB90 - cilt: 31, sayfa: 70 - Hüküm no: 10 - Orijinal metin no: [3a-3])﻿

﻿

﻿

11. Hüküm

Kayıkçı Yusuf’un saraya ulaştırmak üzere hamal Davud’a perde teslim ettiği

Hâssa bostancı hasekilerinden fahrü’l-akrân Ali Haseki b. İbrahim Saray-ı hâssa hamallarından Davud b. Derviş nâm hamal meclis-i şer‘a ihzâr eyledikde Kayıkçı tâifesinden bâ‘is-i hâze’l-vesîka Yusuf b. Abdullah nâm kimesne mezbûr Davud mahzarında üzerine da‘vâ ve takrîr-i kelâm edip târih-i kitâbdan beş gün mukaddem Cum‘a günü salât-i Cum‘a kılındıkdan sonra Saray-ı hâssa perdelerinden yüzü dârâyî ve asdarı kırmızı bogasi kaplı tahmînen iki akçe kıymetli iki kebîr perdeyi Saray-ı hümâyûna götürüp kabzına memûr olanlara teslîm eyle deyû mezbûr Davud’a teslîm mezbûr Davud dahi ahz ve kabz eyledikden sonra mezbûr Davud mezkûr perdeleri mahalline îsâl etmeyip ketm ve ihfâ etmekle hâlâ mezkûr perdeleri kabzına memûr olanlar benden taleb ederler suâl olunup alıverilmesi matlûbumdur dedikde gıbbe’s-suâl ve akībe’l-inkâr ve isre talebi’l-beyyine udûl-i ricâl-i ahrâr-ı müslimînden olup mezkûr iskelelerde hamallık eden hamallardan İstavroz’da sâkin Mehmed b. Abdullah ve Ahmed b. Mehmed nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-vâki‘ zikr olunan iki aded perdeleri târih-i kitâbdan beş gün mukaddem Cum‘a günü salât-i Cum‘a kılındıkdan sonra mezkûr Yusuf merkūm Davud’a teslîm ettiğinden sonra mezkûr perdeleri biz merkūm Davud’un yedinde gördük biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm mâ hüve’l-vâki‘ ketb olundu. Fi’l-yevmi’t-tâsi‘ min Recebi’l-mürecceb li sene tis‘în ve elf.

Şuhûdü’l-hâl: Mustafa b. Abbas, Hüseyin b. Mehmed, Musli b. Veli, Hasan b. Eyüb, Mehmed b. Eyüb ve gayruhüm.

(EYÜB90 - cilt: 31, sayfa: 72 - Hüküm no: 11 - Orijinal metin no: [3b-1])﻿

﻿

﻿

12. Hüküm

Vezir Mustafa Paşa kethüdası Hasan Ağa’nın bağ ve bostanını vakf etmesi

Vakf-ı Hasan Ağa Kethüdâ-yı Müsâhib Mustafa Paşa Elhamdülillâhi Rabbi’l-âlemîn ve’s-salâtü ve’s-selâmü alâ Muhammedin seyyidi’l-mürselîn ve alâ âlihî ve ashâbihî ve alâ men tebi‘ahüm bi ihsânin ilâ yevmi’d-dîn -rıdvânullâhi te‘âlâ aleyhim ecma‘în-ammâ ba‘d işbu kitâb-ı sıhhat-nisâbın inşâsına bâ‘is ve bâdî oldur ki düstûr-ı mükerrem müşîr-i müfahham vezîr-i sânî müsâhib-i şehriyârî devletlü sa‘âdetlü Mustafa Paşa hazretlerinin kethüdâları sâhibü’l-hayrât ve’l-hasenât ve tâlibü’s-sadakāt ve’l-meberrât, iftihârü’l-emâcid ve’l-ekârim câmi‘ü’l-mehâmid ve’l-mekârim, zü’l-kadri’r-refî‘ ve’l-câhi’l-menî‘ izzetlü Hasan Ağa b. el-merhûm Mehmed Ağa tarafından vakf-ı câ’i’z-zikri da‘vâ ve rücû‘ ve husûmet ve redd-i cevâba vekîl-i sâbitü’l-vekâleleri olan Mehmed Usta b. Ahmed meclis-i şer‘-i şerîf-i nebevî ve mahfil-i dîn-i münîf-i Mustafavî’de vakf-ı âti’l(…?) li ecli’t-tescîl ve’t-tekmîl mütevellî nasb ve ta‘yîn olunan mefharü’l-emâsil ve’l-akrân Mustafa Ağa b. Hasan mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr es-Seyyid Hasan Ağa hazretleri silk-i mülk-i sahîhinde münselik olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Serv[i] mahallesinde vâki‘ hazret-i müşârün-ileyh evkāfına senede üç yüz sekiz akçe mukā[ta]‘a-i kadîmesi olan bir tarafdan ba‘zan tarîk-i âm ve ba‘zan Pervâne Bey vakfı olan odalar ve bir tarafdan mezbûr Serv[i] mahallesi mescid imâmına meşrûta vakf menzil ve bir tarafdan ba‘zan Kara Kapıcı Ahmed Ağa vakfı olan menzil ve ba‘zan Halil b. Mustafa mülkü ve ba‘zan mahalle-i mezbûre mescidi ve ba‘zan fahrü’l-muhadderât Safiye Hâtun bt. el-merhûm Sivasî Abdülmecid Efendi mülkü ve ba‘zan Ali Paşa-yı cedîd vakfı’ndan olan bostan ve menzil ve bir tarafdan tarîk-i âm ile mahdûd eşcâr-ı müsmire ve gayr-ı müsmire ve kürûmu hâvî mülk bağ ve bostanını cemî‘ hukūk ve merâfıkı ve âmme-i rüsûm ve tarâyıkı ile hasbeten lillâhi’s-samed vakf-ı sahîh-i müebbed ile vakf ve haps edip şöyle şart ve ta‘yîn eyledi ki zikr olunan bağ ve bostan ecr-i misline yed-i mütevellî ile îcâr olunup her sene hâsıl olan icâresinden dârü’s-saltanati’s-seniyye Kostantıniyye el-mahmiyye’de Ayasofya kurbunda vâki‘ Lala Hayreddin mescidi şerîfinde Kur’ân-ı âzîm ve Furkān-ı kerîm’den vakt-i duhâyla yedi nefer kimesne birer cüz’-i şerîf tilâvet edip mukābelesinde her birine yevmî ikişer akçe vazîfe verile ve zikr olunan yedi nefer kimesnelerden biri mahalli mezkûrda tilâvet eylediği cüz’-i şerîfin sevâbını seyyidü’l-enbiyâ ve’l-mürselîn, seyyidü’l-evliyâ ve’s-sâlihîn, resûl-i murtazâ nebiyyi müctebâ habîb-i kibriyâ Muhammedi’l-Mustafa -sallallâhu te‘âlâ aleyhi ve sellem-hazretlerinin rûh-ı münevverlerine hibe ve ihdâ eyleye ve biri dahi tilâvet eylediği bir cüz’-i şerîfin sevâbını zümre-i âl-i ashâb ve fırka-i esdikā ve ahbâbdan olan emîrü’l-müminîn Ebûbekr-i Sıddîk -radiyallâhu anh-hazretlerinin rûh-ı şerîflerine hibe ve ihdâ eyleye ve biri dahi tilâvet eylediği bir cüz’-i şerîfin sevâbını tarîk-i hakka hâdî ve sübül-i tevfîke mübâdî emîrü’l-müminîn Ömer el-Fârûk -radiyallâhu anhu-hazretlerinin rûh-ı şerîflerine hibe ve ihdâ eyleye ve biri dahi tilâvet eylediğin bir cüz’-i şerîfin sevâbını mazharüddîni’l-mübîn ve muharriri’ş-şer‘i’l-metîn emîrü’l-müminîn Osman-ı zü’n-nûreyn -radiyallâhu anhu-hazretlerinin rûh-ı şerîflerine hibe ve ihdâ eyleye ve biri dahi tilâvet eylediğin bir cüz’-i şerîfin sevâbını refîk-i seyyidü’l-enâm ve mu‘în-i askeri’l-İslâm emîrü’l-müminîn ibn-i amm-i Mustafa Ali b. Ebî Tâlib -radiyallâhu anhu-hazretlerinin rûh-ı şerîflerine hibe ve ihdâ eyleye ve biri dahi tilâvet eylediğin bir cüz’-i şerîfin sevâbını vâlidim merhûm Mehmed Efendi rûhuna hibe ve ihdâ eyleye ve biri dahi tilâvet eylediğin bir cüz’-i şerîfin sevâbını ben sıhhatde oldukça bana ve ba‘de vefâtî rûhuma hibe ve ihdâ eyle ve vakf-ı mezbûrun tebdîl ve tağyîri merreten ba‘de uhrâ kendi yedimde ola ve vakf-ı mezbûre hayâtda oldukça ben mütevellî olam vefâtımdan sonra evlâdımın ve evlâd-ı evlâdımın ve evlâd-ı evlâd-ı evlâdımın [4a] batnen ba‘de batn ve fer‘an gıbbe aslin zükûrunun kârından aslahı mütevellî ola ve ba‘de inkırâzi’l-evlâdi’z-zükûr kezâlik evlâdımın ve evlâd-ı evlâdımın ve evlâd-ı evlâd-ı evlâdımın nisâsının kibârından aslahı mütevelliye ola ve cihet-i tevliyyet beşer akçe ola ve icâre-i mezkûreden zikr olunan ücretler edâ olundukdan sonra fazla kalan icâreden sâlifü’l-beyân bağ ve bostanı ta‘mîr ve termîm olunup fazladan bâkīsi evlâdım beyninde alâ mâ farazallâhü li’z-zekeri mislü hazzi’l-ünseyn tevzî‘ ve taksîm ola ve ba‘de inkırâz re’y-i hâkim ile bir müstakīm kimesne mütevellî nasb olunup cihet-i tevliyyet yevmî beşer akçeyi alâ ve medîne-i mezbûrede hâkimü’ş-şer‘ olanlar nâzır olup her sene mütevellî-i mezbûrun muhâsebesini göre vech-i meşrûh üzre ehl-i vezâyife vazîfeleri edâ olundukdan sonra fazlasıyla vech-i meşrûh vakf-ı mezbûr ta‘mîr olunup fazladan bâkī ile kifâyet mikdârı yine mahalli mezbûrda cüz’-i şerîf tilâvet olunup sevâbını ben hayâtda oldukça hayâtıma ve ba‘de vefâtihî rûhuma hibe ve ihdâ eyleye ve yevmî ikişer akçe vazîfe verile ve mürûr-ı eyyâm ve şühûr ile vakfa fütûr gelip şurût-ı merkūmeye ri‘âyet müte‘azzir olursa ol hînde vakf-ı sâlifü’z-zikr vakf-ı fukarâ-i ehl-i îmân ola deyû tenbîh ve ta‘yîn-i şurût edip sâlifü’l-beyân bağ ve bostanı fâriğan ani’ş-şevâgil mütevellî-i mezbûre teslîm ol dahi tesellüm ve kabz edip sâir mütevellîler evkāfı tasarruf eyledikleri gibi bir bürheten mine’z-zamân tasarruf eyledi dedikde gıbbe’t-tasdîki’ş-şer‘î vekîl-i mezbûr kelâmını semt-i âhara sârif olup vakf-ı akār muhtâr-ı eimme-i ahyâr olan İmâm-ı A‘zam Ebû Hanîfe el-Kûfî katında sahîh, lâkin menzile-i âriyetde olmağın lâzım olmayıp husûsen vâkıf menfa‘at-i vakfı nefsine şart etmekle İmâm-ı Muhammed b. Hasan eş-Şeybânî re’yinde sahîh olmamak üzredir deyû vakf-ı mezbûrdan rücû‘ ve bağ ve bostan mersûm müvekkilim mûmâ-ileyh Hasan Ağa’ya red ve mülküne kemâ-kân idhâl olunmak matlûbumdur dedikde mütevellî-i merkūm cevâb verip hâl nesh minvâl üzredir, lâkin İmâm-ı Ebû Yusuf katında şart vakf-ı mezkûre mukārin ise de vâkıf mücerred vakaftü demekle ve İmâm Muhammed katında teslîm ile’l-mütevellî ile vakf lâzım olur deyû redden imtinâ‘ edip hâkim-i muvakki‘-i sadr-ı kitâb -tûbâ-leh ve hüsnü me’âb-huzûrunda mürâfa‘a-i şer‘ olduklarında hâkim-i mûmâ-ileyh İmâmeyn-i hümâmeyn kavilleri üzre vakf-ı mezbûrun sıhhat ve lüzûmuna hükm edip min ba‘d vakf-ı mezbûr vakf-ı sahîh ve lâzım ve müebbed ve kāim oldu fe-men beddelehû ba‘de mâ semi‘ahû fe-innemâ ismuhû ale’llezîne yübeddilûne, innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm ve alâ hâzâ vaka‘a’l-işhâd. Ve’t-tahrîr mine’l-âşir min Cumâdelâhire li sene tis‘în ve elf.

Şuhûdü’l-hâl: umdetü erbâbi’t-tahrîr ve’l-kalem zübdetü ashâbi’t-tastîr ve’r-rakam Handan Efendi b. Abdullah, mefharü’l-ekâbir ve’l-e‘âlî Mustafa Ağa b. Hasan Kethüdâ-yı Hatice Sultan, fahrü’l-akrân el-Hâc Durak Ağa b. Derviş Mustafa, Mehmed Çavuş b. Ahmed, Ahmed Ağa b. Ali tâbi‘-i paşa-yı müşârün-ileyh, el-Hâc Mustafa Ağa b. İbrahim es-sâkin bi bâb-ı Ayvansaray, Osman b. Ebâ Bekir tâbi‘-i vâkıf, İbrahim Çelebi b. Mustafa tâbi‘-i vâkıf, Diğer İbrahim b. Mustafa tâbi‘-i vâkıf, Halil b. Abdurrahman tâbi‘-i Mustafa Kethüdâ, Süleyman b. Hamza tâbi‘-i Mustafa Ağa, Hüseyin b. Kenan tâbi‘-i Handan Efendi, Mustafa b. Osman tâbi‘-i Efendi, Mustafa Çelebi b. Turan, İbrahim b. Ebâ Bekir tâbi‘-i Durak Ağa, Muhzır Mehmed b. Mahmud, Ali b. Abdullah el-Habeşî.

(EYÜB90 - cilt: 31, sayfa: 72 - Hüküm no: 12 - Orijinal metin no: [3b-2])﻿

﻿

﻿

13. Hüküm

Eskeline bt. Yani’nin eşyalarını eşi Yani v. Duka’ya vasiyet etmesi

Mahmiye-i İstanbul hısnı ebvâbından Topkapısı hâricinde vâki‘ Nakkāş Paşa bostanında sâkine Eskeline bt. Yani nâm nasrâniyye tarafından ikrâr-ı âti’l-beyâna vekîl olup vekâleti Hasan Efendi b. Muharrem ve Hüseyin [b.] Şaban nâm kimesneler şehâdetleriyle hasm-ı câhid mahzarında şer‘an sâbite olan Sâliha bt. Yunus nâm hâtun meclis-i şer‘-i şerîfde müvekkile-i mezbûre zevci râfi‘-i hâze’r-rakīm Yani v. Duka nâm zimmî muvâcehesinde bi’l-vekâle ikrâr ve takrîr-i kelâm edip müvekkilem mezbûre Eskeline’nin silk-i mülk-i sahîhinde münselik eşyâsından bir sîm ön kuşak ve kırk dirhem iki çift sîm bilezik ve dört yemeni yastık ve iki döşek ve bir fistan ve bir sandal kaftan ve bir kenarları cedîd beş gömlek ve bir beyaz bogasi entari ve bir sandal çintiyân ve sandal kaplı mintan beyaz tavşan kürkü ve iki tencere ve bir sahan ve bir mor zenne ferâcesi ve sâir kalîl ü kesîr ve celîl ü hakīr bi’l-cümle ism-i mâl ıtlâk olunur eşyâsını ba‘de helâkihâ zevci mesfûr Yani semeni misli ile âhara bey‘ ve semeninden kadr-i kifâye techîz ve tekfîni görüp fazlası zevcim mesfûr Yani’nin mülkü olsun deyû vasiyyet eyledikde mesfûr Yani dahi vesâyet-i mezbûreyi kabûl ve hıdemât-ı lâzımesin edâya ta‘ahhüd etmişdir dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mehmed b. Hasan, İbrahim b. Cafer, Hasan b. Ali, Mehmed b. Eyüb, Mehmed b. Mahmud, Hasan b. Abdullah, ve gayruhüm mine’l-huzzâr.

(EYÜB90 - cilt: 31, sayfa: 75 - Hüküm no: 13 - Orijinal metin no: [4b-1])﻿

﻿

﻿

14. Hüküm

Selâmi Mehmed Bey vakfı eski mütevellisi Mehmed Çavuş’un muhasebesinin görülüp ibra edilmesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘den mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından Mehmed Çavuş b. Abdullah’ın menziline varıp zeyl-i vesîkada muharrerü’l-esâmî müslimîn huzûrunda akd-i meclis-i şer‘-i mübîn eyledikde medîne-i mezbûrede merhûm Selâmi Mehmed Bey vakfı’na berât-ı âlîşân ile bi’l-fi‘l mütevellî olan Abdullah Efendi b. Ahmed meclis-i ma‘kūd-ı mezbûrda vakf-ı mezbûrun sâbıkan mütevellîsi olan işbu râfi‘ü’l-kitâb mezbûr Mehmed Çavuş mahzarında bi’t-tevliyye ikrâr ve takrîr-i kelâm edip sâbıkan vakf-ı mezkûr mütevellîsi olan mezbûr Mehmed Çavuş tevliyyeti merkūmeden ma‘zûl ve yerine mütevellî olmağın mezbûr Mehmed Çavuş’un ma‘rifet-i şer‘le muhâsebesini gördüğümde zamân-ı tevliyyetinde makbûz olan bin yüz üç esedî guruş asl-ı mâl-ı vakf-ı mezkûru ve yine vakf-ı mezbûr malından yedek ta‘bîr olunur otuz iki esedî guruş dahi ki cem‘an bin yüz otuz esedî guruşun yüz doksan altı guruşunu mezbûr Mehmed Çavuş’un bana nakid teslîm edip ben dahi cânib-i vakf-ı mezbûr için ahz ve kabz eylediğimden sonra meblağ-ı mezkûrdan bâkī dokuz yüz otuz dokuz esedî guruş asl-ı mâl-ı vakf-ı mezkûr zimem-i nâsda olmağla erbâb-ı zimemin her biri merkūm Mehmed Çavuş bana gösterdikde her biri vakf-ı mezbûre deyni olduğunu ikrâr ve i‘tirâf etmekle ben dahi meblağ-ı bâkī dokuz yüz otuz dokuz esedî guruşu zimem-i nâsdan kabûl edip rehinlerini dahi mezbûr Mehmed Çavu[ş] yedinden tamâmen ahz ve kabz eylediğimden sonra yine mezbûr Mehmed Çavuş’dan meblağ-ı merkūmun ribhinden zamân-ı tevliyyetinde ahz ve kabz eylediği murâbahadan zimmetinde on sekiz bin akçe bâkī kalmışidi hâlâ tevliyyetim hasebiyle cânib-i vakf-ı mezkûr için taleb ve da‘vâ eylediğimde ol dahi inkâr ile cevâb verip ben dahi isbâtdan âciz olmağla beynimizde münâza‘ât-ı kesîre vâkı‘a olmuşdu el-hâletü hâzihî vesâtat-ı müslimîn ile sulh cânib-i vakfa her vechile enfa‘dır deyû mürtezika-i vakf-ı mezkûr icmâ‘ ve ittifâk etmeleriyle ben dahi da‘vâ-yı mezbûrdan kırk iki esedî guruş bedel-i sulh üzerine cânib-i vakf-ı mezkûre için tamâmen ahz ve kabz eyledim min ba‘d asl-ı mâl-ı vakf-ı mezkûrdan ve yedek akçesinden mezbûr Mehmed Çavuş zimmetinde ve yedinde bir akçe ve bir habbe bâkī kalmadı ve meblağ-ı merkūm on sekiz bin akçe murâbahaya müte‘allika mezbûr Mehmed Çavuş ile da‘vâ ve nizâ‘ım dahi yokdur dedikde gıbbe’t-tasdîki’ş-şer‘î vâki‘ hâlî mevlânâ-yı mezbûr mahallinde tahrîr ba‘dehû ma‘an irsâl olunan Çukadâr Ahmed Beşe b. Hasan ve Muhzır Hüseyin b. Ali ile meclis-i şer‘a gelip vukū‘u üzre inhâ etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire li sene tis‘în ve elf.

Şuhûdü’l-hâl: Mehmed Çavuş el-Mübâşir, Mehmed Çelebi b. Veli el-Kâtib, Mehmed Ağa b. Eyüb, Abdullah Çelebi b. Mustafa İlhânî, Osman Çelebi b. Mehmed Üstâd, çukadâr Ahmed Beşe.

(EYÜB90 - cilt: 31, sayfa: 75 - Hüküm no: 14 - Orijinal metin no: [4b-2])﻿

﻿

﻿

15. Hüküm

Fâtıma bt. Hasan’ın vakıf evi Kadı Ahmed Efendi’ye devretmesi

Anadolu kuzâtından olup sâbıkan Merzifon kadısı olan fahrü’l-kuzât Ahmed Efendi b. el-Hâc Yusuf meclis-i şer‘-i şerîfde işbu râfi‘atü’l-vesîka-i hâliyesi olan Fâtıma bt. Hasan nâm hâtun mahzarında tâyi‘an ikrâr-ı tâm ve takrîr-i kelâm edip mezbûre Fâtıma Hâtun taht-ı tasarrufunda olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından İslâm Bey mahallesinde vâki‘ mezbûr İslâm Bey vakfı’ndan olup lede’l-ahâlî ve’l-cîrân ma‘lûmü’l-hudûd vakf menzilimin kaydı defteri vakıfda mezbûre Fâtıma üzerinde olup lâkin menzili mezbûru icâre-i mu‘accelesi olan beş bin akçeyi taraf-ı vakfa bundan akdem vefât eden vâlidem ( ) müteveffât hâl-i hayâtında kendi malından edâ edip ba‘de vefâtihâ ben müteveffât-ı mezbûrenin hasren vârisi olmağla menzili mezkûr intikāl-i âdî ile bana intikāl etmişdir deyû taleb ve da‘vâ etmişidim el-hâletü hâzihî beynimizde muslihûn-ı müslimûn tavassut edip beni kendi malımdan yirmi dokuz guruş mezbûr Fâtıma’ya bedel-i ferâğ vermek üzre sulh eylelediklerinde ben dahi sulh-ı mezbûru ba‘de’l-kabûl mezbûre Fâtıma’ya bedel-i ferâğ kendi malımdan yirmi dokuz esedî guruş edâ ve teslîm ol dahi menzili mezkûru vakf-ı mezbûr mütevellîsi ma‘rifetiyle bana ferâğ ve tefvîz eyledi. Min ba‘d bedel-i mezkûr yirmi dokuz esedî guruşa ve bundan akdem mezbûre Fâtıma’dan cihet-i karz-ı şer‘den taleb ve da‘vâ eylediğim elli beş esedî guruş dahi ki cem‘an seksen dört guruşa müte‘allika âmme-i de‘âvîden ve mütâlebâtdan mezbûre Fâtıma’nın zimmetini ibrâ ve iskāt eyledim dedikde gıbbe’t-tasdîki’ş-şer‘î mâ cerâ gıbbe’t-taleb ketb olundu. Fi’l-yevmi’l-hâmis aşer min Cumâdelâhire li sene tis‘în ve elf.

Şuhûdü’l-hâl: Veli Efendi b. Ahmed, Halil Efendi b. İbrahim, Çukadâr Ahmed Beşe b. Hasan, Hüseyin Çelebi b. Ali ve gayruhüm.

(EYÜB90 - cilt: 31, sayfa: 76 - Hüküm no: 15 - Orijinal metin no: [4b-3])﻿

﻿

﻿

16. Hüküm

Hüseyin Usta b. Ramazan’ın cariyesi Muammer bt. Abdullah’ı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sükkânından Hüseyin Usta b. Ramazan tarafından ıtk-ı âti’l-beyânı ikrâra vekîl olup Ali Efendi b. Mehmed ve Mehmed Bey b. Ömer nâm kimesneler şehâdetleri ile şer‘an vekâleti sâbite olan Mustafa Çelebi b. Mehmed nâm kimesne meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip müvekkilim mezbûr Hüseyin Usta kendiye rıkkını mu‘terife uzun boylu, açık kaşlı, elâ gözlü, ensesinde eser-i cerhi olan Rûsiyyetü’l-asl bâ‘isetü’l-kitâb Muammer bt. Abdullah nâm câriye-i memlûkesini cemî‘ malından ifrâz ve hasbeten lillâhi’l-hallâk i‘tâk ve tahrîr edip zümre-i harâir-i asliyyâta ilhâk ve idrâc eyleyip min ba‘d mevsûfe-i merkūme Muammer sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedikde mâ cerâ alâ akdi’l-minvâl gıbbe’l-ibtigā ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Ahmed Çelebi b. Yusuf, Mehmed Beşe b. Mustafa, Ahmed Bey b. Abdülbâkī, Mustafa Çelebi b. Cafer, Oruc Bey b. ( )

(EYÜB90 - cilt: 31, sayfa: 77 - Hüküm no: 16 - Orijinal metin no: [5a-1])﻿

﻿

﻿

17. Hüküm

Hüseyin Usta b. Ramazan’ın evini Mehmed Ağa b. Ömer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sükkânından fahrü’l-eşbâh Hüseyin Usta b. Ramazan tarafından bey‘-i âti’z-zikri ikrâra vekîl olup hasm-ı câhid mahzarında Ali Efendi b. Mehmed ve Ahmed Çelebi b. Yusuf nâm kimesneler şehâdetleriyle şer‘an vekâleti sâbite olan Mustafa Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Mehmed Ağa b. Ömer mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Hüseyin Usta akd-i câ’i’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ bir tarafdan çinici Ahmed Ağa mülkü ve bir tarafdan sulehâya meşrûta menzil ve iki tarafdan tarîk-i âm ile mahdûd hâriciyyesinde bir fevkānî oda ve bir sofa ve bi’r-i mâ ve üç kepenk bakkal dükkânını ve dâhiliyyesinde iki fevkānî oda ve altında matbah ve bir sobalı oda ve bi’r-i mâ ve bahçeyi müştemil menzilini cemî‘ tevâbi‘ ve levâhıkıyla mezbûr Mehmed Ağa’ya bin kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mastûr bin guruşu mezbûr Mehmed Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezbûrda vechen mine’l-vücûh alâka ve medhalim kalmadı mezbûr Mehmed Ağa’nın mülk-i müşterâsıdır keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Ahmed Bey b. Abd[ülbâkī], es-sâbıkūn.

(EYÜB90 - cilt: 31, sayfa: 78 - Hüküm no: 17 - Orijinal metin no: [5a-2])﻿

﻿

﻿

18. Hüküm

Dimitraki v. Yani’nin kışlağını Ali Çelebi b. Abdullah’ın daha önceki sahibinden satın aldığı iddiasının geçerli olmadığı

Mahmiye-i İstanbul’da Derviş Ali mahallesi sükkânından Ali Çelebi b. Abdullah nâm kimesne mahfil-i kazâda zikr-i âtî kışlak içinde mevzû‘ hayvanât ve sâir emlâke vâzı‘ü’l-yed olan işbu râfi‘ü’t-terkīm Dimitraki v. Yanaki nâm zimmî muvâcehesinde üzerine da‘vâ ve takrîr-i kelâm edip mahmiye-i mezkûrede hısnı ebvâbından Ayakapısı hâricinde sâkin sâbıkan Meydan kasablarından iken gaybet-i münkatı‘a ile gāib olan Todori v. Papa Dimitri mukaddemâ kendi taht-ı tasarrufunda olup Havâss-ı Aliyye kazâsına tâbi‘ Silivri nâhiyesi müzâfâtından Çukur Çengel nâm karye sınırı dâhilinde vâki‘ kışlak içinde mevzû‘ olan emlâkinden bir çift su sığırı öküzü ve beş re’s bârgir ve iki saz dam ve iki ağıl ve iki kıt‘a bağ ve beş bakraç ve iki leğen ma‘a ibrik ve iki tencere ve bir tas ve dör[t] tırpan ve iki bukağı ve iki keser ve iki balta ve avcı burgu ve bir kantar ve iki destere ve iki mikrâs ve dört çuval ve iki bezir-i kandil ve iki ağaç çanak ve bir saç ayağı ve bir akçe tahtası ve bir çapa ve iki fıçı ve iki tekne ve bir hasır ve bir semer ve bir çul ve bir saban demiri ve bir fırını ve on dört arı kovanı ve yirmi dört kaz ve otuz beş tavuğun nısf-ı şâyi‘ini târih-i kitâbdan bir sene mukaddem on bin akçe mukābelesinde bana bey‘ ve teslîm ben dahi iştirâ ve tesellüm eylediğimden sonra semen-i mezbûr on bin akçeyi mesfûr Todori zimmetinde mütekarrir yirmi bir bin akçe hakkımdan on bin akçesine takās edip ben dahi mukāssa ve kabz ve kabûl etmişiken, hâlâ merkūm Dimitraki emlâk-i muharrer-i mezkûrenin cümlesini mesfûr Todori’den târih-i kitâbdan beş sene mukaddem iştirâ ve kabz eyledim deyû bi gayri hakkın vaz‘-ı yed eder suâl olunup mersûm Dimitraki’nin emlâk-i merkūmenin nısf-ı şâyi‘inden kasr-ı yedine tenbîh olunmak matlûbumdur dedikde gıbbe’s-suâl mesfûr Dimitraki cevâbında târih-i kitâbdan beş sene mukaddem emlâk-i muharrere-i mezkûreyi merkūm Todori bana yirmi beş bin akçe mukābelesinde bey‘ ve teslîm ve kabz-ı semen etmeğin emlâk-i mezbûre benim mülk-i müşterâm olmak hasebiyle vaz‘-ı yed ederim deyû def‘le mukābele edicek isre’l-istintâk ve akībe’l-inkâr ve gıbbe talebi’l-beyyine udûl-i ahrâr-ı ricâlden olup mahmiye-i mezbûrede Beyceğiz mahallesi sâkinlerinden Hüseyin b. Abdullah ve Draman Çeşmesi kurbunda sâkin Ali b. Ömer nâm kimesneler makām-ı kazâya li ecli’ş-şehâde hâzırân olup istişhâd olunduklarında fi’l-hakīka gāib-i merkūm Todori emlâk-i muharrere-i mezkûresini meblağ-ı mastûr yirmi beş bin akçeye merkūm Dimitraki’ye bizim huzûrumuzda bey‘ ve tesellüm-i mebî‘ ve kabz-ı semen eyledim deyû tâyi‘an ikrâr ve bizi işhâd eyledi. [5b] Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle zikr olunan emlâke müte‘allika merkūm Dimitraki yedini vech-i ta‘arruzdan mezbûr Ali Çelebi’yi men‘ birle mâ hüve’l-vâki‘ alâ hâze’l-minvâl gıbbe’l-ibtigā ketb olundu. Fi’l-yevmi’r-râbi‘ ve’l-ışrîn min Cumâdelâhire li sene tis‘în ve elf.

Şuhûdü’l-hâl: İbrahim Çelebi b. Abdullah, es-Seyyid Ârif Çelebi b. Mustafa, Ahmed b. Hasan Çukadâr, Hasan b. Abdullah, Mehmed b. Eyüb.

(EYÜB90 - cilt: 31, sayfa: 78 - Hüküm no: 18 - Orijinal metin no: [5a-3])﻿

﻿

﻿

19. Hüküm

Vildan bt. Abdullah’ın evini Âtike bt. Mehmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘ü’l-Kebîr mahallesi sâkinlerinden Vildan bt. Abdullah nâm hâtun meclis-i şer‘-i şerîfde işbu bâ‘isetü’l-vesîka Âtike bt. Mehmed nâm hâtun muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olan emlâkimden mahalle-i mezbûrede vâki‘ bir tarafdan Süleyman Efendi tasarrufunda olan vakf menzil ve bir tarafı Balcı oğlu Receb mülkü ve bir tarafı tarîk-i hâs ve bir tarafı tarîk-i âm ile mahdûd bir bâb fevkānî oda ve bir sofa ve iki bâb tahtânî oda ve bir matbah ve bi’r-i mâ ve menzili mezbûr altında iki bâb attâr dükkânı ve üç kepenk bir bâb bakkal dükkânını müştemil mülk menzilimi cemî‘ tevâbi‘ ve levâhıkı ile mezbûre Âtike Hâtun’a otuz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr otuz bin akçeyi mezbûre Âtike Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûre Âtike Hâtun’un müşterâsı olmuşdur keyfe mâ teşâ’ ve tahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ gıbbe’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Ahmed Çelebi, Müfettişzâde Mustafa Çelebi, Mustafa Çelebi b. Ahmed, Mehmed Efendi b. Süleyman, Mustafa b. Ahmed, Abdullah b. Abdullah, Hüseyin b. Ali.

(EYÜB90 - cilt: 31, sayfa: 79 - Hüküm no: 19 - Orijinal metin no: [5b-1])﻿

﻿

﻿

20. Hüküm

Hasan ve Hüseyin b. Mustafa’nın mükâteb köleleri Yuvan v. Mosko’yu azat etmeleri

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesi sâkinlerinden Hüseyin ve Hasan ibney Mustafa nâm kimesneler meclis-i şer‘-i şerîfde kendilere rıkkını mu‘terife orta boylu, açık kaşlı, sarı sakallı, gök elâ gözlü, ensesinde eser-i cerhi olan Rûsiyyü’l-asl İseviyyü’l-mille râfi‘-i hâze’r-rakīm Yuvan v. Mosko nâm abd-i memlûkleri muvâcehesinde her biri ikrâr-ı tâm ve takrîr-i kelâm edip mevsûf-ı merkūm Yuvan abd-i memlûkümüz olmağla târih-i kitâbdan üç sene tamâmına değin ikimize ma‘an hizmet edip sinîn-i mezkûre tamâmında cemî‘ malımızdan âzâd olmak üzre mersûm Yuvan’ı hizmeti kitâbete kat‘ eyledik ba‘de’l-yevm mevsûf-ı mesfûr Yuvan bilâ-ibâk ve lâ-hıyâne sinîn-i mersûme tamâmına değin bize hizmet ettikde sâir ahrâr-ı asliyyîn zümresine ilhâk ve idrâc olup üzerinde hakk-ı velâdan gayrı hakkımız kalmadı dediklerinde gıbbe’t-tasdîk ve’l-kabûl mâ cerâ bi’l-ibtigā ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Fahrü’l-akrân Hasan Ağa b. Abdülmennân, Fahrü’l-kuzât Abdülkādir Efendi, Receb Efendi b. Yusuf el-İmâm, el-Hâc Mustafa Ağa, Mustafa Çavuş b. Receb, Hızır Bey b. Ramazan, Şahbaz Bey b. Abdullah, Ali Çelebi b. Hamza, Kaytas b. Abdullah Mehmed Beşe b. Ali ve gayruhüm mine’l-huzzâr.

(EYÜB90 - cilt: 31, sayfa: 80 - Hüküm no: 20 - Orijinal metin no: [5b-2])﻿

﻿

﻿

21. Hüküm

Dimo v. Kosta’nın evini Yorgi v. Şimo’ya satması

Vilâyet-i Rumeli’nde Çatalca kazâsında Nuhur Kostrova nâm karye âhâlîleri Dimo v. Kosta nâm zimmî meclis-i şer‘-i şerîfde Yorgi v. Şiro nâm zimmî tarafından ikrâr-ı âti’l-beyânı tasdîke vekîl olup Yorgi v. Yani ve Minho v. Yani nâm zimmîler şehâdetleriyle şer‘an vekâleti sâbite olan Yorgi v. Kosta nâm zimmî muvâcehesinde ikrâr ve i‘tirâf edip silk-i mülk-i sahîhimde münselik emlâkimden olup karye-i mezbûrede vâki‘ bir tarafı Kosta nâm zimmî mülkü ve bir tarafı Hristo nâm zimmî mülkü ve iki tarafı tarîk-i âm ile mahdûd iki bâb tahtânî oda ve bir bostan yeri ve zât eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkıyla müvekkili mezbûr Yorgi’ye altmış kıt‘a esedî guruşa bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr altmış esedî guruşu müvekkili mersûm Yorgi yedinden ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur müvekkili mezbûrun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Yorgi’yi tarafımdan taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sânî ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mehmed Efendi b. Nasuh, Mehmed b. Mahmud, Mehmed b. Eyüb, Hüseyin b. Ali, Ali b. Abdullah, Hasan b. Abdullah.

(EYÜB90 - cilt: 31, sayfa: 81 - Hüküm no: 21 - Orijinal metin no: [5b-3])﻿

﻿

﻿

22. Hüküm

Dimo v. Yorgo’nun bostan yeri, bazı ağaç ve samanlığını Yorgo v. Yani’ye satması

Vilâyet-i Rumeli’nde Çatalca kazâsına tâbi‘ Nuhur Kostrova nâm karyede sâkin Dimo v. Yorgo nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Yorgo v. Yani nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âtî sudûruna değin silk-i mülk ve zabt ve tasarrufumda olup karye-i mezbûrede vâki‘ üç tarafdan yine benim âhar mülküm ve bir tarafdan tarîk-i âm ile mahdûd bostan yerini ve iki dib güz ağacını hâvî ve bir samanlığımı merkūm Yorga’ya bin sekiz yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mastûr bin sekiz yüz akçeyi mersûm Yorga yedinden tamâmen ahz ve kabz eylediğimden sonra zikr olunan samanlığı mahallinde zabt ve tasarrufa mesfûr Yorgo’yu taslît eyledi dedikde gıbbe’t-tasdîki’ş-şer‘î kayd şüd. Sene 28 Cumâdelâhire sene 1090.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 81 - Hüküm no: 22 - Orijinal metin no: [5b-4])﻿

﻿

﻿

23. Hüküm

Ümmühani bt. Mehmed’in cariyesi Gülistan’ı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesi sâkinelerinden Ümmühâni bt. Mehmed nâm hâtunun sadrî kebîr oğlu ve tarafeynden akd-i âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Ali Çelebi b. Hamza ve Hasan b. Mustafa nâm kimesneler şehâdetleriyle şer‘an vekâleti sâbite olan Hüseyin b. Mustafa nâm kimesne meclis-i şer‘-i hatîr-i lâzumü’t-tevkīrde bi’l-vekâle ikrâr-ı tâm ve takrîr-i kelâm edip müvekkilem vâlidem mezbûre Ümmühâni Hâtun kendiye rıkkını mu‘terife orta boylu, açık kaşlı, elâ gözlü Rûsiyyetü’l-asl bâ‘isetü’l-kitâb Gülistan bt. Abdullah nâm câriye-i memlûkesini cemî‘ malından ikrâr ve hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta ilhâk ve idrâc edip min ba‘d mevsûfe-i merkūme Gülistan sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedikde mâ hüve’l-vâki‘ alâ hâze’l-minvâl gıbbe’l-ibtigā ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Fahrü’l-akrân Hasan Ağa b. Abdülmennân, Receb Efendi b. Yusuf el-İmâm, el-Hâc Mustafa Ağa b. ( ), Hızır Bey b. Ramazan, Mustafa Çavuş b. Receb, Şahbaz Bey b. Abdullah, Kaytas b. Abdullah, Mehmed Beşe b. Veli.

(EYÜB90 - cilt: 31, sayfa: 82 - Hüküm no: 23 - Orijinal metin no: [6a-1])﻿

﻿

﻿

24. Hüküm

Hüseyin ve Hasan b. Mustafa’nın cariyeleri Tolika’yı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesi sükkânından Hüseyin ve Hasan ibney Mustafa nâm kimesneler meclis-i şer‘-i şerîf-i enverde kendilere rıkkını mu‘terife orta boylu, açık siyah kaşlı, siyah gözlü, Gürciyyetü’l-asl İseviyyü’l-mille râfi‘at-i hâze’l-vesîka Tolika nâm câriye-i memlûkemizi hasbeten lillâhi te‘âlâ cemî‘ malımızdan ifrâz ve i‘tâk ve tahrîr ve zümre-i harâir-i asliyyâta ilhâk ve idrâc eyledik ba‘de’l-yevm mevsûfe-i mersûme Tolika sâir harâir-i asliyyât gibi hür olup üzerinde hakk-ı velâdan gayrı hakkımız bâkī kalmadı dediklerinde mâ hüve’l-vâki‘ alâ hâze’l-minvâl ketb olundu. Fi’l-yevmi’s-sâdis ve’l-ışrîn min Cumâdelâhire sene [10]90.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 82 - Hüküm no: 24 - Orijinal metin no: [6a-2])﻿

﻿

﻿

25. Hüküm

Âişe bt. Mustafa’nın evini Evlice Baba Mescidi para vakfına istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Câmi‘-i Kebîr mahallesi sâkinelerinden Âişe bt. Mustafa nâm hâtun tarafından husûs-ı âti’l-beyânı ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mustafa b. Mehmed ve diğer Mustafa b. Receb şehâdetleri ile şer‘an vekâleti sâbite olan Ali Çelebi b. Derviş nâm kimesne meclis-i şer‘-i hatîr-i lâzımü’t-tevkīrde medîne-i mezbûrede vâki‘ merhûm Evlice Baba mescidine mevkūfe nukūdun bi’l-fi‘l mütevellîsi olan işbu râfi‘ü’l-kitâb Osman Çelebi b. Mehmed Usta nâm kimesne mahzarında bi’l-vekâle ikrâr-ı tâm ve takrîr-i kelâm edip müvekkilem merkūme Âişe Hâtun silk-i mülkünde ve zabt ve tasarrufunda olup mahalle-i mezbûrede vâki‘ bir tarafdan Nakkāş Sâlih Çelebi mülkü ve bir tarafdan vakf bostan ve bir tarafdan dere ve bir tarafdan tarîk-i âm ile mahdûd mülk menzilini cemî‘ tevâbi‘ ve levâhıkıyla mütevellî-i mezbûr Osman Çelebi’ye elli kıt‘a esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile tarîk-i mezkûr üzerinde iştirâ ve tesellüm ve kabûl eyleyip semeni olan meblağ-ı mastûr elli guruşu mütevellî-i mezbûr yedinden tamâmen ahz ve kabz eylediğimden sonra yine mütevellî-i mezbûr menzili mahdûd-ı mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan her sene yedi buçuk esedî guruş ücret ile müvekkilem merkūme Âişe’ye üç sene tamâmına değin îcâr ve teslîm ol dahi ber vech-i muharrer istîcâr ve tesellüm ve kabûl eyledim dedi dedikde gıbbe’t-tasdîki’ş-şer‘î mâ vaka‘a bi’l-ibtigā kayd şüd. Fi’l-yevmi’s-sâbi‘ ve’l-ışrîn min Cumâdelâhire sene [10]90.

Şuhûdü’l-hâl: Mehmed Efendi b. Ahmed el-İmâm, Ahmed Çelebi b. Abdullah, Abdullah Halîfe b. Abdullah, Abdi Beşe b. Mehmed, Nasuh b. Ebûbekir ve gayruhüm.

(EYÜB90 - cilt: 31, sayfa: 82 - Hüküm no: 25 - Orijinal metin no: [6a-3])﻿

﻿

﻿

26. Hüküm

Papa Göka v. Nikola’nın İncirli köyündeki taşlığını satması

Fi’l-asl vilâyet-i Rumeli’nde livâ-i Avlonya’da Ergirikasrı kazâsına tâbi‘ Tranoşişte nâm karyeden olup hâlâ Havâss-ı Aliyye kazâsına tâbi‘ İncirli nâm karye sınırı dâhilinde Domuzdamı nâm mevzi‘de bakkal olan Papa Göka v. Nikola nâm zimmî meclis-i şer‘-i şerîfde işbu râfi‘ü’r-rakīm Nano v. Petko ve Dimo v. Petyo nâm zimmîler muvâcehelerinde tâyi‘an ikrâr ve takrîr-i kelâm edip akd-i âtî sudûruna değin silk-i mülk ve zabt ve tasarrufumda olup mevzi‘-i mezkûrda vâki‘ bir tarafdan Kazimitro nâm zimmî taşlığı ve bir tarafdan arsa-i hâliye ve iki tarafdan [tarîk-i] âm ile mahdûd mülk taşlığımı cemî‘ hukūk ve merâfıkı ile mezbûrân Nano ve Dimo’ya ale’l-iştirâki’s-seviy mutasarrıf olmak üzre yüz yirmi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ber vech-i muharrer iştirâ ve tesellüm ve kabûl eylediklerinden sonra semeni olan meblağ-ı mezkûr yüz yirmi guruşu merkūmân Nano ve Dimo yedlerinden bi’t-tamâm ve’l-kemâl ahz ve kabz eyledim min ba‘d zikr olunan taşlıkda vechen mine’l-vücûh alâka ve medhalim kalmadı merkūmân Nano ve Dimo’nun mülk-i müşterâlarıdır keyfe mâ yeşâ’ân mutasarrıfân olsunlar dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’l-hâmis ve’l-ışrîn li sene tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Hasan b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 83 - Hüküm no: 26 - Orijinal metin no: [6a-4])﻿

﻿

﻿

27. Hüküm

Üveys b. Mehmed’in Hristo v. Yani zimmetinde kalan parasını vârislerin alması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından iken bundan akdem fevt olan Üveys b. Mehmed’in sulbî sagīr oğlu Mehmed’in vâlidesi ve tesviye-i umûruna kıbeli’ş-şer‘ mansûbe vasîsi olan Sâliha bt. Maksud nâm hâtun meclis-i şer‘-i şerîfde medîne-i mezbûre sûkunda bakkal olan işbu râfi‘ü’r-rakīm Hristo v. Yani nâm zimmî muvâcehesinde bi’l-vesâye ikrâr ve takrîr-i kelâm edip müteveffâ-yı mezbûr hayâtında merkūm Hristo’ya sermâye nâmına on iki bin nakid akçe ikrâz ve teslîm ol dahi istikrâz [ve] ahz ve kabz ettiğinden sonra bin üç yüz akçe dahi pîşegirlik ücretinden mesfûr Hristo zimmetinde müctemi‘a oldukdan sonra müteveffâ-yı mezbûr yine hayâtında meblağ-ı merkūmdan bin iki yüz akçesini ahz ve kabz edip mesfûr Hristo zimmetinde on iki bin üç yüz akçe bâkī kalmışidi hâlâ meblağ-ı bâkī on iki bin üç yüz akçeyi dahi vesâyet-i mahkiyem hasebiyle mesfûr Hristo yedinden bi’t-tamâm ve’l-kemâl ahz ve kabz eyledim min ba‘d meblağ-ı mezkûr on üç bin beş yüz akçeden mersûm Hristo zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mehmed Beşe b. Abdullah Bazarbaşı, Ahmed Beşe b. Hüseyin Çukadâr, Mehmed b. Yusuf, Hasan b. Abdullah ve gayruhüm.

(EYÜB90 - cilt: 31, sayfa: 84 - Hüküm no: 27 - Orijinal metin no: [6b-1])﻿

﻿

﻿

28. Hüküm

Yasomi v. Obtertoz’a Mahmud Ağa b. Sefer’e olan borcunu ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kiremitçi Süleyman Çelebi mahallesinde sâkin fahrü’l-emâsil ve’l-akrân Mahmud Ağa b. Sefer tarafından meblağ-ı âti’l-beyânı da‘vâ ve taleb ve ahz ve kabz ve kendiye îsâle vekîl olup Ahmed b. Abdullah ve Mehmed b. Ahmed nâm kimesneler şehâdetleri ile hasm-ı câhid mahzarında şer‘an vekâleti sâbite olan Ali Çavuş b. Mehmed Usta meclis-i şer‘-i şerîfde sefîne reislerinden Yasomi v. Obtertoz nâm zimmî muvâcehesinde bi’l-vekâle üzerine da‘vâ ve takrîr-i kelâm edip müvekkili mûmâ-ileyh Mahmud Ağa’nın merkūm Yasomi zimmetinde cihet-i deyn-i şer‘îden yüz esedî guruş hakkı olup bundan akdem meblağ-ı mezbûrun kırk guruşunu müvekkilim mûmâ-ileyh Mahmud Ağa mersûm Yasomi yedinden ahz edip zimmetinde altmış esedî guruş bâkī kalmışidi hâlâ meblağ-ı bâkī altmış guruşu vekâletim hasebiyle merkūm Yasomi’den taleb ederim suâl olunup alıverilmesi murâdımdır dedikde gıbbe’s-suâl mezbûr Yasomi cevâbında fi’l-vâki‘ müvekkili mûmâ-ileyh Mahmud Ağa’ya cihet-i merkūmeden yüz esedî guruş deynim olup lâkin bundan akdem meblağ-ı mezbûrun kırk guruşunu mûmâ-ileyhe edâ ve teslîm edip zimmetimde müvekkili mûmâ-ileyh Mahmud Ağa’ya lâzımü’l-edâ altmış guruş deynim bâkī kalmışdır deyû ikrâr ve i‘tirâf etmeğin alâ mûcibi i‘tirâfihî meblağ-ı bâkī altmış esedî guruşu vekîl-i mezbûra edâ ve teslîme mezbûr Yasomi’ye tenbîh birle mâ vaka‘a kayd şüd. Fî 27 Cumâdelâhire sene [10]90.

Şuhûdü’l-hâl: Hasan [b.] Ali, Hüseyin [b.] Ali, Hamdi [b.] Eyüb, Mehmed [b.] Mahmud ve gayruhüm.

(EYÜB90 - cilt: 31, sayfa: 84 - Hüküm no: 28 - Orijinal metin no: [6b-2])﻿

﻿

﻿

29. Hüküm

Seyyid Abdülkâdir Efendi Vakfı mescidi tamiri keşfi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ Saçlı Emir demekle ma‘rûf merhûm es-Seyyid Abdülkādir Efendi vakfına berât-ı âlîşân ile bi’l-fi‘l mütevellî olan işbu râfi‘ü’l-kitâb Abdullah Efendi b. Ahmed meclis-i şer‘-i şerîf-i enverde bi’t-tevliyye takrîr-i kelâm ve ta‘bîr ani’l-merâm edip merhûm-ı mezbûrun medîne-i merkūmede Câmi‘-i Kebîr mahallesinde vâki‘ merhûm Sadeddin Efendi zâviyesine muttasıl mescidi şerîfin ebniye-i kadîmesinden sakfları ve duvarları ve pencere ve kapıları mürûr-ı eyyâm ile harâba müşrif olmağla sâlifü’z-zikr ebniyenin ta‘mîr ve termîmi için ve müceddeden binâsı lâzım gelen mahalleri müceddeden binâ olunmak için bundan akdem kıbel-i şer‘-i enverden istîzân eylediğimden sonra ebniye-i mezkûreden lâzımü’l-meremme olan mevzi‘-i ta‘mîr ve termîm ve müceddeden binâsı lâzım olan mahalleri dahi müceddeden binâ ettirmeğin, üzerine varılıp ba‘de’l-keşf ve’l-mesâha masrûfumun mikdârı tahmîn-i sahîh ile tahmîn ve takvîm ve ketb ve terkīm olunmak matlûbumdur dedikde savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi hâssa mi‘mârlarından Üstâd Halîfe b. Abdülmennân ve sâir sukūf ve ebniye ahvâline vukūfu olup zeyl-i kitâbda muharrerü’l-esâmî bî-garaz cemâ‘atle mescidi mezkûre varıp akd-i meclis-i şer‘-i mübîn eyledikde mi‘mâr-ı mezbûr mescidi merkūmun evvelâ sakfların mesâha ettikde tûlen ve arzen bi hesâb-ı terbî‘î yüz otuz iki zirâ‘ sakfın beher zirâ‘ı ellişer akçeden altı bin altı yüz akçe ve yine tûlen ve arzen bi hesâb-ı mezbûr yetmiş beş zirâ‘ nîm şişeli tav‘anın beher zirâ‘ı otuzar akçeden iken bin iki yüz elli akçeden iki bin iki yüz elli akçe ve yine tûlen ve arzen bi hesâb-ı mezbûr yüz elli altı zirâ‘ duvar sıvanın beher zirâ‘ı on beşer akçeden iki bin üç yüz kırk akçe ve dört aded pencere çerçeve ve kapağıyla her pencere yüz yirmişer akçeden dört yüz seksen akçe ve dört aded billur cam altı yüz kırk akçe ve iki sagīr dolap yüz altmış akçe ve yine tûlen ve arzen bi hesâb-ı mezkûr yirmi dokuz zirâ‘ tahta döşemenin beher zirâ‘ı otuzar akçeden sekiz yüz yetmiş akçe ve yine tûlen ve kadden bi hesâb-ı mezbûr otuz beş zirâ‘ kemer tahtasından cedîden minârenin beher zirâ‘ı yüz elli akçeden sekiz yüz seksen akçe ve mihrâb önünde ve nerdübân başında trabzan ber vech-i tahmîn üç yüz akçe ve yine tûlen ve arzen bi hesâb-ı mezbûr yedi zirâ‘ tuğla döşemenin beher zirâ‘ı yirmişer akçeden yüz kırk akçe ve on basamak cunba nerdübân ber vech-i tahmîn beş yüz akçe ve iki cedîd kebîr dolab dört yüz akçe ve üç cedîd tencere camı yedi yüz elli akçe ve üç cam teli üç yüz akçe ve on sekiz geçme parmaklık yirmişer akçeden üç yüz altmış akçe ve bir oturak tahtası yüz akçe ve bir sokak kapısı ber vech-i tahmîn üç yüz akçe ve bir türbe kapısı yüz elli akçe ve iki türbe sandukası üç yüz akçe ve bir kebîr oluk yüz yirmi ve bir minâre âlemi [7a] üç yüz akçe ve otuz vakıyye cedîd kurşun ile altmış yedi vakıyye atîk kurşun tebdîline sekiz yüz akçe ve ber vech-i tahmîn tav‘an boyalarına bin iki yüz akçe ki işbu ebniye-i muhdese ile ebniye-i kadîmenin ta‘mîr ve termîminin üstâdiyye ve ırgadiyye ve sâir harc-ı lâzımıyla cem‘an yirmi beş bin dört yüz doksan akçe ile ancak olur bundan noksan ile olmak mümkün değildir deyû mi‘mâr-ı mezbûr ve sâir cemâ‘at-i müslimîn-i mezkûrîn icmâ‘ ve ittifâk eylediklerin mevlânâ-yı mezbûr mahallinde ba‘de’t-tahrîr ma‘an ba‘s olunan Çukadâr Ahmed Beşe b. Ali ve Hüseyin Çelebi b. Ali ile meclis-i şer‘a gelip alâ vukū‘ihi her biri haber vermeleriyle mâ cerâ bi’l-ibtigā ketb olundu. Fi’l-yevmi’r-râbi‘ ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mehmed Efendi b. İbrahim, Mehmed Efendi b. Süleyman, el-Hâc Sırrı Ağa b. Kaytas, Hâfız Mehmed Efendi b. Ebûbekir, Mehmed Ağa b. Eyüb, Hasan Çelebi b. Mahmud, Mehmed Çelebi b. Mustafa, Mehmed Efendi b. Ahmed, Osman Çelebi b. Mehmed Usta, Mehmed Çelebi b. Mustafa, İbrahim Efendi b. Mehmed, Mustafa Çelebi b. Mehmed, Abdi Beşe b. Mehmed, Mehmed Beşe b. Ali, Ahmed Beşe b. Ali, Hüseyin Çelebi b. Ali ve gayruhüm.

(EYÜB90 - cilt: 31, sayfa: 85 - Hüküm no: 29 - Orijinal metin no: [6b-3])﻿

﻿

﻿

30. Hüküm

Saime bt. Ahmed’in evini İbrahim Çelebi b. Ahmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sükkânından Saime bt. Ahmed nâm hâtun meclis-i şer‘-i şerîfde işbu râfi‘ü’l-kitâb İbrahim Çelebi b. Ahmed mahzarında tâyi‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Saraylı Râbia Hâtun mülkü ve bir tarafı diğer Saraylı Züleyha Hâtun bt. Abdullah mülkü ve bir tarafı Âişe bt. Ebâ Bekir bahçesi ve bir tarafı tarîk-i âm ile mahdûd bir fevkānî ve bir tahtânî oda ve bir tahta dehliz ve mezbûre Âişe ile müşterek bi’r-i mâyı ve bir mikdâr bahçeyi ve mezbûre Züleyha tarafında vâki‘ arzen iki ve tûlen menzili mezkûrun tûlü mikdârı damlalık ta‘bîr olunur arsa-i hâliyemi ve bir kenîfi müştemil mülk menzilimi cemî‘ tevâbi‘ ve levâhıkıyla mezbûr İbrahim Çelebi’ye yüz yirmi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile ile [bey‘] ve teslîm ol dahi ber vech-i muharrer iştirâ ve tesellüm ve kabûl eylediklerinden sonra semeni olan meblağ-ı mezkûr yüz yirmi esedî guruşu mezbûr İbrahim Çelebi yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr İbrahim Çelebi’nin mülk-i müşterâsıdır keyfe mâ yeşâ’ ve haysü mâ yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâmin ve’l-ışrîn min Cumâdelâhire li sene tis‘în ve elf.

Şuhûdü’l-hâl: Ali Bey b. Mehmed, Bayram b. Mustafa, Berber Mustafa Çelebi b. Abdülkerim, Nalband Hamza b. Hüseyin, Ârif Çelebi b. Mustafa, Mahmud Beşe b. Abdullah.

(EYÜB90 - cilt: 31, sayfa: 86 - Hüküm no: 30 - Orijinal metin no: [7a-1])﻿

﻿

﻿

31. Hüküm

Üveys b. Mehmed’in küçük çocuğu Mehmed’e kendi malından nafaka takdir edilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından iken bundan akdem fevt olan Üveys b. Mehmed’in verâseti zevce-i metrûkesi Meryem bt. Mehmed nâm hâtun ile sulbî sagīr oğlu Mehmed’e münhasıra olduğu şer[‘an] zâhir ve mütehakkik oldukdan sonra sagīr-i mezbûrun vâlidesi ve hâlâ hidâne ve tesviye-i umûruna min kıbeli’ş-şer‘ mansûbe vasîsi olan işbu râfi‘atü’l-kitâb Sâliha bt. Maksud nâm hâtun meclis-i şer‘-i şerîf-i enverde bi hakki’l-hidâne takrîr-i kelâm ve ta‘bîr ani’l-merâm edip sagīr-i mezbûreye babası müteveffâ-yı mezbûrdan bi’l-irsi’ş-şer‘î intikāl eden emvâlin ribhi yevmî on beş akçeye bâliğ olmağın sagīr-i mezbûra nafaka ve kisve-bahâsı için yevmî on beşer akçe takdîr olunmak matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīr-i mezbûru emvâlinin ribhi yevmî on beşer akçeye bâliğ olduğu zâhir ve mütehakkik olmağın sagīr-i mezbûrun nafaka ve kisve-bahâsı için târih-i kitâbdan yevmî on beş akçe farz ve takdîr eyleyip meblağ-ı mefrûz-ı mezbûru harc ve sarfa ve lede’l-hâce istidâneye ve vaktü’z-zafer sagīr-i mezbûra rücû‘a izin birle mâ hüve’l-vâki‘ bi’l-ibtigā ketb olundu. Fi’l-yevmi’l-âşir min Cumâdelâhire sene [10]90.

Şuhûdü’l-hâl: Mehmed Efendi b. Nasuh, es-Seyyid Ârif Çelebi b. Mustafa, Ahmed Beşe b. Hasan Çukadâr, Hüseyin Çelebi b. Ali ve gayruhüm.

(EYÜB90 - cilt: 31, sayfa: 87 - Hüküm no: 31 - Orijinal metin no: [7a-2])﻿

﻿

﻿

32. Hüküm

Mustafa Beşe b. Abdi’nin evini Mahmud b. Kasım ve karısına satması

Mahmiye-i İstanbul’da İbrahim Çavuş mahallesi sâkinlerinden Mustafa Beşe b. Abdi nâm kimesne meclis-i şer‘-i hatîr-i lâzımü’t-tevkīrde işbu râfi‘ayi’l-kitâb Mahmud b. Kasım ve zevcesi Saime bt. Ahmed mahzarlarında tâyi‘an ikrâr-ı tâm ve takrîr-i kelâm edip akd-i âtî sudûruna değin silk-i mülk ve zabt tasarrufumda olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesinde vâki‘ bir tarafdan nalçacı Mustafa oğlu Mehmed mülkü ve bir tarafdan Kalafatçızâde Ahmed Çelebi el-İmâm mülkü ve bir tarafdan tarîk-i hâs ve bir tarafdan tarîk-i âm ile mahdûd üç fevkānî ve iki tahtânî odaları ve bir ahırı ve bi’r-i mâyı ve kenîfi ve bahçeyi müştemil menzilimi cemî‘ tevâbi‘ ve levâhıkı ile mezbûrân Mahmud ve Saime’den ale’l-iştirâki’s-seviy mutasarrıf olmak üzre iki yüz otuz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr iki yüz otuz guruşu mezbûrân Mahmud ve Saime yedlerinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur merkūmân Mahmud ve Saime’nin mülk-i müşterâlarıdır keyfe mâ yeşâ’ân ve yahtârân mutasarrıfân olsunlar dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sânî min şehri Recebi’l-ferd sene [10]90.

Şuhûdü’l-hâl: Halil Bey b. Osman, Mehmed b. Mustafa, Ömer b. Hüseyin, Mustafa b. Abdullah, Hüseyin Çelebi b. Mustafa, Mustafa Çelebi b. Mehmed, Hasan b. Abdullah, Ali b. Abdullah, Hasan b. Hüseyin.

(EYÜB90 - cilt: 31, sayfa: 88 - Hüküm no: 32 - Orijinal metin no: [7a-3])﻿

﻿

﻿

33. Hüküm

Yani v. Rizo’nun evini Aleksandra bt. Nikola’ya satması

Havâss-ı Aliyye kazâsına tâbi‘ Büyükçekmece nâhiyesine tâbi‘ Menekşe nâm karye ahâlîsinden olup hâlâ mahmiye-i İstanbul’da eski odalar başında sâkin Yani v. Rizo nâm zimmî meclis-i şer‘-i şerîfde işbu râfi‘atü’l-vesîka Aleksandra bt. Nikola nâm nasrâniyye muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafı Şaş v. Manol zimmî mülkü ve bir tarafı değirmenci Nikola v. Minho zimmî mülkü ve iki tarafı tarîk-i âm ile mahdûd bir bâb tahtânî oda ve bir sofa ve zât eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile mezbûre Aleksandra’ya bin üç yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve kabz ve kabûl eyledikden sonra semeni olan meblağ-ı mezbûr bin üç yüz akçeyi yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûre Aleksandra’nın mülk-i müşterâsıdır keyfe mâ teşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Recebi’l-ferd li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm.

(EYÜB90 - cilt: 31, sayfa: 88 - Hüküm no: 33 - Orijinal metin no: [7b-1])﻿

﻿

﻿

34. Hüküm

Mustafa Ağa b. Hasan Ağa’nın evini Hacı Osman Ağa b. Hasan’a satması

Sâbıkan dergâh-ı âlî -dâme mahfûfen bi’l-me‘âlî- yeniçerileri ağası olan iftihârü’l-emâcid ve’l-e‘âlî câmi‘ü’l-mehâmid ve’l-me‘âlî zü’l-kadri’r-refî‘ ve’l-câhi’l-menî‘ izzetlü Mustafa Ağa ibnü’l-merhûm Hasan Ağa taraflarından bey‘-i âti’z-zikre ve kabz-ı semen ve kendiye îsâle ve kabz ve îsâl mütevakkıf olduğu umûrun küllîsine vekîl olup hasm-ı câhid mahzarında Mehmed Çelebi b. Receb ve İbrahim Çelebi b. Ahmed nâm kimesneler şehâdetleri ile şer‘an vekâleti sâbite olan Süleyman Ağa b. Bâli nâm kimesne meclis-i şer‘-i şerîf-i lâzımü’t-tevkīrde işbu râfi‘ü’l-kitâb fahrü’l-emâsil ve’l-akrân el-Hâc Osman Ağa b. Hasan tarafından ikrâr-ı âti’l-beyânı tasdîke vekîl olup bimâ hüve tarîkü’s-sübût şer‘an vekâleti sâbite olan el-Hâc Ali b. Bâli mahzarında bi’l-vekâle ikrâr-ı tâm ve takrîr-i kelâm edip müvekkilim mûmâ-ileyh Mustafa Ağa hazretleri akd-i âti’z-zikrin sudûruna değin silk-i mülk ve zabt ve tasarruflarında olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de İslâm Bey mahallesinde vâki‘ bir tarafdan Hasan Ağa b. Ali mülkü ve iki tarafdan müvekkili müşârün-ileyhin tasarrufunda olan vakf menzil ve bir tarafdan tarîk-i âm ile mahdûd iki tahtânî oda ve bir sofa ve bi’r-i mâyı ve kenîf ve tûlen ve arzen bi hesâb-ı şatrancî iki bin iki yüz otuz iki zirâ‘ arsa-i hâliyeyi müştemil menzil ile yine iki tarafı menzili mezkûr ve bir tarafı yine müvekkili mûmâ-ileyh tasarrufunda olan vakf menzil ve bir tarafı tarîk-i âm ile mahdûd iki tahtânî odaları ve kenîfi ve tûlen kırk ve arzen on zirâ‘ bi hesâb-ı şatrancî dört yüz zirâ‘ arsa-i hâliyemi müştemil menzili dahi cemî‘ hukūk ve merâfıkı ile müvekkili mezbûru el-Hâc Osman Ağa’dan bi safkatin vâhidetin beş yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr beş yüz guruşu müvekkili merkūm el-Hâc Osman Ağa yedinde vekâlet-i mahkiyem hasebiyle bi’t-tamâm ve’l-kemâl ahz ve kabz eyledim ba‘de’l-yevm menzileyn-i mahdûdeyn-i mesfûreyn müvekkili mûmâ-ileyh el-Hâc Osman Ağa’nın mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sânî min şehri Recebi’l-mürecceb li sene tis‘în ve elf.

Şuhûdü’l-hâl: Es-Seyyid Abdurrahman Efendi b. es-Seyyid Yakub el-İmâm, Abdülkādir Bey b. el-merhûm Ahmed Paşa, Mehmed Beşe b. Abdullah, Mustafa Çelebi b. Süleyman, Musli Bey b. Receb, Ahmed Beşe b. Hasan, İbrahim b. Abdullah, Mustafa Beşe b. Mehmed, Mehmed b. Eyüb, Ali b. Abdullah ve gayruhüm.

(EYÜB90 - cilt: 31, sayfa: 89 - Hüküm no: 34 - Orijinal metin no: [7b-2])﻿

﻿

﻿

35. Hüküm

Şaban Efendi b. Süleyman’ın vasiyetini yerine getirmek üzere İbrahim Efendi’nin vasî tayin edilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Sofular mahallesi sükkânından Şaban Efendi b. Süleyman tarafından husûs-ı âti’l-beyânı ikrâra vekîl olup hasm-ı câhid mahzarında el-Hâc Mustafa b. Ramazan ve Ahmed Efendi b. Mehmed nâm kimesneler şehâdetleri ile şer‘an vekâleti sâbite olan İbrahim Çelebi b. Abdülbâkī nâm kimesne meclis-i şer‘-i şerîfde işbu râfi‘ü’l-kitâb İbrahim Efendi b. Resul mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Şaban Efendi bi emrillâhi te‘âlâ dâr-ı fenâdan sarây-ı bekāya intikāl ve irtihâl eylediğimde mecmû‘ malımdan beş bin akçe ihrâc ve ifrâz olunup techîz ve tekfîne ve eyyâm-ı mu‘tâdede fukarâ-yı müslimîne tabh-ı ta‘âm oluna ve sâir emvâlimden dahi kendim tahrîr ettiğim defter nâtık olduğu üzre, düyûn-ı müteferrikam dahi edâ oluna deyû vasiyyet edip vesâyâ-yı mezbûrenin tenfîzine mûmâ-ileyh İbrahim Efendi’yi vasiyy-i muhtârı nasb ve ihtiyâr eyledi dedikde mezbûr İbrahim Efendi dahi vesâyet-i merkūmeyi kabûl ve hıdemât-ı lâzımesini edâya ta‘ahhüd ve iltizâm etmeğin mâ cerâ gıbbe’l-ibtigā ketb olundu. Fi’l-yevmi’l-âşir min Cumâdelâhire li sene tis‘în ve elf.

Şuhûdü’l-hâl: Abdüsselâm Efendi b. Nasuh, es-Seyyid Ahmed Çelebi b. Nuh, el-Hâc Âşir b. ( ) el-Bevvâbü’s-sultânî, İvaz Bey b. Mehmed, Hasan b. Abdullah, Mehmed b. Eyüb.

(EYÜB90 - cilt: 31, sayfa: 90 - Hüküm no: 35 - Orijinal metin no: [7b-3])﻿

﻿

﻿

36. Hüküm

Kiryazi v. Yorgi’nin evini müştemilatıyla Yorgaki v. Dimitri’ye satması

Mine’l-asl vilâyet-i Rumeli’nde kasaba-i Göllükesri mahallâtından Varlağam mahallesi ahâlîsinden olup hâlâ mahmiye-i İstanbul’da Mahmud Paşa hanında müsâfiren sâkin olan Kiryazi v. Yorgi nâm zimmî meclis-i şer‘-i şerîfde işbu râfi‘ü’l-kitâbi’r-rakīm Yorgaki v. Dimitri nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Tolko v. Sarko nâm zimmî mülkü ve bir tarafdan Pîrî Lefteri v. Kavali nâm zimmî mülkü ve bir tarafdan ba‘zan Rali v. Yorgi nâm zimmî mülkü ve ba‘zan göl ve bir tarafdan tarîk-i âm ile mahdûd iki bâb fevkānî oda ve altında mahzeni ve avluyu ve zât eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkı ve âmme-i hukūk ve merâfıkı ile merkūm Yorgaki’ye beş yüz kıt‘a esedî guruşa tarafeynden [8a] îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer iştirâ ve kabûl eyledikden sonra semeni olan meblağ-ı mezkûr beş yüz esedî guruşun dört yüz kırk üç guruşunu mersûm-ı mezbûr Yorgaki’ye zimmetinde lâzımü’l-kazâ deynim olan dört yüz kırk üç esedî guruşa takās edip ol dahi mukāssa ve kabûl eyleyip meblağ-ı bâkī elli yedi esedî guruşu dahi nakd-i merkūmu Yorgaki yedinden tamâmen ahz ve kabz eylediğimden sonra zikr olunan menzili mahallinde zabt ve tasarrufa mesfûr Yorgaki’yi taslît eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min şehri Recebi’l-ferd li sene tis‘în ve elf.

Şuhûdü’l-hâl: Mustafa Çavuş b. Abdullah, Muharrem Çavuş b. Abdullah, Ali b. Abdullah, Mehmed b. Eyüb ve gayruhüm mine’l-huzzâr.

(EYÜB90 - cilt: 31, sayfa: 90 - Hüküm no: 36 - Orijinal metin no: [7b-4])﻿

﻿

﻿

37. Hüküm

Evlice Baba Vakfı’na Osman Çelebi b. Mehmed Usta’nın katip tayin edilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Evlice Baba vakfı olan nukūd-ı mevkūfenin kâtibi olmayıp bir kâtib nasb olunmak lâzım ve mühim olup işbu hâmilü’l-hurûf Osman Çelebi b. Mehmed Usta nâm kimesne her vechile hizmeti kitâbete mahall ve müstahık ve uhdesinden gelmeğe kādir olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi mezbûr Osman Çelebi’yi vakf-ı mezkûre hasbî kâtib nasb ve ta‘yîn eyledikde ol dahi kitâbet-i mezbûreyi kabûl ve hıdemâtını edâya ta‘ahhüd etmeğin mâ hüve’l-vâki‘ gıbbe’l-ibtigā alâ hâze’l-minvâl ketb olundu. Fi’l-yevmi’r-râbi‘ min şehri Recebi’l-ferd li sene tis‘în ve elf.

Şuhûdü’l-hâl: Mehmed Efendi b. Ahmed el-İmâm, İbrahim Çelebi b. Ahmed, Mustafa Çelebi b. Mehmed, Halil Bey b. Hasan, Abdi Beşe b. Mehmed, Hasan Çelebi b. Ahmed Peştamalîzâde, İbrahim Çelebi b. Mehmed, el-Hâc Ahmed b. Oruc.

(EYÜB90 - cilt: 31, sayfa: 91 - Hüküm no: 37 - Orijinal metin no: [8a-1])﻿

﻿

﻿

38. Hüküm

Evlice Baba Vakfı mütevelliliğine Mustafa Çelebi b. Mehmed’in tayini

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Evlice Baba vakfı olan nukūd-ı mevkūfe-i müteferrikanın mütevellîsi olan Osman Çelebi b. Mehmed Usta nâm kimesne meclis-i şer‘-i şerîf-i envere gelip hıdemât-ı lâzıme-i mühimmem kesîre olmağla tevliyyeti merkūme uhdesinden gelmeğe iktidârım yokdur deyû kendi rızâ ve hüsn ihtiyârım ile tevliyyeti mezkûreden kasr-ı yed eyledim dedikde mahalle-i mezbûre sükkânından işbu hâmilü’l-vesîka Mustafa Çelebi b. Mehmed nâm kimesne için zeyl-i kitâbda isimleri muharrer olan ahâlî-i mahalle-i mezbûrenin her biri tevliyyeti mezkûre uhdesinden gelmeğe her vechile kādir ve mahall ve müstahıkdır deyû ihbâr etmeleriyle hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi tevliyyeti mezkûreyi yevmî dört akçe vazîfe-i mersûmesiyle mezbûr Mustafa Çelebi’ye tevcîh edip tasarrufu için işbu vesîka alâ mâ hüve’l-hakīka gıbbe’l-ibtigā ketb olunup yed-i tâlibine def‘ olundu. Fi’l-yevmi’r-râbi‘ min şehri Recebi’l-mürecceb li sene tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 91 - Hüküm no: 38 - Orijinal metin no: [8a-2])﻿

﻿

﻿

39. Hüküm

Âişe bt. Mahmud’un ticaret için Nahçıvan’da bulunan kocası Cafer’in vefat ettiği ve kızı ile ilgili nafaka davasında vekilinin sorumlu olmadığı

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasım Paşa mahallesi sâkinelerinden Âişe bt. Mahmud nâm hâtunun anası tarafından husûs-ı âti’l-beyâna vekîli olup bimâ hüve tarîkü’s-sübût şer‘an vekâleti sâbite olan Hatice bt. Mehmed nâm hâtun mahfil-i kazâda bâ‘is-i hâze’l-kitâb Bektaş b. Abdullah nâm kimesne mahzarında bi’l-vekâle üzerine da‘vâ ve takrîr-i kelâm edip kızım müvekkilem merkūm Âişe’nin zevci olup hâlâ diyâr-ı Acem’de Nahçıvan kasabasında müsâferet tarîki üzre sâkin olan Cafer b. Haydar nâm kimesne târih-i kitâbdan üç sene mukaddem kasaba-i mezbûreye ticâret için azîmet ettiği vakitde mezbûr Bektaş ile üçü bir yerde iken kızım mezbûre Âişe’nin nafakası için beher ay yüzer akçe vermek üzre mezbûr Bektaş’a havâle-i şer‘iyye ile havâle eyledikde mezbûr Bektaş dahi havâle-i mezbûreyi kabûl ve bin seksen dokuz senesi Ramazân-ı şerîfine gelince her ay havâle olunan yüzer akçeyi kızımız mezbûre Âişe’ye teslîm eyledi hâlâ bin seksen dokuz Ramazânı’ndan târih-i kitâb gününe gelince mürûr eden şühûrdan beş aylık beş yüz akçeyi mezbûr Bektaş kızım mezbûre Âişe’ye teslîm etmedi suâl olunup meblağ-ı bâkī beş yüz akçenin alıverilmesi matlûbumdur dedikde gıbbe’s-suâl mezbûr Bektaş vech-i meşrûh üzre olan havâleyi kabûlünü ikrâr lâkin mezbûre Âişe’nin zevci mezbûr Cafer sene-i mezbûre bin seksen dokuz senesi Ramazânı’nda kasaba-i merkūmede vefât etmişidi ana binâen meblağ-ı merkūm beş bin beş yüz seksen dokuz akçeyi teslîm etmedim deyicek isre’l-istintâk ve akībe’l-inkâr ve gıbbe’t-talebi’l-beyyine udûl-i ricâl-i ahrârdan fi’l-asl kasaba-i mezbûrede merkūm Cafer’in müsâfiren sâkin olduğu Teze mahallesi ahâlîsinden olup hâlâ mahmiye-i İstanbul’da Tahta handa ticâret üzre olan Şaban b. Mehmed ve Mehmed b. Kara Mustafa nâm kimesneler li ecli’ş-şehâde makām-ı kazâda hâzırân olup istişhâd olunduklarında fi’l-vâki‘ müvekkile-i mezbûrenin zevci merkūm Cafer minvâl-i muharrer üzre sene-i mezkûre Ramazân-ı şerîfinde kasaba-i merkūmede müsâfiren sâkin iken vefât edip cenâzesine hâzır olduk biz bu husûsa bu vech üzre şâhidleriz şehâdet dahi ederiz deyû tahrîri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle mezbûr Cafer’in mevtine ba‘de’l-hükm vekîl-i merkūm nafaka talebiyle mezbûr Bektaş’a bî-vech ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’s-sâmin min şehri Recebi’l-mürecceb li sene tis‘în ve elf.

Şuhûdü’l-hâl: Ali Efendi b. Mehmed el-Kadı, Hüseyin Çelebi b. Ali, Ahmed Beşe b. Hüseyin Çukadâr, Mehmed b. Eyüb ve gayruhüm mine’l-huzzâr.

(EYÜB90 - cilt: 31, sayfa: 92 - Hüküm no: 39 - Orijinal metin no: [8a-3])﻿

﻿

﻿

40. Hüküm

Hüseyin Ağa b. Ramazan’ın yoğurthanesini Mustafa Ağa b. Hasan’a satması

Umdetü’l-muhadderât zübdetü’l-muvakkarât aliyyetü’z-zât Hatice Sultan -dâmet ismetühâ- hazretlerinin mahmiye-i İstanbul’da hısnı ebvâbından Hazret-i Ebâ Eyyûb-i Ensârî kapısı hâricinde Şişeci Mehmed Çelebi mahallesinde vâki‘ hadîkalarının ustası olan Hüseyin Ağa b. Ramazan tarafından husûs-ı âti’l-beyânı ikrâra vekîl olup hasm-ı câhid mahzarında Mehmed Ağa b. Hasan ve Ahmed b. Ali şehâdetleriyle şer‘an vekâleti sâbite olan Ali Efendi b. Mehmed meclis-i şer‘-i şerîf-i enverde müşârün-ileyhimâ sultân hazretlerinin kethüdâları olup işbu kitâb-ı sıhhat-nisâbın sâhibi olan iftihârü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-izzi’l-menî‘ Mustafa Ağa b. Hasan tarafından ikrâr-ı âti’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Süleyman Efendi b. er-Râcil mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Hüseyin Ağa akd-i câ’i’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ bir tarafı İbrahim Çavuş mülkü [ve bir tarafı] sâhil-i bahr ve iki tarafı tarîk-i âm ile mahdûd senede Ayasofya-i kebîr vakfı’na altmış akçe mukāta‘ası olan mülk yoğurthâneyi müvekkili mûmâ-ileyh Mustafa Ağa’ya üç yüz kıt‘a esedî guruşa tarafeynden îcâb ve kabûlü [hâvî] bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mezkûr üç yüz guruşu müvekkili mûmâ-ileyh Mustafa Ağa yedinden tamâmen ahz ve kabz eyledim min ba‘d sâlifü’z-zikr yoğurthâne müvekkili müşârün-ileyh Mustafa Ağa’nın mülk-i müşterâsı olmuşdur keyfe mâ yeşâ’ [8b] ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâdî aşer min şehri Recebi’l-ferd li sene tis‘în ve elf.

Şuhûdü’l-hâl: Mehmed Ağa b. Ömer, Hüseyin Çelebi b. Yazıcı, Mahmud Ağa, Ali Usta b. ( ), Yusuf Usta b. ( ), Nasuh Hoca, Hüseyin Çelebi b. Ali.

(EYÜB90 - cilt: 31, sayfa: 93 - Hüküm no: 40 - Orijinal metin no: [8a-4])﻿

﻿

﻿

41. Hüküm

Kasımpaşa Câmii müezzini Abdullah Halife’nin hacca gitme niyeti sebebiyle işleri için yerine vekil tayini

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Kasım Paşa câmi‘-i şerîfinde müezzin ve Selâmi Mehmed Bey ve Âsım Ahmed vakıflarına câbî olan Abdullah Halîfe b. Mustafa nâm kimesne meclis-i şer‘-i şerîf-i enverde işbu hâmilü’l-vesîka Mehmed Halîfe b. Abdünnebi nâm kimesne mahzarında takrîr-i kelâm edip ben işbu sene-i mübârekede hacc-ı şerîfe kasd ve azîmetim mukarrer olmağın üzerime edâsı lâzım gelen hıdemât ve cihâtın edâsına vazîfelerini mütevellîlerinden ahz ve kabza ve menzilimde sâkinetân olup üzerime nafaka ve kisveleri lâzım gelen vâlidem ile zevceme îsâl ve teslîme ve kabz ve îsâle mütevakkıf olduğu umûrun cümlesine mezbûr Mehmed Halîfe’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i merkūmeyi kabûl ve hıdemât-ı lâzıme-i mezkûrenin edâsına ta‘ahhüd ve iltizâm eylediğinden sonra işbu hâzır bi’l-meclis İbrahim Efendi b. Hasan nâm kimesneyi dahi mezbûr Mehmed Halîfe üzerine hasbî nâzır nasb eyledim dedikde ol dahi nezâret-i merkūmeyi kabûl ve merâsimini edâya müte‘ahhid olmağın mâ cerâ alâ hâze’l-minvâl bi’l-ibtigā ketb olundu. Fi’l-yevmi’l-hâdî aşer min şehri Recebi’l-mürecceb li sene tis‘în ve elf.

Şuhûdü’l-hâl: Mehmed Efendi b. Nasuh, es-Seyyid Ârif Çelebi b. Mustafa, Ahmed Bey b. Abdullah Berber, Mehmed Çelebi b. ( ) ve gayruhüm.

(EYÜB90 - cilt: 31, sayfa: 94 - Hüküm no: 41 - Orijinal metin no: [8b-1])﻿

﻿

﻿

42. Hüküm

Mehmed Efendi b. Şeyh Mehmed Efendi’nin evini istiğlâl yoluylasatması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Abdüsselâm Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sâkinlerinden olup sâbıkan Galata kadısı olan umdetü’l-mevâlyyi’l-izâm, zübdetü’l-e‘âli’l-fihâm, yenbû‘ü’l-fezâ’il, metbû‘ü’l-efâzıl Mehmed Efendi b. el-merhûm eş-Şeyh Mehmed Efendi hazretlerinin sa‘âdet-hânelerine varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mûmâ-ileyh Mehmed Efendi meclis-i ma‘kūd-ı mezbûrda hâlâ kasaba-i Beşiktaş’da Sinan Paşa mahallesinde sâkine olup kendi malından vücûh-ı hayrât için vakf ve haps eylediği nukūdun bi’l-fi‘l mütevellîsi olan umdetü’l-muhadderât bâ‘isetü hâze’l-kitâb Fâtıma Hâtun bt. el-merhûm Abdurrahim taraflarından tasdîk-i âti’l-beyâna vekîl-i sâbitü’l-vekâlesi olan Ali Ağa b. Oruc nâm kimesne mahzarında asâleten ikrâr ve takrîr-i kelâm edip silk-i mülk-i sahîhimde münselik olup zikr olunan Baba Haydar mahallesinde vâki‘ bir tarafdan Kerime Hâtun mülkü ve bir tarafdan merhûm Kapıcızâde Ahmed Efendi’nin veresesi mülkleri ve iki tarafı tarîk-i âm ile mahdûd hâriciyye ve dâhiliyyesi büyût-ı adîde ve hamam ve kanavât-ı müsennât ile muharrer dört masura mâ’-i cârî ve köşkü ve fıskiye ve hadîkayı müştemil menzilimi bi cümleti’t-tevâbi‘ ve’l-levâhık müvekkili [mütevelliye-i] mezbûre [Fâtıma] Hâtun’a iki bin kıt‘a esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile tarîk-i merkūm üzre iştirâ ve tesellüm ve kabûl eyleyip semeni olan meblağ-ı mastûr iki bin guruşu mütevelliye-i mezbûre [Fâtıma] Hâtun yedinden tamâmen ahz ve kabz eylediğimden sonra mütevelliye-i mezbûre [Fâtıma] Hâtun menzili mahdûd-ı mezbûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb senesi Recebi’l-ferdi gurresinden bir sene tamâmına değin üç yüz kıt‘a esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Mehmed b. Eyüb ile meclis-i şer‘a gelip her biri alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî aşer min Recebi’l-ferd li sene tis‘în ve elf.

Şuhûdü’l-hâl: Fahrü’l-müderrisîni’l-kirâm Mehmed Efendi b. Abdülbâkī Efendi, Zahrü’l-müsta‘iddîn Hüseyin Efendi b. Bayram en-Niğdevî, Abdullah Efendi b. Mehmed, Mustafa Çelebi b. Ramazan, Mehmed Efendi b. Veli, Derviş Efendi b. Mehmed, Davud Ağa b. Mehmed, İsmail Bey b. Mustafa, Mehmed b. Eyüb.

(EYÜB90 - cilt: 31, sayfa: 94 - Hüküm no: 42 - Orijinal metin no: [8b-2])﻿

﻿

﻿

43. Hüküm

Yahya Çelebi b. Ahmed’in alacak iddiasının reddi

Fi’l-asl vilâyet-i Anadolu’da Fenaris kazâsına tâbi‘ Aydınlı nâm karye ahâlîsinden olup Havâss-ı Aliyye kazâsı a‘mâlinden Terkos nâhiyesine tâbi‘ Balaban Burnu demekle ma‘rûf mahalde vâki‘ beylik mandırada imâm iken târih-i kitâbdan on yedi ay mukaddem vefât eden Şaban Halîfe b. Hızır nâm müteveffânın yedinde olan hüccet-i şer‘iyye mûcebince usûbet-i nesebiyye cihetinden hasren vârisi olduğu sâbit ve zâhir olan Mustafa b. Mehmed nâm kimesne tarafından Hasan Bey b. Mehmed ve Mustafa b. Ahmed nâm kimesneler şehâdetleriyle hasm-ı câhid mahzarında meblağ-ı âti’l-beyânı da‘vâ ve taleb ve ahz ve kabza vekâleti sâbite olan Yahya Çelebi b. Ahmed nâm kimesne meclis-i şer‘-i şerîfde nâhiye-i mezbûreye tâbi‘ Ayazma nâm karye ahâlîsinden sâhib-i hâze’s-sifr Kerniya v. Dimitri nâm zimmî muvâcehesinde bi’l-vekâle üzerine da‘vâ ve takrîr-i kelâm edip müteveffâ-yı mezbûr Şaban Halîfe’nin merkūm Kerniya zimmetinde hüccet-i karz-ı şer‘îden yüz esedî guruş hakkı olup kable’l-ahz fevt olmağla meblağ-ı mersûm bi’l-irsi’ş-şer‘î müvekkilim mezbûr Mustafa’ya intikāl etmekle meblağ-ı merkūmu hâlâ vekâletim hasebiyle taleb ederim suâl olunup alıverilmesi murâdımdır dedikde gıbbe’s-suâl mezbûr Kerniya cevâbında fi’l-vâki‘ müteveffâ-yı mezbûr Şaban Halîfe’ye cihet-i merkūmeden zimmetimde yüz esedî guruş deynim var idi lâkin vefâtından on ay mukaddem müteveffâ-yı mezbûrun hâl-i hayâtında ve kemâl-i akl-i sıhhatinde zikr olunan mandırada şuhûd-ı udûl muvâcehelerinde meblağ-ı merkūmu merkūm Şaban Halîfe’ye bi’t-tamâm edâ ve teslîm edip ol dahi yedimden tamâmen ahz ve kabz etmişidi deyû def‘le mukābele edicek isre’l-istintâk ve akībe’l-inkâr ve isre talebi’l-beyyine udûl ve ahrâr-ı ricâlden mahmiye-i İstanbul’da Karagümrük kurbunda vâki‘ gölden beher sene mahmiye-i İstanbul’a bey‘ için balık getirmek takrîbiyle meblağ-ı merkūmu mesfûr Kerniya müteveffâ-yı mezbûre hayâtında teslîm ettiği vakitde mezkûr mandırada hâzır bulunan Kaba Hasan Beşe b. Mehmed nâm kimesne ile sâlifü’z-zikr mandırada sâkin Ahmed b. Mahmud nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ mersûm Kerniya zimmetinde lâzımü’l-edâ deyni olan yüz esedî guruşu târih-i mezbûrda ve mahalli merkūmda müteveffâ-yı mezbûr Şaban Halîfe’ye hayâtında bizim huzûrumuzda def‘ ve teslîm edip mezbûr Şaban Halîfe dahi meblağ-ı merkūmu tamâmen ahz ve kabz eylediğinden sonra müteveffâ-yı mezbûr mersûm Kerniya’nın zimmetinde bir akçe ve bir habbe hakkım bâkī [9a] kalmadı deyû yine bizim huzûrumuzda kirâren ve mirâren ikrâr dahi edip bizi işhâd eyledi. Bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle vekîl-i mezbûr Yahya Çelebi’yi meblağ-ı merkūm talebiyle mesfûr Kerniya’ya bî-vech ta‘arruzdan men‘ birle mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min şehri Recebi’l-ferd sene [10]90.

Şuhûdü’l-hâl: Hasan Çelebi b. Ali, Mehmed b. Eyüb, Mehmed b. Mahmud, Ali b. Abdullah, Ali b. Ahmed ve gayruhüm.

(EYÜB90 - cilt: 31, sayfa: 95 - Hüküm no: 43 - Orijinal metin no: [8b-3])﻿

﻿

﻿

44. Hüküm

Âişe bt. Osman ile Mehmed Beşe b. Mustafa’nın boşanması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Zeyneb Hâtun mahallesi sâkinelerinden Âişe bt. Osman nâm hâtun meclis-i şer‘-i şerîf-i hatîr-i lâzımü’t-tevkīrde zevci işbu râfi‘ü’l-kitâb Mehmed Beşe b. Mustafa nâm kimesne mahzarında bi tav‘ihâ ikrâr-ı tâm ve takrîr-i kelâm [edip] mezbûr Mehmed Beşe zevcim olup lâkin beynimizde hüsn-i mu‘âşeretimiz olmamağla zimmetinde mütekarrir ve ma‘kūdun aleyh olan yedi bin akçe mehr-i müeccel hakkım ve nafaka-i iddet-i mu‘ayyenem ile mezbûr Mehmed Beşe zimmetinde cihet-i deyn-i şer‘îden olan otuz beş esedî guruş hakkımdan fâriğa olup ve me’ûnet-i süknâm dahi kendi üzerime olmak üzre sâir hukūk-ı zevciyyete müte‘allika âmme-i de‘âvîden zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde ol dahi ber vech-i muharrer hul‘u kabûl ve hukūk-ı zevciyyete müte‘allika da‘vâdan ben dahi merkūme Âişe’nin zimmetini ibrâ ve iskāt eyledim dedikde ehadühümâ âharın kelimât-ı mahkiyesini vicâhen ve şifâhen tasdîk ve tahkīk etmeğin mâ vaka‘a gıbbe’l-ibtigā ketb olundu. Fi’l-yevmi’r-râbi‘ aşer min Recebi’l-mürecceb li sene tis‘în ve elf.

Şuhûdü’l-hâl: Osman Çelebi b. Mehmed Usta, Hüseyin Çelebi b. Mustafa, Mehmed Beşe b. Mustafa, Musa b. Receb, Hüseyin Çelebi b. Ali, Mehmed Beşe b. Mustafa, Mehmed b. Eyüb, Hasan b. Abdullah.

(EYÜB90 - cilt: 31, sayfa: 96 - Hüküm no: 44 - Orijinal metin no: [9a-1])﻿

﻿

﻿

45. Hüküm

Sâliha bt. Maksud’un dükkân eşyalarını Hacı Ali b. Sefer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Câmi‘ü’l-Kebîr mahallesinde sâkin iken bundan akdem vefât eden Veyis b. Mehmed’in sulbî sagīr oğlu Mehmed’in tesviye-i umûru için kıbel-i şer‘den vasiyy-i şer‘îsi ve vâlidesi olan Sâliha Hâtun bt. Maksud meclis-i şer‘-i hatîr-i lâzımü’t-tevkīrde el-Hâc Ali b. Sefer mahzarında ikrâr ve takrîr-i kelâm edip müteveffâ-yı mezbûrun terekesinden olup Hazret-i Ebâ Eyyûb-i Ensârî câmi‘-i şerîfi kurbunda vâki‘ mezbûr el-Hâc Ali’nin mülk dükkânının müteveffâ-yı mezbûr müste’ciri olmağla müteveffâ-yı mezbûrun kendi emlâkinden olup dükkân-ı mezbûr içinde mevcûd olan bir tabla ve bir şinik ve bir çuval ve on bir fıçı ve iki çarşaf sâir beynimizde ilm-i şer‘î ile adedi ve cinsi ve kaddi ma‘lûm âlât-ı dükkânı bâ vesâye mezbûr el-Hâc Ali’ye iki bin fıddî râyic fi’l-vakt akçeye bey‘-i kat‘î ile bey‘ ve teslîm ol dahi ber vech-i muharrer iştirâ ve temellük ve kabûl edip semeni olan meblağ-ı merkūm iki bin akçeyi mezbûr el-Hâc Ali yedinden tamâmen ahz ve kabz eyledim min ba‘d dükkân-ı mezbûr içinde mevcûd olan eşyâda kat‘â alâka ve medhalim yokdur mezbûr el-Hâc Ali’nin mülküdür dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Recebi’l-mürecceb li sene tis‘în ve elf.

Şuhûdü’l-hâl: Es-Seyyid el-Hâc İbrahim b. es-Seyyid Zeyneddin, Mustafa Çelebi b. İbrahim, Mehmed Çavuş b. Mustafa, Ali Çavuş b. Cafer, Mehmed Beşe b. Abdullah, Mehmed Çelebi b. Eyüb.

(EYÜB90 - cilt: 31, sayfa: 97 - Hüküm no: 45 - Orijinal metin no: [9a-2])﻿

﻿

﻿

46. Hüküm

Avraham v. Yasef’in hayattayken Murdehay v. Salamon’u vasî tayin ettiği

Havâss-ı Filibe kazâsı a‘mâlinden kasaba-i Hasköy’de Kiremitçi Ahmed Çelebi mahallesinde sâkin râfi‘-i hâze’r-rakīm isfenahçı Murdehay v. Salamon nâm Yahudi meclis-i şer‘-i şerîfde yine mahalle-i mezbûrede sâkin iken bundan akdem hâlik olan Avraham v. Yasef nâm Yahudinin terekesine vâzı‘atü’l-yed olan zevce-i metrûkesi Lisaro bt. İlya nâm Yahudiye muvâcehesinde üzerine da‘vâ ve takrîr-i kelâm edip hâlik-i mezbûr helâkinden on gün mukaddem evlâd-ı sıgārına ba‘de helâkihî intikāl-i âdî ile intikāl eden menzillerini kabza ve iktizâ eden zarûret-i nafakaları için bedel-i ma‘lûmu mukābelesinde âhara ferâğa ve sâir levâzım-ı mühimmelerine beni vasiyy-i muhtâr nasb ve ihtiyâr edip ben dahi vesâyet-i merkūmeyi kabûl ve hıdemât-ı lâzımesini edâya müteveccih olmuşiken hâlâ mesfûre Lisaro hâlik-i mesfûrdan olan sıgārına intikāl eden menzillerini ve sâir cüz’î ve küllî eşyâlarını kabza mâni‘a olur. Suâl olunup men‘ ve def‘ olunmak murâdımdır dedikde gıbbe’s-suâl mezbûre Lisaro tereke-i muhallefât-ı mezbûreye [va]z‘-ı yedini ikrâr lâkin zevci hâlik-i mezbûr hayâtında mezbûr Murdehay’ı minvâl-i muharrer üzre vasiyy-i muhtâr nasb ve ihtiyâr eylediğini inkâr edicek mezbûr Murdehay’dan müdde‘âsını mübeyyine beyyine taleb olundukda tâife-i mezbûreden olup mahalle-i mezbûre sâkinlerinden Avraham v. Hayim ve Salamon v. Yako ve Murdehay v. Yasef nâm Yahudiler li ecli’ş-şehâde makām-ı kazâda hâzırûn olup isre’l istişhâd fi’l-hakīka hâlik-i mezbûr hayâtında mezbûr Murdehay minvâl-i muharrer-i meşrûh üzre bizim huzûrumuzda vasiyy-i muhtâr nasb ve ihtiyâr edip ol dahi vesâyet-i mezbûreyi kabûl ve hıdemât-ı lâzımesini edâya müte‘ahhid oldu biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde gıbbe ri‘âyeti merâsimi’l-kabûl şehâdetleri makbûle olmağın mesfûr Murdehay’ın vesâyetine ba‘de’l-hükm hâlik-i mesfûrdan evlâd-ı sıgārına intikāl eden menzil ve sâir eşyâlarını merkūm Murdehay’ın ahz ve kabzına mâni‘a olmamak üzre mesfûre Lisaro’ya tenbîh birle mâ vaka‘a bi’t-taleb ketb olundu. Fi’l-yevmi’s-sâlis aşer min şehri Recebi’l-mürecceb li sene tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. Abdullah, ve gayruhüm mine’l-hâzırîn.

(EYÜB90 - cilt: 31, sayfa: 98 - Hüküm no: 46 - Orijinal metin no: [9a-3])﻿

﻿

﻿

47. Hüküm

Eski Anadolu Kazaskeri Mustafa Efendi’nin fırınını kiralayan Avraham ve Donvak’ın borçlarını kabul etmeleri

Husûs-ı âti’l-beyânı mahallinde ketb ve tahrîr için bi’l-iltimâs savb-ı şer‘den mevlânâ Mustafa Efendi b. İsmail irsâl olunup medîne-i Hazret-i Ebâ Eyyûb-i Ensârî müzâfâtından kasaba-i Hasköy’de Sütlüce nâm mahalde vâki‘ sâbıkan sadr-ı Anadolu olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în keşşâfü’l-müşkilâti’d-dîniyye hallâlü’l-mu‘dilâti’l-yakīniyye câmi‘ü’l-fürû‘ ve’l-usûl hâvi’l-ma‘kūl ve’l-menkūl sa‘âdetlü Mustafa Efendi’nin yalı ta‘bîr olunur menzillerine varıp zeyl-i kitâbda muharrerü’l-esâmî olan müslimîn huzûrunda akd-i meclis-i şer‘-i şerîf eyledikde ekmekçi tâifesinden Avraham v. Kaynar ve Donvak v. Magridi nâm Ermeniler meclis-i ma‘kūd-ı mezkûrda işbu kitâb-ı sıhhat-nisâbın sâhibi müşârün-ileyh Mustafa Efendi hazretleri taraf-ı bâhirü’ş-şereflerinden ikrâr-ı âti’l-beyânı tasdîke vekîl-i sâbitü’l-vekâlesi olan el-Hâc Veli Ağa b. Eyüb mahzarında her biri tav‘an ikrâr ve i‘tirâf edip mûmâ-ileyh Mustafa Efendi hazretleri medîne-i mezbûre mahallâtından Nişancı Paşa mahallesinde vâki‘ lede’l-ahâlî ve’l-cîrân ma‘lûmü’l-hudûd mülk ekmekçi fırınını ale’l-iştirâki’s-seviy ekmek tabh etmek için beher yevm yüz otuz beş [9b] akçeden her otuz gün tamâmında dört bin elli akçe ücret vermek üzre bize îcâr ve teslîm biz dahi minvâl-i muharrer üzre ale’l-iştirâki’s-seviy istîcâr ve tesellüm ve kabz ve kabûl eyledik dediklerinde gıbbe’t-tasdîki’ş-şer‘î mezbûrân Avraham ve Donvak meclis-i ma‘kūd-ı mezkûrda i‘âde-i kelâm edip müvekkili mûmâ-ileyh efendi hazretleri kendi mallarından olmak üzre yed-i şerîfelerinden ale’l-iştirâki’s-seviy deynimiz olmak üzre bin esedî guruş istikrâz ve ahz ve kabz eyledik hâlâ müvekkili müşârun ileyh efendi hazretlerine zimmetimizde lâzımü’l-edâ ve vâcibü’l-kazâ bin esedî guruş deynimizdir dediklerinden sonra meblağ-ı mezbûrda dahi her birimizin zimmetine edâsı lâzım gelen mala her birimiz emr ve kabûlü hâvî bey‘-i bâtt-ı sahîh-i şer‘iyye ile kefîl olduk dediklerinde gıbbe’t-tasdîki’l-mu‘teber vâki‘ hâli mevlânâ-yı mezbûr mahallinde ma‘an irsâl olunan Muhzır Ali b. Ahmed ile meclis-i şer‘a gelip vukū‘u üzre inhâ etmeğin mâ vaka‘a gıbbe’t-taleb kayd şüd. Fi’l-yevmi’t-tâsi‘ min şehri Recebi’l-ferd li sene tis‘în ve elf.

Şuhûdü’l-hâl: Mehmed Efendi b. Mehmed, Mustafa Efendi b. Osman, Mustafa b. Sinan, Receb b. Mehmed, Mehmed b. Hasan, Mahmud b. Abdullah.

(EYÜB90 - cilt: 31, sayfa: 98 - Hüküm no: 47 - Orijinal metin no: [9a-4])﻿

﻿

﻿

48. Hüküm

Bayram b. Ramazan’a Mehmed b. İsmail’e olan borcunu ödemesi için mühlet verilmesi

Mahmiye-i İstanbul’da Saraçhâne kurbunda sâkin bâ‘is-i hâze’l-kitâb Mehmed b. İsmail nâm kimesne mahfil-i kazâda Havâss-ı Aliyye kazâsına tâbi‘ Kağıdhâne nâm karye ahâlîsinden Bayram b. Ramazan nâm kimesne mahzarında üzerine da‘vâ ve takrîr-i kelâm edip mezbûr Bayram’a târih-i kitâbdan üç ay mukaddem yirmi dokuz esedî guruşa, bey‘ ve teslîm ol dahi ber vech-i muharrer iştirâ ve tesellümden sonra meblağ-ı merkūmdan on beş guruşunu üç ay tamâmında vakt-i hasâdda vermek üzre te’cîl olunmuş idi hâlâ ecel-i mezbûr tamâm olmağla meblağ-ı müeccel on beş guruşu taleb ederim suâl olunup alıverilmesi matlûbumdur dedikde gıbbe’s-suâl mezbûr Bayram cevâbında ber vech-i muharrer öküz bahâsından meblağ-ı mezkûr yirmi dokuz esedî guruş müdde‘î-i merkūm Mehmed zimmetinde lâzımü’l-kazâ ve lâzımü’l-edâ deyni olduğunu ve meblağ-ı merkūmdan on beş guruşun eceli tamâm olduğun ikrâr ve i‘tirâf etmeğin mûcebiyle meblağ-ı merkūmdan eceli hulûl eden meblağ-ı merkūm on beş guruşun müdde‘î-i mezbûr Bayram Beşe’ye tenbîh olundukdan sonra meblağ-ı bâkī on dört esedî guruşun ecel-i hulûlüne değin imhâl olunmağın mâ vaka‘a bi’t-taleb kayd olundu. Fi’l-yevmi’l-hâdî aşer min şehri Recebi’l-mürecceb li sene tis‘în ve elf.

Şuhûdü’l-hâl: Hasan b. Abdullah, Mehmed b. Eyüb, Ali b. Abdullah, Mehmed b. Mahmud.

(EYÜB90 - cilt: 31, sayfa: 99 - Hüküm no: 48 - Orijinal metin no: [9b-1])﻿

﻿

﻿

49. Hüküm

Yusuf Ağa b. Abdüddâim’in para ve tüfek hususunda zimmetinin ibra edilmesi

Fi’l-asl vilâyet-i Anadolu’da livâ-i Afyon Karahisar’ında Şuhud kasabası mahallâtından Kerâmeddin mahallesi ahâlîsinden olup hâlâ mahmiye-i İstanbul’da Karagümrük kurbunda asesbaşı odalarında müsâfiren sâkin olan Ramazan b. Hanefi nâm kimesne meclis-i şer‘-i şerîfde bi’l-fi‘l livâ-i mezkûre mütesellimi olan işbu râfi‘ü’l-kitâb iftihârü’l-ümerâ ve’l-ekârim câmi‘ü’l-mehâmid ve’l-mekârim Yusuf Ağa b. Abdüddâim tarafından husûs-ı âti’l-beyâna vekîl-i sâbitü’l-vekâlesi olan Mehmed Ağa b. Ali mahzarında tâyi‘an ikrâr-ı tâm ve takrîr-i kelâm edip müvekkili mûmâ-ileyh Yusuf Ağa bundan bi gayri hakkın yirmi esedî guruşumu ile iki tüfengimi ahz ve kabz etmekle ben dahi meblağ-ı mezkûr ile mârrü’z-zikr tüfengi müvekkili mezbûr Yusuf Ağa’dan da‘vâ, ol dahi inkâr ile cevâb vermekle, beynimizde nizâ‘-ı küllî vâki‘ oldukdan sonra beynimize muslihûn-ı müslimûn tavassut edip meblağ-ı mezkûr yirmi guruş ile sâlifü’z-zikr tüfenk da‘vâsından an inkâr beni yirmi beş esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı merkūm yirmi beş guruşu vekîl-i mezbûr Mehmed Ağa yedinden bi’t-tamâm ahz ve kabz edip min ba‘d meblağ-ı mezkûr yirmi esedî guruş ile mezkûr tüfenklere müte‘allika da‘vâdan müvekkili mûmâ-ileyh Yusuf Ağa’nın zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’l-hâmis aşer min şehri Recebi’l-ferd li sene tis‘în ve elf.

Şuhûdü’l-hâl: Mustafa Ağa b. ( ) Kethüdâ-yı Hatice Sultan, Ali Ağa b. ( ) karındaşı Mustafa Ağa, Dilâver Çavuş b. Abdullah, Mehmed b. Eyüb, Ali b. (…).

(EYÜB90 - cilt: 31, sayfa: 100 - Hüküm no: 49 - Orijinal metin no: [9b-2])﻿

﻿

﻿

50. Hüküm

Dava konusu olan beygirin devlete ait olduğunun ortaya çıkması

Medîne-i Hazret-i Ebâ Eyyûb-i Ensârî’de Câmi‘-i Kebîr mahallesinde vâki‘ bostancı tâifesinden Kirkor v. Fati nâm Ermeni meclis-i şer‘-i şerîfde el-Hâc Mehmed b. Mustafa nâm kimesne mahzarında üzerine da‘vâ ve takrîr-i kelâm edip mezbûr el-Hâc Mehmed târih-i kitâbdan beş gün mukaddem sol tarafında elmacık altında mîrî damgalı iğdiç kır bârgiri kendinin mülkü olmak üzre sekiz esedî guruş ve bir rub‘a bana bey‘ ve teslîm ben dahi minvâl-i muharrer üzre iştirâ ve kabz ve semenini kendiye bi’t-tamâm edâ ve teslîm ettiğimden sonra sâlifü’z-zikr bârgir hâlâ vekîlü’s-saltanatı- (…) [’s-seniyye] emînü’d-devleti’l-aliyye sadr-ı a‘zam hazretlerinin mîrî bârgirlerinden olmağla sadr-ı a‘zam hazretlerinin bi’l-fi‘l mirahor olup gāib ani’l-meclis Ali Ağa mezkûr bârgirin taraf-ı mezbûrunda mîrî damga bulunmağla cânib-i mîrî için merkūm bârgiri târih-i kitâbdan beş gün mukaddem ahz ve kabz eyledi suâl olunup bârgir-i mezkûr mezbûr el-Hâc Mehmed’in mülkü olmak zu‘muyla kendiye teslîm eylediğim sekiz guruş bir rub‘u bana teslîme tenbîh olunmak matlûbumdur dedikde gıbbe’s-suâl mezbûr el-Hâc Mehmed cevâbında zikr olunan bârgiri benden dahi târih-i kitâbdan bir buçuk ay mukaddem mahmiye-i İstanbul’da Atpazarı canbazlarından gāib ani’l-meclis Kara Mustafa nâm kimesneden sekiz esedî guruşa iştirâ eyleyip mülk-i müşterâm olmak üzre târih-i kitâbdan beş gün mukaddem semen-i mezkûr sekiz guruş bir rub‘a müdde‘î-i mezkûra bey‘ ve teslîm ve kabz-ı semen eyledim lâkin sâlifü’z-zikr bârgir mîrî bârgirlerden olup ve mîrî için müdde‘î-i mezkûr yedinden ahz ve kabz olunduğu ma‘lûmum değildir deyû redd-i cevâb edicek müdde‘î-i mezbûr Kirkor’dan sıdk-ı makālini mübeyyine beyyine taleb olundukda udûl-i ahrâr-ı ricâl-i müslimînden olup yine mahalle-i mezbûre sâkinlerinden Ali Beşe b. Hasan ve Mehmed Çelebi b. Bâli nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ zikr olunan bârgir mîrî bârgirlerden olup mirahor-ı mezbûr Ali Ağa zikr olunan bârgir mîrî bârgirlerinden olmağla mezbûr Kirkor yedinden mîrî damgasıyla bulup mîrî için ahz ve kabz [etmişdir] biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye [eylediklerinde] gıbbe’t-ta‘dîl ve’t-tezkiyye şehâdetleri makbûle olmağın mûcebiyle semen-i mezbûr sekiz esedî guruş ile bir rub‘u müdde‘î-i mezbûra edâ ve teslîme mezbûr el-Hâc Mehmed’e tenbîh birle kayd şüd. Fi’l-yevmi’s-sâbi‘ aşer min şehri Recebi’l-ferd li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm.

(EYÜB90 - cilt: 31, sayfa: 101 - Hüküm no: 50 - Orijinal metin no: [9b-3])﻿

﻿

﻿

51. Hüküm

Mustafa b. Abdullah’a Hasan b. İbrahim’e olan borcunu ödemesi

Mahmiye-i İstanbul’da Kebeciler hanında sâkin bâ‘is-i hâze’l-kitâb Hasan b. İbrahim nâm kimesne mahfil-i kazâda medîne-i Hazret-i Ebâ Eyyûb-i Ensârî ahâlîsinden Mustafa b. Abdullah nâm kimesne mahzarında üzerine da‘vâ ve takrîr-i kelâm edip mezbûr Mustafa zimmetinde beynimizde adedi ve cinsi ve kadri ma‘lûm bogasi ve astar semenlerinden yedi bin elli akçe hakkım olup hâlâ taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Mustafa cevâbında ber vech-i muharrer bogasi ve astar semenlerinden meblağ-ı mezkûr yedi bin elli akçe müdde‘î-i merkūm Hasan zimmetinde lâzımü’l-kazâ ve lâzımü’l-edâ deyni olduğunu ikrâr ve i‘tirâf etmeğin mûcebiyle meblağ-ı merkūm yedi bin elli akçeyi müdde‘î-i mezbûr Hasan’a edâ ve teslîme mezbûr Mustafa’ya tenbîh birle mâ vaka‘a bi’t-taleb ketb olundu. Fi’l-yevmi’s-sânî aşer min şehri Recebi’l-ferd li sene [10]90.

Şuhûdü’l-hâl: Es-Seyyid Ârif Çelebi b. Mustafa, Mehmed b. Mahmud, Hasan b. Abdullah, Mehmed b. Eyüb ve gayruhüm mine’l-hâzırîn

(EYÜB90 - cilt: 31, sayfa: 102 - Hüküm no: 51 - Orijinal metin no: [10a-1])﻿

﻿

﻿

52. Hüküm

Hasan Ağa b. Kasım’ın kürkünün Fâtıma bt. Mustafa’da olduğu

Mahmiye-i İstanbul’da Atmeydanı kurbunda İskender Ağa mahallesi sükkânından olup sâbıkan Sivas mütesellimi olan Hasan Ağa b. Kasım tarafından husûs-ı âti’l-beyâna vekîl olup vekâleti Mehmed Bey b. Abdi ve Kasım b. Mustafa nâm kimesneler şehâdetleri ile şer‘an vekâleti sâbite olan Osman Efendi b. Mehmed nâm kimesne meclis-i şer‘-i şerîfde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kemhacıbaşı mahallesinde sâkine Fâtıma bt. Mustafa nâm hâtun muvâcehesinde bi’l-vekâle üzerine da‘vâ ve takrîr-i kelâm edip müvekkilim mezbûr Hasan Ağa’nın mülkü olup yeşil çuka kaplı sırt samur kürkünü mezbûr Fâtıma Hâ[tu]n alâ tarîki’l-vedî‘a yedine def‘ ve teslîm etmekle hâlâ zikr olunan kürkü bi’l-vekâle mezbûre Fâtıma’dan müvekkilim için taleb ederim suâl olunup takrîri tahrîr olunmak murâdımdır dedikde gıbbe’s-suâl mezbûre Fâtıma Hâtun cevâbında müvekkili mezbûr Hasan Ağa bundan akdem vefât edip zimmetinde mütekarrir ve ma‘kūdun aleyh iki yüz esedî guruş mehr-i müeccel hakkım olan zevcim el-Hâc Mehmed’in terekesinden kıymetleri iki yüz guruşdan mütecâviz muhallefâtını ahz ve kabz ettiğini huzûr-ı müslimînde ikrârdan sonra mezkûr kürkü tereke-i müteveffâ-yı mezbûrdan ahz ve kabz eylediği meblağ-ı merkūm mukābelesinde rehin vaz‘ etmiş[im]dir deyû redd-i cevâb eyledikde gıbbe’l-istintâk vekîl-i mezbûr müvekkili mûmâ-ileyh Hasan Ağa’nın sâlifü’l-beyân kürkü hâlâ mezbûre Fâtıma Hâtun’un yedinde vech-i muharrer üzre mevcûd olduğunu ikrâr ettiğinin takrîri tahrîr ve yedine def‘ ve teslîm olunmasını taleb etmeğin mezbûre Fâtıma Hâtun’un vech-i mübeyyen üzre olan ikrârı hıfzan li’l-makāl ketb ve tahrîr ve vekîl-i mezbûr yedine def‘ ve teslîm olunmuşdur. Hurrire fî Receb li sene tis‘în ve elf.

Şuhûdü’l-hâl: Mehmed Çelebi b. Bâli, Ali b. Hasan, Mehmed Beşe b. Abdullah, Mehmed b. Eyyûb.

(EYÜB90 - cilt: 31, sayfa: 102 - Hüküm no: 52 - Orijinal metin no: [10a-2])﻿

﻿

﻿

53. Hüküm

Abdurrahman Bey b. Mustafa’da kimsenin alacağının kalmadığı

Havâss-ı Aliyye kazâsına tâbi‘ nefs-i nâhiye-i Küçükçekmece kasabası ahâlîsinden Paskal v. Todori ve İspandon v. Kanaki ve Yorgo v. Yani ve yine kazâ-i mezkûra tâbi‘ kurâ-yı Suyolcuyân’dan Küçükköy nâm karye ahâlîsinden Biharez? Yorgi v. Yani ve Burgaz nâm karye sükkânından Yorgi v. Nikola ve Palaş v. Aleksandri ve Yorgi v. Pandazi ve Foti v. Tanaş ve kurâ-yı Çekmece’den Ayas Ağa nâm karye sâkinlerinden Ahmed Halîfe b. Mehmed el-İmâm ve Kağıdhâne nâm karye sükkânından Abdülgaffâr Halîfe b. Mehmed el-İmâm ve Mehmed b. Ali el-Müezzin ve Yapa nâm karyeden Yorgi v. Kosta ve Soğanlı nâm karyeden Todos v. Todori ve Nifos nâm karyeden Dimitri v. Paskal ve Litros nâm karyeden Dimitri v. Mihal ve Alibey nâm karyeden İsmail b. Mahmud ve Safra nâm karyeden Manol v. Lanbo meclis-i şer‘-i hatîr-i lâzımü’t-tevkīrde nâhiye-i mezkûre ile kurâ-yı merkūmeden Davudpaşa menzili için üç yüz araba otluk iştirâsına emr-i şerîf-i âlîşân ile memûr olan işbu râfi‘ü’l-kitâb Abdurrahman Bey b. Mustafa nâm kimesne mahzarında her biri tav‘an ikrâr-ı tâm ve takrîr-i kelâm edip menzili mezkûre nakl ile her araba ikişer yüz vakıyye gelip her arabası için seksen akçeden cem‘an üç yüz araba otluk iştirâ ve menzili mezbûra nakl olunmak üzre taraf-ı mîrîden mübâşir-i merkūm Abdurrahman Bey yediyle irsâl olunan yirmi dört bin akçeyi mübâşir-i mezbûr Abdurrahman Bey yedinden bi’t-tamâm ve’l-kemâl ahz ve kabz eyledik meblağ-ı mezkûrdan mübâşir-i mezbûr yedinde bir akçe ve bir habbe bâkī kalmadı dediklerinde gıbbe’t-tasdîki’l-mu‘teber mâ vaka‘a bi’l-ibtigā kayd olundu. Fi’l-yevmi’s-sâbi‘ aşer min şehri Recebi’l-ferd li sene tis‘în ve elf.

Şuhûdü’l-hâl: Mehmed Efendi b. Nasuh, Abdüsselâm Efendi b. Nasuh, Seyyid Ârif Çelebi b. Mustafa, Hüseyin Çelebi b. Ali.

(EYÜB90 - cilt: 31, sayfa: 103 - Hüküm no: 53 - Orijinal metin no: [10a-3])﻿

﻿

﻿

54. Hüküm

Sadaret mektupçusu Mustafa Efendi’nin evine su tahsisi

Hâlâ revnak-efzâ-yı sadâret-i kübrâ ve letâfet-bahşâ-yı vezâret-i uzmâ olan vezîr-i âsaf-nişân, refî‘ü’l-kadr ve’l-mekân, menba‘-ı ayn-ı inâyet ve ihsân, mukassım-ı erzâk-ı kâffe-i cihân ve yenbû‘ü’l-mehâsin ve’ş-şiyem, metbû‘ü’l-meşâhir bi’l-kerem devletlü ve âtıfetlü sadr-ı ekrem [ve] vezîriâzam hazretlerinin mektûbculukları hizmeti aliyyelerinde olup işbu kitâb-ı sıhhat-nisâbın sâhibi olan umdetü erbâbi’t-tahrîr ve’l-kalem, zübdetü ashâbi’t-tastîr ve’r-rakam, zü’l-kadri’r-refî‘ ve’l-izzi’l-menî‘ izzetlü Mustafa Efendi b. Hüseyin Ağa taraf-ı bâhirü’ş-şereflerinde husûs-ı âti’l-beyâna vekîl-i sâbitü’l-vekâleleri olan fahrü’l-eşbâh Hüseyin Efendi b. Yusuf meclis-i şer‘-i şerîf-i enverde bi’l-vekâle takrîr-i kelâm ve ta‘bîr ani’l-merâm edip müvekkilim mûmâ-ileyh Mustafa Efendi hazretleri Havâss-ı Aliyye kazâsına tâbi‘ Müderrisköyü demekle ma‘rûfe karye sınırı dâhilinde Kadıçayırı demekle şehîr mevzi‘de kendi mallarıyla on iki bacalı ve taht-ı arzdan lağımlar ve kanavât ile cem‘ ve tahsîl ettirdikleri mâ’ın üzerine varılıp ba‘de’l-keşf ve’l-mu‘âyene erbâbı beyninde mu‘tâd-ı kadîm üzre vezn ve ayâr ve tahmîn-i sahîh ile tahmîn olunmak müvekkili müşârün-ileyhin murâdıdır dedikde bu fakīr ve Hâssa su nâzırı olan mefharü’l-emâsil ve’l-ekârim Mehmed Ağa b. Abdülmennân ve hâssa su yolcuları bölükbaşılarından el-Hâc İbrahim b. Murad ve Usta Yusuf b. Abdullah ve sâir zeyl-i vesîkada muharrerü’l-esâmî müslimîn ile mevzi‘-i mezkûrda zikr olunan [mâ’ın] [10b] üzerine varıp sâlifü’l-beyân zeyl-i kitâbda isimleri muharrer olup husûs-ı mezbûra [vukūf] ve şu‘ûru olan müslimîn huzûrlarında tarz-ı ma‘rûf ve semt-i me’lûf ve vech-i mu‘tâd üzre vezn ve tahmîn-i sahîh ile tahmîn olundukda mevzi‘-i mezkûrda kâmil üç masura su mevcûd cereyân ettiği mu‘âyene ve müşâhede olundukdan sonra zikr olunan üç masura suyu ol mevzi‘den Halil Efendi suyuna andan merhûm ve mağfûrun-leh Sultan Süleyman Hân [hazretleri] suyu yoluna bi izni’l-mütevellî ilhâk ve idrâc ve bir masurası hakk-ı mecrâ alıkonulup bâkī iki masura su müvekkili mûmâ-ileyh Mustafa Efendi hazretlerinin mahmiye-i İstanbul’da Saman veren denmekle ma‘rûf Hoca Sinan mahallesinde vâki‘ mülk menzillerine icrâ olunmak üzre icmâ‘ ve ittifâk eylelediklerinde mâ cerâ alâ hâze’l-minvâl gıbbe’l-ibtigā ketb olundu. Fi’l-yevmi’l-hâmis aşer min şehri Recebi’l-mürecceb li sene tis‘în ve elf.

Şuhûdü’l-hâl: Fahrü’l-eşbâh el-Hâc Hüseyin Ağa b. Halil mütevellî-i Sultan Mehmed Hân, İbrahim Efendi b. Yusuf Ağa vekîl-i mütevellî-i Sultan Süleyman Hân, celeb Mehmed Halîfe b. Abdullah, Osman (…), es-Seyyid Mehmed Çelebi b. Abdurrahman, Lütfullah Efendi b. Abdurrahman, Mustafa Ağa b. Abdülmennân Emîn-i Darbhâne, Mesud Efendi b. Ahmed, Abdullah Bey b. Abdullah, Mehmed Ağa b. İbrahim, İbrahim Ağa b. Yusuf Reis-i nakkāş, Mustafa Bey b. Receb, Ahmed Bey b. Mustafa, Ahmed Efendi b. Musa (…), Mehmed Halîfe b. Mustafa Müezzin-i Samanveren, Mehmed b. Hasan sâkin-i Samanveren, Osman Beşe b. Ahmed, Mehmed Çelebi b. Receb, Mustafa Efendi b. Mehmed (…) [Hoca] Hamza, el-Hâc Ali Ağa b. Yakub Teberdâr-ı hâssa, Mehmed Çelebi b. Ali sâkin-i Hoca Hamza, Hasan Ağa b. Mehmed sâkin-i mahalle-i mezbûre, Yusuf Ağa b. Abdullah sâkin-i mahalle-i mezbûre, el-Hâc Ömer b. Ebâ Bekir sâkin-i mahalle-i mezbûre, Ahmed b. Muharrem sâkin-i mahalle-i mezbûre, İsmail Çelebi b. Şaban sâkin-i mahalle-i mezbûre, Halil Çelebi b. Şaban an mahalleti mezbûre.

(EYÜB90 - cilt: 31, sayfa: 103 - Hüküm no: 54 - Orijinal metin no: [10a-4])﻿

﻿

﻿

55. Hüküm

Sadaret mektupçusu Mustafa Efendi’nin evine su tahsisi

Hâlâ revnak-efzâ-yı sadâret-i kübrâ ve letâfet-bahşâ-yı vezâret-i uzmâ olan vezîr-i âsaf-nişân, refî‘ü’l-kadr ve’l-mekân, menba‘-ı ayn-ı inâyet ve ihsân, mukassım-ı erzâk-ı kâffe-i cihân ve yenbû‘ü’l-mehâsin ve’ş-şiyem, metbû‘ü’l-meşâhir bi’l-kerem devletlü ve sa‘âdetlü sadr-ı ekrem ve vezîriâzam hazretlerinin mektûbculukları hizmeti aliyyelerinde olup işbu kitâb-ı sıhhat-nisâbın sâhibi olan umdetü erbâbi’t-tahrîr ve’l-kalem, zübdetü ashâbi’t-tastîr ve’r-rakam, zü’l-kadri’r-refî‘ ve’l-câhi’l-menî‘ izzetlü Mustafa Efendi b. Hüseyin Ağa taraf-ı bâhirü’ş-şereflerinden husûs-ı âti’l-beyâna vekîl-i sâbitü’l-vekâleleri olan fahrü’l-eşbâh Hüseyin Efendi b. Yusuf meclis-i şer‘-i şerîf-i enverde bi’l-vekâle takrîr-i kelâm ve ta‘bîr ani’l-merâm edip Havâss-ı Aliyye kazâsına tâbi‘ Müderrisköyü demekle ma‘rûfe karye sınırı dâhilinde Kadıçayırı demekle şehîr mevzi‘de su cem‘ ve tahsîl etmek üzre on üç aded baca hafr olunup mürûr-ı eyyâm ile hafr ettiren nâ-ma‘lûm ve mârrü’z-zikr bacaların dördü dolup dokuzu dahi harâb olmağın müvekkili mûmâ-ileyh Mustafa Efendi hazretleri zikr olunan bacaları kendi malından müceddeden ta‘mîr ve termîm ve lağımların tathîr ve bir mikdâr su cem‘ ve tahsîl ettirmeğin, hâlâ üzerine varılıp ba‘de’l-keşf ve’l-mesâha mu‘âyene ve müşâhede ve tahmîn-i sahîh ile mu‘tâd-ı kadîm üzre vezn ve ayâr ve ne mikdâr akçe harc ve sarf olunduğu dahi takvîm ve tahmîn olunmak müvekkili müşârün-ileyhin murâdıdır dedikde bu fakīr ve hâssa su nâzırı olan mefharü’l-emâsil ve’l-akrân Mehmed Ağa b. Abdülmennân ve hâssa su yolcuları bölükbaşılarından el-Hâc İbrahim b. Murad ve Usta Yusuf b. Abdullah ve sâir zeyl-i vesîkada muharrerü’l-esâmî olup husûs-ı mezkûre vukūf ve şu‘ûru olan müslimîn ile mevzi‘-i mezbûrda zikr olunan mâ’ın üzerine varıp keşf ve mu‘âyene ve mesâha-i sahîha ile mesâha ve tahmîn eyledikde on sekiz kulaç hâlî bacaların beher kulacı yüz doksan bir akçeden üç bin dört yüz yirmi ve iki yüz altmış dört kulaç kesme lağımın beher kulacı kezâlik yüz doksanar akçeden elli bin yüz altmış akçe ve beher altı yolluk künkün kıymeti sâir levâzımıyla ve su yolcular ücretleriyle otuzar akçeden beş yüz doksan yolluk künk kıymeti on yedi bin yedi yüz akçe ki cem‘an müvekkili mûmâ-ileyhin sâlifü’l-beyân su yollarının ve bacalarının ta‘mîr ve termîmine harc ve sarfı yetmiş bir bin iki yüz seksen akçeye bâliğ olduğuna husûs-ı mezbûre vukūf ve şu‘ûru olan mûmâ-ileyhim hâssa su nâzırı ve su yolcuları ittifâk ettiklerinden sonra sâlifü’z-zikr su vech-i mu‘tâd üzre vezn ve ayâr olundukda kâmil iken su cereyân ettiği mu‘âyene ve müşâhede eylelediklerinde sâlifü’l-beyân iki masura suyu ol mevzi‘e karîb Halil Efendi suyuna andan merhûm ve mağfûrun-leh Sultan Süleyman Hân [su] yoluna bi izni’l-mütevellî ilhâk ve idrâc ve buçuk masurası hakk-ı mecrâ alıkonuldukdan sonra bâkī kalan bir buçuk masura su müvekkili mûmâ-ileyh Mustafa Efendi hazretleri murâd eyledikleri mahalden ifrâz ve mahmiye-i İstanbul’da Samanveren demekle ma‘rûf Hoca Sinan mahallesinde vâki‘ mülk menzillerinde icrâ olunmak üzre icmâ‘ ve ittifâk eylediklerinde mâ cerâ gıbbe’l-ibtigā ketb olundu. Fi’l-yevmi’l-hâmis aşer min şehri Recebi’l-mürecceb li sene tis‘în ve elf.

Şuhûdü’l-hâl: Es-Sabıkūn.

(EYÜB90 - cilt: 31, sayfa: 105 - Hüküm no: 55 - Orijinal metin no: [10b-1])﻿

﻿

﻿

56. Hüküm

Avraham b. Yasef’in evinin satılarak küçük çocuklarının ihtiyacına harcanması

Havâss-ı Aliyye kazâsı a‘mâlinden kasaba-i Hasköy’de Kiremitçi Ahmed Çelebi mahallesinde sâkin iken bundan akdem hâlik olan Avraham v. Yasef’in verâseti zevce-i metrûkesi Lisaro bt. İlya nâm Yahudiye ile sulbiye kızı Maryam ve sulbî oğulları İstefani ve Yasef ve Mesih nâm sagīrlere münhasıra olduğu şer‘an zâhir ve mütebeyyin oldukdan sonra hâlik-i mezbûr Avraham helâkinden on gün mukaddem ba‘de helâkihî sagīrûn-ı mezbûrûna intikāl-i âdî ile intikāl eden vakf menzilini ve sâir tereke-i hâlik-i mesfûrdan kalîl ve kesîr sagīrûn-ı mezbûrûna isâbet eden eşyâlarını ahz ve kabza ve iktizâ ederse sagīrûnun zarûret-i nafakaları için bedel-i ma‘lûmu mukābelesinde menzili mezkûru âhara ferâğ ve tefvîze vasiyy-i muhtâr nasb ve ihtiyâr eyledikde râfi‘-i hâze’r-rakīm Ispanakçı Murdehay v. Salamon nâm Yahudi meclis-i şer‘-i şerîfde takrîr-i kelâm edip sâbıkan Haremeyni şerîfeyn mukāta‘acısı olan Ali Efendi vakfı’ndan olup mahalle-i mezbûrede vâki‘ bir tarafı İlyazor v. İshak mülkü ve bir tarafı Yahud tâifesinin bî‘ası ve iki tarafı tarîk-i hâs ile mahdûd büyût-ı adîdeyi müştemil vakf menzilden gayrı hâlâ sagīrûn-ı mezbûrûnun ism-i mâl ıtlâk olunur şeyleri olmamağla nafaka ve kisveye eşedd-i ihtiyâc ile muhtâc olduklarından mâ‘adâ menzili mezkûr hâlâ harâba dahi müşrif olmağla menzili mezkûr ma‘rifet-i mütevellî ile bedel-i ma‘lûm mukābelesinde âhara tefvîz ve ferâğ olunup bedel-i ma‘lûm mukābelesinde âhara tefvîz ve ferâğ olunup bedel-i ma‘lûm ba‘de’l-ahz irbâh ve istirbâhdan sonra hâsıl olan ribhi sagīrûn-ı mezbûrûnun nafaka ve kisvelerine harc ve sarf olunmak sagīrûn-ı merkūmûn hakkında her vechile enfa‘ olmağın menzili mezkûru mütevellîsi izniyle bedel-i ma‘lûm mukābelesinde âhara vesâyet-i mahkiyem hasebiyle ferâğ ve tefvîz ve bedelini ba‘de’l-ahz irbâha ve hâsıl olan ribhini dahi sagīrûn-ı mezbûrûnun nafaka ve kisvelerine harc ve sarfa taraf-ı şer‘-i enverden izin taleb ederim dedikde kaziyye minvâl-i muharrer üzre olduğu tâife-i mezbûreden işbu hâzırûn bi’l-meclis Danyal v. Mosi ve Salamon v. Yako ve Yehud v. Yasef ve İlya v. Mosi nâm Yahudilerden istihbâr olundukda sagīrûn-ı mesfûrûn nafaka ve kisveye eşedd-i ihtiyâc ile muhtâc olmağın menzili mezkûr minvâl-i meşrûh üzre âhara bedel-i ma‘lûme tefvîz ve bedeli dahi irbâh ve hâsıl olan ribhi sagīrûn-ı mezbûrûnun nafaka ve kisvelerine harc ve sarf olmak sagīrûn-ı mezbûrûn hakkında her vechile enfa‘dır, deyû mezkûr Yahudilerin her biri haber vermeğin menzili mahdûd-ı mezkûru bedel-i ma‘lûmu ile âhara tefvîze ve bedelini ahz ve kabz ve irbâh ve hâsıl olan ribhini sagīrûn-ı mezbûrûnun nafaka ve kisvelerine harc ve sarfa vasiyy-i mezbûre nasb edip kıbel-i şer‘den izin birle mâ vaka‘a kayd şüd. Fi’l-yevmi’s-sâlis aşer min şehri Recebi’l-mürecceb li sene tis‘în ve elf.

Şuhûdü’l-hâl: (…) b. Eyüb, Mehmed b. Mahmud, Hüseyin b. Abdullah, Ali b. Abdullah, Abdullah b. Hasan.

(EYÜB90 - cilt: 31, sayfa: 106 - Hüküm no: 56 - Orijinal metin no: [11a-1])﻿

﻿

﻿

57. Hüküm

Belkıs bt. Abdullah’ın kendisine ait dörtte bir ev hissesini Halil Efendi’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Bıçakçı Ferhad mahallesinde sâkine Belkıs bt. Abdullah nâm hâtun tarafından menzili âti’z-zikrde olan rub‘ hisse-i şâyi‘asını bey‘a ve semenini kabza ve kendiye îsâle ahz u kabz ve îsâl mütevakkıf olduğu umûrun küllîsine vekîl-i müseccel olan el-Hâc Ahmed b. Abdullah nâm kimesne meclis-i şer‘-i hatîr-i lâzımü’t-tevkîrde, işbu râfi‘ü’l-kitâb Halil Efendi b. Haydar nâm kimesne mahzarında bi’l-vekâle ikrâr ve takrîr-i kelâm edip müvekkilem merkūme Belkıs Hâtun silk-i mülkümde olup mahalle-i mezbûrede bir tarafdan sâbıkan yeniçeri efendisi olan Mustafa Efendi mülkü ve bir tarafdan Vefâdar bt. Abdullah Hâtun mülkü ve bir tarafdan ba‘zan Havva bt. Mehmed nâm hâtun mülkü ve ba‘zan el-Hâc Ahmed b. Abdullah mülkü ve ba‘zan mezbûr Halil Efendi’nin mülkü ve bir tarafdan tarîk-i hâs ile mahdûd iki tahtânî oda ve bir sagīr oda ve bi’r-i mâyı ve cüneyneyi müştemil mülk menziline olan rub‘ hisse-i şâyi‘amı mezbûr Halil Efendi’ye bin sekiz yüz fıddî râyic fi’l-vakt akçeye tarafından îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr bin sekiz yüz akçeyi vekâletim hasebiyle mezbûr Halil Efendi yedinden tamâmen ahz ve kabz eyledim ba‘de’l-yevm sâlifü’z-zikr rub‘ hisse mezbûr Halil Efendi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sânî aşer min Recebi’l-mürecceb li sene tis‘în ve elf.

Şuhûdü’l-hâl: (…) Efendi b. Süleyman, Yusuf Çelebi b. Mehmed Münâdî, Mehmed Çelebi b. Hüseyin el-Müezzin, Mustafa Halîfe b. Mehmed, Mehmed b. Eyüb.

(EYÜB90 - cilt: 31, sayfa: 107 - Hüküm no: 57 - Orijinal metin no: [11a-2])﻿

﻿

﻿

58. Hüküm

Dimo v. İstati’nin bağını kardeşi Nikola’ya satması

Vilâyet-i Rumeli’nde Yaşağaç kazâsına tâbi‘ Ziyoz? nâm karye ahâlîsinden Dimo v. İstati nâm zimmî meclis-i şer‘-i şerîfde râfi‘-i hâze’r-rakīm Yani v. Panayot nâm zimmî tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan li ebeveyn karındaşı Nikola nâm zimmî muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafı Papa Şino v. Yani bağı ve bir tarafı Hristo v. Rizo bağı ve bir tarafdan Yani v. Rizo bağı ve bir tarafı ba‘zan Yani v. Jale bağı ve ba‘zan tarîk-i âm ile mahdûd bir kıt‘a mülk bağımı, cemî‘ tevâbi‘ ve levâhıkı ile müvekkili mezbûr Yani’ye iki bin fıddî râyic fi’l-vakt akçeye bey‘ ve temlîk edip ol dahi minvâl-i muharrer üzre iştirâ ve temellük ve kabûl eylediğinden sonra semeni olan meblağ-ı mezbûr iki bin akçeyi müvekkili mersûm yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bir kıt‘a bağımda vechen mine’l-vücûh alâka ve medhalim yokdur müvekkili mezbûr Yani’nin mülk-i müşterâsı olmuşdur keyfe mâ yeşâ’ mutasarrıf olmağla mahallinde zabt ve tasarrufa müvekkili mezbûru tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’l-ışrîn min şehri Recebi’l-ferd li sene tis‘în ve elf.

Şuhûdü’l-hâl: Mehmed b. Eyüb, Hasan b. Abdullah, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 108 - Hüküm no: 58 - Orijinal metin no: [11a-3])﻿

﻿

﻿

59. Hüküm

] Âişe bt. Abdullah’ın ev hissesini kardeşi Müstecab’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Sofular mahallesi sükkânından iken bundan akdem vefât eden (…) Efendi b. Abdi nâm müteveffânın verâseti zevce-i metrûkesi Âişe bt. Abdullah nâm hâtun ile li ebeveyn er karındaşı Müstecâb nâm kimesneye münhasıra olduğu şer‘an zâhir ve müte‘ayyin oldukdan sonra mezbûre Âişe meclis-i şer‘-i hatîr-i lâzımü’t-tevkīrde işbu râfi‘ü’l-kitâb merkūm Müstecâb mahzarında bi tav‘ihâ ikrâr-ı tâm ve takrîr-i kelâm edip [11b] zevcim müteveffâ-yı mezbûrun muhallefâtından olup mahalle-i mezbûrede vâki‘ bir tarafdan mahalle-i mezbûrede imâmına meşrûta vakf menzil ve bir tarafdan tarîk-i âm ve iki tarafdan Ali Çavuş b. Mustafa mülkü ile mahdûd iken fevkānî ve bir tahtânî odaları ve bir tahta-pûş ve bi’r-i mâyı ve bir asma ağacını ve bir mikdâr avluyu müştemil mülk menzilin rub‘u bana ve selâse erbâ‘ı mezbûr Müstecâb’a irsen isâbet ve intikāl etmeğin hâlâ menzili mahdûd-ı mezkûrda olan rub‘ hisse-i şâyi‘amı mezbûr Müstecâb’a yirmi beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mezkûr yirmi beş guruşu mezbûr Müstecâb yedinden bi’t-tamâm ve’l-kemâl ahz ve kabz eyledim Ba‘de’l-yevm menzili mahdûd-ı mezkûrda olan rub‘ hissemde vechen mine’l-vücûh alâka ve medhalim kalmadı mecmû‘-ı menzili merkūm irsen ve şirâen mezbûr Müstecâb’ın mülk-i mahzı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ alâ hâze’l-minvâl bi’l-ibtigā kayd şüd. Fi’l-yevmi’s-sâmin aşer min şehri Recebi’l-mürecceb li sene tis‘în ve elf.

Şuhûdü’l-hâl: Ahmed Efendi b. Mehmed, Fahrü’l-kuzât İbrahim Efendi b. Resul, Ahmed Efendi b. Mustafa, Mehmed Efendi b. Veliyyüddin, Süleyman Çelebi b. Ali, Ali b. İslâm.

(EYÜB90 - cilt: 31, sayfa: 108 - Hüküm no: 59 - Orijinal metin no: [11a-4])﻿

﻿

﻿

60. Hüküm

] Âişe bt. Ramazan ile Hüseyin Çelebi b. Abdullah’ın boşanması

Mahmiye-i İstanbul hısnı ebvâbından Eğrikapı dâhilinde Avcıbey mahallesi sâkinelerinden Âişe bt. Ramazan Hâtun’un li ebeveyn er karındaşı ve tarafından husûs-ı âti’l-beyânı ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Davud Ağa b. Mehmed ve İsmail Bey b. Mustafa nâm kimesneler şehâdetleriyle şer‘an vekâleti sâbite olan Mustafa Çelebi b. Ramazan nâm kimesne meclis-i şer‘-i hatîr-i lâzımü’t-tevkīrde müvekkile-i mezbûrenin zevc-i mutallıkı işbu râfi‘ü’l-kitâb Sâ‘atî Hüseyin Çelebi b. Abdullah nâm kimesne tarafından ikrâr-ı câ’i’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Sâ‘atî Mehmed Çelebi b. Ahmed nâm kimesne mahzarında bi’l-vekâle ikrâr ve takrîr-i kelâm edip karındaşım müvekkilem merkūme Âişe Hâtun’u zevci müvekkili mezbûr Sâ‘atî Hüseyin Çelebi tatlîk etmekle müvekkile-i mezbûre Âişe Hâtun müvekkili merkūm Hüseyin Çelebi zimmetinde mütekarrir ve ma‘kūdun aleyh olan dört bin akçe mehr-i müeccel hakkı ile nafaka-i iddet-i mu‘ayyene ve me’ûnet-i süknâsı için dahi sekiz yüz akçe ki cem‘an dört bin sekiz yüz akçeyi müvekkili mezbûr Hüseyin Çelebi yedinden bi’t-tamâm ve’l-kemâl ahz ve kabz edip hukūk-ı zevciyyete ve gayra müte‘allika da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâmin aşer min şehri Recebi’l-mürecceb li sene tis‘în ve elf.

Şuhûdü’l-hâl: Mustafa Çelebi b. Nasuh, Ahmed Çelebi, Mehmed b. Eyüb, Hasan b. Abdullah, Ali b. Abdullah.

(EYÜB90 - cilt: 31, sayfa: 109 - Hüküm no: 60 - Orijinal metin no: [11b-1])﻿

﻿

﻿

61. Hüküm

Çömlekçi Bâli b. Mıgırdiç’ın Hacı Mehmed b. Ali’ye olan borcunu ödemesi

Mahrûse-i Üsküdar kazâsına tâbi‘ nefs-i Karamürsel sükkânından râfi‘-i hâze’l-kitâb el-Hâc Mehmed b. Ali nâm kimesne meclis-i şer‘-i şerîfde medîne-i Hazret-i Ebâ Eyyûb-i Ensârî’de vâki‘ çömlekçi tâifesinden Bâli v. Mıgırdiç nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan bir sene mukaddem her keyl birer esedî guruş olmak üzre mesfûr Bâli’ye irsâl eylediğim elli üç keyl un semeninden on beş esedî guruş ve vakıyyesi beynimizde ma‘lûm zeytin bağıyla mahlût Karamürsel zeytini semeninden dahi altı yüz akçe ki cem‘an mesfûr Bâli zimmetinde on beş esedî guruş ile altı yüz akçe hakkım bâkī kalmışidi hâlâ taleb eylediğimde edâdan imtinâ‘ eder suâl olunup meblağ-ı bâkī-i mezkûr alıverilmesi matlûbumdur dedikde gıbbe’s-suâl merkūm Bâli vech-i muharrer üzre unu ve zeytini ahz ve kabzını ve kabûlünü ikrâr lâkin sâlifü’z-zikr un ile zeytinin semenlerinden ancak buçuk guruş deynim bâkī kalıp mâ‘adâyı bi’t-tamâm mezbûr el-Hâc Mehmed’e edâ ve teslîm eyledim deyû def‘le mukābele edicek gıbbe’l-istintâk ve akībe’l-inkâr, mesfûr Bâli’den def‘-i mezkûrunu mübeyyine beyyine taleb olundukda bi hasebi’ş-şer‘i’ş-şerîf şehâdeti makbûle olup şâhid ityânından izhâr-ı acz ile istihlâf etmeğin sâlifü’l-beyân un ile zeytinin semenlerini bi’t-tamâm merkūm Bâli’den mezbûr el-Hâc Mehmed ahz ve kabz etmediğine yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle meblağ-ı bâkī on beş esedî guruş ile altı yüz akçeyi mezbûr el-Hâc Mehmed’e edâ ve teslîme mesfûr Bâli’ye tenbîh birle mâ vaka‘a bi’t-taleb ketb olundu. Fi’l-yevmi’s-sâmin aşer min şehri Recebi’l-mürecceb li sene tis‘în ve elf.

Şuhûdü’l-hâl: Davud Ağa b. ( ), Mehmed Çelebi b. Ali, Ali Çelebi b. Hüseyin, Mehmed Çelebi b. Ahmed ve gayruhüm.

(EYÜB90 - cilt: 31, sayfa: 110 - Hüküm no: 61 - Orijinal metin no: [11b-2])﻿

﻿

﻿

62. Hüküm

Mehmed Bey’in bulduğu atın sahibi çıkıncaya kadar bakılması

Mahmiye-i İstanbul’da bi’l-fi‘l gümrük emîni olan iftihârü’l-emâcid ve’l-ekârim Hüseyin Ağa tarafından Havâss-ı Aliyye kazâsından Küçük Hâslar’ın hâlâ subaşısı olmağla sâlifü’z-zikr Küçük Hâslar sınırında vâki‘ olan beytülmâl ve avâbık ve yavanın ahz u kabzına memûr olan işbu râfi‘ü’l-kitâb Mehmed Bey b. Hasan nâm kimesne meclis-i şer‘-i şerîfe gelip takrîr-i kelâm ve bast-ı merâm edip işbu târih-i kitâb günü kazâ-i mezkûre tâbi‘ Papas nâm karye ahâlîsinden olup hâzır bi’l-meclis Sarı Mehmed b. Mehmed nâm kimesne işbu mevcûd bi’l-meclis üzerine neftî çuka kaplı sırmalı bir köhne iki ve sırmalı kırmızı köhne zilpûş ve bir sîm Haydarî raht ve bir çift altın kûp? üzengisi olan bir re’s kırat ahz edip yava olmak [üzre] bana teslîm ben dahi ahz ve kabz eyledim hâlâ sâhibi zuhûr edinceye değin sâlifü’z-zikr at için kıbel-i şer‘den kifâyet mikdârı nafaka takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-leh ve hüsnü me’âb-dahi zikr olunan at için târih-i kitâbdan yevmî on altışar akçe nafaka farz ve takdîr eyleyip meblağ-ı mefrûz-ı mezkûru harc ve sarfa ve vakt-i zarûretde istidâneye ve lede’z-zafer rücû‘a izin birle mâ hüve’l-vâki‘ alâ hâze’l-minvâl gıbbe’l-ibtigā ketb olundu. Fi’l-yevmi’l-hâmis min şehri Recebi’l-mürecceb li sene tis‘în ve elf.

Şuhûdü’l-hâl: Süleyman Bey b. Mustafa sarrâc-ı hâssa, es-Seyyid Ârif Mehmed Çelebi b. Mustafa, Hüseyin Çelebi b. Ali Ser-bölük, Mehmed b. Eyyûb.

(EYÜB90 - cilt: 31, sayfa: 110 - Hüküm no: 62 - Orijinal metin no: [11b-3])﻿

﻿

﻿

63. Hüküm

Süleyman Ağa b. Ramazan’ın evini Hatice bt. Abdülmennân’a hibe etmesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i şerîfden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sâkinlerinden fahrü’l-emâsil ve’l-akrân Süleyman Ağa b. Ramazan’ın menziline varılıp zeyl-i rakīmde mektûbetü’l-esâmî cemâ‘at-i müslimîn huzûrlarında akd-i meclis-i şer‘-i mübîn eyledikde mûmâ-ileyh Süleyman Ağa meclis-i ma‘kūd-ı mezbûrda zevce-i menkûhası işbu râfi‘atü’l-kitâb Hatice bt. Abdülmennân nâm hâtun tarafından husûs-ı âti’l-beyâna vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mehmed Çelebi b. Mehmed ve diğer Mehmed b. Ali şehâdetleriyle şer‘an vekâleti sâbite olan Murtaza Bey b. Ahmed nâm kimesne mahzarında tâyi‘an ikrâr-ı tâm ve takrîr-i kelâm edip hibe-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan İbrahim Ağa b. ( ) mülkü ve bir tarafdan âhar zevce-i menkûhalarım Rukiye ve Râbia hâtunlara hibe ettiğim menziller ve bir tarafdan ba‘zan haffâf Hasan tasarrufunda olan menzil ve ba‘zan tarîk-i âm ile mahdûd üç fevkānî oda ve iki sofa ve dehliz ve matbah ve kiler ve bir hizmetkâr odası ve bir mahzen ve bi’r-i mâyı ve havuzu ve zât eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkı ile ba‘de’t-tahliyyeti’ş-şer‘iyye şurût-ı müfsideden âriye zevcem müvekkile-i merkūme Hatice Hâtun’a hibe-i sahîha-i şer‘iyye ile hibe ve teslîm ve temlîk eylediğimde vekîl-i mezbûr Murtaza Bey dahi meclis-i hibede menzili mahdûd-ı mezkûru müvekkile-i mezbûre Hatice Hâtun için ittihâb ve tesellüm ve temellük ve kabz u kabûl eyledim ba‘de’l-yevm menzili mahdûd-ı mezkûrda benim vechen mine’l-vücûh alâka ve medhalim kalmadı zevcem müvekkile-i merkūme Hatice Hâtun’un mülk-i mevhûbudur keyfe mâ teşâ’ ve haysü mâ tahtâr mutasarrıfe olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ile meclis-i şer‘a gelip vukū‘u üzre inhâ etmeğin mâ vaka‘a bi’l-ibtigā kayd şüd. Fi’l-yevmi’s-sânî aşer min şehri Recebi’l-ferd li sene tis‘în ve elf.

Şuhûdü’l-hâl: Umdetü’l-vâ‘izîn zübdetü’n-nâsihîn eş-Şeyh Ali Efendi b. Veli el-Erzincânî, Fahrü’l-eşbâh Mesud Ağa b. Sefer, el-Hâc Halil b. Mehmed, Eyüb Efendi b. Mustafa, Mahmud Ağa b. Zülfikār, Mehmed Ağa b. Ömer Efendi el-Erzincânî, Ali Efendi b. Ömer Yazıcı el-Erzincânî, Osman Efendi b. Mehmed el-İmâm, İbrahim Efendi b. Hasan, Sâlih Çelebi b. Mehmed, Ahmed Çelebi b. Veliyyüddin el-Erzincânî, Abdullah Çelebi b. İmâ[m]zâde?, Ali b. Abdullah ve gayruhüm mine’l-hâzırîn

(EYÜB90 - cilt: 31, sayfa: 111 - Hüküm no: 63 - Orijinal metin no: [12a-1])﻿

﻿

﻿

64. Hüküm

Süleyman Ağa b. Ramazan’ın evini Rabia bt. Abdullah’a hibe etmesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesinde sâkin fahrü’l-emâsil ve’l-akrân Süleyman Ağa b. Ramazan Ağa’nın menziline varıp zeyl-i kitâbda muharrerü’l-esâmî cemâ‘at-i müslimîn huzûrunda akd-i meclis-i şer‘-i şerîf eyledikde mûmâ-ileyh Süleyman Ağa meclis-i ma‘kūd-ı mezkûrda zevce-i menkûhası işbu râfi‘atü’l-kitâb Râbia Hâtun bt. Abdullah tarafından husûs-ı âti’l-beyâna vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mehmed Çelebi b. Mehmed ve diğer Mehmed b. Ali şehâdetleriyle şer‘an vekâleti sâbite olan Murtaza Bey b. Ahmed nâm kimesne mahzarında tâyi‘an ikrâr-ı tâm ve takrîr-i kelâm edip hibe-i âtiyetü’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Hasan Çelebi b. ( ) mülkü ve bir tarafı ba‘zan gümrükçü Halil Bey mülkü ve ba‘zan İbrahim Ağa b. ( ) mülkü ve bir tarafı âhar zevce-i menkûhalarım Rukiye ve Hatice nâm hâtunlar hibe ettiğim menziller ve bir tarafı tarîk-i âm ile mahdûd üç fevkānî oda ve bir sofa ve bir dehliz ve kameriye ta‘bîr olunur sofa ve ahır ve kenîf ve zât-ı eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkı ile ba‘de’t-tahliyyeti’ş-şer‘iyye şurût-ı müfsideden âriye zevcem müvekkile-i mezbûre Râbia Hâtun’a hibe-i sahîha-i şer‘iyye ile hibe ve teslîm ve temlîk eylediğimden sonra vekîl-i mezbûr Murtaza Bey dahi meclis-i hibede menzili mahdûd-ı mezkûru müvekkilesi merkūme Râbia Hâtun için ittihâb ve tesellüm ve temellük ve kabz u kabûl eyledi ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı zevcem müvekkile-i mezbûre Râbia Hâtun’un mülk-i mevhûbudur keyfe mâ teşâ’ ve haysü mâ tahtâr mutasarrıfe olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’l-ibtigā kayd şüd. Fi’l [yevmi]’s-sânî aşer min şehri Recebi’l-mürecceb li sene tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 112 - Hüküm no: 64 - Orijinal metin no: [12a-2])﻿

﻿

﻿

65. Hüküm

Süleyman Ağa b. Ramazan’ın evini Rukiye bt. Abdullah’a hibe etmesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sâkinlerinden fahrü’l-emâsil ve’l-akrân Süleyman Ağa b. Ramazan’ın menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mûmâ-ileyh Süleyman Ağa meclis-i ma‘kūd-ı mezbûrda zevce-i menkûhası işbu râfi‘atü’l-kitâb Rukiye Hâtun bt. Abdullah tarafından husûs-ı âti’l-beyâna vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mehmed Çelebi b. Mehmed ve diğer Mehmed b. Ali şehâdetleriyle şer‘an vekâleti sâbite olan Murtaza Bey b. Ahmed nâm kimesne mahzarında tâyi‘an ikrâr-ı tâm ve takrîr-i kelâm edip hibe-i âtiyetü’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Hasan Efendi b. el-Hâc Veli mülkü ve bir tarafı âhar zevce-i menkûhalarım Râbia ve Hatice nâm hâtunlara hibe ettiğim menziller ve bir tarafı yine benim âhar mülküm olan sedli bahçem ve bir tarafı tarîk-i âm ile mahdûd iki fevkānî oda ve iki sofa ve dehliz ve üç aded bi’r-i mâyı ve zât-ı eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkıyla ba‘de’t-tahliyyeti’ş-şer‘iyye şurût-ı müfsideden âriye zevcem müvekkile-i mezbûre Rukiye Hâtun’a hibe-i sahîha-i şer‘iyye ile hibe ve temlîk ve teslîm eylediğimden sonra vekîl-i mezbûr Murtaza Bey dahi meclis-i hibede menzili mahdûd-ı mezkûru müvekkilesi merkūme Rukiye Hâtun için ittihâb ve tesellüm ve temellük ve kabz u kabûl eyledi ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı zevcem müvekkile-i mezbûre Rukiye Hâtun’un mülk-i mevhûbudur keyfe mâ teşâ’ mutasarrıfe olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a kayd şüd. Fi’l yevmi’s-sânî aşer min şehri Recebi’l-mürecceb li sene tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 113 - Hüküm no: 65 - Orijinal metin no: [12a-3])﻿

﻿

﻿

66. Hüküm

Kötü söz ve işleri olan Mustafa b. Müstecab’ın mahalleden çıkartılması

Medîne-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi ahâlîsinden Hasan Çelebi b. Mehmed ve Ahmed b. Abdullah ve el-Hâc Mehmed b. Abdullah ve Ali Beşe b. Mehmed ve İlyas b. Haydar ve Şaban b. Abdullah ve Ahmed b. Mehmed nâm kimesnenin meclis-i şer‘-i şerîfde yine mahalle-i mezbûre sükkânından olup lâkin icâre ile âhar kimesnenin menzilinde sâkin olan Uzun Mustafa b. Müstecâb nâm kimesneyi hâlâ medîne-i mezbûre subaşısı hâzır bi’l-meclis Musa Bey b. Mehmed i‘ânetiyle ihzâr ve mahzarında her biri takrîr-i kelâm ve bast-ı merâm edip merkūm Mustafa kendi hâlinde olmayıp her gün mahalle-i mezbûrede sâkin olduğu menzile kendiye nâ-mahrem avratlar getirdiğinden mâ‘adâ birbirine ve kendiye nâ-mahrem ricâl ve nisvânı kendi menzilinde cem‘ edip fısk u fücûr ettirmekle bundan akdem birkaç def‘a tenbîh eyledik mütenebbih olmayıp her birimize hilâf-ı şer‘ şütûm-ı galîza ile şetm ettiğinden mâ‘adâ, el-ân yine her gece birbirine nâ-mahrem ricâl ve nisvânı cem‘ ve fısk ettirir, el-hâsıl mezbûr Mustafa’nın dâ’imen fi‘l-i fısk ve fücûr olmağla her hâlinden müte’ezzîleriz binâen aleyh taraf-ı şer‘den mahalle-i mezbûreden ihrâcına tenbîh olunmak murâdımızdır eğer mahallemizden ihrâc olunmazsa, mahallemizde fesâd ve mütezarrır olmamız mukarrerdir deyû her biri mezbûr Mustafa’nın sû-i hâlini haber vermeleriyle mezbûr Mustafa’nın mahalle-i merkūmeden hurûcuna ve min ba‘d kavlen ve fi‘len hilâf-ı şer‘-i şerîf fi‘l etmemek üzre tenbîh birle mâ cerâ gıbbe’l-ibtigā ketb olundu. Hurrire fi’l-yevmi’s-sânî aşer min Recebi’l-mürecceb li sene tis‘în ve elf.

Şuhûdü’l-hâl: Es-Seyyid Abdurrahman Efendi b. ( ) el-İmâm, Ahmed Beşe b. Abdullah, Mehmed b. Eyüb, Mehmed b. Mahmud, Hasan b. Abdullah ve gayruhüm.

(EYÜB90 - cilt: 31, sayfa: 114 - Hüküm no: 66 - Orijinal metin no: [12b-1])﻿

﻿

﻿

67. Hüküm

Hristo v. Kosta’nın ev ve bağlarını Ömer Beşe b. Abdullah’a satması

Havâss-ı Aliyye kasabası nevâhîsinden Küçükçekmece nâhiyesine tâbi‘ Anbarlı nâm karye ahâlîsinden Hristo v. Kosta nâm zimmî meclis-i şer‘-i şerîfde işbu râfi‘ü’l-kitâb Ömer Beşe b. Abdullah nâm kimesne mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafdan Latan v. Yuvan nâm zimmî mülkü ve bir tarafdan Alagöz nâm zimmî mülkü ve iki tarafdan tarîk-i âm ile mahdûd iken fevkānî ve bir tahtânî odaları ve ahırı ve iki asma ağacı ve bir mikdâr avluyu müştemil mülk menzilimi cemî‘ hukūk ve merâfıkı ile yine karye-i mezbûre sınırı dâhilinde vâki‘ bir tarafı Kapıcı Mustafa Bey bağı ve bir tarafı Vizane v. Kosta bağı ve bir tarafı merkūm Latan bağı ve bir tarafı Manol v. Dimitri bağı ile mahdûd tahmînen bir dönüm bir kıt‘a bağ yine karye-i merkūme hudûdu dâhilinde vâki‘ bir tarafdan dere ve bir tarafdan merkūm Manol bağı ve iki tarafdan Sinan Ağa ta[r]lası ile mahdûd tahmînen bir dönüm bir kıt‘a bağ, yine karye-i mezbûre sınırı dâhilinde Karaağaç nâm mevzi‘de vâki‘ bir tarafı mezbûr Sinan Ağa tarlası ve bir tarafı merkūm Latan bağı ve iki tarafı İbrahim b. Hasan bağı ile mahdûd tahmînen bir dönüm bir kıt‘a bağ ki cem‘an üç kıt‘a mülk bağları, cemî‘ hukūk ve rüsûmuyla safka-i vâhide ile mezbûr Ömer Beşe’ye otuz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezkûr otuz guruşu mezbûr Ömer Beşe yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan menzil ve bağlar mezbûr Ömer Beşe’nin mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Mehmed b. Mustafa, İbrahim b. Ömer, Receb Efendi b. Yusuf el-İmâm bi mescidi Takyeci, Ali Hoca b. ( ) el-İmâm, Hasan Beşe b. ( ), Mehmed b. Eyüb, Hasan b. Abdullah.

(EYÜB90 - cilt: 31, sayfa: 114 - Hüküm no: 67 - Orijinal metin no: [12b-2])﻿

﻿

﻿

68. Hüküm

Yusuf Ağazâde Mehmed’in annesi Hatice ile ortak mülklerini Süvari mukabelecisi Ali Efendi’ye satması

Mahmiye-i İstanbul’da Sultan Bayezid kurbunda Yahni Kapan mahallesi sükkânından olup kendi tarafından asâleten yine mahalle-i mezbûrede sâkine vâlidesi Hatice bt. Rıdvan nâm hâtun tarafından mezbûre Hatice’nin menzili câ’i’z-zikrde olan nısf hisse-i şer‘iyyesini bey‘a ve semenini ahz ve kabza ve kendiye îsâle ve kabz ve îsâl mütevakkıf olduğu umûrun küllîsine vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Abdi Efendi b. Mustafa ve Ahmed Çelebi b. Mustafa nâm kimesneler şehâdetleri ile şer‘an vekâleti sâbite olan Yusuf Ağazâde Mehmed Ağa asâleten ve vekâleten meclis-i şer‘-i şerîfde işbu kitâb-ı sıhhat nisâbın sâhibi olup bi’l-fi‘l atlı mukābelecisi olan umdetü erbâbi’t-tahrîr ve’l-kalem, zübdetü ashâbi’t-tastîr ve’r-rakam Ali Efendi b. Mustafa tarafından ikrâr-ı âti’l-beyânı tasdîke vekîl olup vekâleti mûmâ-ileyh Abdi ve Osman Efendi b. Mehmed şehâdetleri ile şer‘an sâbite olan umdetü’l-eşbâh Mustafa Çelebi b. Mahmud nâm kimesne mahzarında mezbûr Mehmed Ağa asâleten ve vekâleten ikrâr ve takrîr-i kelâm edip vâlidem ve müvekkilem mezbûre Hatice Hâtun ile ale’l-iştirâki’s-seviy silk-i mülk-i sahîhimde münselik olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Otakçılar kurbunda Mehmed Bey mahallesinde vâki‘ bir tarafı ba‘zan Mehmed Bey vakfı olan odaları ve ba‘zan el-Hâc Ali nâm sâhibü’l-hayrın evlâdına vakf ettiği odaları ve ba‘zan diğer el-Hâc Ali Bey evlâdına vakf ettiği odalar ve ba‘zan Mehmed Bey mescidi’ne mevkūfe odalar ve ba‘zan çömlekçi Osman mutasarrıf olduğu vakıf menzil ve iki tarafı Tatarkurduzâde Mustafa Ağa’nın çayırı ve bir tarafı tarîk-i âm ile mahdûd hâriciyyesi üç bâb fevkānî oda ve iki sofa ve bir ahır ve bir bâb tahtânî köşk ve dolab kapısı ve iki bi’r-i mâ ve harâba müşrif havuz ve muhavvata ve zât eşcâr-ı müsmire ve gayr-ı müsmire bahçeyi ve dâhiliyyesinde ba‘zan iki bâb fevkānî oda ve iki fevkānî sofa ve iki bâb tahtânî oda ve bir matbah ve bir kenîf ve ayazma ta‘bîr olunur bi’r-i mâyı müştemil mülk menzilimi cemî‘ tevâbi‘ ve levâhıkı ile müvekkili mûmâ-ileyh Ali Efendi’ye sekiz yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm mûmâ-ileyh Ali Efendi dahi minvâl-i muharrer üzre iştirâ ve tesellüm ve kabz ve kabûl eyledikden sonra hudûd-ı mezkûre ile mahdûd menzili merkūm hudûdu dâhilinde vâki‘ merhûm Mehmed Bey vakfı’na her mâh on beşer akçe icâre-i müeccelesi olan tav‘an on bir zirâ‘ sekiz parmak ve arzen altı zirâ‘ on sekiz parmak bi hesâb-ı terbî‘î yetmiş iki zirâ‘ vakıf arsa üzerine mebnî bir sagīr tahtânî oda ve nısf ayazma ta‘bîr olunur bi’r-i mâ ile ma‘an ma‘rifet-i mütevellî ile asâlet ve vekâletim hasebiyle mûmâ-ileyh Ali Efendi’ye elli esedî guruş bedel mukābelesinde tefvîz bi’l-ferâğ edip mûmâ-ileyh Ali Efendi dahi vech-i muharrer üzre tefevvuz ve kabûl eyledikden sonra semen-i mezbûr ile bedel-i merkūmdan müctemi‘ olan sekiz yüz elli esedî guruşu mûmâ-ileyh Ali Efendi yedinden asâlet ve vekâletim hasebiyle bi’t-tamâm ve’l-kemâl ahz ve kabz edip meblağ-ı mezbûru beynimizde iktisâm eyledik ba‘de’l-yevm menzili mahdûd-ı mezkûrda alâka ve medhalim yokdur mûmâ-ileyh Ali Efendi’nin mülk-i müşterâsı ve mârrü’z-zikr arsa üzerine mebnî oda ve nısf hisse-i bi’r-i mâ dâhil-i taht-ı tasarrufu olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Recebi’l-ferd li sene tis‘în ve elf.

Şuhûdü’l-hâl: Mehmed Efendi b. İbrahim, Mehmed Ali Çelebi b. Ramazan, Süleyman Bey el-Cündî, Abdullah Bey el-Cündî, Hüseyin Bey el-Cündî, Mehmed Efendi b. Hüseyin, Hüseyin Çelebi b. Ali, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 115 - Hüküm no: 68 - Orijinal metin no: [12b-3])﻿

﻿

﻿

69. Hüküm

Yorgi’nin mirası hususunda vârislerinin anlaştıkları

Havâss-ı Aliyye kazâsı a‘mâlinden kasaba-i Hasköy’de Abdüsselâm mahallesinde sâkin iken bundan akdem hâlik olan Yorgi v. ( ) nâm zimmînin verâseti zevce-i metrûkesi Kudret bt. Yorgi ile sulbî kebîr oğulları Kosta ve Yamandi ile sulbiye kebîre kızı Kokana’ya münhasıra olup kable’l-kısmet mezbûre Kudret dahi hâlike olup verâseti oğulları mezbûre Kosta ve Yamandi ve kızı Kokana’ya münhasıra olduğu şer‘an zâhir ve mütebeyyin oldukdan sonra mezbûr meclis-i şer‘de babamız hâlik-i mezbûr ile vâlidemiz hâlike-i mezbûrenin her birinin muhallefâtına vâzı‘ü’l-yed olan karındaşı râfi‘ü’t-terkīm mezbûr Kosta muvâcehesinde ikrâr ve i‘tirâf edip babam ve vâlidem hâlikân-ı mesfûrândan irsen bana intikāl eden hisse-i şer‘iyyemi mezbûr Kosta’dan da‘vâ ve taleb eylediğimde beynimizde münâza‘ât-ı kesîre ve muhâsamât-ı kesîre vâkı‘a olmuşdu el-hâletü hâzihî beynimizde müslimûn-ı muslihûn tavassut etmekle beni alâ tarîki’t-tehârüci’ş-şer‘î mezbûr Kosta ile altı esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûr altı esedî guruşu mezbûr Kosta yedinden bi’t-tamâm ahz ve kabz eyledim ba‘de’l-yevm babam ve vâlidem hâlikân-ı mesfûrânın muhallefâtlarına müte‘allik cemî‘ da‘vâdan mezbûr Kosta’nın zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Yusuf Çelebi b. Mehmed, İbrahim b. Dilâver, Hüseyin b. Ali, Mehmed b. Eyüb ve gayruhüm mine’l-huzzâr.

(EYÜB90 - cilt: 31, sayfa: 116 - Hüküm no: 69 - Orijinal metin no: [13a-1])﻿

﻿

﻿

70. Hüküm

Hasan b. Hüseyin’e borcu olan Mehmed b. Mehmed’in borcunu ödemesi

Vilâyet-i Anadolu’da Erzurum kazâsı ahâlîsinden râfi‘ü’l-vesîka Hasan b. Hüseyin nâm kimesne meclis-i şer‘de Mehmed b. Mehmed mahzarında üzerine takrîr-i da‘vâ edip târih-i kitâbdan bir sene mukaddem her gün üç öğün ta‘âmı kendi ücretimden harc etmek üzre yevmî otuzar akçe ücret ile kırk iki gün mezbûr Mehmed’e saz ta‘bîr olunur otluk biçdim ve kendi emriyle sâir ırgadlarına dahi kendi malımdan beş buçuk guruş verdim ki cem‘an mezbûr Mehmed zimmetinde bin dokuz yüz yirmi akçe hakkımız olmuşidi beş yüz kırk akçesi dört buçuk guruş mukābelesinde bana bey‘ ettiği saz ta‘bîr olunur otluk kıymetine takās edip bâkī kalan bin üç yüz seksen akçe hakkımı taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl ve akībe’l-inkâr ve isre talebi’l-beyyine udûl-i müslimînden olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kasımpaşa mahallesi sükkânından Mehmed b. Ali ve Ahmed b. İshak ve Ali b. Receb ve İbrahim b. Muharrem nâm kimesneler li ecli’ş-şehâde makām-ı kazâda hâzırûn olup isre’l-istişhâd fi’l-asl kazâ-i mezbûr Erzurum ahâlîsinden olup diyâr-ı âhara sefer etmeleri iktizâ etmekle meclis-i şer‘a huzûrları müte‘azzir olan Mustafa b. Ahmed ve Muharrem b. Yusuf nâm kimesneler müdde‘î-i mezbûr Hasan târih-i mezbûrda her gün üç öğün ta‘âmını kendi ücretinden iştirâ etmek üzre yevmî otuzar akçe ücretle kırk iki gün saz ta‘bîr olunur mezbûr Mehmed’in otluğunu biçdi mezbûr Mehmed’in emriyle mezbûr Hasan kendi malından mezbûr Mehmed’in sâir ırgadlarına beş buçuk guruş dahi edâ ve teslîm eyledi biz bu husûsa bu vech üzre şâhidleriz şehâdet dahi ederiz dediklerinden sonra mezbûrân Mustafa ve Muharrem’in her biri bizim huzûrumuzda her birimize siz dahi şâhid olun ve bizim her birimizin lisânından şehâdet eylen deyû mezbûrân Mustafa ve Muharrem nâm kimesnelerin her biri bizim her birimizi işhâd etti bizim dahi her birimiz mezbûrân Mustafa ve Muharrem’in her birinin lisânından husûs-ı mezbûre şâhidleriz şehâdet dahi ederiz deyû edâ-i şehâdet-i şer‘iyye ettiklerinde şehâdetleri ba‘de ri‘âyeti şerâiti’ş-şehâde ale’ş-şehâde hayyiz-i kabûlde vâkı‘a olmağın mûcebiyle meblağ-ı bâkī bin üç yüz seksen akçeyi mezbûr Hasan’a edâ ve teslîme mezbûr Mehmed’e tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min şehri Recebi’l-mürecceb li sene tis‘în ve elf.

Şuhûdü’l-hâl: Musa Bey Subaşı, Mehmed Bey b. Ali, Hüseyin b. Ali, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 117 - Hüküm no: 70 - Orijinal metin no: [13a-2])﻿

﻿

﻿

71. Hüküm

İbrahim Ağa b. Ahmed’in su yolu izni

Su hüccetidir. İbrahim Ağa suyu Mahmiye-i İstanbul’da Hoca Hamza mahallesi sâkinlerinden olup sâbıkan ser-mi‘mârân-ı hâssa olan işbu râfi‘ü’l-kitâb iftihârü’l-emâcid ve’l-ekârim câmi‘ü’l-mehâmid ve’l-mekârim İbrahim Ağa b. Ahmed’in sulbî kebîr oğlu ve tarafından husûs-ı âti’l-beyâna vekîl olup hasm-ı câhid mahzarında Mustafa Ağa b. Mahmud ve Ahmed Bey b. Mustafa şehâdetleriyle şer‘an vekâleti sâbite olan fahrü’l-eşbâh Mehmed Ağa meclis-i şer‘-i şerîf-i enverde bi’l-vekâle takrîr-i kelâm ve ta‘bîr ani’l-merâm edip müvekkilem vâlidim mûmâ-ileyh İbrahim Ağa bundan akdem Havâss-ı Aliyye kazâsına tâbi‘ Kömürcü Belgrad nâm karye kurbunda Ayazma ve Yolcu Çayırı demekle ma‘rûf ve mevzi‘de kendi malıyla on yedi aded bacalar ve taht-ı arzdan lağımlar ve kanavât ile cem‘ ve tahsîl eylediği mâ’ın üzerine varılıp ba‘de’l-keşf ve’l-mu‘âyene erbâbı beyninde mu‘tâd-ı kadîm üzre vezn ve ayâr ve tahmîn-i sahîh ile tahmîn olunmak müvekkilim mûmâ-ileyhin murâdıdır dedikde cânib-i şer‘-i hatîrden mevlânâ Mehmed Efendi b. Nasuh irsâl olunup ol dahi hâssa su nâzırı mefharü’l-emâsil ve’l-akrân Mehmed Ağa b. Abdülmennân tarafından husûs-ı âti’l-beyâna vekîl-i sâbitü’l-vekâlesi ve hâssa su yolcuları kethüdâsı olan el-Hâc Mustafa b. Hasan ve bölükbaşılarından Hasan Çelebi b. Mahmud ve İsmail Çelebi b. İbrahim ve Mehmed b. Abdullah ve sâir zeyl-i vesîkada mektûbetü’l-esâmî cemâ‘at-i müslimîn ile mevzi‘-i mezkûrda zikr olunan mâ’ın üzerine varıp keşf ve mu‘âyene ve vech-i mu‘tâd üzre vezn ve ayâr ve tahmîn-i sahîh ile tahmîn olundukda kâmil iki buçuk masura su mevcûd ve cereyân ettiğini mu‘âyene ve mesâha eylediklerinden sonra sâlifü’z-zikr suyu mevzi‘-i mezkûre karîb merhûm ve mağfûrun-leh Sultan Süleyman Hân hazretleri suyu yoluna bi izni’l-mütevellî ilhâk ve idrâc ve buçuk masurası hakk-ı mecrâ alıkonulup bâkī iki masura su kalmağla zikr olunan iki masura suyu müvekkili mûmâ-ileyh İbrahim Ağa dediği mahalden ifrâz ve murâd eylediği mahalde icrâ etmek üzre icmâ‘ ve ittifâk ettiklerini mevlânâ-yı mezbûr mahallinde ketb ve tahrîr ba‘dehû ma‘an irsâl olunan Mehmed b. Eyüb ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ gıbbe’l-ibtigā kayd şüd. Fi’l-yevmi’s-sânî ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Mehmed Efendi b. eş-Şeyh Osman Efendi, İsmail Efendi b. Mehmed el-İmâm, Hasan Efendi b. Gazanfer el-İmâm, el-Hâc Abdurrahman b. Receb el-İmâm, es-Seyyid Mehmed Efendi b. eş-Şeyh Hasan Efendi, Hasan Efendi b. Ali Şeyhzâde, Ahmed Efendi b. Abdurrahman el-Müezzin, Mehmed Halîfe b. Hasan el-Müezzin, Ali Halîfe b. Yusuf, el-Hâc Mehmed Ağa b. Ali, İsmail Bey b. Resul, Ali Dede b. Ahmed, Mustafa Beşe b. Ahmed, Mustafa Ağa b. Mehmed, Osman Beşe b. Ali, Mustafa b. Mehmed Râh-âbî, Mehmed b. Ahmed, Mehmed b. İbrahim, Osman Çelebi b. eş-Şeyh Mehmed, Ömer Beşe b. Ebûbekir, Kenan b. Abdullah, Cafer b. Yusuf, Mehmed b. Eyüb.

(EYÜB90 - cilt: 31, sayfa: 118 - Hüküm no: 71 - Orijinal metin no: [13a-3])﻿

﻿

﻿

72. Hüküm

Sinan b. Abdülmennân’ın iki masura suyunu İbrahim Ağa b. Ahmed’e satması

Su hüccetidir. Sinan Ağa [b.] İbrahim Ağa’nın Mustafa Paşa-yı Atîk mahallesinde çeşmeye. Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi zeyl-i rakīmde mektûbetü’l-esâmî müslimîn ile Havâss-ı Aliyye kazâsına tâbi‘ Kömürcü Belgrad nâm karye kurbunda Ayazma ve Yolcu Çayırı demekle ma‘rûf mevzi‘e varıp akd-i meclis-i şer‘-i mübîn eyledikde sâbıkan ser-mi‘mârân-ı hâssa olan mefharü’l-emâsil ve’l-ekârim İbrahim Ağa b. Ahmed’in sulbî kebîr oğlu ve tarafından husûs-ı âti’l-beyânı ikrâra vekîl-i hasm-ı câhid mahzarında Mustafa Ağa b. Mahmud ve Ahmed Bey b. Mustafa şehâdetleriyle şer‘an vekâleti sâbite olan fahrü’l-eşbâh Mehmed Ağa meclis-i ma‘kūd-ı mezkûrda mahmiye-i İstanbul hısnı ebvâbından Hazret-i Ebâ Eyyûb-i Ensârî -radiye anhu Rabbühü’l-Bârî- kapısı dâhilinde Hoca Ali mahallesi sükkânından işbu râfi‘ü’l-kitâb zahrü’l-akrân el-Hâc Sinan b. Abdülmennân nâm kimesne mahzarında bi’l-vekâle ikrâr-ı tâm ve takrîr-i kelâm edip vâlidim müvekkilim mûmâ-ileyh İbrahim Ağa işbu mevzi‘-i mezbûrda yenbû‘ edip on yedi aded bacalar ki yetmiş sekiz kulaç hâlî lağım ve yetmiş yedi kulaç ma‘mûr lağım ve seksen kulaç kesme lağımlar ile merhûm ve mağfûrun-leh Sultan Süleyman Hân hazretleri suyuna gelince taht-ı arzdan kanavât ile cereyân edip mecrâ ve kanâtına tebe‘iyyet ile müvekkilim mûmâ-ileyh İbrahim Ağa’nın mülkü olan iki buçuk masura suyu kanavât [ve] mecrâsıyla ma‘an müvekkilim mûmâ-ileyh İbrahim Ağa mezbûr el-Hâc Sinan’dan bin üç yüz yetmiş beş esedî guruşa bey‘-i kat‘î bey‘ ve temlîk mezbûr el-Hâc Sinan dahi hâlâ sâkin olduğu mezkûr Hoca Ali mahallesi ile sâlifü’z-zikr Hazret-i Ebâ Eyyûb-i Ensârî kapısı dâhilinde Mustafa Paşa-yı Atîk mahallesinde hasbeten lillâhi te‘âlâ müceddeden binâ eylediğim çeşmelerde icrâ için sâlifü’l-beyân mülkü iki buçuk masura suyu kanavât ve mecrâsıyla ma‘an ber vech-i muharrer iştirâ ve temellük ve kabûl eyledikden sonra semeni olan meblağ-ı mezkûr bin üç yüz yetmiş beş esedî guruşu mezbûr el-Hâc Sinan yedinden bi’t-tamâm ve’l-kemâl ahz ve kabz eyledim ba‘de’l-yevm sâlifü’l-beyân iki buçuk masura su mecrâ ve kanâtına tebe‘iyyet ile mezbûr el-Hâc Sinan’ın mülk-i müşterâsı olmuştur keyfe mâ yeşâ’ ve yahtâr mutasarrıf olsun dedi dedikde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Mehmed b. Eyüb ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min şehri Recebi’l-ferd li sene tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 119 - Hüküm no: 72 - Orijinal metin no: [13b-1])﻿

﻿

﻿

73. Hüküm

Veli Ağa b. Mustafa’dan vârislere kalan çiftlik muhasebesi

Havâss-ı Aliyye kazâsına tâbi‘ Ayastefanos nâm karyede mülk çiftliği olup mahmiye-i İstanbul’da Bucak bağı mahallesinde sâkin iken bundan akdem vefât eden Veli Ağa b. Mustafa nâm müteveffânın verâseti zevce-i metrûkesi Hatice bt. Mehmed nâm hâtun ile sulbî sagīr oğlu Abdullah’a münhasıra olduğu lede’ş-şer‘i’l-mutahhar zâhir ve mütehakkik oldukdan sonra sagīr-i mezbûrun vâlidesi merkūme Hatice tarafından çiftlik-i mezbûrun muhâsebesini görmeğe vekîl-i sâbitü’l-vekâlesi olan Ahmed Çelebi b. el-Hâc Mehmed ile sagīr-i mezbûrun vasiyy-i mansûbu olan li ebeveyn ammisi Şaban nâm kimesnenin üzerine kıbel-i şer‘den mansûb nâzırı ve mahalle-i mezbûrenin imâmı Mustafa Efendi b. Ömer talebiyle vasiyy-i mezbûrun zabtında olan çiftliğin üzerine varılıp vasiyy-i mezbûrun muhâsebesi görülmek bâbında fermân-ı şerîf sâdır olmağın imtisâlen-leh cânib-i şer‘den mevlânâ Mehmed Efendi b. Nasuh irsâl olunup ol dahi huzûr-ı müslimînde vasiyy-i mezbûrun makbûzu ve masrûfunun muhâsebesini görüp ketb ve tahrîr eylediğin defterdir ki zikr olunur. Hurrire fi’l-yevmi’r-râbi‘ ve’l-ışrîn min şehri Recebi’l-mürecceb li sene tis‘în ve elf. Hınta keyl aded 130 Şa‘îr keyl aded 160 Alef keyl aded 83 Fig keyl aded 30 Nohud keyl aded 5 Kaplıca Keyl aded 30 Burçak keyl aded 25 Saman-ı hınta Araba aded 45 Zikr olunan mahsûl târih-i mezkûr bin doksan senesinde hâsıl olup ve sene-i merkūmede vasiyy-i mezbûrun masrûfu dahi vech-i âtî üzre zikr olunur. Hınta orakçısına akçe aded 3000 Burçak için akçe aded 240 Nohud için akçe aded 120 Mahsûl-i fig için ücret akçe aded 240 Orakçılık revgan-ı zeyt ve lahm akçesi aded 120 Otu akçesi aded 446 Döğen akçesi aded 100 Revgan-ı sâde fiyat 35 kıyye 4 kıymet 140 Şem‘-i revgan kıymet 120 Ücret-i hizmetkâr aded 840 Def‘a ücret-i hizmetkâr akçesi aded 200 Def‘a ücret-i hizmetkâr aded 1080 Ücret-i meremmât-ı bi’r-i dolab aded 500 Meremmât-ı duvar-ı çiftlik-i mezkûr aded 900 Öküz na‘lına aded 100 Pirinç fî 67 keyl 4 aded 268 Kuyu kovası aded 16 kıymet 132 Urgan kuyuya aded 240 Dakīk kıymet 381 Nafaka-i ırgad ve ücret-i tarla için hınta Fî 80 37 aded 2160 Cem‘an yekûn 14756 Yalnız on dört bin yedi yüz elli altı akçedir.

Şuhûdü’l-hâl: Ebûbekir Ağa b. Sefer, Ali Bey b. Abdullah, Hüseyin Bey b. Mehmed, Yahya Çelebi b. Hüseyin, Mehmed Bey b. İvaz, Hüseyin Çelebi b. Osman, Mustafa b. Mehmed, Halil Çelebi b. İbrahim, Hüseyin Çelebi b. Ömer, Ahmed Beşe b. İbrahim, Derviş Mehmed b. Mustafa, Çukadâr Ahmed Beşe ve gayruhüm.

(EYÜB90 - cilt: 31, sayfa: 120 - Hüküm no: 73 - Orijinal metin no: [13b-2])﻿

﻿

﻿

74. Hüküm

Süvari mukabelecisi Ali Efendi’nin tasarrufundaki vakıf menzilin bina ve arsasının ölçülmesi

Mahmiye-i İstanbul’da Ayasofya kurbunda bi’l-fi‘l Atlı mukābelecisi olup işbu kitâb-ı sıhhat-nisâbın sâhibi olan umdetü erbâbi’t-tahrîr ve’l-kalem, zübdetü ashâbi’t-tastîr ve’r-rakam Ali Efendi b. Mustafa’nın tarafından husûs-ı âti’z-zikre vekîl olup Abdi Efendi b. Mustafa ve Ahmed Efendi b. Mehmed şehâdetleriyle şer‘an vekâleti sâbite olan umdetü’l-akrân Mustafa Çelebi b. Mahmud nâm kimesne meclis-i şer‘-i hatîr-i lâzımü’t-tevkīre gelip bi’l-vekâle takrîr-i kelâm ve ta‘bîr ani’l-merâm edip medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Mehmed Bey mescidi şerîfi evkāfından hâlâ müvekkilim mûmâ-ileyh Ali Efendi’nin taht-ı tasarrufunda olup bir tarafdan yine müşârün-ileyh Ali Efendi bahçesi ve bir tarafdan tarîk-i âm ile mahdûd her mâh vakf-ı mezbûra on beş akçe icâre-i müeccele verir bir sagīr tahtânî oda ve bir müşterek ayazma ta‘bîr olunur bi’r-i mâyı müştemil vakıf menzilin üzerine varılıp vakf-ı mezbûr mütevellîsi ma‘rifetiyle menzili mezkûrun nakzını keşf ve arsası mesâha olunması matlûbumdur dedikde savb-ı şer‘-i münîrden mevlânâ Abdüsselâm Efendi b. Nasuh irsâl olunup ol dahi hâssa mi‘mârlarından Ali Halîfe b. Abdullah ve sâir zeyl-i vesîkada muharrerü’l-esâmî sukūf ve ebniye ahvâline vukūfu olan müslimîn ile menzili mezbûre varıp müslimîn-i mezkûrîn huzûrunda akd-i meclis-i şer‘-i mübîn eyledikde meclis-i ma‘kūd-ı mezbûrda mi‘mâr-ı mezbûr ve vakf-ı mezbûrun mütevellîsi olan Mehmed Sıdkı Çelebi b. Mehmed tarafından husûs-ı mezbûra vekîl-i şer‘îsi olan Mustafa Çelebi b. Abdurrahman muvâcehesinde menzili mezkûrun binâ ma‘a zemîni mesâha eyledikde tûlen on bir zirâ‘ bir parmak ve arzen altı zirâ‘ on sekiz parmak bi hesâb-ı terbî‘î yetmiş iki zirâ‘ arsa ma‘a binâ olup arsa-i mezbûre üzerinde mebnî yalnız odayı mi‘mâr-ı mezbûr mesâha eyledikde tûlen altı zirâ‘ ve arzen altı zirâ‘ bi hesâb-ı mezbûr otuz altı zirâ‘ binâsı olup ve binâ-i mezbûrun her bir zirâ‘ı kırkar akçeden bin dört yüz kırk akçe vakf-ı mezbûrun nukzu olduğuna icmâ‘ ve ittifâk eylediklerini mevlânâ-yı mezbûr mahallinde tahrîr ba‘dehû ma‘an irsâl olunan Çukadâr Ahmed Beşe b. Hüseyin ve Muhzır Ali b. İslâm ile meclis-i şer‘a gelip her biri alâ vukū‘ihi inhâ ve takrîr etmeğin mâ vaka‘a bi’l-ibtigā ketb olundu. Fi’l-yevmi’s-sânî ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Mehmed Efendi b. İbrahim, Ali Çelebi b. Ramazan, Süleyman Bey el-Cündî, Abdullah Bey el-Cündî, Hüseyin Bey el-Cündî, Mehmed Efendi b. Hüseyin, Mehmed Efendi b. Abdülkerim, Hasan Dede b. Ömer, Mustafa Ağa b. Hüseyin, el-Hâc Mustafa b. Receb, Halil Beşe b. Musa Haffâf, İsmail b. Süleyman Doğramacı, Arslan Bey b. Rıdvan, Receb b. Mustafa.

(EYÜB90 - cilt: 31, sayfa: 122 - Hüküm no: 74 - Orijinal metin no: [14a-1])﻿

﻿

﻿

75. Hüküm

Hasan Beşe b. Abdullah’tan kalan evin karısı Kâtibe bt. Abdullah’a ait olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinelerinden işbu râfi‘atü’l-kitâb Kâtibe bt. Abdullah nâm hâtun meclis-i şer‘-i şerîfde takrîr-i kelâm ve ta‘bîr ani’l-merâm edip mahalle-i mezbûrede vâki‘ bir tarafdan Ebûbekir Beşe b. Ali mülkü ve bir tarafdan el-Hâc Musa b. İbrahim mülkü ve bir tarafdan tarîk-i hâs ve bir tarafdan tarîk-i âm ile mahdûd bir fevkānî ve bir tahtânî odaları ve bi’r-i mâyı ve bahçeyi ve kenîfi müştemil menzil bundan akdem vefât eden zevcim Hasan Beşe b. Abdullah’ın mülkü olup ba‘de vefâtihî bana ve müteveffâ-yı mezbûrun firâşından hâsıl sadrî sagīr oğlum Ali ve sadriye kızım Âişe’ye intikāl edip ba‘dehû sagīrân-ı mezbûrân dahi müte‘âkiben vefât etmekle menzili mezkûr bi’l-cümle irs-i şer‘le hasren bana isâbet ve intikāl etmişdir vâki‘ü’l-hâlî mahalle-i mezkûrdan hâzırûn bi’l-meclis Receb Efendi b. Yusuf el-İmâm ve Mehmed Çelebi b. Abdülaziz el-Müezzin ve Hüseyin Ağa b. Hasan ve Mehmed Bey b. Abdullah ve Ahmed Çelebi b. Ali ve Veli Bey b. Mehmed nâm kimesnelerden sırren istihbâr olunup haberleri tahrîr olunmak matlûbumdur dedikde gıbbe’s-suâl mezbûrûn Receb Efendi ve Mehmed Çelebi ve Hüseyin Ağa ve Mehmed Bey ve Mehmed Çelebi ve Veli Bey cevâblarında fi’l-vâki‘ menzili mahdûd-ı mezkûr müteveffâ-yı evvel Hasan’ın mülkü olup ba‘de vefâtihî vech-i muharrer veresesi Kâtibe ile sagīrân-ı mezbûrâna isâbet ve intikāl edip ba‘dehû sagīrân-ı mezbûrân dahi müte‘âkiben fevt olmağla menzili mezkûr bi’l-cümle hasren vâlideleri merkūme Kâtibe’ye isâbet ve intikāl, hâlâ menzili mezkûr bi’l-cümle mezbûre Kâtibe’nin mülk-i mevrûsudur deyû her biri alâ tarîki’ş-şehâde haber vermeğin mâ vaka‘a gıbbe’l-ibtigā ketb olundu. Fi’l-yevmi’l-hâmis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Hüseyin Bey b. Ali, İbrahim b. Mehmed, Yusuf b. Abdullah, Mehmed b. Eyüb, Hasan b. Abdullah ve gayruhüm.

(EYÜB90 - cilt: 31, sayfa: 123 - Hüküm no: 75 - Orijinal metin no: [14a-2])﻿

﻿

﻿

76. Hüküm

Musahib Mustafa Paşa’nın haslarına mütesellim olan Ahmed Ağa’nın alacaklılarıyla anlaşması

Düstûr-ı ekrem müşîr-i efham vezîr-i sânî, müsâhib-i şehriyârî Mustafa Paşa hazretlerinin hâslarından olup vilâyet-i Anadolu’da Manisa kasabası mahallâtından Aşağı mahallesi ahâlîsinden Avik v. Yagob ve Avanos v. Murat nâm Ermeniler meclis-i şer‘-i şerîfde târih-i kitâbdan bir sene mukaddem hâss-ı mezbûra mütesellim olan fahrü’l-akrân Ahmed Ağa b. Mustafa tarafından ikrâr-ı âti’l-beyânı tasdîke vekîl olup hasm-ı câhid mahzarında vekâleti Hüseyin Bey b. Mehmed ve Süleyman Bey b. Mehmed şehâdetleriyle şer‘an sâbite olan Mehmed Çavuş b. Abdullah mahzarında her biri ikrâr ve i‘tirâf edip evvelâ mezbûr Avik târih-i mezbûrda müvekkili mezbûr Ahmed Ağa bi gayri hakkın cerîme nâmına benim yedimden doksan esedî guruş ahz ve mezbûr Avanos dahi kezâlik benden bi gayri hakkın cerîme nâmına kırk zirâ‘ çuka ile yirmi esedî guruşumu ahz ve kabz etmişidi el-hâletü hâzihî her birimiz meblağ-ı mezbûru merkūm Ahmed Ağa’dan da‘vâ ve taleb etmekle beynimizde münâza‘ât-ı kesîre ve muhâsamât-ı ekîde vâkı‘a olmağın beynimizde müslimûn-ı muslihûn tavassut edip mûmâ-ileyh Ahmed Ağa ile evvelâ mezbûr Avik ile beş esedî guruş sâniyen mezbûr Avanos dahi üç esedî guruş üzerlerine inşâ-i akd-i sulh eylelediklerinde bizim dahi her birimiz sulh-ı mezbûru kabûl ve bedel-i sulh olan mebleğayn-ı mezbûreynin ziyâdesine müte‘allika da‘vâdan her birimiz müvekkili mûmâ-ileyh Ahmed Ağa’nın zimmetini ibrâ-i âm ile ibrâ ve iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Receb Efendi b. Yusuf, Hüseyin Ağa b. Hasan, Ahmed Bey b. Abdullah, Şahbaz b. Abdullah ve gayruhüm.

(EYÜB90 - cilt: 31, sayfa: 123 - Hüküm no: 76 - Orijinal metin no: [14a-3])﻿

﻿

﻿

77. Hüküm

Yani v. Anastaş’ın Sopotos köyündeki evini Anastaş, Nikola ve Todori’ye müştereken satması

Vilâyet-i Rumeli’nde Kalavrita kazâsına tâbi‘ Sopotos nâm karye ahâlîsinden Yani v. Anastaş nâm zimmî meclis-i şer‘-i şerîfde sulbî oğlunun oğulları olup kendi tarafından asâleten ve li ebeveyn karındaşları Anastaş ve Nikola v. Panayot taraflarından ikrâr-ı âti’z-zikri tasdîke vekîl olup nehc-i şer‘î üzre vekâleti sâbite olan bâ‘is-i hâze’r-rakīm Todori v. Panayot nâm zimmî muvâcehesinde ikrâr ve i‘tirâf edip silk-i mülk-i sahîhimde münselik emlâkden karye-i mezbûrede vâki‘ bir tarafdan İstati v. Panayot zimmî mülkü ve bir tarafdan Vaslak v. İspilyot zimmî [14b] mülkü ve bir tarafdan Kanilo v. Todori zimmî mülkü ve bir tarafı tarîk-i âm ile mahdûd bir bâb tahtânî odayı ve bir mikdâr avluyu ve bir kıt‘a bahçeyi müştemil mülk menzilimi cemî‘ tevâbi‘ ve levâhıkı ile ve menzili mezkûr içinde mevcûd beynimizde ma‘lûm esâs-ı beyt ki evânî-i nühâsiyye ve gayr-ı nühâsiyyemi ve mevâzi‘-i müteferrikada vâki‘ altı dib dut ağacını ve tahmînen üç çapalık iki kıt‘a bağımı bi safkatin vâhidetin mezbûrûn Anastaş ve Nikola ve Todori’ye ale’l-iştirâki’s-seviy yirmi esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip anlar dahi ale’l-iştirâki’s-seviy iştirâ ve kabûl ve temellük eylediklerinden sonra hâlâ taht-ı tasarrufumda olup karye-i mezbûrede vâki‘ her birinin hudûdu beynimizde ma‘lûm üç kıt‘a tarlayı ve kazâ-i mezbûre tâbi‘ Çarıklı nâm karyede vâki‘ kezâlik hudûdu beynimizde ma‘lûm bir kıt‘a tarla dahi ki cem‘an dört kıt‘a tarlalarımın hakk-ı tasarruflarını dahi sâhib-i arz ma‘rifetiyle mezbûrûn Anastaş ve Nikola ve Todori’ye ale’l-iştirâki’s-seviy on esedî guruş bedel mukābelesinde tefvîz bi’l-ferâğ edip anlar dahi minvâl-i muharrer üzre tefevvuz ve kabûl eylediklerinden sonra semen-i mezbûr ile bedel-i merkūm cem‘an otuz esedî guruşu mesfûrûn Anastaş ve Nikola ve Todori yedlerinden bi’t-tamâm ahz ve kabz eyledim ba‘de’l-yevm emlâk-i mezbûre mesfûrûn Anastaş ve Nikola ve Todori’nin mülk-i müşterâları olmuşdur min ba‘d benim alâka ve medhalim yokdur, emlâk-i mezbûreyi ve arâzi-i merkūmeyi mahallinde zabt ve tasarrufa tarafımdan mesfûrûn Anastaş ve Nikola ve Todori[’yi] taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn men şehri Recebi’l-mürecceb li sene tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 124 - Hüküm no: 77 - Orijinal metin no: [14a-4])﻿

﻿

﻿

78. Hüküm

Âişe Kadın b. Hasan Efendi’nin yerini Mümine bt. İbrahim’e satması

Mahmiye-i İstanbul’da Cezerî Kasım Paşa mahallesinde sâkine fahrü’l-muhadderât Âişe Kadın bt. el-müvellâ el-merhûm Hasan Efendi tarafından ikrâr-ı âti’l-beyâna vekîl olup mezbûrenin zâtını ma‘rifet-i şer‘iyye ile ârifân olan Hüseyin Çelebi b. Hasan ve Yusuf Kethüdâ b. Abdullah şehâdetleriyle şer‘an sâbite olan Mahmud Efendi b. Ahmed meclis-i şer‘de işbu bâ‘isetü’l-kitâb Mümine Hâtun bt. İbrahim mahzarında bi’l-vekâle ikrâr ve i‘tirâf edip müvekkile-i mûmâ-ileyhâ Âişe Kadın silk-i mülk-i sahîhinde münselik olup Havâss-ı Aliyye kazâsına tâbi‘ Müderris nâm karyede vâki‘ bir tarafı Minkārîzâde Abdullah Efendi hazretleri mülkü ve bir tarafı mezbûre Mümine Hâtun’un âhar mülkü ve iki tarafı tarîk-i âm ile ile mahdûd ve tahmînen bir dönüm mülk yurt yerimi mezbûre Mümine Hâtun’a on iki esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr on iki esedî guruşu yedinden bi’t-tamâm ahz ve kabz eyledim ba‘de’l-yevm zikr olunan yurt yerinde alâka ve medhalim yokdur mezbûre Mümine Hâtun’un mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Mehmed Çelebi b. Veli, Mehmed b. Eyüb, Mehmed b. Mahmud, Hüseyin b. Ali ve gayruhüm.

(EYÜB90 - cilt: 31, sayfa: 125 - Hüküm no: 78 - Orijinal metin no: [14b-1])﻿

﻿

﻿

79. Hüküm

Belkıs bt. Abdullah’ın Havva bt. Mehmed’deki miras alacağını alması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Bıçakçı Ferhad mahallesinde sâkin iken bundan akdem vefât eden Mustafa b. Mehmed nâm müteveffânın verâseti zevce-i metrûkesi Belkıs bt. Abdullah ve zî-rahm mahremi cihetinden Havva bt. Mehmed nâm hâtuna münhasır olduğu şer‘an zâhir ve müte‘ayyin oldukdan sonra işbu râfi‘atü’l-kitâb merkūme Belkıs tarafından husûs-ı âti’l-beyânı da‘vâ ve taleb ve ahz u kabza ve kendiye îsâle hüccet-i şer‘iyye ile vekîl-i müsbeti olan el-Hâc Ahmed b. Abdullah mahfil-i kazâda müteveffâ-yı mezbûrun terekesine vâzı‘atü’l-yed olan Havva bt. Mehmed nâm hâtunun zevci ve tarafından husûs-ı âti’l-beyâna vekîl-i müsecceli olan Halil Efendi b. Haydar mahzarında bi’l-vekâle üzerine da‘vâ ve takrîr-i kelâm edip müvekkile-i mezbûre Belkıs zevci müteveffâ-yı mezbûr Mustafa hayâtında iken târih-i kitâbdan sekiz sene mukaddem nefsini huzûr-ı müslimînde bin beş yüz akçe mehr-i müeccel üzerine tezvîc ve akd-i nikâh eylediğinde ol dahi tezevvüc ve kabûl edip ve kable’l-edâ fevt olmağın hâlâ mehr-i mezbûrun bin beş yüz akçeyi müteveffâ-yı mezbûrun tereke-i vâfiyesinden bi’l-vekâle taleb ederim suâl olunup alıverilmesi matlûbumdur dedikde gıbbe’s-suâl vekîl-i mezbûr cevâbında müvekkilesi merkūme Havva’nın müteveffâ-yı mezbûrun tereke-i vâfiyesine vaz‘-ı yedini ikrâr lâkin müdde‘iyye-i merkūme Belkıs ber vech-i muharrer bin beş yüz akçe mehr-i müeccel hakkı olduğunu inkârıyla cevâb vermeğin müdde‘iyye-i mezbûreden müdde‘âsını mübeyyine beyyine taleb olundukda udûl-i ricâl-i ahrârdan mahmiye-i İstanbul’da Murad Paşa-yı Atîk câmi‘-i şerîf imâmı Mehmed Efendi b. Mehmed ve câmi‘-i mezkûrun kayyımı diğer Mehmed Efendi b. Hasan nâm kimesneler li ecli’ş-şehâde makām-ı kazâda hâzırân olup istişhâd olunduklarında fi’l-hakīka mezbûre Belkıs müteveffâ-yı mezbûr hayâtında târih-i mezbûrda bin beş yüz akçe mehr-i müeccel üzerine nefsini bizim huzûrumuzda tezvîc ve akd-i nikâh edip ol dahi tezevvüc ve kabûl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle oldukdan sonra müvekkile-i mezbûre Belkıs’a şer‘an tahlîf lâzım gelmeğin müvekkile-i mezbûre Belkıs meclis-i şer‘a ihzâr ve vekîl-i mezbûr Halil Efendi muvâcehesinde meblağ-ı mezkûrdan müteveffâ-yı mezbûrdan hayâtında küllen ve ba‘zan ahz ve istîfâ veya hibe veya âhara havâle veya turuk-ı şer‘iyyeden bir tarîk ile zimmetini ibrâ eylemediğine yemîn teklîf olundukda ol dahi alâ vefki’l-mes’ûl yemîn billâhi aliyi’l-a‘lâ etmeğin mûcebiyle ba‘de’l-hükm vekîl-i mezbûr el-Hâc Ahmed diğer vekîl Halil Efendi muvâcehesinde i‘âde-i kelâm edip müvekkile-i mezbûre Belkıs’ın bin beş yüz akçe mehr-i müsbetini ve bin dört yüz elli üç akçe rub‘ hisse-i şer‘iyyesini tereke-i müteveffâ-yı mezbûrdan olmak üzre vekîl-i mezbûr Halil Efendi yedinden ahz ve kabz eyledim min ba‘d müvekkile-i mezbûre Belkıs’ın mehr-i müeccelinden ve rub‘ hisse-i şer‘iyyesinden müvekkile-i mezkûre Havva’nın ve vekîli mezbûr Halil Efendi’nin zimmetlerinde ve yedlerinde bir akçe ve bir habbe hakkı bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâmin aşer min şehri Recebi’l-mürecceb li sene tis‘în ve elf.

Şuhûdü’l-hâl: Mahmud Çelebi b. Receb, Hüseyin Çelebi b. Bayram, Mehmed b. Eyüb, Mehmed b. Mahmud ve gayruhüm mine’l-hâzırîn.

(EYÜB90 - cilt: 31, sayfa: 126 - Hüküm no: 79 - Orijinal metin no: [14b-2])﻿

﻿

﻿

80. Hüküm

Osman b. Mehmed’in bahçesini annesi İsmihan bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı mahallesi ahâlîsinden Osman b. Mehmed nâm kimesne meclis-i şer‘-i hatîrde vâlidesi işbu râfi‘atü’l-kitâb İsmihân bt. Mustafa nâm hâtun mahzarında tâyi‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt-ı tasarrufumda olup mahalle-i mezbûrede vâki‘ bir tarafdan İbrahim b. Abdullah mülkü ve bir tarafdan ba‘zan Ahmed b. Hasan ve ba‘zan Mehmed b. Mustafa nâm kimesneler mülkleri ve bir tarafdan Hasan Ağa b. Mehmed mülkü ve bir tarafdan Ali b. Mehmed mülkü ile mahdûd bi’r-i mâyı ve zât eşcâr-ı müsmire ve gayr-ı müsmireyi hâvî bahçemi, cemî‘ tevâbi‘ ve levâhıkı ve âmme-i menâfi‘ ve merâfıkı ile vâlidem mezbûre İsmihân Hâtun’a kırk kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr kırk guruşu vâlidem merkūme İsmihân Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bahçe vâlidem merkūme İsmihân Hâtun’un mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā kayd olundu. Fi’l-yevmi’s-sâbi‘ ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Mustafa Çelebi b. Cafer, fahrü’l-müsta‘iddîn Abdüsselâm Efendi b. el-merhûm Nasuh Efendi, Ramazan Çelebi b. Mustafa, Mehmed b. Hüseyin, Mehmed b. Abdullah, Hasan b. Hüseyin, Osman b. Mustafa, İbrahim b. Mustafa, es-Seyyid Ârif Çelebi b. Mustafa, Mehmed b. Eyüb, Hasan Beşe b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 127 - Hüküm no: 80 - Orijinal metin no: [15a-1])﻿

﻿

﻿

81. Hüküm

Belkıs bt. Abdullah’ın vekilinin Havva bt. Mehmed’de olan miras alacağını tahsil ettiği

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Bıçakçı Ferhad mahallesinde sâkin iken bundan akdem vefât eden Mustafa b. Mehmed nâm müteveffânın verâseti zevce-i metrûkesi Belkıs bt. Abdullah ve zî-rahm cihetinden Havva bt. Mehmed nâm hâtunlara münhasıra olduğu şer‘an zâhir ve mütehakkik oldukdan sonra merkūme Belkıs’ın tarafından husûs-ı âti’l-beyânı da‘vâ ve taleb ve ahz ve kabza ve kendiye îsâl ve kabz ve îsâl mütevakkıf olduğu esbâbın küllîsine hüccet-i şer‘iyye ile vekîl olan el-Hâc Ahmed b. Abdullah nâm kimesne meclis-i şer‘-i şerîfde müteveffâ-yı mezbûrun terekesine vâzı‘atü’l-yed olan işbu râfi‘atü’l-kitâb mezbûre Havva’nın zevci ve tarafından kezâlik husûs-ı âti’l-beyâna vekîl-i müsecceli olan Halil Efendi b. Haydar mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Belkıs zevci müteveffâ-yı mezbûrun mahalle-i mezbûrede vâki‘ mülk menzili semeni ile sâir kalîl ü kesîr ism-i mâl ıtlâk olunur terekesinden bin beş yüz akçe mehr-i müeccel-i müsbet hakkını ve rub‘ hisse-i şer‘iyyesine isâbet eden bin dört yüz elli üç akçe dahi ki cem‘an iki bin dokuz yüz elli üç akçe hakkını vekîl-i mezbûr Halil Efendi yedinden vekâlet-i mahkiyem hasebiyle bi’t-tamâm ve’l-kemâl ahz ve kabz eyledim min ba‘d müvekkilem merkūme Belkıs’ın müvekkile-i mezbûre Havva Hâtun zimmetinde ve yedinde ve vekîl-i mezbûr Halil Efendi zimmetinde ve yedinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâmin min şehri Recebi’l-mürecceb li sene tis‘în ve elf.

Şuhûdü’l-hâl: Mehmed Efendi b. Süleyman, Yusuf Çelebi b. Mehmed Münâdî, Mehmed Çelebi b. Hüseyin el-Müezzin, Mustafa Halîfe b. Ahmed, Ahmed b. İbrahim ve gayruhüm.

(EYÜB90 - cilt: 31, sayfa: 128 - Hüküm no: 81 - Orijinal metin no: [15a-2])﻿

﻿

﻿

82. Hüküm

Mehmed b. Yusuf’un oturdukları evde sahip olduğu yarım hisseyi eşi Emine bt. Mehmed’e satması

Havâss-ı Aliyye kazâsına tâbi‘ kasaba-i Hasköy’de Sütlüce mahallesinde sâkin Mehmed b. Yusuf nâm kimesne meclis-i şer‘-i şerîfde zevce-i menkûhası râfi‘atü’l-vesîka Emine bt. Mehmed nâm hâtun muvâcehesinde ikrâr ve i‘tirâf edip ale’l-iştirâki’s-seviy silk-i mülk-i sahîhimizde münselik olup mahalle-i mezbûrede vâki‘ bir tarafı hatîbe meşrûta vakıf menzil ve bir tarafı Kara oğlan demekle ma‘rûf Ahmed Kayıkçı’nın sâkin olduğu vakıf menzil ve bir tarafı Derviş Ağa b. Mehmed mülkü ve bir tarafı [tarî]k-i âm ile mahdûd tabaka-i ulyâsında bir bâb fevkānî oda ve bir sofa ve tabaka-i vustâsında bir bâb oda ve dehliz ve tabaka-i süflîsinde bir bâb tahtalı oda ve bir matbah ve câr-ı mülâsık olan Kör Ahmed ile müşterek bi’r-i mâ ve bir mikdâr bahçeyi müştemil mülk menzilde olan nısf hissemi, cemî‘ tevâbi‘ ve levâhıkı ile zevcem mezbûre Emine’ye altı bin fıddî râyic fi’l-vakt akçeye bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûrdan üç bin altı yüz akçesini merhûme Nevatâ Hâtun vakfına zimmetinde lâzımü’l-edâ deynimi edâ eyleye ve iki bin dört yüz akçesi dahi zevcem mezbûre Emine Hâtun’a cihet-i karz-ı şer‘îden olan bin üç yüz akçe deynime ve bin yüz akçesi dahi yine zevcem mezbûre Emine’nin zimmetinde mütekarrir ve ma‘kūd-ı aleyh bin yüz akçe mehr-i müeccel hakkına takās eyledi dediklerinde mezbûre Emine dahi semen-i merkūm altı bin akçeden üç bin altı yüz akçesini cânib-i vakf-ı mezbûreye edâya ta‘ahhüd edip ve iki bin dört yüz akçesini dahi zevc-i mezbûr Mehmed zimmetinde olan altı bin dört yüz akçe hakkına takās ve kabûl eyledikde mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Hüseyin b. Abdullah, Hasan b. Abdullah, Ali [b.] Abdullah, Ali b. Ahmed, Mehmed b. Eyüb, Mehmed b. Mahmud, Dilâver b. Abdullah ve gayruhüm.

(EYÜB90 - cilt: 31, sayfa: 128 - Hüküm no: 82 - Orijinal metin no: [15a-3])﻿

﻿

﻿

83. Hüküm

Ali Çelebi’nin evinin hissesini kardeşi Mehmed Çelebi’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sâkinelerinden iken bundan akdem fevt olan Râbia bt. Mehmed Çelebi ve Ali Çelebi’ye münhasıra olduğu şer‘an zâhir ve müte‘ayyin oldukdan sonra mezbûr Ali Çelebi meclis-i şer‘-i hatîr-i lâzımü’t-tevkīrde li ebeveyn er karındaşı işbu râfi‘ü’l-kitâb mezbûr Mehmed Çelebi mahzarında tâyi‘an ikrâr-ı tâm ve takrîr-i kelâm edip vâlidemiz müteveffâ merkūme Râbia Hâtun’un muhallefâtından olup mahalle-i mezbûrede bir tarafdan dere ve bir tarafdan Kulu oğlu Mustafa nâm müteveffânın veresesi mülkü olan menzil ve bir tarafdan ba‘zan debbâğ Ahmed tasarrufunda olan vakf menzil ve ba‘zan el-Hâc Hüseyin vakfı olan menzil ve bir tarafdan tarîk-i âm ile mahdûd üç bâb fevkānî ve iki bâb tahtânî odaları ve bi’r-i mâyı ve ahırı ve kenîfi ve bahçeyi müştemil mülk menzilin nısfı bana ve nısf-ı âharı karındaşım mersûm Mehmed Çelebi’ye irsen intikāl etmeğin ben dahi menzili mahdûd-ı mezkûrda olan nısf hisse-i şâyi‘amı cemî‘ tevâbi‘iyle karındaşım mezbûr Mehmed Çelebi’ye yüz seksen kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr yüz seksen guruşu karındaşım mezbûr Mehmed Çelebi’nin yedinden bi’t-tamâm ve’l-kemâl ahz ve kabz eyledim min ba‘d mecmû‘-ı menzili mahdûd-ı mezkûr irsen ve şer‘an karındaşım mezbûr Mehmed Çelebi’nin mülk-i mahz ve hakk-ı sırfıdır keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ ve’l-ışrîn min Recebi’l-mürecceb li sene tis‘în ve elf.

Şuhûdü’l-hâl: Fahrü’l-eşbâh Mehmed Ağa Ser-mi‘mârân-ı hâssa, Ali Ağa b. Hüseyin, İbrahim Ağa b. Mustafa, Mehmed Ağa b. Şaban, Ali Ağa b. Abdullah, Hasan Bey b. Abdullah, Mehmed b. Mahmud.

(EYÜB90 - cilt: 31, sayfa: 129 - Hüküm no: 83 - Orijinal metin no: [15a-4])﻿

﻿

﻿

84. Hüküm

Hamza Beşe b. Murad’ın tarlasının tasarruf hakkını Ahmed b. Osman’a devretmesi

Vilâyet-i Rumeli’nde İstarova kazâsına tâbi‘ Eterisko? nâm karye ahâlîsinden Hamza Beşe b. Murad nâm râcil meclis-i şer‘-i hatîr-i lâzımü’t-tevkīrde işbu râfi‘ü’l-vesîka Ahmed b. Osman nâm kimesne mahzarında ikrâr ve i‘tirâf edip tefvîz-i âtî sudûruna değin zabt ve tasarrufumda olup karye-i mezbûrede vâki‘ bir tarafı Hasan b. Ahmed tarlası ve bir tarafı Halil b. Ömer tarlası ve bir tarafı Mehmed b. Mustafa tarlası ve bir tarafı benim âhar tarlam ile mahdûd bir kıt‘a tarlamın hakk-ı tasarrufunu sâhib-i arz ma‘rifetiyle mezbûr Ahmed’e sekiz yüz akçe bedel mukābelesinde [15b] tefvîz bi’l-ferâğ edip ol dahi tefevvuz ve kabûl eyledikden sonra bedel-i merkūm sekiz yüz akçeyi mezbûr Ahmed yedinden bi’t-tamâm ahz ve kabz eyledim ba‘de’l-yevm zikr olunan tarlada alâka ve medhalim yokdur, müşterî-i mezbûrun hakk-ı tefevvuzu olmuşdur keyfe mâ yeşâ’ mahallinde zabt ve tasarrufa mezbûr Ahmed’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurre-i Şa‘bâni’l-mu‘azzam li sene tis‘în ve elf.

Şuhûdü’l-hâl: Hüseyin b. İsmail, Süleyman b. Mustafa, Ali b. Durmuş, Mehmed b. Mahmud, Hasan b. Abdullah.

(EYÜB90 - cilt: 31, sayfa: 130 - Hüküm no: 84 - Orijinal metin no: [15a-5])﻿

﻿

﻿

85. Hüküm

İsmihan bt. Mustafa’nın bahçesini oğlu Ömer b. Mehmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı mahallesi sâkinelerinden İsmihân bt. Mustafa nâm hâtun meclis-i şer‘-i hatîr-i lâzımü’t-tevkīrde sadrî kebîr oğlu işbu râfi‘ü’l-kitâb Ömer b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip akd-i âtî sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Ahmed b. Hasan nâm kimesne mülkü ve bir tarafdan mezbûr Ömer mülkü ve bir tarafdan Ali b. Mehmed mülkü ve bir tarafdan Osman b. Mehmed mülkü ile mahdûd zât-ı eşcâr-ı müsmire ve gayr-ı müsmireyi hâvî bahçemi, cemî‘ tevâbi‘ ve levâhıkı ve âmme-i menâfi‘ ve merâfıkı ile oğlum mezbûr Ömer’e kırk kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr kırk guruşu mezbûr Ömer yedinden tamâmen ahz ve kabz eyledim min ba‘d sâlifü’z-zikr bahçe oğlum mezbûr Ömer’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fî gurreti Şa‘bâni’l-mu‘azzam li sene tis‘în ve elf.

Şuhûdü’l-hâl: Mustafa Çelebi b. Cafer, Hüseyin Halîfe b. Mehmed el-Müezzin, Mustafa Çelebi b. Mustafa, Ahmed Çelebi b. Mustafa, Mehmed Efendi, Ali b. Mustafa, Mehmed b. Mustafa, Şaban b. Mustafa, İbrahim b. Mehmed.

(EYÜB90 - cilt: 31, sayfa: 130 - Hüküm no: 85 - Orijinal metin no: [15b-1])﻿

﻿

﻿

86. Hüküm

Mihal v. Niko’nun hırsızlık kastıyla girdiği bostanın sahibi Mustafa b. Abdullah’ın burnunu kırması

Havâss-ı Aliyye kazâsına tâbi‘ Müderris nâm karye ahâlîsinden işbu râfi‘ü’l-kitâb Mustafa b. Abdullah nâm kimesne mahfil-i kazâda löküncü tâifesinden Mihal v. Niko nâm zimmî muvâcehesinde üzerine da‘vâ ve takrîr-i kelâm edip târih-i kitâbdan bir gün mukaddem gece ile ba‘de’l-işâ karye-i merkūmede vâki‘ taht-ı icâretimde olan bostanda bostan beklerken, merkūm Mihal iki nefer refîki ile kavun karpuz serikası kasdıyla geldikde ben dahi men‘ ve def‘ murâd etmeğin merkūm Mihal bir kıt‘a taş ile burnum üzerine darb edip burnumun azmin kesriyle beni mecrûh etmişdir hâlâ eser-i cerhim keşf ve müşâhede olundukdan sonra merkūm Mihal’den suâl olunup takrîri tahrîr ve mûceb-i şer‘îsi icrâ olunmak murâdımdır dedikde fi’l-vâki‘ mezbûr Mustafa’nın eser-i cerhi müşâhede olunup mesfûr Mihal’e suâl olundukda inkâr ile cevâb vermeğin müdde‘î-i mezbûrdan müdde‘âsını mübeyyine beyyine taleb olundukda karye-i mezbûre sükkânından Abdullah b. Ali nâm kimesne ile karye-i mezbûreye karîb Küçükköy nâm karye sâkinlerinden Petro v. Dimo nâm zimmî makām-ı kazâya hâzırân olup istişhâd olunduklarında fi’l-vâki‘ târih-i kitâbdan bir gün mukaddem gece ile ba‘de’l-işâ mersûm Mihal mezbûr Mustafa’nın karye-i merkūmede vâki‘ bostanına vakt-i mezkûrede kavun karpuz serikası kasdıyla geldikde müdde‘î-i mezbûr Mustafa men‘ ve def‘ murâd eyledikde merkūm Mihal ber vech-i muharrer bir kıt‘a taş ile bizim huzûrumuzda müdde‘î-i mezbûr Mustafa’nın burnuna darb ile merkūm Mustafa’nın burnu azmini kesr ile mecrûh eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şâhidân-ı mezbûrâna şehâdetlerinde kâzibân olmadıklarına yemîn dahi verildikden sonra şehâdetleri makbûle olmağın mûcebiyle ba‘de’l-hükm mâ vaka‘a kayd şüd. Fi’l-yevmi’r-râbi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Beşe b. Şaban Odabaşı, Arslan Bey b. Abdullah, Mehmed Çelebi b. Halil, Hüseyin Bey b. Halil, Şâhin b. Abdullah, Mehmed Beşe b. Memi ve gayruhüm.

(EYÜB90 - cilt: 31, sayfa: 131 - Hüküm no: 86 - Orijinal metin no: [15b-2])﻿

﻿

﻿

87. Hüküm

Osman b. Mehmed’in, haydutlarca öldürülen Ömer Beşe b. Ramazan’ın vârisi olduğu

Sebeb-i tahrîr-i kitâb nakli ve mûcib-i tastîr-i hitâb hükmü oldur ki fi’l-asl vilâyet-i Anadolu’da Livâ-i Kastamonu’da Devrekâni kazâsına tâbi‘ Tepecikler nâm karyeden olup hâlâ mahmiye-i İstanbul’da Cebeali kurbunda Seferikoz mahallesinde sâkin olan işbu nâkilü’l-kitâb Osman b. Mehmed b. Oruc nâm kimesneden ale’l-vechi’l-âtî da‘vâ-yı sahîha-i şer‘iyye ile mesbûk istişhâd-ı şer‘î sudûrundan sonra udûl-i ricâlden fi’l-asl karye-i mezbûreden olup lâkin karye-i mezbûre ahâlîsi perâkende ve perîşân olmağla ahâlîsinin ekseri İstanbul’da ve etrâfında mutavattın olmağın hâlâ medîne-i Üsküdar’da Sultantepesi mahallesinde sâkin Mustafa b. Ahmed b. Maden ve mahmiye-i mezkûrede Hocapaşa kurbunda Karakedi mahallesinde sâkin gümrük hamallarından Osman b. Muharrem b. Maden ve yine mahmiye-i mezbûrede Haydarpaşa mahallesinde sâkin Ahmed b. Satılmış b. Şükrullah ve yine mahmiye-i merkūmede merhûm ve mağfûrun-leh Sultan Bayezid Han kurbunda Kuşbazlar nâm mahalde sâkin Ramazan b. Hızır b. Ebûbekir ve yine merhûm Sultan Süleyman Hân câmi‘-i şerîfi kurbunda Devoğlu? mahallesinde sâkin Hüseyin b. Fazlullah b. Himmet nâm kimesneler nakl ve tahvîl için mahalli cerh ve ta‘dîle li ecli’ş-şehâde hâzırûn olup her biri şöyle edâ-i şehâdet-i şer‘iyye eylediler ki fi’l-asl karye-i mezbûre Tepecikler’den olup hâlâ vilâyet-i Rumeli’nde nefs-i Kasaba-i Silistire’de mütevattın olup yine vilâyet-i mezkûrede Konpolid Panayırı’ndan gelirken Bektaş nâm kasaba kurbunda vâki‘ ormanda haydut eşkiyâsı ta‘bîr olunur kuttâ‘-ı tarîk zulmen katl edip terekesi kasaba-i mezbûrede serdâr olan ( ) nâm kimesne yedinde mazbût idiğin istimâ‘ olunan Ömer Beşe b. Ramazan b. Hanefi nâm müteveffâ ile müsteşhid-i mezbûr Osman li ümm karındaşlar olup anaları ismi Mevcûd ve analarının babaları ismi Demirci el-Hâc Hasan ve maskat-ı re’sleri karye-i mezbûredir ve müteveffâ-yı mezbûrun verâseti zevce-i metrûkesi Âişe bt. ( ) nâm hâtun ile müsteşhid-i mezbûr Osman’a münhasıradır müteveffâ-yı mezbûrun mezbûrândan gayrı vârisi ve terekesine müstahıkk-ı âhar olduğu ma‘lûmumuz değildir müsteşhid-i mezbûr için tereke-i müteveffâ-yı mezbûra vaz‘-ı yed edenlerden hakk-ı taleb ve ahz vardır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın hakīkat-i hâl ve masdûka-i makāl gıbbe’t-taleb ve’s-suâl bi’l-fi‘l kasaba-i Silistire’de icrâ-yı ahkâm-ı şer‘iyye eden umdetü kuzâti’l-İslâm zübdetü vülâtü’l-enâm izzetlü efendi hazretlerinin meclis-i şerîflerine ve sâir usûl ve nüvvâbdan bu kitâb-ı müstetâbü’l-hâli ani’ş-şekk ve’l-irtiyâb vâsıl olan efendilerin mecâlis-i refî‘alarına inhâ olundu me’mûldür ki telakkī bi’l-kabûl ve amelen bi’l-medlûl buyurulup indallâhi’l-meliki’l-Cemîl nâil-i ecr-i cezîl olalar. Cerâ zâlik ve hurrire fi’l-yevmi’l-hâmis min Şa‘bâni’l-mu‘azzam li sene tis‘în ve elf.

Şuhûdü’l-hâl: ( ).

(EYÜB90 - cilt: 31, sayfa: 132 - Hüküm no: 87 - Orijinal metin no: [15b-3])﻿

﻿

﻿

88. Hüküm

Mustafa Beşe b. Ahmed’in tütün satışından Abdullah b. Osman’da alacağı olduğu

Medîne-i Hazret-i Ebâ Eyyûb-i Ensârî’de Kiremitçi Süleyman Çelebi mahallesinde sâkin râfi‘ü’l-kitâb Mustafa Beşe b. Ahmed meclis-i şer‘-i şerîfde Abdullah b. Osman mahzarında üzerine da‘vâ ve takrîr-i kelâm edip mezbûr Abdullah zimmetinde vakıyyesi beynimizde ilm-i şer‘î birle ma‘lûmumuz duhân yaprağı semeninden iki bin akçe hakkım olup meblağ-ı mezbûrun mukaddemâ mezbûr Abdullah yedinden altı yüz yetmiş üç akçesini ahz ve kabz edip bin üç yüz yirmi yedi akçe hakkım bâkī kalmışidi hâlâ taleb eylediğimde edâdan imtinâ‘ eder suâl olunup alıverilmesi murâdımdır dedikde gıbbe’s-suâl mezbûr Abdullah cevâbında fi’l-vâki‘ müdde‘î-i mezbûr Mustafa Beşe’ye vakıyyesi beynimizde ilm-i şer‘î birle ma‘lûm duhân yaprağı semeninden iki bin akçe deynim olup meblağ-ı mezbûrun mukaddemâ altı yüz yetmiş akçesini kendiye def‘ ve teslîm edip bâkī bin üç yüz yirmi yedi akçe zimmetimde müdde‘î-i mezbûr Mustafa Beşe’ye lâzımü’l-edâ ve vâcibü’l-kazâ deynim bâkī kalmışdır deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı bâkī bin üç yüz yirmi yedi akçeyi müdde‘î-i mezbûra edâ ve teslîme mezbûr Abdullah’a tenbîh birle mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Çelebi b. ( ) Muhtesib, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 133 - Hüküm no: 88 - Orijinal metin no: [16a-1])﻿

﻿

﻿

89. Hüküm

Ali b. Mehmed’in arsasını kardeşi Ömer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesinde sâkin Ali b. Mehmed nâm kimesne meclis-i şer‘-i şerîfde li ebeveyn er karındaşı işbu râfi‘ü’l-kitâb Ömer b. Mehmed nâm kimesne mahzarında tâyi‘an ikrâr-ı tâm ve takrîr-i kelâm edip akd-i âtî sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan yine benim âhar mülküm ve bir tarafdan Ahmed b. Hasan mülkü ve bir tarafdan Osman b. Mehmed mülkü ve bir tarafdan karındaşım mezbûr Ömer mülkü ile mahdûd tûlen ve arzen bi hesâb-ı terbî‘î otuz dokuz guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr on dokuz guruşu karındaşım mezbûr Ömer yedinden tamâmen ahz ve kabz eyledim ba‘de’l-yevm arsa-i mezkûre mezbûr Ömer’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’r-râbi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Mustafa Çelebi b. Cafer, Hüseyin Halîfe b. Mehmed el-Müezzin, Ramazan Çelebi b. Mustafa, Ahmed Çelebi b. Mustafa, Bender b. Mehmed, Ali b. Mustafa, Mehmed b. Mustafa, Şaban b. Mustafa.

(EYÜB90 - cilt: 31, sayfa: 133 - Hüküm no: 89 - Orijinal metin no: [16a-2])﻿

﻿

﻿

90. Hüküm

Fâtıma bt. Osman’ın menzil davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Yenimahalle demekle ma‘rûf el-Hâc Hüsrev mahallesinde tevliyyet ve gallesi mahalle-i mezbûre imâmına meşrûta olup yine mahalle-i mezbûrede vâki‘ bir tarafdan Ahmed Beşe b. ( ) mülkü ve iki tarafdan mekābir-i müslimîn ve bir tarafdan tarîk-i âm ile mahdûd menzile hâlâ icâre-i müeccele ve mu‘accele ile mutasarrıfe olan işbu râfi‘atü’l-kitâb Emine [bt.] İsa nâm hâtun meclis-i şer‘-i şerîfde sadriye kebîre kızı Fâtıma bt. Osman nâm hâtun mahzarında takrîr-i kelâm ve ta‘bîr ani’l-merâm edip menzili mahdûd-ı mezbûr bundan akdem merkūm mezbûre Fâtıma’nın taht-ı tasarrufunda olup lâkin işbu bin doksan senesi şehr-i Rebî‘ulevveli’nde menzili mezkûru ma‘rifet-i mütevellî ile beynimizde nev‘i ve cinsi ve adedi ma‘lûm esvâb mukābelesinde bana tefvîz hattâ vech-i meşrûh üzre ferâğını müş‘ir mütevellî-i vakf-ı mezbûr yedime memhûr temessük dahi vermeğin ben dahi hâlâ zarûretimiz hasebiyle menzili mezkûru âhara izn-i mütevellî ile bir mikdâr akçe mukābelesinde ferâğ ve tefvîz murâd eylediğimde mezbûre Fâtıma ferâğıma mâni‘a olup hâlâ temessüke nazar olunup merkūme Fâtıma’dan ba‘de’l-istintâk takrîri tahrîr ve bî-vech mu‘ârazadan men‘ ve def‘ olunmak matlûbumdur deyû yedinde olan temessükü ibrâz ve merkūme Fâtıma muvâcehesinde feth ve kırâat olundukda mazmûnu mezbûre Emine’nin takrîr-i meşrûhuna muvâfık bulunup mezbûre Fâtıma’dan istintâk olundukda mezbûre Fâtıma dahi mazmûn-ı temessükü tav‘an ikrâr u i‘tirâf etmeğin alâ mûcebi i‘tirâfihâ menzili mezkûre bî-vech ta‘arruzdan mezbûre Fâtıma men‘ birle mâ vaka‘a kayd şüd. Fi’l-yevmi’s-sâdis min Şa‘bân li sene tis‘în ve elf.

Şuhûdü’l-hâl: Mehmed Efendi b. Nasuh, es-Seyyid Ârif Çelebi b. Mustafa, Mehmed b. Mahmud, Hüseyin Çelebi b. Ali, Hasan b. Abdullah ve gayruhüm.

(EYÜB90 - cilt: 31, sayfa: 134 - Hüküm no: 90 - Orijinal metin no: [16a-3])﻿

﻿

﻿

91. Hüküm

Âişe bt. Mustafa’nın evini oğlu Osman b. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı mahallesi sâkinelerinden Âişe bt. Mustafa nâm hâtun tarafından husûs-ı âti’l-beyânı ikrâra vekîl olup bimâ hüve tarîkü’s-sübût şer‘an vekâleti sâbite olan Mustafa Çelebi b. Cafer nâm kimesne meclis-i şer‘-i şerîfde müvekkile-i mezbûrenin sadrî kebîr oğlu işbu râfi‘ü’l-kitâb Osman b. Mustafa nâm kimesne tarafından ikrâr-ı âti’z-zikri tasdîke vekîl-i sâbitü’l-vekâlesi ve li ebeveyn er karındaşı olan Mehmed b. Mustafa nâm kimesne mahzarında bi’l-vekâle ikrâr ve takrîr-i kelâm edip müvekkilem merkūme Âişe Hâtun akd-i âti’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ iki tarafdan müvekkili mezbûr Mehmed’in mülkü ve bir tarafdan İbrahim Beşe b. Osman mülkü ve bir tarafdan tarîk-i âm ile mahdûd bir bâb tahtânî odayı müştemil menzilini cemî‘ tevâbi‘i ile müvekkili mezbûr Mehmed’e bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr bin akçeyi mersûm Mehmed yedinden tamâmen ahz ve kabz eyledim min ba‘d menzili mahdûd-ı mezkûr müvekkili merkūm Mehmed’in mülk-i müşterâsı olmuşdur keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min Şa‘bâni’l-mu‘azzam sene [10]90.

Şuhûdü’l-hâl: Mehmed Efendi b. ( ) el-İmâm, Hüseyin Halîfe b. ( ) el-Müezzin, Ramazan b. Mustafa, Mehmed b. Bender, Süleyman b. Abdullah, Hüseyin b. Abdullah, Muharrem b. Abdullah.

(EYÜB90 - cilt: 31, sayfa: 135 - Hüküm no: 91 - Orijinal metin no: [16a-4])﻿

﻿

﻿

92. Hüküm

Ermeni Ohtik v. Murat’ın bostan satışından Bogos v. Viranezan’da alacağı olması

Medîne-i Hazret-i Ebâ Eyyûb-i Ensârî’de vâki‘ çömlekçi tâifesinden râfi‘-i hâze’r-rakīm Ohtik v. Murat nâm Ermeni meclis-i şer‘de Bogos v. Viranezan nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan bir buçuk ay mukaddem medîne-i mezbûreye tâbi‘ Müderrisköyü demekle ma‘rûf nâm karye sınırı dâhilinde vâki‘ lede’l-ahâlî ve’l-cîrân ma‘lûmü’l-hudûd kavun ve karpuz zer‘ olunmuş mülk bostanım içinde mezrû‘ kavun ve karpuzun zuhûru vaktinde mezrû‘-ı mezkûru mezbûr Bogos’a yetmiş esedî guruşa bey‘ ve teslîm edip ol dahi minvâl-i muharrer üzre iştirâ ve temellük eyleyip semeni olan meblağ-ı mezbûrdan on guruşunu dahi ahz ve kabz eylediğimden sonra mesfûr Bogos bostan-ı mezbûra vaz‘-ı yed edip hattâ bin akçe mikdârı kavun ve karpuz bey‘ etmişiken hâlâ mesfûr Bogos ben zarar eyledim deyû fesh-i akd-i bey‘-i mezkûra şer‘an kādir olmuş zu‘muyla zimmetinde bâkī kalan altmış esedî guruş hakkımı vermede te‘allül eder suâl olunup takrîri tahrîr ve meblağ-ı bâkī-i mezkûrun alıverilmesi matlûbumdur dedikde gıbbe’s-suâl mesfûr Bogos müdde‘î-i mezbûrun takrîr-i meşrûhu üzre bostan-ı mezkûru iştirâ ve kabz ve vaz‘-ı yed edip beş yüz akçelik kavun [16b] karpuz bey‘ ettiğini ikrâr ve i‘tirâf etmeğin alâ mûcebi ikrârihî bostan-ı mezkûru ke’l-evvel zabt ve tasarrufuna ve meblağ-ı bâkī altmış esedî guruşu müdde‘î-i mezbûr Ohtik’e edâ ve teslîme tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Hasan b. Ali ve gayruhüm.

(EYÜB90 - cilt: 31, sayfa: 135 - Hüküm no: 92 - Orijinal metin no: [16a-5])﻿

﻿

﻿

93. Hüküm

Âişe bt. Ramazan’ın arsasını Nâzikî Mehmed Ağa b. Hasan’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Davud Ağa mahallesinde sâkine Âişe bt. Ramazan nâm hâtun tarafından zikri âtî arsayı bey‘ ve teslîm ve kabz-ı semen ve kendiye îsâle vekîl olup mezkûrenin zâtını ma‘rifet-i şer‘iyye ile ârifân olan Mustafa Çelebi b. Şaban ve Hüseyin Çelebi b. Mehmed nâm kimesneler şehâdetleriyle şer‘an vekâleti sâbite olan zevci Hüseyin Bey b. el-Hâc Şaban nâm kimesne meclis-i şer‘-i şerîfde işbu sâhibü’l-kitâb fahrü’l-akrân Nâzikî Mehmed Ağa b. Hasan tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan Mehmed Çelebi b. Sinan nâm vekîl mahzarında bi’l-vekâle ikrâr ve takrîr-i kelâm edip müvekkile-i mezbûre Âişe Hâtun silk-i mülk-i sahîhinde münselik olup medîne-i mezbûrda Nişancı Paşa mahallesinde vâki‘ iki tarafı müvekkile-i mezbûrenin harmanlığı ve bir tarafı ba‘zan Berberzâde Ramazan Çelebi b. Ali mülkü ve ba‘zan Sâime Hâtun vakfı olan menzil ve bir tarafı müvekkili mezbûr Mehmed Ağa mülkü ile mahdûd eşcâr-ı müsmire ve gayr-ı müsmireyi müştemil olup tûlen ve arzen bi hesâb-ı şatrancî beş yüz zirâ‘ mülk arsayı, cemî‘ tevâbi‘ ve levâhıkı ile müvekkili mezbûr Mehmed Ağa’ya yüz elli esedî guruşa bey‘ ve temlîk ve teslîm edip ol dahi minvâl-i muharrer üzre iştirâ ve kabûl ve temellük ve tesellüm eyledikden sonra semeni olan meblağ-ı mezbûr yüz elli esedî guruşu müvekkili mezbûr Mehmed Ağa yedinden vekâlet-i mahkiyem hasebiyle bi’t-tamâm ahz ve kabz eyledim ba‘de’l-yevm zikr olunan arsada müvekkilem mezbûre Âişe’nin aslâ alâka ve medhali yokdur, müvekkili mezbûr Mehmed Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’t-tâsi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Hüseyin Halîfe b. Mehmed, Abdi Çelebi b. Mustafa, Ahmed Çelebi b. Abdullah, Ali Ağa b. Süleyman , Hüseyin b. Ali, Mehmed b. Eyüb.

(EYÜB90 - cilt: 31, sayfa: 136 - Hüküm no: 93 - Orijinal metin no: [16b-1])﻿

﻿

﻿

94. Hüküm

Zafiri v. Hristo ile karısı Sultana bt. Kiryaki’nin menzillerini Vidos Bahçesi Vakfı’na istiğlâl yoluyla satıp kiralaması

Havâss-ı Aliyye kazâsına tâbi‘ Avasya nâm karye ahâlîsinden olup husûs-ı âti’l-beyâna kendi tarafından asîl ve zevce-i menkûhası Sultana bt. Kiryaki nâm nasrâniyye tarafından vekîl-i sâbitü’l-vekâlesi olan Zafiri v. Hristo nâm zimmî meclis-i şer‘-i şerîfde Hadîka-i Vidos Bahçesi gılmânına mevkūfe nukūda bi’l-fi‘l mütevellî olan hadîka-i mezbûre ustası Ömer Usta b. Rıdvan tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan hadîka-i mezkûre gılmânının bölükbaşısı Habib Bey b. Süleyman mahzarında bi’l-asâle ve bi’l-vekâle ikrâr ve i‘tirâf edip ale’l-iştirâki’s-seviy silk-i mülk-i sahîhimde münselik olup karye-i mezbûrede vâki‘ Trandafilo v. ( ) mülkü ve bir tarafdan müvekkile-i mezbûre Sultana mülkü ve bir tarafdan Preşkova nâm zimmî mülkü ve bir tarafdan tarîk-i âm ile mahdûd bir bâb fevkānî oda ve altında bir mahzeni müştemil mülk menzilimizi cemî‘ tevâbi‘i ile mütevellî-i mezbûr Ömer Usta’ya elli esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i merkūm üzre iştirâ ve tesellüm ve kabz ve kabûl eyleyip semeni olan meblağ-ı mezbûr elli esedî guruşu mütevellî-i mezbûr Ömer Usta yedinden asâlet ve vekâletim hasebiyle tamâmen ahz ve kabz eylediğimizden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden her senede yedişer buçuk esedî guruşdan üç sene tamâmına değin cem‘an yirmi iki buçuk esedî guruş ücret ile bize îcâr ve teslîm biz dahi ale’l-iştirâk istîcâr ve tesellüm ve kabz eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’t-tâsi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Abdullah Çelebi b. Mehmed, Mustafa Çelebi b. Ali, İbrahim b. Hamza, Hüseyin b. Ali ve gayruhüm.

(EYÜB90 - cilt: 31, sayfa: 137 - Hüküm no: 94 - Orijinal metin no: [16b-2])﻿

﻿

﻿

95. Hüküm

Ramazan Çelebi’nin Kadı İbrahim Efendi’den alacağı olduğunun tespiti

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı mahallesi sükkânından işbu râfi‘ü’l-kitâb Ramazan Çelebi b. Ali nâm kimesne meclis-i şer‘-i şerîfde mahmiye-i İstanbul’da Koca Mustafa Paşa kurbunda Duhânîzâde mahallesi sâkinelerinden olup yine mezkûr Duhânîzâde mahallesi imâmı Abdurrahman Efendi b. Hüseyin ve Abdi Çelebi b. Mustafa nâm kimesneler ta‘rîfleriyle mu‘arrefe ve sâbıkan Halomic kadısı gāib ani’l-meclis olan İbrahim Efendi’nin zevce-i menkûhası Fâtıma Hâtun bt. Mahmud mahzarında takrîr-i kelâm ve ta‘bîr ani’l-merâm edip mezbûre Fâtıma Hâtun’un zevci mûmâ-ileyh İbrahim Efendi zimmetinde cihet-i karzdan sekiz yüz [elli] esedî guruş hakkım var idi yüz guruşunu ahz ve kabz edip hâlâ zimmetinde yedi yüz elli esedî guruş hakkım bâkī kalmağın bundan akdem meblağ-ı mezkûre merkūme Fâtıma Hâtun zevci mûmâ-ileyh İbrahim Efendi’nin emriyle kefîl ve zâmin olup yedime memhûr deyn temessükü vermişidi hâlâ mezbûre Fâtıma Hâtun’dan suâl olunup takrîri tahrîr olunmak matlûbumdur dedikde gıbbe’s-suâl merkūme Fâtıma Hâtun cevâbında fi’l-hakīka merkūm Ramazan Çelebi’nin zevci mûmâ-ileyh İbrahim Efendi zimmetinde bâkī kalan meblağ-ı mastûr yedi yüz elli esedî guruş hakkına ber vech-i muharrer emriyle kefîl ve zâmine olup işbu deyn temessükünü ben verdim deyû meblağ-ı bâkī yedi yüz elli esedî guruşa kefîl olduğunu bi’t-tav‘ ve’r-rızâ ikrâr etmeğin işbu vesîka hıfzan li’l-makāl ketb olundu. Fi’l-âşir min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Çelebi b. Hasan Bağdâdîzâde, Abdülaziz Efendi Hoca-i mekteb, Ahmed Çelebi b. Abdullah, Şaban b. Fazlullah, Ahmed Çelebi b. Hüseyin, Kasım Çelebi b. Mustafa, Mehmed b. Eyüb.

(EYÜB90 - cilt: 31, sayfa: 137 - Hüküm no: 95 - Orijinal metin no: [16b-3])﻿

﻿

﻿

96. Hüküm

Ramondi v. Dimitraki ile kardeşi Lagari’nin tarla ve bağlarını Hrisafinos v. Paskal’a devretmesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi Havâss-ı Aliyye kazâsına tâbi‘ Ayastefanos nâm karyede sâkin Payukla demekle ma‘lûm Hrisafinos v. Paskal’ın menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i münîr eyledikde karye-i merkūme ahâlîsinden olup husûs-ı âti’z-zikre kendi tarafından asâleten ve li ebeveyn er karındaşı Lagari v. Dimitri nâm zimmî tarafından vekîl olup bimâ hüve tarîkü’s-sübût şer‘an vekâleti sâbite olan Ramondi v. Dimitraki nâm zimmî meclis-i ma‘kūd-ı mezkûrda işbu râfi‘ü’r-rakīm merkūm Hrisafinos muvâcehesinde bi’l-asâle ve bi’l-vekâle ikrâr-ı tâm ve takrîr-i kelâm edip tefvîz-i âti’z-zikrin sudûruna değin müvekkilim karındaşım mezbûr Lagari ile ale’l-iştirâki’s-seviy taht-ı yedimizde ve zabt ve tasarrufumuzda olup karye-i mezbûre sınırı dâhilinde vâki‘ bir tarafdan tarîk-i âm ve bir tarafdan İstefani v. Yani tarlası ve iki tarafdan Receb Ağazâde Mustafa Ağa’nın bağ yerleri ile mahdûd tahmînen on üç keyl tohum istî‘âb eder bir kıt‘a tarlamız ile yine karye-i merkūme hudûdu dâhilinde Eski bağ yerleri demekle ma‘rûf [17a] mahalde vâki‘ bir tarafı Dimitraki nâm zimmî bağı ve bir tarafı Anastaş v. Tetoki? bağı ve bir tarafı mersûm Hrisafinos bağı ve bir tarafı dahi oğlu Todoş bağı ile mahdûd tahmînen ( ) keyl tohum istî‘âb eder bir kıt‘a tarlanın dahi hakk-ı tasarruflarını ma‘rifet-i sâhib-i arz ile mesfûr Hrisafinos’a yüz kıt‘a esedî guruş bedel mukābelesinde tefvîz ve ferâğ ol dahi ber vech-i muharrer tefevvuz ve kabûl eyledikden sonra bedel-i ferâğ olan meblağ-ı mezkûr yüz guruşu merkūm Hrisafinos yedinden bi’t-tamâm ve’l-kemâl ahz ve kabz eyledik ba‘de’l-yevm sâlifü’l-beyân tarlalarda vechen mine’l-vücûh alâka ve medhalimiz kalmadı mezbûr Hrisafinos’un dâhil-i taht-ı tasarrufu olmuşdur emsâli tasarrufu gibi mutasarrıf olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ahmed Beşe b. Hüseyin ve Ali b. İslâm ile meclis-i şer‘a gelip alâ vukū‘ihi inhâ ve takrîr etmeleriyle mâ cerâ bi’l-ibtigā ketb olundu. Fi’l-yevmi’l-hâmis ve’l-ışrîn min şehri Recebi’l-mürecceb li sene tis‘în ve elf.

Şuhûdü’l-hâl: Ebûbekir Ağa b. Sefer, Ahmed Çelebi b. el-Hâc Mehmed, Şaban Kethüdâ-yı Mustafa, Kuloğlu Mustafa Beşe b. ( ). Ali Kethüdâ-yı Abdullah, Ahmed Beşe b. Hüseyin Çukadâr, Ahmed Çelebi b. İslâm.

(EYÜB90 - cilt: 31, sayfa: 138 - Hüküm no: 96 - Orijinal metin no: [16b-4])﻿

﻿

﻿

97. Hüküm

Boyacı Dimitri v. Rako’nun evini Dimitri v. Todori’ye satması

Vilâyet-i Rumeli’nde Pınarhisar kazâsına tâbi‘ Hediye nâm karye ahâlîsinden Boyacı Dimitri v. Rako nâm zimmî meclis-i şer‘-i şerîfde râfi‘-i hâze’r-rakīm diğer Dimitri v. Todori nâm zimmî muvâcehesinde ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafı Prali Yorgi v. Piyo zimmî mülkü ve bir tarafı Todori v. Kalori zimmî mülkü ve bir tarafı Diyeli v. Pazi zimmî mülkü ve bir tarafı tarîk-i âm ile mahdûd iki bâb tahtânî oda ve bir kiler ve bir ahır ve havluyu müştemil mülk menzilimi cemî‘ tevâbi‘i ile mezbûr diğer Dimitri’ye seksen iki buçuk esedî guruşa bey‘ ve temlîk edip ol dahi minvâl-i muharrer üzre iştirâ ve kabûl ve temellük eyledikden sonra semeni olan meblağ-ı mezbûr seksen iki buçuk esedî guruşu mezbûr diğer Dimitri yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda aslâ alâka ve medhalim yokdur, mezbûr diğer Dimitri’nin mülk-i müşterâsı olmuşdur keyfe mâ yeşâ’ ve yahtâr mahallinde zabt ve tasarrufa mezbûr diğer Dimitri’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 139 - Hüküm no: 97 - Orijinal metin no: [17a-1])﻿

﻿

﻿

98. Hüküm

Mehmed Beşe b. Abdullah’ın alacak davasının reddi

Medîne-i Hazret-i Ebâ Eyyûb-i Ensârî’de vâki‘ yoğurtçu tâifesinden Mehmed Beşe b. Abdullah meclis-i şer‘-i şerîfde râfi‘-i hâze’r-rakīm Kanilo v. Yani nâm zimmî muvâcehesinde üzerine da‘vâ ve takrîr-i kelâm edip yoğurt akçesinden ve bir re’s kuzu kıymetinden cem‘an dört yüz akçe hakkım mesfûr Kanilo zimmetinde bâkī kalmağla bundan akdem meblağ-ı merkūm mukābelesinde bana dakīk vermek üzre mukırr u mu‘terif olmuşdur hâlâ mesfûr Kanilo’ya suâl olunup meblağ-ı mezkûrun alıverilmesi murâdımdır dedikde gıbbe’s-suâl ve akībe’l-inkâr ve isre talebi’l-beyyine müdde‘î-i mezbûr ityân-ı beyyineden izhâr-ı acziyle istihlâf etmeğin mezbûr Kanilo müdde‘î-i mezbûra hâlâ zimmetinde edâsı lâzım dört yüz akçe deyni olmadığına mesfûr Kanilo’ya yemîn teklîf olundukda ol dahi hasbe’l-mes’ûl yemîn billâhi’llezî enzele’l-İncîle alâ İsa -aleyhi’s-selâm-etmeğin mûcebiyle müdde‘î-i mezbûr Mehmed Beşe mesfûr Kanilo’ya bî-vech ta‘arruzdan men‘ birle mâ vaka‘a kayd şüd. Fi’l-yevmi’t-tâsi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 140 - Hüküm no: 98 - Orijinal metin no: [17a-2])﻿

﻿

﻿

99. Hüküm

Avrana v. Yani’nin bağ ve fıçıları ile tekkedeki yarım hissesini İstoyan v. Milo’ya satması

Fi’l-asl vilâyet-i Rumeli’nde Göllükesri kazâsına tâbi‘ Karini nâm karye sükkânından olup hâlâ mahmiye-i İstanbul’da Mahmudpaşa hanında sâkin kürekçi tâifesinden Avrana v. Yani nâm zimmî meclis-i şer‘-i şerîfde işbu râfi‘ü’r-rakīm İstoyan v. Milo nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âtî sudûruna değin gāib ani’l-meclis İskarlati v. Papa Dimitri nâm zimmî ile ale’l-iştirâki’s-seviy silk-i mülk-i sahîhimde münselik olup karye-i mezbûrede vâki‘ bir tarafdan Mahmud Beşe bağı ve bir tarafdan Angeli bağı ve bir tarafdan Dimitri bağı ve bir tarafdan karye-i mezbûre mer‘âsı ile mahdûd yedi dönüm bir kıt‘a bağ ve yine karye-i mezbûrede vâki‘ bir tarafı Rali bağı ve bir tarafı Nikola bağı ve bir tarafı Dimitri bağı [ve] bir tarafı Dimo bağı ile mahdûd beş buçuk dönüm bir kıt‘a bağı ve yine karye-i mezbûrede vâki‘ bir tarafdan Molla Beşe bağı [ve] bir tarafı Simasonder bağı bir tarafı Koçu bağı ve bir tarafı Anderon bağı ile mahdûd üç buçuk dönüm bir kıt‘a bağ ki cem‘an üç kıt‘a kürûmu mülk bağlar ile yedi aded fıçılar ve bir tekyede olan nısf hisse-i şâyi‘amı cemî‘ tevâbi‘i ile bi safkatin vâhidetin merkūm İstoyan’a yüz otuz üç kıt‘a esedî guruşa bey‘-i kat‘î ile bey‘ ve temlîk ol dahi iştirâ ve kabûl eyleyip semeni olan meblağ-ı mezbûr yüz otuz üç guruşu mezbûr İstoyan yedinden tamâmen ahz ve kabz eylediğimden sonra emlâk-i merkūmede olan nısf hisse-i şâyi‘amı mahallinde zabt ve tasarrufa mezbûr İstoyan’ı taslît eyledim dedikde gıbbe’t-tasdîkı[’ş-şer‘î mâ hüve’l-vâki‘ bi’t-taleb ketb olundu]. Fî 10 Şa‘bân sene [10]90.

Şuhûdü’l-hâl: Abdullah Efendi, el-Hâc Mustafa [b.] Tevekkül, Abdi Çelebi [b.] Mahmud, Hamza b. Ahmed.

(EYÜB90 - cilt: 31, sayfa: 140 - Hüküm no: 99 - Orijinal metin no: [17a-3])﻿

﻿

﻿

100. Hüküm

İsteratyo bt. Todori’nin borcuna karşılık evini Hüseyin Ağa b. Hasan’a rehin vermesi

Vilâyet-i Anadolu’da Gebze nâhiyesine tâbi‘ Tuzla nâm karye sâkinelerinden İsteratyo bt. Todori nâm nasrâniyye meclis-i şer‘-i hatîr-i lâzımü’t-tevkīrde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından işbu râfi‘ü’l-kitâb Hüseyin Ağa b. Hasan’ın li ebeveyn er karındaşı ve tarafından ikrâr-ı âti’z-zikri tasdîke vekîl-i sâbitü’l-vekâlesi olan Receb Çavuş nâm kimesne mahzarında bi tav‘ihim ikrâr-ı tâm ve takrîr-i kelâm edip müvekkili mezbûr Hüseyin Ağa’ya cihet-i deyn-i şer‘îden târih-i kitâbdan üç yüz altmış gün tamâmına değin müeccel ve mev‘ûd altmış kıt‘a esedî guruş zimmetimde lâzımü’l-kazâ deynim olup meblağ-ı mastûr altmış guruş mukābelesinde karye-i mezbûrede vâki‘ iki tarafdan Kiros nâm zimmî mülkü ve bir tarafdan Dini v. Panolo mülkü ve bir tarafdan tarîk-i âm ile mahdûd iki fevkānî oda ve bir mahzen ve bir dükkânı müştemil mülk menzilimi ba‘de’t-tahliyyeti’ş-şer‘iyye ve’t-tekābuzi’l-mer‘î müvekkili mezbûr Hüseyin Ağa’nın yedine mahallinde rehin vaz‘ ve teslîm ol dahi minvâl-i muharrer üzre irtihân ve kabz ve tesellüm ve kabûl eyledi dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâmin min Şa‘bâni’l-mu‘azzam li sene tis‘în ve elf.

Şuhûdü’l-hâl: Hüseyin Bey b. ( ) Bakkal, Hasan b. Abdullah, Mehmed b. Eyüb, Ali b. Abdullah ve gayruhüm mine’l-huzzâr.

(EYÜB90 - cilt: 31, sayfa: 141 - Hüküm no: 100 - Orijinal metin no: [17a-4])﻿

﻿

﻿

101. Hüküm

Andriye v. Todori’nin evi ile bağını Yani v. Todori’ye satması

Vilâyet-i Rumeli’nde Silistire kazâsına tâbi‘ Kuzman nâm karye ahâlîsinden Andriye v. Todori nâm zimmî meclis-i şer‘-i şerîfde râfi‘-i hâze’r-rakīm Yani v. Todori nâm zimmî muvâcehesinde ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafdan Kosta v. Gazdeli mülkü ve bir tarafı Yortiye? v. Todori zimmî mülkü ve iki tarafı tarîk-i âm ile mahdûd eşcâr-ı müsmire ve gayr-ı müsmireyi müştemil harâba müşrif mülk menzilimi cemî‘ tevâbi‘i ile ve yine karye-i mezbûre bağları dâhilinde vâki‘ bir tarafı Andon v. Dimo zimmî bağı ve bir tarafı tarîk-i âm ile mahdûd tahmînen beş çapalık bir kıt‘a bağımı bi safkatin vâhidetin mezbûr Yani’ye bin fıddî râyic fi’l-vakt akçeye bey‘ ve teslîm ve temlîk ol dahi minvâl-i muharrer üzre iştirâ ve temellük ve kabûl eyledikden sonra yine zabt ve tasarrufumda olup lede’l-ahâlî ve’l-cîrân ma‘lûmü’l-hudûd iki kıt‘a tarlalarımın dahi hakk-ı tasarruflarını sâhib-i arz ma‘rifetiyle beş yüz akçe bedel mukābelesinde yine mezbûr Yani’ye tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an bin beş yüz akçeyi mezbûr Yani’ye cihet-i karz-ı şer‘îden deynim olan bin beş yüz akçe deynime takās edip ol dahi mukāssa ve kabûl eyledi ba‘de’l-yevm emlâk-i mezbûre mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mahallinde zabt ve tasarrufa mezbûr Yani’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali ve gayruhüm.

(EYÜB90 - cilt: 31, sayfa: 141 - Hüküm no: 101 - Orijinal metin no: [17b-1])﻿

﻿

﻿

102. Hüküm

Emine bt. Mahmud’un kötü halleri sebebiyle mahalleden çıkarılması

Mahmiye-i İstanbul hısnı ebvâbından Yenikapı hâricinde Merkez Efendi mahallesi sükkânından İmâm Ahmed Efendi b. Osman ve İbrahim Çelebi b. Hüseyin ve Sâlih Bey b. Abdullah ve Mehmed Çelebi b. Ahmed ve İbrahim Bey b. Ali ve diğer İbrahim Halîfe b. Hüseyin ve Mehmed Halîfe b. Ali ve Abdullah Çelebi b. Abdi ve Mehmed b. Ebûbekir nâm kimesneler meclis-i şer‘-i şerîfde yine mahalle-i mezbûre sâkinelerinden Emine bt. Mahmud nâm hâtunu ihzâr ve muvâcehesinde her biri takrîr-i kelâm ve ta‘bîr ani’l-merâm edip mezbûre kendi hâlinde olmayıp dâimâ kendiye nâ-mahrem olan erâzili gece ve gündüz kendi sâkine olduğu menziline getirip gece ve gündüz fısk u fücûr eyler birkaç def‘a ahâlî-i mahalle tenbîh ettiklerinden sonra mütenebbihe olmadı el-hâsıl mezbûre Emine’nin akvâl ve ef‘âlinden her birimiz müte’ezzî[leriz] cümle-i fesâddan biri dahi hâlâ zevci olup diyâr-ı âharda olan Ali Bey nâm kimesnenin vefâtı (...) olmadan hilâf-ı şer‘ nefsini gāib ani’l-meclis Mehmed b. Abdullah nâm kimesneye tezvîc etmişdir eğer ba‘de’l-yevm mahallemizden mezbûre Emine ihrâc olunmaz ise mahallemizde bir fesâd olmak mukarrerdir deyû her biri mezbûre Emine’nin sû-i hâlini muvâcehesinde ihbâr etmekle mezbûre Emine dahi mahalle-i mezbûreden üç güne değin hurûcuna istimhâl etmeğin mezbûre Emine mahalle-i mezbûreden üç güne değin hurûcuna imhâl olundukda mâ hüve’l-vâki‘ ahâlî-i mezbûrenin talebleriyle ketb ve tahrîr olundu. Fi’l-yevmi’s-sânî aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Hasan b. Abdullah ve gayruhüm.

(EYÜB90 - cilt: 31, sayfa: 142 - Hüküm no: 102 - Orijinal metin no: [17b-2])﻿

﻿

﻿

103. Hüküm

Âişe bt. Ramazan’ın tereke davasında vekilinin zimmetini ibra etmesi

Mahrûse-i Galata’ya tâbi‘ kasaba-i Tophâne’de Kuloğlu mahallesi sükkânından olup bundan akdem Çehrin seferinde fevt olan Hüseyin Bey b. Mustafa nâm müteveffânın zevce-i metrûke ve evlâd-ı sıgārının tesviye-i umûrlarına min kıbeli’ş-şer‘ mansûbe vasîleri ve vâlideleri olan Âişe bt. Ramazan nâm hâtun meclis-i şer‘-i şerîfde zümre-i sipâhiyândan silahdâr çavuşlarından işbu râfi‘ü’l-kitâb el-Hâc Mustafa Çavuş b. ( ) tarafından meblağ-ı âti’l-beyânı def‘ ü teslîme vekîl-i sâbitü’l-vekâlesi olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından olan el-Hâc Pîr Mehmed Ağa b. Kaytas mahzarında bi’l-vesâye ve bi’l-verâse ikrâr-ı tâm ve takrîr-i kelâm edip zevcim müteveffâ-yı merkūm sefer-i mezkûrda vefât ettikde yanında mevcûd bi’l-cümle ism-i mâl ıtlâk olunur terekesi semenleri olan otuz esedî guruş ile iki buçuk esedî guruş bir re’s bârgir semeni ki cem‘an otuz iki buçuk esedî guruşu müvekkili mezbûr el-Hâc Mustafa Çavuş bundan akdem ahz ve kabz etmişidi el-hâletü hâzihî verâset [ve] vesâyetimiz hasebiyle meblağ-ı mezkûr otuz iki buçuk guruşu vekîl-i mezbûr el-Hâc Pîr Mehmed Ağa tamâmen bana def‘ u teslîm ben dahi ahz ve kabz eyledim min ba‘d müvekkili mezbûr el-Hâc Mustafa Çavuş zimmetinde zevcim müteveffâ-yı merkūmun terekesi semenlerinden bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-âşir min Şa‘bâni’l-mu‘azzam li sene [10]90.

Şuhûdü’l-hâl: es-Seyyid Yusuf b. ( ), Mehmed Çelebi b. Mustafa, Mehmed b. Mahmud, Hasan b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 143 - Hüküm no: 103 - Orijinal metin no: [17b-3])﻿

﻿

﻿

104. Hüküm

Fâtıma bt. Mustafa ile Mehmed b. Sefer’in boşanması

Havâss-ı Aliyye kazâsı a‘mâlinden Terkos nâhiyesine tâbi‘ Petnahor nâm karye sâkinelerinden Fâtıma bt. Mustafa nâm hâtun meclis-i şer‘-i şerîf-i enverde zevci işbu râfi‘ü’l-kitâb Mehmed b. Sefer nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Mehmed zevcim olup lâkin beynimizde hüsn-i mu‘âşeretimiz olmamağla zimmetinde mütekarrir ve ma‘kūdun-aleyh olan iki bin akçe mehr-i müeccel hakkım ile nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olup mezbûr Mehmed’in firâşından [hâsıl ve benden] mütevellide Âişe ve Hanife ve Mustafa nâm sagīrleri dahi babaları mezbûr Mehmed’e teslîm edip hakk-ı hidâne talebinden ben fâriğa olmak üzre zevcim mezbûr Mehmed ile muhâla‘a-i sahîha-i şer‘iyye ile hul‘ olup zimmetini zevciyyete ve sagīrûn-ı merkūmûnun nafakalarına ve hakk-ı hidânelerine müte‘allika da‘vâdan ibrâ-i âmm-ı kātı‘ü’n-nizâ‘la ibrâ ve iskāt eyledim dedikde mezbûr Mehmed dahi vech-i meşrûh üzre olan hul‘u kabûl etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: es-Seyyid Ramazan Çelebi b. Mahmud, Halil Bey b. Yahya, Hasan b. Abdullah, Mehmed b. Eyüb, Hüseyin Çelebi b. Ali ve gayruhüm.

(EYÜB90 - cilt: 31, sayfa: 143 - Hüküm no: 104 - Orijinal metin no: [17b-4])﻿

﻿

﻿

105. Hüküm

Şaban b. Sefer’in bazı emlâkini satıp bazılarının da tasarruf hakkını Abdülkerim b. Zeynelabidin ve kardeşi Hacı Ahmed’e devretmesi

Vilâyet-i Anadolu’da Livâ-i Bolu’da Samako kazâsına tâbi‘ Kurdlar nâm karye ahâlîsinden olup hâlâ mahmiye-i İstanbul’da Tercüman Yunus mahallesinde müsâfiren sâkin olan Şaban Çelebi b. Sefer nâm kimesne meclis-i şer‘-i şerîfde işbu râfi‘ü’l-kitâb Abdülkerim b. Zeynelabidin asâleten ve li ebeveyn er karındaşı el-Hâc Ahmed tarafından sâbitü’l-vekâle vekîl olmağın işbu râfi‘ü’l-kitâb Abdülkerim b. Zeynelabidin mahzarında tâyi‘an ikrâr-ı tâm ve takrîr-i kelâm edip karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd bir kıt‘a mülk menzil yeri ile yine aded ve hudûd ve kıt‘a[s]ı beynimizde ma‘lûm mülk eşcâr-ı müsmire ve bahçe dört sehimden bir sehim hisse-i şâyi‘amı cemî‘ hukūk ve merâfıkı ile târih-i kitâbdan on sene tamâmına değin bey‘ bi’l-vefâ üzre mezbûr Abdülkerim ile karındaşı müvekkili mezbûr el-Hâc Ahmed’e on kıt‘a esedî guruşa bey‘ edip ol dahi tarîk-i merkūm üzre iştirâ ve kabûl eyleyip semeni olan meblağ-ı mezbûr on guruş mezbûr Abdülkerim yedinden tamâmen ahz [18a] eylediğimden sonra sâlifü’l-beyân menzil yeri ve bahçeleri ve meyve eşcârını mahallinde zabt ve tasarrufa mezbûrân Abdülkerim ve el-Hâc Ahmed’i taslît eyledim eğer meblağ-ı mezkûru târih-i mezbûr tamâmında mezbûr Abdülkerim’e edâ ve teslîm edemezsem bey‘-i mezkûr bâtta münkalib olsun dedikde gıbbe’t-tasdîki’ş-şer‘î yine mezbûr Şaban Çelebi mezbûr Abdülkerim huzûrunda i‘âde-i kelâm edip karye-i mezbûre sınırı dâhilinde mevâzi‘-i müteferrikada vâki‘ lede’l-ahâlî ve’l-cîrân ma‘lûmü’l-hudûd ve’l-kıta‘ tarlalarımın hakk-ı tasarruflarını dahi ma‘rifet-i sâhib-i arz ile mezbûrân Abdülkerim ve karındaşı el-Hâc Ahmed’e on beş esedî guruş bedel mukābelesinde tefvîz ve ferâğ anlar dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mezkûr beş guruşu mezbûrân Abdülkerim ve el-Hâc Ahmed yedlerinden tamâmen ahz ve kabz eylediğimden sonra zikr olunan tarlaları dahi mahallinde zabt ve tasarrufa merkūmân Abdülkerim ile el-Hâc Ahmed’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ali Efendi b. Ahmed, Halil Efendi b. Receb, Mustafa Efendi b. Veli, Ömer Çelebi b. Receb, İbrahim Efendi b. Receb ve gayruhüm.

(EYÜB90 - cilt: 31, sayfa: 144 - Hüküm no: 105 - Orijinal metin no: [17b-5])﻿

﻿

﻿

106. Hüküm

Kiko v. Koko’nun bağını kardeşi İstati’ye satması

Vilâyet-i Rumeli’nde Mazarak kazâsına tâbi‘ Lünes nâm karye ahâlîsinden Kiko v. Koko nâm zimmî meclis-i şer‘-i hatîr-i lâzımü’t-tevkīrde li ebeveyn er karındaşı işbu râfi‘ü’r-rakīm İstati nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûrede vâki‘ bir tarafdan Kara Hasan b. Ahmed bağı ve bir tarafdan Mehmed b. Abdullah bağı ve bir tarafdan Kara Ahmed b. Mercan bağı ve bir tarafdan Mehmed b. Hüseyin bağı ile mahdûd tahmînen on iki çapalık bir kıt‘a bağımı, cemî‘ hukūk ve rüsûmu ile karındaşı merkūm İstati’ye üç bin yüz yirmi akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ol dahi ber vech-i muharrer iştirâ ve temellük ve kabûl eyleyip semeni olan meblağ-ı mezkûr üç bin yüz yirmi akçeyi karındaşım mezbûr İstati yedinden bi’t-tamâm ve’l-kemâl ahz ve kabz eylediğimden sonra sâlifü’z-zikr bağı mahallinde zabt ve tasarrufa karındaşım mersûm İstati’yi taslît eyledim min ba‘d zikr olunan bağı karındaşım mersûm İstati’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ cerâ bi’l-ibtigā ketb olundu. Fi’l-yevmi’s-sâlis aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mustafa b. Mehmed, Osman b. Ali, Ali b. Ahmed, Mehmed b. Ali, Hasan b. Abdullah ve gayruhüm.

(EYÜB90 - cilt: 31, sayfa: 145 - Hüküm no: 106 - Orijinal metin no: [18a-1])﻿

﻿

﻿

107. Hüküm

Fâtıma bt. Abdullah’ın miras davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sükkânından iken bundan akdem fevt olan Hasan Bey b. Abdullah’ın verâseti zevce-i metrûkesi Fâtıma bt. Abdullah ile sulbî sagīr oğlu Mehmed’e münhasıra olup kable’l-kısme sagīr-i mezbûr Mehmed dahi vefât edip verâseti vâlidesi merkūme Fâtıma’ya münhasıra olduğu şer‘an zâhir ve müte‘ayyin oldukdan sonra mahmiye-i İstanbul’da Kocamustafapaşa kurbunda Canbâziye mahallesinde sâkine merkūme Fâtıma tarafından meblağ-ı âti’l-beyânı da‘vâ ve talebe ve redd-i cevâba vekîl olup mezbûrenin zâtını ma‘rifet-i şer‘iyye ile ârifân olan Mehmed b. Hüseyin ve Hüseyin b. Mehmed şehâdetleriyle şer‘an vekâleti sâbite olan Mehmed b. Ramazan mahfil-i kazâda müteveffâ-yı mezbûr Hasan Bey hâl-i marazında oğlu sagīr-i mezbûrun umûruna vasiyy-i muhtâr nasb ve ihtiyâr eylediği işbu râfi‘ü’l-kitâb Veli b. Hayreddin mahzarında bi’l-vekâle üzerine da‘vâ ve takrîr-i kelâm edip sagīr-i mezbûr Mehmed’in hissesine müteveffâ-yı evvel babası mezbûr Hasan Bey’in terekesinden isâbet eden on iki bin yüz kırk altı akçe ile bin akçe kıymetli eşyâyı vasiyy-i mezbûr Veli ahz ve kabz etmekle bundan akdem vasiyy-i mezbûr Veli müvekkilem merkūme Fâtıma’ya meblağ-ı mezkûrdan dokuz bin akçesini def‘ ve teslîm ol dahi ahz ve kabz ve tesellüm eyledikden sonra meblağ-ı bâkī üç bin yüz kırk altı akçe ile eşyâ-i mezkûre vasiyy-i mezbûr zimmetinde ve yedinde kalmışdır hâlâ suâl olunup vasiyy-i mezbûrdan alıverilmek müvekkilemin murâdıdır dedikde gıbbe’s-suâl vasiyy-i mezbûr Veli cevâbında sagīr-i mezbûrun hissesine babası müteveffâ-yı mezbûrdan irsen isâbet eden meblağ-ı mezkûr on iki bin yüz kırk altı akçe ile eşyâ-i mezkûrenin ahz ve kabzını ikrâr lâkin meblağ-ı mezbûrun on bir bin yedi yüz akçesini ve eşyâ-i merkūmemi müvekkile-i mezbûrenin kendi yedine bi’d-defe‘ât teslîm ol dahi yedimden ahz ve kabz edip meblağ-ı merkūmdan ancak dört yüz akçe bâkī kalmışdı meblağ-ı bâkī dört yüz akçeyi dahi zevci ve tarafından meblağ-ı bâkīyi kabza vekîli olan işbu hâzır bi’l-meclis Hüseyin b. Mehmed nâm kimesneye teslîm edip hâlâ meblağ-ı merkūmdan ve eşyâ-i mezkûreden zimmetimde ve yedimde bir akçe ve bir habbe ve bir şeyi bâkī kalmamışdır hattâ müvekkile-i mezbûre Fâtıma târih-i kitâbdan iki ay mukaddem sadrî sagīr oğlu müteveffâ-yı mezbûr Mehmed’in ber vech-i muharrer hissesine isâbet eden meblağ-ı mezkûr ile eşyâ-i merkūmeyi bi’t-tamâm kabzını huzûr-ı müslimînde kirâren ve mirâren ikrâr dahi etmişdir deyû def‘le mukābele edicek isre’l-istintâk ve akībe’l-inkâr ve gıbbe talebi’l-beyyine udûl-i ricâl-i ahrârdan olup medîne-i mezbûrede Câmi‘-i Kebîr mahallesi sükkânından olan Abdülkādir Çelebi b. İsmail Efendi ve Arslan Beşe b. Abdullah nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-hakīka müvekkile-i merkūme Fâtıma ber vech-i muharrer oğlu sagīr-i mezbûr Mehmed’e babası müteveffâ-yı evvel Hasan Bey’in terekesinden isâbet eden meblağ-ı mezkûr on iki bin yüz kırk altı akçe ile eşyâ-i merkūmeyi bi’t-tamâm ahz ve kabz eyledim deyû târih-i mezkûrede bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle müvekkile-i mezbûre Fâtıma vasiyy-i merkūm Veli’ye meblağ-ı mezbûr ile eşyâ-i mezkûre talebiyle bî-vech mu‘ârazadan men‘ birle mâ vaka‘a bi’l-ibtigā ketb olundu. Fi’l-yevmi’l-âşir min Şa‘bâni’l-mu‘azzam li sene tis‘în ve elf.

Şuhûdü’l-hâl: Ramazan Çelebi b. Ali, Mustafa Efendi b. İsmail, Abdüsselâm Efendi b. Mustafa, Hasan b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 145 - Hüküm no: 107 - Orijinal metin no: [18a-2])﻿

﻿

﻿

108. Hüküm

Papa Tanaş v. Yani’nin Dimo v. Andriye ve Andriye v. Kirici aleyhine açtığı darp ve gasp davasından vazgeçmesi

Havâss-ı Aliyye kazâsına tâbi‘ Burgaz nâm karye ahâlîsinden Papa Tanaş v. Yani nâm zimmî meclis-i şer‘-i şerîfde yine karye-i mezbûre ahâlîsinden bâ‘is-i hâze’r-rakīm Dimo v. Andriye ve Andriye v. Kirici? nâm zimmîler muvâcehelerinde ikrâr ve takrîr-i kelâm edip mezbûrân Dimo ve Andriye ve gāib ani’l-meclis Hristodilo nâm zimmî ile târih-i kitâbdan iki sene mukaddem karye-i mezbûre sınırı dâhilinde beni ahz ve darb edip koynumdan on yedi yaldız altını ile elli akçemi cebren ahz ve kabz eyledi deyû da‘vâ ve taleb etmişidim el-hâletü hâzihî da‘vâ-yı mezbûrdan fâriğ olup mesfûrûn Dimo ve Andriye ve Hristodilo’nın zimmetlerini husûs-ı mezbûra müte‘allika da‘vâdan ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Ağa el-Mübâşir, Muhtesib Ahmed Çelebi , Osman Bey b. Ali, Mehmed b. Eyüb, Hasan b. Abdullah ve gayruhüm.

(EYÜB90 - cilt: 31, sayfa: 147 - Hüküm no: 108 - Orijinal metin no: [18a-3])﻿

﻿

﻿

109. Hüküm

Hüseyin b. Ahmed’in emanet verdiği parayla ilgili davasının reddi

Medîne-i Hazret-i Ebâ Eyyûb el-Ensârî’de çörekçi tâifesinden Hüseyin b. Ahmed nâm kimesne mahfil-i kazâda medîne-i mezbûrede Kara Süleyman Çelebi mahallesi sükkânından işbu râfi‘ü’l-kitâb Hasan b. Ahmed nâm kimesne mahzarında üzerine da‘vâ ve takrîr-i kelâm edip mezbûr Hasan târih-i kitâbdan iki ay mukaddem malımdan elli dört esedî guruş ile bir sülüs guruşumu bi tarîki’l-emâne kendi menzilinde hıfz eyle deyû def‘ ve teslîm ol dahi yedimden ahzu kabz etmişidi hâlâ taleb eylediğimde meblağ-ı mezkûru kendi mesârifine sarfla istihlâk edip bana vermede te‘allül eder suâl olunup takrîr-i kelâm ve ta‘bîr ani’l-merâm edip tahrîr ve meblağ-ı mezkûr alıverilmek murâdımdır dedikde gıbbe’s-suâl mezbûr Hasan cevâbında fi’l-hakīka müdde‘î-i mezbûr Hüseyin ber vech-i muharrer târih-i mezkûrda meblağ-ı mezbûru bana bi tarîki’l-emâne vaz‘ ve teslîm ben dahi ahz ve kabz eylediği meblağ-ı mezkûru mezbûr Hasan’ın emri üzerine kendi menzilimde sepetim içine vaz‘ etmişidim lâkin târih-i kitâbdan dört gün mukaddem menzili mezkûruma hafiyyeten sârik girip sandık-ı mezkûrun kilidini kırıp sandık içinde vaz‘ eylediğim kendi malım olan iki yüz esedî guruşum ile müdde‘î-i mezbûrun elli dört guruşunu dahi ma‘an serika ve ahz etmişdir meblağ-ı merkūmu ben kendi mesârifime sarf etmedim ve hıfzında dahi te‘addî ve kusûr etmedim deyû redd-i cevâb edicek müdde‘î-i mezbûrdan meblağ-ı merkūmu mezbûr Hasan kendi mesârifine sarf ettiğini yahud hıfzında te‘addî ve kusûr ettiğini mübeyyine [beyyine] taleb olundukda ityân-ı beyyineden izhâr-ı acz ile istihlâf etmeğin meblağ-ı merkūmu kendi mesârifine sarf etmediğine ve hıfzında te‘addî ve kusûr etmediğine ve hâlâ üzerinde müdde‘î-i mezbûr Hüseyin’e red ve teslîmi lâzım meblağ-ı merkūm elli guruş ve bir sülüs guruş olmadığına mezbûr Hasan’a yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle müdde‘î-i merkūm Hüseyin meblağ-ı mersûm elli dört guruş ve bir sülüs talebiyle mezbûr Hasan’a bî-vech ta‘arruzdan men‘ birle mâ vaka‘a ketb olundu. Fî 14 Şa‘bân sene [10]90.

Şuhûdü’l-hâl: Mehmed b. Eyüb, Mehmed b. Mahmud, Hasan [b.] Ali, Ali b. Abdullah, Dilâver b. Abdullah.

(EYÜB90 - cilt: 31, sayfa: 147 - Hüküm no: 109 - Orijinal metin no: [18b-1])﻿

﻿

﻿

110. Hüküm

Hatice bt. Hasan’ın menzil hissesini Hüseyin Bey b. Hızır’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesinde sâkine Hatice bt. Hasan nâm hâtun meclis-i şer‘-i hatîr-i lâzımü’t-tevkīrde işbu râfi‘ü’l-kitâb Hüseyin Bey b. Hızır nâm kimesne mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Efrenc Mehmed b. Abdullah mülkü ve bir tarafdan İsmail Ağa ve Mehmed Ağa mülkleri ve bir tarafdan ba‘zan Mustafa Çavuş b. Receb tasarrufunda olan vakıf menzil ve ba‘zan Bostânî Mehmed mülkü ve bir tarafdan tarîk-i âm ile mahdûd bir fevkānî ve bir tahtânî odaları ve bir sagīr odayı ve bir tahta-pûş ve mezbûr Bostânî Mehmed ile müşterek su kuyusu ve havluyu müştemil menzilde olan nısf hisse-i şâyi‘amı mezbûr Hüseyin Bey’e dört bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr dört bin akçeyi merkūm Hüseyin Bey yedinden tamâmen ahz ve kabz eyledim ba‘de’l-yevm sâlifü’z-zikr nısf menzil mezbûr Hüseyin Bey’in mülk-i müşterâsıdır keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Bey b. Abdullah, Osman Bey b. Hasan, Mehmed Çelebi b. Mahmud, Hasan b. Abdullah, Mehmed b. Eyüb.

(EYÜB90 - cilt: 31, sayfa: 148 - Hüküm no: 110 - Orijinal metin no: [18b-2])﻿

﻿

﻿

111. Hüküm

Mehmed Çelebi b. Ömer’in Seyyid Abdülkâdir Efendi Vakfı’na borcu olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm es-Seyyid Abdülkādir Efendi vakfı’nın nukūd-ı mevkūfesine bi’l-fi‘l mütevellî olan işbu râfi‘ü’l-kitâb Abdullah Efendi b. Ahmed meclis-i şer‘-i şerîfde Mehmed Çelebi b. Ömer mahzarında bi’t-tevliyye üzerine da‘vâ ve takrîr-i kelâm edip Mehmed Çelebi bin seksen dokuz senesi Zilka‘desi’nin yirmi altıncı günü medîne-i mezbûrede Câmi‘-i Kebîr mahallesinde vâki‘ silk-i mülk-i sahîhinde münselik olup lede’l-ahâlî ma‘lûmü’l-hudûd mülk menzilini cânib-i vakf-ı mezbûra yüz elli esedî guruşa bi tarîki’l-istiğlâl bey‘ ve teslîm ve kabz-ı semen-i ma‘dûd eylediğinden sonra meblağ-ı merkūmu cânib-i vakf-ı mezkûra edâ ve teslîm edip fekk-i rehin etmeden menzili mezkûru semen-i misli ile âhara bey‘ etmekle hâlâ meblağ-ı mezbûr yüz elli esedî guruşu cânib-i vakf için mezbûr Mehmed Çelebi zimmetinde bâkī kalmağın meblağ-ı bâkī yüz elli guruşu tevliyyetim hasebiyle cânib-i vakf için taleb ederim suâl olunup alıverilmesi murâdımdır dedikde gıbbe’s-suâl mezbûr Mehmed Çelebi cevâbında fi’l-vâki‘ cânib-i vakf-ı mezbûr mârrü’z-zikr menzili mahdûdu cânib-i vakf-ı mezkûra vakf-ı mezbûr malından yüz elli esedî guruş mukābelesinde mütevellî-i mezbûra bi tarîki’l-istiğlâl bey‘ ve teslîm ve kabz-ı semen eylediğini ve hâlâ meblağ-ı mezbûr yüz elli esedî guruş cânib-i vakf-ı mezbûra zimmetinde lâzımü’l-edâ ve vâcibü’l-kazâ deyni olduğunu ikrâr ve i‘tirâf etmeğin alâ mûcebi ikrârihî meblağ-ı mezbûr yüz elli esedî guruşu mütevellî-i mezbûr Abdullah Efendi’ye cânib-i vakf-ı mezbûr için edâ ve teslîme mezbûr Mehmed Çelebi’ye tenbîh birle mâ hüve’l-vâki‘ bi’t-taleb kayd şüd. Fi’l-yevmi’l-hâdî aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Osman Çelebi b. Mehmed Usta, Mehmed Çelebi b. ( ) Müezzin, Hüseyin b. Ali, Mehmed b. Eyüb ve gayruhüm.

(EYÜB90 - cilt: 31, sayfa: 148 - Hüküm no: 111 - Orijinal metin no: [18b-3])﻿

﻿

﻿

112. Hüküm

Seyyid Mahmud Çelebi b. Seyyid Mustafa’nın miras davasının zaman aşımı sebebiyle reddi

Mahmiye-i İstanbul’da Âşık Paşa zâviyesi şeyhi olan es-Seyyid Mahmud Çelebi b. es-Seyyid Mustafa tarafından zikr-i âtî menzil yerini da‘vâ ve talebe vekîl olup hasm-ı câhid mahzarında Şaban Beşe b. Mehmed ve Musa b. Nasuh şehâdetleriyle şer‘an vekâleti sâbite olan İbrahim b. Abdullah nâm kimesne mahfil-i kazâda medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Düğmecibaşı mahallesinde sâkin iken bundan akdem vefât eden el-Hâc Yusuf b. Abdullah’ın verâseti zevce-i metrûkesi Beyhan bt. Abdullah ile sulbiye kebîre kızı Fâtıma’ya münhasıra olup ve zikr-i âtî mülk menzil arsasına vâzı‘ateyi’l-yed oldukların şer‘an sâbit ve zâhir olan işbu râfi‘ateyi’l-kitâb mezbûretân Beyhan ve Fâtıma mahzarında bi’l-vekâle üzerlerine da‘vâ ve takrîr-i kelâm edip mahalle-i mezbûrede vâki‘ bir tarafı ba‘zan Şerife Sâliha Hâtun mülkü ve ba‘zan Mehmed b. Abdullah mülkü ve bir tarafdan Hasan b. Ömer mülkü ve bir tarafdan Ömer Bey tarlası ve bir tarafı tarîk-i hâs ile mahdûd dört dib armud ve bir dib ceviz ve bir dib servi ve bir dib badem eşcârını müştemil mülk menzil arsası, müvekkilim mûmâ-ileyh Mahmud Çelebi’nin mu‘tekası olup târih-i kitâbdan yirmi beş sene mukaddem fevt olan Mücellâ bt. Abdullah nâm müteveffânın mülkü olup ba‘de vefâtihâ irsen müvekkilem mezbûr es-Seyyid Mahmud Çelebi’ye intikāl etmişiken merkūmetân Beyhan ve Fâtıma menzili mahdûd-ı mezkûra bi gayri hakkın vaz‘-ı yed ederler suâl olunup kasr-ı yedlerine tenbîh olunmak matlûbumdur dedikde gıbbe’s-suâl mersûmetân Beyhan ve Fâtıma Hâtun cevâblarında menzili mahdûd-ı mezkûr mûrisimiz müteveffâ-yı mezbûrun mülk-i müşterâsı olup ba‘de vefâtihî bi’l-irsi’ş-şer‘î bize intikāl etmeğin târih-i kitâba gelince yirmi beş sene mülk-i mevrûsumuz olmak üzre mutasarrıfeleriz deyû menzili mezkûr arsası müteveffât-ı merkūme Mücellâ’nın mülkü olduğunu ve merkūme Mücellâ müvekkili mezbûr es-Seyyid Mahmud Çelebi’nin mu‘tekası olduğunu inkâr edicek isre’l-istintâk vekîl-i mezbûr cevâbında menzili mezkûr müteveffâ-yı mezbûr el-Hâc Yusuf’un mülk-i müşterâsı olmuşdur ba‘de vefâtihî mezbûretân Beyhan ve Fâtıma’ya irsen intikāl eylediğini ve mezbûretânın yirmi beş seneden beri müvekkili mezbûr es-Seyyid Mahmud Çelebi’nin muvâcehesinde mutasarrıfeler olduğunu tav‘an ikrâr u i‘tirâf etmeğin alâ mûcebi ikrârihî on beş sene bilâ-özr mürûr eden da‘vâ bilâ-emr istimâ‘ olunmamağla [19a] vekîl-i mezbûr İbrahim bilâ-emr merkūmetân Beyhan ve Fâtıma’dan menzili mezkûr arsasını da‘vâdan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Hasan b. Abdullah.

(EYÜB90 - cilt: 31, sayfa: 149 - Hüküm no: 112 - Orijinal metin no: [18b-4])﻿

﻿

﻿

113. Hüküm

Sarhoş olup sürekli karısını döven Zülfikar b. Abdullah’ın mahalleden çıkarılması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesi ahâlîsinden Sefer Ağa b. Mesud ve hattât Suyolcuzâde Mustafa Efendi b. ( ) ve Mehmed Efendi b. Nasuh ve el-Hâc Mehmed b. İbrahim ve es-Seyyid Abdurrahman Çelebi b. Mehmed Efendi ve İbrahim Efendi b. Hasan ve Derviş Çelebi b. el-Hâc Hüseyin ve Ahmed Bey b. Abdullah ve es-Seyyid Mustafa Çelebi b. Sefer ve Sâlih Çelebi b. Mehmed ve Mehmed b. Mustafa ve Halil b. Fazlullah ve Molla Mustafa b. Yusuf ve Mehmed ve Şaban ibney Mustafa ve Mehmed b. İbrahim nâm kimesneler meclis-i şer‘-i şerîfe yine mahalle-i mezbûrede sâkine Fâtıma bt. Abdullah nâm hâtun[u] ihzâr ve mahzarında her biri takrîr-i kelâm ve ta‘bîr ani’l-merâm edip merkūme Fâtıma’nın zevci olup zikr-i âtî husûs için hâlâ ser-bostanciyân-ı hâssa olan izzetlü ve sa‘âdetlü Mustafa Ağa hazretlerinin zabt ve hapsinde olan Zülfikār b. Abdullah nâm abd-i mu‘tak sû-i hâl üzre olup ekser eyyâm ve leyâlîde şâribü’l-hamr olduğu hâlde zevcesi işbu hâzıre bi’l-meclis Fâtıma bt. Abdullah’ı darb [ve] şetm ve bıçak ile üzerine hücûm eder hattâ bostancıbaşı ağa hazretleri tarafından ahz ve zabt ve mahbûs olan Zülfikār b. Abdullah târih-i kitâbdan dört gün mukaddem gece ile yine mezbûre Fâtıma’nın üzerine hücûm eyledikde merkūme Fâtıma dahi havfından nâşî sâkine olduğu menzilin içinde bir odaya girip odayı üzerine ardından kapadıkda merkūm Zülfikār zevcesi merkūme Fâtıma’nın emlâkinden bir sandık sepet içinde beş altı top bez ve dört sîm kuşaklarını ve beş aded kaftanlarını ve altı aded altınını hafiyyeten kaldırıp firâr ettiğinde, mezbûr Zülfikār’ın bu hasâreti zevcesi işbu hâzıre bi’l-meclis Fâtıma Hâtun mûmâ-ileyh Ağa hazretlerini ifâde eyledikde anlar dahi ne cânibe gittiğini tecessüs ederken medîne-i Üsküdar’da bulup ahz ve zabt ve haps etmişdir el-hâsıl mezbûr Zülfikār eyü âdem değildir her bâr ef‘âl ve akvâlinden müte’ezzîleriz mahallemizden ihrâcın taleb ederiz eğer ihrâc olunmazsa mahallemizde bir fesâd olmak mukarrerdir deyû merkūm Zülfikār’ın sû-i hâlini haber verip eğer mezbûr Zülfikār’ı zevcesi işbu hâzıre bi’l-meclis Fâtıma kendi menziline geldiğine râzıye olursa bu dahi zevc-i mezbûr Zülfikār ile ma‘an mahallemizden ihrâc olunsun dediklerinde zevce-i mezbûre Fâtıma dahi zevcinin vech-i meşrûh üzre olan fesâdını mukırr u mu‘terif olup ba‘de’l-yevm mezbûr Zülfikār’ı mahalle-i mezbûrede olan kendi menzilinde iskân etmemek üzre müte‘ahhid olmağın mâ vaka‘a bi’l-ibtigā kayd şüd. Fi’l-yevm ( ) li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Abdüsselâm Efendi b. Nasuh, Mustafa Efendi el-Kâtib, Hasan b. Abdullah, Ali b. Abdullah.

(EYÜB90 - cilt: 31, sayfa: 150 - Hüküm no: 113 - Orijinal metin no: [19a-1])﻿

﻿

﻿

114. Hüküm

Murtaza Ağa b. Kalender’in alacak davasında Rusçuk eski kadısı Mehmed Efendi b. İbrahim ile sulh olması

Vilâyet-i Rumeli’nden Ruscuk kasabası sükkânından Murtaza Ağa b. Kalender meclis-i şer‘-i şerîfde sâbıkan kasaba-i mezbûrede kadı olup işbu kitâb-ı sıhhat-nisâbın sâhibi olan umdetü’l-kuzât Mehmed Efendi b. İbrahim tarafından ikrâr-ı âti’l-beyânı tasdîke vekîl olup nehc-i şer‘î üzre şer‘an vekâleti sâbite olan fahrü’l-kuzât Abdullah Efendi b. Ahmed eş-şehîr bi Merhabazâde nâm vekîl mahzarında ikrâr ve i‘tirâf edip mûmâ-ileyh Mehmed Efendi kasaba-i mezbûrede kadı iken birkaç da‘vâmız olup da‘vât-ı mezbûremi görmek için benden bi’d-defe‘ât bi gayri hakkın dört yüz esedî guruşumu ahz kabz etmişdi bundan akdem meblağ-ı merkūmu mûmâ-ileyh Mehmed Efendi’den da‘vâ ve taleb etmekle beynimizde münâza‘ât-ı kesîre vâkı‘a olmağın beynimize müslimûn-ı muslihûn tavassut edip beni mûmâ-ileyh Mehmed Efendi ile yüz seksen esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûr yüz seksen guruşu mûmâ-ileyh Mehmed Efendi yedinden bi’t-tamâm ahz ve kabz eyledim ba‘de’l-yevm meblağ-ı mezbûrun ziyâdesi olan iki yüz yirmi guruş da‘vâsından mûmâ-ileyh Mehmed Efendi’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Şa‘bâni’l-mu‘azzam sene [10]90.

Şuhûdü’l-hâl: Abdülcelil Bey b. Ahmed, İbrahim b. Pîrî, Receb Çavuş el-Mübâşir, Ali Ağa b. Abdullah, Hüseyin Çelebi b. ( ), Mehmed b. Eyüb.

(EYÜB90 - cilt: 31, sayfa: 151 - Hüküm no: 114 - Orijinal metin no: [19a-2])﻿

﻿

﻿

115. Hüküm

Fâtıma bt. Abdullah’ın miras davasının reddi

Medîne-i Hazret-i Ebâ Eyyûb-i Ensârî mahallâtından Evlice Baba mahallesi sükkânından iken bundan akdem fevt olan Hasan Bey b. Abdullah’ın verâseti zevce-i metrûkesi Fâtıma bt. Abdullah ile sulbî sagīr oğlu Mehmed’e münhasıra olup kable’l-kısmet sagīr-i mezbûr Mehmed dahi fevt olup verâseti vâlidesi merkūme Fâtıma’ya münhasıra olduğu şer‘an zâhir ve mütehakkik oldukdan sonra mahmiye-i İstanbul’da Kocamustafapaşa kurbunda Canbâziye mahallesi sâkinelerinden mersûme Fâtıma tarafından zikr-i âtî eşyâyı da‘vâ ve talebe ve ahz ve kabza ve kendiye îsâle ve kabz [ve] îsâl mütevakkıf olduğu umûrun küllîsine vekîl olup mezbûrenin zâtını ma‘rifet-i şer‘iyye ilâ ârifân olan Mehmed b. Hüseyin ve Hüseyin b. Mehmed şehâdetleri ile şer‘an vekâleti sâbite olan Mehmed b. Ramazan nâm kimesne mahfil-i kazâda müteveffâ-yı mezbûr Hasan Bey hâl-i marazında sagīr oğlu müteveffâ-yı mezbûr Mehmed’in tesviye-i umûruna vasiyy-i muhtâr nasb ve ihtiyâr edip ol dahi vesâyet-i mezbûreyi kabûl etmekle tereke-i müteveffâ-yı mezbûr Mehmed’e vaz‘-ı yed eden işbu râfi‘ü’l-kitâb Veli b. Hayreddin nâm kimesne mahzarında bi’l-vekâle üzerine da‘vâ ve takrîr-i kelâm edip mûrisim müteveffâ-yı evvel zevcim mezbûr Hasan Bey’in terekesinden bir dûş abası ve üç yastık ve bir döşek ve iki hamam tası ve iki küçük lenger ve iki çuka çakşır ve bir bogasi kapama ve bir yorgan ve bir bohça ve bir gümüşlü bıçak ve bir top bez ve bez kapı perdesi vasiyy-i mezbûr ahz ve kabz edip hâlâ eşyâ-i merkūmeden bi’l-irsi’ş-şer‘î bana isâbet edip ben dahi bi’l-verâse eşyâ-i merkūmeyi vasiyy-i mezbûrdan taleb eylediğimde inkâr ile cevâb vermeğin bana teslîmden imtinâ‘ eder suâl olunup eşyâ-i merkūme bana alıverilmek matlûbumdur dedikde gıbbe’s-suâl ve akībe’l-inkâr ve isre talebi’l-beyyine vekîl-i mezbûr Mehmed ityân-ı beyyineden izhâr-ı acz ile istihlâf etmeğin fi’l-hakīka eşyâ-i muharrere-i mezkûreyi ahz ve kabz ve ketm ve ihfâ etmeyip hâlâ mezbûre Fâtıma’ya red lâzım eşyâ-i mezkûreden yedine bir şey bâkī kalmadığı vasiyy-i mezbûr Veli’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle eşyâ-i mezkûre talebiyle vasiyy-i mezbûre bî-vech mu‘ârazadan vekîl-i merkūm Mehmed men‘ birle kayd şüd. Fi’l-yevmi’l-âşir min Şa‘bân sene [10]90.

Şuhûdü’l-hâl: Ramazan Çelebi b. Ali, Mustafa Efendi b. İsmail, Abdüsselâm b. Nasuh, Hasan b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 152 - Hüküm no: 115 - Orijinal metin no: [19a-3])﻿

﻿

﻿

116. Hüküm

Keresteci Şahin b. Abdullah’ın İbrahim b. Abdullah’ta alacağı olması

Medîne-i Hazret-i Ebâ Eyyûb-i Ensârî’de keresteci tâifesinden râfi‘ü’l-kitâb Şâhin b. Abdullah mahfil-i kazâda medîne-i mezbûrede Otakçılar mahallesinde sâkin İbrahim b. Abdullah mahzarında üzerine da‘vâ ve takrîr-i kelâm edip mezbûr İbrahim zimmetinde cins ve nev‘i ve adedi beynimizde ma‘lûm yedimden müşterâ ve makbûz kereste bahâsından yedi bin üç yüz elli akçe hakkım olup meblağ-ı mezbûrun dört bin dört yüz kırk akçesini mukaddemâ mezbûr İbrahim yedinden ahz ve kabz edip bâkī zimmetinde iki bin dokuz yüz on akçe hakkım kalmağla hâlâ taleb eylediğimde edâdan imtinâ‘ eder suâl olunup alıverilmek matlûbumdur dedikde gıbbe’s-suâl merkūm İbrahim cevâbında müdde‘î-i mezbûr Şâhin’e ancak zimmetimde meblağ-ı mezbûr dört bin dört yüz kırk akçe var idi anı dahi edâ eyledim gayrı bir akçe deynim yokdur deyû meblağ-ı ziyâde iki bin dokuz yüz on akçeyi inkâr edicek müdde‘î-i merkūm Şâhin’den da‘vâsını mübeyyine beyyine taleb olundukda ityân-ı beyyineden izhâr-ı acz ile istihlâf etmeğin fi’l-hakīka zikr olunan kereste bahâsından meblağ-ı mezkûr yedi bin üç yüz elli akçe müdde‘î-i mezbûra deyni olmadığına mezbûr İbrahim’e yemîn teklîf olundukda ol dahi yemîn etmeğin mûcebince meblağ-ı bâkī iki bin dokuz yüz on akçeyi müdde‘î-i mezbûra edâ ve teslîme mezbûr İbrahim’e tenbîh birle mâ vaka‘a ketb olundu. Fî 17 Şa‘bân sene [10]90.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin [b.] Ali.

(EYÜB90 - cilt: 31, sayfa: 153 - Hüküm no: 116 - Orijinal metin no: [19a-4])﻿

﻿

﻿

117. Hüküm

Ekmekçi Karabet v. Daver’in Kirkor v. Manaksar’da alacağı olması

Medîne-i Hazret-i Ebâ Eyyûb-i Ensârî’de Çömlekçiler sûkunda vâki‘ ekmekçi tâifesinden râfi‘-i hâze’r-rakīm Karabet v. Dador nâm zimmî meclis-i şer‘-i şerîfde Kirkor v. Mankasar nâm zimmî muvâcehesinde üzerinde da‘vâ ve takrîr-i kelâm edip mezbûr Kirkor bundan akdem benim ekmek satıcılarımdan olup beynimizde hesâb ve kitâb eylediğimizde zimmetinde üç bin dört yüz doksan akçe hakkım zuhûr edip hâlâ mezbûr Kirkor’dan taleb ederim suâl olunup alıverilmek murâdımdır dedikde gıbbe’s-suâl mezkûr Kirkor cevâbında fi’l-vâki‘ müdde‘î-i mezbûr Karabet’in bundan akdem etmek satıcılarından olup beynimizde hesâb [ve] kitâb eylediğimizde zimmetimde üç bin dört yüz doksan akçe hakkı zuhûr edip el-ân meblağ-ı mezbûr lâzımü’l-edâ ve vâcibü’l-kazâ mezbûr Karabet’e deynimdir deyû bi tav‘ihî ikrâr ve i‘tirâf etmeğin alâ mûcebi ikrârihî meblağ-ı mezbûr üç bin dört yüz doksan akçeyi müdde‘î-i mezbûra edâ ve teslîme mezbûr Kirkor’a tenbîh birle mâ vaka‘a bi’t-taleb kayd olundu. Fi’l-yevmi’l-hâmis aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 153 - Hüküm no: 117 - Orijinal metin no: [19b-1])﻿

﻿

﻿

118. Hüküm

Belkıs bt. Musli’nin evini Derviş Beşe b. Abdullah’a satması

Medîne-i Hazret-i Ebâ Eyyûb-i Ensârî’de Sofular mahallesinde sâkine Belkıs bt. Musli nâm hâtun meclis-i şer‘-i hatîr-i lâzımü’t-tevkīrde işbu râfi‘ü’l-kitâb Derviş Beşe b. Abdullah mahzarında ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Şahbaz Hâtun bt. Abdullah mülkü ve bir tarafı Emine Hâtun bt. Abdullah mülkü ve bir tarafı Osman b. Mustafa mülkü ve bir tarafı tarîk-i hâs ile mahdûd bir bâb tahtânî oda ve cüneyne ve müşterek bi’r-i mâyı müştemil mülk menzilimi cemî‘ tevâbi‘ ve levâhıkı ile mezbûr Derviş Beşe’ye yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yüz esedî guruşu mezbûr Derviş Beşe yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Derviş Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd olundu. Fi’l-yevmi’s-sâbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Efendi b. Şeyh Osman, Ahmed Efendi b. Mehmed el-İmâm, Mehmed Çelebi b. Hüseyin el-Müezzin, Ömer Bey b. Şaban, Süleyman b. Ali, Halil b. Mehmed, Seydî Beşe b. Hüseyin, Durmuş b. Yakub, Hasan b. Mehmed, Receb b. Hasan, Mehmed b. Eyüb ve gayruhüm.

(EYÜB90 - cilt: 31, sayfa: 154 - Hüküm no: 118 - Orijinal metin no: [19b-2])﻿

﻿

﻿

119. Hüküm

Ramazan b. Mustafa’nın Ali b. Abdullah’a evini satıp dört adet tarlasının tasarruf hakkını devretmesi

Havâss-ı Aliyye kazâsına tâbi‘ Cebeci nâm karye ahâlîsinden Ramazan b. Mustafa nâm kimesne meclis-i şer‘-i şerîfde işbu râfi‘ü’l-kitâb Ali b. Abdullah mahzarında ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafı beylik çayır bahçesi ve bir tarafı Hızır Beşe b. Abdullah mülkü ve bir tarafı mekābir-i müslimîn ve bir tarafı tarîk-i âm ile mahdûd bir bâb fevkānî oda ve altında ahır ve muttasıl bir kıt‘a bağı müştemil olup arsasının senedi merhûm ve mağfûrun-leh Sultan Bayezid Han evkāfı’na on akçe mukāta‘ası olan mülk menzilimi cemî‘ tevâbi‘i ile mezbûr Ali’ye elli esedî guruşa bey‘ ve teslîm edip ol dahi minvâl-i muharrer üzre iştirâ ve kabûl ve kabz eyledikden sonra yine karye-i mezbûre sınırı dâhilinde mevâzi‘-i müteferrikada vâki‘ her hudûdu beynimizde ma‘lûm dört kıt‘a tarlalarımın dahi hakk-ı tasarruflarını ma‘rifet-i sâhib-i arz ile mezbûr Ali’ye yirmi esedî guruş mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūmdan müctemi‘ olan yetmiş esedî guruşun beş guruşunu kendiye hibe-i sahîha-i şer‘iyye ile hibe ve teslîm ol dahi meclis-i hibede ittihâb ve tesellüm ve kabz ve kabûl eyledikden sonra bâkī altmış beş guruşdan hâlâ kırk beş guruşunu mezbûr Ali yedinden ahz ve kabz eyleyip bâkī yirmi esedî guruşunu hâlâ edâya iktidârı olmamağla târih-i kitâbdan iki yüz elli gün tamâmına değin bana edâya te’cîl eyledim ba‘de’l-yevm emlâk-i mezbûrede ve arâzi-i merkūmede alâka ve medhalim yokdur, emlâk-i mezbûre merkūm Ali’nin mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Hızır Beşe b. Mustafa, Mehmed b. Ömer, Mehmed b. Eyüb, Mehmed b. Mahmud, Ali b. Abdullah, Hasan b. Abdullah.

(EYÜB90 - cilt: 31, sayfa: 154 - Hüküm no: 119 - Orijinal metin no: [19b-3])﻿

﻿

﻿

120. Hüküm

Belkıs bt. Abdullah’ın Şeyh Osman Efendi Zaviyesi Vakfı’ndaki rehin evini geri alması

Mahmiye-i İstanbul hısnı ebvâbından Eğrikapı dâhilinde merhûm eş-Şeyh Osman Efendi zâviyesi’nin vakf eylediği nukūda mütevellî olan ve vâkıf-ı mezbûrun sulbî oğlu fahrü’l-hutebâ Mehmed Efendi meclis-i şer‘-i şerîfde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Sofular mahallesi sâkinelerinden Belkıs bt. Abdullah nâm hâtun muvâcehesinde ikrâr ve takrîr-i kelâm edip mütevellîsi olan vakf-ı mezbûr malından mezbûre Belkıs zimmetinde on esedî guruş olup mukābelesinde silk-i mülk-i sahîhinde münselik olup mahalle-i mezbûrede vâki‘ bir tarafı Osman b. Mustafa mülkü ve bir tarafı Şahbaz bt. Abdullah mülkü ve bir tarafı Emine bt. Abdullah mülkü ve bir tarafı tarîk-i âm ile mahdûd olan mülk menzilini cânib-i vakf için rehin vaz‘ ve teslîm ben dahi irtihân ve kabûl eylemişidim hâlâ meblağ-ı merkūm on guruşu mezbûre Belkıs yedinden bi’t-tamâm ahz ve kabz edip fekk-i rehin eyledim min ba‘d meblağ-ı merkūmdan mezbûre Belkıs Hâtun zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâdis aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Efendi b. Mehmed, Mehmed Çelebi b. Hüseyin, Ömer Bey b. Şaban, Süleyman b. Ali ve gayruhüm.

(EYÜB90 - cilt: 31, sayfa: 155 - Hüküm no: 120 - Orijinal metin no: [19b-4])﻿

﻿

﻿

121. Hüküm

Fâtıma bt. Abdullah’ın muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Kasım Paşa mahallesinde sâkine olan Fâtıma bt. Abdullah nâm hâtun meclis-i şer‘-i şerîf ve mahfil-i dîn-i münîfde râfi‘-i hâze’l-kitâb Zülfikār b. Abdullah nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt altı bin akçe mehr-i müecceli ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sâbi‘ aşer min Şa‘bâni’l-mu‘azzam sene tis‘în ve elf.

Şuhûdü’l-hâl: İbrahim Efendi b. Hasan, Seyyid Hüseyin Çelebi b. Mustafa, Mahmud b. Mehmed, İbrahim b. Abdullah, Halil b. (…), Halil b. Receb, Mehmed b. Eyüb, Mehmed b. Mehmed ve gayruhüm.

(EYÜB90 - cilt: 31, sayfa: 156 - Hüküm no: 121 - Orijinal metin no: [19b-5, Arapça])﻿

﻿

﻿

122. Hüküm

Mehmed b. Abdullah’ın evini İbrahim Ağa b. Durmuş’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sükkânından Mehmed b. Abdullah nâm kimesnenin kayınanası ve tarafından husûs-ı âti’l-beyânı ikrâra vekîl olup hasm-ı câhid mahzarında Abdullah b. Osman ve Sefer b. Mehmed nâm kimesneler şehâdetleriyle şer‘an vekâleti sâbite olan Mustafa Çelebi b. Elvan meclis-i şer‘-i hatîr-i lâzımü’t-tevkīrde işbu râfi‘ü’l-kitâb fahrü’l-emâsil ve’l-eşbâh İbrahim Ağa b. Durmuş tarafından ikrâr-ı âti’z-zikri tasdîke vekîl-i sâbitü’l-vekâlesi olan Ali Efendi b. Hüseyin mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Mehmed akd-i câ’i’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ bir tarafdan Mustafa Çavuş b. Receb tasarrufunda olan vakıf menzil ve bir tarafdan Bostânî Mehmed Bey mülkü ve bir tarafdan Ümmühâni Hâtun mülkü ve bir tarafdan tarîk-i âm ile mahdûd iki tahtânî oda ve iki sofa ve mezbûre Ümmühâni ile müşterek bir su kuyusu ve zât-ı eşcâr-ı müsmire ve gayr-ı müsmire bahçe ve bahçe içinde bir sagīr tahtânî bir odayı müştemil menzilini bi cümleti’t-tevâbi‘ ve’l-levâhık müvekkili mezbûr İbrahim Ağa’ya yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mastûr yüz guruşu müvekkili mûmâ-ileyh İbrahim Ağa yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, müvekkili mezbûr İbrahim Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’t-tâsi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Receb Efendi b. Yusuf el-İmâm, Mustafa Halîfe b. Musa el-Müezzin, İsmail Bey b. Mustafa, Ahmed Çelebi b. Emrullah, Yusuf Dede b. Ali, el-Hâc Yusuf b. Mehmed, Hasan [b.] Abdullah.

(EYÜB90 - cilt: 31, sayfa: 156 - Hüküm no: 122 - Orijinal metin no: [20a-1])﻿

﻿

﻿

123. Hüküm

Saraç Ahmed b. Mehmed’e vurup dişini kıran Mustafa b. Bayram’ın diyet ödemesi

Hâssa sarrâclarından işbu râfi‘ü’l-kitâb Ahmed b. Mehmed nâm kimesne mahfil-i kazâda yine sarrâc şâkirdlerinden Mustafa b. Bayram nâm kimesne mahzarında üzerine da‘vâ ve takrîr-i kelâm edip târih-i kitâbdan on gün mukaddem gece ile hadîka-i Davudpaşa önünde çadır içinde mezbûr Mustafa bi gayri hakkın sağ yediyle benim ağzıma darb etmek ile ol darbdan nâşî ağzımın alt tarafında olan dişlerimden birini ihrâc eyledi. Hattâ mezbûr Mustafa vech-i mübeyyen üzre benim dişimi bi gayri hakkın ihrâc eylediğini huzûr-ı müslimînde ikrâr dahi etmişdir hâlâ ba‘de’l-müşâhede suâl olunup takrîri tahrîr ve mûceb-i şer‘îsi icrâ olunmak matlûbumdur deyû ihrâc olunan dişi meclis-i şer‘de izhâr ve müşâhede olundukda fi’l-hakīka mezbûr Ahmed’in ağzının alt tarafında olan dişlerinden biri ihrâc olunduğu zâhir ve mütehakkik olup mezbûr Mustafa’ya suâl olundukda inkâr ile cevâb vermeğin müdde‘î-i mezbûrdan sıdk-ı makālini mübeyyine beyyine taleb olundukda udûl-i ahrâr-ı ricâlden olup sarrâc-ı hâssa şâkirdlerinin bölükbaşısı olan Süleyman Bey b. Elvan ve sarrâc-ı hâssa şâkirdlerinden Mustafa b. Şaban ve Receb b. Dede nâm kimesneler li ecli’ş-şehâde makām-ı kazâya hâzırûn olup istişhâd olunduklarında fi’l-hakīka mezbûr Mustafa müdde‘î-i merkūm Ahmed’in sâlifü’l-beyân dişini ber vech-i muharrer ben çıkardım deyû bizim huzûrumuzda kirâren ve mirâren ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle nısf öşr-i diyetin lüzûmuna ba‘de’l-hükm, mâ hüve’l-vâki‘ kayd şüd. Fi’l-yevmi’s-sâbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Bey b. Hasan, Ali b. Yahya, Mehmed b. Eyüb, Mehmed b. Mahmud, Ali b. Abdullah, Hasan b. Abdullah.

(EYÜB90 - cilt: 31, sayfa: 157 - Hüküm no: 123 - Orijinal metin no: [20a-2])﻿

﻿

﻿

124. Hüküm

Serkis v. Ahbaron’un Oskek bt. Bedros ile evlenmekten vazgeçtiği

Vilâyet-i Anadolu’da Şebinkarahisarı kazâsına tâbi‘ Beregon nâm karye ahâlîsinden Hüseyin b. Mehmed nâm kimesne meclis-i şer‘de zikr-i âtî bikr-i bâliğayı tezevvüc murâd eden râfi‘-i hâze’s-sifr Serkis v. Ahbaron nâm zimmî tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti şer‘an sâbite olan li ebeveyn karındaşı Arutin nâm zimmî muvâcehesinde ikrâr ve i‘tirâf edip karye-i mezbûrede sâkine olup gāibe ani’l-meclis Oskek bt. Bedros nâm bikr-i bâliğayı bundan akdem tezevvüc murâd eylediğimde örfen bir mikdâr şey ihdâ edip lâkin beynimizde akd-i nikâh dahi olmamışidi hâlâ bikr-i mezbûrenin tezevvücünden ve ihdâ eylediğim şeyden fâriğ oldum ba‘de’l-yevm bikr-i mesfûre dilediği kimesneye nefsini tezvîc eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’s-sâmin aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ebûbekir b. Allahverdi, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 158 - Hüküm no: 124 - Orijinal metin no: [20a-3])﻿

﻿

﻿

125. Hüküm

Hatice bt. İshak’ın açtığı miras davasının reddi

Havâss-ı Aliyye kazâsı nevâhîsinden Çatalca nâhiyesine tâbi‘ Baba Nakkāş nâm karyede sâkin iken bundan akdem fevt olan İshak Beşe b. Ahmed’in verâseti zevce-i metrûkesi Havva bt. Abdullah ile sulbiye kebîr kızı Hatice nâm hâtuna münhasıra olduğu şer‘an zâhir ve müte‘ayyin oldukdan sonra merkūme Hatice mahfil-i kazâda muhallefât-ı müteveffâ-yı mezbûra vâzı‘atü’l-yed olup mezbûre Hatice’nin üvey vâlidesi işbu râfi‘atü’l-kitâb mezbûre Havva mahzarında üzerine da‘vâ ve takrîr-i kelâm edip babam müteveffâ-yı mezbûrun muhallefâtından olup karye-i mezbûrede vâki‘ bir tarafı Deli Mehmed mülkü ve iki tarafı mezbûre Havva’nın âhar mülkü ve bir tarafı tarîk-i âm ile mahdûd hâriciyye ve dâhiliyyesinde büyût-ı adîdeyi ve bağı müştemil menzil ve gāibey ani’l-meclis evsâfı beynimizde ma‘lûm Rûsiyyetü’l-asl Timurhan bt. Abdullah nâm câriye ile Rûsiyyü’l-asl Dilâver b. Abdullah nâm gulâm mûrisimiz babam müteveffâ-yı mezbûrun mülkü olup ba‘de vefâtihî sümünü mezbûre Havva’ya ve seb‘a esmânı bana intikāl etmişiken mezbûre Havva menzili mezkûru ve câriye ve gulâmı müteveffâ-yı mezbûrun hayâtında semen-i ma‘lûma ben iştirâ eyledim deyû bî-vech vaz‘-ı yed eder suâl olunup zikr olunan menzil ve câriye ve gulâmdan benim hisse-i şer‘iyyeme isâbet eden seb‘a esmândan mezbûre Havva kasr-ı yed ve bana teslîme tenbîh olunmak matlûbumdur dedikde gıbbe’s-suâl merkūme Havva cevâbında sâlifü’l-beyân menzil ve câriye ve gulâm zevcim müteveffâ-yı mezbûrun mülkü olmağla hâl-i sıhhatinde bin seksen bir senesi Cumâdelûlâ’nın on dokuzuncu günü menzili mahdûd-ı mezkûru bana on üç bin akçeye huzûr-ı müslimînde bey‘ ve teslîm-i mebî‘ ve kabz-ı semen edip sâlifü’z-zikr câriye ve gulâmın dahi nısf hisse-i şâyi‘aları benim mülküm ve nısf-ı şâyi‘a-i uhrâları zevcim müteveffâ-yı mezbûrun mülkü olup lâkin müteveffâ-yı mezbûr İshak Beşe kezâlik hâl-i sıhhatinde vefâtdan üç ay mukaddem yine huzûr-ı müslimînde sâlifü’l-beyân câriye ve gulâmda nısf hisse-i şâyi‘a-i uhrâlarını yedi bin beş yüz akçeye bana bey‘ ve teslîm edip semeni olan meblağ-ı merkūm yedi bin beş yüz akçeden dört bin beş yüz akçesi yine hayâtında zevcim müteveffâ-yı mezbûre teslîm edip zimmetimde üç bin akçe bâkī kalmışdı meblağ-ı bâkī üç bin akçemi dahi ba‘de vefâtihî müdde‘î-i mezbûre Hatice’ye teslîm eyledim deyû def‘le mukābele edicek gıbbe’l-istintâk mezbûre Hatice meblağ-ı bâkī-i merkūm üç bin akçeyi ahz ve kabzını ikrâr lâkin menzili mahdûd-ı mezkûrun ve sâlifü’z-zikr câriye ve gulâmın nısf hisse-i şâyi‘alarını vech-i mübeyyen üzre bey‘ ve teslîm-i mebî‘ ve kabz-ı semen eylediğini inkâr edicek mezbûra Havva’dan sıdk-ı makālini mübeyyine beyyine taleb olundukda mezbûre Havva bin doksan senesi Rebî‘ulevveli’nin on sekizinci günü nâhiye-i mezbûrede nâibü’ş-şer‘ olan mevlânâ Mustafa Efendi huzûrunda müdde‘iyye-i mezbûre Hatice muvâcehesinde müdde‘âmı takrîr ettiğim üzre isbât dahi edip yedime hüccet-i şer‘iyye aldım deyû takrîr-i meşrûhunu mübeyyine hüccet-i şer‘iyyesini ibrâz ve mezbûre Hatice muvâcehesinde feth ve kırâat ve istintâk olundukda mezbûre Hatice mazmûn-ı hücceti ikrâr ettiğinden mâ‘adâ, derûn-ı hüccet-i mezbûrede husûs-ı mezbûra şehâdet edip ve şehâdetleri hayyiz-i kabûlde vâkı‘a olup karye-i mezbûre sâkinlerinden olan Hüseyin Çelebi b. Mehmed ve el-Hâc Ahmed Bey b. Abdullah ve Hüseyin Beşe b. Mustafa nâm kimesnelerin her biri meclis-i şer‘de [20b] hâzır bulunmağın ihtimâmen tekrâr her biri istişhâd olundukda cevâblarında fi’l-hakīka müteveffâ-yı mezbûr İshak Beşe hâl-i sıhhatinde bin seksen bir senesi Cumâdelûlâ’nın sekizinci günü menzili mahdûd-ı mezkûrun mecmû‘unu minvâl-i muharrer üzre on üç bin akçeye ve sâlifü’z-zikr câriye ve gulâmda olan nısf hisse-i şâyi‘alarını dahi kezâlik hâl-i sıhhatinde vefâtından üç ay mukaddem yedi bin beş yüz akçeye bey‘-i kat‘î ile merkūme Havva’ya bizim huzûrumuzda bey‘ ve teslîm-i mebî‘ ettiğinden sonra menzili mezkûrun semeni olan meblağ-ı merkūm on üç bin akçeyi tamâmen ve sâlifü’z-zikr câriye ve gulâmın nısf hisse-i şâyi‘alarının semeni olan meblağ-ı merkūm yedi bin beş yüz akçenin dört bin beş yüz akçesini mezbûre Havva yedinden ahz ve kabz eyledim deyû müteveffâ-yı mezbûr kezâlik hâl-i sıhhatinde yine bizim huzûrumuzda kirâren ve mirâren ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle zikr olunan menzil ve câriye ve gulâma müte‘allika mezbûre Havva’ya bî-vech ta‘arruzdan merkūme Hatice men‘ birle mâ vaka‘a bi’t-taleb kayd olundu. Fi’l-yevmi’l-hâmis aşer min Şa‘bâni’l-mu‘azzam sene 1090.

Şuhûdü’l-hâl: Mehmed Bey b. Ahmed Mübâşir, Mehmed b. Eyüb, Hüseyin b. Ali, Mehmed b. Mahmud, Ali b. Abdullah, Hüseyin b. Abdullah ve gayruhüm.

(EYÜB90 - cilt: 31, sayfa: 158 - Hüküm no: 125 - Orijinal metin no: [20a-4])﻿

﻿

﻿

126. Hüküm

Osman Bey b. Ali’nin kethüdası olduğu Hüseyin Ağa b. Abdullah’ın miras malından alacaklı olduğu

Havâss-ı Aliyye kazâsına tâbi‘ Ereğli nâhiyesi müzâfâtından Kınıklı nâm karye sükkânından iken bundan akdem fevt olan Hüseyin Ağa b. Abdullah’ın karye-i mezbûrede vâki‘ mülk çiftliğinde sâbıkan kethüdâ olup hâlâ mahmiye-i İstanbul’da merhûm ve mağfûrun-leh Sultan Ahmed Han câmi‘-i şerîfi kurbunda Fazlı Paşa sarayı’nda sâkin işbu râfi‘ü’l-kitâb Osman Bey b. Ali nâm kimesne mahfil-i kazâda müteveffâ-yı mezbûr Hüseyin Ağa’nın eytâm-ı sıgārının tesviye-i umûrlarına min kıbeli’ş-şer‘i’ş-şerîf mansûb vasîleri olan Yusuf Ağa b. Abdullah mahzarında üzerine da‘vâ ve takrîr-i kelâm edip müteveffâ-yı mezbûr Hüseyin Ağa hayâtında karye-i mezbûrede vâki‘ mülk çiftliğinde beni kethüdâ ve çiftlik-i mezkûrda iskân eylediği ehl ü iyâlinin ve huddâmının melbûsât ve meşrûbât ve me’kûlâtının harc ve sarfını ve çiftlik-i mezbûrda müceddeden binâsı lâzım oda ve samanlığın kerestesine ve sâir levâzımına harc ve sarfa beni tarafından vekîl ve emîn nasb etmek ile ben dahi müteveffâ-yı mezbûr Hüseyin Ağa’nın hayâtında kendi emriyle kendi malımdan bir samanlık ve iki oda müceddeden binâ eyledim ve sâir lâzım olan mahalleri dahi kezâlik kendi emriyle ta‘mîr ve termîm ettirip ve çiftlik-i mezbûrda mevcûd ehl ü iyâlinin ve huddâmının ve hayvanâtının iki senede lâzım olan melbûsât ve meşrûbât ve me’kûlâtlarına kendi emriyle kendi malımdan kırk iki bin iki yüz seksen iki akçe harc ve sarf eyledim müteveffâ-yı mezbûrun vefâtından sonra vasiyy-i mezbûrun kezâlik emriyle yine çiftlik-i mezbûrda müteveffâ-yı mezbûrun evlâdından ve huddâmından ve hayvanâtından mevcûd olanların me’kûlât ve meşrûbât ve sâir levâzımlarına kendi malımdan altı ayda bin altı yüz otuz üç akçe dahi ki cem‘an müteveffâ-yı mezbûrun hayâtında iki senede vefâtından sonra altı ayla mecmû‘u ve iki buçuk senede yedimde olan defter nâtık olduğu üzre kırk üç bin dokuz yüz on beş akçe masrûfum olup meblağ-ı mezkûrdan müteveffâ-yı mezbûrun hayâtında kendi yedinden ve ba‘de vefâtihî vasiyy-i mezbûr yedinden kırk bir bin akçesini ahz ve kabz edip iki bin dokuz yüz on beş akçe hakkım bâkī kalmışdır hâlâ tereke-i vâfiyesinden taleb eylediğimde vasiyy-i mezbûr <

(EYÜB90 - cilt: 31, sayfa: 160 - Hüküm no: 126 - Orijinal metin no: [20b-1])﻿

﻿

﻿

127. Hüküm

Mehmed Çelebi b. Ömer’in ev ve bahçesini annesi Hatice bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından Mehmed Çelebi b. Ömer nâm kimesne meclis-i şer‘-i şerîf-i enverde vâlidesi işbu râfi‘atü’l-kitâb Hatice bt. Abdullah nâm hâtun tarafından ikrâr-ı âti’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Abdi Bey b. Yusuf mahzarında tâyi‘an ikrâr-ı tâm ve takrîr-i kelâm [edip] akd-i âti’z-zikrin sudûruna değin silk-i mülk ve zabt ve tasarrufumda olup mahalle-i mezbûrede vâki‘ bir tarafdan Mirza vakfı olan odalar ve bir tarafdan Mustafa nâm sâhibü’l-hayr babam ve evlâdına vakf eylediği menzil ve bir tarafdan kendi mülküm olan bahçem ve bir tarafdan tarîk-i hâs ile mahdûd üç fevkānî odaları ve altında iki ahırı ve bir su kuyusunu ve bir matbah ocağını müştemil menzilimi cemî‘ tevâbi‘ ve levâhıkıyla ve yine mahalle-i mezbûrede vâki‘ bir tarafdan Camcı nâm sâhibü’l-hayr vakıf olup Abdi Çavuş tasarrufunda olan menzil ve bir tarafı Babazâde vakfı olan menzil ve bir tarafı Şâhin Hâtun vakfı olan odalar ve bir tarafı tarîk-i hâs ile mahdûd mülk bahçemi dahi cemî‘ hukūk ve merâfıkı ile vâlidem müvekkile-i merkūmeye bi safkatin vâhidetin üç yüz yirmi beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr üç yüz yirmi beş esedî guruşu vâlidem müvekkilem Hatice Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda ve bahçede vechen mine’l-vücûh alâka ve medhalim yokdur, vâlidem keyfe mâ teşâ’ ve tahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’l-hâdî ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Efendi b. İbrahim el-İmâm, Mehmed Efendi b. Süleyman, Mahmud Bey b. Hamza, Abdülkādir b. Yusuf, Ali b. Mehmed, Abdullah Efendi b. Ahmed Efendi, Abdullah Halîfe b. Abdülmennân, Mehmed b. Eyüb, Mehmed b. Mahmud, Muharrirü’l-vesîka Mehmed Efendi b. Nasuh.

(EYÜB90 - cilt: 31, sayfa: 161 - Hüküm no: 127 - Orijinal metin no: [20b-2])﻿

﻿

﻿

128. Hüküm

Kostantin v. Dimitri’nin evini Rali v. Andriyenos’a satması

Havâss-ı Aliyye kazâsına tâbi‘ Ayastefanos nâm karye ahâlîsinden Kostantin v. Dimitri nâm zimmî meclis-i şer‘-i şerîf-i enverde işbu râfi‘ü’r-rakīm Rali v. Andriyenos nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezkûrede vâki‘ bir tarafı leb-i deryâ ve bir tarafı Despino bt. Lanbergos nâm nasrâniyye mülkü ve bir tarafı Hac Eliyas nâm zimmî zevcesi mülkü ve bir tarafı tarîk-i âm ile mahdûd üç bâb tahtânî odalı bi’r-i mâyı ve zât-ı eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkı ve âmme-i menâfi‘ ve merâfıkı ile merkūm Rali’ye yüz elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr yüz elli guruşu mersûm Rali yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, mesfûr Rali’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Fahrü’l-eşbâh Receb Ağazâde Mustafa Ağa, Hüseyin Çelebi b. Ali, Ali b. Abdullah, Ali b. İslâm, Cafer Kethüdâ b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 162 - Hüküm no: 128 - Orijinal metin no: [21a-1])﻿

﻿

﻿

129. Hüküm

Komyonos v. İstadinos’un Simo v. Sivastos’taki alacağının vârislerinden tahsil olunması

Havâss-ı Aliyye kazâsına tâbi‘ Çatalca nâhiyesi müzâfâtından Çakıl nâm karyede sâkin iken bundan akdem mürd olan Komyonos v. İstadinos nâm hâlikin verâseti sulbiye kebîre kızları Hristodiline ve Avyorno ve Kavli nâm nasrâniyyeler ile sulbî sagīr oğlu Pavlo’ya münhasıra olduğu şer‘an zâhir ve mütehakkik oldukdan sonra merkūme Hristodiline asâleten ve mersûme Avyorno’nun zevci ve tarafından husûs-ı âti’l-beyânı ikrâra vekîl-i sâbitü’l-vekâlesi olan Mato v. Nikola vekâleten ve merkūme Kavli tarafından dahi kezâlik husûs-ı âti’z-zikri ikrâra vekîli olup bimâ hüve tarîkü’s-sübût şer‘an vekâleti sâbite olan Yani v. Manol nâm zimmî dahi vekâleten ve sagīr-i mezbûrun min kıbeli’ş-şer‘ mansûbe vasîsi ve kız karındaşı merkūme Hristodiline dahi vesâyeten meclis-i şer‘-i hatîr-i lâzımü’t-tevkīrde işbu râfi‘ü’r-rakīm Simo v. Sivastos nâm zimmî muvâcehesinde her biri asâleten ve vekâleten ve vesâyeten ikrâr-ı tâm ve takrîr-i kelâm edip mûrisimiz hâlik-i mesfûrun merkūm Simo zimmetinde cihet-i deyn-i şer‘îden yirmi esedî guruş hakkı olmağla kable’l-ahz mürd olup meblağ-ı mezkûr merkūm Simo zimmetinde kalmışdı el-hâletü hâzihî meblağ-ı merkūm yirmi esedî guruşu verâset-i mahkiyemiz hasebiyle mersûm Simo yedinden bi’t-tamâm ve’l-kemâl ahz ve kabz eyledik min ba‘d meblağ-ı mezkûrdan merkūm Simo zimmetinde bir akçe ve bir habbe bâkī kalmadı dedikde mâ cerâ bi’l-ibtigā ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Beşe b. Hüseyin, Ali b. Abdullah, Ali b. İslâm, Mehmed b. Eyüb ve gayruhüm mine’l-huzzâr.

(EYÜB90 - cilt: 31, sayfa: 163 - Hüküm no: 129 - Orijinal metin no: [21a-2])﻿

﻿

﻿

130. Hüküm

Ahmed Ağa b. Kurd’un vârislerinin menzil davasının reddi

Husûs-ı âti’l-beyânı mahallinde istimâ‘ ve ketb ve tahrîri için bi’l-iltimâs cânib-i şer‘-i enverden mevlânâ Mustafa Efendi b. İsmail irsâl olunup ol dahi zeyl-i kitâbda muharrerü’l-esâmî müslimîn [ile] Havâss-ı Aliyye kazâsına tâbi‘ Beroliçe nâm karyeye varıp müslimûn-ı mezkûrûn huzûrunda akd-i meclis-i şer‘-i şerîf eyledikde karye-i mezbûrede sâkin iken târih-i kitâbdan dört sene mukaddem vefât edip verâseti sulbî kebîr oğulları Mehmed Çelebi ve Osman Çelebi’ye ve sulbî sagīr oğulları Mustafa ve İbrahim ve sulbiye kebîre kızları Hâmide ve Havva’ya münhasıra olduğu şer‘an zâhir ve müte‘ayyin olan Ahmed Ağa b. Kurd nâm müteveffânın sulbî kebîr oğulları mezbûrân Mehmed Çelebi ve Osman Çelebi nâm kimesneler asâleten ve sagīrân-ı mezbûrân Mustafa ve İbrahim’in kıbel-i şer‘den mansûb vasîleri olan Sâlih Bey b. Murad vesâyeten ve yine mezbûr Sâlih Bey mezbûretân Hâmide ve Havva taraflarından zikri âtî menzilde hisse-i şer‘iyyeleri olmak zu‘muyla hisselerini da‘vâ ve talebe vekîl olup mezbûretânın zâtlarını ma‘rifet-i şer‘iyye ile ârifân olan Mehmed Çelebi ve Osman ibney Ahmed Ağa şehâdetleri ile hasm-ı câhid mahzarında şer‘an vekâleti sâbite olmağla vekâleten meclis-i ma‘kūd-ı mezkûrda zikr-i âtî menzile bi’l-verâse vâzı‘ü’l-yed olan işbu râfi‘ü’l-kitâb İbrahim Efendi b. Mustafa mahzarında her biri bi’l-asâle ve bi’l-vekâle ve bi’l-vesâye üzerine da‘vâ ve takrîr-i kelâm edip karye-i mezbûrede vâki‘ bir tarafı cidâr-ı mescid ve bir tarafı vâdi ve bir tarafı Mustafa Efendi mülkü ve bir tarafı tarîk-i âm ile mahdûd bir bâb fevkānî ve bir bâb tahtânî odaları ve bir sofayı ve harâba müşrif bir ahır ve bir samanlık ve bir frenk mülk arsasını ve zât-ı eşcâr-ı müsmire ve gayr-ı müsmire hadîkayı ve iki su kuyusunu müştemil mülk menzil yine karye-i mezbûrede sâkine iken târih-i kitâbdan yirmi üç sene mukaddem vefât eden Kerime Hâtun bt. Abdullah’ın mülkü olup lâkin mezbûre Kerime Hâtun’un muhallefâtı cânib-i beytülmâle âid olmağla bin altmış yedi senesi Cumâdelâhiresi evâhirinde karye-i mezbûrede vâki‘ olan beytülmâli kabza memûr olan Ali Beşe nâm kimesne menzili mahdûd-ı mezkûru mûrisimiz müteveffâ-yı mezbûr Ahmed Ağa’ya dokuz bin akçeye bey‘ ve teslîm-i mebî‘ ve kabz-ı semen eyledikden sonra müteveffâ-yı mezbûr Ahmed Ağa menzili mezkûra ilâ vefâtihî mutasarrıf olup ba‘de vefâtihî irsen bize intikāl etmişiken hâlâ mezbûr İbrahim Efendi menzili mahdûd-ı mezkûra bi gayrı vech-i şer‘î vaz‘-ı yed eder suâl olunup menzili mezkûrdan kasr-ı yedine tenbîh olunmak murâdımızdır dediklerinde gıbbe’s-suâl mezbûr İbrahim Efendi cevâbında fi’l-vâki‘ zikr olunan menzili müteveffât-ı mezbûre Kerime’nin mülkü olup ba‘de vefâtihâ muhallefâtının nısfı zevci Ferhad b. Abdullah ve nısf-ı âharı cânib-i beytülmâle âid olmağla mezbûr Ferhad asâleten ve târih-i mezbûrda gümrük emîni olmağla mahmiye-i İstanbul’da ve Havâss-ı Aliyye kazâsında beytülmâl-i âmme emîni olan Yahya Ağa b. Abdullah emâneten bin altmış yedi senesi Recebü’l-müreccebi’nin on yedinci günü menzili mahdûd-ı mezkûru babam Mustafa Efendi b. Mehmed ile anam Fâtıma bt. Abdülkādir nâm müteveffâlara hayâtlarında ale’l-iştirâki’s-seviy <

(EYÜB90 - cilt: 31, sayfa: 163 - Hüküm no: 130 - Orijinal metin no: [21a-3])﻿

﻿

﻿

131. Hüküm

Nikola v. Kiryazi’nin terekesi hususunda vârisleri ile beytülmâlin sulh olması

Havâss-ı Aliyye kazâsına tâbi‘ Büyükçekmece nâhiyesinde zâbit olmağla nâhiye-i mezbûrede vâki‘ beytülmâlin kabzına memûr olan Murtaza Bey b. Mustafa meclis-i şer‘de fi’l-asl vilâyet-i Rumeli’nde Gerbeniş kazâsına tâbi‘ Sepko? nâm karyeden olup hâlâ nâhiye-i mezbûreye tâbi‘ Ekşinoz nâm karye sükkânından olan râfi‘ay hâze’s-sifr Yorgi v. Franki ve Yani v. Kosta nâm zimmîler muvâcehelerinde ikrâr ve takrîr-i kelâm edip fi’l-asl kazâ-i mezbûra tâbi‘ Karşa nâm karyeden olup bundan akdem Büyükçekmece’ye tâbi‘ karye-i mezbûre Ekşinoz’da yapıcılık san‘atında iken târih-i kitâbdan altı sene mukaddem mahmiye-i İstanbul’da müsâfiren hâlik olan Nikola v. Kiryazi nâm hâlikin zâhirde vâris-i ma‘rûfu olmamağla mecmû‘-ı muhallefâtı cânib-i beytülmâle âid olmağın mezbûrân Yorgi ve Yani hâlik-i mesfûrun hayâtında şerîkler olmağla hâlik-i mesfûr kendiler ile müşterek olan terekesinden yedi bin akçe kıymetli sermâye ve yapıcı âlâtını siz ahz ve kabz ve ketm ve ihfâ eylediniz deyû mesfûrân Yorgi ve Yani nâm zimmîlerden bi’l-emâne da‘vâ ve taleb eylediğimde anlar dahi inkâr ile cevâb verip ben dahi isbâtdan aczim olup mesfûrân zimmîler ile sulh her vechile cânib-i beytülmâle enfa‘ olmağın vesâtat-ı müslimîn ile an inkâr altı esedî guruş üzerine bizi inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûru mersûmân Yorgi ve Yani yedlerinden bi’t-tamâm ahz ve kabz eyledim ba‘de’l-yevm hâlik-i mezbûrun muhallefâtına müte‘allik mezbûrân Yorgi ve Yani ile da‘vâ ve nizâ‘ım yokdur dedikde gıbbe’t-tasdîki’ş-şer‘î mâ hüve’l-vâki‘ [bi’t-taleb] ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Süleyman Ağa b. Abdullah, Ali Ağa b. İbrahim Haseki, İsmail Bey b. Mustafa, Hüseyin b. Ali, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 166 - Hüküm no: 131 - Orijinal metin no: [21b-1])﻿

﻿

﻿

132. Hüküm

Şeyh Osman Efendi Çiftliği’ne taşçı Arnavutlar’ın taş çıkarmak için sahibinden izinsiz girmemeleri gerektiği

Husûs-ı âti’l-beyânın istimâ‘ ve ketb ve tahrîri için el-Hâc Hüseyin Ağa b. Mustafa yediyle fermân-ı şerîf vârid olmağın imtisâlen-leh cânib-i şer‘-i enverden mevlânâ Abdüsselâm Efendi b. Nasuh irsâl olunup ol dahi merhûm ve mağfûrun-leh Sultan Bayezid Han -tâbe serâhû- hazretlerinin evkāfının bi’l-fi‘l mütevellîsi Abdüllatif Efendi b. Ahmed tarafından husûs-ı âti’l-beyâna vekîl-i sâbitü’l-vekâlesi olan Ömer Çelebi b. Sefer ve izzetlü bostancıbaşı ağa hazretlerinin taraf-ı bâhirü’ş-şereflerinden husûs-ı âti’z-zikre mübâşir ta‘yîn olunan mefharü’l-a‘yân Haseki Ali Ağa b. İbrahim ve zeyl-i vesîkada muharrerü’l-esâmî müslimîn ile Havâss-ı Aliyye -sânehallâhü ani’l-âfeti ve’l-beliyye- kazâsına tâbi‘ İncirli nâm karyede vâki‘ merhûm eş-Şeyh Osman Efendi Çiftliği demekle ile ma‘rûf çiftliğin tevâbi‘i tarlalarından zikr-i âtî münâza‘un-fîh olan tarlaya varıp akd-i meclis-i şer‘-i mübîn eyledikde hâlâ çiftlik-i mezbûrun mutasarrıfı olup mahmiye-i İstanbul ebvâbından Silivrikapısı dâhilinde sâkin işbu râfi‘ü’l-kitâb mezbûr el-Hâc Hüseyin Ağa meclis-i ma‘kūd-ı mezbûrda Arnavud tâifesinden olup mahalli mezbûra karîb mahalde taş ihrâc eden kimesnelerden Kosta v. Vasil ve Yani v. Niko ve diğer Yani v. Kola ve Atanaş v. Kiko ve Dimo v. Pido ve Yani v. Vasil ve sâir ma‘lûmetü’l-esâmî ve’l-eşhâs zimmîler muvâcehelerinde üzerlerine da‘vâ ve takrîr-i kelâm edip karye-i mezbûre sınırı dâhilinde vâki‘ bir tarafdan Kıztaşı ta‘bîr olunur mevzi‘den Yayayolu demek ile ma‘rûf tarîk ve iki tarafdan mezbûrûn taşçıların taş ihrâc eyledikleri mahal ve bir tarafdan tarîk-i âm ile mahdûd tahmînen yirmi keyl tohum istî‘âb eder tarla kadîmden çiftlik-i mezbûrum tevâbi‘inden olmağla çiftlik-i mezbûra mutasarrıf olanlar vakf-ı mezbûr mütevellîsi izniyle tarla-yı mezbûra dahi mutasarrıf olup öşür resmini cânib-i vakfa veregelmişler iken mezbûrûn zimmîlerin tarla-yı mezkûre karîb taş ihrâc eyledikleri mahal olmağla tarla-yı mezkûr bizim taş kârhânemiz sınırı dâhilindedir deyû bi gayri hakkın vaz‘-ı yed murâd edip benim zirâ‘at ve hırâsetime mâni‘ olurlar suâl olunup tarla-yı mezkûrdan mesfûrûn zimmîler kasr-ı yedlerine tenbîh olunmak matlûbumdur dedikde gıbbe’s-suâl mezbûrûn zimmîler cevâblarında fi’l-hakīka tarla-yı mezbûr merhûm Sultan Bayezid Han -tâbe serâhû- hazretlerinin vakfı olan arâziden olduğunu ikrâr lâkin kadîmden çiftlik-i mezbûr tevâbi‘inden olup ve çiftlik-i mezbûra mutasarrıf olanlar tarla-yı mezkûra dahi mutasarrıf olup tarla-yı merkūmu zirâ‘at ve hırâset eylediğini inkâr etmeleriyle mezbûr el-Hâc Hüseyin Ağa’dan sıdk-ı makālini mübeyyine beyyine taleb olundukda udûl-i ahrâr-ı müslimînden mahmiye-i mezbûrede Aksaray kurbunda sâkin olup mahalli münâza‘un-fîhe karîb çiftliği olan eş-Şeyh İbrahim Efendi b. eş-Şeyh Muharrem ve mahmiye-i mezbûre ebvâbından Silivrikapısı dâhilinde sâkin Ahmed b. Mustafa ve karye-i mezbûre sükkânından Hasan b. Abdullah ve Ömer Beşe b. Abdullah ve el-Hâc Yusuf b. Abdullah ve Mustafa b. Abdullah nâm kimesneler meclis-i ma‘kūd-ı mezbûra li ecli’ş-şehâde hâzırûn olup istişhâd olunduklarında her biri cevâbında işbu bir tarafdan Kıztaşı ta‘bîr olunur mevzi‘den Yayayolu demek ile ma‘rûf tarîk ve iki tarafdan mezbûrûn taşçıların taş ihrâc eyledikleri mahal ve bir tarafdan tarîk-i âm ile mahdûd tahmînen yirmi keyl tohum istî‘âb eder tarla kadîmden çiftlik-i mezbûr tevâbi‘inden olmağla çiftlik-i mezbûra mutasarrıf olanlar tarla-yı mezbûra dahi mutasarrıf ve zirâ‘at ve hırâset edip öşr ve resmini cânib-i vakf-ı mezbûra veregelmişlerdir biz bu husûsa bu vech üzre şâhidleriz ve şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olduğundan mâ‘adâ tarla-yı mezbûra târih-i kitâbdan yirmi iki sene mukaddem merhûm Vâ‘iz eş-Şeyh Osman Efendi’den izinsiz tarla-yı mezbûra vaz‘-ı yed etmemek üzre hüccet-i şer‘iyye olup ol hüccet-i şer‘iyyenin sûreti tâife-i mezkûrenin yedlerinde bulunmağın tâife-i mezkûreden suâl olundukda mazmûn-ı hücceti dahi i‘tirâf eyledi[kleri]ni mahallinde tahrîr ba‘dehû ma‘an irsâl olunan Hasan b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mûcebleriyle tarla-yı mezkûrdan kasr-ı yedlerine ve mûmâ-ileyh el-Hâc Hüseyin Ağa’dan izinsiz tarla-yı mezkûre vaz‘-ı yed etmemeğe mesfûrûn zimmîlere tenbîh birle mâ vaka‘a kayd şüd. Fi’l-yevmi’s-sânî ve’l-ışrîn [min Ramazân] li sene tis‘în ve elf.

Şuhûdü’l-hâl: Fahrü’l-akrân el-Hâc Osman Ağa b. Mehmed Silivrikapısı’nda, Süleyman Çelebi b. ( ) Hamza Molla mahallesinde, Halil Çelebi b. İbrahim Molla Gürânî’de, Mustafa Efendi b. Şaban Silivrikapısı[’nda] sâkin, Hasan b. Hasan sâkin-i İncirli, İbrahim b. Hasan, Hasan b. Abdullah ve gayruhüm mine’l-huzzâr.

(EYÜB90 - cilt: 31, sayfa: 167 - Hüküm no: 132 - Orijinal metin no: [21b-2])﻿

﻿

﻿

133. Hüküm

Asvador v. Kirkor’un çömlek dükkânı dolayısıyla olan alacak davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de çömlekçi tâifesinden Asvador v. Kirkor nâm zimmî mahfil-i kazâda yine tâife-i mezbûreden işbu râfi‘ü’l-vesîka Ahmed b. Abdullah nâm kimesne mahzarında üzerine da‘vâ ve takrîr-i kelâm edip medîne-i mezbûrede vâki‘ çömlekçi tâifesine mahsûs kırk kârhânelerden biri mezbûr Ahmed’in taht-ı icâresinde olmağla târih-i kitâbdan yedi sene mukaddem ben âhar diyâra giderim benim taht-ı icâremde olan kârhâne gediğinde seni iskân eyledim deyû ol târihde kârhâneyi teslîm ettiğinden sonra kendi dahi âhar diyâra gitmeyip târih-i mezbûrdan târih-i kitâba gelince kârhâne gediği için deyû benden bi gayri hakkın beher sene beş bin akçemi alıp hâlâ zimmetinde otuz beş bin akçe hakkım vardır suâl olunup alıverilmek matlûbumdur dedikde gıbbe’s-suâl mezbûr Ahmed cevâbında târih-i mezbûrda mesfûr Asvador’u ben kârhânemde iskân eylediğim hînde çömlekçi tâifesine mahsûs olan sermâyeden mezkûr kârhânede beş bin akçelik benim asl-ı mâlım olup merkūm Asvador dahi kendi malından on bin akçe zam mikdârı asl-ı mâl vaz‘ edip benim asl-ı mâlımla halt eyledikden sonra çömlekçilik san‘atıyla tâife-i mezbûre huzûrunda beher sene hâsıl olan ribhin iki buçuk hissede bir buçuk hissesini mesfûr Asvador alâ ve bir hissesini dahi ben almak üzre akd-i şirket eylediğimizden sonra ol târihden târih-i kitâb gününe gelince hâsıl olan ribhden akd-i mezbûr üzre beher sene merkūm Asvador bana üçer dörder bin akçe ribh nâmına teslîm eyledi gedik akçesi nâmında ben mesfûr Asvador’dan bi gayri hakkın bir akçe almadım deyû def‘le mukābele edicek gıbbe’l-istintâk ve akībe’l-inkâr ve isre talebi’l-beyyine udûl-i ahrâr-ı ricâl-i müslimînden olup tâife-i mezkûrenin kethüdâları Ebûbekir Beşe b. Hüseyin ve yiğitbaşıları Mustafa Beşe b. Osman ve yine tâife-i mezbûreden Osman b. Abdullah ve Mustafa b. Mehmed ve Mustafa b. Abdullah ve Hüseyin b. Ömer ve Ali b. İbrahim nâm kimesneler li ecli’ş-şehâde makām-ı kazâya hâzırûn olup istişhâd olunduklarında her biri cevâblarında fi’l-vâki‘ târih-i mezbûrda merkūm Ahmed’in beş bin akçe ve mesfûr Asvador dahi on bin akçe asl-ı mâlları olup mâl-ı mezbûru bir yere halt eylediklerinden sonra bizim huzûrumuzda vech-i muharrer üzre akd-i şirket edip târih-i mezkûrdan târih-i kitâba gününe gelince merkūm Asvador mezbûr Ahmed’e beher sene ribh nâmına üçer ve dörder bin akçe verirdi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olduğundan sonra merkūm Asvador ribh nâmına verdiği meblağ-ı mezkûrdan gayrı gedik akçesi nâmında mezbûr Ahmed’e bir akçe ve bir habbe verdiğini isbâtdan âciz olmağın mûcebiyle gedik akçesi nâmında akçe talebiyle mezbûr Ahmed’e bî-vech ta‘arruzdan mesfûr Asvador men‘ birle mâ vaka‘a bi’l-ibtigā kayd şüd. Fi’l-yevmi’t-tâsi‘ aşer min Şa‘bâni’l-mu‘azzam li sene tis‘în ve elf.

Şuhûdü’l-hâl: Musa Bey b. Mehmed, Hasan b. Abdullah, Mehmed b. Eyüb, Ali b. İslâm ve gayruhüm.

(EYÜB90 - cilt: 31, sayfa: 168 - Hüküm no: 133 - Orijinal metin no: [22a-1])﻿

﻿

﻿

134. Hüküm

Rabia bt. Ahmed’in kasap dükkânı icâresinden Mehmed Beşe b. Yusuf’ta alacağı olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Fethi Çelebi mahallesi sâkinelerinden bâ‘isetü’l-kitâb Râbia Hâtun bt. Ahmed Ağa tarafından husûs-ı âti’l-beyâna vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mehmed Efendi b. İbrahim el-İmâm ve Ahmed Çelebi b. Murad şehâdetleri ile şer‘an vekâleti sâbite olan mezbûrenin zevci İbrahim Çelebi b. Mustafa mahfil-i kazâda medîne-i mezbûrede kasab tâifesinden Mehmed Beşe b. Yusuf mahzarında bi’l-vekâle üzerine da‘vâ ve takrîr-i kelâm edip zevcem müvekkile-i merkūmenin mahalle-i mezbûre sûkunda vâki‘ lede’l-ahâlî ma‘lûmü’l-hudûd kasab dükkânını mezbûr Mehmed Beşe târih-i kitâbdan dört sene mukaddem beher senesi bin iki yüz altmış akçe ücret ile ba‘de’l-istîcâr ve’l-kabz dört senede müctemi‘ beş bin kırk akçe dükkân icâresinden iki senenin iki bin beş yüz yirmi akçe icâresini müvekkilem merkūme Râbia’ya edâ ve teslîm edip zimmetinde iki senenin bâkī iki bin beş yüz yirmi akçesi kalmışdır hâlâ suâl olunup alıverilmek matlûbumdur dedikde gıbbe’s-suâl mezbûr Mehmed Beşe cevâbında fi’l-vâki‘ sâlifü’z-zikr dükkânı müvekkile-i merkūmeden târih-i mezkûrda ber vech-i muharrer her senesi bin iki yüz altmış akçeye olmak üzre istîcâr ve kabz eyledim lâkin dükkân-ı mezbûr benim taht-ı icâremde ancak iki sene olup iki seneden sonra müvekkile-i mezbûre ile fesh-i icâre edip hâlâ müvekkile-i mezbûrenin dükkân-ı mezbûr icâresinde zimmetimde bir akçe ve bir habbe hakkı bâkī kalmadı deyû def‘le mukābele edicek isre’l-istintâk ve akībe’l-inkâr ve gıbbe talebi’l-beyyine ityân-ı beyyineden merkūm Mehmed Beşe izhâr-ı acz edip istihlâf dahi etmemeğin mûcebiyle iki senenin dahi meblağ-ı bâkī-i mezkûr iki bin beş yüz yirmi akçe icâresini vekîl-i mezbûr İbrahim Çelebi’ye edâ ve teslîme mezbûr Mehmed Beşe’ye tenbîh birle mâ hüve’l-vâki‘ gıbbe’l-ibtigā ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Ahmed Çelebi b. Receb el-Müezzin, Mustafa b. Ahmed, Hasan Çelebi b. Mustafa, İbrahim Çelebi b. Ahmed, Hasan b. Abdullah ve gayruhüm.

(EYÜB90 - cilt: 31, sayfa: 170 - Hüküm no: 134 - Orijinal metin no: [22a-2])﻿

﻿

﻿

135. Hüküm

Müslüman olan Boğdanlı Ahmed b. Abdullah’ın hür olduğunun tespiti

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de sâkin sâbıkan ehl-i zimmet tâifesinden olup hâlâ şeref-i İslâm ile müşerref olan işbu orta boylu açık kaşlı gök elâ gözlü sarışın Boğdaniyyü’l-asl râfi‘-i hâze’l-kitâb Ahmed b. Abdullah nâm şâbb-ı emred meclis-i şer‘de fahrü’l-akrân Hâdim Mehmed Ağa b. Abdülvehhab tarafından husûmet ve redd-i cevâba vekîl olup vekâleti Mehmed Ağa b. Ahmed ve Ebûbekir b. Ahmed şehâdetleri ile hasm-ı câhid mahzarında şer‘an sâbite olan Yusuf Efendi b. Mehmed nâm vekîl mahzarında üzerine da‘vâ ve takrîr-i kelâm edip bundan akdem feth ve teshîri müyesser olan Ladıçin? kal‘ası fethinde ben Boğdan vilâyetinde Varniçe nâm karye ahâlîsinden olup hîn-i fetihde Tatar tâifesi beni ve sâir Boğdaniyyü’l-asl ehl-i zimmet tâifesinden yirmi otuz nefer kimesneleri harbî kefereden olmak üzre Tatar tâifesi ahz ettiklerinden sonra beni ve benimle ahz olunanların her biri ehl-i zimmetden olduğu zâhir oldukda bizi Tatarların yedlerinden tahlîs ettiklerinde müsâhib paşa hazretlerinin sâbıkan kethüdâları olan Mehmed Ağa hür olmak üzre beni istihdâm için yanına alıp ba‘dehû beni mûmâ-ileyh Mehmed Ağa’ya yine hür olmak üzre hizmetkârlığa verip ben sâbıkan Boğdaniyyü’l-asl ehl-i zimmet tâifesinden olup hâlâ şeref-i İslâm ile müşerref olmağla hür olmuşiken hâlâ mezbûr Mehmed Ağa abd-i memlûkü olmak zu‘muyla istihdâm ve beni âhara bey‘ murâd eder suâl olunup sebîlim tahliyye olunmak murâdımdır dedikde gıbbe’s-suâl vekîl-i mezbûr müvekkile-i mezbûre Mehmed Ağa’nın mezbûr Ahmed abd-i memlûkü olmak üzre vaz‘-ı yedini ikrâr lâkin mezbûr Ahmed’in minvâl-i muharrer üzre sâbıkan Boğdaniyyü’l-asl ehl-i zimmetden olup hâlâ şeref-i İslâm ile müşerref olmağla hür olduğunu inkâr etmeğin mezbûr Ahmed’den sıdk-ı makālini mübeyyine beyyine taleb olundukda udûl-i ahrâr-ı ricâl-i müslimînden olup izzetlü ve sa‘âdetlü Müsâhib-i şehriyârî Mustafa Paşa hazretlerinin ağalarından olup mahmiye-i İstanbul’da Mustafa Paşa mahallesinde sâkin Ebûbekir Ağa b. Ahmed ve Ayvansaray kapısı dâhilinde sâkin Osman Bey b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Ahmed sâbıkan Boğdaniyyü’l-asl ehl-i zimmetden olup hâlâ şeref-i İslâm ile müşerref olmak ile hür olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle mezbûr Ahmed’in hürriyetine ba‘de’l-hükm müvekkili mezbûr Mehmed Ağa’nın mezbûr Ahmed’den kasr-ı yedine tenbîh birle mâ vaka‘a kayd şüd. Fi’l-yevmi’s-sâdis ve’l-ışrîn min Şa‘bâni’l-mu‘azzam sene [10]90.

Şuhûdü’l-hâl: Mehmed Ağa b. Ahmed Çavuş, Abdullah Ağa b. Şaban, Mustafa Ağa b. Ali, İbrahim Ağa b. Durmuş ve gayruhüm.

(EYÜB90 - cilt: 31, sayfa: 170 - Hüküm no: 135 - Orijinal metin no: [22a-3])﻿

﻿

﻿

136. Hüküm

Karbona v. Dimitri’nin satın aldığı ahırın beytülmâle ait olduğu

Havâss-ı Aliyye kazâsına tâbi‘ Terkos nâhiyesi müzâfâtından Yeniköy nâm karyede sâkin Karbona v. Dimitri nâm zimmî mahfil-i kazâda zikri âtî nısf ahıra şirâ tarîki ile vâzı‘ü’l-yed olan işbu râfi‘ü’l-kitâb Ahmed Ağa b. Süleyman mahzarında üzerine da‘vâ ve takrîr-i kelâm edip karye-i mezbûrede vâki‘ bir tarafdan Papur oğlu İstemad nâm zimmî mülkü ve bir tarafdan Terzioğlu Yorgo nâm zimmî mülkü ve bir tarafdan Nido v. Nikola nâm zimmî mülkü ve bir tarafdan tarîk-i âm ile mahdûd bir dönüm mikdârı havlu arsasını hâvî bir sakf altında ahır-ı kebîrin nısf mikdârı olan bir bâb ahır-ı sagīri işbu hâzıre bi’l-meclis Kondile bt. Yorgo nâm nasrâniyye târih-i kitâbdan yedi sene mukaddem bana mülk-i mevrûsu olmak üzre bin beş yüz akçeye bey‘ ve teslîm ve kabz-ı semen edip hâlâ ahır-ı mezkûr benim mülk-i müşterâm iken mezbûr Ahmed Ağa bi gayri hakkın vaz‘-ı yed edip benim zabt ve tasarrufuma mâni‘ olur suâl olunup kasr-ı yedine tenbîh olunmak matlûbumdur dedikde mesfûr Kondile dahi müdde‘î-i mezbûrun takrîri da‘vâsında tasdîk ettiğinden sonra mezbûr Ahmed Ağa’ya suâl olundukda mezbûr Ahmed Ağa cevâbında zikr olunan ahır karye-i merkūme sükkânından olup târih-i kitâbdan beş sene mukaddem fevt olan Dîvâne Receb nâm müteveffânın mülkü olup ba‘de vefâtihî zâhirde vâris-i ma‘rûfu olmamağla terekesi cânib-i beytülmâle âid olup işbu hâzır bi’l-meclis diğer Ahmed Ağa b. Abdülvehhab ol târihde nâhiye-i mezkûrede emîn-i beytülmâl olmağın ahır-ı mezbûru cânib-i beytülmâl için ahz ve kabz ettiğinden sonra târih-i kitâb senesi Muharremü’l-harâmı’nın on beşinci günü iki bin akçeye bana bey‘ ve teslîm ve kabz-ı semen edip hâlâ ahır-ı mezkûr mülk-i müşterâm olmağla vaz‘-ı yed ederim merkūm Kondile’nin mülk-i mevrûsu olduğu ma‘lûmum değildir deyicek mesfûra Kondile’den ahır-ı mezkûr târih-i kitâbdan yedi sene mukaddem mülk-i mevrûsu olduğunu mübeyyine beyyine taleb olundukda şâhidim yokdur deyû ityân-ı beyyineden izhâr-ı acz edip istihlâf dahi etmemeğin Karbona merkūm Ahmed Ağa’ya bî-vech ta‘arruzdan men‘ birle mâ cerâ hıfzan li’l-makāl mezbûr Ahmed Ağa talebiyle ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Efendi b. Nasuh, Hüseyin Çelebi b. Ali, Mehmed b. Eyüb, Mehmed b. Mahmud, Ali b. Abdullah, Hüseyin Küçük b. ( ), Hasan b. Abdullah.

(EYÜB90 - cilt: 31, sayfa: 171 - Hüküm no: 136 - Orijinal metin no: [22b-1])﻿

﻿

﻿

137. Hüküm

Âişe bt. Mehmed’in parasını vakf etmesi

Elhamdülillâhi Rabbi’l-âlemîn ve’s-salâtü ve’s-selâm alâ Muhammed seyyidi’l-mürselîn ve alâ âlihî ve ashâbihî ve alâ men‘ tebi‘ahüm bi ihsânin ilâ yevmi’d-dîn rıdvânullâhi te‘âlâ aleyhim ecma‘în ammâ ba‘d işbu kitâb-ı sıhhat-nisâbın tahrîr ve inşâsına bâ‘ise ve bâdiye oldur ki medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sâkinelerinden sâhibü’l-hayrât ve’l-hasenât ve tâlibetü’s-sadakāt ve’l-meberrât fahrü’l-muhadderât Âişe Hâtun bt. Mehmed tarafından vakf-ı âti’t-tafsîli ikrâra vekîl olup hasm-ı câhid mahzarında mezbûrenin zâtına ma‘rifet-i şer‘iyye ile ârifân olan Hasan Çelebi b. İbrahim ve Mehmed Çelebi b. Mustafa nâm kimesneler şehâdetleri ile şer‘an vekâleti sâbite olan Abdülganî Çelebi b. Hüseyin mahfil-i kazâ ve mahfil-i hükm ve imzâda vakf-ı câ’i’z-zikre li ecli’t-tescîl ve’l-itmâm mütevellî nasb ve ta‘yîn olunan Abdullah Efendi b. Murad mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Âişe Hâtun ahlas-ı mâl ve etyab-ı menâlimden yüz kıt‘a esedî guruş ifrâz ve hasbeten lillâhi’l-meliki’s-samed vakf-ı sahîh-i müebbed ile vakıf ve haps edip şöyle şart ve ta‘yîn eyledi ki meblağ-ı mezkûr yed-i mütevellî ile beher sene onu on bir buçuk hesâbı üzre ale’l-vechi’ş-şer‘î istirbâh ve istiğlâl olunup hâsıl olan gallesinden medîne-i mezbûrede Câmi‘-i Kebîr mahallesinde vâki‘ merhûm Sadeddin Efendi zâviyesi’nde hâlâ şeyh olup müvekkile-i mezbûrenin veled-i uhrevîsi olan umtedü’l-meşâyih eş-Şeyh Yahya Efendi b. el-merhûm Şaban Efendi’ye beher ay birer keyl pirinç alıverile ve galle-i mezkûreden fazla kalan meblağa müvekkile-i mezbûre hayâtda oldukça mutasarrıfe olup fevtinden sonra mûmâ-ileyh Yahya Efendi mutasarrıf ola ve vakf-ı mezkûra müvekkile-i mezbûre hayâtda oldukça kendi mütevelliye ola ba‘de vefâtihâ mûmâ-ileyh Yahya Efendi mütevellî olup galle-i mezkûreden bâkī kalan fazlaya mutasarrıf ola ve müşârün-ileyh Yahya Efendi’nin vefâtından sonra tevliyyet ve galle-i mezkûreye mûmâ-ileyh Yahya Efendi’nin evlâdı ve evlâd-ı evlâdı ve evlâd-ı evlâd-ı evlâdı batnen ba‘de batnin mutasarrıf olalar ba‘de’l-inkırâz zâviye-i mezkûrede şeyh olanlar ber vech-i muharrer tevliyyet ve galle-i mezkûreye mutasarrıf olalar ve mürûr-ı eyyâm ile şurût-ı mezkûreye ri‘âyet müte‘azzir olursa gallesi mutlaka fukarâ-i müslimîne sarf oluna deyû meblağ-ı mezkûru mütevellî-i merkūma târih-i kitâbdan üç ay mukaddem teslîm ol dahi tesellüm edip sâir mütevellîler evkāfda tasarruf eyledikleri gibi mutasarrıf oldu dedikde gıbbe’t-tasdîki’ş-şer‘î vekîl-i mezbûr kelâmını semt-i âhara sarf edip vakf-ı nukūd ve ana müteferri‘a şurût ve kuyûd eimme-i selâse-i nehârîr katlarında gayr-ı sahîh olmağın nukūd-ı mezbûrenin vakfiyyetinden vekâletim hasebiyle rücû‘ eyledim ve ribhinden üç ayda cihet-i tevliyyet deyû mezbûr Abdullah Efendi’nin olduğu doksan akçeden ecr-i mislinden ziyâde ahz eylediği kırk beş akçeyi taleb ederim suâl olunsun dedikde gıbbe’s-suâl mütevellî-i mezbûr cevâbında fi’l-hakīka hâl bast olunan minvâl üzredir, lâkin İmâm Züfer -aleyhi rahmetü’l-meliki’l-ekber-den İmâm Ensârî rivâyeti üzre vakf-ı nukūd ve ana mübteniye şurût ve kuyûd sahîh ve câizdir deyû redden imtinâ‘ ve kadr-i zâidden berâat-i zimmet iddi‘â edip hâkim-i muvakki‘-i kitâba mürâfa‘a olduklarında hâkim-i mûmâ-ileyh rivâyet-i merkūme üzre vakf-ı mezbûrun sıhhatine ve mütevellî-i mezbûrun meblağ-ı müdde‘â-bîhden berâat-i zimmetine hükm ettikden sonra vekîl-i mezbûr bu vechile merâmına vâsıl olması için semt-i âhara sâlik, eğerçi vakf-ı nukūd İmâm Züfer katında sahîh ve meşrû‘dur fe-ammâ imâm-ı müşârün-ileyhden lüzûm mervî olmadığından İmâm Ebû Hanîfe -radiyallâhu anh-hazretleri katında sıhhat lüzûm ifâde etmediği bî-şekdir, bu takdîrce meblağ-ı merkūmun vakfiyyetinden rücû‘a mâni‘ yokdur deyû deyip meblağ-ı menkūdu ve ecr-i mislinden ziyâde ribhden aldığı kırk beş akçeyi tekrâr istirdâd edicek mütevellî-i mezbûr cevâb verip çünkü vakf-ı nukūd bi’l-hükmi’l-mezbûr sıhhat üzre mukarrer olucak İmâm Ebû Yusuf hazretleri katında vâkıfın mücerred vakaftü kavli ile ve İmâm-ı Rabbânî Muhammed b. Hasan eş-Şeybânî hazretli katında mütevellîye teslîm ve zikr-i teb‘îdden sonra sıhhat müstelzim-i lüzûm olmağın anların kavli üzre lüzûmuna dahi hüküm taleb eylerim dedikde hâkim-i mûmâ-ileyh ba‘de’t-te’emmül cânib-i vakfı evlâ görüp alâ re’yi’l-imâmeyni’l-müşârün-ileyhimâ vakf-ı mezbûrun lüzûmuna dahi hükm etmek ile vakf-ı merkūm sahîh ve lâzım oldu. Cerâ zâlik ve hurrire fi’l-yevm ( ) min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Efendi b. Nasuh, Abdüsselâm Efendi b. Nasuh, es-Seyyid Ârif Çelebi b. Mustafa, Mehmed b. Eyüb, Mehmed b. Mahmud, Hasan b. Abdullah, Ali b. Abdullah.

(EYÜB90 - cilt: 31, sayfa: 172 - Hüküm no: 137 - Orijinal metin no: [22b-2])﻿

﻿

﻿

138. Hüküm

Fâtıma bt. Mustafa’nın miras hususunda Havva bt. Abdi’yi vekil tayin etmesi

Havâss-ı Aliyye kazâsına tâbi‘ Ayapa nâm karyede sâkine Fâtıma bt. Mustafa nâm hâtun meclis-i şer‘de işbu râfi‘atü’l-vesîka Havva bt. Abdi nâm hâtun muvâcehesinde ikrâr ve takrîr-i kelâm edip karye-i mezbûrede sâkin li ebeveyn er karındaşı Ali nâm kimesne ile bundan akdem fevt olan babam mezbûr Mustafa’nın terekesinden benim hisse-i şer‘iyyeme isâbet eden hakkıma müte‘allika da‘vâ-yı şer‘iyyem olmağla mezbûr Ali’den taleb ve ahz ve kabza ve bana îsâle ve lede’l-hükkâmi’l-kirâm mürâfa‘a ve muhâsamaya ve kabz ve îsâl mütevakkıf olduğu umûrun küllîsine mezbûre Havva Hâtun’u tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb kayd olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Hasan b. Abdullah.

(EYÜB90 - cilt: 31, sayfa: 174 - Hüküm no: 138 - Orijinal metin no: [22b-3])﻿

﻿

﻿

139. Hüküm

Hasan Çavuş b. Hüdâverdi’nin cariyesi Demirhan’ı vasiyetle azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından fahrü’l-cüyûş Du‘âcı demekle ma‘rûf Hasan Çavuş b. Hüdâverdi meclis-i şer‘-i şerîf-i enverde tâyi‘an ikrâr-ı tâm ve takrîr-i kelâm edip rıkkını mu‘terife orta boylu açık kaşlı gök elâ gözlü Rûsiyyetü’l-asl bâ‘isetü’l-kitâb Demirhan bt. Abdullah nâm câriye-i memlûkemi ente hürün kable mevtî bi erba‘în yevmen fehvâsı üzre tedbîr-i mu‘teber [mukayyed] ile müdebbere eyledim bi emrillâhi te‘âlâ dâr-ı fenâdan dâr-ı âhirete irtihâl eylediğimde kavl-i muhtâr üzre cümle malımdan âzâd olsun dedikde mâ hüve’l-vâki‘ kayd şüd. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Muharrirü’l-kaziyye Mehmed b. Nasuh el-ma‘rûf bi Çavuşzâde, Zahrü’l-kuzât Mustafa Efendi b. İsmail, Ahmed Beşe b. Hüseyin Çukadâr, Ömer Çelebi b. Cafer, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 174 - Hüküm no: 139 - Orijinal metin no: [23a-1])﻿

﻿

﻿

140. Hüküm

Mustafa b. Sefer’in kaçak köle davasının reddi

Tersâne-i âmire’de sâkin demirci çingenelerinden Mustafa b. Sefer mahfil-i kazâda medîne-i Hazret-i Ebâ Eyyûb el-Ensârî’de çömlekçi tâifesinden işbu hâmilü’r-rakīm Ohan v. Murat nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan on beş gün mukaddem Rûsiyyü’l-asl Gavril nâm abd-i memlûküm mülkümden ibâk etmişidi hâlâ merkūm Ohan medîne-i merkūme tevâbi‘inden Müderrisköyü demekle ma‘rûfe karyede vâki‘ taht-ı icâresinde olan çiftlik kurbunda târih-i mezkûrda ahz ve kabz ettiğini istimâ‘ eyledim hâlâ suâl olunup takrîri tahrîri ve abd-i merkūmu bana teslîme tenbîh olunmak matlûbumdur dedikde gıbbe’s-suâl ve akībe’l-inkâr ve isre talebi’l-beyyine mezbûr Mustafa ityân-ı beyyineden izhâr-ı acz etmek ile istihlâf etmeğin fi’l-vâki‘ mezbûr Mustafa’nın abd-i memlûkü olan gulâmı târih-i merkūmda ber vech-i muharrer karye-i mezbûrede vâki‘ taht-ı icâresinde olan çiftlik-i mezbûr kurbunda ahz edip âhara bey‘ etmediğine yahud hâlâ yedinde olmadığına mersûm Ohan’a yemîn teklîf olundukda ol dahi alâ vefki’l-mes’ûl yemîn billâhi’llezî enzele’l-İncîle alâ İsa -aleyhi’s-selâm-etmeğin mûcebiyle müdde‘î-i mezbûr Mustafa gulâm-ı mezkûra müte‘allika merkūm Ohan’a bî-vech ta‘arruzdan men‘ birle mâ vaka‘a kayd şüd. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Dilâver b. Abdullah, Hasan b. Abdullah.

(EYÜB90 - cilt: 31, sayfa: 175 - Hüküm no: 140 - Orijinal metin no: [23a-2])﻿

﻿

﻿

141. Hüküm

Afife bt. Mustafa’nın evini Fâtıma bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesi sâkinelerinden fahrü’l-muhadderât Afîfe Hâtun bt. Mustafa nâm hâtun husûs-ı âti’l-beyânı ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Receb Efendi b. Yusuf ve Receb Çavuş b. Hasan şehâdetleri ile şer‘an vekâleti sâbite olan Hüseyin Ağa b. Hasan meclis-i şer‘-i hatîr-i lâzımü’t-tevkīrde işbu râfi‘atü’l-kitâb Fâtıma Hâtun bt. Mustafa tarafından ikrâr-ı âti’z-zikri tasdîke vekîl-i sâbitü’l-vekâlesi olan Şaban Çelebi b. Halil mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Afîfe Hâtun akd-i câ’i’z-zikrin sudûruna değin silk-i mülk-i sahîhinde münselik olup mahalle-i mezbûrede bir tarafı Takyecibaşı vakfı ve bir tarafı merhûm Abdülkādir Efendi vakfı ve bir tarafdan Ali Usta b. Ahmed mülkü ve bir tarafı tarîk-i âm ile mahdûd fevkānî ve tahtânî üç bâb odalar ve bir sofa ve bir mikdâr bahçe ve havluyu müştemil mülk menzilini cemî‘ tevâbi‘ ve levâhıkı ile müvekkile-i mezbûre Fâtıma Hâtun’a yüz on kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mastûr yüz on guruşu müvekkile-i mezbûre Fâtıma Hâtun yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, müvekkile-i mezbûre Fâtıma Hâtun’un mülk-i müşterâsı olmuşdur keyfe mâ teşâ’ mutasarrıfe olsun dedi dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sânî min şehri Ramazâni’l-mübârek li sene tis‘în ve elf.

Şuhûdü’l-hâl: Receb Efendi b. Yusuf el-İmâm, Receb Çavuş b. Hasan, Yusuf Berber b. Ali, Süleyman b. Ali, Mehmed Çelebi b. Abdülaziz, Mehmed b. İbrahim, Mehmed b. Mustafa.

(EYÜB90 - cilt: 31, sayfa: 175 - Hüküm no: 141 - Orijinal metin no: [23a-3])﻿

﻿

﻿

142. Hüküm

Âişe bt. Halil’in vefat eden kocası Mehmed b. Piyâle’de alacağı olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de el-Hâc Hüsrev mahallesi sükkânından iken bundan akdem fevt olan Mehmed b. Piyâle nâm müteveffânın terekesinin rub‘u zevcesi Âişe bt. Halil nâm hâtuna ve selâse erbâ‘ı zâhirde vâris-i ma‘rûfu olmamağla cânib-i beytülmâle âid olduğu şer‘an zâhir ve mütehakkik oldukdan sonra işbu râfi‘atü’l-vesîka mezbûre Âişe Hâtun mahfil-i kazâda medîne-i mezbûrede vâki‘ olan beytülmâli kabza memûr olmağla tereke-i müteveffâ-yı mezbûra vaz‘-ı yed edip hâlâ hazret-i müşârün-ileyh evkāfına mütevellî olan fahrü’l-emâsil ve’l-akrân Yusuf Ağa b. ( ) tarafından husûs-ı âti’l-beyâna vekîl-i sâbitü’l-vekâlesi olan Mehmed Bey b. Mehmed mahzarında üzerine da‘vâ ve takrîr-i kelâm edip zevcim müteveffâ-yı mezbûrun hayâtında zimmetinde mütekarrir ve ma‘kūdun-aleyh olan üç bin akçe mehr-i müeccel hakkım ile cihet-i deyn-i şer‘îden on iki bin akçe dahi ki cem‘an on beş bin akçe hakkım olup kable’l-istîfâ vefât etmek ile zimmetinde kalmışdı hattâ zevcim müteveffâ-yı mezbûr bana ber vech-i muharrer on beş bin akçe deyni olduğunu hâl-i hayâtında huzûr-ı müslimînde kirâren mirâren ikrâr dahi etmişdir hâlâ tereke-i vâfiyesinden bana edâya vekîl-i mezbûra tenbîh olunmak matlûbumdur dedikde gıbbe’s-suâl vekîl-i mezbûr tereke-i müteveffâ-yı merkūma vaz‘-ı yedini ikrâr lâkin müdde‘iyye-i mezbûrenin zevci müteveffâ-yı mezbûrun üzerinde minvâl-i muharrer üzre on beş bin akçe hakkı olduğunu inkâr edicek müdde‘iyye-i mezbûrede da‘vâsını mübeyyine beyyine taleb olundukda udûl-i ahrâr-ı ricâlden olup mahalle-i mezbûre sükkânından Mustafa Efendi b. Hüseyin el-İmâm ve Mustafa Çelebi b. Hüseyin ve Ahmed b. Abdullah nâm kimesneler li ecli’ş-şehâde makām-ı kazâya hâzırûn olup istişhâd olunduklarında fi’l-hakīka müteveffâ-yı mezbûr hâl-i hayâtında zevcesi müdde‘iyye-i merkūmeye vech-i meşrûh üzre meblağ-ı mezkûr on beş bin akçe zimmetinde lâzımü’l-kazâ deyni olduğunu bizim huzûrumuzda kirâren ve mirâren ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra zikr olunan on beş bin akçeden müteveffâ-yı mezkûrdan hayâtında ba‘zan ahz ve istîfâ veya hibe veya âhara havâle ve yahud taraf-ı şer‘iyyeden bir tarîk ile zimmetini ibrâ eylemediğine müdde‘iyye-i mezbûre Âişe’ye yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-azîm etmeğin mûcebiyle meblağ-ı mezkûru müteveffâ-yı mezbûrun tereke-i vâfiyesinden müdde‘iyye-i merkūmeye edâ ve teslîme vekîl-i mezbûr Mehmed Bey’e tenbîh birle mâ vaka‘a bi’t-taleb kayd olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Hasan b. Abdullah, Dilâver b. Abdullah.

(EYÜB90 - cilt: 31, sayfa: 176 - Hüküm no: 142 - Orijinal metin no: [23a-4])﻿

﻿

﻿

143. Hüküm

Ali b. Ömer’in tarlasının tasarruf hakkını kardeşi Mehmed Beşe’ye devretmesi

Fi’l-asl vilâyet-i Anadolu’da Erzincan kasabası mahallâtından Cemaleddin mahallesi sükkânından olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kasımpaşa mahallesinde sâkin Ali Efendi b. Ömer Efendi meclis-i şer‘-i şerîfde li ebeveyn er karındaşı işbu râfi‘ü’l-kitâb Mehmed Beşe b. Ömer Efendi mahzarında ikrâr ve i‘tirâf edip kazâ-i mezbûrede Şehirtoprağı demekle ma‘rûf mahalde vâki‘ lede’l-ahâlî ve’l-cîrân ma‘lûmü’l-hudûd zabt ve tasarrufumda olan tahmînen iki somarlık tohum istî‘âb eder bir kıt‘a tarlamın hakk-ı tasarrufunu izn-i sâhib-i arz ile karındaşım mezbûr Mehmed Ağa’ya kırk esedî guruş bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra bedel-i merkūm kırk esedî guruşu karındaşım mezbûr Mehmed Beşe’ye bir kestane dorusu bir re’s at kıymetinden deynim olan kırk esedî guruşa takās eyleyip ol dahi mukāssa ve kabûl eyledikden sonra mevsûf-ı mezbûrânın kıymetine ve mahdûd-ı [23b] mezkûr tarlanın bedeline müte‘allik da‘vâdan her birimiz âharın zimmetini ibrâ eyledik dedikde mezbûr Ali Efendi’nin minvâl-i meşrûh üzre olan kelâmını mezbûr Mehmed Beşe bi’l-muvâcehe tasdîk ve bi’l-müşâfehe tahkīk etmeğin mâ vaka‘a bi’l-ibtigā ketb olundu. Fî gurreti şehr-i Ramazâni’l-mübârek li sene tis‘în ve elf.

Şuhûdü’l-hâl: Mehmed Çelebi b. Ahmed, Mehmed Çelebi b. Mustafa, Ahmed Bey b. Abdullah, İsmail b. Mehmed ve gayruhüm mine’l-huzzâr.

(EYÜB90 - cilt: 31, sayfa: 177 - Hüküm no: 143 - Orijinal metin no: [23a-5])﻿

﻿

﻿

144. Hüküm

Yani v. Nikola’nın kiracısı olduğu vakıf ev hususunda mütevelli ile anlaşması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Otakçılar semtinde Mehmed Bey mahallesinde sâkine merhûm el-Hâc Seydî nâm sâhibü’l-hayrın sulbiye kebîre kızı ve mahalle-i mezbûrede vâki‘ vakfına meşrûtiyyet üzre mütevelliyesi olan Hatice Hâtun’un zevci ve tarafından husûs-ı âti’l-beyâna vekîli olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mehmed b. Eyüb, Ali b. Abdullah şehâdetleri ile şer‘an vekâleti sâbite olan Hüseyin Çavuş b. Sinan meclis-i şer‘-i şerîfde işbu râfi‘ü’r-rakīm Yani v. Nikola nâm zimmî muvâcehesinde bi’l-vekâle üzerine da‘vâ ve takrîr-i kelâm edip zevcem müvekkilem merkūme meşrûtiyyet üzre mütevelliyesi olduğum babam merhûm-ı mezbûrun vakfından olup mahalle-i mezbûrede vâki‘ bir tarafı müvekkile-i mezbûrenin âhar mülkü ve bir tarafı vakıf odaları ve iki tarafı tarîk-i âm ile mahdûd fevkānî dört bâb oda ve altında dükkân ve bir mahzeni ve bir otluk ahırını müştemil menzil bundan akdem on iki bin akçe icâre-i mu‘accele ve yevmî iki akçe ücret-i müeccele ile tevliyyeti mahkiyem hasebiyle zevcem müvekkile-i mezbûre mersûm Yani’ye îcâr ve teslîm ol dahi ber vech-i muharrer istîcâr ve tesellüm ve kabz ve kabûl etmişidi hâlâ icâre-i mu‘accelesi ecr-i misli değildir deyû mersûm Yani’den menzili mezkûrun ecr-i mislinin tekmîlini da‘vâ eylediğimde mesfûr Yani menzili mezkûrun icâre-i mu‘accelesini tekmîl için cânib-i vakfa altı bin akçe dahi vermeğin müvekkilem mütevelliye-i mezbûre meblağ-ı mersûm altı bin akçeyi dahi mesfûr Yani yedinden cânib-i vakf-ı mezbûr için ahz ve kabz eyledi. Min ba‘d menzili mezkûrun icâresine müte‘allika müvekkilem mezbûre Hatice’nin mesfûr Yani ile da‘vâ ve nizâ‘-ı yokdur dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sâmin ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Hasan b. Abdullah, Ali b. Abdullah, Dilâver b. Abdullah.

(EYÜB90 - cilt: 31, sayfa: 178 - Hüküm no: 144 - Orijinal metin no: [23b-1])﻿

﻿

﻿

145. Hüküm

Kanilo v. Yani’nin vârislerince değirmen hisselerinin Mihal v. Yorgo’ya satılması

Vilâyet-i Rumeli’nde Kalavrita kazâsına tâbi‘ Seluşe nâm karyede sâkin iken bundan akdem mürd olan Kanilo v. Yani nâm hâlik[in] verâseti sulbî kebîr oğulları Yani ve Dimitri nâm zimmîler ile sagīr oğlu Franko’ya münhasıra olduğu şer‘an zâhir ve mütehakkik oldukdan sonra merkūmân Yani ve Dimitri asâleten ve mersûm Yani karındaşı sagīr-i mezbûr Franko’nun tesviye-i emrine min kıbeli’ş-şer‘ mansûb vasîsi olmağla vesâyeten meclis-i şer‘-i şerîfde işbu râfi‘ü’r-rakīm Mihal v. Yorgo nâm zimmî muvâcehesinde her biri asâleten ve vesâyeten ikrâr-ı tâm ve takrîr-i kelâm edip kazâ-i mezkûre tevâbi‘inden Ciflos nâm karye sınırı dâhilinde Kolunca suyu demekle ma‘rûf nehir üzerinde olan buğday değirmeninin nısf-ı şâyi‘i mûrisimiz babamız hâlik-i mezkûrun mülkü olup ba‘de helâkihî irsen bize intikāl etmişdir lâkin zarûret-i düyûn-ı müsbeti için âhara bey‘ olunmak lâzım gelmeğin zikr olunan nısf değirmen sûk-ı sultânîde kirâren ve mirâren ba‘de’l-müzâyede ve inkıtâ‘i’r-rağbe merkūm Mihal üzerinde on bir esedî guruşda hakk-ı karâr ile karâr edip ziyâde ile tâlib-i âhar zuhûr etmemekle sâlifü’z-zikr değirmeni meblağ-ı mezbûr on bir guruşa merkūm Mihal’e tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûr on bir guruşu mersûm Mihal yedinden tamâmen ahz ve kabz eylediğimizden sonra zikr olunan nısf değirmeni mahallinde zabt ve tasarrufa mesfûr Mihal’i taslît eyledik dedikde gıbbe’t-tasdîki’ş-şer‘î mâ vaka‘a [bi’t-taleb] ketb olundu. Fî 5 Ramazân sene [10]90.

Şuhûdü’l-hâl: İspilyot [v.] Yorgaki, Panayot [v.] Yorgo, Niyo [v.] Filad?, Dirlazi? [v.] Kostantin.

(EYÜB90 - cilt: 31, sayfa: 179 - Hüküm no: 145 - Orijinal metin no: [23b-2])﻿

﻿

﻿

146. Hüküm

Ramazan b. Davud üzerine eşi ve kızı için nafaka takdiri

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de el-Hâc Hüsrev mahallesinde sâkine Hatice bt. Mustafa nâm hâtun meclis-i şer‘de takrîr-i kelâm [edip] zevcim gāib ani’l-meclis Ramazan b. Davud nâm kimesneyi beni bilâ-nafaka terk edip âhar diyâra gitmek ile hâlâ kıbel-i şer‘den bana ve mezbûr Ramazan’ın firâşından [hâsıla ve benden] mütevellide hâlâ hucr ve terbiyemde olan Ümmügülsüm nâm sagīre kadr-i kifâye nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi zevci gāib-i mezbûr Ramazan minvâl-i muharrer üzre âhar diyâra gittikde cins-i nafaka ve sâir şey terk etmediğine ba‘de’l-istihlâf mezbûre Hatice ile sagīre-i mezbûrenin nafaka ve kisve-bahâları için her birine târih-i kitâbdan yevmî beşer akçeden cem‘an iki nefer kimesneye yevmî on akçe nafaka ve kisve-bahâ farz ve takdîr eyleyip meblağ-ı mefrûz-ı mezbûru harc ve sarfa ve lede’l-hâce istidâneye ve vakt-i zaferde zevc-i mezbûr Ramazan üzerine rücû‘a izin birle mâ vaka‘a kayd şüd. Fi’l-yevmi’l-hâmis min şehri Ramazâni’l-mübârek li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Hasan b. Abdullah.

(EYÜB90 - cilt: 31, sayfa: 179 - Hüküm no: 146 - Orijinal metin no: [23b-3])﻿

﻿

﻿

147. Hüküm

Siyavuş b. Abdullah’ın evini Zeynep Hatun Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Bıçakçı Ferhad mahallesinde sâkin Siyavuş b. Abdullah nâm kimesne meclis-i şer‘-i hatîr-i lâzımü’t-tevkīrde medîne-i Hazret-i Eyyûb’da vâki‘ merhûme Zeyneb Hâtun vakfı’nın bi’l-fi‘l mütevellîsi olan işbu râfi‘ü’l-kitâb Halil Efendi b. Haydar nâm kimesne mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan bostancı İbrahim mülkü ve bir tarafdan el-Hâc Mehmed b. Abdullah mülkü ve bir tarafdan Emir Paşa vakfı olan menzil ve bir tarafdan tarîk-i hâs ile mahdûd mülk menzilimi cemî‘ tevâbi‘ ve levâhıkı ile mütevellî-i mezbûr Halil Efendi’ye bi tarîki’l-istiğlâl elli kıt‘a esedî guruşa bey‘ ve teslîm ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mastûr elli guruşu mütevellî-i mezbûr Halil Efendi yedinden bi’t-tamâm ve’l-kemâl ahz ve kabz eylediğimden yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden her senesi yedişer buçuk esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’l-hâmis min şehri Ramazâni’l-mübârek li sene tis‘în ve elf.

Şuhûdü’l-hâl: İvaz b. Ali, Mustafa b. Süleyman, Hasan b. Hüdâverdi, Hasan b. Abdullah, Mehmed b. Eyüb, Ali b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 180 - Hüküm no: 147 - Orijinal metin no: [23b-4])﻿

﻿

﻿

148. Hüküm

İsmail b. Rüstem’in evinin vârisleri tarafından Mustafa Ağa b. Piyâle’ye satılması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından iken bundan akdem fevt olan İsmail Efendi b. Rüstem nâm müteveffânın verâseti zevce-i metrûkesi Rahime bt. Muharrem nâm hâtun ile sulbî kebîr oğulları Abdullah ve Süleyman ve İbrahim ve sulbiye kebîre kızı Âişe’ye münhasıra ve zikri âtî menzil beynlerinde sekiz sehimden i‘tibâr olunup sihâm-ı mezkûreden bir sehmi mezbûre Rahime’ye ve ikişer sehmi merkūmûn Abdullah ve Süleyman ve İbrahim ve bir sehmi dahi merkūme Âişe’ye isâbet eylediği şer‘an zâhir ve mütehakkik oldukdan sonra mezbûre Rahime asâleten ve merkūmûn Abdullah ve Süleyman ve İbrahim dahi asâleten ve mezbûre Âişe’nin zevci ve tarafından husûs-ı âti’l-beyânı ikrâra vekîli olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan mezbûrân Abdullah ve Süleyman şehâdetleri ile şer‘an vekâleti sâbite olan Ahmed b. Mahmud nâm kimesne vekâleten meclis-i şer‘-i şerîfde işbu râfi‘ü’l-kitâb fahrü’l-emâsil ve’l-akrân Mustafa Ağa b. Piyâle tarafından ikrâr-ı âti’z-zikri tasdîke vekîl-i sâbitü’l-vekâlesi olan Musa Bey b. Mehmed mahzarında her biri tâyi‘an ikrâr-ı tâm ve takrîr-i kelâm edip mûrisim müteveffâ-yı mezbûr İsmail Efendi’nin muhallefâtından olup mahalle-i mezbûrede vâki‘ bir tarafdan Kettânî nâm sâhibü’l-hayrın vakıf odaları ve bir tarafdan Ferhad Paşa Türbesi ve bir tarafdan müteveffâ-yı mezbûrun muhallefâtından olan bozahâne ve bir tarafdan tarîk-i âm ile mahdûd olup dâhiliyyesinde iki bâb fevkānî oda ve iki sofa ve bir tahtânî oda ve bir kileri ve matbah ve bi’r-i mâ ve kenîf ve cüneyneyi ve hâriciyyesinde bir fevkānî oda ve bir sofa ve altında bir oda ve bir ahırı ve kenîfi müştemil mülk menzilde olan hisse-i mezkûrelerimizi cemî‘ tevâbi‘ ve levâhıkıyla müvekkili mezbûr Mustafa Ağa’ya seksen bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm vekîl-i mezbûr Musa Bey dahi müvekkili mûmâ-ileyh Mustafa Ağa için ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr seksen bin akçeyi asâlet ve vekâletimiz hasebiyle müvekkili mûmâ-ileyh Mustafa Ağa’nın malından olmak üzre vekîl-i mezbûr Musa Bey yedinden bi’t-tamâm ve’l-kemâl ahz ve kabz eyledik min ba‘d menzili mahdûd-ı mezkûrda vechen mine’l-vücûh alâka ve medhalimiz kalmadı müvekkili mûmâ-ileyh Mustafa Ağa’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dediklerinde mukırrûn-ı merkūmûnun kelimât-ı mahkiyelerini vekîl-i mezbûr Musa Bey vicâhen ve şifâhen tasdîk ve tahkīk etmeğin mâ vaka‘a kayd şüd. Fi’l-yevmi’s-sâdis min Ramazâni’l-mübârek li sene tis‘în ve elf.

Şuhûdü’l-hâl: Hasan b. Mehmed, Ali Çelebi b. Osman, el-Hâc Yusuf b. Ahmed, Hüseyin b. Mustafa, aşçı Ahmed Beşe b. ( ), Mustafa b. Seyyid Gaffar, Abdülganî Çelebi b. Hüseyin, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 180 - Hüküm no: 148 - Orijinal metin no: [24a-1])﻿

﻿

﻿

149. Hüküm

Receb Efendi b. Yusuf’un Baba Haydar Mescidi Vakfı’na mütevelli tayin olunması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Baba Haydar mahallesi ahâlîsinden fahrü’l-emâsil ve’l-akrân İbrahim Ağa b. Durmuş ve umdetü’l-akrân Hasan Ağa b. Abdülvehhab ve Hasan Efendi b. Veli ve el-Hâc Davud Ağa b. Mehmed ve Mustafa Ağa b. Abdullah ve el-Hâc İbrahim b. Mehmed ve Halil Çelebi b. Mehmed ve Mustafa Çelebi b. Mehmed ve Hasan Çelebi b. Hüseyin ve Ali Çelebi b. Abdullah ve İsmail Çelebi b. Mehmed ve sâir mahsûrü’l-esâmî ve’l-eşhâs kimesneler bi ecma‘ihim meclis-i şer‘-i şerîfe gelip her biri takrîr-i kelâm ve bast-ı merâm edip mahalle-i mezbûrede vâki‘ Baba Haydar Mescidi demekle ma‘rûf mescidin zimem-i nâsda olan nukūd-ı mevkūfesine mütevellî olan eş-Şeyh Abdullah Efendi b. İsa fevt olup yeri mahlûl olmağla yerine işbu râfi‘ü’l-kitâb Receb Efendi b. Yusuf her vechile mahal ve müstahık ve tevliyyete kādir ve hizmetinde mukaddim ve sâ‘î olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri mezbûr Receb Efendi’yi nukūd-ı mezkûreye ahâlî-i mahalle-i mezbûrenin talebleriyle mütevellî nasb ve ta‘yîn eyledikde ol dahi tevliyyeti merkūmeyi kabûl ve merâsimini edâya müte‘ahhid olmağın işbu vesîka-i enîka ketb olundu. Fi’l-yevmi’s-sâmin min şehri Ramazâni’l-mübârek li sene tis‘în ve elf.

Şuhûdü’l-hâl: Abdullah Efendi b. İbrahim el-Kadı, Hüseyin Efendi b. ( ) el-İmâm-ı Davud Ağa, Hüseyin b. Veli, Bektaş Çelebi b. İshak, Mehmed b. Eyüb, Mehmed b. Mahmud, Hasan b. Abdullah, Ali b. Abdullah, Mustafa Çelebi b. İsmail, Yusuf Dede b. Ali.

(EYÜB90 - cilt: 31, sayfa: 181 - Hüküm no: 149 - Orijinal metin no: [24a-2])﻿

﻿

﻿

150. Hüküm

Şehzâdegân Zaviyesi şeyhi Şeyh Yusuf Efendi’nin Karabaş Şeyh’in halifesinden olmadığının anlaşıldığı

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Baba Haydar mahallesi ahâlîsinden fahrü’l-emâsil ve’l-akrân İbrahim Ağa b. Durmuş ve umdetü’l-akrân Hasan Ağa b. Abdülvehhab ve Hasan Efendi b. Veli ve Mustafa Ağa b. Abdullah ve el-Hâc İbrahim b. Mehmed ve Mustafa Çelebi b. Mehmed ve Hasan Çelebi b. Hüseyin ve Ali Çelebi b. Abdullah ve el-Hâc Davud Ağa b. Mehmed ve İsmail Çelebi b. Mehmed ve sâir mahsûrü’l-esâmî ve’l-eşhâs kimesneler meclis-i şer‘-i şerîfde mahalle-i mezbûre sükkânından Hüseyin b. Ali nâm kimesne mahzarında her biri üzerine da‘vâ ve takrîr-i kelâm edip mahalle-i mezbûrede vâki‘ Şehzâdegân zâviyesi’nin hâlâ zâviyedârı olan eş-Şeyh Yusuf Efendi b. Mehmed hâliyâ nefy olunan Karabaş Şeyh’in halîfesinden değil iken mezbûr Hüseyin merkūm eş-Şeyh Yusuf için hilâf-ı vâki‘ mersûm Karabaş Şeyh’in halîfesinden olmak üzre ahâlî-i mahallenin haberi yok iken ahâlî-i mahallenin ağzından taraf-ı Saltanat-ı aliyye’ye mahallemizden ihrâc oluna deyû arzuhâl etmiş suâl olunup takrîri tahrîr olunmak matlûbumuzdur dediklerinde gıbbe’s-suâl mezbûr Hüseyin cevâbında fi’l-vâki‘ mezbûr eş-Şeyh Yusuf Efendi merkūm Karabaş Şeyh’in halîfesinden olmak zu‘muyla ihrâcı için arzuhâl etmiş idim lâkin mezbûr eş-Şeyh Yusuf’u hâkimü’ş-şer‘ ve ahâlî-i mahalle teftîş ve tefahhusdan sonra mezbûr eş-Şeyh Yusuf’un mersûm Karabaş Şeyh’in halîfesinden olmayıp ehl-i sünnet ve’l-cemâ‘atden olduğu zâhir ve müte‘ayyin oldukdan sonra ben dahi sâir ahâlî-i mahalle ile ma‘an zâviye-i mezbûrede mezbûr eş-Şeyh Yusuf’u zâviyedâr edip ve zâviye-i mezbûrede iskân eyledik dedikde gıbbe’t-tasdîki’l-mu‘teber mâ hüve’l-vâki‘ kayd şüd. Fi’l-yevmi’t-tâsi‘ min şehri Ramazâni’l-mübârek li sene tis‘în ve elf.

Şuhûdü’l-hâl: Mustafa Çelebi b. Mehmed, el-Hâc Ahmed b. Abdullah, es-Sâbikūn.

(EYÜB90 - cilt: 31, sayfa: 182 - Hüküm no: 150 - Orijinal metin no: [24a-3])﻿

﻿

﻿

151. Hüküm

Mustafa b. Ali’nin Hasköy ve Piri Paşa iskelelerindeki hamallar üzerine kethüda tayin olunması

Havâss-ı Aliyye kazâsına tâbi‘ kasaba-i Hasköy iskelesi’nde ve Pîrî Paşa iskelelerinin hamalları bi esrihim meclis-i şer‘-i şerîfe gelip yine mezbûr hamallardan işbu râfi‘ü’l-vesîka Mustafa b. Ali nâm kimesne mahzarında her biri takrîr-i kelâm edip hâlâ bizim kethüdâmız olmamağla mezbûr Mustafa, kethüdâlığa cümleden ehak olmağın kıbel-i şer‘den mezbûr Mustafa bize kethüdâ nasb olunmak murâdımızdır dediklerinde hâkim-i muvakki‘-i sadr-ı kitâb tûbâ-leh ve hüsnü me’âb dahi mezbûr Mustafa’yı merkūmûn hamallara kethüdâ nasb ve ta‘yîn eyledikde ol dahi kethüdâlık hizmetini kabûl ve levâzımını edâya müte‘ahhid olmağın mâ hüve’l-vâki‘ kayd şüd. Fi’l-yevmi’t-tâsi‘ min şehri Ramazâni’l-mübârek li sene tis‘în ve elf.

Şuhûdü’l-hâl: Musa Bey b. Mehmed, Hüseyin Çelebi b. Ali, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 183 - Hüküm no: 151 - Orijinal metin no: [24a-4])﻿

﻿

﻿

152. Hüküm

Mosi v. David’in Hasköy hamallarından aldığı paranın iade edilmesi

Havâss-ı Aliyye kazâsına tâbi‘ kasaba-i Hasköy’de hamal tâifesinden işbu bâ‘isü’l-vesîka Mustafa b. Ali ve Mehmed b. Bayram ve Şaban b. Osman ve Ahmed b. Mehmed ve İbrahim b. Mehmed ve Ahmed b. Abdullah ve Ömer b. Pîrî ve Abdullah b. Resul nâm kimesneler meclis-i şer‘-i şerîfde yine kasaba-i mezbûrede tâife-i mezkûreden Mosi v. David nâm Yahudi muvâcehesinde her biri üzerine da‘vâ ve takrîr-i kelâm edip merkūm Mosi târih-i kitâbdan üç ay mukaddem ben mahrûse-i Galata hamalları kethüdâsı tarafından mansûb kethüdânız oldum deyû bizden bi gayri hakkın on altı esedî guruşumuzu ahz ve kabz etmişdir suâl olunup alıverilmek matlûbumuzdur dediklerinde gıbbe’s-suâl merkūm Mosi cevâbında müdde‘iyûn-ı merkūmûndan bî-vech on altı esedî guruşlarını ahz ve kabz eylediğini tav‘an ikrâr etmeğin alâ mûcebi ikrârihî müdde‘iyûn-ı mezbûrûna meblağ-ı mezkûru edâ ve teslîme mersûm Mosi’ye tenbîh birle mâ vaka‘a kayd şüd. Fi’l-yevmi’t-tâsi‘ min şehri Ramazâni’l-mübârek li sene tis‘în ve elf.

Şuhûdü’l-hâl: es-Sâbikūn.

(EYÜB90 - cilt: 31, sayfa: 183 - Hüküm no: 152 - Orijinal metin no: [24a-5])﻿

﻿

﻿

153. Hüküm

Hasan Bey b. Ali’nin zaptettiği kenif ve matbahın Şehzâdegân Mescidi Zaviyesi Vakfı’na ait olması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Baba Haydar mahallesinde vâki‘ Şehzâdegân Mescidi Zâviyesi evkāfı’na bi’l-fi‘l mütevellî olan işbu râfi‘ü’l-kitâb Receb Efendi b. Yusuf meclis-i şer‘-i şerîfe gelip bi’t-tevliyye takrîr-i kelâm ve bast-ı merâm edip zâviye-i mezkûre tetimmâtından ve müştemilâtından olan bir kenîf ile bir matbah hilâf-ı şart-ı vâkıf ve vaz‘-ı kadîme muhâlif sâbıkan zâviye-i mezkûrenin şeyhî iken vefât eden Abdullah Efendi hayâtında kendi sâkin olduğu menzili hudûdu dâhiline idhâl ve ilhâk etmişdir hâlâ kıbel-i şer‘-i şerîfden üzerine varılıp ba‘de’l-mu‘âyene ve’l-müşâhede vâki‘ hâl ahâlî-i mahalle-i mezbûreden ba‘de’l-istintâk yine vaz‘-ı kadîmi üzre ibkā ve mukarrer kılınmak murâdımdır dedikde savb-ı şer‘den mevlânâ Mustafa Efendi b. İsmail irsâl olunup ol dahi hâssa mi‘mârlarından Üstâd Ali Beşe b. Abdullah ve sâir zeyl-i vesîkada mastûrü’l-esâmî olup husûs-ı mezkûra vukūf ve şu‘ûru olan bî-garaz müslimîn ile zâviye-i merkūmeye varıp akd-i meclis-i şer‘-i münîr eyledikde mezbûr Receb Efendi meclis-i ma‘kūd-ı mezbûrda sâlifü’z-zikr kenîfe ve matbaha vaz‘-ı yed edip müteveffâ-yı mezbûr Şeyh Abdullah’ın dâmâdı olan Hasan Bey b. Ali mahzarında üzerine da‘vâ ve takrîr-i kelâm edip mezbûrân kenîf ve matbah zâviye-i mezbûrenin müştemilâtından iken hâlâ mezbûr Hasan Bey sâlifü’l-beyân kenîf ve matbaha sâkin oldukları menzilin müştemilâtından olmak üzre hilâf-ı şart-ı vâkıf vaz‘-ı kadîme muhâlif vaz‘-ı yed eder suâl olunup kasr-ı yedine tenbîh olunmak murâdımdır dedikde gıbbe’s-suâl mezbûr Hasan Bey cevâbında sâlifü’l-beyân kenîf ve matbaha vaz‘-ı yedini ikrâr lâkin matbah-ı merkūm ile kenîf-i mezbûr zâviye-i mezbûre müştemilâtından olduğu ma‘lûmum değildir deyicek mütevellî-i mezbûrdan sıdk-ı makālini mübeyyine beyyine taleb olundukda udûl-i ahrâr-ı ricâlden olup mahalle-i mezbûre sâkinlerinden Mustafa Çelebi b. Mehmed ve Halil Ağa b. Mehmed ve el-Hâc İbrahim b. Mehmed ve Yusuf Dede b. Ali ve Hasan b. Hüseyin meclis-i ma‘kūd-ı mezbûr[da] li ecli’ş-şehâde meclis-i şer‘a hâzırûn olup her biri istişhâd ve istihbâr olundukda her biri cevâbında fi’l-hakīka zikr olunan matbah ve kenîf zâviye-i merkūmenin müştemilâtından olup kadîmden zâviye-i mezkûrede sâkin olanlar mezbûrân kenîfi ve matbahı dahi tasarruf ve isti‘mâl edegelmişlerdir biz bu husûsa bu vech üzre şâhidleriz şehâdet dahi ederiz dediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle zâviye-i mezbûrede sâkin olanlar vaz‘-ı kadîmi üzre sâlifü’l-beyân kenîf ve matbahı tasarruf ve isti‘mâllerine mâni‘ olunmak üzre mezbûr Hasan Bey’e tenbîh eylediğini mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ mütevellî-i mezbûr talebiyle ketb ve tahrîr olunup yed-i tâlibine def‘ olundu. Fi’l-yevmi’t-tâsi‘ min şehri Ramazâni’l-mübârek li sene tis‘în ve elf.

Şuhûdü’l-hâl: Abdullah Efendi b. İbrahim el-Kadı, Hasan Efendi b. ( ) el-İmâm-ı Davud Ağa, Mustafa Çelebi b. Ahmed, Ahmed Çelebi b. Ali, Hüseyin b. Veli, Mehmed b. Eyüb.

(EYÜB90 - cilt: 31, sayfa: 184 - Hüküm no: 153 - Orijinal metin no: [24b-1])﻿

﻿

﻿

154. Hüküm

Ahmed b. Abdullah’ın vefat eden İsmail b. Rüstem’de alacağı olduğunun tespiti

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Câmi‘-i Kebîr mahallesinde sâkin işbu râfi‘ü’l-kitâb Ahmed b. Abdullah nâm kimesne meclis-i şer‘-i şerîfde mahalle-i mezbûre sâkinlerinden olup bundan akdem fevt olan İsmail b. Rüstem nâm müteveffânın muhallefâtına vâzı‘atü’l-yed olan zevcesi Rahime bt. Muharrem nâm hâtun mahzarında üzerine da‘vâ ve takrîr-i kelâm edip müteveffâ-yı merkūm İsmail Efendi zimmetinde cihet-i deyn-i şer‘îden yüz elli kıt‘a esedî guruş hakkım olup hattâ müteveffâ-yı mezbûr hâl-i hayâtında huzûr-ı müslimînde meblağ-ı merkūm yüz elli esedî guruş deyni olduğunu ikrâr dahi edip kable’l-edâ fevt olmağla zimmetinde bâkī kalmışidi hâlâ tereke-i vâfiyesinden bana edâya mezbûr Rahime Hâtun’a tenbîh olunmak matlûbumdur dedikde gıbbe’s-suâl mezbûre Rahime Hâtun tereke-i müteveffâ-yı merkūma vaz‘-ı yedini ikrâr lâkin müdde‘î-i mezkûr zevci müteveffâ-yı mezbûr zimmetinde minvâl-i muharrer üzre yüz elli esedî guruş hakkı olduğunu inkâr edicek müdde‘î-i mezbûrdan sıdk-ı makālini mübeyyine beyyine taleb olundukda udûl-i ricâlden olup mahalle-i mezbûre sükkânından el-Hâc Yusuf b. Ahmed ve müteveffâ-yı mezbûrun sulbî kebîr oğulları Abdullah ve Süleyman li ecli’ş-şehâde makām-ı kazâya hâzırûn olup istişhâd olunduklarında fi’l-hakīka müteveffâ-yı mezbûr hâl-i hayâtında müdde‘î-i merkūm Ahmed’e vech-i meşrûh üzre meblağ-ı mezkûr yüz elli esedî guruşu zimmetinde lâzımü’l-kazâ deyni olduğunu bizim huzûrumuzda kirâren ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra zikr olunan yüz elli esedî guruşdan müteveffâ-yı mezkûrdan hayâtında küllen ve ba‘zan ahz ve istîfâ veya hibe veya âhara havâle ve yahud taraf-ı şer‘iyyeden bir tarîk ile zimmetini ibrâ eylemediğine müdde‘î-i mezbûr Ahmed’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle meblağ-ı mezkûr yüz elli esedî guruşu müteveffâ-yı mezbûrun tereke-i vâfiyesinden mezbûr Ahmed’e edâ ve teslîme mezbûre Rahime’ye tenbîh birle mâ hüve’l-vâki‘ kayd şüd. Fi’l-yevmi’s-sâmin min şehri Ramazâni’l-mübârek li sene tis‘în ve elf.

Şuhûdü’l-hâl: Musa Bey b. Mehmed, İbrahim Çelebi b. Mehmed, Ali Çelebi b. Osman, Hasan Beşe b. Mehmed, el-Hâc Yusuf b. Ali ve gayruhüm.

(EYÜB90 - cilt: 31, sayfa: 185 - Hüküm no: 154 - Orijinal metin no: [24b-2])﻿

﻿

﻿

155. Hüküm

Dimo v. Luka’nın arsasını Simo v. Peçka’ya satması

Vilâyet-i Rumeli’nde Livâ-i Yanya’da Koniçe kazâsına tâbi‘ Bapoçka nâm karyede sâkin Dimo v. Luka nâm zimmî meclis-i şer‘-i şerîfde işbu râfi‘ü’r-rakīm Simo v. Peçka nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âtî sudûruna değin silk-i mülk-i sahîhimde münselik olup karye-i mezbûrede vâki‘ iki tarafı yine benim mülküm ve bir tarafı merkūm Simo mülkü ve bir tarafı tarîk-i âm ile mahdûd olup tûlen otuz zirâ‘ ve arzen üç zirâ‘ bi hesâb-ı terbî‘î doksan zirâ‘ mülk tarîk-i hâsım olan arsa-i hâliyemi cemî‘ tevâbi‘i ile merkūm Simo’ya dört yüz elli akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûr dört yüz elli akçeyi merkūm Simo yedinden tamâmen ahz ve kabz eylediğimden sonra zikr olunan arsayı mahallinde zabt ve tasarrufa merkūm Simo’yu taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-âşir min şehri Ramazâni’l-mübârek li sene tis‘în ve elf.

Şuhûdü’l-hâl: Hüseyin Çelebi b. Ali, Mehmed b. Eyüb, Mehmed b. Mahmud, Ali b. Abdullah, Hasan b. Abdullah.

(EYÜB90 - cilt: 31, sayfa: 186 - Hüküm no: 155 - Orijinal metin no: [24b-3])﻿

﻿

﻿

156. Hüküm

İstefan v. Radol’un alacak davasında Sâlih Çelebi b. Mehmed ile sulh olması

Mahmiye-i İstanbul’da el-Hâc Muhyiddin mahallesi ahâlîsinden İstefan v. Radol nâm zimmî meclis-i şer‘-i şerîfde işbu râfi‘ü’l-kitâb Sâlih Çelebi b. Mehmed mahzarında bi’t-tav‘i’s-sâf ikrâr ve i‘tirâf edip merkūm Sâlih Çelebi zimmetinde her re’si birer esedî guruşdan kırk aded koyun semeninden kırk kıt‘a esedî guruş hakkım olup hâlâ taleb eylediğimde ol dahi meblağ-ı mezkûru tamâmen edâ ve teslîm eyledim deyû cevâb vermek ile beynimizde münâza‘ât-ı kesîre ve muhâsamât-ı ekîde vâkı‘a olmuşdu el-hâletü hâzihî beynimize muslihûn-ı müslimûn tavassut edip meblağ-ı mezkûr kırk guruş da‘vâsından mezbûr Sâlih Çelebi ile yirmi guruş üzerine sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezkûru bi’t-tamâm mezbûr Sâlih yedinden ahz ve kabz edip husûs-ı mezkûra müte‘allika ve bundan akdem cihet-i karzdan da‘vâ eylediğim on beş guruş da‘vâsından ve beynimizde ma‘lûm çiftliğe müte‘allika da‘vâdan mezbûr Sâlih Çelebi zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâdî aşer min Ramazâni’l-mübârek li sene tis‘în ve elf.

Şuhûdü’l-hâl: Hüseyin Çelebi b. Muharrem, İbrahim Çelebi b. İsa, Mahmud Çelebi b. Mehmed, Osman b. ( ) el-Mübâşir, Mehmed b. Eyüb ve gayruhüm.

(EYÜB90 - cilt: 31, sayfa: 186 - Hüküm no: 156 - Orijinal metin no: [24b-4])﻿

﻿

﻿

157. Hüküm

Kirko v. Minho’nun bazı emlak hissesini kardeşi Lasko’ya satıp tarlalardaki hisselerini devretmesi

Vilâyet-i Rumeli’nde Premedi kazâsına tâbi‘ Delvine nâm karye ahâlîsinden Kirko v. Minho nâm zimmî meclis-i şer‘-i şerîfde li ebeveyn er karındaşı işbu râfi‘ü’r-rakīm Lasko nâm zimmî muvâcehesinde tâyi‘an ikrâr-ı tâm ve takrîr-i kelâm edip karındaşım mezbûr Lasko ile ale’l-iştirâki’s-seviy silk-i mülk ve zabt ve tasarrufumuzda olup karye-i mezbûrede vâki‘ bir tarafdan Veçko v. Piyo nâm zimmî mülkü ve bir tarafdan Panko v. Kirko mülkü ve bir tarafdan yine merkūm Panko’nun tarlası ve bir tarafdan tarîk-i âm ile mahdûd dört bâb tahtânî odaları ve havluyu müştemil menzilde olan nısf hisse-i şâyi‘amı ve yine karye-i merkūme kurbunda Selkene? nâm mevzi‘de vâki‘ lede’l-ahâlî ma‘lûmü’l-hudûd üç kıt‘a bağlarda olan nısf hisse-i şâyi‘amı dahi cemî‘ tevâbi‘ ve levâhıkı ile karındaşım mezbûr Lasko’ya bi safkatin vâhidetin bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ edip ol dahi vech-i muharrer üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i adîde[de] vâki‘ lede’l-ahâlî ve’l-cîrân ma‘lûmü’l-hudûd altı kıt‘a tarlalarda olan nısf hisse-i şâyi‘amın dahi hakk-ı tasarruflarını ma‘rifet-i sâhib-i arz ile karındaşım mersûm Lasko’ya beş yüz akçe bedel mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyleyip semen-i mezbûr ile bedel-i mezkûr ki cem‘an bin beş yüz akçeyi mesfûr Lasko yedinden bi’t-tamâm ahz ve kabz eylediğimden sonra zikr olunan menzil ve bağlar ve tarlaların nısf-ı şâyi‘alarını mahallinde zabt ve tasarrufa karındaşım mersûm Lasko’yu taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâdî aşer min şehri Ramazâni’l-mübârek li sene tis‘în ve elf.

Şuhûdü’l-hâl: Receb Efendi b. Yusuf el-İmâm, Hasan b. Ali, Mehmed b. Eyüb, Hasan b. Abdullah ve gayruhüm.

(EYÜB90 - cilt: 31, sayfa: 187 - Hüküm no: 157 - Orijinal metin no: [25a-1])﻿

﻿

﻿

158. Hüküm

Fâtıma bt. Hacı Hüseyin’in ev hissesini Havva bt. Abdülcelil’e satması

Husûs-ı âti’l-beyânı mahallinde tahrîri için mahkeme-i şerîfeden mevlânâ Mustafa Efendi b. İsmail irsâl olunup ol dahi zeyl-i kitâbda muharrerü’l-esâmî müslimîn ile medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Ali Paşa mahallesinde sâkin fahrü’s-sâdât Mustafa Çelebi b. Ahmed nâm kimesnenin menziline varıp akd-i meclis-i şer‘-i mübîn eyledikde hâlâ mahmiye-i İstanbul’da Molla Gürânî mahallesinde sâkine Fâtıma bt. el-Hâc Hüseyin nâm hâtun meclis-i ma‘kūd-ı mezkûrda işbu râfi‘atü’l-kitâb Havva bt. Abdülcelil nâm hâtun muvâcehesinde ikrâr ve i‘tirâf edip silk-i mülk-i sahîhimde münselik olup medîne-i mezbûrede Servi mahallesinde vâki‘ bir tarafı merhûm Ebussuûdzâde çayırı ve bir tarafı ba‘zan Kurşunî Halil ve ba‘zan Abdullah Halîfe mülkleri ve bir tarafdan mezbûr es-Seyyid Mustafa Çelebi mülkü ve bir tarafı tarîk-i âm ile mahdûd menzilde olan bin yetmiş sekiz sehim hisse-i şer‘iyye-i şâyi‘amı mezbûre Havva Hâtun’a kırk beş esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr kırk beş guruşu meclis-i ma‘kūd-ı mezkûrda mezbûre Havva Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrun cümlesi mezbûre Havva Hâtun’un mülk-i müşterâsı olmuşdur keyfe mâ teşâ’ mutasarrıfe olsun menzili mezkûrda benim kat‘â alâka ve medhalim yokdur dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunun Mehmed Çelebi b. Mahmud ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ kayd şüd. Fi’l-yevmi’s-sâlis aşer min şehri Ramazâni’l-mübârek sene [10]90.

Şuhûdü’l-hâl: Mehmed Efendi b. Hasan, Mehmed Çelebi b. Mehmed, Mustafa Çelebi b. Abdullah, Abdullah Halîfe b. Abdullah, Himmet Beşe b. ( ) Berber, Yusuf b. Abdullah, Kenan b. Abdullah ve Mehmed b. Eyüb.

(EYÜB90 - cilt: 31, sayfa: 188 - Hüküm no: 158 - Orijinal metin no: [25a-2])﻿

﻿

﻿

159. Hüküm

Şeyh Mehmed Çelebi b. Şeyh Cafer Efendi’nin evini Mahmud Ağa b. Hacı Mustafa’ya satması

Vilâyet-i Anadolu’da Kangırı kasabası mahallâtından Câmi‘-i Kebîr mahallesi sükkânından olup hâlâ medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Takyecibaşı mahallesinde müsâfiren sâkin Şeyh Mehmed Çelebi b. Şeyh Cafer Efendi meclis-i şer‘-i şerîfde işbu râfi‘ü’l-kitâb Mahmud Ağa b. Hacı Mustafa mahzarında ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafı Emir Hacı Veli mülkü ve bir tarafı Tekneoğlu Habil mülkü ve iki tarafı tarîk-i âm ile mahdûd dâhiliyyesinde iki bâb karşı-be-karşı tahtânî oda ve bir sofa ve havlu ve ahırı ve hâriciyyesinde bir bâb tahtânî oda ve havlu ve zât-ı eşcâr-ı müsmire ve gayr-ı müsmireyi müştemil mülk-i mevrûs menzilimi cemî‘ tevâbi‘ ve levâhıkı ile mezbûr Mahmud Ağa’ya altmış esedî guruşa bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve kabûl ve temellük eyledikden sonra semeni olan meblağ-ı mezbûr altmış esedî guruşu mezbûr Ahmed Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, mezbûr Mahmud Ağa’nın mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Mahmud Ağa’yı taslît eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’r-râbi‘ aşer min şehri Ramazâni’l-mübârek li sene tis‘în ve elf.

Şuhûdü’l-hâl: Abdullah Efendi b. Osman, Mehmed Efendi b. ( ), Fazlullah Efendi b. ( ) Müftüzâde, Mehmed b. Mustafa, Ali Efendi b. el-Hâc Ali, Ramazan Bey b. Mustafa, Ahmed b. İbrahim, el-Hâc Hamza b. Resul.

(EYÜB90 - cilt: 31, sayfa: 188 - Hüküm no: 159 - Orijinal metin no: [25a-3])﻿

﻿

﻿

160. Hüküm

Hristo v. Mato’nun ev, meyve ağaçları ve tarlalarını satması ve devretmesi

Vilâyet-i Rumeli’nde Arnavud Belgradı kazâsına tâbi‘ Yahneli nâm karye ahâlîsinden Hristo v. Mato nâm zimmî meclis-i şer‘-i hatîr-i lâzımü’t-tevkīrde işbu râfi‘ayi’r-rakīm Yani ve Kostantin veledey Mato nâm zimmîler muvâcehelerinde bi tav‘ihî ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve taht-ı yedimde olup karye-i mezbûrede vâki‘ bir tarafdan Osman b. Abdullah mülkü ve bir tarafdan Minho v. Niko nâm zimmî mülkü ve bir tarafdan cebel ve bir tarafdan tarîk-i âm ile mahdûd bir fevkānî oda ve bir tahtânî odaları ve bir anbarı ve bir tahta ekmek anbarını ve bir kıt‘a bağı müştemil menzilimi cemî‘ tevâbi‘i ile ve menzili mezkûrda mevcûd iki fıçı ve bir şırahânemi ve mevâzi‘-i müteferrikada vâki‘ dört dib zeytin ve dört dib armud eşcârını, bi safkatin vâhidetin merkūmân Yani ve Kostantin’e ale’l-iştirâki’s-seviy mutasarrıf olmak üzre on bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip anlar dahi minvâl-i muharrer üzre iştirâ ve kabûl eyledikden sonra yine karye-i mezkûre hudûdu dâhilinde mevâzi‘-i adîdede vâki‘ lede’l-ahâlî ma‘lûmü’l-hudûd on altı kıt‘a tarlalarımın dahi hakk-ı tasarruflarını ma‘rifet-i sâhib-i arz ile mersûmân Yani ve Kostantin’e dört bin akçe bedel mukābelesinde tefvîz ve ferâğ edip anlar dahi iştirâk-i seviy üzre tefevvuz ve kabûl eyleyip semen-i mezbûr ile bedel-i mezkûr ki cem‘an on dört bin akçeyi mersûmân Yani ve Kostantin yedlerinden tamâmen ahz ve kabz eylediğimden sonra emlâk-i merkūme ile arâzi-i mezbûreyi mahallinde zabt ve tasarrufuna merkūmân Yani ve Kostantin’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâlis aşer min şehri Ramazâni’l-mübârek li sene tis‘în ve elf.

Şuhûdü’l-hâl: Hüseyin b. Kurt, Osman b. Abdullah, Hüseyin b. Abdullah, Ali b. Abdullah, Hasan b. Abdullah ve gayruhüm mine’l-huzzâr.

(EYÜB90 - cilt: 31, sayfa: 189 - Hüküm no: 160 - Orijinal metin no: [25a-4])﻿

﻿

﻿

161. Hüküm

Kiko v. Peçka’nın tarlasının kullanım hakkını Peçka v. Minho’ya devretmesi

Vilâyet-i Rumeli’nde Opar kazâsına tâbi‘ Kaloras nâm karyede sâkin Kiko v. Peçka nâm zimmî meclis-i şer‘-i şerîfde işbu râfi‘ü’r-rakīm Peçka v. Minho nâm zimmî muvâcehesinde tâyi‘an ikrâr-ı tâm ve takrîr-i kelâm edip tefvîz-i âtî sudûruna değin zabt ve tasarrufumda olup karye-i mezbûre sınırı dâhilinde vâki‘ bir tarafı nehir ve bir tarafı Dimo v. Kiko tarlası ve bir tarafı Kosta v. Petro tarlası ve bir tarafı Peçka v. Niko tarlası ile mahdûd tahmînen üç keyl tohum istî‘âb eder bir kıt‘a tarlanın hakk-ı tasarrufunu ma‘rifet-i sâhib-i arz ile merkūm Peçka’ya dokuz yüz elli akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mezkûr dokuz yüz elli akçeyi merkūm Peçka yedinden tamâmen ahz ve kabz eylediğimden sonra sâlifü’z-zikr tarlayı mahallinde zabt ve tasarrufa merkūm Peçka’yı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’r-râbi‘ aşer min Ramazâni’l-mübârek li sene tis‘în ve elf.

Şuhûdü’l-hâl: Mehmed b. Hasan, Ali b. Abdullah, Mustafa b. Abdullah, Ali b. Ahmed, Mehmed b. Eyüb. Hüseyin b. Ali ve gayruhüm.

(EYÜB90 - cilt: 31, sayfa: 190 - Hüküm no: 161 - Orijinal metin no: [25a-5])﻿

﻿

﻿

162. Hüküm

Emetullah bt. Mehmed’in muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Takyecibaşı mahallesinde sâkine olan Emetullah bt. Mehmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Ebûbekir b. Hüseyin nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’r-râbi‘ aşer min şehri Şa‘bâni’l-mübârek sene tis‘în ve elf.

Şuhûdü’l-hâl: Osman b. Ramazan, Mehmed b. Cafer, Ser-bölük Hüseyin Çelebi b. Ali, Mehmed b. Eyüb, Hasan b. Abdullah, Ali b. Abdullah, Mehmed b. Mahmud

(EYÜB90 - cilt: 31, sayfa: 190 - Hüküm no: 162 - Orijinal metin no: [25b-1, Arapça])﻿

﻿

﻿

163. Hüküm

Yorgi v. Petro’nun bağını Kirici v. Nikola’ya satması

Vilâyet-i Rumeli’nde medîne-i Yenişehir a‘mâlinden Kûhistan nâhiyesine tâbi‘ Maglaharso nâm karye ahâlîsinden Yorgi v. Petro nâm zimmî meclis-i şer‘-i hatîrde işbu râfi‘ü’r-rakīm Kirici v. Nikola nâm zimmî muvâcehesinde tav‘an ikrâr ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûrede bir tarafı vâdi ve bir tarafı orman ve bir tarafı merkūm Kirici bağı ve bir tarafdan yine vâdi ile mahdûd eşcâr-ı müsmire ve gayr-ı müsmireli ve bir şırahâne ve bir samanlığı hâvî kürûmu mülk bir kıt‘a bağımı, cemî‘ hukūk ve merâfıkı ile mersûm Kirici’ye iki bin altı yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûr iki bin altı yüz akçeyi mesfûr Kirici yedinden tamâmen ahz ve kabz eylediğimden sonra sâlifü’z-zikr bağı mahallinde zabt ve tasarrufa merkūm Kirici’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-hâmis aşer min şehri Ramazâni’l-mübârek li sene tis‘în ve elf.

Şuhûdü’l-hâl: Hüseyin b. Ali Çelebi Ser-bölük, Mehmed b. Eyüb, Hasan b. Abdullah, Mehmed b. Mahmud.

(EYÜB90 - cilt: 31, sayfa: 191 - Hüküm no: 163 - Orijinal metin no: [25b-2])﻿

﻿

﻿

164. Hüküm

Dimitri v. Nikola’nın bağını Kirici v. Nikola’ya satması

Vilâyet-i Rumeli’nde medîne-i Yenişehir a‘mâlinden Kûhistan nâhiyesine tâbi‘ Maglaharso nâm karye sükkânından Dimitri v. Nikola nâm zimmî meclis-i şer‘-i şerîfde işbu râfi‘ü’r-rakīm Kirici v. Nikola nâm zimmî muvâcehesinde bi tav‘ihî ikrâr ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûrede vâki‘ bir tarafdan mersûm Kirici bağı ve bir tarafdan vâdi ve bir tarafdan Todori bağı ve bir tarafdan tarîk-i âm ile mahdûd kürûmu mülk bir kıt‘a bağımı, cemî‘ hukūk ve merâfıkı ile merkūm Kirici’ye bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûr bin beş yüz akçeyi mesfûr Kirici yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bağı mahallinde zabt ve tasarrufa merkūm Kirici’yi taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis aşer min şehri Ramazâni’l-mübârek li sene tis‘în ve elf.

Şuhûdü’l-hâl: Hüseyin Çelebi b. Ali, Mehmed b. Eyüb, Mehmed b. Mahmud, Hasan b. Abdullah ve gayruhüm.

(EYÜB90 - cilt: 31, sayfa: 191 - Hüküm no: 164 - Orijinal metin no: [25b-3])﻿

﻿

﻿

165. Hüküm

Pano v. Minho’nun bazı emlâkini ve tarlasını Hristo v. Angalod’a bağışlaması

Fi’l-asl vilâyet-i Rumeli’nde Koniçe kazâsına tâbi‘ Çersko nâm karyeden olup hâlâ mahmiye-i İstanbul’da Yenibahçe kurbunda sâkin Pano v. Minho meclis-i şer‘de dâmâdı Hristo v. Angalod nâm zimmî muvâcehesinde ikrâr edip akd-i âtî sudûruna değin mülkümde olup karye-i mezbûrede vâki‘ bir tarafdan Nikola ve bir tarafdan Niko ve bir tarafdan Pano ve bir tarafdan tarîk-i âm ile mahdûd bir bâb tahta oda ve bir ahır ve bir harman yeri ve bir mikdâr bahçe ve bir kıt‘a bağımı, merkūm Hristo’ya beş esedî guruşa bey‘ ettikden sonra yine karye-i mezbûre sınırında vâki‘ mevâzi‘-i müteferrikada adedi ve hudûdu ve zirâ‘ı beynimizde ma‘lûm tarlalarımın hakk-ı tasarrufunu dahi sâhib-i arz ma‘rifetiyle merkūm Hristo’ya üç esedî bedel mukābelesinde tefvîz eyledikden sonra cem‘an semen-i mezbûr ile bedel-i merkūm sekiz guruşu mesfûr Hristo’ya hibe eyledim ve sâlifü’z-zikr menzil ve bağ ve tarlaları mahallinde zabta mesfûr Hristo’yı taslît eyledim dedikde gıbbe’t-tasdîk mâ vaka‘a kayd kerde. Fî 16 min Ramazân sene 1090.

Şuhûdü’l-hâl: Ahmed Efendi b. Bâli, Mustafa Efendi b. İsmail, Mehmed b. Eyüb, Mehmed b. Mahmud el-Muhzır, Pano v. Minho, Yano v. Niko, Sansi v. Pano, Kiryazo v. Yani, Pagoni v. Yano, Panayot v. Pano, Kapo v. Kiryazo.

(EYÜB90 - cilt: 31, sayfa: 192 - Hüküm no: 165 - Orijinal metin no: [25b-4])﻿

﻿

﻿

166. Hüküm

Hatice bt. Hacı Bâli’nin boşandığı eşi Hacı Mustafa b. Hüseyin’de alacağı olduğu

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Baba Haydar mahallesi sâkinelerinden işbu râfi‘atü’l-vesîka Hatice bt. el-Hâc Bâli nâm hâtun meclis-i şer‘-i hatîr-i lâzımü’t-tevkīrde el-Hâc Mustafa b. Hüseyin nâm râcil mahzarında üzerine da‘vâ ve takrîr-i kelâm edip mezbûr el-Hâc Mustafa zevcim olup târih-i kitâbdan bir gün mukaddem talâk-ı selâse ile beni tatlîk etmeğin zimmetinde mütekarrir ve ma‘kūdun-aleyh altı yüz akçe mehr-i müeccel hakkım ile nafaka-i iddet ve me’ûnet-i süknâm için dahi dört yüz elli akçe ki min haysü’l-mecmû‘ bin elli akçe hakkımı taleb ederim suâl olunup alıverilmesi murâdımdır dedikde gıbbe’s-suâl mezbûr el-Hâc Mustafa cevâbında fi’l-hakīka müdde‘iyye-i mezbûre Hatice zevcem olup târih-i merkūmda talâk-ı selâse ile tatlîk edip ve zimmetimde mütekarrir ve ma‘kūdun-aleyh altı yüz akçe mehr-i müeccel hakkı ile nafaka-i iddet ve me’ûnet-i süknâsı için dört yüz elli akçe ki min haysü’l-mecmû‘ mezbûre Hatice’ye bin elli akçe lâzımü’l-edâ ve vâcibü’l-kazâ deynimdir deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mersûm bin elli akçeyi medîne-i mezbûre Hatice’ye edâ ve teslîme mezbûr el-Hâc Mustafa’ya tenbîh birle mâ hüve’l-vâki‘ kayd şüd. Fi’l-yevmi’s-sâlis aşer min şehri Ramazâni’l-mübârek li sene tis‘în ve elf.

Şuhûdü’l-hâl: Hüseyin Bey b. Ali, Mehmed b. Eyüb, Mehmed b. Mahmud, Ali b. Abdullah, Ali b. Hüseyin ve gayruhüm.

(EYÜB90 - cilt: 31, sayfa: 192 - Hüküm no: 166 - Orijinal metin no: [25b-5])﻿

﻿

﻿

167. Hüküm

Ali Ağa b. Hüseyin’in Hacı Ramazan b. Murad’ın evini satın almışken sonra vazgeçtiği

Düstûr-ı mükerrem müşîr-i müfahham vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin sâbıkan şâtırbaşısı olan Ali Ağa b. Hüseyin meclis-i şer‘-i şerîfde işbu râfi‘ü’l-kitâb el-Hâc Ramazan b. Murad nâm kimesne mahzarında ikrâr-ı tâm ve takrîr-i kelâm edip medîne-i Üsküdar’da Hayreddin Çavuş mahallesinde vâki‘ bir tarafdan mahalle-i mezbûre mescidinin imâm ve müezzinine meşrûta menzil ve bir tarafdan Kadı bahçesi ve bir tarafdan el-Hâc Ahmed veresesi hanı ve bir tarafdan tarîk-i âm ile mahdûd mukaddemâ üç bâb fevkānî odayı ve üç sofayı ve bir bâb tahtânî odayı ve bir ahırı ve iki su kuyusunu ve bir kenîfi ve bahçeyi müştemil olup senede merhûm Hayreddin Çavuş vakfı’na yüz akçe mukāta‘a-i kadîmesi olan mülk menzil ile menzili mezkûrda mevcûd cedîd ve atîk kereste ve tahmînen beş bin padavra ve ma‘lûmü’l-mikdâr mismâr mezbûr el-Hâc Ramazan’ın mülkü olmağla târih-i kitâbdan üç buçuk ay mukaddem bana beş yüz elli esedî guruşa bi safkatin vâhidetin bey‘ ve teslîm ben dahi ber vech-i muharrer iştirâ ve tesellüm ve kabûl etmişidim el-hâletü hâzihî meblağ-ı mezkûru edâya iktidârım olmamağla kendi hüsn-i ihtiyârımız ile bey‘-i mezbûru fesh ve emlâk-i merkūmeyi mezbûr el-Hâc Ramazan Beşe’ye alâ tarîki’l-ikāle teslîm eyledim ol dahi tarîk-i mezbûr üzre kabz ve tesellüm eyledi ba‘de’l-yevm emlâk-i mezkûrede vechen mine’l-vücûh benim alâka ve medhalim yokdur, mezbûr el-Hâc Ramazan keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâdis aşer min Ramazâni’l-mübârek li sene tis‘în ve elf.

Şuhûdü’l-hâl: Umdetü’l-a‘yân Hasan Ağa Kethüdâ-yı müsâhib, Fahrü’l-akrân Mustafa Ağa Kethüdâ-yı Hatice Sultan, Ali Beşe b. Veli, Derviş Ahmed b. ( ), İbrahim b. Mehmed, Osman b. Receb.

(EYÜB90 - cilt: 31, sayfa: 193 - Hüküm no: 167 - Orijinal metin no: [25b-6])﻿

﻿

﻿

168. Hüküm

İsmail b. Rüstem’in borcuna karşılık olarak Bâzirgânbaşı İsmail Efendi Vakfı’na rehin verdiği evin vârislerine teslim olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ Bâzirgânbaşı İsmail Efendi vakfı’na bi’l-fi‘l mütevellî olan Mahmud Çelebi b. Receb nâm kimesne tarafından husûs-ı âti’l-beyânı ikrâra vekîl olup hasm-ı câhid mahzarında Osman Çelebi b. Mehmed ve Şaban b. Bâli nâm kimesneler şehâdetleriyle şer‘an vekâleti sâbite olan İbrahim Çelebi b. Yakub nâm kimesne meclis-i şer‘-i şerîfde medîne-i mezbûrede Câmi‘-i Kebîr mahallesi sükkânından iken bundan akdem fevt olan İsmail Efendi b. Rüstem nâm müteveffânın sulbî kebîr oğulları Süleyman ve Abdullah mahzarlarında bi’l-vekâle ikrâr-ı tâm ve takrîr-i kelâm edip mezbûrân Süleyman ve Abdullah’ın babaları müteveffâ-yı mezbûr İsmail Efendi hâl-i hayât ve sıhhatinde vakf-ı mezbûr malından olmak üzre mütevellî-i mezbûr Mahmud Çelebi yedinden üç yüz altmış altı esedî guruş istikrâz ve ahz ve kabz edip mukābelesinde kendi emlâkinden olup mahalle-i mezbûrede vâki‘ beynlerinde hudûdu ma‘lûm mülk menzilini alâ tarîki’l-istiğlâl rehin vaz‘ etmişidi ve meblağ-ı merkūma oğulları mezbûrân Süleyman ve Abdullah kefîl olmuşlardı el-hâletü hâzihî meblağ-ı merkūmu müvekkilim mütevellî-i mezbûr Mahmud Çelebi mezbûrân Süleyman ve Abdullah yedlerinden tamâmen cânib-i vakf-ı mezbûr için ahz ve istîfâ ve fekk-i rehin etmişdir ba‘de’l-yevm meblağ-ı merkūmdan mezbûrân Süleyman ve Abdullah zimmetlerinde cihet-i kefâletden ve asâletden bir akçe ve bir habbe bâkī kalmadı meblağ-ı merkūma ve menzili mezkûra müte‘allika da‘vâda mezbûrân Süleyman ve Abdullah Çelebilerin zimmetleri müvekkilim mezbûr Mahmud Çelebi ibrâ-i âmm-ı kātı‘ü’n-nizâ‘ ile ibrâ ve iskāt eyledi ba‘de’l-yevm meblağ-ı mezbûra müte‘allika yedimde memhûr ve mümzâ temessükü ve hüccetleri dahi bulunur ise amel olunmaya dedi dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ aşer [min şehri Ramazâni’l-mübârek] li sene tis‘în ve elf.

Şuhûdü’l-hâl: Yusuf b. Ahmed, İbrahim Çelebi b. Mustafa, Veli Beşe b. Ali, Ahmed Beşe b. Mahmud, Musa Bey b. Mehmed ve gayruhüm.

(EYÜB90 - cilt: 31, sayfa: 193 - Hüküm no: 168 - Orijinal metin no: [26a-1])﻿

﻿

﻿

169. Hüküm

Lökene bt. Martime çiftliğini Sâlih Beşe b. Mehmed’e satması

Mahmiye-i İstanbul’da el-Hâc Muhyiddin mahallesinde sâkine Lökene bt. Martime nâm nasrâniyyenin sadrî kebîr oğlu ve tarafından husûs-ı âti’l-beyânı ikrâra vekîl olup Süleyman b. Ali ve Hüseyin b. Hasan nâm kimesneler şehâdetleriyle şer‘an vekâleti sâbite olan İstefan v. Radol nâm zimmî meclis-i şer‘-i şerîfde işbu râfi‘ü’l-vesîka Sâlih Beşe b. Mehmed mahzarında bi’l-vekâle ikrâr ve takrîr-i kelâm edip Havâss-ı Aliyye kazâsına tâbi‘ Terkos nâhiyesi müzâfâtından Arnavud nâm karyede vâki‘ bir tarafı Nikola mülkü ve bir tarafı Sağıroğlu Yorgo zimmî mülkü ve bir tarafı Laskari v. Yani zimmî mülkü ve bir tarafı tarîk-i âm ile mahdûd dört bâb tahtânî odayı ve tahta-pûşu ve tahtında bir mahzeni ve ahırı ve fırını ve anbarı ve menzili mezbûra muttasıl iki bâb tahtânî odayı ve bahçeyi ve öküz ahırı ve samanlığı ve sundurmayı ve harman yerini müştemil çiftlik ta‘bîr olunur menzili müvekkilem anam merkūme Lökene târih-i kitâbdan üç ay mukaddem mezbûr Sâlih ile karındaşı İbrahim ve li ebeveyn er karındaşları İlyas nâm müteveffânın oğulları Abdülbâkī ve Mustafa nâm kimesnelerden yedi yüz esedî guruşa iştirâ ve tesellüm ve kabûl ve def‘-i semen etmişidi hâlâ anam müvekkilem mersûme iştirâsına nâdime olmağla menzili mahdûd-ı mezkûru tekrâr mezbûr Sâlih Beşe’ye evvelki semeninden yüz elli esedî guruş noksan olmak üzre beş yüz elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mezkûr beş yüz elli esedî guruşun dört yüz guruşunu merkūm Sâlih Beşe yedinden tamâmen ahz ve kabz edip bâkī yüz elli guruşunu târih-i kitâbdan yüz seksen gün tamâmında edâ ve teslîm etmek üzre te’cîl eyledim ba‘de’l-yevm çiftlik-i merkūm mezbûr Sâlih Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-âşir min şehri Ramazâni’l-mübârek li sene tis‘în ve elf.

Şuhûdü’l-hâl: İbrahim Ağa b. Süleyman Haseki, Osman Beşe b. Mehmed, Hüseyin b. Hasan, Mustafa Beşe b. Mehmed, Ahmed Beşe b. Ali, Ahmed Efendi b. Ali, Hüseyin b. Muharrem, İbrahim b. İsa.

(EYÜB90 - cilt: 31, sayfa: 194 - Hüküm no: 169 - Orijinal metin no: [26a-2])﻿

﻿

﻿

170. Hüküm

Vildan bt. Abdullah ile üvey kızı Havva bt. Hasan’ın müşterek evlerinin aralarında paylaştırılması

Zikri âtî menzilin ba‘de’l-keşf ve’l-mesâha taksîm ve ifrâz ve ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi hâssa mi‘mârlarından Üstâd Ali Beşe b. Abdullah ve sâir sukūf ve ebniye ahvâline vukūf ve şu‘ûru olup zeyl-i kitâbda muharrerü’l-esâmî müslimîn ile medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Emir Buhârî mahallesinde vâki‘ bir tarafı Şaban Efendizâde Abdullah Efendi tasarrufunda olan bahçe ve bir tarafı Mevkūfâtî Mustafa Efendizâde bahçesi ve bir tarafı İmâm el-Hâc Mehmed b. Ali tasarrufunda olup Hatice Hanım vakfı’ndan olan menzil ve bir tarafı tarîk-i hâs ile mahdûd bir fevkānî oda ve bir ahırı ve bir sundurma ve bi’r-i mâ ve kenîfi ve eşcâr-ı müsmire ve gayr-ı müsmire bahçeyi müştemil olup arsasının merhûme Âişe Hâtun nâm sâhibetü’l-hayrın vakfına senede yirmi beş akçe ücret-i müeccelesi olup binâsı mülk olan menzili mezkûra varıp müslimîn-i mezkûrîn huzûrunda akd-i meclis-i şer‘-i mübîn eyledikde menzili mezkûrda sâkine işbu râfi‘ateyi’r-rakīm Vildan bt. Abdullah ile üvey kızı Havva bt. Hasan nâm hâtunlar meclis-i ma‘kūd-ı mezkûrda her biri takrîr-i kelâm ve ta‘bîr ani’l-merâm edip işbu menzil ale’l-iştirâki’s-seviy mülk-i mevrûsumuz olup lâkin bu âna değin her birimizin nısf hissesi müte‘ayyin ve müfrez olmamağla menzili mezkûr huzûr-ı müslimînde taksîm ve her birimizin nısf hisse-i şer‘iyyesi ifrâz olunup her birimizin hissesine alâmet-i fâsıla nasb ve ta‘yîn olunması matlûbumuzdur dediklerinde mi‘mâr-ı mezbûr Ali Beşe meclis-i ma‘kūd-ı mezbûrda menzili mezkûrdan fevkānî bir bâb oda ma‘ahû zemîni mesâha eyledikde tûlen on zirâ‘ ve arzen beş zirâ‘ bi hesâb-ı terbî‘î elli zirâ‘a bâliğ olup ve yine menzili mezkûrdan bir köhne ahırı ve bir sundurmayı zemînler ile ma‘an mesâha eyledikde tûlen on dört ve arzen beş zirâ‘ bi hesâb-ı terbî‘î yetmiş zirâ‘a bâliğ olup ve yine menzili mezkûr müştemilâtından arsa-i sırfamı mesâha eyledikde tûlen ve arzen bi hesâb-ı mezbûr dört yüz kırk altı zirâ‘a bâliğ olduğu mütehakkik oldukdan sonra menzili mezkûrdan binâ ma‘a zemîn elli zirâ‘ bir bâb oda-i mezkûre ile arsa-i sırfa-i mezkûreden iki yüz yirmi üç zirâ‘ arsa ifrâz olunup mezbûre Havva’nın menzili mezkûrdan nısf hisse-i şer‘iyyesi için ta‘yîn ve tahsîs ve alâmât-ı fâsıla vaz‘ olundu. Yine menzili mezkûrdan binâ ma‘a zemîn olan sâlifü’z-zikr ahır-ı mezbûr ve sundurma-i mezbûre ve bi’r-i mâ ve arsa-i sırfa-i mezkûreden iki yüz yirmi üç zirâ‘ arsa-i sırfa dahi ifrâz olunup mezbûre Vildan’ın menzili mezkûrdan olan nısf hisse-i şer‘iyyesi için ta‘yîn ve tahsîs ve alâmât-ı fâsıla nasb ve vaz‘ olunduğunu mevlânâ-yı mezbûr mahallinde tahrîr ba‘dehû ma‘an irsâl olunan Mehmed b. Eyüb ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a kayd şüd. Fi’l-yevmi’s-sâlis aşer min Ramazâni’l-mübârek li sene tis‘în ve elf.

Şuhûdü’l-hâl: El-Hâc Mehmed Efendi b. Ali el-İmâm, Mahmud Çelebi b. Ahmed, Mehmed b. Mahmud, Ahmed b. Hüseyin, Yusuf b. Mehmed.

(EYÜB90 - cilt: 31, sayfa: 195 - Hüküm no: 170 - Orijinal metin no: [26a-3])﻿

﻿

﻿

171. Hüküm

Sâliha bt. Abdülkâdir’in çiftliğini Ali Beşe b. Abdullah ile karısı Ümmühani bt. Mehmed’e satıp tarlasının da tasarruf hakkını devretmesi

Mahmiye-i İstanbul’da Hocapaşa kurbunda Hobyar mahallesi sâkinelerinden Sâliha bt. Abdülkādir Efendi tarafından husûs-ı âti’l-beyânı ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan el-Hâc Hüseyin b. Mehmed ve Ali b. Mustafa şehâdetleriyle şer‘an vekâleti sâbite olan Ahmed Bey b. Mehmed meclis-i şer‘-i şerîfde işbu bâ‘iseyi’l-kitâb kendi tarafından asâleten ve zevce-i menkûhası Ümmühâni bt. Mehmed tarafından ikrâr-ı âti’l-beyânı tasdîke vekîl-i sâbitü’l-vekâlesi olan Ali Beşe b. Abdullah mahzarında bi’l-vekâle ikrâr ve takrîr-i kelâm edip müvekkilem mezbûre Sâliha Hâtun akd-i âti’z-zikrin sudûruna değin silk-i mülk-i sahîhinde münselik olup Havâss-ı Aliyye kazâsına tâbi‘ Kağıdhâne nâm karyede vâki‘ bir tarafı Müezzin Mehmed Halîfe b. Ahmed mülkü ve bir tarafı Ali Bey b. Abdullah mülkü ve bir tarafı tekye ve bir tarafı tarîk-i âm ile mahdûd iki bâb fevkānî oda ve iki ahır ve bir harâbe hamam ve havlu ve bi’r-i mâ ve zât-ı eşcâr-ı müsmire ve gayr-ı müsmire bahçe ve ana muttasıl harâbe bir kıt‘a bağ yerini müştemil çiftlik ta‘bîr olunur mülk menzilini cemî‘ tevâbi‘ ve levâhıkı ile mezbûr Ali Beşe’ye ve zevcesi müvekkile-i mezbûre Ümmühâni’ye ale’l-iştirâki’s-seviy mutasarrıf olmak üzre iki yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi minvâl-i muharrer üzre iştirâ ve tesellüm ve kabz ve kabûl eylediklerinden sonra yine müvekkilem merkūmenin zabt ve [26b] tasarrufunda olup her birinin hudûdu beynlerinde ma‘lûm Cevizderesi nâm mahalde vâki‘ tahmînen otuz keyl tohum istî‘âb eder bir kıt‘a ve baruthâne mukābelesinde vâki‘ tahmînen yirmi keyl tohum istî‘âb eder bir kıt‘a ve karye-i mezbûrede vâki‘ tahmînen iki keyl tohum istî‘âb eder bir kıt‘a ve mekābir-i müslimîn kurbunda vâki‘ tahmînen bir keyl tohum istî‘âb eder bir kıt‘a ki cem‘an dört kıt‘a tarlalarının dahi hakk-ı tasarruflarına bi izni’l-mütevellî mezbûr Ali Beşe’ye ve zevcesi müvekkile-i mezbûre Ümmühâni’ye ale’l-iştirâki’s-seviy elli esedî guruş bedel mukābelesinde tefvîz bi’l-ferâğ edip anlar dahi minvâl-i muharrer üzre tefevvuz ve kabûl eyleyip semen-i mezbûr ile bedel-i merkūm cem‘an iki yüz elli esedî guruşu mezbûr Ali Beşe ve Ümmühâni yedlerinden bi’t-tamâm ahz ve kabz eyledim ba‘de’l-yevm çiftlik ta‘bîr olunur menzil ve arâzi-i merkūmda alâka ve medhalim yokdur, çiftlik-i mezbûr merkūm Ali Beşe ile zevcesi mezbûre Ümmühâni ile ale’l-iştirâki’s-seviy mülk-i müşterâsı ve arâzi-i merkūme taht-ı tasarrufları olmuşdur keyfe mâ yeşâ’ân mutasarrıfân olsunlar dedi dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâdis aşer min şehri Ramazâni’l-mübârek li sene tis‘în ve elf.

Şuhûdü’l-hâl: Ali Çelebi b. Mehmed, Mehmed b. Abdullah, Ali b. Mehmed, Mustafa b. Abdullah, Avnullah Efendi el-Hatîb, Receb Efendi b. Yusuf.

(EYÜB90 - cilt: 31, sayfa: 196 - Hüküm no: 171 - Orijinal metin no: [26a-4])﻿

﻿

﻿

172. Hüküm

Anadolu eski kazaskeri Mustafa Efendi’nin fırınında çalışan zimmilere borç vermesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de sâkin ekmekçi tâifesinden Donvak v. Magridi ve Melkon v. Gasber ve Tarsez v. Zora ve İsteryoz v. Zora nâm Ermeniler meclis-i şer‘-i şerîfde sâbıkan sadr-ı Anadolu olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în keşşâfü’l-müşkilâti’d-dîniyye hallâlü’l-mu‘dilâti’l-yakīniyye câmi‘ü’l-fürû‘ ve’l-usûl hâvi’l-ma‘kūl ve’n-nükûl sa‘âdetlü Mustafa Efendi hazretleri taraf-ı bâhirü’ş-şereflerinden ikrâr-ı âti’l-beyânı tasdîke vekîl-i sâbitü’l-vekâleleri olan el-Hâc Veli Ağa b. Eyüb mahzarında her biri ikrâr ve takrîr-i kelâm edip müvekkili mûmâ-ileyh Mustafa Efendi hazretleri medîne-i mezbûre mahallâtından Nişancı Paşa mahallesinde vâki‘ lede’l-ahâlî ve’l-cîrân ma‘lûmü’l-hudûd mülk ekmekçi fırını ale’l-iştirâki’s-seviy ekmek tabh etmek için beher yevm yüz otuz beşer akçeden her otuz gün tamâmında dört bin elli akçe ücret vermek üzre ben îcâr ve teslîm biz dahi minvâl-i muharrer üzre ale’l-iştirâk istîcâr ve tesellüm ve kabz ve kabûl eyledik dediklerinde gıbbe’t-tasdîki’ş-şer‘î mezbûrûn Donvak ve Melkon ve Tarsez ve İstersor meclis-i mezbûrda vekîl-i mezbûr el-Hâc Veli Ağa mahzarında her biri i‘âde-i kelâm edip müvekkili mûmâ-ileyh Mustafa Efendi hazretlerinin kendi mallarından olmak üzre yed-i şerîfelerinden ale’l-iştirâki’s-seviy deynimiz olmak üzre beş yüz esedî guruş istikrâz ve ahz ve kabz eyledik hâlâ müvekkili müşârün-ileyh efendi hazretlerine zimmetimizde lâzımü’l-edâ ve vâcibü’l-kazâ beş yüz esedî guruş deynimizdir dediklerinden sonra meblağ-ı mezbûrdan dahi her birimizin zimmetine edâsı lâzım gelen mala her birimiz emr ve kabûlü hâviye kefâlet-i sahîha-i şer‘iyye ile kefîl olduk dediklerinde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâbi‘ aşer min şehri Ramazâni’l-mübârek li sene tis‘în ve elf.

Şuhûdü’l-hâl: Ahmed Efendi b. Mehmed, Mehmed Efendi b. eş-Şeyh Mehmed, Mustafa Efendi b. Osman, Mustafa b. Sinan, Receb Efendi b. Mehmed, Mehmed b. Hasan.

(EYÜB90 - cilt: 31, sayfa: 197 - Hüküm no: 172 - Orijinal metin no: [26b-1])﻿

﻿

﻿

173. Hüküm

Şeyh Cafer’in mirası için vârislerinin vekil tayin etmesi

Vilâyet-i Anadolu’da Kangırı kasabası mahallâtından Câmi‘-i Kebîr mahallesi sükkânından olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesinde müsâfiren mütemekkin olan eş-Şeyh Mehmed Çelebi b. eş-Şeyh Cafer meclis-i şer‘-i şerîfde işbu râfi‘ü’l-kitâb Mahmud Ağa b. el-Hâc Mustafa mahzarında ikrâr ve takrîr-i kelâm edip bundan akdem vefât eden babam mezbûr Şeyh Cafer’in vâlidem Melekan bt. Ahmed’in muhallefâtlarına vâzı‘ayi’l-yed olan üvey babam Mehmed b. Yusuf ile kız karındaşım Sâliha’dan ve sâir muhallefât-ı müteveffiyân-ı mezbûrâna vaz‘-ı yed edenlerden benim hisse-i şer‘iyyeme âid olan hisse-i şer‘iyyemi da‘vâ ve taleb ve ahz ve kabz ve iktizâ ederse sulh ve ibrâya ve bedel-i sulhu ahz ve kabz ve bana îsâle ve lede’l-hükkâmi’l-kirâm mürâfa‘a ve muhâsamaya ve kabz ve îsâl mütevakkıf olduğu umûrun küllîsine tarafımdan mezbûr Mahmud Ağa’yı vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimini edâya müte‘ahhid ve iltizâm etmeğin mâ vaka‘a kayd şüd. Fi’l-yevmi’r-râbi‘ aşer min şehri Ramazâni’l-mübârek li sene tis‘în ve elf.

Şuhûdü’l-hâl: Abdullah Efendi b. Osman Efendi, Mehmed Efendi b. ( ), Fazlullah Efendi b. ( ), Ali Efendi b. el-Hâc Ali, Ramazan b. Mustafa, Mehmed b. Mustafa, el-Hâc Hüseyin b. Rıdvan.

(EYÜB90 - cilt: 31, sayfa: 198 - Hüküm no: 173 - Orijinal metin no: [26b-2])﻿

﻿

﻿

174. Hüküm

Emine bt. Mustafa ile Yusuf b. Abdullah’ın uygunsuz vaziyette yakalandıkları

Medîne-i Hazret-i Ebâ Eyyûb el-Ensârî’de vâki‘ kolluk çorbacısı olan fahrü’l-akrân Bektaş Ağa’nın odasına ta‘yîn olunan neferâtın bayrakdârı ve medîne-i mezbûre çorbacısı işbu râfi‘ateyi’l-vesîka Ahmed Bey b. Süleyman ile Musa Bey b. Mehmed meclis-i şer‘-i şerîfe gelip takrîr-i kelâm ve bast-ı merâm edip medîne-i mezbûrede çömlekçiler kârhânesi içinde vâki‘ şişehânenin dâhilinde Emine bt. Mustafa nâm hâtun kendiye nâ-mahrem Yusuf b. Abdullah ile bir yerde oturur hâlâ mu‘âmele-i fuhş üzre oldukları mesmû‘umuz olmağın kıbel-i şer‘den üzerine varılıp ba‘de’l-keşf mûceb-i şer‘îsi icrâ olunmak matlûbumuzdur dediklerinde savb-ı şer‘den mevlânâ es-Seyyid Ârif Mehmed Efendi b. Mustafa irsâl olunup ol dahi zeyl-i kitâbda muharrerü’l-esâmî müslimîn ile işbu târih-i kitâba gelince ba‘de’l-işâ sâlifü’z-zikr şişehâneye varıp keşf ve nazar olunduklarında fi’l-vâki‘ merkūme Emine kendiye nâ-mahrem olan mezbûr Yusuf ile bir yerde oturup hâlâ mu‘âmele-i fuhş üzre olduklarını mu‘âyene ve müşâhede eylediklerinden sonra mezbûrân suâl olundukda her biri âhar için kendiye nâ-mahrem olduğunu tav‘an ikrâr ve i‘tirâf etmeğin mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a kayd şüd. Fî 11 Ramazân sene [10]90.

Şuhûdü’l-hâl: Süleyman b. Ali, Ahmed Beşe b. Mehmed, Mehmed Beşe b. Ali, Hüseyin b. Ali, Hüseyin b. Mehmed, Halil b. Ali.

(EYÜB90 - cilt: 31, sayfa: 199 - Hüküm no: 174 - Orijinal metin no: [26b-3])﻿

﻿

﻿

175. Hüküm

Ali Çelebi b. Hasan Ağa’nın kaybolan öküzünün kendisine iadesi

Havâss-ı Aliyye kazâsına tâbi‘ Terkos nâhiyesi müzâfâtından Akpınar nâm karyede çiftliği olan işbu râfi‘ü’l-kitâb Ali Çelebi b. Hasan Ağa meclis-i şer‘de nâhiye-i mezbûreye tâbi‘ Kızılcalı nâm karyede sâkin Mehmed b. Mehmed mahzarında üzerine da‘vâ ve takrîr-i kelâm edip işbu mevcûd bi’l-meclis bir re’s su sığırı kendi mülk-i mevrûsum olup lâkin kendi mülkümde iken târih-i kitâbdan üç sene mukaddem zâyi‘ olmuşidi hâlâ mezbûr Mehmed’in yedinde buldum suâl olunup takrîri tahrîr ve mezkûr su sığırı bana teslîme tenbîh olunmak matlûbumdur dedikde gıbbe’s-suâl merkūm Mehmed cevâbında zikr olunan öküzü târih-i kitâbdan iki buçuk sene mukaddem gāib ani’l-meclis Hüseyin b. Karakaş nâm kimesneden bir âhar su sığırı ile ma‘an bir çift olmak üzre elli sekiz esedî guruşa iştirâ ve ahz ve kabz eyledim mezbûr Hüseyin dahi müdde‘î-i mezbûrun sâbıkan çiftliği kethüdâsı olup gāib ani’l-meclis olan Osman nâm kimesneden semen-i ma‘lûme iştirâ ve ahz ve kabz eylemiş mezkûr su sığırı hâlâ benim mülk-i müşterâm olmağla vaz‘-ı yed ederim müdde‘î-i mezbûr Ali Çelebi’nin mülkü olduğu ma‘lûmum değildir deyicek müdde‘î-i mezbûr Ali Çelebi’den sıdk-ı makālini mübeyyine beyyine taleb olundukda udûl-i ricâlden olup nâhiye-i merkūmeye tâbi‘ Dursun nâm karye ahâlîsinden Mustafa Beşe b. Abdullah ve Ömer Beşe b. Abdullah nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka zikr olunan işbu su sığırı öküzü müdde‘î-i mezbûr Ali Çelebi’nin târih-i kitâbdan üç sene mukaddem mülk-i mevrûsu olup ber vech-i muharrer mülkünden zâyi‘ olmuşdur biz bu husûsa bu vech üzre [27a] şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde şâhidân-ı mezbûrân karyeleri ahâlîsinden tezkiyye olundukda her biri hakkında adl ve makbûlü’ş-şehâdedir deyû haber vermeleriyle şehâdetleri hayyiz-i kabûlde vâkı‘a olup şehâdetlerinde kâzib olmadıklarına tahlîfi’ş-şer‘î ile tahlîf dahi olunduklarından sonra müdde‘î-i mezbûr Ali Çelebi sâlifü’z-zikr öküzü âhara bey‘ veya hibe ve yahud taraf-ı şer‘iyyeden bir tarîk ile mülkünden ihrâc eylemediğine ba‘de’l-istihlâf müdde‘î-i mezbûr Ali Çelebi dahi alâ vefki’l-mes’ûl yemîn billâhi’l-aliyyi’l-azîm etmeğin mûcebiyle ba‘de’l-hükm mâ vaka‘a bi’t-taleb kayd olundu. Fi’l-yevmi’l-hâdî ve’l-ışrîn min şehri Ramazâni’l-mübârek li sene tis‘în ve elf.

Şuhûdü’l-hâl: Süleyman Ağa b. Abdullah, Hüseyin Ağa b. Sinan, Süleyman b. Abdullah, Mehmed b. Mahmud, Mehmed b. Eyüb.

(EYÜB90 - cilt: 31, sayfa: 199 - Hüküm no: 175 - Orijinal metin no: [26b-4])﻿

﻿

﻿

176. Hüküm

İvaz Beşe b. Mehmed’in Zafiri v. Aleksandri’de alacağı olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından işbu râfi‘ü’l-vesîka İvaz Beşe b. Mehmed meclis-i şer‘-i hatîr-i lâzımü’t-tevkīrde Zafiri v. Aleksandri nâm zimmî muvâcehesinde üzerine da‘vâ ve takrîr-i kelâm edip mezbûr Zafiri zimmetinde beynimizde vezn ve kantarı ilm-i şer‘î birle ma‘lûm kuru siyah üzüm bahâsından ba‘de küllî hesâb yirmi beş buçuk kıt‘a esedî guruş hakkım olup hâlâ taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Zafiri cevâbında fi’l-hakīka müdde‘î-i mezbûr İvaz Beşe’ye beynimizde vezn [ve] kantarı ilm-i şer‘î birle ma‘lûm kuru siyah üzüm bahâsından ba‘de külli’l-hesâb yirmi beş buçuk kıt‘a esedî guruş zimmetimde lâzımü’l-edâ ve vâcibü’l-kazâ deynimdir deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûr yirmi beş buçuk esedî guruşu müdde‘î-i mezbûra edâ ve teslîme mezbûr Zafiri’ye tenbîh birle mâ vaka‘a kayd şüd. Fi’l-yevmi’l-hâdî ve’l-ışrîn min şehri Ramazâni’l-mübârek li sene tis‘în ve elf.

Şuhûdü’l-hâl: Mehmed b. Mahmud, Mehmed b. Eyüb, Hüseyin b. Ali, Ali b. Abdullah, Dilâver b. Abdullah.

(EYÜB90 - cilt: 31, sayfa: 200 - Hüküm no: 176 - Orijinal metin no: [27a-1])﻿

﻿

﻿

177. Hüküm

Sâlih Çelebi b. Mehmed’in Lökene bt. Martime’ye borcu olması

Mahmiye-i İstanbul hısnı ebvâbından Edirnekapısı dâhilinde Ali Paşa-yı Atîk mahallesinde sâkin Sâlih Çelebi b. Mehmed meclis-i şer‘-i şerîfde işbu râfi‘atü’l-vesîka Lökene bt. Martime nâm nasrâniyyenin sadrî kebîr oğlu ve tarafından tasdîk-i âti’l-beyâna vekîl olup mesfûrenin zâtını ma‘rifet-i şer‘iyye ile ârifân olan Süleyman Bey b. Ali ve Hüseyin Çelebi b. Hasan şehâdetleriyle şer‘an vekâleti sâbite olan İstefan v. Radol nâm zimmî muvâcehesinde ikrâr ve takrîr-i kelâm edip müvekkile-i merkūme Lökene’ye hudûdu beynimizde ma‘lûm çiftlik ta‘bîr olunur menzil semeninden târih-i kitâbdan yüz seksen gün tamâmına değin müeccel yüz elli esedî guruş ve altın kakma bir sîm divit semeninden dahi elli esedî guruş ki cem‘an târih-i mezkûr tamâmında müvekkile-i merkūmeye iki yüz esedî guruşu lâzımü’l-edâ deynimdir dedikde vekîl-i merkūm dahi mezbûr Sâlih’den sâdır olan ikrâr-ı mezbûrunu ba‘de’t-tasdîk meblağ-ı merkūmu ecel-i mezkûr hulûlünde müvekkile-i mersûme [Lökene bt.] Martime’ye edâ ve teslîme tenbîh birle mâ vaka‘a bi’t-taleb kayd olundu. Fî 10 Ramazâni’l-mübârek sene [10]90.

Şuhûdü’l-hâl: İbrahim Bey b. Süleyman el-Haseki, Osman Beşe b. Mehmed, Hüseyin b. Hasan, Mustafa Beşe b. Mehmed, Ahmed Beşe b. Ali ve gayruhüm.

(EYÜB90 - cilt: 31, sayfa: 201 - Hüküm no: 177 - Orijinal metin no: [27a-2])﻿

﻿

﻿

178. Hüküm

Nikola v. Argiri’nin terekesinin vârisi Dimitri’ye teslim edilmesi

Fi’l-asl vilâyet-i Rum[eli’nde] Silistire kazâsına tâbi‘ Koline nâm karye ahâlîsinden olup mahrûse-i Galata mahallâtından Sultan Bayezid mahallesinde sâkin iken bundan akdem hâlik olan Bodur Nikola v. Argiri nâm zimmînin verâseti yedinde olan nakl-i şer‘î ile sâbit olan li ebeveyn er karındaşı Dimitri v. Argiri nâm zimmî meclis-i şer‘-i hatîr-i lâzımü’t-tevkīrde hîn-i helâkinde yanında mevcûd olmağla muhallefâtına vâzı‘ü’l-yed olan işbu râfi‘ü’r-rakīm İstirati v. Mavridi nâm zimmî muvâcehesinde ikrâr ve i‘tirâf edip mezbûr İstirati tarafından mûrisim hâlik-i mezbûrun muhallefâtından nakid yüz yetmiş esedî guruş ve dört çift sîm bıçak ve on dört münakkaş makrama ve bir sırma kuşak ve beyaz don kuşak ve bir peşkir ve bir samur kalpak ve bir küçük kalpak ve bir kadife kaftan ve bir köhne kaftan ve bir billur tas ve bir altın hâtem ve bir sîm sâ‘atini mezbûr İstirati hâlik-i mesfûrun vârisi olmak zu‘muyla bundan akdem ahz ve kabz etmişdir hâlâ ben kazâ-i mezbûra nakl-i şer‘î ile gelip verâsetimi isbâtdan sonra zikr olunan eşyâyı bi’l-cümle mezbûr İstirati yedinden verâsetim hasebiyle bi’t-tamâm ahz ve kabz eyledim ba‘de’l-yevm hâlik-i mezbûrun muhallefâtına ve zikr olunan eşyâya müte‘allika da‘vâda mezbûr İstirati’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîk [mâ vaka‘a bi’t-taleb kayd olundu]. Fî 21 Ramazân sene [10]90.

Şuhûdü’l-hâl: Hasan Ağa b. Süleyman, Mahmud Beşe b. Hüseyin, Hasan Ağa b. Ahmed, Süleyman [b.] Abdi, Ramazan [b.] Mehmed, Osman b. Mehmed.

(EYÜB90 - cilt: 31, sayfa: 201 - Hüküm no: 178 - Orijinal metin no: [27a-3])﻿

﻿

﻿

179. Hüküm

Sinob v. Kirko üzerine Kirko v. Apostol’ün vasî tayin olunması

Fi’l-asl vilâyet-i Rumeli’nde Livâ-i Avlonya’da Ergirikasrı kazâsına tâbi‘ Trekova nâm [karye]den olup hâlâ medîne-i Bursa’da Balıkpazarı kurbunda müsâfiren sâkin iken bundan akdem mürd olan Kirko v. Sava nâm hâlikin verâseti zevce-i metrûkesi Korişe bt. Dor nâm nasrâniyye ile sulbî kebîr oğlu Sava ve sagīr oğlu Sinob’a münhasıra olduğu lede’ş-şer‘i’l-mutahhar zâhir ve mütehakkik oldukdan sonra sagīr-i merkūm Sinob’a babası hâlik-i mezbûrdan bi’l-irsi’ş-şer‘î intikāl edip mahmiye-i İstanbul’da medîne-i Hazret-i Ebâ Eyyûb el-Ensârî’de ve medîne-i mezkûre Bursa’da zimem-i nâsda ve gayrıda olan emvâlini taleb ve da‘vâ ve ahz ve kabz ve hıfz için bir vasî nasb olunmak elzem ve ehem olmağın yine karye-i mezbûre sükkânından râfi‘ü’r-rakīm Kirko v. Apostol nâm zimmî sagīr-i merkūmun akrabâsından olup vesâyet-i mezbûresine her vechile mahal ve müstahık olduğunu yine karye-i merkūme ve karye-i mezbûreye karîb kurâ ahâlîlerinden zeyl-i vesîkada muharrerü’l-esâmî kimesneler ihbâr etmeğin hâkim-i muvakki‘-i sadr-ı kitâb tûbâ-leh ve hüsnü me’âb dahi merkūm Kirko’yı sagīr-i mezbûrun vech-i muharrer üzre emvâlini hıfz için vasî nasb ve ta‘yîn eyledikde ol dahi vesâyet-i mezbûreyi kabûl ve merâsimini edâya müte‘ahhid olmağın mâ cerâ ketb olundu. Fî 29 Ramazân sene [10]90.

Şuhûdü’l-hâl: Üveys b. Zîver, Mehmed b. Sefer, Hasan Çavuş b. Sinan, Mehmed Efendi, Hasan b. Abdullah.

(EYÜB90 - cilt: 31, sayfa: 202 - Hüküm no: 179 - Orijinal metin no: [27a-4])﻿

﻿

﻿

180. Hüküm

Kirkor v. Ovanes’in Yasef v. Salamon’a olan borcunu taksitle ödemesi

Fi’l-asl mahrûse-i Galata’da Bereketzâde mahallesi sükkânından olup hâlâ vilâyet-i Kırım’da vâki‘ medîne-i Bahçesaray’da sâkin işbu orta boylu kara sakallı elâ gözlü Kirkor v. Ovanes nâm Ermeni meclis-i şer‘-i şerîfde Havâss-ı Aliyye kazâsına tâbi‘ kasaba-i Hasköy’de Keçeci mahallesinde sâkin işbu râfi‘ü’r-rakīm Yasef v. Salamon nâm Yahudi muvâcehesinde tâyi‘an ikrâr-ı tâm ve takrîr-i kelâm edip bin seksen dokuz senesi Cumâdelûlâ’sında merkūm Yasef’in kendi malından olmak üzre yedinden iki yüz esedî guruş istikrâz ahz ve kabz etmişidim hâlâ yine mesfûr Yasef’in malından olmak üzre kendi yedinden üç yüz elli guruş dahi istikrâz ve kabz edip cem‘an beş yüz elli esedî guruş merkūm Yasef’e zimmetimde lâzımü’l-kazâ ve vâcibü’l-edâ deynim olmuşdur lâkin meblağ-ı merkūmu def‘aten edâya iktidârım olmamağın târih-i kitâb gününden beher sene tamâmında sâkin olduğum medîne-i mezbûrede mesfûr Yasef’e yetmiş esedî guruş irsâl edip ol dahi meblağ-ı merkūm yetmiş esedî kendiye vâsıl oldukça benim imzâm ile mümzâ ve mührüm ile memhûr olup mesfûr Yasef’in yedinde olan deyn temessükümün zahrına vusûlünü ketb ve tahrîr etmek üzre merkūm Yasef ile kavl ve ta‘ahhüd ve iltizâm eyledik dedikde mezbûr Yasef dahi merkūm Kirkor’u kelimât-ı mahkiyesinde vicâhen tasdîk ve tahkīk etmeğin mâ vaka‘a bi’l-ibtigā kayd şüd. Fi’l-yevmi’s-sâmin ve’l-ışrîn min şehri Ramazâni’l-mübârek li sene tis‘în ve elf.

Şuhûdü’l-hâl: Halil Ağa b. Mahmud, Abdüsselâm Efendi el-Mukayyid, Hüseyin Çelebi b. Ali, Ahmed Çelebi b. Mehmed el-Müezzin, Mehmed Çelebi b. el-Hâc Osman, Mehmed Çelebi b. Mustafa, Mehmed Çelebi b. Ahmed, Mehmed Çelebi ve Şaban Çelebi ibney Mustafa ve gayruhüm.

(EYÜB90 - cilt: 31, sayfa: 202 - Hüküm no: 180 - Orijinal metin no: [27a-5])﻿

﻿

﻿

181. Hüküm

Hasan Bey b. Ali’nin alacağının Papa Asvador v. Avasop tarafından ödenmesi

Mahmiye-i İstanbul’da Alacahamam kurbunda vâki‘ Çelebi Sultan Mehmed mahallesi sükkânından işbu râfi‘ü’l-kitâb Hasan Bey b. Ali meclis-i şer‘-i hatîr-i lâzımü’t-tevkīrde Papa Asvador v. Avasop nâm Ermeni muvâcehesinde üzerine da‘vâ ve takrîr-i kelâm edip mezbûr Papa Asvador zimmetinde cihet-i karz-ı şer‘îden iki yüz otuz beş esedî guruş hakkım olup bundan akdem meblağ-ı mezbûru Papa Asvador[’dan] da‘vâ ve taleb sadedinde iken beynimizde münâza‘ât-ı kesîre ve muhâsamât-ı ekîde vâkı‘a olmağla beynimize müslimûn-ı muslihûn tavassut edip mezbûr Papa Asvador ile meblağ-ı merkūm da‘vâsından beni kırk esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûlümden sonra bedel-i sulh olan meblağ-ı mezbûr kırk esedî guruşun iki buçuk esedî guruşu mukābelesinde bana bir yaldız altını def‘ ve teslîm etmişiken hâlâ bedel-i mezkûrdan bâkī kalan otuz yedi buçuk guruşu bana vermede ta‘allül eder suâl olunup takrîri tahrîr ve bedel-i bâkī otuz yedi buçuk guruşun alıverilmesi matlûbumdur dedikde gıbbe’s-suâl mezbûr Papa Asvador cevâbında vech-i muharrer-i meşrûh üzre sulh-ı mezbûru ikrâr lâkin bedel-i bâkī-i def‘aten edâya iktidârım yokdur deyû mezbûr Hasan Bey’den te’cîl taleb eylediğinde mezbûr Hasan Bey te’cîl etmemeğin bedel-i bâkī meblağ-ı mezbûr otuz yedi buçuk esedî guruşu alâ mûcebi ikrârihî mezbûr Hasan Bey’e edâ ve teslîme mesfûr Asvador’a tenbîh birle mâ vaka‘a bi’t-taleb kayd şüd. Fi’l-yevmi’s-sâmin ve’l-ışrîn min şehri Ramazâni’l-mübârek li sene tis‘în ve elf.

Şuhûdü’l-hâl: Abdullah Çavuş b. Mehmed Mübâşir, Hasan b. Abdullah, Ali b. Abdullah, Mehmed b. Eyüb.

(EYÜB90 - cilt: 31, sayfa: 203 - Hüküm no: 181 - Orijinal metin no: [27b-1])﻿

﻿

﻿

182. Hüküm

Ömer Beşe b. Abdullah’ın kölesi Dilâver’i anlaşmalı (mükâtebe) olarak azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kiremitçi Süleyman Çelebi mahallesinde sâkin Ömer Beşe b. Abdullah nâm kimesne meclis-i şer‘-i hatîr-i lâzımü’t-tevkīrde kendiye rıkkını mu‘terif orta boylu açık kaşlı kara gözlü mültehî Gürciyyü’l-asl râfi‘ü’l-vesîka Dilâver b. Abdullah nâm abd-i memlûkü muvâcehesinde ikrâr-ı tâm ve takrîr-i kelâm edip mevsûf-ı mezbûr Dilâver târih-i kitâbdan bir sene tamâmına değin bana hizmet edip sene-i mezkûre tamâmında cemî‘ malımdan âzâd olmak üzre merkūm Dilâver’i hizmeti kitâbete kat‘ eyledim ba‘de’l-yevm mevsûf-ı mezbûr Dilâver bilâ-ibâk ve lâ-hıyâne sene-i mezbûre tamâmına değin bana hizmet ettikde sâir ahrâr-ı asliyyîn zümresine ilhâk ve idrâc olup üzerinde hakk-ı velâdan gayrı hakkım [kalmadı] dedikde gıbbe’t-tasdîk ve’l-kabûl mâ cerâ bi’l-ibtigā kayd şüd. Fi’l-yevmi’r-râbi‘ min Şevvâli’l-mükerrem li sene tis‘în ve elf.

Şuhûdü’l-hâl: Fahrü’l-akrân Haseki Mustafa Ağa, Kaytas b. Abdullah, Halil b. Hasan, Sinan b. Abdullah, Mehmed b. Eyüb.

(EYÜB90 - cilt: 31, sayfa: 204 - Hüküm no: 182 - Orijinal metin no: [27b-2])﻿

﻿

﻿

183. Hüküm

Ahmed b. Abdullah’ın ortaklarındaki alacağını tahsil etmek üzere vârislerince vekil tayin olunması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Koca Kasım Paşa mahallesinde sâkin iken bundan akdem vefât eden taşçı Ahmed b. Abdullah’ın verâseti zevce-i metrûkesi Sâliha bt. Mustafa ile sulbiye kızları Fâtıma ve Hanife ve Râbia nâm sagīrlere münhasıra oldukdan sonra sagīrât-ı merkūmâtın tesviye-i umûru için kıbel-i şer‘den mansûbe vasîleri ve vâlideleri olan mezbûre Sâliha meclis-i şer‘-i şerîfde işbu râfi‘ü’l-kitâb İbrahim Beşe b. Abdullah mahzarında bi’l-vesâye takrîr-i kelâm edip müteveffâ-yı mezbûrun gāibân ani’l-meclis Hasan ve Osman nâm şerîklerinin mâl-ı şirketden yedlerinde olan maldan müteveffâ-yı mezbûra âid olan hisse-i mu‘ayyenesini da‘vâ ve taleb ve ahz ve kabza ve sâir zimem-i nâsda olan hukūkunu dahi da‘vâ ve taleb ve ahz ve kabz ve kendiye îsâle ve lede’l-hükkâmi’l-kirâm mürâfa‘a ve muhâsamaya ve kabz ve îsâl mütevakkıf olduğu umûrun küllîsine tarafımdan mezbûr İbrahim Beşe’yi vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesini edâya ta‘ahhüd ve iltizâm etmeğin mâ hüve’l-vâki‘ bi’t-taleb kayd şüd. Fi’l-yevmi’r-râbi‘ min Şevvâli’l-mükerrem li sene tis‘în ve elf.

Şuhûdü’l-hâl: Muhtesib Ahmed Çelebi, Mehmed b. Eyüb, Mehmed b. Mahmud, Hasan b. Abdullah ve gayruhüm.

(EYÜB90 - cilt: 31, sayfa: 204 - Hüküm no: 183 - Orijinal metin no: [27b-3])﻿

﻿

﻿

184. Hüküm

Şehzâdegân Zaviyesi zaviyedarı Yusuf Dede b. Mehmed’den mahallelinin razı ve memnun oldukları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Baba Haydar mescidi şerîfi’ne muttasıl Şehzâdegân zâviyesi’ne berât-ı pâdişâhîyle zâviyedâr olan işbu râfi‘ü’l-kitâb Yusuf Dede b. Mehmed meclis-i şer‘-i şerîfde takrîr-i kelâm edip zâviye-i mezkûrede târih-i kitâbdan üç sene mukaddem zâviyedâr olan Abdullah Efendi mahlûlünden bana berât-ı pâdişâhî ile tevcîh olunup ben dahi zâviye-i mezbûrede hâlâ ibâdet ve tâ‘at ve tevhîd üzre iken ahâlî-i mahalle-i mezbûreden hâzırûn bi’l-meclis Hüseyin b. Abdülcelil ve Mustafa b. Yusuf ve Ali b. Hasan ve Abdullah Halîfe b. İbrahim ve Hüseyin b. Ali ve diğer Hüseyin b. Mahmud ve Ali b. Veli nâm kimesneler senin tevhîd ve tezkîrin esnâsında vâfir âdem tecemmü‘ eder biz müte’ezzî oluruz deyû beni rencîde ve remîde edip tevhîd ve tezkîrime mâni‘ olmalarıyla ahvâlim der-i devlet-medâra i‘lâm ettiğimde, ahvâlin yokladıp sıhhati üzre arz edesin deyû fermân-ı şerîf sâdır olmuşdur ba‘de’n-nazar mezbûrûn kimesnelerden suâl olunup takrîrleri tahrîr ve keyfiyyeti ahvâlim sâir ahâlî-i mahalle-i mezkûreden ve mahalle-i merkūmeye karîb mahallât ahâlîsinden istintâk ve istihbâr olunup haberleri tahrîr olunmak matlûbumdur deyû yedinde olan fermân-ı münîfi ibrâz ve feth ve kırâat olundukda mazmûn-ı şerîfimi mezbûr Yusuf Dede’nin takrîr-i meşrûhuna muvâfık bulunmağın gıbbe’s-suâl merkūmûn kimesneler cevâblarında mezbûr Yusuf Dede’nin ber vech-i muharrer tevhîd ve tezkîrinden nâşî zâviye-i mezkûrede yetmiş seksen mikdârı âdem haftada iki gün cem‘ olmağla ehl ü iyâlimiz taşra çıkmağa kādir değillerdir lâkin mezbûr Yusuf Dede’nin sû-i hâline vâkıf olmadık dediklerinden sonra mahalle-i merkūme ahâlîsinden olup sâbıkan mahrûse-i Galata kadısı olan umtedü’l-ulemâi’l-kirâm Mehmed Efendi b. eş-Şeyh Mehmed Efendi taraflarından husûs-ı âti’l-beyâna vekîl-i sâbitü’l-vekâleleri ve kethüdâları olan Davud Ağa b. Mehmed müvekkili mezbûr tarafından vekâleten ve kendi tarafından asâleten ve Kevâkibîzâde Abdullah Efendi b. İbrahim ve Abdülkādir Efendi b. İbrahim ve Hasan Ağa b. Abdülmennân ve Ahmed Ağa b. Ali ve İbrahim Ağa b. Durmuş ve Mustafa Halîfe b. Musa ve Hasan Efendi b. Veli ve el-Hâc Halil ve el-Hâc İbrahim ibney Mehmed ve Mustafa Çelebi b. Ali ve Mustafa Ağa b. Abdurrahman ve Mustafa Çelebi b. Mehmed ve Abdi Beşe b. Ali ve Mustafa Çelebi b. Elvan ve Mehmed Çelebi b. Mustafa ve Mehmed b. Abdullah ve Hüseyin b. Hızır ve Sefer b. Mehmed ve Mehmed b. Receb ve Abdurrahman b. Tayyib ve Mehmed b. Mahmud ve İsmail Çelebi b. Mustafa ve Satılmış b. Mustafa ve Şaban b. İbrahim ve Osman ve Ömer ibney Fazlullah ve İsmail Bey b. Mustafa ve Siyavuş b. Abdullah ve Hasan Beşe b. Ali ve Ahmed Çelebi b. Mustafa ve Abdürrahim Çelebi b. Mustafa ve Mehmed b. Ebûbekir ve Mehmed b. Siyavuş ve Mehmed Çelebi b. Davud ve el-Hâc İbrahim b. Receb ve Mehmed Bey b. Receb ve Mehmed b. Mustafa ve yine mahalle-i mezbûreye karîb Davud Ağa mahallesi ahâlîsinden Hasan Efendi b. Mansur el-İmâm ve Hasan Çelebi b. Hüseyin ve Nâzperver mahallesi ahâlîsinden Yusuf Dede b. Ali ve Ahmed Çelebi b. Mustafa ve Ahmed b. Mahmud ve Hüseyin b. Veli ve Ali Çelebi b. Süleyman ve İbrahim b. Mustafa ve Aşçıbaşı mahallesinden Hüseyin b. Şaban nâm kimesnelerden mezbûr Yusuf [28a] Dede’nin keyfiyyeti hâli istintâk olundukda her biri cevâblarında fi’l-hakīka zâviye-i mezkûre mezbûr Abdullah Efendi’nin fevti gününden mezbûr Yusuf Dede’ye tevcîh olunduğu târihe gelinceye değin hâlî ve mu‘attal kalıp nice feseka ve fecerenin me’vâsı ve merci‘i olmağla emn ü râhatımız kalmamış idi merkūm Yusuf Dede zâviye-i mezkûreye gelip zâviyedâr olalı ehl-i fesâd kimesneler kat‘â zâviyenin içine uğramaz oldular her birimiz emîn ve sâlim olduk mezbûr Yusuf Dede sâlih ve mütedeyyin ve ehl-i tevhîd ve kendi hâlinde kimesnedir, her birimiz şâkir ve râzıyız zâviye-i mezbûrede temekkün ve istikrârı cümlemize nâfi‘dir deyû her biri alâ tarîki’ş-şehâde haber verlediklerinde mâ cerâ gıbbe’t-taleb kayd şüd. Fi’l-yevmi’s-sâmin min Şevvâli’l-mükerrem li sene tis‘în ve elf.

Şuhûdü’l-hâl: Ali Çavuş b. ( ), es-Seyyid Ârif Mehmed Çelebi b. Mustafa, Abdüsselâm Efendi b. Nasuh, Mehmed b. Eyüb, Mehmed b. Mahmud, Hasan b. Abdullah.

(EYÜB90 - cilt: 31, sayfa: 205 - Hüküm no: 184 - Orijinal metin no: [27b-4])﻿

﻿

﻿

185. Hüküm

Havva bt. Abdullah’ın Mehmed b. Mustafa’dan boşanması

Havâss-ı Aliyye kazâsına tâbi‘ Terkos nâhiyesi müzâfâtından Pirinççi nâm karye sâkinelerinden Havva bt. Abdullah nâm hâtun meclis-i şer‘-i şerîfde zevci işbu râfi‘ü’l-kitâb Mehmed b. Mustafa nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Mehmed zevcim olup lâkin beynimizde hüsn-i mu‘âşeretim olmamağla zimmetinde mütekarrir ve ma‘kūdun-aleyh olan bin elli akçe mehr-i müeccel hakkım ile nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr Mehmed ile muhâla‘a-i sahîha-i şer‘iyye ile hul‘ olup ol dahi hul‘-ı mezbûru ba‘de’l-kabûl her birimiz âharın zimmetini zevciyyete müte‘allika da‘vâda ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâbi‘ min Şevvâli’l-mükerrem sene [10]90.

Şuhûdü’l-hâl: Hüseyin Çelebi b. Ali Ser-bölük, Mehmed b. Mahmud, Hasan b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 206 - Hüküm no: 185 - Orijinal metin no: [28a-1])﻿

﻿

﻿

186. Hüküm

Koçu v. Dado’nun emlak ve ağaçlarının yarısını kardeşi oğlu Dado v. Duka satması

Vilâyet-i Rumeli’nde Livâ-i Avlonya’da Ergirikasrı kazâsına tâbi‘ Seferyat nâm karye ahâlîsinden Koçu v. Dado nâm zimmî meclis-i şer‘-i şerîf-i enverde li ebeveyn er karındaşı oğlu işbu râfi‘ü’r-rakīm Dad[o] v. Duka nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûrede vâki‘ bir tarafdan Kiko v. Dado nâm zimmî mülkü ve bir tarafdan Dado v. Kiko nâm zimmî mülkü ve bir tarafdan Nika v. Dimo nâm zimmî mülkü ve bir tarafdan tarîk-i âm ile mahdûd bir fevkānî oda ve altında ahırı ve zât-ı eşcâr-ı müsmire ve gayr-ı müsmire bahçeyi müştemil menzilimin nısf-ı şâyi‘i ile yine karye-i merkūmede lede’l-ahâlî ma‘lûmü’l-hudûd bir kıt‘a mülk harman yerinin nısf-ı şâyi‘ini ve yine karye-i mezbûrede vâki‘ bir tarafı Dimo v. Dado nâm zimmî bağı ve bir tarafı tarîk-i âm ve iki tarafı dere ile mahdûd bir kıt‘a mülk bağımın nısf-ı şâyi‘ini cemî‘ hukūk ve merâfıkı ile ve yine karye-i mezbûrede ma‘lûmü’l-mevâzi‘ altı dib dut ve dokuz dib ceviz eşcârının nısf-ı şâyi‘lerini dahi merkūm Dado’ya bi safkatin vâhidetin on iki bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ ve temlîk ol dahi ber vech-i muharrer iştirâ ve temellük ve kabûl eyleyip semeni olan meblağ-ı mezkûr on iki bin akçeyi mersûm Dado yedinden tamâmen ahz ve kabz eylediğimden sonra emlâk-i merkūmenin nısf-ı şâyi‘ilerini mahallinde zabt ve tasarrufa merkūm Dado’yu taslît eyledim dedikde gıbbe’t-tasdîki’ş-şer‘î mâ cerâ bi’l-ibtigā kayd şüd. Fi’l-yevmi’l-âşir min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud huddâm, Hüseyin b. Ali, Ali b. Abdullah.

(EYÜB90 - cilt: 31, sayfa: 207 - Hüküm no: 186 - Orijinal metin no: [28a-2])﻿

﻿

﻿

187. Hüküm

İsterimo v. Yorgi’nin samanlığını Yani v. Yorgi’ye satması

Vilâyet-i Rumeli’nde Çatalca kazâsına tâbi‘ Nuhur Kostrova nâm karye ahâlîsinden İsteryo v. Yorgi nâm zimmî meclis-i şer‘-i şerîfde işbu râfi‘ü’r-rakīm Yani v. Yorgi nâm zimmî muvâcehesinde ikrâr ve takrîr-i kelâm edip silk-i mülk-i sahîhimde münselik olup karye-i mezbûrede vâki‘ bir tarafdan Kostantin nâm zimmî mülkü ve bir tarafı Niko nâm zimmî mülkü ve bir tarafı tarîk-i âm ile mahdûd bir mikdâr bostan yerini müştemil mülk samanlığımı cemî‘ tevâbi‘ ve levâhıkıyla mezbûre Yani’ye üç bin altı yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ ve temlîk ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mersûm üç bin altı yüz akçeyi yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan emlâkde vechen mine’l-vücûh alâka ve medhalim yokdur, mezbûr Yani’nin mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Yani’yi taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sânî aşer min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Eyüb, es-sâbıkūn.

(EYÜB90 - cilt: 31, sayfa: 207 - Hüküm no: 187 - Orijinal metin no: [28a-3])﻿

﻿

﻿

188. Hüküm

Panayot v. Çano’nun menzili ile bağını Dimitri v. Tanaş’a satıp tarlalaların da kullanım hakkını devretmesi

Havâss-ı Aliyye kazâsı a‘mâlinden kasaba-i Çatalca’ya tâbi‘ Kestanelik nâm karye ahâlîsinden Panayot v. Çano nâm zimmî meclis-i şer‘-i şerîfde işbu râfi‘ü’r-rakīm Dimitri v. Tanaş nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezbûrede vâki‘ üç tarafdan yine benim âhar mülklerim ve bir tarafdan kefere mekābiri ile mahdûd iki fevkānî oda ve tahta-pûş ve altında ahırı ve tûlen ve arzen bi hesâb-ı terbî‘î on beş zirâ‘ arsa-i hâliyemi müştemil menzilimi cemî‘ tevâbi‘ ve levâhıkı ile ve yine karye-i mezbûrede vâki‘ üç tarafı yine benim bağ ve tarlalarım ve bir tarafı Rigooğlu nâm zimmî tarlasıyla mahdûd tahmînen dört dönüm bir kıt‘a mülk bağımı dahi cemî‘ hukūk ve merâfıkı ile merkūm Dimitri’ye yüz yirmi beş esedî guruşa bi safkatin vâhidetin tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra yine karye-i mezbûre sınırı dâhilinde vâki‘ lede’l-ahâlî ma‘lûmü’l-hudûd iki kıt‘a tarlalarımın hakk-ı tasarruflarını ma‘rifet-i sâhib-i arz ile merkūm Dimitri’ye yirmi beş esedî guruş mukābelesinde tefvîz ve ferâğ ol dahi minvâl-i muharrer üzre tefevvuz ve kabûl eyledikden sonra semen-i mezbûr ile bedel-i mezkûr cem‘an yüz elli guruşu mersûm Dimitri yedinden tamâmen ahz ve kabz eyledim ba‘de’l-yevm zikr olunan menzil ve bağ ve tarlalarımda vechen mine’l-vücûh alâkam ve medhalim kalmadı merkūm Dimitri keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ cerâ bi’l-ibtigā kayd şüd. Fi’l-yevmi’s-sâlis aşer min Şevvâli’l-mükerrem sene [10]90.

Şuhûdü’l-hâl: es-Sâbikūn.

(EYÜB90 - cilt: 31, sayfa: 208 - Hüküm no: 188 - Orijinal metin no: [28a-4])﻿

﻿

﻿

189. Hüküm

Mehmed b. Ali’nin çocukları Ali ve Ümmühani’ye nafaka ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sâkinelerinden işbu râfi‘ü’l-kitâb İsmihân bt. Bayram nâm hâtun meclis-i şer‘-i şerîfde takrîr-i kelâm ve bast-ı merâm edip zevc-i mutallıkım hâzır bi’l-meclis Mehmed b. Ali’nin firâşından [hâsıl ve benden] mütevellide hâlâ bi hakki’l-hidâne hucr ve terbiyemde olan Ali ve Ümmühâni nâm sagīrler için babası mezbûr Mehmed üzerine kadr-i kifâye nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīrân-ı mezbûrânın nafaka ve kisve-bahâları için babaları mezbûr üzerine târih-i kitâbdan her biri için yevmî üçer akçe farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde mezbûr Mehmed üzerine rücû‘a izin birle mâ vaka‘a bi’t-taleb kayd şüd. Fi’l-yevmi’l-hâmis aşer min Şevvâli’l-mükerrem li sene tis‘în ve elf.

Şuhûdü’l-hâl: Ebûbekir b. Mehmed, İbrahim b. Abdullah, Ali b. Abdullah, Halil Çelebi çizmeci, Mehmed Beşe b. Abdullah, Hasan b. Ö[mer]

(EYÜB90 - cilt: 31, sayfa: 208 - Hüküm no: 189 - Orijinal metin no: [28b-1])﻿

﻿

﻿

190. Hüküm

Ümmühani bt. Mehmed’in mehir ve nafaka hususunda eski kocası İbrahim b. Mehmed ile sulh olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesi sâkinelerinden Ümmühâni bt. Mehmed nâm hâtun tarafından husûs-ı âti’l-beyânı ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Mustafa Çelebi b. Elvan ve Hasan Beşe b. Abdullah nâm kimesneler şehâdetleri ile şer‘an vekâleti sâbite olan Receb Efendi b. Yusuf meclis-i şer‘-i şerîfde müvekkile-i mezbûrenin zevc-i mutallıkı işbu râfi‘ü’l-kitâb İbrahim b. Mehmed nâm kimesne mahzarında bi’l-vekâle ikrâr-ı tâm ve takrîr-i kelâm edip mezbûr İbrahim müvekkile-i mezbûre Ümmühâni’nin bundan akdem zevci olup târih-i kitâbdan altı sene mukaddem müvekkile-i merkūmeyi talâk-ı selâse ile tatlîk etmekle zimmetinde mütekarrir ve ma‘kūdun-aleyh olan dört bin akçe mehr-i müeccel hakkı kalmışidi hâlâ müvekkile-i merkūme Ümmühâni meblağ-ı mezkûru mezbûr İbrahim’den taleb ve da‘vâ eylediğinde ol dahi meblağ-ı mezkûru mukaddemâ edâ etmişidim deyû cevâb vermeğin beynlerinde münâza‘ât-ı kesîre ve muhâsamât-ı ekîde vâki‘ olmuşdu el-hâletü hâzihî beynlerine muslihûn-ı müslimûn tavassut edip meblağ-ı mezkûr da‘vâsından müvekkile-i merkūmeyi mezbûr İbrahim ile on esedî guruş üzerine inşâ-i akd-i sulh eylelediklerinde ol dahi sulh-ı mezbûru kabûl ve bedel-i sulh olan meblağ-ı mezbûru merkūm İbrahim yedinden tamâmen ahz ve kabz edip zimmetini meblağ-ı mezkûra müte‘allika âmme-i da‘vâda ibrâ-i âm ile ibrâ ve iskāt eyledim dedi dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-hâmis aşer min Şevvâli’l-mükerrem sene [1090]

Şuhûdü’l-hâl: Hasan Efendi el-İmâm, Nasuh Halîfe b. Abdüsselâm el-Müezzin, Yusuf Dede b. Ali, Ahmed Beşe b. Abdullah, Süleyman b. Oruc, İbrahim b. Ali.

(EYÜB90 - cilt: 31, sayfa: 209 - Hüküm no: 190 - Orijinal metin no: [28b-2])﻿

﻿

﻿

191. Hüküm

İsmihan bt. Bayram ile Mehmed b. Abdullah’ın boşanması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Düğmecibaşı mahallesi sâkinelerinden İsmihân bt. Bayram nâm hâtun tarafından hul‘ ve ibrâ-i âti’z-zikre vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan Ahmed Çelebi b. İbrahim ve el-Hâc Ebûbekir b. Sinan nâm kimesneler şehâdetleri ile şer‘an vekâleti sâbite olan Mehmed b. Abdullah meclis-i şer‘-i şerîfde müvekkile-i mezbûrenin zevci işbu râfi‘ü’l-kitâb Mehmed b. Ali nâm kimesne mahzarında bi’l-vekâle ikrâr-ı tâm ve takrîr-i kelâm edip müvekkile-i merkūme İsmihân mezbûr Mehmed’in zevcesi olup lâkin beynlerinden hüsn-i mu‘âşeretleri olmamağla zimmetinde mütekarrir ve ma‘kūdun-aleyh olan beş bin aç yüz akçe mehr-i müeccel hakkı ile nafaka-i iddet-i mu‘ayyenesi üzerlerine ve me’ûnet-i süknâsı dahi kendi üzerine olmak üzre vekâlet-i mahkiyem hasebiyle merkūm Mehmed ile muhâla‘a-i sahîha-i şer‘iyye ile hul‘ olup ol dahi hul‘-ı mezkûru ba‘de’l-kabûl hukūk-ı zevciyyete ve mehr-i müecceline müte‘allika âmme-i da‘vâdan mezbûr Mehmed’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’r-râbi‘ aşer min Şevvâli’l-mükerrem li sene tis‘în ve elf.

Şuhûdü’l-hâl: Ebûbekir b. Mehmed, İbrahim b. Abdullah, Ali b. Abdullah, Halil Çelebi Çizmeci, Mehmed b. Eyüb.

(EYÜB90 - cilt: 31, sayfa: 210 - Hüküm no: 191 - Orijinal metin no: [28b-3])﻿

﻿

﻿

192. Hüküm

Yusuf b. Abdullah’ın üzerine çocukları Emine ve Rabia için nafaka takdiri

Medîne-i Hazret-i Ebâ Eyyûb-i Ensârî’de Evlice Baba mahallesi sâkinelerinden işbu râfi‘atü’l-kitâb Fâtıma bt. Mehmed nâm hâtun meclis-i şer‘-i şerîfde takrîr-i kelâm ve bast-ı merâm edip zevc-i mutallıkım gāib ani’l-meclis Yusuf b. Abdullah’ın firâşından [hâsıl ve benden] mütevellide hâlâ bi hakki’l-hidâne hucr ve terbiyemde olan Emine ve Râbia nâm sagīrler için babası mezbûr Yusuf üzerine kadr-i kifâye nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīretân-ı merkūmetânın nafaka ve kisve-bahâları için babaları mezbûr üzerine târih-i kitâbdan her biri için yevmî beşer akçe farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde mezbûr Yusuf üzerine rücû‘a izin birle mâ vaka‘a kayd şüd. Fi’l-yevmi’l-hâmis aşer min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 210 - Hüküm no: 192 - Orijinal metin no: [28b-4])﻿

﻿

﻿

193. Hüküm

Saime bt. Ali’nin menzilini Hüseyin ile karısı Emine bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Davud Ağa mahallesi sâkinelerinden olup yine mahalle-i mezbûre sükkânından Ebûbekir b. Mustafa ve Hasan b. Sefer ta‘rîfleriyle mu‘arrefe olan Sâime bt. Ali nâm hâtun meclis-i şer‘-i şerîfde işbu râfi‘ayi’l-kitâb kendi tarafından husûs-ı âti’l-beyâna asîl ve zevcesi Emine bt. Mustafa nâm hâtun tarafından dahi vekîl-i sâbitü’l-vekâlesi olan Hüseyin b. ( ) nâm kimesne mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ üç tarafdan yine benim mülküm ve taraf-ı râbi‘i tarîk-i âm ile mahdûd bir tahtânî oda ve bir mikdâr havluyu müştemil menzilimi cemî‘ tevâbi‘ ve levâhıkı ile mezbûrân Hüseyin ve Emine’ye ale’l-iştirâki’s-seviy mutasarrıf olmak üzre dört bin sekiz yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ber vech-i muharrer iştirâ ve tesellüm ve kabûl eylediklerinden sonra semeni olan meblağ-ı mezkûr dört bin sekiz yüz akçeyi mezbûrân Emine ve Hüseyin yedlerinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı merkūmân Hüseyin ve Emine keyfe mâ yeşâ’ân ve yahtârân mutasarrıfân olsunlar dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’l-hâmis aşer min Şevvâli’l-mükerrem li sene tis‘în ve elf.

Şuhûdü’l-hâl: Hasan Efendi el-İmâm, Nasuh Halîfe el-Müezzin, Ömer Efendi b. Ahmed Efendi, Musli Ağa Ser-tüfekçiyân, İbrahim Ağa Pazarbaşı, el-Hâc Süleyman b. Abdullah, Receb Beşe b. Mustafa, Ahmed Beşe b. Hüseyin, Mehmed b. Eyüb.

(EYÜB90 - cilt: 31, sayfa: 211 - Hüküm no: 193 - Orijinal metin no: [28b-5])﻿

﻿

﻿

194. Hüküm

Mustafa Ağa b. Mehmed’in vârislerine alacak iddiasını ispat için mühlet verilmesi

Mahmiye-i İstanbul’da Ağa hamamı kurbunda Hâtuniye mahallesi sükkânından iken bundan akdem vefât eden Mustafa Ağa b. Mehmed’in verâseti li ebeveyn er karındaşıları Osman ve Şaban ve Sefer’e münhasıra olup kable’l-kısme merkūm Sefer dahi vefât edip verâseti zevce-i metrûkesi Fâtıma bt. Abdullah nâm hâtun ile sulbî sagīr oğlu Ahmed’e ve sulbiye sagīre kızı Sâliha’ya münhasıra olduğu şer‘an zâhir ve mütehakkik oldukdan sonra merkūm Osman asâleten ve sagīrân-ı mezbûrânın kıbel-i şer‘den mansûbe vasîleri olan vâlideleri merkūme Fâtıma ile mezbûr Şaban taraflarından husûs-ı câ’îye vekâlet iddi‘â etmek ile vekâleten meclis-i şer‘-i şerîfde Havâss-ı Aliyye kazâsına tâbi‘ Küçükköy demekle ma‘rûf karyede sâkin iken bundan akdem mürd olan Panayot v. Dimo nâm hâlikin verâseti zevce-i metrûkesi Zafira bt. Aleksi nâm nasrâniyye ile evlâd-ı sulbiyesi Yanaki muvâcehesinde üzerine da‘vâ ve takrîr-i kelâm edip mûrisimiz müteveffâ-yı mezbûr Mustafa Ağa hayâtında bin yetmiş dokuz senesi Ramazân-ı şerîfi’nde mahmiye-i mezkûrede Samatya kurbunda Sancakdâr mahallesinde sâkin koyun emîni Ebûbekir Ağa nâm kimesnenin menzilinde hâlik-i merkūm Panayot ile gāibûn ani’l-meclis Kostantin ve Dimitraki ve İsteryo ve Kika ve diğer Kika ve Hristo ve Tatar Yorgi ve Hristodolo ve Hürmüz nâm zimmîlere iki bin kıt‘a esedî guruşluk semen ikrâz ve teslîm anlar dahi ale’l-iştirâki’s-seviy iktirâz ve tesellüm ve her biri âharın zimmetine lâzım gelen meblağa kefîl olup kable’l-ahz vefât etmek ile hâlâ meblağ-ı mezkûrdan hâlik-i merkūmun hissesine lâzım gelen iki yüz guruş merkūm Yanaki babası hâlik-i merkūmun terekesine vaz‘-ı yed etmeğin hâlik-i mezbûrun tereke-i vâfiyesinden edâ etmek üzre merkūm Yanaki’den asâleten ve vekâleten taleb ederim suâl olunsun dedikde gıbbe’s-suâl merkūm Yanaki cevâbında babası hâlik-i merkūmun terekesine vaz‘-ı yedini ve deyn-i mezkûru vekâlet-i mezkûreyi bi’l-külliye inkâr etmeğin müdde‘î-i mezbûr Osman’dan müdde‘âsını mübeyyine beyyine taleb olundukda müdde‘î-i mezbûr Osman ityân-ı beyyine [için] kıbel-i şer‘den mehil taleb etmek ile müdde‘î-i merkūme mirâren mehl-i şer‘î verilip ityân-ı beyyineye kādir olmayıp yine istimhâl etmekle müdde‘î-i mezbûr Osman’a mehil verilip vâki‘ü’l-hâl hıfzan li’l-makāl gıbbe’t-taleb ketb olundu. Fi’l-yevmi’s-sâdis aşer min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Hasan b. Abdullah.

(EYÜB90 - cilt: 31, sayfa: 211 - Hüküm no: 194 - Orijinal metin no: [29a-1])﻿

﻿

﻿

195. Hüküm

Yani v. Dimitri’nin vârislerinin alacak davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Âsım Ahmed Çelebi vakfı’na berât-ı âlîşân ile bi’l-fi‘l mütevellî olan işbu râfi‘ü’l-kitâb Mehmed Çelebi b. Mustafa nâm kimesne mahfil-i kazâda medîne-i mezbûre tevâbi‘inden Avasya nâm karyede sâkin iken bundan akdem mürd olan Yani v. Dimitri nâm hâlikin verâseti zevce-i metrûkesi Kaloda bt. İstoyan nâm nasrâniyye ile sulbiye kebîre kızı Kokona nâm nasrâniyyeye münhasıra oldukdan sonra merkūmetân Kaloda ve Kokona muvâcehelerinde bi’t-tevliyye üzerlerine da‘vâ ve takrîr-i kelâm edip hâlik-i merkūmun hayâtında zimmetinde asl-ı mâl-ı vakf-ı mezbûrdan otuz yedi buçuk kıt‘a esedî guruş olup mukābelesinde karye-i merkūmede vâki‘ bir [taraf]dan Tanaş v. Dimo mülkü ve bir tarafı Aleksi v. Yorgi mülkü ve bir tarafı Apostol v. Yorgi mülkü ve taraf-ı râbi‘i tarîk-i âm ile mahdûd mülk menzilini taraf-ı vakfa bi tarîki’l-istiğlâl rehin vaz‘ ve teslîm etmişidi hâlâ hâlik-i mezbûrun menzili mezkûrdan mâ‘adâ ism-i mâl ıtlâk olunur bir şeyi olmamağla merkūmetân Kaloda ve Kokona menzili mezbûru vakıf için bana otuz yedi buçuk esedî guruşa bey‘ ve teslîm edip ben dahi vakıf için iştirâ ve tesellüm ettiğimden sonra semeni olan meblağ-ı merkūm otuz yedi buçuk esedî guruşu hâlik-i mezbûrun vakfa olan otuz yedi buçuk esedî guruş deyni mukābelesinde takās edip anlar dahi mukāssa ve kabûl eylediklerinden sonra ben dahi menzili merkūmu [sûk-ı] sultânîde üç ay mikdârı ba‘de’l-müzâyede ve inkıtâ‘i’r-rağbe hâzır bi’l-meclis İstoyan v. Yuvan nâm zimmîye semen-i ma‘lûme bey‘ murâd ettiğimde, merkūmetân Kaloda ve Kokona beni bey‘ etmekden men‘ ederler suâl olunup takrîrleri tahrîr ve benim bey‘ime mâni‘ olmamak üzre mersûmetâna tenbîh olunmak matlûbumdur dedikde gıbbe’s-suâl mezbûretân Kaloda ve Kokona cevâblarında mûrisleri hâlik-i merkūmun ber vech-i muharrer vakf-ı mezkûra deyni olup ve menzili merkūmdan mâ‘adâ ism-i mâl ıtlâk olunur bir şeyi olmamağla menzili mezkûru vakıf için mütevellî-i mesfûra otuz yedi buçuk esedî guruşa bey‘ ve teslîm ve semeni mûrisleri hâlik-i merkūmun vakfa olan otuz yedi buçuk esedî guruş deyni mukābelesinde takās eylediklerini her biri bi tav‘ihâ ikrâr ve i‘tirâf etmeğin merkūmetân Kaloda ve Kokona’yı mütevellî-i mesfûra bî-vech mu‘ârazadan men‘ birle mâ cerâ mütevellî-i mezbûr talebiyle kayd şüd. Fi’l-yevmi’s-sâdis aşer min Şevvâli’l-mükerrem li sene tis‘în ve elf.

Şuhûdü’l-hâl: İbrahim Efendi b. Hasan, Mehmed Çelebi b. Veli, Mustafa Çelebi b. İsmail, Mehmed b. Eyüb.

(EYÜB90 - cilt: 31, sayfa: 212 - Hüküm no: 195 - Orijinal metin no: [29a-2])﻿

﻿

﻿

196. Hüküm

Âsım Ahmed Çelebi Vakfı’na ait menzilin İstoyan v. Yuvan’a satılması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Âsım Ahmed Çelebi vakfı’na berât-ı âlîşân ile bi’l-fi‘l mütevellî olan Mehmed Çelebi b. Mustafa nâm kimesne meclis-i şer‘-i şerîfde işbu râfi‘ü’r-rakīm İstoyan v. Yuvan nâm zimmî muvâcehesinde bi’t-tevliyye ikrâr-ı tâm ve takrîr-i kelâm edip bundan akdem vakf-ı mezkûr malıyla iştirâ olunup medîne-i mezbûre müzâfâtından Avasya nâm karyede vâki‘ bir tarafdan Tanaş v. Dimo nâm zimmî mülkü ve bir tarafdan Aleksi v. Yorgi nâm zimmî mülkü ve bir tarafdan Apostol v. Yorgi nâm zimmî mülkü ve bir tarafdan tarîk-i âm ile mahdûd menzil bey‘ olunup semeni istirbâh olunmak cânib-i vakfa her vechile enfa‘ ve evlâ olmağla sûk-ı sultânîde üç ay mikdârı nidâ ve müzâyede olunup rağabât-ı nâs bi’l-külliye münkatı‘ oldukdan sonra merkūm İstoyan üzerinde semen-i misli olan on sekiz kıt‘a esedî guruşda hakk-ı karâr ile karâr edip ziyâde ile tâlib-i âhara zuhûr etmemeğin menzili mahdûd-ı mezkûru tevliyyetim hasebiyle mersûm İstoyan’a meblağ-ı mezkûr on sekiz guruşa bey‘-i kat‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı merkūm on sekiz guruşu mersûm İstoyan yedinden tamâmen ahz ve kabz eyledim ba‘de’l-yevm menzili mezkûr merkūm İstoyan’ın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem li sene tis‘în ve elf.

Şuhûdü’l-hâl: İbrahim Halîfe b. Hasan, Mehmed Çelebi b. Veli, Mustafa Çelebi b. İsmail, Mehmed b. Eyüb. Ali b. Abdullah.

(EYÜB90 - cilt: 31, sayfa: 213 - Hüküm no: 196 - Orijinal metin no: [29a-3])﻿

﻿

﻿

197. Hüküm

Mehmed Çelebi b. Abdullah’ın evini Mehmed b. Resul’e satması

Mahrûse-i Galata müzâfâtından İstinye nâhiyesinde tâbi‘ Uskumru nâm karye sükkânından Mehmed Çelebi b. Abdullah meclis-i şer‘-i şerîfde işbu râfi‘ü’l-kitâb Mehmed b. Resul nâm kimesne mahzarında ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ iki tarafı Mehmed Bey b. Davud mülkü ve iki tarafı tarîk-i âm ile mahdûd bir bâb tahtânî odayı müştemil mülk menzilimi cemî‘ tevâbi‘i ile bin fıddî râyic fi’l-vakt akçe ile adedi nâ-ma‘lûm bir kabza fülûsa mezbûr Mehmed’e bey‘ ve teslîm edip ol dahi minvâl-i muharrer üzre iştirâ ve tesellüm ve kabûl ve kabz eyledikden sonra semeni olan meblağ-ı mezbûr bin akçe ile bir kabza fülûsu yedinden bi’t-tamâm ahz ve kabz edip fülûsu izâ‘at eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Mehmed’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’t-tâsi‘ ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Mehmed Çelebi b. Veli, Eyüb Çelebi b. Mustafa, Hasan b. Abdullah.

(EYÜB90 - cilt: 31, sayfa: 214 - Hüküm no: 197 - Orijinal metin no: [29b-1])﻿

﻿

﻿

198. Hüküm

Mehmed Beşe b. Mustafa’nın ev satışından Mehmed Çelebi b. Hasan’a olan borcunu ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kasım Paşa mahallesinde sâkin işbu râfi‘ü’l-kitâb Mehmed Çelebi b. Hasan mahfil-i kazâda medîne-i mezbûrede Çavuş Kasım mahallesi sükkânından Mehmed Beşe b. Mustafa nâm kimesne mahzarında üzerine da‘vâ ve takrîr-i kelâm edip mezbûr Mehmed Beşe mezkûr Çavuş Kasım mahallesinde vâki‘ bir tarafı imâma meşrûta menzil ve iki tarafı Ali Çelebi veresesi mülkleri ve bir tarafı tarîk ile mahdûd mülk menzilini bin seksen dokuz senesi şehri Recebü’l-müreccebinde bana iki yüz kıt‘a esedî guruşa bi tarîki’l-istiğlâl bey‘ ve teslîm ve kabz-ı semen eyledikden sonra yine târih-i mezkûrda menzili mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î mezbûr Mehmed Beşe’ye bir sene tamâmına değin yirmi esedî guruş ücret ile îcâr ve teslîm edip ol dahi ber vech-i muharrer istîcâr ve tesellüm ve kabûl eylediğinden sonra meblağ-ı mezkûr iki yüz guruşu bin doksan senesi şehri Recebü’l-müreccebi’nde tamâmen bana teslîm ben dahi kabz ve tesellüm etmişidim lâkin menzili mezkûrun ücreti olan meblağ-ı merkūm yirmi guruşdan üç guruşunu mezbûr Mehmed Beşe yedinden tamâmen ahz ve kabz edip bâkī zimmetinde on yedi esedî guruş hakkım kalmışidi hâlâ taleb eylediğimde vermekde ta‘allül eder suâl olunup edâsına tenbîh olunmak matlûbumdur dedikde gıbbe’s-suâl mezbûr Mehmed Beşe cevâbında minvâl-i muharrer-i meşrûh üzre menzili merkūm ücretinden müdde‘î-i mezbûr Mehmed Çelebi’ye meblağ-ı bâkī on yedi guruş zimmetimde lâzımü’l-edâ deynim vardır deyû tav‘an ikrâr etmeğin alâ mûcebi ikrârihî meblağ-ı bâkī-i mezbûr on yedi guruşu müdde‘î-i mezbûra edâya merkūm Mehmed Beşe’ye tenbîh birle mâ vaka‘a kayd şüd. Fi’l-yevmi’t-tâsi‘ aşer min Şevvâli’l-mükerrem li sene tis‘în ve elf.

Şuhûdü’l-hâl: İvaz Bey b. Mahmud, Mustafa Çelebi b. Mehmed, Mehmed Çelebi b. Veli, Hasan b. Abdullah, Mehmed b. Eyüb.

(EYÜB90 - cilt: 31, sayfa: 214 - Hüküm no: 198 - Orijinal metin no: [29b-2])﻿

﻿

﻿

199. Hüküm

Hacı Abdullah b. İsa’nın Mustafa Paşa’nın Doğancılar meydanında yapdırdığı bina için sattığı çivilerin karşılığını aldığı

Mahrûse-i Galata’da Yolcuoğlu mahallesi sükkânından olup mahmiye-i İstanbul’da Odunkapısı dâhilinde mismâr tâcirlerinden olan el-Hâc Abdullah b. İsa nâm kimesne meclis-i şer‘-i hatîr-i lâzımü’t-tevkīrde düstûr-ı mükerrem müşîr-i müfahham müsâhib-i şehriyârî devletlü ve sa‘âdetlü Mustafa Paşa hazretlerinin kethüdâları, iftihârü’l-emâcid ve’l-ekârim câmi‘ü’l-mehâmid ve’l-mekârim Hasan Ağa hazretleri taraflarından ikrâr-ı âti’z-zikri tasdîke vekîl-i sâbitü’l-vekâlesi olan Ali Ağa b. ( ) mahzarında tav‘an ikrâr-ı tâm ve takrîr-i kelâm edip paşa-yı müşârün-ileyh hazretlerinin medîne-i Üsküdar’da Salacak iskelesi kurbunda Doğancılar meydanına mülâsık müceddeden ihdâs ettikleri ebniye için vekîl-i mezbûr Ali Ağa yedinden adedi ve cinsi beynimizde ma‘lûm mismâr iştirâ etmişler idi el-hâletü hâzihî müvekkili mûmâ-ileyh Hasan Ağa hazretleri[y]le muhâsebe görüp paşa-yı müşârün-ileyh hazretleri taraflarından mukaddemâ bi’d-defe‘ât ahz ve kabz ettiğim akçeden mâ‘adâ yetmiş iki bin akçe hakkım bekāyâ zuhûr etmeğin meblağ-ı mezkûr yetmiş iki bin akçe hakkımı müvekkili mûmâ-ileyh Hasan Ağa yedlerinden bi’t-tamâm ve’l-kemâl ahz ve kabz edip yedlerine temessük verdim min ba‘d mismâr semeninden paşa-yı müşârün-ileyh hazretleri taraf-ı bâhirü’ş-şereflerinde ve müvekkili mûmâ-ileyh ile vekîl-i mezbûr yedlerinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-ışrîn min Şevvâli’l-mükerrem sene 1090.

Şuhûdü’l-hâl: Ahmed Ağa Bâzirgân, Şaban Çelebi Mücellid, kasab Ali Beşe, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 215 - Hüküm no: 199 - Orijinal metin no: [29b-3])﻿

﻿

﻿

200. Hüküm

Ferhad v. Manos’un, Mustafa Paşa’nın yapdırdığı bina için sattığı keresteden alacağı kalmadığı

Mahmiye-i İstanbul hısnı ebvâbından Topkapısı dâhilinde Bayezid Ağa mahallesi sükkânından olup Odunkapısı kurbunda keresteci Ferhad v. Manos nâm zimmî meclis-i şer‘-i şerîfde düstûr-ı mükerrem müşîr-i müfahham vezîr-i sânî müsâhib-i şehriyârî devletlü sa‘âdetlü Mustafa Paşa hazretlerinin kethüdâları iftihârü’l-emâcid ve’l-ekârim câmi‘ü’l-mehâmid ve’l-mekârim Hasan Ağa hazretleri taraflarından ikrâr-ı âti’z-zikri tasdîke vekîl-i sâbitü’l-vekâleleri olan Ali Ağa b. ( ) mahzarında tav‘an ikrâr-ı tâm ve takrîr-i kelâm edip paşa-yı müşârün-ileyh hazretlerinin medîne-i Üsküdar’da Salacak iskelesi kurbunda Doğancılar meydanına mülâsık müceddeden ihdâs ettikleri ebniye için vekîl-i mezbûr Ali Ağa yedinden adedi ve cinsi beynimizde ma‘lûm kereste iştirâ etmişleridi el-hâletü hâzihî müvekkili mûmâ-ileyh Hasan Ağa hazretleriyle muhâsebe görüp paşa-yı [müşâ]rün-ileyh hazretleri taraflarında mukadde[mâ] bi’d-defe‘ât ahz ve kabz ettiğim akçeden mâ‘adâ yüz kırk bin akçe hakkım bekāyâ zuhûr etmekle meblağ-ı mezkûr yüz kırk bin akçe hakkımı müvekkili mûmâ-ileyh Hasan Ağa yedlerinden bi’t-tamâm ve’l-kemâl ahz ve kabz edip yedlerine temessük verdim min ba‘d kereste semeninden paşa-yı müşârün-ileyh hazretleri taraf-ı bâhirü’ş-şereflerinden müvekkili mezbûr vekîl-i mezbûr Ali Ağa yedlerinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: es-Sâbikūn.

(EYÜB90 - cilt: 31, sayfa: 216 - Hüküm no: 200 - Orijinal metin no: [29b-4])﻿

﻿

﻿

201. Hüküm

Abdülbâki b. Sinan’ın vârislerinin ev ve bahçeyi, Aleksi v. İstemad’a satması

Havâss-ı Aliyye kazâsına tâbi‘ Karfa nâm karyede sâkin iken bundan akdem vefât eden Abdülbâkī b. Sinan nâm müteveffânın verâseti zevce-i metrûkesi Âişe bt. Abdullah nâm hâtun ile anasının li ebeveyn er karındaşı Ali b. Mustafa nâm kimesneye münhasıra olduğu şer‘an zâhir ve mütehakkik oldukdan sonra mezbûr Ali asâleten ve merkūme Âişe’nin vekîl-i müsecceli olan Hasan Bey b. Ali nâm kimesne vekâleten meclis-i şer‘-i şerîfde işbu râfi‘ü’r-rakīm Aleksi v. İstemad nâm zimmî muvâcehesinde her biri bi’l-asâle ve bi’l-vekâle ikrâr-ı tâm ve takrîr-i kelâm edip müteveffâ-yı mezbûrun muhallefâtından olup karye-i mezbûrede vâki‘ bir tarafı kilise duvarı ve bir tarafı Karakaş Kosta nâm zimmî mülkü ve bir tarafı diğer Kosta nâm zimmî mülkü ve bir tarafı tarîk-i âm ile mahdûd üç fevkānî ve bir tahtânî odaları ve havluyu müştemil menzil ile yine karye-i mezbûrede vâki‘ bir tarafı Dimitri v. Yorgo bahçesi ve üç tarafı tarîk-i âm ile mahdûd tahmînen üç dönüm bir kıt‘a mülk bağın rub‘u müvekkile-i mezbûre Âişe’ye ve selâse erbâ‘ı merkūm Ali’ye isâbet ve intikāl etmekle zikr olunan menzil ve bağı, cemî‘ tevâbi‘ ve levâhıkı ile merkūm Aleksi’ye yirmi bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezbûr yirmi bin akçeyi merkūm Aleksi yedinden tamâmen ahz ve kabz eyledik ba‘de’l-yevm sâlifü’z-zikr menzil ve bahçe mersûm Aleksi’nin mülk-i müşterâsı olmuşdur keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’t-tâsi‘ aşer min Şevvâli’l-mükerrem li sene tis‘în ve elf.

Şuhûdü’l-hâl: Mustafa Çelebi b. Musli, İbrahim Çelebi b. Abdünnebi, Hasan Çelebi b. Ömer, Abdurrahman Çelebi b. Bayram, Hasan Beşe b. Abdullah, Şaban Halîfe b. Hüseyin, Habib Beşe b. Süleyman, Mustafa Beşe b. Abdurrahman, Hasan b. Abdullah.

(EYÜB90 - cilt: 31, sayfa: 216 - Hüküm no: 201 - Orijinal metin no: [30a-1])﻿

﻿

﻿

202. Hüküm

Gülbûy bt. Abdullah’ın eski kocası Mehmed b. Ramazan’ın zimmetini ibra etmesi

Mahrûse-i Galata’da Okçu Musa mahallesi sâkinelerinden Gülbûy bt. Abdullah nâm hâtun meclis-i şer‘-i hatîr-i lâzımü’t-tevkīrde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- de Şah Sultan mahallesi sükkânından olup zevc-i mutallıkı olan işbu râfi‘ü’l-kitâb Mehmed b. Ramazan tarafından husûs-ı âti’l-beyâna vekîl olup hasm-ı câhid mahzarında Mustafa b. Süleyman ve diğer Mustafa b. Mehmed şehâdetleriyle şer‘an vekâleti sâbite olan Mustafa b. İbrahim mahzarında bi tav‘ihâ ikrâr-ı tâm ve takrîr-i kelâm edip müvekkili mezbûr Mehmed mukaddemâ zevcim olup beni tatlîk etmekle zimmetinde mütekarrir ve ma‘kūdun-aleyh olan üç bin akçe mehr-i müeccel hakkım kalmışdı hâlâ taleb [ve] da‘vâ eylediğimde ol dahi mehrinden fâriğa olmuşidin deyû cevâb vermeğin beynimizde münâza‘ât-ı kesîre vukū‘undan sonra beynimizde muslihûn-ı müslimûn tavassut edip meblağ-ı mezkûr da‘vâsından vekîl-i mezbûr Mustafa ile beni altı yüz altmış akçe üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezkûr altı yüz altmış akçeyi vekîl-i mezbûr Mustafa yedinden tamâmen ahz ve kabz edip mehr-i müeccelime müte‘allik da‘vâdan müvekkili mezbûr Mehmed’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Mehmed Çelebi b. Mehmed, Himmet Beşe b. Abdullah, Eyüb Beşe b. Abdullah, el-Hâc Mehmed b. Abdülmennân, Hasan b. Abdullah, Eyüb b. Mehmed, Habbâz Himmet.

(EYÜB90 - cilt: 31, sayfa: 217 - Hüküm no: 202 - Orijinal metin no: [30a-2])﻿

﻿

﻿

203. Hüküm

Abraham v. Kanber’in Ekmekçi Donvak v. Mıgırdiç’a borcunu ödemesi

Medîne-i Hazret-i Eyyûb Ensârî -radiye anhu Rabbühü’l-Bârî-’de habbâz tâifesinden Donvak v. Mıgırdiç nâm Ermeni asâleten ve şerîki Kestosdor v. Todora nâm Ermeni husûs-ı âti’l-beyâna kendi tarafından asl ve li ebeveyn er karındaşı Tatol nâm Ermeni tarafından dahi vekîl-i sâbitü’l-vekâlesi olmağın vekâleten meclis-i şer‘-i şerîfde işbu râfi‘ü’r-rakīm Abraham v. Kanber nâm Ermeni muvâcehesinde her biri bi’l-asâle ve bi’l-vekâle ikrâr-ı tâm ve takrîr-i kelâm edip bundan akdem merkūm Abraham’dan on yedi bin beş yüz akçe ve iki re’s bârgir ile on iki keyl dakīk taleb ve da‘vâ etmişidik el-hâletü hâzihî asâlet ve vekâletim hasebiyle meblağ-ı mezkûr on yedi bin beş yüz akçe ve bârgirler ile dakīkden mastûr Abraham’ın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: El-Hâc Veli b. Eyüb, el-Hâc Hüseyin Beşe b. İbrahim Çukadâr, Abdülbâkī Çelebi b. Mehmed, İbrahim Beşe b. Hüdâverdi, Hüseyin Beşe b. Hasan, Ahmed Beşe b. Ali, Hüseyin Bey b. Halil, Mustafa b. Veli.

(EYÜB90 - cilt: 31, sayfa: 218 - Hüküm no: 203 - Orijinal metin no: [30a-3])﻿

﻿

﻿

204. Hüküm

Abraham v. Kanber’in Ekmekçi Donvak v. Mıgırdiç’ın zimmetini ibra etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de habbâz tâifesinden Abraham v. Kanber nâm Ermeni meclis-i şer‘-i hatîr-i lâzımü’t-tevkīrde işbu râfi‘ü’r-rakīm Donvak v. Mıgırdiç nâm Ermeni muvâcehesinde tav‘an ikrâr-ı tâm ve takrîr-i kelâm edip merkūm Donvak’dan zimmetinde doksan üç esedî guruş hakkım vardır deyû bundan akdem taleb ve da‘vâ etmişidim el-hâletü hâzihî mesfûr Abraham’ın zimmetini meblağ-ı mezkûr doksan üç guruşdan ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’l-ibtigā kayd şüd.

Şuhûdü’l-hâl: es-Sâbikūn.

(EYÜB90 - cilt: 31, sayfa: 218 - Hüküm no: 204 - Orijinal metin no: [30a-4])﻿

﻿

﻿

205. Hüküm

Seyyid Abdülvehhab b. Hicazî ile Yusuf Ağa b. Ebûbekir’in alacak davasında anlaşma sağlanması

Husûs-ı âti’z-zikrin mahallinde ketb ve tahrîri iltimâs olunmağın savb-ı şer‘-i münîrden mevlânâ Abdüsselâm Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- de Câmi‘-i Kebîr mahallesinde sâkin umdetü’l-ekârim ve’l-e‘âlî câmi‘ü’l-mehâmidü’l-me‘âlî Dürrî Mehmed Efendi b. Ali’nin sa‘âdet-hânelerine varıp akd-i meclis-i şer‘-i şerîf eyledikde fi’l-asl vilâyet-i Anadolu’da mahrûse-i Halebü’ş-şehbâ sükkânından olup hâlâ mahmiye-i İstanbul’da merhûm ve mağfûrun-leh Ebü’l-feth Sultan Mehmed Hân-ı Gāzi câmi‘-i şerîfi kurbunda Semerciler hanında müsâfiren sâkin olan es-Seyyid Abdülvehhab b. Hicâzî meclis-i ma‘kūd-ı mezbûrede, sâbıkan Haleb muhassılı olan işbu râfi‘ü’l-kitâb fahrü’l-akrân zahrü’l-a‘yân Yusuf Ağa b. Ebûbekir mahzarında tav‘an ikrâr ve takrîr-i kelâm edip mûmâ-ileyh Yusuf Ağa târih-i kitâbdan bir sene mukaddem mahrûse-i mezbûrede muhassıl iken benden bi gayri hakkın üç bin beş yüz esedî guruşumu ahz ve kabz etmişidi el-hâletü hâzihî meblağ-ı mezbûru da‘vâ ve taleb eylediğimde mezbûr Yusuf Ağa inkâr ile cevâb vermeğin ben dahi ityân-ı beyyine sadedinde iken beynimizde müslimûn-ı muslihûn tavassut edip meblağ-ı mezbûr üç bin beş yüz guruşdan bin yedi yüz elli esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezkûr bin yedi yüz elli esedî guruşu mûmâ-ileyh Yusuf Ağa yedinden bi’t-tamâm ve’l-kemâl ahz ve kabz eyledim dedikde gıbbe’t-tasdîki’ş-şer‘î mezbûr Abdülvehhab Efendi i‘âde-i kelâm edip meblağ-ı bâkī bin yedi yüz elli guruşdan mûmâ-ileyh Yusuf Ağa’nın zimmetini taht-ı sulhda gayr-ı dâhil ibrâ-i âm ve kātı‘ü’n-nizâ‘ ile ibrâ ve iskāt eyledim dedikde mûmâ-ileyh Yusuf Ağa dahi bedel-i sulh-ı mezkûra müte‘allik da‘vâdan mezbûr Abdülvehhab Efendi’nin zimmetini ibrâ-i âm ile ibrâ eyledim demeğin vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hasan Beşe b. Hüseyin ve Muhzır Dilâver b. Abdullah ile meclis-i şer‘a gelip alâ vukū‘ihi inhâ ve ikrâr etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Umdetü’l-ekârim ve’l-a‘lâ Dürrî Mehmed Efendi b. Ali, umdetü’l-meşâyih eş-Şeyh Yahya Efendi b. eş-Şeyh Şaban Efendi, mefharü’l-ekâbir el-Hâc Mustafa Ağa b. Hüseyin, fahrü’l-akrân Osman Ağa b. Mehmed.

(EYÜB90 - cilt: 31, sayfa: 219 - Hüküm no: 205 - Orijinal metin no: [30b-1])﻿

﻿

﻿

206. Hüküm

Hasan Beşe b. Ahmed’in vakfa ait ev hususundaki mülkiyet davasının reddi

Mahmiye-i İstanbul’da Sultan Selim sûku kurbunda Kovacı Dede mahallesi sükkânından Hasan Beşe b. Ahmed nâm kimesne meclis-i şer‘-i şerîfde zikri âtî menzile vâzı‘ü’l-yed olan işbu râfi‘atü’l-vesîka Âişe bt. Mehmed nâm hâtun muvâcehesinde üzerine da‘vâ ve takrîr-i kelâm edip mahmiye-i mezbûre hısnı ebvâbından Edirnekapısı hâricinde vâki‘ iki tarafı mekābir-i müslimîn ve iki tarafı tarîk-i âm ile mahdûd bir bâb fevkānî oda ve iki bâb tahtânî odaları ve bir sundurma ve zât-ı eşcâr-ı müsmire ve gayr-ı müsmire bahçeyi müştemil menzilin arsası merhûm ve mağfûrun-leh Sultan Bayezid Hân -aleyhi’r-rahmetü ve’l-gufrân-vakfı olup binâsı zevcem gāibe ani’l-meclis Şerife Rahime bt. Mahmud nâm hâtunun mülkü olmağla târih-i kitâbdan bir ay mukaddem bana menzili mahdûd-ı mezkûrun arsasını ma‘rifet-i mütevellî ile meccânen ferâgat ve binâsını cemî‘ tevâbi‘i ile beş bin akçeye bey‘ ve teslîm edip ben dahi minvâl-i muharrer üzre iştirâ ve tesellüm ve kabûl ve kabz ve def‘-i semen edip mülk-i müşterâm olmuşiken mezbûre Âişe menzili mezbûra bi gayri hakkın vaz‘-ı yed edip benim tasarrufuma mâni‘a olur suâl olunup takrîri tahrîr ve menzili merkūmdan kasr-ı yedine tenbîh olunmak matlûbumdur dedikde gıbbe’s-suâl mezbûre Âişe cevâbında menzili mahdûd-ı mezkûrun binâsı merhûm Hüseyin Dede b. Abdullah’ın mülkü olmağla dokuz yüz otuz bir senesi Şa‘bâni’l-mu‘azzamı evâhirinde vakf-ı sahîh-i şer‘î ile vakf edip süknâsı evvelâ kendi nefsine ba‘dehâ sulbiye kızı Mihri ile zevci Ahmed b. Hamza nâm kimesneye ba‘dehümâ evlâdlarına ve evlâd-ı evlâdlarına ba‘de’l-inkırâz sâdât-ı kirâmdan bir recül-i sâlihe şart ve ta‘yîn edip hâlâ ben mezbûre Mihri’nin sadriye kızı Hatice’nin sadrî oğlu Mehmed’in sulbiye kızı olmağla menzili mahdûd-ı mezkûrda sâkine olup zabt ve tasarruf ederim deyip târih-i mezkûr ile müverraha ve târih-i mezbûrda medîne-i Hazret-i Ebâ Eyyûb-i Ensârî’de icrâ-yı ahkâm-ı şer‘iyye eden Abdullah Efendi b. Ömer imzâsıyla mümzât ve hatmi ile mahtûm vakfiye ibrâz edip mezbûr Hasan Beşe muvâcehesinde feth ve kırâat olundukda mazmûnu mezbûre Âişe’nin takrîr-i meşrûhuna mutâbık bulunmağın isre’l-istintâk mezbûr Hasan Beşe dahi menzili mahdûd-ı mezkûru mezbûr Hüseyin Dede’nin minvâl-i muharrer üzre evlâdından olduğunu ve mezbûr Âişe vâkıf-ı mezbûrun vech-i muharrer üzre evlâdından olduğunu bi tav‘ihî ikrâr ve i‘tirâf etmeğin alâ mûcebi ikrârihî menzili mezkûra müte‘allika merkūm Âişe ile bî-vech mu‘ârazadan mezbûr Hasan Beşe’yi men‘ birle mâ vaka‘a bi’t-taleb kayd şüd. Fi’l-yevmi’s-sâlis ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Hasan b. Abdullah ve gayruhüm.

(EYÜB90 - cilt: 31, sayfa: 219 - Hüküm no: 206 - Orijinal metin no: [30b-2])﻿

﻿

﻿

207. Hüküm

Hatice b. Ahmed’in kölesi Siyavuş b. Abdullah’ı anlaşmaları gereği azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Sofular mahallesinde sâkine Hatice bt. Ahmed nâm hâtunun zevci ve tarafından husûs-ı âti’l-beyâna vekîl olup hasm-ı câhid mahzarında mezbûrenin zâtını ma‘rifet-i şer‘iyye [ile] ârifân olan Mustafa Çelebi b. Abdullah ve Mustafa Efendi b. Ebûbekir nâm kimesneler şehâdetleriyle şer‘an vekâleti sâbite olan İbrahim Efendi b. Resul meclis-i şer‘-i şerîfde işbu orta boylu açık kaşlı esmerü’l-levn Gürciyyü’l-asl râfi‘ü’l-kitâb Siyavuş b. Abdullah mahzarında bi’l-vekâle ikrâr-ı tâm ve takrîr-i kelâm edip müvekkile-i mezbûre Hatice kendiye rıkk-ı sâbıkını mu‘terif mevsûf-ı mezbûru bundan akdem yirmi iki bin akçe bedel ile kitâbet-i sahîha-i şer‘iyye ile kitâbete kat‘ etmişidi el-hâletü hâzihî bedel-i kitâbet-i mezkûr yirmi iki bin akçeyi mevsûf-ı mezbûr yedinden bi’t-tamâm ve’l-kemâl ahz ve kabz ettim min ba‘d mevsûf-ı mezkûr sâir ahrâr-ı asliyyîn gibi hür olup üzerinde hakk-ı velâdan gayrı hakkı kalmadı dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâmin ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Abdülganî Çelebi b. Hüseyin, Ahmed b. Abdullah, Ali b. Yusuf, Kenan b. Abdullah, Kahveci Mustafa Çelebi b. ( ) ve gayruhüm mine’l-huzzâr.

(EYÜB90 - cilt: 31, sayfa: 220 - Hüküm no: 207 - Orijinal metin no: [30b-3])﻿

﻿

﻿

208. Hüküm

Asvador v. Bican’ın kiremithanede çalıştırdığı Tanaş v. Dado’ya olan işçilik ücretini ödemesi

Havâss-ı Aliyye kazâsına tâbi‘ kasaba-i Hasköy sükkânından işbu râfi‘ü’r-rakīm Tanaş v. Dado nâm zimmî meclis-i şer‘-i şerîfde kasaba-i mezbûrede sâkin kiremitçi tâifesinden Asvador v. Arıcan nâm Ermeni muvâcehesinde üzerine da‘vâ ve takrîr-i kelâm edip mezbûr Asvador kasaba-i mezbûrede vâki‘ kiremit kârhânesinde on beş gün hizmet etmek üzre üç yüz akçe ve bir def‘a dahi on beş gün hizmet etmek üzre üç yüz akçeye beni istîcâr edip ben dahi îcâr ve zikr olunan günlerde edâ-i hizmet edip hâlâ ücretim olan altı yüz akçe hakkımı mezbûrdan taleb eylediğimde edâdan imtinâ‘ eder suâl olunup alıverilmek matlûbumdur dedikde gıbbe’s-suâl ve akībe’l-inkâr isre talebi’l-beyyine merkūm Tanaş ityân-ı beyyineden izhâr-ı acz ile istihlâf etmeğin mersûm Tanaş ber vech-i muharrer on beş günden iki def‘a otuz günde (...) [altı yüz] akçe ücret ile istîcâr edip ve edâ-i hizmet eylemediğine mesfûr Asvador’a yemîn teklîf olundukda. ol dahi yemînden (...) [nükûl etmeğin] mûcebiyle meblağ-ı mezkûr altı yüz akçeyi merkūm Tanaş’a edâya mesfûr Asvador’a tenbîh birle mâ cerâ gıbbe’t-taleb kayd şüd. (…) [Fi’l-yevmi]’s-sâmin aşer min Şevvâli’l-mükerrem li sene tis‘în ve elf.

Şuhûdü’l-hâl: Es-Seyyid Abd(…) b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm.

(EYÜB90 - cilt: 31, sayfa: 221 - Hüküm no: 208 - Orijinal metin no: [31a-1])﻿

﻿

﻿

209. Hüküm

İbrahim b. Mustafa ve Mehmed b. Bayram’ın, Ahmed Çavuş b. Ebûbekir’e borçlarını ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesinde sâkin işbu râfi‘ü’l-kitâb Ahmed Çavuş b. Ebûbekir nâm kimesne mahfil-i kazâda İbrahim b. Mustafa ve Mehmed b. Bayram nâm kimesneler mahzarlarında üzerlerine da‘vâ ve takrîr-i kelâm edip mezbûrân İbrahim ve Mehmed ale’l-iştirâki’s-seviy târih-i kitâbdan altı ay mukaddem benden iştirâk ve ahz ve kabz ettikleri nev‘ ve kadri beynimizde ma‘lûm emti‘a semeninden bin dört yüz yirmi altı akçe hakkım olup meblağ-ı mezkûrun târih-i mezkûrda kırk altı akçesini mezbûrân yedlerinden ahz ve kabz edip bâkī zimmetlerinde bin üç yüz seksen akçe hakkım kalmışidi hâlâ taleb eylediğimde edâdan imtinâ‘ ederler suâl olunup alıverilmek matlûbumdur dedikde gıbbe’s-suâl mezbûrân İbrahim ve Mehmed cevâblarında zikr olunan emti‘a semeninden müdde‘î-i mezbûr Ahmed Çavuş’a meblağ-ı bâkī-i mezkûr bin üç yüz seksen akçe zimmetimizde lâzımü’l-edâ ve vâcibü’l-kazâ deynim vardır deyû her biri tav‘an ikrâr etmeğin alâ mûcebi ikrârihimâ meblağ-ı mezkûr bin üç yüz seksen akçeyi mezbûr Ahmed Çavuş edâ ve teslîme merkūmân İbrahim ve Mehmed’e tenbîh birle mâ hüve’l-vâki‘ kayd şüd. Fi’l-yevmi’s-sâmin ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Hüseyin b. Ali Ser-bölük, Ali b. Mehmed, Hüseyin b. Mehmed, Mehmed b. Eyüb, Ali b. Abdullah ve gayruhüm.

(EYÜB90 - cilt: 31, sayfa: 222 - Hüküm no: 209 - Orijinal metin no: [31a-2])﻿

﻿

﻿

210. Hüküm

Ebûbekir Çavuş’un karısı Râziye bt. Abdullah’a borçlu olduğu

Mahmiye-i İstanbul hısnı ebvâbından Balatkapısı dâhilinde Çavuş Mescidi mahallesinde sâkin olup dergâh-ı âlî çavuşlarından olan orta boylu kumral sakallı kara gözlü Ebûbekir Çavuş b. Emrullah nâm kimesne meclis-i şer‘-i şerîfde zevce-i menkûhası işbu râfi‘atü’l-kitâb Râziye bt. Abdullah nâm hâtun mahzarında tâyi‘an ikrâr-ı tâm ve takrîr-i kelâm edip târih-i kitâbdan on altı ay mukaddem zevce-i menkûham merkūme Râziye Hâtun yedinden altı yüz kıt‘a esedî guruş istikrâz ve ahz ve kabz etmişidim hâlâ meblağ-ı mastûr altı yüz esedî guruş mersûme Râziye Hâtun’a zimmetimde lâzımü’l-kazâ ve vâcibü’l-edâ deynimdir dedikde gıbbe’t-tasdîki’ş-şer‘î mâ cerâ bi’t-taleb kayd şüd. Fî selhi Şevvâli’l-mükerrem li sene tis‘în ve elf.

Şuhûdü’l-hâl: Selim Beşe b. Süleyman, Murad Çelebi b. Hüseyin, el-Hâc Mustafa b. ( ), Ahmed Efendi b. Mustafa, Mehmed b. Eyüb.

(EYÜB90 - cilt: 31, sayfa: 222 - Hüküm no: 210 - Orijinal metin no: [31a-3])﻿

﻿

﻿

211. Hüküm

Fâtıma bt. Mehmed’in eski kocasından alacağı için Havva bt. Abdi’yi vekil tayin etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinelerinden Fâtıma bt. Mehmed nâm hâtun meclis-i şer‘-i şerîfde yine mahalle-i mezbûrede sâkine işbu râfia‘tü’l-kitâb Havva bt. Abdi nâm hâtun mahzarında takrîr-i kelâm edip zevc-i mutallıkım olup mahmiye-i İstanbul’da Fenerkapısı dâhilinde sâkin gāib ani’l-meclis Abdülbâkī b. Kara Sefer nâm kimesne zimmetinde karz-ı şer‘îden altmış esedî guruş ve menzil bahâsından doksan dört esedî guruş ki cem‘an yüz elli dört esedî guruş hakkım ile bir sîm kilâbdân ve bir sîm buhurdân ve sekiz miskāl bir altın bilezik ve bir altın bıçağa müte‘allika da‘vâ-yı şer‘iyyem olmağla meblağ-ı mezbûr ile eşyâ-i merkūmeyi mezbûr Abdülbâkī’den taleb ve da‘vâya ve ahz ve kabza ve bana îsâle ve lede’l-hükkâmi’l-kirâm mürâfa‘a ve muhâsamaya ve ahz ve kabz ve îsâl mütevakkıf olduğu umûrun küllîsine mezbûre Havva’yı tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i merkūmeyi kabûl ve levâzımını edâya müte‘ahhid olmağın mâ vaka‘a bi’l-ibtigā kayd şüd. Fi’l-yevmi’t-tâsi‘ ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Mahmud, Mehmed b. Eyüb, Ali b. Abdullah, Ali b. İslâm.

(EYÜB90 - cilt: 31, sayfa: 223 - Hüküm no: 211 - Orijinal metin no: [31a-4])﻿

﻿

﻿

212. Hüküm

İftihar bt. Abdullah’ın eski kocasından alacağı için Havva bt. Abdi’yi vekil tayin etmesi

Mahmiye-i İstanbul’da Tercüman câmi‘i kurbunda Yazıcı mahallesinde sâkine İftihar bt. Abdullah nâm hâtun meclis-i şer‘-i şerîfde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesi sâkinelerinden işbu râfi‘atü’l-kitâb Havva bt. Abdi nâm hâtun mahzarında takrîr-i kelâm ve ta‘bîr ani’l-merâm edip zevc-i mutallıkım olup mahmiye-i mezkûrede Fenerkapısı dâhilinde sâkin gāib ani’l-meclis Abdülbâkī b. Kara Sefer nâm kimesne ile emlâkimden bir mücevher kuşak ve sâir beynimizde ma‘lûm eşyâya müte‘allika da‘vâ-yı şer‘iyyem olmağla mezbûr Abdülbâkī’den taleb ve da‘vâya ve ahz ve kabza ve bana îsâle ve lede’l-hükkâmi’l-kirâm mürâfa‘a ve muhâsamaya ve kabz ve îsâl mütevakkıf olduğu umûrun küllîsine merkūme Havva’yı tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i merkūmeyi kabûl ve levâzımını edâya müte‘ahhide olmağın mâ cerâ bi’l-ibtigā ketb olundu. Fî selhi Şevvâli’l-mükerrem li sene tis‘în ve elf.

Şuhûdü’l-hâl: Mehmed b. Mahmud, Mehmed b. Eyüb, Ali b. İslâm, Ali b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 223 - Hüküm no: 212 - Orijinal metin no: [31a-5])﻿

﻿

﻿

213. Hüküm

Yagone bt. Yanaki’nin terekesinden olan evin Kostantin v. Yani’ye satılması

Mahmiye-i İstanbul hısnı ebvâbından Eğrikapı dâhilinde Avcıbey mahallesinde sâkine iken bundan akdem hâlike olan Yagone bt. Yanaki nâm Nasrâniyye’nin verâseti sadriye kebîre kızı Arkondon bt. Yani nâm Nasrâniyye ile sadrî kebîr oğlu Asan’a münhasıra olduğu şer‘an zâhir ve mütehakkik oldukdan sonra merkūm Asan asâleten ve merkūme Arkondin’in zevci ve tarafından husûs-ı âti’l-beyâna vekîl olup Hürmüz v. Dimitri ve Kostiye v. Dimo nâm zimmîler şehâdetleriyle şer‘an vekâleti sâbite olan Arkondin v. Yani nâm zimmî vekâleten meclis-i şer‘-i şerîfde râfi‘ü’r-rakīm Kostantin v. Yani nâm zimmî muvâcehesinde her biri bi’l-asâle ve bi’l-vekâle ikrâr-ı tâm ve takrîr-i kelâm edip hâlik-i merkūmun terekesinden olup Havâss-ı Aliyye kazâsına tâbi‘ Terkos nâhiyesi müzâfâtından Aya Yorgi nâm karyede vâki‘ bir tarafı Hürmüz mülkü ve bir tarafı kürkçü nâm Nasrânî mülkü ve bir tarafı Nikola harmanı ve bir tarafı tarîk-i âm ile mahdûd bir bâb tahtânî oda ve bir mikdâr havluyu müştemil mülk-i mevrûsumuz olan menzili cemî‘ tevâbi‘i ile merkūm Kostantin’e on üç esedî [31b] guruşa tarafından îcâb ve kabûlü hâvî bey‘-i bâtt-ı sahîh-i şer‘îyle bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezbûr on üç guruşu merkūm Kostantin yedinden tamâmen ahz ve kabz edip bi’l-farîzati’ş-şer‘iyye beynimizde iktisâm eyledik ba‘de’l-yevm sâlifü’z-zikr menzil merkūm Kostantin’in mülk-i müşterâsıdır keyfe mâ yeşâ’ ve yehtâr mutasarrıf olsun dedikde gıbbe’t-tasdîki’ş-şer‘î bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene tis‘în ve elf.

Şuhûdü’l-hâl: Molla Ahmed b. Mustafa, Molla İbrahim b. Mustafa ve gayruhüm mine’l-huzzâr.

(EYÜB90 - cilt: 31, sayfa: 224 - Hüküm no: 213 - Orijinal metin no: [31a-6])﻿

﻿

﻿

214. Hüküm

Ahmed Çelebi b. Mustafa’yı darp eden Hacı Hasan b. Ahmed’e tâzir cezası verilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de [Ba]ba Haydar Mescidi zâviyesinin bi’l-fi‘l mütevellîsi olan râfi‘ü’l-kitâb Ahmed Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde mahalle-i mezbûre sâkinlerinden el-Hâc Hasan b. Ahmed nâm kimesne mahzarında üzerine da‘vâ ve takrîr-i kelâm edip işbu yedimde olan hüccet-i keşf mûcebince zâviye-i mezkûrenin bir kenîf ve bir matbahını ber mûceb-i şart-ı vâkıf zâviye-i mezkûre ile ma‘an zabt ve tasarruf ettirmek murâd ettiğimde, mâni‘ olmağın şer‘-i şerîfe da‘vet ettiğimde benim seninle da‘vâm yokdur deyip yumruk ile çeneme ve tepme ile kasığıma darb eyledi suâl olunup mûceb-i şer‘îsi icrâ olunmak matlûbumdur dedikde gıbbe’s-suâl ve akībe’l-inkâr, isre talebi’l-beyyine yine mahalle-i mezbûre sâkinlerinden Mustafa Çelebi b. Receb ve Hâfız Osman b. Ahmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i merkūm Ahmed Çelebi mezbûr el-Hâc Hasan’ı husûs-ı mezbûr için şer‘-i şerîfe da‘vet ettikde mezbûr el-Hâc Hasan müdde‘î-i merkūm Ahmed Çelebi’ye, benim seninle da‘vâm yokdur deyip bizim huzûrumuzda yumruk ile çenesine ve tepme ile kasığına darb eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâkı‘a olmağın mûcebiyle mezbûr el-Hâc Hasan’ın ta‘zîrine tenbîh birle mâ vaka‘a kayd şüd. Fi’l-yevmi’s-sânî min Zilka‘deti’ş-şerîfe li sene tis‘în ve elf.

Şuhûdü’l-hâl: Hasan Ağa b. ( ), Hasan Efendi b. Veli, Mustafa Çelebi b. Sunullah, Hasan Çelebi b. Hüseyin, Mustafa b. Ali, Ali Efendi b. Hüseyin ve gayruhüm.

(EYÜB90 - cilt: 31, sayfa: 224 - Hüküm no: 214 - Orijinal metin no: [31b-1])﻿

﻿

﻿

215. Hüküm

Polimez v. Yorgi’nin bazı mülk ve eşyalarını kardeşi Dimitri’ye satması

Vilâyet-i Rumeli’nde Mizistre kazâsına tâbi‘ Perastos nâm karye ahâlîsinden Polimez v. Yorgi nâm zimmî meclis-i şer‘-i hatîr-i lâzımü’t-tevkīrde li ebeveyn er karındaşı râfi‘ü’r-rakīm Dimitri nâm zimmî muvâcehesinde tâyi‘an ikrâr-ı tâm ve takrîr-i kelâm edip akd-i âti’l-beyânın sudûruna değin ale’l-iştirâki’s-seviy karındaşım merkūm Dimitri ile silk-i mülk-i sahîhimizde münselik olup karye-i mezbûrede vâki‘ bir tarafdan Nikola [v.] Ciclo nâm zimmî mülkü ve bir tarafdan Yani [v.] Yorgi nâm zimmî mülkü ve bir tarafdan Nikola [v.] Petle nâm zimmî mülkü ve bir tarafdan tarîk-i âm ile mahdûd menzil ile içinde mevcûd olup adedi ve vasıf ve cinsi beynimizde ma‘lûm eşyâda olan nısf hisse-i şâyi‘am ile yine karye-i mezbûrede vâki‘ lede’l-ahâlî ma‘lûmü’l-hudûd bir kıt‘a mülk bağda olan nısf hisse-i şâyi‘am ile yine karye-i mezbûrede vâki‘ lede’l-ahâlî ma‘lûmü’l-hudûd bir kıt‘a mülk bağda olan nısf hisse-i şâyi‘amı dahi cemî‘ hukūk ve rüsûm ile karındaşım merkūm Dimitri’ye sekiz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bi safkatin vâhidetin bey‘ edip ol dahi minvâl-i muharrer üzre iştirâ ve kabûl eyledikden sonra mahmiye-i İstanbul’da Unkapanı kurbunda vâki‘ merhûme ve mağfûrun-lehâ Haseki Sultan vakfı’ndan icâre-i mu‘accele ve müeccele ile ber vech-i iştirâk taht-ı tasarrufumuzda olup hudûdu beynimizde ma‘lûm bir bâb mahzende olan rub‘ hissede nısf hisse-i şâyi‘amın hakk-ı tasarrufunu ma‘rifet-i mütevellî-i vakf-ı mezbûr ile karındaşım merkūm Dimitri’ye iki bin akçe bedel mukābelesinde ferâğ ve tefvîz ol dahi vech-i muharrer üzre tefevvuz ve kabûl edip semen-i mezbûr ile bedel-i mezkûr ki cem‘an on bin akçeyi mersûm Dimitri yedinden tamâmen ahz ve kabz eylediğimden sonra emlâk-i mezbûrede olan nısf hissemi mahallinde zabt ve tasarrufa merkūm Dimitri’yi taslît eyledim keyfe mâ yeşâ’ mutasarrıf olup sâlifü’z-zikr mahzenin rub‘unda olan nısf hisseye dahi emsâli gibi mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sânî min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed b. Eyüb, Hasan b. Abdullah, Ali b. Abdullah, Mehmed b. Mahmud ve gayruhüm mine’l-huzzâr.

(EYÜB90 - cilt: 31, sayfa: 225 - Hüküm no: 215 - Orijinal metin no: [31b-2])﻿

﻿

﻿

216. Hüküm

Balcızâde Mehmed Çelebi’nin Haydar Ağa Çeşmesi para vakfına borçlu olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de merhûm Zal Mahmud Paşa câmi‘-i şerîfi kurbunda sâkin olup medîne-i mezbûrede Kiremitçi Süleyman mahallesinde merhûm Haydar Ağa binâ eylediği çeşmenin nukūd-ı mevkūfesine bi’l-fi‘l hasbî mütevellî olan Balcızâde demekle ma‘rûf Mehmed Çelebi b. el-Hâc Osman nâm kimesne meclis-i şer‘-i şerîf-i enverde çeşme-i mezkûre evkāfına hasbî nâzır olan ahâlî-i mahalle-i mezbûreden işbu bâ‘isü’l-kitâb Mehmed Efendi b. Yusuf ve Mustafa Çelebi b. Mehmed ve İbrahim Bey b. Abdullah ve Mehmed Çelebi b. Hasan nâm kimesneler mahzarlarında tâyi‘an ikrâr-ı tâm ve takrîr-i kelâm edip çeşme-i mezkûrenin meremmâtına merhûm-ı mezbûrun vakf eylediği yüz esedî guruş ile bundan akdem kendi malımdan vakf eylediğim yüz esedî guruş ki cem‘an iki yüz esedî guruşu kendi mesârifime sarf ve istihlâk etmem ile hâlâ cânib-i vakf-ı mezkûra zimmetimde lâzımü’l-kazâ deynimdir dedikde mâ cerâ ahâlî-i mahalle-i merkūme talebleriyle gıbbe’t-taleb kayd şüd. Fi’l-yevmi’s-sâlis min Zilka‘deti’ş-şerîfe li sene tis‘în ve elf.

Şuhûdü’l-hâl: Zahrü’l-akrân Mustafa Ağa, Ahmed Efendi b. Mustafa, Mehmed Çelebi b. Mehmed, Ahmed Çelebi b. Mehmed, Mustafa Beşe b. Ahmed Serdâr, Hasan b. Abdullah.

(EYÜB90 - cilt: 31, sayfa: 226 - Hüküm no: 216 - Orijinal metin no: [31b-3])﻿

﻿

﻿

217. Hüküm

Efendisi İsmail Bey’in eşyasını çalıp kaçan Şahbaz bt. Abdullah adlı cariyenin hür olduğu iddiasını ispatlaması gerektiği

Mahmiye-i İstanbul’da Şehremîni kurbunda Cafer Ağa mahallesi sükkânından işbu râfi‘ü’l-kitâb İsmail Bey b. Ahmed nâm kimesne mahfil-i kazâda Şahbaz bt. Abdullah mahzarında takrîr-i kelâm ve bast-ı merâm edip merkūme Şahbaz câriye-i memlûkem olup târih-i kitâbdan on iki gün mukaddem mahalle-i mezkûrede vâki‘ menzilimde emlâkimden işbu billur zarflı bir sâ‘at ve bir sîm ön kuşak ve bir altın ve bir alaca sandal entari ve bir köhne sandal zıbın ve bir köhne şade? ve bir köhne gömleğimi ahz ve kabz edip firâr etmişidi hâlâ medîne-i Hazret-i Ebâ Eyyûb-i Ensârî’de İslâm Bey mahallesi ahâlîsinden hâzırân bi’l-meclis Şâhin v. ( ) nâm zimmî ile zevcesi Drako bt. Hristo nâm Nasrâniyye’nin sâkin oldukları menzilde buldum suâl olunsun dedikde gıbbe’s-suâl merkūme Şah[baz] cevâbında fi’l-hakīka ben müdde‘î-i mezbûr İsmail Bey’in câriye-i memlûkesi olmak üzre taht-ı yedinde olup gāibân ani’l-meclis iken zimmîler iğvâsıyla vakt-i mezkûrda eşyâ-i mersûmeyi ahz ve firâr etmişidim [32a] eşyâ-i mezkûre müdde‘î-i mezkûrun mal-ı mahzı ve hakk-ı sırfı olduğu mukarrer lâkin ben fi’l-asl vilâyet-i Rumeli’nde Premedi kasabasında Kasım Çelebi mahallesinde sâkine olup babamın ismi Hasan ve anamın ismi Meryem ve dedemin ismi Hüseyin ve maskat-ı re’sim zikr olunan Kasım Çelebi mahallesi olmağla hürretü’l-asl iken zevcim Mustafa nâm kimesne beni Edirne’ye getirip ardımdan câriye olmak üzre bey‘ etmek ile tedâvül-i eydî ile müdde‘î-i mezbûr İsmail Bey’in yedine düşdüm hâlâ ben vech-i meşrûh üzre hürretü’l-aslım, mezbûr İsmail Bey bana bi gayri hakkın vaz‘-ı yed eder deyicek isre’l-istintâk ve akībe’l-inkâr ve gıbbe talebi’l-beyyine merkūme Şahbaz ba‘de’l-istimhâl mehl-i şer‘î ile imhâl olundukdan sonra ityân-ı beyyineden izhâr-ı acz ile istihlâf etmeğin fi’l-vâki‘ merkūme Şahbaz’ın ber vech-i muharrer hürretü’l-asl olduğunu bilmediğine mezbûr İsmail’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle mezbûr İsmail Bey’e bilâ-beyyine mu‘ârazadan merkūme Şahbaz’ı men‘ birle mâ cerâ kayd şüd.

Şuhûdü’l-hâl: Es-Seyyid Abdurrahman Efendi el-İmâm, çorbacı İsmail Ağa b. Mustafa, Mustafa Beşe b. Osman, Hâfız Mehmed Efendi b. Ahmed el-İmâm ve gayruhüm mine’l-huzzâr.

(EYÜB90 - cilt: 31, sayfa: 226 - Hüküm no: 217 - Orijinal metin no: [31b-4])﻿

﻿

﻿

218. Hüküm

Hacı Ali b. Abdullah’ın ev hissesini karısı Canfedâ bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasım Paşa mahallesinde sâkin el-Hâc Ali b. Abdullah nâm kimesne meclis-i şer‘-i hatîr-i lâzımü’t-tevkīrde zevcesi işbu bâ‘isetü’l-kitâb Canfedâ bt. Abdullah nâm hâtun mahzarında tav‘an ikrâr-ı tâm ve takrîr-i kelâm edip medîne-i mezbûrede Serv[i] mahallesinde vâki‘ bir tarafdan Havva nâm hâtun ve bir tarafdan Mehmed nâm kimesne mülkü ve iki tarafdan tarîk-i âm ile mahdûd fevkānî ve tahtânî üç bâb odalarda olan seksen dört sehim hisse-i şâyi‘amı zevcem merkūme Canfedâ’ya iki bin yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr iki bin yüz akçeyi mezbûre Canfedâ yedinden tamâmen ahz ve kabz eyledim ba‘de’l-yevm sâlifü’z-zikr seksen dört sehim hissem zevcim merkūme Canfedâ’nın mülk-i müşterâsıdır keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sâdis min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed Efendi b. Nasuh, İbr[ahim] Efendi b. Hasan, Mehmed Çelebi b. Ahmed, Hasan Beşe b. Hüseyin, es-Seyyid Ârif Çelebi b. Mustafa, Hasan b. Abdullah, Mehmed b. Eyüb.

(EYÜB90 - cilt: 31, sayfa: 227 - Hüküm no: 218 - Orijinal metin no: [32a-1])﻿

﻿

﻿

219. Hüküm

Süleyman b. Mehmed’in, ev, tarla ve bağlarını Mehmed b. Hasan, Ahmed b. Ali ve Kasım b. Mehmed’e satması

Vilâyet-i Rumeli’nde Bihişte kazâsına tâbi‘ Podokar nâm karye ahâlîsinden Süleyman b. Mehmed nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Mehmed b. Hasan ve Ahmed b. Ali ve Kasım b. Mehmed nâm kimesneler asâleten ve diğer Kasım b. Hasan tarafından husûs-ı âti’l-beyâna vekîl olup hasm-ı câhid mahzarında Hüseyin b. İlyas ve Hasan b. Ali şehâdetleriyle şer‘an vekâleti sâbite olan mezbûr Ahmed mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûre vâki‘ bir tarafdan Mustafa b. Abdullah mülkü ve bir tarafdan Edhem [b.] Pervâne mülkü ve bir tarafdan Hüseyin mülkü ve bir tarafdan tarîk-i âm ile mahdûd üç fevkānî odaları ve anbarı ve havluyu müştemil menzilimi cemî‘ tevâbi‘ ve levâhıkı ile ve karye-i mezbûrede mevâzi‘-i müteferrikada vâki‘ hudûdu beynimizde ma‘lûm bir kıt‘a mülk samanlık ve bir kıt‘a harman yerini ve bir kıt‘a mülk bostan yerini ve yine karye-i mezbûrede vâki‘ bir tarafı Koçu b. Hüsrev bağı ve bir tarafı tarîk-i âm ile mahdûd tahmînen on beş çapalık bir kıt‘a mülk bağ ile yine karye-i mezbûrede vâki‘ bir tarafdan Mehmed b. Kasım bağı ve bir tarafdan Murad b. Hüseyin bağı ve iki tarafdan tarîk-i âm ile mahdûd bir kıt‘a mülk bağımı dahi mezbûrûn Mehmed ve Ahmed ve Kasım’a ve diğer Kasım’a ale’l-iştirâki’s-seviy bi safkatin vâhidetin yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip anlar dahi minvâl-i muharrer üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i adîdede vâki‘ lede’l-ahâlî ma‘lûmü’l-hudûd bir kıt‘a çayır ile tahmînen otuz pulluk tarlalarımın dahi hakk-ı tasarruflarını ma‘rifet-i sâhib-i arz ile merkūmûn Mehmed ve Ahmed ve Kasım’a ve diğer Kasım’a yüz esedî guruş bedel mukābelesinde tefvîz ve ferâğ edip anlar dahi ale’l-iştirâki’s-seviy ber vech-i muharrer tefevvuz ve kabûl eyleyip semen-i mezbûr ile bedel-i merkūm ki cem‘an iki yüz guruşu mezbûrûn Mehmed ve Ahmed ve Kasım yedlerinden tamâmen ahz u kabz eyledikden sonra zikr olunan emlâk ve arâziyi mahallinde zabt ve tasarrufa merkūmûn Mehmed ve Ahmed ve Kasım ve diğer Kasım’ı taslît eyledim dedikde gıbbe’t-tasdîki’ş-şer‘î mâ vaka‘a bi’l-ibtigā kayd şüd. Fi’l-yevmi’l-hâmis min Zilka‘deti’ş-şerîfe li sene tis‘în ve elf.

Şuhûdü’l-hâl: Ali Beşe b. Hasan, Sefer b. Mehmed, Nasuh b. Ahmed, Abdullah b. Hasan, Mehmed b. Eyüb ve gayruhüm.

(EYÜB90 - cilt: 31, sayfa: 228 - Hüküm no: 219 - Orijinal metin no: [32a-2])﻿

﻿

﻿

220. Hüküm

Hümâ Hatun’un vakf ettiği evin ulemadan Abdülbâki Efendi’ye tahsis edilmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-meliki’l-Bârî-’de merhûm Cezerî Kasım Paşa mahallesinde vâki‘ bir tarafdan Mahmud Bey vakfı ve bir tarafdan Musli b. Ramazan veresesi ve bir tarafı merhûm Hasan Paşa vakfı ve taraf-ı râbi‘i tarîk-i âm ile mahdûd iki bâb fevkānî (...) bâb tahtânî odaları ve bir ahırı ve bir sofayı ve bir su kuyusunu ve zât-ı eşcâr-ı müsmire ve gayr-ı müsmire bahçeyi ve kenîfi müştemil olan menzili Hümâ Hâtun bt. Hamza nâm sâhibetü’l-hayr vakf ve haps edip süknâsı kendi yedinden sonra utekāsına ve evlâd-ı utekāsına ba‘de’l-inkırâz her gün vakt-i duhâda bir Fâtiha ile üç İhlâs-ı şerîf tilâvet edip sevâbını rûhuna hibe etmek üzre süknâya muhtâc bir recül-i âlime şart ve ta‘yîn etmekle ber mûceb-i şart-ı vâkıfe evlâd-ı utekā mutasarrıf olup ulemâdan işbu sâhibü’l-kitâb Abdülbâkī Efendi b. el-müvellâ el-merhûm Abdülfettah nâm kimesne süknâya muhtâc olduğu müte‘ayyin olmağla menzili mezbûrun süknâsı ber mûceb-i şart-ı vâkıfe mezbûr Abdülbâkī Efendi’ye tevcîh olunup tasarrufu için işbu hurûf gıbbe’t-taleb ketb olundu. Hurrire fi’l-yevmi’s-sâbi‘ min Zilka‘deti’ş-şerîfe li sene tis‘în ve elf.

Şuhûdü’l-hâl: (...) Efendi (...) kuzât, fahrü’l-müderrisîni’l-kirâm Mehmed Reşid Efendi, Hüseyin Çelebi b. Mehmed, Hasan b. Ömer, Abdüsselâm Efendi b. Nasuh, Ahmed Efendi ve gayruhüm.

(EYÜB90 - cilt: 31, sayfa: 229 - Hüküm no: 220 - Orijinal metin no: [32a-3])﻿

﻿

﻿

221. Hüküm

Metro v. Velço’nun, emlak ve arazisini Yuvan v. Tanco’ya satması

Vilâyet-i Rumeli’nde Göllükesri kazâsına tâbi‘ İsmardeş? nâm karye ahâlîsinden Metro v. Velço nâm zimmî meclis-i şer‘-i şerîfde işbu râfi‘ü’r-rakīm Yuvan v. Tanco nâm Nasrânî muvâcehesinde ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafı Kasım b. Hasan mülkü ve bir tarafı Papa Hristo mülkü ve bir tarafı cebel ve bir tarafı tarîk-i âm ile mahdûd menzil arsasını, cemî‘ tevâbi‘i ile ve yine kurbunda vâki‘ bir tarafı Kico harmanı ve bir tarafı Hristo harmanı ve bir tarafı Yani harmanı ve bir tarafı tarîk-i âm ile mahdûd harman yerini mezbûr Yuvan’a bi safkatin vâhidetin bin fıddî râyic fi’l-vakt akçeye bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine karye-i mezbûre sınırı dâhilinde Berenciş nâm mahalde vâki‘ her birinin hudûdu beynimizde ma‘lûm on bir kıt‘a tarlalarımın hakk-ı tasarruflarını sâhib-i arz ma‘rifetiyle bin akçe bedel mukābelesinde mezbûr Yuvan’a tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an iki bin akçeyi yedinden ahz ve kabz eyledim ba‘de’l-yevm emlâk-i mezbûr ile arâzi-i merkūmda alâka ve medhalim yokdur, mahallinde zabt ve tasarrufa mezbûr Yuvan’ı taslît eyledim dedikde gıbbe’t-tasdîk. Fî 7 Zilka‘de sene [11]90.

Şuhûdü’l-hâl: Huddâm.

(EYÜB90 - cilt: 31, sayfa: 229 - Hüküm no: 221 - Orijinal metin no: [32b-1])﻿

﻿

﻿

222. Hüküm

Sâlih Efendi b. Abdünnebi’nin Terkos’taki çiftlik ve ve arazilerini Vezir Mustafa Paşa’ya satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Defterî Mahmud Efendi mahallesinde işbu kitâb-ı sıhhat-nisâbın hâfızı düstûr-ı mükerrem müşîr-i müfahham nâzım-ı nizâmü’l-âlem muslih-i mesâlih-i benî Âdem yenbû‘ü’l-mehâsin ve’ş-şiyem metbû‘ü’l-meşâhir bi’l-kerem vezîr-i sânî müsâhib-i şehriyârî devletlü ve sa‘âdetlü Mustafa Paşa -yesserallâhu mâ yürîdü ve mâ yeşâ- hazretlerinin kethüdâları iftihârü’l-emâcid ve’l-ekârim câmi‘ü’l-mehâmid ve’l-mekârim Hasan Ağa b. el-merhûm Mehmed Efendi’nin sâkin olduğu menzile varıp zeyl-i vesîkada muharrerü’l-esâmî müslimîn huzûrunda akd-i meclis-i şer‘-i mübîn eyledikde mahmiye-i İstanbul’da Ördek Kasab mahallesinde sâkin umdetü’l-eşbâh Sâlih Efendi b. Abdünnebi nâm kimesnenin sulbî kebîr oğlu ve tarafından husûs-ı âti’l-beyâna vekîli olup hasm-ı câhid-i şer‘î mahzarında Yusuf Ağa b. Ebûbekir ve Mustafa Çelebi b. Pervâne şehâdetleriyle şer‘an vekâleti sâbite olan Mustafa Çelebi b. ( ) kimesne meclis-i ma‘kūd-ı mezkûrda mûmâ-ileyh Hasan Ağa hazretleri mahzarında bi’l-vekâle ikrâr-ı tâm ve takrîr-i kelâm edip akd-i âti’z-zikrin sudûruna değin babam müvekkilim mezbûrun yedinde mülkü ve hakkı olup medîne-i mezbûre müzâfâtından Terkos nâhiyesine tâbi‘ Kalkandelen nâm karyede vâki‘ lede’l-ahâlî ve’l-cîrân ma‘lûmü’l-hudûd iki ahır ve iki bâb çiftçi odası ve bir fırın ve bir anbar ve tahmînen üç dönüm bağı müştemil çiftlik ta‘bîr olunur mülk menzilini ve yine karye-i mezbûre kurbunda Türkeşe nâm karyede vâki‘ lede’l-ahâlî ve’l-cîrân ma‘lûmü’l-hudûd hâriciyyesi fevkānî iki bâb oda ve dört kebîr ve sagīr ahır ve tahtânî iki bâb oda ve bir samanlık ve bir deve ahırı ve iki dönüm bağ ve bir köşk ve bir havuz ve bir bâb dükkân ve dâhiliyyesi fevkānî ve tahtânî altı bâb oda ve bir harâbe kule ve üç anbar ve iki dönüm bağ ve bir kiler ve fırın ve hâriciyye ve dâhiliyye mâ-i cârî ve harâbe hamam ve havluyu müştemil çiftlik ta‘bîr olunur menzilini ve hâlâ içinde mevcûd sekiz re’s su sığırı öküzü ve on sekiz re’s kara sığır öküzü ve on beş re’s su sığırı ineği ve beş re’s su sığırı malağı ve on bir re’s kara sığır ineği ve bir re’s kara sığır boğası ve dört re’s kara sığır danası ve sekiz re’s kara sığır danası ve otuz üç kovan ve yüz keyl alef ve kırk burçak ve iki yüz keyl çavdar ve yüz keyl mezrû‘ buğday ve doksan keyl mezrû‘ arpa ve yüz kırk beş keyl alef ve esâs-ı beyt ve evânî-i nühâsiyye ve gayri nühâsiyye ve âlât-ı çift ve esbâb-ı hırâseti cümle hukūk ve merâfıkı ile bi safkatin vâhidetin müşârün-ileyh paşa hazretleri için mûmâ-ileyh Hasan Ağa’ya üç bin yedi yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve mûmâ-ileyh Hasan Ağa dahi ber vech-i muharrer iştirâ ve tesellüm ve kabûl ve kabz eylediklerinden sonra karyeteyn-i merkūmeteyn sınırları dâhilinde ma‘lûmü’l-hudûd ve’l-kıta‘ tahmînen iki bin dokuz keyl tohum istî‘âb eder cümle tarlaların ve iki yüz elli araba gelir çayırların ve sagīr ve kebîr beynlerinde ma‘lûm üç büyük fırının ve tahmînen üç dönüm bostan yerinin hakk-ı tasarruflarını sâhib-i arz ma‘rifetiyle iki bin kıt‘a esedî guruş bedel mukābelesinde müşârün-ileyh paşa hazretleri için mûmâ-ileyh Hasan Ağa’ya ferâğ ve tefvîz edip ol dahi vech-i meşrûh üzre tefevvuz ve kabûl eyledikden sonra semen-i mezbûr ile bedel-i mezkûr min haysü’l-mecmû‘ beş bin yedi yüz esedî guruş paşa-yı müşârün-ileyh hazretleri mallarından mûmâ-ileyh Hasan Ağa yedlerinden vekâletim hasebiyle bi’t-tamâm ve’l-kemâl ahz ve kabz eyledim ba‘de’l-yevm emlâk-i merkūme paşa-yı müşârün-ileyh hazretlerinin mülk-i müşterâları olmuşdur keyfe mâ yeşâ’ ve haysü mâ yehtâr mutasarrıf olup cümle arâzi ve koru ve çayır hakk-ı müfevvezleridir emsâli gibi tasarruf eylesinler dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ahmed Beşe b. Hüseyin ve Mehmed b. Mahmud nâm kimesneler ile meclis-i şer‘a gelip her biri alâ vukū‘ihi inhâ ve takrîr etmeğin mâ vaka‘a kayd şüd. Fi’l-yevmi’s-sâmin min Zilka‘deti’ş-şerîfe li sene tis‘în ve elf.

Şuhûdü’l-hâl: Fahrü’l-akrân Ahmed Ağa b. Ali, zahrü’l-eşbâh Hayyâtzâde Mehmed Ağa, Mahmud Ağa b. Mustafa, Yunus Bey b. Ali Çavuş, Mustafa Efendi b. Maden, bâzirgânbaşı Ahmed Ağa b. Abdullah.

(EYÜB90 - cilt: 31, sayfa: 230 - Hüküm no: 222 - Orijinal metin no: [32b-2])﻿

﻿

﻿

223. Hüküm

İbrahim Çelebi b. Himmet’in evini İbrahim Ağa b. Durmuş’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesinde sâkin İbrahim Çelebi b. Himmet nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb İbrahim Ağa b. Durmuş tarafından husûs-ı âti’l-beyâna vekîl-i sâbitü’l-vekâlesi olan Ali Efendi b. Hüseyin nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan bardakī el-Hâc İbrahim mülkü ve bir tarafdan müvekkili mezbûr İbrahim Ağa mülkü ve bir tarafdan Hamal Hüseyin mülkü ve bir tarafdan tarîk-i âm ile mahdûd bir tahtânî oda ve odunluk ta‘bîr olunur bir sagīr oda ve bi’r-i mâ ve on iki zirâ‘ damlalık arsasını ve zât-ı eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkı ile müvekkili mûmâ-ileyh İbrahim Ağa’ya mahalle-i mezkûrede vâki‘ bir tarafı Mustafa Çavuş b. Receb Çavuş tarafından olan vakıf menzil ve bir tarafı Bostânî Mehmed Bey mülkü ve bir tarafı Ümmühâni Hâtun mülkü ve bir tarafı tarîk-i âm ile mahdûd iki bâb tahtânî oda ve iki sofa ve mezbûre Ümmühâni ile müşterek bi’r-i mâyı ve zât-ı eşcâr-ı müsmire ve gayr-ı müsmire bahçeyi ve içinde bir sagīr odayı müştemil mülk menzili ile beş bin yüz yirmi akçeye tarafeynden [33a] îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabûl eyledikden sonra meblağ-ı mezbûr beş bin yüz yirmi akçe ile menzili mahdûd-ı mezkûru ben dahi ahz ve kabz eyledim ba‘de’l-yevm benim mülküm olan menzili mahdûd-ı merkūm müvekkili mezbûr İbrahim Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’t-tâsi‘ min Zilka‘deti’ş-şerîfe sene [10]90.

Şuhûdü’l-hâl: Hasan Ağa b. Abdülmennân, Hazır Bey b. Ramazan, Abdi Beşe b. Ali, Şahbaz b. Abdullah, Hasan b. Abdullah.

(EYÜB90 - cilt: 31, sayfa: 231 - Hüküm no: 223 - Orijinal metin no: [32b-3])﻿

﻿

﻿

224. Hüküm

Yusuf Ağa b. Ebûbekir’in uhdesinde olan Halep muhassıllığına ait mukâtaayı Abdülvehhab Efendi’ye devri

Husûs-ı âti’z-zikrin mahallinde ketb ve tahrîri iltimâs olunmağın savb-ı şer‘-i münîrden mevlânâ Abdüsselâm Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- de Câmi‘-i Kebîr mahallesinde sâkin umdetü’l-ekârim ve’l-e‘âlî câmi‘ü’l-mehâmid ve’l-me‘âlî Dürrî Mehmed Efendi b. Ali’nin sa‘âdet-hânelerine varıp akd-i meclis-i şer‘-i şerîf eyledikde vilâyet-i Anadolu’da sâbıkan Halebü’ş-şehbâ muhassılı olup hâlâ mahalle-i mezbûrede sâkin olan fahrü’l-akrân zahrü’l-a‘yân Yusuf Ağa b. Ebûbekir meclis-i ma‘kūd-ı mezbûrda işbu râfi‘ü’l-kitâb es-Seyyid Abdülvehhab Efendi b. Hicâzî mahzarında bast-ı merâm ve takrîr-i kelâm edip sâbıkan uhdemizde olan Haleb muhassıllığına tâbi‘ Dimos aklâmından olup bin seksen sekiz ve bin seksen dokuz senelerine mahsûb olmak üzre rüsûmâtı tedâhül tarîki ile bin doksan bir ve bin doksan ikisinde cem‘ ve tahsîl olunması lâzım gelen Âl-i Nu‘aym mukāta‘asını tarîk-i mezkûr üzre mezbûr es-Seyyid Abdülvehhab Efendi’ye üç bin esedî guruşa der-uhde ve ilzâm edip ol dahi vech-i muharrer üzre iltizâm ve kabûl eylediğinden sonra meblağ-ı mezbûr üç bin guruşdan bin yedi yüz elli guruşunu ber vech-i peşîn mezbûr es-Seyyid Abdülvehhab Efendi yedinden taraf-ı mîrî için ahz ve kabz edip zabtı için yedine ma‘mûlün-bih temessük dahi vermişimdir meblağ-ı mezkûrun bin iki yüz elli guruşu zimmetinde bâkī kalmışdır dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hasan Beşe b. Hüseyin ve muhzır Dilâver b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’l-ibtigā ketb olundu. Fi’l-yevmi’r-râbi‘ aşer min Şevvâli’l-mükerrem li sene tis‘în ve elf.

Şuhûdü’l-hâl: Umdetü’l-ekârim ve’l-a‘yân Dürrî Mehmed Efendi b. Ali, umdetü’l-meşâyih eş-Şeyh Necib Efendi b. eş-Şeyh Şaban Efendi, mefharü’l-ekârim el-Hâc Mustafa Ağa b. Hüseyin, fahrü’l-akrân Osman Ağa b. Mehmed, Mustafa b. İbrahim el-Kâtib, Mustafa Çelebi b. Mahmud Keresteci, Hasan Ağa b. Abdurrahman, Ömer b. Mehmed, Mehmed Efendi b. Nasuh, Abdüsselâm Efendi b. Nasuh.

(EYÜB90 - cilt: 31, sayfa: 232 - Hüküm no: 224 - Orijinal metin no: [33a-1])﻿

﻿

﻿

225. Hüküm

İbrahim b. Abdünnebi’ye kız kardeşi olan Âlime bt. Abdünnebi’nin terekesinden hakkının verilmesi

Mahrûse-i Galata’ya tâbi‘ kasaba-i Fındıklı’da Selim Hâtun mahallesi sâkinlerinden râfi‘ü’l-kitâb İbrahim b. Abdünnebi nâm kimesne mahfil-i kazâda medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Nişancı mahallesinde sâkine iken bundan akdem fevt olan Âlime bt. Abdünnebi nâm müteveffânın zevci ve terekesine vâzı‘ü’l-yed olan Mehmed b. Şaban nâm kimesne mahzarında üzerine da‘vâ ve takrîr-i kelâm edip müteveffât-ı merkūme Âlime ile ben li ebeveyn karındaşlar olup babamızın ismi Abdünnebi ve anamızın ismi Tenzile ve dedemizin ismi Yusuf ve maskat-ı re’sleri vilâyet-i Anadolu’da livâ-i Bolu’da On iki Dîvân kasabasına tâbi‘ Bendağzı nâm karye olup verâseti zevci mezbûr Mehmed ve sadriye sagīre kızları Emetullah ve [Ü]mmühâni’ye ve li ebeveyn kız karındaşı İsmihân nâm hâtun ile bana münhasıra olmağla müteveffât-ı merkūmenin terekesinden otuz altı sehimden iki sehim hisse-i şer‘iyyeyi tereke-i müteveffât-ı mezbûra vâzı‘ü’l-yed olan merkūm Mehmed’den taleb eylediğimde vermede ta‘allül eder suâl olunup edâsına tenbîh olunmak matlûbumdur dedikde gıbbe’s-suâl mezbûr Mehmed cevâbında müteveffât-ı merkūmenin terekesine ber vech-i muharrer vaz‘-ı yedini ikrâr müdde‘î-i mezbûr İbrahim’in vech-i meşrûh üzre verâsetini inkâr edicek müdde‘î-i mezbûrdan da‘vâsını mübeyyine beyyine taleb olundukda udûl-i ricâlden fi’l-asl karye-i mezkûreden olup hâlâ merkūme Selime Hâtun mahallesi sükkânından olan Hasan b. Beytullah ve İslâm b. Hasan nâm kimesneler li ecli’ş-şehâde mahfil-i kazâya hâzırân olup gıbbe’l-istişhâd fi’l-hakīka müteveffât-ı merkūme Âlime ile müdde‘î-i mezbûr İbrahim li ebeveyn karındaşlar babaları ismi Abdünnebi ve anaları ismi Tenzile ve dedeleri ismi Yusuf ve maskat-ı re’sleri karye-i mezkûredir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle tereke-i müteveffât-ı mezbûreden iki sehim hisse-i merkūmesini edâ ve teslîme mezbûr Mehmed’e tenbîh birle mâ vaka‘a kayd şüd. Fi’l-yevm ( ) min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Ali b. Abdullah.

(EYÜB90 - cilt: 31, sayfa: 233 - Hüküm no: 225 - Orijinal metin no: [33a-2])﻿

﻿

﻿

226. Hüküm

Mahmud b. İsa’yı döven Sâlih b. Abdullah’a tâzir cezası verilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesinde sâkin râfi‘ü’l-kitâb Mahmud b. İsa nâm kimesne mahfil-i kazâda yine mahalle-i mezbûrede sâkin Sâlih b. Abdullah mahzarında üzerine da‘vâ takrîr-i kelâm edip mezbûr Sâlih târih-i kitâbdan bir gün mukaddem vakt-i mağribde medîne-i mezbûrede Tevbe fırını kurbunda bıçak ile üzerime hücûm edip başıma ve arkama yumruk ile bi gayri hakkın darb eyledi suâl olunup mûcebi icrâ olunması matlûbumdur dedikde gıbbe’s-suâl merkūm Sâlih cevâbında ber vech-i muharrer müdde‘î-i mezbûr Mahmud’u vakt-i mezkûrede yumruk ile başına ve arkasına darb eyledim deyû tav‘an ikrâr etmeğin alâ mûcebi ikrârihî mezbûr Sâlih ta‘zîre tenbîh birle mâ vaka‘a kayd şüd. Fi’l-yevmi’l-hâdî aşer min Zilka‘deti’ş-şerîfe li sene tis‘în ve elf.

Şuhûdü’l-hâl: Veli Bey b. Mehmed, Hasan b. İbrahim, Ramazan b. Hasan, İbrahim b. Mehmed ve gayruhüm.

(EYÜB90 - cilt: 31, sayfa: 234 - Hüküm no: 226 - Orijinal metin no: [33a-3])﻿

﻿

﻿

227. Hüküm

Âlime bt. Abdünnebi’nin terekesinin mirasçılarına taksimi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı mahallesi sâkinelerinden iken bundan akdem fevt olan Âlime bt. Abdünnebi nâm müteveffânın verâseti zevci Mehmed b. Şaban nâm kimesne ve sadriye sagīre kızları Emetullah ve Ümmühâni ile li ebeveyn kız karındaşı İsmihân nâm hâtun ve er karındaşı İbrahim’e münhasıra olduğu şer‘an zâhir ve mütehakkik oldukdan sonra mezbûr İbrahim asâleten ve merkūme İsmihân tarafından husûs-ı âti’l-beyâna vekîl olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘iyye ile ârifân olan Şaban b. Maksud ve İbrahim b. Mustafa şehâdetleriyle şer‘an vekâleti sâbite olan Mehmed b. Hüseyin vekâleten mahfil-i kazâda tereke-i müteveffât-ı merkūme Âlime’ye vâzı‘ü’l-yed olan işbu râfi‘ü’l-kitâb mezbûr Mehmed b. Şaban mahzarında her biri bi’l-asâle ve bi’l-vekâle ikrâr-ı tâm ve takrîr-i kelâm edip mûrisimiz müteveffât-ı merkūme Âlime’nin mehr-i müecceli olan beş bin akçe ile sâir kalîl ve kesîr ism-i mâl ıtlâk olunur terekesi semenlerinden dört bin üç yüz altmış dokuz akçe ki cem‘an dokuz bin üç yüz altmış dokuz akçeden müvekkile-i mezbûre İsmihân’ın hisse-i şer‘iyyesine isâbet eden iki yüz altmış akçe ile merkūm İbrahim’in hisse-i şer‘iyyesine isâbet eden beş yüz yirmi akçeyi asâlet ve vekâletimiz hasebiyle tereke-i müteveffât-ı mezbûra vâzı‘ü’l-yed olan zevci merkūm Mehmed yedinden tamâmen ahz ve kabz eyledik dediklerinde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sânî aşer min Zilka‘deti’ş-şerîfe li sene tis‘în ve elf.

Şuhûdü’l-hâl: İbrahim b. Mustafa, Abdüsselâm Efendi b. Nasuh, Mehmed b. Eyüb, Mehmed b. Mahmud ve gayruhüm mine’l-huzzâr.

(EYÜB90 - cilt: 31, sayfa: 234 - Hüküm no: 227 - Orijinal metin no: [33b-1])﻿

﻿

﻿

228. Hüküm

Hatice bt. Hasan Ağa’nın babasından intikal eden vakıf ev hissesini kardeşi Mahmud’a satışının uygun olmayıp parasının Mahmud’a iadesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kiremitçi Süleyman mahallesi sükkânından iken bundan akdem vefât eden Hasan Ağa b. Mahmud’un verâseti zevcesi Sâliha bt. Abdullah ile sulbiye kebîre kızları Hatice ve Fâtıma’ya ve sulbî kebîr oğlu Mahmud’a münhasıra olup kable’l-kısmet mezbûre Sâliha dahi fevt olup verâseti sadriye kebîre kızları merkūmetân Hatice ve Fâtıma ile sadrî kebîr oğlu mezbûr Mahmud’a münhasıra olduğu lede’ş-şer‘i’ş-şerîf zâhir ve müte‘ayyin oldukdan sonra râfi‘ü’l-kitâb mezbûr Mahmud mahfil-i kazâda merkūme Hatice mahzarında üzerine da‘vâ ve takrîr-i kelâm edip mahalle-i mezbûrede vâki‘ üç tarafdan merhûm Mehmed Paşa ve Cafer Paşa evkāfı ve bir tarafdan tarîk-i âm ile mahdûd menzil mûrisimiz müteveffâ-yı evvel babamız Hasan Ağa’nın mülkü olmağla hâl-i hayâtında bin altmış bir senesi Zilka‘detü’ş-şerîfesinde vakf-ı sahîh-i şer‘î ile vakf ve haps edip süknâsı evvelâ kendiye ba‘dehû zevcesi merkūme Sâliha’ya ba‘dehâ evlâdına ile’l-inkırâz ba‘dehüm utekāsına ve evlâdlarına ba‘de’l-inkırâz bir recül-i sâliha şart ve ta‘yîn ve vakfiye-i ma‘mûlün-bihâsında tahsîs ve tahrîr ettirip lâkin babam müteveffâ-yı mezbûr menzili mezkûru ber vech-i muharrer vakf eylediğin benim ma‘lûmum olmamağla kız karındaşım mezbûre Hatice menzili merkūmda olan otuz altı sehimden sekiz sehim hisse-i şâyi‘asını mülk olmak üzre bana yedi bin beş yüz akçeye bey‘-i kat‘î ile bey‘ edip kabz-ı semen etmişidi hâlâ menzili mezkûrun târih-i mezbûr ile müverraha ve târih-i mezkûrda medîne-i mezbûrede hilâfeten müvellâ olan İbrahim Efendi b. Abdülhay imzâsıyla mümzât ve hatmiyle mahtûme vakfiyesi zuhûr etmek ile merkūme Hatice’den suâl olunup meblağ-ı mezbûr bana alıverilmek matlûbumdur dedikde gıbbe’s-suâl merkūme Hatice cevâbında babası müteveffâ-yı mezbûr Hasan Ağa menzili mezkûru târih-i mezbûrda vech-i meşrûh üzre vakf ve tescîl ettirdiğini ve vakfiye-i mezkûreyi tahrîr ettirdiğini ve menzili mezkûr mülk olmak üzre otuz altı sehimden sekiz sehim hissesini müdde‘î-i mezbûra yedi bin beş yüz akçeye bey‘ ve kabz-ı semen ettiğini bi tav‘ihâ ikrâr ve i‘tirâf etmeğin alâ mûcebi ikrârihî meblağ-ı mezbûru müdde‘î-i merkūm Mahmud’a edâ ve teslîme merkūme Hatice’ye tenbîh birle mâ vaka‘a bi’l-ibtigā ketb olundu. 11 fi’l-yevm min Zilka‘deti’ş-şerîfe li sene tis‘în ve elf.

Şuhûdü’l-hâl: Ahmed Çavuş b. Hüseyin el-Mübâşir, es-Seyyid Ârif Çelebi b. Mustafa, Huddâm, Abdüsselâm Efendi b. Nasuh.

(EYÜB90 - cilt: 31, sayfa: 235 - Hüküm no: 228 - Orijinal metin no: [33b-2])﻿

﻿

﻿

229. Hüküm

Sâliha bt. Mehmed’in evini Mosi v. Arslan’a satması

Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesi sâkinelerinden Sâliha bt. Mehmed Hâtun meclis-i şer‘-i hatîr-i lâzımü’t-tevkīrde Kadiz cemâ‘atinden işbu râfi‘ü’r-rakīm Mosi v. Arslan nâm Yahudi muvâcehesinde bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup mahalle-i mezbûrede vâki‘ bir tarafdan Hüseyin Bey b. İbrahim mülkü ve bir tarafdan Mühürdar Mehmed Bey b. Abdi Bey mülkü ve bir tarafdan ba‘zan Hatice Hâtun ve ba‘zan Mustafa Efendi oğulları İbrahim ve İsmail mülkleri ve bir tarafdan tarîk-i âm ile mahdûd mebniye ve gayr-ı mebniye tahmînen yedi yüz on zirâ‘ zemîni hâvî bir bâb tahtânî odayı ve bi’r-i mâyı ve cüneyneyi müştemil mülk menzilimi cemî‘ tevâbi‘ ve levâhıkıyla merkūm Mosi’ye üç yüz on kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mastûr üç yüz on guruşu mersûm Mosi yedinden tamâmen ahz u kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı merkūm Mosi’nin mülk-i müşterâsı olmuşdur keyfe mâ yeşâ’ ve yehtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’r-râbi‘ aşer min Zilka‘deti’ş-şerîfe li sene tis‘în ve elf.

Şuhûdü’l-hâl: İbrahim Efendi b. Murad, Mehmed Çelebi b. Ömer, Hüseyin Bey b. İbrahim, Mehmed Çelebi b. Siyavuş, Mustafa b. Murad, Mustafa b. Mehmed el-Müezzin, Mahmud Çelebi b. Mehmed, Mehmed b. Mehmed.

(EYÜB90 - cilt: 31, sayfa: 236 - Hüküm no: 229 - Orijinal metin no: [33b-3])﻿

﻿

﻿

230. Hüküm

Hacı Durak b. Mustafa’nın, Hasan Ağa b. Mehmed Efendi’ye borcu olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Defterî Mahmud Efendi mahallesi sâkinlerinden olup düstûr-ı mükerrem müşîr-i müfahham nâzım-ı nizâmü’l-âlem muslih-i mesâlih-i benî Âdem vezîr-i sânî müsâhib-i şehriyârî devletlü sa‘âdetlü Mustafa Paşa -yesserallâhu mâ yürîdü ve mâ yeşâ- hazretlerinin kethüdâları işbu kitâb-ı sıhhat-nisâbın sâhibi olan iftihârü’l-emâcid ve’l-ekârim câmi‘ü’l-mehâmid ve’l-mekârim Hasan Ağa b. el-merhûm Mehmed Efendi taraf-ı bâhirü’ş-şereflerinden husûs-ı âti’l-beyâna vekîl olup hasm-ı câhid-i şer‘î muvâcehesinde Ahmed Ağa b. Abdullah ve Mehmed Usta b. Ahmed şehâdetleriyle şer‘an vekâleti sâbite olan Mehmed Ağa b. Ali mahfil-i kazâda el-Hâc Durak b. Mustafa mahzarında bi’l-vekâle üzerine da‘vâ ve takrîr-i kelâm edip müvekkilim mûmâ-ileyh Hasan Ağa’nın merkūm el-Hâc Durak zimmetinde cihet-i karz-ı şer‘îden bin yedi yüz elli kıt‘a esedî guruş hakkı olup hâlâ taleb eylediğimde edâdan imtinâ‘ eder suâl olunup edâsına tenbîh olunmak bi’l-vekâle matlûbumdur dedikde gıbbe’s-suâl merkūm el-Hâc Durak cevâbında ber vech-i muharrer müvekkili mûmâ-ileyh Hasan Ağa’ya meblağ-ı mezkûr bin yedi yüz elli esedî guruş zimmetimde lâzımü’l-kazâ deynim vardır deyû tav‘an ikrâr ve i‘tirâf etmeğin alâ mûcebi ikrârihî meblağ-ı mezkûru müvekkili mûmâ-ileyh Hasan Ağa’ya edâya mersûm el-Hâc Durak’a tenbîh birle mâ vaka‘a bi’t-taleb ketb olundu. Fi’l-yevmi’s-sâdis aşer min Zilka‘deti’ş-şerîfe li sene tis‘în ve elf.

Şuhûdü’l-hâl: Umdetü’l-emâcid ve’l-e‘âlî Mehmed Efendi, Fahrü’l-eşbâh Yusuf Ağa muhassıl-ı Haleb sâbıkan, Mustafa Çelebi b. Pervâne, câmeşûy Ahmed Ağa b. ( ), Zahrü’l-akrân Ali Ağa, es-Seyyid Ali Çelebi b. Mustafa, Mustafa Çelebi b. İbrahim.

(EYÜB90 - cilt: 31, sayfa: 236 - Hüküm no: 230 - Orijinal metin no: [34a-1])﻿

﻿

﻿

231. Hüküm

Kaçak köle Hasan b. Abdullah’ın, Eyüp’te yakalanıp nafaka tayini

Mahmiye-i İstanbul hısnı ebvâbından Edirnekapısı hâricinde Küçük Hâslar subaşısı olan râfi‘ü’l-kitâb Hüseyin Çavuş b. Sinan nâm kimesne meclis-i şer‘-i şerîfde takrîr-i kelâm ve bast-ı merâm edip işbu orta boylu açık kaşlı gök gözlü Rûsiyyü’l-asl hâzır bi’l-meclis Hasan b. Abdullah nâm şâbb-ı emred târih-i kitâbdan bir gün mukaddem medîne-i Hazret-i Ebâ Eyyûb-i Ensârî mahallâtından Süleyman Subaşı mahallesinde sâkin Yusuf nâm kimesne yediyle abd-i âbık olmak üzre ahz olunmuşdur suâl olunup takrîri tahrîr ve mevlâsı zuhûr edinceye değin kıbel-i şer‘den kadr-i kifâye nafaka ve kisve-bahâ takdîr olunmak matlûbumdur dedikde gıbbe’s-suâl merkūm Hasan cevâbında vilâyet-i Anadolu’da kasaba-i Göynük’de sâkin Hatîb Ali Efendi’nin abd-i müşterâsı olup işbu sene Ka‘be-i mükerreme’ye gitmekle ben dahi firâr eyledim hâlâ rıkkım deyû abd-i âbık olduğunu bi tav‘ihî ikrâr etmekle hâkim-i muvakki‘-i sadr-ı kitâb tûbâ-lehû ve hüsnü me’âb hazretleri mevsûf-ı merkūm Hasan’ın mevlâsı zuhûr edinceye değin nafaka ve kisve-bahâsı için târih-i kitâbdan yevmî altışar akçe farz ve takdîr edip meblağ-ı mefrûz-ı mezkûru harc [ve] sarfa ve istidâneye ve lede’z-zafer mevlâsı üzerine rücû‘a mezbûr subaşıya izin birle mâ vaka‘a bi’t-taleb ketb olundu. Fi’l-yevmi’s-sâdis aşer min Zilka‘deti’ş-şerîfe li sene tis‘în ve elf.

Şuhûdü’l-hâl: Mustafa Halîfe b. Ali el-Müezzin, Murtaza Bey b. Bâli, Mehmed b. Eyüb, Mehmed b. Abdullah, Ali b. Abdullah, Hasan b. Abdullah.

(EYÜB90 - cilt: 31, sayfa: 237 - Hüküm no: 231 - Orijinal metin no: [34a-2])﻿

﻿

﻿

232. Hüküm

Mehmed b. Ali’nin borcuna, Derviş Çelebi b. İlyas’ın kefil olması

Mahmiye-i İstanbul’da Küçükpazar’da Hoca Hayreddin mahallesinde sâkin Derviş Çelebi b. İlyas nâm kimesne meclis-i şer‘-i hatîr-i lâzımü’t-tevkīrde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Otakçıbaşı mahallesi sâkinelerinden işbu râfi‘atü’l-kitâb Fâtıma bt. Hasan nâm hâtun mahzarında tav‘an ikrâr-ı tâm ve takrîr-i kelâm edip mezbûre Fâtıma’nın zevci hâzır bi’l-meclis Mehmed b. Ali nâm kimesne zimmetinde olan on beş esedî guruş hakkına merkūm Mehmed’in emriyle kefâlet-i sahîha-i şer‘iyye ile kefîl ve zâminim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’r-râbi‘ min Zilka‘deti’ş-şerîfe li sene tis‘în ve elf.

Şuhûdü’l-hâl: Mahmud Çelebi b. Mustafa, Sâlih Çelebi b. Ferhad, Hasan b. Abdullah, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 238 - Hüküm no: 232 - Orijinal metin no: [34a-3])﻿

﻿

﻿

233. Hüküm

Dimitraki v. Panayot’un emlak ve arazilerini Dimo v. Yorgo’ya satması

Vilâyet-i Rumeli’nde Kalavrita kazâsına tâbi‘ Sobotos nâm karye ahâlîsinden Dimitraki v. Panayot nâm zimmî tarafından husûs-ı âti’l-beyâna vekîl olup hasm-ı câhid-i şer‘î muvâcehesinde İstati v. Panayot ve Yorgo v. Baba İstemad nâm zimmîler şehâdetleriyle şer‘an vekâleti sâbite olan Yani v. İspilyot nâm zimmî meclis-i şer‘-i şerîfde işbu râfi‘ü’r-rakīm Dimo v. Yorgo nâm zimmî muvâcehesinde bi’l-vekâle ikrâr-ı tâm ve takrîr-i kelâm edip müvekkilim mezbûr Dimitraki’nin silk-i mülkünde münselik olup karye-i mezbûrede vâki‘ bir tarafdan Kanalo v. Petranko nâm zimmî mülkü ve bir tarafdan İspilyot v. Mogadi nâm zimmî mülkü ve bir tarafdan vakıf menzil ve bir tarafdan tarîk-i âm ile mahdûd bir fevkānî ve iki tahtânî odaları ve anbarı ve zât-ı eşcâr-ı müsmire ve gayr-ı müsmire bahçe ve iki kıt‘a bostan yerini müştemil mülk menzilde olan nısf hisse-i şâyi‘asını ve mevâzi‘-i müteferrikada vâki‘ kırk dip dut eşcârında olan nısf hisse-i şâyi‘asını ve karye-i mezbûrede vâki‘ bir tarafı Yani Liko mülkü ve bir tarafı Dimitraki Eşkade mülkü ve iki tarafı dere ve tarîk-i âm ile mahdûd bir kıt‘a bostan yerinde olan nısf hisse-i şâyi‘asını ve yine karye-i mezbûrede vâki‘ iki tarafı Panayot v. Yani bağı ve iki tarafı dere ile mahdûd tahmînen beş çapalık bir kıt‘a mülk bağda olan nısf hisse-i şâyi‘asını cemî‘ hukūk ve merâfıkı bi safkatin vâhidetin mesfûr Dimo’ya yirmi beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi minvâl-i muharrer üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i müteferrikada vâki‘ ma‘lûmü’l-hudûd ve’l-mikdâr tarlalarda olan nısf hisse-i şâyi‘asının dahi tasarrufunu ma‘rifet-i sâhib-i arz ile merkūm Dimo’ya yirmi kıt‘a esedî guruş mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip semen-i mezbûr ile bedel-i mezkûr ki cem‘an kırk beş guruşu mersûm Dimo yedinden bi’t-tamâm ahz ve kabz eylediğimden sonra emlâk-i merkūme ile arâzi-i mezkûrenin nısf-ı şâyi‘lerini mahallinde zabt ve tasarrufa merkūm Dimo’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Zilka‘deti’ş-şerîfe li sene tis‘în ve elf.

Şuhûdü’l-hâl: Hüseyin Çavuş b. Sinan, Abdüsselâm Efendi b. Nasuh, Hasan b. Abdullah, Mehmed b. Eyüb ve gayruhüm mine’l-hâzırûn.

(EYÜB90 - cilt: 31, sayfa: 238 - Hüküm no: 233 - Orijinal metin no: [34a-4])﻿

﻿

﻿

234. Hüküm

Mahmud b. Hasan’ın evini Hatice Hatun bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Ahmed Dede mahallesinde sâkin Mahmud b. Hasan nâm kimesne meclis-i şer‘-i hatîr-i lâzımü’t-tevkīrde işbu râfi‘atü’l-kitâb Hatice Hâtun bt. Mustafa mahzarında bi tav‘ihî ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup arsasının hazret-i müşârün-ileyh evkāfına senede beş akçe mukāta‘ası olan mahalle-i mezbûrede vâki‘ bir tarafı Bîzebân Ahmed Çelebi mülkü ve bir tarafı suyolcu Hüseyin mülkü ve bir tarafı Abdullah Çelebi mülkü ve bir tarafı tarîk-i âm ile mahdûd bir tahtânî oda ve bir sofa ve bir mikdâr bahçeyi müştemil zevcem hâzıre bi’l-meclis Râbia bt. Halil nâm hâtuna hibe ve temlîk eylediği mülk menzilimi cemî‘ tevâbi‘ ve levâhıkıyla merkūme Hatice Hâtun’a beş bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr beş bin akçeyi merkūme Hatice Hâtun yedinden tamâmen ahz ve kabz eyledim ba‘de’l-yevm menzili mezkûr mezbûre Hatice Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’s-sâmin aşer [min Zilka‘deti’ş-şerîfe li sene tis‘în ve elf.]

Şuhûdü’l-hâl: Mustafa Ağa b. Abdullah, Siyavuş b. Abdullah, es-Seyyid Ârif Çelebi b. Mustafa, Mehmed b. Şaban, Ahmed Beşe b. Hüseyin.

(EYÜB90 - cilt: 31, sayfa: 239 - Hüküm no: 234 - Orijinal metin no: [34b-1])﻿

﻿

﻿

235. Hüküm

Mehmed Ağa b. İbrahim ile Reisülküttâb Ahmed Efendi arasında su sevki dolayısıyla alacak davasında anlaşma sağlandığı

Atebe-i aliyye-i hüsrevânîde bi’l-fi‘l reisülküttâb olan umdetü erbâbi’t-tahrîr ve’l-kalem zübdetü ashâbi’t-tastîr ve’r-rakam zü’l-kadri’r-refî‘ ve’l-izzi’l-menî‘ Ahmed Efendi b. ( ) taraf-ı bâhirü’ş-şereflerinden husûs-ı âti’l-beyâna vekîl olup hasm-ı câhid-i şer‘î muvâcehesinde Ahmed Efendi b. Mehmed Efendi ve Mehmed Ağa b. Mahmud Efendi nâm kimesneler şehâdetleriyle şer‘an vekâleti sâbite olan hazînedârları fahrü’l-eşbâh Mehmed Ağa b. Ahmed Çelebi meclis-i şer‘-i şerîfde işbu râfi‘ü’l-kitâb mefharü’l-akrân Mehmed Ağa b. İbrahim mahzarında bi’l-vekâle ikrâr-ı tâm ve takrîr-i kelâm edip mezbûr Mehmed Ağa Havâss-ı Aliyye kazâsına tâbi‘ Müderris karyesi kurbunda Kadı çayırı demekle ma‘rûf mevzi‘de bundan akdem kendi malıyla âbâr-ı müteferrika hafr ettirip cem‘ ve tahsîl eylediği üç masura ve bir çuvaldız suyun merhûm ve mağfûrun-leh Sultan Süleyman Hân binâ buyurdukları su yollarına gelince tahte’l-arzla olan lağım ve kanavât ve mecrâsı ki mûmâ-ileyh Mehmed Ağa’nın mülkü olmağla zikr olunan üç masura ve bir çuvaldız [derkenâr: işbu kayıdda olan hak tashîh içindir mühür] suyun lağım ve kanavât ve mecrâsını müvekkilim müşârün-ileyh Ahmed Efendi hazretlerine iken bin üç yüz esedî guruşa bey‘-i kat‘î ile bey‘ ve temlîk edip anlar dahi merhûm-ı müşârün-ileyh câmi‘-i şerîfleri kurbunda vâki‘ mülk menzillerinde icrâ için iştirâ ve temellük ve kabûl eyledikden sonra semeni olan meblağ-ı mastûr iki bin üç yüz guruşu mûmâ-ileyh Mehmed Ağa’ya def‘ ve teslîm ol dahi kabz ve tesellüm etmişdir hâlâ sâlifü’z-zikr suyun ancak iki masurası mevcûd kalmağla meblağ-ı mezkûrun yedi yüz elli esedî guruşunu müvekkilim müşârün-ileyh, mûmâ-ileyh Mehmed Ağa’dan taleb ve da‘vâ eylediğinde beynlerinde münâza‘ât-ı kesîre ve muhâsamât-ı ekîde vâkı‘a olmuşidi el-hâletü hâzihî beynlerinde muslihûn-ı müslimûn tavassut edip müvekkilim müşârün-ileyh Ahmed Efendi’yi mûmâ-ileyh Mehmed Ağa ile beş yüz esedî guruş üzerine inşâ-i akd-i sulh eylediklerinde müvekkilim müşârün-ileyh Ahmed Efendi hazretleri dahi sulh-ı mezbûru kabûl ve bedel-i sulh olan meblağ-ı mezbûr beş yüz guruşu mûmâ-ileyh Mehmed Ağa yedinden tamâmen ahz ve kabz edip meblağ-ı ziyâde da‘vâsından ve ba‘de’l-yevm bâkī kalan iki masura su bi’l-külliye cârî olmazsa da‘vâ etmemek üzre mûmâ-ileyh Mehmed Ağa’nın zimmetini ibrâ-i âmm-ı kātı‘ü’n-nizâ‘la ibr[â] ve iskāt eyledi dedikde mûmâ-ileyh Mehmed Ağa dahi semen-i mezkûra müte‘allika âmme-i de‘âvî ve mütâlebâtdan müvekkili müşârün-ileyh Ahmed Efendi hazretlerinin zimmetlerini ibrâ ve iskāt eyledim dedikde ehadühümâ âharın kelimât-ı mahkiyesini vicâhen ve şifâhen tasdîk ve tahkīk etmeğin mâ cerâ bi’t-taleb kayd olundu. 18 fî Zilka‘deti’ş-şerîfe sene [10]90.

Şuhûdü’l-hâl: Ahmed Efendi el-İmâm, Mustafa Ağa b. Mahmud, Mehmed Yazıcı, Ahmed b. Abdullah tâbi‘-i İbrahim Ağa, Ebûbekir b. ( ).

(EYÜB90 - cilt: 31, sayfa: 240 - Hüküm no: 235 - Orijinal metin no: [34b-2])﻿

﻿

﻿

236. Hüküm

Hüseyin Çelebi b. Ahmed’in evini istiğlâl yoluylaHatice bt. Halil’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kiremitçi Süleyman mahallesinde sâkin Hüseyin Çelebi b. Ahmed nâm kimesne meclis-i şer‘-i şerîfde medîne-i mezbûrede vâki‘ hazret-i müşârün-ileyh evkāfından olan hamamın müste’ciri iken bundan akdem fevt olan Ömer Ağa b. Ramazan’ın eytâm-ı sıgārının tesviye-i umûrlarına kıbel-i şer‘den mansûb vasîleri ve vâlideleri olan işbu râfi‘atü’l-kitâb Hatice bt. Halil nâm hâtun tarafından husûs-ı âti’l-beyâna vekîl-i sâbitü’l-vekâle olan Mustafa Çelebi b. İbrahim mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Acemzâde Mahmud Çavuş vakfı ve bir tarafı Abdullah ve İbrahim mülkleri ve bir tarafı Şâhin mülkü ve bir tarafı ba‘zan tarîk-i hâs ve ba‘zan tarîk-i âm ile mahdûd mülk menzilimi cemî‘ tevâbi‘ ve levâhıkıyla müvekkile-i merkūme Hatice Hâtun’a bi tarîki’l-istiğlâl yüz kırk yedi kıt‘a esedî guruşa bey‘ ve teslîm edip ol dahi tarîk-i mezbûr üzre sıgār-ı mezkûrûn mallarıyla ber vech-i muharrer iştirâ ve tesellüm ve kabûl eyleyip semeni olan meblağ-ı mezbûr yüz kırk yedi guruşu müvekkili merkūme yedinden tamâmen ahz ve kabz eylediğimden sonra yine müvekkile-i mersûme menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin yirmi altı esedî guruş ücret ile bana îcâr ve teslîm ben dahi minvâl-i muharrer üzre istîcâr ve teslîm ve kabûl eyledim dedikde gıbbe’t-tasdîki’ş-şer‘î yine medîne-i merkūmede İslâm Bey mahallesinde sâkin Arutin v. Mosi nâm Ermeni vekîl-i mezbûr Mustafa Çelebi mahzarında takrîr-i kelâm edip menzili mahdûd-ı mezkûrun derkine ve meblağ-ı mezkûra ve ücret-i mersûmeye emr ve kabûlü hâvî kefâlet-i sahîha-i şer‘iyye ile kefîl ve zâminim dedikde mâ vaka‘a bi’t-taleb ketb olundu kayd şüd. Fi’l-yevmi’s-sâmin aşer min Zilka‘deti’ş-şerîfe [li sene tis‘în ve elf].

Şuhûdü’l-hâl: Ahmed Efendi b. Mustafa, Mehmed Efendi b. Yusuf, Mehmed Çelebi b. Ahmed, es-Seyyid Ârif Çelebi b. Mustafa, Himmet Beşe b. Ali.

(EYÜB90 - cilt: 31, sayfa: 241 - Hüküm no: 236 - Orijinal metin no: [34b-3])﻿

﻿

﻿

237. Hüküm

Yorgo v. Nikola’nın evini Üsküve v. Duka’ya satması

Havâss-ı Aliyye kazâsına tâbi‘ Avasya nâm karyede sâkin Yorgo v. Nikola nâm zimmî meclis-i şer‘-i şerîfde işbu râfi‘ü’l-kitâb Üsküve v. Duka nâm zimmî muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ iki tarafı Riga v. Yani zimmî mülkü ve bir tarafı Zoto nâm zimmî mülkü ve bir tarafı tarîk-i âm ile mahdûd bir bâb fevkānî oda ve bir ahırı ve bir mikdâr arsa-i hâliyeyi müştemil mülk-i mevr[û]s menzilimi cemî‘ tevâbi‘ ve levâhıkı ile mezbûr Üsküve’ye yirmi esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yirmi esedî guruşu yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr Üsküve’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-hâdî ve’l-ışrîn li sene tis‘în ve elf.

Şuhûdü’l-hâl: Huddâm.

(EYÜB90 - cilt: 31, sayfa: 241 - Hüküm no: 237 - Orijinal metin no: [35a-1])﻿

﻿

﻿

238. Hüküm

Fâtıma bt. Dilâver’in torunu Havva için eski damadı Mustafa’dan nafaka talebinin reddi

Mahmiye-i İstanbul’da Derviş Ali mahallesinde sâkine Fâtıma bt. Dilâver nâm hâtun meclis-i şer‘-i şerîfde kızı Âişe bt. Yusuf’un zevc-i mutallıkı olan işbu râfi‘ü’l-kitâb Mustafa Ağa’nın firâşından mütevellide olup hâlâ bi hakki’l-hidâne hucr ve terbiyemde olan sadriye kızı Havva nâm sagīre babası üzerine hâkime yevmî beşer akçe nafaka farz ettirip mezbûr Mustafa Ağa zimmetinde dört senelik altmış esedî guruş nafakası müctemi‘ olmağla meblağ-ı mezbûrun mukaddemâ otuz bir guruşunu yedinden olup bâkī yirmi dokuz guruş nafakayı sagīre-i mezbûre için taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Mustafa Ağa cevâbında fi’l-vâki‘ sagīre-i mezbûre Havva’ya merkūme Fâtıma hâkime yevmî beşer akçe nafaka farz ve istidâneye izin olup lâkin mezbûre Fâtıma kendi nefsi için tabh eylediği ta‘âmdan infâk ve kendi malından iksâ edip istidâne etmemekle hâlâ şeyhülislâm hazretlerinden istiftâ eylediğimde almağa kādire olmadığını mübeyyin yedime fetvâ-yı şerîfe i‘tâ olunmağın imtinâ‘ ederim deyicek gıbbe’l-istintâk mezbûre Fâtıma fi’l-vâki‘ istidâne eylemeyip kendi nefsim için tabh eylediğim ta‘âmdan infâk ve kendi malımdan iksâ eyledim deyû bi tav‘ihâ ikrâr ve i‘tirâf etmeğin mûcebiyle mezbûre Fâtıma’yı merkūm Mustafa Ağa’ya müddet-i mezkûre için nafaka talebinden men‘ birle mâ hüve’l-vâki‘ kayd şüd. Fi’l-yevmi’l-ışrîn min Zilka‘deti’ş-şerîfe sene [10]90.

Şuhûdü’l-hâl: Cüce Yusuf Ağa b. Ali, Abdüsselâm Efendi, es-Seyyid Ârif Çelebi, Mehmed b. Eyüb.

(EYÜB90 - cilt: 31, sayfa: 242 - Hüküm no: 238 - Orijinal metin no: [35a-2])﻿

﻿

﻿

239. Hüküm

Kiremitçi Süleyman mahallesindeki evin Hüseyin Çelebi b. Ahmed’de olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kiremitçi Süleyman mahallesinde sâkin bâ‘is-i hâze’l-kitâb Hüseyin Çelebi b. Ahmed nâm kimesne meclis-i şer‘-i şerîfde takrîr-i kelâm ve ta‘bîr ani’l-merâm edip mahalle-i mezbûrede vâki‘ bir tarafdan Acemzâde Mahmud Çavuş vakfı ve bir tarafdan Abdullah ve İbrahim nâm kimesneler mülkleri ve bir tarafdan Şâhin mülkü ve bir tarafdan ba‘zan tarîk-i hâs ve ba‘zan tarîk-i âm ile mahdûd fevkānî dört bâb odaları ve bir sofa ve bir matbah ve iki bâb tahtânî oda ve bir ahırı ve kenîfi ve bi’r-i mâyı ve bahçeyi müştemil menzil Cafer Bey b. Abdullah nâm kimesnenin mülk-i müşterâsı olup fevt olmağla menzili mezkûr zevcesi Fâtıma ile kızı Ümmühâni’ye isâbet edip ba‘dehû merkūme Fâtıma dahi fevt olup hasren kızı mezbûre Ümmühâni’ye isâbet edip ba‘dehû merkūme Ümmühâni dahi fevt olup menzili mezkûrun rub‘u ben zevci olmağın bana ve selâse erbâ‘ı sadriye kızı Afîfe’ye ve oğlu Mustafa’ya isâbet ve intikāl ettikden sonra ba‘dehû mezbûr Mustafa ve Afîfe müte‘âkiben fevt olmağla selâse erbâ‘ hisse-i mezkûreleri bi’l-inhisâr bana isâbet ve intikāl edip târih-i kitâba gelince kırk elli seneden beri menzili mezkûru mâlikâne minvâl-i muharrer üzre zabt edegelmişlerdir vâki‘ hâl mahalle-i mezbûre sükkânından olup hâzırûn bi’l-meclis olan Mehmed Efendi b. Yusuf ve Ahmed Çelebi b. Mehmed ve Mehmed Çelebi b. Ahmed Bey ve Veli Bey b. Mehmed nâm kimesnelerin ma‘lûmları olmağın suâl olunup takrîrleri tahrîr olunmak matlûbumdur dedikde gıbbe’s-suâl merkūmûn Mehmed Efendi ve Ahmed Çelebi ve Mehmed Çelebi ve Veli Bey cevâblarında fi’l-hakīka hâl ve kaziyye mezbûr Hüseyin Çelebi’nin bâlâda bast ve tafsîl eylediği minvâl üzre olup menzili mezkûru târih-i kitâba gelince kırk elli seneden beri minvâl-i meşrûh üzre zabt olunduğu dahi ma‘lûmumuzdur deyû her biri haber vermeğin mâ cerâ hıfzan li’l-makāl bi’l-ibtigā ketb olundu. Fi’l-yevmi’l-hâmis aşer min Zilka‘deti’ş-şerîfe li sene tis‘în ve elf.

Şuhûdü’l-hâl: Ahmed Efendi b. Mustafa el-İmâm, Ahmed Beşe b. Hüseyin, Hasan b. Abdullah, Mehmed b. Eyüb, Ali b. Abdullah, Mahmud b. ( ), Mehmed b. Mahmud, Dilâver b. Abdullah.

(EYÜB90 - cilt: 31, sayfa: 242 - Hüküm no: 239 - Orijinal metin no: [35a-3])﻿

﻿

﻿

240. Hüküm

Pavlo v. Hristo’nun bağını Pavlo v. Petro’ya satması

Vilâyet-i Rumeli’nde Sarıgöl kazâsına tâbi‘ İvranca nâm karye ahâlîsinden Petro v. Hristo nâm zimmî meclis-i şer‘-i şerîfde işbu râfi‘ü’r-rakīm Pavlo v. Hristo nâm zimmî muvâcehesinde ikrâr ve i‘tirâf edip silk-i mülk-i sahîhimde münselik olup kazâ-i mezbûre tâbi‘ Maro nâm karyede vâki‘ bir tarafı Mitan zimmî bağı ve bir tarafı İzmirli dâmâdı Mano zimmî mülkü ve bir tarafı Manto zimmî bağı ve bir tarafı tarîk-i âm ile mahdûd iki dönüm ve yol üstünde bir tarafı Mustafa bağı ve bir tarafı Zerino zimmî bağı ve bir tarafı Yanko zimmî bağı ve bir tarafı tarîk-i âm ile mahdûd ve bir dönüm ki cem‘an üç dönüm iki kıt‘a mülk bağımı, cemî‘ tevâbi‘i ile mezbûr Pavlo’ya kırk esedî guruşa bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr kırk esedî guruşu yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan üç dönüm bağda alâka ve medhalim yokdur, mezbûr Pavlo’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûru taslît eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Süleyman b. Abdullah, Huddâm.

(EYÜB90 - cilt: 31, sayfa: 243 - Hüküm no: 240 - Orijinal metin no: [35b-1])﻿

﻿

﻿

241. Hüküm

Vefat eden İvaz b. Merdan’ın eşyalarının hizmetinde olduğu Cüce Yusuf Ağa tarafından mirasçısına verilmesi gerektiği

Fi’l-asl vilâyet-i Rumeli’nde Eski Cum‘a kazâsında Aşağı mahallesi sâkinelerinden olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kiremitçi [derkenâr: Tashîh olunup darb olunmuşdur] Süleyman mahallesinde müsâfiren sâkine olan işbu râfi‘ü’l-kitâb Afîfe bt. Merdan nâm hâtun mahfil-i kazâda mahalle-i mezbûre Kiremitçi Süleyman sükkânından Cüce Yusuf Ağa b. Ali mahzarında üzerine da‘vâ ve takrîr-i kelâm edip fi’l-asl zikr olunan Aşağı mahalle sâkinlerinden olup mezbûr Yusuf Ağa’nın hizmetinde iken bundan akdem fevt olan İvaz b. Merdan benim li ebeveyn karındaşım olup terekesi hasren bana isâbet ve intikāl etmekle tereke-i müteveffâ-yı mezbûrdan mezbûr Yusuf Ağa’nın makbûzu olup mevcûd bi’l-meclis olan bir sipah? kılıç ve bir neftî çuka dolama ve bir mâî şalvar ve bir sîm bıçak ve bir hamayil mezbûr Yusuf Ağa bana teslîm edip yine tereke-i müteveffâ-yı mezbûrdan dört yüz seksen akçe kıymetli bir sîm kuşak ve on altı guruş kıymetli bir hançer ve ikisi sekiz yüz akçe kıymetli üç dolama ve altı yüz akçe kıymetli iki kırmızı çuka çakşır mezbûr Yusuf Ağa’nın yedinde kalmışdır suâl olunup mevcûd ise aynını değil ise kıymetini bana teslîm ve edâya tenbîh olunmak matlûbumdur dedikde gıbbe’s-suâl mezbûr Yusuf Ağa cevâbında fi’l-hakīka müdde‘iyye-i mezbûre Afîfe müteveffâ-yı merkūmun li ebeveyn kız karındaşı olup mezbûrdan gayrı zâhirde vâris-i ma‘rûfu olmamağla işbu mevcûd bi’l-meclis olan eşyâsını teslîm ettim ve tereke-i müteveffâ-yı mezbûrdan olup kıyem-i mesfûre ile makbûza olan sîm kuşak ve hançer ve üç dolama ve çakşırları dahi yedimde idi lâkin mahrûse-i Edirne’de Hacı Sarraf mahallesinde sâkine olup bundan akdem tatlîk ettiğim Fâtıma nâm hâtunun menzilinde bırakıp geldim deyû tav‘an ikrâr etmeğin alâ mûcebi ikrârihî eşyâ-i muharrere-i mezkûre mevcûd ise aynını değil ise kıymetlerini müdde‘iyye-i merkūme Afîfe’ye edâ ve teslîme mezbûr Cüce Yusuf Ağa’ya tenbîh birle mâ vaka‘a kayd şüd. Fi’l-yevmi’t-tâsi‘ min Zilka‘deti’ş-şerîfe li sene tis‘în ve elf.

Şuhûdü’l-hâl: Es-Seyyid Ârif Çelebi b. Mustafa, Abdüsselâm Efendi b. Mustafa, Ahmed Beşe b. Hüseyin Çukadâr, Hasan b. Abdullah.

(EYÜB90 - cilt: 31, sayfa: 244 - Hüküm no: 241 - Orijinal metin no: [35b-2])﻿

﻿

﻿

242. Hüküm

İvaz b. Merdan’ın terekesinin hak sahiplerine taksimi

Vilâyet-i Rumeli’nde Eski Cum‘a kasabasında Aşağı mahallesi sâkinlerinden işbu râfi‘ü’l-kitâb Durmuş b. Merdan nâm kimesne mahfil-i kazâda fi’l-asl yine mahalle-i mezbûre sâkinelerinden olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kiremitçi Süleyman mahallesinde müsâfiren sâkine olan Afîfe bt. Merdan nâm hâtun mahzarında üzerine da‘vâ ve takrîr-i kelâm edip sâlifü’z-zikr Kiremitçi Süleyman mahallesinde sâkin hâzır bi’l-meclis Cüce Yusuf Ağa b. Ali nâm kimesnenin hizmetinde iken bundan akdem fevt olan İvaz b. Merdan nâm müteveffânın terekesinden nısfı farziyyet ile li ebeveyn kız karındaşı merkūme Afîfe’ye ve bâkīsi usûbet ile bana isâbet ve intikāl etmişiken, mezbûre Afîfe mecmû‘-ı tereke-i müteveffâ-yı mezbûra hasren vârisi olmak üzre vâzı‘atü’l-yed olup eşyâ-i mezkûrenin nısfını bana teslîmden imtinâ‘ eder suâl olunup eşyâ-i muharrere-i mezbûrenin nısfını bana teslîme tenbîh olunmak matlûbumdur dedikde gıbbe’s-suâl merkūme Afîfe cevâbında fi’l-hakīka müteveffâ-yı mezbûr İvaz benim li ebeveyn er karındaşım olmağla eşyâ-i muharreresine ber vech-i mübeyyen vaz‘-ı yed etmişidim lâkin merkūm Durmuş dahi benim ile ve müteveffâ-yı merkūm İvaz ile li eb karındaşlar olup babamız ismi Merdan ve dedemiz ismi Cafer ve maskat-ı re’simiz sâlifü’l-beyân Aşağı mahalledir deyû bi tav‘ihâ ikrâr ve i‘tirâf etmeğin alâ mûcebi ikrârihâ eşyâ-i muharrere-i mezbûrenin nısfı merkūm Durmuş’a teslîme mezbûre Afîfe’ye tenbîh birle mâ hüve’l-vâki‘ kayd şüd. Fi’l-yevmi’l-ışrîn min Zilka‘deti’ş-şerîfe sene 1090.

Şuhûdü’l-hâl: Abdüsselâm Efendi b. Nasuh, es-Seyyid Ârif Çelebi b. Mustafa, Ahmed Beşe b. Hüseyin, Hasan b. Abdullah.

(EYÜB90 - cilt: 31, sayfa: 245 - Hüküm no: 242 - Orijinal metin no: [35b-3])﻿

﻿

﻿

243. Hüküm

Mehmed Çelebi b. Mustafa ile Mehmed Çavuş b. Abdullah’ın birbirleriyle anlaştıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Sofular mahallesi sâkinlerinden Mehmed Çelebi b. Mustafa nâm kimesne meclis-i şer‘-i şerîfde işbu râfi‘ü’l-kitâb Mehmed Çavuş b. Abdullah tarafından husûs-ı âti’l-beyânı tasdîke vekîl olup hasm-ı câhid-i şer‘î muvâcehesinde Mehmed Çelebi b. Mustafa ve Osman Çelebi b. Mehmed Usta nâm kimesneler şehâdetleriyle şer‘an vekâleti sâbite olan es-Seyyid Mahmud Çelebi b. es-Seyyid Mehmed mahzarında tav‘an ikrâr ve takrîr-i kelâm edip müvekkili mezbûr Mehmed Çavuş ile cihâta ve sâir nukūd ve urûza müte‘allika beynimizde nice dâm ü sited olmuşidi el-hâletü hâzihî ben âmme-i da‘vâ ve nizâ‘dan müvekkili mezbûr Mehmed Çavuş zimmetini ibrâ-i âmm-ı kātı‘ü’n-nizâ‘la ibrâ ve iskāt edip ol dahi benim zimmetimi ibrâ ve iskāt eyledi dedikde ahadühümâ âharın kelimâtını vicâhen ve şifâhen tasdîk ve tasdîk etmeğin mâ vaka‘a kayd şüd. Min Zilka‘deti’ş-şerîfe sene [10]90.

Şuhûdü’l-hâl: Abdullah Efendi b. Ahmed, Mehmed Efendi b. Süleyman, Mehmed Efendi b. Ahmed, Ali Çavuş b. Mehmed, Mehmed Ağa b. Eyüb, Yusuf Usta [b.] Zeynelabidin.

(EYÜB90 - cilt: 31, sayfa: 245 - Hüküm no: 243 - Orijinal metin no: [36a-1])﻿

﻿

﻿

244. Hüküm

Gülistan’ın cariyesi olduğunu iddia eden Âişe bt. Hasan’ın davasının reddi

Fi’l-asl vilâyet-i Anadolu’da medîne-i Sinop’da Demirli mahallesi sâkinelerinden olup hâlâ mahmiye-i İstanbul’da Kefeli mahallesinde müsâfiren sâkine olan Âişe bt. Hasan nâm hâtun mahfil-i kazâda medîne-i Hazret-i Ebâ Eyyûb Ensârî’de Kiremitçi Süleyman mahallesinde sâkine işbu râfi‘atü’l-kitâb Gülistan bt. Abdullah mahzarında üzerine da‘vâ ve takrîr-i kelâm edip merkūme Gülistan bundan akdem fevt olan ceddem Hümâ Hâtun’un câriye-i memlûkesi olup ba‘de vefâtihâ benim hisseme isâbet etmişiken, ben sagīre kalmağla mezbûre Gülistan firâr etmişidi hâlâ sâlifü’z-zikr Kiremitçi Süleyman mahallesinde sâkine Solakzâde kayınanası nâm hâtunun menzilinde[dir] suâl olunup takrîri tahrîr ve bana rıkkıyyete inkıyâda tenbîh olunmak matlûbumdur dedikde gıbbe’s-suâl merkūme Gülistan cevâbında ben müdde‘iyye-i mezbûre Âişe’nin ceddesi merkūme Hümâ Hâtun’un câriye-i memlûkesi olup hâl-i hayâtında fevtinden kırk gün mukaddem âzâde olmak üzre beni müdebbere edip mezbûre Hümâ Hâtun fevtinden kırk gün mukaddem sıhhatde bulunmak ile merkūmenin malından âzâd olup ve ber vech-i muharrer âzâd olduğumu müdde‘iyye-i mezbûre Âişe’nin vasîsi Bedrimâh Çelebi nâm kimesne muvâcehesinde bin yetmiş iki senesi Zilka‘desinde medîne-i Sinop’da mesned-nişîn-i şerî‘at-ı garrâ olan es-Seyyid Hibetullah Efendi b. es-Seyyid Seyfullah huzûrunda şuhûd-ı udûl ile isbât edip yedime hüccet vermişdi deyû târih-i mezkûr ile müverraha ve mûmâ-ileyh es-Seyyid Hibetullah Efendi imzâsıyla mümzât ve hatmiyle mahtûm hüccet-i şer‘iyye ibrâz edip müdde‘iyye-i merkūme Âişe muvâcehesinde feth ve kırâat olundukda mazmûnu merkūme Gülistan’ın takrîr-i meşrûhuna mutâbık bulunmağın isre’l-istintâk müdde‘iyye-i mezbûre Âişe benim hâl-i sıgārımda vasîm olan mezbûre Bedrimâh Çelebi’nin muvâcehesinde isbât etti ammâ ben tutmam deyû mazmûn-ı hüccet-i mersûmeyi bi tav‘ihâ ikrâr ve i‘tirâf etmeğin alâ mûcebi ikrârihâ merkūme Gülistan ile bî-vech mu‘ârazadan müdde‘iyye-i mezbûre Âişe’yi men‘ birle mâ vaka‘a kayd şüd. Fi’l-yevmi’l-ışrîn min Zilka‘deti’ş-şerîfe sene [10]90.

Şuhûdü’l-hâl: Abdüsselâm Efendi b. Nasuh, Ali Beşe b. Veli el-Mübâşir, es-Seyyid Ârif Çelebi b. Mustafa, Huddâm.

(EYÜB90 - cilt: 31, sayfa: 246 - Hüküm no: 244 - Orijinal metin no: [36a-2])﻿

﻿

﻿

245. Hüküm

Âişe bt. Mehmed ile boşandığı kocası Receb b. Hüseyin’in borç hususunda sulh olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Evlice baba mahallesinde sâkine Âişe bt. Mehmed nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Receb b. Hüseyin nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Receb benim zevcim olup hâlâ beni tatlîk etmekle zimmetinde mütekarrir ve ma‘kūdun-aleyh olan dört yüz akçe mehr-i müeccel hakkım ile nafaka-i iddet-i mu‘ayyenem ve me’ûnet-i süknâm mukābelesinde olan üç yüz akçe ki [cem‘an] yedi yüz akçeyi mersûm Receb’den taleb [ve] da‘vâ eylediğimde beynimizde muslihûn-ı müslimûn tavassut edip meblağ-ı mezkûr da‘vâsından merkūm Receb ile beni iki yüz akçe üzerine akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûru merkūm Receb’den tamâmen ahz ve kabz edip hukūk-ı zevciyyete ve meblağ-ı mezkûra müte‘allika âmme-i da‘vâdan mersûm Receb’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-hâdî ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed b. Ali, Hüseyin b. Ahmed, Ali b. İslâm, Hasan b. Mustafa, Veli b. Mustafa ve gayruhüm.

(EYÜB90 - cilt: 31, sayfa: 247 - Hüküm no: 245 - Orijinal metin no: [36a-3])﻿

﻿

﻿

246. Hüküm

Emine bt. Abdullah ile boşandığı kocası Seyfullah b. Abdullah’ın borç konusunda anlaştıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesinde sâkine Emine bt. Abdullah nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Seyfullah b. Abdullah mahzarında bi tav‘ihâ ikrâr ve takrîr-i kelâm edip mezbûr Seyfullah zevcim olup hâlâ beni tatlîk etmekle zimmetinde mütekarrir ve ma‘kūdun-aleyh olan mehr-i müecceli hakkım ile nafaka-i iddet-i mu‘ayyenem ve me’ûnet-i süknâm mukābelesinde üç yüz akçe ki cem‘an bin üç yüz akçeyi mezbûr Seyfullah’dan taleb ve da‘vâ eylediğimde beynimizde muslihûn-ı müslimûn tavassut edip merkūm Seyfullah ile beni dört aded beyaz bogasi üzre münakkaş yastık yüzü üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan sâlifü’z-zikr yastık yüzlerini merkūm Seyfullah yedinden [36b] ahz ve kabz edip hukūk-ı zevciyyete müte‘allika âmme-i da‘vâdan mezbûr Seyfullah’ın zimmetini ibrâ ve iskāt edip ol dahi benim zimmetimi hukūk-ı zevciyyete müte‘allika cemî‘ da‘vâdan ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-ışrîn min Zilka‘deti’ş-şerîfe sene [10]90.

Şuhûdü’l-hâl: Mustafa Halîfe b. ( ) Müezzin, İbrahim Beşe b. Abdullah, Muhtesib Ahmed Çelebi b. Mehmed, Hasan Çelebi b. Hüseyin ve gayruhüm.

(EYÜB90 - cilt: 31, sayfa: 247 - Hüküm no: 246 - Orijinal metin no: [36a-4])﻿

﻿

﻿

247. Hüküm

Mustafa Efendi’nin vakf ettiği nakdin nâzırı olup vefat eden Şeyh Abdullah b. Yakub’un Baba Haydar Vakfı’na olan borcunun ödendiği

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Baba Haydar mescid ve zâviyesinde berât-ı âlîşân ile bi’l-fi‘l mütevellî olan Ahmed Çelebi b. el-Hâc Mustafa nâm kimesne meclis-i şer‘-i şerîfde zâviye-i mezkûrede şeyh ve zâviye-i mezkûreye merhûm Mustafa Efendi nâm sâhibü’l-hayrın nukūd-ı mevkūfesine ber mûceb-i şart-ı vâkıf nâzır iken bundan akdem fevt olan eş-Şeyh Abdullah Efendi b. Yakub’un zevce-i menkûhası ve terekesine vâzı‘atü’l-yed olan işbu râfi‘atü’l-kitâb Fâtıma bt. Abdullah nâm hâtun tarafından husûs-ı âti’l-beyâna vekîl olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘iyye ile ârifân olan Mustafa Halîfe b. Musa ve Hasan Çelebi b. Hüseyin şehâdetleriyle şer‘an vekâleti sâbite olan el-Hâc Hasan b. Ahmed nâm kimesne mahzarında bi’t-tevliyye ikrâr-ı tâm ve takrîr-i kelâm edip zâviye-i mezkûre vâkıf-ı müşârün-ileyhin vakfı olup müteveffâ-yı mezbûr eş-Şeyh Abdullah Efendi’nin nezâret-i mahkiyesi hasebiyle hâl-i hayâtında makbûzu olan otuz bin akçe olmak üzre iki yüz elli esedî guruşun yetmiş beş guruşu ile mescidi mezkûr etrâfında müteveffâ-yı müslimîn defni için âhara bey‘ ettiği arsaların beyne’l-ahâlî ma‘lûmü’l-mikdâr akçelerini müteveffâ-yı mezbûr Abdullah Efendi hâl-i hayâtında hasbe’l-iktizâ mescid [ve] zâviyenin ta‘mîr ve termîmine şey’en fe-şey’en harc ve sarf edip yüz yetmiş beş esedî guruşu üzerinde kalmışidi hâlâ tevliyyeti mahkiyem hasebiyle meblağ-ı bâkī-i mezkûr yüz yetmiş beş guruşun altmış bir buçuk esedî guruşunu nakl-i tereke-i müteveffâ-yı mezbûra vâzı‘atü’l-yed olan müvekkile-i merkūme Fâtıma Hâtun yedinden ahz ve kabz edip bâkī yüz on üç buçuk guruş zimem-i nâsdan vekîl-i mezbûr el-Hâc Hasan yerli yerinden bana şerâit-i sıhhati müstecmi‘ havâle-i sahîha ile havâle ve rihânını tamâmen def‘ ve teslîm edip ben dahi kabz ve kabûl eyledim min ba‘d meblağ-ı bâkī-i mezkûr yüz yetmiş beş guruşdan ve müteveffâ-yı mezbûrun hâl-i hayâtında vech-i meşrûh üzre âhara bey‘ ettiği arsa akçelerinden terekesinde ve veresesinde ve üzerlerinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Hasan Ağa b. Abdullah, fahrü’l-kuzât Abdullah Efendi Kevnîzâde, el-Hâc İbrahim b. Mehmed, el-Hâc Halil b. Mehmed, İsmail Bey b. Mustafa, Mustafa Çelebi b. İbrahim, Hasan Efendi b. Veli.

(EYÜB90 - cilt: 31, sayfa: 248 - Hüküm no: 247 - Orijinal metin no: [36b-1])﻿

﻿

﻿

248. Hüküm

Hacı Ali b. Muhyiddin’in, evini İvaz Beşe b. Abdullah’a satması

Mahmiye-i İstanbul’da Kırkçeşme mahallesinde sâkin el-Hâc Ali b. Muhyiddin meclis-i şer‘-i şerîfde işbu râfi‘ü’l-kitâb İvaz Beşe b. Abdullah mahzarında ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup Havâss-ı Aliyye kazâsı a‘mâlinden Çatalca nâhiyesine tâbi‘ Baba Nakkāş nâm karyede vâki‘ bir tarafı Müezzin Hüseyin Halîfe mülkü ve bir tarafı Âişe nâm hâtun mülkü ve iki tarafı tarîk-i âm ile mahdûd iki bâb fevkānî oda ve bir anbar ve fırın ve ahır ve sundurma ve bir tahtânî sagīr oda ve bi’r-i mâ ve tahmînen iki dönüm bağı müştemil mülk menzilimi cemî‘ tevâbi‘ ve levâhıkı ile mezbûr İvaz Beşe’ye otuz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve kabz ve kabûl eyledikden sonra semeni olan meblağ-ı mezbûr otuz bin akçeyi yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr İvaz Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb kayd şüd. Fi’l-yevmi’s-sâlis ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed b. İbrahim, Şâhin b. Abdullah, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 249 - Hüküm no: 248 - Orijinal metin no: [36b-2])﻿

﻿

﻿

249. Hüküm

Mümine bt. Ali’nin ev ve dükkânlardaki hakkını kardeşi Hacı Mustafa b. Ali’ye satması

Fi’l-asl Havâss-ı Aliyye kazâsına tâbi‘ kasaba-i Ereğli’de sâkine olup hâlâ mahmiye-i İstanbul’da Saraçhâne başında sâkine olan Mümine bt. Ali nâm hâtun meclis-i şer‘-i şerîfde li ebeveyn er karındaşı işbu râfi‘ü’l-kitâb el-Hâc Mustafa nâm kimesne mahzarında bi tav‘ihâ ikrâr-ı tâm ve takrîr-i kelâm edip silk-i mülkümde münselik olup kasaba-i mezbûrede vâki‘ bir tarafdan Süleyman Hoca mülkü ve bir tarafdan Tiryaki Mustafa mülkü ve bir tarafdan Kahveci Mehmed mülkü ve bir tarafdan ba‘zan Toygar oğlu Mehmed mülkü ve ba‘zan tarîk-i âm ile mahdûd mülk menzilde olan üç sehimden bir sehim hisse-i şâyi‘am ile yine kasaba-i merkūmede vâki‘ bir tarafı cidâr-ı hamam ve bir tarafı Hacı Mehmed’in berber dükkânı ve tarafeyni tarîk-i âm ile mahdûd bir bâb kahveci dükkânında olan üç sehimden bir sehim hisse-i şâyi‘amı dahi cemî‘ hukūk ve merâfıkı ile karındaşım mezbûr el-Hâc Mustafa’ya bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bi safkatin vâhidetin bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr bin beş yüz akçeyi karındaşım mezbûr el-Hâc Mustafa yedinden tamâmen ahz ve kabz eyledim ba‘de’l-yevm zikr olunan menzil ve dükkânda olan sülüs hisse-i şâyi‘alarım mezbûr Mustafa’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed Hoca b. Ali, Mehmed b. Ahmed, Nurullah b. Receb, Mehmed b. Ali, Yusuf b. Abdullah, Ali b. Ahmed, Mehmed b. Hızır, Ramazan b. Şaban.

(EYÜB90 - cilt: 31, sayfa: 249 - Hüküm no: 249 - Orijinal metin no: [36b-3])﻿

﻿

﻿

250. Hüküm

İmam İshak Efendi’nin vârislerinin ev tarla ve çayırlarını Fâtıma bt. Abdullah’a satması

Mahmiye-i İstanbul’da Cafer Ağa mahallesi sâkinlerinden iken bundan akdem fevt olan İmâm İshak Efendi b. Yusuf’un verâseti sulbiye kebîre kızları Âişe ve Fâtıma ile sulbî kebîr oğulları Abdullah ve İbrahim’e münhasır olduğu şer‘an zâhir ve mütehakkik oldukdan sonra mezbûrân Abdullah ve İbrahim asâleten ve merkūmetân Âişe ve Fâtıma taraflarından husûs-ı âti’l-beyâna vekîl olup hasm-ı câhidi şer‘î muvâcehesinde merkūmetânın zâtlarını ma‘rifet-i şer‘iyye ile ârifân olan Hasan b. Mehmed ve Mehmed b. Şaban nâm kimesneler şehâdetleriyle şer‘an vekâleti sâbite olan Belkıs bt. Abdullah nâm hâtun vekâleten meclis-i şer‘-i hatîr-i lâzımü’t-tevkīrde işbu râfi‘atü’l-kitâb Fâtıma bt. Abdullah nâm hâtun mahzarında her biri bi’l-asâle ve bi’l-vekâle ikrâr-ı tâm ve takrîr-i kelâm edip Havâss-ı Aliyye müzâfâtından Terkos nâhiyesine tâbi‘ Ayvad Ali nâm karyede vâki‘ bir tarafdan Hasan mülkü ve bir tarafdan su kemeri ve bir tarafdan ba‘zan su kemeri ve ba‘zan mekābir-i müslimîn ve bir tarafdan tarîk-i âm ile mahdûd saz örtülü bir oda ve bir ahır ve bahçeyi müştemil mülk-i mevrûs menzilimizi cemî‘ tevâbi‘i ile merkūme Fâtıma’ya on üç kıt‘a esedî guruşa bey‘-i kat‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra yine karye-i mezbûre sınırı dâhilinde vâki‘ bir tarafı mekābir-i kefere ve bir tarafı kavaklık ve bir tarafı dere ve bir tarafı tarîk-i âm ile mahdûd birbirine muttasıl iki kıt‘a tarla ve yine bir tarafdan orman ve bir tarafdan cebel ve bir tarafdan tarîk-i âm ile mahdûd birbirine muttasıl iki kıt‘a tarla ve bir kıt‘a çayırımızın hakk-ı tasarruflarını ma‘rifet-i sâhib-i arz ile merkūme Fâtıma’ya yedi esedî guruş bedel mukābelesinde tefvîz ve ferâğ ol dahi tefevvuz ve kabûl eyledikden sonra semen-i mezbûr ile bedel-i mezkûr cem‘an yirmi guruşu merkūme Fâtıma yedinden tamâmen ahz ve kabz eyledik ba‘de’l-yevm zikr olunan menzil ve tarla ve çayırı mezbûre Fâtıma keyfe mâ yeşâ’ mutasarrıfe olsun dediklerinde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sâdis ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Ahmed Çelebi b. Mehmed Efendi, Hasan b. Abdullah, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 250 - Hüküm no: 250 - Orijinal metin no: [37a-1])﻿

﻿

﻿

251. Hüküm

Yusuf Bey b. Hüseyin’in gece bir eve girerken kendisini yakalamaya gelen Yusuf b. Abdullah’ı bıçakla yaralaması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Davud Ağa mahallesinde sâkin işbu râfi‘ü’l-kitâb Yusuf b. Abdullah nâm kimesne mahfil-i kazâda mahmiye-i İstanbul hısnı ebvâbından Topkapısı hâricinde sâkin diğer Yusuf Bey b. Hüseyin nâm kimesne mahzarında üzerine da‘vâ ve takrîr-i kelâm edip merkūm diğer Yusuf Bey işbu târih-i kitâb gecesi vakt-i işâda mahalle-i mezbûrede sâkine Nevcivan Hâtun’un menzilinin duvarından aşıp havlusu içine girmekle, ben dahi mahalle-i mezbûrede üç dört âdem ahz için üzerine vardığımda işbu hançer ile sol meme[mi]n üstünden darb ve cerh etmişdir mezbûr diğer Yusuf’dan suâl olunup takrîri tahrîr ve mûcibi icrâ olunmak matlûbumdur dedikde gıbbe’s-suâl merkūm diğer Yusuf cevâbında merkūme Nevcivan’ın câriyesi olup gāib ani’l-meclis olan Belkıs dâimâ beni mersûme Nevcivan’ın menziline da‘vet etmek ile ben dahi câriye-i mersûme için bir kaç def‘a gece ile varmışidim işbu gün dahi câriye-i merkūme Belkıs beni da‘vet etmek ile ben dahi işbu gece vakt-i mezkûrda mezbûre Nevcivan’ın menzilinin havlusu içine girdiğimde müdde‘î-i mezbûr Yusuf üç dört âdem ile beni karşılayıp üzerime ahz için hücûm ettiklerinde ben dahi müdde‘î-i mezbûr Yusuf’un sol memesi üstünde işbu hançer ile ber vech-i muharrer darb ve cerh eyledim deyû tâyi‘an ikrâr ve i‘tirâf etmeğin mâ vaka‘a kayd şüd. Fi’l-yevmi’l-hâmis ve’l-ışrîn min Zilka‘deti’ş-şerîfe sene [10]90.

Şuhûdü’l-hâl: Nasuh Halîfe b. Abdüsselâm el-Müezzin, İbrahim Ağa b. Halil, Receb Beşe b. Mustafa, Sefer Beşe b. Mustafa, Musli Ağa b. Hasan, İbrahim Ağa b. Mehmed Kethüdâ, Ahmed b. Hüseyin, Mehmed Çelebi b. Mahmud, Mustafa b. Mahmud, Mustafa b. Mehmed, Mehmed b. Ahmed sarrâc, Mehmed Beşe b. Yusuf.

(EYÜB90 - cilt: 31, sayfa: 251 - Hüküm no: 251 - Orijinal metin no: [37a-2])﻿

﻿

﻿

252. Hüküm

Emine bt. Cafer’in evini Halil Beşe b. Fazlullah’a satması

Medîne-i Hazret-i Ebâ Eyyûb-i Ensârî’de Takyecibaşı mahallesi sâkinelerinden Emine bt. Cafer nâm hâtun meclis-i şer‘-i şerîfde işbu râfi‘ü’l-kitâb Halil Beşe b. Fazlullah mahzarında bi tav‘ihâ ikrâr ve takrîr-i kelâm edip akd-i âti’z-zikrin silk-i mülkümde münselik olup mahalle-i mezbûrede vâki‘ bir tarafdan İbrahim b. Ramazan mülkü ve bir tarafdan Meryem bt. Abdullah mülkü ve bir tarafdan Havva Hâtun bt. Hüseyin mülkü ve bir tarafdan tarîk-i âm ile mahdûd iki tahtânî ve bir fevkānî odaları ve havluyu müştemil menzilimi cemî‘ tevâbi‘iyle mezbûr Halil Beşe’ye yüz kıt‘a esedî guruşa tarafından îcâb ve kabûlü hâvî bey‘-i bâtt-ı sahîh ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mastûr yüz guruşu mezbûr Halil Beşe yedinden tamâmen ahz ve kabz eyledim ba‘de’l-yevm menzili mahdûd-ı mezkûr merkūm Halil Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’l-ibtigā ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: İbrahim Efendi b. Hasan, Receb Efendi el-İmâm, Mehmed Çelebi el-Müezzin, Ahmed Çelebi b. Ali, Ramazan b. İvaz, Mehmed b. Abdünnebi, Mehmed b. Ali, Mustafa b. Mehmed, Ahmed Çelebi b. Emrullah ve gayruhüm.

(EYÜB90 - cilt: 31, sayfa: 251 - Hüküm no: 252 - Orijinal metin no: [37a-3])﻿

﻿

﻿

253. Hüküm

Polihroni v. Şiro’nun, bağını Nikola v. Mihal’e satması

Vilâyet-i Rumeli’nde medîne-i Yenişehir müzâfâtından Kûhistan nâhiyesine tâbi‘ Palyokasrı nâm karye sâkinlerinden Polihroni v. Şiro nâm zimmî meclis-i şer‘-i şerîfde işbu râfi‘ü’r-rakīm Nikola v. Mihal nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik olup karye-i mezbûrede vâki‘ bir tarafdan Kosta v. Şiro bağı ve bir tarafdan Yorgi nâm zimmî bağı ve bir tarafdan İskaro Polonik bağı [37b] ve bir tarafdan tarîk-i âm ile mahdûd bir kıt‘a bağı, cemî‘ hukūk ve rüsûmuyla merkūm Nikola’ya bin yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûru mersûm Nikola yedinden tamâmen ahz ve kabz eylediğimden sonra sâlifü’z-zikr bağı mahallinde zabt ve tasarrufa mesfûr Nikola’yı taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fî gurreti Zilhicceti’ş-şerîfe li sene tis‘în ve elf.

Şuhûdü’l-hâl: Mehmed b. Eyüb, Hasan b. Abdullah, Ali b. Abdullah ve gayruhüm mine’l-huzzâr.

(EYÜB90 - cilt: 31, sayfa: 252 - Hüküm no: 253 - Orijinal metin no: [37a-4])﻿

﻿

﻿

254. Hüküm

Emine bt. Hasan Ağa’nın, eve ait hissesini Hasan Çelebi b. İbrahim’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bâ[rî]- mahallâtından Ahmed Dede mahallesi sükkânından iken bundan akdem fevt olan Tavukçubaşı demekle ma‘rûf Hasan Ağa nâm müteveffânın verâseti sulbiye kebîre kızları Fâtıma ve İsmihân ve Emine ile sulbî kebîr oğlu Ali’ye münhasıra olup ba‘dehû kable’l-kısmet mezbûr Ali dahi vefât edip verâseti li eb kız karındaşları merkūmât Fâtıma ve İsmihân ve Emine ile ibn-i ammi Abdurrahman’a münhasıra olup ba‘dehû kable’l-kısmet merkūme Fâtıma dahi fevt olup verâseti li ebeveyn kız karındaşı merkūme İsmihân ve li eb kız karındaşı mezbûre Emine ile ibn-i ammi mezbûr Abdurrahman’a münhasıra ve tashîh-i mes’eleleri iki yüz yetmiş sehimden i‘tibâr olunup sihâm-ı mezkûreden yüz on yedi sehmi merkūme İsmihân’a ve doksan bir sehmi mezbûre Emine’ye ve altmış iki sehmi mezbûr Abdurrahman’a isâbet ve intikāl eylediği lede’ş-şer‘i’l-mutahhar zâhir ve mütehakkik oldukdan sonra merkūm Emine meclis-i şer‘-i hatîr-i lâzımü’t-tevkīrde li eb kız karındaşı oğlu işbu râfi‘ü’l-kitâb Hasan Çelebi b. İbrahim nâm kimesne mahzarında bi tav‘ihâ ikrâr ve takrîr-i kelâm edip mahalle-i mezbûrede vâki‘ bir tarafdan merhûm Sâlih Paşa çiftliği demekle ma‘rûf çiftliğin arâzisi ve bir tarafdan el-Hâc Şaban bağı ve odaları ve iki tarafdan tarîk-i hâs ile mahdûd bir fevkānî oda ve bir sofa ve zât-ı eşcâr-ı müsmire ve gayr-ı müsmire bahçeyi ve bir harâbe bağı müştemil mülk menzilde olan doksan bir sehim hisse-i mezkûremi mezbûr Hasan Çelebi’ye üç bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr üç bin akçeyi mezbûr Hasan Çelebi yedinden tamâmen ahz ve kabz eyledim ba‘de’l-yevm zikr olunan doksan bir sehim hissem merkūm Hasan Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fî gurreti Zilhicceti’ş-şerîfe li sene tis‘în ve elf.

Şuhûdü’l-hâl: Abdullah Efendi b. Mehmed el-İmâm, Ebûbekir Ağa b. ( ), Abdullah Halîfe b. Veli el-Müezzin, Ahmed Ağa b. ( ), İsmail Çelebi b. ( ), es-Seyyid Ârif Çelebi b. Mustafa ve gayruhüm.

(EYÜB90 - cilt: 31, sayfa: 252 - Hüküm no: 254 - Orijinal metin no: [37b-1])﻿

﻿

﻿

255. Hüküm

Ali b. Hasan’ın mirasçılarından Abdurrahman’ın hakkını alması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Ahmed Dede mahallesi sâkinlerinden iken bundan akdem fevt olan Ali b. Hasan’ın verâseti li ebeveyn kız karındaşlar Emine ve İsmihân ve Fâtıma’ya ve li ebeveyn ammisi oğlu Abdurrahman’a münhasıra olduğu şer‘an zâhir ve mütehakkik oldukdan sonra mezbûr Abdurrahman meclis-i şer‘-i şerîfde bundan esbak vefât eden merkūme İsmihân’ın sadrî kebîr oğlu ve terekesine vâzı‘ü’l-yed olan işbu râfi‘ü’l-kitâb Hasan Çelebi b. İbrahim nâm kimesne mahzarında tav‘an ikrâr-ı tâm ve takrîr-i kelâm edip ammim müteveffâ-yı mezbûrun terekesinden bana isâbet eden sülüs hisse-i şer‘iyyemi müteveffât-ı merkūme İsmihân hâl-i hayâtında ahz ve kabz edip kable’t-teslîm fevt olmağla üzerinde kalmışidi hâlâ tereke-i müteveffât-ı merkūmeye vâzı‘ü’l-yed olan mezbûr Hasan Çelebi’den bana âid sülüs hisse-i mezkûremi taleb ve da‘vâ eylediğimde beynimizde münâza‘ât-ı kesîre ve muhâsamât-ı ekîde vâkı‘a olmuşdu el-hâletü hâzihî beynimizde muslihûn-ı müslimûn tavassut edip mezbûr Hasan Çelebi ile beni beş esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı merkūmu mezbûr Hasan Çelebi yedinden tamâmen ahz ve kabz edip ammim müteveffâ-yı mezbûrun terekesinden sülüs hisse-i mezbûreme müte‘allika âmme-i de‘âvî ve mütâlebâtdan zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâmin ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: es-Sâbikūn.

(EYÜB90 - cilt: 31, sayfa: 253 - Hüküm no: 255 - Orijinal metin no: [37b-2])﻿

﻿

﻿

256. Hüküm

Yahudi Şeban v. Hayder’in, Mehmed b. Yolcu’ya borcunu ödemesi gerektiği

Mahmiye-i İstanbul’da Vezir hanında sâkin tüccâr tâifesinden işbu râfi‘[ü’l-kitâb] Mehmed b. Yolcu? nâm kimesne mahfil-i kazâda Havâss-ı Aliyye müzâfâtından kasaba-i Hasköy’de Kiremitçi Ahmed Çelebi mahallesinde sâkin Şeban v. Hayder nâm Yahudi muvâcehesinde üzerine da‘vâ ve takrîr-i kelâm edip mezbûr Şeban zimmetinde vasfı ve cinsi beynimizde ma‘lûm emti‘a-i mütenevvi‘a semeninden on iki buçuk esedî guruş hakkım olup hattâ meblağ-ı mezkûr bana deyni olduğunu huzûr-ı müslimînde bundan akdem ikrâr dahi etmişiken, hâlâ taleb eylediğimde vermede te‘allül eder suâl olunup edâsına tenbîh olunmak matlûbumdur dedikde gıbbe’s-suâl ve akībe’l-inkâr ve isre talebi’l-beyyine udûl-i ricâlden olup sâlifü’z-zikr handa sâkin Hüseyin b. Hasan nâm kimesne ile Artin v. Moses nâm zimmî mahfil-i kazâya li ecli’ş-şehâde hâzırân olup istişhâd [38a] olunduklarında fi’l-hakīka mersûm Şeban ber vech-i muharrer müdde‘î-i mezbûr Mehmed’e meblağ-ı mezkûr on iki buçuk esedî guruş zimmetinde lâzımü’l-edâ deyni olduğunu bizim huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe ri‘âyeti şerâiti’l-kabûl şehâdetleri makbûle olmağın mûcebiyle meblağ-ı merkūmu müdde‘î-i mezbûr Mehmed’e edâya mesfûr Şeban’a tenbîh birle mâ vaka‘a kayd şüd. Fi’l-yevmi’s-sâmin ve’l-ışrîn min Zilka‘deti’ş-şerîfe li sene tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Ali b. Abdullah.

(EYÜB90 - cilt: 31, sayfa: 254 - Hüküm no: 256 - Orijinal metin no: [37b-3])﻿

﻿

﻿

257. Hüküm

Merhûme Meryem’in vakf ettiği eve mütevelli tayini

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesinde vâki‘ merhûme Meryem nâm sâhibetü’l-hayr[ın] vakf ve gallesini mahalle-i merkūme i[mâ]mına şart ve ta‘yîn eylediği bir tarafdan mahalle-i mezbûre mescidi şerîfi ve bir tarafdan mahalle-i merkūme i[mâ]mına vakıf menzil ve bir tarafdan Attârzâde kızı Ârife nâm hâtun mülkü ve bir tarafdan tarîk-i hâs ile mahdûd menzili âhara îcâr için bir mütevellî nasb olunmak lâzım ve mühim olmağla hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi işbu râfi‘ü’l-kitâb yine mahalle-i mezbûre imâmı olan Abdullah Efendi b. Mehmed nâm kimesneyi menzili mahdûd-ı mezkûra hasbî mütevellî nasb ve ta‘yîn eyledikde ol dahi tevliyyeti mezkûreyi kabûl ve levâzımını edâya ta‘ahhüd ve iltizâm etmeğin mâ cerâ bi’t-taleb ketb olundu. Fî gurre-i Zilhicceti’ş-şerîfe sene [10]90.

Şuhûdü’l-hâl: es-Sâbikūn.

(EYÜB90 - cilt: 31, sayfa: 255 - Hüküm no: 257 - Orijinal metin no: [38a-1])﻿

﻿

﻿

258. Hüküm

Ali Çelebi b. Seydi’nin evini, Emine bt. Abdullah ile Mehmed Bey b. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından Ali Çelebi b. Seydî nâm kimesne meclis-i şer‘-i şerîf-i enverde işbu râfi‘atü’l-kitâb tasdîk-i âti’z-zikre kendi tarafından asîl ve zevcesi Emine bt. Abdullah nâm hâtun tarafından sâbitü’l-vekâle vekîl olan Mehmed Bey b. Abdullah nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Hâmide bt. Mustafa nâm hâtun mülkü iki bâb ve bir tarafdan Fağfûr bt. Abdullah nâm hâtun mülkü ve bir tarafdan tarîk-i âm ile mahdûd iki bâb ve ocaklı ve iki bâb ocaksız dört fevkānî ve iki bâb tahtânî odaları ve iki sofa ve bi’r-i mâ ve kenîf ve zât-ı eşcâr-ı müsmire bahçeyi müştemil menzilimin sülüsânı mezbûr Mehmed Bey’e yüz altmış altı kıt‘a esedî guruş ile bir sülüs guruşa ve sülesânı dahi seksen üç esedî guruş ile bir zolataya müvekkile-i mezbûre Emine’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi minvâl-i muharrer üzre iştirâ ve tesellüm ve kabûl eylediklerinde sonra semeni olan meblağayn-ı mezkûreyn ki cem‘an üç yüz elli guruşu mezbûrân Mehmed Bey ve Emine yedlerinden tamâmen ahz ve kabz eyledim ba‘de’l-yevm menzili mahdûd-ı mezkûr vech-i meşrûh üzre mezbûrânın ber vech-i iştirâk mülk-i müşterâları olmuşdur keyfe mâ yeşâ’ân mutasarrıfân olsunlar dedikde gıbbe’t-tasdîki’ş-şer‘î mâ vaka‘a bi’l-ibtigā kayd şüd. Fî gurreti Zilhicceti’ş-şerîfe li sene tis‘în ve elf.

Şuhûdü’l-hâl: Receb Efendi el-İmâm, Mehmed Çelebi b. ( ) el-Müezzin, Mehmed Beşe b. İbrahim, Ahmed Çelebi b. Ali, İbrahim Bey b. Mehmed, Hüseyin Çelebi b. Halil, Hasan Bey Bölükbaşı, Kethüdâ-yı Teberdârân Nasuh Bey.

(EYÜB90 - cilt: 31, sayfa: 255 - Hüküm no: 258 - Orijinal metin no: [38a-2])﻿

﻿

﻿

259. Hüküm

İbrahim Ağa b. Mustafa’nın kölesi Hüseyin’i azat etmesi

Medîne-i Hazret-i Ebâ Eyyûb-i Ensârî -radiyallâhu anhu Rabbühü’l-Bârî-’de Otakçılar mahallesi sükkânından fahrü’l-eşbâh İbrahim Ağa b. Mustafa meclis-i şer‘-i hatîr-i lâzımü’t-tevkīrde kendiye rıkkını mu‘terif olan orta boylu çatık kaşlı kara gözlü Rûsiyyü’l-asl işbu râfi‘ü’l-kitâb Hüseyin b. Abdullah nâm abd-i memlûkü mahzarında tav‘an ikrâr-ı tâm ve takrîr-i kelâm edip abd-i memlûküm olan mevsûf-ı mezkûr Hüseyin’i cemî‘ malımdan ifrâz edip hasbeten lillâhi’l-ganiyyi’l-hallâk i‘tâk ve zümre-i ahrâr-ı asliyyâta idrâc ve ilhâk eyledim ba‘de’l-yevm mevsûf-ı mezkûr Hüseyin sâir ahrâr-ı asliyyîn gibi hür olup üzerinde hakk-ı velâdan gayrı hakkım kalmadı dedikde mâ vaka‘a bi’l-ibtigā ketb olundu. Fi’t-tâsi‘ min Zilhicceti’ş-şerîfe sene 1090.

Şuhûdü’l-hâl: Mehmed Efendi b. İbrahim el-İmâm, Ahmed Çelebi b. Receb, Hasan Çelebi b. Mustafa, Mehmed b. Eyüb ve gayruhüm mine’l-huzzâr.

(EYÜB90 - cilt: 31, sayfa: 256 - Hüküm no: 259 - Orijinal metin no: [38a-3])﻿

﻿

﻿

260. Hüküm

Polihroni v. Şiro’nun, bostan yerini Yani v. Panayot’a satması

Vilâyet-i Rumeli’nde medîne-i Yenişehir müzâfâtından Kûhistan nâhiyesine tâbi‘ Palyokasrı nâm karye ahâlîsinden Polihroni v. Şiro nâm zimmî meclis-i şer‘-i şerîfde işbu râfi‘ü’r-rakīm Yani v. Panayot nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt ve tasarrufumda olup karye-i mezbûrede vâki‘ bir tarafdan Minhopodi mülkü ve bir tarafdan tarîk-i âm ile mahdûd bir fevkānî oda ve altında ahır ve bir dip dut ve bir asma eşcârı ve bir anbarı müştemil mülk menzilimi cemî‘ tevâbi‘ ve levâhıkıyla ve yine karye-i mezbûrede vâki‘ bir tarafı Yorgi Şiro mülkü ve bir tarafı Kosta Şiro mülkü ve bir tarafı Yorgi Dorani mülkü ve bir tarafı tarîk-i âm ile mahdûd zât-ı eşcâr-ı müsmire ve gayr-ı müsmireyi hâvî mülk bostan yerini, cemî‘ hukūk ve merâfıkı ile merkūm Yani’ye bi safkatin vâhidetin dört bin sekiz yüz fıddî râyic fi’l-vakt akçe tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl edip semeni olan meblağ-ı mezkûr dört bin sekiz yüz akçeyi mersûm Yani yedinden tamâmen ahz ve kabz eylediğimden sonra zikr olunan menzil ve bostan yerini mahallinde zabt ve tasarrufa merkūm Yani’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Zilhicceti’ş-şerîfe li sene tis‘în ve elf.

Şuhûdü’l-hâl: Hasan b. Abdullah, Ali b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 256 - Hüküm no: 260 - Orijinal metin no: [38a-4])﻿

﻿

﻿

261. Hüküm

Lanbo v. Yamandi’nin bağını Sefer Beşe b. Bayram’a satması

Havâss-ı Aliyye kazâsına tâbi‘ Küçükçekmece nâhiyesine tâbi‘ Anbarlı nâm karyede sâkin Lanbo v. Yamandi nâm zimmî meclis-i şer‘-i hatîr-i lâzımü’t-tevkīrde işbu râfi‘ü’l-kitâb Sefer Beşe b. Bayram nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafdan Ali Ağa tarlası ve bir tarafdan Pandazi tarlası ve bir tarafdan Yani tarlası ve bir tarafdan Şeyhzâde tarlası ile mahdûd tahmînen bir dönüm bağı, cemî‘ hukūk ve merâfıkı ile merkūm sefer Beşe’ye dört yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûru mezbûr Sefer Beşe yedinden tamâmen ahz ve kabz eyledim ba‘de’l-yevm sâlifü’z-zikr bağ mezbûr Sefer Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ cerâ bi’l-ibtigā kayd şüd. Fi’l-yevmi’s-sâlis aşer min Zilhicceti’ş-şerîfe sene 1090.

Şuhûdü’l-hâl: Mehmed Çelebi b. ( ), Hasan Çelebi b. ( ), Ahmed Beşe b. ( ), Ali Beşe b. ( ).

(EYÜB90 - cilt: 31, sayfa: 257 - Hüküm no: 261 - Orijinal metin no: [38b-1])﻿

﻿

﻿

262. Hüküm

Meydan v. Dimo’nun Şaban b. Mustafa’nın ev duvarını yıkıp, duvar tahtası ve sırığını aldığı

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kar[a] Süleyman Çelebi mahallesinde sâkin işbu râfi‘ü’l-kitâb Şaban Bey b. Mustafa nâm kimesne meclis-i şer‘-i şerîfde Meydan v. Dimo nâm zimmî muvâcehesinde üzerine da‘vâ ve takrîr-i kelâm edip işbu târih-i kitâb gecesi akşam namazından sonra Meydan işbu mevcûd bi’l-meclis olan külünk ile mahalle-i mezbûrede vâki‘ menzilim duvarının örtüsü tahta ve sırığını hedm edip götürmüşdür suâl olunsun dedikde gıbbe’s-suâl ve akībe’l-inkâr, müdde‘î-i mezbûr Şaban Bey’den da‘vâsına mutâbık beyyine taleb olundukda udûl-i ricâlden olup mahalle-i mezbûre sükkânından Ahmed b. Şaban ve Mustafa b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Meydan vakt-i mezbûrda işbu külünk ile müdde‘î-i mezbûrun menzil duvarının örtüsü tahta ve sırığı hedm edip götürürken biz gördük biz bu husûsa bu vech üzre şâhidleriz ve şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle mâ hüve’l-vâki‘ kayd şüd. Fi’l-yevmi’r-râbi‘ aşer min Zilhicceti’ş-şerîfe li sene tis‘în ve elf.

Şuhûdü’l-hâl: Musa Bey Subaşı, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 257 - Hüküm no: 262 - Orijinal metin no: [38b-2])﻿

﻿

﻿

263. Hüküm

Hasan b. İbrahim’in borcunu Murad b. Abdullah’ın vârislerine ödemesi

Medîne-i Hazret-i Ebâ Eyyûb-i Ensârî mahallâtından Süleyman Subaşı mahallesi sükkânından iken bundan akdem fevt olan Murad b. Abdullah’ın verâseti zevce-i metrûkesi Gülistan bt. Abdullah ile sulbiye kebîre kızları Fâtıma ve Âişe’ye münhasıra olup tashîh-i mes’eleleri on altı sehimden i‘tibâr olunup sihâm-ı mezkûreden iki sehmi merkūme Gülistan’a ve yedişer sehmi mezbûretân Fâtıma ve Âişe’ye isâbet ve intikāl eylediği şer‘an zâhir ve mütehakkik oldukdan sonra işbu râfi‘atü’l-kitâb merkūme Fâtıma mahfil-i kazâda Hasan b. İbrahim nâm kimesne mahzarında üzerine da‘vâ ve takrîr-i kelâm edip mûrisimiz babam müteveffâ-yı mezbûrun merkūm Hasan zimmetinde otuz esedî guruş hakkı olup kable’l-ahz fevt olmağla meblağ-ı mezkûr mezbûr Hasan zimmetinde kalmışdı hâlâ meblağ-ı mezkûrdan benim hisse-i irsiyyeme isâbet eden on üç esedî guruş ile on beş akçe hakkımı taleb ederim suâl olunup edâsına tenbîh olunmak matlûbumdur dedikde gıbbe’s-suâl merkūm Hasan cevâbında müteveffâ-yı mezbûre meblağ-ı mezkûr otuz guruş zimmetinde lâzımü’l-edâ deyni olduğunu tav‘an ikrâr etmeğin alâ mûcebi ikrârihî müdde‘iyye-i mezbûre Fâtıma’nın hissesine isâbet eden meblağ-ı merkūmu edâya mezbûr Hasan’a tenbîh birle mâ vaka‘a kayd şüd. Fi’l-yevmi’l-hâmis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Ali b. Abdullah, Hasan b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 258 - Hüküm no: 263 - Orijinal metin no: [38b-3])﻿

﻿

﻿

264. Hüküm

Benyamin v. Mosi’nin vakf ettiği eve ait birikmiş kirayı İlya v. Menahim’in ödemesi

Havâss-ı Aliyye kazâsına tâbi‘ kasaba-i Hasköy’de Keçeci Pîrî mahallesinde vâki‘ bir tarafı Karaî kilisesi ve bir tarafı Salamon Azamir nâm Yahudi mülkü ve bir tarafı tarîk-i âm ile mahdûd Benyamin v. Mosi nâm Yahudi’nin vakfı olan menzilin berât-ı âlîşân ile bi’l-fi‘l mütevellîsi olan işbu râfi‘ü’l-kitâb Mehmed Çavuş b. Abdullah nâm mühtedî mahfil-i kazâda Orta cemâ‘atinden olup yirmi sekiz akçe ücret-i müeccele ile menzili mezkûrda sâkin olan İlya v. Menahim nâm Yahudi muvâcehesinde bi’t-tevliyye üzerine da‘vâ ve takrîr-i kelâm edip merkūm İlya zimmetinde menzili mezkûr ücretinden yevmî ikişer akçeden yirmi altı ayda bâkī bin beş yüz altmış akçe kalmağla hâlâ taleb eylediğimde vermede ta‘allül eder suâl olunup edâsına tenbîh olunmak matlûbumdur dedikde gıbbe’s-suâl merkūm İlya cevâbında menzili mahdûd-ı mezkûr ücretinden ber vech-i muharrer yirmi altı ayda meblağ-ı mezbûr bin beş yüz altmış akçe bâkī zimmetinde kaldığını tav‘an ikrâr etmeğin alâ mûcebi ikrârihî meblağ-ı mezbûru mütevellî-i merkūma edâya mesfûr İlya’ya tenbîh olundukdan sonra mütevellî-i mezbûr Mehmed Çavuş mesfûr İlya muvâcehesinde takrîr-i kelâm edip meblağ-ı mezkûru merkūm İlya yedinden tamâmen ahz ve kabz eyledim dedikde mâ cerâ bi’t-taleb kayd şüd. Fi’l-yevmi’l-hâdî aşer min Zilhicceti’ş-şerîfe li sene tis‘în ve elf.

Şuhûdü’l-hâl: Ahmed Çelebi b. Mustafa, İbrahim Efendi b. Mustafa, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 258 - Hüküm no: 264 - Orijinal metin no: [38b-4])﻿

﻿

﻿

265. Hüküm

Âişe bt. Ahmed ile Mustafa b. Mehmed’in evlenmesi

Fi’l-asl mahmiye-i İstanbul’da Şeyh Vefâ kurbunda Kara Halîfe mahallesi sâkinlerinden olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- de Kasım Paşa mahallesinde müsâferet vechi üzre sâkine olan Âişe bt. Ahmed nâm hâtun tarafından husûs-ı âti’l-beyâna vekîl olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘î ile ârifân olan Mehmed b. Mahmud ve Ali b. İslâm nâm kimesneler şehâdetleriyle şer‘an vekâleti sâbite olan İbrahim Efendi b. Mustafa nâm kimesne meclis-i şer‘-i şerîf-i enverde işbu râfi‘ü’l-kitâb Mustafa b. Mehmed tarafından dahi kezâlik husûs-ı âti’l-beyâna vekîl olup hasm-ı münkir mahzarında Osman Beşe b. Abdülganî ve Mustafa b. Süleyman şehâdetleriyle şer‘an vekâleti sâbite olan diğer Mustafa b. Şaban mahzarında bi’l-vekâle takrîr-i kelâm ve ta‘bîr ani’l-merâm edip müvekkilem merkūme Âişe’nin nefsini üç bin fıddî râyic fi’l-vakt akçe mehr-i müeccel ile müvekkili mezbûr Mustafa’ya vekâletim hasebiyle tezvîc eyledim dedikde vekîl-i mezbûr diğer Mustafa dahi müvekkili mezbûr Mustafa için ber vech-i muharrer bi’l-vekâle tezevvüc ve kabûl ettim dedikde mâ cerâ bi’l-ibtigā kayd şüd. Fi’l-yevmi’s-sâdis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Hasan b. Abdullah, Ali b. Abdullah, Ali b. İslâm, Muharrirü’l-vesîka Mehmed el-Eyyûbî.

(EYÜB90 - cilt: 31, sayfa: 259 - Hüküm no: 265 - Orijinal metin no: [39a-1])﻿

﻿

﻿

266. Hüküm

Mihal v. Paskal’ın evini istiğlâl yoluylamütevelli Mustafa b. Ahmed’e satması

Havâss-ı Aliyye müzâfâtından Nifos nâm karye ahâlîsinden Mihal v. Paskal nâm zimmî meclis-i şer‘-i şerîf-i enverde hadîka-i Davudpaşa gılmânı mühimmâtına mevkūfe nukūda bi’l-fi‘l mütevellî olan hadîka-i merkūmede harem bekçisi olan işbu râfi‘ü’l-kitâb el-Hâc Mustafa b. Ahmed nâm bostânî mahzarında tav‘an ikrâr-ı tâm ve takrîr-i kelâm edip silk-i mülkümde münselik emlâkimden olup karye-i mezkûrede vâki‘ bir tarafdan Âişe Hanım mülkü ve bir tarafdan Riz mülkü ve bir tarafdan Kosta mülkü ve bir tarafdan tarîk-i âm ile mahdûd menzilimi cemî‘ tevâbi‘ ve levâhıkıyla mütevellî-i mezbûr el-Hâc Mustafa’ya elli iki kıt‘a esedî guruşa bi tarîki’l-istiğlâl bey‘ ve teslîm edip ol dahi tarîk-i mezkûr üzre vakf-ı mezbûr malıyla iştirâ ve tesellüm ve kabûl eyleyip semeni olan meblağ-ı merkūm elli iki guruşu mütevellî-i mezbûr el-Hâc Mustafa yedinden tamâmen ahz ve kabz eylediğimden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin dokuz yüz otuz altı akçe icâre ile bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Mustafa Efendi b. Mehmed el-Hatîb, Mustafa Efendi b. Fazlullah, Mustafa Bey b. Halil, Osman Bey b. Abdullah, İbrahim b. Muharrem el-Bostânî, Hasan b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 259 - Hüküm no: 266 - Orijinal metin no: [39a-2])﻿

﻿

﻿

267. Hüküm

Porolo v. Andriye’nin çayır yerini İstefan v. Vargo’ya satması

Havâss-ı Aliyye müzâfâtından Cuhûd Burgaz nâm karye ahâlîsinden Porolo v. Andriye nâm zimmî meclis-i şer‘-i şerîf-i enverde işbu râfi‘ü’r-rakīm İstefan v. Vargo nâm zimmî muvâcehesinde tav‘an ikrâr-ı tâm ve takrîr-i kelâm edip tefvîz-i âtî sudûruna değin taht-ı tasarrufumda olup karye-i merkūme sınırı dâhilinde vâki‘ üç tarafı mersûm İstefan tarlası ve taraf-ı râbi‘i tarîk-i âm ile mahdûd bir kıt‘a çayır yerimin hakk-ı tasarrufunu ma‘rifet-i sâhib-i arz ile merkūm İstefan’a sekiz kıt‘a esedî guruş bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyledikden sonra bedel-i ferâğ olan meblağ-ı mezkûru mersûm İstefan yedinden tamâmen ahz ve kabz eyledim ba‘de’l-yevm sâlifü’z-zikr çayırda vechen mine’l-vücûh alâka ve medhalim kalmadı mesfûr İstefani emsâli gibi tasarruf eylesin dedikde gıbbe’t-tasdîki’ş-şer‘î mâ vaka‘a bi’l-ibtigā kayd şüd. Fi’l-yevmi’l-hâmis aşer min Zilhicceti’ş-şerîfe sene 1090.

Şuhûdü’l-hâl: Hasan b. Abdullah, Mehmed b. Mahmud, Ali b. Abdullah, Ebûbekir b. ( ) Kethüdâ ve gayruhüm.

(EYÜB90 - cilt: 31, sayfa: 260 - Hüküm no: 267 - Orijinal metin no: [39a-3])﻿

﻿

﻿

268. Hüküm

Doşo v. Orat’ın tarlasının tasarruf hakkını, Velço v. Yorgo’ya devretmesi

Vilâyet-i Rumeli’nde İstarova kazâsına tâbi‘ Katraniçe nâm karyede sâkin Doşo v. Orat nâm zimmî meclis-i şer‘-i hatîr-i lâzımü’t-tevkīrde işbu râfi‘ü’l-kitâb Velço v. Yorgo nâm zimmî muvâcehesinde tav‘an ikrâr-ı tâm ve takrîr-i kelâm edip tefvîz-i âtî sudûruna değin taht-ı tasarrufumda olup karye-i mezbûre sınırı dâhilinde değirmen kurbunda vâki‘ bir tarafdan Basko nâm zimmî tarlası ve bir tarafdan Doşo nâm zimmî tarlası ve bir tarafdan Porolo nâm zimmî tarlası ve bir tarafdan sâlifü’z-zikr değirmen ve tarîk-i âm ile mahdûd ve tahmînen iki dönüm bir kıt‘a tarlamın hakk-ı tasarrufunu ma‘rifet-i sâhib-i arz ile mesfûr Doşo’ya altı bin akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğım olan meblağ-ı mastûr altı bin akçeyi mersûm Doşo yedinden tamâmen ahz ve kabz eylediğimden sonra zikr olunan tarlayı mahallinde zabt ve tasarrufa mersûm Doşo’yu taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fî 15 min Zilhicceti’ş-şerîfe sene 1090.

Şuhûdü’l-hâl: es-Sâbikūn.

(EYÜB90 - cilt: 31, sayfa: 260 - Hüküm no: 268 - Orijinal metin no: [39a-4])﻿

﻿

﻿

269. Hüküm

Porofra bt. Yani’nin, evini İstefan v. Vergo’ya satması

Havâss-ı Aliyye kazâsı müzâfâtından Cuhûd Burgaz nâm karyede sâkine Porofra bt. Yani nâm Nasrâniyye meclis-i şer‘-i hatîr-i lâzımü’t-tevkīrde işbu râfi‘ü[’l-kitâb] İstefan v. Vergo nâm zimmî muvâcehesinde bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezbûrede vâki‘ bir tarafı Vergo mülkü ve bir tarafı Tenlo mülkü ve tarafeyni tarîk-i âm ile mahdûd iki fevkānî ve iki tahtânî odaları ve fırını ve havluyu müştemil menzilimi cemî‘ tevâbi‘ ve levâhıkıyla merkūm İstefan’a yetmiş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledim ba‘de’l-yevm sâlifü’z-zikr menzilde vechen mine’l-vücûh alâka ve medhalim kalmadı mersûm İstefan’ın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis aşer min Zilhicceti’ş-şerîfe sene [10]90.

Şuhûdü’l-hâl: Hasan b. Abdullah, Mehmed b. Mahmud, Ali b. Abdullah, Ebûbekir Kethüdâ-yı Abdülmennân.

(EYÜB90 - cilt: 31, sayfa: 261 - Hüküm no: 269 - Orijinal metin no: [39b-1])﻿

﻿

﻿

270. Hüküm

Musli Çelebi b. Mehmed’in kölesi Şahin b. Abdullah’ı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sâkinlerinden Musli Çelebi b. Mehmed nâm kimesne meclis-i şer‘-i şerîf-i enverde kendiye rıkkını mu‘terif olup orta boylu açık kaşlı elâ gözlü sarışın Gürciyyü’l-asl işbu râfi‘ü’l-kitâb Şâhin b. Abdullah nâm abd-i memlûkü mahzarında tav‘an ikrâr-ı tâm ve takrîr-i kelâm edip mevsûf-ı mezkûr Şâhin’i cemî‘ malımdan ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i ahrâr-ı asliyyâta idrâc ve ilhâk eyledim ba‘de’l-yevm mevsûf-ı mezbûr Şâhin sâir ahrâr-ı asliyyîn gibi hür olup üzerinde hakk-ı velâdan gayrı hakkım kalmadı dedikde mâ hüve’l-vâki‘ kayd şüd. Fi’l-yevmi’s-sâdis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Çelebi b. Abdullah, Mahmud Bey b. Hamza, Yusuf Usta, Ali Bey b. ( ), Mehmed Çelebi b. Çorbacızâde, Sinan b. Abdullah, Kenan b. Abdullah, Hasan b. Abdullah ve gayruhüm mine’l-huzzâr.

(EYÜB90 - cilt: 31, sayfa: 261 - Hüküm no: 270 - Orijinal metin no: [39b-2])﻿

﻿

﻿

271. Hüküm

Ali b. Hamdi’nin İbrahim b. Abdullah’a olan borcunu ödemesi

Medîne-i Hazret-i Ebâ Eyyûb -radiye anhu Rabbühü’l-Bârî- de İslâm Bey mahallesi sükkânından işbu râfi‘ü’l-kitâb İbrahim b. Abdullah meclis-i şer‘-i hatîr-i lâzımü’t-tevkīrde yine medîne-i mezbûrede Câmi‘-i Kebîr mahallesi sâkinlerinden Ali b. Hamdi nâm kimesne mahzarında üzerine da‘vâ ve takrîr-i kelâm edip mezbûr Ali zimmetinde yedimde müşterâ ve makbûz sirke semeninden bin beş yüz seksen akçe ve mezbûr Ali’nin gāib ani’l-meclis el-Hâc Mehmed Çelebi’ye bin iki yüz altmış akçe ve yine gāib ani’l-meclis çörekçi Musa Beşe’ye dahi iki yüz yetmiş dokuz akçe ki cem‘an bin beş yüz otuz dokuz akçe deyni olup meblağ-ı mezkûr bin beş yüz otuz dokuz akçeye ben emr ve kabûlü hâviye kefâlet-i sahîha-i şer‘iyye ile kefîl olmağla meblağ-ı mezkûr bin beş yüz otuz dokuz akçeyi mezbûr el-Hâc Mehmed Çelebi’ye ve çörekçi Musa Beşe’ye kefâlet-i mahkiyem hasebiyle edâ eyleyip semen-i mezbûr bin beş yüz akçe ile mezbûrân el-Hâc Mehmed Çelebi ve Musa Beşe’ye eylediğim bin beş yüz otuz dokuz akçe ki cem‘an üç bin yüz on dokuz fıddî râyic fi’l-vakt akçeden dört yüz seksen akçesini alıp meblağ-ı mezbûrdan bâkī kalan iki bin altı yüz otuz dokuz akçe hakkımı taleb eylediğimde edâdan imtinâ‘ [eder] suâl olunup edâsına tenbîh olunmak matlûbumdur dedikde gıbbe’s-suâl mezbûr Ali cevâbında vech-i muharrer üzre mezbûr İbrahim zimmetinde bin altı yüz otuz dokuz akçe vâcibü’l-edâ deyni olduğunu bi’t-tav‘ ikrâr ve i‘tirâf etmeğin alâ mûcebi ikrârihî meblağ-ı bâkī-i mezbûr iki bin altı yüz otuz dokuz akçeyi mezbûr İbrahim’e edâ ve teslîme mezkûr Ali’ye tenbîh mâ vaka‘a kayd şüd. Fi’l-yevmi’s-sâmin aşer min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed b. Halil, Hüseyin b. Hasan, Ali b. Abdullah, Mehmed b. Mahmud, Dilâver b. Abdullah.

(EYÜB90 - cilt: 31, sayfa: 262 - Hüküm no: 271 - Orijinal metin no: [39b-3])﻿

﻿

﻿

272. Hüküm

Hacı İbrahim b. Ali’nin evini Şerife Fâtıma Hatun Vakfı’na istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesi sâkinlerinden el-Hâc İbrahim b. Ali nâm kimesne meclis-i şer‘-i hatîr-i lâzımü’t-tevkīrde medîne-i mezbûrede vâki‘ Şerife Fâtıma Hâtun nâm sâhibetü’l-hayrın nukūd-ı mevkūfesine berât-ı âlîşân ile bi’l-fi‘l mütevellî olan işbu râfi‘ü’l-kitâb İbrahim Efendi b. Hasan mahzarında tav‘an ikrâr-ı tâm ve takrîr-i kelâm edip hâzır bi’l-meclis Ali Çelebi b. Seydî’nin emlâkinden olup mahalle-i mezbûrede vâki‘ bir tarafdan (...) Efendi b. İsmail nâm kadı mülkü ve bir tarafdan Hasan Çelebi b. Ahmed mülkü ve bir tarafdan Mülâyim nâm (...) meşrût menzil ve bir tarafdan tarîk-i âm ile mahdûd dört bâb fevkānî odaları ve (...) ve bir şehnişîn ve iki bâb tahtânî odaları ve bir kenîfi ve bi’r-i mâ ve zât-ı eşcâr-ı müsmire ve gayr-ı müsmire (...) [bahçeyi] müştemil mülk menzili bi cümleti’t-tevâbi‘ ve’l-levâhık babam mezbûr Ali Çelebi’nin izin ve rızâsıyla mezbûr İbrahim Efendi’ye doksan kıt‘a esedî guruşa bi tarîki’l-istiğlâl bey‘ ve (...) [teslîm ol dahi] vakf-ı mezkûr malıyla tarîk-i mezkûr üzre iştirâ ve tesellüm ve kabûl eyleyip semeni olan meblağ-ı mezkûr (...) guruşu mütevellî-i mezbûr yedinden tamâmen ahz ve kabz eylediğimden sonra yine mütevellî-i mezbûr menzili [mahdûd-ı] mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î sene-i âtiye Muharremü’l-harâmı gurresinden (...) dokuz esedî guruşdan üç sene tamâmına değin cem‘an yirmi yedi guruş (...) bana îcâr ve teslîm edip ben dahi ber vech-i muharrer istîcâr ve tesellüm ve kabûl eyledim dedikde (…) [gıbbe’t-tasdîki]’ş-şer‘î mukırr-ı mezbûr el-Hâc İbrahim’in babası mezbûr Ali Çelebi mütevellî-i mezbûr İbrahim Efendi mahzarında (...) mülküm olan menzili mahdûd-ı mezkûru minvâl-i muharrer üzre bi tarîki’l-istiğlâl bey‘ oğlum (...) el-Hâc İbrahim’e izin verdiğimden sonra meblağ-ı mezbûr doksan guruşa ve ücret-i merkūmeye emr ve (…) [kabûlü] [40a] hâviye kefâlet-i sahîh-i şer‘iyye ile kefîl oldum dedikde ba‘de’t-tasdîk ve’l-kabûl mâ vaka‘a bi’l-ibtigā kayd olundu. Fi’l-yevmi’l-ışrîn bin Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Efendi b. Nasuh, Hasan Ağa b. Mustafa, Süleyman Çelebi b. Ali, Abdüsselâm Efendi b. Nasuh, İbrahim Efendi b. Mustafa, Ahmed Efendi b. Mustafa, Ahmed Çelebi b. Ali, İbrahim b. Mehmed.

(EYÜB90 - cilt: 31, sayfa: 263 - Hüküm no: 272 - Orijinal metin no: [39b-4])﻿

﻿

﻿

273. Hüküm

Mehmed b. Ahmed’in evini Fâtıma bt. Ahmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sükkânından Mehmed b. Ahmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Fâtıma bt. Ahmed nâm hâtunun zevci ve tarafından husûs-ı âti’l-beyâna vekîli olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘iyye ile ârifân olan Musli Çelebi b. Osman ve İbrahim b. Hüseyin nâm kimesneler şehâdetleriyle şer‘an vekâleti sâbite olan Mehmed Efendi b. Ahmed mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Âişe hâtun mülkü ve bir tarafdan Şaban Beşe tasarrufunda olan vakıf menzil ve bir tarafdan Mustafa b. Osman mülkü ve bir tarafdan tarîk-i âm ile mahdûd bir fevkānî ve iki tahtânî odaları ve mezbûr Şaban Beşe ile müşterek bi’r-i mâyı müştemil menzilimi cemî‘ tevâbi‘ ve levâhıkı müvekkile-i merkūme Fâtıma Hâtun’a sekiz bin dört yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve teslîm ve kabûl eyledikden sonra semeni olan meblağ-ı mezbûr sekiz bin dört yüz akçeyi müvekkile-i mezbûre yedinden tamâmen ahz ve kabz eyledim ba‘de’l-yevm menzili mahdûd-ı mezkûr müvekkile-i merkūmenin mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Abdi Beşe b. Mehmed, Osman Çelebi b. Mehmed Usta, İbrahim Çelebi b. Mustafa, Abdullah Halîfe b. Abdullah el-Müezzin, Mustafa Çelebi b. Mehmed, Ahmed Çelebi b. Mehmed, Hasan b. Abdullah.

(EYÜB90 - cilt: 31, sayfa: 263 - Hüküm no: 273 - Orijinal metin no: [40a-1])﻿

﻿

﻿

274. Hüküm

Matyaşko v. Mati’nin borcuna İvaz b. Abdülkerim’in kefil olması

Boğdan keferesinden Matyaşko v. Mati nâm zimmî meclis-i şer‘-i şerîfde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesi sükkânından işbu râfi‘ü’l-kitâb fahrü’l-eşbâh Hasan Ağa b. Abdülmennân mahzarında tav‘an ikrâr-ı tâm ve takrîr-i kelâm edip mûmâ-ileyh Hasan Ağa’dan yüz kıt‘a esedî guruş istikrâz ve ahz ve kabz eyledim meblağ-ı mezbûr yüz guruş merkūm Hasan Ağa’ya zimmetimde lâzımü’l-edâ ve vâcibü’l-kazâ deynimdir dedikde gıbbe’t-tasdîki’ş-şer‘î mahrûse-i Galata’ya tâbi‘ kasaba-i Beşiktaş’da Sinan Paşa mahallesi ahâlîsinden İvaz b. Abdülkerim nâm kimesne mezbûr Hasan Ağa mahzarında takrîr-i kelâm edip meblağ-ı mezkûr yüz guruşa emr ve kabûlü hâviye kefâlet-i sahîha-i şer‘iyye ile kefîl ve zâmin oldum dedikde ba‘de’t-tasdîk ve’l-kabûl mâ cerâ bi’l-ibtigā ketb olundu. Fi’l-yevmi’t-tâsi‘ min Zilhicceti’ş-şerîfe li sene tis‘în ve elf.

Şuhûdü’l-hâl: Hızır Bey b. Ramazan, Kasım Beşe b. ( ), Abdi Beşe b. Ali, Kenan b. Abdullah ve gayruhüm.

(EYÜB90 - cilt: 31, sayfa: 264 - Hüküm no: 274 - Orijinal metin no: [40a-2])﻿

﻿

﻿

275. Hüküm

Mehmed Lagarî Vakfı zaviyesine mutasarrıflık tevcihi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de merhûm Mehmed Lagarî nâm sâhibü’l-hayr binâ ve vakf edip tasarrufunu evvelâ evlâdına şart ve ta‘yîn eylediği zâviyeye ber mûceb-i şart-ı vâkıf mutasarrıfe olan Fâtıma ve Râbia fevt olmağla hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi zevce-i merkūmeyi evlâd-ı vâkıfdan olup merkūme Râbia’nın sadrî kebîr oğulları işbu râfi‘ü’l-kitâb Ali Çavuş ve Osman ve Ahmed evlâd-ı Mehmed Usta’ya tevcîh edip tasarrufları için işbu vesîka alâ mâ hüve’l-hakīka ketb ve terkīm olunup yedlerine vaz‘ olundu. Fi’l-yevmi’s-sâdis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Efendi b. Ahmed el-İmâm, İbrahim Çelebi b. Mustafa, Nasuh b. Ebûbekir, İbrahim Efendi b. Mustafa, eş-Şeyh İsmail Efendi b. Ahmed, Ali Halîfe b. ( ) el-Kayyum, Süleyman Çelebi b. Davud, bahçevân Ömer Beşe b. ( ).

(EYÜB90 - cilt: 31, sayfa: 265 - Hüküm no: 275 - Orijinal metin no: [40a-3])﻿

﻿

﻿

276. Hüküm

Yani v. Tanaş’ın tarlalarını Panayot v. İspilot’a satması

Fi’l-asl vilâyet-i Rumeli’nde Kalavrita kazâsına tâbi‘ Kerniye nâm karye sükkânından olup hâlâ mahmiye-i İstanbul’da Abdi Subaşı mahallesinde sâkin Yani v. Tanaş nâm zimmî meclis-i şer‘-i şerîfde işbu hâmilü’l-kitâb Panayot v. İspilot nâm [zimmî] muvâcehesinde ikrâr ve takrîr-i kelâm edip tefvîz-i âtî sudûruna değin taht-ı tasarrufumda olup karye-i mezbûre sınırı dâhilinde vâki‘ bir tarafdan Yani İlya nâm zimmî tarlası ve bir tarafdan dere ve bir tarafdan ba‘zan Zekeriya b. Hasan ve ba‘zan Bâli nâm kimesneler tarlaları ve bir tarafdan tarîk-i âm ile mahdûd otuz dip dut ağacını hâvî tahmînen dört keyl tohum istî‘âb eder iki kıt‘a tarla ve yine karye-i mezbûre sınırı dâhilinde vâki‘ bir tarafdan oluk ta‘bîr olunur hark ve bir tarafdan Nikola v. Aleksandri nâm zimmî tarlası ve bir tarafdan diğer Nikola v. Todori tarlası ve bir tarafdan İstati v. Dimitri tarlası ile mahdûd tahmînen bir keyl tohum istî‘âb eder bir kıt‘a tarlalarımın hakk-ı tasarruflarını sâhib-i arz ma‘rifetiyle merkūm Panayot’a yüz kırk kıt‘a esedî guruş bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mezkûr yüz kırk guruşu merkūm Panayot elinden tamâmen ahz ve kabz eylediğimden sonra zikr olunan üç kıt‘a tarlaları mahallinde kabz ve tasarrufa merkūm Panayot’u taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Efendi b. Mustafa, Derviş Ali Çelebi b. Veli, Mustafa Çelebi b. Mehmed, Hasan b. Abdullah, Dilâver b. Abdullah ve gayruhüm.

(EYÜB90 - cilt: 31, sayfa: 265 - Hüküm no: 276 - Orijinal metin no: [40a-4])﻿

﻿

﻿

277. Hüküm

Mahmud b. Osman’ı dövenlere tâzir cezası verilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Otakçıbaşı mahallesinde sâkin işbu râfi‘ü’l-kitâb Mahmud b. Osman meclis-i şer‘-i şerîfde İbrahim Beşe b. Mehmed ve Süleyman Beşe b. Sinan ve Hüseyin b. Tokmak nâm kimesneler mahzarlarında üzerlerine da‘vâ ve takrîr-i kelâm edip târih-i kitâb gecesi kable’l-mağrib her biri sekrân oldukları hâlde mezbûr Hüseyin mezbûrân İbrahim ve Süleyman ile kapıma gelip kapımı yıkmak sadedinde olmağla ben dahi taşra çıkdığımda mezbûr Hüseyin mezbûrân i‘âneleriyle bi gayri hakkın yakama yapışıp ve beni darb eyledi suâl olunup mûceb-i şer‘îsi icrâ olunmak matlûbumdur dedikde gıbbe’s-suâl ve akībe’l-inkâr ve isre’l-talebi’l-beyyine yine medîne-i mezbûrede Fethi Çelebi mahallesi sükkânından Ahmed Efendi b. Receb el-Müezzin ve Mustafa b. Hakkı ve Hüseyin b. Osman nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-vâki‘ mezbûrûn İbrahim Beşe ve Süleyman Beşe ve Hüseyin Beşe vakt-i mezbûrede her biri sekrânen mezbûr Mahmud’un menzili kapısına varıp kapısını yıkmak sadedinde olduklarında ol dahi taşra çıkmağla mezbûrân İbrahim Beşe ve Süleyman Beşe [40b] i‘âneleriyle mezbûr Hüseyin Beşe ber vech-i muharrer müdde‘î-i mezbûr Mahmud’un yakasına yapışıp darb eder iken gördük bu husûsa bu vech üzre şâhidleriz ve şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe ri‘âyeti şerâiti’l-kabûl şehâdetleri makbûle olmağın mûcebiyle ta‘zîre ba‘de’l-hükm ve’t-tenbîh mâ vaka‘a bi’l-ibtigā ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Efendi b. İbrahim, Ali Çelebi b. Mustafa, Mehmed b. Bayezid, Hasan b. Mustafa ve gayruhüm.

(EYÜB90 - cilt: 31, sayfa: 266 - Hüküm no: 277 - Orijinal metin no: [40a-5])﻿

﻿

﻿

278. Hüküm

Hatice Hatun bt. Yusuf’un, evini Restaki v. Papatatos ve Asvador v. Melkon’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesi sâkinelerinden fahrü’l-muhadderât Hatice Hâtun bt. Yusuf tarafından husûs-ı âti’l-beyâna vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye [ile] ârifân olan Derviş Ali Çelebi b. Yakub ve Mehmed Çelebi b. Veli şehâdetleriyle şer‘an vekâleti sâbite olan Mustafa Çelebi b. Cafer nâm kimesne meclis-i şer‘-i hatîr-i lâzımü’t-tevkīrde işbu râfi‘ü’r-rakīm Restaki v. Papatatos ve Asvador v. Melkon nâm Ermeniler muvâcehelerinde bi’l-vekâle ikrâr-ı tâm ve takrîr-i kelâm edip müvekkilem merkūme Hatice Hâtun akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ iki tarafdan Safiye Hâtun mülkü ve bir tarafdan yine mezbûre Safiye Hâtun’un dolap kuyusu ve bir tarafdan tarîk-i âm ile mahdûd hâriciyyesi üç bâb fevkānî odaları müştemil arsasının senede yüz sekiz akçe mezkûr Nişancı Paşa vakfı’na mukāta‘ası olan menzilini cemî‘ tevâbi‘ ve levâhıkı ile mezbûrân Restaki ve Asvador’a ale’l-iştirâki’s-seviy iki yüz doksan esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr iki yüz doksan guruş merkūmân Ermeniler yedlerinden tamâmen ahz ve kabz eyledim ba‘de’l-yevm menzili mahdûd-ı mezkûr mezbûrânın mülk-i müşterâlarıdır keyfe mâ yeşâ’ân mutasarrıflar olsunlar dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’l-hâmis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Abdullah Efendi b. Ahmed Efendi, Hüseyin Halîfe b. Mehmed el-Müezzin, Mehmed Efendi b. ( ) el-İmâm, Ramazan Çelebi b. Mustafa, Benderli Mehmed, Kuloğlu Ahmed, Berber Ali b. Mehmed.

(EYÜB90 - cilt: 31, sayfa: 266 - Hüküm no: 278 - Orijinal metin no: [40b-1])﻿

﻿

﻿

279. Hüküm

İsak v. Mosi’nin ölümüyle, karısı İsmihan bt. Abdullah’a mehrinin verilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nâzperver mahallesi sâkinelerinden Fâtıma bt. Abdullah nâm hâtun meclis-i şer‘-i şerîfde vâlidesi işbu râfi‘atü’l-vesîka İsmihân bt. Abdullah nâm hâtun muvâcehesinde bi tav‘ihâ ikrâr-ı tâm ve takrîr-i kelâm edip medîne-i mezbûreye tâbi‘ kasaba-i Silivri’de Manastır mahallesinde vâki‘ lede’l-ahâlî ve’l-cîrân ma‘lûmü’l-hudûd menzil bundan akdem mürd olan babam İsak v. Mosi nâm hâlikin hayâtında mülkü olup hîn-i helâkinde küfr ve dalâletde bulunmak hasebiyle anam merkūme İsmihân ile bana isâbet ve intikāl etmişidi lâkin anam merkūmenin babam hâlik-i mezbûrun üzerinde otuz bin akçe mehr-i müeccel hakkı olmağla meblağ-ı mezkûr mukābelesinde menzili mezkûru anam merkūme İsmihân’a verip ol dahi ahz ve kabz eyledi menzili mezbûrda kat‘â benim alâkam yokdur, anam mezbûrenin mülk-i mahz ve hakk-ı sırfıdır dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sâdis ve’l-ışrîn Zilhicceti’ş-şerîfe li sene tis‘în ve elf.

Şuhûdü’l-hâl: Ahmed Bey b. Abdullah, es-Seyyid Mustafa b. Sefer, Mehmed Çelebi b. Mustafa, Mehmed Çelebi b. Eyüb, İbrahim Halîfe b. Hüseyin.

(EYÜB90 - cilt: 31, sayfa: 267 - Hüküm no: 279 - Orijinal metin no: [40b-2])﻿

﻿

﻿

280. Hüküm

Restaki ve Asvador adlı Ermeniler’in aldıkları borca karşılık istiğlâl yoluyla evlerini Hadım Ali Ağa Vakfı’na satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Nişancı Paşa mahallesi ahâlîsinden Restaki v. Papatatos ve Asvador v. Melkon nâm Ermeniler meclis-i şer‘-i hatîrde medîne-i mezbûrede vâki‘ merhûm Hâdim Ali Ağa vakfı’na berât-ı âlîşân ile bi’l-fi‘l mütevellî olan işbu râfi‘ü’l-kitâb Mustafa Çelebi b. Mehmed mahzarında her biri ikrâr-ı tâm ve takrîr-i kelâm edip ale’l-iştirâki’s-seviy silk-i mülkümüzde münselik olup mahalle-i mezbûrede vâki‘ bir tarafı Safiye Hâtun’un dolab kuyusu ve iki tarafı yine mezbûr Safiye Hâtun mülkü ve bir tarafı tarîk-i âm ile mahdûd menzilimizi cemî‘ tevâbi‘ ve levâhıkı ile mütevellî-i mezbûr Mustafa Çelebi’ye yüz doksan kıt‘a esedî guruşa bi tarîki’l-istiğlâl bey‘ ve teslîm edip ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı merkūm yüz doksan guruşu mütevellî-i mezbûr yedinden tamâmen ahz ve kabz eylediğimizden sonra yine mütevellî-i mezbûra menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î sene-i âtiye Muharremü’l-harâmı gurresinden her senesi on dokuz esedî guruş ücret ile üç sene tamâmına değin cem‘an elli yedi guruşa bize îcâr ve teslîm edip biz dahi minvâl-i muharrer üzre istîcâr ve tesellüm ve kabûl eyledik ve her birimiz âharın zimmetine lâzım gelen meblağa emr ve kabûlü hâviye kefâlet-i sahîha-i şer‘iyye ile kefîl ve zâmin olduk dediklerinde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sâbi‘ ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Çelebi b. Veli, Mehmed Çelebi b. Mustafa, Süleyman Çelebi b. Davud, İbrahim Halîfe b. Hasan, Hüseyin Halîfe b. Mehmed el-Müezzin, Mustafa b. Cafer ve gayruhüm.

(EYÜB90 - cilt: 31, sayfa: 267 - Hüküm no: 280 - Orijinal metin no: [40b-3])﻿

﻿

﻿

281. Hüküm

Mühtedi Mehmed’in, babası Abraham v. Sabatay’ın terekesinden hakkını alması

Havâss-ı Aliyye kazâna tâbi‘ kasaba-i Hasköy’de Keçeci Pîrî mahallesi ahâlîsinden iken bundan akdem mürd olan Abraham v. Sebetay nâm hâlikin verâseti zevce-i metrûkesi Roşe bt. İlya ile sulbî kebîr oğlu olup helâkinden sonra şeref-i İslâm ile müşerref olan Mehmed nâm mühtedî ile âhar oğulları Sebetay ve İlya ve Rofail nâm Yahudilere münhasıra oldukdan sonra mezbûr Mehmed meclis-i şer‘-i şerîfde merkūme Roşe tarafından tasdîk-i âti’z-zikre vekîl-i sâbitü’l-vekâle olan Yako v. İlya nâm Yahudi ile mersûmûn Sebetay ve İlya ve Rofail muvâcehelerinde tav‘an ikrâr-ı tâm ve takrîr-i kelâm edip babam hâlik-i merkūm Abraham’ın nukūd ve urûz ve sâir kalîl ve kesîr ism-i mâl ıtlâk olunur terekesinden bana âid olan hisse-i şer‘iyye-i mu‘ayyenemi merkūmûn yedlerinden ahz ve kabz edip babam hâlik-i [41a] mezbûrun terekesinden benim hisse-i şer‘iyyeme müte‘allika âmme-i de‘âvî ve mütâlebât ve eymân ve muhâsamâtdan merkūmûnun zimmetlerini ibrâ-i âm ve kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sâmin ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Umdetü’l-kuzât Ahmed Efendi eş-şehîr bi Bâlizâde, Ali Efendi b. Mehmed el-İmâm, Hüseyin Bey b. Abdurrahman, Hasan b. Abdullah, Hüseyin Çelebi b. Ali, Mehmed b. Eyüb.

(EYÜB90 - cilt: 31, sayfa: 268 - Hüküm no: 281 - Orijinal metin no: [40b-4])﻿

﻿

﻿

282. Hüküm

Râziye bt. Abdullah’ın muhâlaa yoluyla boşandığı

İşbu muhâla‘adan bahseden sahîh ve şer‘î bir hüccetdir. Medîne-i Hazret-i Ebâ Eyyûb el-Ensârî mahallâtından Kasım Paşa mahallesinde sâkine olan Râziye bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Mustafa b. Yusuf nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt dokuz yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’t-tâsi‘ ve’l-ışrîn min Zilhicce eş-şerîfe sene tis‘în ve elf.

Şuhûdü’l-hâl: İmâm İbrahim Efendi b. ( ), Süleyman Halîfe b. Yusuf, Mehmed Çelebi b. Mustafa, İsmail b. Mehmed ve gayruhüm

(EYÜB90 - cilt: 31, sayfa: 269 - Hüküm no: 282 - Orijinal metin no: [41a-1, Arapça])﻿

﻿

﻿

283. Hüküm

Londo v. İsteriko’nun bağını Kalado ve Apostol v. Zafko’ya satması

Vilâyet-i Rumeli’nde Görice kazâsına tâbi‘ Piskopiye nâm karyede Londo v. İsteriko nâm zimmî meclis-i şer‘-i hatîr-i lâzımü’t-tevkīrde işbu rafi‘i’r-rakīm Kalado ve Apostol v. Zafko nâm zimmîler muvâcehesinde tav‘an ikrâr-ı tâm ve takrîr-i kelâm edip silk-i mülkümde münselik olup kazâ-i mezbûr müzâfâtından Anborye? nâm karyede vâki‘ bir tarafı Hristo mülkü ve bir tarafı merkūm Kalado bağı ve bir tarafı Biko mülkü ve bir tarafı tarîk-i âm ile mahdûd tahmînen bir dönüm ve iki kalem ta‘bîr olunur bir kıt‘a mülk harâbe bağımı cemî‘ hukūk ve rüsûmu ile merkūmân Kalado ve Apostol’e ale’l-iştirâki’s-seviy dört yüz elli akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip anlar dahi ber vech-i muharrer iştirâ ve kabûl eyleyip semeni olan meblağ-ı mezkûru mezbûrân yedlerinden tamâmen ahz ve kabz eylediğimden sonra sâlifü’z-zikr bağı mahallinde zabt ve tasarrufa mezbûrânı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Hüseyin b. Ali, Ahmed b. Abdullah, Hasan b. Abdullah, Mehmed b. Mahmud ve gayruhüm.

(EYÜB90 - cilt: 31, sayfa: 269 - Hüküm no: 283 - Orijinal metin no: [41a-2])﻿

﻿

﻿

284. Hüküm

Mustafa Beşe b. Abdullah’a Halil b. Abdullah’ın beygir satışından borcu olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Süleyman Subaşı mahallesi ahâlîsinden bâ‘isü’l-kitâb Mustafa Beşe b. Abdullah nâm kimesne mahfil-i kazâda medîne-i mezbûrede Zeyneb Hâtun mahallesi sükkânından Halil b. Abdullah nâm kimesne mahzarında üzerine da‘vâ ve takrîr-i kelâm edip merkūm Halil zimmetinde yedimden müşterâ ve makbûz bir re’s doru bârgir semeninden yirmi yedi esedî guruş hakkım olup meblağ-ı mezkûrun on buçuk guruşu yedinden ahz ve kabz edip bâkī on altı buçuk guruş hakkım kalmışdır suâl olunup edâsına tenbîh olunmak matlûbumdur dedikde gıbbe’s-suâl mezbûr Halil cevâbında zikr olunan bârgir bahâsından bâkī meblağ-ı merkūm on altı buçuk esedî guruş hâlâ müdde‘î-i mezbûr Mustafa Beşe’ye zimmetimde lâzımü’l-kazâ deynimdir deyû tav‘an ikrâr ve i‘tirâfa etmeğin alâ mûcebi ikrârihî meblağ-ı bâkī-i mezkûr on altı buçuk guruş müdde‘î-i mezbûra edâ ve teslîme tenbîh birle mâ vaka‘a bi’t-taleb ketb olundu. Fî selhi Zilhicceti’ş-şerîfe li sene tis‘în ve elf.

Şuhûdü’l-hâl: Hasan b. Abdullah, Ali b. Abdullah, Mehmed b. Mahmud, Mehmed b. Eyüb ve gayruhüm.

(EYÜB90 - cilt: 31, sayfa: 270 - Hüküm no: 284 - Orijinal metin no: [41a-3])﻿

﻿

﻿

285. Hüküm

Hüseyin b. Abdullah’ın vârislerinin, evlerini Mehmed b. Abdullah’a satmaları

Havâss-ı Aliyye kazâsı nevâhîsinden Büyükçekmece nâhiyesine tâbi‘ Lahne nâm karyede sâkin iken bundan akdem fevt olan Hüseyin b. Abdullah’ın verâseti zevce-i metrûkesi Havva bt. Mehmed nâm hâtuna ve sulbiye kızları Âişe ve Sâliha nâm hâtunlar ile sulbî oğlu Mustafa’ya münhasır olduğu şer‘an zâhir ve mütehakkik oldukdan sonra mezbûrât Havva ve Âişe ve Sâliha ile sin ve cüssesinin bülûğa tahammülü olduğu hâlde bülûğuna mu‘terif olan mezbûr Mustafa meclis-i şer‘-i şerîfde işbu râfi‘ü’l-kitâb Mehmed b. Abdullah mahzarında her biri ikrâr-ı tâm ve takrîr-i kelâm edip ber vech-i iştirâk silk-i mülkümüzde münselik olup karye-i mezbûrede vâki‘ bir tarafı Veli mülkü ve bir tarafı Yusuf mülkü ve bir tarafı Ali Çelebi bostanı ve bir tarafı tarîk-i âm ile mahdûd iki bâb fevkānî oda ve bir ahır ve bi’r-i mâ ve kenîf ve bir mikdâr havluyu müştemil mülk-i mevrûsumuz olan menzili cemî‘ tevâbi‘iyle mezbûr Mehmed’e on beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve kabûl eyledikden sonra semeni olan meblağ-ı mezbûr on beş guruşu mezbûr Mehmed yedinden tamâmen ahz ve kabz edip bi’l-farîzati’ş-şer‘iyye beynimizde iktisâm eyledik ba‘de’l-yevm sâlifü’z-zikr menzili mezbûr Mehmed’in mülk-i müşterâsıdır keyfe mâ yeşâ’ ve yehtâr mutasarrıf olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi Zilhicceti’ş-şerîfe li sene tis‘în ve elf.

Şuhûdü’l-hâl: Yusuf b. Süleyman, Mehmed b. Ramazan, Ali b. Ahmed, Mehmed b. Eyüb, Mahmud b. Mehmed.

(EYÜB90 - cilt: 31, sayfa: 270 - Hüküm no: 285 - Orijinal metin no: [41a-4])﻿

﻿

﻿

286. Hüküm

Fâtıma bt. Abdullah’ın muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir. Medîne-i Hazret-i Ebâ Eyyûb el-Ensârî mahallâtından Takyecibaşı mahallesinde sâkine olan Fâtıma bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Osman b. Mehmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt sekiz yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fî selhi Zilhicce eş-şerîfe sene tis‘în ve elf.

Şuhûdü’l-hâl: Ebûbekir b. Ali, Hasan b. Abdullah, Ali b. Abdullah, Mehmed b. Mahmud ve gayruhüm

(EYÜB90 - cilt: 31, sayfa: 271 - Hüküm no: 286 - Orijinal metin no: [41a-5, Arapça])﻿

﻿

﻿

287. Hüküm

Müveşşemhan Hatun bt. Hacı Himmet’e ait eşyaları, kocası Hüseyin b. Mehmed’in geri vermesi

Fi’l-asl mahrûse-i Edirne’de Yeni İmâret mahallesi sâkinelerinden olup hâlâ mahmiye-i İstanbul’da Hüsrev Paşa türbesi kurbunda müsâfiren sâkine olan bâ‘isetü’l-kitâb Müveşşemhan Hâtun bt. el-Hâc Himmet mahfil-i kazâda medîne-i Hazret-i Ebâ Eyyûb-i Ensârî’de Baba Haydar mahallesinde sâkin zevci Hüseyin b. Mehmed nâm kimesne mahzarında üzerine da‘vâ ve takrîr-i kelâm edip zevcim mezbûr Hüseyin beher miskāli ikişer yüz ellişer akçe kıymetli yirmi sekiz miskāl bir çift altın bileziğimi iznim ile mahrûse-i mezbûrede Küçükpazar kurbunda sâkin Osman Bey nâm kimesneye kırk guruş deyni mukābelesinde rehin vaz‘ ettikden sonra târih-i kitâbdan elli gün mukaddem sâlifü’z-zikr Yeni İmâret mahallesinde vâki‘ mülk menzilimden ben yoğiken bir çift sagīr zümrüd küpe ve bir gömlek ve bir don ve bir beyaz kutnî müsta‘mel kaftan ve bir al sandal kaftan ve bir mücevher ön kuşak ve bir sırmalı makrama ve bir al çatağı ve bir örgü ve altı münakkaş makrama ve bir münakkaş yüz yasdığı yüzü ve bir münakkaş don ve üç münakkaş uçkur ve dört beyaz makrama ve bir havlu makrama ve bir sîm sagīr bıçak ve bir sîm hilâldân ve üç sîm tılsım mühür ve bir sîm sagīr halhal ve bir sîm masat? ve on sîm kopça ve beher miskāli yedişer guruş kıymetli yedi buçuk miskāl inci ve bin beş yüz akçe kıymetli bir dîbâ kaftan ve beher miskāli ikişer yüz kırkar akçe kıymetli on bir buçuk miskāl on iki altın düğme ve üç yüz hurda cedîd akçe ve yüz para ve on beş aded ikilik ve on beş aded beşlik ve bir şerîfî altınımı ahz ve kabz edip firâr etmişidi hâlâ eşyâ-i merkūmeden gömlek ve don ve beyaz kaftan ve al kaftan ve mücevher kuşak ve sırmalı makrama ve al çatağı ve örgü ve makramaları ve yüz yastığını ve münakkaş don ve üç uçkur ve dört beyaz makrama ve bir havlu makrama ve bir sîm sagīr bıçak ve bir sîm hilâldân ve üç sîm tılsım mühür ve bir sîm halhal ve bir sîm masat? ve on sîm kopçayı bana meclis-i şer‘de teslîm edip bâkī eşyâ-i mezkûreden beher miskāli ikişer yüz kırkar akçe kıymetli on bir buçuk miskāl on iki altın düğme ve beher miskāli yedişer guruş kıymetli yedi buçuk miskāl inci ve bin beş yüz akçe kıymetli bir dîbâ kaftan ve beş guruş kıymetli bir çift zümrüd küpe ve üç yüz hurda akçe ve yüz para ve on beş ikilik ile on beş beşlik ve altınımı bana teslîm etmeyip zimmetinde kalmışdı suâl olunup zikr olunan bileziği rehinden tahlîse ve bâkī eşyâmdan mevcûd olanları bana teslîme ve bey‘ ile istihlâk ettiğinin kıymetlerini edâya tenbîh olunmak matlûbumdur dedikde gıbbe’s-suâl mezbûr Hüseyin cevâbında zevcesi müdde‘iyye-i mezbûrenin zikr olunan bileziğini vech-i meşrûh üzre rehin vaz‘ edip ve eşyâ-i muharrere-i mezkûresini dahi minvâl-i muharrer üzre ahz ve kabz etmişimdir ve eşyâ-i muharrereden inci ancak dört miskāl olup beher miskālini üçer yüz akçeye ve altın düğme dokuz miskāl olup beher miskālini yüz onar akçeye ve dîbâ kaftanı dört guruşa bey‘ edip semenlerini ve zikr olunan hurda akçe ve ikilik ve beşlik ve altını kendi mesârifime sarf ile istihlâk eyleyip mâ‘adâsı hâlâ yedimde mevcûddur deyû tav‘an ikrâr lâkin eşyâ-i muharrere-i mezkûrenin mekādîr ve kıymetleri bâlâda bast olunduğu üzre olduğunu inkâr edicek müdde‘iyye-i mezbûreden sâlifü’l-beyân eşyânın mekādîr ve kıymet-i misillerini mübeyyine beyyine taleb olundukda ityân-ı beyyine için istimhâl etmeğin ba‘de’l-imhâl mezbûr Hüseyin’in ikrârı mertebesi olan üç bin altı yüz kırk beş akçe ile yedinde mevcûd olan eşyâsını müdde‘iyye-i merkūmeye edâ ve teslîm ve izniyle rehin vaz‘ ettiği bileziğini tahlîse mezbûr Hüseyin’e tenbîh birle mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Ali Çelebi b. İbrahim, Mehmed Çelebi b. Yusuf, Mehmed Çelebi b. Mustafa, Halil b. Yusuf, Ahmed b. Abdullah.

(EYÜB90 - cilt: 31, sayfa: 271 - Hüküm no: 287 - Orijinal metin no: [41b-1])﻿

﻿

﻿

288. Hüküm

Sâliha bt. Ahmed’in evini Ali Bey b. Ahmed Bey’e satması

Havâss-ı Aliyye kazâsına tâbi‘ kasaba-i Hasköy’de Sütlüce nâm mevzi‘de Mahmud Ağa mahallesi sâkinelerinden Sâliha bt. Ahmed nâm hâtunun dâmâdı tarafından husûs-ı âti’l-beyâna vekîl olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘iyye ile ârifân olan Mehmed b. Mehmed ve Mustafa b. Mehmed şehâdetleriyle şer‘an vekâleti sâbite olan Ali Çelebi b. Mehmed meclis-i şer‘-i şerîf-i enverde işbu kitâb-ı sıhhat-nisâbın sâhibi mefharü’l-mehâdîmi’l-kirâm zübtedü’l-e‘âli’l-fihâm Ali Bey b. el-merhûm Ahmed Bey el-ma‘rûf İbrahim Hanzâde taraf-ı bâhirü’ş-şereflerinden tasdîk-i âti’z-zikre vekîl-i sâbitü’l-vekâleleri olan Abdullah Ağa b. Abdurrahman mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Sâliha Hâtun akd-i âti’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ iki tarafı müvekkili mûmâ-ileyh Ali Bey mülkü ve bir tarafı Zeynelabidin Çelebi mülkü ve taraf-ı râbi‘i tarîk-i âm ile mahdûd bir bâb tahtânî oda ve kenîfi ve havluyu müştemil menzilini cemî‘ tevâbi‘ ve levâhıkı ile müvekkili müşârün-ileyh Ali Bey’e on iki bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eylediğinden sonra semeni olan meblağ-ı mezbûr on iki bin akçeyi müvekkili mûmâ-ileyh Ali Bey yedinden tamâmen ahz ve kabz eyledim ba‘de’l-yevm menzili mezkûrda vechen mine’l-vücûh alâkam kalmadı müvekkili mûmâ-ileyh Ali Bey’in mülk-i müşterâsı olmuşdur keyfe mâ yeşâ’ ve haysü mâ yehtâr mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mustafa Ağa b. Ahmed, Abdullah Efendi b. Ahmed, Halil Efendi b. Haydar, Mehmed Efendi b. Ahmed, Mehmed Çelebi b. Mustafa ve gayruhüm mine’l-huzzâr.

(EYÜB90 - cilt: 31, sayfa: 273 - Hüküm no: 288 - Orijinal metin no: [41b-2])﻿

﻿

﻿

289. Hüküm

Fâtıma bt. Mahmud’un boşandığı kocası tarafından darp edildiği iddiasının reddi

Mahmiye-i İstanbul’da Camcı çeşmesi kurbunda sâkine Fâtıma bt. Mahmud nâm hâtun mahfil-i kazâda zevc-i muhâli‘i işbu râfi‘ü’l-kitâb Ahmed b. Mustafa nâm kimesne mahzarında üzerine da‘vâ ve takrîr-i kelâm edip mezbûr Ahmed zevcim olup beynimizde hüsn-i mu‘âşeretimiz olmamağla bundan akdem mehrinden fâriğa ol seninle muhâla‘a olayım deyû beni darb etmekle ben dahi zimmetinde mütekarrir olan bin beş yüz akçe mehr-i müeccel hakkımdan fâriğa olmuşidim hâlâ taleb ederim suâl olunup alıverilmek matlûbumdur dedikde gıbbe’s-suâl mezbûr Ahmed cevâbında hul‘-ı mezkûru ikrâr lâkin vech-i meşrûh üzre darbını inkâr edicek müdde‘iyye-i [mezbûre] [42a] Fâtıma’dan müdde‘âsını mübeyyine beyyine taleb olundukda müdde‘iyye-i merkūme Fâtıma ityân-ı beyyineden izhâr-ı acz ile istihlâf etmeğin müdde‘iyye-i merkūmeyi ber vech-i muharrer mehrinden fâriğa ol deyû darb etmediğine mezbûr Ahmed’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle meblağ-ı mezkûr talebiyle bî-vech mu‘ârazadan müdde‘iyye-i merkūme Fâtıma’yı men‘ birle mâ vaka‘a bi’t-taleb ketb olundu. Fî selhi Zilhicceti’ş-şerîfe li sene tis‘în ve elf.

Şuhûdü’l-hâl: Hüseyin Çelebi b. Ali, Hasan b. Abdullah, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 273 - Hüküm no: 289 - Orijinal metin no: [41b-3])﻿

﻿

﻿

290. Hüküm

Mehmed Efendi b. Mehmed’in evini Ömer Çelebi b. Osman’a satması

Havâss-ı Aliyye kazâsına tâbi‘ kasaba-i Hasköy’de Sütlüce nâm mevzi‘de Mahmud Ağa mahallesi sükkânından Mehmed Efendi b. Mehmed el-Hatîb meclis-i şer‘-i hatîr-i lâzımü’t-tevkīrde işbu râfi‘ü’l-kitâb fahrü’l-akrân Ömer Çelebi b. Osman ve Ali Çelebi b. Mustafa şehâdetleriyle şer‘an vekâleti sâbite olan Ali Çelebi b. İbrahim mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Süleyman Çelebi mülkü ve bir tarafdan Kaysûnîzâde vakfı olan odalar ve bir tarafdan tarîk-i hâs ve bir tarafdan tarîk-i âm ile mahdûd bir fevkānî ve iki tahtânî odalar ve bir kiler ve dehliz ve ahırı ve iki kenîf ve iki bahçeyi müştemil menzilimi cemî‘ tevâbi‘ ve levâhıkıyla müvekkili mezbûr Ömer Çelebi’ye üç yüz altmış kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr üç yüz altmış guruşu müvekkili mezbûr yedinden tamâmen ahz ve kabz eyledim ba‘de’l-yevm menzili mezkûr müvekkili mezbûr Ömer Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sânî mine’l-Muharremi’l-harâm li sene ihdâ tis‘în ve elf.

Şuhûdü’l-hâl: El-Hâc Mustafa b. Musa, hammâmî Mustafa Ağa, Halil Çelebi b. İbrahim, Mehmed Çelebi b. el-Müezzin, bahçevân Mehmed Ağa, kilârî Mehmed Ağa ve gayruhüm.

(EYÜB90 - cilt: 31, sayfa: 274 - Hüküm no: 290 - Orijinal metin no: [42a-1])﻿

﻿

﻿

291. Hüküm

Şahbaz bt. Abdullah’ın cariyesi İvaz bt. Abdullah’ı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kiremitçi Süleyman mahallesi sâkinelerinden Şahbaz bt. Abdullah nâm hâtunun zevci ve tarafından husûs-ı âti’l-beyânı ikrâra vekîl olup zât-ı mezbûreyi ma‘rifet-i şer‘iyye ile ârifân olan Mehmed Efendi b. Yusuf ve Ahmed Çelebi b. Mehmed şehâdetleriyle şer‘an vekâleti sâbite olan İbrahim Ağa b. Abdülmennân meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip zevcem müvekkilem mezbûre Şahbaz Hâtun kendiye rıkkını mu‘terife olup uzun boylu açık kaşlı gök gözlü sarışın Rûsiyyetü’l-asl bâ‘isetü’l-kitâb İvaz bt. Abdullah nâm câriye-i memlûkesini cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta idrâc ve ilhâk eyleyip min ba‘d sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedi dedikde mâ hüve’l-vâki‘ kayd şüd. Fî gurreti Muharremi’l-harâm li sene ihdâ tis‘în ve elf.

Şuhûdü’l-hâl: Mehmed Efendi b. Nasuh, Ahmed Çelebi el-İm[âm] b. ( ), Ali Ağa b. Abdullah Odabaşı, Mustafa b. Ahmed.

(EYÜB90 - cilt: 31, sayfa: 275 - Hüküm no: 291 - Orijinal metin no: [42a-2])﻿

﻿

﻿

292. Hüküm

Mühtedi Mehmed’in babası Abraham v. Sebetay’ın terekesinden hakkını alması

Havâss-ı Aliyye kazâsına tâbi‘ kasaba-i Hasköy’de Keçeci Pîrî mahallesi ahâlîsinden iken bundan akdem mürd olan Abraham v. Sebetay nâm hâlikin verâseti zevce-i metrûkesi Roşe bt. İlya ile sulbî kebîr oğlu olup helâkinden sonra şeref-i İslâm ile müşerref olan Mehmed nâm mühtedîye ve âhar oğulları Sebetay ve İlya ve Rofail nâm Yahudilere ve sulbiye kızı Kalamode’ye münhasıra olup ba‘dehû kable’l-kısme merkūme Kalamode dahi hâlike olup helâkinden sonra şeref-i İslâm ile müşerref olan mezbûr Mehmed dahi karındaşları merkūmûn Sebetay ve İlya ve Rofail’e münhasıra olup ve tashîh-i mes’eleleri bi hükmi’l-münâsahati’ş-şer‘iyye bin yedi yüz yirmi sekiz sehimden i‘tibâr olunup sihâm-ı mezkûreden iki yüz kırk dört sehmi mezbûre Roşe’ye ve üçer yüz yetmiş birer sehmi dahi mezbûr Mehmed ile merkūmûn Sebetay ve İlya ve Rofail’e isâbet ve intikāl eylediği şer‘an zâhir ve mütehakkik oldukdan sonra mezbûr Mehmed meclis-i şer‘-i şerîfde merkūme Roşe tarafından tasdîk-i âti’z-zikre vekîl-i sâbitü’l-vekâle olan Yako v. İlya nâm Yahudi ile merkūmûn Sebetay ve İlya ve Rofail muvâcehelerinde tav‘an ikrâr-ı tâm ve takrîr-i kelâm edip babam hâlik-i mersûm ve kız karındaşım hâlike-i mezbûrenin nukūd ve urûz ve sâir kalîl ve kesîr ism-i mâl ıtlâk olunur terekesinden bana âid olan hisse-i şer‘iyye-i mezkûremi merkūmûn yedlerinden ahz ve kabz edip hâlikân-ı mezbûrânın terekelerinden benim hisse-i mezbûreme müte‘allika âmme-i de‘âvî ve mütâlebât ve eymân ve muhâsamâtdan merkūmûnun zimmetlerini ibrâ-i âm ve kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sâmin ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Fahrü’l-kuzât Bâlizâde, Ali Efendi b. Mehmed el-İmâm, Hüseyin Bey b. Abdurrahman, Abdullah b. Hasan, Hüseyin Çelebi b. Ali ve gayruhüm.

(EYÜB90 - cilt: 31, sayfa: 275 - Hüküm no: 292 - Orijinal metin no: [42a-3])﻿

﻿

﻿

293. Hüküm

Ölü olarak bulunan Mehmed b. Abdullah’ın olay mahallinde muayenesi

Atebe-i aliyye-i sultâniyede bi’l-fi‘l sekbânbaşı olup işbu kitâb-ı sıhhat-nisâbın hâfızı olan iftihârü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-izzi’l-menî‘ Ahmed Ağa hazretleri taraf-ı bâhirü’ş-şereflerinden husûs-ı âti’l-beyâna vekîl-i şer‘î olan Mehmed Ağa b. Derviş meclis-i şer‘-i şerîfe gelip bi’l-vekâle takrîr-i kelâm ve ifâde-i merâm edip târih-i kitâbdan târih bir gün mukaddem müvekkili mûmâ-ileyh Ahmed Ağa hazretlerinin Havâss-ı Aliyye kazâsına tâbi‘ Köm[ü]rler tarafından vâki‘ mülk mandıraları kurbunda Uzuncaova semtinde mîrî hâsıl çayırı demekle ma‘rûf mevzi‘de Mehmed b. Abdullah nâm kimesne mecrûhan maktûl bulunmağın taraf-ı şer‘den üzerine varılıp ba‘de’l-keşf ve’l-mu‘âyene vâki‘ hâl ketb ve terkīm olunmak matlûbumdur dedikde cânib-i şer‘-i hatîrden mevlânâ İbrahim Efendi b. Mustafa irsâl olunup ol dahi zeyl-i vesîkada muharrerü’l-esâmî müslimîn ile mevzi‘-i mezkûrda maktûl-i mezbûrun üzerine varıp keşf ve nazar eylelediklerinde sol memesi yanında ve arkasında hışt ve kafasından kılıç ile mecrûh olduğunu mu‘âyene ve müşâhede eylelediklerinde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Mehmed b. Mahmud ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ kayd şüd. Fî gurreti’l-Muharremi’l-harâm li sene ihdâ tis‘în ve elf.

Şuhûdü’l-hâl: El-Hâc Hasan b. Mustafa, el-Hâc Ali b. Mehmed, el-Hâc Mehmed b. ( ), el-Hâc İbrahim b. Mehmed, el-Hâc Ali b. Abdullah, Ali Beşe b. Mehmed, Ali Beşe b. Hasan, Ahmed b. Mehmed, Ali b. Hasan ve gayruhüm.

(EYÜB90 - cilt: 31, sayfa: 276 - Hüküm no: 293 - Orijinal metin no: [42b-1])﻿

﻿

﻿

294. Hüküm

Ahmed b. Abdullah’ın ev ve tarlalarını Hristo v. Yorgi’ye satması

Vilâyet-i Rumeli’nde livâ-i İnebahtı’da Gerbeniş kazâsına tâbi‘ Alasya nâm karye ahâlîsinden Ahmed b. Abdullah nâm kimesne meclis-i şer‘-i şerîfde işbu râfi‘ü’r-rakīm Hristo v. Yorgi nâm zimmî muvâcehesinde tav‘an ikrâr-ı tâm ve takrîr-i kelâm edip silk-i mülkümde münselik olup karye-i mezbûrede vâki‘ bir tarafdan Yorgi v. Franko mülkü ve bir [tarafdan] Franko v. Nikola mülkü ve bir tarafdan Yani v. Beranto mülkü ve bir tarafdan tarîk-i âm ile mahdûd bir bâb saz tahtalı odayı ve zât-ı eşcâr-ı müsmire ve gayr-ı müsmire bahçeyi müştemil menzilimi cemî‘ tevâbi‘ ve levâhıkıyla merkūm Hristo’ya on beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyledikden sonra yine karye-i mezbûre sınırı dâhilinde mevâzi‘-i müteferrikada lede’l-ahâlî ma‘lûmü’l-hudûd yedi kıt‘a tarlalarımın dahi hakk-ı tasarruflarını ma‘rifet-i sâhib-i arz ile mezbûr Hristo’ya on bir buçuk esedî guruş bedel mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyleyip semen-i mezbûr ile bedel-i mezkûr ki cem‘an yirmi altı buçuk guruşu merkūm Hristo yedinden tamâmen ahz ve kabz eylediğimden sonra zikr olunan menzil ve tarlaları mahallinde zabt ve tasarrufa mersûm Hristo’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sânî mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Ahmed Efendi b. Mustafa, Hasan b. Abdullah, Mehmed b. Eyüb, Ali b. Abdullah ve gayruhüm.

(EYÜB90 - cilt: 31, sayfa: 276 - Hüküm no: 294 - Orijinal metin no: [42b-2])﻿

﻿

﻿

295. Hüküm

Abdülbâki Dede b. Abdullah’ın cariyesi Tevekkül’ü azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Fethi Çelebi mahallesi sâkinlerinden Abdülbâkī Dede b. Abdullah tarafından husûs-ı âti’l-beyânı ikrâra vekîl olup hasm-ı câhid-i şer‘î muvâcehesinde Ahmed Efendi b. Receb ve diğer Ahmed Beşe b. Bâli şehâdetleriyle şer‘an vekâleti sâbite olan Muharrem Bey b. Derviş meclis-i şer‘-i hatîr-i lâzımü’t-tevkīrde müvekkili mezbûra rıkkıyyetini mu‘terife olan orta boylu açık kaşlı gök elâ gözlü sarışın Rûsiyyetü’l-asl işbu râfi‘atü’l-kitâb Tevekkül bt. Abdullah nâm câriye-i memlûkesi mahzarında bi’l-vekâle ikrâr ve takrîr-i kelâm edip müvekkilim mezbûr Abdülbâkī Dede câriye-i mevsûfe-i merkūme Tevekkül[ü] cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta idrâc ve ilhâk eyleyip mevsûfe-i mezbûre min ba‘d sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedi dedikde mâ hüve’l-vâki‘ kayd şüd. Fi’l-yevmi’r-râbi‘ mine’l-Muharremi’l-harâm li sene ihdâ tis‘în ve elf.

Şuhûdü’l-hâl: Mehmed Efendi b. İbrahim el-İmâm, Hasan Beşe b. Ali, Hüseyin b. Osman, Hasan Çelebi b. Mustafa, Mehmed b. Mustafa, Mustafa b. Hanefi, Mehmed b. Eyüb.

(EYÜB90 - cilt: 31, sayfa: 277 - Hüküm no: 295 - Orijinal metin no: [42b-3])﻿

﻿

﻿

296. Hüküm

Afife bt. Yakub ile boşandığı kocası Mehmed b. Abdullah’ın evlilik borçlarında sulh olması

Havâss-ı Aliyye kazâsına tâbi‘ Cebeci nâm karye sâkinelerinden Afîfe bt. Yakub nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Mehmed b. Abdullah nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Mehmed zevcim olup beni tatlîk etmekle zimmetinde mütekarrir ve ma‘kūdun-aleyh olan bin altı yüz akçe mehr-i müeccel ile nafaka-i iddet-i mu‘ayyenem ve me’ûnet-i süknâm mukābelesinde dahi altı yüz akçe ki cem‘an iki bin iki yüz akçe hakkımı mezbûr Mehmed’den hâlâ taleb [ve] da‘vâ eylediğimde beynimizde muslihûn-ı müslimûn tavassut edip meblağ-ı mastûr da‘vâsından merkūm Mehmed ile beni üç yüz altmış akçe üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezkûru mezbûr Mehmed yedinden tamâmen ahz ve kabz edip meblağ-ı mezbûra müte‘allika âmme-i de‘âvî ve mütâlebâtdan mezbûr Mehmed’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sâlis mine’l-Muharremi’l-harâm li sene ihdâ tis‘în ve elf.

Şuhûdü’l-hâl: Cafer Beşe b. Abdullah, Mehmed b. Mahmud, Hasan b. Abdullah, Mehmed b. Eyüb, Ali b. Mehmed ve gayruhüm.

(EYÜB90 - cilt: 31, sayfa: 278 - Hüküm no: 296 - Orijinal metin no: [42b-4])﻿

﻿

﻿

297. Hüküm

Mehmed Çavuş b. Abdullah’ın evini Hasan Bey b. Mustafa’ya satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî’de Câmi‘-i Kebîr mahallesinde sâkin Mehmed Çavuş b. Abdullah’ın menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mezbûr Mehmed Çavuş meclis-i ma‘kūd-ı mezkûrda işbu râfi‘ü’l-kitâb Hasan Bey b. Mustafa nâm kimesne mahzarında tav‘an ikrâr ve takrîr-i kelâm edip medîne-i mezbûre tevâbi‘inden kasaba-i Hasköy’de el-Hâc Şaban mahallesinde vâki‘ bir tarafı Âişe Hanım mülkü ve bir tarafı Kazmacılara meşrûta vakıf menzil ve bir tarafı kazzâz Mehmed mülkü ve bir tarafı tarîk-i âm ile mahdûd kapı kurbunda bir fevkānî harâb oda ve altında bir oda ve muttasıl bir fevkānî oda ve selâmlık ta‘bîr olunur bir oda ve muttasıl iki fevkānî harâb oda ve bir fevkānî matbah ve altında ahırı ve bahçeye muttasıl kazzâz Mehmed tarafında üç tahtânî harâb odalar ve bir bi’r-i mâ ve kenîf ve arsa-i hâliye ve bahçeyi müştemil menzil beş sehim i‘tibâr olunup sihâm-ı merkūmeden iki sehmibenim mülk-i müşterâm ve üç sehmirehinden tahlîs için velâyeten kendi malımdan bi tarîki’r-rücû‘ yüz esedî guruş verip sâlifü’z-zikr üç sehmidahi oğlum mezbûr Osman’dan ba‘de’l-bülûğ iştirâ edip mecmû‘-ı menzil mülk-i müşterâm olmuşidi hâlâ ben dahi menzili mezkûru cemî‘ tevâbi‘ ve levâhıkıyla mezbûr Hasan Bey’e yirmi beş bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr yirmi beş bin akçeyi mezbûr Hasan Bey yedinden tamâmen ahz ve kabz eyledim ba‘de’l-yevm menzili mezkûr merkūm Hasan Bey’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hasan Beşe b. Hüseyin ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ kayd şüd. Fi’l-yevmi’l-hâdî ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Süleyman Çelebi b. Ali, Hasan Beşe b. Hüseyin, Mehmed Çelebi b. ( ), Hasan b. Abdullah ve gayruhüm mine’l-[hâzırîn].

(EYÜB90 - cilt: 31, sayfa: 278 - Hüküm no: 297 - Orijinal metin no: [43a-1])﻿

﻿

﻿

298. Hüküm

Mehmed Çelebi b. Ömer’in, Abdi Çavuş b. Rüstem’e olan borcunu ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- de Câmi‘-i Kebîr mahallesinde sâkin olup merhûm Abdüsselâm vakfı’ndan yevmî altı akçe du‘âgû vazîfesine mutasarrıf olan bâ‘isü’l-kitâb Abdi Çavuş b. Rüstem meclis-i şer‘-i şerîfde Mehmed Çelebi b. Ömer mahzarında üzerine da‘vâ ve takrîr-i kelâm edip cânib-i vakıfda iki bin yüz altmış akçe vazîfem olup mezbûr Mehmed Çelebi’nin dahi cânib-i vakfa altmış bin akçe deyni olmağla vakf-ı mezbûrun mütevellîsi gāib ani’l-meclis Osman Ağa ile üçümüz bir meclisde iken mezbûr Osman Ağa meblağ-ı mezbûr iki bin yüz altmış akçeyi mezbûr Mehmed Çelebi’den bana havâle-i sahîha-i şer‘iyye ile havâle edip ben dahi havâle-i merkūmeyi kabûl ve meblağ-ı mezbûrdan bin yüz elli akçesini merkūm Mehmed Çelebi yedinden ahz ve kabz edip bâkī bin on akçem kalmağla hâlâ taleb ederim suâl olunup alıverilmesi murâdımdır dedikde gıbbe’s-suâl mezbûr Mehmed Çelebi cevâbında mütevellî-i merkūm Osman Ağa benden ancak bin yüz elli akçe havâle eyledi ziyâde etmedi deyicek müdde‘î-i mezbûr Abdi Çavuş’dan ziyâdeyi mübeyyine beyyine taleb olundukda ityân-ı beyyineden izhâr-ı acz ile istihlâf etmeğin mütevellî-i mezbûr Osman Ağa mezbûr Mehmed Çelebi’ye meblağ-ı mezbûr bin yüz elli akçeden ziyâde havâle etmediğine yemîn teklîf olundukda ol dahi yemînden nükûl etmeğin mûcebince meblağ-ı bâkī bin on akçeyi müdde‘î-i mezbûra edâ ve teslîme mezbûr Mehmed Çelebi’ye tenbîh birle mâ vaka‘a bi’t-taleb kayd şüd. Fi’l-yevmi’l-hâdî ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mehmed Çelebi b. Eyüb, Mehmed b. Mahmud, Ali b. Abdullah, Hüseyin b. Ali, Hasan b. Abdullah.

(EYÜB90 - cilt: 31, sayfa: 279 - Hüküm no: 298 - Orijinal metin no: [43a-2])﻿

﻿

﻿

299. Hüküm

Hristo v. Nikola’nın, vakfa ait olup kiraladığı mumhânenin yarı hissesini İstamola v. Panav’a devretmesi

Mahmiye-i İstanbul hısnı ebvâbından Eğrikapı hâricinde sâkin Hristo v. Nikola nâm zimmî meclis-i şer‘-i şerîfde işbu râfi‘ü’r-rakīm İstamola v. Panav nâm zimmî muvâcehesinde tav‘an ikrâr-ı tâm ve takrîr-i kelâm edip merhûm eş-Şeyh Hüseyin Efendi evkāfı’ndan tefvîz-i âti’z-zikrin sudûruna değin icâre-i mu‘accele-i ma‘lûme ve yevmî üç buçuk akçe ücret-i müeccele ile taht-ı tasarrufumda olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- [mahallâtından] el-Hâc Hüsrev mahallesinde vâki‘ bir tarafı Hasan mülkü ve bir tarafı vakf-ı mezbûrdan olan selhâne ta‘bîr olunur dükkân ve bir tarafı mekābir-i müslimîn ve bir tarafı tarîk-i âm ile mahdûd birbiri yanında üç bâb fevkānî oda ve önünde sofa ve zikr olunan selhâne üzerinde vâki‘ bir bâb fevkānî odanın tahtânîsi selhânede bu vech üzre cem‘an dört bâb fevkānî odayı ve tahtânî bir mumhâne ve bir mahzen ve bi’r-i mâ ve kenîfi müştemil olup içinde bir kebîr kazgan ve bir köhne mengene ve bir tencere ve üç demir kepçesiyle ma‘an vakf olan şem‘hânenin nısf-ı şâyi‘ini nısf gediğiyle ma‘an mezbûr İstamola’[ya] kırk bin akçe bedel mukābelesinde ma‘rifet-i mütevellî ile tefvîz ve ferâğ edip ol dahi ber vech-i muharrer tefevvuz ve kabûl eyledikden sonra bu ferâğ olan meblağ-ı mezbûr kırk bin akçeyi mersûm İstamola yedinden tamâmen ahz ve kabz eyledim ba‘de’l-yevm sâlifü’z-zikr şem‘hânede ve nısf gedikde vechen mine’l-vücûh alâkam yokdur merkūm İstamola’nın dâhil-i taht-ı tasarrufu olmuşdur emsâli gibi mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’s-sânî mine’l-Muharremi’l-harâm li sene ihdâ tis‘în ve elf.

Şuhûdü’l-hâl: Mustafa Efendi b. Hüseyin el-İmâm, Hüseyin b. ( ) el-Müezzin, Abdullah Çelebi b. ( ), Mehmed b. Mahmud, Hasan b. Abdullah.

(EYÜB90 - cilt: 31, sayfa: 280 - Hüküm no: 299 - Orijinal metin no: [43a-3])﻿

﻿

﻿

300. Hüküm

Panorya bt. Kiryazi’nin mülk evini Yorgi v. Yani’ye satması

Havâss-ı Aliyye kazâsı nevâhîsinden kasaba-i Silivri’de Metrepolid mahallesi sâkinelerinden olup hâlâ mahmiye-i Galata’da Sultan Bayezid mahallesinde sâkine olan Panorya bt. Kiryazi nâm nasrâniyyenin zevci ve tarafından husûs-ı âti’l-beyâna vekîli olup hasm-ı câhid-i şer‘î muvâcehesinde mezbûrenin zâtını ma‘rifet-i şer‘iyye ile ârifân olan İstemad v. Dimitri ve İsteryo v. Yani nâm zimmîler şehâdetleriyle şer‘an vekâleti sâbite olan Hristodor v. Yorgi nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Yorgi v. Yani nâm zimmî muvâcehesinde ikrâr-ı tâm ve takrîr-i kelâm edip müvekkilem mezbûre Panorya karye-i mezbûrede vâki‘ bir tarafı yine benim mülküm ve üç tarafı tarîk-i âm ile mahdûd iki bâb fevkānî oda ve bir ahır ve eşcâr-ı müsmire ve gayr-ı müsmireyi müştemil mülk menzilimi cemî‘ tevâbi‘iyle mersûm Yorgi’ye iki bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve kabûl eyleyip semeni olan meblağ-ı mezbûr iki bin akçeyi mersûm Yorgi yedinden tamâmen ahz ve kabz eyledim ba‘de’l-yevm zikr olunan menzilde alâkam yokdur, mersûm Yorgi’nin mülk-i müşterâsı olmuşdur keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâmis mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Abdülbâkī Efendi b. Ahmed, Hüseyin Ağa b. Muharrem, Mehmed Çavuş b. Abdullah, Mehmed b. Mahmud ve gayruhüm mine’l-hâzırîn.

(EYÜB90 - cilt: 31, sayfa: 280 - Hüküm no: 300 - Orijinal metin no: [43b-1])﻿

﻿

﻿

301. Hüküm

Mehmed b. Veli’nin menzilini aldığı borca karşılık istiğlâl yoluyla mütevelli Ahmed Çelebi b. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesinde sâkin Mehmed b. Veli nâm kimesne meclis-i şer‘-i hatîr-i lâzımü’t-tevkīrde medîne-i mezbûrede merhûme Nâzperver vakfı’na berât-ı âlîşân ile bi’l-fi‘l mütevellî olan işbu râfi‘ü’l-kitâb Ahmed Çelebi b. Mustafa nâm kimesne mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Dilsiz Hâtun vakfı ve bir tarafı Halil Çelebi mutasarrıf olduğu vakıf menzil ve bir tarafı Davud Ağa mülkü ve bir tarafı tarîk-i hâs ile mahdûd mülk menzilimi cemî‘ tevâbi‘ ve levâhıkıyla mütevellî-i mezbûr Ahmed Çelebi’ye otuz kıt‘a esedî guruşa bi tarîki’l-istiğlâl bey‘ ve teslîm edip ol dahi vakf-ı mezkûr malıyla tarîk-i mezbûr üzre iştirâ ve kabûl eyleyip semeni olan meblağ-ı mezkûr otuz guruşu mütevellî-i mezbûr yedinden tamâmen ahz ve kabz eylediğimden sonra yine mütevellî-i mezbûr menzili mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î sene-i âtiye Muharremü’l-harâmı’nın gurresinden sene tamâmına değin dört buçuk guruş ücret ile bana îcâr ve teslîm ben dahi vech-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb kayd şüd. Fi’l-yevmi’l-hâmis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Mustafa Çelebi Abacızâde, Bektaş Bey b. ( ), altıncı Ali b. ( ), Berber Veli b. ( ), Mehmed b. Eyüb.

(EYÜB90 - cilt: 31, sayfa: 281 - Hüküm no: 301 - Orijinal metin no: [43b-2])﻿

﻿

﻿

302. Hüküm

Dimo v. Poloyo’nun tarlasını Petko v. Yuvan’a satması

Vilâyet-i Rumeli’nde Kostorova kazâsına tâbi‘ Gramadik nâm karye ahâlîsinden iken bundan akdem mürd olan Poloyo v. Dimo nâm hâlikin sulbî kebîr oğlu Dimo nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Petko v. Yuvan nâm zimmî <

(EYÜB90 - cilt: 31, sayfa: 281 - Hüküm no: 302 - Orijinal metin no: [43b-3])﻿

﻿

﻿

303. Hüküm

Mustafa b. İsmail’in ev ve bahçesini içindeki zeytin ağaçları hariç Bâli v. Vlado’ya satması

Vilâyet-i Rumeli’nde nefs-i kasaba-i Delvine’de Rosa mahallesinde sâkin Mustafa b. İsmail nâm kimesne meclis-i şer‘-i hatîr-i lâzımü’t-tevkīrde işbu râfi‘ü’r-rakīm Bâli v. Vilado nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrede vâki‘ bir tarafdan Hüseyin Hoca mülkü ve bir tarafdan Mustafa Çelebi mülkü ve bir tarafdan ba‘zan Hüseyin Çelebi ve ba‘zan Ebûbekir mülkleri ve bir tarafdan tarîk-i âm ile mahdûd bir tahtânî oda ve zât eşcâr-ı müsmire ve gayr-ı müsmire bahçeyi müştemil menzilimin bahçe-i mezkûre içinde mağrûs dört dip zeytin eşcârından mâ‘adâsını cemî‘ tevâbi‘ ve levâhıkı ile merkūm Yani’ye bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezkûru mahallinde zabt ve tasarrufuna mesfûr Yani’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb kayd olundu. Fi’l-yevmi’l-âşir min Muharremi’l-harâm li sene ihdâ ve tis‘în ve elf.

Şuhûdü’l-hâl: Himmet Beşe b. Ali, Sinan b. Kasım, İbrahim b. Receb, Ali b. İlyas, Hasan b. Abdullah ve gayruhüm.

(EYÜB90 - cilt: 31, sayfa: 282 - Hüküm no: 303 - Orijinal metin no: [43b-4])﻿

﻿

﻿

304. Hüküm

Kaftani Ali Ağa’nın vârislerinin miras tarlalarını Mollazade Mehmed Ağa’ya devretmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesi sâkinlerinden iken bundan akdem fevt olan Kaftânî Ali Ağa’nın verâseti zevce-i metrûkesi Hatice bt. Abdullah ile sulbî kebîr oğlu Ahmed Ağa’ya ve sulbiye kebîre kızı Emine’ye münhasıra olduğu şer‘an zâhir ve mütehakkik oldukdan sonra sin ve cüssesinin bülûğa tahammülü olduğu hâlde bülûğuna mu‘terif olan mezbûr Ahmed Ağa asâleten ve merkūmetân Hatice ve Emine taraflarından husûs-ı âti’l-beyâna vekîl olup hasm-ı câhid-i şer‘î mahzarında mezbûretânın zâtlarını ma‘rifet-i şer‘iyye ile ârifân olan Mehmed Efendi b. Davud ve Mustafa Ağa b. Abdurrahman şehâdetleriyle şer‘an vekâleti sâbite olan mezbûre Emine’nin zevci Süleyman Ağa b. Halil vekâleten meclis-i şer‘-i şerîfde işbu râfi‘ü’l-kitâb Mollazâde Mehmed Ağa b. Ahmed mahzarında her biri bi’l-asâle ve bi’l-vekâle ikrâr-ı tâm ve takrîr-i kelâm edip vilâyet-i Rumeli’nde livâ-i Ağrıboz’da Talende kazâsı müzâfâtından mîrî Tahtalı mukāta‘ası kurâsından Lonkoz nâm karye sınırı dâhilinde mevâzi‘-i müteferrikada vâki‘ lede’l-ahâlî ma‘lûmü’l-hudûd ve’l-mevâki‘ dört bâb çiftçi odaları ve dört bâb mülk-i mevrûs samanlığı ve yetmiş iki keyl-i İstanbulî buğday ve on iki keyl şa‘îr ve ma‘lûmü’l-hudûd bir kıt‘a bağ ile bir kıt‘a bahçenin nısf şâyi‘lerini ve merhûm vezîriâzam sâbık Kara Mustafa Paşa evkāfı kurâsından Livanat nâm karye sınırı dâhilinde mevâzi‘-i adîdede vâki‘ ma‘lûmü’l-hudûd ve’l-mevâki‘ üç bâb mülk-i mevrûs çiftçi odalarıyla üç bâb samanlığı ve doksan keyl-i İstanbulî buğdayı ve on sekiz keyl şa‘îri mezbûr Mehmed Ağa’ya bi safkatin vâhidetin otuz dokuz bin altı yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyleyip semeni olan meblağ-ı mezbûr otuz dokuz bin altı yüz akçeyi mezbûr Mehmed Ağa yedinden asâlet ve vekâletimiz hasebiyle ahz ve kabz eylediğimizden sonra emlâk-i merkūmeyi mahallinde zabt ve tasarrufa mezbûr Mehmed Ağa’yı taslît eyledik dediklerinden sonra mezbûr Ahmed Ağa asâleten i‘âde-i kelâm edip zikr olunan Lonkoz karyesi sınırı dâhilinde ma‘lûmü’l-hudûd ve’l-mevâki‘ dört çifte kifâyet eder tarlalar ile karye-i Livanat sınırı dâhilinde vâki‘ ma‘lûmü’l-hudûd ve’l-mevâki‘ üç çifte kifâyet eder tarlalarımın hakk-ı tasarruflarını ma‘rifet-i sâhib-i arz ile mezbûr Mehmed Ağa’ya seksen bin dört yüz akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mezkûr seksen bin dört yüz akçeyi mezbûr Mehmed Ağa yedinden tamâmen ahz ve kabz eylediğimizden sonra zikr olunan tarlaları mahallinde zabt ve tasarrufa mezbûr Mehmed Ağa’yı taslît eyledim dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-âşir min Muharremi’l-harâm li sene ihdâ ve seb‘în ve elf.

Şuhûdü’l-hâl: Ömer Efendi b. İvaz, Mustafa Çelebi b. Ömer, Mustafa Çelebi b. Mehmed, İbrahim Ağa b. ( ) tâbi‘-i Ali Ağa, Ramazan Beşe b. Kâmil, el-Hâc Ahmed b. Abdullah.

(EYÜB90 - cilt: 31, sayfa: 283 - Hüküm no: 304 - Orijinal metin no: [44a-1])﻿

﻿

﻿

305. Hüküm

Mehmed Çavuş b. Ahmed’in, vefat eden Musli Efendi b. Hasan’a olan borcunu vârislerine ödediği

Mahmiye-i İstanbul’da Hoca Hayreddin mahallesi sâkinlerinden iken bundan akdem fevt olan Musli Efendi b. Hasan nâm müteveffânın verâseti zevce-i metrûkesi Hatice bt. Abdullah nâm hâtun ile sulbiye kebîre kızı Havva’ya ve sagīre kızları Ümmühâni ve İsmihân’a münhasıra olduğu lede’ş-şer‘i’l-mutahhar zâhir ve mütehakkik oldukdan sonra mezbûre Havva tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında zât-ı merkūmeyi ma‘rifet-i şer‘iyye ile ârifân olan Mustafa Usta b. İbrahim ve Mehmed b. Şaban şehâdetleriyle şer‘an vekâleti sâbite olan Ali Ağa b. Ahmed vekâleten ve sagīretân-ı mezbûretânın tesviye-i umûrları için kıbel-i şer‘den mansûb vasîleri ve merkūme Hatice tarafından dahi kezâlik husûs-ı âti’l-beyânı ikrâra vekîl olup hasm-ı münkir muvâcehesinde mezbûrenin zâtını ma‘rifet-i şer‘iyye ile ârifân olan şâhidân-ı mezbûrân şehâdetleriyle şer‘an vekâleti sâbite olan Mustafa Çelebi b. Receb dahi vesâyeten ve vekâleten meclis-i şer‘-i şerîf-i enverde medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Çavuş Kasım mahallesinde sâkin olan işbu râfi‘ü’l-kitâb Mehmed Çavuş b. Ahmed mahzarında her biri vekâleten ve vesâyeten ikrâr-ı tâm ve takrîr-i kelâm edip mezbûr Mehmed Çavuş müteveffâ-yı mezbûr Musli Efendi’den hâl-i hayâtında yedi yüz esedî guruş istikrâz ve ahz ve kabz edip medîne-i mezbûrede vâki‘ merhûm Abdülkādir Efendi vakfı’ndan icâre-i mu‘accele ve müeccele ile taht-ı tasarrufunda olup Balaban Bostanı demekle mu‘arref bostanı ma‘rifet-i mütevellî ile müteveffâ-yı mezbûre bi tarîki’r-rehin tefvîz ve ferâğ ol dahi ber vech-i muharrer tefevvuz ve kabûl ettikden sonra meblağ-ı mezkûrun altı yüz guruşunu dahi mezbûr Mehmed Çavuş müvekkiletân-ı mezbûretân ile sagīretân-ı merkūmetânın vasîleri mezbûr Mustafa Çelebi’ye tamâmen edâ ve teslîm edip meblağ-ı mezkûr yedi yüz esedî guruşdan zimmetinde bir akçe ve bir habbe bâkī kalmamağın bostan-ı mezkûrun temessükü verese-i mezkûrât yedlerinde zâyi‘ olmağla vakf-ı mezbûr mütevellîsinden müceddeden temessük alıp müvekkiletân-ı mezbûretân ile vasiyy-i merkūm Mustafa Çelebi bostan-ı mezkûru yine mezbûr Mehmed Çavuş’a ma‘rifet-i mütevellî ile ferâgat ve tefvîz eylediler dediklerinde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sâdis min Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed b. Veli, Ali b. Mehmed, İbrahim Efendi b. Hasan, Mehmed b. Eyüb, Hasan b. Abdullah, Mehmed b. Mahmud, Dilâver b. Abdullah, Hüseyin b. Ali ve gayruhüm.

(EYÜB90 - cilt: 31, sayfa: 284 - Hüküm no: 305 - Orijinal metin no: [44a-2])﻿

﻿

﻿

306. Hüküm

Kika v. Papazik’in kızları Domine ve Cevheryo’ya anaları Sultana bt. Kiro’nun vasî tayin edilmesi

Havâss-ı Aliyye kazâsına tâbi‘ Küçükköy nâm karye sükkânından olup Eflak vilâyetinde bundan akdem mürd olan Kika v. Papazik nâm hâlikin sulbiye sagīre kızları Domine ve Cevheryo’ya babaları hâlik-i merkūmdan irs-i şer‘le intikāl eden mallarını hıfz ve ahvâllerini zabta bir vasî nasb olunmak lâzım ve mühim olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīretân-ı merkūmetânın vâlideleri işbu râfi‘atü’r-rakīm Sultana bt. Kiro nâm nasrâniyyeyi sagīretân-ı mezbûretân Domine ve Cevheryo üzerlerine vasî nasb ve ta‘yîn edip ol dahi vesâyet-i merkūmeyi kabûl ve merâsimini edâya müte‘ahhid olmağın mâ vaka‘a kayd şüd. Fi’l-yevmi’t-tâsi‘ mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Hüseyin Çelebi b. Ali, Mehmed b. Eyüb, Mehmed b. Mahmud, Hasan b. Abdullah, Ali b. Abdullah ve gayruhüm.

(EYÜB90 - cilt: 31, sayfa: 285 - Hüküm no: 306 - Orijinal metin no: [44b-1])﻿

﻿

﻿

307. Hüküm

Mehmed b. Receb’in evini Hüseyin b. İshak’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Ahmed Dede mahallesi sâkinlerinden Mehmed b. Receb nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Hüseyin b. İshak nâm kimesne mahzarında tav‘an ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrede vâki‘ bir tarafdan Süleyman Kethüdâ mülkü ve bir tarafdan mezbûr Hüseyin mülkü ve bir tarafdan Ekmekçibaşı mülkü ve bir tarafdan tarîk-i hâs ile mahdûd bir fevkānî oda ve altında ahırı ve bir sofa ve bi’r-i mâ ve cüneyneyi müştemil menzilimi cemî‘ tevâbi‘ ve levâhıkıyla merkūm Hüseyin’e altmış kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr altmış guruşu mezbûr Hüseyin yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam kalmadı mezbûr Hüseyin’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-hâdî aşer min Muharremi’l-harâm li sene ihdâ ve tis‘în ve elf.

Şuhûdü’l-hâl: Mahmud b. Hüseyin, Abdurrahman b. Mehmed, Ahmed b. Mahmud, Nasuh b. İvaz, Süleyman Kethüdâ b. ( ), Hasan b. Abdullah.

(EYÜB90 - cilt: 31, sayfa: 285 - Hüküm no: 307 - Orijinal metin no: [44b-2])﻿

﻿

﻿

308. Hüküm

Kika v. Papazik’in alacaklarını tahsil etmek üzere Yani v. Yorgi’nin vekil tayin olunması

Havâss-ı Aliyye kazâsına tâbi‘ Küçükköy nâm karye ahâlîsinden iken bundan akdem mürd olan Kika v. Papazik nâm hâlikin verâseti zevce-i metrûkesi Sultana bt. Kiro nâm nasrâniyye ile sulbiye sagīre kızları Domine ve Cevheryo’ya münhasıra olduğu şer‘an zâhir ve müte‘ayyin oldukdan sonra sagīretân-ı merkūmetânın vâlideleri ve tesviye-i umûrlarına min kıbeli’ş-şer‘ mansûbe vasîleri olan merkūme Sultana meclis-i şer‘-i şerîfde işbu râfi‘ü’r-rakīm Yani v. Yorgi nâm zimmî muvâcehesinde bi’l-vesâye takrîr-i kelâm ve bast-ı merâm edip hâlik-i merkūmun zimem-i nâsda olan hukūkunu taleb ve ahz ve kabza ve bana îsâle ve düyûn iddi‘â edenler ile mürâfa‘a ve muhâsamaya ve ahz ve kabz ve îsâle mütevakkıf olduğu umûrun cümlesine merkūm Yani’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mersûmeyi kabûl ve levâzımını edâya ta‘ahhüd ve iltizâm etmeğin mâ vaka‘a kayd şüd. Fi’l-yevmi’l-âşir min Muharremi’l-harâm li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Hasan b. Abdullah ve gayruhüm.

(EYÜB90 - cilt: 31, sayfa: 286 - Hüküm no: 308 - Orijinal metin no: [44b-3])﻿

﻿

﻿

309. Hüküm

Vefat eden Mustafa’nın vârislerinin miras evini Veli b. Sadık ile Fâtıma bt. Abdullah’a satmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Sofular mahallesi sâkinlerinden iken bundan akdem fevt olan Mustafa b. ( ) nâm kimesnenin verâseti zevce-i metrûkesi Selime bt. Hasan nâm hâtun ile sulbî kebîr oğlu Osman’a münhasıra olduğu şer‘an zâhir ve mütehakkik oldukdan sonra merkūmân Osman ve Selime meclis-i şer‘-i hatîr-i lâzımü’t-tevkīrde tasdîk-i câ’i’z-zikre kendi tarafından asıl ve zevcesi Fâtıma bt. Abdullah nâm hâtun tarafından vekîl olup vekâleti ber nehc-i şer‘î sâbite olan işbu bâ‘isü’l-kitâb Veli b. Sadık nâm kimesne mahzarında her biri tâyi‘an ikrâr-ı tâm ve takrîr-i kelâm edip mahalle-i mezbûrede vâki‘ bir tarafı Babazâde Mehmed b. Mustafa mülkü ve bir tarafı Derviş Abdullah mülkü ve bir tarafı tarîk-i hâs ve taraf-ı râbi‘i tarîk-i âm ile mahdûd iki fevkānî oda ve bi’r-i mâ ve cüneyneyi müştemil mülk-i mevrûs menzilimizi cemî‘ tevâbi‘ ve levâhıkı ile merkūmân Veli ile zevcesi Fâtıma’ya ale’l-iştirâki’s-seviy on sekiz bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi ber vech-i muharrer iştirâ ve tesellüm ve kabûl eylediklerinden sonra semeni olan meblağ-ı mezkûr on sekiz bin beş yüz akçeyi merkūmân yedlerinden tamâmen ahz ve kabz eyledik ba‘de’l-yevm sâlifü’z-zikr menzili mezbûr Veli ve zevcesi Fâtıma’nın mülk-i müşterâlarıdır keyfe mâ yeşâ’ân mutasarrıf olsunlar dediklerinde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’l-âşir min Muharremi’l-harâm li sene ihdâ ve tis‘în ve elf.

Şuhûdü’l-hâl: Abdullah Halîfe b. ( ) el-İmâm, Şaban Bey b. Mustafa, Ahmed Efendi b. Mehmed el-İmâm, Receb b. Hasan, Murtaza Halîfe b. Veli, Musa b. Osman, Hüseyin b. Abdullah, Mehmed Çelebi b. Hasan ve gayruhüm.

(EYÜB90 - cilt: 31, sayfa: 286 - Hüküm no: 309 - Orijinal metin no: [44b-4])﻿

﻿

﻿

310. Hüküm

Ali Bey b. Mehmed’in evini Kâtip Bâli Vakfı’na satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinlerinden Ali Bey b. Mehmed nâm kimesne meclis-i şer‘-i hatîr-i lâzımü’t-tevkīrde mahmiye-i İstanbul’da Kâtib Bâli nâm sâhibü’l-hayrın nukūd-ı mevkūfesine berât-ı âlîşân ile bi’l-fi‘l mütevellî olan işbu râfi‘ü’l-kitâb umdetü’l-emâcid ve’l-e‘âlî Abdi Ağa b. el-Hâc Ahmed mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik ve semt-i hakk-ı sarîhimde münharıt olup mahalle-i mezbûrede vâki‘ bir tarafı ba‘zan Âişe Hâtun ve ba‘zan Mezarcızâde Mustafa Çelebi zevcesi mülkleri ve ba‘zan Abdi Efendi oğlu tasarrufunda olan vakıf menzil ve ba‘zan Süleyman Çelebi zevcesi mülkleri ve ba‘zan zevcem İsmihân Hâtun mülkü ve bir tarafdan Mustafa Ağa b. Abdurrahman mülkü ve bir tarafı ba‘zan tarîk-i hâs ve ba‘zan tarîk-i âm ile mahdûd olup dâhiliyyede üç fevkānî odaları ve bir sofa ve dehliz ve dört tahtânî odaları ve bi’r-i mâyı ve bahçeyi ve hâriciyyede bir tahtânî oda ve ahırı müştemil menzilimi cemî‘ tevâbi‘ ve levâhıkı ve kâffe-i hukūk ve merâfıkı ile mütevellî-i mûmâ-ileyh Abdi Ağa’ya yedi yüz on kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vakf-ı mezkûr malıyla ber vech-i muharrer iştirâ tesellüm ve kabûl eyledikden sonra semeni olan meblağ-ı mezkûr yedi yüz on guruşu mütevellî-i mûmâ-ileyh Abdi Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mezkûrda vechen mine’l-vücûhi’ş-şer‘iyye alâka ve medhalim kalmadı mütevellî-i mûmâ-ileyh vakf-ı mezbûrun akārâtından olmak üzre vakıf için mutasarrıf olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’s-sâlis ve’l-ışrîn min Zilhicceti’ş-şerîfe li sene tis‘în ve elf.

Şuhûdü’l-hâl: Mustafa Ağa b. Abdurrahman, Mehmed Efendi b. Mustafa, Hasan Efendi b. Muhyiddin, Hasan Ağa b. el-Hâc Ahmed, Himmet Beşe b. Ali, Mustafa Ağa b. Abdurrahman, Yusuf Beşe b. İbrahim, Ramazan b. İsmail, Yusuf b. Ali ve gayruhüm.

(EYÜB90 - cilt: 31, sayfa: 287 - Hüküm no: 310 - Orijinal metin no: [45a-1])﻿

﻿

﻿

311. Hüküm

Musli b. Ali’nin evini Rabia bt. Hüseyin’e satması

Medîne-i Hazret-i Ebâ Eyyûb-i Ensârî -radiye ahnu Rabbühü’l-Bârî- mahallâtından Aşçıbaşı mahallesinde sâkin Musli b. Ali nâm kimesne meclis-i şer‘-i şerîfde zevci işbu râfi‘atü’l-vesîka Râbia bt. Hüseyin nâm hâtun mahzarında tav‘an ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrede vâki‘ bir tarafı Ömer Çelebi mutasarrıf olduğu vakıf menzil ve bir tarafı Osman Beşe mülkü ve bir tarafı Yorgancı Ali Çelebi mülkü ve bir tarafı tarîk-i âm ile mahdûd iki bâb tahtânî oda ve bir aş ocağı ve bir mikdâr havluyu müştemil mülk menzilimi cemî‘ tevâbi‘iyle mezbûre Râbia’ya altmış esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve kabûl eyledikden sonra semeni olan meblağ-ı mezkûr altmış guruşdan zevcem merkūme Râbia’nın zimmetini ibrâ-i âm ile ibrâ ve iskāt eyledim min ba‘d menzili mezkûrda alâka ve medhalim kalmadı zevcem merkūme Râbia’nın mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ vaka‘a kayd şüd. Fi’l-yevmi’t-tâsi‘ min Muharremi’l-harâm li sene ihdâ ve tis‘în ve elf.

Şuhûdü’l-hâl: Ali Efendi b. Himmet el-İmâm, Ömer Efendi b. İvaz, Mustafa Çelebi b. Ömer, Mustafa Çelebi b. Receb, Osman Bey b. Ahmed ve gayruhüm.

(EYÜB90 - cilt: 31, sayfa: 288 - Hüküm no: 311 - Orijinal metin no: [45a-2])﻿

﻿

﻿

312. Hüküm

Mehmed Çelebi b. Mustafa’nın evini Ahmed Ağa b. Ali Ağa’ya satması

Mahrûse-i Galata’da el-Hâc A‘mâ mahallesi sâkinlerinden Mehmed Çelebi b. Mustafa nâm kimesne meclis-i şer‘-i şerîf-i enverde işbu râfi‘ü’l-kitâb fahrü’l-eşbâh Ahmed Ağa b. el-merhûm Ali Ağa el-ma‘rûf bi Kaftânîzâde mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup medîne-i Hazret-i Ebâ Eyyûb-i Ensârî’de Kasımpaşa mahallesinde vâki‘ bir tarafdan Ali Çelebi mülkü ve bir tarafdan Ormanzâde tasarrufunda olan vakıf menzil ve bir tarafdan mezbûr Ahmed Ağa tasarrufunda olan vakıf menzil ve bir tarafdan ba‘zan ekmekçi fırını ve ba‘zan tarîk-i âm ile mahdûd iki fevkānî ve iki tahtânî odaları ve matbah ve kileri ve bi’r-i mâ ve bahçeyi müştemil mülk menzilimi cemî‘ tevâbi‘ ve levâhıkı ve âmme-i hukūk ve merâfıkı ile mezbûr Ahmed Ağa’ya altı yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr altı yüz guruşu mûmâ-ileyh Ahmed Ağa yedinden tamâmen ahz ve kabz eyledim ba‘de’l-yevm menzili mahdûd-ı mezkûr mezbûr Ahmed Ağa’nın mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıf olsun dedikde gıbbe’t-tasdîki’ş-şer‘î mâ cerâ bi’l-ibtigā kayd şüd. Fi’l-yevmi’l-âşir min Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed Efendi b. Davud, Mustafa Ağa b. Abdurrahman, Ömer Efendi b. İvaz, Süleyman Ağa b. Halil, Mustafa Çelebi b. Ömer, Mustafa b. Mehmed, İbrahim Ağa b. tâbi‘-i Ali Ağa, el-Hâc Ahmed b. Abdullah, Çorbacızâde Abdullah Çelebi, Hasan b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 288 - Hüküm no: 312 - Orijinal metin no: [45a-3])﻿

﻿

﻿

313. Hüküm

Ahmed Ağa b. Yusuf Efendi’nin evlerini vakf etmesi

Hamd ve sipâs ve şükr-i bî-kıyâs ol mâlikü’l-mülk ve’l-melekût ve Rabbü’l-izzeti ve’l-ceberût, hâlik-i bî-misâl ve râzık-ı bî-zevâl hazretlerine olsun ki kâinâtı nizâm-ı bedî‘ üzre ibdâ‘ ve âmme-i masnû‘âtı üslûb-ı menî‘ üzre ihtirâ‘ eyledi -celle celâlühû ve âmme nevâlühû ve lâilâhe gayruhu-ve hediyye-i tahiyyât-ı gayr-ı ma‘dûd ve tuhef-i teslîmât-ı gayr-ı mahdûd hazret-i risâlet-penâh-ı nübüvvet-destgâh efdal-i beşer, şefî‘-i rûz-ı mahşer-i pîşvâ-yı enbiyâ ve mürselîn, muktedâ-i evvelîn ve âhirîn, resûl-i Rabbü’l-âlemîn, hâtime-i silsileti’l-mürselîn Ahmed-i Müctebâ-yı Mustafa -sallallâhu aleyhi ve sellem-bi adedi men samete ve tekelleme hazretlerinin ravza-i mübârekelerine olsun ki ümmet-i ûli’n-nehmetlerini sırât-ı müstakīme delâlet eyledi ve âl ü evlâd-ı kirâm ve ashâb ve ahfâd-ı izâma ki her biri necm-i burc-ı felek-i dîn ve kevkeb-i evc-i Âsumân-ı yakīn olup âmme-i ibâdı sırât-ı müstakīme hâdî ve savâbı dârü’n-ni‘ama münâdî ettiler -rıdvânullâhi te‘âlâ aleyhim ecma‘în-ve alâ men tebi‘ahüm ilâ yevmi’d-dîn, ammâ ba‘d işbu vesîka-i celîlü’ş-şân ve cerîde-i bedâyi‘ü’l-unvânın tahrîr ve inşâsına bâ‘is ü bâdî ve satr u imlâsına sebeb-i âdî oldur ki belde-i mübâreke-i Hâlidiyye ve buk‘a-i müteberreke-i Ensârîyye medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de ve Bağlar deresi demekle ma‘rûf mevzi‘de Ahmed Dede mahallesi sâkinlerinden sâhibü’l-hayrât ve’l-hasenât ve tâlibü’l-ucûr ve’s-sadakāt, iftihârü’l-emâcid ve’l-ekârim câmi‘ü’l-mehâmid ve’l-mekârim Ahmed Ağa b. Yusuf Efendi mebde-i fıtratdan müntehâ-yı menziletini tefekkür ve küllî şey’in hâlikün illâ vecheh, mazmûnunu tedebbür edip bi’l-âhare infisâm-ı âcâl ile bu dâr-ı gurûrdan irtihâl mukarrer idiğini itkān ve mâ indeküm yenfedü ve mâ indallâhi bâkin, kavl-i şerîfini ve dahi izâ mâte ibnü âdeme inkata‘a amelühû illâ an selâsin ilmin yüntefe‘u-bihî ve veledin sâlihin yed‘û-lehû ve sadakatin câriyetin, kavl-i münîfini iz‘ân eyleyip hâl-i âfiyetinde li yevmi’l-mî‘âd tezevvüd-i zâd-ı kesîrü’l-imdâd ve li yevmi’t-tenâd, avâid-i mütekâsire i‘dâd edip ber mûceb, len tenâlü’l-birre hattâ tünfikū mimmâ tuhibbûne, vech-i câ’î üzre vücûh-ı berre etyab-ı malını bezle âzim ve enfes-i mâlını vakfa câzim olup kâffe-i akārîr ve tasarrufâtı sahîha ve câize ve âmme-i tekārîr ve teberru‘âtı nâfize olduğu hâlde meclis-i şer‘-i şerîf-i Nebevî’de, vakf-ı âti’t-tafsîle mütevellî nasb ve ta‘yîn eylediği fahrü’l-eşbâh İbrahim Çelebi b. Mehmed nâm kimesne mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp vakf-ı câ’i’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Küçükköy demekle ma‘rûf karyeye giden tarîk-i âmme ve bir tarafdan Haremeyni şerîfeyn halîfesi menzili önünden kaldırıma giden tarîk-i âma ve bir tarafdan Hazret-i Ebâ Eyyûb-i Ensârî evkāfı’ndan olup ammim Hasan Ağa’nın tasarrufunda olan tarla ve bir tarafdan Bıyıklı oğlu bağı demekle ma‘rûf hâlâ kendi taht-ı tasarrufumda olan mülk bağıma müntehî ve mahdûd muhavvateyni muhtevî olup muhavvata-i hâriciyyede dört bâb fevkānî odaları ve bir camlı köşk ve bir sofa ve kenîf ve altında bir oda ve bir kiler ve bir sofa ve bir sagīr bahçe ve beş göz anbar ve bir at ahırı ve bir öküz ahırı ve üstünde bir bâb oda ve bir samanlık ve iki hayât ve muhavvata-i dâhiliyyede beş bâb fevkānî odaları ve bir cihânnümâ ve kenîf ve iki halvetli bir hamam ve bir camekân ve bir bâb tahtânî oda ve bir kiler ve bir matbah ve bir sagīr bahçe ve hâriciyye ve dâhiliyyenin etrâfında zât eşcâr-ı müsmire ve gayr-ı müsmire bahçeyi ve beş aded bi’r-i mâyı müştemil mülk menzilimi cemî‘ tevâbi‘ ve levâhıkıyla ve medîne-i mezbûre tevâbi‘inden kasaba-i Hasköy’de Kiremitçi Ahmed Çelebi mahallesinde vâki‘ bir tarafı Bâzirgân Evi demekle ma‘rûf menzil ve bir tarafdan Ömer Bey vakfı olan menzil ve bir tarafı Abdi Bey mülkü ve bir tarafı tarîk-i âm ile mahdûd iki bâb fevkānî ve bir tahtânî odaları ve matbah ve zât eşcâr-ı müsmire ve gayr-ı müsmire bahçeyi müştemil mülk menzilimi dahi cemî‘ tevâbi‘iyle hasbeten lillâhi’s-samed vakf-ı sahîh-i müebbed ile vakf ve haps edip şöyle şart ve ta‘yîn eyledim ki zikr olunan Ahmed Dede mahallesinde vâki‘ menzili mahdûd-ı mezkûrda vâlidem Rahime Hâtun bt. Abdülmennân mâdâm ki libâs-ı hayâtı lâbis ola yevmî onar akçe icâre ile sâkine ola ve ba‘de vefâtihimâ kendim dahi icâre-i merkūme ile sâkin olam ve ba‘de vefâtî evlâdım ve evlâd-ı evlâdım ve evlâd-ı evlâd-ı evlâdım batnen ba‘de batnin ve karnen isre karnin ber vech-i muharrer sâkin olalar ve icâre-i mezkûreden hâsıl olan meblağı mütevellî-i mezbûr ahz ve kabz edip ta‘mîr ve termîmine harc ve sarf eyleye ve ba‘de inkırâzi’l-kül zikri âtî eczâ-i şerîfe vakfına zam oluna ve sâlifü’l-beyân Kiremitçi Ahmed Çelebi mahallesinde vâki‘ menzili mahdûd-ı mezkûr dahi kezâlik yed-i mütevellî-i mezkûre ve icâre-i mu‘accele ve müeccele ile hasbe’l-mu‘tâd îcâr olunup hâsıl olan icâresinden yevmî ikişer akçe vazîfe ile müstahıkkīnden beş nefer kimesneler mahmiye-i İstanbul’da vâki‘ merhûm ve mağfûrun-leh Ebü’l-feth Sultan Mehmed Hân-ı Gāzi câmi‘-i şerîfi’nde vakt-i zuhrda Kur’ân-ı azîm ve Furkān-ı kerîm’den beş cüz’-i şerîf tilâvet edip her altı günde bir hatm-i şerîf eyleyip sevâbını server-i kâinât mefhar-i mevcûdât hazret-i Muhammedi’l-Mustafa -sallallâhu te‘âlâ aleyhi ve sellem-hazretlerinin rûh-ı mutahharlarına ve dahi çehâr-yâr-ı güzîn -rıdvânullâhi te‘âlâ aleyhim ecma‘în-hazretlerinin ervâh-ı tayyibelerine [46a] ve sâir üzerimizde hakkı olan kimesnelerin ervâhına hibe ve ihdâ edeler ve mezbûr İbrahim Çelebi madâmki hayâtda ola vakf-ı mezkûra mütevellî olup ba‘de vefâtihî evlâdım ve evlâd-ı evlâdım ve evlâd-ı evlâd-ı evlâdım vakf-ı mezbûra mütevellî olalar ve ba‘de’l-inkırâz vâlidemin evkāfına mütevellî olanlar benim vakf-ı mezkûruma mütevellî olup vazîfe-i merkūmeye mutasarrıf ola ve vakf-ı mezkûrun tebdîl ve tağyîri merreten ba‘de uhrâ yedimde ola ve mürûr-ı eyyâm ile şerâit-i vakf-ı mezkûr müte‘azzir olursa mutlaka fukarâ-yı müslimîne sarf oluna deyû fâriğan ani’ş-şevâgil menzilân-ı merkūmân mütevellî-i mezbûra teslîm ol dahi kabz ve tesellüm edip sâir mütevellîler evkāfına tasarruf eyledikleri gibi tasarruf eyledi dedikde gıbbe’t-tasdîki’ş-şer‘î vâkıf-ı mezbûr semt-i vifâkdan cânib-i şikāka âzim olup vakf-ı akār imâm-ı hümâm muktedâ-i eimme-i fihâm Ebû Hanife rahmetullâhi’l-allâm mezhebi şerîflerinde eğer ki sahîhdir, lâkin sıhhat müstelzim-i lüzûm olmadığından mâ‘adâ vâkıf nef‘-i vakfı kendiye şartı ile kezâlik İmâm-ı Rabbânî Muhammed b. el-Hasan eş-Şeybânî ve İmâm Hilâl b. Yahya el-Basrî mezhebi şerîflerinde vakıf bâtıl olmağla benim için vakf-ı mezbûrdan rücû‘ emr-i meşrû‘dur deyû istirdâd-ı mülk edicek mütevellî-i mezkûr mütevekkilen ale’llâhi’ş-şekûr cevâb-ı bâ savâba mütesaddî olup fi’l-hakīka hâl zikr olunan minvâl üzredir, lâkin imâm-ı hümâm muktedâ-i enâm İmâm Ebû Yusuf Yakub b. İbrahim katında vâkıf nef‘-i vakfı kendiye şartı ile vakf-ı mezbûr sahîh ve lâzımdır deyû redden imtinâ‘ ve bu vechile def‘ eyleyip her biri işbu kitâb-ı sıhhat-nisâbı muvakki‘ olan hâkim-i fâsıl-ı ahkâm huzûrlarında müterâfi‘ân olduklarında hâkim-i mûmâ-ileyh ve dâmetü’l-ahkâm nâfizeten beyne yedeyye dahi tarafeynin kelâmını ısgā ve taraf-ı vakfı tercîhi ahrâ görüp ve mes’ûl fi’l-hükm olduğu hâlde İmâm Ebû Yusuf mezhebi üzre vakf-ı mezbûrun sıhhat ve lüzûmuna hükm-i sahîh-i şer‘î ve kazâ-i sarîh-i mer‘î kılıp min ba‘d vakf-ı merkūm bi’l-hükmi’l-merkūm sahîh ve lâzım olup nakz ve naks ve tahvîl ve tegayyürü ve tebdîli mümteni‘ü’l-ihtimâl oldu fe-men beddelehû ba‘de mâ semi‘ahû fe-innemâ ismuhû ale’l-lezîne yübeddilûne innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, Cerâ zâlik ve hurrire fi’l-yevmi’l-hâmis aşer min Zilhicceti’ş-şerîfe li sene tis‘în ve elf.

Şuhûdü’l-hâl: Yusuf Efendi b. Hüseyin, Ahmed Bey b. el-merhûm Mehmed Bey el-ma‘rûf bi Şahbaz Paşazâde, Hasan Ağa b. Hüseyin, Ali Efendi Kâtib-i silahdâr, Ahmed Efendi sâkin-i Kırkçeşme, Mustafa Ağa ve Ebûbekir Ağa ibney Hasan Ağa, Abdülhâlik Efendi imâm-ı Mi‘mâr Sinan, Abdülganî Çelebi Abdurrahman Çelebi b. Hüseyin, Ali Efendi b. Süleyman, Mustafa Bey b. İsmail, Es-Seyyid Nureddin ve es-Seyyid Sadeddin b. Allâme, Hasan Çelebi b. Müstedâm. Temme’l-kelâm, fî hâze’l-makām, harrerehü’l-fakīr ileyhi te‘âlâ Mehmed el-müvellâ hilâfeten sâbıkan bi medîne-i Ebâ Eyyûb el-Ensârî -radiye anhu Rabbühü’l-Bârî- -ufiye anh- [mühür]

(EYÜB90 - cilt: 31, sayfa: 289 - Hüküm no: 313 - Orijinal metin no: [45b-1])﻿

﻿

﻿

314. Hüküm

1091 senesine ait olayların yazımına başlandığı

Bu vekāyi‘ Hâslar kazâsında vâki‘ mahkeme-i kübrâda, bundan akdem Anadolu kazaskeri olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în câmi‘ü’l-fürû‘ ve’l-usûl hâvi’l-ma‘kūl ve’l-menkūl mevlânâ Feyzullah Efendi ve kazâ-i mezbûr kadısı umdetü’l-mevâliyyi’l-kirâm efdalü’l-fuzalâ’i’l-fihâm yenbû‘ü’l-fezâ’il metbû‘ü’l-efâzıl mevlânâ Şaban Efendi b. merhûm Hüseyin ve medîne-i Hazret-i Ebâ Eyyûb el-Ensârî müvellâsı Seyfullah b. Abdurrahman zamânında vâki‘ olmuşdur. Fî evâil-i [Muharrem] sene 91.

(EYÜB90 - cilt: 31, sayfa: 292 - Hüküm no: 314 - Orijinal metin no: [46b-1, Arapça])﻿

﻿

﻿

315. Hüküm

Zehra Hatun Vakfı mütevellisi Mehmed b. Abdullah’ın vakfa borçlu olduğu

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de vâki‘ merhûme Zühre Hâtun nâm sâhibetü’l-hayrın binâ eylediği mescidi şerîfin nukūd-ı mevkūfesine bi’l-fi‘l mütevellî olan Mehmed b. Abdullah meclis-i şer‘-i hatîr-i lâzımü’t-tevkīrde mescidi mezbûrun imâmı ve vakf-ı mezbûrun hasbî nâzırı olan işbu râfi‘ü’l-kitâb Mustafa Efendi b. Mehmed mahzarında bi’t-tevliyye takrîr-i kelâm ve ta‘bîr ani’l-merâm edip vakf-ı mezbûrun nukūdundan olup makbûzum olan doksan beş esedî guruşu rehn-i kavî ile nâssa zimem edip hâlâ asl-ı mâl-ı vakf-ı mezbûr olan meblağ-ı merkūm doksan beş esedî guruş zimmetimdedir deyû ikrâr ve i‘tirâf etmeğin mâ cerâ nâzır-ı mezbûr Mustafa Efendi talebiyle ketb ve imlâ olundu. Fi’l-yevmi’t-tâsi‘ min Saferi’l-hayr li sene ihdâ ve tis‘în ve elf.

Şuhûdü’l-hâl: Osman Çelebi b. Mehmed, Ramazan b. Hasan, Sâlih b. Abdullah, Mustafa b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 292 - Hüküm no: 315 - Orijinal metin no: [46b-2])﻿

﻿

﻿

316. Hüküm

Yorgaki v. Dimitri’nin evini Nano v. Manolbezya’ya sattığı

Fi’l-asl vilâyet-i Rumeli’nde kasaba-i Göllükesri mahallâtından Varlağam mahallesi ahâlîsinden olup hâlâ mahmiye-i İstanbul hısnı ebvâbından Fenerkapısı hâricinde Abdi Subaşı mahallesinde müsâfiren sâkin olan Yorgaki v. Dimitri nâm zimmî meclis-i şer‘-i şerîfde işbu râfi‘ü’r-rakīm Nano v. Manolbezya nâm zimmî muvâcehesinde tav‘an ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Tolko v. Sarko nâm zimmî mülkü ve bir tarafdan yeri Lefter v. Kavali nâm zimmî mülkü ve bir tarafdan ba‘zan Rali v. Yorgi nâm zimmî mülkü ve ba‘zan göl ve bir tarafdan tarîk-i âm ile mahdûd iki bâb fevkānî oda ve altında mahzeni ve havluyu ve zât eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile merkūm Nano’ya beş yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyledikden sonra semeni olan meblağ-ı mezbûr beş yüz esedî guruşu mezbûr Nano yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûr[d]a alâka ve medhalim yokdur, mezbûr Nano’nun mülk-i müşterâsı olmuşdur keyfe mâ yeşâ’ ve yahtâr mahallinde zabt ve tasarrufa mesfûr Nano’yu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Hibetullah Efendi, Hasan Çelebi b. Mustafa, Hasan Çelebi b. Mustafa, Ahmed b. Nasuh ve gayruhüm.

(EYÜB90 - cilt: 31, sayfa: 292 - Hüküm no: 316 - Orijinal metin no: [46b-3])﻿

﻿

﻿

317. Hüküm

Fâtıma bt. Abdullah ile Musa Çelebi b. İsmail’in boşanması

Medîne-i Hazret-i Ebâ Eyyûb el-Ensârî’de Evlice Baba mahallesinde sâkine Fâtıma bt. Abdullah nâm hâtun meclis-i şer‘-i şerîfde zevci işbu râfi‘ü’l-kitâb Musa Çelebi b. İsmail mahzarında bi tav‘ihâ ikrâr ve takrîr-i kelâm edip mezbûr Musa Çelebi zevcim olup lâkin beynimizde hüsn-i zindegânemiz olmamağla zimmetinde mütekarrir ve ma‘kūdun-aleyh olan bin altı yüz akçe mühr-i müeccel hakkım ile bin yüz akçe kıymetli bir sîm ön kuşağım üzerlerine ve nafaka-i iddet-i mu‘ayyenem ve me’ûnet-i süknâm dahi kendi üzerime olmak üzre mezbûr Musa Çelebi ile muhâla‘a-i sahîha-i şer‘iyye ile hul‘ olup zimmetini hukūk-ı zevciyyete ve sâlifü’z-zikr kuşağa müte‘allika âmme-i da‘vâdan ibrâ-i âm ile ibrâ ve iskāt eyledim dedikde ol dahi hul‘-ı mezbûru kabûl etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Çelebi el-Müezzin, Mehmed b. Ali, Mahmud b. Musa, Ali b. Abdullah, Mehmed b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 293 - Hüküm no: 317 - Orijinal metin no: [46b-4])﻿

﻿

﻿

318. Hüküm

Hatice bt. Mehmed’in evini Sefer b. Abdullah ile eşi Râziye bt. Abdullah’a satması

Medîne-i Hazret-i Ebâ Eyyûb el-Ensârî’de Evlice Baba mahallesinde sâkine Hatice bt. Mehmed nâm hâtun meclis-i şer‘-i şerîfde işbu bâ‘isü’l-vesîka Sefer b. Abdullah ile zevce-i menkûhası Râziye bt. Abdullah mahzarlarında ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Haffâf Receb mülkü ve bir tarafı İbrahim Çelebi mülkü ve bir tarafı yine benim âhar mülküm ve bir tarafı tarîk-i âm ile mahdûd bir bâb tahtânî oda ve müşterek bi’r-i mâyı müştemil mülk menzilimi cemî‘ tevâbi‘ ve levâhıkı ile mezbûr Sefer ile zevcesi mezbûr Râziye ale’l-iştirâki’s-seviy altmış esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ber vech-i muharrer iştirâ ve tesellüm ve kabz eylediklerinden sonra semeni olan meblağ-ı mezbûr altmış esedî guruşu mezbûrân yedlerinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, min ba‘d Sefer ile zevcesi mezbûre Râziye’nin ber vech-i iştirâk mülk-i müşterâları olmuşdur keyfe mâ yeşâ’ mutasarrıf olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Çelebi el-Müezzin, Ahmed beşe b. ( ), Ramazan b. Ali, Mustafa b. Mehmed, Ahmed b. Abdullah, Ali Bey b. Osman.

(EYÜB90 - cilt: 31, sayfa: 293 - Hüküm no: 318 - Orijinal metin no: [47a-1])﻿

﻿

﻿

319. Hüküm

Sefer b. Abdullah’ın evini Selim b. Hasan’a satması

Medîne-i Hazret-i Ebâ Eyyûb el-Ensârî’de Evlice Baba mahallesinde sâkin Sefer b. Abdullah meclis-i şer‘-i şerîfde işbu bâ‘isetü’l-vesîka Selime bt. Hasan nâm hâtun muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı kebabçı Mehmed mülkü ve bir tarafı Mehmed b. Abdullah mülkü ve bir tarafı Kasım Reis mülkü ve bir tarafı tarîk-i âm ile mahdûd bir bâb fevkānî oda ve iki bâb tahtânî oda ve bir bâb cüneyneyi müştemil mülk menzilimi cemî‘ tevâbi‘ ve levâhıkı ile mezbûre Selime Hâtun’a yedi bin yedi yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz eyledikden sonra semeni olan meblağ-ı mezbûr yedi bin yedi yüz akçeyi yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâkam ve medhalim yokdur, mezbûre Selime Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe el-Müezzin, Ahmed b. Ramazan Mustafa b. Mehmed, Ahmed b. Abdullah, Ali Bey b. Osman ve gayruhüm.

(EYÜB90 - cilt: 31, sayfa: 294 - Hüküm no: 319 - Orijinal metin no: [47a-2])﻿

﻿

﻿

320. Hüküm

Hüseyin b. Sinan’ın terekesini amcasının oğlu Mustafa b. Ali’nin beytülmâl emininden teslim alması

Fi’l-asl vilâyet-i Rumeli’nde İlbasan kazâsına tâbi‘ Kavas nâm karyeden olup hâlâ mahmiye-i İstanbul’da Zeyrek kurbunda Çinili odalarında sâkin olan Mustafa b. Ali nâm kimesne mahfil-i kazâda Havâss-ı Aliyye kazâsına tâbi‘ kasaba-i Midye’de beytülmâl-i âmme ve hâssa emîni olan işbu râfi‘ü’l-kitâb Hüseyin Bey b. Yusuf mahzarında tav‘an ikrâr-ı tâm ve takrîr-i kelâm edip fi’l-asl karye-i mezbûre ahâlîsinden li ebeveyn ammim Hüseyin b. Sinan’ın sulbî kebîr oğlu olup kasaba-i mezkûrede kömürcülük kârı üzre iken bundan akdem fevt olan Ali nâm müteveffânın verâseti min ciheti’l-usûbeti’n-nesebiyye bana münhasıra olmağla emîn-i mezbûr Hüseyin Bey mûrisim müteveffâ-yı mezbûrun terekesine hîn-i fevtinde vaz‘-ı yed etmeğin ben dahi müteveffâ-yı mezbûrun hasren vârisi olduğum emîn-i mezbûrun muvâcehesinde şuhûd-ı udûl ile makbûzu olan tereke-i müteveffâ-yı mezbûru bana teslîme taraf-ı şer‘den tenbîh olunmuşidi el-hâletü hâzihî emîn-i mezbûr Hüseyin Bey’in ber mûceb-i defteri kassâm makbûzu olan sekiz bin beş yüz yirmi altı akçeyi emîn-i mezbûrun yedinden bi’t-tamâm ve’l-kemâl ahz ve kabz eyledim defteri mezkûrda mastûr olan meblağ-ı mezkûrdan emîn-i mezbûrun yedinde ve zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: Hasan Ağa b. Hüseyin el-Mübâşir, Sefer Ağa b. Abdullah, Mehmed Bey b. Hasan, Mehmed b. Mahmud, Hasan b. Abdullah ve gayruhüm hâzırîn.

(EYÜB90 - cilt: 31, sayfa: 295 - Hüküm no: 320 - Orijinal metin no: [47a-3])﻿

﻿

﻿

321. Hüküm

Koçu v. Yani’nin bağını Dimo v. Kosta’ya satması

Vilâyet-i Rumeli’nde Göllükesri kazâsına tâbi‘ Kilisora nâm karye ahâlîsinden Koçu v. Yani nâm zimmî meclis-i şer‘-i şerîfde işbu râfi‘ü’r-rakīm Dimo v. Kosta nâm zimmî muvâcehesinde ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafı Yani v. Yorgi nâm zimmî bağı ve bir tarafı Kako v. Niko nâm zimmî bağı ve bir tarafı Dimo v. Yani nâm zimmî bağı ve bir tarafı Komino v. Paliçe nâm zimmî bağı ile mahdûd tahmînen bir buçuk dönüm bir kıt‘a mülk bağımı, cemî‘ tevâbi‘ ve levâhıkı ile mezbûr Dimo’ya dokuz yüz fıddî râyic fi’l-vakt akçeye bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr dokuz yüz akçeyi mersûm Dimo yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bağda alâka ve medhalim yokdur, mezbûr Dimo’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Dimo’yu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Muharremi’l-harâm li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Dilâver b. Abdullah, Yorgo [v.] Yano, Yano [v.] İstiko, Yorgi [v.] Komano, Kiryazo [v.] Avyaro, Koçu [v.] Niço, Andriye [v.] İstiko ve gayruhüm.

(EYÜB90 - cilt: 31, sayfa: 295 - Hüküm no: 321 - Orijinal metin no: [47a-4])﻿

﻿

﻿

322. Hüküm

Derviş Ağa b. Mehmed’in cariyesi Gülistan’ı azat etmesi

Havâss-ı Aliyye kazâsına tâbi‘ kasaba-i Hasköy mahallâtından Mahmud Ağa mahallesi sükkânından fahrü’l-akrân Derviş Ağa b. Mehmed meclis-i şer‘-i hatîr-i lâzımü’t-tevkīrde tav‘an ikrâr ve takrîr-i kelâm edip orta boylu açık kaşlı elâ gözlü Rûsiyyetü’l-asl Gülistan bt. Abdullah nâm câriye-i memlûkemi hasbeten lillâhi te‘âlâ li rûhi resûlihi’l-mu‘allâ cemî‘ malımdan ifrâz ve i‘tâk ve tahrîr edip sâir harâir-i asliyyâta idrâc ve ilhâk eyledim ba‘de’l-yevm mevsûfe-i mezbûre Gülistan sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharremi’l-harâm li sene ihdâ ve tis‘în ve elf.

Şuhûdü’l-hâl: El-Hâc İbrahim Çelebi, Hüseyin Çelebi b. Ali, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 296 - Hüküm no: 322 - Orijinal metin no: [47b-1])﻿

﻿

﻿

323. Hüküm

Hatice bt. Mustafa’nın muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir. Medîne-i Hazret-i Ebâ Eyyûb el-Ensârî mahallâtından Takyecibaşı mahallesinde sâkine olan Hatice bt. Mustafa nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Mustafa b. el-Hâc Yusuf nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî min Safer sene ihdâ ve tis‘în ve elf.

Şuhûdü’l-hâl: İmâm Receb Efendi b. ( ), İbrahim Beşe b. ( ), Mehmed Beşe b. ( ), Hidayetullah b. Abdülkerim

(EYÜB90 - cilt: 31, sayfa: 296 - Hüküm no: 323 - Orijinal metin no: [47b-2, Arapça])﻿

﻿

﻿

324. Hüküm

Kili bt. Dimo’nun bahçesini Dimitri v. Yani’ye satması

Mahmiye-i İstanbul hısnı ebvâbından Balatkapısı dâhilinde sâkine Kili bt. Dimo nâm nasrâniyyenin sulbî kebîr oğlu ve tarafından husûs-ı âti’l-beyâna sâbitü’l-vekâle vekîli olan Yorgi v. Panayot nâm zimmî meclis-i şer‘-i şerîfde işbu râfi‘ü’r-rakīm Dimitri v. Yani nâm nasrânî muvâcehesinde bi’l-vekâle ikrâr ve i‘tirâf edip anam müvekkilem merkūme Kili silk-i mülk-i sahîhinde münselik olup Havâss-ı Aliyye kazâsına tâbi‘ Terkos nâhiyesinde Yeniköy nâm karyede vâki‘ bir tarafı Mihal nâm zimmî bahçesi ve bir tarafı bozacı Polihroni bahçesi ve iki tarafı tarîk-i âm ile mahdûd eşcâr-ı müsmire ve gayr-ı müsmireyi hâvî mülk bahçemi, cemî‘ tevâbi‘ ve levâhıkı ile mezbûr Dimitri’ye üç yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr üç yüz akçeyi mezbûr Dimitri yedinden bi’t-tamâm ahz ve kabz eyledim ba‘de’l-yevm zikr olunan bahçede vechen mine’l-vücûh alâka ve medhalim yokdur, mezbûr Dimitri’nin mülk-i müşterâsıdır keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Saferi’l-hayr li sene ihdâ ve tis‘în ve elf.

Şuhûdü’l-hâl: Hasan b. Abdullah, Mehmed b. Eyüb, Mehmed b. Mahmud, Ali b. Abdullah ve gayruhüm.

(EYÜB90 - cilt: 31, sayfa: 297 - Hüküm no: 324 - Orijinal metin no: [47b-3])﻿

﻿

﻿

325. Hüküm

Mustafa b. Mehmed’in sarhoş olup kendisini uyaran mahalle imamını taciz ettiği

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de el-Hâc Hüsrev mahallesi imâmı işbu râfi‘ü’l-kitâb Mustafa Efendi b. Hüseyin meclis-i şer‘-i şerîfde yine mahalle-i mezbûre sükkânından diğer Mustafa b. Mehmed mahzarında üzerine da‘vâ ve takrîr-i kelâm edip mezbûr Mustafa kendi hâlinde olmayıp dâimâ sâkin olduğu menzile kendine nâ-mahrem avrat getirip şürb-i hamr ile fısk [u] fücûr edip mezbûr Mustafa’ya birkaç def‘a tenbîh edip mütenebbih olmadığından mâ‘adâ târih-i kitâb günü vakt-i asırda sakalımı yolup vâlideme ve avratıma cimâ‘ lafzı ile şetm etmeğin bana âr lâhık olmuşdur suâl olunup mûceb-i şer‘îsi icrâ olunmak matlûbumdur dedikde gıbbe’s-suâl ve akībe’l-inkâr, müdde‘î-i mezbûr Mustafa Efendi’den da‘vâsına mutâbık beyyine taleb olundukda udûl-i ricâl-i müslimînden Halil Çelebi b. Hüseyin ve Süleyman b. Mehmed ve Mustafa b. Receb ve Mehmed b. Abdüsselâm nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka târih-i mezbûrda müdde‘î-i mezbûr Mustafa Efendi merkūm diğer Mustafa’ya, sen dâimâ menziline nâ-mahrem avratlar getirip şürb-i hamr ile fısk u fücûr eylersin etme deyû tenbîh eylediğinde müdde‘î-i mezbûr Mustafa Efendi’nin bizim huzûrumuzda sakalını yolup vâlidesine ve avratına cimâ‘ lafzı ile şetm eyledi biz bu husûsa bu vech üzre şâhidleriz ve şehâdet dahi ederiz deyû her birerleri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’l-hâmis min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed b. Abdi, Mehmed b. Hüseyin, Abdülkādir b. Mehmed, Ahmed b. Mustafa, Abdi b. Bâli ve gayruhüm.

(EYÜB90 - cilt: 31, sayfa: 297 - Hüküm no: 325 - Orijinal metin no: [47b-4])﻿

﻿

﻿

326. Hüküm

Hasan Beşe b. Mehmed’in mülk evine, Âişe bt. Mehmed’in kendi tasarrufundaki zaviyeye ait olduğu gerekçesiyle olan müdahalesinin men‘i

Mahmiye-i İstanbul’da Kovacıdede mahallesi sükkânından işbu râfi‘ü’l-kitâb Hasan Beşe b. Mehmed nâm kimesne mahfil-i kazâya gelip takrîr-i kelâm ve ta‘bîr ani’l-merâm edip zevce-i menkûham olup bundan akdem fevt olan Şerife Rahime bt. Mahmud nâm müteveffât hâl-i hayâtında târih-i kitâbdan beş ay mukaddem mahmiye-i mezkûre hısnı ebvâbından Edirnekapısı hâricinde vâki‘ merhûm Hüseyin Dede zâviyesi kurbunda üç tarafı mekābir-i müslimîn ve bir tarafı tarîk-i âm ile mahdûd bir bâb fevkānî ve iki bâb tahtânî odaları ve sundurmayı ve eşcâr-ı müsmire ve gayr-ı müsmire ve bir mikdâr bahçe ve kenîfi müştemil olup arsasının merhûm ve mağfûrun-leh Sultan Bayezid Hân-ı Velî evkāfı’na senede yedi akçe mukāta‘ası ve ebniyesi mülkü olan menzilini beş bin akçeye bâtten bey‘ ve teslîm ve arsasını dahi ma‘rifet-i mütevellî evkāf-ı mezkûre ile [48a] meccânen tefvîz ve fâriğa olup ben dahi ber vech-i muharrer iştirâ ve tesellüm ve tefevvuz ve kabûl ve huzûr-ı müslimînde def‘-i semen etmişidim hâlâ zâviye-i mezkûreye mutasarrıfe ber mûceb-i şart-ı vâkıf mutasarrıfe olan gāibe ani’l-meclis Âişe bt. Mehmed nâm hâtun menzili mezkûru tasarrufuma mâni‘a olur. Kıbel-i şer‘-i hatîrden üzerine varılıp ba‘de’l-keşf ve’n-nazar menzili merkūm zâviye-i merkūmeden müfrez olduğu mu‘âyene ve müşâhede olunmak matlûbumdur dedikde savb-ı şer‘-i münîrden mevlânâ Mehmed Efendi b. Nasuh irsâl olunup ol dahi zeyl-i kitâbda muharrerü’l-esâmî müslimîn ile menzili mezkûra varıp keşf ve nazar eylelediklerinde fi’l-hakīka menzili mahdûd-ı merkūm ile zâviye-i mezkûrenin beyninde tahta havlu olup zâviye-i merkūmeden müfrez olduğunu mu‘âyene ve müşâhede ettiklerinde vâki‘ hâli mevlânâ-yı mezbûr mahallinde tahrîr ba‘de ma‘an irsâl olunan Ramazan Çelebi b. Mustafa ve Hüseyin b. Ali ile meclis-i şer‘a gelip alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’l-hâmis min Saferi’l-hayr li sene ihdâ ve tis‘în ve elf.

Şuhûdü’l-hâl: El-Hâc Yusuf b. Abdullah, Ömer Beşe b. Abdülmennân, İbrahim b. Mehmed, Hüseyin Çelebi b. Ali, Köse Yusuf [b.] Abdullah, Ramazan b. Mustafa ve gayruhüm.

(EYÜB90 - cilt: 31, sayfa: 298 - Hüküm no: 326 - Orijinal metin no: [47b-5])﻿

﻿

﻿

327. Hüküm

Yorgi v. Kiryazi’nin bağını Tano v. Milo’ya satması

Vilâyet-i Rumeli’nde Göllükesri kazâsına tâbi‘ Mavrova nâm karye ahâlîsinden Yorgi v. Kiryazi nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Tano v. Milo nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk ve zabt-ı tasarrufumda olup karye-i mezbûrede vâki‘ bir tarafdan İstefani Yani bağı ve bir tarafı Koçu Tolko v. Kiro bağı ve iki tarafı tarîk-i âm ile mahdûd tahmînen altı dönüm bir kıt‘a mülk bağımın nısf şâyi‘ini cemî‘ tevâbi‘ ve levâhıkı ile merkūm Tano’ya elli yedi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi ber vech-i muharrer iştirâ ve kabûl eyleyip semeni olan meblağ-ı mezkûr elli yedi guruşu yine bâğ semeninden mesfûr Tano’ya zimmetimde lâzımü’l-edâ deynim olan elli yedi guruşa takās edip ol dahi mukāssa eyledikden sonra zikr olunan nısf bağı mahallinde zabt ve tasarrufa mersûm Tano’yu taslît eyledim min ba‘d keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Saferi’l-hayr li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Hasan b. Abdullah, Mehmed b. Mahmud ve Todori [v.] Sifo, Vitor [v.] Viko, Niko [v.] İstiko, Vilho Todori [v.] Yuvan, Malko [v.] Kiryako, Manora [v.] Dimitri ve gayruhüm.

(EYÜB90 - cilt: 31, sayfa: 299 - Hüküm no: 327 - Orijinal metin no: [48a-1])﻿

﻿

﻿

328. Hüküm

Ömer Beşe b. Kasım’ın kölesi Yusuf b. Abdullah’ı azat etmesi

Medîne-i Hazret-i Eyyûb el-Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından Ömer Beşe b. Kasım, âmme-i tasarrufâtı nâfize ve kâffe-i teberru‘âtı câize olduğu hâlde meclis-i şer‘-i hatîr-i lâzımü’t-tevkīrde tâyi‘an ikrâr ve i‘tirâf edip silk-i mülk-i sahîhimde muntazam orta boylu gök elâ gözlü, sarışın Rûsiyyü’l-asl benim için rıkkını mu‘terif bâ‘isü’l-kitâb Yusuf b. Abdullah nâm abd-i memlûkümü hasbeten lillâh ve taleben li merzâti Rabbihi’l-a‘lâ tahrîr ve i‘tâk ve malımdan âzâd ve kayd-ı rıkdan ıtlâk ba‘de’l-yevm mevsûf-ı mezbûr Yusuf sâir ahrâr-ı asliyyîn gibi hür olup velâ-i şer‘îden gayrı üzerinde hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâdis min Saferi’l-hayr li sene ihdâ ve tis‘în ve elf.

Şuhûdü’l-hâl: Receb b. Aydın, Abdurrahman b. Aydın, Ali Beşe b. Abdullah, Hasan b. Abdullah, Mehmed Efendi b. Ahmed.

(EYÜB90 - cilt: 31, sayfa: 299 - Hüküm no: 328 - Orijinal metin no: [48a-2])﻿

﻿

﻿

329. Hüküm

Ahmed Çelebi b. Abdülkerim’in evini istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Çavuş Kasım mahallesi sükkânından fahrü’l-eşbâh matlabî Ahmed Çelebi b. Abdülkerim meclis-i şer‘-i hatîr-i lâzımü’t-tevkīrde hammâmî Hasan Çelebi nâm müteveffânın sulbî sagīr oğlu Abdülkādir’in tesviye-i umûruna kıbel-i şer‘-i münîrden mansûb bir vasîsi olan işbu râfi‘ü’l-kitâb Mehmed Çelebi b. Mustafa nâm kimesne mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan mahalle-i mezbûre imâmına meşrûta menzil ve bir tarafdan tarîk-i âm ve iki tarafdan yine benim âhar mülküm ile mahdûd menzilimi cemî‘ tevâbi‘ ve levâhıkı ile vasiyy-i mezbûr Mehmed Çelebi’ye bi tarîki’l-istiğlâl iki yüz kıt‘a esedî guruşa bey‘ ve teslîm ol dahi ber vech-i muharrer sagīr-i mezbûr malıyla merkūm üzre iştirâ tesellüm ve kabûl eyleyip semeni olan meblağ-ı mezkûr iki yüz guruşu vasiyy-i mezbûr yedinden bi’t-tamâm ve’l-kemâl ahz ve kabz eylediğimden sonra yine vasiyy-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb senesi şehr-i Rebî‘ulâhiri gurresinden her senesi kırkar esedî guruşa ücret ile bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min Saferi’l-muzaffer li sene ihdâ ve tis‘în ve elf.

Şuhûdü’l-hâl: Ali Çelebi b. Osman, Ahmed Çelebi b. Abdullah, Hüseyin Çelebi b. Mehmed, Mustafa Çelebi b. Mehmed ve gayruhüm.

(EYÜB90 - cilt: 31, sayfa: 300 - Hüküm no: 329 - Orijinal metin no: [48a-3])﻿

﻿

﻿

330. Hüküm

Hüseyin Bey b. Hızır’ın menzilinin yarı hissesini Ümmühani bt. Davud’a satması

Medîne-i Hazret-i Eyyûb-i Ensârî -radiye anhu Rabbühü’l-Bârî-’de Baba Haydar mahallesinde sâkin Hüseyin Bey b. Hızır meclis-i şer‘-i şerîfde işbu bâ‘isetü’l-vesîka Ümmühâni bt. Davud nâm hâtun muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Efrenc Mehmed b. Abdullah mülkü ve bir tarafdan İsmail Ağa ve Mehmed Ağa mülkleri ve bir tarafdan ba‘zan Mustafa Çavuş b. Receb tasarrufunda olan vakıf menzil ve ba‘zan Bostânî Mehmed mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bir sagīr odayı ve bir tahta-pûş ve mezbûr Bostânî Mehmed ile müşterek bi’r-i mâ ve havluyu müştemil menzilde olan nısf hisse-i şâyi‘amı mezbûr Ümmühâni Hâtun’a dört bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr dört bin akçeyi mezbûre Ümmühâni Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm sâlifü’z-zikrin nısf menzili mezbûr merkūme Ümmühâni Hâtun’un mülk-i müşterâsıdır keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene ihdâ ve tis‘în ve elf.

Şuhûdü’l-hâl: İsmail b. Mustafa, Mehmed b. Abdullah, Mehmed Ağa b. Receb, Mehmed b. Eyüb, Mehmed b. Mahmud, ve gayruhüm.

(EYÜB90 - cilt: 31, sayfa: 300 - Hüküm no: 330 - Orijinal metin no: [48b-1])﻿

﻿

﻿

331. Hüküm

Vârisi olmayan Ârif Halife’nin evinin beytülmâlce satıldığı

Dergâh-ı âlî dâme mahfûfen bi’l-me‘âlî yeniçerileri beytülmâli kabzına memûr olan fahrü’l-emâsil ve’l-akrân Sefer Paşazâde Ali Ağa tarafından husûs-ı âti’l-beyâna vekîl olup hasm-ı câhid muvâcehesinde Mehmed Beşe b. Ahmed ve Mahmud Beşe b. Mehmed şehâdetleriyle şer‘an vekâleti sâbite olan Ahmed Çelebi b. Mehmed meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ömer Beşe b. Eyüb mahzarında bi’l-vekâle ikrâr-ı tâm ve takrîr-i kelâm edip medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Şah Sultan mahallesinde vâki‘ bir tarafdan Yavaşça nâm sâhibetü’l-hayr vakfı olan menzil ve bir tarafdan çeşme ve bir tarafdan ( ) olan menzil ve bir tarafdan tarîk-i âm ile mahdûd bir bâb tahtânî oda ve bir sofa ve kenîf ve bir mikdâr havluyu müştemil menzil mahalle-i mezbûrede sâkin iken bundan akdem fevt olan zümre-i râcilînden Ârif Halîfe nâm müteveffânın mülkü olup ba‘de vefâtihî zâhirde vâris-i ma‘rûfu olmamağın cânib-i beytülmâle âid olmağla müvekkilem mûmâ-ileyh Ali Ağa menzili mezkûru beytülmâl için kabz etmişidi hâlâ menzili merkūm sûk-ı sultânîde ba‘de’l-müzâyede ve inkıtâ‘u’r-rağbete mezbûre Ömer Beşe üzerinde otuz üç buçuk esedî guruşda karâr edip ziyâde ile tâlib-i âhar zuhûr etmemekle müvekkilim mûmâ-ileyh dahi menzili mezkûru mezbûr Ömer Beşe’ye meblağ-ı mezbûr otuz üç buçuk guruşa bey‘-i kat‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezbûru merkūm Ömer Beşe yedinden tamâmen ahz ve kabz eyledim ba‘de’l-yevm menzili mezkûr Ömer Beşe’nin mülk-i müşterâsıdır keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Ağa b. Ahmed el-Yesârî, Şaban Bey b. Mustafa, Receb b. Musa, Abdi b. Hasan ve gayruhüm.

(EYÜB90 - cilt: 31, sayfa: 301 - Hüküm no: 331 - Orijinal metin no: [48b-2])﻿

﻿

﻿

332. Hüküm

Hanife bt. Mustafa’nın evini Mehmed Bey b. Mustafa’ya satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Baba Haydar mahallesinde sâkine Hanife bt. Mustafa nâm hâtun tarafından menzili âti’l-beyânı bey‘a ve semenini kabza ve kendiye îsâle vekîl olup hasm-ı câhid mahzarında Mehmed Çelebi b. ve diğer Mehmed b. Bâli nâm kimesneler şehâdetleriyle şer‘an vekâleti sâbite olan Mustafa b. Abdülmennân meclis-i şer‘-i hatîr-i lâzımü’t-tevkīrde işbu bâ‘isü’l-kitâb Mehmed Bey b. Mustafa mahzarında bi’l-vekâle ikrâr ve i‘tirâf edip akd-i âti’z-zikrin sudûruna değin müvekkilem mezbûre Hanife’nin silk-i mülk-i sahîhinde münselik olup medîne-i mezbûrede Nâzperver mahallesinde vâki‘ bir tarafı İsmail Çelebi b. Yakub mülkü ve bir tarafı Âişe bt. Abdullah nâm Hâtun mülkü ve bir tarafı Veli Bey mülkü ve bir tarafı tarîk-i âm ile mahdûd iki bâb fevkānî oda ve tahtında boş ve bir bâb tahtânî oda ve hamam ve bi’r-i mâ ve havluyu ve zât eşcâr-ı müsmire ve gayr-ı müsmire bahçeyi müştemil mülk menzilini cemî‘ tevâbi‘ ve levâhıkı ile mezbûr Mehmed Bey’e iki yüz elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr elli esedî guruşu vekâletim hasebiyle mezbûr Mehmed Bey yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda müvekkilem mezbûre Hanife Hâtun’un alâka ve medhali kalmadı müşterî-i mezbûr Mehmed Bey’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Efendi b. Yusuf, Ali b. Ahmed, Abdullah Efendi b. İbrahim, İbrahim Çelebi b. Mehmed Ağa.

(EYÜB90 - cilt: 31, sayfa: 302 - Hüküm no: 332 - Orijinal metin no: [48b-3])﻿

﻿

﻿

333. Hüküm

Mehmed Çelebi b. Hasan’ın evini İslâm Bey Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Kiremitçi Süleyman Çelebi mahallesinde sâkin Mehmed Çelebi b. el-Hâc Hasan meclis-i şer‘-i şerîfde medîne-i mezbûrede merhûm İslâm Bey vakfı’na bi’l-fi‘l mütevellî olan işbu bâ‘isetü’l-kitâb es-Seyyid Abdurrahman Efendi b. es-Seyyid Yakub Efendi mahzarında ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafı Şaban Çelebi b. Osman mülkü ve bir tarafı Solakzâde Mehmed Çelebi tasarrufunda olan menzil ve taraf-ı merhûm Mehmed Paşa bahçesi demekle ma‘rûf bahçe ve bir tarafı tarîk-i âm ile mahdûd mülk menzilimi cemî‘ tevâbi‘ ve levâhıkı ile mütevellî-i mezbûr es-Seyyid Abdurrahman Efendi’ye iki yüz esedî guruşa bi tarîki’l-istiğlâl bey‘ ve teslîm edip ol dahi vakf-ı mezbûr malıyla tarîk-i merkūm üzre iştirâ ve tesellüm ve kabz ve kabûl eyleyip semeni olan meblağ-ı mezbûr iki yüz esedî guruşu yedinden bi’t-tamâm ahz ve kabz eylediğimden sonra yine mütevellî-i mezbûr es-Seyyid Abdurrahman Efendi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin otuz esedî guruşa bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î yine mahalle-i mezbûr sükkânından Mustafa Çelebi b. Mehmed mütevellî-i mezbûr es-Seyyid Abdurrahman Efendi mahzarında takrîr-i kelâm edip menzili mezkûrun derkine ve meblağ-ı mezbûr iki yüz guruşa [49a] ve ücret-i merkūmeye emr ve kabûlü hâviye kefâlet-i sahîha-i şer‘iyye ile kefîl ve zâmin oldum dedikde ba‘de’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene ihdâ ve tis‘în ve elf.

Şuhûdü’l-hâl: İbrahim Beşe b. Abdullah Ahmed Çelebi b. ( ) el-Müezzin, Mehmed Efendi b. Süleyman, Mustafa Çelebi b. ( ) câbî ve gayruhüm.

(EYÜB90 - cilt: 31, sayfa: 302 - Hüküm no: 333 - Orijinal metin no: [48b-4])﻿

﻿

﻿

334. Hüküm

Sefer Beşe b. Abdullah ile karısının, aldıkları borç karşılığında evlerini rehin göstermeleri

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Evlice Baba mahallesi sükkânından Sefer Beşe b. Abdullah ile zevce-i menkûhası Râziye bt. Abdullah nâm hâtun meclis-i şer‘-i şerîfde işbu bâ‘isetü’l-kitâb Mehmed Efendi b. İbrahim tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan Mustafa Çelebi b. Mehmed mahzarında her biri ikrâr ve i‘tirâf edip müvekkili mezbûr Mehmed Efendi’ye cihet-i karz-ı şer‘îden otuz beş esedî guruş ile yetmiş beş akçe zimmetimizde lâzımü’l-edâ deynimiz olup mukābelesinde ale’l-iştirâki’s-seviy silk-i mülk-i sahîhimizde münselik olup mahalle-i mezbûrede vâki‘ bir tarafı Haffâf Receb mülkü ve bir tarafı odabaşı mülkü ve bir tarafı Hasan ve Mehmed b. Ahmed mülkleri ve bir tarafı tarîk-i âm ile mahdûd mülk menzilimizi ba‘de’t-tahliyyeti’ş-şer‘iyye ve’t-tekābuzi’l-mer‘î müvekkili mezbûr Mehmed Efendi’ye meblağ-ı mezbûr otuz beş guruş ile yetmiş beş akçe mukābelesinde rehin vaz‘ ve teslîm ol dahi ber vech-i muharrer irtihân ve kabz ve tesellüm eyledi dedikde gıbbe’t-tasdîk. Fî 8 Safer sene [10]91.

Şuhûdü’l-hâl: Mehmed Efendi el-İmâm, Mehmed b. Mustafa, Mehmed b. Eyüb, Mehmed Beşe b. Mehmed ve gayruhüm.

(EYÜB90 - cilt: 31, sayfa: 303 - Hüküm no: 334 - Orijinal metin no: [49a-1])﻿

﻿

﻿

335. Hüküm

Mustafa Bey b. Hüseyin’in evini Saime Hatun bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-[Bârî]- mahallâtından Evlice Baba mahallesinde sâkin Mustafa Bey b. Hüseyin nâm kimesne meclis-i şer‘-i hatîr-i lâzımü’t-tevkīrde işbu bâ‘isetü’l-kitâb Saime bt. Abdullah nâm hâtun tarafından bey‘-i âti’z-zikri tasdîke vekîl olup hasb-i câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mehmed Efendi b. Ahmed el-İmâm ve Abdullah Halîfe b. Abdullah şehâdetleriyle şer‘an vekâleti sâbite olan zevci Hüseyin Çelebi b. Ebûbekir mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Hayyât Mehmed Çelebi mülkü ve bir tarafı sayıcı Mehmed mülkü ve bir tarafı ba‘zan Sâliha Hâtun mülkü ve ba‘zan Hasan Beşe veresesi mülkü ve ba‘zan Halil Bey mülkü ve bir tarafı tarîk-i âm ile mahdûd üç bâb tahtânî oda ve bi’r-i mâ ve zât eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile müvekkilem mezbûre Sâime Hâtun’a yüz elli esedî guruşa tarafeynden îcâb ve kabûlü hâvî şart-ı müfsideden ârî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yüz elli esedî guruşu müvekkilem mezbûre Sâime Hâtun yedinden bi’t-tamâm ve’l-kemâl ahz u kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı müvekkilem mezbûre Sâime Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe b. Abdullah, Mustafa Çelebi b. Mehmed, Osman Çelebi b. Mehmed ve gayruhüm.

(EYÜB90 - cilt: 31, sayfa: 304 - Hüküm no: 335 - Orijinal metin no: [49a-2])﻿

﻿

﻿

336. Hüküm

Mehmed Çelebi b. Süleyman’ın evini Pertev Paşa Vakfı’na bey‘ bi’l-vefâ yoluyla satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Çavuş Kasım mahallesi sükkânından Mehmed Çelebi b. Süleyman Meclis-i şer‘-i şerîfde medîne-i mezbûrede merhûm Pertâb Paşa vakfı’na bi’l-fi‘l mütevellî olan işbu râfi‘atü’l-kitâb Mahmud Efendi b. Hasan tarafından ikrâr-ı âti’z-zikrin tasdîke vekîl-i sâbitü’l-vekâle Ahmed Çelebi b. Eyüb nâm kimesne mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ iki tarafdan Nalband Ali nâm kimesne mülkü ve iki tarafdan tarîk-i âm ile mahdûd fevkānî ve tahtânî üç bâb odaları ve sofa ve bi’r-i mâyı ve kenîfi ve eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile mütevellî-i mezbûr Mahmud Efendi’ye yirmi kıt‘a esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezkûr yirmi guruşu mütevellî-i mezbûr Mahmud Efendi yedinden tamâmen ahz ve kabz eylediğimden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden bir sene tamâmına değin iki guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î vekîl-i mezbûr Ahmed Çelebi takrîr-i kelâm edip menzili merkūmun derkine ve ücret-i mersûmeye emr ve kabûlü hâviye kefâlet-i sahîha-i şer‘iyye ile kefîl oldum dedikde mâ cerâ bi’l-ibtigā ketb olundu. Fi’l-yevmi’s-sâlis aşer li sene ihdâ ve tis‘în ve elf.

Şuhûdü’l-hâl: İsmail Efendi b. Resul, Halil b. Süleyman, Mehmed b. Yusuf, Mehmed b. Eyüb ve gayruhüm.

(EYÜB90 - cilt: 31, sayfa: 304 - Hüküm no: 336 - Orijinal metin no: [49a-3])﻿

﻿

﻿

337. Hüküm

Minton v. Kiro’nun bahçesini İstayko v. Velço’ya satması

Vilâyet-i Rumeli’de Filorina kazâsına tâbi‘ Varini? nâm karye ahâlîsinden Minton v. Kiro nâm zimmî meclis-i şer‘-i şerîfde işbu bâ‘isü’r-rakīm İstayko v. Velço nâm zimmî muvâcehesinde ikrâr ve takrîr-i kelâm edip silk-i mülk-i sahîhimde münselik olup karye-i mezbûrede vâki‘ bir tarafı Boşko v. Minko bahçesi ve bir tarafı Piyo nâm zimmî bahçesi ve bir tarafı İstoyan v. Rayko zimmî bahçesi ve bir tarafı tarîk-i âm ile mahdûd zât-ı eşcâr-ı müsmire ve gayr-ı müsmire[yi] müştemil mülk bahçemi, cemî‘ tevâbi‘ ve levâhıkı ile mezbûr İstayko’ya dört yüz elli akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk eyleyip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr dört yüz elli akçeyi mezbûr İstayko yedinden tamâmen ahz ve kabz eyledim ba‘de’l-yevm zikr olunan bahçede alâka ve medhalim yokdur mezbûr İstayko’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr İstayko’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Hüseyin b. Ali ve gayruhüm.

(EYÜB90 - cilt: 31, sayfa: 305 - Hüküm no: 337 - Orijinal metin no: [49a-4])﻿

﻿

﻿

338. Hüküm

Totoş v. Dimo’nun evini Kosta v. Rado ile eşi Kasandra bt. Totoş’a satması

Havâss-ı Aliyye kazâsına tâbi‘ Avasya nâm karye ahâlîsinden Totoş v. Dimo nâm zimmî meclis-i şer‘-i şerîfde kendi tarafından asâlete ve zevcesi Kasandra bt. Totoş nâm nasrâniyye tarafından ikrâr-ı âti’l-beyânı tasdîke vekîl olup hasm-ı câhid muvâcehesinde İskerlet v. Riga ve Todori v. Panayot nâm zimmîler şehâdetleri ile şer‘an vekâleti sâbite olan işbu bâ‘isü’r-rakīm Kosta v. Rado nâm zimmî muvâcehesinde ikrâr ve takrîr-i kelâm edip silk-i mülk-i sahîhimde münselik olup karye-i mezbûrede vâki‘ bir tarafı Nikola zimmî mülkü ve bir tarafı İskerlet v. Riga zimmî mülkü ve bir tarafı Kostantin v. Yorgo zimmî mülkü ve bir tarafı tarîk-i âm ile mahdûd bir bâb fevkānî oda ve bir mahzen ve havluyu müştemil mülk menzilimi cemî‘ tevâbi‘ ve levâhıkı ile ale’l-iştirâki’s-seviy otuz esedî guruşa mezbûr Kosta ile zevcesi müvekkile-i mezbûre Kasandra’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi ale’l-iştirâki’s-seviy iştirâ ve tesellüm ve kabz eylediklerinden sonra semeni olan meblağ-ı mezbûr otuz esedî yedlerinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur mezbûr Kosta ile zevcesi müvekkile-i mezbûre Kasandra’nın ale’l-iştirâki’s-seviy mülk-i müşterâları olmuşdur keyfe mâ yeşâ’ mutasarrıf olsunlar dediğinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Saferi’l-hayr sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Mahmud, Mehmed b. Eyüb, Ali b. Abdullah, İskerlet [v.] Riga, Zoto [v.] Celeb, Todori [v.] Panayot, Yanaki [v.] Kara, Nikola [v.] Mis?, Nikola [v.] Abacı, İstoyan [v.] Yorgos.

(EYÜB90 - cilt: 31, sayfa: 306 - Hüküm no: 338 - Orijinal metin no: [49b-1])﻿

﻿

﻿

339. Hüküm

Totoş v. Dimo’nun evini Lisaro bt. Totoş ile eşi Kostantin v. Dimitri’ye satması

Havâss-ı Aliyye kazâsına tâbi‘ Avasya nâm karye ahâlîsinden Totoş v. Dimo nâm zimmî meclis-i şer‘-i şerîfde kendi tarafından asâleten ve zevcesi Lisaro bt. Totoş nasrâniyye tarafından ikrâr-ı âti’l-beyânı tasdîke vekîl olup hasm-ı câhid muvâcehesinde İskerlet v. Riga ve Todori v. Panayot nâm zimmîler şehâdetleri ile şer‘an vekâleti sâbite olan işbu bâ‘isetü’r-rakīm Kostantin v. Dimitri nâm zimmî muvâcehesinde ikrâr ve takrîr edip silk-i mülk-i sahîhimde münselik olup karye-i mezbûrede vâki‘ bir tarafı İstamo nâm zimmî mülkü ve bir tarafı İskerlet nâm zimmî mülkü ve bir tarafı Totoş nâm zimmî mülkü ve bir tarafı Kostantin nâm zimmî mülkü ile mahdûd bir bâb fevkānî sundurma ve bir mikdâr havluyu müştemil mülk menzilimi cemî‘ tevâbi‘ ve levâhıkı ile ale’l-iştirâki’s-seviy yirmi beş esedî guruşa mezbûr Kostantin ile zevcesi müvekkile-i mezbûre Lisaro’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi ale’l-iştirâki’s-seviy iştirâ ve tesellüm ve kabz eylediklerinden sonra semeni olan meblağ-ı mezbûr yirmi beş esedî guruşu yedlerinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Kostantin ile zevcesi müvekkile-i mezbûre Lisaro’nun ale’l-iştirâki’s-seviy mülk-i müşterâları olmuşdur keyfe mâ yeşâ’ mutasarrıf olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 306 - Hüküm no: 339 - Orijinal metin no: [49b-2])﻿

﻿

﻿

340. Hüküm

Lisaro bt. Totoş ve eşi Kostantin v. Dimitri’nin mülk menzillerini Kosta v. Rado’ya satmaları

Havâss-ı Aliyye kazâsına tâbi‘ Avasya nâm karye sükkânından kendi tarafından asâleten ve zevcesi Lisaro bt. Totoş nâm nasrâniyye tarafından bey‘-i âti’l-beyânı ikrâra vekîl olup hasm-ı câhid muvâcehesinde İskerlet v. Riga ve Todori v. Panayot nâm zimmîler şehâdetleri ile şer‘an vekâleti sâbite olan Kostantin v. Dimitri nâm zimmî bi’l-asâle ve bi’l-vekâle meclis-i şer‘-i şerîfde işbu bâ‘isü’r-rakīm Kosta v. Rado nâm zimmî muvâcehesinde ikrâr ve takrîr-i kelâm edip ale’l-iştirâki’s-seviy silk-i mülk-i sahîhimde münselik olup karye-i mezbûrede vâki‘ bir tarafı İstamo nâm zimmî mülkü ve bir tarafı İskerlet nâm zimmî mülkü ve bir tarafı Totoş nâm ve bir tarafı tarîk-i âm ile mahdûd bir bâb fevkānî sundurma ve bir mikdâr havluyu müştemil mülk menzilimizi cemî‘ tevâbi‘ ve levâhıkı ile mezbûr Kosta’ya elli beş esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr elli beş esedî guruşu bi’l-asâle ve bi’l-vekâle mezbûr Kosta yedinden bi’t-tamâm ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı müşterî-i mezbûr Kosta’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Es-Sâbikūn.

(EYÜB90 - cilt: 31, sayfa: 307 - Hüküm no: 340 - Orijinal metin no: [49b-3])﻿

﻿

﻿

341. Hüküm

Ölü bulunan Mehmed b. Abdullah’ın cesedinin muayene edilmesi

Bi’l-fi‘l hâssa su nâzırı olan umdetü’l-emâsil ve’l-akrân Mehmed Ağa b. Abdülmennân tarafından Havâss-ı Aliyye kazâsında vâki‘ merhûm ve mağfûrun-leh Sultan Selim Hân hazretleri binâ buyurdukları su yollarına vakf ettikleri on iki aded kurânın subaşısı olan işbu râfi‘ü’l-kitâb Ahmed Bey b. Mustafa nâm kimesne ile zikri âtî maktûlün er karındaşı Süleyman b. Abdullah meclis-i şer‘-i şerîfe gelip her biri takrîr-i kelâm ve ta‘bîr ani’l-merâm edip târih-i kitâbdan beş gün mukaddem kurâ-yı mezkûreden Çiftalan ve Ayvad nâm karyeler beyninde Kestanederesi demekle ma‘rûf derede sâlifü’z-zikr Çiftalan karyesi sükkânından Mehmed b. Abdullah nâm kimesne köm[ü]r yakmak için ağaç kat‘ ederken hâlâ maktûl bulunmağın keşf olunup defn olunmak bâbında vârid olan buyruldu-yı şerîf mûcebince kıbel-i şer‘den üzerine varılıp ba‘de’n-nazar vâki‘ hâl ketb ve terkīm olunmak matlûbumuzdur deyû yedlerinde olan fermân-ı şerîfi ibrâz eylelediklerinde imtisâlen-leh savb-ı şer‘-i hatîrden mevlânâ Mehmed Efendi b. Ahmed irsâl olunup ol dahi zeyl-i vesîkada muharrerü’l-esâmî müslimîn ile maktûl-i mezbûrun üzerine varıp keşf ve nazar eylelediklerinde başında bir iki yerde balta darbı olduğundan mâ‘adâ zebh olunmuş bulunduğunu mu‘âyene ve müşâhede eylelediklerinde husûs-ı mezkûru mevlânâ-yı mezbûr mahallinde tahrîr ba‘dehû ma‘an irsâl olunan Ali [b.] Abdullah ile meclis-i şer‘a gelip alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’l-hâmis aşer min Saferi’l-hayr li sene ihdâ ve tis‘în ve elf.

Şuhûdü’l-hâl: İbrahim b. Abdullah, Hüseyin b. Ali, Osman b. Mustafa, Osman Ağa b. Abdullah, Ömer Beşe b. Derviş, Ali b. Sinan el-İmâm, İbrahim b. Mustafa, Osman b. Mustafa ve gayruhüm.

(EYÜB90 - cilt: 31, sayfa: 307 - Hüküm no: 341 - Orijinal metin no: [50a-1])﻿

﻿

﻿

342. Hüküm

Sâliha bt. Mustafa’nın muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir. Medîne-i Hazret-i Ebâ Eyyûb el-Ensârî mahallâtından Takyecibaşı mahallesinde sâkine olan Sâliha bt. Mustafa nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb İbrahim b. Receb nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt üç bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’l-ışrîn min Saferi’l-hayr sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm

(EYÜB90 - cilt: 31, sayfa: 308 - Hüküm no: 342 - Orijinal metin no: [50a-2, Arapça])﻿

﻿

﻿

343. Hüküm

Şahbaz Bey b. Abdullah’ın ev ve tarlalarını Hacı Hüseyin b. Abdünnebi’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Süleyman Subaşı mahallesinde sâkin Şahbaz Bey b. Abdullah nâm kimesne meclis-i şer‘-i şerîfde işbu râfi‘ü’l-kitâb el-Hâc Hüseyin b. Abdünnebi mahzarında ikrâr ve takrîr-i kelâm edip silk-i mülkümde münselik olup medîne-i mezbûreye tâbi‘ Çatalca nâhiyesinde Sivas nâm karyede vâki‘ etrâf-ı erba‘ası tarîk-i âm ile mahdûd bir bâb fevkānî oda ve bir bâb tahtânî oda ve iki bi’r-i mâ ve havluyu ve beş dib ceviz ağacını müştemil mülk menzilimi cemî‘ tevâbi‘ ve levâhıkı ile mezbûr el-Hâc Hüseyin’e iki bin dört yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra yine tefvîz-i âtî sudûruna değin taht-ı tasarrufumda olup karye-i mezbûre sınırı dâhilinde vâki‘ her birinin hudûdu beynimizde ma‘lûm tahmînen on keyl tohum istî‘âb eder iki kıt‘a tarlalarımın hakk-ı tasarruflarını bi izni’l-mütevellî mezbûr el-Hâc Hüseyin’e dört yüz akçe bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an üç bin akçeyi mezbûr el-Hâc Hüseyin yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrede alâka ve medhalim yokdur, mezbûr el-Hâc Hüseyin’in mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene ihdâ ve tis‘în elf.

Şuhûdü’l-hâl: Mehmed Bey b. Ahmed, Hüseyin Çelebi b. Ali, Hacı Osman b. Mehmed, ve gayruhüm.

(EYÜB90 - cilt: 31, sayfa: 309 - Hüküm no: 343 - Orijinal metin no: [50a-3])﻿

﻿

﻿

344. Hüküm

Sâlih Beşe b. Mehmed’in evini Selâmi Vakfı’na istiğlâl yoluylasatması

Mahmiye-i İstanbul hısnı ebvâbından Edirnekapısı dâhilinde Çakır Ağa mahallesinde sâkin Sâlih Beşe b. Mehmed nâm kimesne meclis-i şer‘-i şerîfde medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de vâki‘ merhûm Mehmed Bey es-Selâmi vakfı’na berât-ı âlîşân ile bi’l-fi‘l mütevellî olan işbu râfi‘ü’l-kitâb Abdullah Efendi b. Ahmed mahzarında tâyi‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrda vâki‘ bir tarafı Afîfe Hâtun bt. Mehmed mülkü ve bir tarafı Mehmed Efendi mülkü ve bir tarafı Meydancı Dimitri nâm zimmî mülkü ve bir tarafı tarîk-i âm ile mahdûd hâriciyye ve dâhiliyyede büyût-ı adîdeyi ve bahçeyi müştemil mülk menzilimi cemî‘ tevâbi‘ ve levâhıkı ile mütevellî-i mezbûr Abdullah Efendi’ye bi tarîki’l-istiğlâl üç yüz elli kıt‘a esedî guruşa bey‘ ve teslîm ol dahi ber vech-i muharrer vakf-ı mezkûr malıyla tarîk-i merkūm üzre iştirâ ve tesellüm ve kabz ve kabûl eyleyip semeni olan meblağ-ı mezbûr üç yüz elli esedî guruşu mütevellî-i mezbûr Abdullah Efendi yedinden bi’t-tamâm ahz ve kabz eylediğimden sonra yine mütevellî-i mezbûr Abdullah Efendi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb senesi Cumâdelûlâ gurresinden bir sene tamâmına değin elli iki buçuk esedî guruş ücret ile bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î medîne-i mezbûrda [50b] Câmi‘-i Kebîr mahallesinde sâkin İbrahim Beşe b. İsa nâm kimesne mütevellî-i mezbûr mahzarında takrîr-i kelâm edip menzili mezkûrun derkine ve ücret-i mersûmesine ve meblağ-ı mezbûr üç yüz elli guruşa emr ve kabûlü hâviye kefâlet-i sahîha-i şer‘iyye ile kefîl oldum dedikde mâ vaka‘a bi’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Yusuf Usta b. Ali, İbrahim Beşe b. Mehmed, Ahmed b. Hasan, Ali b. Durmuş, Ali b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 309 - Hüküm no: 344 - Orijinal metin no: [50a-4])﻿

﻿

﻿

345. Hüküm

Veli b. İskender’in vârislerinin miras evini Mehmed b. Bâli’ye satmaları

Fi’l-asl vilâyet-i Rumeli’nde Tırnova kazâsına tâbi‘ Burunlu nâm karye sükkânından olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Aşçıbaşı mahallesinde sâkin iken bundan akdem fevt olan Veli Bey b. İskender’in verâseti zevce-i metrûkesi Cenâne bt. Abdullah ile sulbî kebîr oğlu Mehmed’e ve sulbî sagīr oğlu Mustafa’ya ve sulbiye sagīre kızı Fâtıma’ya münhasıra olduğu şer‘an zâhir ve müte‘ayyin oldukdan sonra mezbûr Mehmed asâleten ve sagīrân-ı mezbûrân Mustafa ve Fâtıma’nın tesviye-i umûrları için kıbel-i şer‘-i hatîrden mansûb vasîleri ve merkūme Cenâne tarafından husûs-ı âti’l-beyâna vekîl olup hasm-ı câhid-i şer‘î mahzarında ber nehc-i şer‘î ve tarîk-i mer‘î üzre şer‘an vekâleti olan Mustafa Bey b. Abdullah nâm kimesne vekâleten meclis-i şer‘-i şerîfde işbu râfi‘atü’l-kitâb el-Hâc Mehmed b. Bâli mahzarında her biri bi’l-asâle ve bi’l-vekâle ve bi’l-vesâye ikrâr-ı tâm ve takrîr-i kelâm edip mahalle-i mezbûrede vâki‘ bir tarafdan Taşçı el-Hâc Kasım vakfı olup Ömer Efendi b. İvaz tasarrufunda olan menzil ve bir tarafdan Tâbende kızı mülkü ve iki tarafdan tarîk-i âm ile mahdûd olup dâhiliyyesi iki bâb fevkānî oda ve iki köşk ve bir kiler ve bir matbah ve bir tahtânî odayı ve iki bi’r-i mâyı ve bir sofayı ve dehliz ve kenîfi ve mescid mukābelesinde iki bâb tahtânî ve fevkānî odaları ve bir sofayı ve dehlizi ve kuyuyu ve hâriciyyesi iki bâb fevkānî odayı ve altında ahırı ve bahçeyi ve köşkü ve kenîfi ve odunluk ve samanlığı müştemil menzil müteveffâ-yı mezbûrun mülkü olup ba‘de vefâtihî irsen verese-i merkūmeye isâbet ve intikāl edip lâkin menzili mezkûrun hâsılı harcına vefâ etmeyip semen-i misli ile âhara bey‘ ve semeni istirbâh olunmak sagīrân-ı mezbûrân hakkında her vechile enfa‘ ve evlâ olmağla menzili mezkûr sûk-ı sultânîde bundan akdem kirâren ve mirâren nidâ ve müzâyede olunup rağabât-ı nâs bi’l-külliye münkatı‘a oldukdan sonra mezbûr el-Hâc Mehmed Efendi’de elli bir bin beş yüz akçede hakk-ı karâr ile karâr edip ziyâde ile tâlib-i âhar zuhûr etmemekle menzili merkūmu cemî‘ tevâbi‘ ve levâhıkı ile mezbûr el-Hâc Mehmed’e semeni misli olan meblağ-ı mezbûr elli bir bin beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘iyye ile asâlet ve vekâlet ve vesâyetimiz hasebiyle bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr elli bir bin beş yüz akçeyi mezbûr el-Hâc Mehmed yedinden bi’t-tamâm ve’l-kemâl ahz ve kabz eyledik ba‘de’l-yevm menzili mahdûd-ı mezkûr mezbûr el-Hâc Mehmed’in mülk-i müşterâsıdır keyfe mâ yeşâ’ ve yahtâr mutasarrıfe olsun dediklerinde gıbbe’t-tasdîki’ş-şer‘î vasî-i mezbûr Mustafa Bey i‘âdetü’l-kelâm edip sagīrân-ı mezbûrânın menzili mezkûrda olan hisse-i şer‘iyye-i irsiyyeleri hâsılı harcına vefâ etmemekle semen-i misli ile âhara bey‘ olunmak meşrû‘ olduğuna fetvâ-yı şerîfeyi ibrâz ve feth ve kırâat olundukda Zeyd ve Amr sagīrlerin mülk menzilleri harâba teşerrüf olup hâsılı harcına vefâ etmemekle vasîleri Bekir menzili mezbûru semen-i misline âhara bey‘a kādir olur mu deyû istiftâ olundukda cevâb-ı bâ savâblarında olur deyû buyurulmağın mâ cerâ bi’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Efendi b. Davud, Ali Efendi b. Himmet el-İmâm, Mustafa Çelebi b. İsmail el-Müezzin, Mehmed Çelebi b. Veli, Ömer Çelebi b. Münif ve gayruhüm.

(EYÜB90 - cilt: 31, sayfa: 310 - Hüküm no: 345 - Orijinal metin no: [50b-1])﻿

﻿

﻿

346. Hüküm

Ali b. Murad’ın Yedikule’deki evinden eşyalarını çalan Mehmed’in eşyaları iade etmesi

Mahmiye-i İstanbul’da Yedikule semtinde Bucak bağında sâkin işbu râfi‘ü’l-kitâb Ali b. Murad nâm kimesne vilâyet-i Rumeli’nde Sarıgöl kazâsına tâbi‘ Ermeno nâm karye ahâlîsinden olmağla zimmî iken ismi Duma v. Yano olup hâlâ şeref-i [İslâm] ile müşerref olmağın ismi Mehmed tesmiye olunan kimesneyi meclis-i şer‘a Hâssa bostancılarından Mehmed Haseki b. Hüseyin i‘ânetiyle ihzâr ve mahzarında takrîr-i kelâm ve ta‘bîr ani’l-merâm edip târih-i kitâbdan on beş gün mukaddem zikr olunan Bucak bağında vâki‘ sâkin olduğum menzilim açılıp içinden hafiyyeten bir hurda incili bir çift küpe ve bir sîm sırça hâtem ve bir müsta‘mel al atlas kaftan ve bir top bez ve bir köhne tülbent gömlek ve bir bogasi kapama ve bir alaca peşkir ve bir kırmızı kadife terpûş ve bir pâreli bohça ve bir sîm çakımı hâlâ mezbûr Mehmed yedinde buldum suâl olunup takrîri tahrîr ve eşyâ-i mezbûreyi bana teslîme tenbîh olunmak matlûbumdur dedikde gıbbe’s-suâl mezbûr Mehmed cevâbında fi’l-vâki‘ târih-i mezkûrda müdde‘î-i mezbûr Ali’nin sâkin olduğu menzilinin kapısın açıp âti’z-zikr eşyâ-i muharrere-i mezkûreyi hafiyyeten ben ahz ve kabz eyledim deyû bi tav‘ihî ikrâr ve i‘tirâf ettikden sonra zikr olunan eşyâ-i mezbûreyi müdde‘î-i mezbûre teslîme mezbûr Mehmed’e tenbîh olundukdan sonra mezbûr Mehmed meclis-i mezbûrda zikri mürûr eden hurda incili bir çift küpe ve bir sîm sırça hâtem ve bir müsta‘mel al atlas kaftan ve bir top bez ve bir köhne tülbent gömlek ve bir bogasi kapama ve bir alaca peşkir ve bir kırmızı kadife terbuş ve bir pâreli bohça ve bir sîm çakımı bi’t-tamâm müdde‘î-i mezbûr Ali’ye teslîm ol dahi meclis-i mezbûrda ahz ve kabz etmeğin mâ cerâ bi’t-taleb ketb olundu. Fi’l-yevmi’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 311 - Hüküm no: 346 - Orijinal metin no: [50b-2])﻿

﻿

﻿

347. Hüküm

Çukacı Hacı Şeyhi’nin çuha satışından kendisine borcu olan Abraham v. Mosi aleyhindeki alacak davasında sulh olması

Mahmiye-i İstanbul’da Dâye Hâtun-ı Atîk mahallesi sükkânından çukacı el-Hâc Şeyhî b. Mehmed nâm kimesne meclis-i şer‘-i şerîfde mahrûse-i Galata müzâfâtından Ortaköy nâm karye ahâlîsinden Aragon cemâ‘atinden olan bâ‘isü’s-sifr Abraham v. Mosi nâm Yahudi muvâcehesinde tav‘an ikrâr-ı tâm ve takrîr-i kelâm edip merkūm Abraham bundan akdem yedimden iştirâ ve kabz eylediği levn ve cins ve zirâ‘ı beynimizde ma‘lûm çuka bahâsından altı yüz kırk esedî guruş hakkımı merkūm Abraham’dan taleb eylediğimde ol dahi inkâr etmeğin ben dahi müdde‘âmı isbât sadedinde iken beynimizde muslihûn tavassut edip meblağ-ı mezbûr altı yüz kırk esedî guruş da‘vâsından beni mersûm Abraham ile beş bin iki yüz beş akçe üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûr beş bin iki yüz yetmiş akçeyi merkūm Abraham yedinden bi’t-tamâm ve’l-kemâl ahz ve kabz edip meblağ-ı mezbûr altı yüz kırk esedî guruşa müte‘allika âmme-i da‘vâ ve mütâlebâtdan mesfûr Abraham’ın zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Hasan Efendi b. Mehmed, Receb Halîfe b. Mustafa, Ahmed Çelebi b. Abdullah, Mehmed Çelebi b. Abdullah ve gayruhüm.

(EYÜB90 - cilt: 31, sayfa: 312 - Hüküm no: 347 - Orijinal metin no: [51a-1])﻿

﻿

﻿

348. Hüküm

Seyyid Mustafa Çavuş’un Hüseyin Dede Vakfı’na ait evi Âişe bt. Mehmed’in haksız yere tasarruf ettiği yolundaki iddiasının reddedildiği

Bu hüccet-i sahîha-i şer‘iyye efendimiz Şaban Efendi hazretlerinin imzâ-yı şerîfleriyledir. Mahmiye-i İstanbul’da Karagümrük kurbunda sâkin es-Seyyid Mustafa Çavuş b. es-Seyyid ( ) meclis-i şer‘de zikri âtî vakıf menzile meşrûtiyyet üzre vâzı‘atü’l-yed olan bâ‘isetü’l-kitâb Âişe bt. Mehmed nâm hâtun mahzarında üzerine da‘vâ ve takrîr-i kelâm edip mahmiye-i mezbûre hısnı ebvâbından Edirnekapısı hâricinde merhûm Hüseyin Dede b. Abdullah’ın vakfı olup iki tarafdan mekābir-i müslimîn ve iki tarafdan tarîk-i âm ile mahdûd bir bâb fevkānî ve iki bâb tahtânî odaları ve bir sundurmayı ve zât eşcâr-ı müsmire ve gayr-ı müsmire bahçeyi müştemil menzili vâkıf-ı mezbûr Hüseyin Dede dokuz yüz otuz bir senesi Şa‘bâni’l-mu‘azzamı evâhirinde vakf-ı sahîh-i şer‘î ile vakf edip süknâsını evvelâ kendi nefsine ba‘de’l-vefât sulbiye kızı Mihri ile zevci Ahmed b. Hamza’ya, ba‘dehümâ evlâdına ve evlâd-ı evlâd-ı evlâdına, ba‘de’l-inkırâz sâdât-ı kirâmdan bir recül-i sâliha şart ve ta‘yîn etmeğin hâlâ evlâd-ı vâkıf münkariz olup menzili mahdûd-ı mezkûrun süknâsı mahlûl olmağın merkūme Âişe evlâd-ı vâkıf-ı mezbûrdan olmak zu‘muyla menzili mahdûd-ı mezkûra bi gayri hakkın zabt ve tasarruf eder suâl olunup vakfiye-i ma‘mûlün-bihâsında ta‘yîn ve tasrîh olunduğu üzre süknâ-yı menzili mahdûd-ı mezkûr bana tevcîh olunmağla mezbûre Âişe’nin kasr-ı yedine tenbîh olunması matlûbumdur dedikde gıbbe’s-suâl mezbûr Âişe cevâbında fi’l-vâki‘ vâkıf-ı mezbûr Hüseyin Dede ber vech-i muharrer târih-i mezkûrda menzili mahdûd-ı mezkûrun süknâsını evvelâ kendi nefsine ba‘de’l-vefât sulbiye kızı Mihri ile zevci Ahmed b. Hamza’ya ba‘dehümâ evlâd-ı evlâd-ı evlâdına, ba‘de’l-inkırâz sâdât-ı kirâmdan bir recül-i sâliha şart ve ta‘yîn edip hâlâ ben evlâd-ı vâkıfdan olmağın menzili mahdûd-ı mezkûrun süknâsı hakk-ı meşrûtam olduğuna binâen menzili mahdûd-ı mezkûra vaz‘-ı yed ederim deyicek isre’l-istintâk ve akībe’l-inkâr, mezbûre Âişe’den takrîrine mutâbık beyyine taleb olundukda udûl-i müslimînden olup medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Mehmed Bey mahallesi sâkinlerinden müsin ve ihtiyâr olan taşçı İbrahim Beşe b. İsmail ve taşçı Yusuf Beşe b. el-Hâc Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûre Âişe ber vech-i muharrer vâkıf-ı mezbûr Hüseyin Dede’nin sulbiye kızı Mihri’nin sadriye kızı Hatice’nin sadriye oğlu Mehmed’in sulbiye kızı mezbûre Âişe’dir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde şâhidân-ı mezbûrân sâkin oldukları mahalleden tezkiyye için küttâb-ı mahkeme-i şerîfeden mevlânâ Mehmed Efendi b. Ahmed ve Muhzır Hasan b. Abdullah irsâl olunup anlar dahi şâhidân-ı mezbûrânın zikr olunan Mehmed Bey mahallesine müdde‘î-i mezbûr es-Seyyid Mustafa Çavuş ile varıp ahâlîsinden el-Hâc Mustafa b. Habib el-Müezzin ve Ahmed Bâli ve Eyüb b. Ali ve Mehmed b. İbrahim ve Hasan b. Mustafa ve Hüseyin b. Osman ve Mehmed b. Abdullah ve Mustafa b. Hanefi ve Mustafa b. Hüseyin ve Ali b. Nasuh ve Hüseyin b. Hasan ve Murtaza b. Bâli ve Ahmed Bâli nâm kimesnelerden tezkiyye eylelediklerinde mezbûrlar adl ve kabûlü’ş-şehâdedir, üzerimize şehâdet dahi eyleseler kabûl ederiz deyû her biri alâ tarîki’ş-şehâde haber verlediklerinde mevlânâ-yı mezbûr mahallinde tahrîr ba‘dehû meclis-i şer‘a gelip vukū‘u üzre inhâ ve takrîr ettiklerinde mûcebiyle müdde‘î-i mezbûr es-Seyyid Mustafa Çavuş menzili mahdûd-ı mezkûra müte‘allik merkūme Âişe’ye bî-vech mu‘ârazadan men‘ birle mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Mefharü’l-kuzât Musa Efendi b. Ahmed el-Kadı bi Karahisâr-ı Şarkī muvakkaten, mefharü’l-müderrisîn Osman Efendi el-Eyyûbî, Osman Çavuş b. Ahmed, Ramazan b. Mustafa, Mehmed b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 313 - Hüküm no: 348 - Orijinal metin no: [51a-2])﻿

﻿

﻿

349. Hüküm

İrfan bt. Abdullah’ın vefat eden eşi Mehmed b. Mehmed’de alacağı olduğu

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Otakçıbaşı mahallesinde sâkin iken bundan akdem fevt olan Mehmed b. Mehmed’in verâseti zevce-i metrûkesi İrfan bt. Abdullah ve sulbiye sagīre kızı Ümmühâni ve vâlidesi Cenâne bt. Abdullah ve li ebeveyn kız karındaşı diğer Ümmühâni nâm hâtunlara münhasıra olduğu şer‘an zâhir ve müte‘ayyin oldukdan sonra işbu râfi‘atü’l-kitâb mezbûre İrfan Hâtun meclis-i şer‘-i hatîr-i lâzımü’t-teşrîfde sagīre-i mezbûrenin tesviye-i umûru için kıbel-i şer‘den mansûbe vasîsi olup tereke-i müteveffâ-yı mezbûra vâzı‘atü’l-yed olan mezbûre diğer Ümmühâni Hâtun mahzarında üzerine da‘vâ ve takrîr-i kelâm edip zevcim müteveffâ-yı mezbûr Mehmed zimmetinde cihet-i karz-ı şer‘îden iki yüz elli esedî guruş hakkım olmağın zevcim müteveffâ-yı mezbûr hâl-i hayâtında huzûr-ı müslimînde meblağ-ı mezbûr iki yüz elli esedî guruş bana deyni olduğunu ikrâr ve işhâd edip yedime bin seksen dört senesi Cumâdelûlâsı’nın yirmi beşinci günü kendi hatmini hâvî deyn temessükü dahi vermişdi hâlâ meblağ-ı mezbûr iki yüz elli esedî guruş tereke-i müteveffâ-yı mezbûrdan taleb eylerim suâl olunup alıverilmesi matlûbumdur dedikde gıbbe’s-suâl ve akībe’l-inkâr müdde‘iyye-i mezbûreden da‘vâsına mutâbık beyyine taleb olundukda udûl-i ricâlden olup mahalle-i mezbûre sükkânından Mehmed Efendi b. İbrahim el-İmâm ve Ahmed b. Receb ve Mustafa Çelebi b. Cafer nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-vâki‘ müteveffâ-yı mezbûr Mehmed hâl-i hayâtında zevcem mezbûre İrfan Hâtun’a cihet-i karz-ı şer‘îden zimmetimde iki yüz elli esedî guruş lâzımü’l-edâ deynim vardır deyû ikrâr ve bizi işhâd ettikden sonra bin seksen dört senesi Cumâdelûlâsı’nın yirmi beşinci günü kendi hatmini hâvî zevcesi mezbûr İrfan Hâtun yedine temessük dahi vermişdi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mezbûr İrfan Hâtun meblağ-ı mezbûr iki yüz elli esedî guruşu zevci müteveffâ-yı mezbûr Mehmed’den hâl-i hayâtında küllen ve ba‘zan ahz ve istîfâ veya turuk-ı şer‘iyyeden bir vechile zevci müteveffâ-yı mezbûrun zimmetini ibrâ eylemediğine mezbûre İrfan Hâtun’a yemîn teklîf olundukda ol dahi bi hasebi’l-mes’ûl yemîn billâhi’l-aliyyi’l-azîm etmeğin mûcebiyle meblağ-ı mezbûr iki yüz elli esedî guruşu müteveffâ-yı mezbûrun terekesinden müdde‘iyye-i mezbûre İrfan Hâtun’a edâ ve teslîme vasiyye-i mezbûre diğer Ümmühâni Hâtun’a tenbîh birle mâ vaka‘a bi’t-taleb ketb olundu. Fi’s-sâbi‘ aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Çelebi b. Veli, Yusuf b. Abdullah, Muharrem Bey b. Derviş, Hasan b. Ali ve gayruhüm.

(EYÜB90 - cilt: 31, sayfa: 314 - Hüküm no: 349 - Orijinal metin no: [51b-1])﻿

﻿

﻿

350. Hüküm

Mehmed b. Mehmed’in küçük kızı Ümmühani’ye halası Ümmühani’nin vasî tayini

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Otakçıbaşı mahallesinde sâkin iken bundan akdem fevt olan Mehmed b. Mehmed’in sulbiye sagīre kızı Ümmühâni’ye babası müteveffâ-yı mezbûrdan bi hasebi’ş-şer‘î isâbet ve intikāl eden emvâlini zabta vasî olmayıp bir vasî nasb ve ta‘yîn olunmak lâzım ve mühim olmağın sagīre-i mezbûrenin ammesi ve müteveffâ-yı mezbûrun li ebeveyn kız karındaşı işbu bâ‘isetü’l-kitâb Ümmühâni bt. Mehmed nâm hâtun vesâyet-i mezbûreye lâyık ve mahal ve müstahıkka olduğunu sikāt ihbâr etmeğin hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīre-i mezbûrenin tesviye-i umûru için mezbûre diğer Ümmühâni Hâtun’u vasî nasb ve ta‘yîn edip ol dahi vesâyet-i mezbûreyi kabûl ve merâsimini edâya müte‘ahhide olmağın mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Saferi’l-hayr sene ihdâ ve tis‘în ve elf.

Şuhûdü’l-hâl: Mehmed Çelebi b. Veli, Yusuf b. Abdullah, Muharrem Bey b. Derviş, Hasan b. Ali, Halil b. Mehmed.

(EYÜB90 - cilt: 31, sayfa: 315 - Hüküm no: 350 - Orijinal metin no: [51b-2])﻿

﻿

﻿

351. Hüküm

Noksan hüccet

<

(EYÜB90 - cilt: 31, sayfa: 316 - Hüküm no: 351 - Orijinal metin no: [51b-3])﻿

﻿

﻿

352. Hüküm

Âişe bt. Ömer’in evini Evlice Baba Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından İslâm Bey mahallesinde sâkinelerinden Âişe bt. Ömer nâm hâtun meclis-i şer‘-i hatîr lâzımü’t-tevkīrde medîne-i mezbûrede Evlice Baba vakfı’na bi’l-fi‘l mütevellî olan işbu râfi‘atü’l-kitâb Mustafa Çelebi b. Mehmed mahzarında bi tav‘ihî ikrâr-ı tâm ve takrîr-i kelâm edip silk-i mülkümde münselik olup sâlifü’z-zikr İslâm Bey mahallesinde vâki‘ bir tarafdan Kâtib Mehmed Ağa bahçesi ve bir tarafdan Mehmed Beşe mülkü ve bir tarafdan mescid cidârı ve bir tarafdan tarîk-i âm ile mahdûd mülk menzilimi cemî‘ tevâbi‘ ve levâhıkıyla mütevellî-i mezbûr Mustafa Çelebi’ye on beş kıt‘a esedî guruşa bi tarîki’l-istiğlâl bey‘ ve teslîm ol dahi vakf-ı mezkûr malıyla tarîk-i merkūm üzerinde iştirâ ve tesellüm ve kabûl eyleyip semeni olan meblağ-ı mastûr on beş guruşu mütevellî-i mezbûr yedinden tamâmen ahz ve kabz eyledikden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î bin doksan senesi Recebü’l-müreccebi gurresinden her senesi iki yüz yetmiş akçe ücret ile bana îcâr ve teslîm ben dahi vech-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î zikr olunan İslâm Bey mahallesi sükkânından Mustafa b. Maden nâm kimesne mütevellî-i mezbûr mahzarında takrîr-i kelâm edip menzili mezkûrun derkine ve meblağ-ı mezbûr on beş guruşa, ücret-i rüsûmeye emr ve kabûlü hâviye kefâlet-i sahîha ile kefîl ve zâmin oldum dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Efendi b. Abdullah, İbrahim Beşe b. Ahmed, Abdi Beşe b. Mehmed, Ahmed Çelebi b. Abdullah, Abdurrahman Beşe b. Derviş, Mehmed b. Mahmud, Hüseyin b. Ali.

(EYÜB90 - cilt: 31, sayfa: 316 - Hüküm no: 352 - Orijinal metin no: [52a-1])﻿

﻿

﻿

353. Hüküm

İbrahim Bey b. Ahmed’in evini Hatice bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesi sükkânından İbrahim Bey b. Ahmed nâm kimesne meclis-i şer‘-i şerîfde işbu râfi‘atü’l-kitâb Hatice bt. Abdullah nâm hâtunun sadrî kebîr oğlu ve tarafından husûs-ı âti’l-beyâna vekîli olup bimâ hüve tarîkü’s-sübût şer‘an vekâleti sâbite olan Abdurrahman Çelebi b. Abdi mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup medîne-i mezbûrede Çavuş Kasım mahallesinde vâki‘ bir tarafı Saraylı Râbia Hâtun mülkü ve bir tarafı Züleyha bt. Abdullah mülkü ve bir tarafı Âişe bt. Ebûbekir mülkü ve bir tarafı tarîk-i âm ile mahdûd bir fevkānî ve bir tahtânî odaları ve dehlizi ve mezbûre Âişe ile müşterek bi’r-i mâyı ve bir mikdâr bahçeyi ve merkūme Züleyha tarafında arzen iki zirâ‘ ve tûlen menzili câ’î tûlü mikdârı damlalık ta‘bîr olunur arsa-i hâliye ve kenîfi müştemil menzilimi cemî‘ tevâbi‘ ve levâhıkı ile müvekkilem mezbûre Hatice Hâtun’a yüz yirmi dokuz kıt‘a esedî guruşa ve bir sülüs guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûru müvekkilem mezbûrenin malından olmak üzre vekîl-i mezbûr Abdurrahman Çelebi yedinden bi’t-tamâm ahz ve kabz eyledim ba‘de’l-yevm menzili mezkûr müvekkilem merkūmenin mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Abdülkādir b. Mustafa, Mehmed b. Musli, Mehmed b. Mustafa, Hasan b. Abdullah, ve gayruhüm.

(EYÜB90 - cilt: 31, sayfa: 317 - Hüküm no: 353 - Orijinal metin no: [52a-2])﻿

﻿

﻿

354. Hüküm

Ahmed ve Süleyman b. Mehmed’in evlerini İbrahim b. Ahmed’e satmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinlerinden Ahmed ve Süleyman b. Mehmed nâm kimesneler meclis-i şer‘-i şerîf-i lâzımü’t-teşrîfde işbu râfi‘ü’l-kitâb İbrahim b. Ahmed mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimizde münselik olup mahalle-i mezbûrede vâki‘ bir tarafdan iplikçi Mustafa Beşe mülkü ve bir tarafdan Çoban odaları demekle ma‘rûf Mehmed Efendi mülkü ve bir tarafdan Güzelce Ali Paşa kızı hanım tarafında olan vakıf bostan ve bir tarafdan tarîk-i âm ile mahdûd iki bâb fevkānî ve üç bâb tahtânî odaları ve bi’r-i mâ ve dehlizi ve bahçeyi müştemil mülk menzilimizi bi cümleti’t-tevâbi‘ ve’l-levâhık mezbûr İbrahim’e tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile üç yüz yirmi kıt‘a esedî guruşa bey‘ ve teslîm ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr üç yüz yirmi esedî guruşu merkūm İbrahim yedinden bi’t-tamâm ve’l-kemâl ahz ve kabz eyledik min ba‘d menzili mahdûd-ı mezkûrda alâka ve medhalimiz kalmadı mezbûr İbrahim’in mülk-i müşterâsı olmuşdur keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Receb Efendi b. Yusuf el-İmâm, Mehmed b. Abdülaziz el-Müezzin, Ahmed Çelebi b. Ali, Ali b. Mehmed, Mehmed b. İbrahim ve gayruhüm.

(EYÜB90 - cilt: 31, sayfa: 317 - Hüküm no: 354 - Orijinal metin no: [52a-3])﻿

﻿

﻿

355. Hüküm

Margarit v. Duka’nın vârislerinin miras bağ hisselerini Kiti v. Yorgi’ye satmaları

Havâss-ı Aliyye kazâsına tâbi‘ Küçükköy nâm karyede sâkin iken bundan akdem mürd olan Margarit v. Duka nâm hâlikin verâseti zevce-i metrûkesi İşkere bt. Zafiro nâm nasrâniyye ile li ebeveyn er karındaşı Yanko ve kız karındaşı Zafiro nâm nasrâniyyeye münhasıra olup tashîh-i mes’eleleri dört sehimden i‘tibâr olunup sihâm-ı mezkûreden bir sehmimerkūme İşkere’ye ve iki sehmimersûm Yanko’ya ve bir sehmidahi mersûm Zafiro’ya isâbet ve intikāl eylediği lede’ş-şer‘i’l-mutahhar zâhir ve müte‘ayyin oldukdan sonra mersûm Yanko husûs-ı âti’l-beyâna kendi tarafından asâleten ve mersûme İşkere tarafından vekîl olup nehc-i şer‘î ve tarîk-i mer‘î üzre şer‘an vekâleti sâbite olmağın vekâleten mezbûr Zafiro tarafından dahi husûs-ı âti’l-beyâna vekîl olup Franko v. Yani ve Osto v. Dimo nâm zimmîler şehâdetleriyle şer‘an vekâleti olan sadrî kebîr oğlu Yani v. Kiro nâ[m] zimmî vekâleten meclis-i şer‘-i hatîr-i lâzımü’t-tevkīrde işbu râfi‘ü’r-rakīm Kiti v. Yorgi nâm zimmî muvâcehesinde her biri bi’l-asâle ve bi’l-vekâle ikrâr ve takrîr-i kelâm edip karye-i mezbûrede vâki‘ bir tarafdan Yorgoto bağı ve bir tarafdan dere ve bir tarafdan ba‘zan Paçarezo ve ba‘zan mersûm Yanko bağları ve bir tarafdan tarîk-i âm ile mahdûd tahmînen yedi dönüm bir kıt‘a bağ hâlik-i mezbûrun mülkü olup ba‘de helâkihî irsen bize intikāl etmekle biz dahi asâlet ve vekâletimiz hasebiyle sâlifü’z-zikr bağı merkūm Kiti’ye yüz kırk kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr yüz kırk guruşu merkūm Kiti yedinden tamâmen ahz ve kabz eyledik ba‘de’l-yevm zikr olunan bağ merkūm Kiti’nin mülk-i müşterâsı olmuşdur keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Ali, Ahmed b. İsmail, Mehmed b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 318 - Hüküm no: 355 - Orijinal metin no: [52b-1])﻿

﻿

﻿

356. Hüküm

Fâtıma ve Ahmed b. Yusuf’un bağlarını Mustafa Bey b. Yusuf’a satmaları

Havâss-ı Aliyye kazâsına tâbi‘ Viros nâm karye sâkinelerinden Fâtıma bt. Yusuf nâm hâtun asâleten ve li ebeveyn er karındaşı Ahmed b. Yusuf tarafından bey‘-i âti’l-beyânı ikrâra vekîl olup hasm-ı câhid mahzarında Mehmed Efendi b. Receb ve Murad Beşe b. Rıdvan nâm kimesneler şehâdetleri ile şer‘an vekâleti sâbite olan Şaban Halîfe b. el-Hâc Hamza vekâleten meclis-i şer‘-i şerîfde işbu bâ‘isü’l-kitâb Mustafa Bey b. Yusuf mahzarında her biri bi’l-asâle ve bi’l-vekâle ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimizde münselik olup karye-i mezbûrede vâki‘ bir tarafı bostânîler odaları ve bir tarafı Beylik çayırı ve iki tarafı tarîk-i âm ile mahdûd bir bâb fevkānî oda ve iki bâb tahtânî oda ve samanlık ve havlu ve bi’r-i mâ ve zât eşcâr-ı müsmire ve gayr-ı müsmire bahçeli mülk menzilimi bi cümleti’t-tevâbi‘ ve’l-levâhık mezbûr Mustafa Bey’e tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile iki yüz esedî guruşa bey‘ ve teslîm ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr iki yüz esedî guruşu bi’l-asâle ve bi’l-vekâle mezbûr Mustafa Bey yedinden bi’t-tamâm ahz ve kabz eyledik ba‘de’l-yevm menzili mahdûd-ı mezkûrda alâka ve medhalimiz kalmadı mezbûr Mustafa Bey’in mülk-i müşterâsı olmuşdur keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed Efendi b. Receb, Murad Beşe b. Rıdvan, İbrahim Çelebi b. Ali, Ömer Usta b. Rıdvan, Abdullah b. Mehmed, Ahmed b. Şaban, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 319 - Hüküm no: 356 - Orijinal metin no: [52b-2])﻿

﻿

﻿

357. Hüküm

Canfedâ bt. Abdullah’ın evinin yarısını Belkıs bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Ali Paşa mahalle[sinde] sâkine Canfedâ bt. Abdullah nâm hâtun tarafından bey‘-i âti’l-beyânı ikrâra vekîl-i müsecceli olan Mehmed Ağa b. Ahmed nâm kimesne meclis-i şer‘-i şerîfde işbu râfi‘atü’l-kitâb Belkıs bt. Abdullah nâm hâtun mahzarında ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı Ali Çelebi mülkü ve bir tarafı Abdülkerim mülkü ve bir [tarafı] tarîk-i âm ve bir tarafı tarîk-i hâs ile mahdûd iki bâb fevkānî oda ve bir sofa ve bir tahtânî oda ve ahır ve bi’r-i mâ ve zât eşcâr-ı müsmire ve gayr-ı müsmire bahçeyi müştemil menzilimin nısfını mezbûre Belkıs Hâtun’a on iki bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr on iki bin akçenin on bin akçesinden mezbûre Belkıs Hâtun’un zimmetini ibrâ ve iskāt edip zimmetimde bâkī iki bin akçe kalmışdı ba‘de’l-yevm menzili mahdûd-ı mezkûrun nısfında alâka ve medhalim yokdur mezbûre Belkıs Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedi dedikde gıbbe’t-tasdîki’ş-şer‘î [53a] mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene ihdâ ve ve tis‘în ve elf.

Şuhûdü’l-hâl: Abdullah Çelebi b. Abdullah, Himmet Beşe b. Mehmed, Mehmed Çelebi b. Mehmed Müezzin, Mehmed Çelebi b. Kahveci, Mahmud Bey b. Hamza, Abdülkerim Çelebi b. Mehmed, Mehmed b. Şaban.

(EYÜB90 - cilt: 31, sayfa: 319 - Hüküm no: 357 - Orijinal metin no: [52b-3])﻿

﻿

﻿

358. Hüküm

Canfedâ bt. Abdullah’ın kendisine miras kalan ev ile diğer evini Fâtıma bt. Yusuf’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kara Süleyman Çelebi mahallesi sâkinlerinden iken bundan akdem fevt olan Ahmed Çelebi b. Ferhad’ın verâseti sulbî oğlu Mehmed ile sulbiye kızı Sâliha’ya münhasıra olup kable’l-kısmet merkūme Sâliha dahi fevt olup verâseti li eb karındaşı mezbûr Mehmed’e münhasıra olup kable’l-kısmet mezbûr Mehmed dahi fevt olup verâseti vâlidesi Canfedâ bt. Abdullah nâm hâtun ile li ebeveyn ammisi el-Hâc Osman’a münhasıra olup ba‘dehû mezbûr el-Hâc Osman dahi vefât edip verâseti sulbî oğlu Mehmed’e münhasıra olduğu şer‘an zâhir ve mütehakkik oldukdan sonra mezbûr Canfedâ tarafından bey‘-i âti’z-zikri ikrâra ve kabz-ı semene hüccet-i şer‘iyye ile vekâleti sâbite olan fahrü’l-eşbâh Mehmed Ağa b. Ahmed meclis-i şer‘-i şerîfde işbu râfi‘atü’l-kitâb Fâtıma bt. Yusuf nâm hâtun mahzarında bi’l-vekâle ikrâr ve takrîr-i kelâm edip müteveffâ-yı mezbûrun muhallefâtından olup medîne-i mezbûrede Zühre Hâtun mahallesinde vâki‘ bir tarafı keresteci bostanına ve bir tarafı Cafer Paşa medresesi’ne ve bir tarafı ketenciler odasına ve ba‘zan bâzirgân odalarına ve bir tarafı ba‘zan mekābir-i müslimîn ve ba‘zan tarîk-i hâs ile mahdûd dâhiliyyesi üç bâb fevkānî oda ve iki sofa vustâda bir bâb oda ve tahtında bir matbah ve hâriciyyede iki bâb fevkānî oda ve bir sofa ve tahtında ahırı ve iki su kuyusunu ve zât eşcâr-ı müsmire ve gayr-ı müsmire hadîkayı ve kenîfi müştemil olan menzilden bin yetmiş altı senesi Zilka‘detü’ş-şerîfesinde müvekkilem merkūme Canfedâ Hâtun’un hisse-i irsiyyesine ba‘de’l-ifrâz, ta‘yîn olunup yine mahalle-i mezbûrede vâki‘ bir tarafdan Mehmed b. el-Hâc Osman mülkü ve bir tarafdan ketenci odaları demekle ma‘rûf odalar ve bir tarafdan mekābir-i müslimîn ve bir tarafdan tarîk-i hâs ile mahdûd olup dâhiliyyesi tûlen on üç zirâ‘ ve arzen dokuz zirâ‘ bi hesâb-ı şatrancî yüz on yedi zirâ‘ ve yine tûlen altı buçuk arzen altı buçuk bi hesâb-ı mezbûr otuz dokuz zirâ‘ cem‘an yüz elli altı zirâ‘ arsa üzerine mebnî iki bâb fevkānî oda ve bir sofa ve bir ayak dehlizi ve nerdübân ve tabaka-i vustâda bir sagīr oda ve tahtında bir matbah ve hâriciyyesi tûlen yedi zirâ‘ ve arzen yedi zirâ‘ bi hesâb-ı mezbûr kırk dokuz zirâ‘ ve yine tûlen dört buçuk ve arzen iki zirâ‘ bi hesâb-ı mezbûr dokuz zirâ‘ bir şehnişînli odayı ve muttasıl sofadan nerdübân için tûlen altı buçuk ve arzen iki zirâ‘ bi hesâb-ı mezbûr on beş zirâ‘ hâriciyyeye ilhâk olunup bir Arabî sokak kapısı ve bir musluk ve bir orta kapı ve bir ta‘âm dolabı ve bir su kuyusu ve eşcâr-ı müsmire ve gayr-ı müsmire hadîkayı ve kenîfi müştemil müfrez mülk menzilini cemî‘ tevâbi‘ ve levâhıkı ile mezbûre Fâtıma Hâtun’a doksan altı bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr doksan altı bin akçeyi merkūme Fâtıma Hâtun yedinden tamâmen ahz ve kabz eyledim ba‘de’l-yevm menzili müfrez-i mezkûr merkūme Fâtıma Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedikde mukırr-ı mezbûrun bi’l-vekâle cârî ve sâdır olan ikrârını mezbûre Fâtıma Hâtun vechen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene ihdâ ve seb‘în ve elf.

Şuhûdü’l-hâl: İsmail Ağa Çorbacı, İmâm Mustafa Efendi, Şaban Efendi, Seydî Bey b. Mehmed, Mehmed b. Eyüb ve gayruhüm.

(EYÜB90 - cilt: 31, sayfa: 320 - Hüküm no: 358 - Orijinal metin no: [53a-1])﻿

﻿

﻿

359. Hüküm

Yani v. Polo’nun menzil, değirmen ve tarlalardaki hissesini Panayot v. Zaharya’ya satması

Vilâyet-i Rumeli’nde Yaşağaç kazâsına tâbi‘ Livaniçe nâm karye ahâlîsinden Yani v. Polo nâm zimmî meclis-i şer‘-i şerîfde işbu râfi‘atü’r-rakīm Panayot v. Zaharya nâm zimmî muvâcehesinde ikrâr ve takrîr-i kelâm edip silk-i mülk-i sahîhimde münselik olup karye-i mezbûrda vâki‘ bir tarafı vâdi ve bir tarafı Dimo nâm zimmî mülkü ve bir tarafı dere ve bir tarafı tarîk-i âm ile mahdûd menzilde olan nısf hisse-i şâyi‘amı ve menzili merkūm kurbunda vâki‘ hudûdu beynimizde vâki‘ iki kıt‘a bağda olan nısf hisse-i şâyi‘amı ve Makragoralı Suyu demekle ma‘rûf nehir üzerinde dâyir bir göz su değirmeninde olan nısf hisse-i şâyi‘amı ve on dib dut ağacında olan nısf hisse-i şâyi‘amı mezbûr Panayot’a bi safkatin vâhidetin bin iki yüz akçeye cemî‘ tevâbi‘ ve levâhıkı ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine karye-i mezbûrede vâki‘ her birinin hudûdu beynimizde ma‘lûm dört kıt‘a çayırda olan nısf hisse-i şâyi‘amı sâhib-i arz ma‘rifetiyle mezbûr Panayot’a üç yüz akçe bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semeni mezbûr ile bedel-i merkūm cem‘an bin beş yüz akçeyi mezbûr Panayot yedinden bi’t-tamâm ahz ve kabz eyledim ba‘de’l-yevm zikr olunan hisse-i şâyi‘alarımda alâka ve medhalim yokdur mezbûr Panayot’un mülk-i müşterâsı ve arâzi-i merkūmda olan hisse-i hakk-ı müfevvezi olmuşdur mahallinde zabt ve tasarrufa mezbûr Panayot’u taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn [53b] min Saferi’l-hayr li sene ihdâ ve tis‘în ve elf.

Şuhûdü’l-hâl: Derviş Ağa b. Mehmed, Mustafa b. Ahmed, Mehmed Efendi, Ahmed Halîfe, Dimo [v.] Piro, Yorgo, Dimo [v.] Niko, Yani [v.] Ratko ve Trandafilo v. Siro.

(EYÜB90 - cilt: 31, sayfa: 321 - Hüküm no: 359 - Orijinal metin no: [53a-2])﻿

﻿

﻿

360. Hüküm

Fâtıma bt. Abdullah’ın evini Fâtıma bt. Mehmed’e satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Otakçıbaşı mahallesi sâkinelerinden Fâtıma bt. Abdullah nâm hâtun meclis-i şer‘-i hatîr-i lâzımü’t-tevkīrde işbu bâ‘isetü’l-kitâb diğer Fâtıma bt. Mehmed nâm hâtun mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik ve muntazam olup mahalle-i mezbûrede vâki‘ bir tarafdan Abdülkādir Çelebi b. Hızır mülkü ve bir tarafdan Ali Çelebi b. Yusuf mülkü ve bir tarafdan çörekçi Mehmed tasarrufunda olan vakıf menzil ve bir tarafdan tarîk-i âm ile mahdûd iki bâb fevkānî oda ve bahçe ve havluyu müştemil mülk menzilimi cemî‘ tevâbi‘ ve levâhıkı ile mezbûre diğer Fâtıma’ya elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temellük ve ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezkûr elli guruşdan merkūm diğer Fâtıma Hâtun’un zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm menzili mahdûd-ı mezkûr mezbûre diğer Fâtıma’nın [mülk-i] müşterâsı olmuşdur keyfe mâ yeşâ’ mutasarrıfe olsun dedikde mukırra-i merkūmenin kelimât-ı mahkiyesini mezkûre Fâtıma vicâhen ve şifâhen tasdîk ve tahkīk etmeğin mâ cerâ’l-ibtigā ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Abdülkādir Çelebi b. Hızır, Şaban Bey b. İbrahim, el-Hâc Mustafa b. Hasan, Mehmed Halîfe b. Sefer el-İmâm, Ali Çelebi b. Yusuf, Mehmed b. Eyüb, Hasan b. Abdullah, Mehmed b. Mahmud.

(EYÜB90 - cilt: 31, sayfa: 322 - Hüküm no: 360 - Orijinal metin no: [53b-1])﻿

﻿

﻿

361. Hüküm

Mustafa Çelebi b. Yusuf’un evini Mustafa Çelebi b. İbrahim’e satması

Medîne-i Hazret-i Eyyûb el-Ensârî -radiye anhu Rabbühü’l-Bârî-’de Kara Süleyman mahallesinde sâkin Mustafa Çelebi b. Yusuf nâm kimesne meclis-i şer‘-i şerîfde işbu râfi‘ü’l-kitâb diğer Mustafa Çelebi b. İbrahim mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ iki tarafı Mustafa Çelebi b. Süleyman mülkü ve bir tarafı Felenden Hâtun mülkü ve bir tarafı ba‘zan tarîk-i hâs ve ba‘zan tarîk-i âm ile mahdûd iki bâb fevkānî ve iki bâb tahtânî odaları ve bir matbah ve havlu ve bi’r-i mâ ve zât eşcâr-ı müsmire ve gayr-ı müsmire bahçeyi müştemil olan mülk-i mevrûs menzilimi cemî‘ tevâbi‘ ve levâhıkı ile mezbûr diğer Mustafa Çelebi’ye üç yüz elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr üç yüz elli esedî guruşu mezbûr diğer Mustafa Çelebi yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur mezbûr diğer Mustafa Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Mustafa Efendi b. Ebûbekir el-İmâm, Hüseyin Çelebi b. Halil, Mustafa b. Süleyman, Ali b. Mehmed, Berber Mustafa [ve] Mehmed Ağa b. Ahmed.

(EYÜB90 - cilt: 31, sayfa: 323 - Hüküm no: 361 - Orijinal metin no: [53b-2])﻿

﻿

﻿

362. Hüküm

Todori v. Matyo’nun hazinedarbaşı olan İbrahim Ağa’dan almış olduğu borç karşılığında bazı değerli eşyalarını rehin vermesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden nâibimiz mevlânâ Seyfullah Efendi b. Abdurrahman irsâl ol dahi Havâss-ı Aliyye kazâsına tâbi‘ kasaba-i Hasköy’de vâki‘ Hadîka-i hâssada Zülüflü Baltacılar odasına varıp zeyl-i rakīmde mektûbetü’l-esâmî müslimîn huzûrunda akd-i meclis-i şer‘-i mübîn eyledikde mahmiye-i İstanbul hısnı ebvâbından Fenerkapısı dâhilinde Nişancı Cafer Çelebi mahallesi sükkânından Todori v. Matyo nâm zimmî meclis-i ma‘kūd-ı mezkûrda işbu kitâb-ı sedâd-intisâbın hâfızı olup bi’l-fi‘l hazînedârbaşı olan iftihârü’l-havâss ve’l-mukarrebîn, mu‘temedü’l-mülûk ve’s-selâtîn zü’l-kadri’r-refî‘ ve’l-izzi’l-menî‘ izzetlü İbrahim Ağa b. Bayram mahzarında bi’t-tav‘i’s-sâf ikrâr ve takrîr-i kelâm edip müşârün-ileyh İbrahim Ağa hazretlerine cihet-i karz-ı şer‘îden [54a] dört bin kıt‘a esedî guruş ve yedimden müşterâ ve makbûz semeni târih-i kitâbdan üç yüz altmış gün tamâmına değin müeccel ve mev‘ûd bir elmas taşlı altın yüzük bahâsından dahi bin iki yüz altmış esedî guruş ki cem‘an beş bin iki yüz altmış esedî guruş zimmetimde lâzımü’l-edâ ve vâcibü’l-kazâ deynim olmağın meblağ-ı mezbûr bin iki yüz altmış esedî guruş mukābelesinde silk-i mülkümde münselik emlâkimden beşer ayaklı elmas taşlı ve ortalarında dahi birer elmas taşı olup on iki elmas taşlı çift küpe ve elmas taşlı iki altın yüzük ve incili ve elmaslı ve yakutlu bir murassa‘ aynayı müşârün-ileyh İbrahim Ağa hazretlerinin yedine rehin vaz‘ ve teslîm eylediğimde ol dahi ber vech-i muharrer irtihân ve kabz ve tesellüm ve kabûl eyledi dedikde gıbbe’t-tasdîki’l-mu‘teber mukırr-ı merkūm Todori meclis-i mezkûrda ser-kilâr-ı hâssa olan umdetü’l-emâcid ve’l-ekârim Ali Efendi b. Hasan mahzarında i‘âde-i kelâm eyleyip meblağ-ı mezbûr beş bin iki yüz altmış esedî guruş ecel-i mezkûr hulûlünde müşârün-ileyh İbrahim Ağa’ya edâ ve teslîm edemezsem zikr olunan küpe ve yüzük ve aynayı sûk-ı sultânîde ba‘de’l-müzâyede inkitâ‘i’r-rağbete semen-i misilleriyle âhara bey‘a ve semenleri ba‘de’l-ahz ve’l-kabz deynim olan meblağ-ı mezbûr beş bin iki yüz altmış esedî guruşu müşârün-ileyh İbrahim Ağa’ya edâ ve teslîmden sonra fazla kalır ise bana teslîme küllemâ azeltüke fe-ente vekîli mazmûnu üzre azl ve in‘izâlden masûn vekâlet-i devriye ile mûmâ-ileyh Ali Ağa’yı tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve levâzımını edâya ta‘ahhüd ve iltizâm eylediğini, mevlânâ-yı mezbûr mahallinde tahrîr ba‘dehû ma‘an ba‘s olunan Hasan b. Ali ve Mehmed b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Umdetü’l-emâsil ve’l-akrân Gazanfer Ağa b. Hasan Kethüdâ-yı Saray-ı hâssa, Umdetü’l-akrân Mahmud Ağa b. Abdullah Cerrâh-ı Deli Hüseyin Paşa, Umdetü’l-a‘yân Cafer Ağa Ağa-yı Bâbü’s-sa‘âdet ve gayruhüm.

(EYÜB90 - cilt: 31, sayfa: 323 - Hüküm no: 362 - Orijinal metin no: [53b-3])﻿

﻿

﻿

363. Hüküm

Afife bt. Ali’nin küçük kızı Fâtıma’ya büyükbabası Ali Çelebi’nin vasî tayin edilmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Câmi‘-i Kebîr mahallesinde sâkine iken bundan akdem fevt olan Afîfe bt. Ali’nin sadriye sagīre kızı Fâtıma’nın vasîsi olmayıp bir vasî nasb ve ta‘yîn olunmak lâzım ve mühim olmağın ve mezbûrenin büyük babası işbu râfi‘ü’l-kitâb mezbûr Ali Çelebi b. Pîrî nâm kimesne vesâyet-i mezbûreye lâyık ve mahal ve müstahık ve dindâr olduğunu sikāt ihbâr etmeğin hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīre-i mezbûrenin tesviye-i umûru için mezbûr Ali Çelebi’yi vasî nasb ve ta‘yîn edip ol dahi vesâyet-i mezbûreyi kabûl ve merâsimini edâya ta‘ahhüd ve iltizâm eyledikden sonra vasiyy-i mezbûr Ali Çelebi üzerine işbu hâzır bi’l-meclis Hüseyin Çelebi b. Mustafa nâm kimesne dahi [nâzır] nasb ve ta‘yîn olunup ol dahi nezâret-i merkūmeyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Saferi’l-hayr li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah.

(EYÜB90 - cilt: 31, sayfa: 324 - Hüküm no: 363 - Orijinal metin no: [54a-1])﻿

﻿

﻿

364. Hüküm

Ahmed Efendi b. Ali’nin menzil odasını Meryem bt. Hasan’a satması

Mahmiye-i İstanbul mahallâtından Molla Gürânî mahallesinde sâkin Ahmed Efendi b. Ali meclis-i şer‘-i şerîfde işbu râfi‘atü’l-vesîka Meryem bt. Hasan nâm hâtun mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesinde vâki‘ Mal Dîvânesi odaları demekle ma‘rûf odalardan bir tarafı Şükrullah b. Kasım mülkü ve bir tarafdan yine benim âhar mülküm ve iki tarafdan mekābir-i müslimîn ile mahdûd tûlen on dört buçuk zirâ‘ ve arzen beş zirâ‘ arsa üzerinde mebnî bir bâb tahtânî oda ve bir sofayı müştemil odayı mezbûr Meryem’e tarafeynden îcâb ve kabûlü hâvî şurût-ı müfsideden ârî beş bin akçeye bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr beş bin akçeyi mezbûr Meryem yedinden bi’t-tamâm ve’l-kemâl ahz ve kabz eyledim min ba‘d hudûd-ı mezkûre ile mahdûd olan odada alâka ve medhalim yokdur, mezbûr Meryem’in mülk-i müşterâsı ve hakk-ı sarîhi olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Receb b. ( ), Mehmed Beşe b. Odabaşı, Hüseyin b. Ali, Mahmud Çelebi b. Mehmed ve gayruhüm.

(EYÜB90 - cilt: 31, sayfa: 325 - Hüküm no: 364 - Orijinal metin no: [54a-2])﻿

﻿

﻿

365. Hüküm

Âişe bt. Abdullah’ın menzilini Ali Ağa b. Mustafa’ya satması

Battâl <

(EYÜB90 - cilt: 31, sayfa: 325 - Hüküm no: 365 - Orijinal metin no: [54a-3])﻿

﻿

﻿

366. Hüküm

Aleksandra bt. Kiro’nun Şâhî Hatun Vakfı’ndan almış olduğu borç karşılığında bağını rehin vermesi

Havâss-ı Aliyye kazâsına tâbi‘ Küçükköy nâm karyede sâkine Aleksandra bt. Kiro nâm nasrâniyye tarafından husûs-ı âti’l-beyâna vekîl olup hasm-ı câhid-i şer‘î mahzarında Dimitri v. Kiro, Kirkor v. Fati nâm zimmîler şehâdetleriyle şer‘an vekâleti sâbite olan zevci Dado v. Kiro nâm zimmî meclis-i şer‘-i şerîfde merhûme Şâhî Hâtun vakfı’na bi’l-fi‘l mütevellî olan işbu râfi‘ü’l-kitâb el-Hâc Mustafa b. Ramazan mahzarında bi’l-vekâle ikrâr ve takrîr-i kelâm edip zevcem müvekkili mezbûr Aleksandra’nın silk-i mülk-i sahîhinde münselik olup karye-i mezbûrede vâki‘ bir tarafı abacı Şiro zimmî bağı ve bir tarafı Dimitri zimmî bağı ve bir tarafı Baliko zimmî bağı ve bir tarafı tarîk-i âm ile mahdûd ve tahmînen on dönüm bir kıt‘a mülk bağını, cemî‘ tevâbi‘ ve levâhıkı ile mütevellî-i mezbûr el-Hâc Mustafa’ya târih-i kitâbdan üç yüz altmış gün tamâmına değin bey‘ bi’l-vefâ tarîkiyle yüz on beş kıt‘a esedî guruşa bey‘ ve teslîm ve temlîk edip ol dahi tarîk-i merkūm üzre iştirâ ve tesellüm ve temellük eyledikden sonra semeni olan meblağ-ı mezbûr yüz on beş esedî guruşu mütevellî-i mezbûr yedinden ahz ve kabz eyledikden sonra medîne-i Hazret-i Ebâ Eyyûb el-Ensârî’de İslâm Bey mahallesinde sâkin Kiro v. Fati nâm Ermeni mütevellî-i mezbûr mahzarında tav‘an ikrâr ve takrîr-i kelâm edip sâlifü’z-zikr bağın derkine ve meblağ-ı mezkûr yüz on beş guruşa tarafeynden emr ve kabûlü hâviye kefâlet-i sahîha-i şer‘iyye ile kefîl ve zâmin oldum dedikde gıbbe’t-tasdîki’ş-şer‘î vekîl-i merkūm Dado i‘âde-i kelâm edip müvekkilem mezbûre Aleksandra ecel-i merkūm hulûlünde meblağ-ı mezbûr yüz on beş esedî guruşu mütevellî-i mezbûra edâ ve teslîm edemezse zikr olunan bağı semen-i misli ile âhara bey‘a ve ba‘de’l-ahz ve’l-kabz semeninden deyn-i mezbûru edâ edip fazla kalırsa kendiye îsâle ve kabz ve îsâl mütevakkıf olduğu umûrun küllîsine küllemâ azeltüke fe-ente vekîli mazmûnu üzre işbu hâzır bi’l-meclis Mehmed Çelebi b. Mustafa vekîl ve nâib-i menâb nasb ve ta‘yîn eyledim dedi dedikde ol dahi vekâlet-i mezbûreyi kabûl ve merâsimini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilevvel sene ihdâ ve tis‘în ve elf.

Şuhûdü’l-hâl: Mehmed Çelebi b. Şaban, İvaz b. Ahmed, el-Hâc Ahmed Dellâl, Hüseyin Beşe b. Kethüdâ Kayıkçı.

(EYÜB90 - cilt: 31, sayfa: 326 - Hüküm no: 366 - Orijinal metin no: [54b-1])﻿

﻿

﻿

367. Hüküm

Âişe bt. Musli’nin muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir mahmiye-i Kostantıniyye mahallâtından Mustafa Paşa mahallesinde sâkine olan Kıbtiye Âişe bt. Musli nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-râfi‘-i hâze’l-kitâb Kıbtî Hüseyin b. Ramazan nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt altı yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sâdis min şehri Rebî‘ilevvel sene ihdâ ve tis‘în ve elf.

Şuhûdü’l-hâl: Receb Çavuş, Mehmed b. Eyüb, Mehmed b. Mahmud, Ali b. Abdullah ve gayruhüm

(EYÜB90 - cilt: 31, sayfa: 327 - Hüküm no: 367 - Orijinal metin no: [54b-2, Arapça])﻿

﻿

﻿

368. Hüküm

Saime bt. Abdullah’ın evini Mustafa Çelebi’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kara Süleyman mahallesinde sâkine Saraylı Saime bt. Abdullah nâm hâtun meclis-i şer‘-i hatîr-i lâzımü’t-tevkīrde bâ‘isü’l-kitâb Mustafa Çelebi b. ( ) mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülk [ve] hakkım olup mahalle-i mezbûrede vâki‘ bir tarafı Şaban Bey mülküne ve bir tarafı Terzi Hüseyin menziline ve bir tarafı ba‘zan Kayıkçı Ömer Beşe menziline ve ba‘zan el-Hâc Abdurrahman menziline ve bir tarafı tarîk-i hâssa müntehî bir bâb fevkānî oda ve bir sofa ve iki bâb tahtânî oda ve su kuyusu ve kenîfi ve bahçeyi müştemil mülk menzilimi bi cümleti’t-tevâbi‘ ve’l-levâhık mezbûr Mustafa Çelebi’ye tarafeynden îcâb ve kabûlü hâvî şurût-ı müfsideden ârî on dokuz bin akçeye bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr on dokuz bin akçeyi mezbûr Mustafa Çelebi yedinden bi’t-tamâm ve’l-kemâl ahz ve kabz eyledim min ba‘d menzili mahdûd-ı mezkûrda alâka ve medhalim yokdur, mezbûr Mustafa Çelebi’nin mülk-i müşterâsı ve hakk-ı sarîhi olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Hâfızzâde Mustafa Çelebi b. Ebûbekir, Mustafa Çelebi b. Süleyman, Hüseyin b. Abdi, Yusuf b. Abdullah ve gayruhüm.

(EYÜB90 - cilt: 31, sayfa: 327 - Hüküm no: 368 - Orijinal metin no: [54b-3])﻿

﻿

﻿

369. Hüküm

Âişe bt. Abdullah’ın bağını Yorgi v. Kosta’ya satması

Mahmiye-i İstanbul hısnı ebvâbından Edirnekapısı dâhilinde Ali Paşa mahallesinde sâkinelerinden Âişe bt. Abdullah nâm hâtun meclis-i şer‘-i şerîfde işbu râfi‘ü’r-rakīm Yorgi v. Kosta nâm zimmî muvâcehesinde bi tav‘ihî ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup Havâss-ı Aliyye kazâsına tâbi‘ Karka nâm karyede vâki‘ bir tarafı Boyar nâm zimmî bağı ve bir tarafı Sarrâc zevcesi nâm hâtun bağı ve bir tarafı tarla ve bir tarafı Arsami nâm zimmî bağı ile mahdûd ve tahmînen iki dönüm bir kıt‘a mülk bağımı, cemî‘ hukūk ve rüsûmu ile merkūm Yorgi’ye altmış kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr altmış guruşu mersûm Yorgi yedinden tamâmen ahz ve kabz eyledim ba‘de’l-yevm sâlifü’z-zikr bağ merkūm Yorgi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Rebî‘ilevvel sene ihdâ ve tis‘în ve elf.

Şuhûdü’l-hâl: Hasan Bey b. Ali, Mustafa Beşe b. Abdurrahman, Hüseyin Çelebi b. Mustafa, Mustafa b. Ali, Ali b. Mustafa Şâhin b. Abdullah.

(EYÜB90 - cilt: 31, sayfa: 328 - Hüküm no: 369 - Orijinal metin no: [54b-4])﻿

﻿

﻿

370. Hüküm

Fâtıma bt. Hüseyin ile Mehmed b. Ali’nin muhâlaa yoluyla boşanması

Havâss-ı Aliyye kazâsına tâbi‘ Kağıdhâne nâm karye sâkinelerinden Fâtıma nâm hâtunun babası ve tarafından hul‘ ve ibrâ-i âti’z-zikre vekîli olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Ramazan b. Mehmed ve Mehmed b. Ali nâm kimesneler şehâdetleriyle şer‘an vekâletleri sâbite olan Hüseyin b. Mehmed nâm kimesne meclis-i şer‘-i şerîfde müvekkilem mezbûrenin zevci işbu râfi‘ü’l-kitâb Mehmed b. Ali mahzarında bi’l-vekâle ikrâr ve takrîr-i kelâm edip kızım müvekkile-i mezbûrenin merkūm Mehmed zevci olup lâkin beynlerinde hüsn-i zindegâneleri olmamağla zimmetinde mütekarrir ve ma‘kūdun-aleyh olan otuz esedî guruş mehr-i müecceli ve nafaka-i iddet ve me’ûnet-i süknâsı dahi kendi üzerine olmak üzre ve mezbûr Mehmed’in firâşından mütevellid olan Sâlih nâm sagīri yedi seneye değin kendi malıyla infâk ve iksâ etmek üzre zevci mezbûr Mehmed ile muhâla‘a-i sahîha-i şer‘iyye ile hul‘ edip ol dahi hul‘-ı mezbûru kabûl ve hukūk-ı zevciyyete ve gayra müte‘allik da‘vâdan her biri âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dedi dedikde vekîl-i mezbûr Hüseyin’in vech-i muharrer üzre cârî ve sâdır olan ikrârını mezbûr Mehmed vicâhen tasdîk ve şifâhen tahkīk etmeğin mâ cerâ bi’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Mustafa Çelebi b. Mehmed, Mehmed Çelebi b. Yusuf, Hasan b. Abdullah, Mehmed b. Eyüb ve gayruhüm.

(EYÜB90 - cilt: 31, sayfa: 328 - Hüküm no: 370 - Orijinal metin no: [55a-1])﻿

﻿

﻿

371. Hüküm

Mehmed Efendi b. Mustafa’nın evini Hacı Hasan b. Ahmed’e satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Baba Haydar mahallesi sükkânından Mehmed Efendi b. Mustafa nâm kimesne meclis-i şer‘-i şerîf-i enverde işbu râfi‘ü’l-kitâb el-Hâc Hasan b. Ahmed mahzarında bi tav‘ihî ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı ba‘zan Çolak Abdurrahman mülkü ve ba‘zan tarîk-i âm ve ba‘zan Âişe ve İsmihân nâm hâtunlar tasarruflarında olan menzil ve bir tarafı Kasımpaşa câmi‘-i şerîfinde şeyh olanlara meşrûta dükkân ve bir tarafı ba‘zan Nasuh Ağa odaları ve ba‘zan ulemâya meşrûta vakıf menzil ve bir tarafı tarîk-i âm ile mahdûd iki bâb fevkānî odaları ve iki sofayı ve bir bâb tahtânî odayı ve sofa ve iki bi’r-i mâyı ve fırını ve zât eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile mezbûr el-Hâc Hasan’a dört yüz elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezbûr dört yüz elli guruşu merkūm el-Hâc Hasan yedinden bi’t-tamâm ve’l-kemâl ahz ve kabz eyledim ba‘de’l-yevm menzili mezkûrda vechen mine’l-vücûh alâka ve medhalim kalmadı min ba‘d el-Hâc Hüseyin’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilevvel sene ihdâ ve tis‘în ve elf.

Şuhûdü’l-hâl: Mustafa Halîfe b. Musa el-İmâm, Mehmed Çelebi b. Veli, Mehmed Halîfe b. Yusuf, el-Hâc Mehmed b. Bâli ve gayruhüm.

(EYÜB90 - cilt: 31, sayfa: 329 - Hüküm no: 371 - Orijinal metin no: [55a-2])﻿

﻿

﻿

372. Hüküm

Mahmud Efendi b. Mehmed’in evini tamir edildikten sonra karısı Rahime bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kara Süleyman Çelebi mahallesi sükkânından Mahmud Efendi b. Mehmed meclis-i şer‘-i şerîfde zevce-i menkûhası işbu râfi‘atü’l-vesîka Rahime bt. Abdullah nâm hâtun mahzarında ikrâr-ı tâm ve takrîr-i kelâm edip merhûm eş-Şeyh Şaban Efendi nâm sâhibü’l-hayrın vakfı olup mahalle-i mezbûrede vâki‘ bir tarafı Şerife Hâtun tasarrufunda olan menzil ve bir tarafı el-Hâc Pîrîzâde Hüseyin Çelebi nâm kimesnenin icâre-i mu‘accele ve müeccele ile mutasarrıf olduğu menzil ve tarafeyni tarîk-i âm ve tarîk-i hâs ile mahdûd iki bâb fevkānî oda ve muhavvata ve su kuyusunu ve zât eşcâr-ı müsmire ve gayr-ı müsmire bahçeyi müştemil olan menzil taht-ı tasarrufumda olmağla mürûr-ı eyyâm ile harâba müşrif olup kābil-i süknâ olmamağın bundan akdem izn-i mütevellî ve ma‘rifet-i şer‘le kendi malımdan üç bin dokuz yüz yirmi akçe harc ve sarf edip ta‘mîr ve termîm ettiğimden sonra medîne-i mezbûrede bin seksen bir senesi Cumâdelûlâ’sında hilâfeten müvellâ olan Ahmed Efendi b. İbrahim tarafından Mustafa Efendi b. İsmail menzili mahdûd-ı mezkûrun mi‘mâr ile üzerine varıp keşf ve tahrîr ve tahmîn ettirip yedime hüccet-i şer‘iyye verilmişidi hâlâ menzili mezkûrda mülküm olan binâyı zevcem mezbûre Rahime meblağ-ı mezbûr üç bin dokuz yüz yirmi akçeye bey‘-i kat‘î ile bey‘ ve temlîk ve teslîm ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezbûr üç bin dokuz yüz yirmi akçeden zevcem mezbûre Rahime’nin zimmetini ibrâ eyledim ba‘de’l-yevm menzili mezkûrda olan benâm zevcem mezbûre Rahime’nin mülkü olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Şaban Bey b. Mustafa, İsa Çavuş b. Kalender, Mehmed Çelebi b. Hüseyin, Mustafa Beşe er-Râcil ve gayruhüm.

(EYÜB90 - cilt: 31, sayfa: 329 - Hüküm no: 372 - Orijinal metin no: [55a-3])﻿

﻿

﻿

373. Hüküm

Preşkova v. Todori’nin bağını Dimitraki v. Yanaki’ye satması

Havâss-ı Aliyye kazâsına tâbi‘ kasaba-i Çatalca mahallâtından Papa İskerlet mahallesi sükkânından Preşkova v. Todori nâm zimmî meclis-i şer‘-i hatîr-i lâzımü’t-tevkīrde işbu râfi‘ü’s-sifr Dimitraki v. Yanaki nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup kasaba-i mezbûre bağları dâhilinde vâki‘ bir tarafı Pervâne oğlu Ali Çelebi çayırı ve bir tarafı Muharrem Ağa tarlası ve bir tarafı Mehmed Çavuş tarlası ve bir tarafı tarîk-i âm ile mahdûd olup içinde harâba müşrif menzil arsasın müştemil tahmînen sekiz dönüm bir kıt‘a mülk bağı, cemî‘ tevâbi‘ ve levâhıkı ile mezbûr Dimitraki’ye tarafeynden îcâb ve kabûlü hâvî şurût-ı müfsideden ârî kırk kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve temellük ve kabûl eylediğinden sonra semeni olan meblağ-ı mezbûr kırk esedî guruşu mezbûr Dimitraki yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bağda alâka ve medhalim yokdur, mezbûr Dimitraki’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîk. Fi’t-târihi’l-mezbûr.

Şuhûdü’l-hâl: Ali b. Mehmed, Ali b. Ahmed, Mehmed b. Eyüb, Mehmed b. (…), Hasan b. Abdullah ve gayruhüm.

(EYÜB90 - cilt: 31, sayfa: 330 - Hüküm no: 373 - Orijinal metin no: [55a-4])﻿

﻿

﻿

374. Hüküm

Âişe bt. Abdullah’ın menzilini Ali Ağa b. Mustafa’ya satması

Medîne-i Hazret-i Eyyûb el-Ensârî -radiye anhu Rabbühü’l-Bârî- mahallâtından Çavuş Kasım mahallesinde sâkine Âişe bt. Abd[ullah] nâ[m] hâtun tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında Ahmed b. [Ramazan] ve Ali b. Osman şehâdetleriyle vekâleti sâbite olan zevci Hanefi b. Mehmed meclis-i şer‘-i hatîr-i lâzımü’t-tevkīrde işbu bâ‘isü’l-kitâb Ali Ağa b. Mustafa mahzarında bi’l-vekâle ikrâr ve i‘tirâf edip akd-i âti’z-zikrin sudûruna değin müvekkilem mezbûre Âişe’nin silk-i mülk-i sahîhinde münselik olup mahalle-i mezbûrede vâki‘ bir tarafı müvekkilem mezbûre Âişe’nin mülkü ve bir tarafı Çarkacı Mustafa Beşe mülkü ve bir tarafı İbrahim Beşe mülkü ve bir tarafı tarîk-i âm ile mahdûd olup tûlen kırk yedi zirâ‘ ve arzen otuz bir zirâ‘ bi hesâb-ı şatrancî bin dört yüz [elli] zirâ‘ arsa üzerinde mebnî bir bâb fevkānî oda ve bir sofa ve bir bâb tahtânî oda ve kenîf ve müşterek bi’r-i mâyı müştemil mülk menzilini bi cümleti’t-tevâbi‘ ve’l-levâhık mezbûr Ali Ağa’ya yüz elli beş kıt‘a esedî guruşa tarafeynden îcâb ve kabûlü hâvî ve şurût-ı müfsideden ârî bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eylediğinden sonra semeni olan meblağ-ı mezbûr yüz elli beş guruşu müvekkilem mezbûre Âişe, merkūm Ali Ağa yedinden bi’t-tamâm ve’l-kemâl ahz ve kabz eyledi ba‘de’l-yevm menzili mahdûd-ı mezkûrda müvekkilem mezbûre Âişe’nin vechen mine’l-vücûh alâka ve medhali kalmadı mezbûr Ali Ağa’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Abdurrahman b. Abdi, el-Hâc Ali b. Abdullah, Hasan b. Mehmed, Hasan Çelebi b. ( ) ve gayruhüm.

(EYÜB90 - cilt: 31, sayfa: 331 - Hüküm no: 374 - Orijinal metin no: [55b-1])﻿

﻿

﻿

375. Hüküm

Yunus Bey b. Alihan’ın Rus asıllı kölesi Şahin’i azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından ( ) mahallesinde [sâ]kin mefharü’l-akrân Yunus Bey b. Alihan tarafından ıtk-ı âti’z-zikri ikrâra vekîl olup hasm-ı şer‘î câhid mahzarında Ahmed Bey b. Şaban ve Ali b. Abdullah nâm kimesneler şehâdetleriyle şer‘an vekâleti sâbite olan Hüseyin Bey b. Mehmed meclis-i şer‘-i hatîr-i lâzımü’t-tevkīrde müvekkili mezbûrun abd-i memlûkü olup rıkkına mu‘terif olan orta boylu, açık kaşlı, elâ gözlü Rûsiyyü’l-asl [Şâhin b. Abdullah nâm abd-i memlûkünü] bâ‘isü’l-kitâb Hüseyin b. Abdullah mahzarında bi’l-vekâle ikrâr ve takrîr-i kelâm edip mevsûf-ı mezbûr Şâhin hasbeten lillâhi’l-hallâk malından i‘tâk ve mülkümden ıtlâk edip mezâyik-i rıkkıyyetden ihrâc ve fezâ-yı hürriyete idhâl eyledi ba‘de’l-yevm mevsûf-ı mezbûr Şâhin sâir ahrâr-ı asliyyîn gibi hür olup üzerinde hakk-ı velâdan gayrı hakkı kalmadı dedikde vekîl-i mezbûr Hüseyin Bey vech-i muharrer üzre cârî ve sâdır olan ikrârını mezbûr Şâhin vechen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Fahrü’l-müderrisîn Mehmed Efendi b. Ahmed, Ali Çelebi b. Abdullah, Mehmed Çelebi b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 331 - Hüküm no: 375 - Orijinal metin no: [55b-2])﻿

﻿

﻿

376. Hüküm

Ömer Efendi b. Ahmed’in evini vefat eden İsmail Ağa’nın yetimlerine istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Davud Ağa mahallesi sükkânından fahrü’l-kuzât Ömer Efendi b. el-merhûm Ahmed Efendi el-ma‘rûf bi Bağdâdîzâde meclis-i şer‘-i şerîfde mahmiye-i İstanbul’da Mismârî mahallesinde sâkin iken bundan akdem fevt olan İsmail Ağa’nın eytâm-ı sıgārının tesviye-i umûrlarına kıbel-i şer‘den mansûb vasîleri ve ammileri olan işbu râfi‘ü’l-kitâb Şaban Efendi b. Mürsel mahzarında tav‘an ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan Âişe nâm hâtun mülkü ve bir tarafdan Dilâver Beşe mülkü ve iki tarafdan tarîk-i âm ile mahdûd hâriciyye ve dâhiliyye büyût-ı adîdeyi müştemil mülk menzilimi cemî‘ tevâbi‘ ve levâhıkı ile vasiyy-i mezbûr Şaban Efendi’ye dört yüz seksen beş kıt‘a esedî guruşa bi tarîki’l-istiğlâl bey‘ ve teslîm ol dahi sıgār-ı mezkûre mallarıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezbûr dört yüz seksen beş guruşu vasiyy-i mezbûr yedinden tamâmen ahz ve kabz eylediğimden sonra yine vasiyy-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden bir sene tamâmına değin altmış beş guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î, mukırr-ı mezbûrun er karındaşı oğlu Ahmed Çelebi b. Hasan Efendi vasiyy-i mezbûr mahzarında takrîr-i kelâm edip menzili mezkûrun derkine ve ücret-i merkūmeye emr ve kabûlü hâvî kefâlet-i sahîha-i şer‘iyye ile kefîl oldum dedikden sonra mûmâ-ileyh Ömer Efendi i‘âde-i kelâm edip sene-i merkūme tamâmında meblağ-ı mezkûr ile ücret-i mezbûreyi vasiyy-i merkūma edâ edemezsem menzili mezkûru semen-i misli ile âhara bey‘ edip semeninden ba‘de’l-ahz ve’l-kabz meblağ-ı mezbûr ile ücret-i mersûmeyi vasiyy-i merkūma edâ ve teslîme küllemâ azeltüke fe-ente vekîli mazmûnu üzre azlden masûn vekâlet-i devriye ile hâzır bi’l-meclis Osman Beşe b. Hüseyin vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve levâzımını edâya ta‘ahhüd etmeğin mâ vaka‘a bi’t-taleb ketb olundu. Fi’t-târihi’l-mezbûr.

Şuhûdü’l-hâl: İshak Efendi, Şaban b. Ali, Kasım Beşe b. Mustafa, el-Hâc Süleyman b. Abdullah ve gayruhüm.

(EYÜB90 - cilt: 31, sayfa: 332 - Hüküm no: 376 - Orijinal metin no: [55b-3])﻿

﻿

﻿

377. Hüküm

Ali Bey b. Mehmed’in ev ve tarlalarını İbrahim b. Ali’ye satması

Mahmiye-i İstanbul mahallâtından Emin Sinan mahallesi sâkinlerinden Ali Bey b. Mehmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb İbrahim b. Ali mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup Havâss-ı Aliyye kazâsı a‘mâlinden Terkos nâhiyesine tâbi‘ Ayvadlı nâm karyede vâki‘ bir tarafdan Fâtıma nâm hâtun mülkü ve bir tarafdan orman ve iki tarafdan tarîk-i âm ile mahdûd iki bâb tahtânî oda ve bir ahır ve su kuyusunu ve zât eşcâr-ı müsmire ve gayr-ı müsmire bahçeyi ve havluyu müştemil mülk menzilimi cemî‘ tevâbi‘ ve levâhıkı ve âmme-i hukūk ve merâfıkı ile mezbûr İbrahim’e tarafeynden îcâb ve kabûlü hâvî şurût-ı müfsideden ârî kırk kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eyledikden sonra tefvîz-i câ’î sudûruna değin taht-ı tasarrufumda olup merhûm ve mağfûrun-leh Sultan Bayezid Hân-ı Velî evkāfı arâzisinden karye-i mezbûre sınırı dâhilinde mevâzi‘-i müteferrikada vâki‘ lede’l-ahâlî ma‘lûmü’l-hudûd sekiz kıt‘a tarlalarımın dahi hakk-ı tasarrufunu ma‘rifet-i mütevellî ile mezbûr İbrahim’e on kıt‘a esedî guruş bedel mukābelesinde tefvîz ve ferâğ ol dahi minvâl-i muharrer üzre tefevvuz ve kabûl eyledikden sonra semen-i mezbûr ile bedel-i merkūm ki cem‘an elli esedî guruşu mezbûr İbrahim yedinden bi’t-tamâm ve’l-kemâl ahz ve kabz eyledim ba‘de’l-yevm menzili mezkûr merkūm İbrahim’in mülk-i müşterâsı olmuşdur keyfe mâ yeşâ’ mutasarrıf olsun ve zikr olunan tarlalar dâhil-i taht-ı tasarrufu olup emsâli gibi mutasarrıf olsun dedikde mukırr-ı mezbûr Ali Bey’in ber vech-i muharrer cârî ve sâdır olan ikrârını mezbûr İbrahim vechen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Mustafa Çelebi b. Hasan, Mustafa Çelebi b. Mehmed, Abdullah b. Abdullah, İbrahim Çelebi b. Mahmud, Mehmed Çelebi b. Eyüb ve gayruhüm.

(EYÜB90 - cilt: 31, sayfa: 333 - Hüküm no: 377 - Orijinal metin no: [56a-1])﻿

﻿

﻿

378. Hüküm

Mehmed b. Ramazan’ın ev, bağ ve bahçenin yarı hissesini Sâliha bt. Ahmed’e satması

Fi’l-asl vilâyet-i Anadolu’da Gemlik kazâsına tâbi‘ Armutlu nâm karyeden olup hâlâ medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesinde sâkin olan Mehmed b. Ramazan nâm kimesne meclis-i şer‘-i şerîfde bâ‘isetü hâze’l-vesîka Sâliha bt. Ahmed nâm hâtun mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafdan Ebûbekir b. Hasan mülkü ve bir tarafdan Reis Kara Mustafa mülkü ve bir tarafdan Bahar Mehmed mülkü ve bir tarafdan ba‘zan Bulgar İbrahim mülkü ve ba‘zan tarîk-i âm ile mahdûd bir bâb fevkānî oda ve bir sofa ve altında ahırı ve bir bâb tahtânî odayı ve havluyu müştemil menzil ile yine karye-i mezbûrede vâki‘ bir tarafı el-Hâc Ahmedzâde bağı ve bir tarafı Koca İvaz bağı ve bir tarafı İsmail b. Hacı Mahmud bağı ve bir tarafı Yağcı oğlu Ahmed bağı ile mahdûd bir kıt‘a bağ ve yine karye-i merkūme sınırı dâhilinde Arapderesi nâm mevzi‘de vâki‘ bir tarafdan Kara Ömer mülkü ve bir tarafdan dere ve bir tarafdan Ozan Kara Mehmed mülkü ve bir tarafdan Bekâr Ahmed oğlu mülkü ile mahdûd eşcâr-ı müsmire ve gayr-ı müsmireli bahçenin nısf-ı şâyi‘i mezbûre Sâliha’nın mülk-i mevrûsu ve nısf-ı şâyi‘-i âharı benim mülküm olmağın zikr olunan menzil ve bağ ve bahçenin nısf-ı şâyi‘lerini merkūm Sâliha’ya bi safkatin vâhidetin târih-i kitâbdan iki ay mukaddem karye-i mezbûrede on iki bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi ber vech-i iştirâ ve tesellüm ve temellük ve kabûl eyleyip semeni olan meblağ-ı mezkûrdan iki bin akçeden merkūme Sâliha’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eylediğimden sonra ba‘de’l-yevm zikr olunan menzil ve bağ ve bahçenin nısf-ı şâyi‘inden alâka ve medhalim kalmadı mezbûr Sâliha’nın mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer fi’t-târihi’l-mezbûr.

Şuhûdü’l-hâl: Derviş Ağa b. Mehmed, Mustafa Halîfe b. Musa el-İmâm, Mustafa Çelebi b. Bîzebân, Mustafa Ağa b. el-Hâc Abdurrahman ve gayruhüm.

(EYÜB90 - cilt: 31, sayfa: 334 - Hüküm no: 378 - Orijinal metin no: [56a-2])﻿

﻿

﻿

379. Hüküm

Mehmed b. Ramazan’ın ölen karısından intikal eden eşyadan hissesini karısının kız kardeşi Sâliha bt. Ramazan’a satması

Vilâyet-i Anadolu’da Gemlik kazâsına tâbi‘ Armutlu nâm karyede sâkin iken bundan fevt olan Fâtıma bt. Ahmed nâm müteveffânın verâseti zevc-i metrûkü Mehmed b. Ramazan nâm kimesne ile li ebeveyn kız karındaşı Sâliha nâm Hâtun’a münhasıra olduğu şer‘an zâhir ve müte‘ayyin oldukdan sonra müteveffâ-yı mezbûrenin terekesine vâzı‘ü’l-yed olan mezbûr Mehmed meclis-i şer‘-i şerîfde işbu râfi‘atü’l-vesîka merkūme Sâliha mahzarında tav‘an ikrâr-ı tâmm ve takrîr-i kelâm edip tereke-i müteveffât-ı merkūmeden üç tencere ve bir vasat kazgan ve beş beledî köhne yastık ve iki köhne minder ve bir köhne döşek ve iki alaca kilim ve beş sahan ve bir sini ve bir tepside olan nısf hisse-i şer‘iyyemi, bi safkatin vâhidetin merkūme Sâliha’ya dört bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezbûr dört bin akçeyi müteveffât-ı mezbûrenin zimmetinde mütekarrir ve ma‘kūdun-aleyh olan sekiz bin akçe mehr-i müeccelinden merkūme Sâliha’ya zimmetimde lâzımü’l-edâ ve vâcibü’l-kazâ deynim olan dört bin akçeye takās ol dahi minvâl-i muharrer üzre mukāssa ve kabûl eyledi. Min ba‘d eşyâ-i merkūmede olan nısf hisse-i irsiyyem mersûme Sâliha’nın mülk-i müşterâsıdır keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-vâki‘ aşer min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Derviş Ağa b. Mehmed, Mustafa Halîfe b. ( ) Bîzebân, el-Hâc Mustafa Ağa b. Abdurrahman, Hacı Hasan b. Ali ve gayruhüm.

(EYÜB90 - cilt: 31, sayfa: 334 - Hüküm no: 379 - Orijinal metin no: [56a-3])﻿

﻿

﻿

380. Hüküm

Mustafa Çelebi b. Davud Efendi’nin evini istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesi sükkânından Mustafa Çelebi b. Davud Efendi meclis-i şer‘-i şerîfde mahalle-i mezbûrede sâkin iken bundan akdem intikāl-i dâr-ı bekā eden merhûm Kapıcızâde Ahmed Efendi’nin eytâm-ı sıgārının tesviye-i umûru için kıbel-i şer‘den mansûb vasîleri olan bâ‘is-i hâze’l-kitâb Ali Çelebi b. Abdullah mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Hasan Bey b. Abdullah mülkü ve bir tarafı Oruc Ağa vakfı olan bostan ve bir tarafı Kakumî İbrahim Efendi mülkü ve bir tarafı tarîk-i âm ile mahdûd mülk menzilimi bi cümleti’t-tevâbi‘ ve’l-levâhık vasiyy-i mezbûr Ali Çelebi’ye iki yüz yirmi kıt‘a esedî guruşa bi tarîki’l-istiğlâl bey‘ ve teslîm ol dahi sıgār-ı mezbûrûn mallarıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezkûr iki yüz yirmi guruşu vasiyy-i mezbûr yedinden tamâmen ahz ve kabz eylediğimden sonra yine vasiyy-i mezbûr Ali Çelebi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin otuz üç kıt‘a esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î mukırr-ı mezbûrun sulbî kebîr oğlu Abdurrahman Çelebi ve li ebeveyn er karındaşı Mehmed Çelebi vasiyy-i mezbûr Ali Çelebi mahzarında her biri takrîr-i kelâm ve ta‘bîr ani’l-merâm edip menzili mahdûd-ı mezkûrun derkine ve ücret-i merkūmeye ve meblağ-ı mezbûr iki yüz yirmi guruşa emr ve kabûlü hâvî kefâlet-i sahîha-i şer‘iyye ile her birimiz kefîl ve zâmin olduk dediklerinde ba‘de’t-tasdîki’l-mu‘teber mukırr-ı mezbûr Mustafa Çelebi i‘âde-i kelâm edip meblağ-ı mezkûr iki yüz yirmi esedî guruş ile ücret-i mersûmeyi sene-i mezkûre tamâmında vasiyy-i mezbûra edâ ve teslîm edemezsem menzili mezkûru semeni misli ile âhara bey‘ edip semeninden ba‘de’l-ahz ve’l-kabz meblağ-ı mezbûr ile ücret-i merkūmeyi vasiyy-i mezbûra edâ ve teslîm eyledikden sonra fazla kalan meblağı bana teslîme küllemâ azeltüke fe-ente vekîli mazmûnu üzre azlden masûn vekâlet-i devriye ile işbu hâzır bi’l-meclis Mehmed Çelebi b. Sunullah nâm kimesneyi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve levâzımını edâya ta‘ahhüd etmeğin mâ cerâ bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene ihdâ ve seb‘în ve elf.

Şuhûdü’l-hâl: Hasan Ağa b. Abdullah, Abdi Beşe b. Ali, Hasan Bey b. Abdullah, Ahmed Bey b. Abdullah ve gayruhüm.

(EYÜB90 - cilt: 31, sayfa: 335 - Hüküm no: 380 - Orijinal metin no: [56b-1])﻿

﻿

﻿

381. Hüküm

Rüheyme bt. Abraham’ın cariyeleri Latif ve İvaz’ı Ahmed Ağa b. Abdülmennân’a satması

Havâss-ı Aliyye kazâsına tâbi‘ kasaba-i Hasköy’de Kiremitçi Ahmed mahallesinde sâkine Rüheyme bt. Abraham nâm Yahudiye meclis-i şer‘-i hatîr-i lâzımü’t-tevkīrde fahrü’l-emâsil ve’l-akrân bâ‘is-i hâze’l-kitâb Ahmed Ağa b. Abdülmennân tarafından bey‘-i âti’z-zikri tasdîke vekîl olup Mehmed Çelebi b. Ali ve Ahmed Çelebi b. Abdullah nâm kimesneler şehâdetleriyle şer‘an vekâleti sâbite olan Abdullah Bey b. Ebûbekir mahzarında ikrâr ve takrîr-i kelâm edip silk-i mülkümde münselik olan işbu orta boylu, elâ gözlü, açık kaşlı Rûsiyyetü’l-asl Latif bt. Abdullah ile orta boylu ve elâ gözlü, açık kaşlı Gürciyyetü’l-asl İvaz bt. Abdullah nâm câriye-i memlûkelerimin her biri beşer yüz esedî guruşa olmak üzre ki cem‘an bin esedî guruşa tarafeynden ve kabûlü hâvî müvekkili müşârün-ileyh Ahmed Ağa’ya bi safkatin vâhidetin bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eyledikden sonra semenleri olan meblağ-ı mezbûr bin esedî guruşu müvekkili müşârün-ileyh Ahmed Ağa yedinden bi’t-tamâm ve’l-kemâl ahz ve kabz eyledim ba‘de’l-yevm mevsûfetân-ı mezbûretânda alâka ve medhalim yokdur, müvekkili müşârün-ileyh Ahmed Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedikde mukırra-i mezbûr Rüheyme’nin vech-i muharrer üzre cârî ve sâdır olan ikrârını vekîl-i mezbûr Abdullah vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Mustafa b. Abdullah, Ahmed b. Hamza, Hasan b. Abdullah, Mehmed Çelebi b. Eyüb, Mustafa Çelebi b. Abdullah.

(EYÜB90 - cilt: 31, sayfa: 336 - Hüküm no: 381 - Orijinal metin no: [56b-2])﻿

﻿

﻿

382. Hüküm

Osman ve Mustafa’nın vefat eden annelerinin mirası hususundaki iddialarının reddi

Havâss-ı Aliyye kazâsına tâbi‘ Pirvaliçe nâm karyede sâkin iken bundan akdem fevt olan Himmet b. Hüseyin nâm müteveffânın verâseti zevce-i metrûkesi Fâtıma bt. Yusuf ile li ebeveyn b. ammi Hüseyin b. Mehmed’e münhasıra olup kable’l-kısme mezbûre Fâtıma dahi fevt olup verâseti sadrî kebîr oğulları Osman ve Mustafa’ya münhasıra olduğu şer‘an zâhir ve mütehakkik oldukdan sonra mezbûrân Osman ve Mustafa mahfil-i kazâda müteveffâ-yı mezbûr Himmet’in terekesine vâzı‘ü’l-yed olan işbu râfi‘ü’l-kitâb mezbûr Hüseyin mahzarında her biri üzerine da‘vâ ve takrîr-i kelâm edip müteveffâ-yı merkūm Himmet’in terekesinden olup karye-i mezbûrede vâki‘ bir tarafı Arab İbrahim mülkü ve bir tarafı Ali oğlu nâm kimesne mülkü ve bir tarafı İmâmzâde İbrahim Efendi mülkü ve bir tarafı ba‘zan hendek ve ba‘zan tarîk-i âm ile mahdûd iki bâb tahtânî oda ve ahırı ve bir mikdâr bağ yerini müştemil menzil müteveffâ-yı mezbûr Himmet’in mülkü olup ba‘dehû vefâtihî rub‘u vâlidemiz müteveffât-ı merkūme Fâtıma’ya ve selâse erbâ‘ı mezbûr Hüseyin’e isâbet eyledikden sonra vâlidemiz müteveffât-ı mezbûre Fâtıma menzili mezkûrda olan rub‘ hisse-i şâyi‘asını kable’l-ahz fevt olup hisse-i mezbûre bize intikāl ve isâbet etmeğin merkūm Hüseyin menzili mahdûd-ı mezkûrun mecmû‘una vaz‘-ı yed eder hâlâ suâl olunup hisse-i mezbûreden kasr-ı yedine ve bize teslîme tenbîh olunması matlûbumuzdur dediklerinde gıbbe’s-suâl mezbûr Hüseyin cevâbında fi’l-hakīka menzili mahdûd-ı mezkûr müteveffâ-yı mezbûr Himmet’in mülkü olup ba‘de vefâtihî ber vech-i muharrer rub‘u zevcesi müteveffât-ı merkūme Fâtıma’ya ve selâse erbâ‘ı bana isâbet ve intikāl eylediği mukarrer ve lâkin müteveffât-ı merkūme Fâtıma hâl-i hayâtında menzili mahdûd-ı mezkûrda olan rub‘ hisse-i mezbûresini bana beş bin beş yüz akçeye bey‘-i kat‘î ile bey‘ ve temlîk ve teslîm [57a] ben dahi minvâl-i muharrer üzre iştirâ ve temellük ve tesellüm eylediğimden sonra semen-i mezkûru tamâmen müteveffât-ı mezbûre Fâtıma’ya def‘ ve teslîm ol dahi yedimden ahz ve kabz etmeğin mecmû‘-ı menzili mahdûd-ı mezkûrenin selâse erbâ‘ına irsen ve rub‘una şirâen mâlik olduğuma binâen mecmû‘-ı menzili mahdûd-ı mezkûre vaz‘-ı yed eylerim deyicek isre’l-istintâk ve akībe’l-inkâr, mezbûr Hüseyin’den takrîrine mutâbık beyyine taleb olundukda udûl-i ricâlden karye-i mezbûre sâkinlerinden Halil ve İbrahim ibney Mahmud nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ menzili mahdûd-ı mezkûr müteveffâ-yı mezbûrenin mülkü olup ba‘de vefâtihî rub‘u zevcesi müteveffât-ı mezbûre Fâtıma’ya ve selâse erbâ‘ı merkūm Hüseyin’e isâbet ve intikāl eylediğinden sonra müteveffât-ı mezbûre Fâtıma hâl-i hayâtında menzili mahdûd-ı mezkûrda olan rub‘ hisse-i irsiyyesini mezbûr Hüseyin’e meblağ-ı merkūm beş bin beş yüz akçeye bey‘-i kat‘î ile bey‘ ve temlîk ol dahi ber vech-i muharrer iştirâ ve tesellüm ve temellük eyledikden sonra semeni olan meblağ-ı mezbûru müteveffâ-yı merkūme Fâtıma’ya bizim huzûrumuzda bi’t-tamâm def‘ ve teslîm ol dahi mezbûr Hüseyin yedinden ahz ve kabz eyledi biz bu husûsa bu vech üzre şâhidleriz şehâdet dahi eyleriz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâki‘ olmağın mûcebiyle müdde‘iyân-ı mezbûrân Osman ve Mustafa hisse-i mezkûre talebiyle merkūm Hüseyin’e bî-vech mu‘ârazadan men‘ birle mâ vaka‘a bi’t-taleb ketb olundu.

Şuhûdü’l-hâl: Mehmed Efendi b. Nasuh el-Kadı, Mehmed Efendi el-Müderris, Mehmed b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 337 - Hüküm no: 382 - Orijinal metin no: [56b-3])﻿

﻿

﻿

383. Hüküm

Şahin Bey b. Abdullah’ın evini kardeşi Hayri bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Fethi Çelebi mahallesinde sâkin Şâhin Bey b. Abdullah tarafından bey‘-i âti’z-zikri ikrâra vekîl olup hasm-ı şer‘î-i câhid mahzarında Müezzin Hüseyin Halîfe b. Mehmed ve Abdullah Çelebi b. Mustafa nâm kimesneler şehâdetleriyle şer‘an vekâleti sâbite olan Mustafa Çelebi b. Cafer meclis-i şer‘-i hatîr-i lâzımü’t-tevkīrde müvekkili mezbûrun li ebeveyn kız karındaşı bâ‘isetü hâze’l-vesîka Hayri bt. Abdullah nâm hâtun tarafından ikrâr-ı âti’z-zikri tasdîke vekîl olup vekâlet-i mezbûreyi ma‘rifet-i şer‘iyye ile ârifân Ramazan b. Mustafa ve Âsım Çelebi b. Mustafa nâm kimesneler şehâdetleri ile şer‘an vekâleti sâbite olan zevci Mehmed Çelebi b. Sinan mahzarında bi’l-vekâle ikrâr ve takrîr-i kelâm edip akd-i âti’z-zikrin sudûruna değin müvekkilim mezbûr Şâhin Bey’in mülkü ve hakkı olup mahalle-i mezbûrede vâki‘ iki tarafı İbrahim Ağa çayırı ve iki tarafı Ali Beşe mülkü ile mahdûd bir bâb fevkānî ve bir bâb tahtânî odaları ve sofa ve mezbûr Ali Beşe ile müşterek bi’r-i mâ ve bir mikdâr bahçeyi müştemil mülk menzili bi cümleti’t-tevâbi‘ ve’l-levâhık müvekkilem mezbûre Hayri’ye tarafeynden îcâb ve kabûlü hâvî yüz esedî guruşa bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi vech-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr yüz esedî guruşu müvekkilim mezbûr Şâhin Bey’in kız karındaşı müvekkile-i mezbûre Hayri yedinden bi’t-tamâm ve’l-kemâl ahz ve kabz eyledi ba‘de’l-yevm menzili mahdûd-ı mezkûrda müvekkili mezbûr Şâhin Bey’in alâka ve medhali yokdur kız karındaşı müvekkile-i mezbûre Hayri’nin mülk-i müşterâsı olmuşdur keyfe mâ yeşâ’ mutasarrıfe olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Mehmed Çelebi b. Mahmud, Abdullah Çelebi b. Abdülfettah, İbrahim Çelebi b. Mahmud, Hasan Çelebi b. Abdullah, Mustafa Beşe b. Hasan, Mustafa Beşe b. Ali, Hüseyin Çelebi b. Yusuf, Hasan Çelebi b. Abdullah, Mehmed Çelebi b. Eyüb.

(EYÜB90 - cilt: 31, sayfa: 338 - Hüküm no: 383 - Orijinal metin no: [57a-1])﻿

﻿

﻿

384. Hüküm

Ziro v. Yorgi’nin bağ ve yonca yerini Yorgi v. Yani’ye satması

Vilâyet-i Rumeli’nde Gerbeniş kazâsına tâbi‘ Kalazman nâm karye ahâlîsinden Ziro v. Yorgi nâm zimmî meclis-i şer‘-i hatîr-i lâzımü’t-tevkīrde bâ‘is-i hâze’r-rakīm Yorgi v. Yani nâm zimmî muvâcehesinde bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde ve taht-ı yedimde hakkım olup karye-i mezbûrede vâki‘ bir tarafı İspartin bağı ve bir tarafı Papa Tavilo bağı ve bir tarafı merkūm Yorgi bağı ve bir tarafı Varsamo v. Yani bağı ile mahdûd bir kıt‘a bağımı, cümle tevâbi‘iyle merkūm Yorgi’ye bin akçeye tarafeynden îcâb ve kabûlü hâviye bey‘-i bâtt-ı sahîh-i şer‘î bey‘ ve temlîk edip ol dahi ber vech-i muharrer iştirâ ve temellük ve kabûl eyledikden sonra yine karye-i mezbûre sınırı dâhilinde vâki‘ bir tarafdan vâdi ve üç tarafdan tarîk-i âm ile mahdûd bir kıt‘a yonca yerimin hakk-ı tasarrufunu ma‘rifet-i sâhib-i arz ile mersûm Yorgi’ye iki bin dört yüz akçe bedel-i mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyleyip semen-i mezbûr ile bedel-i mezkûr ki cem‘an üç bin dört yüzü mesfûr Yorgi yedinden tamâmen ahz ve kabz eylediğimden sonra zikr olunan bağı ve yonca yerini mahallinde zabt ve tasarrufa merkūm Yorgi’yi taslît eyledim ba‘de’l-yevm sâlifü’l-beyân bağ mülk-i müşterâsı olmuşdur keyfe mâ yeşâ’ mutasarrıf olsun ve yonca yerini dahi emsâl[i] gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Hüseyin b. Ali, Hasan b. Abdullah, Ali b. Abdullah, Mehmed b. Mahmud ve gayruhüm mine’l-hâzırîn.

(EYÜB90 - cilt: 31, sayfa: 339 - Hüküm no: 384 - Orijinal metin no: [57b-1])﻿

﻿

﻿

385. Hüküm

Mahitab bt. Abdullah’ın, ölen babasının borcunu üstlenen oğlu Mehmed Çelebi b. Mehmed Çelebi’ye evini devri

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Ali Paşa mahallesinde sâkin iken bundan akdem fevt olan Mehmed Çelebi b. Hasan’ın verâseti zevce-i menkûha-i metrûkesi Mahtab bt. Abdullah nâm hâtun ile sulbî kebîr oğlu Mehmed Çelebi’ye münhasıra oldukdan sonra mezbûre Mahtab meclis-i şer‘-i şerîfde işbu râfi‘ü’l-kitâb mezbûr Mehmed Çelebi mahzarında ikrâr ve takrîr-i kelâm edip zevcim müteveffâ-yı mezbûrun iki yüz elli esedî guruş düyûn-ı müteferrika-i müsbetesi olmağla meblağ-ı mezkûru merkūm Mehmed Çelebi kendi malından erbâbına edâya müte‘ahhid olmağın tereke-i müteveffâ-yı merkūmdan olup mahalle-i mezbûrede vâki‘ iki tarafı Mustafa Çelebi mülkü ve bir tarafı Ömer Beşe mülkü ve bir tarafı kurşuncu Halil Çelebi mülkü ve ba‘zan tarîk-i âm ile mahdûd bir bâb fevkānî oda ve iki bâb tahtânî oda ve bi’r-i mâ ve bir mikdâr bahçeyi müştemil menzili bi cümleti’t-tevâbi‘ ve’l-levâhık meblağ-ı mezkûr iki yüz elli esedî guruş mukābelesinde mezbûr Mehmed Çelebi kabz ve kabûl eyledi ba‘de’l-yevm menzili mahdûd-ı mezkûrda kat‘â benim alâka ve medhalim kalmadı merkūm Mehmed Çelebi’nin mülk-i mahzı ve hakk-ı sırfı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ilevvel li sene ihdâ ve tis‘în ve elf.

Şuhûdü’l-hâl: Himmet Beşe b. Ali, Eyüb Çelebi b. Hasan, Abdülkerim b. Mehmed, Ali Beşe b. Hüseyin, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 339 - Hüküm no: 385 - Orijinal metin no: [57b-2])﻿

﻿

﻿

386. Hüküm

Rikabdâr Hasan Ağa’nın Sinan Paşa Vakfı’na ait Silivri’ye bağlı Giritli köyünün vergisini mütevelliye teslim ettiği

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Zal Mahmud Paşa mahallesinde sâkin Bostânîzâde Sâlih Efendi ibnü’l-merhûm Ahmed Efendi’nin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i şerîf eyledikde işbu kitâb-ı sıhhat-nisâbın hâfızı olup hâlâ atebe-i aliyye-i hüsrevân[î]de rikâbdâr olan umdetü’l-havâs ve’l-mukarrebîn mu‘temedü’l-mülûk ve’s-selâtîn zü’l-kadri’r-refî‘ ve’l-câhi’l-menî‘ izzetlü Hasan Ağa hazretlerinin taraf-ı bâhirü’ş-şereflerinden husûs-ı âti’z-zikre vekîl olup nehc-i şer‘î-i mu‘teber üzre vekâleti sâbite olan hâssa helvacılarından İsmail Bey b. Osman meclis-i ma‘kūd-ı mezkûrda merhûm Sinan Paşa vakfı’na meşrûtiyyet üzre bi’l-fi‘l mütevellî olan mûmâ-ileyh Sâlih Efendi mahzarında bi’l-vekâle üzerine da‘vâ ve takrîr-i kelâm edip medîne-i mezbûre müzâfâtından Silivri nâhiyesine tâbi‘ Giritli nâm karye-i merkūm mezbûr Sinan Paşa vakfı’ndan olmağın mütevellîsi mûmâ-ileyh Sâlih Efendi bin doksan bir senesi Martı ibtidâsından bin doksan iki senesi Martı gāyesine gelince karye-i mezbûrenin senelik a‘şâr-ı şer‘iyye ve rüsûm-ı örfiyye ve bâd-ı hevâ ve üç akçeye değin tapu-yı zemîn ve ziyâdesi vakfın olmak üzre müvekkilim müşârün-ileyh Hasan Ağa hazretlerinin mûmâ-ileyh Sâlih Efendi taraflarına dört yüz on dört esedî guruş der-uhde edip meblağ-ı mezkûru mûmâ-ileyh Sâlih tamâmen [58a] ahz ve kabz etmişidi hâlâ suâl olunup takrîri tahrîr olunmak bi’l-vekâle matlûbumdur dedikde gıbbe’s-suâl mûmâ-ileyh Sâlih Efendi cevâbında fi’l-hakīka hâl-i kaziyye vekîl-i mezbûr İsmail Bey’in bâlâda bast ve tafsîl eylediği minvâl üzre olup vekîl-i mezbûr İsmail Bey’in yedinden meblağ-ı mezkûr dört yüz on dört esedî guruşu tamâmen ahz ve kabz eyledim dedikde vâki‘ hâli mevlânâ-yı mûmâ-ileyh mahallinde tahrîr ve ma‘an irsâl olunan Ramazan ile meclis-i şer‘a alâ vukū‘ihi inhâ etmeğin mâ hüve’l-vâki‘ ketb ve tahrîr olundu. Fî şehri Rebî‘ilevvel li sene ihdâ ve tis‘în ve elf. [Şuhûdü’l-hâl:] ( ).

(EYÜB90 - cilt: 31, sayfa: 340 - Hüküm no: 386 - Orijinal metin no: [57b-3])﻿

﻿

﻿

387. Hüküm

Dimitri v. Sinado’nun tarlalarının tasarruf hakkını Dimitri v. Nikola’ya devretmesi

Vilâyet-i Rumeli’nde Yenişehir kazâsına tâbi‘ Kûhistan nâhiyesi müzâfâtından Domani nâm karye ahâlîsinden Dimitri v. Sinado nâm zimmî meclis-i şer‘-i şerîfde işbu râfi‘ü’r-rakīm diğer Dimitri v. Nikola nâm nasrânî muvâcehesinde ikrâr ve takrîr-i kelâm edip tefvîz-i âtî sudûruna değin taht-ı tasarrufumda olup karye-i mezbûre sınırı dâhilinde Betre nâm mevki‘de vâki‘ bir tarafı havra ve üç tarafı kûhistan ile mahdûd bir kıt‘a ve yine Manastırönü nâm mevki‘de vâki‘ iki tarafı Papasoğlu Yorgi nâm zimmî tarlası ve bir tarafı Hristo nâm zimmî tarlası ve bir tarafı mezbûr Dimitri tarlası ile mahdûd bir kıt‘a ki cem‘an iki kıt‘a tarlalarımın tasarruflarını sâhib-i arz ma‘rifetiyle mezbûr diğer Dimitri’ye yetmiş sekiz esedî guruş bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra bedel-i fidan olan yetmiş sekiz esedî guruşu mezbûr diğer Dimitri yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan tarlalarda alâka ve medhalim yokdur mahallinde zabt ve tasarrufa mezbûr diğer Dimitri taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min şehri Rebî‘ilevvel li sene ihdâ ve tesin ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 341 - Hüküm no: 387 - Orijinal metin no: [58a-1])﻿

﻿

﻿

388. Hüküm

Âişe bt. Sâlih’in evini Mehmed b. Sefer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Takyecibaşı mahallesinde sâkine Âişe bt. Sâlih nâm hâtun tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Ahmed Çelebi b. Ali ve İsmail b. Yakub nâm kimesneler şehâdetleriyle şer‘an vekâleti sâbite olan zevci Ömer Odabaşı b. Hasan meclis-i şer‘-i şerîfde işbu râfi‘ü’l-vesîka Mehmed b. Sefer nâm kimesne mahzarında bi’l-vekâle ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup medîne-i mezbûre mahallâtından Evlice Baba mahallesinde vâki‘ iki tarafdan Bayram Beşe b. Ferhad mülkü ve bir tarafdan mekābir-i müslimîn ve bir tarafdan vâdi ile mahdûd üç bâb fevkānî ve tahtânî odaları ve fırını ve müşterek bi’r-i mâyı ve eşcâr-ı müsmire ve gayr-ı müsmireyi müştemil mülk menzilini cemî‘ tevâbi‘ ve levâhıkı ile mezbûr Mehmed’e on beş bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabûl eylediğinden sonra semeni olan meblağ-ı mezbûr on beş bin akçeyi müvekkilem mezbûre Âişe merkūm Mehmed yedinden bi’t-tamâm ve’l-kemâl ahz ve kabz eyledi ba‘de’l-yevm menzili mahdûd-ı mezkûrda müvekkilem mezbûre Âişe’nin vechen mine’l-vücûh alâka ve medhali kalmadı mezkûr Mehmed’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Rebî‘ilâhir li sene ihdâ ve tis‘în ve elf.

Şuhûdü’l-hâl: Mustafa Çelebi b. Musa, el-Hâc Mehmed b. ( ), Ali Çelebi b. Mehmed, Hüseyin b. Mehmed ve gayruhüm mine’l-hâzırîn.

(EYÜB90 - cilt: 31, sayfa: 341 - Hüküm no: 388 - Orijinal metin no: [58a-2])﻿

﻿

﻿

389. Hüküm

Kethüda Hasan Ağa’nın kölesi Süleyman’ı azat etmesi

Düstûr-ı mükerrem müşîr-i müfahham nâzım-ı nizâmü’l-âlem muslih-i mesâlih-i benî Âdem vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin kethüdâsı olan umdetü’l-emâcid ve’l-ekârim câmi‘ü’l-mehâmid ve’l-mekârim Hasan Ağa b. ( ) tarafından akd-i âti’l-beyânı ikrâra vekîl olup Mustafa Bey b. Hüseyin ve İbrahim Bey b. Mehmed şehâdetleriyle şer‘an vekâleti sâbite olan fahrü’l-akrân Musa Ağa b. Selim meclis-i şer‘-i şerîfde müvekkili müşârün-ileyh Hasan Ağa’ya rıkkını mu‘terif orta boylu Zenciyyü’l-asl işbu râfi‘ü’l-kitâb Süleyman b. Abdullah nâm siyah abd-i memlûkü mahzarında bi’l-vekâle ikrâr-ı tâm ve takrîr-i kelâm edip müvekkilim müşârün-ileyh mevsûf-ı mezbûr Süleyman’ı hasbeten lillâhi te‘âlâ ve hasbeten li rûhi resûlihi’l-mu‘allâ cemî‘ malımdan ifrâz ve i‘tâk ve tahrîr eyledim ba‘de’l-yevm mevsûf-ı mezbûr sâir ahrâr-ı asliyyîn gibi hür olup üzerinde hakk-ı velâdan gayrı hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed Ağa b. ( ) Arpa emîni sâbıkan, Mahmud Ağa b. ( ) Şâtırbaşı, Mehmed Ağa b. Ahmed, Mehmed b. Eyüb.

(EYÜB90 - cilt: 31, sayfa: 342 - Hüküm no: 389 - Orijinal metin no: [58a-3])﻿

﻿

﻿

390. Hüküm

Hüseyin b. Veli’nin ev hissesini karısı Rukiye bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Mehmed Bey es-Selâmi mahallesinde sâkin fahrü’l-akrân Hüseyin b. Veli nâm kimesne meclis-i şer‘-i şerîfde zevce-i menkûhası işbu râfi‘atü’l-kitâb Rukiye bt. Abdullah nâm hâtun mahzarında ikrâr ve i‘tirâf edip akd-i âti’z-zikrin sudûruna değin silk-i mülkümde münselik olup mahalle-i mezbûrda vâki‘ bir tarafı Ali Ağa mülkü ve bir tarafı ba‘zan Odabaşı Mehmed Çelebi mülkü ve ba‘zan Seyyid Mustafa Çelebi mülkü ve bir tarafı ba‘zan Siyavuş Ağa mülkü ve ba‘zan Mücellâ Hâtun mülkü ve bir tarafı tarîk-i hâs ile mahdûd muhavvata-i dâhiliyyesi üç bâb fevkānî oda ve bir çardak ve bir bâb tahtânî oda ve bir matbah ve kiler ve bi’r-i mâ ve zât-ı eşcâr-ı müsmire ve gayr-ı müsmire bahçe ve köşkü ve muhavvata-i hâriciyyesi iki bâb fevkānî oda ve bir orta sofa ve tahtânî bir bâb oda ve ahırı müştemil mülk menzilin nısfı benim ve nısf-ı âharı zevcem mezbûre Rukiye’nin mülkü olmağla menzili mezkûrun nısfını, cemî‘ tevâbi‘ ve levâhıkı ile zevcem mezbûre Rukiye Hâtun’a üç yüz elli esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr üç yüz elli kıt‘a esedî guruşu mezbûre Rukiye Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrun nısfında alâka ve medhalim yokdur, mecmû‘-ı menzil mezbûr Rukiye Hâtun’un mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Ali ve gayruhüm mine’l-hâzırîn.

(EYÜB90 - cilt: 31, sayfa: 343 - Hüküm no: 390 - Orijinal metin no: [58b-1])﻿

﻿

﻿

391. Hüküm

Rukiye bt. Abdullah’ın evini Mahmud Çelebi b. Receb’e istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Selâmi Mehmed Bey mahallesi sâkinlerinden Rukiye Hâtun bt. Abdullah meclis-i şer‘-i şerîfde işbu râfi‘ü’l-kitâb Mahmud Çelebi b. Receb mahzarında bi tav‘ihâ ikrâr-ı tâm ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı Ali Ağa mülkü ve bir tarafı ba‘zan Odabaşı Mehmed Çelebi mülkü ve ba‘zan Seyyid Mustafa Çelebi mülkü ve bir tarafı ba‘zan Siyavuş Ağa ve ba‘zan Mücellâ Hâtun mülkleri ve bir tarafı tarîk-i hâs ile mahdûd muhavvata-i dâhiliyyesi üç bâb fevkānî oda ve bir çardak ve bir bâb tahtânî oda ve bir matbah ve kiler ve bi’r-i mâ ve zât-ı eşcâr-ı müsmire ve gayr-ı müsmire bahçe ve köşkü ve muhavvata-i hâriciyyesi iki bâb fevkānî oda ve bir orta sofa ve tahtânî bir bâb oda ve ahırı müştemil menzilimi bi cümleti’t-tevâbi‘ ve’l-levâhık mezbûr Mahmud Çelebi’ye dört yüz kıt‘a esedî guruşa bi tarîki’l-istiğlâl bey‘ ve teslîm ol dahi kendi malıyla ber vech-i muharrer üzre iştirâ ve tesellüm ve kabûl eyleyip semeni olan meblağ-ı mezbûr dört yüz guruşu mezbûr Mahmud Çelebi yedinden tamâmen ahz ve kabz eylediğimden sonra yine mezbûr Mahmud Çelebi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden her senesi altmışar esedî guruş ücret ile iki sene tamâmına değin bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mukırr-ı merkūme Rukiye Hâtun’un zevci Hüseyin Ağa b. Veli mezbûr Mahmud Çelebi mahzarında takrîr-i kelâm edip menzili mezkûrun derkine ve ücret-i merkūmeye ve meblağ-ı mezbûr dört yüz guruşu emr ve kabûlü hâviye kefâlet-i sahîha-i şer‘iyye ile kefîl oldum dedikde ba‘de’t-tasdîki’l-mu‘teber yine Rukiye Hâtun i‘âde-i kelâm edip seneteyn-i mezkûreteyn tamâmında meblağ-ı merkūm dört yüz guruşu mezbûr Mahmud Çelebi’ye edâ edemez isem menzili mezkûru semen-i misli ile âhara bey‘a ve semeninden ba‘de’l-ahz ve’l-kabz meblağ-ı merkūmu ve ücret-i mersûmeyi istîfâdan sonra fazla kalan meblağı bana îsâl ve teslîme küllemâ azeltüke fe-ente vekîli mazmûnu üzre azilden masûne vekâlet-i devriye ile mezbûr Mahmud Çelebi’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mersûmeyi kabûl ve merâsimini edâya ta‘ahhüd ve iltizâm etmeğin mâ cerâ bi’t-taleb ketb olundu. Fi’l-yevmi’s-sâdis min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Es-Seyyid Abdurrahman Efendi el-İmâm, Halil Ağa b. Mahmud el-Kâtib, Mustafa Çelebi b. Süleyman, Mehmed Çelebi b. İbrahim ve gayruhüm mine’l-hâzırîn.

(EYÜB90 - cilt: 31, sayfa: 343 - Hüküm no: 391 - Orijinal metin no: [58b-2])﻿

﻿

﻿

392. Hüküm

Ali b. Mahmud’un evini Ahmed b. Mahmud’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Ahmed Dede mahallesinde sâkin Ali b. Mahmud nâm kimesne meclis-i şer‘-i şerîfde işbu râfi‘ü’l-kitâb Ahmed b. Mahmud nâm kimesne mahzarında tav‘an ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan Hüseyin Beşe b. İshak mülkü ve bir tarafdan Dellâl Kapıcı Ahmed b. Emrullah mülkü ve bir tarafdan Kahraman nâm hâtun mülkü ve bir tarafdan tarîk-i âm ile mahdûd bir bâb tahtânî oda ve bir sofa ve bir bâb sagīr tahtânî oda ve müşterek su kuyusunu ve havluyu müştemil menzilimi bi cümleti’t-tevâbi‘ ve’l-levâhık mezbûr Ahmed’e elli beş kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘îyle bey‘ ve teslîm edip ol dahi ber vech-i muharrer iştirâ ve tesellüm ve kabûl eylediğinden sonra semeni olan meblağ-ı mezkûr elli beş esedî guruşu mersûm Ahmed yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûr Ahmed’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ cerâ bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: İbrahim Efendi, Abdullah Halîfe b. Veli el-Müezzin, Hüseyin Beşe b. İshak, Mehmed b. Mustafa ve gayruhüm mine’l-hâzırîn.

(EYÜB90 - cilt: 31, sayfa: 344 - Hüküm no: 392 - Orijinal metin no: [58b-3])﻿

﻿

﻿

393. Hüküm

Osman b. Abdullah’ın bazı emlâkini Panayot v. Yani’ye satıp bir kısmının da tasarruf hakkını devretmesi

Vilâyet-i Rumeli’nde Yaşağaç kazâsına tâbi‘ Jebos nâm karye sükkânından olup hâlâ şeref-i İslâm ile müşerref Osman b. Abdullah nâm kimesne meclis-i şer‘-i şerîfde işbu râfi‘ü’r-rakīm Panayot v. Yani nâm zimmî muvâcehesinde bi’t-tav‘i’s-sâf ikrâr ve takrîr-i kelâm edip akd-i âti’z-zikrin sudûruna değin yedimde hakkım ve mülküm olup karye-i mezbûrede vâki‘ bir tarafı Yani v. Lancaka mülkü ve bir tarafı harman yeri ve iki tarafı tarîk-i âm ile mahdûd menzil yeri ile yine karye-i mezbûrede sınırı dâhilinde vâki‘ bir tarafdan merkūm Panayot mülkü ve bir tarafdan Yorgo nâm zimmî mülkü ve bir tarafdan orman ve bir tarafdan tarîk-i âm ile mahdûd tahtânî dört dönüm bir kıt‘a mülk bağ ile yine karye-i mezbûrede vâki‘ lede’l-ahâlî ma‘lûmü’l-hudûd zât-ı eşcâr-ı müsmire ve gayr-ı müsmire mülk bahçede ve mevâzi‘-i müteferrikada vâki‘ dört dib dut ağaçlıkda olan üç sehimden iki sehim hisse-i şer‘iyye-i şâyi‘amı merkūm Panayot’a bin sekiz yüz akçeye bi safkatin vâhidetin bey‘-i bâtt-ı sahîh-i şer‘î ile bey‘ ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra yine karye-i mezbûre sınırı dâhilinde mevâzi‘-i adîdede vâki‘ hudûdu beynimizde ma‘lûm altı kıt‘a tarla ve bir kıt‘a çayırımın dahi hakk-ı tasarrufunu ma‘rifet-i sâhib-i arz ile mersûm Panayot’a beş yüz akçe bedel mukābelesinde tefvîz ve ferâğ ol dahi minvâl-i muharrer üzre tefevvuz ve kabûl eyleyip semen-i mezbûr ile bedel-i merkūme ki cem‘an iki bin üç yüz akçeyi merkūm Panayot yedinden tamâmen ahz ve kabz eylediğimden sonra emlâk-i mezkûrede olan hisse-i mezkûrelerim ile zikr olunan tarlalar ve çayırı mahallinde zabt ve tasarrufa mersûm Panayot’u taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hasan b. Abdullah, Hüseyin b. Ali ve gayruhüm mine’l-hâzırîn.

(EYÜB90 - cilt: 31, sayfa: 345 - Hüküm no: 393 - Orijinal metin no: [59a-1])﻿

﻿

﻿

394. Hüküm

Ümmühani bt. Ahmed’in kocası Mustafa Bey b. Mehmed’den boşanması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Otakçıbaşı mahallesinde sâkine Ümmühâni bt. Ahmed nâm hâtun meclis-i şer‘-i şerîfde zevci işbu râfi‘ü’l-kitâb Mustafa Bey b. Mehmed mahzarında bi tav‘ihâ ikrâr ve takrîr-i kelâm edip mezbûr Mustafa Bey zevcim olup lâkin beynimizde hüsn-i zindegâne olmamağla zimmetinde mütekarrir ve ma‘kūdun-aleyh olan dört bir akçe mehr-i müeccel hakkımdan ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olup ve zevcim mezbûr Mustafa’nın firâşından mütevellid olan Mehmed nâm sagīri yedi yaşına değin kendi malımdan infâk ve iksâ etmek üzre mezbûr Mustafa ile muhâla‘a-i sahîha-i şer‘iyye ile muhâla‘a edip ol dahi minvâl-i muharrer üzre olan hul‘u kabûl ve hukūk-ı zevciyyete ve gayra müte‘allik da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed Efendi b. Sefer, Mustafa b. Habib, Mehmed b. Ahmed, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 346 - Hüküm no: 394 - Orijinal metin no: [59a-2])﻿

﻿

﻿

395. Hüküm

Emerin bt. İstetati’nin bazı mülklerini Papa Tanaş v. Yani’ye satması

Vilâyet-i Rumeli’nde Trapoliçe kasabası mahallâtından Kumlu mahallesi sükkânından Emerin bt. İstetati nâm nasrâniyye meclis-i şer‘-i şerîfde işbu râfi‘ü’r-rakīm Papa Tanaş v. Yani nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup kasaba-i mezbûre bağları dâhilinde vâki‘ bir tarafı Kahraman bt. Abdullah nâm kimesne bağı ve bir tarafı Kiryazi v. Konye zimmî bağı ve iki tarafı tarîk-i âm ile mahdûd tahmînen dört dönüm bir kıt‘a mülk bağımı, cemî‘ tevâbi‘ ve levâhık ile mezbûr Papa Tanaş’a yirmi beş kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine tefvîz-i âtî sudûruna değin taht-ı tasarrufumda olup kasaba-i mezbûre sınırı dâhilinde vâki‘ her birinin hudûdu beynimizde ma‘lûm dört kıt‘a tarlalarımın hakk-ı tasarruflarını sâhib-i arz ma‘rifetiyle mezbûr Papa Tanaş’a on esedî guruş bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an otuz beş esedî guruşu yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bağda vechen mine’l-vücûh alâka ve medhalim yokdur, mezbûr Papa Tanaş’ın mülk-i müşterâsı ve arâzi-i merkūme dahi taht-ı tasarrufu olmuşdur keyfe mâ yeşâ’ ve yahtâr mahallinde zabt ve tasarrufa mezbûr Papa Tanaş’ı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Rebî‘ilâhir li sene ihdâ ve tis‘în ve elf.

Şuhûdü’l-hâl: Mustafa Ağa b. Derviş, Osman Çelebi b. Mustafa, Abdülbâkī b. Ömer ve gayruhüm mine’l-hâzırîn.

(EYÜB90 - cilt: 31, sayfa: 346 - Hüküm no: 395 - Orijinal metin no: [59a-3])﻿

﻿

﻿

396. Hüküm

Mehmed Ağa b. Ahmed el-Yesârî’nin evini Ahmed b. Osman Ağa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesinde sâkin Mehmed Ağa b. Ahmed el-Yesârî nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ahmed nâm sagīrin babası Osman Ağa b. Ali tarafından tasdîk-i âti’z-zikre vekîl olup nehc-i şer‘î-i mu‘teber üzre vekâleti sâbite olan Şaban Beşe b. Mahmud mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Sâime bt. ( ) nâm hâtun mülkü ve bir tarafı merhûm Âşık Paşa şeyhî utekāsına meşrûta vakıf menzil ve bir tarafı İbrahim Bey mülkü ve bir tarafı ba‘zan Mustafa Çelebi mülkü ve ba‘zan tarîk-i hâs ile mahdûd bir bâb tahtânî oda ve bir mikdâr bahçe ve kenîfi müştemil mülk menzilimi bi cümleti’t-tevâbi‘ ve’l-levâhık sagīr-i mezbûr Ahmed’e tarafeynden îcâb ve kabûlü hâviye bey‘-i bâtt-ı sahîh-i şer‘î ile otuz iki kıt‘a esedî guruşa bey‘ ve teslîm ve temlîk edip [59b] mezbûr Osman Ağa dahi velâyeti hasebiyle sagīr-i mezbûr Ahmed’in malıyla yine sagīr-i mezbûr için iştirâ ve tesellüm ve temellük ve kabûl ettiğinden sonra semeni olan meblağ-ı mezbûr otuz iki esedî guruşu sagīr-i mezbûrun malından müvekkili mezbûr Osman Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, sagīr-i mezbûr Ahmed’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Şaban Bey b. ( ) Cündî, Ahmed Çelebi, Mahmud Çelebi, Mustafa Beşe b. Hüseyin ve gayruhüm.

(EYÜB90 - cilt: 31, sayfa: 347 - Hüküm no: 396 - Orijinal metin no: [59a-4])﻿

﻿

﻿

397. Hüküm

Süleyman Çelebi b. Hasan’ın gözünü tedavi edemeyen kehhâle Dilsiye bt. Yasef ile olan davada anlaşma sağladığı

Mahmiye-i İstanbul’da Karagümrük kurbunda Ali Paşa-yı Atîk mahallesinde sâkin Süleyman Çelebi b. Hasan nâm kimesne meclis-i şer‘-i hatîr-i lâzımü’t-tevkīrde mahmiye-i mezkûre hısnı ebvâbından Hazret-i Ebâ Eyyûb-i Ensârî kapısı hâricinde Korucu Mehmed Çelebi mahallesi sâkinelerinden kehhâle olan bâ‘isetü hâze’l-kitâb Dilsiye bt. Yasef nâm Yahudinin sadrî kebîr oğlu ve tarafından husûs-ı âti’l-beyâna vekîl sâbitü’l-vekâlesi olan İsrail v. Aslan nâm Yahudi muvâcehesinde bi tav‘ihî ikrâr ve takrîr-i kelâm edip bundan akdem gözlerimde veca‘ olmağla müvekkile-i merkūme Dilsiye emrim ile gözlerime ilâc edip bi emrillâhi te‘âlâ ifâkat müyesser olmamağın gözlerime amâ târî olduğu ecilden müvekkile-i mersûme Dilsiye’den mûcibini da‘vâ eylediğimde beynimizde münâza‘ât-ı kesîre vukū‘undan sonra vesâtat-ı muslihîn ile da‘vâ-yı mezkûremden müvekkile-i merkūme ile beni bin akçe üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı merkūm bin akçeyi vekîl-i mesfûr İsrail yedinden tamâmen ahz ve kabz edip husûs-ı mezkûre müte‘allik âmme-i da‘vâdan müvekkile-i mezbûrenin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: İsmail Çelebi b. Hâfız Mehmed Beşe, Hasan Efendi el-İmâm, Ali Halîfe b. Yusuf el-Müezzin, Receb Halîfe b. Murtaza ve gayruhüm.

(EYÜB90 - cilt: 31, sayfa: 347 - Hüküm no: 397 - Orijinal metin no: [59b-1])﻿

﻿

﻿

398. Hüküm

Mehmed b. Kâzım’ın Âişe bt. Abdullah’ta olan alacağını taksitlendirmesi

Mahmiye-i İstanbul’da vâki‘ Vezir hanında sâkin olup tüccâr tâifesinden olan bâ‘isü’l-kitâb Mehmed b. Kâzım nâm kimesne meclis-i şer‘-i şerîfde medîne-i Hazret-i Ebâ Eyyûb mahallâtından Câmi‘-i Kebîr mahallesinde sâkine Âişe bt. Abdullah nâm hâtun mahzarında ikrâr ve takrîr-i kelâm edip merkūme Âişe zimmetinde mütekarrir beynimizde ma‘lûm Acem metâ‘ı bahâsından kırk sekiz kıt‘a esedî guruş hakkım olup meblağ-ı mezbûru merkūme Âişe’den taleb eylediğimde ol dahi ikrâr etmekle sekiz esedî guruşu bana edâ ve teslîm ben dahi ahz ve kabz eylediğimden sonra meblağ-ı mezbûrdan bâkī kırk esedî guruşu def‘aten edâya iktidârı olmayıp tâlib-i te’cîl ve râgıb-ı taksît olmağın ben dahi târih-i kitâb şehr-i Rebî‘ulâhiri gurresinden her otuz gün tamâmında birer esedî guruş vermek üzre taksît ve teneccüm edip ol dahi vech-i muharrer üzre taksîti kabûl ve her otuz gün tamâmında birer guruş edâsına ta‘ahhüd ve iltizâm eyledi dedikde gıbbe’t-tasdîk. Fi’t-târihi’l-mezbûr li seneti’l-mezbûr.

Şuhûdü’l-hâl: Hüseyin b. İbrahim, Mehmed b. Ali, Mustafa b. Hasan el-Mübâşir, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 348 - Hüküm no: 398 - Orijinal metin no: [59b-2])﻿

﻿

﻿

399. Hüküm

Hacı Mehmed b. Hüseyin’in evini Ümmühani bt. Abdullah’a satması

Medîne-i Hazret-i Ebâ Eyyûb Ensârî -radiye anhu Rabbühü’l-Bârî- mahallâtından Aşçıbaşı mahallesinden el-Hâc Mehmed b. Hüseyin nâm kimesne meclis-i şer‘-i şerîf-i enverde işbu râfi‘ü’l-kitâb Ümmühâni bt. Abdullah nâm hâtun mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup medîne-i mezbûrede Nâzperver mahallesinde vâki‘ bir tarafdan Afîfe bt. Mustafa nâm hâtun mülkü ve bir tarafdan müezzine meşrûta vakıf menzil ve bir tarafdan vâdi ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bir sofa ve su kuyusunu ve matbah ve bahçeyi müştemil menzilimi cemî‘ tevâbi‘ ve levâhıkı ile mezbûre Ümmühâni Hâtun’a iki yüz kıt‘a esedî guruşa tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eylediğinden sonra semeni olan meblağ-ı mezbûr iki yüz esedî guruşu mezbûre Ümmühâni Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûre Ümmühâni Hâtun’un mülk-i müşterâsı ve hakk-ı sarîhidir keyfe mâ yeşâ’ ve yahtâr mutasarrıf olsun dedikde mukırr-ı mezbûr el-Hâc Mehmed’in vech-i muharrer üzre cârî olan ikrârını mezbûre Ümmühâni Hâtun vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: El-Hâc İbrahim b. Mehmed, Mehmed Çelebi b. Mustafa, Yusuf Dede b. Ali, İbrahim b. Mustafa, Mehmed b. Eyüb.

(EYÜB90 - cilt: 31, sayfa: 349 - Hüküm no: 399 - Orijinal metin no: [59b-3])﻿

﻿

﻿

400. Hüküm

Niko v. Yani’nin mülklerinin bir kısmını vergi borcuna karşılık satıp bazısının da kullanım hakkını devretmesi

Vilâyet-i Rumeli’nde Avlonya sancağında Ergirikasrı kazâsına tâbi‘ Sekirmad nâm karye ahâlîsinden Niko v. Yani nâm zimmî meclis-i şer‘-i şerîfde karye-i mezbûre ahâlîsinden işbu râfi‘ü’r-rakīm Kiro v. Marko ve Dimitri v. Niko ve Niko v. Dimo ve Sako v. Dimo ve Davud v. Niko ve Niko v. Derdo ve Kiko v. Dimo ve Kesro v. Lika muvâcehelerinde ikrâr ve takrîr-i kelâm edip yedimde mülküm ve hakkım olup karye-i mezbûrede vâki‘ bir tarafı papaz Papali v. Yani mülkü ve bir tarafı Niko v. Becon mülkü ve bir tarafı Dimo v. Dado mülkü ve bir tarafı tarîk-i âm ile mahdûd bir bâb fevkānî oda ve üç bâb tahtânî oda ve ahırı müştemil mülk menzilimi cemî‘ tevâbi‘ ve levâhıkı ile yine karye-i mezbûre sınırı dâhilinde hudûdu beynimizde ma‘lûm bir kıt‘a mülk bağımı dahi cemî‘ tevâbi‘i ile mezbûrûn zimmîlere tarafeynden îcâb ve kabûlü hâviye yirmi bin fıddî râyic fi’l-vakt akçeye bey‘ ve temlîk edip anlar dahi minvâl-i muharrer üzre iştirâ ve kabûl ve temellük eylediklerinden sonra yine taht-ı tasarrufumda olup karye-i mezbûre sınırı dâhilinde vâki‘ her birinin hudûdu beynimizde ma‘lûm on beş kıt‘a tarlalarımın hakk-ı tasarruflarını sâhib-i arz ma‘rifetiyle beş bin akçe bedel mukābelesinde mezbûrûn Kiro ve Dimitri ve Niko ve Sako ve Dado ve Niko ve Kiko ve Kesro’ya tefvîz bi’l-ferâğ edip anlar dahi tefevvuz ve kabûl eylediklerinden sonra semen-i mezbûr ile bedel-i merkūm cem‘an yirmi beş bin akçeyi karye-i mezbûre ahâlîsine üzerime edâsı lâzım gelen tekâlîfden lâzımü’l-edâ zimmetimde deynim olan yirmi beş bin akçe deynime takās edip anlar dahi mukāssa ve kabûl eyleyip emlâk-i merkūmda alâka ve medhalim yokdur, mezbûrûn zimmîlerin mülk-i müşterâları ve arâzi-i merkūme taht-ı tasarrufları olmuşdur keyfe mâ yeşâ’ mahallinde zabt ve tasarrufa mezbûrûn zimmetiyle taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevm hâdî aşer min Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed b. Süleyman, Mehmed b. Ahmed, Ali b. Abdullah, Hüseyin b. Ali, Hasan b. Abdullah.

(EYÜB90 - cilt: 31, sayfa: 349 - Hüküm no: 400 - Orijinal metin no: [60a-1])﻿

﻿

﻿

401. Hüküm

İbrahim Beşe b. Zülfikar’ın Hüseyin Ağa b. Mustafa’ya mülk evini satıp tarlalarının da tasarruf hakkını devretmesi

Mahmiye-i İstanbul’da Azablar mahallesi sükkânından İbrahim Beşe b. Zülfikār nâm kimesne meclis-i şer‘-i şerîfde işbu râfi‘ü’l-kitâb Hüseyin Ağa b. Mustafa nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup Havâss-ı Aliyye kazâsına tâbi‘ Ereğli nâhiyesi müzâfâtından Kınıklı nâm karyede vâki‘ bir tarafdan han ve bir tarafdan el-Hâc Ali mülkü ve iki tarafdan tarîk-i âm ile mahdûd bir bâb çatma tahtânî oda ve ahırı ve bir kerpiç oda ve sundurma ve havluyu müştemil mülk menzilimi bi cümleti’t-tevâbi‘ ve’l-levâhık mezbûr Hüseyin Ağa’ya altı bin dört yüz fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î bey‘ ve teslîm ol dahi ber vech-i muharrer iştirâ ve teslîm ve kabûl eyledikden sonra yine karye-i mezbûre sınırı dâhilinde mevâzi‘-i müteferrikada vâki‘ lede’l-ahâlî ve’l-cîrân ma‘lûmü’l-hudûd dört kıt‘a tarlalarımın dahi hakk-ı tasarruflarını ma‘rifet-i sâhib-i arz ile mezbûr Hüseyin Ağa’ya iki bin akçe bedel mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyledikden sonra semen-i mezbûr ile bedel-i mezkûr ki cem‘an sekiz bin dört yüz akçeyi mezbûr Hüseyin Ağa yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan menzil ve tarlalarda vechen mine’l-vücûh alâka ve medhalim yokdur, sâlifü’z-zikr menzil mezbûr Hüseyin Ağa’nın mülk-i müşterâsıdır keyfe mâ yeşâ’ ve yahtâr mutasarrıf olsun ve tarlaları dahi emsâli gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Rebî‘ilâhir li seneti’l-mezbûre.

Şuhûdü’l-hâl: Abdurrahman b. Ahmed, Ali b. Abdullah, Mehmed b. Abdullah, el-Hâc Ahmed b. Abdullah, Hüseyin b. İbrahim, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 350 - Hüküm no: 401 - Orijinal metin no: [60a-2])﻿

﻿

﻿

402. Hüküm

Yahudi Aslan v. Nehi’nin evini Esterola bt. Peyoz’a satması

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin Aslan v. Nehi nâm Yahudi meclis-i şer‘-i şerîfde işbu râfi‘atü’l-vesîka Esterola bt. Peyoz nâm Yahudiye muvâcehesinde ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup yine mahalle-i mezbûrda vâki‘ bir tarafı dere ve iki tarafı yine benim âhar mülküm ve bir tarafı tarîk-i âm ile mahdûd iki bâb fevkānî oda ve bir matbah ve bir selâmlık ve iki bâb tahtânî oda ve bir matbah ve bi’r-i mâ ve havluyu müştemil mülk menzilimi bi cümleti’t-tevâbi‘ ve’l-levâhık merkūme Esterola’ya dört yüz esedî guruşu tarafeynden îcâb ve kabûlü [hâvî] bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr dört yüz guruşu mezbûre Esterola yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezbûrda alâka ve medhalim yokdur, mezbûre Esterola’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Hüseyin Beşe b. Abdullah, Mehmed Çelebi b. Mehmed, Hüseyin [b.] Ali, Mehmed b. Mahmud ve gayruhüm.

(EYÜB90 - cilt: 31, sayfa: 351 - Hüküm no: 402 - Orijinal metin no: [60a-3])﻿

﻿

﻿

403. Hüküm

Hacı Ebûbekir Ağa b. Mustafa’nın evini Yusuf Ağa b. Abdurrahman’a satması

Mahmiye-i İstanbul’da Aksaray kurbunda Kovacı Dede mahallesinde sâkin fahrü’l-akrân el-Hâc Ebûbekir Ağa b. Mustafa nâm kimesne meclis-i şer‘-i hatîr-i lâzımü’t-teşrîfde işbu râfi‘ü’l-kitâb iftihârü’l-emâcid ve’l-ekârim Yusuf Ağa b. Abdurrahman tarafından ikrâr-ı âti’l-beyânı tasdîke vekîl olup el-Hâc Osman b. Abdullah ve Halil b. Yusuf nâm kimesneler şehâdetleriyle şer‘an vekâleti sâbite olan Sâlih Efendi b. Mehmed nâm kimesne mahzarında bi tav‘ihî ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup medîne-i Hazret-i Ebâ Eyyûb-i Ensârî a‘mâlinden Terkos nâhiyesine tâbi‘ Şamlar nâm karyede vâki‘ bir tarafı karye-i mezbûre mer‘âsı ve bir tarafı mezbûr Ebûbekir Ağa mülkü ve bir tarafı Rukiye nâm hâtun mülkü ve bir tarafı tarîk-i âm ile mahdûd iki bâb fevkānî odaları ve altında ahırı ve bir samanlık ve zât-ı eşcâr-ı müsmire ve gayr-ı müsmire bahçeyi ve bağı müştemil çiftlik ta‘bîr olunur mülk menzilimi bi cümleti’t-tevâbi‘ ve’l-levâhık müvekkili mezbûr Yusuf Ağa’ya tarafeynden îcâb ve kabûlü hâviye bey‘-i bâtt-ı sahîh-i şer‘ ile üç yüz kıt‘a esedî guruşa bey‘ ve teslîm ve temlîk edip ol dahi minvâl-i muharrer üzre iştirâ ve teslîm ve temellük ve kabûl eylediğimden sonra semeni olan meblağ-ı mezbûr üç yüz kıt‘a esedî guruşu müvekkili mezbûr Yusuf Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, müvekkili mezbûr Yusuf Ağa’nın mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Li seneti’l-mezbûre.

Şuhûdü’l-hâl: Ömer Çelebi b. Osman, Osman Efendi, Mehmed Çelebi b. Hüseyin, Mehmed Çelebi b. Eyüb ve gayruhüm.

(EYÜB90 - cilt: 31, sayfa: 351 - Hüküm no: 403 - Orijinal metin no: [60b-1])﻿

﻿

﻿

404. Hüküm

Polihroni v. Yanaki’nin bazı emlâkini Novak v. Marko’ya satması

Vilâyet-i Rumeli’nde İpsala kazâsına tâbi‘ Ahır nâm karye ahâlîsinden Polihroni v. Yanaki nâm zimmî meclis-i şer‘-i şerîfde işbu râfi‘ü’r-rakīm Novak v. Marko nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Yamandi v. Katsir mülkü ve bir tarafı Yani v. Dimo mülkü ve iki tarafı tarîk-i âm ile mahdûd iki bâb tahtânî oda ve sundurma ve havlu ve harman yerini müştemil mülk menzilimi cemî‘ tevâbi‘ ile mezbûr Novak’a otuz esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine karye-i mezbûre sınırı dâhilinde vâki‘ taht-ı tasarrufumda olup her birinin hudûdu beynimizde ma‘lûm dokuz kıt‘a tarlalarımın dahi hakk-ı tasarruflarını sâhib-i arz ma‘rifetiyle mezbûr Novak’a on esedî guruş bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm ki cem‘an kırk esedî guruşu mezbûr Novak yedinden bi’t-tamâm ve’l-kemâl ahz ve kabz eyledim ba‘de’l-yevm emlâk-i mezbûrda alâka ve medhalim yokdur, mezbûr Novak’ın mülk-i müşterâsı ve arâzi-i merkūme dâhil taht-ı tasarrufu olmuşdur keyfe mâ yeşâ’ mahallinde zabt ve tasarrufa mezbûr Novak’ı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali ve gayruhüm mine’l-hâzırîn.

(EYÜB90 - cilt: 31, sayfa: 352 - Hüküm no: 404 - Orijinal metin no: [60b-2])﻿

﻿

﻿

405. Hüküm

Mehmed Ağa b. Süleyman Efendi’nin mükâtebe yoluyla kölesini azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Kiremitçi Süleyman Çelebi mahallesinde sâkin fahrü’l-akrân Mehmed Ağa b. Süleyman Efendi tarafından husûs-ı âti’l-beyânı ikrâra vekîl olup Mehmed b. Abdullah ve Yusuf b. Abdülmennân nâm kimesneler şehâdetleriyle şer‘an vekâleti sâbite olan Mehmed Efendi b. Mustafa nâm kimesne meclis-i şer‘-i şerîfde bi’l-vekâle ikrâr ve takrîr-i kelâm edip müvekkilim mûmâ-ileyh Mehmed Ağa kendiye rıkkı mu‘terif olan uzun boylu açık kaşlı elâ gözlü Yahudiyyü’l-asl bâ‘is-i hâze’l-kitâb Hasan b. Abdullah nâm abd-i memlûkünü târih-i kitâbdan bir sene tamâmına değin kendiye hizmet edip sene-i merkūme tamâmında cemî‘ malımdan âzâd olmak üzre merkūm Hasan’ı kitâbete kat‘ eyledi ba‘de’l-yevm mevsûf-ı mezkûr Hasan bilâ-ibâk ve lâ-hiyânet sene-i merkūme tamâmına değin hizmet ettikde sâir ahrâr-ı asliyyîn zümresine ilhâk ve idrâc olup üzerinde hakk-ı velâdan gayrı hakkım kalmaz dedi dedikde mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Rebî‘ilâhir li seneti’l-mezbûre.

Şuhûdü’l-hâl: Umdetü’l-eşbâh Mahmud Ağa, Hasan Efendi el-İmâm, Ali Çavuş b. Mehmed, Ali Bey b. Abdullah.

(EYÜB90 - cilt: 31, sayfa: 353 - Hüküm no: 405 - Orijinal metin no: [60b-3])﻿

﻿

﻿

406. Hüküm

Kalayani v. Aleksandra’nın bağını Kostantin v. Yorgi’ye satması

Vilâyet-i Rumeli’nde Vize kazâsına [tâbi‘] Sürgün nâm karye ahâlîsinden Kalayani v. Aleksandra nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Kostantin v. Yorgi nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûre sınırı dâhilinde vâki‘ bir tarafı Drako bağı ve bir tarafı Kosto bağı ve bir tarafı eski bağlar ve bir tarafı tarîk-i âm ile mahdûd tahmînen üç dönüm bir kıt‘a mülk bağımı, bi cümleti’t-tevâbi‘ ve’l-levâhık mersûm Kostantin tarafeynden îcâb ve kabûlü hâviye bey‘-i bâtt-ı sahîh-i şer‘î ile yedi yüz fıddî râyic fi’l-vakt akçeye bey‘ ve temlîk edip ol dahi minvâl-i muharrer üzre iştirâ ve temellük ve kabz ve kabûl eyledikden sonra semeni olan meblağ-ı mezbûr yedi yüz akçeyi merkūm Kostantin yedinden bi’t-tamâm ve’l-kemâl ahz ve kabz eyledim ba‘de’l-yevm sâlifü’z-zikrin bağda vechen mine’l-vücûh alâka ve medhali yokdur, merkūm Kostantin’in mülk-i müşterâsı olmuşdur keyfe mâ yeşâ’ ve yahtâr mahallinde zabt ve tasarrufa merkūm Kostantin’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 353 - Hüküm no: 406 - Orijinal metin no: [60b-4])﻿

﻿

﻿

407. Hüküm

Dimitraki v. Manolaki’nin evini Safyanoz v. Kiryazi’ye satması

Havâss-ı Aliyye kazâsına tâbi‘ kasaba-i Silivri’de Metropolid mahallesi sükkânından Dimitraki v. Manolaki nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Sofyanoz v. Kiryazi muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı Sürgün Yani nâm zimmî mülkü ve bir tarafı hâlî yer ve bir tarafı tarîk-i hâs ve bir tarafı tarîk-i âm ile mahdûd üç bâb fevkānî oda ve sofa ve tahta-pûş ve altında iki ahırı müştemil mülk menzilimi cemî‘ tevâbi‘ ve levâhıkı ile mezbûr Sofyanoz’a on bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr on bin akçeyi mezbûr Sofyanoz yedinden bi’t-tamâm ahz ve kabz eyledim ba‘de’l-yevm zikr olunan menzili mahdûd-ı mezkûrda alâka ve medhalim yokdur, mezbûr Sofyanoz’un mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Mehmed b. Eyüb, Mehmed b. İbrahim, Mehmed b. Mustafa, Ali b. Muhzır, Mehmed b. ( ) el-Mübâşir ve gayruhüm mine’l-hâzırîn.

(EYÜB90 - cilt: 31, sayfa: 354 - Hüküm no: 407 - Orijinal metin no: [61a-1])﻿

﻿

﻿

408. Hüküm

Atanaş v. Andriye’nin ev yerini Nikola v. Yorgi’ye satması

Vilâyet-i Rumeli’nde Gerbeniş kazâsına tâbi‘ Maraş nâm karye ahâlîsinden Atanaş v. Andriye nâm zimmî meclis-i şer‘-i şerîfde işbu râfi‘ü’r-rakīm Nikola v. Yorgi nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı kilise ve bir tarafı Niko Norlaci mülkü ve bir tarafı Tanaş mülkü ve bir tarafı tarîk-i âm ile mahdûd iki kıt‘a bahçe ve harman yeri ve bir kıt‘a çayırı müştemil menzil yerini, cemî‘ tevâbi‘i ile merkūm Nikola’ya bi safkatin vâhidetin iki bin sekiz yüz akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr iki bin sekiz yüz akçeyi mezbûr Nikola yedinden bi’t-tamâm ahz eyledim ba‘de’l-yevm emlâk-i merkūmede alâka ve medhalim yokdur, mezbûr Nikola’nın mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Nikola’yı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hasan b. Abdullah, Hüseyin b. Ali ve gayruhüm mine’l-hâzırîn.

(EYÜB90 - cilt: 31, sayfa: 354 - Hüküm no: 408 - Orijinal metin no: [61a-2])﻿

﻿

﻿

409. Hüküm

Hasan Bey b. Halil’in evini karısı Gülgûn Hatun bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Baba Haydar mahallesinde sâkin Hasan Bey b. Halil nâm kimesne meclis-i şer‘-i şerîfde zevcesi işbu râfi‘atü’l-kitâb Gülgûn Hâtun bt. Abdullah mahzarında tav‘an ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan Abdullah Çelebi mülkü ve bir tarafdan Atmaca Hasan Ağa mülkü ve bir tarafdan yine benim âhar mülküm ve bir tarafdan tarîk-i âm ile mahdûd üç bâb tahtânî odaları ve müşterek su kuyusunu ve bahçeyi müştemil menzilimi cemî‘ tevâbi‘ ve levâhıkı ile zevcem merkūme Gülgûn Hâtun’a on iki bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr on iki bin akçeden zevcem mezbûre Gülgûn Hâtun zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, zevcem mezbûre Gülgûn Hâtun’un mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Rebî‘ilâhir li seneti’l-mezbûre.

Şuhûdü’l-hâl: Hasan Ağa b. Mahmud, Mustafa Halîfe b. Musa el-İmâm, Yusuf Dede b. Ali, Siyavuş b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 355 - Hüküm no: 409 - Orijinal metin no: [61a-3])﻿

﻿

﻿

410. Hüküm

Hüseyin Beşe b. İshak’ın evini Hüseyin b. Süleyman ile zevcesi Ümmühani bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesinde sâkin Hüseyin Beşe b. İshak nâm kimesne meclis-i şer‘-i şerîfde işbu râfi‘ü’l-kitâb Hüseyin b. Süleyman zevcesi Ümmühâni bt. Mustafa mahzarlarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan Süleyman Kethüdâ mülkü ve bir tarafdan mezbûr Hüseyin mülkü ve bir tarafdan Ekmekçibaşı mülkü ve bir tarafdan tarîk-i hâs ile mahdûd bir bâb fevkānî oda ve altında ahırı ve bir sofa ve bi’r-i mâ ve cüneyneyi müştemil mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Hüseyin ile zevcesi mezbûre Ümmühâni’ye tarafeynden îcâb ve kabûlü hâviye doksan esedî guruşa bey‘-i bâtt-ı sahîh-i şer‘î ile mezbûrâna ale’l-iştirâki’s-seviy bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabûl eylediklerinden sonra semeni olan meblağ-ı mezbûr doksan esedî guruşu mezbûrân yedlerinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Hüseyin ile zevcesi mezbûre Ümmühâni’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-hâmis ve’l-ışrîn min şehri Rebî‘ilâhir li seneti’l-mezbûre.

Şuhûdü’l-hâl: Abdullah Efendi el-İmâm, Abdullah Halîfe b. ( ) el-Müezzin, Ömer Çelebi b. Osman, İvaz Çelebi b. İshak ve gayruhüm mine’l-hâzırîn.

(EYÜB90 - cilt: 31, sayfa: 355 - Hüküm no: 410 - Orijinal metin no: [61a-4])﻿

﻿

﻿

411. Hüküm

Eyüplü bazı peynircilerin kurallara uygun peynir yapacaklarını ta‘ahhüd etmeleri

Mahmiye-i İstanbul pazarcılarından ashâb-ı hâze’l-kitâb Pazarbaşı Mehmed Beşe b. Ali ve Veli b. Ahmed ve Abdülkādir Beşe b. Ebûbekir ve Receb b. Ahmed ve Hasan b. Abdullah ve diğer Hasan b. Mehmed nâm kimesneler meclis-i şer‘-i şerîfde medîne-i Hazret-i Ebâ Eyyûb el-Ensârî’de peynirci tâifesinden Ömer b. Abdullah ve el-Hâc Sefer b. Abdullah ve el-Hâc Mehmed b. Bâli ve Mehmed b. Süleyman ve diğer Mehmed b. Hasan nâm kimesne mahzarlarında her biri üzerine takrîr-i da‘vâ edip mezbûrûn Ömer ve el-Hâc Sefer ve el-Hâc Mehmed ve [Mehmed ve] diğer Mehmed kadîmü’l-eyyâmdan beri medîne-i mezbûre etrâfında olan mandıralarda işleyegeldikleri tâze dil peyniri sepet içinde beş vakıyye tâze lor peyniri gelmek üzre beyaz ve hâlis işleye gelmişler iken hâlâ işledikleri lor peyniri noksan ve celb ve kalb işlemeleri ile bizim kârımıza kesâd vermişlerdir suâl olunup takrîrleri tahrîr ve tâze dil peyniri sepeti içinde beş vakıyye hâlis lor peyniri gelmek üzre kıbel-i şer‘den tenbîh olunması matlûbumdur dediklerinde gıbbe’s-suâl mezbûrdan Ömer ve el-Hâc Sefer ve el-Hâc Mehmed ve [Mehmed ve] diğer Mehmed cevâblarında fi’l-hakīka zikr olunan mandıralarımızda işlene gelen dil peyniri sepeti içinde beş vakıyye tâze lor peyniri gelmek üzre beyaz ve hâlis işlene gelmişdir ve ba‘de’l-yevm mandıralarımızdan gelen dil peyniri sepeti içinde tâze lor peyniri hâlis beş vakıyye gelip noksan üzre getirmeyip beyaz işleyip celb ve kalb işlenmemek üzre her birimiz ta‘ahhüd eyledik dediklerinde mâ cerâ bi’t-taleb ketb olundu. Fi’t-târihi’l-mezbûr li seneti’l-mezbûre.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali ve gayruhüm mine’l-hâzırîn.

(EYÜB90 - cilt: 31, sayfa: 356 - Hüküm no: 411 - Orijinal metin no: [61b-1])﻿

﻿

﻿

412. Hüküm

İsteryo v. Rizo’nun bağını Franko v. Yani’ye satması

Vilâyet-i Rumeli’de Gerbeniş kazâsına tâbi‘ Koriş nâm karye ahâlîsinden İsteryo v. Rizo nâm zimmî meclis-i şer‘-i şerîfde işbu râfi‘ü’r-rakīm Franko v. Yani nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Franko nâm zimmî mülkü ve bir tarafı Yani v. Bofali zimmî mülkü ve bir tarafı müşterî-i mezbûr Franko’nun âhar mülkü ve bir tarafı tarîk-i âm ile mahdûd ve bir kıt‘a mülk bağımı, cemî‘ tevâbi‘ ve levâhıkı ile mezbûr Franko’ya bin beş yüz fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr bin beş yüz akçeyi merkūm Franko yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan bağda alâka ve medhalim yokdur, mezbûr Franko’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Franko’ya taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 357 - Hüküm no: 412 - Orijinal metin no: [61b-2])﻿

﻿

﻿

413. Hüküm

Eflak voyvodası Radol’un karısının tasarrufunda olan Sultan Bayezid Vakfı’na ait bazı emlâki Bostancı Yusuf Ağa b. Abdülmennân’a devretmesi

Mahmiye-i İstanbul hısnı ebvâbından Edirnekapısı dâhilinde el-Hâc Muhyiddin mahallesi sâkinelerinden olup sâbıkan Eflak voyvodası olan Radol Voyvoda’nın zevcesi olduğu Papa Mihayil v. Dimitri ve Anaştaş v. Edim nâm zimmîler ta‘rîfleriyle mu‘arrefe olan Rokine Domine bt. Merdomi nâm nasrâniyye meclis-i şer‘-i şerîfde hâssa bostânîlerden işbu râfi‘ü’l-kitâb fahrü’l-akrân Yusuf Ağa b. Abdülmennân mahzarında bi tav‘ihâ ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup Havâss-ı Aliyye kazâsına tâbi‘ Avasya nâm karyede vâki‘ bir tarafı merhûm ve mağfûrun-leh Sultan Bayezid Hân evkāfı’nın mezâri‘i ve etrâf-ı selâsesi tarîk-i âm ile mahdûd bir bâb fevkānî odayı ve bir köşk ve dehliz ve altında ahırı ve mahzeni ve samanlığı ve matbahı ve bir bâb tahtânî odayı ve iki bi’r-i mâyı ve bir fırın ve bir çatma anbarı ve bir çatma odayı ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkıyla ve yine karye-i mezbûre sınırı dâhilinde mevâzi‘-i müteferrikada vâki‘ lede’l-ahâlî ma‘lûmü’l-hudûd üç kıt‘a mülk bağlar ile bir kıt‘a mülk yel değirmeni ve zikr-i âtî tarlalarda mezrû‘ elli beş keyl buğday ve kırk keyl alef ve beş keyl burçağı mezbûr Yusuf Ağa’ya üç bin dört yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bi safkatin vâhidetin bey‘ ve temlîk ol dahi minvâl-i muharrer üzre iştirâ ve tesellüm ve temellük ve kabûl eyledikden sonra tefvîz-i âtî sudûruna değin taht-ı tasarrufumda olup merhûm müşârün-ileyh Sultan Bayezid Hân-ı Velî evkāfı’ndan karye-i merkūme sınırı dâhilinde mevâzi‘-i adîdede vâki‘ lede’l-ahâlî [62a] ma‘lûmü’l-hudûd ve’l-kıta‘ tahmînen beş yüz elli keyl tohum istî‘âb eder tarlalar ile bir kıt‘a çayırımın dahi hakk-ı tasarruflarını evkāf-ı mezkûre mütevellîsi ma‘rifetiyle mezbûr Yusuf Ağa’ya iki yüz otuz dört kıt‘a esedî guruş bedel mukābelesinde tefvîz ve ferâğ edip ol dahi vech-i muharrer üzre tefevvuz ve kabûl eyledikden sonra semen-i mezkûr ile bedel-i merkūme ki cem‘an üç bin altı yüz otuz dört esedî guruşu mezbûr Yusuf Ağa yedinden bi’t-tamâm ve’l-kemâl ahz ve kabz eyledim ba‘de’l-yevm emlâk-i merkūme ile arâzi-i mezkûrede vechen mine’l-vücûh alâka ve medhalim kalmadı emlâk-i mersûmeyi mezbûr Yusuf Ağa keyfe mâ yeşâ’ ve yahtâr mutasarrıf olup arâzi-i mezkûreyi dahi emsâli tasarrufu gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Ahmed Bey b. Veli, Mehmed Bey b. Halil, Yusuf Bey b. Ahmed, Mahmud Bey Hasan, el-Hâc Hüseyin b. Abdullah, Hüseyin Bey b. Ömer, Hüseyin Bey b. Nasuh, Osman b. Mehmed, İbrahim Bey b. Murad, Mehmed b. Eyüb, Mehmed b. Mahmud, Hasan b. Abdullah.

(EYÜB90 - cilt: 31, sayfa: 357 - Hüküm no: 413 - Orijinal metin no: [61b-3])﻿

﻿

﻿

414. Hüküm

Receb Paşazâde Mehmed Bey’in üç masura suyunun Ali Efendi’ye satılması

Su hüccetidir. Ali Efendi Suyu. Husûs-ı âti’l-beyânın mahallinde ketb ve tahrîr iltimâs olunmağın savb-ı şer‘-i hatîrden mevlânâ Mehmed b. Nasuh irsâl olunup ol dahi medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Otakçılar semtinde Mehmed Bey mahallesi sükkânından olup sâbıkan atebe-i aliyyede mukābeleci olan umdetü erbâbi’t-tahrîr ve’l-kalem zübdetü ashâbi’t-tastîr ve’r-rakam zü’l-kadri’r-refî‘ ve’l-izzi’l-menî‘ sa‘âdetlü Ali Efendi b. Mustafa’nın menziline varıp zeyl-i vesîkada muharrerü’l-esâmî cemâ‘at-i müslimîn huzûrunda akd-i meclis-i şer‘-i şerîf eyledikde medîne-i mezbûrede Nişancı Paşa mahallesi sâkinlerinden olup cünûn-ı mutbık ile mecnûn olan merhûm Receb Paşazâde Mehmed Bey’in tesviye-i umûruna kıbel-i şer‘-i şerîfden mansûb vasîsi olan umdetü’l-ümerâ’i’l-kirâm zübdetü’l-küberâ’i’l-fihâm devletlü sa‘âdetlü Abdülkādir Paşa ibnü’l-merhûm el-mebrûr Ali Paşa hazretleri taraf-ı bâhirü’ş-şereflerinden husûs-ı âti’l-beyâna vekîl olup hasm-ı câhid-i şer‘î mahzarında Hasan Ağa b. Mehmed ve Ebûbekir Beşe b. Ali şehâdetleriyle şer‘an vekâleti sâbite olan Mustafa Çelebi b. Cafer nâm kimesne meclis-i ma‘kūd-ı mezkûrda işbu kitâb-ı sedâd-intisâbın hâfızı müşârün-ileyh Ali Efendi hazretleri mahzarında bi’l-vekâle ikrâr ve takrîr-i kelâm edip medîne-i mezbûreye tâbi‘ Küçükköy nâm karye kurbunda Bağlar Kenarı demekle ma‘rûf mevki‘de, âharın mülküne ittisâlden ârî mevzi‘-i hâlîde nübû‘ edip tahte’l-arzdan lağım ve kanavât ile merhûm ve mağfûrun-leh Ebü’l-feth Sultan Mehmed Hân-ı Gāzi suyu yoluna gelince cereyân eyleyip mecrâ ve kana[vâ]tına tebe‘iyyet ile mezbûr Mehmed Bey’in mülkü olan üç masura suyunu kanavât [ve] mecrâsıyla ma‘an mûmâ-ileyh Ali Efendi’ye vekâletim hasebiyle üç yüz esedî guruşa bey‘-i kat‘î ile bey‘ ve temlîk ol dahi ber vech-i muharrer iştirâ ve temellük ve kabûl eyledikden sonra semeni olan meblağ-ı mezbûr üç yüz guruşu müşârün-ileyh Ali Efendi yedinden bi’t-tamâm ahz ve kabz eyledim ba‘de’l-yevm sâlifü’l-beyân üç masura su mecrâ ve kanâtına tebe‘iyyet ile mûmâ-ileyh Ali Efendi’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ramazan Beşe b. Mustafa ve Mehmed b. Eyüb ile meclis-i şer‘a gelip alâ vukū‘ihi inhâ ve takrîr etmeleriyle mâ cerâ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ilâhir li seneti’l-mezbûre.

Şuhûdü’l-hâl: Mehmed b. Eyüb Mehmed b. Mahmud, Ali b. Abdullah, Hasan b. Abdullah, Hüseyin Beşe ve gayruhüm mine’l-hâzırîn.

(EYÜB90 - cilt: 31, sayfa: 358 - Hüküm no: 414 - Orijinal metin no: [62a-1])﻿

﻿

﻿

415. Hüküm

Mahmud b. Mehmed’in kızı Fâtıma’ya nafaka ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Baba Haydar mahallesi sâkinelerinden işbu râfi‘atü’l-kitâb Sabiha bt. Mehmed nâm hâtun meclis-i şer‘-i şerîfde takrîr-i kelâm ve bast-ı merâm edip zevc-i mutallıkım işbu hâzır bi’l-meclis Mahmud b. Mehmed’in firâşından mütevellide olup hâlâ bi hakki’l-hidâne hucr ve terbiyemde olan Fâtıma nâm sagīre için babası mezbûr Mahmud üzerine kadr-i kifâye nafaka ve kisve-bahâ farz ve takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi sagīre-i mezbûre Fâtıma’nın nafaka ve kisve-bahâsı için babası mezbûr Mahmud üzerine târih-i kitâbdan yevmî dörder akçe nafaka farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde mezbûr Mehmed üzerine rücû‘a izin birle mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ilâhir li sene ihdâ ve tis‘în ve elf.

Şuhûdü’l-hâl: Mehmed b. Eyüb Mehmed b. Mahmud, Hasan b. Abdullah, Ali b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 359 - Hüküm no: 415 - Orijinal metin no: [62a-2])﻿

﻿

﻿

416. Hüküm

Fâtıma bt. Mustafa’nın muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Davud Ağa mahallesinde sâkine olan Fâtıma bt. Mustafa nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-râfi‘-i hâze’l-kitâb Ahmed Bey b. Mehmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt dört bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî min Cumâdelûlâ li seneti mezbûre.

Şuhûdü’l-hâl: Mehmed b. Eyüb, Mübâşir İbrahim Beşe b. Mehmed, Mustafa Beşe b. Hasan, Sefer b. Mehmed, Mehmed b. Ahmed, Receb b. Mustafa ve gayruhüm

(EYÜB90 - cilt: 31, sayfa: 360 - Hüküm no: 416 - Orijinal metin no: [62b-1, Arapça])﻿

﻿

﻿

417. Hüküm

Helvacı Osman Bey b. Ömer’in evini Mustafa Bey b. Abdullah’a satması

Mahmiye-i İstanbul hısnı ebvâbından medîne-i Hazret-i Ebâ Eyyûb-i Ensârî kapısı dâhilinde Mustafa Paşa mahallesinde sâkin Hâssa helvacılarından Osman Bey b. Ömer meclis-i şer‘-i şerîfde işbu râfi‘ü’l-kitâb Mustafa Bey b. Abdullah mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı Rüstem mülkü ve bir tarafı Cihân Hâtun mülkü ve bir tarafı Mustafa Çelebi mülkü ve bir tarafı tarîk-i âm ile mahdûd fevkānî ve tahtânî dokuz bâb odaları ve bir sofa ve havluyu müştemil mülk menzilimi bi cümleti’t-tevâbi‘ ve’l-levâhık mezbûr Mustafa Bey’e altı yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr altı yüz esedî guruşu mezbûr Mustafa Bey yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, mezbûr Mustafa Bey’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cemâziyelevvel li seneti’l-mezbûre.

Şuhûdü’l-hâl: Hüseyin Ağa b. Ali, Ali Efendi b. Mehmed, İbrahim b. Halil, Ahmed b. ( ) el-Müezzin ve gayruhüm mine’l-hâzırîn.

(EYÜB90 - cilt: 31, sayfa: 360 - Hüküm no: 417 - Orijinal metin no: [62b-2])﻿

﻿

﻿

418. Hüküm

Mustafa Çelebi b. Mehmed’in evini Helvacı Osman Bey b. Ömer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından el-Hâc Hüsrev mahallesi sükkânından Mustafa Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Hâssa helvacılarından Osman Bey b. Ömer mahzarında tav‘an ikrâr ve takrîr-i kelâm edip silk-i mülkümde münselik olup mahmiye-i İstanbul hısnı ebvâbından hazret-i müşârün-ileyh kapısı dâhilinde Mustafa Paşa mahallesinde vâki‘ bir tarafı Rüstem mülkü ve bir tarafı Cihân Hâtun mülkü ve bir tarafı yine benim âhar mülküm ve bir tarafı tarîk-i âm ile mahdûd fevkānî ve tahtânî dokuz bâb odaları ve bir sofa ve havluyu müştemil mülk menzilimi bi cümleti’t-tevâbi‘ ve’l-levâhık mezbûr Osman Bey’e altı yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr altı yüz esedî guruşu mezbûr Osman Bey yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur mezbûr Osman Bey’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cemâziyelevvel li seneti’l-mezbûre.

Şuhûdü’l-hâl: Hüseyin Ağa b. Ali, Ali Efendi b. Mehmed, İbrahim Çelebi b. Halil, Ahmed Çelebi b. ( ) el-Müezzin ve gayruhüm mine’l-hâzırîn.

(EYÜB90 - cilt: 31, sayfa: 361 - Hüküm no: 418 - Orijinal metin no: [62b-3])﻿

﻿

﻿

419. Hüküm

Mustafa Çelebi b. Cafer’in evini Receb Çelebi b. Mehmed’e satması

[derkenâr:] İşbu varakda tahrîr olunan hüccet bâyi‘ ile müşterî bey‘-i mezbûru fesh ve ikāle eyledikleri ecilden bu mahalle işâret olundu. Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- Nişancı Paşa mahallesinde sâkin Mustafa Çelebi b. Cafer nâm kimesne meclis-i şer‘-i şerîfde işbu râfi‘ü’l-kitâb Receb Çelebi b. Mehmed mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup medîne-i mezbûrede Nâzperver mahallesinde vâki‘ bir tarafı Mustafa Ağa mülkü ve bir tarafı Solakoğlu mülkü ve bir tarafı tarîk-i hâs ve bir tarafı tarîk-i âm ile mahdûd iki bâb fevkānî oda ve bir sofa ve ahır ve bi’r-i mâ ve bir mikdâr bahçeyi müştemil mülk menzilimi cemî‘ tevâbi‘ ve levâhıkı ile mezbûr Receb Çelebi’ye üç yüz yirmi kıt‘a esedî guruşu mezbûr Receb Çelebi yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Receb Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cemâziyelevvel li seneti’l-mezbûre.

Şuhûdü’l-hâl: El-Hâc Mehmed b. Bâli, Abdullah Çelebi b. İbrahim, Yusuf Dede b. Ali, İbrahim b. Mustafa, Abdullah b. Osman ve gayruhüm mine’l-hâzırîn.

(EYÜB90 - cilt: 31, sayfa: 361 - Hüküm no: 419 - Orijinal metin no: [62b-4])﻿

﻿

﻿

420. Hüküm

Yeniçeri ağası Mustafa Ağa’nın borcuna karşılık Edirne’de kendi tasarrufunda bulunan hanı Nikola v. Dimo’ya devrettiği

Sâbıkan Dergâh-ı âlî dâme mahfûfen bi’l-me‘âlî yeniçerileri ağası olan umdetü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-câhi menî‘ sa‘âdetlü Mustafa Ağa ibnü’l-merhûm Hasan Ağa hazretleri tarafından husûs-ı âti’l-beyâna vekîl olup hasm-ı câhid-i şer‘î mahzarında İbrahim Çelebi b. Ahmed ve Mehmed Çelebi b. Receb nâm kimesneler şehâdetleriyle şer‘an vekâleti sâbite olan Ahmed Çelebi b. Mehmed el-ma‘rûf bi Hammâmîzâde meclis-i şer‘-i hatîr-i lâzımü’t-tevkīrde işbu râfi‘ü’r-rakīm Nikola v. Dimo nâm [zimmî] muvâcehesinde bi’l-vekâle ikrâr ve takrîr-i kelâm edip müvekkilim müşârün-ileyh Mustafa Ağa’nın yedinde hakkı olup mahrûse-i Edirne’de merhûm Ömer Çelebi vakfı’na senede yüz akçe mukāta‘ası ve binâsı mülkü olan mahrûse-i mezbûrede Mihayil köprüsü kurbunda vâki‘ lede’l-ahâlî ve’l-cîrân ma‘lûmü’l-hudûd hanını, bi cümleti’t-tevâbi‘ ve’l-levâhık merkūm Nikola’ya bin iki yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr bin iki yüz guruşu müvekkilim müşârün-ileyh Mustafa Ağa’nın merkūm Nikola’ya cihet-i deyn-i şer‘îden zimmetinde hakkı olan bin iki yüz esedî guruşa takās edip ol dahi ber vech-i muharrer mukāssa ve kabûl eyledikden sonra sâlifü’z-zikr hanı mahallinde zabt ve tasarrufa müvekkilim müşârün-ileyh Mustafa Ağa tarafından mersûm Nikola’yı taslît eyledi ba‘de’l-yevm zikr olunan handa müvekkilim müşârün-ileyh Mustafa Ağa’nın alâka ve medhali yokdur mesfûr Nikola’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cemâziyelevvel li seneti’l-mezbûre.

Şuhûdü’l-hâl: İbrahim Çelebi b. ( ) el-Yesârî, Mustafa Beşe b. Abdullah, Mustafa Beşe b. Halil, Süleyman Çelebi b. ( ) Nâzır ve gayruhüm mine’l-hâzırîn.

(EYÜB90 - cilt: 31, sayfa: 362 - Hüküm no: 420 - Orijinal metin no: [63a-1])﻿

﻿

﻿

421. Hüküm

Kurd Boğdan’ın çocukları üzerine amcalarının vasi, dedelerinin de vasî üzerine nâzır tayin olunması

Havâss-ı Aliyye kazâsına tâbi‘ Küçükköy demekle ma‘rûf karyede sâkin iken bundan akdem mürd olan Kurd Boğdan v. Yuvan nâm hâlikin sulbî sagīr oğlu Hırsani ve sulbiye sagīre kızları Ezmerağda ve Ezgori’nin vasîleri olmayıp bir vasî nasb ve ta‘yîn olunmak lâzım ve mühim olmağla hâlik-i mezbûrun li ebeveyn karındaşı oğlu bâ‘is-i hâze’s-sifr İstirati v. Yani nâm zimmî vesâyet uhdesinden gelmeğe kādir olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi merkūm İstirati’yi sagīrûn-ı mezbûrunun tesviye-i umûrları için vasî nasb ve ta‘yîn edip ol dahi vesâyet-i mersûmeyi kabûl ve hıdemât-ı lâzımesini edâya ta‘ahhüd eyledikden sonra sagīrûn-ı mezbûrunun büyükbabaları işbu hâzır bi’l-meclis Yani v. Duka nâm zimmî vasiyy-i mezbûr üzerine nâzır nasb ve ta‘yîn olunup mersûm Yani dahi nezâret-i merkūmeyi kabûl etmeğin mâ cerâ gıbbe’t-taleb ketb olundu. Fi’l-yevmi’s-sâbi‘ min Cemâziyelevvel li seneti’l-mezbûr. Hüseyin b. Ali, Mehmed b. Eyüb, Mehmed b. Mahmud, Ali b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 363 - Hüküm no: 421 - Orijinal metin no: [63a-2])﻿

﻿

﻿

422. Hüküm

Ermeni Abraham’ın Kilârî Yakub Ağa Vakfı’na olan borcunun kefilinden tahsil olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- vâki‘ merhûm Kilârî Yakub Ağa nukūd-ı mevkūfesine bi’l-fi‘l mütevellî olan bâ‘is-i hâze’l-kitâb Sefer Halîfe b. Hasan nâm kimesne meclis-i şer‘-i şerîfde Papa Asvador v. Osab nâm Ermeni muvâcehesinde bi’t-tevliyye üzerine da‘vâ ve takrîr-i kelâm edip gāib ani’l-meclis Abraham v. ( ) nâm Ermeni zimmetinde olan asl-ı mâl-ı vakf-ı mezbûrdan otuz esedî guruşa bundan akdem merkūm Papa Asvador kefîl bi’l-mâl olmağın meblağ-ı mezbûru mersûm Asvador’dan kefâletine binâen taleb eylediğimde ol dahi vech-i muharrer üzre gāib-i merkūm zimmetinde olan meblağ-ı mezbûra kefîl bi’l-mâl olduğu târih-i kitâbdan bir sene mukaddem ikrâr edip meblağ-ı mezbûr otuz esedî guruşun on üç aylık beş yüz seksen beş akçe ribhini bana edâ ve teslîm ben dahi yedinden ahz ve kabz eylediğimden sonra vakf-ı mezbûrun asl-ı mâl olan meblağ-ı mezbûru merkūm Asvador’dan taleb ederim suâl olunup alıverilmesi matlûbumdur dedikde gıbbe’s-suâl mersûm Asvador cevâbında fi’l-vâki‘ gāib-i mezbûrun vakf-ı mezbûr malından otuz esedî guruş deynine ber vech-i muharrer kefîl bi’l-mâl olup zimmetinde on üç aylık beş yüz seksen beş akçe ribh müctemi‘ olduğunu ikrâr ve i‘tirâf etmeğin alâ mûcebi i‘tirâfihî vakf-ı mezbûrun asl-ı mâlı olan otuz esedî guruşu mütevellî-i mezbûr Sefer Halîfe’ye kefâletine binâen edâ ve teslîme mersûm Asvador’a tenbîh birle mâ vaka‘a bi’t-taleb ketb olundu. Fi’l-yevmi’l-hâmis min Cemâziyelevvel li seneti’l-mezbûre.

Şuhûdü’l-hâl: Mehmed Efendi b. Nasuh, Hüseyin Çelebi b. Ali, Ali b. Abdullah, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 363 - Hüküm no: 422 - Orijinal metin no: [63a-3])﻿

﻿

﻿

423. Hüküm

Fâtıma bt. Ömer’in muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir. Kazâ-i Havâss-ı Aliyye tevâbi‘inden Kağıdhâne karyesinde sâkine olan Fâtıma bt. Ömer nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Abdurrahman b. Mahmud nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt beş bin elli akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’t-tâsi‘ min Cumâdelûlâ sene ihdâ ve tis‘în ve elf.

Şuhûdü’l-hâl: El-Hâc Mehmed b. Şerbetî, nâib Nasuh Efendi, Hüseyin b. Ali, Mehmed b. Eyüb

(EYÜB90 - cilt: 31, sayfa: 364 - Hüküm no: 423 - Orijinal metin no: [63b-1, Arapça])﻿

﻿

﻿

424. Hüküm

Mehmed b. Receb’in ahırını Meryem bt. Mehmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Servi mahallesi sükkânından Mehmed b. Receb nâm kimesne meclis-i şer‘-i hatîr-i lâzımü’t-tevkīrde işbu râfi‘atü’l-kitâb Meryem bt. Mehmed nâm hâtun mahzarında bi tav‘ihî ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan yine benim âhar mülküm ve iki tarafdan merkūme Meryem Hâtun mülkü ve bir tarafdan tarîk-i âm ile mahdûd tûlen on zirâ‘ ve arzen altı zirâ‘ arsa üzerinde mebnî bir mülk ahırımı, bi cümleti’t-tevâbi‘ ve’l-levâhık merkūme Meryem Hâtun’a dört bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mastûr dört bin akçeyi mezbûre Meryem Hâtun yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan ahırda vechen mine’l-vücûh alâka ve medhalim yokdur, merkūme Meryem Hâtun’un mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Cemâziyelevvel li seneti’l-mezbûre.

Şuhûdü’l-hâl: Mehmed b. Hasan el-İmâm, Ebûbekir b. Ali, Mustafa b. Ali, Mustafa b. Yusuf, Mehmed b. Ahmed ve gayruhüm mine’l-hâzırîn.

(EYÜB90 - cilt: 31, sayfa: 364 - Hüküm no: 424 - Orijinal metin no: [63b-2])﻿

﻿

﻿

425. Hüküm

Salamon v. İlya’nın cariyesi Bonole bt. Natano’yu azat etmesi

Mahmiye-i İstanbul hısnı ebvâbından Balat hâricinde sâkin Tirye cemâ‘atinden Salamon v. İlya nâm yahudi meclis-i şer‘-i şerîfde kendiye rıkkını mu‘terife orta boylu açık kaşlı gök elâ gözlü çekme burunlu Rûsiyyetü’l-asl bâ‘isetü’l-vesîka Bonole bt. Natano nâm câriye-i memlûkesi muvâcehesinde bi’t-tav‘i’s-sâf ikrâr ve takrîr-i kelâm edip mevsûfe-i mezkûre Bonole’yi cemî‘ malımdan ifrâz edip lâ li ivazin ‘âcil ve lâ li garazin âcil i‘tâk ve tahrîr ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i merkūme Bonole sâir harâir-i asliyyât gibi hurre olup üzerinde hakk-ı velâdan gayrı hakkım kalmadı dedikde mâ hüve’l-vâki‘ alâ hâze’l-minvâl gıbbe’t-taleb ketb olundu. Fi’l-yevmi’l-âşir min Cemâziyelevvel li sene ihdâ ve tis‘în ve elf.

Şuhûdü’l-hâl: Muharri[rü’l]-vesîka Mehmed el-Eyyûbî, Mehmed Çelebi b. Veli, Mehmed Çelebi b. Receb, Mehmed Efendi b. Ahmed ve gayruhüm mine’l-hâzırîn.

(EYÜB90 - cilt: 31, sayfa: 365 - Hüküm no: 425 - Orijinal metin no: [63b-3])﻿

﻿

﻿

426. Hüküm

Mustafa b. Mehmed’in evini Bâzirgânbaşı Vakfı’na istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sâkinlerinden Mustafa b. Mehmed nâm kimesne meclis-i şer‘-i şerîf-i enverde medîne-i mezbûrede vâki‘ merhûm Bâzirgânbaşı vakfı’na bi’l-fi‘l mütevellî olan işbu râfi‘ü’l-kitâb Mahmud Çelebi b. Receb mahzarında tav‘an ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan Abdullah Efendi vakfı olan menzil ve bir tarafı vâdi ve bir tarafı Mehmed Dede’ye meşrûta vakıf menzil ve bir tarafı tarîk-i âm ile mahdûd ve mülk menzilimi bi cümleti’t-tevâbi‘ ve’l-levâhık mütevellî-i mezbûr Mahmud Çelebi’ye altmış kıt‘a esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i mezkûr üzre iştirâ ve tesellüm ve kabûl eyleyip semeni olan meblağ-ı mastûr altmış guruşu mütevellî-i mezbûr yedinden tamâmen ahz ve kabz eyledikden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden her senesi dokuzar guruşdan cem‘an üç sene tamâmına değin yirmi yedi esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î yine medîne-i mezbûre Evlice Baba mahallesinde sâkin Ahmed Çelebi b. Abdullah nâm kimesne mütevellî-i mezbûr Mahmud Çelebi mahzarında takrîr-i kelâm edip menzili mahdûd-ı mezkûrun derkine ve ücret-i mersûmeye ve meblağ-ı mezbûr altmış guruşa emr ve kabûlü hâviye kefâlet-i sahîha-i şer‘iyye ile kefîl oldum dedikde ba‘de’t-tasdîki’l-mu‘teber mâ cerâ gıbbe’t-taleb ketb olundu. Fi’l-yevmi’s-sâmin min Cemâziyelevvel li seneti’l-mezbûre.

Şuhûdü’l-hâl: Ali b. Veli, Mustafa Çelebi b. Süleyman, el-Hâc Abdullah b. Mustafa el-Müezzin, Nasuh Efendi b. Abdüsselâm ve gayruhüm mine’l-hâzırîn.

(EYÜB90 - cilt: 31, sayfa: 365 - Hüküm no: 426 - Orijinal metin no: [63b-4])﻿

﻿

﻿

427. Hüküm

Tanaş v. Yani’nin mülk hisselerini kardeşi Danyal’a satması

Vilâyet-i Rumeli’nde Gerbeniş kazâsına tâbi‘ Ayadere nâm karye sükkânından iken bundan akdem mürd olan Yani v. Yorgi’nin verâseti sulbiye-i kebîre kızları İstamo ve Polomo ve Kondile ve Argiro ile sulbî kebîr oğulları Tanaş ve Kirici Dimo ve Danyal nâm zimmîlere münhasıra olduğu lede’ş-şer‘i’l-mutahhar zâhir ve mütehakkik oldukdan sonra merkūm Tanaş meclis-i şer‘-i şerîfde işbu râfi‘ü’r-rakīm mersûm Danyal muvâcehesinde bi’t-tav‘i’s-sâf ikrâr ve takrîr-i kelâm edip babamız hâlik-i mezbûr terekesinden olup karye-i mezbûrede vâki‘ bir tarafdan Dimo nâm zimmî mülkü ve bir tarafdan kaya ve bir tarafdan kilise ve bir tarafdan tarîk-i âm ile mahdûd iki bâb tahtânî odaları ve eşcâr-ı müsmire ve gayr-ı müsmire bahçeyi müştemil mülk menzil ile lede’l-ahâlî ve’l-cîrân ma‘lûmü’l-hudûd bir kıt‘a mülk bağda olan altı sehimden bir sehim hisse-i şâyi‘amı bi cümleti’t-tevâbi‘ ve’l-levâhık karındaşım mezbûr Danyal’a üç bin akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra yine karye-i mezbûre sınırı dâhilinde mevâzi‘-i müteferrikada vâki‘ her birinin hudûdu beynimizde ma‘lûm yirmi kıt‘a tarlalar ile bir kıt‘a çayırda olan dört sehimden bir sehim hisse-i şâyi‘amın dahi hakk-ı tasarrufunu sâhib-i arz ile karındaşım mersûm Danyal’a iki bin akçe bedel mukābelesinde ferâğ edip ol dahi minvâl-i muharrer üzre tefevvuz ve kabûl eyleyip semen-i mezbûr ile bedel-i mezkûr ki cem‘an beş bin akçeyi mersûm Danyal yedinden tamâmen ahz ve kabz eylediğimden sonra zikr olunan menzil ve bağ ve çayır ve tarlalarda olan hisse-i mezkûrelerimi mahallinde zabt ve tasarrufa karındaşım merkūm Danyal’ı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Cemâziyelevvel li seneti’l-mezbûre.

Şuhûdü’l-hâl: Hüseyin Çelebi b. Ali, Mehmed b. Eyüb, Ali b. Abdullah, Mehmed b. Mahmud ve gayruhüm mine’l-hâzırîn.

(EYÜB90 - cilt: 31, sayfa: 366 - Hüküm no: 427 - Orijinal metin no: [64a-1])﻿

﻿

﻿

428. Hüküm

Cafer Vakfı’na ait olup kiracısı tarafından tamir olunan evin keşfi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Davud Ağa mahallesinde vâki‘ merhûm Cafer nâm sâhibü’l-hayrın vakfı olup gallesini mahalle-i mezbûre mescidi imâmına şart ve ta‘yîn eylediği bir tarafı Âişe Hâtun mülkü ve bir tarafı mahalle-i mezbûre mescidi ve bir tarafı müezzine mevkūfe menzil ve bir tarafı tarîk-i âm ile mahdûd iki bâb tahtânî oda ve bir mikdâr bahçeyi müştemil menzile icâre-i mu‘accele-i ma‘lûme ve yevmî bir akçe ücret-i müeccele ile mutasarrıf olan işbu bâ‘isetü’l-kitâb Neslihan bt. Süleyman nâm hâtun meclis-i şer‘-i şerîfde takrîr-i kelâm edip menzili mahdûd-ı mezkûr mürûr-ı eyyâm ve kürûr-ı a‘vâm ile harâba müşrif olup ta‘mîr ve termîme eşedd-i ihtiyâc ile muhtâc olmağın icâre-i mu‘accelesine mahsûb olmak üzre kendi malım ile ma‘rifet-i mütevellî [ve] izn-i hâkimü’ş-şer‘le ba‘zı mevâzi‘ini imâret ve meremmet eylemişidim hâlâ üzerine varılıp harc ve sarf eylediğim meblağın mertebe-i tahammülü keşf ve tahrîr olunması matlûbumdur dedikde savb-ı şer‘den mevlânâ Mehmed Efendi b. Ahmed irsâl olunup ol dahi hâssa mi‘mârlarından Üstâd Ali Beşe b. Abdullah ve zeyl-i kitâbda mastûrü’l-esâmî olup ebniye ve sukūfa vukūf ve şu‘ûru olan bî-garaz müslimîn ile menzili mezbûrun üzerine varıp mezbûre Neslihan Hâtun’un eylediği binâ ve meremmâtı müşâhede eylediklerinden sonra hâlâ merkūm menzili mezbûrun hasbî mütevellî olan Hasan Efendi b. Mansur mahzarında mesâha eyledikde tûlen altı buçuk zirâ‘ ve arzen beş zirâ‘ bi hesâb-ı şatrancî otuz iki buçuk zirâ‘ sakfın beher zirâ‘ı yirmi beş akçeden sekiz yüz on altı akçe, yine tûlen altı buçuk zirâ‘ ve arzen beş zirâ‘ bi hesâb-ı mezbûr otuz iki buçuk zirâ‘ tahta döşemesinin beher zirâ‘ı yirmi beş akçeden sekiz yüz on altı akçe, yine tûlen dört zirâ‘ kadden iki buçuk zirâ‘ bi hesâb-ı mezbûr on dört zirâ‘ tahta perdeden beher zirâ‘ı on beşer akçeden yüz elli akçe, yine tûlen dört zirâ‘ kadden üç zirâ‘ bi hesâb-ı mezbûr on iki zirâ‘ def‘a tahta perdenin beher zirâ‘ on beşer akçeden yüz seksen akçe, cedîd dolab ber vech-i tahmîn yüz elli akçe, iki parmaklı pencere yüzer akçeden iki yüz akçe, bir sâde oda kapısı üç yüz akçe, müceddeden bir ocak davlumbazı iki yüz elli akçe, bir sokak kapısı yüz kırk akçe, yine tûlen on zirâ‘ ve arzen bir buçuk zirâ‘ bi hesâb-ı mezbûr on beş zirâ‘ taş kaldırım yüz elli akçe, yine tûlen beş buçuk arzen üç buçuk bi hesâb-ı mezbûr on dokuz zirâ‘ dolma duvarın beher zirâ‘ı yirmi beşer akçeden dört yüz altmış beş akçe ki cem‘an üç bin altı yüz yirmi yedi akçeye bâliğ olup bundan ekal ile olmaz deyû mi‘mâr-ı mezbûr ve müslimîn-i mezkûrîn icmâ‘ ve ittifâk eylediklerini mevlânâ-yı mezbûr mahallinde tahrîr ba‘dehû ma‘an irsâl olunan Mehmed b. Eyüb Ali b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cemâziyelevvel li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Mehmed b. Ahmed, Mustafa Çelebi b. Ahmed, Fahrü’l-müderrisîn Seyfullah Efendi, Ali b. Abdullah, Hüseyin b. Ali, Hasan b. Abdullah, Mustafa Çelebi b. Cafer.

(EYÜB90 - cilt: 31, sayfa: 367 - Hüküm no: 428 - Orijinal metin no: [64a-2])﻿

﻿

﻿

429. Hüküm

Ramazan b. Nahılbend Hasan’ın evini Hacı Ömer b. Hüseyin’e satması

Vilâyet-i Rumeli’nde nefs-i kasaba-i Arnavud Belgrad’ında İzgor mahallesi sükkânından Ramazan b. nahılbend Hasan nâm kimesne meclis-i şer‘-i şerîfde işbu râfi‘ü’l-kitâb el-Hâc Ömer b. Hüseyin nâm kimesne mahzarında tav‘an ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Kılıççı Mustafa Bey mülkü ve bir tarafdan Pehlivan Hasan mülkü ve bir tarafdan mâ-i cârî ve bir tarafdan ba‘zan namazgâh ve ba‘zan tarîk-i âm ile mahdûd iki bâb tahtânî odaları ve bi’r-i mâ ve bahçeyi müştemil mülk menzilimi bi cümleti’t-tevâbi‘ ve’l-levâhık mezbûr el-Hâc Ömer’e sekiz bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ edip ol dahi minvâl-i muharrer üzre iştirâ ve kabûl eyleyip semeni olan meblağ-ı mastûr sekiz bin akçeyi mezbûr el-Hâc Ömer yedinden tamâmen ahz ve kabz eylediğimden sonra zikr olunan menzili mahallinde zabt ve tasarrufa mezbûr el-Hâc Ömer’i taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene ihdâ ve tis‘în ve elf.

Şuhûdü’l-hâl: Hüseyin b. el-Hâc Osman, Mehmed b. Mehmed, Şâhin b. Mehmed, Mustafa b. Mehmed, Mustafa b. Mehmed, Hüseyin Ağa üstâd hadîka-i hâssa, Hayyât Sinan, Ali b. Hüseyin, Mehmed b. Sinan.

(EYÜB90 - cilt: 31, sayfa: 368 - Hüküm no: 429 - Orijinal metin no: [64b-1])﻿

﻿

﻿

430. Hüküm

Bereket v. Andon’un Hacı Ali Ağa b. Hacı Ahmed’den alacağını tahsil etmesi

Mahmiye-i İstanbul’da Vezir hanında sâkin olup hâlâ vilâyet-i Anadolu’da Bitlis kazâsında müsâfiren mütemekkin olan Bereket v. Andon nâm Ermeni tarafından meblağ-ı âti’l-beyânı da‘vâ ve talebe ve iktizâ ederse sulh ve ibrâya ve bedel-i sulhu ahz ve kabz ve kendiye îsâle vekîl olup hasm-ı câhid-i şer‘î mahzarında el-Hâc Hasan b. el-Hâc İbrahim ve Mahmud b. el-Hâc İbrahim nâm kimesneler şehâdetleri ile şer‘an vekâleti sâbite olan sulbî kebîr oğlu Gürcü nâm Ermeni meclis-i şer‘-i şerîfde fahrü’l-akrân işbu bâ‘isü’l-kitâb el-Hâc Ali Ağa b. el-Hâc Ahmed mahzarında bi’l-vekâle ikrâr ve takrîr-i kelâm edip babam müvekkili mezbûr Bereket’in mezbûr el-Hâc Ali zimmetinde yirmi altı esedî guruş kıymetli bir kılıç ile cihet-i deyn-i şer‘îden yüz elli esedî guruş hakkı olmağın zikr olunan kılıç ile meblağ-ı mezbûr yüz elli guruşu da‘vâ ve taleb eylediğimde ol dahi inkâr etmeğin beynimizde münâza‘ât-ı kesîre ve muhâsamât-ı ekîde vâkı‘a olmuşdu el-hâletü hâzihî beynimize muslihûn tavassut etmekle beni mezbûr el-Hâc Ali Ağa ile ani’l-inkâr elli esedî guruş üzerine inşâ-i akd-i sulh eylelediklerinde ben dahi bi’l-vekâle sulh-ı mezbûru kabûl ve bedel-i sulh olan meblağ-ı mezbûr elli esedî guruşu mezbûr el-Hâc Ali Ağa yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan kılıç ile meblağ-ı mezbûrun ziyâdesi olan yüz guruş da‘vâsından mezbûr el-Hâc Ali Ağa’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cemâziyelevvel li sene ihdâ ve tis‘în ve elf.

Şuhûdü’l-hâl: Mustafa Bey, İbrahim Çelebi Berber, Mahmud b. Yusuf, Mehmed b. Eyüb, Mehmed b. Mehmed.

(EYÜB90 - cilt: 31, sayfa: 369 - Hüküm no: 430 - Orijinal metin no: [64b-2])﻿

﻿

﻿

431. Hüküm

Hacı İbrahim Ağa b. Yusuf’un tarlasını İslâm Efendi b. Veli’ye satması

Fi’l-asl vilâyet-i Anadolu’da Kızılbel kazâsına tâbi‘ Emre Sultan nâm karyeden olup hâlâ mahmiye-i İstanbul’da Kızıltaş mahallesinde sâkin olan Hâssa Perdecibaşı el-Hâc İbrahim Ağa b. Yusuf meclis-i şer‘-i şerîfde işbu râfi‘ü’l-kitâb İslâm Efendi b. Veli nâm kimesne mahzarında tav‘an ikrâr ve takrîr-i kelâm edip tefevvuz-ı âtî sudûruna değin taht-ı tasarrufumda olup karye-i mezbûre sınırı dâhilinde Söğüdbaşı nâm mevki‘de vâki‘ bir tarafdan nehr-i cârî ve bir tarafdan Hızıroğlu tarlası ve bir tarafdan Ahmed Bey tarlası ve bir tarafdan değirmen harkı ile mahdûd tahmînen iki keyl tohum istî‘âb eder bir kıt‘a tarlamın hakk-ı tasarrufunu ma‘rifet-i sâhib-i arz ile mezbûr İslâm Efendi’ye beş esedî guruş bedel mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyleyip bedel-i ferâğ olan meblağ-ı mezkûr beş esedî guruş mezbûr İslâm Efendi yedinden tamâmen ahz ve kabz eylediğimden sonra sâlifü’z-zikr tarlamı mahallinde zabt ve tasarrufa mezbûr İslâm Efendi’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cemâziyelevvel li sene [10]91.

Şuhûdü’l-hâl: Nasuh Efendi b. Abdüsselâm, Abdülkādir Efendi b. Osman, Sâlih Usta b. Cafer, Ahmed b. Veli ve gayruhüm mine’l-hâzırîn.

(EYÜB90 - cilt: 31, sayfa: 369 - Hüküm no: 431 - Orijinal metin no: [64b-3])﻿

﻿

﻿

432. Hüküm

Hasan b. Yusuf’un tarla ve evini Vezir Mustafa Paşa’ya satması

Havâss-ı Aliyye kazâsı müzâfâtından Terkos nâhiyesine tâbi‘ Türkeşe nâm karyede sâkin Boşnak Hasan b. Yusuf nâm kimesne meclis-i şer‘-i şerîf-i enverde işbu kitâb-ı sedâd-intisâbın hâfızı düstûr-ı mükerrem müşîr-i müfahham nâzım-ı nizâmü’l-âlem muslih-i mesâlih-i benî âdem vezîr-i sânî müsâhib-i şehriyârî devletlü ve sa‘âdetlü Mustafa Paşa -yesserallâhu mâ yürîdü ve mâ yeşâ’- hazretlerinin kethüdâları iftihârü’l-emâcid ve’l-ekârim câmi‘ü’l-mehâmid ve’l-mekârim izzetlü Hasan Ağa b. Mehmed Efendi tarafından ikrâr-ı âti’z-zikri tasdîke vekîl olup ber nehc-i şer‘î ve tarîk-i mer‘î üzre vekâleti sâbite olan Ali Bey b. Veli mahzarında bi’t-tav‘i’s-sâf ikrâr ve takrîr-i kelâm [65a] edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafı Hacı mülkü ve üç tarafı Hasan Ağa’nın çayır ve tarlaları ve tarîk-i âm ile mahdûd iki bâb fevkānî oda ve bir sofa ve bir matbah ve kiler ve iki bâb tahtânî oda ve bir büyük ahır ve bir samanlık ve bir çatma oda ve bir tahtânî oda ve bir anbarı müştemil mülk menzilimi bi cümleti’t-tevâbi‘ ve’l-levâhık müşârün-ileyh Mustafa Paşa hazretlerine otuz iki bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm edip müvekkili mûmâ-ileyh Hasan Ağa dahi müşârün-ileyh paşa hazretleri için iştirâ ve tesellüm ve kabûl eyledikden sonra yine karye-i mezbûre sınırı dâhilinde vâki‘ bir tarafı Hacı tarla[sı] ve iki tarafı müşârün-ileyh paşa hazretleri tarlası ve bir tarafı tarîk-i âm ile mahdûd bir kıt‘a tarla ile yine karye-i mezbûre sınırı dâhilinde vâki‘ iki tarafdan Hasan Ağa tarlası ve bir tarafdan Bâdısabâ oğlu Mehmed tarlası ve bir tarafdan Kara Hasan tarlası ile mahdûd ve bir kıt‘a tarlanın hakk-ı tasarruflarını ma‘rifet-i sâhib-i arz ile müşârün-ileyh paşa hazretlerine üç bin akçe bedel mukābelesinde tefvîz ve ferâğ edip müvekkili mûmâ-ileyh Hasan Ağa dahi müşârün-ileyh paşa hazretleri için ber vech-i muharrer tefevvuz ve kabûl eyledikden sonra semen-i mezbûr ile bedel-i mezkûr ki cem‘an otuz beş bin akçeyi müşârün-ileyh paşa hazretlerinin mallarından olmak üzre müvekkili mûmâ-ileyh Hasan Ağa hazretleri yedlerinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı müşârün-ileyh paşa hazretleri keyfe mâ yeşâ’ ve yahtâr mutasarrıf olup tarlalar dahi dâhil-i taht-ı tasarrufları olmuşdur emsâli gibi tasarruf eylesinler dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Cemâziyelevvel li sene [10]91.

Şuhûdü’l-hâl: Bâzirgân Ahmed Ağa, Kapudan Ömer Ağa, İbrahim b. Ahmed sâkin-i Türkeşe, el-Hâc Mustafa b. Ahmed sâkin-i Türkeşe, Murtaza Ağa b. ( ) Kethüdâ bi çiftlik.

(EYÜB90 - cilt: 31, sayfa: 370 - Hüküm no: 432 - Orijinal metin no: [64b-4])﻿

﻿

﻿

433. Hüküm

Fâtıma bt. Mustafa’nın muhâlaa yoluyla boşandığı

Mahmiye-i Kostantıniyye mahallâtından Mustafa Paşa mahallesinde sâkine olan Kıbtiye Fâtıma bt. Mustafa nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-râfi‘-i hâze’l-kitâb Kıbtî Yadigâr oğlu b. Yadigâr nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’l-hâdî ve’l-ışrîn min Cumâdelûlâ sene 91.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Hasan b. Abdullah ve gayruhüm

(EYÜB90 - cilt: 31, sayfa: 371 - Hüküm no: 433 - Orijinal metin no: [65a-1, Arapça])﻿

﻿

﻿

434. Hüküm

Taş kırarken üzerine düşen kayanın altında kalıp ölen Osman b. Veli’nin cesedinin muayenesi

Vilâyet-i Anadolu’da vâki‘ Karahisar mahallâtından Nakırla mahallesi sükkânından olup medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesinde vâki‘ Debbâğlar Deresi demekle ma‘rûf mevki‘de ücret ile taş kat‘ eden bâ‘isü’l-kitâb Süleyman b. Veli nâm kimesne meclis-i şer‘-i şerîfde takrîr-i kelâm ve ta‘bîr ani’l-merâm edip târih-i kitâbdan bir gün mukaddem mevzi‘-i mezkûrda li ebeveyn karındaşım Osman nâm kimesne ile taş kat‘ eder iken bi emrillâhi te‘âlâ bir kebîr taş yerinden kopup karındaşım mezbûr Osman altında kaldığından nâşî vefât etmeğin hâlâ kıbel-i şer‘den üzerine varılıp vâki‘ hâl keşf ve tahrîr olunması matlûbumdur dedikde savb-ı şer‘-i hatîrden mevlânâ Mehmed Efendi b. Ahmed irsâl olunup ol dahi zeyl-i vesîkada muharrerü’l-esâmî müslimîn ile mevzi‘-i mezkûre varıp müteveffâ-yı mezbûr Osman’a nazar eylelediklerinde fi’l-vâki‘ minvâl-i muharrer üzre taş kat‘ eder iken bir taş yerinden kopup mezbûr Osman altından kaldığından nâşî bi emrillâhi te‘âlâ vefât eylediğini ba‘de’l-müşâhede ve’l-mu‘âyene vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ve Ahmed b. Abdullah ile meclis-i şer‘e gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene [10]91.

Şuhûdü’l-hâl: Mustafa b. Ahmed, Musa b. Ali, Veli b. Mustafa, Mehmed b. ( ) el-İmâm, es-Seyyid Nureddin ve gayruhüm mine’l-hâzırîn.

(EYÜB90 - cilt: 31, sayfa: 371 - Hüküm no: 434 - Orijinal metin no: [65a-2])﻿

﻿

﻿

435. Hüküm

Mehmed b. Osman’ın evini Mehmed b. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Servi mahallesinde sâkin Mehmed b. Osman nâm kimesne meclis-i şer‘-i şerîfde işbu bâ‘isü’l-kitâb diğer Mehmed b. Abdullah mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı el-Hâc Ali mülkü ve bir tarafı el-Hâc Hasan mülkü ve bir tarafı Havva nâm hâtun mülkü ve bir tarafı tarîk-i âm ile mahdûd bir bâb tahtânî oda ve havluyu müştemil mülk menzilimi cemî‘ tevâbi‘ ve levâhıkı ile mezbûr Mehmed’e otuz beş esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr otuz beş esedî guruşu mezbûr Mehmed yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Mehmed’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene [10]91.

Şuhûdü’l-hâl: Hüseyin b. Abdullah, Hüseyin b. Hasan, el-Hâc Ali b. Abdullah, Ali b. Mehmed, Mehmed b. Mustafa, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 372 - Hüküm no: 435 - Orijinal metin no: [65a-3])﻿

﻿

﻿

436. Hüküm

Abdülkerim b. Hasan’ın evini Davud b. Mehmed’e satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Câmi‘-i Kebîr mahallesi sükkânından Abdülkerim b. Hasan nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Davud b. Mehmed nâm kimesne mahzarında bi’t-tav‘i’s-sâf ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Kayyumzâde Abdürrahim mülkü ve bir tarafdan tarîk-i hâs ve iki tarafdan mekābir-i müslimîn ile mahdûd üç bâb fevkānî ve iki bâb tahtânî odaları ve gasilhâne ve bir sofa ve tahta-pûş ve hadîkayı müştemil menzilimi bi cümleti’t-tevâbi‘ ve’l-levâhık mezbûr Davud’da otuz bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr otuz bir bin akçeyi merkūm Davud yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, mezbûr Davud’un mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 23 min Cemâziyelevvel li sene [10]91.

Şuhûdü’l-hâl: Mehmed Efendi el-İmâm, diğer Mehmed Efendi el-İmâm, Mehmed Çelebi Osman, Ali Beşe b. Mustafa, Halil Efendi b. Hasan.

(EYÜB90 - cilt: 31, sayfa: 372 - Hüküm no: 436 - Orijinal metin no: [65b-1])﻿

﻿

﻿

437. Hüküm

İbrahim Beşe b. Hüdâverdi’nin karısı Rahime bt. Şaban’a sattığı evden alacağı kaldığı

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasım Paşa mahallesi sâkinlerinden işbu râfi‘ü’l-kitâb İbrahim Beşe b. Hüdâverdi nâm kimesne meclis-i şer‘-i şerîfde zevce-i menkûhası Rahime bt. Şaban nâm hâtun mahzarında üzerine da‘vâ ve takrîr-i kelâm edip medîne-i mezbûrede Zeyneb Hâtun mahallesinde vâki‘ lede’l-ahâlî ve’l-cîrân ma‘lûmü’l-hudûd mülk menzilimi bi cümleti’t-tevâbi‘ ve’l-levâhık zevcem merkūme Rahime’ye altı bin akçeye bey‘-i kat‘î ile bey‘ ve teslîm ol dahi vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûrun altı yüz akçesini mersûm Rahime yedinden ahz ve kabz eyledim bâkī zimmetinde beş bin dört yüz akçe hakkım kalmışdır suâl olunup meblağ-ı bâkī-i mezbûrun edâsına tenbîh olunmak matlûbumdur dedikde gıbbe’s-suâl merkūme Rahime cevâbında fi’l-hakīka zevcim mezbûr İbrahim Beşe’ye zikr olunan menzil bahâsından meblağ-ı bâkī-i mezbûr beş bin dört yüz akçe zimmetimde lâzımü’l-edâ ve vâcibü’l-kazâ deynim vardır deyû bi tav‘ihâ ikrâr ve takrîr-i kelâm edip ve i‘tirâf etmeğin alâ mûcebi ikrârihâ meblağ-ı bâkī-i mezbûrun zevci merkūm İbrahim Beşe’ye edâ ve teslîme mersûm Rahime’ye tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene [10]91.

Şuhûdü’l-hâl: Nasuh Efendi el-Müezzin, Mehmed Efendi b. Ahmed, Ramazan Çelebi b. Mustafa, Hüseyin Çelebi b. Ali.

(EYÜB90 - cilt: 31, sayfa: 373 - Hüküm no: 437 - Orijinal metin no: [65b-2])﻿

﻿

﻿

438. Hüküm

Mehmed b. Abdullah’ın evini Mehmed b. Satılmış’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Servi mahallesinde sâkin Mehmed b. Abdullah meclis-i şer‘-i şerîfde işbu râfi‘ü’l-kitâb diğer Mehmed b. Satılmış nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı el-Hâc Ali mülkü ve bir tarafı el-Hâc Hasan mülkü ve bir tarafı Havva nâm hâtun mülkü ve bir tarafı tarîk-i âm ile mahdûd bir bâb tahtânî oda ve havluyu müştemil mülk menzilimi cemî‘ tevâbi‘ ve levâhıkı ile mezbûr Mehmed’e kırk esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabz ve kabûl eyledikden sonra semeni olan meblağ-ı mezbûr kırk esedî guruşu mezbûr Mehmed yedinden bi’t-tamâm ahzu kabz eyledim ba‘de’l-yevm menzili mahdûd-ı mezkûrda alâka ve medhalim yokdur mezbûr Mehmed’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel li sene [10]91.

Şuhûdü’l-hâl: el-Hâc Ali b. Abdullah, Ali b. Mehmed, İbrahim Beşe b. Muharrem, Mehmed b. Mustafa, İbrahim b. Hüdâverdi.

(EYÜB90 - cilt: 31, sayfa: 374 - Hüküm no: 438 - Orijinal metin no: [65b-3])﻿

﻿

﻿

439. Hüküm

Hatice bt. Mehmed’in evini Sefer b. Abdullah ile karısına satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Evlice Baba mahallesinde sâkine Hatice bt. Mehmed nâm hâtun meclis-i şer‘-i hatîr-i lâzımü’t-tevkīrde işbu râfi‘ü’l-kitâb Sefer b. Abdullah zevcesi Râziye bt. Abdullah mahzarlarında bi tav‘ihâ ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan İbrahim Beşe mülkü ve bir tarafdan Haffâf Receb Beşe mülkü ve bir tarafdan mezbûrân Sefer ile zevcesi Râziye mülkleri ve bir tarafdan tarîk-i hâs ile mahdûd bir bâb tahtânî oda ve müşterek bi’r-i mâyı müştemil mülk menzilimi bi cümleti’t-tevâbi‘ ve’l-levâhık mezbûrân Sefer ile zevcesi Râziye Hâtun’a ale’l-iştirâki’s-seviy kırk beş kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip anlar dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr kırk beş esedî guruşu merkūmân Sefer ile zevcesi Râziye Hâtun yedlerinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûrân Sefer ile zevcesi Râziye Hâtun’un mülk-i müşterâları olmuşdur keyfe mâ yeşâ’ ve yahtâr mutasarrıf olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî 25 min Cemâziyelevvel li sene [10]91.

Şuhûdü’l-hâl: Mehmed Efendi b. Ahmed el-İmâm, Abdullah b. Abdullah, Ahmed Çelebi b. Abdullah, Mustafa Çelebi b. Ramazan.

(EYÜB90 - cilt: 31, sayfa: 374 - Hüküm no: 439 - Orijinal metin no: [65b-4])﻿

﻿

﻿

440. Hüküm

İbrahim b. Sırrı’nın kölesi Rıdvan b. Abdullah’ı azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından İbrahim b. Sırrı nâm kimesne meclis-i şer‘-i şerîfde kendiye rıkkı mu‘terif orta boylu açık kaşlı gök gözlü sağ gözü mecrûh Rûsiyyü’l-asl bâ‘is-i hâze’l-kitâb Rıdvan b. Abdullah nâm abd-i memlûkü mahzarında tav‘an ikrâr ve takrîr-i kelâm edip mevsûf-ı mezbûr Rıdvan’ı bundan akdem bana yirmi yedi bin beş yüz akçe bedel-i kitâbet vermek üzre malımdan âzâd ve kayd-ı rıkdan ıtlâk etmişidim hâlâ mevsûf-ı mezbûr Rıdvan bedel-i merkūm yirmi yedi bin beş yüz akçeyi bana def‘ ve teslîm ben dahi yedinden tamâmen ahz ve kabz eylediğimden sonra mevsûf-ı mezbûr Rıdvan sâir ahrâr-ı asliyyîn gibi hür olup ba‘de’l-yevm mevsûf-ı mezbûr Rıdvan üzerinde velâ-i şer‘îden gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene [10]91.

Şuhûdü’l-hâl: Mehmed b. Hüseyin, Kaytas b. Abdullah, Receb b. Ramazan, Nasuh Efendi b. Abdullah, Mehmed b. Ahmed.

(EYÜB90 - cilt: 31, sayfa: 375 - Hüküm no: 440 - Orijinal metin no: [66a-1])﻿

﻿

﻿

441. Hüküm

İbrahim Beşe b. Hüdâverdi’nin karısı Rahime bt. Şaban’da kalan alacağından vazgeçtiği

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kasım Paşa mahallesinde sâkin İbrahim Beşe b. Hüdâverdi nâm kimesne meclis-i şer‘-i şerîfde zevce-i menkûhası bâ‘isetü’l-kitâb Rahime bt. Şaban nâm hâtun mahzarında bi tav‘ihî ikrâr ve takrîr-i kelâm edip zevcem mezbûre Rahime zimmetinde medîne-i mezbûrede Zeyneb Hâtun mahallesinde vâki‘ hudûdu beynimizde ma‘lûm menzil bahâsından altı bin akçe hakkım olmağın meblağ-ı mezbûrdan altı yüz akçesini zevcem mezkûre Rahime yedinden ahz ve kabz edip bâkī beş bin dört yüz akçe hakkımdan zevcem mezbûre Rahime’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde mukırr-ı mezbûr İbrahim Beşe’nin vech-i muharrer üzre cârî ve sâdır olan ikrârını zevce-i mezbûre Rahime vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fî 24 Cemâziyelevvel li sene [10]91.

Şuhûdü’l-hâl: Mehmed b. Ahmed, Mehmed b. Nasuh, Ali b. Abdullah, Yusuf b. Abdullah, Mehmed b. Eyüb, Mustafa b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 375 - Hüküm no: 441 - Orijinal metin no: [66a-2])﻿

﻿

﻿

442. Hüküm

Andon v. Dimitri’nin Rus cariyesi Eline’yi azat etmesi

Mahmiye-i İstanbul hısnı ebvâbından Cebealikapısı hâricinde sâkin Andon v. Dimitri nâm zimmî meclis-i şer‘-i şerîfde tav‘an ikrâr ve takrîr-i kelâm edip kendiye rıkkını mu‘terif olan orta boylu açık kaşlı gök elâ gözlü sol kaşı üstünde ve sağ yüzünde ve sol yüzünde benleri olan Rûsiyyetü’l-asl işbu râfi‘atü’l-vesîka Eline bt. Yuvan nâm câriye-i memlûkemi lâ li ivazin ‘âcil ve lâ li garazin âcil cemî‘ malımdan âzâd ve kayd-ı rıkkıyyetden ıtlâk eyledim ba‘de’l-yevm mevsûf-ı mezbûre Eline sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’[t-târihi’l]-mezbûr.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah.

(EYÜB90 - cilt: 31, sayfa: 376 - Hüküm no: 442 - Orijinal metin no: [66a-3])﻿

﻿

﻿

443. Hüküm

Ümmühani bt. Şahin’in küçük kızı Havva’nın velayetini üzerine alması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Zeyneb Hâtun mahallesi sâkinelerinden Ümmühâni bt. Şâhin nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Ahmed b. Abdülkerim nâm kimesne mahzarında bi tav‘ihâ ikrâr-ı tâm ve takrîr-i kelâm edip zevc-i mutallıkım mezbûr Ahmed’in firâşından mütevellide olan Havva nâm sagīreyi yedi yaşına değin kendi malım ile infâk ve iksâ etmek üzre babası mezbûr Ahmed sagīre-i merkūmeyi bana teslîm ve ben dahi ahz ve kabz eyledim dedikde gıbbe’t-tasdîki’ş-şer‘î mâ vaka‘a alâ hâze’l-minvâl bi’l-ibtigā ketb olundu. Fi’l-yevmi’l-hâmis aşer min Cemâziyelevvel li sene ihdâ ve tis‘în ve elf.

Şuhûdü’l-hâl: İbrahim Beşe b. Hüdâverdi, Hüseyin Çelebi b. Ali, Ali b. Abdullah, Mehmed b. Eyüb ve gayruhüm mine’l-hâzırîn.

(EYÜB90 - cilt: 31, sayfa: 376 - Hüküm no: 443 - Orijinal metin no: [66a-4])﻿

﻿

﻿

444. Hüküm

Saraylı Şahbaz Hatun bt. Abdullah’ın terekesinin yarısının beytülmâle teslim olunduğu

Mahmiye-i İstanbul’da bi’l-fi‘l Saray-ı atîk ağası olup bilâ-vâris vefât eden Sarayî hâtunların muhallefâtını[n] kabzına memûr olan umdetü’l-havâs ve’l-mukarrebîn mu‘temedü’l-mülûk ve’s-selâtîn izzetlü Mustafa Ağa b. Abdülvehhab tarafından husûs-ı âti’l-beyâna vekîl olup hasm-ı câhid-i şer‘î mahzarında el-Hâc İsmail Efendi b. Ahmed ve Mehmed Bey b. Sefer nâm kimesneler şehâdetleriyle şer‘an vekâleti sâbite olan Ağa Babalığı Yusuf Bey b. Mustafa nâm bevvâb-ı sultânî meclis-i şer‘-i şerîfde işbu râfi‘ü’l-kitâb İsmail Ağa b. Hüseyin tarafından zikr-i âtî sulh ve ibrâya vekîl olup nehc-i şer‘î ve tarîk-i mer‘î üzre şer‘an vekâleti sâbite olan Mustafa Ağa b. Kasım mahzarında bi’l-vekâle ikrâr ve takrîr-i kelâm edip medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinelerinden iken bundan akdem fevt olan Saraylı Şahbaz Hâtun bt. Abdullah nâm müteveffânın zevci müvekkili mezbûr İsmail Ağa’dan gayri zâhirde vâris-i ma‘rûfu olmamağla terekesinin nısfı zevci müvekkili mezbûr İsmail Ağa’ya ve nısf-ı âharı cânib-i beytülmâle âid olmağın müteveffât-ı merkūmenin terekesine vâzı‘ü’l-yed olan zevci müvekkili mezbûr İsmail Ağa’dan nısf tereke müteveffât-ı merkūmeyi vekâletim hasebiyle taleb ve da‘vâ eyledikde beynimizde münâza‘ât-ı kesîre ve muhâsamât-ı ekîde vâkı‘a olmuşdu el-hâletü hâzihî beynimizde muslihûn tavassut edip müteveffât-ı mersûmenin akār ve menkūl cemî‘ terekesinden taraf-ı beytülmâle âid olan nısf hisse-i şer‘iyyesi mukābelesinde vekîl-i mezbûr Mustafa Ağa ile beni on bin akçe üzerine inşâ ve akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûr on bin akçeyi vekîl-i mezbûr Mustafa Ağa yedinden tamâmen ahz ve kabz eyleyip müteveffât-ı merkūmenin beytülmâle âid olan nısf terekesine müte‘allik âmme da‘vâdan müvekkili mezbûr İsmail Ağa’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde vekîl-i mezbûr Yusuf Bey’in vech-i muharrer üzre cârî ve sâdır olan ikrârını vekîl-i mezbûr Mustafa Ağa vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cemâziyelevvel li sene [10]91.

Şuhûdü’l-hâl: Receb Efendi el-İmâm, el-Hâc Sâlih b. Ahmed, Receb Bey b. Mehmed, İbrahim Bey b. Şaban, Halil Çelebi b. Yahya ve gayruhüm mine’l-hâzırîn.

(EYÜB90 - cilt: 31, sayfa: 376 - Hüküm no: 444 - Orijinal metin no: [66a-5])﻿

﻿

﻿

445. Hüküm

Mehmed Çelebi b. Mustafa ile annesinin kendilerinden borç alan ve karşılığında bazı mülklerini rehin veren Zaharya v. Dimo’dan paralarını alıp rehni iade ettikleri

Mahmiye-i İstanbul hısnı ebvâbından Demirkapı kurbunda Dâye Hâtun mahallesi sâkinlerinden olup husûs-ı âti’l-beyânı ikrâra kendi tarafından asîl ve vâlidesi Bedrimâh Hâtun bt. Abdülmennân tarafından vekîl olup mezbûrenin zâtını ma‘rifet-i şer‘iyye ile ârifân olan el-Hâc Ahmed b. Abdullah ve el-Hâc Mahmud b. Hüseyin nâm kimesneler şehâdetleriyle şer‘an vekâleti sâbite olan Mehmed Çelebi b. Mustafa nâm kimesne meclis-i şer‘-i şerîfde Havâss-ı Aliyye kazâsına tâbi‘ Küçükköy demekle ma‘rûf karye sükkânından işbu râfi‘ü’r-rakīm Zaharya v. Dimo nâm zimmî muvâcehesinde bi’l-asâle ve bi’l-vekâle ikrâr-ı tâm ve takrîr-i kelâm edip merkūm Zaharya silk-i mülk-i sahîhinde münselik olup karye-i mezbûrede vâki‘ bir tarafdan suyolcu Arnavudlar mülkü ve tarafeyni menzili âti’z-zikre mülhak bağ ve çayır ve taraf-ı râbi‘i tarîk-i âm ile mahdûd beş bâb fevkānî odalar ve bir sofa ve üç bâb tahtânî odalar ve bir matbah ve iki ahır ve iki fırın ve sundurma ve zât-ı eşcâr-ı müsmire ve gayr-ı müsmire bahçeyi müştemil menzilden ve yine menzili mezbûr kurbunda vâki‘ bir tarafı Dimitraki bağı ve bir tarafı tarîk-i âm ve tarafeyni bağ yolu ve çayır ile mahdûd bir kıt‘a ve yine bir tarafı Frenk harmanı ve etrâf-ı selâsesi Heresoğlu bağı ve mer‘â ve yol ile mahdûd bir kıt‘a ve yine karye-i mezbûre bağları dâhilinde vâki‘ bir tarafı Saykal bağı ve tarafeyni Panayot bağı ve bir tarafı arsa-i hâliye ile mahdûd bir kıt‘a ki cem‘an üç kıt‘a bağlardan ve yine karye-i mezbûrede vâki‘ çeşme kurbunda etrâf-ı erba‘ası Franko ve Marmara nâm zimmîler bağları ve tarîk-i âm ile mahdûd merhûm ve mağfûrun-leh Sultan Bayezid-i Velî evkāfı’na senede elli akçe mukāta‘ası olan bir kıt‘a çayırdan nısf hisse-i müfreze-i mu‘ayyenelerini, vâlidem müvekkile-i merkūme ile bana bin seksen yedi senesi şehr-i Rebî‘ulâhiri’nin yirmi dördüncü gününde bir sene tamâmına değin bi safkatin vâhidetin iki bin yedi yüz seksen kıt‘a esedî guruşa bey‘ bi’l-vefâ tarîk ile bey‘ ve teslîm edip ben dahi tarîk-i merkūm üzre iştirâ ve tesellüm ve kabûl ve def‘-i semen-i mezkûr etmişidim hâlâ mersûm Zaharya’nın emlâk-i merkūmede olan nısf hisse müfreze-i mu‘ayyenesi tarîk-i mezbûr üzre yedimizde rehin olmağla mesfûr Zaharya meblağ-ı mezkûr iki bin yedi yüz seksen esedî guruşu bi’t-tamâm bize edâ ve teslîm edip biz dahi ahz ve kabz eyleyip akd-i mezkûru fesh ve bey‘-i merkūmu ikāle eyledik ba‘de’l-yevm meblağ-ı mezbûrdan iki bin yedi yüz seksen esedî guruşdan mesfûr Zaharya zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed Çelebi b. Hasan, Ahmed Beşe b. Abdullah, Mehmed Efendi b. Ahmed, Nasuh Efendi b. Abdüsselâm, Mehmed b. Eyüb, Ali b. Abdullah ve gayruhüm mine’l-hâzırîn.

(EYÜB90 - cilt: 31, sayfa: 377 - Hüküm no: 445 - Orijinal metin no: [66b-1])﻿

﻿

﻿

446. Hüküm

Fâtıma bt. Hüseyin ile Hatice bt. Mehmed’in evlerini İbrahim b. Abdülkerim’e satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Ahmed Dede mahallesi sâkinelerinden Fâtıma bt. Hüseyin ve Hatice bt. Mehmed nâm hâtunlar meclis-i şer‘-i hatîr-i lâzımü’t-tevkīrde merkūme Fâtıma’nın zevci işbu râfi‘ü’l-kitâb İbrahim b. Abdülkerim nâm kimesne mahzarında her biri bi tav‘ihâ ikrâr ve takrîr-i kelâm edip akd-i âti’z-zikrin sudûruna değin ale’l-iştirâki’s-seviy silk-i mülk-i sahîhimde münselik olup mahalle-i mezbûrede vâki‘ bir tarafdan Mahmud b. Hüseyin mülkü ve bir tarafdan ba‘zan Parmaksızoğlu Mehmed mülkü ve ba‘zan tarîk-i hâs ve bir tarafdan suyolcu Hüseyin Beşe mülkü ve bir tarafdan tarîk-i hâs ile mahdûd iki bâb fevkānî odaları bir kileri ve kenîfi ve zât-ı eşcâr-ı müsmire ve gayr-ı müsmire bahçeyi müştemil menzilimi bi cümleti’t-tevâbi‘ ve’l-levâhık mezbûr İbrahim’e yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr yüz guruşu mezbûr İbrahim yedinden bi’t-tamâm ve’l-kemâl ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâka ve medhalimiz yokdur, mezbûr İbrahim’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene ihdâ ve tis‘în ve elf.

Şuhûdü’l-hâl: El-Hâc Yahya b. Mustafa, Hüseyin b. İshak, Mahmud Beşe b. Hüseyin, Mustafa Çelebi b. Mehmed, Mahmud b. Hasan ve gayruhüm mine’l-hâzırîn.

(EYÜB90 - cilt: 31, sayfa: 378 - Hüküm no: 446 - Orijinal metin no: [66b-2])﻿

﻿

﻿

447. Hüküm

Yani v. Hristo’nun bazı mülk, hayvan ve eşyalarını Nano v. Beniko’ya satıp bir kısım mülkünün de kullanım hakkını devretmesi

Vilâyet-i Rumeli’nde livâ-i Avlonya’da Arnavud Belgradı kasabası mahallâtından Halimez mahallesi ahâlîsinden Yani v. Hristo nâm zimmî meclis-i şer‘-i şerîfde işbu râfi‘ü’r-rakīm Nano v. Beniko nâm zimmî muvâcehesinde bi’t-tav‘i’s-sâf ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Metro v. Vaçko nâm zimmî mülkü bir tarafdan Mustafa Çelebi b. Ali mülkü ve bir tarafdan dere ve tarîk-i âm ile mahdûd bir bâb fevkānî oda ve bir çardak ve bir bâb tahtânî oda ve iki göz bir anbarı ve elli altı dib zeytin eşcârını ve sâir zât-ı eşcâr-ı müsmire ve gayr-ı müsmire bahçeyi müştemil çiftlik ta‘bîr olunur mülk menzilimi bi cümleti’t-tevâbi‘ ve’l-levâhık ve menzili mezkûrda mevcûd bir şırahâne üç kebîr ve iki sagīr beş aded fıçı ve bir çift kara sığır öküzü ve hudûd-ı mezkûre dâhilinde vâki‘ tahmînen on beş çapalık bir kıt‘a mülk bağımı, bi safkatin vâhidetin merkūm Nano’ya yirmi beş bin fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine karye-i mezbûr sınırı dâhilinde mevâzi‘-i müteferrikada vâki‘ bir çifte kifâyet eder lede’l-ahâlî ma‘lûmü’l-hudûd ve’l-kıta‘ tarlalarımın dahi hakk-ı tasarruflarını ma‘rifet-i sâhib-i arz ile mersûm Nano’ya [67a] on beş bin akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip semen-i mezbûr ile bedel-i merkūm ki cem‘an kırk bin akçeyi mesfûr Nano yedinden bi’t-tamâm ve’l-kemâl ahz ve kabz eylediğimden sonra emlâk-i merkūme ile arâzi-i mersûmemi zabt ve tasarrufa mezbûr Nano’yu taslît eyledim ba‘de’l-yevm emlâk-i mezbûreyi merkūm Nano keyfe mâ yeşâ’ mutasarrıf ve arâzi-i merkūmeyi dahi emsâli tasarrufu gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi[’l-âşir] min Cumâdelâhire li sene [10]91.

Şuhûdü’l-hâl: Şâhin Hoca b. Hızır, Osman b. Hüseyin ..?, Hüseyin b. Abdullah, Mehmed b. Hüseyin, Mehmed b. Mustafa.

(EYÜB90 - cilt: 31, sayfa: 379 - Hüküm no: 447 - Orijinal metin no: [66b-3])﻿

﻿

﻿

448. Hüküm

Dragani v. Dimitri’nin Petro v. Pavli’den alacaklı olduğunun ispatı

Mahmiye-i İstanbul’da Meydankapısı kurbunda sâkin işbu râfi‘ü’r-rakīm Dragani v. Dimitri nâm zimmî meclis-i şer‘-i hatîr-i lâzımü’t-tevkīrde mahrûse-i Galata kazâsına tâbi‘ İstinye nâhiyesi müzâfâtından Fener nâm karye ahâlîsinden Bıyıklı Petro v. Pavli nâm zimmî muvâcehesinde üzerine da‘vâ ve takrîr-i kelâm edip merkūm Bıyıklı Petro zimmetinde cihet-i karzdan yüz altmış beş esedî guruş hakkım olmağın meblağ-ı mezbûr zimmetinde bana deyni olduğunu bin seksen dokuz senesi şehr-i Rebî‘ulevveli’nde medîne-i Hazret-i Ebâ Eyyûb-i Ensârî’de nâibü’ş-şer‘ olan Muharrem Efendi b. Mustafa huzûrunda ikrâr edip mûmâ-ileyh efendi merkūm Bıyıklı Petro’nun ikrârını tahrîr ve yedime hat ve hatmini müştemil hüccet-i şer‘iyye vermeğin hâlâ yedimde olan hüccet-i şer‘iyye nâtık olduğu üzre meblağ-ı mezbûru merkūm Bıyıklı Petro’dan taleb ederim suâl olunup edâsına tenbîh olunmak matlûbumdur deyû târih-i mezkûr ile mu‘arrefe ve mûmâ-ileyh Muharrem Efendi imzâsıyla mümzât ve hatmiyle mahtûm hüccet-i şer‘iyye ibrâz edip mersûm Petro muvâcehesinde feth ve kırâat olundukda mazmûnu mezbûr Dragani’nin takrîr-i meşrûhuna mutâbık bulunmağın gıbbe’s-suâl Petro mazmûn-ı hüccet-i merkūmeyi münkir olucak müdde‘î-i mersûm Dragani’den mazmûn-ı hüccet-i mezbûreyi mübeyyine beyyine taleb olundukda udûl-i ricâl-i ahrârdan olup zeyl-i hüccet-i mezbûrede isimler mastûr ve medîne-i mezbûrede Câmi‘-i Kebîr mahallesi sükkânından olan Hüseyin Çelebi b. Abdullah ve Mehmed b. Hüseyin ve yine medîne-i mezbûrede Sofular mahallesinde sâkin Hüseyin Çelebi b. Ali nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka mersûm Bıyıklı Petro târih-i mezkûrda nâib-i mûmâ-ileyh Muharrem Efendi huzûrunda müdde‘î-i mezbûr Dragani’ye minvâl-i muharrer üzre cihet-i karzdan meblağ-ı merkūm yüz altmış beş esedî guruş zimmetinde lâzımü’l-edâ deyni olduğunu tav‘an ikrâr ve i‘tirâf edip nâib-i mûmâ-ileyh Muharrem Efendi dahi işbu cihet-i mezbûreyi bizim huzûrumuzda tahrîr edip imzâ ve mühürleyip müdde‘î-i mezbûr Dragani’ye def‘ eyledi biz bu mazmûn-ı hüccet-i mezbûreye şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde şâhidûn-ı mezbûrûnu tezkiyye için küttâb-ı mahkeme-i şer‘iyyeden mevlânâ Nasuh b. Abdüsselâm ve Muhzır Hasan b. Abdullah irsâl olunup ol dahi şâhidûn-ı mezbûrûnun mahallelerine varıp Kapıcı Ahmed b. Hüseyin ve Abdullah Beşe b. Abdullah ve Mahmud b. Hüseyin ve Hüseyin Çelebi b. İbrahim ve Mehmed b. Abdullah ve Receb Ağa b. Abdullah ve Mehmed b. Hasan ve Ali b. Mustafa nâm kimesnelerden şâhidûn-ı mezbûrûnun keyfiyyeti-i hâllerini suâl ettiklerinde şâhidûn-ı mezbûrûnu adl ve makbûlü’ş-şehâdedir deyû her biri haber verdiklerini mevlânâ-yı mezbûr mahallinde tahrîr ba‘dehû ma‘an irsâl olunan Muhzır Hasan ile meclis-i şer‘a gelip alâ vukū‘ihi inhâ ve takrîr eylediklerinden sonra şâhidûn-ı mezbûrûnun şehâdetleri makbûle olmağın mûcebiyle meblağ-ı mezbûr yüz altmış beş esedî guruşu müdde‘î-i merkūm Dragani’ye edâ ve teslîme mersûm Bıyıklı Petro’ya tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene [10]91.

Şuhûdü’l-hâl: ( ).

(EYÜB90 - cilt: 31, sayfa: 380 - Hüküm no: 448 - Orijinal metin no: [67a-1])﻿

﻿

﻿

449. Hüküm

Bâli b. Hüseyin’in evini karısı Emine bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kara Süleyman mahallesinde sâkin Bâli b. Hüseyin tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında Ahmed b. Abdullah ve el-Hâc Ebûbekir b. Sinan nâm kimesne şehâdetleriyle şer‘an vekâleti sâbite olan Hüseyin Çelebi b. Yusuf nâm kimesne meclis-i şer‘-i hatîr-i lâzımü’t-tevkīrde müvekkili mezbûrun zevcesi bâ‘isetü’l-kitâb Emine bt. Abdullah nâm hâtun mahzarında bi tav‘ihî ikrâr-ı tâm ve takrîr-i kelâm edip akd-i âti’z-zikrin sudûruna değin müvekkili mezbûrun silk-i mülk-i sahîhimde münselik olup mahalle-i mezbûrede vâki‘ bir tarafı Kapıcızâde Ali Çelebi mülkü ve bir tarafdan Hüseyin Ağa mülkü ve bir tarafdan Mehmed Efendi mülkü ve bir tarafdan ba‘zan Mustafa Beşe mülkü ve ba‘zan tarîk-i hâs ile mahdûd bir bâb tahtânî odayı müştemil mülk menzilini bi cümleti’t-tevâbi‘ ve’l-levâhık zevce-i merkūme Emine Hâtun üç bin beş yüz fıddî râyic fi’l-vakt akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr üç bin beş yüz akçeyi merkūme Emine Hâtun yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur dedikde bi’t-taleb ketb olundu. Fi’l-yevmi’s-sânî aşer min Cumâdelâhire li sene [10]91.

Şuhûdü’l-hâl: El-Hâc Receb el-İmâm, Mustafa Çelebi el-İmâm, Hüseyin Çelebi el-Müezzin, Mustafa Çelebi b. Süleyman.

(EYÜB90 - cilt: 31, sayfa: 381 - Hüküm no: 449 - Orijinal metin no: [67a-2])﻿

﻿

﻿

450. Hüküm

İbrahim b. Dilâver’den kalan ev ve arsadan mirasçıları olan karısı ve kardeşinin hisselerinin tespiti

Zikr-i âtî menzilin üzerine varılıp ba‘de’l-mu‘âyene ve’l-mesâha taksîm olunmasını iltimâs eylelediklerinde savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi Hâssa mi‘mârlarından Üstâd Ali Beşe b. Abdullah ve sâir ebniye ve sukūf ahvâline vukūfu olan bî-garaz cemâ‘at-i müslimîn ile Havâss-ı Aliyye kazâsına tâbi‘ kasaba-i Hasköy’de Abdüsselâm mahallesinde menzili mezkûra varıp müslimîn-i mezkûrîn huzûrunda akd-i meclis-i şer‘-i mübîn eyledikde mahalle-i mezbûrede sâkin iken bundan akdem fevt olan İbrahim b. Dilâver’in verâseti zevce-i metrûkesi Fâtıma bt. Receb nâm hâtun ile li eb er karındaşı Mustafa Çelebi’ye münhasıra olduğu şer‘an zâhir ve müte‘ayyin oldukdan sonra mezbûr Mustafa Çelebi meclis-i ma‘kūd-ı mezkûrda işbu râfi‘atü’l-kitâb merkūme Fâtıma Hâtun mahzarında takrîr-i kelâm ve ta‘bîr ani’l-merâm edip müteveffâ-yı mezbûr İbrahim terekesinden olup mahalle-i mezbûrede vâki‘ bir tarafdan mekābir-i müslimîn ve bir tarafdan Şâmîzâde vakfı olan odalar ve iki tarafdan benim mülküm menzilim ile mahdûd bir bâb fevkānî oda ve bir kiler ve bir sofa ve ayak dehlizi ve bir bâb tahtânî odayı müştemil işbu menzil karındaşım müteveffâ-yı mezbûr İbrahim’in mülkü olmağla ba‘de vefâtihî rub‘u mezbûre Fâtıma Hâtun ve selâse erbâ‘ı irsen bana isâbet ve intikāl etmişidi hâlâ menzili mezkûrda olan hisselerimin ba‘de’l-mesâha ta‘yîn ve tahsîs olunmak benim ve merkūme Fâtıma Hâtun’un murâdıdır dedikde mi‘mâr-ı mezbûr Ali Beşe menzili mahdûdun mecmû‘-ı binâsını mesâha eyledikde tûlen ve arzen bi hesâb-ı terbî‘î yüz yirmi zirâ‘ binâ ma‘a zemînden mezbûre Fâtıma Hâtun’un hisse-i irsiyyesine otuz zirâ‘ isâbet edip lâkin taksîm kabûl etmemekle yine mahalle-i mezbûrede vâki‘ bir tarafı Abdüsselâm vakfı ve bir tarafı tarîk-i âm ve iki tarafı merhûme Arzi[ye] nâ[m] sâhibetü’l-hayrın vakfından olup benim taht-ı tasarrufumda olan arsa ile mahdûd eşcâr-ı müsmire ve gayr-ı müsmireyi hâviye tûlen ve arzen bi hesâb-ı terbî‘î yedi yüz elli zirâ‘ mülk arsanın dört yüz yirmi zirâ‘ı karındaşım müteveffâ-yı mezbûrun olup ba‘de vefâtihî yüz beş zirâ‘ı merkūme Fâtıma Hâtun’un ve üç yüz on beş zirâ‘ı bana isâbet ve intikāl etmeğin mezbûre Fâtıma Hâtun’un menzili mahdûd-ı mezkûrda olan otuz zirâ‘ arsası mukābelesinde mülk olan arsa-i mahdûde-i mezkûreden verilmek kendi haklarında her vechile enfa‘ olmağla merkūme Fâtıma Hâtun’un rub‘ hissesine isâbet eden yüz beş zirâ‘ mülk arsadan mâ‘adâ menzili mezkûrun binâsından olan otuz zirâ‘ rub‘ hisse-i irsiyyesi altmış mukābelesinde yine arsa-i mezkûreden tûlen ve arzen bi hesâb-ı terbî‘î üç yüz elli beş zirâ‘ arsa ki cem‘an dört yüz zirâ‘ taş ve kireç ile mahlût yirmi altı zirâ‘ duvarı ve otuz iki zirâ‘ seddi ve elli dib armud ve enâr ve ayva ve incir ve asma ve erguvan ve erik eşcârını hâviye mülk arsayı, bâlâda zikr olunan yedi yüz elli zirâ‘ arsadan ifrâz ve Bâlizâde Lağımı demekle ma‘rûf lağımın ağzı berâberinde ve sedden aşağı arsa seksen zirâ‘ ve sed üzerinde üç yüz seksen zirâ‘ olmak üzre mi‘mâr-ı mezbûr mesâha eyledikden sonra merkūme Fâtıma Hâtun’un rub‘ hissesi mukābelesinde ta‘yîn ve tahsîs ve alâmet-i fâsıla vaz‘ olundukda mezbûre Fâtıma Hâtun dahi sâlifü’l-beyân dört yüz altmış zirâ‘ mülk arsa-i merkūmeyi kendi rızâsıyla kabz ve kabûl eyleyip zevci müteveffâ-yı mezbûrun ism-i mâl ıtlâk olunur terekesinden rub‘ hisse-i şer‘iyyesine müte‘allik âmme-i de‘âvî ve mütâlebâtdan mezbûr Mustafa Çelebi’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dedikde merkūm Mustafa Çelebi mezbûre Fâtıma Hâtun’un kelimât-ı mahkiyesini vicâhen ve şifâhen tasdîk ve tahkīk eylediğini mevlânâ-yı mezbûr mahallinde tahrîr ba‘dehû ma‘an irsâl olunan Hüseyin Çelebi b. Ali ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Saferi’l-hayr li sene ihdâ ve tis‘în ve elf.

Şuhûdü’l-hâl: Mustafa Çelebi eş-Şeyh Mehmed, Mustafa Bey b. el-Hâc Mehmed, Ömer Ağa b. Mehmed, Mehmed Çelebi b. Siyavuş, Hüseyin b. Ali.

(EYÜB90 - cilt: 31, sayfa: 382 - Hüküm no: 450 - Orijinal metin no: [67b-1])﻿

﻿

﻿

451. Hüküm

Fâtıma bt. Receb’in arsasını Ömer Çelebi b. Mehmed’e satması

Havâss-ı Aliyye kazâsına tâbi‘ kasaba-i Hasköy mahallâtından Abdüsselâm mahallesinde sâkin Fâtıma bt. Receb nâm hâtun meclis-i şer‘-i şerîfde bâ‘isü’l-kitâb Ömer Çelebi b. Mehmed mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan Mustafa Çelebi b. Dilâver mülkü ve iki tarafdan Arziye nâm sâhibü’l-hayrın vakfı olan menzil ve ba‘zan Âişe Hâtun mülkü ve ba‘zan tarîk-i âm ile mahdûd dört yüz altmış zirâ‘ arsa-i hâliyeyi cemî‘ tevâbi‘ ile mezbûr Ömer Çelebi’ye tarafeynden îcâb ve kabûlü hâviye şurût-ı müfsideden ârî yüz kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük eyledikden sonra semeni olan meblağ-ı mezbûr yüz esedî guruşu mezbûr Ömer Çelebi yedinden bi’t-tamâm ve’l-kemâl ahz ve kabz eyledim ba‘de’l-yevm hudûd-ı mezkûr ile mahdûd olan dört yüz altmış arsa-i hâliyemde alâka ve medhalim yokdur, mezbûr Ömer Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelâhire li sene [10]91.

Şuhûdü’l-hâl: Es-Seyyid Ahmed Efendi b. es-Seyyid Nasrullah, Ali Çelebi b. Yusuf, Mustafa Efendi eş-Şeyh Mehmed, Ahmed Çelebi b. Murad.

(EYÜB90 - cilt: 31, sayfa: 383 - Hüküm no: 451 - Orijinal metin no: [67b-2])﻿

﻿

﻿

452. Hüküm

Panayot v. Dimo’nun borcunu ödemek üzere emlâkinin vârisleri tarafından Eflak voyvodası Şerban’ın karısı Mariya’ya satılması

Havâss-ı Aliyye kazâsına tâbi‘ Küçükköy demekle ma‘rûf karye sükkânından iken bundan akdem mürd olan Panayot v. Dimo nâm hâlikin verâseti sulbî kebîr oğlu Yanaki zimmî ile sulbî sagīr oğulları Dimitraki ve Kiryaki’ye münhasıra olduğu şer‘an zâhir ve mütehakkik oldukdan sonra sagīrân-ı mezbûrânın li ebeveyn ammileri ve tesviye-i umûrları için kıbel-i şer‘-i hatîrden mansûb vasîleri ve merkūm Yanaki’nin dahi ammisi tarafından husûs-ı âti’l-beyâna vekîl-i sâbitü’l-vekâlesi olan Zaharya v. Dimo nâm zimmî vekâleten ve vesâyeten ve kendi asâleten meclis-i şer‘-i hatîr-i lâzımü’t-tevkīrde bi’l-fi‘l Eflak voyvodası olan Şerban Voyvoda’nın zevcesi işbu râfi‘atü’l-vesîka Domine Mariya bt. Kehse tarafından husûs-ı âti’l-beyâna vekîl olup hasm-ı câhid-i şer‘î Ali Çelebi b. Halil nâm kimesne ve Anastaş v. Yorgi nâm zimmîler şehâdetleriyle şer‘an vekâleti sâbite olan Kostantin v. Papa Praniko nâm zimmî muvâcehesinde asâleten ve vekâleten ve vesâyeten ikrâr-ı tâm ve takrîr-i kelâm edip karye-i mezbûrede vâki‘ bir tarafı lağımcı Arnavudlar mülkü olan menzil ve bir tarafı zikr-i âtî çayır ve bir tarafı zikr-i âtî bağ ve bahçe ve bir tarafı tarîk-i âm ile mahdûd ve dâhiliyyesi üç bâb fevkānî odaları ve bir sofa ve tahta-pûş ve iki bâb tahtânî odaları ve bir halvetli hamamı ve kenîf ve mâ-i cârî ve zât-ı eşcâr-ı müsmire ve gayr-ı müsmire (...) iki bâb fevkānî (...) ve bir sofa ve matbah ve dehliz ve bir bâb tahtânî oda ve bir mahzen ve iki ahırı ve sundurma ve iki fırın ve bir bâb tahtânî oda ve iki göz ve anbarı ve iki kenîf ve iki şırahâneyi müştemil çiftlik ta‘bîr olunur menzil ve kurbunda vâki‘ bir tarafdan Dimitraki bağı ve bir tarafdan menzili mahdûd-ı mezkûr ve bir tarafdan Şika Yorgi nâm zimmî bağı ve bir tarafdan tarîk-i âm ile mahdûd bir kıt‘a bağ ve yine karye-i mezbûre bağları dâhilinde vâki‘ bir tarafı Apostol v. Yani bağı ve ba‘zan Kiro v. Dimo bağı ve ba‘zan Nikola v. Dimo bağı ve bir tarafı ba‘zan Logaro ve Tafire veledey Aleksi bağları ve ba‘zan harman yeri ve bir tarafı ba‘zan kürkçü Toma v. Nikola bağı ve bir tarafı tarîk-i âm ile mahdûd dört kıt‘a bağlar ki cem‘an beş kıt‘a bağlar ile menzili mahdûd-ı mezkûrun nısfı benim ve nısf-ı âharı hâlik-i mezbûrun mülkü olup ba‘de helâkihî nısf hisse-i şâyi‘ası sulbî oğulları merkūmûn Yanaki ve Dimitraki ve Kiryaki’ye isâbet ve intikāl etmişidi lâkin hâlik-i mezbûrun düyûnu terekesinden ezyed olmağla hâlik-i mezbûrun düyûn-ı müsbetesi için bey‘ olunmak lâzım gelmeğin hâlik-i merkūmun nısf hisse-i mezbûresi sûk-ı Sultânî’de kirâren ve mirâren nidâ ve müzâyede olunup rağabât-ı nâs bi’l-külliye münkatı‘a oldukdan sonra müvekkile-i merkūme Domine Mariya üzerinde mecmû‘ emlâk-i mezkûre altı bin dört yüz esedî guruşda hakk-ı karâr ile karâr edip ziyâde ile tâlib-i âhar zuhûr etmemeğin zikr olunan menzil ve bağlarda olan benim nısf hisse-i şâyi‘amı asâleten ve üç bin iki yüz esedî guruşa mezbûrûn Yanaki ve Dimitraki ve Kiryaki’nin nısf hisse-i şâyi‘aları dahi vekâletim ve vesâyetim hasebiyle üç bin iki yüz esedî guruş ki cem‘an altı bin dört yüz kıt‘a esedî guruşa müvekkilem mezbûre Domine Mariya’ya bi safkatin vâhidetin tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip vekîl-i mezbûr Kostantin dahi müvekkilesi için minvâl-i muharrer üzre iştirâ ve tesellüm ve temellük ve kabûl eyledikden sonra yine karye-i mezbûre sınırı dâhilinde vâki‘ cevânib-i erba‘ası Frenk bağı ve çukur çeşme ve yayayolu ve tarîk-i âm ile mahdûd bir kıt‘a tarla ve Cebeci nâm karye sınırı dâhilinde vâki‘ bir tarafı Terzioğlu tarlası ve bir tarafı dere ve iki tarafı bayır ve tarîk-i âm ile mahdûd bir kıt‘a tarla ve yine bir tarafı Ali Beşe ve bir tarafı Hızır Beşe nâm kimesneler tarlaları ve iki tarafı Paroş nâm zimmî tarlası ve tarîk-i âm ile mahdûd bir kıt‘a tarla ve yine bir tarafı mîrî tarla ve bir tarafı Mihayil tarlası ve iki tarafı dere ve tarîk-i âm ile mahdûd bir kıt‘a tarla ve yine bir tarafı Yorgi tarlası ve bir tarafı âhar bizim tarlamız ve iki tarafı tarîk-i âm ile mahdûd bir kıt‘a tarla ki cem‘an beş kıt‘a tarlalar ile yine sâlifü’z-zikrin Küçük nâm karye hudûdu dâhilinde vâki‘ etrâf-ı erba‘ası Margarit oğlu Yani bağı ve Noşo ve Dimitraki bağları ve menzili mezkûr ile mahdûd bir kıt‘a çayır ve Koçluk nâm mevki‘de vâki‘ bir tarafı Dimitraki çayırı ve bir tarafı yine merkūm Dimitraki tarlası ve bir tarafı Arslan Kethüdâ tasarrufunda olan tarla ve bir tarafı tarîk-i âm ile mahdûd bir kıt‘a çayır dahi cem‘an sâlifü’l-beyân beş kıt‘a tarlalar ile iki kıt‘a çayırın nısfı benim ve nısf-ı âharı mezbûrun taht-ı tasarrufunda olmağla benim nısf hissem ile merkūmûnun nısf hisse-i mezbûrelerini asâleten ve vekâleten ve vesâyetim hasebiyle müvekkile-i mezbûre Domine Mariya’ya yüz kıt‘a esedî guruş bedel mukābelesinde hakk-ı tasarrufunu ma‘rifet-i sâhib-i arz ile tefvîz ve ferâğ edip vekîl-i mezbûr dahi müvekkilesi için ber vech-i muharrer tefevvuz ve kabûl eyledikden sonra semen-i mezbûr ile bedel-i mezkûr ki cem‘an altı bin beş yüz esedî guruşu müvekkile-i mezbûrenin malından olmak üzre vekîl-i merkūm Kostantin yedinden bi’t-tamâm ve’l-kemâl ahz ve kabz eyledim ba‘de’l-yevm emlâk-i mezbûre ile arâzi-i merkūmede vechen mine’l-vücûh alâka ve medhalim kalmadı müvekkile-i mezbûre emlâk-i mezkûreyi keyfe mâ yeşâ’ ve yahtâr mutasarrıf olsun arâzi-i mersûmeyi dahi emsâli gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed Çavuş b. Ali, Mehmed Çavuş b. ( ) der Hasköy, Mehmed Efendi Kâtib-i çavuşân, Mehmed Yazıcı der Haseki, Mehmed Efendi b. Ahmed el-Müezzin.

(EYÜB90 - cilt: 31, sayfa: 384 - Hüküm no: 452 - Orijinal metin no: [68a-1])﻿

﻿

﻿

453. Hüküm

Mehmed Çelebi b. Veli’nin cariyesi Safiye’yi azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kasım Paşa mahallesi sükkânından Mehmed Çelebi b. Veli nâm kimesne meclis-i şer‘-i şerîfde bi’t-tav‘i’s-sâf ikrâr-ı tâm ve takrîr-i kelâm edip bana rıkkını mu‘terif olan uzun boylu açık kaşlı gök elâ gözlü Rûsiyyetü’l-asl gāibe ani’l-meclis râfi‘atü’l-kitâb Büyükdâye demekle ma‘rûf Safiye bt. Abdullah nâm câriye-i memlûkemi cemî‘ malımdan ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta idrâc ve ilhâk eyledim ba‘de’l-yevm mevsûf-ı mezbûre Safiye sâir harâir-i asliyyât gibi hurre olup üzerinde hakk-ı velâdan gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Cemâziyelâhir li sene ihdâ ve tis‘în ve elf.

Şuhûdü’l-hâl: El-Hâc Mustafa b. Sefer, Abdülkādir Çelebi b. Mehmed Dede, İsmail Çelebi b. Mustafa, Mehmed Çelebi b. Mehmed, Musa Çelebi b. Mehmed, İbrahim Efendi b. Hasan el-İmâm, Mehmed Çelebi b. Mehmed el-Müezzin, el-Hâc Abdullah b. ( ) el-Müezzin, Mehmed b. İbrahim el-Kayyum ve gayruhüm. Temme’l-kelâm fî hâze’l-makām harrerehü’l-fakīr ileyhi te‘âlâ. Seyfullah Efendi b. Abdurrahman el-müvellâ hilâfeten bi medîne-i Ebâ Eyyûb el-Ensârî -ufiye anhümâ- [mühür]

(EYÜB90 - cilt: 31, sayfa: 385 - Hüküm no: 453 - Orijinal metin no: [68b-1])﻿

﻿

﻿

454. Hüküm

Eyüp kadılığına eski İstanbul kadısı Hıfzî Abdurrahman’ın getirilmesiyle ilgili emir

Akzâ kuzâti’l-müslimîn evlâ vülâti’l-muvahhidîn ma‘denü’l-fazl ve’l-yakīn hüccetü’l-hakkı ale’l-halkı ecma‘în vârisü ulûmi’l-enbiyâ ve’l-mürselîn el-muhtassu bi mezîdi inâyeti’l-meliki’l-Mu‘în sâbıkan İstanbul kadısı olan mevlânâ Hıfzî Abdurrahman -zîdet fezâ’iluhû- tevkī‘-i refî‘-i hümâyûn vâsıl olucak ma‘lûm ola ki sen ehl-i ilm ve sâhib-i fazîlet ve müteşerri‘ ve dindâr olduğun ecilden hâliyâ hakkında mezîd inâyet-i aliyye-i şâhânem zuhûra getirilip işbu sene ihdâ ve tis‘în ve elf Cemâziyelâhiri’nin on beşinci gününden hatt-ı hümâyûn-ı sa‘âdet-makrûnumla Eyüb kazâsın ber vech-i arpalık sana tevcîh ve inâyet edip i‘lâmı için ( ) ta‘yîn olunmuşdur buyurdum ki vusûl buldukda sâdır olan hatt-ı hümâyûn-ı sa‘âdet-makrûnum mûcebince kazâ-i mezbûra ber vech-i arpalık sen mutasarrıf olup ahâlîsi beyninde icrâ-yı ahkâm-ı şer‘iyye eyleyesin şöyle bilesin alâmet-i şerîfeme i‘timâd kılasın. Tahrîren fî evâsıtı şehri Cumâdelâhire li sene ihdâ ve tis‘în ve elf. Vasale fî 19 min Cumâdelâhire li’s-seneti’l-merkūme. Be makām-ı mahrûse-i Kostantıniyye.

(EYÜB90 - cilt: 31, sayfa: 386 - Hüküm no: 454 - Orijinal metin no: [69a-1])﻿

﻿

﻿

455. Hüküm

Sicil kayıtlarının bundan sonraki kısmının yeni kadı ve nâib tarafından tutulduğu

Yâ Fettâh, yâ Rezzâk, iftah lenâ hayre’l-bâb. Aşağıdaki sicillât ve vekāyi‘ medîne-i Hazret-i Ebâ Eyyûb el-Ensârî -radiye anhu Rabbühü’l-melikü’l-Bârî- kadısı a‘lemü’l-ulemâ’i’l-izâm efdalü’l-fuzalâ’i’l-fihâm hazret-i mevlânâ ve seyyidinâ Hıfzî Abdurrahman Efendi zamânında ve hakīr ü fakīr, mu‘terif-i acz ü taksîr Abdülhalim b. Ahmed’in niyâbetinde vâki‘ olmuşdur. Ufiye anhümâ Rabbühü’s-Samed.

(EYÜB90 - cilt: 31, sayfa: 387 - Hüküm no: 455 - Orijinal metin no: [69a-2, Arapça])﻿

﻿

﻿

456. Hüküm

Eminzâde Mustafa Ağa’nın kızı Afife’nin evini Hatice Hatun’a satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sâkinelerinden fahrü’l-muhadderât zahrü’l-muvakkarât Hatice Hâtun ibnetü’l-merhûmü’l-mebrûr Kametîzâde Mehmed Efendi’nin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mahmiye-i İstanbul’da Mi‘mâr Sinan mahallesi sâkinelerinden zahrü’l-muhadderât Afîfe Hâtun bt. el-merhûm Eminzâde Mustafa Ağa meclis-i ma‘kūd-ı mezkûrda işbu râfi‘atü’l-kitâb mûmâ-ileyhâ Hatice Hâtun tarafından husûs-ı âti’z-zikre vekîli olup nehc-i şer‘î ve tarîk-i mer‘î üzre vekâleti sâbite olan mûmâ-ileyhâ Hatice Hâtun’un zevci umdetü’l-mevâliyyi’l-izâm zübdetü’l-e‘âliyyi’l-fihâm Mehmed Efendi b. el-merhûm Mustafa Efendi mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik ve muntazım olup medîne-i mezbûrede Takyecibaşı mahallesinde vâki‘ bir tarafdan Nakkāşzâde Mehmed Efendi b. Ahmed mülkü ve bir tarafdan Turhan Çavuş demekle ma‘rûf Mehmed Çelebi b. Ahmed mülkü ve bir tarafdan tarîk-i hâs ve bir tarafdan tarîk-i âm ile mahdûd muhavvateyni hâvî olup muhavvata-i dâhiliyyesi bir kebîr fevkānî oda ve bir tahtânî oda ve matbah ve dehliz ve bi’r-i mâ ve kenîf ve hâriciyyesi bir bâb fevkānî oda ve bir bâb fevkānî mâbeyn odası ve dehliz ve altında ahırı ve bir bâb tahtânî oda ve dâhiliyyede zât-ı eşcâr-ı müsmire ve gayr-ı müsmire hadîkayı müştemil mülk menzilimi bi cümleti’t-tevâbi‘ ve’l-levâhık müvekkile-i mûmâ-ileyhâ Hatice Hâtun’a yedi yüz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezkûr yedi yüz guruşun iki yüz esedî guruşunu müvekkile-i müşârün-ileyhâ yedinden tamâmen ahz ve kabz eylediğimden sonra meblağ-ı bâkī beş yüz esedî guruşunu târih-i kitâbdan beş yüz kırk gün tamâmında edâya te’cîl eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı müvekkile-i müşârün-ileyhâ keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an ba‘s olunan Hüseyin b. Receb ve Mehmed b. Eyüb ile meclis-i şer‘a gelip alâ vukū‘ihi inhâ ve takrîr ettiklerinde mâ cerâ alâ hâze’l-minvâl bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelâhir li sene ihdâ ve tis‘în ve elf min hicreti men lehü’l-izzi ve’ş-şeref.

Şuhûdü’l-hâl: Fahrü’l-müderrisîn İshak Efendi b. Veli, Nakkāşzâde Mehmed Efendi b. Ahmed, Hasan Ağa b. Abdülmennân el-ma‘rûf …?, Ali Bey [b.] Selim, Mustafa Çelebi b. Hüseyin, Mehmed Çelebi b. Eyüb.

(EYÜB90 - cilt: 31, sayfa: 387 - Hüküm no: 456 - Orijinal metin no: [69a-3])﻿

﻿

﻿

457. Hüküm

Hatice bt. Abdullah’ın miras hissesini İbrahim Çelebi b. Mehmed’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sükkânından iken bundan akdem vefât eden Mehmed b. İsmail nâm müteveffânın verâseti zevce-i metrûkesi Hatice bt. Abdullah nâm hâtun ile li ebeveyn er karındaşı Mahmud Çelebi’ye münhasıra olduğu lede’ş-şer‘i’l-mutahhar zâhir ve mütehakkik oldukdan sonra mezbûre Hatice Hâtun meclis-i şer‘-i şerîf-i enverde işbu râfi‘ü’l-kitâb İbrahim Çelebi b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip zevcem müteveffâ-yı mezbûrun muhallefâtından olup mahalle-i mezbûrede vâki‘ bir tarafdan Navluncu Mustafa mülkü ve bir tarafdan mezbûr İbrahim Çelebi mülkü ve bir tarafdan mezbûr Mahmud Çelebi mülkü ve bir tarafdan tarîk-i âm ile mahdûd bir fevkānî ve bir tahtânî odaları ve matbah ve müşterek bi’r-i mâ ve kenîfi ve havluyu müştemil mülk menzilde olan dört sehimden bir sehim hisse-i şâyi‘amı bi cümleti’t-tevâbi‘ ve’l-levâhık mezbûr İbrahim Çelebi’ye bin akçeye tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr bin akçeyi mezbûr İbrahim Çelebi yedinden tamâmen ahz ve kabz eyledim ba‘de’l-yevm menzili mezkûrda olan bir sehim hisse-i mezbûrem merkūme İbrahim Çelebi’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Mahmud Çelebi b. İsmail , Mehmed Çelebi b. Osman, Mehmed b. Eyüb, Mahmud b. Mehmed, Musli Bey b. Receb, Hüseyin Beşe b. Receb, Hüseyin b. Ali Ser-bölük, Ali b. Abdullah.

(EYÜB90 - cilt: 31, sayfa: 388 - Hüküm no: 457 - Orijinal metin no: [69b-1])﻿

﻿

﻿

458. Hüküm

Rahime bt. Abdülmennân’ın menzilini kocası Şaban b. Ebûbekir’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Serv[i] mahallesi sâkinelerinden Rahime bt. Abdülmennân nâm hâtun tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Himmet Beşe b. Ali ve Mehmed b. Ahmed nâm kimesneler şehâdetleriyle şer‘an vekâleti sâbite olan İbrahim Beşe b. Hüdâverdi nâm kimesne meclis-i şer‘-i hatîr-i lâzımü’t-tevkīrde müvekkile-i mezbûrenin zevci işbu râfi‘ü’l-kitâb Şaban b. Ebûbekir nâm kimesne mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Rahime Hâtun akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ iki tarafdan Süleyman Ağa b. Abdülbâkī mülkü ve bir tarafdan Ali Bey b. Mahmud mülkü ve bir tarafdan tarîk-i hâs ile mahdûd bir bâb fevkānî ve bir tahtânî odaları ve zât-ı eşcâr-ı müsmire ve gayr-ı müsmire bahçeyi ve kenîfi müştemil menzilini bi cümleti’t-tevâbi‘ ve’l-levâhık zevci mezbûr Şaban’a otuz kıt‘a esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve ve teslîm ve temlîk edip ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mastûr otuz guruşu zevci mezbûr Şaban yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûr Şaban’ın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Ahmed Efendi b. Mehmed el-İmâm, Mehmed Efendi b. Hasan el-İmâm, Ali b. Mehmed, Ahmed b. Himmet, Hasan b. Abdullah, Ali b. Abdullah, Mehmed b. Eyüb.

(EYÜB90 - cilt: 31, sayfa: 389 - Hüküm no: 458 - Orijinal metin no: [69b-2])﻿

﻿

﻿

459. Hüküm

Sâliha Hatun bt. Abdülmennân ile çocuklarının miras ev hisselerini Süleyman Ağa b. Abdülmennân’a satmaları

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i enverd[en] mevlânâ Mehmed Efendi b. Nasuh irsâl olunup ol dahi zeyl-i kitâbda muharrerü’l-esâmî müslimîn ile Havâss-ı Aliyye kazâsına tâbi‘ kasaba-i Hasköy’de Abdüsselâm mahallesi sâkinelerinden Sâliha Hâtun bt. Abdülmennân’ın menziline varıp akd-i meclis-i şer‘-i mübîn eyledikde mahmiye-i İstanbul’da Cezerî Kasım Paşa mahallesi sükkânından iken bundan akdem vefât eden İbrahim Ağa b. Ahmed nâm müteveffânın verâseti zevce-i metrûkesi mezbûre Sâliha Hâtun ile sulbî kebîr oğulları Osman Ağa ve Nuh Ağa’ya münhasıra olup tashîh-i mes’eleleri on altı sehimden i‘tibâr olunup sihâm-ı mezkûreden iki sehmi merkūme Sâliha Hâtun’a ve yedişer sehmi dahi mezbûrân Osman Ağa ve Nuh Ağa’nın her birine isâbet ve intikāl eylediği ve mezbûre Sâliha Hâtun mezbûr Nuh Ağa’nın menzili âti’z-zikrde olan yedi sehim hisse-i mezkûresini semen-i ma‘lûma iştirâ edip irsen ve şirâen dokuz sehim hisseye mâlike olduğu şer‘an zâhir ve mütehakkik oldukdan sonra mezbûr Osman Ağa asâleten ve merkūme Sâliha Hâtun’un hâlâ zevci ve tarafeynden menzili mezkûrda olan dokuz sehim hisse-i merkūmesini bey‘a ve semeni ba‘de’l-kabz kendiye îsâle vekîli olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mustafa Çelebi b. Yusuf ve Mehmed Çelebi b. Hasan şehâdetleriyle şer‘an vekâleti sâbite olan el-Hâc Ahmed Ağa b. Süleyman vekâleten meclis-i ma‘kūd-ı mezkûrda işbu râfi‘ü’l-kitâb Süleyman Ağa b. Abdülmennân mahzarında her biri asâleten ve vekâleten ikrâr-ı tâm ve takrîr-i kelâm edip müteveffâ-yı mezbûr İbrahim Ağa’nın muhallefâtından olup zikr olunan Abdüsselâm mahallesinde vâki‘ bir tarafdan ba‘zan Mahmud Ağa b. Mustafa mülkü ve ba‘zan ser-habbâzân Mehmed Çelebi mülkü ve bir tarafdan ba‘zan Fâtıma ve Meryem bintey Şaban nâm hâtunlar mülkleri ve ba‘zan yine bizim mülkümüz [70a] ve ba‘zan Birincibaşı kızı Ümmühâni Hâtun mülkü ve bir tarafdan ba‘zan Hasan Çelebi b. Ali ve ba‘zan Emine Hâtun vakfı ve bir tarafdan tarîk-i âm ile mahdûd dört bâb fevkānî odaları ve sofa ve dehliz ve iki bâb tahtânî oda ve bir kiler ve matbah ve iki halvetli hamamı ve camekânı ve bir kenîfi ve üç bi’r-i mâ ve iki kenîf ve bir mikdâr arsa-i hâliyeyi ve zât-ı eşcâr-ı müsmire ve gayr-ı müsmire hadîkayı müştemil mülk-i mevrûs menzilde olan hisse-i mezkûrelerimizi bi cümleti’t-tevâbi‘ ve’l-levâhık mezbûr Süleyman Ağa’ya bin altı yüz elli esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve teslîm ve temlîk ve ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezkûr bin altı yüz elli guruşu mezbûr Süleyman Ağa yedinden tamâmen ahz ve kabz eyledik ba‘de’l-yevm menzili mahdûd-ı mezkûr mezbûr Süleyman Ağa’nın mülk-i müşterâsı olmuşdur keyfe mâ yeşâ’ ve hasbe mâ yahtâr mutasarrıf olsun dediklerin[d]e gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an ba‘s olunan çukadâr Hasan Beşe b. Receb ve Hüseyin Çelebi b. Ali ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Sâlih Efendi b. Mehmed, Hüseyin b. Ali, Ahmed Efendi b. Mustafa el-İmâm, Ahmed Çelebi b. Mehmed, Mehmed Çelebi b. Ahmed, Mustafa Çelebi b. Yusuf, Ali Ağa b. Mehmed, Mehmed b. Eyüb, Ali b. Abdullah.

(EYÜB90 - cilt: 31, sayfa: 389 - Hüküm no: 459 - Orijinal metin no: [69b-3])﻿

﻿

﻿

460. Hüküm

Bâğıcinân bt. Abdullah’ın muhâlaa yoluyla boşandığı

İşbu mazmûnunda muhâla‘adan bahseden sahîh ve şer‘î bir hüccetdir. Medîne-i Hazret-i Ebâ Eyyûb el-Ensârî mahallâtından Câmi‘-i Kebîr mahallesinde sâkine olan Bâğıcinân bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Halil b. Abdülkerim nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’r-râbi‘ ve’l-ışrîn min Cumâdelâhire sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Mehmed b. Eyüb, Mehmed b. Mahmud, Hüseyin b. Ali

(EYÜB90 - cilt: 31, sayfa: 391 - Hüküm no: 460 - Orijinal metin no: [70a-1])﻿

﻿

﻿

461. Hüküm

Mehmed b. Hacı Ali’nin alacak hususunda Marola, İskoline ve Ralinçe ile sulh olması

Mahmiye-i İstanbul’da Vezir hanında sâkin Mehmed b. el-Hâc Ali nâm kimesne meclis-i şer‘-i şerîfde işbu bâ‘isâtü’l-vesîka Marola bt. Kosta ve İskoline bt. Emire ve Ralinçe bt. Yanaki nâm nasrâniyyeler taraflarından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan Yanaki v. Argiri nâm zimmî muvâcehesinde ikrâr-ı tâm ve takrîr-i kelâm edip müvekkilât-ı mezbûrât Marola ve İskoline ve Ralinçe zimmetlerinde beynimizde ma‘lûm tülbent ve yemeni bahâlarından on dört esedî guruş hakkım olup meblağ-ı mezbûru müvekkilât-ı mezbûrâtdan da‘vâ ve taleb eylediğimde anlar dahi inkâr etmekle beynimizde münâza‘ât-ı kesîre ve muhâsamât-ı şedîde vâki‘ olmuşdu el-hâletü hâzihî beynimizde muslihûn tavassut etmeğin beni an inkâr mezbûrât ile beş esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezbûr beş esedî guruşu yedlerinden bi’t-tamâm ahz ve kabz eyledim ba‘de’l-yevm meblağ-ı mezbûrun ziyâdesine müte‘allik da‘vâdan mezbûrât Marola ve İstoline ve Ralinçe’nin zimmetlerini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Hâfız İsmail Efendi el-İmâm, Ali Çelebi b. Yusuf Müezzin, Mehmed b. Ramazan, Kalburî Mehmed Dede, Hüseyin b. Zülalî, Hacı Receb b. Abdullah, Hacı Ramazan b. Abdullah.

(EYÜB90 - cilt: 31, sayfa: 391 - Hüküm no: 461 - Orijinal metin no: [70a-2])﻿

﻿

﻿

462. Hüküm

Serkis, Karabet ve Zelale üzerine anneleri Sara bt. Farhad’ın vasî tayin edilmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından İslâm Bey mahallesi sükkânından iken bundan akdem mürd olan Hayri v. Hanna nâm hâlikin sulbî sagīr oğulları Serkis ve Karabet ile sulbiye sagīre kızı Zelale’nin tesviye-i umûrları için bir vasî nasb olunmak lâzım ve mühim olmağla hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi sagīrûn-ı merkūmûnun anaları işbu bâ‘isetü’l-vesîka Sara bt. Farhad nâm nasrâniyye vesâyet uhdesinden gelmekle kādire olduğunu zeyl-i rakīmde muharrerü’l-esâmî müslimîn ihbâr etmekle mersûme Sara’yı sagīrûn-ı merkūmûnun tesviye-i umûrları için vasî nasb ve ta‘yîn edip ol dahi vesâyet-i mezbûreyi kabûl ve merâsimini edâya müte‘ahhid olmağın mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 392 - Hüküm no: 462 - Orijinal metin no: [70a-3])﻿

﻿

﻿

463. Hüküm

Ölen Hayri v. Hanna’nın borcunu ödemek üzere sirkeci dükkânındaki aletlerin satılması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından İslâm Bey mahallesi sükkânından iken bundan akdem mürd olan Hayri v. Hanna nâm hâlikin eytâm-ı sıgārının tesviye-i umûrları için min kıbeli’ş-şer‘i’l-mutahhar[dan] mansûbe vasîleri ve anaları işbu râfi‘atü’l-vesîka Sara bt. Farhad nâm nasrâniyye meclis-i şer‘-i şerîfde bi’l-vesâye takrîr-i kelâm ve ta‘bîr ani’l-merâm edip hâlik-i mezbûrun düyûnu terekesinden ezyed olduğundan mâ‘adâ sıgār-ı merkūmenin zarûret-i nafaka ve kisveleri olmağla hâlik-i mezbûrun düyûnu terekesinden ezyed ve sıgār-ı mersûmenin zarûret-i nafakaları olduğuna vukūfu olan hâzırûn bi’l-meclis İbrahim b. Şaban ve Mehmed b. Abdullah ve Sâlih b. Mehmed ve Abdi Beşe b. Mehmed ve Abdülkādir b. İbrahim ve Mehmed b. Abdülganî nâm kimesneler ile Melkon v. Hacir ve Farhad v. Karagöz nâm zimmîlerden ba‘de’l-istihbâr medîne-i mezbûrede Câmi‘-i Kebîr mahallesinde vâki‘ hâlik-i mezbûrun hâl-i hayâtında taht-ı icâresinde olan lede’l-ahâlî ma‘lûmü’l-hudûd sirkeci dükkânının içinde mevcûd âlât ve eşyâsını semen-i misli ile ba‘de’l-müzâyede ve inkıtâ‘i’r-rağbete âhara bey‘a ve semenlerinden hâlik-i mezbûrun düyûn-ı müsbete-i müteferrikasını edâya kıbel-i şer‘-i şerîfden izin taleb ederim dedikde gıbbe’l-istihbâr mezbûrûn İbrahim ve Mehmed ve Sâlih ve Abdi Beşe ve Abdülkādir ve Mehmed ve Melkon ve Farhad cevâblarında fi’l-hakīka hâlik-i merkūmun düyûnu terekesinden ezyed ve sıgār-ı mezbûrenin eşedd-i ihtiyâc ile nafaka ve kisveye muhtâc olduğunu her biri alâ tarîki’ş-şehâde haber vermeğin vasiyy-i merkūme Sara’ya hâlik-i mezbûrun dükkân-ı mezkûrda olan âlât ve eşyâsını ber vech-i muharrer âhara bey‘a cânib-i şer‘den izin birle mâ cerâ alâ hâze’l-minvâl gıbbe’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Beşe b. Receb, Hüseyin Çelebi b. Ali, Mehmed b. Eyüb.

(EYÜB90 - cilt: 31, sayfa: 392 - Hüküm no: 463 - Orijinal metin no: [70b-1])﻿

﻿

﻿

464. Hüküm

Ümmühani bt. Mustafa ile kocası Hüseyin b. Süleyman’ın evlerini Fütûha Hatun Vakfı’na istiğlâl yoluylasattıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesi sâkinelerinden Ümmühâni bt. Mustafa nâm hâtun ile zevci Hüseyin b. Süleyman nâm kimesne meclis-i şer‘-i hatîr-i lâzımü’t-tevkīrde medîne-i mezbûrede merkūme Fütûha Hâtun vakfı’na bi’l-fi‘l mütevellî olan işbu râfi‘ü’l-kitâb Mehmed Çelebi b. Mustafa nâm kimesne mahzarında her biri tav‘an ikrâr-ı tâm ve takrîr-i kelâm edip ale’l-iştirâki’s-seviy silk-i mülkümde münselik olup mahalle-i mezbûrede vâki‘ bir tarafdan Süleyman Kethüdâ mülkü ve bir tarafdan Hüseyin Beşe b. İshak mülkü ve bir tarafdan Ekmekçibaşı mülkü ve bir tarafdan tarîk-i hâs ile mahdûd mülk menzilimizi bi cümleti’t-tevâbi‘ ve’l-levâhık mütevellî-i mezbûr Mehmed Çelebi’ye yirmi kıt‘a esedî guruşa bi tarîki’l-istiğlâl bey‘ ve teslîm edip ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ yirmi guruşu mütevellî-i mezbûr yedinden tamâmen ahz ve kabz eylediğimizden sonra yine mütevellî-i merkūm menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin üç esedî guruş ücret ile bize îcâr ve teslîm biz dahi ber vech-i muharrer istîcâr ve tesellüm ve kabûl eyledik dediklerinde gıbbe’t-tasdîki’ş-şer‘î mukırrân-ı mezbûrân i‘âde-i kelâm edip ehadühümâ âharın zimmetine lâzım gelen meblağa emr ve kabûlü hâviye kefâlet-i sahîha-i şer‘iyye ile kefîl olduk dediklerinde mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelâhir li sene ihdâ ve tis‘în ve elf.

Şuhûdü’l-hâl: Mehmed Çelebi b. Veli, es-Seyyid Mahmud Çelebi b. es-Seyyid Mehmed, Mahmud Beşe b. Hüseyin, Mehmed Ağa b. Eyüb, Abdullah Halîfe el-Müezzin, Mehmed b. Mahmud, Ali b. Abdullah, Hüseyin Çelebi b. Ali, Ali b. İslâm.

(EYÜB90 - cilt: 31, sayfa: 393 - Hüküm no: 464 - Orijinal metin no: [70b-2])﻿

﻿

﻿

465. Hüküm

Hatice bt. Hasan’ın, borçlu olduğu İbrahim Çelebi’yi borç karşılığı kirasını tahsil etmek üzere vekil tayini

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kiremitçi Süleyman Çelebi mahallesinde sâkine Hatice bt. Hasan nâm hâtun meclis-i şer‘-i şerîfde işbu râfi‘ü’l-kitâb İbrahim Çelebi b. İsmail mahzarında ikrâr ve takrîr-i kelâm edip mezbûr İbrahim Çelebi malından bana yüz esedî guruş ikrâz ve teslîm ben dahi yedinden iktirâz ve kabz ve tesellüm eyledim meblağ-ı mezkûr yüz esedî guruş mezbûr İbrahim Çelebi’ye hâlâ zimmetimde lâzımü’l-edâ ve vâcibü’l-kazâ deynimdir dedikde gıbbe’t-tasdîki’ş-şer‘î mezbûre Hatice’nin sadrî kebîr oğulları Ali Çelebi ve Hasan Çelebi ibney Ahmed mezbûr İbrahim Çelebi mahzarında her biri ikrâr ve takrîr-i kelâm edip meblağ-ı mezbûr yüz esedî guruşa emr ve kabûlü hâviye kefâlet-i sahîha-i şer‘iyye ile kefîl ve zâmin olduk dediklerinden sonra mezbûre Hatice mezbûr İbrahim Çelebi mahzarında takrîr-i kelâm edip mahmiye-i İstanbul’da Mahmud Paşa kurbunda vâki‘ Ayasofya-i Kebîr evkāfı’ndan icâre-i mu‘accele ve müeccele ile mutasarrıf olduğum bir bâb mahzenin beher mâh ücreti olan yüz elli [71a] akçeyi müste’cirinden almak üzre mezbûr İbrahim Çelebi’yi tarafımdan vekîl ettim dedikde ol dahi vekâlet-i merkūmeyi kabûl ve levâzımını edâya ta‘ahhüd ve iltizâm etmeğin mâ cerâ bi’l-ibtigā ketb olundu. Fi’l-yevmi’s-sâdis ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Ahmed Efendi b. Mustafa el-İmâm, Ahmed Çelebi b. Mehmed, Mehmed Çelebi b. Mustafa, Mustafa Ağa, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 394 - Hüküm no: 465 - Orijinal metin no: [70b-3])﻿

﻿

﻿

466. Hüküm

Mütevelli Sâlih Efendi’nin tevliyyetindeki üç vakıf ile Koca Sinan Paşa Vakfı’na borçlu olduğuna dair beyanı

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mustafa Efendi b. İsmail irsâl olunup ol dahi medîne-i Hazret-i Ebâ Eyyûb-i Ensârî’de Zal Mahmud Paşa câmi‘-i şerîfi kurbunda sâkin mahmiye-i İstanbul’da vâki‘ merhûm Hacı Hasanzâde Muhyiddin Efendi ve müftü Mehmed Efendi ve Safiye Hâtun evkāfı ile merhûm Koca Sinan Paşa vakfı’nın meşrûtiyyet üzre mütevellîsi olan Bostânîzâde Sâlih Efendi ibnü’l-merhûm Ahmed Efendi’nin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde evkāf-ı mezkûre umûru için kāimmakām-ı mütevellî nasb ve ta‘yîn olunan işbu râfi‘ü’l-kitâb fahrü’l-eşbâh Hasan Ağa b. Mehmed mahzarında tav‘an ikrâr-ı tâm ve takrîr-i kelâm edip merhûm-ı mezbûr Hacı Hasanzâde Muhyiddin Efendi ve müftü Mehmed Efendi ve Safiye Hâtun evkāfının icârât ve mahsûlât ve müşâhere ve rüsûmâtından benim zamânımda kırk dört bin yüz elli iki akçe ahz ve kabz edip ve merhûm-ı mezbûr Koca Sinan Paşa evkāfı’ndan medîne-i mezbûreye tâbi‘ Silivri nâhiyesi müzâfâtından Kedili nâm karyenin bin doksan bir ve doksan iki ve doksan üç senelerinin mahsûbunu âhara der-uhde etmekle ber vech-i peşîn beş yüz seksen bir esedî guruş ahz ve kabz edip kendi mesârifime sarf ile istihlâk etmişidim hâlâ zikr olunan kırk dört bin yüz elli iki akçe ile beş yüz seksen bir esedî guruş evkāf-ı mezkûreye zimmetimde lâzımü’l-edâ ve vâcibü’l-kazâ deynimdir dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan muhzır Hüseyin Çelebi ve Mehmed b. Mehmed ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed Efendi b. Ömer el-İmâm, Hacı Şaban b. Ahmed, Kâtib Abdurrahman Çelebi b. Mehmed Efendi, Mehmed Efendi b. ( ) el-İmâm, Mustafa Çelebi b. ( ) el-Kayyum, Mustafa b. ( ) Müezzin.

(EYÜB90 - cilt: 31, sayfa: 394 - Hüküm no: 466 - Orijinal metin no: [71a-1])﻿

﻿

﻿

467. Hüküm

Arakin v. Avanos’un alacak-verecek davasında Mehmed Efendi b. Veli ile sulh olması

Vilâyet-i Rumeli’nde nefs-i Dimetoka mahallâtından Kuyumcu mahallesi ahâlîsinden Arakin v. Avanos nâm zimmî meclis-i şer‘-i şerîfde işbu râfi‘ü’l-kitâb Mehmed Efendi b. Veli mahzarında tav‘an ikrâr-ı tâm ve takrîr-i kelâm edip mezbûr Mehmed Efendi bundan akdem mahrûse-i Edirne mahkemesinde kethüdâ iken beynimizde ma‘lûm bir husûs için mezbûr Mehmed Efendi’ye malımdan yetmiş esedî guruş vermişidim lâkin ol husûs müyesser olmamağla meblağ-ı mezkûr yetmiş esedî guruşu mezbûr Mehmed Efendi’den taleb ve da‘vâ eylediğimde beynimizde münâza‘ât-ı kesîre vâkı‘a olmuşdu el-hâletü hâzihî beynimizde muslihûn-ı müslimûn tavassut edip meblağ-ı mezkûr da‘vâsından beni mezbûr Mehmed Efendi ile otuz beş esedî guruş üzerine inşâ ve akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı mezkûr otuz beş esedî guruşu mezbûr Mehmed Efendi yedinden tamâmen ahz ve kabz edip meblağ-ı ziyâde otuz beş esedî guruşa müte‘allika da‘vâdan mezbûr Mehmed Efendi’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: İbrahim Efendi b. Hacı Ali el-Kefevî, İbrahim Ağa b. Ahmed, Hüseyin Efendi b. Hasan, Hüseyin Efendi b. Ali, Hüseyin Çelebi b. Hasan, Veli b. Ahmed, Mehmed b. Eyüb.

(EYÜB90 - cilt: 31, sayfa: 395 - Hüküm no: 467 - Orijinal metin no: [71a-2])﻿

﻿

﻿

468. Hüküm

Ahmed b. Ömer’in evini Ebûbekir Beşe b. Veli’ye satması

Havâss-ı Aliyye kazâsına tâbi‘ Çiftalan nâm karye sükkânından Ahmed b. Ömer nâm kimesne meclis-i şer‘-i şerîfde işbu râfi‘ü’l-kitâb Ebûbekir Beşe b. Veli nâm kimesne mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Ali Beşe mülkü ve bir tarafı Süleyman Beşe mülkü ve bir tarafı Hüseyin mülkü ve bir tarafı tarîk-i âm ile mahdûd bir bâb tahtânî oda ve bir sofa ve havluyu müştemil mülk menzilimi cemî‘ tevâbi‘ ve levâhıkı ile mezbûr Ebûbekir Beşe’ye yirmi esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr yirmi esedî guruşu mezbûr Ebûbekir Beşe yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Ebûbekir Beşe’nin müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Hüseyin b. Abdullah, Süleyman b. Mehmed, Ali b. Himmet, Ramazan b. Ali, Mehmed b. Ali, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 396 - Hüküm no: 468 - Orijinal metin no: [71a-3])﻿

﻿

﻿

469. Hüküm

Abraham v. Kanber’in borçlarını karşılamak için işlettiği fırın malzeme ve aletlerini Hacı Hasan b. Ali’ye satması

Husûs-ı âti’l-beyânın mahallinde tahrîri iltimâs olunmağın savb-ı şer‘den mevlânâ Ahmed Efendi b. Mehmed irsâl olunup ol dahi zeyl-i vesîkada muharrerü’l-esâmî müslimîn ile a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fezâ’il metbû‘ü’l-efâzıl keşşâfü’l-müşkilâti’d-dîniyye hallâlü’l-mu‘dilâti’l-yakīniyye sa‘âdetlü semâhatlü Dâmâd Mustafa Efendi hazretlerinin Sütlüce’de vâki‘ sa‘âdet-hânelerine varıp akd-i meclis-i şer‘-i şerîf olundukdan sonra hazret-i müşârün-ileyhin mezbûr Sütlüce’de vâki‘ ekmekçi fırınlarında müste’ciri olan Abraham v. Kanber nâm Ermeni meclis-i ma‘kūd-ı mezkûrda Navluncu tâifesinden râfi‘ü hâze’l-kitâb el-Hâc Hasan b. Ali nâm kimesne mahzarında bi’t-tav‘i’s-sâf ikrâr ve takrîr-i kelâm edip emlâkimden hazret-i müşârün-ileyhin mezbûr fırınları içinde mevcûd her bir keyli yetmişer akçeden yüz seksen keyl hâs buğdayı on iki bin altı yüz akçeden, yüz doksan bir buçuk keyl mahlût buğday dokuz bin beş yüz yetmiş beş akçeye ve her bir keyl ellişer akçeden elli iki buçuk keyl buğday iki bin altı yüz yirmi beş akçeye ki cem‘an beş yüz on dokuz keyl buğday min haysi’l-mecmû‘ otuz bin akçeye ve fırın-ı mezkûr içinde mevcûd her bir re’si ikişer bin akçeden dokuz re’s bârgir ve altmış çeki odun ve her bir keyli yirmişer akçeden yüz keyl kepek ve her bir vakıyyesi yirmişer akçeden elli vakıyye bezir yağı ve bir re’s himârı ve sâir ekmekçi fırını âlâtını dahi otuz bin akçeye, cem‘an altmış bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bi safkatin vâhidetin mezbûr el-Hâc Hasan’a bey‘ ve teslîm edip ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı merkūm altmış bin akçeden elli dört bin akçesini müşârün-ileyh efendi hazretlerine olan deynim için üçümüz bir mahalde iken havâle ve anlar dahi ba‘de’l-kabûl altı bin akçesini dahi mezbûr el-Hâc Hasan’a olan deynim için takās ol dahi mukāssa ve kabûl eyledi dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an ba‘s olunan Mehmed b. İbrahim ile meclis-i şer‘a gelip alâ vukū‘ihi inhâ ve takrîr etmeğin mâ cerâ bi’l-ibtigā ketb olundu. Fi’l-yevmi’s-sâmin ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Fahrü’l-eimme Mehmed Efendi b. İbrahim el-İmâm bi câmi‘-i Hazret-i Ebâ Eyyûb-i Ensârî, Mehmed Efendi b. Mehmed el-Hatîb bi câmi‘-i Mahmud Ağa, es-Seyyid Mehmed Çelebi b. Ahmed, Mehmed Çelebi b. Mehmed el-Müezzin, el-Hâc Veli Ağa b. Eyüb, Hüseyin Beşe b. Hüseyin, Bekir Ağa b. Halil Paşa, Abdülbâkī Çelebi b. Ramazan.

(EYÜB90 - cilt: 31, sayfa: 396 - Hüküm no: 469 - Orijinal metin no: [71b-1])﻿

﻿

﻿

470. Hüküm

Hüseyin b. Eyüb’ün arsasını Rabia bt. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Düğmecibaşı mahallesi sükkânından Hüseyin b. Eyüb nâm kimesne meclis-i şer‘-i şerîfde işbu râfi‘atü’l-kitâb Râbia bt. Mustafa nâm hâtun mahzarında bi’t-tav‘i’s-sâf ikrâr ve takrîr-i kelâm edip silk-i mülkümde münselik olup mahalle-i mezbûrda vâki‘ bir tarafdan mezbûre Râbia mülkü ve bir tarafdan yine âhar mülküm ve bir tarafdan ba‘zan Mutahharzâde Efendi mülkü ve ba‘zan imâma meşrûta vakf menzil ve bir tarafdan tarîk-i âm ile mahdûd olup tahmînen bir tarafı dört zirâ‘ ve bir tarafı üç zirâ‘ içinde müşterek su kuyusu olan mülk arsa-i hâliyemi cemî‘ tevâbi‘iyle mezbûre Râbia’ya otuz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eylediğinden sonra semeni olan meblağ-ı mezbûr otuz esedî guruşu merkūme Râbia yedinden tamâmen ahz ve kabz eyledim ba‘de’l-yevm arsa-i mezkûrede alâka ve medhalim yokdur merkūme Râbia’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed Çelebi b. Halil, İbrahim Çelebi b. Mahmud, Mahmud Çelebi b. İsmail, Musa Beşe b. Abdullah, Hasan b. Mustafa.

(EYÜB90 - cilt: 31, sayfa: 397 - Hüküm no: 470 - Orijinal metin no: [71b-2])﻿

﻿

﻿

471. Hüküm

Musa Beşe b. Abdullah’ın hanımı Fâtıma bt. Mustafa’ya ev hissesini satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sâkinlerinden Musa Beşe b. Abdullah nâm kimesne meclis-i şer‘-i şerîf-i enverde takrîr-i kelâm ve ta‘bîr ani’l-merâm edip silk-i mülkümde münselik olup mahalle-i mezbûrede vâki‘ bir tarafdan Musli Bey b. Receb mülkü ve bir tarafdan eskici Mustafa mülkü ve bir tarafdan ba‘zan Havva bt. Mustafa nâm hâtun mülkü ve ba‘zan Ramazan Çelebi b. Mustafa mülkü ve bir tarafdan tarîk-i âm ile mahdûd bir fevkānî ve bir tahtânî odaları ve bir sofa ve müşterek kuyu ve bahçe ve kenîf ve havluyu müştemil menzilin nısfı benim mülküm ve nısf-ı âharı zevcem gāibe ani’l-meclis Fâtıma bt. Mustafa nâm hâtunun mülkü olmağın hâlâ benim nısf hisse-i mezkûre-i şâyi‘amı dahi merkūme Fâtıma’ya üç bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezkûr üç bin akçeyi zevcem merkūmenin yedinden tamâmen ahz ve kabz eyledim ba‘de’l-yevm mecmû‘-ı menzil mezbûre Fâtıma’nın mülk-i mahzı ve hakk-ı sırfıdır keyfe mâ teşâ’ mutasarrıfe [72a] olsun dedikde mâ cerâ hıfzan li’l-makāl bi’l-ibtigā ketb olundu. Fi’l-yevmi’s-sâmin ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed Çelebi b. Halil, Mahmud Çelebi b. İsmail, İbrahim Çelebi b. Mahmud, Hasan b. Mustafa, Hasan b. Abdünnebi.

(EYÜB90 - cilt: 31, sayfa: 398 - Hüküm no: 471 - Orijinal metin no: [71b-3])﻿

﻿

﻿

472. Hüküm

Havva bt. Abdullah’ın boşandığı Osman Çelebi b. Sinan’dan mehirini alması

Havâss-ı Aliyye kazâsına tâbi‘ Ayas Ağa nâm karye sâkinelerinden Havva bt. Abdullah nâm hâtun tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Mehmed Çelebi b. Mustafa ve diğer Mehmed b. Mustafa nâm kimesneler şehâdetleriyle hasm-ı hâss-ı şer‘î mahzarında şer‘an vekâleti sâbite olan diğer Mehmed Çelebi b. Mustafa nâm kimesne meclis-i şer‘-i şerîfde müvekkile-i mezbûrenin zevc-i mutallıkı işbu râfi‘ü’l-kitâb Osman Çelebi b. Sinan mahzarında bi’l-vekâle ikrâr ve takrîr-i kelâm edip müvekkile-i mezbûre merkūm Osman Çelebi’nin zevcesi olup bundan akdem tatlîk etmekle mezbûr Osman Çelebi zimmetinde mütekarrir ve ma‘kūdun-aleyh olan bin akçe mehr-i müeccel hakkı zimmetinde kalmağla müvekkilem merkūme Havva meblağ-ı mezbûru hâlâ da‘vâ ve taleb eylediğinde beynlerinde nizâ‘-ı küllî vâki‘ olmağın beynlerine muslihûn-ı müslimûn tavassut edip müvekkile-i mezbûre Havva’yı merkūm Osman Çelebi ile beş yüz akçe üzerine inşâ-i akd-i sulh eylelediklerinde ol dahi sulh-ı mezbûru kabûl ve bedel-i sulh olan meblağ-ı mezbûr beş yüz akçeyi mezbûr Osman Çelebi yedinden bi’t-tamâm ahz ve kabz edip ba‘de’l-yevm mehr-i müecceline ve hukūk-ı zevciyyete müte‘allika da‘vâdan mezbûr Osman Çelebi’nin zimmetini ibrâ ve iskāt eyledim dedi dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fî selhi Cumâdelâhire li sene ihdâ ve tis‘în ve elf.

Şuhûdü’l-hâl: Osman b. Mahmud, İbrahim b. İsmail, Musa b. Mustafa, Hasan b. Abdullah, Ali b. Mehmed.

(EYÜB90 - cilt: 31, sayfa: 398 - Hüküm no: 472 - Orijinal metin no: [72a-1])﻿

﻿

﻿

473. Hüküm

Hasan Beşe b. Murad’ın miras evdeki hissesini kardeşi Hüseyin Beşe’ye satması

Medîne-i Hazret-i Ebâ Eyyûb el-Ensârî -dâme fî rıdvâni’l-Bârî-’de İslâm Bey mahallesi sükkânından Hasan Beşe b. Murad nâm [kimesne] meclis-i şer‘-i şerîfde li ebeveyn er karındaşı işbu râfi‘ü’l-kitâb Hüseyin Beşe mahzarında ikrâr ve takrîr-i kelâm edip akd-i âti’z-zikrin sudûruna değin karındaşım mezbûr Hüseyin Beşe ile ale’l-iştirâki’s-seviy yedimizde mülkümüz ve hakkımız olup mahalle-i mezbûrede vâki‘ iki tarafı mezbûr İslâm Bey vakfı ve bir tarafı mekābir-i müslimîn ve bir tarafı tarîk-i âm ile mahdûd iki bâb fevkānî ve iki bâb tahtânî odaları ve bir sofa ve bir mikdâr bahçe ve müşterek bi’r-i mâ ve havluyu müştemil mülk-i mevrûs menzilde olan nısf hisse-i şer‘iyye-i şâyi‘amı cümle tevâbi‘ ve levâhıkı ile karındaşım mezbûr Hüseyin Beşe’ye doksan kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î [ile] bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan mezbûr doksan esedî guruşu mezbûr Hüseyin Beşe yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda olan nısf hisse-i şer‘iyye-i şâyi‘amda alâka ve medhalim kalmadı mecmû‘-ı menzil irsen ve şirâen mezbûr Hüseyin Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fî selhi Cumâdelâhire li sene ihdâ ve tis‘în ve elf.

Şuhûdü’l-hâl: Es-Seyyid Abdurrahman Efendi b. es-Seyyid Yakub el-İmâm, Mehmed b. Hüseyin, Mustafa b. Osman, Mustafa b. Mehmed, İbrahim b. Mehmed, el-Hâc Mustafa b. Abdurrahman, Musa Beşe b. Abdullah.

(EYÜB90 - cilt: 31, sayfa: 399 - Hüküm no: 473 - Orijinal metin no: [72a-2])﻿

﻿

﻿

474. Hüküm

Fâtıma bt. İbrahim ile Ahmed b. Mahmud’un evlenmesi

Medîne-i Ebâ Eyyûb el-Ensârî -radiye anhu Rabbühü’l-Bârî-’de Ahmed Dede mahallesi sâkinelerinden Fâtıma bt. İbrahim nâm hâtun meclis-i şer‘-i şerîf-i enverde işbu râfi‘ü’l-kitâb Ahmed b. Mahmud mahzarında bi tav‘ihâ ikrâr-ı tâm ve takrîr-i kelâm edip zeyl-i vesîkada muharrerü’l-esâmî müslimîn huzûrunda iki bin akçe mehr-i müeccel ile nefsimi mezbûr Ahmed’e tezvîc eyledim dedikde mezbûr Ahmed ben dahi zevce muharrer meblağ-ı mezkûr iki bin akçe mehr-i müeccel ile merkūme Fâtıma’yı nefsim için tezevvüc ve kabûl eyledim dedikde ahadühümâ âharın ikrârını vicâhen ve şifâhen tahkīk ve tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Mehmed b. Yakub, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 399 - Hüküm no: 474 - Orijinal metin no: [72a-3])﻿

﻿

﻿

475. Hüküm

Karısının bazı eşyalarını ondan izinsiz olarak alan Osman b. Hüsameddin’in malları iadesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesi sâkinelerinden işbu râfi‘atü’l-kitâb Peymâne bt. Abdullah nâm hâtun meclis-i şer‘-i şerîfde zevci Osman b. Hüsameddin nâm kimesne mahzarında üzerine da‘vâ ve takrîr-i kelâm edip zevcim mezbûr Osman sâkin olduğumuz menzilde bir garâr içine vaz‘ eylediğim altı aded sahan ve üç tencere ve bir leğen ma‘a ibrik ve bir kahve ibriği ve bir tas ve bir kefçe ve bir sini ile iki sandık içinde vaz‘ eylediğim üç entari ve sekiz aded gömlek ve iki don ve iki çintiyân ve iki çatma yastık ve bir hamam esbâbı ve yüz dirhem beyaz .....? ve bir çift pabuç ve mest ve bir topuk mesti ve bir dimi entari ve bir neftî çuka kürdiyemi bundan akdem benim iznim yoğiken fuzûl[i] ahz ve kabz edip firâr etmişidi hâlâ merkūm Osman’ı buldum suâl olunup takrîr-i tahrîr ve eşyâ-i muharrer-i mezkûremi bana teslîme tenbîh olunmak matlûbumdur dedikde gıbbe’s-suâl mezbûr Osman cevâbında fi’l-hakīka zevcem müdde‘iyye-i merkūmenin zikr olunan garâra ve sandıklara vaz‘ eylediği eşyâ-i muharrere-i mezkûresini minvâl-i muharrer üzre zevcem müdde‘iyye-i merkūmenin izni yoğiken ben ahz ve kabz eyledim hâlâ bendedir deyû tav‘an ikrâr ve i‘tirâf etmeğin alâ mûcebi ikrârihî eşyâ-i mezkûreyi müdde‘iyye-i mezbûreye teslîme mezbûr Osman’a tenbîh birle mâ vaka‘a bi’t-taleb ketb olundu. Fî selhi Cumâdelâhire sene [10]91.

Şuhûdü’l-hâl: Süleyman Efendi b. Ali, Mehmed b. Halil el-Mübâşir, Veyis Beşe b. Hüseyin, Hüseyin b. Receb, Sâlih b. Ahmed, Dilâver b. Abdullah.

(EYÜB90 - cilt: 31, sayfa: 400 - Hüküm no: 475 - Orijinal metin no: [72b-1])﻿

﻿

﻿

476. Hüküm

Yorgi v. Nikola’nın evini Aleksi v. Manol’e satması

Havâss-ı Aliyye kazâsı a‘mâlinden Silivri nâhiyesine tâbi‘ Fener nâm karye sükkânından Yorgi v. Nikola nâm zimmî meclis-i şer‘-i şerîfde işbu râfi‘ü’r-rakīm Aleksi v. Manol nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Kirace mülkü ve bir tarafı Petre Çako mülkü ve iki tarafı tarîk-i âm ile mahdûd bir bâb fevkānî ve bir bâb tahtânî oda ve havluyu müştemil mülk menzilimi cemî‘ tevâbi‘ ve levâhıkı ile mezbûr Aleksi’ye altı bin sekiz yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük eyledikden sonra semeni olan meblağ-ı mezbûr altı bin sekiz yüz akçeyi mezbûr Aleksi yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Aleksi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sânî min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Kika Şiro [v.] Baçko, Mankola [v.] İlya.

(EYÜB90 - cilt: 31, sayfa: 401 - Hüküm no: 476 - Orijinal metin no: [72b-2])﻿

﻿

﻿

477. Hüküm

Ahmed b. Mahmud’un boşadığı hanımı Hatice bt. Abdullah’ta kalan eşyalarını aldığı

Medîne-i Hazret-i Ebâ Eyyûb el-Ensârî’de Ahmed Dede mahallesinde sâkin Ahmed b. Mahmud nâm kimesne meclis-i şer‘-i şerîfde zevce-i mutallakası işbu râfi‘atü’l-kitâb Hatice bt. Abdullah nâm hâtun mahzarında ikrâr ve takrîr-i kelâm edip mezbûre Hatice zevcem olup bundan akdem tatlîk eylediğimde zimmetimde mütekarrir ve ma‘kūdun-aleyh olan dört yüz akçe mehr-i müeccel hakkı ile nafaka-i iddet ve me’ûnet-i süknâsı için dahi dört yüz elli akçe ki cem‘an sekiz yüz elli akçe hakkını mezbûre Hatice’ye edâ ve teslîm edip ol dahi yedimden ahz ve kabz eylediğinden hîn-i talâkda emlâkimden mezbûre Hatice yedinde üç tencere ve üç sahan ve bir kazgan ve dört gömlek ve iki sarığım kalmış idi hâlâ zikr olunan eşyâmı mezbûre Hatice yedinden bi’t-tamâm ahz ve kabz edip ba‘de’l-yevm hukūk-ı zevciyyete ve gayra müte‘allika da‘vâdan mezbûre Hatice’nin zimmetini ibrâ ve iskāt eyledim dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fî selhi Cumâdelâhire li sene ihdâ ve tis‘în ve elf.

Şuhûdü’l-hâl: Mahmud b. Hüseyin, Mehmed b. Mustafa, Hüseyin b. Ali, Mehmed b. Eyüb.

(EYÜB90 - cilt: 31, sayfa: 401 - Hüküm no: 477 - Orijinal metin no: [72b-3])﻿

﻿

﻿

478. Hüküm

Mehmed b. Ahmed ile Ümmühani bt. Abdullah’ın uygunsuz halde subaşı tarafından yakalandığı

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Küçük Hâslar’da bi’l-fi‘l subaşı olan işbu râfi‘ü’l-kitâb el-Hâc Yusuf Bey b. Abdullah meclis-i şer‘-i şerîfe Mehmed b. Ahmed ve Ümmühâni bt. Abdullah nâm hâtunu ihzâr ve mahzarlarında takrîr-i kelâm ve ta‘bîr ani’l-merâm edip mezbûr Mehmed kendiye nâ-mahrem olan mezbûre Ümmühâni ile işbu târih-i kitâb günü ba‘de’z-zuhr mahmiye-i İstanbul hısnı ebvâbından Edirnekapısı hâricinde vâki‘ mekābir-i müslimîn içinde nazar-ı nâssa hafî bir mahalde oturup mu‘âmele-i fuhş ederler iken mezbûrânı ahz ve ihzâr-ı şer‘ eylemişimdir suâl olunup takrîrleri tahrîr olunmak matlûbumdur dedikde gıbbe’s-suâl mezbûrân Mehmed ve Ümmühâni cevâblarında birbirine nâ-mahrem olduklarını ve vakt-i mezbûrda mahalli mezkûrda oturup mu‘âmele-i fuhş üzre iken mezbûr subaşı el-Hâc Yusuf Bey bizi ahz eyledi deyû her biri tâyi‘an ikrâr ve i‘tirâf eylelediklerinde mâ cerâ mezbûr subaşı talebiyle ketb olundu. Fi’l-yevmi’s-sânî min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. İbrahim, Ali b. Hasan, Murtaza Beşe b. Ahmed, Kahraman b. Hüseyin, Mehmed b. Ebûbekir, Mehmed b. Mahmud, Hüseyin b. Ali.

(EYÜB90 - cilt: 31, sayfa: 402 - Hüküm no: 478 - Orijinal metin no: [72b-4])﻿

﻿

﻿

479. Hüküm

Ahmed b. Abdullah’ın ölmeden cariyesi Mülâyim bt. Abdullah’ı azat ettiği

İşbu orta boylu açık kaşlı gök gözlü Rûsiyyetü’l-asl râfi‘atü’l-kitâb Mülâyim bt. Abdullah mahfil-i kazâda medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kiremitçi Süleyman mahallesi sükkânından iken bundan akdem vefât eden sayacı Ahmed b. Abdullah’ın verâseti zevce-i metrûkesi Âişe bt. Ali nâm hâtun ile li ebeveyn er karındaşları Ali ve Mustafa’ya münhasıra olduğu şer‘an zâhir ve mütehakkik oldukdan sonra müteveffâ-yı mezbûrun terekesine vâzı‘atü’l-yed olan mezbûre Âişe mahzarında üzerine da‘vâ ve takrîr-i kelâm edip müteveffâ-yı mezbûrun ben câriye-i memlûkesi olmağla bundan akdem maraz-ı mevtinde beni cemî‘ malından ifrâz ve i‘tâk edip sâir harâir-i asliyyâta idrâc ve ilhâk eyleyip tereke-i müteveffâ-yı mezbûrun sülüsü müsâ‘id olup ben sâir harâir-i asliyyât gibi hürre olmuş iken merkūme Âişe bana rıkkıyyet üzre vaz‘-ı yed eder suâl olunup sebîlim tahliyye ve mezbûre Âişe’nin kasr-ı yedine tenbîh olunmak matlûbumdur dedikde gıbbe’s-suâl mezbûre Âişe cevâbında tereke-i müteveffâ-yı mezbûra vaz‘-ı yedini ikrâr lâkin müdde‘iyye-i merkūme Mülâyim’in ber vech-i muharrer ıtkını inkâr edicek müdde‘iyye-i merkūme Mülâyim’den da‘vâsına mutâbıka beyyine taleb olundukda udûl-i ricâl-i [a]hrârdan olup yine mahalle-i mezbûre sâkinlerinden Ahmed Çelebi b. Mehmed ve Hasan Beşe b. Abdullah nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-hakīka müteveffâ-yı mezbûr sayacı Ahmed bundan akdem maraz-ı mevtinde müdde‘iyye-i merkūme Mülâyim’i cemî‘ malından ifrâz edip bizim huzûrumuzda i‘tâk ve tahrîr edip sâir harâir-i asliyyâta idrâc ve ilhâk eyledi hâlâ tereke-i müteveffâ-yı mezbûr müsâ‘id olmağın müdde‘iyye-i merkūme sâir harâir-i asliyyât gibi hürredir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle müdde‘iyye-i mezbûre Mülâyim’in ıtkına ba‘de’l-hükm merkūme Âişe’nin kasr-ı yedine tenbîh birle mâ vaka‘a bi’t-taleb ketb olundu. Fi’l-yevmi’s-sânî min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. Receb, Siyavuş b. Abdullah, Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 402 - Hüküm no: 479 - Orijinal metin no: [74a-1])﻿

﻿

﻿

480. Hüküm

Hasan Beşe b. Ahmed’in Hasan Dede zaviyesine bitişik arsa ve bina üzerindeki sahiplik iddiasının reddi

Mahmiye-i İstanbul’da merkūm Sultan Selim Hân sûku kurbunda Kovacı Dede mahallesi sükkânından Hasan Beşe b. Ahmed nâm kimesne mahfil-i kazâda mahmiye-i mezkûre hısnı ebvâbından Edirnekapısı hâricinde vâki‘ binâsı merhûm Hasan Dede vakfı ve arsası cennet-mekân firdevs-âşiyân merhûm ve mağfûrun-leh Sultan Bayezid Hân-ı Velî hazretleri evkāfı arâzisinden olan zâviyenin meşrûtiyyet üzre hâlâ mutasarrıfesi işbu râfi‘atü’l-kitâb Âişe bt. Mehmed nâm hâtun ile evkāf-ı mezkûreye bi’l-fi‘l mütevellî olan umdetü’l-emâcid ve’l-e‘âlî Abdüllatif Efendi taraf-ı bâhirü’ş-şereflerinden husûs-ı âti’l-beyâna vekîl olup nehc-i şer‘î ve tarîk-i mer‘î üzre vekâleti şer‘an sâbite olan Mehmed Çelebi b. Veli mahzarlarında merkūme Âişe Hâtun üzerine da‘vâ ve takrîr-i kelâm edip zâviye-i merkūmeye muttasıl arsası merhûm-ı müşârün-ileyh Sultan Bayezid Hân evkāfı’ndan olup üç tarafı mekābir-i müslimîn ve bir tarafı tarîk-i âm ile mahdûd bir bâb fevkānî ve iki bâb tahtânî odaları ve bir sundurma ve zât-ı eşcâr-ı müsmire ve gayr-ı müsmire bahçeyi müştemil menzilin binâsı zâviye-i mezkûreye mezbûre Âişe’den mukaddem mutasarrıf olup bundan [akdem] vefât eden Osman b. Ahmed nâm müteveffâ malıyla müceddeden binâ ve ihdâs edip ba‘de vefâtihî ammesi zevcem Şerife Rahime bt. Mahmud nâm hâtuna irsen intikāl ettikden sonra merkūme Şerife Rahime Hâtun dahi hâl-i hayâtında menzili merkūmu bana beş bin akçeye bey‘-i kat‘î ile bey‘ ve teslîm edip ben dahi iştirâ ve tesellüm ve kabûl ve def‘-i semen eyleyip arsasını ma‘rifet-i mütevellî ile meccânen bana ferâgat eyledikden sonra merkūme Şerife Rahime vefât edip menzili mezkûr mülk-i müşterâm olmuş iken mezbûre Âişe benim zabt ve tasarrufuma mâni‘ olup menzili mezbûra bi gayri hakkın vaz‘-ı yed eder suâl olunup kasr-ı yedine tenbîh olunmak matlûbumdur dedikde gıbbe’s-suâl merkūme Âişe cevâbında. menzili mahdûd-ı mezkûrun arsası zâviye-i merkūmenin hudûdu dâhilinde olup ve binâsı dahi müteveffâ-yı mezbûr Osman hâl-i hayâtında malıyla müceddeden binâ ve ihdâs eylediğinden sonra ihdâs ettiği binâyı zâviye-i mezkûre vakfına teberru‘ etmekle otuz seneden beri menzili mahdûd-ı mezkûr zâviye-i merkūme ile ma‘an zabt ve tasarruf oluna gelmeğin binâen aleyh zâviye-i merkūmeden olmak üzre vaz‘-ı yed ederim deyicek isre’l-istintâk ve akībe’l-inkâr ve gıbbe talebi’l-beyyineti udûl-i ricâl-i ahrârdan olup medîne-i Hazret-i Ebâ Eyyûb-i Ensârî’de Emir Buhârî mahallesi sükkânından Ahmed b. Mahmud ve Handan b. İskender ve zikr olunan Edirnekapısı dâhilinde Hacı Muhyiddin mahallesinde sâkin Ömer b. Mustafa ve Neslişah Sultan mahallesi sâkinlerinden Mustafa b. Mehmed nâm kimesneler li ecli’ş-şehâde makām-ı kazâya hâzırûn olup istişhâd olunduklarında fi’l-hakīka menzili mahdûd-ı merkūmun arsası zâviye-i mezkûrenin hudûdu dâhilinde olup ve binâsı müteveffâ-yı mezbûr Osman hâl-i hayâtında otuz sene mukaddem malıyla binâ ve ihdâs edip zâviye-i merkūme vakfına bizim huzûrumuzda teberru‘ eyledi ve menzili mezkûr otuz seneden beri târih-i kitâba gelince zâviye-i merkūme ile ma‘an zabt olunageldiği bizim ma‘lûmumuzdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle menzili mezkûre müte‘allika mezbûre Âişe ile bî-vech mu‘ârazadan merkūm Hasan Beşe men‘ olunup mâ cerâ gıbbe’t-taleb ketb olundu. Fî gurreti Recebi’l-ferd li sene ihdâ ve tis‘în ve elf.

Şuhûdü’l-hâl: Hüseyin b. Ali, Receb b. Çavuş Veli, Nasuh Efendi b. Abdüsselâm, Hüseyin Efendi b. Ali, Hüseyin b. Receb, Mehmed b. Mahmud, Ali b. Abdullah, Mehmed b. Eyüb, Hüseyin b. Abdullah.

(EYÜB90 - cilt: 31, sayfa: 403 - Hüküm no: 480 - Orijinal metin no: [74a-2])﻿

﻿

﻿

481. Hüküm

Hatice bt. Abdullah’ın boşandığı Ahmed b. Mahmud ile ev hissesi konusundaki dava hususunda anlaşmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ahmed Dede mahallesi sâkinelerinden Hatice bt. Abdullah nâm hâtun tarafından menzili âti’z-zikrde olan nısf hissesi da‘vâsından sulh ve ibrâya vekîl olup hasm-ı hâs mahzarında mezbûrenin zâtını ma‘rifet-i şer‘iyye ile ârifân olan Mustafa Çelebi b. Receb ve Hüseyin b. İshak nâm kimesneler şehâdetleriyle şer‘an vekâleti sâbite olan Mahmud b. Hüseyin nâm kimesne meclis-i şer‘-i şerîfde müvekkile-i merkūmenin zevc-i mutallıkı işbu râfi‘ü’l-kitâb Ahmed b. Mahmud nâm kimesne mahzarında bi’l-vekâle ikrâr-ı tâm ve takrîr-i kelâm edip merkūm Ahmed’in zabt ve tasarrufunda olup mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzili müvekkilem merkūme Hatice bundan akdem ale’l-iştirâki’s-seviy semen-i ma‘lûma iştirâ ve tesellüm edip nısfı müvekkile-i mezbûrenin ve nısf-ı âharı mezbûr Ahmed’in mülkü olmağla merkūm Ahmed müvekkile-i mezbûrenin nısf hisse-i mezkûresine dahi vaz‘-ı yed edip mecmû‘-ı menzili mezkûru zabt ve tasarruf etmeğin müvekkilem merkūme Hatice hâlâ menzili mezkûrda olan nısf hisse-i mezkûresini mezbûr Ahmed’den da‘vâ ve taleb eyledikde beynlerinde münâza‘ât-ı kesîre ve muhâsamât-ı ekîde vâki‘ olmuşdu el-hâletü hâzihî beynlerinde muslihûn-ı müslimûn tavassut edip müvekkilem mezbûre Hatice’yi zikr olunan nısf menzil da‘vâsından merkūm Ahmed ile sekiz kıt‘a esedî guruş üzerine inşâ-i akd-i sulh eylediklerinde ol dahi sulh-ı mezbûru kabûl ve bedel-i sulh olan meblağ-ı mezbûr sekiz esedî guruşu vekâletim hasebiyle mezbûr Ahmed yedinden tamâmen ahz ve kabz edip müvekkilem merkūmenin nısf hisse-i mezkûresine müte‘allika âmme-i da‘vâdan mezbûr Ahmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdullah Efendi el-Kadı, Abdullah el-Halîfe el-Müezzin, Receb b. İslâm, Ahmed b. Abdullah, Yusuf b. Abdullah, Mehmed b. Mahmud, Abdülganî Çelebi, Hüseyin b. Ali.

(EYÜB90 - cilt: 31, sayfa: 404 - Hüküm no: 481 - Orijinal metin no: [74b-1])﻿

﻿

﻿

482. Hüküm

Receb b. Yusuf’un vârislerinin miras evi Hacı Ali b. Abdullah ile hanımı Mücellâ bt. Abdullah’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Evlice Baba mahallesinde sâkin iken bundan akdem vefât eden Receb b. Yusuf’un verâseti zevce-i metrûkesi Râbia bt. Abdullah nâm hâtun ile zî-rahm cihetinden umdetü’l-kuzât Mustafa Efendi b. el-Hâc Receb’e münhasıra olup ve tashîh-i mes’eleleri dört sehimden i‘tibâr olunup sihâm-ı mezkûreden bir sehmi merkūme Râbia’ya ve üç sehmi mûmâ-ileyh Mustafa Efendi’ye isâbet ve intikāl eylediği lede’ş-şer‘i’l-mutahhar zâhir ve mütehakkik oldukdan sonra mezbûre Râbia asâleten ve mûmâ-ileyh Mustafa Efendi tarafından husûs-ı âti’l-beyâna vekîl olup hasm-ı câhid-i şer‘î mahzarında Ahmed b. Emrullah ve Yusuf b. Mehmed nâm kimesneler şehâdetleriyle şer‘an vekâleti sâbite olan Süleyman Çelebi b. Davud nâm kimesne vekâleten meclis-i şer‘-i şerîfde işbu bâ‘isü’l-kitâb el-Hâc Ali b. Abdullah nâm kimesne ile zevce-i menkûhası Mücellâ bt. Abdullah nâm hâtun mahzarında her biri bi’l-asâle ve bi’l-vekâle ikrâr-ı tâm ve takrîr-i kelâm edip mûrisimiz müteveffâ-yı mezbûrun muhallefâtından olup mahalle-i mezbûrede vâki‘ bir tarafı es-Seyyid İbrahim Çelebi mülkü ve bir tarafı Abdullah Halîfe mülkü ve bir tarafı Saraylı Hâtun mülkü ve bir tarafı tarîk-i âm ile mahdûd bir bâb fevkānî oda ve bir bâb tahtânî oda ve sofa ve bi’r-i mâ ve bir mikdâr bahçe ve havluyu müştemil mülk-i mevrûs menzilde olan hisse-i irsiyyelerimizi asâlet ve vekâletimiz hasebiyle mezbûrân el-Hâc Ali ve Mücellâ’ya ale’l-iştirâki’s-seviy on bir bin sekiz yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip anlar dahi ber vech-i muharrer üzre ale’l-iştirâk iştirâ ve tesellüm ve temellük ve kabûl eylediklerinden sonra semeni olan meblağ-ı mezbûr on bir bin sekiz yüz akçeyi mezbûrân el-Hâc Ali ve Mücellâ yedlerinden bi’t-tamâm ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâka ve medhalimiz kalmadı mezbûrân el-Hâc Ali ve Mücellâ’nın ale’l-iştirâk mülk-i müşterâları olmuşdur keyfe mâ yeşâ’ân mutasarrıf olsunlar dediklerinde gıbbe’t-tesâdiki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sâdis min şehri Recebi’l-ferd li sene ihdâ ve tis‘în ve elf.

Şuhûdü’l-hâl: El-Hâc Abdülkādir b. Osman el-İmâm, Receb Efendi b. Yusuf el-İmâm, Sadullah b. Mehmed, Hüseyin b. Mehmed, Ali b. Süleyman, Abdullah Efendi el-İmâm, Mehmed b. Ahmed el-İmâm.

(EYÜB90 - cilt: 31, sayfa: 405 - Hüküm no: 482 - Orijinal metin no: [74b-2])﻿

﻿

﻿

483. Hüküm

Katarine bt. Foti ile Petro v. Şermet’in boşanması

Medîne-i Hazret-i Ebâ Eyyûb el-Ensârî kazâsına tâbi‘ Bahçe-i Belgrad nâm karye sâkinelerinden olup hâlâ medîne-i mezbûreye tâbi‘ kasaba-i Hasköy’de Turşcuzâde Hüseyin Çelebi mahallesinde sâkine Katarine bt. Foti nâm Nasrâniyye meclis-i şer‘-i şerîfde zevci işbu râfi‘ü’r-rakīm Petro v. Şermet muvâcehesinde ikrâr ve takrîr-i kelâm edip mezbûr Petro zevcim olup lâkin beynimizde hüsn-i zindegânemiz olmamağla zimmetinde mütekarrir ve ma‘kūdun-aleyh olan on beş esedî guruş mehr-i müeccel hakkımdan fâriğa olup ve nafaka-i iddet-i mu‘ayyenem ile me’ûnet-i süknâm dahi kendi üzerime olmak üzre zevcim mezbûr Petro ile muhâla‘a-i sahîha-i şer‘iyye ile muhâla‘a eyleyip ol dahi hul‘-ı mezbûru kabûl ve her birimiz hukūk-ı zevciyyete ve gayra müte‘allika da‘vâdan âharın zimmetini ibrâ ve iskāt eyledik dedikde gıbbe’t-tasdîki’ş-şer‘î, mâ cerâ ketb olundu. Fi’l-yevmi’s-sâbi‘ min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Ali Çavuş b. Mehmed Usta, Ömer Çelebi b. Mehmed, Hüseyin b. Ali, Mehmed b. Eyüb.

(EYÜB90 - cilt: 31, sayfa: 406 - Hüküm no: 483 - Orijinal metin no: [75a-1])﻿

﻿

﻿

484. Hüküm

Fâtıma bt. Yusuf’un evini İbrahim Çelebi b. Mustafa’ya satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Takyecibaşı mahallesi sâkinelerinden Fâtıma bt. Yusuf nâm hâtun meclis-i şer‘-i şerîfde işbu bâ‘isü’l-kitâb İbrahim Çelebi b. Mustafa nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik emlâkimden mahalle-i mezbûrede vâki‘ tarafeyni Galata Sarayı gılmânına meşrûta menzil ve bir tarafı Medîne-i Münevvere -şerrefehallâhu te‘âlâ- fukarâsına meşrûta menzil ve bir tarafı tarîk-i âm ile mahdûd bir bâb fevkānî ve bir bâb tahtânî odaları ve cüneyne ve bi’r-i mâ ve kenîf ve bir mikdâr bahçeyi müştemil mülk menzilimi cemî‘ tevâbi‘ ve levâhıkı ile mezbûr İbrahim Çelebi’ye yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz eylediğinden sonra semeni olan meblağ-ı mezbûr yüz esedî guruşu mezbûr İbrahim Çelebi yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, mezbûr İbrahim Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah b. Abdullah, Abdi Beşe b. Mehmed, Ali Bey b. Hasan, Ahmed b. Oruc, Ahmed b. Mahmud, Mustafa b. Mehmed, Hüseyin b. Ali.

(EYÜB90 - cilt: 31, sayfa: 407 - Hüküm no: 484 - Orijinal metin no: [75a-2])﻿

﻿

﻿

485. Hüküm

Şaban b. Mehmed’in sirkeci dükkânındaki hissesini ortağı Ramazan Beşe b. Kâmil’e satması

Medîne-i Hazret-i Ebâ Eyyûb el-Ensârî -dâme fî rıdvâni’l-Bârî-’de Câmi‘-i Kebîr mahallesinde vâki‘ sirkeci tâifesinden Şaban b. Mehmed el-Müezzin nâm kimesne meclis-i şer‘-i şerîfde şerîki işbu râfi‘ü’l-kitâb Ramazan Beşe b. Kâmil mahzarında ikrâr ve takrîr-i kelâm edip ben mezbûr Ramazan Beşe ile sirkecilik san‘atında şerîkler olup bundan akdem beynimizde fesh-i akd-i şirket eylediğimizden sonra mahalle-i mezbûrede vâki‘ olan dükkân içinde mevcûd nısfı benim ve nısf-ı âharı mezbûr Ramazan Beşe’nin mülkü olan on aded fıçı ve dört tekne ve sâir aded ve cinsi beynimizde ma‘lûm âlâtında olan gedik ta‘bîr olunur nısf hisse-i şâyi‘amı mezbûr Ramazan Beşe’ye on üç bin akçeye bi safkatin vâhidetin bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz u kabûl eyledikden sonra semeni olan meblağ-ı mezbûr on üç bin akçeyi mezbûr Ramazan Beşe ıcâleten edâya iktidârı olmamağla târih-i kitâbdan üç gün tamâmına değin te’cîl eyledim ba‘de’l-yevm sâlifü’l-beyân fıçı ve tekne ve sâir âlâtda olan nısf hisse-i mezkûremde alâkam kalmadı mezbûr Ramazan Beşe keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Sefer Beşe b. Ahmed, Mahmud Bey b. Hamza, Hacı Mahmud b. Ahmed, Mehmed Beşe b. Ali.

(EYÜB90 - cilt: 31, sayfa: 407 - Hüküm no: 485 - Orijinal metin no: [75a-3])﻿

﻿

﻿

486. Hüküm

Sâliha bt. Ahmed’in muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Dökmebaşı mahallesinde sâkine olan Sâliha bt. Ahmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb İsmail Beşe b. Abdullah nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’t-tâsi‘ min şehri Recebi’l-ferd sene ihdâ ve tis‘în ve elf.

Şuhûdü’l-hâl: Mustafa Efendi b. Ahmed, Mehmed Çelebi b. Abdülkādir, Musli Bey b. Abdullah, Hüseyin Çelebi b. Ali

(EYÜB90 - cilt: 31, sayfa: 408 - Hüküm no: 486 - Orijinal metin no: [75a-4, Arapça])﻿

﻿

﻿

487. Hüküm

Hace Rahime bt. Hasan ile Hacı Mustafa Ağa b. Hüseyin’in muhâlaa yoluyla boşanması

Husûs-ı âti’l-beyânın mahallinde tahrîr olunmağın savb-ı şer‘-i hatîrden mevlânâ Mustafa Efendi b. İsmail irsâl olunup ol dahi zeyl-i kitâbda muharrerü’l-esâmî müslimîn ile medîne-i Ebâ Eyyûb el-Ensârî’de Câmi‘-i Kebîr mahallesinde vâki‘ merhûm Sadeddin Efendi zâviyesine zâviye-nişîn olan umdetü’l-meşâyihi’l-kirâm Yahya Efendi b. el-merhûm eş-Şeyh Şaban Efendi’nin sâkin olduğu zâviye-i mezkûreye varıp akd-i şer‘-i şerîf eyledikde mahmiye-i İstanbul’da Vâlide hanı kurbunda sâkine Hâcce Rahime bt. Hasan nâm hâtun meclis-i ma‘kūd-ı mezkûrda zevci işbu râfi‘ü’l-kitâb fahrü’l-emâsil ve’l-akrân el-Hâc Mustafa Ağa b. Hüseyin mahzarında ikrâr ve takrîr-i kelâm [edip] mezbûr el-Hâc Mustafa Ağa zevcim olup lâkin beynimizde hüsn-i zindegânemiz olmamağla zimmetinde mütekarrir ve ma‘kūdun-aleyh üç bin akçe mehr-i müeccelimden hakkımdan fâriğa olduğumdan mâ‘adâ nafaka-i iddet-i mu‘ayyenem ve me’ûnet-i süknâm dahi kendi üzerime olmak üzre zevcim mezbûr el-Hâc Mustafa Ağa ile muhâla‘a-i sahîha-i şer‘iyye ile muhâla‘a edip ol dahi minvâl-i muharrer üzre olan hul‘u kabûl ve her birimiz âharın zimmetini zevciyyete müte‘allika da‘vâdan ibrâ ve iskāt eyledik dedikde gıbbe’t-tasdîki’ş-şer‘î merkūm Hâce Rahime Hâtun mezbûr el-Hâc Mustafa Ağa mahzarında i‘âde-i kelâm edip mezbûr el-Hâc Mustafa Ağa muhzır zimmetinde cihet-i karz-ı şer‘îden elli aded şerîfi altın hakkım olmağla sâlifü’z-zikr altını Mustafa Ağa ile beni altmış esedî guruş üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr altmış esedî guruşu mezbûr el-Hâc Mustafa Ağa yedinden bi’t-tamâm ahz ve kabz eyledim ba‘de’l-yevm zikr olunan altına müte‘allika da‘vâdan mezbûr el-Hâc Mustafa Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde ba‘de’t-tasdîki’l-mu‘teber vâki‘ hâli mevlânâ-yı mezbûr mahallinde tahrîr ba‘dehû ma‘an ba‘s olunan Abdullah Halîfe b. Murad ve Mehmed b. Eyüb ile meclis-i şer‘a gelip her biri alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’l-âşir min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Mehmed, Ali b. Ahmed, Hasan b. Abdullah.

(EYÜB90 - cilt: 31, sayfa: 408 - Hüküm no: 487 - Orijinal metin no: [75b-1])﻿

﻿

﻿

488. Hüküm

Ahmed Ağa b. Receb Ağa’nın cariyesi Nâziki bt. Abdullah’ı azat etmesi

Mahmiye-i İstanbul’da Yarhisar mahallesinde sâkin fahrü’l-emâsil ve’l-akrân Ahmed Ağa b. el-merhûm Receb Ağa meclis-i şer‘-i şerîfde kendiye rıkkını mu‘terife orta boylu, açık kaşlı, gök elâ gözlü, yüzü çiçekli Rûsiyyetü’l-asl bâ‘isetü’l-kitâb Nâziki bt. Abdullah nâm memlûkesi mahzarında ikrâr ve takrîr-i kelâm edip câriye-i merkūme Nâziki’yi hasbeten lillâhi te‘âlâ cemî‘ malımdan ifrâz ve i‘tâk-ı sahîh-i şer‘î ile i‘tâk ve tahrîr edip sâir harâir-i asliyyâta ilhâk ve idrâc eyledim ba‘de’l-yevm câriye-i mezbûre Nâziki harâir-i asliyyât gibi hürre olup sâir mevâlî i‘tâk için sâbit olan hakk-ı velâdan gayrı üzerinde hakkım kalmadı dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâdî aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdülbâkī Efendi b. Ahmed, Hüseyin Efendi b. Yusuf, İsmail Efendi b. Yusuf, Umdetü’l-kuzât Şeyhî Ahmed Efendi b. Muharrem, Mehmed Halîfe el-Müezzin, Muharrem b. Ahmed.

(EYÜB90 - cilt: 31, sayfa: 409 - Hüküm no: 488 - Orijinal metin no: [75b-2])﻿

﻿

﻿

489. Hüküm

Mehmed Emrullah Efendi b. Hacı Ömer’in kölesi İvaz b. Abdullah’ı azat etmesi

Medîne-i Kostantıniyye mahallâtından Molla Ahi mahallesi sâkinlerinden fahrü’l-kuzât Mehmed Emrullah Efendi b. el-Hâc Ömer nâm kimesne meclis-i şer‘-i şerîf-i lâzımü’t-teşrîfde kendiye rıkkını mu‘terif orta boylu, açık kaşlı, sarı, elâ gözlü, yüzü çiçekli Rûsiyyü’l-asl işbu bâ‘isü’l-kitâb İvaz b. Abdullah nâm abd-i memlûkü mahzarında bi’t-tav‘i’s-sâf ikrâr ve takrîr-i kelâm edip mevsûf-ı mezbûr İvaz’ı hasbeten lillâhi te‘âlâ ve li rûhi resûlihi’l-mu‘allâ ve hadîs-i şerîf muktezâsınca ki men a‘teka abden müminen, a‘tekallâhu te‘âlâ min küllî uzvin uzven mine’n-nâr fehvâsına i‘timâd edip cemî‘ malımdan ifrâz ve i‘tâk ve tahrîr ve zümre-i harâir-i asliyyâta idrâc ve ilhâk eyledim ba‘de’l-yevm mevsûf-ı mezbûr İvaz sâir ahrâr-ı asliyyîn gibi hür olup üzerinde hakk-ı velâdan gayrı alâka ve medhalim kalmadı dedikde mâ vaka‘a bi’l-ibtigā ketb olunup yed-i tâlibe def‘ olundu. Fi’l-yevmi’t-tâsi‘ min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Fahrü’s-sulehâ Hüseyin Efendi, Fahrü’l-kuzât Ali Efendi b. Abdülmümin, Ahmed Çelebi b. Ali, Muharrem Çelebi b. Ahmed, Ahmed Çelebi b. Osman, Mustafa Çelebi b. ( ) tâbi‘-i o, Halil Beşe b. ( ) er-Râcil, Musa Efendi el-Müezzin, Ahmed b. Sinan, Musli Çelebi tâbi‘-i o.

(EYÜB90 - cilt: 31, sayfa: 410 - Hüküm no: 489 - Orijinal metin no: [75b-3])﻿

﻿

﻿

490. Hüküm

Hüseyin ve İbrahim b. İsa’nın miras menzili Rahime bt. Hüseyin’e satması

Medîne-i Hazret-i Ebâ Eyyûb-i Ensârî -radiye anhu Rabbühü[’l-Bârî]- mahallâtından Fethi Çelebi mahallesi sâkinelerinden iken bundan akdem fevt olan Fâtıma bt. İbrahim nâm müteveffânın verâseti sadrî kebîr oğulları Hüseyin ve Ramazan ibney İsa nâm kimesnelere münhasıra olduğu şer‘an zâhir ve mütehakkik oldukdan sonra merkūm Ramazan meclis-i şer‘-i şerîf-i enverde işbu râfi‘atü’l-kitâb Rahime bt. Hüseyin nâm hâtun mahzarında tav‘an ikrâr-ı tâm ve takrîr-i kelâm edip karındaşım mezbûr Hüseyin silk-i mülkünde münselik olup mahalle-i mezbûrede vâki‘ bir tarafı el-Hâc Kalender vakfı olan menzil ve bir tarafı yine karındaşım mezbûr Hüseyin’in mülkü ve bir tarafı yine benim mülküm ve bir tarafı tarîk-i âm ile mahdûd bir fevkānî ve bir tahtânî odaları ve sofa ve havluyu müştemil vâlidemiz müteveffât-ı mezbûre Fâtıma Hâtun’dan kendinin hissesine isâbet ve intikāl eden mülk-i mevrûs menzilini bi cümleti’t-tevâbi‘ ve’l-levâhık mezbûre Rahime’ye bundan akdem on bin akçeye bey‘-i kat‘î ile bey‘ ve teslîm ve temlîk edip ol dahi ba‘de’l-iştirâ ve’t-tesellüm semeni olan meblağ-ı mezkûru merkūme Rahime yedinden karındaşım hâzır bi’l-meclis mezbûr Hüseyin bi’t-tamâm ve’l-kemâl ahz ve kabz etmişidi hâlâ menzili mezkûr merkūme Rahime’nin [76a] mülk-i müşterâsı ve hakk-ı sırfıdır kat‘â mezbûr Hüseyin’in ve benim alâka ve medhalimiz yokdur dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. İbrahim el-İmâm, Ahmed Çelebi b. Receb el-Müezzin, Ali Beşe b. Abdullah, Musli Beşe b. Veli, Mustafa Beşe b. Ahmed, Musli b. Sefer, Mehmed b. Eyüb, Ali b. Abdullah.

(EYÜB90 - cilt: 31, sayfa: 410 - Hüküm no: 490 - Orijinal metin no: [75b-4])﻿

﻿

﻿

491. Hüküm

Mehmed Çelebi b. Ahmed’in aldığı borç karşılığı evini Şerife Fâtıma Hatun Vakfı’na istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi sükkânından Mehmed Çelebi b. Ahmed nâm kimesne meclis-i şer‘-i hatîr-i lâzımü’t-tevkīrde medîne-i mezbûrede vâki‘ merhûme Şerife Fâtıma Hâtun nukūd-ı mevkūfesine bi’l-fi‘l mütevellî olan işbu râfi‘ü’l-kitâb İbrahim Efendi b. Hasan mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan merhûme Şemsperi nâm hâtun vakfı olan menzil ve bir tarafdan Benlizâde Ahmed Çelebi b. Mustafa mülkü ve bir tarafdan hattât Suyolcuzâde Mustafa Efendi tasarrufunda vakıf menzil ve bir tarafdan tarîk-i hâs ile mahdûd mülk menzilimi bi cümleti’t-tevâbi‘ ve’l-levâhık mütevellî-i mezbûr İbrahim Efendi’ye seksen kıt‘a esedî guruşa bi tarîki’l-istiğlâl bey‘ ve teslîm edip ol dahi vakf-ı mezbûr malıyla tarîk-i mezkûr üzre iştirâ ve tesellüm ve kabûl eyleyip semeni olan meblağ-ı merkūm seksen guruşu mütevellî-i mezbûr İbrahim Efendi yedinden tamâmen ahz ve kabz eylediğinden sonra yine mütevellî-i mezbûr İbrahim Efendi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehri gurresinden her senesi sekizer esedî guruş ücret ile üç sene tamâmına değin cem‘an yirmi dört esedî guruşa bana icâre ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î yine mukırr-ı mezbûr Mehmed Çelebi i‘âde-i kelâm edip sinîn-i merkūme tamâmında ücret-i mersûme ile asl-ı mâl-ı mezkûr seksen guruşu mütevellî-i mezbûra edâ ve teslîm edemez isem menzili mahdûd-ı mezkûru semen-i misli ile âhara bey‘ edip semenini ba‘de’l-kabz asl-ı mâl-ı vakf-ı mezbûr ile ücret-i merkūmeyi mütevellî-i mezbûra edâ ve teslîmden sonra fazla kalan meblağı bana teslîm etmek üzre küllemâ azeltüke fe-ente vekîli mazmûnu üzre azilden masûne vekâlet-i devriye ile hâzır bi’l-meclis vakf-ı mezbûrun câbîsi olan Süleyman Çelebi b. Ali’yi tarafımdan vekîl ve nâib-i menâb nasb ve ta‘yîn eyledim dedikde mezbûr Süleyman Çelebi dahi vekâlet-i merkūmeyi kabûl ve merâsimini edâya ta‘ahhüd ve iltizâm etmeğin mâ cerâ gıbbe’t-taleb ketb olundu. Fi’l-yevmi’t-tâsi‘ min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Hüseyin Ağa b. Mustafa, Mehmed Efendi b. Osman İmâm-ı Hanzâde, Mehmed Çelebi b. Mustafa el-Müezzin, Hüseyin Halîfe b. Mahmud el-Müezzin, Ahmed Çelebi b. Mustafa, Mehmed Çelebi b. İbrahim, Ali Çelebi b. Mahmud, Ali Halîfe b. Halil, Mehmed b. Eyüb.

(EYÜB90 - cilt: 31, sayfa: 411 - Hüküm no: 491 - Orijinal metin no: [76a-1])﻿

﻿

﻿

492. Hüküm

Dimitri v. Yorgi’nin, oğlu İsteryanos’un ölümüne sebep olan Yorgaki’nin babası Kosta v. İsteryanos ile sulh olması

Havâss-ı Aliyye kazâsına tâbi‘ Çekmece-i Kübrâ nâhiyesi müzâfâtından Kladine nâm karye ahâlîsinden Dimitri v. Yorgi nâm zimmî meclis-i şer‘-i şerîf-i enverde yine karye-i mezbûre sükkânından işbu râfi‘ü’r-rakīm Kosta v. İsteryanos nâm zimmî muvâcehesinde tav‘an ikrâr-ı tâm ve takrîr-i kelâm edip târih-i kitâbdan on gün mukaddem sulbî oğlum İsteryanos nâm sagīri karye-i mezbûrda vâki‘ menzilimin çardağından merkūm Kosta’nın sulbî oğlu Yorgaki kakıp helâk etmekle ben dahi oğlum hâlik-i merkūmun dem ve diyetini mesfûr Kosta’dan da‘vâ eylediğimde beynimizde münâza‘ât-ı kesîre vâki‘ olmuş idi el-hâletü hâzihî beynimize muslihûn tavassut edip da‘vâ-yı mezkûremden merkūm Kosta ile beni kırk esedî guruş üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı merkūm kırk guruşu mersûm Kosta yedinden bi’t-tamâm ve’l-kemâl ahz ve kabz edip min ba‘d oğlum hâlik-i mezbûrun dem ve diyetine müte‘allika da‘vâdan merkūm Kosta’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâdî aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Çavuş b. Hasan el-Mübâşir, el-Hâc Ahmed b. Abdullah, Ahmed Çelebi b. Yusuf, Hasan Beşe b. Receb, Nasuh Efendi b. Abdüsselâm, Panayot v. Tanaş, Dimitri v. Yani, Mihayil v. Saltan Sarrâc.

(EYÜB90 - cilt: 31, sayfa: 412 - Hüküm no: 492 - Orijinal metin no: [76a-2])﻿

﻿

﻿

493. Hüküm

Seyyid Mustafa Çelebi b. Ahmed’in evini eski Medine kadısı Musa Efendi b. Ali’ye satması

Es‘ad-ı emâkin ve emsâr olan belde-i mübâreke-i Hâlidiyye medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ali Paşa mahallesi sükkânından es-Seyyid Mustafa Çelebi b. Ahmed nâm kimesne meclis-i şer‘-i şerîf-i nebevî ve mahfil-i dîn-i münîf-i Muhammedî’de, işbu kitâb-ı sıhhat-nisâbın sâhibi olup sâbıkan Medîne-i münevvere’de mesned-nişîn-i şerî‘at-ı garrâ olan a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâ’il metbû‘ü’l-efâzıl sa‘âdetlü Musa Efendi b. Ali mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âtî sudûruna değin silk-i mülk-i sahîhamda münselik ve muntazım yedimde mülküm ve hakkım olup mahalle-i mezbûrede vâki‘ bir tarafdan tarîk-i âm ve bir tarafdan tarîk-i hâs ve bir tarafdan Benli Mehmed Çelebi mutasarrıf olduğu vakf menzil ve bir tarafdan ba‘zan Mehmed Çelebi b. Mehmed mülkü ve ba‘zan zevcem [76b] Havva bt. Abdülcelil nâm hâtun mülkü ile mahdûd ve muhavvata-i hâriciyyesi olup mukaddemâ fevt olan vâlidem Rahime bt. ( ) nâm hâtun semen-i ma‘lûma iştirâ eylediğim tûlen ve arzen bi hesâb-ı terbî‘î üç yüz seksen zirâ‘ arsa üzerine kendi malım ile binâ ettiğim dört bâb fevkānî odaları ve bir sofa ve bir bâb tahtânî oda ve bir ahır ve bir kenîf ve bir su kuyusu ve dâhiliyyesi olup selâse erbâ‘ı vâlidem müteveffâ-yı mezbûreden irsen intikāl edip ve bir nısfı üveyi babam Rıdvan b. Abdullah [nâm] kimesneden semen-i ma‘lûma iştirâ eylediğim fevkānî ve tahtânî iki bâb oda ve iki sofa ve bir matbah ve bir kiler ve çatma ta‘bîr olunur elvâhdan mebnî beyt-i süflî hissesiyle ve fevkānî ve tahtânî iki bâb karaçav oda ve mâ beynlerinde cüneyneyi ve zât-ı eşcâr-ı müsmire ve gayr-ı müsmire iki kıt‘a bahçeyi ve bir su kuyusunu müştemil mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mûmâ-ileyh Musa Efendi hazretlerine bin iki yüz elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip anlar dahi minvâl-i muharrer üzre iştirâ ve tesellüm ve temellük ve kabûl eylediklerinden sonra semeni olan merkūmü’l-vasıf bin iki yüz elli guruşu mûmâ-ileyh Musa Efendi hazretleri yedlerinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer‘î alâka ve medhalim kalmadı müşârün-ileyh Musa Efendi hazretlerinin mülk-i müşterâları olmuşdur keyfe mâ yeşâ’ ve haysü mâ yahtâr mutasarrıf olsun dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Yahya Efendi b. Ali mütevellî-i Ali Paşa-yı Cedîd, Mustafa Çelebi b. Abdünnebi mütevellî-i mescid, Fahrü’l-kuzât Hüseyin Efendi b. Ahmed, Ahmed Çelebi b. Mustafa el-İmâm, Ali Efendi b. Mehmed el-İmâm, Mehmed Efendi b. Yusuf, Ahmed Çelebi b. Mehmed, Hüseyin Beşe b. Receb, Mehmed Çelebi b. Mehmed el-Müezzin, Ali Çelebi b. Abdullah, Ali Çelebi b. Sinan ve gayruhüm mine’l-hâzırûn.

(EYÜB90 - cilt: 31, sayfa: 412 - Hüküm no: 493 - Orijinal metin no: [76a-3])﻿

﻿

﻿

494. Hüküm

Seyyid Mustafa Çelebi b. Ahmed’in Kiremitçi Süleyman Çelebi Vakfı’na olan borcunu ödediğinden ev rehninin kaldırılması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ali Paşa-yı Cedîd mahallesinde vâki‘ zikri âtî menzile varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde medîne-i mezbûrede vâki‘ merhûm Kiremitçi Süleyman Çelebi vakfı’na bi’l-fi‘l mütevellî olan Abdülganîzâde Mustafa Efendi meclis-i ma‘kūd-ı mezkûrda mahalle-i mezbûre sükkânından işbu râfi‘ü’l-kitâb es-Seyyid Mustafa Çelebi b. Ahmed nâm kimesne mahzarında bi’t-tevliyye ikrâr-ı tâm ve takrîr-i kelâm edip asl-ı mâl-ı vakf-ı mezkûrdan mezbûr es-Seyyid Mustafa Çelebi zimmetinde sekiz yüz kıt‘a esedî guruş olup mukābelesinde mezbûr es-Seyyid Mustafa Çelebi’nin silk-i mülkünde münselik emlâkinden mahalle-i mezbûrede vâki‘ bir tarafı tarîk-i âm ve bir tarafı tarîk-i hâs ve bir tarafı Benli Mehmed Çelebi tasarrufunda olan vakf menzil ve bir tarafı ba‘zan Mehmed Çelebi b. Mehmed mülkü ve ba‘zan mezbûr es-Seyyid Mustafa Çelebi zevcesi Havva bt. Abdülhalil nâm hâtun mülkü ile mahdûd hâriciyye ve dâhiliyyesi büyût-ı adîdeyi ve bahçeyi müştemil mülk menzili bi tarîki’l-istiğlâl yedimde rehn-i makbûz olmağla mezbûr es-Seyyid Mustafa Çelebi meblağ-ı mezkûr sekiz yüz esedî guruş asl-ı mâl-ı vakf-ı mezbûru bana bi’t-tamâm edâ ve teslîm ben dahi tevliyyeti mahkiyem hasebiyle yedinden ahz ve kabz edip fekk-i rehin eyledim min ba‘d meblağ-ı mezkûr sekiz yüz guruşdan mezbûr es-Seyyid Mustafa Çelebi zimmetinde bir akçe ve bir habbe kalmadı dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hüseyin Beşe b. Receb ve Ali b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mâ cerâ alâ hâze’l-minvâl gıbbe’t-taleb ketb olundu. Fi’l-yevmi’s-sâmin min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Yahya Efendi b. Ali mütevellî-i Ali Paşa, Hüseyin Efendi b. Ahmed el-Kadı, Hasan Efendi b. Cilasun, Ahmed Çelebi b. Mustafa el-İmâm, Ali Efendi b. Mehmed el-İmâm, Mehmed Efendi b. Yusuf, Ahmed Çelebi b. Mehmed.

(EYÜB90 - cilt: 31, sayfa: 413 - Hüküm no: 494 - Orijinal metin no: [76b-1])﻿

﻿

﻿

495. Hüküm

Rahime bt. Receb’in evini kızı Emine bt. Hasan’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Düğmecibaşı mahallesi sâkinelerinden Rahime bt. Receb nâm hâtun meclis-i şer‘-i şerîfde sadriye kebîre kızı işbu râfi‘atü’l-kitâb Emine bt. Hasan nâm hâtun tarafından ikrâr-ı âti’l-beyânı tasdîke vekîl olup nehc-i şer‘î üzre şer‘an vekâleti sâbite olan İbrahim Çelebi b. Mahmud mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı Safiye Hâtun mülkü ve bir tarafı Odabaşı mülkü ve bir tarafı tarîk-i âm ile mahdûd bir bâb fevkānî ve bir bâb tahtânî oda ve bir sofa ve tûlen ve arzen bi hesâb-ı şatrancî seksen dört zirâ‘ ba[h]çe kapısına varınca arsa-i hâliyemi müştemil mülk menzilimi cemî‘ tevâbi‘ ve levâhıkı ile kızım müvekkile-i mezbûre Emine Hâtun’a üç bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr üç bin akçeden kızım müvekkile-i mezbûre Emine’nin zimmetini ibrâ ve iskāt eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı kızım müvekkile-i mezbûre Emine’nin mülk-i müşterâsı olmuşdur keyfe mâ teşâ’ mutasarrıfe olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-âşir min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Musli Çelebi b. Receb, Musa Beşe b. Abdullah, Mustafa b. Yusuf, İsmail Çelebi b. Mustafa, Mehmed b. Eyüb, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 414 - Hüküm no: 495 - Orijinal metin no: [76b-2])﻿

﻿

﻿

496. Hüküm

Turşucuzâde Hüseyin Çelebi Câmii’nin tamiri keşif muhasebesi

Havâss-ı Aliyye kazâsına tâbi‘ kasaba-i Hasköy’de vâki‘ merhûm Turşucuzâde Hüseyin Çelebi nâm sâhibü’l-hayrın binâ eylediği câmi‘-i şerîf vakfına bi’l-fi‘l mütevellî olan işbu râfi‘ü’l-kitâb Mehmed Çelebi b. Eyüb nâm kimesne meclis-i şer‘-i şerîfde bi’t-tevliyye takrîr-i kelâm ve ta‘bîr ani’l-merâm edip câmi‘-i mezbûrun sakfı ve ba‘zı mevâzi‘i mürûr-ı eyyâm ile harâb olup ta‘mîr ve termîme eşedd-i ihtiyâc ile muhtâc olmağın bundan akdem izn-i şer‘le câmi‘-i mezkûr içinin taşra sofalarının sakflarını ve sâir lâzımü’l-meremme mevâzi‘ini mâl-ı vakf-ı mezbûr ile ta‘mîr ve termîm etmişidim hâlâ kıbel-i şer‘-i hatîrden üzerine varılıp harc ve sarf eylediğim meblağın mertebe-i tahammülü ba‘de’l-keşf ve’l-mesâha tahmîn-i sahîh ile tahmîn ve takvîm olunmak murâdımdır dedikde savb-ı şer‘-i münîrden mevlânâ Mehmed Efendi b. Nasuh irsâl olunup ol dahi Hâssa mi‘mârlarından Üstâd Ali Halîfe b. Abdullah ve sâir sukūf ve ebniye ahvâline vukūfu olup zeyl-i kitâbda muharrerü’l-esâmî olan bî-garaz cemâ‘at-i müslimîn ile câmi‘-i mezkûra varıp müslimîn-i mezkûrîn huzûrunda akd-i meclis-i şer‘-i mübîn eyledikde mi‘mâr-ı mezbûr mesâha eyledikde tûlen ve arzen bi hesâb-ı terbî‘î iki yüz yetmiş yedi zirâ‘ mahlût sakf meremmâtının beher zirâ‘ on üçer akçeden üç bin beş yüz akçe ve sundurma altında İznikmid direği ma‘a üstâdiyye ve mismâr aded on üç, altmışar akçeden yedi yüz seksen akçe ve nîm şişeli çam tahtası tav‘an ma‘a sülügen tûlen ve arzen bi hesâb-ı terbî‘î altmış üç zirâ‘ kırk beşer akçeden iki bin sekiz yüz otuz beş akçe ve trabzan için aşı boyalı samanlı merteği aded yirmi dokuz, beşer akçeden yüz kırk beş akçe ve yine sofa altında İznikmid çubuğu ma‘a üstâdiyye ve mismâr aded bir, seksen beş akçe ve dehliz sofası üzerinde tahta mertek tûlen ve arzen bi hesâb-ı terbî‘î yedi buçuk yirmi beşer akçeden yüz seksen yedi akçe ve yine İznikmid direği aşı boyalı ma‘a üstâdiyye ve mismâr aded bir, altmış akçe ve tav‘an desteği aşı boyalı ma‘a üstâdiyye ve mismâr aded sekiz, altmışar akçeden dört yüz seksen akçe ve çifte çubuk ma‘a üstâdiyye ve mismâr aded bir, yüz otuz beş akçe ve trabzan ortasında aşı boyalı İznikmid direği, [aded] bir, yetmiş beş akçe ve yine Bolu çifte ma‘a üstâdiyye ve mismâr aded iki, doksan beşer akçeden yüz doksan akçe ve yine tûlen ve arzen bi hesâb-ı mezbûr kırk dört zirâ‘ tuğlası atîk döşemenin beher zirâ‘ı on beşer akçeden altı yüz altmış akçe ve İznikmid tahtası ma‘a mismâr ve üstâdiyye, aded on dokuz, yedişer akçeden yüz otuz üç ve ağa tahtası ma‘a mismâr ve üstâdiyye, aded on bir, on dörder akçeden yüz elli dört akçe ve sofa altında İznikmid çubuğu ma‘a üstâdiyye ve mismâr aded iki, seksen beşer akçeden yüz yetmiş akçe ve direk başlarına ve taban altında yirmişer zirâ‘ bağa ma‘a mismâr ve üstâdiyye, aded sekiz, otuzar akçeden iki yüz kırk akçe ve yine tûlen ve arzen bi hesâb-ı mezbûr yüz otuz altı zirâ‘ câmi‘-i şerîf için ağa tahtası döşemenin beher zirâ‘ı otuzar akçeden dört bin seksen akçe ve tahta döşeme altında İznikmid direği ma‘a mismâr ve üstâdiyye, aded on altı, altmışar akçeden dokuz yüz altmış akçe ve İznikmid topacı ma‘a yeşil boyaya üstâdiyye ve mismâr aded altı, iki yüz on akçeden bin iki yüz altmış akçe ve büyük topacdan taban üstâdiyye ve mismâr aded dört, yüz seksener akçeden yedi yüz yirmi akçe ve yine tûlen ve arzen bi hesâb-ı mezbûr yedi zirâ‘ üstâdiyye ve mismâr ile mahfil altında tahta döşemenin beher zirâ‘ı otuzar akçeden iki yüz on akçe ve yine tûlen ve arzen bi hesâb-ı mezbûr yedi zirâ‘ mahfil altında çam tahtası nîm şişeli mismâr ve üstâdiyye ma‘a sülügen boyalı tav‘anın beher zirâ‘ı kırk beşer akçeden üç yüz on beş akçe ve yine tûlen ve arzen bi hesâb-ı mezbûr üç zirâ‘ sülügen boyalı tav‘anın beher zirâ‘ı kırk beşer akçeden yüz otuz beş akçe ve yine tûlen iki zirâ‘ kadden on sekiz parmak bi hesâb-ı mezbûr bir buçuk zirâ‘ mahfil üzerinde mismâr ve üstâdiyyesiyle trabzanın beher zirâ‘ı kırk beşer akçeden altmış yedi buçuk akçe ve câmi‘-i şerîfin tavanı için makās altında kebîr yama direği üstâdiyye aded altı, yirmi beşer akçeden yüz elli akçe ve çifte-i İnebolu üstâdiyye ve mismâr aded bir, doksan beş akçe ve câmi‘-i şerîf içinde cedîd pencere çerçevesi [aded] bir, yüz on akçe ve yine tûlen ve arzen bi hesâb-ı mezbûr on beş zirâ‘ kenîflerin tahta perdesinin beher zirâ‘ı yirmi beşer akçeden üç yüz yetmiş beş akçe ve kenîflerin tahtası hâzır olup ancak üstâdiyye ve mismârı vech-i tahmîn yüz elli akçe ve yine tûlen ve arzen bi hesâb-ı mezbûr on altı zirâ‘ mahlût kenîf sakfının beher zirâ‘ı on üçer akçeden iki yüz sekiz akçe ve iki kâriz tahliyyesi ber vech-i tahmîn yüz on akçe ve kenîflere arkarı taban yerine konulan İznikmid direği ma‘a üstâdiyye, aded iki, altmışar akçeden yüz yirmi akçe ve kenîfler çukurunun duvarı için üstâdiyyesi ber vech-i tahmîn yüz doksan akçe ve meremmât-ı sırça cam ma‘a alçı üstâdiyye, aded yirmi sekiz, üçer akçeden seksen dört akçe ve tav‘an meremmât[ı] için üstâdiyye ve mismâr altmış beşer akçeden üç yüz akçe ve yine tûlen ve arzen bi hesâb-ı mezbûr on zirâ‘ tav‘an meremmâtının beher zirâ‘ı otuzar akçeden üç yüz akçe ve vakfın huddâmı ma‘rifetleri ile taşrada olan sofalarının ve tav‘anların bi’l-cümle mancınık üstâdiyyesi dahi ber vech-i tahmîn dört yüz elli akçe ki cem‘an yirmi bin otuz dokuz akçeye bâliğ olduğunu mi‘mâr-ı mezbûr ve müslimîn-i mezkûrîn tahmîn-i sahîh ile tahmîn ve takvîm eylediklerinden sonra zikr olunan imâret ve meremmet meblağ-ı mastûr yirmi bin otuz dokuz akçe ile ancak olur bundan noksan ile olmaz deyû icmâ‘ ve ittifâk eylelediklerinde vâki‘ hâli mevlânâ-yı mezbûr mahallinde ketb ve terkīm ba‘dehû ma‘an irsâl olunan Hüseyin Beşe b. Receb ve Mehmed b. Mahmud ve Muharrem b. Ahmed ile meclis-i şer‘a gelip her biri alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene ihdâ ve tis‘în ve elf.

Şuhûdü’l-hâl: Ali Efendi b. el-Hâc Mehmed el-İmâm, Ali Çelebi b. Hüseyin, es-Seyyid Mahmud Çelebi b. Mehmed, Hüseyin Beşe b. Receb, Ahmed Beşe b. Mehmed, Mehmed b. Siyavuş, Mehmed Çelebi b. Mustafa, Mehmed Çelebi b. Abdünnebi, Mustafa b. Ali, İbrahim b. Halil, İbrahim Halîfe el-İmâm, Mehmed Bey b. Mustafa.

(EYÜB90 - cilt: 31, sayfa: 415 - Hüküm no: 496 - Orijinal metin no: [77a-1])﻿

﻿

﻿

497. Hüküm

Rahime bt. Receb’in arsasını İbrahim Çelebi b. Mahmud’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Düğmecibaşı mahallesi sâkinelerinden Rahime bt. Receb nâm hâtun meclis-i şer‘-i şerîfde işbu râfi‘ü’l-kitâb İbrahim Çelebi b. Mahmud nâm kimesne mahzarında ikrâr ve takir-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı Mustafa Beşe mülkü ve bir tarafı müşterî-i mezbûr İbrahim Çelebi mülkü ve bir tarafı Mahmud mülkü ve bir tarafı tarîk-i âm ile mahdûd tûlen ve arzen bi hesâb-ı şatrancî on altı zirâ‘ arsa-i hâliyemi cemî‘ [77b] tevâbi‘i ile mezbûr İbrahim Çelebi’ye bin yedi yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eylediğinden sonra semeni olan meblağ-ı mezkûr bin yedi yüz akçeyi mezbûr İbrahim Çelebi yedinden bi’t-tamâm ahz ve kabz eyledim ba‘de’l-yevm zikr olunan arsa-i hâliyede alâka ve medhalim yokdur, mezbûr İbrahim Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-âşir min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Musli b. Receb, Musa Beşe b. Abdullah, Mustafa b. Yusuf, İsmail b. Mustafa ve gayruhüm mine’l-huzzâr.

(EYÜB90 - cilt: 31, sayfa: 417 - Hüküm no: 497 - Orijinal metin no: [77a-2])﻿

﻿

﻿

498. Hüküm

Pilaşe bt. İskerlet’in evini Üsküve v. Duka’ya satması

Havâss-ı Aliyye kazâsına tâbi‘ Avasya nâm karye sâkinelerinden Pilaşe bt. İskerlet nâm Nasrâniyye meclis-i şer‘-i şerîfde işbu râfi‘ü’r-rakīm Üsküve v. Duka nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Riga nâm zimmî mülkü ve bir tarafı kilise ve tarafeyni tarîk-i âm ile mahdûd iki bâb fevkānî oda ve ahır ve bir bâb bakkal dükkânı ve havluyu müştemil mülk menzilimi cemî‘ tevâbi‘i ile mezbûr Üsküve’ye elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr elli esedî guruşu mezbûre Üsküve ve yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Üsküve’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Osman b. Abdullah, Mehmed b. Eyüb, Mehmed b. Mahmud, Ali b. Abdullah, Ali b. Hüseyin, Hüseyin b. Ali, Yani [v.] Rado, Yorgo, Yani Haffâf, Lorende [v.] Filo, Palaş [v.] Ziro, Dimitri [v.] Palaş.

(EYÜB90 - cilt: 31, sayfa: 418 - Hüküm no: 498 - Orijinal metin no: [77b-1])﻿

﻿

﻿

499. Hüküm

Havva bt. Receb’in boşandığı Halil b. Himmet’den alacaklı olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sâkinelerinden işbu râfi‘atü’l-kitâb Havva bt. Receb nâm hâtun meclis-i şer‘-i hatîr-i lâzımü’t-tevkīrde zevc-i mutallıkı Halil b. Himmet nâm kimesne mahzarında üzerine da‘vâ ve takrîr-i kelâm edip mezbûr Halil sâbıkan zevcim olup beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan yedi yüz akçe mehr-i müeccelim ile nafaka-i iddet-i mu‘ayyenem ile me’ûnet-i süknâm mukābelesinde üç yüz akçe ki cem‘an bin akçe hakkımı mezbûr Halil’den taleb ederim suâl olunup alıverilmek matlûbumdur dedikde gıbbe’s-suâl merkūm Halil cevâbında fi’l-hakīka müdde‘iyye-i mezbûre Havva sâbıkan zevcem olup bundan akdem minvâl-i muharrer üzre tatlîk etmekle zimmetimde olan yedi yüz akçe mehr-i müecceli ile nafaka-i iddet-i mu‘ayyene ve me’ûnet-i süknâsı mukābelesinde dahi üç yüz akçe ki cem‘an meblağ-ı mezkûr bin [akçe] müdde‘iyye-i merkūme Havva’ya zimmetimde lâzımü’l-edâ ve vâcibü’l-kazâ deynimdir deyû tav‘an ikrâr ve i‘tirâf etmeğin alâ mûcebi ikrârihî meblağ-ı mezkûru müdde‘iyye-i mezbûre Havva’ya edâya mezbûr Halil’e tenbîh birle mâ vaka‘a bi’t-taleb ketb olundu. Fi’l-yevmi’s-sâlis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. Eyüb, Ali b. Abdullah, Mehmed b. Mahmud, Hüseyin Çelebi b. Ali ve gayruhüm mine’l-huzzâr.

(EYÜB90 - cilt: 31, sayfa: 418 - Hüküm no: 499 - Orijinal metin no: [77b-2])﻿

﻿

﻿

500. Hüküm

Nikola v. Yorgi’nin evini Ferruh Kethüda para vakfına istiğlâl yoluylasatması

Mahmiye-i İstanbul’da hısnı ebvâbından Fenerkapısı hâricinde Abdi Subaşı mahallesinde sâkin Nikola v. Yorgi nâm zimmî meclis-i şer‘-i şerîfde Ferruh Kethüdâ nukūd-ı mevkūfesine bi’l-fi‘l mütevellî olan işbu bâ‘isü’l-kitâb Mehmed Efendi b. Osman mahzarında ikrâr-ı tâm ve takrîr-i kelâm edip silk-i mülk-i sahîhimde münselik emlâkimden mahalle-i mezbûrede vâki‘ bir tarafı Dimitri v. Yani mülkü ve bir tarafı Kostantin v. Yani mülkü ve bir tarafı sâhil-i bahr ve bir tarafı tarîk-i âm ile mahdûd mülk menzilimi cemî‘ tevâbi‘i ile mütevellî-i mezbûr Mehmed Efendi’ye dört yüz kıt‘a esedî guruşa bi tarîki’l-istiğlâl bey‘ ve teslîm edip ol dahi mâl-ı vakf-ı mezbûr ile vech-i muharrer üzre iştirâ ve kabz ve tesellüm eyledikden sonra semeni olan meblağ-ı mezbûr dört yüz esedî guruşu mütevellî-i mezbûr Mehmed Efendi yedinden bi’t-tamâm ahz ve kabz eylediğimden sonra yine mütevellî-i mezbûr menzili mahdûd-ı mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâb senesi Şa‘bân’ı gurresinden bir sene tamâmına değin altmış esedî guruşa bana îcâr ve teslîm ben dahi minvâl-i muharrer üzre istîcâr ve kabz ve tesellüm eyledim dedikde gıbbe’t-tasdîki’ş-şer‘î derk-i menzili merkūma ve asl-ı mâla ve ücret-i merkūmeye işbu hâzır bi’l-meclis Boyacı Sivastoş v. Gaytan nâm zimmî emr ve kabûlü hâviye kefâlet-i sahîha-i şer‘iyye ile kefîl oldum dedikde ba‘de’t-tasdîki’l-mu‘teber mukırr-ı mezbûr Nikola i‘âde-i kelâm edip meblağ-ı mezbûr dört yüz esedî guruşu ve ücret-i merkūmemi sene-i merkūme tamâmında mütevellî-i mezbûra edâ ve teslîm edemez isem menzili mezkûru semen-i misli ile âhara bey‘ edip semeninden ba‘de’l-kabz meblağ-ı mezbûr dört yüz guruş ile ücret-i merkūmeyi mütevellî-i merkūma edâya ve fazla kalırsa bana îsâle ve kabz ve îsâl mütevakkıf olduğu umûrun küllîsine küllemâ azeltüke fe-ente vekîli mazmûnu üzre azl ve in‘izâlden mazmûn vekâlet-i devriye ile işbu hâzır bi’l-meclis el-Hâc Mustafa b. Abdullah nâm kimesneyi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimini edâya ta‘ahhüd ve iltizâm etmeğin mâ cerâ bi’t-taleb ketb olundu. Fi’l-yevmi’r-râbi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdurrahman Efendi b. ( ) el-Kadı, Süleyman Efendi b. Ömer, Hacı Mustafa Berber, Mehmed b. Ömer, İbrahim b. Hasan.

(EYÜB90 - cilt: 31, sayfa: 419 - Hüküm no: 500 - Orijinal metin no: [77b-3])﻿

﻿

﻿

501. Hüküm

Franko v. Yani’nin bağını Yani v. Dimo’ya satması

Vilâyet-i Rumeli’nde Gerbeniş kazâsına tâbi‘ Koriş nâm karye sâkinlerinden olup hâlâ İstanbul’da sâkin bakkal tâifesinden Franko v. Yani nâm zimmî meclis-i şer‘-i şerîf-i lâzımü’t-tevkīrde işbu hâmilü’r-rakīm Yani v. Dimo nâm zimmî mahzarında bi’t-tav‘i’s-sâf ikrâr ve takrîr-i kelâm edip karye-i mezbûre kurbunda vâki‘ bir tarafdan benim mülk bağım ve bir tarafdan Yani bağı ve bir tarafdan Franko Papa’nın bağı ve taraf-ı râbi‘i tarîk-i âm ile mahdûd ber vech-i tahmîn yarım dönüm bağımı, mesfûr Yani’ye bin altı yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer üzre iştirâ ve kabûl eyleyip semeni olan meblağ-ı mezbûr bin altı yüz akçe merkūm Yani yedinden bi’t-tamâm ve’l-kemâl ahz ve kabz eylediğimden sonra mebî‘-i mahdûd-ı mezkûru mahallinde zabt ve tasarrufa mersûm Yani’yi taslît eyledim ba‘de’l-yevm bağ-ı mahdûd-ı mezkûr mesfûr Yani’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Min şehri Recebi’l-ferd fi’l-yevmi’l-hâmis li sene ihdâ ve tis‘în ve elf.

Şuhûdü’l-hâl: Dimo v. Yani, Franko v. Tanaş, Yani v. Nikola, Dimo v. Nata?, Komino v. Çamraz.

(EYÜB90 - cilt: 31, sayfa: 420 - Hüküm no: 501 - Orijinal metin no: [78a-1])﻿

﻿

﻿

502. Hüküm

Mehmed Çelebi’nin evini, ölen oğlundan kalıp torununa intikal eden parayı harcaması sebebiyle torunu Mehmed Çelebi b. Yahya’ya devretmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Süleyman Subaşı mahallesinde sâkin Mehmed Çelebi b. Mustafa tarafından bey‘-i âti’z-zikri ikrâra vekîl olup Abdülkādir Çelebi b. Hızır ve Hasan Çelebi b. Mustafa nâm kimesneler şehâdetleriyle şer‘an vekâleti sâbite olan fahrü’l-eşbâh Hüseyin Ağa b. İbrahim meclis-i şer‘-i şerîfde müvekkili mezbûr Mehmed Çelebi’nin sulbî oğlunun oğlu işbu râfi‘ü’l-kitâb Mehmed Çelebi b. Yahya mahzarında bi’l-vekâle ikrâr ve takrîr-i kelâm edip müvekkili merkūm yedinde mülküm ve hakkım olup mahalle-i mezbûrede vâki‘ bir tarafı Hüseyin Ağa mülkü ve bir tarafı müvekkili merkūmun âhar mülkü ve bir tarafı Süleyman Ağa mülkü ve bir tarafı tarîk-i âm ile mahdûd bir tahtânî oda ve ahır ve bir mikdâr bahçe ve bi’r-i mâyı müştemil mülk menzilimi cemî‘ tevâbi‘i ile mezbûr Mehmed Çelebi’ye on iki bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra müvekkilim mezbûrun oğlu olup bundan akdem vefât olan Yahya’dan mezbûr Mehmed Çelebi’ye irsen intikāl eden on iki bin akçesini mezbûr Mehmed sagīr iken müvekkilim mezbûr velâyeti hasebiyle ahz ve kabz edip kendi mesârifine harc ve sarf etmekle hâlâ semen-i mezbûr on iki bin akçeyi müvekkilim mezbûr Mehmed Çelebi oğlunun oğlu mezbûr Mehmed Çelebi’ye zimmetinde lâzımü’l-edâ deyni olup kendi mesârifine sarf ettiği on iki bin akçeye takās edip mezbûr Mehmed Çelebi dahi mukāssa ve kabûl eyledi ba‘de’l-yevm menzili mahdûd-ı mezkûrda alâka ve medhalim kalmadı mezbûr Mehmed Çelebi keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, el-Hâc Abdülkādir Efendi el-İmâm, Mehmed Efendi el-İmâm, Osman b. Bayram, Mustafa b. Ali, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 420 - Hüküm no: 502 - Orijinal metin no: [78a-2])﻿

﻿

﻿

503. Hüküm

Mirahor Mustafa Ağa Mescidi’nin tamiri için mütevelli Mehmed Çelebi b. Eyüb’e izin verilmesi

Havâss-ı Aliyye kazâsına tâbi‘ Müderris nâm karyede vâki‘ merhûm mirahor Mustafa Ağa binâ eylediği mescidi şerîfin vakfına bi’l-fi‘l mütevellî olan işbu bâ‘isü’l-kitâb Mehmed Çelebi b. Eyüb nâm kimesne meclis-i şer‘-i şerîf-i enverde bi’t-tevliyye takrîr-i kelâm ve ifâde-i merâm edip mescidi şerîfin sakfı ve cevânib-i erba‘asında olan taş duvarı mürûr-ı eyyâm ile harâb olup bir vechile içinde edâ-i salât mümkün olmamağla mâl-ı vakf-ı mezkûr ile mescidi mezkûru imâret ve meremmet murâd etmişimdir kıbel-i şer‘den dahi izin taleb ederim dedikde fi’l-hakīka sâlifü’z-zikr mescid ber vech-i muharrer harâb olduğunu zeyl-i rakīmde mektûbetü’l-esâmî bî-garaz müslimîn ihbâr etmeğin mâl-ı vakf-ı mezbûr ile mescidi mezkûru ta‘mîr ve termîme cânib-i şer‘-i hatîrden mütevellî-i mezbûr Mehmed Çelebi izin birle mâ hüve’l-vâki‘ alâ hâze’l-minvâl gıbbe’l-ibtigā ketb olundu. Fi’l-yevmi’s-sâlis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Mustafa Efendi b. İsmail, Mehmed b. Eyüb, Hasan b. Abdullah, Mehmed b. Mahmud ve gayruhüm mine’l-huzzâr.

(EYÜB90 - cilt: 31, sayfa: 421 - Hüküm no: 503 - Orijinal metin no: [78a-3])﻿

﻿

﻿

504. Hüküm

Havva bt. Ali’nin kardeşi Mustafa b. Ali’nin terekesini alması

Medîne-i Hazret-i Ebâ Eyyûb el-Ensârî -dâme fî rıdvâni’l-Bârî-’de Evlice Baba mahallesi sâkinelerinden Havva bt. Ali nâm hâtun meclis-i şer‘-i şerîfde işbu râfi‘ü’l-kitâb İbrahim b. Hasan nâm kimesne mahzarında ikrâr ve takrîr-i kelâm edip li ebeveyn er karındaşım olup vilâyet-i Rumeli’nde Kili kazâsında ticâret üzre iken bundan akdem vefât eden Mustafa b. Ali nâm müteveffânın verâseti ancak bana münhasıra olmağla müteveffâ-yı mezbûrun hîn-i fevtinde yanında mevcûd olup kasaba-i mezbûre nâzırı ve beytülmâl kabzına memûr olan İbrahim Ağa nâm kimesnenin kabz ettiği tereke-i müteveffâ-yı merkūmu mahallinde da‘vâ ve taleb ve ahz ve kabza ve bana îsâle ve lede’l-hükkâmi’l-kirâm mürâfa‘a ve muhâsamaya ve iktizâ ederse sulh ve ibrâya ve kabz ve îsâl mütevakkıf olduğu umûrun küllîsine mezbûr İbrahim Beşe’yi tarafımdan vekîl ve nâib-i menâb nasb ve ta‘yîn eylediğimde ol dahi vekâlet-i merkūmeyi kabûl ve merâsimini edâya ta‘ahhüd ve iltizâm ettikden sonra mezbûr İbrahim Beşe tereke-i müteveffâ-yı mezbûr için bundan akdem kasaba-i merkūmeye varıp nâzır-ı mezbûr İbrahim Ağa’nın karındaşım müteveffâ-yı mezbûrun terekesinden hîn-i makbûzu olan fevtinde ancak kırk iki guruşu ahz ve kabz ve tahsîl etmekle mezbûr İbrahim dahi meblağ-ı mezkûru hâlâ tamâmen getirip bana def‘ ve teslîm ben dahi ahz ve kabz edip min ba‘d karındaşım müteveffâ-yı mezbûrun terekesinden mezbûr İbrahim Beşe zimmetinde bir akçe ve bir habbe kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe b. ( ) el-Müezzin, Abdülkādir Bey b. Kadri, Halil b. Ahmed.

(EYÜB90 - cilt: 31, sayfa: 421 - Hüküm no: 504 - Orijinal metin no: [78a-4])﻿

﻿

﻿

505. Hüküm

Âişe bt. Mustafa’nın arsasını Mustafa Çelebi b. Mehmed’e satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi medîne-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesinde vâki‘ zikri âtî arsaya varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mahalle-i mezbûre sâkinelerinden Âişe bt. Mustafa nâm hâtunun vâlidesi ve tarafından husûs-ı âti’l-beyânı ikrâra vekîl olup hasm-ı câhid-i şer‘ mahzarında mezbûrenin zâtını ma‘rifet-i şer‘iyye ile ârifân olan Mustafa Çelebi b. Mehmed ve Ahmed Çelebi b. Abdullah nâm kimesneler şehâdetleriyle şer‘an vekâleti sâbite olan Sahra Hâtun bt. Abdülmennân meclis-i ma‘kūd-ı mezkûrda işbu râfi‘ü’l-kitâb Mustafa Çelebi b. Mehmed nâm kimesne mahzarında bi’l-vekâle ikrâr-ı tâm ve takrîr-i kelâm edip sadriye kebîre kızım müvekkilem mezbûre Âişe Hâtun akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan tarîk-i âm ve bir tarafdan dere ve bir tarafdan yine kızım müvekkile-i mezbûrenin âhar mülkü ve bir tarafdan Sabiha bt. Abdullah nâm hâtun mülkü ile mahdûd tûlen ve arzen bi hesâb-ı terbî‘î üç yüz yetmiş dört zirâ‘ mülk arsa-i hâliyesini cemî‘ tevâbi‘ ve levâhıkıyla mezbûr Mustafa Çelebi’ye doksan kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezbûr doksan guruşu mezbûr Mustafa Çelebi yedinden tamâmen ahz ve kabz eyledim ba‘de’l-yevm arsa-i mezkûrede vechen mine’l-vücûh alâka ve medhalim kalmadı mezbûr Mustafa Çelebi’nin mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıf olsun dedikde gıbbe’ş-şer‘î vâki‘ hâli mevlânâ-yı mezbûr mahallinde ketb ve tahrîr ba‘dehû ma‘an irsâl olunan Muharrem Çelebi b. Ahmed ve Mehmed b. Mahmud nâm kimesneler ile meclis-i şer‘a gelip alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâdis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe b. Abdullah el-Müezzin, Şaban Bey b. Mustafa, Sâlih Çelebi b. Mehmed, Abdurrahman b. Yusuf, İbrahim Çelebi b. Mahmud, Mehmed Çelebi b. Abdünnebi, Ahmed Çelebi b. Abdullah.

(EYÜB90 - cilt: 31, sayfa: 422 - Hüküm no: 505 - Orijinal metin no: [78b-1])﻿

﻿

﻿

506. Hüküm

Mustafa Çelebi b. Mehmed’in arsasını Evlice Baba Vakfı’na istiğlâl yoluylasatması

Husûs-ı âti’z-zikrin mahallinde ketb ve tahrîr iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş mahallesi sükkânından Mustafa Çelebi b. Mehmed’in menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mezbûr Mustafa Çelebi meclis-i ma‘kūd-ı mezkûrda medîne-i mezbûrede merhûm Evlice Baba vakfına bi’l-fi‘l olan işbu bâ‘isü’l-kitâb diğer Mustafa Çelebi b. Mehmed nâm kimesne mahzarında tav‘an ikrâr-ı tâm ve takrîr-i kelâm edip silk-i mülk-i sahîhimde münselik olup medîne-i mezbûrede Câmi‘-i Kebîr mahallesinde vâki‘ bir tarafı dere ve bir tarafı Âişe Hâtun bt. Mustafa mülkü ve bir tarafı Sabiha bt. Abdullah nâm hâtun mülkü ve bir tarafı tarîk-i âm ile mahdûd tûlen ve arzen bi hesâb-ı terbî‘î üç yüz yetmiş dört zirâ‘ arsa-i hâliyemi mütevellî-i mezbûr Mustafa Çelebi’ye kırk kıt‘a esedî guruşa bi tarîki’l-istiğlâl bey‘ ve teslîm ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mastûr kırk guruşu mütevellî-i mezbûr Mustafa Çelebi yedinden tamâmen ahz ve kabz eyledikden sonra yine mütevellî-i mezbûr arsa-i mezkûreyi her senesi altışar esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Muharrem Çelebi b. Ahmed ve Mehmed b. Mahmud nâm kimesneler ile meclis-i şer‘a gelip her biri alâ vukū‘ihi inhâ ve takrîr etmeleriyle mâ cerâ bi’t-taleb ketb olundu. Fi’l-yevmi’s-sâbi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Efendi b. Abdullah el-Müezzin, Şaban Bey b. Mustafa, Mehmed Çelebi b. Abdünnebi, Sâlih Çelebi b. Mehmed, el-Hâc Ali b. Abdullah, Ahmed Çelebi b. Abdullah.

(EYÜB90 - cilt: 31, sayfa: 423 - Hüküm no: 506 - Orijinal metin no: [78b-2])﻿

﻿

﻿

507. Hüküm

Havva bt. Mustafa ile Şaban b. Abdülmümin’in uygunsuz vaziyette bir evde yakalandıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de bi’l-fi‘l subaşı olan Musa Bey b. Mehmed ve Kolluk odabaşısı Hüseyin Beşe b. Ahmed nâm kimesneler meclis-i şer‘-i şerîfe gelip her biri takrîr-i kelâm ve ifâde-i merâm edip medîne-i mezbûrede Serv[i] mahallesinde sâkine gāibe ani’l-meclis Havva bt. Mustafa nâm hâtun kendiye nâ-mahrem olan Şaban b. Abdülmümin nâm kimesne ile işbu târih-i kitâb gecesi mahalle-i mezbûrede vâki‘ sâkine olduğu menzilde bir oda içinde oturup mu‘âmele-i fuhş üzre olduklarını istimâ‘ eylediğimiz ecilden kıbel-i şer‘den üzerlerine varılıp ba‘de’l-keşf ve’l-mu‘âyene vâki‘ hâl ketb ve terkīm olunmak matlûbumuzdur dediklerinde savb-ı şer‘den mevlânâ Mustafa Efendi b. İsmail irsâl olunup zeyl-i kitâbda muharrerü’l-esâmî cemâ‘at-i müslimîn ile merkūme Havva’nın mahalle-i mezbûrede sâkine olduğu menzile varıp keşf ve mu‘âyene eylediklerinde fi’l-vâki‘ merkūme Havva kendiye nâ-mahrem olan mezbûr Şaban ile sâlifü’z-zikr oda içinde bir döşekde yattıklarını mu‘âyene ve müşâhede eylediklerinden sonra mezbûrân Havva ve Şaban’dan suâl olundukda cevâblarında birbirlerine nâ-mahrem olduklarını her biri tav‘an ikrâr ve i‘tirâf ettiklerinde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hasan b. Abdullah ve Süleyman b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’l-hâmis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Hasan el-İmâm, Süleyman Çelebi b. Âbidin?, Receb b. Ahmed, Ahmed b. Hüseyin, Mehmed b. Eyüb, Hüseyin b. Ahmed, Ali b. Abdullah.

(EYÜB90 - cilt: 31, sayfa: 424 - Hüküm no: 507 - Orijinal metin no: [78b-3])﻿

﻿

﻿

508. Hüküm

Domine bt. Dimo’nun bağını Yorgaki v. Yani’ye satması

Havâss-ı Aliyye kazâsına tâbi‘ Avasya nâm karye sâkinelerinden Domine bt. Dimo nâm nasrâniyye meclis[-i şer‘-i şerîfde] işbu râfi‘ü’r-rakīm Yorgaki v. Yani nâm zimmî muvâcehesinde ikrâr ve takrîr-i kelâm edip akd-i âtî sudûruna değin yedimde mülküm ve hakkım olup karye-i mezbûrede vâki‘ bir tarafı Kosta nâm zimmî mülkü ve bir tarafı Dimitri nâm zimmî bağı ve bir tarafı Yanaki nâm zimmî tarlası ve taraf-ı râbi‘i Nikola nâm zimmî tarlası ile mahdûd bir mikdâr arsa-i hâliyeyi müştemil bir kıt‘a mülk bağımı, cemî‘ tevâbi‘i ile mezbûr Yorgaki’ye iki bin iki yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr iki bin iki yüz akçeyi mezbûr Yorgaki yedinden bi’t-tamâm ahz ve kabz eyledim ba‘de’l-yevm zikr olunan bağda alâka ve medhalim yokdur mezbûr Yorgaki’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi el-İmâm, Hüseyin Bey b. Hasan, Mehmed b. Eyüb, Mehmed b. Mahmud, Osman Beşe, Yani [v.] Hristo, Yani [v.] Yanaki, İskerlet [v.] Riga.

(EYÜB90 - cilt: 31, sayfa: 424 - Hüküm no: 508 - Orijinal metin no: [79a-1])﻿

﻿

﻿

509. Hüküm

Yorgaki v. Yanaki’nin bağını Nişancı Paşa Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- kazâsına tâbi‘ Avasya nâm karye sükkânından Yorgaki v. Yanaki nâm zimmî meclis-i şer‘-i şerîfde yine medîne-i mezbûrede merhûm Nişancı Paşa vakfına bi’l-fi‘l mütevellî olan işbu râfi‘ü’l-kitâb Hüseyin Efendi b. Mehmed mahzarında ikrâr ve takrîr-i kelâm edip yedimde mülküm ve hakkım olup karye-i mezbûrede vâki‘ bir tarafı Kosta nâm zimmî bağı ve bir tarafı Dimitri nâm zimmî bağı ve bir tarafı Yanaki nâm zimmî bağı ve taraf-ı râbi‘i Nikola zimmî tarlası ile mahdûd bir mikdâr arsa-i hâliyeyi müştemil bir kıt‘a mülk bağımı, cemî‘ tevâbi‘i ile mütevellî-i mezbûr Hüseyin Efendi’ye on beş esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile tarîk-i mersûm üzre iştirâ ve tesellüm ve kabûl edip semeni olan meblağ-ı mersûm on beş esedî guruşu mütevellî-i mezbûr Hüseyin Efendi yedinden ahz ve kabz eylediğimden sonra yine mütevellî-i mezbûr târih-i kitâb şehri gurresinden bağ-ı mezkûru üç sene tamâmına değin beher senesi ikişer guruş ve bir rub‘dan altı guruş ile üç rub‘a bana îcâr ve teslîm edip ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâbi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Hüseyin Bey b. Receb, Mehmed b. Eyüb, Hüseyin Bey b. Hasan, Mehmed b. Mahmud.

(EYÜB90 - cilt: 31, sayfa: 425 - Hüküm no: 509 - Orijinal metin no: [79a-2])﻿

﻿

﻿

510. Hüküm

Sâliha bt. Derviş’in bekâretini bozduğu gerekçesiyle davacı olduğu Mehmed b. İsmail ile anlaşması

Mahmiye-i İstanbul hısnı ebvâbından Eğrikapı dâhilinde Avcıbey mahallesi sâkinelerinden Sâliha bt. Derviş nâm kıbtiye meclis-i şer‘-i hatîr-i lâzımü’t-tevkīrde işbu râfi‘ü’l-kitâb Mehmed b. İsmail nâm kıbtî mahzarında bi tav‘ihâ ikrâr-ı tâm ve takrîr-i kelâm edip mezbûr Mehmed’in bundan [akdem] benim bekâretimi izâ[le] eyledin deyû da‘vâ eylediğimde ol dahi inkâr etmekle beynimizde münâza‘ât-ı kesîre ve muhâsamât-ı ekîde vâkı‘a olmuşdu el-hâletü hâzihî beynimize muslihûn tavassut edip da‘vâ-yı mezkûremden mezbûr Mehmed ile beni an inkâr yirmi esedî guruş üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr yirmi guruşu merkūm Mehmed yedinden tamâmen ahz ve kabz edip husûs-ı mezkûra müte‘allika da‘vâdan mezbûr Mehmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î, mâ hüve’l-vâki‘ alâ hâze’l-minvâl bi’t-taleb ketb olundu. Fi’l-yevmi’s-sâmin aşer min Recebi’l-ferd li sene ihdâ ve tis‘în ve elf.

Şuhûdü’l-hâl: Hüseyin Ağa b. Kaya, Hüseyin b. Mehmed, Hüseyin b. Oruc çeribaşı, Mustafa b. Mehmed, Mustafa b. İsmail, Sefer b. Hasan, Hasan b. Derviş, Bayram b. Mustafa, Sefer b. Mehmed.

(EYÜB90 - cilt: 31, sayfa: 426 - Hüküm no: 510 - Orijinal metin no: [79a-3])﻿

﻿

﻿

511. Hüküm

Hatice bt. Abdullah’ın evini Mehmed Efendi b. İbrahim’e istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtında Çavuş Kasım mahallesi sâkinelerinden Hatice bt. Abdullah nâm hâtunun sadrî kebîr oğlu ve tarafından husûs-ı âti’l-beyânı ikrâra vekîli olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mustafa b. Mehmed ve Ahmed Ağa b. Mahmud şehâdetleriyle şer‘an vekâleti sâbite olan Abdurrahman Çelebi b. Abdi nâm kimesne meclis-i şer‘-i şerîf-i enverde işbu râfi‘ü’l-kitâb Mehmed Efendi b. İbrahim nâm kimesne mahzarında bi’l-vekâle ikrâr-ı tâm ve takrîr-i kelâm edip vâlidem müvekkilem merkūme Hatice silk-i mülkünde münselik olup mahalle-i mezbûrede vâki‘ bir tarafı Râbia Hâtun mülkü ve bir tarafı Züleyha Hâtun mülkü ve bir tarafı Âişe Hâtun mülkü ve bir tarafı tarîk-i âm ile mahdûd mülk menzilini bi cümleti’t-tevâbi‘ ve’l-levâhık mezbûr Mehmed Efendi’ye elli kıt‘a esedî guruşa bi tarîki’l-istiğlâl bey‘ ve teslîm ol dahi kendi malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mastûr elli guruşu mezbûr Mehmed Efendi yedinden bi’t-tamâm ve’l-kemâl ahz ve kabz eylediğimden sonra yine mezbûr Mehmed Efendi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin dokuz yüz akçe ücret ile müvekkile-i mezbûreye îcâr ve teslîm ol dahi ber vech-i muharrer istîcâr ve tesellüm ve kabûl eyledim dedi dedikde gıbbe’t-tasdîki’ş-şer‘î, mâ cerâ bi’t-taleb ketb olundu. Fi’l-yevmi’l-hâmis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Çelebi b. Musli, Yahya Bey oğlu, Ramazan Bey b. Abdullah, Ali b. Abdullah, Mehmed b. Eyüb, Hasan b. Abdullah, Mehmed b. Mahmud.

(EYÜB90 - cilt: 31, sayfa: 426 - Hüküm no: 511 - Orijinal metin no: [79a-4])﻿

﻿

﻿

512. Hüküm

Meryem bt. Mehmed ile Osman Çelebi b. Mehmed Usta’nın boşanması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Evlice Baba mahallesi sâkinelerinden Meryem bt. Mehmed nâm hâtun tarafından hul‘ ve ibrâ-i âti’z-zikri ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Ömer Efendi b. Ahmed ve Abdi Beşe b. Mehmed nâm kimesneler şehâdetleriyle şer‘an vekâleti sâbite olan İbrahim Çelebi b. Mustafa meclis-i şer‘-i şerîfde işbu râfi‘ü’l-kitâb Osman Çelebi b. Mehmed Usta nâm kimesnenin li ebeveyn er karındaşı ve tarafından ikrâr-ı âti’z-zikri tasdîke vekîl olup şâhidân-ı mezbûrân şehâdetleri ile şer‘an vekâleti sâbite olan Ali Çavuş b. Mehmed Usta mahzarında bi’l-vekâle ikrâr-ı tâm ve takrîr-i kelâm edip müvekkili merkūm Osman Çelebi müvekkilem merkūmenin zevci olmağla beynlerinde hüsn-i zindegâneleri olmamağın müvekkilem mezbûre Meryem müvekkili merkūm Osman Çelebi zimmetinde mütekarrir ve ma‘kūdun-aleyh olan iki [bin] beş yüz akçe mehr-i müeccel hakkımın bin akçesini müvekkili mezbûr Osman Çelebi yedinden ahz ve kabz edip bâkī bin beş yüz akçesinden fâriğa olup ve nafaka-i iddet ve me’ûnet-i süknâsı dahi kendi üzerine olmak üzre müvekkili mezbûr Osman Çelebi ile muhâla‘a-i sahîha-i şer‘iyye ile [muhâla‘a] eyleyip [79b] ol dahi hul‘-ı mezbûru ba‘de’l-kabûl hukūk-ı zevciyyete ve gayra müte‘allika da‘vâdan her biri âharın zimmetini ibrâ-i âm ile ve kātı‘ü’n-nizâ‘la ibrâ ve iskāt eyledik dedi dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdullah Halîfe b. Abdullah, Mustafa Efendi b. Mehmed el-İmâm, Mehmed b. Abdullah, Mustafa Çelebi b. Mehmed, Nasuh Çelebi, Mehmed Çelebi b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 427 - Hüküm no: 512 - Orijinal metin no: [79a-5])﻿

﻿

﻿

513. Hüküm

Mustafa b. Abdülgani’nin Ali Ağa b. Ömer’e küfredip kölesi Yusuf’u başından yaraladığı

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘den mevlânâ Mustafa Efendi b. İsmail irsâl olunup ol dahi Havâss-ı Aliyye kazâsı a‘mâlinden Terkos nâhiyesine tâbi‘ Kadı Yakublu nâm karyede sâkin Ali Ağa b. Ömer’in çiftlik ta‘bîr olunur menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i şerîf eyledikde işbu râfi‘ü’l-kitâb mezbûr Ali Ağa meclis-i ma‘kūd-ı mezkûrda yine karye-i mezbûrede vâki‘ diğer Ali Ağa nâm kimesnenin çiftliği kethüdâsı olan Mustafa b. Abdülganî mahzarında üzerine da‘vâ ve takrîr-i kelâm edip mezbûr Mustafa târih-i kitâbdan dört gün mukaddem bi gayri hakkın işbu hâzır bi’l-meclis Yusuf b. Abdullah nâm abd-i memlûkümün değnek ile başını urup mecrûh eyledikden sonra benim dahi anama ve avratıma cimâ‘ lafzı ile şetm eylemişdir suâl olunup mûceb-i şer‘iyyesi icrâ olunmak matlûbumdur dedikde gıbbe’s-suâl mezbûr Mustafa cevâbında fi’l-vâki‘ târih-i mezbûrda minvâl-i muharrer üzre mezbûr Ali Ağa’nın abd-i memlûkü olan mezbûr Yusuf’un değnek ile başına darb ve mecrûh edip ve mezbûr Ali Ağa’nın dahi anasına ve avratına cimâ‘ lafzı ile şetm eyledim deyû bi tav‘ihî ikrâr ve i‘tirâf eyledikden sonra mezbûr Ali Ağa merkūm Mustafa’nın nefsine ve hîn-i mütâlebede meclis-i şer‘a ihzârına kefîl taleb ettikde mezbûr Mustafa’ya ahâlî-i karye-i merkūmeden ve âhardan kimesne kefîl bulunmamağın vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Muhzır Hüseyin b. Abdullah ile meclis-i şer‘a gelip her biri alâ vukū‘ihi inhâ ve takr[îr] etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Halîfe b. Davud el-İmâm, Receb Bey b. Hasan, Ramazan b. Durmuş, Ömer b. Rıdvan, Musli Bey b. ( ) el-Cündî, Hüseyin b. Hüseyin, Hüseyin b. Mehmed.

(EYÜB90 - cilt: 31, sayfa: 427 - Hüküm no: 513 - Orijinal metin no: [79b-1])﻿

﻿

﻿

514. Hüküm

Mehmed Çelebi b. Ali’nin kiraya verdiği odalarını Receb b. Mehmed ile Ali b. Mustafa’ya satması

Medîne-i Hazret-i Ebâ Eyyûb el-Ensârî -radiye anhu [Rabbühü’]l-Bârî- mahallâtından Takyecibaşı mahallesi sükkânından Mehmed Çelebi b. Ali nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Receb b. Mehmed ve Ali b. Mustafa nâm kimesneler mahzarlarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikr sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Derviş Çelebi mülkü ve bir tarafı Mehmed Ağa mülkü ve bir tarafı Hatice Hâtun mülkü ve bir tarafı tarîk-i âm ile mahdûd on dört bâb mülk müte’ehhilîn odalarımı cemî‘ tevâbi‘ ve levâhıkı ve kâffe-i hukūk ve merâfıkı ile mezbûrân Receb ve Ali’ye ale’l-iştirâki’s-seviy altmış sekiz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip anlar dahi minvâl-i muharrer üzre iştirâ ve tesellüm ve kabûl ve temellük eylediklerinden sonra semeni olan meblağ-ı mezkûr altmış sekiz bin akçeyi mezbûrân Receb ve Ali yedlerinden bi’t-tamâm ve’l-kemâl ahz ve kabz eyledim ba‘de’l-yevm sâlifü’l-beyân on dört bâb odalarda vechen mine’l-vücûhi’ş-şer‘iyye alâka ve medhalim kalmadı mezbûrân Receb ve Ali’nin mülk-i müşterâları olmuşdur keyfe mâ yeşâ’ ve haysü mâ yahtârân mutasarrıf olsunlar dedikde gıbbe’t-tasdîki’ş-şer‘î, mâ vaka‘a alâ hâze’l-minvâl bi’l-ibtigā ketb olundu. Fi’l-yevmi’t-tâsi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Receb Efendi b. Yusuf el-İmâm, Mehmed Çelebi b. Abdülaziz el-Müezzin, Mustafa Halîfe b. Musa, Ahmed Çelebi b. Ali, Osman Çelebi b. Ahmed, Mehmed b. İbrahim, Yusuf Dede b. Ali, Ahmed Çelebi b. Emrullah, es-Seyyid Mustafa b. Halil, Usta Mehmed b. ( ), Mustafa b. Yahya, Şaban Beşe b. Ali, Abdülkādir b. Hasan.

(EYÜB90 - cilt: 31, sayfa: 428 - Hüküm no: 514 - Orijinal metin no: [79b-2])﻿

﻿

﻿

515. Hüküm

Evlice Baba Mescidi tamir keşfi muhasebesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Evlice Baba vakfına bi’l-fi‘l mütevellî olan işbu râfi‘ü’l-kitâb Mustafa Çelebi b. Mehmed nâm kimesne meclis-i şer‘-i şerîfde bi’t-tevliyye takrîr-i kelâm ve ta‘bîr ani’l-merâm edip merhûm-ı mezbûr Evlice Baba’nın medîne-i mezbûrede vâki‘ mescidi şerîfinin sakfı ve ba‘zı mevâzi‘i mürûr-ı eyyâm ile harâb olup ta‘mîr ve termîme eşedd-i ihtiyâc ile muhtâc olmağın bundan akdem izn-i şer‘le mescidi mezkûrun sakfını ve ba‘zı mevâzi‘ini mâl-ı vakf-ı mezbûr ile ta‘mîr ve termîm etmiş idim hâlâ kıbel-i şer‘-i hatîrden üzerine varılıp harc ve sarf eylediğim meblağın mertebe-i tahammülü ba‘de’l-keşf ve’l-mesâha tahmîn-i sahîh ile tahmîn ve takdîm olunmak murâdımdır dedikde savb-ı şer‘-i münîrden mevlânâ Mehmed Efendi b. Nasuh irsâl olunup ol dahi Hâssa mi‘mârlarından Üstâd Ali Bâşe b. Abdullah ve sâir sukūf [80a] ve ebniye ahvâline vukūfu olup zeyl-i kitâbda muharrerü’l-esâmî olan bî-garaz cemâ‘at-i müslimîn ile mescidi mezkûra varıp akd-i meclis-i şer‘-i mübîn eyledikde mi‘mâr-ı mezbûr mescidi mezbûrun sakfını mesâha eyledikde tûlen on buçuk zirâ‘ ve arzen dokuz zirâ‘ bi hesâb-ı terbî‘î doksan dört buçuk zirâ‘ cedîd çam tahtası tav‘anın beher zirâ‘ı yirmi beşer akçeden iki bin üç [yüz] altmış üç akçe ve yine tûlen on zirâ‘ ve arzen yedi buçuk zirâ‘ bi hesâb-ı mezkûr yetmiş beş zirâ‘ mahlût sakf meremmâtının beher zirâ‘ı yirmişer akçeden bin beş yüz akçe ve yine tûlen ve arzen bi hesâb-ı mezbûr yirmi yedi buçuk zirâ‘ cedîd mahfil tahta döşemesinin beher zirâ‘ı otuzar akçeden sekiz yüz yirmi beş akçe ve on ikişer tahta billur dört aded camın beher tânesi yüz otuzar akçeden beş yüz yirmi akçe ve dörder zirâ‘ üç aded koltuk trabzanı yüz ellişer akçeden dört yüz elli akçe ve yine sâde kanadlı iki dolap ile bir pencerenin beher tânesi yüzer akçeden üç yüz akçe ve yine tûlen ve kadden bi hesâb-ı mezbûr yirmi bir zirâ‘ kaplama tahta perdenin beher zirâ‘ı on beşer akçeden üç yüz on beş akçe ve mahfil altında beş aded dişbudak direği yirmişer akçeden yüz akçe ve yirmi zirâ‘ sıva meremmâtının beher zirâ‘ı onar akçeden iki yüz akçe ve mescidi mezkûr nakışı için ber vech-i tahmîn bin yedi yüz akçe ki cem‘an sekiz bin iki yüz yetmiş üç akçeye bâliğ oldukda mi‘mâr-ı mezkûr ve sâir müslimîn-i mezkûrîn zikr olunan imâret ve meremmet meblağ-ı mezbûr ile ancak olur bundan noksan ile olmaz deyû icmâ‘ ve ittifâk ettiklerinde vâki‘ hâli mevlânâ-yı mezbûr mahallinde ketb ve tahrîr ba‘dehû ma‘an irsâl olunan Muharrem Çelebi b. Ahmed ve Mehmed b. Mahmud ile meclis-i şer‘a gelip her biri alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâdis aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe b. Abdullah el-Müezzin, Şaban Bey b. Hasan, el-Hâc Ahmed b. Oruc, Ahmed Çelebi b. Mahmud, Mehmed b. Ahmed, Mehmed Çelebi b. Abdünnebi.

(EYÜB90 - cilt: 31, sayfa: 429 - Hüküm no: 515 - Orijinal metin no: [79b-3])﻿

﻿

﻿

516. Hüküm

Havva bt. Mahmud’un muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Otakçıbaşı mahallesinde sâkine olan Havva bt. Mahmud nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Osman b. Mustafa nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî ve’l-ışrîn min şehri Recebi’l-ferd sene ihdâ ve tis‘în ve elf.

Şuhûdü’l-hâl: Mehmed Çelebi b. Mustafa, Mehmed Çelebi b. ( ), Hasan b. Abdullah, Mehmed b. Eyüb

(EYÜB90 - cilt: 31, sayfa: 430 - Hüküm no: 516 - Orijinal metin no: [80a-1, Arapça])﻿

﻿

﻿

517. Hüküm

Fâtıma bt. Hasan ile Mustafa Çelebi b. Ali’nin boşanması

Medîne-i Hazret-i Ebâ Eyyûb el-Ensârî kazâsına tâbi‘ kasaba-i Hasköy’de Sütlüce mahallesi sâkinelerinden Fâtıma bt. Hasan nâm hâtun tarafından hul‘ ve ibrâ-i âti’z-zikri ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mehmed b. Mustafa ve Ahmed b. Mehmed nâm kimesneler şehâdetleriyle şer‘an vekâleti sâbite olan Mehmed Bey b. Receb meclis-i şer‘-i şerîfde işbu râfi‘ü’l-kitâb Mustafa Çelebi b. Ali mahzarında bi’l-vekâle ikrâr-ı tâm edip mezbûr Mustafa Çelebi müvekkilem mezbûre Fâtıma’nın zevci olmağla beynlerinde hüsn-i zindegâneleri olmamağın mezbûr Mustafa Çelebi zimmetinde mütekarrir ve ma‘kūdun-aleyh olan bin beş yüz akçe mehr-i müeccel hakkından fâriğa olup ve nafaka-i iddet-i mu‘ayyene ve me’ûnet-i süknâsı dahi kendi üzerine olmak üzre mezbûr Mustafa Çelebi ile muhâla‘a-i sahîha-i şer‘iyye ile muhâla‘a eyleyip ol dahi hul‘-ı mezbûru ba‘de’l-kabûl hukūk-ı zevciyyete ve gayra müte‘allika da‘vâdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi dedi dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mustafa b. Sinan, Mustafa Çelebi b. Ahmed, Hasan b. Bayram, Mehmed b. Eyüb.

(EYÜB90 - cilt: 31, sayfa: 430 - Hüküm no: 517 - Orijinal metin no: [80a-2])﻿

﻿

﻿

518. Hüküm

Receb Odabaşı b. Yunus’un kölesi Hasan b. Abdullah’ı azat etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesi sükkânından Receb Odabaşı b. Yunus meclis-i şer‘-i hatîr-i lâzımü’t-tevkīrde kendiye rıkkını mu‘terif olup uzun boylu, gök elâ gözlü, çatık kaşlı, sarı bıyıklı, sol kaşı üzerinde beni olan işbu râfi‘ü’l-kitâb Rûsiyyetü’l-asl Hasan b. Abdullah nâm abd-i memlûkü mahzarında tav‘an ikrâr-ı tâm ve takrîr-i kelâm edip abd-i memlûküm olan mevsûf-ı mezbûr Hasan’ı cemî‘ malımdan ifrâz edip hasbeten lillâhi’l-ganiyyi’l-hallâk ve taleben fi’l-mevâ‘îdi’l-vârideti li tahlîsi’n-nüfûs ani’l-istirkāk i‘tâk ve tahrîr ve zümre-i ahrâr-ı asliyyeye ilhâk ve idrâc eyledim ba‘de’l-yevm mevsûf-ı mezkûr sâir asliyyîn gibi hür olup üzerinde hakk-ı velâdan gayrı hakkım kalmadı dedikde mâ cerâ alâ hâze’l-minvâl gıbbe’t-taleb ketb olundu. Fi’l-yevmi’l-hâdî ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Şükür Beşe b. Kasım, Ramazan b. Mustafa, Ahmed Beşe b. Yunus, Hüseyin Çelebi b. Abdullah, Mehmed b. Eyüb, Hasan b. Abdullah, Yusuf b. Abdullah, Mehmed b. Mahmud, Hüseyin Beşe b. ( ) Çukadâr.

(EYÜB90 - cilt: 31, sayfa: 431 - Hüküm no: 518 - Orijinal metin no: [80a-3])﻿

﻿

﻿

519. Hüküm

Âişe bt. Hacı Halil’in ev ve dükkânlarını Hadım Ali Ağa Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Kasımpaşa mahallesi sâkinelerinden Âişe bt. el-Hâc Halil nâm hâtun tarafından husûs-ı âti’l-beyânı ikrâra vekîli olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mustafa Çelebi b. Ömer ve İbrahim b. Mehmed nâm kimesneler şehâdetleriyle şer‘an vekâleti sâbite olan fahrü’l-müderrisîn Sâlih Efendi b. Mehmed meclis-i şer‘de medîne-i mezbûrede vâki‘ merkūm Hadım [80b] Ali Ağa vakfı’na bi’l-fi‘l mütevellî olan işbu râfi‘ü’l-kitâb İbrahim Efendi b. Hasan mahzarında bi’l-vekâle ikrâr ve takrîr-i kelâm edip müvekkilem mezbûre Âişe Hâtun silk-i mülkünde münselik olup mahalle-i mezbûrede vâki‘ bir tarafı Tavukçu Yusuf mülkü ve bir tarafı tarîk-i âm ve iki tarafı Sâliha ve Afîfe Hâtun mülkleri ile mahdûd mülk menzilini cemî‘ tevâbi‘i ile ve yine mahalle-i mezbûrede vâki‘ bir tarafı kapıcı Mustafa mülkü ve iki tarafı yine mezbûretân Sâliha ve Afîfe Hâtun mülkleri ve bir tarafı tarîk-i âm ile mahdûd bir bâb berber dükkânı ve bir hayyât ve bir papuççu dükkânlarını dahi cemî‘ tevâbi‘i ile mütevellî-i mezbûr İbrahim Efendi’ye kırk esedî guruşa bi safkatin vâhidetin bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezbûr kırk esedî guruşu mütevellî-i mezbûr İbrahim Efendi yedinden bi’t-tamâm ahz ve kabz eylediğimden sonra yine mütevellî-i mezbûr menzili mahdûd-ı mezkûru ve sâlifü’z-zikr dükkânları ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin dört esedî guruş ücret ile müvekkile-i mezbûreye îcâr ve teslîm ol dahi ber vech-i muharrer istîcâr ve tesellüm ve kabûl eyledim dedi dedikde gıbbe’t-tasdîki’ş-şer‘î vekîl-i mezbûr Sâlih Efendi ve müvekkile-i mezbûrenin babası el-Hâc Halil Çelebi b. Ali mütevellî-i mezbûr mahzarında her biri takrîr-i kelâm edip menzili mezbûrun derkine ve ücret-i merkūmeye emr ve kabûlü hâviye kefâlet-i sahîha-i şer‘iyye ile kefîl olduk dediklerinde mâ vaka‘a bi’t-taleb ketb olundu. Fi’l-yevmi’l-ışrîn min Recebi’l-ferd li sene ihdâ ve tis‘în ve elf.

Şuhûdü’l-hâl: Seyyid Abdurrahman Çelebi, Mehmed Çelebi b. Veli, Nasuh Efendi [b.] Abdüsselâm, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 431 - Hüküm no: 519 - Orijinal metin no: [80a-4])﻿

﻿

﻿

520. Hüküm

Tanaş v. Dimo’nun bağ ve tarlalarını Niko v. Yorgi’ye satması

Vilâyet-i Rumeli’nde Gerbeniş kazâsına tâbi‘ Miriş nâm karye ahâlîsinden Tanaş v. Dimo nâm zimmî meclis-i şer‘-i şerîfde işbu râfi‘ü’r-rakīm Niko v. Yorgi nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Anastaş nâm zimmî mülkü ve bir tarafı Tanaş nâm zimmî mülkü ve bir tarafı Niko nâm zimmî mülkü ve bir tarafı Dimo Laka nâm zimmî mülkü ile mahdûd tahmînen yarım dönüm bir kıt‘a mülk bağımı cemî‘ tevâbi‘i ile mezbûr Niko’ya dört yüz fıddî râyic fi’l-vakt akçeye tarafeynden îcâb ve kabûl[ü] hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine karye-i mezbûre sınırı dâhilinde vâki‘ taht-ı tasarrufumda olup her birinin hudûdu beynimizde ma‘lûm altı kıt‘a tarlalarımın dahi hakk-ı tasarruflarını sâhib-i arz ma‘rifetiyle mezbûr Niko’ya sekiz yüz akçe bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an bin iki yüz akçeyi mezbûr Niko yedinden bi’t-tamâm ahz ve kabz eyledim ba‘de’l-yevm zikr olunan bağda alâka ve medhalim yokdur, mezbûr Niko’nun mülk-i müşterâsı olmuşdur ve arâzi-i merkūm dâhil-i taht-ı tasarruf olmuşdur keyfe mâ yeşâ’ mahallinde zabt ve tasarrufa mezbûr Niko’yu taslît eyledim dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Danyal [v.] Niko, Niko [v.] Makri, Dimo [v.] Niyo.

(EYÜB90 - cilt: 31, sayfa: 432 - Hüküm no: 520 - Orijinal metin no: [80b-1])﻿

﻿

﻿

521. Hüküm

Ölen Hristo v. Dimo’nun Âsım Ahmed Çelebi Vakfı’ndan aldığı borç karşılığı rehin gösterdiği dükkân ve bağın satılıp borcun ödendiği

Havâss-ı Aliyye kazâsına tâbi‘ Avasya nâm karye sükkânından iken bundan akdem mürd olan Hristo v. Dimo nâm hâlikin verâseti sulbiye kebîre kızı Raliha nâm nasrâniyyeye münhasıra olduğu lede’ş-şer‘i’l-mutahhar zâhir ve müte‘ayyin oldukdan sonra merkūme Raliha tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında Todori v. Panayot ve Dimitri v. Palaş nâm zimmîler şehâdetleriyle şer‘an vekâleti sâbite olan Nikola v. Dimo nâm zimmî meclis-i şer‘-i hatîr-i lâzımü’t-tevkīrde merhûm Âsım Ahmed Çelebi vakfı’na bi’l-fi‘l mütevellî olan bâ‘isü hâze’l-kitâb Mehmed Çelebi b. Mustafa nâm kimesne mahzarında bi’l-vekâle ikrâr-ı tâm ve takrîr-i kelâm edip müvekkile-i mezbûrenin mûrisi ve babası hâlik-i mezbûr vakf-ı mezkûra yirmi beş esedî guruş deyni olup mukābelesinde karye-i mezkûrede vâki‘ etrâf-ı erba‘ası Kurt ve Hristo nâm zimmîler mülkleri ve tarîk-i âm ile mahdûd dört kepenk bir kıt‘a mülk dükkânı ile yine karye-i mezbûrede vâki‘ iki tarafı Deveci tarlası ve iki tarafı Yorgaki ve Dimitri nâm zimmîler tarlalarıyla mahdûd ve mümtâz tahmînen üç dönüm bir kıt‘a mülk bağı mütevellî-i merkūm yedinde bi tarîki’l-istiğlâl rehn-i makbûz olup lâkin hâlik-i mezbûr kable’l-edâ mürd olmağla zikr olunan dükkân ve bağdan gayrı ism-i mâl ıtlâk olunur terekesi kalmamağla meblağ-ı mezbûr yirmi beş esedî guruş ile sâlifü’z-zikr dükkân ve bağı müvekkile-i merkūme Raliha mütevellî-i mezbûr Mehmed Çelebi’ye bey‘-i kat‘î ile bey‘ ve teslîm ol dahi vakf için iştirâ ve tesellüm ve kabûl eyledikden sonra semeni olan meblağ-ı mezkûr otuz buçuk esedî guruşu hâlik-i merkūmun deyni olan meblağ-ı merkūm otuz buçuk guruşa takās edip ol dahi mukāssa ve kabûl eyledi ba‘de’l-yevm zikr olunan dükkân ve bağda vechen mine’l-vücûh alâka ve medhalim yokdur, mütevellî-i mezbûr vakf-ı merkūmdan olmak üzre mutasarrıf olsun dedi dedikde gıbbe’t-tasdîki’ş-şer‘î, mâ cerâ bi’t-taleb ketb olundu. Fi’l-yevmi’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Çelebi b. Veli, es-Seyyid Mustafa b. Sefer, İbrahim Efendi b. Hasan, el-Hâc Abdullah b. Mustafa.

(EYÜB90 - cilt: 31, sayfa: 433 - Hüküm no: 521 - Orijinal metin no: [80b-2])﻿

﻿

﻿

522. Hüküm

Âişe bt. Ahmed’in muhâlaa yoluyla boşandığı

Medîne-i mahmiye-i Kostantıniyye’de vâki‘ dâhil-i bâb-ı Balat’da sâkine olan Âişe bt. Ahmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Durmuş b. Ahmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt bin üç yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sâlis ve’l-ışrîn min şehri Recebi’l-ferd sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali

(EYÜB90 - cilt: 31, sayfa: 434 - Hüküm no: 522 - Orijinal metin no: [80b-3, Arapça])﻿

﻿

﻿

523. Hüküm

Vildan bt. Abdullah’ın evini Mehmed Çelebi b. Ali’ye satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Takyecibaşı mahallesi sâkinelerinden Vildan bt. Abdullah nâm hâtun tarafından bey‘-i âti’l-beyânı ikrâra vekîli olup mezbûrenin zâtını ma‘rifet-i şer‘iyye ile ârifân olan Mehmed Bey b. el-Hâc Hasan ve Ali Bey b. Hüseyin nâm kimesneler şehâdetleriyle şer‘an vekâleti sâbite olan Yusuf Bey b. Mehmed nâm kimesne meclis-i şer‘-i şerîfde işbu bâ‘isü’l-kitâb Mehmed Çelebi b. Ali mahzarında bi’l-vekâle ikrâr ve takrîr-i kelâm edip müvekkile-i mezbûre Vildan Hâtun akd-i âti’z-zikrin sudûruna değin silk-i mülk-i sahîhinde münselik olup mahalle-i mezbûrede vâki‘ iki tarafı Kürd Hasan mülkü ve bir tarafı mekābir-i müslimîn ve bir tarafı tarîk-i âm ile mahdûd iki bâb tahtânî odaları ve havlu ve bir mikdâr bahçe ve kenîf ve bi’r-i mâyı müştemil mülk menzilini cemî‘ tevâbi‘i ile mezbûr Mehmed Çelebi’ye yüz kırk bir esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr yüz kırk bir esedî guruşu mezbûr Mehmed Çelebi yedinden tamâmen ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Mehmed Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Receb Efendi el-İmâm, Sadık Mehmed Çelebi b. Mehmed, Receb b. Osman, Ahmed Efendi b. Osman, Receb Halîfe b. Abdullah, Mehmed Çelebi b. Abdülaziz, İbrahim b. Abdullah.

(EYÜB90 - cilt: 31, sayfa: 434 - Hüküm no: 523 - Orijinal metin no: [81a-1])﻿

﻿

﻿

524. Hüküm

Rabia Hatun bt. Mehmed’in cariyesi Tevekkül bt. Abdullah’ı azat etmesi

Vilâyet-i Rumeli’nde medîne-i Siroz sâkinelerinden olup hâlâ medîne-i Hazret-i Ebâ Eyyûb el-Ensârî kazâsına tâbi‘ kasaba-i Hasköy’de Sütlüce mahallesinde müsâferet vechi üzre mütemekkine fahrü’l-muhadderât Râbia Hâtun bt. Mehmed tarafından husûs-ı âti’l-beyânı ikrâra vekîl olup zât-ı mezbûreyi ma‘rifet-i şer‘iyye ile ârifân olan İbrahim Bey b. İsmail ve Mehmed b. Ahmed nâm kimesneler şehâdetleriyle şer‘an vekâleti sâbite olan Ali Bey b. Mustafa meclis-i şer‘-i şerîfde bi’l-vekâle ikrâr ve takrîr-i kelâm edip müvekkilem mezbûre Râbia Hâtun kendiye rıkkını mu‘terife olup orta boylu açık kaşlı sarı elâ gözlü Rûsiyyetü’l-asl bâ‘isetü’l-kitâb Tevekkül bt. Abdullah nâm câriye-i memlûkesini cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta idrâc ve ilhâk eyleyip min ba‘d sâir asliyyât gibi hürre olup üzerinde hakk-ı velâdan gayrı hakkım kalmadı dedi dedikde mâ cerâ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Zülfikār Ağa b. Abdullah, Mustafa b. ( ), Halil Bey, Murtaza Bey b. Hasan, Şâhin b. Abdullah.

(EYÜB90 - cilt: 31, sayfa: 435 - Hüküm no: 524 - Orijinal metin no: [81a-2])﻿

﻿

﻿

525. Hüküm

Rabia Hatun bt. Mehmed’in cariyesi Kaygüniş’i azat etmesi

Vilâyet-i Rumeli’nde medîne-i Siroz sâkinelerinden olup hâlâ medîne-i Hazret-i Ebâ Eyyûb el-Ensârî kazâsına tâbi‘ kasaba-i Hasköy’de Sütlüce mahallesinde müsâferet vechi üzre mütemekkine fahrü’l-muhadderât Râbia Hâtun bt. Mehmed tarafından husûs-ı âti’l-beyânı ikrâra vekîl olup zât-ı mezbûreyi ma‘rifet-i şer‘iyye ile ârifân olan İbrahim Bey b. İsmail ve Mehmed b. Ahmed nâm kimesneler şehâdetleriyle şer‘an vekâleti sâbite olan Ali Bey b. Mustafa meclis-i şer‘-i şerîfde bi’l-vekâle ikrâr ve takrîr-i kelâm edip müvekkilem mezbûre Râbia Hâtun kendiye rıkkını mu‘terife olup orta boylu açık kaşlı sarı elâ gözlü Rûsiyyetü’l-asl bâ‘isetü’l-kitâb Kaygüniş bt. Abdullah nâm câriye-i memlûkesini cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i harâir-i asliyyâta idrâc ve ilhâk eyleyip min ba‘d sâir harâir-i asliyyât gibi olup üzerinde hakk-ı velâdan gayrı hakkım kalmadı dedi dedikde mâ cerâ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Receb li sene ihdâ ve tis‘în ve elf.

Şuhûdü’l-hâl: Zülfikār Ağa b. Abdullah, Mustafa Çelebi b. ( ) Çukadâr, Halil Bey b. ( ), Murtaza Bey b. Hasan, Şâhin b. Abdullah, Mehmed b. Eyüb.

(EYÜB90 - cilt: 31, sayfa: 435 - Hüküm no: 525 - Orijinal metin no: [81a-3])﻿

﻿

﻿

526. Hüküm

Cebeci köyü yakınlarında bir kişiyi yaralayıp diğerini katledenlerin çobanlar olduğu ve Cebeci köyü ahalisinin bir ilgisinin bulunmadığı

Havâss-ı Aliyye kazâsına tâbi‘ Cebe[ci] nâm karye ahâlîsinden bâ‘isü’l-vesîka Ahmed Çelebi b. Mustafa ve Hızır Beşe b. Abdullah ve Foti v. Dimo ve Polihroni v. Argiri ve Hristo v. Kini ve Apostol v. Hristo ve Yorgo v. Manol nâm zimmîler [meclis-i] şer‘-i şerîfe gelip her biri takrîr-i kelâm ve ifâde-i merâm edip hamal tâifesinden işbu hâzır bi’l-meclis Mardiros v. Kemel nâm Ermeni zimmî ile Ramazan nâm kimesne târih-i kitâbdan bir gün mukaddem dağdan odun kat‘ ve her biri (.…) edip gelirken karye-i mezbûre ile Küçükköy demekle ma‘rûfe karye beyninde Dokuzbaba nâm mevzi‘e geldikde (….) ile önlerine çıkıp tarîk-i âm üzerinde gece ile merkūm Mardiros’u nacak ve sopa ta‘bîr olunur değnek ile darb ve mecrûh edip ve mezbûr Ramazan’ı dahi nacak ve sopa ile katl eyleyip bârgirlerini (.…) [81b] mersûm Mardiros’un eser-i cerhine ba‘de’n-nazar vâki‘ hâl merkūm Mardiros ile maktûl-i mezbûrun sulbî kebîr oğlu hâzır bi’l-meclis İbrahim’den suâl olunup takrîr ve tahrîr olundukdan sonra merkūm Ramazan’ın dahi kıbel-i şer‘den üzerine varılıp eser-i cerhi keşf ve mu‘âyene ve müşâhede olunmak matlûbumuzdur dediklerinde mersûm Mardiros’un eser-i cerhine nazar olundukda başında ve sağ kolunda ve sol kolunda nacak ve sopa yara ve beresi olduğu mu‘âyene ve müşâhede olundukdan sonra gıbbe’s-suâl merkūm Mardiros cevâbında fi’l-hakīka hâl-i kaziyye ahâlî-i karye-i mezbûrenin bâlâda bast ve tafsîl ettikleri minvâl üzre olmuşdur dem ve diyetime müte‘allika zikr olunan Cebeci karyesi ahâlîsinden da‘vâ ve nizâ‘ım yokdur deyû tav‘an ikrâr ve i‘tirâf ettikden sonra maktûl-i mezbûrun sulbî kebîr oğlu mezbûr İbrahim dahi babam merkūm Ramazan minvâl-i muharrer üzre zikr olunan çobanlar katl etti babam mezbûrun dem ve diyetine müte‘allika sâlifü’z-zikr Cebeci karye ahâlîsiyle kat‘â da‘vâ ve nizâ‘ım yokdur deyû bi tav‘ihî ikrâr ve i‘tirâf eyledikden sonra cânib-i şer‘den mevlânâ Mehmed Efendi b. Nasuh irsâl olunup ol dahi zeyl-i kitâbda muharrerü’l-esâmî müslimîn ile mevzi‘-i mezkûrda maktûl-i mezbûrun üzerine varıp keşf ve nazar olundukda fi’l-hakīka sağ kulağı tarafından nacak yarası ve sol kolunda sopa yarası olduğunu mu‘âyene ve müşâhede eylediklerinden sonra vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Yusuf b. Abdullah ile mahallinde [ketb ve meclis-i] şer‘a gelip her biri alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’s-sânî ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Fahrü’l-kuzât Ali Efendi b. Abdülmümin, Fahrü’l-müderrisîn Mustafa Efendi b. Abdülaziz Efendi, Mustafa Bey b. Osman, Veli Çelebi b. ( ), Hasan Beşe b. Receb, Hasan Beşe b. Odabaşı, sâir huddâm-ı mahkeme.

(EYÜB90 - cilt: 31, sayfa: 436 - Hüküm no: 526 - Orijinal metin no: [81a-4])﻿

﻿

﻿

527. Hüküm

Ahmed Çelebi b. Mehmed’in İvaz’ın kölesi olduğu iddiasının reddi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından el-Hâc Hüsrev mahallesi sâkinlerinden işbu orta boylu, açık kaşlı, sarışın Boğdaniyyü’l-asl bâ‘isü’l-kitâb İvaz b. Abdullah meclis-i şer‘-i şerîfde medîne-i mezbûrede hazret-i müşârün-ileyh evkāfına bi’l-fi‘l mütevellî olup medîne-i mezbûrede vâki‘ beytülmâl-i âmme ve hâssa kabzına memûr olan fahrü’l-akrân Yusuf Ağa tarafından husûs-ı âti’l-beyâna vekîl-i mü[se]cceli olan Ahmed Çelebi b. Mehmed mahzarında üzerine da‘vâ ve takrîr-i kelâm edip mahalle-i mezbûre sükkânından olup gāib ani’l-meclis es-Seyyid Hasan Bey’in ben abd-i memlûkü olup lâkin mezbûr es-Seyyid Hasan Bey bundan akdem beni yetmiş esedî guruşa kitâbete kat‘ edip ben dahi kabûl eyledikden sonra bedel-i kitâbetim olan yetmiş guruşu işbu hâzıre bi’l-meclis Sâliha bt. İsmail nâm hâtuna zimmetinde cihet-i karz-ı şer‘îden yetmiş esedî guruş deyni olmağla yetmiş esedî guruşu bana mezbûre Sâliha’ya sen [edâ] eyledikden sonra malımdan âzâd ol deyû emr edip ben dahi meblağ-ı mezbûrun mukaddemâ kırk guruşunu mezbûre Sâliha Hâtun’a emrine binâen edâ ve teslîm edip bâkī kalan otuz guruşu def‘a edâya iktidârım olmamağla merkūme Sâliha Hâtun mukaddemâ her otuz gün tamâmında kendiye birer esedî guruş vermek üzre taksît eyleyip ben dahi taksît-i mezbûru kabûl etmiş idim hâlâ ben meblağ-ı mezbûr otuz guruşu dahi mezbûre Sâliha Hâtun’a edâ ettikden sonra hür olurken vekîl-i mezbûr Ahmed Çelebi bana rık olmak üzre vaz‘-ı yed murâd eder suâl olunup sebîlim tahliyye olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûrdan da‘vâsına mutâbıka beyyine taleb olundukda udûl-i ahrâr-ı ricâlden olup yine mahalle-i mezbûr sükkânından Kasım b. Ahmed ve Hüseyin Bey b. Nasuh ve Halil Beşe b. Mehmed nâm kimesneler li ecli’ş-şehâde makām-ı kazâya hâzırûn olup istişhâd olunduklarında fi’l-vâki‘ müdde‘î-i mezbûr İvaz gāib-i mezbûr es-Seyyid Hasan Bey’in abd-i memlûkü olmağla bundan akdem bizim huzûrumuzda minvâl-i muharrer üzre yetmiş esedî guruşa kitâbete kat‘ edip ol dahi kabûl eyledikden sonra bedel-i kitâbeti olan meblağ-ı mezkûru mezbûr es-Seyyid Hasan Bey cihet-i mezbûreden merkūme Sâliha Hâtun’a olan yetmiş esedî guruş deynini edâ eyledikden sonra malımdan âzâd ol deyû emr edip müdde‘î-i mezbûr İvaz dahi meblağ-ı mezbûrun kırk guruşunu mezbûre Sâliha’ya edâ edip bâkī kalan otuz guruşu dahi merkūme Sâliha minvâl-i muharrer üzre taksît eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle müdde‘î-i mezbûr İvaz’a vekîl-i merkūm Ahmed Çelebi bî-vech ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Ahmed Çelebi b. Mustafa, İsmail b. Resul, Süleyman b. Mehmed, Mehmed b. Eyüb.

(EYÜB90 - cilt: 31, sayfa: 437 - Hüküm no: 527 - Orijinal metin no: [81b-1])﻿

﻿

﻿

528. Hüküm

Dimo v. Nikola’nın Duka v. Dimo’yu yaraladığının tespiti

Havâss-ı Aliyye kazâsına tâbi‘ Küçükköy demekle ma‘rûfe karye ahâlîsinden işbu râfi‘ü’r-rakīm Duka v. Dimo nâm zimmî meclis-i şer‘-i şerîfde çoban tâifesinden Dimo v. Nikola nâm zimmî muvâcehesinde üzerine da‘vâ ve takrîr-i kelâm edip mezbûr Dimo târih-i kitâbdan sekiz gün mukaddem karye-i mezbûrede vâki‘ mülk bağımda kendi hâlimde dururken mezbûr Dimo gelip bi gayri hakkın benim değnek ile sağ elimin baş parmağıma urup mecrûh eylemişdir suâl olunup mûceb-i şer‘îsi icrâ olunmak murâdımdır dedikde gıbbe’s-suâl merkūm Dimo cevâbında minvâl-i muharrer üzre târih-i mezkûrda müdde‘î-i mersûm Duka’nın baş parmağına değnek ile darb edip mecrûh eyledim deyû tav‘an ikrâr ve i‘tirâf etmeğin mûcebiyle ba‘de’l-hükm, mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-mürecceb li sene ihdâ ve tis‘în ve elf.

Şuhûdü’l-hâl: (….), Mehmed b. Eyüb, Mehmed b. Mahmud, Ali b. Abdullah.

(EYÜB90 - cilt: 31, sayfa: 438 - Hüküm no: 528 - Orijinal metin no: [81b-2])﻿

﻿

﻿

529. Hüküm

Mehmed Çelebi b. Abdi ile annesi Saime’nin ortak oldukları ev ve odalarını Mehmed Çelebi b. Yusuf’a satmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Fethi Çelebi mahallesi sükkânından Mehmed Çelebi b. Abdi ile vâlidesi Saime bt. Abdullah meclis-i şer‘-i hatîr-i lâzımü’t-tevkīrde işbu râfi‘ü’l-kitâb Mehmed Çelebi b. Yusuf nâm kimesne mahzarında her biri tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin ber vech-i iştirâk silk-i mülkümüzde münselik olup mahalle-i mezbûrede vâki‘ iki tarafdan Afîfe Hâtun tasarrufunda olan yorgancı dükkânı ve bir tarafdan İbrahim Çelebi tasarrufunda olan vakıf menzil ve bir tarafdan tarîk-i hâs ile mahdûd üç bâb fevkānî odaları ve tahta-pûşu ve müşterek bi’r-i mâyı ve bir mikdâr havluyu müştemil mülk menzil ile yine bir tarafı mezbûre Afîfe Hâtun tasarrufunda olan dükkân ve bir tarafı mezbûr İbrahim Çelebi tasarrufunda olan vakıf menzil ve iki tarafı tarîk-i hâs ile mahdûd fevkānî odaları mezbûr Mehmed Çelebi’ye bi safkatin vâhidetin yüz seksen kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezkûr yüz seksen guruşu mezbûr Mehmed Çelebi yedinden tamâmen ahz ve kabz eyledim ba‘de’l-yevm zikr olunan menzil ve odada vechen mine’l-vücûh alâka ve medhalimiz yokdur, mezbûr Mehmed Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed Efendi b. İbrahim el-İmâm, Ahmed Çelebi b. Receb el-Müezzin, İbrahim Beşe Taşçı, el-Hâc Mehmed b. ( ), kovacı İbrahim b. ( ), suyolcu Musli Beşe, attâr Hasan Çelebi, Kahveci Hasan Dede, Mustafa Beşe taşçı, el-Hâc Himmet Beşe.

(EYÜB90 - cilt: 31, sayfa: 438 - Hüküm no: 529 - Orijinal metin no: [82a-1])﻿

﻿

﻿

530. Hüküm

İbrahim Çelebi b. Mahmud’un Hasan Çelebi b. Mustafa’nın evinin üstüne rızayla oda yapması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sükkânından bâ‘isü hâze’l-kitâb İbrahim Çelebi b. Mahmud nâm kimesne meclis-i şer‘-i şerîfde takrîr-i kelâm ve ta‘bîr ani’l-merâm edip mahalle-i mezbûrede vâki‘ lede’l-ahâlî ma‘lûmü’l-hudûd mülk menzilimden câr-ı mülâsıkım olup ammizâdem olan hâzır bi’l-meclis Hasan Çelebi b. Mustafa’nın mülk menzilinin hânesi üstüne kendi rızâsıyla bir mikdâr binâ ihdâs etmişimdir hâlâ kıbel-i şer‘den üzerine [varılıp] ba‘de’l-mu‘âyene ve’l-mesâha mezbûr Hasan Çelebi’nin takrîri tahrîr olunmak matlûbumdur dedikde savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi Hâssa mi‘mârlarından Üstâd Mehmed Halîfe b. Sefer ve sâir zeyl-i kitâbda muharrerü’l-esâmî olup sukūf ve ebniye ahvâline vukūfu olan bî-garaz cemâ‘at-i müslimîn ile mezbûr İbrahim Çelebi’nin menziline varıp mu‘âyene olundukdan sonra mi‘mâr-ı mezbûr merkūm İbrahim Çelebi’nin ihdâs ettiği binâyı mesâha eyledikde tûlen ve arzen bi hesâb-ı terbî‘î yedi zirâ‘ binâ mezbûr Hasan Çelebi’nin menzili üstüne tecâvüz ettiği müşâhede ve mu‘âyene olundukdan sonra gıbbe’s-suâl mezbûr Hasan Çelebi cevâbında fi’l-vâki‘ mezbûr İbrahim Çelebi’nin benim menzilim üstüne ihdâs eylediği yedi zirâ‘ binâ-yı mezkûru benim kendi rızâm ile ihdâs etmişdir ve muhdes olan binâya muttasıl odasının altında olan kerpiç …? duvar beynimizde müşâ‘ ve müşterekdir deyû tav‘an ikrâr etmeğin vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Mehmed b. Eyüb ile meclis-i şer‘a gelip alâ vukū‘ihi inhâ ve takrîr etmeleri ile mâ cerâ bi’t-taleb ketb olundu. Fi’l-yevmi’s-sâlis ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mustafa Çelebi b. Şaban, Mahmud b. Mehmed, Musa Beşe b. Abdullah, Hasan b. Abdullah, İsmail b. Mustafa, Halil b. Ömer, Hasan b. Eyüb, Hüseyin Beşe b. Receb, Mehmed b. Eyüb.

(EYÜB90 - cilt: 31, sayfa: 439 - Hüküm no: 530 - Orijinal metin no: [82a-2])﻿

﻿

﻿

531. Hüküm

Mahmud Bey b. İsmail’in evlerini Hasan Çelebi b. Mustafa’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sükkânından Mahmud Bey b. İsmail nâm kimesne meclis-i şer‘-i hatîr-i lâzımü’t-tevkīrde li ebeveyn er karındaşı oğlu işbu râfi‘ü’l-kitâb Hasan Çelebi b. Mustafa nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafı mezbûr Hasan mülkü ve bir tarafı oğlum İbrahim Çelebi mülkü ve bir tarafı benim âhar mülküm ve bir tarafı tarîk-i âm ile mahdûd bir bâb fevkānî ve bir tahtânî odaları ve bir sofa ve zât-ı eşcâr-ı müsmire ve gayr-ı müsmireyi müştemil mülk menzilimi cemî‘ tevâbi‘ ve levâhıkı ile mezbûr Hasan Çelebi’ye, yine mahalle-i mezbûrede vâki‘ bir tarafdan menzili mezkûr ve bir tarafdan navluncu Mustafa mülkü ve bir tarafdan mezbûr İbrahim mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bir sofa ve zât-ı eşcâr-ı müsmire ve gayr-ı müsmireyi müştemil mülk menzilimi cemî‘ tevâbi‘ ve levâhıkı ile mezbûr Hasan Çelebi’ye, yine mahalle-i mezbûrede vâki‘ bir tarafdan menzili mezkûr ve bir tarafdan Navluncu Mustafa mülkü ve bir tarafdan mezbûr İbrahim mülkü [ile mahdûd] bir bâb fevkānî ve bir bâb tahtânî odaları ve bir sofa ve matbah ve zât-ı eşcâr-ı müsmire ve gayr-ı müsmireyi müştemil mülk menzil ile üç [bin] fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre [82b] iştirâ ve tesellüm ve kabûl eyledikden sonra semeni [olan] meblağ-ı mezkûr üç bin akçe ile menzili mahdûd-ı mezkûr[u] [mezbûr] Hasan Çelebi yedinden ahz ve kabz eyledim ba‘de’l-yevm benim mülküm olan menzili mahdûd-ı mezkûr mezbûr Hasan Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Fahrü’l-müderrisîn Mehmed Efendi b. Mahmud, Hüseyin Beşe b. Receb, Hüseyin Çelebi b. Ali, Mehmed b. Eyüb, Mehmed b. Mahmud, Hasan b. Abdullah.

(EYÜB90 - cilt: 31, sayfa: 440 - Hüküm no: 531 - Orijinal metin no: [82a-3])﻿

﻿

﻿

532. Hüküm

Veli Baba Mescidi Vakfı’na ait evi mütevelli Mehmed Efendi’nin zaptına Ümmühani bt. Abdullah’ın engel olmaması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ merhûm Veli Baba mescidi şerîfinin imâmı olup süknâsı mescidi mezkûrda imâm olanlara meşrûta zikr-i âtî vakf menzilin mütevellîsi olan işbu râfi‘ü’l-kitâb Mehmed Efendi b. Ahmed nâm kimesne meclis-i şer‘-i hatîr-i lâzımü’t-tevkīrde Ümmühâni bt. Abdullah nâm hâtun mahzarında üzerine da‘vâ ve takrîr-i kelâm edip mahalle-i mezbûrede vâki‘ bir tarafdan merhûm mezbûr Veli Baba vakfı’na ve bir tarafdan kasab Kara Mehmed mülkü ve iki tarafdan tarîk-i âm ile mahdûd üç bâb fevkānî odayı ve kileri ve fırın ve kenîfi ve altında olan mahzenini ve bir bâb tahtânî küçük odayı ve bi’r-i mâyı ve muhavvata [ve] zât-ı eşcâr-ı müsmire ve gayr-ı müsmireyi müştemil mülk menzili Kara Yusuf nâm sâhibü’l-hayr vakf-ı sahîh ve lâzım ile vakf ve haps edip süknâsını mahalle-i mezbûrede vâki‘ merhûm-ı mezbûrun mescidi şerîfinde imâm olanlara şart ve ta‘yîn edip lâkin menzili mezkûr mürûr-ı eyyâm ile harâb ve kābil-i [süknâ] olmamağın merkūme Ümmühâni’nin zevci olup bundan akdem vefât eden Hasan Çelebi b. Murad hâl-i hayâtında mütevellîsinden ücret-i müeccele-i ma‘lûme ile istîcâr ve icâre-i mu‘accelesi mahsûb olmak üzre izn-i mütevellî ve ma‘rifet-i şer‘ ile binâ ihdâs edip mutasarrıf iken fevt oldukda menzili mahdûd-ı mezkûr sulbiye kebîre kızı Hatice ile sulbî oğlu Mustafa’ya intikāl-i âdî ile intikāl ettikden sonra mezbûr Mustafa dahi bilâ-veled vefât edip menzili mezkûrda olan nısf hissesi mahlûl olmağla tevliyyetim hasebiyle müteveffâ-yı mezbûr Mustafa’nın nısf hisse-i mezbûruna vakf için zabtıma merkūme Ümmühâni mâni‘ olur suâl olunup takrîri ve tahrîr müteveffâ-yı mezbûr Mustafa’nın hisse-i mezkûresini bana zabt için kıbel-i şer‘den izin taleb ederim dedikde gıbbe’s-suâl mezbûre Ümmühâni fi’l-hakīka hâl-i kaziyye mütevellî-i mezbûrun bâlâda bast ve tafsîl ettiği minvâl üzre olmuşdur deyû bi tav‘ihâ ikrâr ve i‘tirâf etmeğin alâ mûcebi ikrârihâ menzili mezkûrun nısf hisse-i mezbûresini zabta mütevellî-i merkūma cânib-i şer‘-i münîrden izin birle mâ cerâ alâ hâze’l-minvâl gıbbe’t-taleb ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdullah Halîfe b. Abdullah el-Müezzin, Abdi Beşe b. Mehmed, Mustafa Çelebi b. Mehmed, el-Hâc Ahmed b. Oruc, İbrahim Çelebi b. Mustafa, Osman b. Mehmed.

(EYÜB90 - cilt: 31, sayfa: 441 - Hüküm no: 532 - Orijinal metin no: [82b-1])﻿

﻿

﻿

533. Hüküm

Ali Çelebi b. Siyâmi’nin evini kız kardeşinin torunu Âişe’ye istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sükkânından Ali Çelebi b. Siyâmi nâm kimesne meclis-i şer‘-i hatîr-i lâzımü’t-tevkīrde li ebeveyn kız karındaşı kızının kızı Âişe nâm hâtunun tesviye-i emrine min kıbeli’ş-şer‘ mansûb vasîsi olan işbu râfi‘ü’l-kitâb Mehmed Çelebi b. Veli nâm kimesne mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Mehmed Ağa b. Abdullah mülkü ve bir tarafı Resul Beşe nâm kimesne mülkü ve bir tarafı ba‘zan Hatice bt. Abdullah mülkü ve ba‘zan mekābir-i müslimîn ve bir tarafı tarîk-i âm ile mahdûd mülk menzilimi cemî‘ tevâbi‘ ve levâhıkı ile vasiyy-i mezbûr Mehmed Çelebi’ye yüz esedî guruşa bi tarîki’l-istiğlâl bey‘ ve teslîm edip ol dahi sagīre-i merkūme malıyla tarîk-i mersûm üzre iştirâ ve tesellüm ve kabûl eyleyip semeni olan meblağ-ı mezkûr yüz guruşu vasiyy-i mezbûr Mehmed Çelebi yedinden tamâmen ahz ve kabz eylediğimden sonra yine menzili mahdûd-ı mezkûru vasiyy-i mezbûr ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin on esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î, mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Derviş Mehmed Çelebi ve Ahmed Çelebi evlâd-ı Hüseyin Dede ve Mustafa Çelebi, Mustafa Çelebi b. Mehmed, Mehmed Efendi b. Yusuf el-İmâm, Ali b. Abdullah, Mehmed b. Mahmud, Hüseyin Efendi b. Ali el-Mukayyid, Süleyman Çelebi b. ( ).

(EYÜB90 - cilt: 31, sayfa: 442 - Hüküm no: 533 - Orijinal metin no: [82b-2])﻿

﻿

﻿

534. Hüküm

Zoyi bt. Panayot’un çiftlik evini ve tarlalarının tasarruf hakkını Aleksandra v. İşon’a satması

Husûs-ı âti’l-beyânın mahallinde tahrîri için bi’l-iltimâs savb-ı şer‘den mevlânâ Mustafa Efendi b. İsmail irsâl olunup ol dahi zeyl-i kitâbda muharrerü’l-esâmî müslimîn ile Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesinde sâkin Mehmed Efendi’nin menziline varıp akd-i meclis-i şer‘-i şerîf eyledikde mahmiye-i İstanbul hısnı ebvâbından Balatkapısı hâricinde Karabaş mahallesi sâkinelerinden Zoyi bt. Panayot nâm nasrâniyye meclis-i ma‘kūd-ı mezkûrda işbu râfi‘ü’r-rakīm Aleksandra v. İşon nâm zimmî muvâcehesinde bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik emlâkimden yine Havâss-ı mezbûra tâbi‘ Terkos nâhiyesi müzâfâtından Ayazma nâm karyede vâki‘ bir tarafı Yani nâm zimmî mülkü ve üç tarafı tarîk-i âm ile mahdûd iki bâb fevkānî ve iki bâb tahtânî odaları ve fırını müştemil çiftlik ta‘bîr olunur mülk menzil ile yine karye-i mezbûrede vâki‘ bir tarafı karye-i mezbûr ahâlîsi bostanı ve bir tarafı İstati nâm zimmî mülkü ve bir tarafı çiftlik-i âti’z-zikre mülhak çayır ve bir tarafı tarîk-i âm ile mahdûd bir bâb fevkānî ve iki bâb tahtânî odaları ve samanlık ve iki anbar ve bir dönüm bağ ve bostanları ve fırın ve zât-ı eşcâr-ı müsmire ve gayr-ı müsmire bahçeyi müştemil çiftlik ta‘bîr olunur mülk menzilimi dahi cemî‘ tevâbi‘ ve levâhıkı ve kâffe-i menâfi‘ ve merâfıkı ile lede’l-ahâlî ma‘lûmü’l-hudûd altı kıt‘a çayırlarımı ve menzili sânîde mevcûd üç çift kara sığır öküzü ve bir kara sığır ineği ma‘a buzağı ve bir su sığırı ineği ve buzağı ve yirmi tavuk ve üç Hind tavuğu ve altı kaz ve kırk keyl hınta ve kırk keyl alef ve yedi keyl hınta ve bir cebe ve beş kovan ve üç tırpan ve iki balta ve bir kebîr saban demiri ve iki sagīr saban demiri ve iki sahan ve üç tencere ve bir bakraç ve iki araba ve iki semer ve üç saban demiri ve iki demir [83a] çekiç ve bir el değirmeni ve bir bıçak ve üç fıçı ve bir tekne-i kebîr ve bir tekne-i sagīr ve bir kebe ve bir ağaç sandık ve bir tâbe ma‘a demir kapağı bi safkatin vâhidetin mezbûr Aleksandra’ya yüz yirmi bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz eyledikden sonra yine tefvîz-i âtî sudûruna değin zabt ve taht-ı tasarrufumda olup karye-i mezbûre sınırı dâhilinde mevâzi‘-i [ma‘lûmede] vâki‘ her birinin hudûdu beynimizde ma‘lûm tahmînen dört keyl tohum istî‘âb eder on sekiz kıt‘a tarlalarımın hakk-ı tasarruflarını bi izni’l-mütevellî mezbûr Aleksandra’ya yirmi bin akçe bedel mukābelesinde tefvîz bi’l-ferâğ edip ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an yüz kırk bin akçeyi mezbûr Aleksandra yedinden bi’t-tamâm ve’l-kemâl ahz ve kabz eyledim ba‘de’l-yevm emlâk-i mezbûrede vechen mine’l-vücûh alâka ve medhalim yokdur, mesfûr Aleksandra mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Muharrem Çelebi b. Ahmed ve Yusuf b. Abdullah ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: (...) Çelebi b. (....), Mehmed Çelebi b. Mustafa, Muharrem Çelebi b. Ahmed, Yusuf b. Abdullah, Ali b. Abdullah, Yorgi [v.] Dimitri, Aslan [v.] Baron, Yako [v.] Mosi, Panayot Kethüdâ.

(EYÜB90 - cilt: 31, sayfa: 442 - Hüküm no: 534 - Orijinal metin no: [82b-3])﻿

﻿

﻿

535. Hüküm

Pertev Paşa suyolu keşif ve muayenesi

Su hüccetidir. Pertev Paşa Suyu. İstanbul’da Vefâ meydanı kurbunda Molla Hüsrev mahallesi sâkinlerinden olup merhûm ve mağfûrun-leh Pertev Paşa evlâdı olan işbu râfi‘ü’l-kitâb Mahmud Bey ve Süleyman Bey ve Ali Bey evlâd-ı Mehmed nâm kimesneler meclis-i şer‘-i şerîfde her biri takrîr-i kelâm ve ta‘bîr ani’l-merâm edip ceddimiz merhûm-ı mezbûr Pertev Paşa hazretleri hâl-i hayâtında mahalle-i mezbûrede [vâki‘] saraylarına cârî olmak üzre medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Bıçakçı Ferhad mahallesinde vâki‘ Mevkūfâtî demekle ma‘rûf Mehmed Efendi nâm kimesnenin bahçesinde âbâr-ı müteferrika hafr ettirip [taht]e’l-arzdan lağımlar ve kanavât ile cem‘ ve tahsîl eylediği suyun yolu mürûr-ı eyyâm ile harâb olup (.…) ve mikdârı ma‘lûm olmadığı ecilden bi’l-fi‘l su nâzırı olan Mehmed Ağa ma‘rifetiyle sâlifü’z-zikr su keşf ve vezn eyle deyû yedimizde olan fermân-ı şerîf mûcebince kıbel-i şer‘den üzerine varılıp ba‘de’l-keşf ve’l-mu‘âyene tahmîn-i sahîh ile tahmîn ve mu‘tâd-ı kadîm üzre vezn ve ayâr ve ketb ve terkīm olunmak matlûbumdur deyû yedlerinde olan fermân-ı âlîyi ibrâz ve feth-i kırâat olundukda mazmûn-ı münîf-i mezbûrûnun takrîr-i meşrûhlarına mutâbık bulunmağın savb-ı şer‘-i hatîrden mevlânâ Mustafa Efendi b. İsmail irsâl olunup ol dahi Hâssa Su yolcularından İsmail Beşe b. Abdullah, Mustafa Çelebi b. Veli ve sâir zeyl-i kitâbda muharrerü’l-esâmî müslimîn ile zikr olunan bahçeye varıp (…) erbâbı beyninde vezn ve ayâr ve tahmîn-i sahîh ile ale’l-vechi’l-mu‘tâd vezn ve tahmîn olundukda kâmil (…) masura ve bir çuvaldız su cârî olduğunu mu‘âyene ve müşâhede eylediklerini mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Mehmed b. Mahmud ile meclis-i şer‘a gelip her biri alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’l-hâdî ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdullah Halîfe b. Hızır, Mehmed Çelebi b. Muharrem, Mustafa b. Mehmed, Sinan b. Hüseyin, Mehmed Çelebi b. Halil.

(EYÜB90 - cilt: 31, sayfa: 443 - Hüküm no: 535 - Orijinal metin no: [83a-1])﻿

﻿

﻿

536. Hüküm

Ümmühan bt. Ali’nin muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Emânî Çelebi mahallesinde sâkine olan Ümmühân bt. Ali nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Abdullah b. el-Hâc Sinan nâm zevci ile muhâla‘a yapdı zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’t-tâsi‘ ve’l-ışrîn min şehri Recebi’l-ferd sene ihdâ ve tis‘în ve elf.

Şuhûdü’l-hâl: El-Hâc Mehmed Efendi, Ali Efendi, İsmail b. Siyavuş, İbrahim b. Abdullah, Mehmed b. Mahmud, Ali b. Abdullah

(EYÜB90 - cilt: 31, sayfa: 444 - Hüküm no: 536 - Orijinal metin no: [83a-2, Arapça])﻿

﻿

﻿

537. Hüküm

Belkıs bt. Abdullah’ın hayattayken cariyesi Gülbûy bt. Abdullah’ı azat etmiş olduğu

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sâkinelerinden iken bundan akdem fevt olan Belkıs bt. Abdullah nâm müteveffânın verâseti bi tarîki’l-usûbeti’n-nesebiyye Mahmud Bey ve Abdülbâkī Bey ibney el-merhûmü’l-merkūmü’l-mebrûr Ahmed Paşa’ya münhasıra olduğu lede’ş-şer‘i’l-mutahhar zâhir ve müte‘ayyin oldukdan sonra mûmâ-ileyhimâ Mahmud Bey ve Abdülbâkī taraflarından husûs-ı âti’l-beyâna vekîl olup hasm-ı câhid-i şer‘î mahzarında İbrahim Bey b. Mehmed ve Mustafa Bey b. Hüseyin nâm kimesneler şehâdetleriyle şer‘an vekâleti sâbite olan Ahmed Ağa b. Hüseyin meclis-i şer‘-i şerîfde orta boylu, açık kaşlı, elâ gözlü Rûsiyyetü’l-asl bâ‘isetü’l-kitâb Gülbûy bt. Abdullah mahzarında bi’l-vekâle üzerine da‘vâ ve takrîr-i kelâm edip mevsûfe-i merkūme Gülbûy müteveffâ-yı mezbûrenin hayâtında [83b] mülkü olup ba‘de vefâtihâ müvekkilân-ı müşârün-ileyhimâ Mahmud Bey ve Abdülbâkī Bey[’e] isâbet ve intikāl etmiş iken hâlâ merkūme Gülbûy’a vekâletim hasebiyle rıkkıyyet üzre vaz‘-ı yed murâd eylediğimde mersûme Gülbûy inkıyâd etmeyip ta‘allül ve inâd eyler suâl olunup rıkkıyyet üzre itâ‘ate mezbûre Gülbûy’a tenbîh olunmak matlûbumdur dedikde gıbbe’s-suâl merkūme Gülbûy cevâbında fi’l-hakīka müteveffât-ı merkūmenin ber vech-i muharrer ben mülkü olup lâkin hâl-i hayât ve kemâl-i akl-i sıhhatinde târih-i kitâbdan bir buçuk sene mukaddem beni cemî‘ malından ifrâz ve i‘tâk ve tahrîr edip zümre-i harâir-i asliyyâta idrâc ve ilhâk eyledi deyicek isre’l-istintâk ve akībe’l-inkâr ve gıbbe talebi’l-beyyine udûl-i ricâl-i ahrârdan olup mahalle-i mezbûre sükkânından Abdullah Bey b. Yusuf ve Mahmud Bey b. Hamza ve Şaban Bey b. Abdülmümin nâm kimesneler li ecli’ş-şehâde makām-ı kazâya hâzırûn olup istişhâd olunduklarında fi’l-vâki‘ mevsûfe-i merkūme müteveffât-ı mezbûrenin câriye-i memlûkesi olup minvâl-i muharrer üzre târih-i kitâbdan bir buçuk sene mukaddem müteveffât-ı mezbûre Belkıs hâl-i hayât ve kemâl-i akl ve sıhhatinde bizim huzûrumuzda merkūme Gülbûy’u cemî‘ malından ifrâz ve i‘tâk ve tahrîr edip zümre-i harâir-i asliyyâta idrâc ve ilhâk eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle mezbûre Gülbûy’un ıtkına ba‘de’l-hükm vekîl-i mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Abdi Çavuş b. Rüstem, İsmail Çelebi b. Ahmed, Mehmed Efendi b. Yusuf el-Müezzin, el-Hâc Himmet b. Yusuf, Mehmed Beşe b. Bâli.

(EYÜB90 - cilt: 31, sayfa: 445 - Hüküm no: 537 - Orijinal metin no: [83a-3])﻿

﻿

﻿

538. Hüküm

Ramazan Bey b. Mustafa’nın Fâtıma bt. Osman’daki alacağını taksitlendirmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sükkânından işbu râfi‘ü’l-kitâb Ramazan Bey b. Mustafa nâm kimesne meclis-i şer‘-i hatîr-i lâzımü’t-tevkīrde Fâtıma bt. Osman nâm hâtun mahzarında takrîr-i kelâm ve ta‘bîr ani’l-merâm edip mezbûre Fâtıma Hâtun zimmetinde cihet-i karz-ı şer‘îden on sekiz esedî guruş hakkım olup meblağ-ı mezkûru merkūme Fâtıma Hâtun def‘aten edâya iktidârı olmamağla târih-i kitâbdan her otuz gün tamâmında bana üçer esedî guruş verip altı ay tamâmına değin haklaşmak üzre taksît eylediğimde ol dahi taksît-i mezkûru kabûl eyledi suâl olunup takrîr tahrîr olunmak matlûbumdur dedikde gıbbe’s-suâl merkūme Fâtıma Hâtun cevâbında fi’l-hakīka mezbûr Ramazan Bey’e cihet-i merkūmeden meblağ-ı mezkûr zimmetimde lâzımü’l-edâ deynim olmağla merkūm Ramazan Bey meblağ-ı mezbûr on sekiz esedî guruşu ber vech-i muharrer taksît eyledi deyû bi tav‘ihâ ikrâr ve i‘tirâf eyledikden sonra mahalle-i mezbûre sâkinelerinden Neslihan bt. Mustafa nâm hâtun merkūm Ramazan Bey mahzarında bi tav‘ihâ ikrâr ve takrîr-i kelâm edip mersûme Fâtıma’nın nefsine ve hîn-i mütâlebede meclis-i şer‘a ihzârına emr ve kabûlü hâviye kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Efendi b. Ali, Muhyiddin Mehmed Efendi el-Kadı, Hüseyin b. Receb.

(EYÜB90 - cilt: 31, sayfa: 446 - Hüküm no: 538 - Orijinal metin no: [83b-1])﻿

﻿

﻿

539. Hüküm

Mehmed b. Veli’nin evini Ramazan Çelebi b. Mustafa’ya satması

Havâss-ı Aliyye kazâsına tâbi‘ Terkos nâhiyesi müzâfâtından Pirinççi nâm karye sükkânından Mehmed b. Veli nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ramazan Çelebi b. Mustafa nâm kimesne mahzarında bi tav‘ihî ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezbûrede vâki‘ bir tarafdan Yalama Mustafa mülkü ve bir tarafdan bâzirgân el-Hâc Musli mülkü ve bir tarafdan tarîk-i âm ile mahdûd üç bâb tahtânî odaları ve ahırı ve fırını ve bi’r-i mâyı ve bahçeyi müştemil mülk menzilimi bi cümleti’t-tevâbi‘ ve’l-levâhık mezbûr Ramazan Çelebi’ye beş bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr beş bin beş yüz akçeyi merkūm Ramazan Çelebi yedinden tamâmen ahz ve kabz eyledim ba‘de’l-yevm menzili mezkûrda vechen mine’l-vücûh alâka ve medhalim kalmadı mezbûr Ramazan Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î, mâ vaka‘a bi’l-ibtigā ketb olundu. Fi’l-yevmi’t-tâsi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Hüseyin b. Mustafa, Himmet b. İbrahim, Osman Beşe b. İbrahim, Hüseyin Beşe b. Receb, Ali b. Abdullah.

(EYÜB90 - cilt: 31, sayfa: 446 - Hüküm no: 539 - Orijinal metin no: [83b-2])﻿

﻿

﻿

540. Hüküm

Cave bt. Panayot’un miras hissesini vasî Yani v. Margarit’den alarak zimmetini ibra etmesi

Mahmiye-i İstanbul hısnı ebvâbından medîne-i Hazret-i Ebâ Eyyûb-i Ensârî kapısı dâhilinde Mustafa Paşa mahallesinde sâkin iken bundan akdem mürd olan Panayot v. Kiryaki nâm hâlikin verâseti sulbiye sagīre kızları Cave ve Filo’ya münhasıra olduğu şer‘an zâhir ve mübeyyen oldukdan sonra medîne-i mezbûreye tâbi‘ Avasya nâm karyede sâkine merkūme Cave tarafından husûs-ı âti’l-beyânı ikrâra vekîl olup hasm-ı câhid-i şer‘î muvâcehesinde [84a] Yani v. Apostol ve Dimitraki v. Labranos nâm zimmîler şehâdetleriyle şer‘an vekâleti sâbite olan Yorgo v. Kor nâm zimmî meclis-i şer‘-i şerîfde hâlik-i mersûm hayâtında vasiyy-i muhtâr nasb ve ta‘yîn ve ihtiyâr ettiği işbu râfi‘ü’r-rakīm Yani v. Margarit nâm zimmî muvâcehesinde bi’l-vekâle ikrâr ve takrîr-i kelâm [edip] müvekkilem merkūme Cave’nin hissesine babası hâlik-i mersûmun kalîl ü kesîr ve celîl ü hakīr ism-i mâl ıtlâk olunur cemî‘ terekesinden isâbet ve intikāl eden yirmi altı bin beş yüz akçeye müvekkilem mersûme sagīre olmağla mersûm Yani bi’l-vesâye vaz‘-ı yed etmiş idi el-hâletü hâzihî müvekkile-i mesfûre Cave âkile [ve] bâliğa olmağın meblağ-ı mezkûr yirmi altı bin beş yüz akçeyi müvekkilem merkūme Cave vasiyy-i mersûm yedinden bi’t-tamâm ahz ve kabz edip babası hâlik-i merkūmun terekesinden kendi hissesine müte‘allika âmme-i da‘vâdan vasiyy-i mezbûr Yani’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedi dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Rizo [v.] Rito, Papa Yani, Franko Küçükköy, Boragi? Yani, Kara Yuvan, Üsküve [v.] Kor.

(EYÜB90 - cilt: 31, sayfa: 447 - Hüküm no: 540 - Orijinal metin no: [83b-3])﻿

﻿

﻿

541. Hüküm

Davutpaşa menzili için ot alımı yapan İbrahim Bey b. Mehmed’in Küçükçekmece ahalisine paralarını ödemesi

Havâss-ı Aliyye kazâsı nevâhîsinden nefs-i Küçükçekmece kasabası ahâlîsinden Panayot v. Yani ve Nikola v. Dimo ve kazâ-i mezkûra tâbi‘ kurâ-yı Suyolcuyân’dan Küçükköy demekle ma‘rûfe karye ahâlîsinden Papariz Yorgi v. İstati ve Franko Kethüdâ v. Yani ve yine kazâ-i mezkûr Çekmece kurâsından Safra nâm karye sükkânından Todoş v. Yani ve Doled v. Todori ve Yani v. Kosto ve Ayas Ağa nâm karyeden Ahmed Halîfe b. Mehmed ve Ali Bey nâm karyeden Mehmed b. Bayram ve Pirvaliçe nâm karyeden Halil b. Mahmud ve Kağıdhâne nâm karyeden Mehmed Halîfe b. Ali ve Soğanlı nâm karyeden Malkoç v. Dimo ve Ayapa nâm karye[den] Eskili v. Anastaş ve Nifos nâm karyeden Dimitri v. Paskal ve Ayastefanos nâm karyeden İstefanos v. Yani meclis-i şer‘-i şerîf-i enver ve mahfil-i dîn-i münîf-i ezherde târih-i kitâb senesi şehr-i Recebü’l-ferdinde kazâ-i mezbûrda vâki‘ Davudpaşa menzili için nâhiye-i Çekmece-i mezkûre tevâbi‘inden üç yüz araba otlak iştirâsına emr-i şerîf-i âlîşân ile memûr olan işbu râfi‘ü’l-kitâb İbrahim Bey b. Mehmed nâm kimesne mahzarında her biri ikrâr-ı tâm ve takrîr-i kelâm edip her arabası ikişer yüz vakıyye gelmek üzre ve her arabasına menzili mezbûra nakli ile sekiz akçeden cem‘an üç yüz arabaya taraf-ı mîrîden irsâl buyurulan yirmi dört bin akçeyi ber mûceb-i fermân-ı münîf mübâşir-i mezbûr İbrahim Bey yedinden bi’t-tamâm ve’l-kemâl ahz ve kabz eyledik min ba‘d sâlifü’l-beyân yirmi dört bin akçeden mübâşir-i merkūm İbrahim Bey yedinden bir akçe ve bir habbe bâkī kalmadı dediklerinde gıbbe’t-tasdîki’ş-şer‘î, mâ cerâ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Hüseyin b. Ali, Hüseyin b. Receb, Nasuh Efendi b. Abdüsselâm, Hüseyin Çelebi b. Ali, Hüseyin b. Abdullah, Mehmed b. Mahmud, Mehmed b. Eyüb.

(EYÜB90 - cilt: 31, sayfa: 448 - Hüküm no: 541 - Orijinal metin no: [84a-1])﻿

﻿

﻿

542. Hüküm

Emine, Hatice ve Havva adlı kadınların mezarlıkta Ahmed ve Mustafa adlı şahıslarla uygunsuz durumda yakalandıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de bi’l-fi‘l subaşı olan bâ‘isü hâze’l-kitâb Musa Bey b. Mehmed meclis-i şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip işbu târih-i kitâb günü Emine bt. Mustafa ve Hatice bt. Abdullah ve Havva bt. Abdullah nâm hâtunlar kendilere nâ-mahrem olan Ahmed b. Mustafa ve Mustafa b. Ali nâm kimesneler ile medîne-i mezbûrede Câmi‘-i Kebîr mahallesinde vâki‘ mekābir-i müslimîn üzerinde nazar-ı nâsdan hafî mevzi‘de oturup mu‘âmele-i fuhş ederlerken ahz edip mahalle-i merkūmede vâki‘ bu menzile getirmişdir hâlâ kıbel-i şer‘den üzerlerine varılıp vâki‘ hâl merkūmûndan ba‘de’s-suâl ketb ve tahrîr olunmak matlûbumdur dedikde savb-ı şer‘-i hatîrden mevlânâ Mustafa Efendi b. İsmail irsâl olunup ol dahi zeyl-i vesîkada muharrerü’l-esâmî cemâ‘at-i müslimîn ile menzili mezbûra varıp akd-i meclis-i şer‘-i mübîn ettikde gıbbe’s-suâl mezbûrûn Ahmed ve Mustafa ve Emine ve Hatice ve Havva cevâblarında fi’l-vâki‘ işbu bâ‘isü’l-kitâb günü ber vech-i muharrer mevzi‘-i mezkûrda birbirimize nâ-mahrem olduğu hâlde oturup mu‘âmele-i fuhş ederlerken merkūm subaşı Musa Bey bizi ahz eyledi deyû her biri tav‘an ikrâr ve i‘tirâf eylediklerini mevlânâ-yı mezbûr mahallinde tahrîr ba‘dehû ma‘an irsâl olunan Ali b. Abdullah ve Süleyman b. Ali meclis-i şer‘a gelip her biri alâ vukū‘ihi inhâ ve takrîr etmeğin mâ cerâ bi’t-taleb ketb olundu. Fi’l-yevmi’l-hâdî ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Ahmed Çelebi b. ( ), Mehmed [b.] Hacı Ebûbekir, es-Seyyid Ali b. Abdullah, Mehmed b. Ahmed, Ali b. Abdullah ve gayruhüm.

(EYÜB90 - cilt: 31, sayfa: 448 - Hüküm no: 542 - Orijinal metin no: [84a-2])﻿

﻿

﻿

543. Hüküm

Mehmed Çelebi b. Mustafa’nın kölesi Hasan’ı azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Zal Mahmud Paşa câmi‘-i şerîfi kurbunda sâkin fahrü’l-eşbâh Mehmed Çelebi b. Mustafa tarafından husûs-ı âti’l-beyânı ikrâra vekîl-i müsecceli olan sulbî kebîr oğlu Mustafa Çelebi meclis-i şer‘-i şerîfde babam müvekkili merkūm Mehmed Çelebi’ye rıkkını mu‘terif olup orta boylu çatık kaşlı sarı [84b] elâ gözlü Rûsiyyü’l-asl işbu râfi‘ü’l-kitâb Hasan b. Abdullah mahzarında bi’l-vekâle ikrâr ve takrîr-i kelâm edip müvekkilim mezbûr Mehmed Çelebi mevsûf-ı mezbûr Hasan’ı hasbeten lillâhi te‘âlâ ve haseneten li rûhi resûlihi’l-mu‘allâ cemî‘ malından ifrâz ve i‘tâk ve tahrîr eyledim ba‘de’l-yevm mevsûf-ı mezbûr Hasan sâir ahrâr-ı asliyyîn gibi hür olup üzerinde hakk-ı velâdan gayrı hakkım kalmadı dedi dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ali Çelebi el-Attâr, Mehmed Çelebi b. Davud Efendi, Berber Ahmed Bey, İbrahim Çelebi b. ( ), Mustafa b. ( ) huddâm.

(EYÜB90 - cilt: 31, sayfa: 449 - Hüküm no: 543 - Orijinal metin no: [84a-3])﻿

﻿

﻿

544. Hüküm

Dimo v. Koçu’nun evini Koçu v. Niçonako’ya satması

Vilâyet-i Rumeli’nde Göllükesri kazâsına tâbi‘ Kalisore nâm [karye] ahâlîsinden Dimo v. Koçu nâm zimmî meclis-i şer‘-i şerîfde işbu râfi‘ü’l-vesîka Koçu v. Niçonako nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Manoyaki zimmî mülkü ve bir tarafı Diryo v. Konati zimmî mülkü ve bir tarafı Yani Borat zimmî mülkü ve bir tarafı tarîk-i hâs ile mahdûd zât-ı eşcâr-ı müsmire ve gayr-ı müsmire bahçe ve bir mikdâr arsa-i hâliyemi müştemil bir bâb mülk menzilimi cemî‘ tevâbi‘ ve levâhıkı ile mezbûr Koçu’ya altı bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr altı bin akçeyi Koçu yedinden bi’t-tamâm ahz ve kabz eyledim ba‘de’l-yevm emlâk-i mezbûrda vechen mine’l-vücûh alâka ve medhalim yokdur, mezbûr Koçu’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Koçu’yu taslît eyledim dedikde gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene ihdâ ve tis‘în ve elf. [Şuhûdü’l-hâl]: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Yorgo [v.] Yani, Yano [v.] Yani, Kiryako [v.] İmir, Kiryako [v.] Toriki, Niko [v.] Haço, Foçi [v.] Karaca.

(EYÜB90 - cilt: 31, sayfa: 449 - Hüküm no: 544 - Orijinal metin no: [84b-1])﻿

﻿

﻿

545. Hüküm

Dimitri v. Mihal’e babası Mihal v. Yorgi’den ev, bahçe, samanlık ve ahır miras kalması

Havâss-ı Aliyye kazâsına tâbi‘ Litros nâm karye ahâlîsinden işbu râfi‘ü’r-rakīm Dimitri v. Mihal nâm zimmî meclis-i şer‘-i şerîfde takrîr-i kelâm ve bast-ı merâm edip karye-i mezbûrede vâki‘ etrâf-ı erba‘ası tarîk-i âm ile mahdûd fevkānî ve tahtânî beş bâb odaları ve fırın ve su kuyusu ve zât-ı eşcâr-ı müsmire bahçeyi müştemil menzil ve yine karye-i merkūmede vâki‘ bir tarafdan zevcem Hirsohalemo nâm nasrâniyyenin harman yeri ve bir tarafdan Karaoğlan nâm zimmînin veresesi mülkleri ve bir tarafdan Diyomander tarlası ve bir tarafdan tarîk-i âm ile mahdûd eşcâr-ı müsmire ve gayr-ı müsmireyi hâvî bir kıt‘a bahçe ve yine karye-i mezkûrede vâki‘ bir tarafı kilise ve bir tarafı Polihroni nâm zimmî mülkü ve iki tarafı tarîk-i âm ile mahdûd samanlık ve ahır bundan akdem mürd olan babam mersûm Mihal v. Yorgi’nin mülkü olup ba‘de helâkihî bi’l-irsi’ş-şer‘î hasren bana isâbet ve intikāl etmişidi hâlâ karye-i mersûme sükkânından olup hâzırûn bi’l-meclis olan Yorgo v. Nikola ve Panayot v. Nikola ve Avyori v. Yani nâm zimmîlerden vâki‘ hâl suâl olunup haberleri tahrîr olunmak matlûbumdur dedikde gıbbe’s-suâl merkūmûn Yorgo ve Panayot ve Avyori cevâblarında fi’l-vâki‘ zikr olunan menzil ve bahçe ve samanlık ve ahır hâlik-i mersûmun mülkü olup ba‘de helâkihî ber vech-i muharrer hasren sulbî oğlu merkūm Dimitri’ye isâbet ve intikāl eylediği bizim ma‘lûmumuz deyû her biri haber vermeğin mâ hüve’l-vâki‘ alâ hâze’l-minvâl gıbbe’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Yusuf Bey b. Osman, Hüseyin Efendi b. Ali, Hüseyin Beşe b. Receb, Hüseyin b. Abdullah, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 450 - Hüküm no: 545 - Orijinal metin no: [84b-2])﻿

﻿

﻿

546. Hüküm

Fâtıma bt. Mustafa ile İbrahim Bey b. Süleyman’ın muhâlaa yoluyla boşanması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sâkinelerinden Fâtıma bt. Mustafa nâm hâtun tarafından hul‘ ve ibrâ-i âti’z-zikri ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Ali b. Yusuf ve Mehmed b. Abdullah nâm kimesneler şehâdetleriyle şer‘an vekâleti sâbite olan Abdi Beşe b. Mehmed nâm kimesne meclis-i şer‘-i hatîr-i lâzımü’t-tevkīrde müvekkile-i mezbûrenin zevci işbu râfi‘ü’l-kitâb İbrahim Bey b. Süleyman el-Bostânî mahzarında bi’l-vekâle ikrâr-ı tâm ve takrîr-i kelâm edip mezbûr İbrahim Bey müvekkilem merkūme Fâtıma’nın zevci olup lâkin beynlerinde hüsn-i zindegâneleri olmamağla müvekkile-i mezbûrenin zevci merkūm İbrahim Bey’in zimmetinde mütekarrir ve ma‘kūdun-aleyh olan sekiz yüz akçe mehr-i müeccel hakkından fâriğa olup nafaka-i iddet-i mu‘ayyene ve me’ûnet-i süknâsı dahi kendi üzerine olmak [üzre] mezbûr İbrahim Bey ile muhâla‘a-i sahîha-i şer‘iyye ile muhâla‘a eyleyip ol dahi minvâl-i muharrer üzre hul‘u kabûl edip her biri âharın zimmetini ve hukūk-ı zevciyyete ve gayra müte‘allika da‘vâdan ibrâ-i âmm-ı kātı‘ü’n-nizâ‘la ibrâ ve iskāt eylediler dedikde gıbbe’t-tasdîki’ş-şer‘î, mâ vaka‘a bi’l-ibtigā ketb olundu. Fi’l-yevmi’s-sâdis min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Hüseyin Çelebi b. Ali, Nasuh Efendi b. Abdüsselâm, Hüseyin Beşe b. Receb, Mehmed b. Eyüb, Hüseyin b. Abdullah, Ali b. Abdullah.

(EYÜB90 - cilt: 31, sayfa: 451 - Hüküm no: 546 - Orijinal metin no: [84b-3])﻿

﻿

﻿

547. Hüküm

Ali Bey b. Hasan’ın babasından intikal eden miras konusunda kardeşi Sinan Beşe b. Hasan ile sulh olması

Vilâyet-i Rumeli’nde Arnavud Belgradı kazâsına tâbi‘ Drenova karye sükkânından Ali Bey b. Hasan nâm kimesne meclis-i şer‘-i şerîfde li ebeveyn er karındaşı işbu râfi‘ü’l-kitâb Sinan Beşe b. Hasan mahzarında tav‘an ikrâr-ı tâm ve takrîr-i kelâm edip bundan akdem vefât eden babamız merkūm Hasan’ın muhallefâtından olup karye-i mezbûrede vâki‘ bir tarafı Ahmed mülkü ve bir tarafı Sinan mülkü ve iki tarafı tarîk-i âm ile mahdûd bir bâb mülk menzil ile hudûdu beynimizde ma‘lûm bir kıt‘a mülk bağ ve bir kıt‘a arsa-i hâliye ve sâir ism-i mâl ıtlâk olunur terekesinin cümlesine karındaşım mezbûr Sinan Beşe vaz‘-ı yed edip müteveffâ-yı mezbûrun terekesinden benim hissemi ahz ve kabz etmekle ben dahi karındaşım mezbûr Sinan Beşe’den nısf hisse-i irsiyye-i mezkûrumu da‘vâ ve taleb eylediğimde beynimizde münâza‘ât-ı kesîre ve muhâsamât-ı ekîde vâki‘ olmuşdu el-hâletü hâzihî beynimize muslihûn-ı müslimûn tavassut edip beni mezbûr Sinan Beşe ile bin beş yüz akçe üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr bin beş yüz akçeyi mezbûr Sinan Beşe yedinden bi’t-tamâm ahz ve kabz edip ba‘de’l-yevm babam müteveffâ-yı mezbûrun muhallefâtına müte‘allika da‘vâdan mezbûr Sinan Beşe’nin zimmetini ibrâ ve iskāt eyledim dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mustafa b. ( ) Kapıcı, Ahmed b. Hasan, Ali b. Mehmed, İbrahim b. ( ), Murad Beşe b. Hüseyin.

(EYÜB90 - cilt: 31, sayfa: 451 - Hüküm no: 547 - Orijinal metin no: [85a-1])﻿

﻿

﻿

548. Hüküm

Belkıs bt. Abdullah’ın terekesinin dedelerinin azatlı cariyesi olmakla Mahmud ve Abdülbâki Bey b. Ahmed Paşa’ya verilmesi

Mahrûse-i Galata’ya tâbi‘ kasaba-i Tophâne mahallâtından Süheyl Bey mahallesi sükkânından iftihârü’l-emâcid ve’l-ekârim Mahmud Bey b. el-merhûmü’l-mebrûr Ahmed Paşa ve medîne-i Hazret-i Ebâ Eyyûb-i Ensârî’de Takyecibaşı mahallesinde sâkin mefharü’l-emâcid ve’l-ekârim Abdülbâkī Bey b. el-merhûmü’l-mezbûr Ahmed Paşa nâm karındaşlar taraflarından husûs-ı âti’l-beyâna vekîl olup bimâ hüve nehcü’s-sübût şer‘an vekâleti sâbite olan Ahmed Ağa b. Hüseyin nâm kimesne meclis-i şer‘-i şerîfde medîne-i mezbûrede Câmi‘-i Kebîr mahallesinde sâkine iken bundan akdem vefât eden Belkıs bt. Abdullah nâm müteveffânın muhallefâtına zâhirde vâris-i ma‘rûfu olmamak zu‘muyla vaz‘-ı yed edip ve medîne-i mezbûrede vâki‘ beytülmâl-i âmme ve hâssa kabzına memûr olup hazret-i müşârün-ileyh evkāfına bi’l-fi‘l mütevellî olan fahrü’l-akrân Yusuf Ağa tarafından husûs-ı âti’l-beyâna vekîl-i sâbitü’l-vekâlesi olan Ahmed Çelebi b. Mehmed mahzarında üzerine bi’l-vekâle da‘vâ ve takrîr-i kelâm edip müteveffât-ı mezbûre Belkıs müvekkilân-ı mûmâ-ileyhimâ Mahmud Bey ve Abdülbâkī Bey’in babaları merhûm-ı mezbûr Ahmed Paşa’nın babası Mehmed Ağa’nın mu‘tekası olmağla tereke-i müteveffât-ı mezbûre bi tarîki’l-usûbeti’n-nesebiyye müvekkilân-ı müşârün-ileyhimâya isâbet ve intikāl etmiş iken vekîl-i mezbûr Ahmed Çelebi tereke-i müteveffât-ı merkūmeye bi gayri hakkın vaz‘-ı yed eder suâl olunup tereke-i müteveffât-ı mezbûreden vekîl-i mezbûr Ahmed Çelebi’nin kasr-ı yedine ve bana teslîme tenbîh olunmak matlûbumdur dedikde gıbbe’s-suâl vekîl-i mezbûr Ahmed Çelebi cevâbında tereke-i müteveffât-ı mezbûreye ber vech-i muharrer vaz‘ eylediğim mukarrer lâkin müteveffât-ı merkūme Belkıs merhûm-ı mezbûr Ahmed Paşa’nın babası mezbûr Mehmed Ağa’nın mu‘tekası olduğunu münkir olucak vekîl-i mezbûr Ahmed Ağa’dan da‘vâsına mutâbıka beyyine taleb olundukda udûl-i ricâlden olup mahalle-i merkūme Süheyl Bey sükkânından İbrahim Bey b. Mehmed ve Mustafa Bey b. Hüseyin nâm kimesneler li ecli’ş-şehâde mahfil-i kazâya hâzırân olup istişhâd olunduklarında fi’l-hakīka müteveffât-ı merkūme Belkıs müvekkilân-ı mûmâ-ileyhimâ Mahmud Bey ve Abdülbâkī Bey’in babaları merhûm-ı mezbûr Ahmed Paşa’nın babası Mehmed Ağa’nın mu‘tekasıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle tereke-i müteveffât-ı merkūmeden vekîl-i mezbûr Ahmed Çelebi kasr-ı yed edip vekîl-i mezbûr Ahmed Ağa’ya teslîme tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Recebi’l-ferd li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Hasan b. Abdullah.

(EYÜB90 - cilt: 31, sayfa: 452 - Hüküm no: 548 - Orijinal metin no: [85a-2])﻿

﻿

﻿

549. Hüküm

Mahmud ve Abdülbâki Bey b. Ahmed Paşa’nın Belkıs hatundan intikal eden ve Mehmed Çelebi’nin elinde bulunan miras hisselerini almaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sâkinelerinden iken bundan akdem fevt olan Belkıs bt. Abdullah nâm müteveffânın verâseti bi tarîki’l-usûbeti’n-nesebiyye Mahmud Bey ve Abdülbâkī Bey ibney el-merhûmü’l-mebrûr Ahmed Paşa’ya münhasıra olduğu şer‘an zâhir ve mütehakkik oldukdan sonra müşârün-ileyhimâ Mahmud Bey ve Abdülbâkī Bey taraflarından husûs-ı âti’l-beyâna vekîlleri olup hasm-ı câhid-i şer‘î mahzarında İbrahim Bey b. Mehmed ve Mustafa Bey b. Hüseyin nâm kimesne[ler] şehâdetleriyle şer‘an vekâleti sâbite olan Ahmed Ağa b. Hüseyin nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Mehmed Çelebi b. Mehmed nâm kimesne mahzarında bi’l-vekâle ikrâr-ı tâm ve takrîr-i kelâm edip müteveffât-ı merkūme Belkıs mahalle-i mezbûrede vâki‘ merkūm Mehmed Çelebi’nin menzilinde ma‘an sâkine iken fevt olmağla terekesi müvekkilân-ı mûmâ-ileyhimâ Mahmud Bey ve Abdülbâkī Bey’e isâbet ve intikāl etmekle hîn-i fevtinde müteveffât-ı merkūmenin yanında mevcûd bulunan kalîl ve kesîr terekesini mezbûr Mehmed Çelebi yedinden vekâlet-i mahkiyem hasebiyle ahz ve kabz etmiş idim lâkin tereke-i müteveffât-ı merkūmeden kırk şerîfî altın ile yüz elli dirhem bir sîm raht kuşak ve yirmi beş dirhem iki sîm ön kuşağı dahi mezbûr Mehmed Çelebi’den da‘vâ ve taleb eylediğimde beynimizde münâza‘ât-ı kesîre ve muhâsamât-ı ekîde vâkı‘a olmuş idi el-hâletü hâzihî beynimize muslihûn-ı müslimûn tavassut edip da‘vâ-yı mezkûremden vekâletim hasebiyle mezbûr Mehmed Çelebi ile beni on beş esedî guruş üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezkûr on beş guruşu mezbûr Mehmed Çelebi yedinden tamâmen ahz ve kabz edip tereke-i müteveffât-ı merkūmeye müte‘allika âmme-i da‘vâdan mezbûr Mehmed Çelebi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î, mâ hüve’l-vâki‘ bi’l-ibtigā ketb olundu. Fi’l-yevmi’l-hâmis min Şa‘bâni’l-mu‘azzam sene [10]91.

Şuhûdü’l-hâl: Abdi Çelebi b. Rüstem, Abdi Bey b. Yusuf, Mustafa Ağa b. İshak, Mahmud Bey b. Hamza, Ali Beşe b. Arpacı, Ahmed Çelebi b. Mehmed, Hüseyin Beşe b. Receb, Hüseyin b. Abdullah, Hasan b. Abdullah, Yusuf b. Abdullah.

(EYÜB90 - cilt: 31, sayfa: 453 - Hüküm no: 549 - Orijinal metin no: [85a-3])﻿

﻿

﻿

550. Hüküm

Şahbaz bt. Abdullah ile Deli Mehmed b. Abdullah’ın muhâlaa yoluyla boşanması

Medîne-i Hazret-i Ebâ Eyyûb el-Ensârî’de Câmi‘-i Kebîr mahallesinde sâkine Şahbaz bt. Abdullah nâm hâtun meclis-i şerîfde zevci işbu râfi‘ü’l-kitâb Deli Mehmed b. Abdullah tarafından hul‘ ve ibrâ-i âti’l-beyâna vekîl olup Mustafa b. Ahmed ve Ahmed b. Mehmed şehâdetleriyle şer‘an vekâleti sâbite olan Hüseyin Beşe b. Hasan mahzarında ikrâr ve takrîr-i kelâm edip müvekkili mezbûr Deli Mehmed zevcim olup lâkin beynimizde hüsn-i zindegânemiz olmamağla zimmetinde mütekarrir ve ma‘kūdun-aleyh olan iki bin akçe mehr-i müeccel hakkımdan fâriğa olup ve nafaka-i iddet-i mu‘ayyenem ve me’ûnet-i süknâm dahi kendi üzerime olmak üzre vekîl-i mezbûr Hüseyin Beşe ile muhâla‘a-i sahîha-i şer‘iyye ile hul‘ edip ol dahi bi’l-vekâle hul‘-ı mezbûru kabûl eyleyip hukūk-ı zevciyyete ve gayra müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam sene [10]91.

Şuhûdü’l-hâl: Mehmed Beşe b. Bâli, Kenan Bey b. Abdullah, Mustafa b. Mustafa, Mehmed b. Eyüb, Mehmed b. Mahmud, Ali b. Abdullah, Hüseyin b. Ali.

(EYÜB90 - cilt: 31, sayfa: 454 - Hüküm no: 550 - Orijinal metin no: [85b-1])﻿

﻿

﻿

551. Hüküm

Mehmed b. Osman’ın kendisine ait olduğunu iddia ettiği ev hissesi davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Ali Paşa-yı Cedîd mahallesi sâkinelerinden iken bundan akdem fevt olan Canfedâ bt. Abdullah nâm müteveffânın verâseti bi tarîki’l-usûbeti’n-nesebiyye Mehmed b. Osman’a münhasıra olduğu şer‘an zâhir ve mütehakkik oldukdan sonra mezbûr Mehmed meclis-i şer‘-i şerîfde zikr-i âtî menzilin nısfına şirâ-i şer‘î vechi üzre vâzı‘atü’l-yed olan işbu râfi‘atü’l-kitâb Belkıs bt. Abdullah nâm hâtun mahzarında üzerine da‘vâ ve takrîr-i kelâm edip mahalle-i mezbûrede vâki‘ bir tarafdan Ali Çelebi mülkü ve bir tarafdan Abdülkerim Çelebi mülkü ve bir tarafdan tarîk-i âm ve bir tarafdan tarîk-i hâs ile mahdûd iki bâb fevkānî oda ve bir sofa ve bir bâb tahtânî oda ve ahırı ve bi’r-i mâyı ve zât-ı eşcâr-ı müsmire ve gayr-ı müsmire bahçeyi müştemil menzil müteveffât-ı merkūme Canfedâ’nın hîn-i fevtine değin mülkü olup ba‘de vefâtihâ menzili mezkûr irsen bana isâbet etmiş iken menzili mahdûd-ı mezkûrun nısfına merkūme Belkıs bi gayri hakkın vaz‘-ı yed eder suâl olunup nısf menzili mezkûrdan kasr-ı yed ve bana teslîme tenbîh olunmak matlûbumdur dedikde gıbbe’s-suâl merkūme Belkıs cevâbında fi’l-hakīka menzili mezkûrun nısfına ber vech-i muharrer vaz‘-ı yed eylediğim mukarrerdir lâkin müteveffât-ı mezbûre Canfedâ hâl-i hayâtında târih-i kitâb senesi Saferü’l-hayrının yirmi dördüncü günü menzili mezkûrun nısf-ı şâyi‘ini on iki bin akçeye bana bey‘ ve teslîm ben dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezkûrun on bin akçesinden zimmetini ibrâ ve iskāt edip iki bin akçesi zimmetimde bâkī kalmağla târih-i mezbûrda medîne-i merkūmede hilâfeten müvellâ olan Seyfullah Efendi huzûruna varıp husûs-ı mezkûru tahrîr ve yedime hüccet-i şer‘iyye vermiş idi binâen aleyh vaz‘-ı yed ederim deyû târih-i mezkûr ile müverraha ve mûmâ-ileyh Seyfullah Efendi’nin hat ve hatmini hâviye hüccet-i şer‘iyye ibrâz ve müdde‘î-i mezbûr Mehmed muvâcehesinde feth ve kırâat olundukda mazmûnu merkūme Belkıs’ın takrîr-i meşrûhuna muvâfık bulunmağın isre’l-istintâk müdde‘î-i merkūm Mehmed mazmûn-ı hüccet-i mezbûreyi inkâr etmeğin mersûme Belkıs’dan mazmûn-ı hüccet-i merkūmeyi mübeyyine beyyine taleb olundukda udûl-i ricâlden olup zeyl-i hüccet-i mezkûrda isimleri mastûr olan Abdullah Halîfe b. Abdullah ve Mehmed Çelebi b. Şaban nâm kimesneler li ecli’ş-şehâde mahfil-i kazâya hâzırân olup istişhâd olunduklarında fi’l-vâki‘ müteveffât-ı mezbûre hâl-i hayâtında mezbûre Belkıs’a menzili mahdûd-ı mezkûrun nısf-ı şâyi‘ini meblağ-ı mezbûr on iki bin akçeye bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezbûrun on iki bin akçesinden mezbûre Belkıs’ın zimmetini ibrâ ve iskāt edip iki bin akçesi bâkī kalmağla mûmâ-ileyh Seyfullah Efendi dahi işbu hücceti tahrîr ve bizim huzûrumuzda mezbûre Belkıs’ın yedine vaz‘ eyledi hüccet-i mezkûrda olan hat ve hatm mûmâ-ileyh Seyfullah Efendi’nin hat ve hatmidir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle müdde‘î-i mezbûr Mehmed merkūme Belkıs ile nısf menzili mezkûra müte‘allika bî-vech mu‘ârazadan men‘ birle mâ vaka‘a gıbbe’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ahmed Çavuş b. Ali, Nasuh Efendi b. Abdüsselâm, Himmet Beşe b. Mehmed, Mahmud Bey b. Hamza, Yusuf b. Mustafa, Mehmed b. Eyüb, Mahmud b. Mehmed.

(EYÜB90 - cilt: 31, sayfa: 454 - Hüküm no: 551 - Orijinal metin no: [85b-2])﻿

﻿

﻿

552. Hüküm

Rabia bt. Abdullah’ın boşandığı kocasından nafaka ve mehir alacak davasının reddi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Serv[i] mahallesi sâkinelerinden Râbia bt. Abdullah nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Mehmed b. Ahmed mahzarında üzerine da‘vâ ve takrîr-i kelâm edip mezbûr Mehmed zevcim olup hâlâ beni tatlîk etmekle zimmetinde mütekarrir ve ma‘kūdun-aleyh olan beş yüz akçe mehr-i müeccel hakkım ve nafaka-i iddet-i mu‘ayyenem ile me’ûnet-i süknâm mukābelesinde dört yüz elli akçe ki cem‘an dokuz yüz elli akçe hakkım zimmetinde kalmışdır suâl olunup alıverilmek matlûbumdur dedikde gıbbe’s-suâl mezbûr Mehmed cevâbında müdde‘iyye-i merkūme Râbia zevcem olup beynimizde hüsn-i zindegâne olmamağla zimmetimde olan beş yüz akçe mehr-i müeccel hakkı ve nafaka-i iddet-i mu‘ayyenesiyle me’ûnet-i süknâsından fâriğa olmak üzre müdde‘iyye-i mersûme Râbia benim ile muhâla‘a-i sahîha ile hul‘ olmuş idi diyecek, isre’l-istintâk ve akībe’l-inkâr ve gıbbe talebi’l-beyyine udûl-i ricâlden olup yine mahalle-i mezbûre sükkânından Ömer Çelebi b. Osman ve Oruc b. Murad nâm kimesneler li ecli’ş-şehâde mahfil-i kazâya hâzırân olup istişhâd olunduklarında fi’l-hakīka müdde‘iyye-i mersûme Râbia minvâl-i muharrer üzre beş yüz akçe mehr-i müeccel hakkı ve nafaka-i iddet-i mu‘ayyenesi ve me’ûnet-i süknâsı mukābelesinde olan dört yüz [elli] akçe ki cem‘an dokuz yüz elli akçe hakkından fâriğa olup zevci mezbûr Mehmed ile bizim huzûrumuzda muhâla‘a-i sahîha [ile] hul‘ olup ol dahi hul‘-ı mezkûru kabûl eyledi biz bu husûsa bu vech üzre şâhidleriz şehâdet dahi ederiz deyû her biri [86a] edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı mezkûr talebiyle mezbûr Mehmed’e bî-vech mu‘ârazadan merkūme Râbia men‘ birle mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: İbrahim Çavuş b. ( ), Hüseyin Beşe b. Receb, Hüseyin Çelebi b. Ali, Mehmed b. Mehmed, Mehmed b. Eyüb.

(EYÜB90 - cilt: 31, sayfa: 456 - Hüküm no: 552 - Orijinal metin no: [85b-3])﻿

﻿

﻿

553. Hüküm

Mehmed b. Ahmed üzerine kızı Kaya için nafaka takdir edilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Serv[i] mahallesi sâkinelerinden işbu râfi‘atü’l-kitâb Râbia bt. Abdullah nâm hâtun meclis-i şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip zevc-i mutallıkım hâzır bi’l-meclis Mehmed b. Ahmed nâm kimesnenin firâşından mütevellid olup hâlâ hucr ve terbiyemde olan Kaya nâm sagīreye kadr-i kifâye nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi sagīre-i merkūmenin nafaka ve kisve-bahâsı için babası mezbûr Mehmed üzerine târih-i kitâbdan yevmî dörder akçe farz ve takdîr edip meblağ-ı mefrûz-ı mezkûru sagīre-i mezbûrenin nafaka ve kisve-bahâ ve sâir havâyic-i lâzımesi için harc ve sarfa ve lede’l-hâce istidâneye ve vakt-i zaferde babası mezbûr Mehmed’e rücû‘a mersûme Râbia’ya izin birle mâ cerâ gıbbe’l-ibtigā ketb olundu. Fi’l-yevmi’l-âşir min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ömer Çelebi b. Osman, Oruc b. Murad, Nasuh Efendi b. Abdüsselâm, Hüseyin b. Ali Ser-bölük, Mehmed b. Yusuf.

(EYÜB90 - cilt: 31, sayfa: 456 - Hüküm no: 553 - Orijinal metin no: [86a-1])﻿

﻿

﻿

554. Hüküm

Bıçakçı Ferhad Mescidi’nin tamiri için mütevelli Hacı Mehmed Efendi b. Ahmed’e izin verilmesi

Medîne-i Hazret-i Ebâ Eyyûb-i Ensârî -radiye anhu’l-Bârî-’de vâki‘ merhûm Bıçakçı Ferhad Mescidi Şerîfi vakfı’nın bi’l-fi‘l mütevellîsi olan işbu râfi‘ü’l-kitâb el-Hâc Mehmed Efendi b. Ahmed meclis-i şer‘-i şerîf-i enverde merhûm-ı mezbûr mahallesi ahâlîsinden olup yine vakf-ı mezkûrun hasbî nâzırları olan Mustafa Ağa b. Hüseyin ve Ahmed Çelebi b. Şaban ve es-Seyyid Mahmud Çelebi b. Mehmed ve Halil Efendi b. Haydar ve Mustafa Halîfe b. Mahmud ve el-Hâc Ahmed b. Abdullah ve Mustafa Çelebi b. Şaban nâm kimesneler mahzarlarında bi’t-tevliyye takrîr-i kelâm ve ta‘bîr ani’l-merâm edip mescidi mezkûr mürûr-ı eyyâm ile ba‘zı mevâzi‘i harâb olup eşedd-i ihtiyâc ile ta‘mîr ve termîme muhtâc olduğu ahâlî-i mahalle-i mezbûrenin ma‘lûmları olmağın vâki‘ hâl merkūmûndan ba‘de’l-istintâk takrîrleri tahrîr ve mâl-ı vakf-ı mezkûr ile lâzımü’l-meremme olan mevâzi‘ini imâret ve meremmete kıbel-i şer‘den izin taleb ederim dedikde gıbbe’s-suâl mezbûrûn Mustafa Ağa ve Mehmed Çelebi ve es-Seyyid Mahmud Çelebi ve Halil Efendi ve Mustafa Halîfe ve el-Hâc Ahmed ve Mustafa Çelebi cevâblarında fi’l-vâki‘ zikr olunan mescidi şerîf mütevellî-i mezbûrun bâlâda bast ve tafsîl ettiği minvâl üzre olup mürûr-ı eyyâm ile harâb ve eşedd-i ihtiyâc ile ta‘mîr ve termîme muhtâc olduğu ma‘lûmumuzdur deyû her biri haber vermeğin ber vech-i muharrer mescidi şerîfin lâzımü’l-meremme olan mevâzi‘ini mâl-ı vakf-ı mezkûr ile imâret ve meremmete mütevellî-i mezbûr el-Hâc Mehmed Efendi’ye cânib-i şer‘-i hatîrden izin birle mâ cerâ bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Beşe b. Receb, Mehmed b. Mahmud, Yusuf b. Abdullah.

(EYÜB90 - cilt: 31, sayfa: 457 - Hüküm no: 554 - Orijinal metin no: [86a-2])﻿

﻿

﻿

555. Hüküm

Fâtıma bt. İbrahim’in tarla ve çayır davasının reddi

Havâss-ı Aliyye kazâsı nevâhîsinden Terkos nâhiyesine tâbi‘ Mirahor nâm karye sâkinelerinden işbu râfi‘atü’l-kitâb Sâkine bt. Derviş nâm hâtun meclis-i şer‘-i hatîrde mahmiye-i İstanbul’da vâki‘ merhûm ve mağfûrun-leh Sultan Bayezid Hân-ı Velî -tâbe serâhû- hazretleri evkāfına bi’l-fi‘l mütevellî olan umdetü’l-emâcid ve’l-e‘âlî Abdüllatif Efendi taraf-ı bâhirü’ş-şereflerinden husûs-ı âti’l-beyâna vekîl-i şer‘îleri olan Mehmed Çelebi b. Veli nâm kimesne ile yine karye-i mezbûre sâkinelerinden Fâtıma bt. İbrahim nâm hâtun mahzarlarında mezbûre Fâtıma üzerine da‘vâ ve takrîr-i kelâm edip evkāf-ı mezkûre arâzisinden karye-i merkūme sınırı dâhilinde vâki‘ bir tarafı zikri âtî çayır ve bir tarafı Sultan tarlası demekle ma‘rûf tarla ve bir tarafı mezarlık ve bir tarafı Paşa tarlası demekle meşhûr tarla ile mahdûd tahmînen on keyl tohum alır bir kıt‘a tarla ve yine iki tarafı tarîk-i âm ve iki tarafı Paşa tarlası ile mahdûd tahmînen dört keyl tohum alır bir kıt‘a tarla ve yine üç tarafı Paşa tarlası ve bir tarafı tarîk-i âm ile mahdûd içinde beş dip ceviz eşcârı olup tahmînen iki araba otlak hâsıl olur bir kıt‘a çayır li ebeveyn karındaşım olup bundan akdem fevt olan merkūme Fâtıma’nın vâlidesi Rahime bt. Derviş nâm hâtun ile ale’l-iştirâki’s-seviy taht-ı tasarrufumuzda olmağla târih-i kitâbdan yirmi sene mukaddem zikr olunan tarlalar ve çayırda olan nısf hissesini bana fâriğa olmağla yirmi seneden beri merkūme Fâtıma Hâtun muvâcehesinde bilâ-nizâ‘ zabt ve tasarruf üzre iken mezbûre Fâtıma sâlifü’l-beyân tarlalar ve çayıra vâlidem mezbûre Rahime’nin fevtinden mahlûl olmak zu‘muyla evkāf-ı mezkûre tevliyyetinden temessük alıp ber mûceb-i temessük zabt edip bi gayri hakkın vaz‘-ı yed murâd eder suâl olunup men‘ [ve] def‘ olunmak matlûbumdur dedikde gıbbe’s-suâl merkūme Fâtıma cevâbında müdde‘iyye-i merkūme Sâkine’nin ber vech-i muharrer yirmi seneden beri sâlifü’z-zikr tarlalar ve çayır zabt ve tasarrufunu münkire olucak müdde‘iyye-i mezbûre Sâkine’den da‘vâsını mübeyyine beyyine taleb olundukda udûl-i ahrârdan olup yine karye-i mezbûre sükkânından Ebûbekir Beşe b. Rüstem ve karye-i mezbûreye karîb Boğluca nâm karyede sâkin Mehmed b. Abdullah nâm kimesne li ecli’ş-şehâde mahfil-i kazâya hâzırân olup istişhâd olunduklarında fi’l-hakīka müdde‘iyye-i merkūme Sâkine sâlifü’l-beyân tarlaları ve çayırı târih-i kitâba gelince yirmi senedir mezbûre Fâtıma’nın muvâcehesinde bilâ-nizâ‘ bizim huzûrumuzda zabt ve tasarruf edip taht-ı yedinde olduğu bizim ma‘lûmumuzdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle [olmağın] mûcebiyle merkūme Fâtıma müdde‘iyye-i mezbûre Sâkine’ye zikr olunan tarlalar ve çayıra müte‘allika bî-vech [86b] mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Süleyman Çelebi b. Abdullah, Hüseyin Efendi b. Ali, Hasan b. Abdullah, Hüseyin Çelebi b. Ali, Yusuf b. Abdullah, Mehmed b. Mahmud, Ali b. Abdullah ve gayruhüm mine’l-huzzâr.

(EYÜB90 - cilt: 31, sayfa: 458 - Hüküm no: 555 - Orijinal metin no: [86a-3])﻿

﻿

﻿

556. Hüküm

Eski Lipova sancakbeyi Yakub Bey’in Ömer Bey’e borçlu olduğu

Medîne-i Hazret-i Ebâ Eyyûb Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından olup sâbıkan vilâyet-i Rumeli’nde Lipova sancağına mutasarrıf olan kıdvetü’l-ümerâ’i’l-kirâm Yakub Bey b. Murad meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ömer Bey b. Mehmed nâm kimesne mahzarında tav‘an ikrâr-ı tâm ve takrîr-i kelâm edip mezbûr Ömer Bey’e bi tarîki’l-havâle zimmetimde dokuz yüz dört kıt‘a esedî guruş lâzımü’l-edâ ve vâcibü’l-kazâ deynim vardır dedikde mukırr-ı müşârün-ileyh Yakub Bey’in minvâl-i meşrûh üzre cârî ve sâdır olan ikrârını mezbûr Ömer Bey vicâhen ve şifâhen tasdîk ve tahkīk etmeğin mâ cerâ alâ hâze’l-minvâl gıbbe’l-ibtigā ketb olundu. Fi’l-yevmi’l-hâdî min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Umdetü erbâbi’t-tahrîr Mehmed Efendi Kâtib-i çavuşân, Şeyhî Ağa b. Mehmed Efendi, Bektaş Ağa b. Eyüb, Receb Çavuş b. Mehmed, Hüseyin Beşe b. Receb, Hüseyin Çelebi b. Ali.

(EYÜB90 - cilt: 31, sayfa: 459 - Hüküm no: 556 - Orijinal metin no: [86b-1])﻿

﻿

﻿

557. Hüküm

Sahar v. Şisko adlı Ermeni’nin

Eski Lipova sancakbeyi Yakub Bey’de alacağı kalmadığı

(EYÜB90 - cilt: 31, sayfa: 459 - Hüküm no: 557 - Orijinal metin no: [86b-2])﻿

﻿

﻿

558. Hüküm

Hacı Mehmed Beşe b. Bâli’nin Eyüp’teki kayıkhanesini Hasan Ağa b. Ali’ye satması

Medîne-i Hazret-i Ebâ Eyyûb Ensârî -radiye anhu Rabbühü’l-Bârî- mahallâtından Nâzperver mahallesi sükkânından el-Hâc Mehmed Beşe b. Bâli nâm kimesne meclis-i şer‘-i hatîr-i lâzımü’t-tevkīrde işbu kitâb-ı sıhhat-nisâbın sâhibi iftihârü’l-emâcid ve’l-ekârim câmi‘ü’l-mehâmid ve’l-mekârim Hasan Ağa b. Ali taraf-ı bâhir-i şereflerinden ikrâr-ı âti’z-zikri tasdîke vekîl-i sâbitü’l-vekâleleri olan Hüseyin Ağa b. Mehmed mahzarında tav‘an ikrâr-ı tâm ve takrîr-i kelâm edip arsasının hazret-i müşârün-ileyh evkāfına senede yüz yirmi akçe mukāta‘ası olup yine medîne-i mezbûrede Bostan iskelesi kurbunda vâki‘ bir tarafdan Ahmed Ağa menzili ve bir tarafdan şem‘hâneler ve bir tarafdan yine benim tasarrufumda olan atîk kayıkhâne ve bir tarafdan leb-i deryâ ile mahdûd tûlen otuz üç zirâ‘ ve arzen on dört zirâ‘ bi hesâb-ı terbî‘î dört yüz altmış iki zirâ‘ arsayı muhtevî olup binâ pûşîde üç yüz kırk sekiz zirâ‘ arsa üzerinde mebnî mülküm olan dokuz göz kayıkhânemi müvekkili müşârün-ileyh Hasan Ağa’ya seksen üç bin altı yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ve sâlifü’l-beyân dört yüz altmış iki zirâ‘ arsa-i mezkûremi dahi ma‘rifet-i mütevellî ile tefvîz ve ferâğ edip anlar dahi ber vech-i muharrer zikr olunan kayıkhânelerimi iştirâ ve tesellüm ve temellük ve arsa-i mezkûreyi tefevvuz ve kabûl eylediklerinden sonra semeni olan meblağ-ı mastûr seksen üç bin altı yüz akçeyi müvekkili müşârün-ileyh Hasan Ağa hazretlerinin yedlerinden bi’t-tamâm ve’l-kemâl ahz ve kabz eyledim ba‘de’l-yevm sâlifü’z-zikr kayıkhâne müvekkili mûmâ-ileyh Hasan Ağa hazretlerinin mülk-i müşterâsı ve arsa-i mezkûre dâhil-i taht-ı tasarrufları olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Rıdvan Bey b. Abdullah, Ahmed Çelebi b. Rıdvan, Osman Çelebi b. ( ), Hüseyin Bey b. Süleyman, Mehmed Bey b. Kasım.

(EYÜB90 - cilt: 31, sayfa: 460 - Hüküm no: 558 - Orijinal metin no: [86b-3])﻿

﻿

﻿

559. Hüküm

İstemihan bt. Mehmed ile Mehmed b. Mustafa’nın muhâlaa yoluyla boşanması

Mahmiye-i İstanbul’da mahallâtından Sultanhamamı kurbunda Ali Paşa mahallesi sâkinelerinden İstemihan bt. Mehmed nâm hâtun meclis-i şer‘-i hatîr-i lâzımü’t-tevkīrde zevci işbu râfi‘ü’l-kitâb Mehmed b. Mustafa nâm kimesne mahzarında bi tav‘ihî ikrâr-ı tâm ve takrîr-i kelâm edip mezbûr Mehmed zevcim olup beynimizde mu‘âşeretimiz olmamağla zimmetinde mütekarrir ve ma‘kūdun-aleyh olan bin iki yüz akçe mehr-i müeccel hakkımdan fâriğa olup ve nafaka-i iddet-i mu‘ayyenem ile me’ûnet-i süknâm dahi kendi üzerime olmak üzre zevcim mezbûr Mehmed ile muhâla‘a-i sahîha-i şer‘iyye ile hul‘ edip ol dahi hul‘-ı mezkûru kabûl eyledikden sonra zevciyyete ve sâir hukūka müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Musli Ahmed Çelebi b. ( ), Hüseyin b. Receb, Mehmed b. Eyüb, Yusuf b. Abdullah.

(EYÜB90 - cilt: 31, sayfa: 460 - Hüküm no: 559 - Orijinal metin no: [86b-4])﻿

﻿

﻿

560. Hüküm

Yusuf Beş b. Ali’nin menzilini Mustafa Beşe b. Hüseyin’e satması

Medîne-i Hazret-i Ebâ Eyyûb el-Ensârî’de Evlice Baba mahallesi sükkânından Yusuf Bey b. Ali meclis-i şer‘-i şerîfde işbu râfi‘ü’l-kitâb Mustafa Beşe b. Hüseyin mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm olup mahalle-i mezbûrede vâki‘ bir tarafı matlabî Ahmed Çelebi mülkü ve bir tarafı Mehmed Efendi vakfı ve bir tarafı Kalafatçızâde mülkü ve bir tarafı tarîk-i âm ile mahdûd iki bâb fevkānî ve üç bâb tahtânî odaları ve zât-ı eşcâr-ı müsmire ve gayr-ı müsmire bahçe ve bi’r-i mâyı müştemil mülk menzilimi cemî‘ tevâbi‘ ve levâhıkı ile mezbûr Mustafa Beşe’ye iki yüz otuz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden [sonra] semeni olan meblağ-ı mezbûr iki yüz otuz guruşu mezbûr Mustafa Beşe yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur Mustafa Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, İbrahim Beşe b. Ali, İbrahim Çelebi b. ( ), el-Hâc Ahmed b. Oruc, Abdullah Halîfe el-Müezzin, Abd[i] Beşe b. Mehmed, Kara Mehmed b. Abdullah, Ahmed b. Abdullah.

(EYÜB90 - cilt: 31, sayfa: 461 - Hüküm no: 560 - Orijinal metin no: [87a-1])﻿

﻿

﻿

561. Hüküm

Seyyid Hasan Çelebi’nin tüfekçi ortalarının nakit sandığından aldığı borç karşılığı, mütevelli Sefer Beşe’ye bahçesini istiğlâl yoluyla satışı

Medîne-i Hazret-i Ebâ Eyyûb el-Ensârî’de Nişancı Paşa mahallesinde sâkin es-Seyyid Hasan Çelebi b. es-Seyyid Mehmed nâm kimesne meclis-i şer‘-i şerîfde mahmiye-i İstanbul’da mîrî tüfenkçilere mahsûs olan nukūd-ı mevkūfeye bi’l-fi‘l mütevellî işbu râfi‘ü’l-kitâb Sefer Beşe b. Mehmed mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ etrâf-ı erba‘adan Yusuf Ağa ve el-Hâc Hasan mülkleri ve mekābir-i müslimîn ve Hasan Ağa tarlası ve tarîk-i âm ile mahdûd mülk bahçemi, cemî‘ tevâbi‘i ile mütevellî-i mezbûr Sefer Beşe’ye kırk esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezbûr kırk esedî guruşu mütevellî-i mezbûr yedinden bi’t-tamâm ahz ve kabz eylediğimden sonra yine mütevellî-i mezbûr mârrü’z-zikr bahçemi târih-i kitâb senesi şehri gurresinden bir sene tamâmına değin altı esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î mukırr-ı mezbûr es-Seyyid Hasan Çelebi’nin üveyi vâlidesi Hatice bt. Abdullah tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Hüseyin Bey b. Hasan ve Mehmed Çelebi b. Ahmed nâm kimesneler şehâdetleriyle şer‘an vekâleti sâbite olan mezbûr es-Seyyid Hasan Çelebi mütevellî-i mezbûr Sefer Beşe mahzarında bi’l-vekâle takrîr-i kelâm edip üveyi vâlidem müvekkile-i merkūme asl-ı mâl-ı mezbûra ve ücret-i merkūmeye emr ve kabûlü hâviye kefâlet-i sahîha-i şer‘iyye ile kefîl ve zâmin oldum dedi dedikde ba‘de’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Mehmed b. Eyüb, Ali b. Abdullah, Hüseyin b. Ali.

(EYÜB90 - cilt: 31, sayfa: 462 - Hüküm no: 561 - Orijinal metin no: [87a-2])﻿

﻿

﻿

562. Hüküm

Komini v. Valçık’ın tarlasını Metre v. Yuvan’a satması

Vilâyet-i Rumeli’nde Bihilişte kazâsına tâbi‘ Kosteneç nâm karye ahâlîsinden Komini v. Valçık nâm zimmî meclis-i şer‘-i şerîfde işbu râfi‘ü’r-rakīm Metre v. Yuvan nâm zimmî muvâcehesinde ikrâr ve takrîr-i kelâm edip tefvîz-i âtî sudûruna değin zabt ve tasarrufunda olup karye-i mezbûre sınırı dâhilinde vâki‘ bir tarafı Rado nâm zimmî tarlası ve bir tarafı Toyo nâm zimmî tarlası ve bir tarafı Velo nâm zimmî tarlası ve bir tarafı tarîk-i âm ile mahdûd tahmînen iki buçuk dönüm bir kıt‘a tarlamı, sâhib-i arz ma‘rifetiyle dört yüz akçe bedel mukābelesinde mezbûr Metre’ye tefvîz bi’l-ferâğ edip ol dahi minvâl-i muharrer üzre tefevvuz ve kabûl eyledikden sonra bedel-i merkūm dört yüz akçemi mezbûr Metre yedinden bi’t-tamâm ahz ve kabz eyledim ba‘de’l-yevm zikr olunan tarlada alâkam yokdur mezbûr Metre’nin hakk-ı tefevvuzu olmuşdur keyfe mâ yeşâ’ mahallinde zabt ve tasarrufa mezbûr Metre’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed b. Mahmud, Ali b. Abdullah, Mehmed b. Eyüb, Hasan b. Abdullah, Panço [v.] Dimitri, Yuvan [v.] Nikola, Todori, Niko [v.] Kiro ve Nikola [v.] Kiro.

(EYÜB90 - cilt: 31, sayfa: 462 - Hüküm no: 562 - Orijinal metin no: [87a-3])﻿

﻿

﻿

563. Hüküm

Basra beylerbeyi Hüseyin Paşa’nın annesi Rukiye Hanım’ın Sâlih Ağa’dan aldığı borç karşılığı evini rehin vermesi ve Kethüda İbrahim Ağa’yı kefil göstermesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ Zal Mahmud Paşa câmi‘-i şerîfi kurbunda bi’l-fi‘l Basra vâlisi olan düstûr-ı mükerrem müşîr-i müfahham vezîr-i zîşân refî‘ü’l-kadri ve’l-erkân devletlü ve sa‘âdetlü Hüseyin Paşa -yesserallâhu mâ yürîdü ve mâ yeşâ’- hazretlerinin halîle-i muhteremeleri olan umdetü’l-muhadderâti’l-mükerreme zübdetü’l-muvakkarâti’l-mu‘azzama sa‘âdetlü Rukiye Hanım sultanım hazretlerinin menzillerine varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mûmâ-ileyhâ Rukiye Hanım sultan hazretleri taraf-ı bâhirü’ş-şereflerinden husûs-ı âti’z-zikre vekîlleri olup hasm-ı câhid-i şer‘î mahzarında zât-ı müşârün-ileyhâyı ma‘rifet-i şer‘iyye ile ârifân olan vekîl-i harc Mehmed Ağa b. Süleyman ve Baltacılar kethüdâsı Mustafa Bey b. Abdullah şehâdetleriyle şer‘an vekâleti sâbite fahrü’l-a‘yân İslâm Ağa b. Arslan meclis-i ma‘kūd-ı mezkûrda işbu râfi‘ü’l-kitâb zahrü’l-akrân Sâlih Ağa b. Sinan mahzarında bi’l-vekâle ikrâr-ı tâm ve takrîr-i kelâm edip müvekkilem mûmâ-ileyhâ Rukiye Hanım sultan hazretlerinin mezbûr Sâlih Ağa’ya karz-ı şer‘îden iki bin dört yüz esedî guruş ve levn ve cinsi beynlerinde ma‘lûm semeni târih-i kitâbdan üç yüz gün tamâmına değin müeccel emti‘a-i mütenevvi‘a bahâlarından dahi iki yüz esedî guruş ki cem‘an iki bin altı yüz kıt‘a esedî guruş deyni olup meblağ-ı mastûr mukābelesinde silk-i mülk-i sahîhinde münselik olup mahmiye-i İstanbul hısnı ebvâbından Balatkapısı hâricinde Karabaş mahallesinde vâki‘ iki tarafı cidâr-ı hısn ve bir tarafı Kalimre bt. İsak nâm Yahudiye mülkü ve bir tarafı tarîk-i âm ile mahdûd büyût-ı adîde ve mahzen ve su kuyusu ve bahçeyi müştemil mülk menzillerini ba‘de’t-tahliyyeti’ş-şer‘iyye mezbûr Sâlih Ağa yedine rehin vaz‘ ve teslîm ol dahi ber vech-i muharrer irtihân ve kabz ve tesellüm eyledikden sonra ecel-i mezkûr hulûlünde meblağ-ı merkūm iki bin altı yüz esedî guruşu mezbûr Sâlih Ağa’ya edâ ve teslîm edemezsem menzili mahdûd-ı mezkûru semen-i misli ile âhara bey‘a ve semenini ahz ve kabz ve deyn-i mezkûru mezbûr Sâlih Ağa’ya edâ ve teslîme ve fazla kalırsa kendilere îsâle ve kabz ve îsâl mütevakkıf olduğu umûrun küllîsine küllemâ azeltüke fe-ente vekîli mazmûnu üzre azilden masûne vekâlet-i devriye ile mahmiye-i mezkûrede Aksaray kurbunda Oruc Gāzi mahallesi sükkânından olup paşa-yı müşârün-ileyh hazretlerinin kapı kethüdâları olan hâzır bi’l-meclis İbrahim Ağa b. Hüseyin’i müvekkile-i mûmâ-ileyhâ taraflarından vekîl ve nâib-i menâb nasb ve ta‘yîn eylelediklerinde ol dahi vekâlet-i merkūmeyi kabûl ve merâsimini edâya ta‘ahhüd ve iltizâm ettikden sonra mûmâ-ileyh İbrahim meclis-i mezkûrda mezbûr Sâlih Ağa mahzarında ikrâr ve takrîr-i kelâm edip meblağ-ı mezbûr iki bin altı yüz esedî guruşa emr ve kabûlü hâviye kefâlet-i sahîha-i şer‘iyye ile kefîl ve zâmin oldum dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan muhzır Ali b. Abdullah meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Zekâi Mustafa Efendi b. Hasan Efendi, el-Hâc Mehmed Ağa b. Mahmud, el-Hâc Mustafa b. Mehmed, Mahmud Ağa b. Selim, Ahmed Ağa b. Mehmed.

(EYÜB90 - cilt: 31, sayfa: 463 - Hüküm no: 563 - Orijinal metin no: [87b-1])﻿

﻿

﻿

564. Hüküm

Hacı Ali b. Abdullah’ın karısıyla ortak evlerini Rahime bt. Abdullah’a satmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sükkânından olup menzili câ’i’z-zikri bey‘a ve kabz-ı semene kendi asâleten ve zevcesi Mücellâ bt. Abdullah nâm hâtun tarafından vekîl olmağla hasm-ı câhid-i şer‘î mahzarında merkūmenin zâtını ma‘rifet-i şer‘iyye ile ârifân olan el-Hâc Ali b. Abdullah ve Mustafa b. Mehmed nâm kimesneler şehâdetleriyle şer‘an vekâleti sâbite olan el-Hâc Ali b. Abdullah vekâleten meclis-i şer‘-i hatîr-i lâzımü’t-tevkīrde işbu râfi‘ü’l-kitâb Rahime bt. Abdullah nâm hâtun mahzarında asâleten ve vekâleten ikrâr-ı tâm ve takrîr-i kelâm edip akd-i âti’z-zikrin sudûruna değin zevcem müvekkilem mezbûre Mücellâ ile ale’l-iştirâki’s-seviy silk-i mülkünde münselik olup mahalle-i merkūmede vâki‘ bir tarafdan es-Seyyid İbrahim Çelebi mülkü ve bir tarafdan Abdullah Halîfe mülkü ve bir tarafdan Saraylı Hâtun mülkü ve taraf-ı râbi‘i tarîk-i âm ile mahdûd dört bâb fevkānî ve bir bâb tahtânî odaları ve sofayı ve bi’r-i mâyı ve bir mikdâr bahçe ve havluyu müştemil menzilimi bi cümleti’t-tevâbi‘ ve’l-levâhık mezbûre Rahime Hâtun’a on dört bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mezkûr on dört bin akçeyi merkūme Rahime Hâtun yedinden tamâmen ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâkamız kalmadı mersûme Rahime Hâtun’un mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe el-Müezzin, Ahmed Çelebi b. Abdullah, Mustafa b. Ramazan, Ahmed Çelebi b. Mahmud, Hüseyin Çelebi b. Ebûbekir, Hasan b. Abdullah, Mehmed b. Ahmed, Süleyman b. Ali.

(EYÜB90 - cilt: 31, sayfa: 464 - Hüküm no: 564 - Orijinal metin no: [87b-2])﻿

﻿

﻿

565. Hüküm

Hamile olan Ümmühani bt. Ali’ye eski kocası Yakub Efendi’nin nafaka ödemesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinelerinden işbu râfi‘ü’l-kitâb Ümmühâni bt. Ali nâm hâtun meclis-i şer‘-i şerîf-i enver ve mahfil-i dîn-i münîf-i ezherde takrîr-i kelâm ve ta‘bîr ani’l-merâm edip gāib ani’l-meclis Yakub Efendi b. ( ) nâm kimesne zevcim olup bundan [akdem] beni tatlîk etmekle mûmâ-ileyh Yakub Efendi’nin firâşından hâlâ beş aylık hamlim olmağın mûmâ-ileyh Yakub Efendi üzerine vaz‘-ı haml edinceye değin kadr-i kifâye nafaka takdîr olunmak matlûbumdur dedikde hâkim-i muvakki‘ sadr-ı kitâb tûbâ-lehû ve hüsnü me’âb hazretleri dahi müşârün-ileyh Yakub Efendi üzerine merkūme Ümmühâni vaz‘-ı haml edinceye değin nafakası için târih-i kitâbdan yevmî sekiz akçe nafaka farz ve takdîr edip meblağ-ı mefrûz-ı mezkûrı harc ve sarfa ve lede’l-hâce istidâneye ve vakt-i zaferde zevci mutallıkı gāib-i mûmâ-ileyh Yakub Efendi üzerine rücû‘a mezbûre Ümmühâni’ye izin birle mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Mustafa Efendi b. İsmail, Hüseyin Beşe b. Receb, Hasan b. Abdullah.

(EYÜB90 - cilt: 31, sayfa: 465 - Hüküm no: 565 - Orijinal metin no: [87b-3])﻿

﻿

﻿

566. Hüküm

Hüseyin b. Mehmed’in evini Mehmed b. Oruc’a satması

Havâss-ı Aliyye kazâsına tâbi‘ Kadı Yakublu nâm karye sükkânından Hüseyin b. Mehmed nâm kimesne meclis-i şer‘-i şerîfde işbu râfi‘ü’l-kitâb Mehmed b. Oruc mahzarında ikrâr ve takrîr-i kelâm edip silk-i mülk ü sahîhinde münselik olup işbu hâzır bi’l-meclis Ali Ağa b. Ömer’den semen-i ma‘lûma iştirâ eylediğim karye-i mezbûrede vâki‘ bir tarafı Ramazan nâm kimesne mülkü ve bir tarafı İbrahim nâm kimesne mülkü ve bir tarafı mer‘â ve bir tarafı tarîk-i âm ile mahdûd bir bâb tahtânî oda ve bir mikdâr arsa-i hâliyeyi müştemil mülk menzilimi cemî‘ tevâbi‘i ile mezbûre Mehmed Bey[’e] sekiz yüz elli akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr bin sekiz yüz elli akçeyi mezbûr Mehmed yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr Mehmed’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Şa‘bâni’l-mu‘azzam sene [10]91.

Şuhûdü’l-hâl: Mustafa Efendi b. Abdülganî, Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Mehmed b. Nasuh.

(EYÜB90 - cilt: 31, sayfa: 465 - Hüküm no: 566 - Orijinal metin no: [88a-1])﻿

﻿

﻿

567. Hüküm

Hasan Çelebi’nin amcası Mehmed’den kalan miras hususunda diğer amcası Mahmud ile anlaşma sağladığı

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sükkânından Hasan Çelebi b. Mustafa nâm kimesne meclis-i şer‘-i şerîf-i enverde li ebeveyn ammisi işbu râfi‘ü’l-kitâb Mahmud Bey b. İsmail nâm kimesne mahzarında tav‘an ikrâr-ı tâm ve takrîr-i kelâm edip li ebeveyn âhar ammim olup bundan akdem fevt olan Mehmed nâm müteveffânın mezbûr Mahmud Bey zimmetinde yirmi bin akçe hakkı olup kable’l-ahz fevt olmağın verâseti hasren mezbûre Mahmud Bey ile Babam merkūm Mustafa’ya münhasıra olmağla meblağ-ı mezkûrun on bin akçesi mezbûr Mahmud Bey’e ve on bin akçesi babam mezbûr Mustafa’ya isâbet ettikden sonra babam mezbûr Mustafa dahi kable’l-ahz vefât edip hisse-i merkūmesine isâbet eden meblağ-ı mezbûr on bin akçe bana isâbet etmekle ben dahi meblağ-ı mezkûr on bin akçeyi ammim mezbûr Mahmud Bey’den taleb ve da‘vâ eylediğinde ol dahi benim sâkin olduğum menzilin havlusu içinde vâki‘ su kuyusunun nısfı ceddimizden kalmış mülk-i mevrûsumdur deyû mârrü’z-zikr kuyunun nısfını benden da‘vâ eyledikde beynimizde münâza‘ât-ı kesîre ve muhâsamât-ı ekîde vâkı‘a olmuş idi el-hâletü hâzihî beynimizde muslihûn-ı müslimûn tavassut edip meblağ-ı mezkûr on bin akçe da‘vâsından mezbûr Mahmud Bey’in ben zimmetini ibrâ ve iskāt eylediğimden sonra merkūm Mahmud Bey’in oğlu hâzır bi’l-meclis İbrahim Çelebi’nin taht-ı yedinde olup mahalle-i mezbûrede vâki‘ hudûd ve müştemilâtı beynimizde ma‘lûm olan menzilden nısf hisse da‘vâsından mezbûr İbrahim Çelebi’nin zimmetini ibrâ ve iskāt eylediğimde mezbûr Mahmud Bey dahi sâlifü’l-beyân nısf kuyuya müte‘allika da‘vâdan benim zimmetimi ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ alâ hâze’l-minvâl bi’l-ibtigā ketb olundu. Fi’l-yevmi’s-sânî aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, el-Hâc Pîr b. Kaytaş [Kaytas], İbrahim b. Ahmed, İsmail b. Ahmed, Yusuf b. Osman, Nasuh Efendi Nâib-i recül, Mehmed Ağa b. Ahmed, Musli Bey [b.] Receb.

(EYÜB90 - cilt: 31, sayfa: 466 - Hüküm no: 567 - Orijinal metin no: [88a-2])﻿

﻿

﻿

568. Hüküm

Seydi Beşe b. Hüseyin’in evini Yani v. Yako’ya satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Sofular mahallesi sükkânından Seydî Beşe b. Hüseyin nâm kimesne meclis-i şer‘-i hatîr-i lâzımü’t-tevkīrde işbu râfi‘ü’r-rakīm kasab Küçük Yazıcı, Yani v. Yako nâm zimmî tarafından ikrâr-ı âti’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Dimo v. Aleksi nâm zimmî muvâcehesinde tav‘an ikrâr-ı tâm ve takrîr-i kelâm edip silk-i mülk-i sahîhimde münselik olup medîne-i mezbûre tevâbi‘inden Avasya nâm karyede vâki‘ bir tarafdan Palaş v. Duka nâm zimmî mülkü ve bir tarafdan Dimo v. Aleksi nâm zimmî mülkü ve bir tarafdan Yazıcı Panayot mülkü ve bir tarafdan ba‘zan çeşme ve ba‘zan tarîk-i âm ile mahdûd iki bâb fevkānî oda ve bir sofa ve altında ahırı ve bir mikdâr havluyu müştemil menzilimi bi cümleti’t-tevâbi‘ ve’l-levâhık müvekkili merkūm Yani’ye dört bin beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezkûr dört bin beş yüz akçeyi müvekkili mesfûr Yani yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam kalmadı müvekkili mersûm Yani’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam sene [10]91.

Şuhûdü’l-hâl: Nasuh Efendi b. Abdüsselâm, Hüseyin Çavuş b. Şaban, Osman Beşe b. Mehmed, Hüseyin Beşe b. Receb, Hüseyin b. Ali, Mehmed b. Eyüb, Hasan b. Abdullah, Mehmed b. Mahmud.

(EYÜB90 - cilt: 31, sayfa: 467 - Hüküm no: 568 - Orijinal metin no: [88a-3])﻿

﻿

﻿

569. Hüküm

Âişe bt. Mehmed’in muhâlaa yoluyla boşandığı

Medîne-i Ebâ Eyyûb el-Ensârî mahallâtından Câmi‘-i Kebîr mahallesinde sâkine olan Âişe bt. Mehmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb İbrahim Bey b. Ahmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt altı bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sâbi‘ aşer min Şa‘bâni’l-mu‘azzam sene ihdâ ve tis‘în ve elf.

Şuhûdü’l-hâl: Mübâşir (…) b. İbrahim, Seyyid Yusuf Çelebi, Mehmed b. Mustafa, Mehmed Çelebi b. Bâli, Mahmud Bey b. Hamza, Râcil İbrahim Beşe, Mehmed Çelebi b. Kahveci

(EYÜB90 - cilt: 31, sayfa: 467 - Hüküm no: 569 - Orijinal metin no: [88a-4, Arapça])﻿

﻿

﻿

570. Hüküm

Eyüp’te olan mumhânelerin kaldırılma kararı üzerine İbrahim Ağa Vakfı’na ait mumhânenin kiracıları tarafından vakfa iadesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Kasımpaşa câmi‘-i şerîfi mahallesinde vâki‘ merhûm İbrahim Ağa vakfından lede’l-ahâlî ma‘lûmü’l-hudûd olup yevm [yirmi] akçe icâre-i müeccele ile altı sehim şem‘hâneden üç sehim hisseye mutasarrıflar olan Kosta v. Yani ve Dimitri v. Yorgi ve Rizo v. Apostol nâm zimmîler meclis-i şer‘-i hatîr-i lâzımü’t-tevkīrde vakf-ı mezkûra meşrûtiyyet üzre bi’l-fi‘l mütevellî olan işbu râfi‘ü’l-kitâb fahrü’l-eşbâh Mehmed Mukīm Bey b. Ahmed Ağa mahzarında her biri tav‘an ikrâr-ı tâm ve takrîr-i kelâm edip icâre-i mezkûre ile sâlifü’z-zikr üç sehim şem‘hâne târih-i kitâba gelince taht-ı tasarrufumuzda olup yevmî yirmi akçe icâre-i merkūmesini taraf-ı vakf-ı mezkûra edâ ederdik lâkin bundan akdem fermân-ı âlî ile medîne-i mezbûreden şem‘hâneler ref‘ olunmağla zikr olunan üç sehm-i mezkûremizden kendi hüsn-i ihtiyârımız ile her birimiz kasr-ı yed edip mütevellî mûmâ-ileyh Mehmed Mukīm Bey’e teslîm eyleyip fesh-i akd-i icâre eyledik min ba‘d üç sehim hisse-i mezbûremizde alâka ve medhalimiz kalmadı dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ahmed Çelebi b. Mehmed, Mustafa Çelebi b. Mehmed, Hüseyin Beşe b. Receb, Hüseyin Çelebi b. Ali, Hüseyin Efendi b. Ahmed, Mehmed b. Eyüb, Hasan b. Abdullah, Ali b. Abdullah.

(EYÜB90 - cilt: 31, sayfa: 468 - Hüküm no: 570 - Orijinal metin no: [88b-1])﻿

﻿

﻿

571. Hüküm

Nikola, Lanberto ve Yanaki v. Aleksandri’nın tarlalarını valideleri Malta bt. Dimitri’ye satmaları

Havâss-ı Aliyye kazâsı a‘mâlinden Ereğli kasabası mahallâtından Papa Yanaki mahallesi sâkinlerinden Nikola ve Lanberto ve Yanaki evlâd-ı Aleksandri nâm zimmîler meclis-i şer‘-i şerîfde vâlideleri işbu râfi‘atü’l-vesîka Malta bt. Dimitri nâm nasrâniyye muvâcehesinde her biri edâ ve takrîr-i kelâm edip tefvîz-i âtî sudûruna değin ale’l-iştirâki’s-seviy zabt ve taht-ı tasarrufumuzda olup kasaba-i mezbûr sınırı dâhilinde vâki‘ her bir hudûdu beynimizde ma‘lûm tahmînen iki yüz elli keyl tohum istî‘âb eder tarlalarımızın hakk-ı tasarruflarını bi izn-i mütevellî yetmiş esedî guruş bedel mukābelesinde vâlidemiz mezbûre Malta’ya tefvîz bi’l-ferâğ edip ol dahi minvâl-i muharrer üzre tefevvuz ve kabûl eyledikden sonra bedel-i merkūm yetmiş esedî guruşu mezbûre Malta yedinden bi’t-tamâm ahz ve kabz edip beynimizde iktisâm eyledik ba‘de’l-yevm mârrü’z-zikr tarlalarda alâka ve medhalimiz yokdur vâlidemiz mezbûre Malta’nın hakk-ı müfevvezi olmuşdur keyfe mâ teşâ’ mutasarrıfe olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ebûbekir Beşe b. Abdullah, Derviş Çelebi, Mehmed b. Eyüb, Mahmud b. Mehmed, Palayani [v.] Dimitraki, Dimitraki [v.] Galave.

(EYÜB90 - cilt: 31, sayfa: 468 - Hüküm no: 571 - Orijinal metin no: [88b-2])﻿

﻿

﻿

572. Hüküm

Aleksandri v. Nikola’nın vârislerinin miras evini enişteleri Rizo v. Dimitri’ye satması

Havâss-ı Aliyye kazâsı a‘mâlinden Ereğli kasabası mahallâtından Papa Yanaki mahallesi sükkânından iken bundan akdem mürd olan Aleksandri v. Nikola nâm zimmînin verâseti sulbî kebîr oğulları Nikola ve Lanberto ve Yanaki’ye ve sulbiye kebîre kızı Dökine’ye münhasıra olduğu şer‘an zâhir ve mütebeyyin oldukdan sonra mezbûrûn Nikola ve Lanberto ve Yanaki meclis-i şer‘-i şerîfde enişteleri işbu râfi‘ü’r-rakīm Rizo v. Dimitri nâm zimmî tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan Malta bt. Dimitri nâm nasrâniyye muvâcehesinde her biri ikrâr ve i‘tirâf edip babamız mürd-i mezbûrun muhallefâtından olup mahalle-i mezbûrede vâki‘ bir tarafı Rizo oğlu mülkü ve üç tarafı tarîk-i âm ile mahdûd mülk-i mevrûs menzilimizi cemî‘ tevâbi‘i ile eniştemiz mezbûr Rizo’ya altmış esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr altmış esedî guruşu mezbûr Rizo yedinden bi’t-tamâm ahz ve kabz edip beynimizde iktisâm eyledik ba‘de’l-yevm menzili mahdûd-ı mezkûrda alâka ve medhalimiz yokdur mezbûr Rizo’nun mülk-i müşterâsı olmuşdur keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ebûbekir Beşe b. Abdullah, Derviş Çelebi, Mehmed b. Eyüb, Mehmed b. Mahmud, Palayani [v.] Dimitraki, Dimitraki [v.] Galave?.

(EYÜB90 - cilt: 31, sayfa: 469 - Hüküm no: 572 - Orijinal metin no: [88b-3])﻿

﻿

﻿

573. Hüküm

İzmir tüccarından Hasan Beşe ile Yusuf Beşe’nin ortak işlerini tasfiye davasında anlaşma sağladıkları

İzmir tüccârından Hasan Beşe b. Abdullah nâm kimesne meclis-i şer‘-i şerîfde işbu râfi‘ü’l-kitâb Yusuf Beşe b. Abdullah nâm kimesne mahzarında tav‘an ikrâr-ı tâm ve takrîr-i kelâm edip mezbûr Yusuf Beşe ile târih-i kitâbdan iki sene mukaddem şerîk olup bundan akdem fesh-i akd-i şirket ettiğimizde merkūm Yusuf Beşe zimmetinde ba‘de küllî hesâb kendi hakkımdan yüz otuz esedî guruş zuhûr etmekle meblağ-ı mezkûru mezbûr Yusuf [89a] Beşe’den hâlâ taleb ve da‘vâ eylediğimde ol dahi ikrâr lâkin te‘allül ve nizâ‘ etmeğin beynimizde münâza‘ât-ı kesîre ve muhâsamât-ı ekîde vâkı‘a olmuş idi el-hâletü hâzihî beynimize muslihûn-ı müslimûn tavassut edip meblağ-ı mezkûr yüz otuz guruş da‘vâsından merkūm Yusuf Beşe ile beni an ikrâr yetmiş esedî guruş üzerine inşâ-i akd-i sulh eylelediklerinde ben dahi sulh-ı mezbûru kabûl ve bedel-i sulh olan meblağ-ı merkūm yetmiş kıt‘a esedî guruşu mezbûr Yusuf Beşe yedinden meclis-i şer‘de tamâmen ahz ve kabz edip meblağ-ı bâkī altmış guruşa müte‘allika da‘vâdan mezbûr Yusuf Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde merkūm Yusuf Beşe dahi şirkete müte‘allika cemî‘ de‘âvî ve mütâlebâtdan mezbûr Hasan Beşe’nin zimmetini ibrâ ve iskāt eyledim min ba‘d her birimizden asâleten veya vekâleten husûs-ı mezkûra müte‘allika da‘vâ ve nizâ‘ sâdır olursa lede’l-hükkâmi’l-kirâm mesmû‘a ve makbûle olmasın dedikde ahadühümâ âharın kelimât-ı mahkiyesini vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Nurullah Beşe b. Mehmed, Hüseyin Beşe b. Abdülmümin, Hüseyin b. Ahmed, Hüseyin Beşe b. Receb, Hüseyin b. Abdullah, Muharrem Çelebi b. Ahmed, Hüseyin Çelebi b. Ali, Mehmed b. Eyüb, Muharrirü’l-vesîka Mehmed el-Eyyûbî ve gayruhüm mine’l-huzzâr.

(EYÜB90 - cilt: 31, sayfa: 470 - Hüküm no: 573 - Orijinal metin no: [88b-4])﻿

﻿

﻿

574. Hüküm

Osman Beşe b. Mehmed’in bağını Yusuf Ağa b. Abdülmennân’a satması

Havâss-ı Aliyye kazâsına tâbi‘ Avasya nâm karye sükkânından Osman Beşe b. Mehmed meclis-i şer‘-i şerîfde bi’l-fi‘l bostancıbaşı hazînedârı olan işbu râfi‘ü’l-kitâb fahrü’l-akrân Yusuf Ağa b. Abdülmennân tarafından ikrâr-ı âti’z-zikri tasdîke vekîl olup Mehmed b. Mustafa ve İbrahim b. Mustafa nâm kimesneler şehâdetleriyle şer‘an vekâleti sâbite olan Hüseyin Bey b. Mustafa mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülk ve hakkım olup karye-i mezbûrede vâki‘ bir tarafı müvekkili mezbûr tarlası ve bir tarafı Devecioğlu Dimitri tarlası ve bir tarafı İstamo zimmî tarlası ve bir tarafı Dimitri Zalyo tarlasıyla mahdûd bir mikdâr arsa-i hâliyeyi hâvî tahmînen iki dönüm bir kıt‘a mülk bağımı, cemî‘ tevâbi‘i ile müvekkili mezbûr Yusuf Ağa’ya altmış esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr altmış esedî guruşu müvekkili mezbûr Yusuf Ağa yedinden bi’t-tamâm [ahz] u kabz eyledim ba‘de’l-yevm bağ-ı mahdûd-ı mezkûrda vechen mine’l-vücûh alâka ve medhalim yokdur müvekkili mezbûr Yusuf Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: El-Hâc Mehmed Bey, Ebûbekir Hoca, Bursevî Mehmed Beşe, Mehmed b. Eyüb, Mehmed b. Mahmud, Hüseyin Çelebi b. Ali, Ali b. Abdullah.

(EYÜB90 - cilt: 31, sayfa: 470 - Hüküm no: 574 - Orijinal metin no: [89a-1])﻿

﻿

﻿

575. Hüküm

Fâtıma bt. Mehmed’in evini amcaoğlu Receb Beşe’ye annesinin izniyle satması

Mahmiye-i İstanbul hısnı ebvâbından Topkapısı dâhilinde Celeb İmâm mahallesi sâkinelerinden Fâtıma bt. Mehmed nâm hâtun meclis-i şer‘-i şerîfde li ebeveyn ammisi oğlu işbu râfi‘ü’l-kitâb Receb Beşe b. Mahmud mahzarında ikrâr ve i‘tirâf edip silk-i mülk-i sahîhinde münselik olup Havâss-ı Aliyye kazâsına tâbi‘ Silivri kasabası mahallâtından Ali Bey mahallesinde vâki‘ iki tarafı Abbas Çelebi mülkü ve bir tarafı müşterî-i mezbûr Receb mülkü ve bir tarafı tarîk-i âm ile mahdûd iki bâb fevkānî ve bir tahtânî oda ve sofa ve şehnişîn ve matbah ve bi’r-i mâ ve kenîf ve zât-ı eşcâr-ı müsmire ve gayr-ı müsmire bahçeyi müştemil mülk-i mevrûs menzilimi cemî‘ tevâbi‘i ile vâlidem gāibetün ani’l-meclis Râbia bt. Abdurrahman nâm hâtunun izniyle mezbûr Receb Beşe’ye on bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyleyip semeni olan meblağ-ı mezbûr on bin akçeyi mezbûr Receb Beşe yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr Receb Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam sene [10]91.

Şuhûdü’l-hâl: Ali Beşe b. Murtaza, Mehmed b. Receb, Mustafa Efendi el-İmâm, Ahmed Efendi el-Müderris, Derviş b. İbrahim, Mustafa b. ( ) Reis, Mehmed Çelebi b. Abdi Müezzin.

(EYÜB90 - cilt: 31, sayfa: 471 - Hüküm no: 575 - Orijinal metin no: [89a-2])﻿

﻿

﻿

576. Hüküm

Râziye bt. Abdullah’ın cariyesi Müstakim bt. Abdullah’ı azat etmesi

Havâss-ı Aliyye kazâsına tâbi‘ kasaba-i Hasköy’de Sütlüce mahallesi sâkinelerinden Râziye bt. Abdullah nâm hâtun meclis-i şer‘-i şerîfde kendiye rıkkını mu‘terife orta boylu, açık kaşlı, sarı elâ gözlü Rûsiyyetü’l-asl bâ‘isetü’l-vesîka Müstakīm bt. Abdullah nâm câriye-i memlûkesi muvâcehesinde ikrâr ve takrîr-i kelâm edip câriye-i mevsûfe-i mezbûre Müstakīm’i hasbeten lillâhi te‘âlâ tedbîr-i mutlak ile müdebbere edip küllü nefsin zâ’ikatü’l-mevt ve küllü hayyin yülâkīhi’l-fevt fehvâsı üzre bi emrillâhi te‘âlâ ben işbu dâr-ı dünyâdan sarây-ı ukbâya intikāl ve irtihâl eylediğimde câriyem mezbûre Müstakīm malımdan âzâd olup sâir harâir-i asliyyât gibi hürre olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed Efendi b. Mehmed, Mustafa b. Receb, Mustafa b. Mehmed, Ali Çelebi [b.] Gülâbî, Kahveci Mehmed Çelebi, Ali Çelebi b. Yunus, Mustafa b. Ahmed.

(EYÜB90 - cilt: 31, sayfa: 472 - Hüküm no: 576 - Orijinal metin no: [89a-3])﻿

﻿

﻿

577. Hüküm

Râziye bt. Abdullah’ın cariyesi Belkıs bt. Abdullah’ı azat etmesi

Havâss-ı Aliyye kazâsına tâbi‘ kasaba-i Hasköy’de Sütlüce mahallesi sâkinelerinden Râziye bt. Abdullah nâm hâtun meclis-i şer‘-i şerîfde kendiye rıkkını mu‘terife orta boylu, açık kaşlı, sarı gök gözlü Rûsiyyetü’l-asl bâ‘isetü’l-vesîka Belkıs bt. Abdullah nâm câriye-i memlûkesi muvâcehesinde ikrâr ve takrîr-i kelâm edip câriye-i mevsûfe-i mezbûre Belkıs’ı hasbeten lillâhi te‘âlâ tedbîr-i mutlak ile müdebbere edip küllü nefsin zâ’ikatü’l-mevt ve küllü hayyin yülâkīhi’l-fevt fehvâsı üzre bi emrillâhi te‘âlâ ben işbu [89b] dâr-ı dünyâdan sarây-ı ukbâya intikāl ve irtihâl eylediğimde câriyem mezbûre Belkıs malımdan âzâd olup sâir harâir-i asliyyât gibi hürre olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Min Şa‘bân sene [10]91.

Şuhûdü’l-hâl: Mehmed Efendi b. Mehmed, Mustafa b. Receb, Mustafa b. Mehmed, Ali Çelebi b. Gülâbî, Kahveci Mehmed Çelebi, Ali Çelebi b. [Yunus], Mustafa b. Ahmed, Mustafa b. ( ).

(EYÜB90 - cilt: 31, sayfa: 472 - Hüküm no: 577 - Orijinal metin no: [89a-4])﻿

﻿

﻿

578. Hüküm

Kirace bt. Riga’nın evini Yani v. Kiro’ya satması

Havâss-ı Aliyye kazâsına tâbi‘ Avasya nâm karye sâkinelerinden Kirace bt. Riga nâm nasrâniyye meclis-i şer‘-i şerîfde işbu râfi‘ü’r-rakīm Yani v. Kiro nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı Todori nâm zimmî mülkü ve bir tarafı Nikola zimmî mülkü ve bir tarafı Yorgaki tarlası ve bir tarafı tarîk-i âm ile mahdûd iki bâb fevkānî oda ve bir ahır ve havluyu müştemil mülk menzilimi cemî‘ tevâbi‘i ile mezbûr Yani’ye elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr elli esedî guruşu mezbûr Yani yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr Yani’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bân li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Hüseyin b. Ali, Ali b. Abdullah, Nasuh Efendi [b.] Abdullah, Todori [v.] Panayot, Nikola [v.] Mûytâb, Aleksi, Yorgaki [v.] Yanaki, Kostantin, Papa İspilyot [v.] Hristo, İşkovi, Zafiri, Dimo [v.] Bâli.

(EYÜB90 - cilt: 31, sayfa: 472 - Hüküm no: 578 - Orijinal metin no: [89b-1])﻿

﻿

﻿

579. Hüküm

Râziye bt. Abdullah’ın evini azatlıları Belkıs bt. Abdullah ile Müstakim bt. Abdullah’a satması

Havâss-ı Aliyye kazâsına tâbi‘ kasaba-i Hasköy’de Sütlüce mahallesi sâkinelerinden Râziye bt. Abdullah nâm hâtun meclis-i şer‘-i şerîfde mu‘tekaları işbu râfi‘ateyi’l-vesîka Belkıs bt. Abdullah ve Müstakīm bt. Abdullah nâm hâtunlar muvâcehelerinde ikrâr ve takrîr-i kelâm edip akd-i âtî sudûruna değin silk-i mülk-i sahîhinde münselik olup mahalle-i mezbûrede vâki‘ üç tarafı İbrahim Hanzâde mülkü ve bir tarafı tarîk-i âm ile mahdûd bir bâb fevkānî ve iki bâb tahtânî odaları ve matbah ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkıyla mezbûretân Belkıs ve Müstakīm’e otuz bin fıddî râyic fi’l-vakt akçeye ale’l-iştirâki’s-seviy tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi ale’l-iştirâk iştirâ ve tesellüm ve kabz ve kabûl eylediklerinden sonra semeni olan meblağ-ı mezbûr otuz bin akçenin on bin akçesini mezbûretân Belkıs ve Müstakīm yedlerinden ahz ve kabz edip bâkī yirmi bin akçeden mezbûretânın zimmetlerini ibrâ ve iskāt eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûretân Belkıs ve Müstakīm’in ale’l-iştirâki’s-seviy mülk-i müşterâları olmuşdur keyfe mâ teşâ’ mutasarrıfe olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Mustafa Efendi, Mehmed Efendi b. Mehmed, Mustafa b. Receb, Mustafa b. Mehmed, Ali Çelebi b. Gülâbî, Kahveci Mehmed Çelebi.

(EYÜB90 - cilt: 31, sayfa: 473 - Hüküm no: 579 - Orijinal metin no: [89b-2])﻿

﻿

﻿

580. Hüküm

Dimitri v. Laskari’nin evini Dimitri v. Mihal’e satması

Havâss-ı Aliyye kazâsına tâbi‘ Çatalca kasabası mahallâtından Büyük mahalle sükkânından Dimitri v. Laskari nâm zimmî meclis-i şer‘-i şerîfde işbu râfi‘ü’r-rakīm diğer Dimitri v. Mihal nâm zimmî muvâcehesinde ikrâr ve i‘tirâf edip akd-i âtî sudûruna değin yedimde mülküm ve hakkım olup mahalle-i mezbûrede vâki‘ bir tarafı Artin zimmî mülkü ve bir tarafı Rahabe zimmî mülkü ve bir tarafı (...) zimmî mülkü ve bir tarafı tarîk-i âm ile mahdûd iki bâb tahtânî oda ve havlu ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘i ile yine kasaba-i mezbûr bağları dâhilinde bir tarafı Angeli zimmî bağı ve bir tarafı Ermeni Kasbar bağı ve iki tarafı nehr-i cârî ile mahdûd tahmînen bir buçuk dönüm bir kıt‘a mülk bağımı dahi cemî‘ tevâbi‘i ile mezbûr diğer Dimitri’ye bi safkatin vâhidetin yirmi beş esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yirmi beş esedî guruşu mezbûr diğer Dimitri yedinden tamâmen ahz ve kabz eyledim ba‘de’l-yevm menzili mahdûd-ı mezkûr ve bağ-ı mezkûrda alâka ve medhalim yokdur mezbûr diğer Dimitri’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mahmud b. Ahmed, Hüseyin b. Ali, Mehmed b. Eyüb, Yusuf b. Abdullah, Yani [v.] Angeli, Dimitri [v.] Nikola, Todori [v.] Nikola.

(EYÜB90 - cilt: 31, sayfa: 474 - Hüküm no: 580 - Orijinal metin no: [89b-3])﻿

﻿

﻿

581. Hüküm

Hassa bostancılardan Mehmed Bey’in evini Hacı Hasan b. Süleyman’a satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîr-i lâzımü’t-tevkīrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Hayda[r] mahallesinde vâki‘ zikr-i âtî menzile varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde hâssa bostânîlerinden Mehmed Bey b. Ali meclis-i ma‘kūd-ı mezkûrda işbu râfi‘ü’l-kitâb fahrü’l-eşbâh [90a] el-Hâc Hasan b. Süleyman mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Ahmed Çelebi mülkü ve bir tarafı Münevver Hâtun mülkü ve bir tarafı ba‘zan sarrâc Ali Çelebi mülkü ve ba‘zan Selim Çelebi mülkü ve bir tarafı ba‘zan korucu Hacı mülkü ve ba‘zan Mustafa Çelebi mülkü ve ba‘zan tarîk-i âm ile mahdûd iki bâb fevkānî oda ve bir sofa ve bir bâb tahtânî oda ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil menzilimi bi cümleti’t-tevâbi‘ ve’l-levâhık mezbûr el-Hâc Hasan’a dokuz yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr dokuz yüz guruşu mezbûr el-Hâc Hasan yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûr el-Hâc Hasan’ın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Ali b. İslâm ile meclis-i şer‘a gelip her biri alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: El-Hâc Mustafa b. Mehmed, Mahmud Beşe b. Ali, Mehmed b. Mustafa, Eyüb Efendi b. Ahmed, Ali Çelebi b. İbrahim, Receb Çelebi b. Abdullah, Mehmed Çelebi b. Ahmed, Sipâhizâde b. Mehmed Bey, İsmail Çelebi b. Mustafa, Yusuf Dede b. Ali, Ahmed Çelebi b. İbrahim ve gayruhüm mine’l-huzzâr.

(EYÜB90 - cilt: 31, sayfa: 474 - Hüküm no: 581 - Orijinal metin no: [89b-4])﻿

﻿

﻿

582. Hüküm

Mustafa Çelebi b. Mehmed’in evinin vârisleri tarafından Hacı Hasan b. Süleyman’a satılması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i münîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Hayda[r] mahallesinde vâki‘ zikr-i âtî menzile varıp zeyl-i kitâbda muharrerü’l-esâmî cemâ‘at-i müslimîn huzûrunda akd-i meclis-i şer‘-i mübîn eyledikde mahalle-i mezbûre sâkinlerinden iken bundan akdem vefât eden Elvanzâde demekle ma‘rûf Mustafa Çelebi b. Mehmed’in verâseti zevce-i metrûkesi Şîvekâr bt. Abdullah nâm hâtun ile vâlidesi Safiye bt. Hüseyin nâm hâtuna ve sulbiye kebîre kızı Âişe ile li ebeveyn kız karındaşı Hatice nâm hâtuna münhasıra olduğu şer‘an zâhir ve mütehakkik oldukdan sonra merkūmât Şîvekâr ve Âişe ve Hatice asâleten ve mezbûre Safiye tarafından husûs-ı âti’z-zikri ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Yusuf Dede b. Ali ve Ahmed b. İbrahim nâm kimesneler şehâdetleriyle şer‘an vekâleti sâbite olan Mehmed Bey b. Ali nâm Bostânî vekâleten meclis-i ma‘kūd-ı mezkûrda işbu bâ‘isü’l-kitâb el-Hâc Hasan b. Süleyman nâm kimesne mahzarında her biri asâleten ve vekâleten ikrâr-ı tâm ve takrîr-i kelâm edip muhallefât-ı müteveffâ-yı mezkûrdan olup mahalle-i mezbûrede vâki‘ bir tarafdan Samancızâde veresesi mülkü ve bir tarafdan ba‘zan Deli İbrahim ve ba‘zan Mezarcızâde Mustafa Çelebi ve ba‘zan İsmihân Hâtun mülkleri ve bir tarafdan ba‘zan Atmaca Hasan Ağa ve ba‘zan Çorbacı kızı mülkü ve bir tarafdan tarîk-i hâs ile mahdûd dört bâb fevkānî bir dîvânhâneyi ve iki bâb tahtânî odaları ve bir ahırı ve iki su kuyusunu ve iki kenîfi ve zât-ı eşcâr-ı müsmire ve gayr-ı müsmire hadîkayı müştemil mülk menzilimi bi cümleti’t-tevâbi‘ ve’l-levâhık mezbûr el-Hâc Hasan’a dört yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezkûr dört yüz esedî guruşu mezbûr el-Hâc Hasan yedinden tamâmen ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûr el-Hâc Hasan’ın mülk-i müşterâsı olmuşdur keyfe mâ yeşâ’ ve yehtâr mutasarrıf olsun dediklerinde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Ali b. İslâm ile meclis-i şer‘a gelip her biri alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: es-Sâbikūn.

(EYÜB90 - cilt: 31, sayfa: 475 - Hüküm no: 582 - Orijinal metin no: [90a-1])﻿

﻿

﻿

583. Hüküm

Hacı Hasan b. Süleyman’ın bir önceki kayıtta aldığı evi Bostancı Mehmed Bey’e borcu karşılığı rehin vermesi

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sükkânından el-Hâc Hasan b. Süleyman nâm kimesnenin menziline varıp zeyl-i kitâbda muharrerü’l-esâmî müslimîn huzûrunda [90b] akd-i meclis-i şer‘-i mübîn eyledikde mûmâ-ileyh el-Hâc Hasan meclis-i ma‘kūd-ı mezkûrda işbu râfi‘ü’l-kitâb Mehmed Bey b. Ali nâm Bostânî mahzarında tav‘an ikrâr-ı tâm ve takrîr-i kelâm edip zikri âtî menzil bahâsından târih-i kitâbdan iki yüz elli gün tamâmına değin müeccel mezbûr Mehmed Bey[’e] sekiz yüz kıt‘a esedî guruş zimmetimde lâzımü’l-kazâ ve vâcibü’l-edâ deynim olup meblağ-ı mastûr sekiz yüz guruş mukābelesinde mahalle-i mezbûrda vâki‘ bir tarafı ba‘zan Samancızâde veresesi mülkü ve ba‘zan Deli İbrahim mülkü ve ba‘zan Mezarcızâde Mustafa Çelebi mülkü ve bir tarafı İsmihân Hâtun mülkü ve ba‘zan Atmaca Hasan Ağa mülkü ve ba‘zan Çorbacı kızı mülkü ve bir tarafı Sipâhi Mehmed Bey mülkü ve ba‘zan de Doğramacı kızı mülkü ve ba‘zan Çavuş Mustafa Çelebi tasarrufunda olan menzil ve ba‘zan kasab Hızır Beşe mülkü ve bir tarafı ba‘zan Arnavudzâde Mehmed Bey mülkü ve ba‘zan tarîk-i hâs ile mahdûd hâriciyye ve dâhiliyye büyût-ı adîdeyi ve bahçeyi müştemil mülk menzilimi ba‘de’t-tahliyyeti’ş-şer‘iyye mezbûr Mehmed Bey’e hüsn-i vaz‘ ve teslîm edip ol dahi ber vech-i muharrer irtihân ve kabz ve tesellüm eyledi dedikde gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Ali b. İslâm ile meclis-i şer‘a gelip her biri alâ vukū‘ihi inhâ ve takrîr bir etmeğin mâ cerâ gıbbe’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Fahrü’l-akrân Hasan Ağa b. Abd[ullah] el-Müezzin, Mustafa Halîfe b. Musa İmâm, Mehmed Çelebi b. Abdülaziz el-Müezzin, Mehmed Ağa b. Receb, Ömer Ağa b. Hasan, İbrahim Bey b. Abdullah, Mehmed Çelebi b. Hasan, İsmail Çelebi b. Mustafa, Receb b. Abdullah, Halîlî [Halil] b. Mehmed, Bayram b. Mehmed, Eyüb Efendi b. Ahmed, Sipâhizâde Mehmed Bey, İbrahim b. Abdullah.

(EYÜB90 - cilt: 31, sayfa: 476 - Hüküm no: 583 - Orijinal metin no: [90a-2])﻿

﻿

﻿

584. Hüküm

Mahitab bt. Abdullah’ın Hatice bt. Mehmed’in azatlısı olduğu ve terekesinin kendisine teslim edilmesi

Mahmiye-i İstanbul’da Kabasakal mahallesinde sâkine işbu râfi‘atü’l-kitâb Hatice bt. Mehmed nâm hâtun meclis-i şer‘-i şerîfde medîne-i Hazret-i Ebâ Eyyûb-i Ensârî’de Evlice Baba mahallesinde sâkine iken bundan akdem vefât eden Mahtab bt. Abdullah’ın zâhirde vâris-i ma‘rûfu olmamak zu‘muyla terekesine vâzı‘ü’l-yed olup medîne-i mezbûrede vâki‘ beytülmâl-i âmme ve hâssa kabzına [memûr] olan hazret-i müşârün-ileyh mütevellîsi Yusuf Ağa tarafından vekîl-i müsecceli olup yine medîne-i mezkûrede emîn-i beytülmâl olan Ahmed Çelebi b. Mehmed mahzarında üzerine da‘vâ ve takrîr-i kelâm edip müteveffât-ı mezbûre Mahtab benim mu‘tekam [olup], muhallefâtı bana isâbet ederken mezbûr Ahmed Çelebi bi gayri hakkın vaz‘-ı yed eder suâl olunup muhallefâtı bana teslîme tenbîh olunmak matlûbumdur dedikde gıbbe’s-suâl mezbûr Ahmed Çelebi cevâbında müteveffât-ı mezbûre Mahitab’ın muhallefâtına vaz‘-ı yedini ikrâr lâkin müteveffât-ı merkūme müdde‘iyye-i mezbûre Hatice’nin mu‘tekası olduğunu inkâr edicek müdde‘iyye-i mezbûreden da‘vâsına mutâbık beyyine taleb olundukda udûl-i ricâl ahrârdan olup mahalle-i mezbûre sükkânından Ali b. Abdullah ve Zülfikār b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffât-ı mezbûre Mahtab müdde‘iyye-i mezbûre Hatice’nin kendi mu‘tekasıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle muhallefât-ı müteveffât-ı mezkûreden kasr-ı yed edip müdde‘iyye-i mezbûreye teslîme mezbûr Ahmed Çelebi’ye tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mehmed b. Eyüb, Mehmed b. Mahmud, Ali b. Abdullah, Hüseyin b. Ali, Yusuf b. Abdullah, Muharrem Çelebi b. Ahmed.

(EYÜB90 - cilt: 31, sayfa: 477 - Hüküm no: 584 - Orijinal metin no: [90b-1])﻿

﻿

﻿

585. Hüküm

Rahime, Emetullah, Hatice ve Emine bt. Ahmed Ağa’ya isabet eden miras paranın ablaları Hamide Hanım’dan tahsil edildiği

Mahmiye-i İstanbul’da Üsküplü mahallesi sükkânından iken bundan akdem vefât eden Ahmed Ağa b. Kurd’un sulbiye sagīre kızları Rahime ve Emetullah ve Hatice ve Emine’nin vâlideleri ve tesviye-i umûrları için kıbel-i şer‘-i münîrden mansûb vasîleri olan Fâtıma bt. Halil nâm hâtun meclis-i şer‘-i hatîr-i lâzımü’t-tevkīrde müteveffâ-yı mezbûrun âhar kebîr kızı işbu râfi‘atü’l-kitâb Hâmide Hanım tarafından ikrâr-ı âti’z-zikri tasdîke vekîli olup nehc-i şer‘î ve tarîk-i mer‘î ile şer‘an vekâleti sâbite olan Mustafa Bey b. Mehmed nâm kimesne mahzarında bi’l-vesâye ikrâr-ı tâm ve takrîr-i kelâm edip sadriye kızlarım sagīrât-ı mezbûrât Rahime ve Emetullah ve Hatice ve Emine’den her birinin hisse-i irsiyyelerine müteveffâ-yı mezbûrun Havâss-ı Aliyye kazâsına tâbi‘ Pirvaliçe nâm karyede vâki‘ çiftliği tarlalarında mezrû‘ mahsûlden mâ‘adâ müteveffâ-yı mezbûrun nukūd ve arûz ve menkūlât ve sâir ism-i mâl ıtlâk olunur terekesinden yedişer bin yüz akçeden yirmi sekiz bin dört yüz akçe ve mezrû‘ mahsûlden dahi bin dört yüz altmış akçe ki min haysi’l-mecmû‘ ber mûceb-i defteri kassâm yirmi dokuz bin sekiz yüz altmış akçe isâbet ve intikāl etmiş idi. Meblağ-ı mezbûrun mukaddemâ on iki bin akçesini bi’d-defe‘ât müvekkilim Hâmide Hanım yedinden ahz ve kabz edip bâkī on yedi bin sekiz yüz altmış akçenin on üç bin dört yüz altmış akçesini bundan akdem müvekkile-i mezbûra Hâmide Hanım yedinden bi’d-defe‘ât ahz ve kabz eylediğimden sonra bâkī dört bin dört yüz akçe kalmış idi hâlâ meblağ-ı bâkī dört bin dört yüz akçeyi dahi vesâyetim hasebiyle bi’t-tamâm ve’l-kemâl ahz ve kabz eyledim muhallefât-ı müteveffâ-yı mezkûrda sagīrât-ı mezbûrât Rahime ve Emetullah ve Hatice ve Emine’nin bir akçe hakları bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Mustafa (...) b. Hüseyin, Hüseyin Çelebi b. Mustafa, Hüseyin Beşe b. Mehmed, Ahmed b. Mustafa, Mustafa b. Abdullah, Hüseyin Efendi b. Ahmed.

(EYÜB90 - cilt: 31, sayfa: 478 - Hüküm no: 585 - Orijinal metin no: [90b-2])﻿

﻿

﻿

586. Hüküm

Mustafa b. Ali’nin evini Süleyman b. Receb’e satması

[Havâss-ı Aliyye] kazâsı a‘mâlinden Terkos nâhiyesine tâbi‘ Yassıviran nâm karye sükkânından Mustafa b. Ali (…) işbu râfi‘ü’l-kitâb Süleyman b. Receb mahzarında ikrâr ve takrîr-i kelâm edip akd-i âtî sudûruna değin yedimde mülküm ve hakkım olup karye-i mezbûrede vâki‘ bir tarafı Belkıs bt. Abdullah mülkü ve bir tarafı câmi‘-i şerîfe meşrûta mülk menzil ve iki tarafı tarîk-i âm ile mahdûd bir bâb tahtânî oda ve sundurma ve bi’r-i mâ ve havlu ve bir mikdâr bahçeyi müştemil mülk menzilimi cemî‘ tevâbi‘i ile mezbûr Süleyman Bey[’e] beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr bin beş yüz akçeyi mezbûr Süleyman yedinden tamâmen ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur Süleyman’ın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Hasan b. Mehmed, Musa Çelebi, İbrahim Bey, Veli İbrahim b. Mustafa, Ali Bey b. Abdullah, Hüseyin b. Ali, Mehmed b. Eyüb.

(EYÜB90 - cilt: 31, sayfa: 478 - Hüküm no: 586 - Orijinal metin no: [91a-1])﻿

﻿

﻿

587. Hüküm

Yeniçeri kethüdası Yusuf Ağa b. Cafer’in suyolu keşif ve muayenesi

Su hüccetidir. Sene 1091. Yeniçeri kethüdâsı Yusuf Ağa’nın Sinan Paşa mahallesinde menziline icrâ. Bi’l-fi‘l dergâh-ı âlî -dâme mahfûfen bi’l-me‘âlî- yeniçerileri kethüdâsı olup işbu kitâb-ı sıhhat-nisâbın hâfızı olan iftihârü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-câhi’l-menî‘ sa‘âdetlü Yusuf Ağa b. Cafer taraf-ı bâhir-i şereflerinden husûs-ı âti’l-beyâna vekîlleri olup el-Hâc Ali Efendi b. Hasan el-İmâm ve Mehmed Hoca b. İbrahim şehâdetleriyle şer‘an vekâleti sâbite olan umdetü’l-eşbâh Ali Ağa b. Mehmed meclis-i şer‘-i şerîf-i enverde bi’l-vekâle takrîr-i kelâm ve ta‘bîr ani’l-merâm edip müvekkili müşârün-ileyh Yusuf Ağa hazretleri mahmiye-i İstanbul’da Yenibahçe kurbunda Sinan Paşa mahallesinde vâki‘ mülk menzillerinde icrâ için Havâss-ı Aliyye kazâsına tâbi‘ Orta Belgrad nâm karye sınırı dâhilinde kimesnenin mülküne ittisâlden ârî Çiftehavuz deresi demekle ma‘rûf mevzi‘de kendi malıyla âbâr-ı müteferrika hafr ettirip lağımlar ve kanavât ile cem‘ ve tahsîl eylediği mâ’ın üzerine varıp ba‘de’l-keşf ve’l-mu‘âyene erbâbı beyninde mu‘tâd olan tarz-ı ma‘rûf ve semt-i me’lûf üzre vezn ve ayâr ve tahmîn-i sahîh ile tahmîn olunmak müvekkilim müşârün-ileyhin murâdıdır dedikde meclis-i şer‘-i hatîrden mevlânâ Mehmed Efendi b. Nasuh irsâl olunup ol dahi bi’l-fi‘l hâssa su nâzırı olan fahrü’l-emâsil ve’l-akrân Mehmed Ağa b. Abdülmennân tarafından husûs-ı âti’z-zikre vekîl-i sâbitü’l-vekâlesi olan Ali Efendi b. Mustafa ve su yolcular kethüdâsı vekîli el-Hâc Mehmed b. Ahmed ve bölükbaşılarından el-Hâc İbrahim b. Mehmed ve Sâlih Çelebi b. Mahmud ve Usta [Mehmed] b. Kâmil ve Mehmed b. Abdullah nâm kimesneler ve sâir zeyl-i kitâbda muharrerü’l-esâmî cemâ‘at-i müslimîn ile mevzi‘-i mezkûrda sâlifü’z-zikr mâ’ın üzerine varıp keşf ve mu‘âyene ve ale’l-vechi’l-mu‘tâd vezn ve ayâr ve tahmîn-i sahîh ile tahmîn ettiklerinde mecrâ-yı kadîmi mevzi‘-i mezkûrda olup müvekkili müşârün-ileyhin gāibetü ani’l-meclis Rahime bt. Abdülmennân nâm hâtun [-dan semen-i] ma‘lûma iştirâ edip lağım ve kanavât ve mecrâsına tebe‘iyyet ile mülkü olan bir masura sudan mâ‘adâ kâmil sekiz buçuk masura ve bir çuvaldız su cârî olduğunu mu‘âyene ve müşâhede ettiklerinden sonra zikr olunan sekiz buçuk masura ve bir çuvaldız suyu mevzi‘-i mezkûra karîb merhûm ve mağfûrun-leh Sultan Süleyman Hân hazretleri suyu yoluna [izn-i] mütevellî ile ilhâk ve idrâc olunup iki buçuk masura ve bir çuvaldız suyu hakk-ı mecrâ alıkonulup bâkī kalan altı masura su ile müvekkili müşârün-ileyhin mezbûre Rahime Hâtun’dan iştirâ ettiği bir masura su ki cem‘an yedi masura suyu müvekkili müşârün-ileyh Yusuf Ağa hazretlerinin menzili mezkûrunda cârî olmak üzre icmâ‘ ve ittifâk eylediklerinde vâki‘ hâli mevlânâ-yı mezbûr mahallinde tahrîr ba‘dehû ma‘an ba‘s olunan Mehmed b. Eyüb ve Süleyman b. Ali ile meclis-i şer‘a varıp her biri alâ vukū‘ihi inhâ ve takrîr etmeğin mâ cerâ gıbbe’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: (...), Mehmed Ağa b. Hasan, Hasan Ağa b. Abdullah, Mustafa Ağa b. Ali, İsmail Ağa b. Mustafa, İbrahim Ağa b. Mehmed, (...), Abdülkerim Odabaşı b. İsmail, Osman b. Mehmed, Süleyman b. Mustafa, Hasan b. Mehmed, İbrahim Beşe [b.] Mehmed, Mustafa b. Eyüb, (...), Mehmed Beşe b. Ahmed, Abdullah Çelebi b. Receb, Mustafa b. Ahmed, Hüseyin b. İbrahim, Hasan b. Hasan, (...), İbrahim b. Abdullah, Ahmed b. Durmuş, Halil b. Mehmed, Usta Mehmed b. Kâmil, Hasan Ağa b. Abdullah.

(EYÜB90 - cilt: 31, sayfa: 479 - Hüküm no: 587 - Orijinal metin no: [91a-2])﻿

﻿

﻿

588. Hüküm

Hacda iken ölen Mehmed Ağa’nın mirasından amca oğulları Timur ve Ali’nin paylarını aldıkları

Hazret-i Ebâ Eyyûb Ensârî -radiye anhu Rabbühü’l-Bârî- mahallâtından Çavuş Kasım mahallesi sükkânından olup bundan akdem tarîk-i hacc-ı şerîfde vefât eden Mehmed Ağa b. Ömer’in li ebeveyn ammi oğulları Timur ve Ali ibney ( ) nâm kimesneler taraflarından müteveffâ-yı mezkûrda olan hisse-i irsiyyelerini ahz ve kabz ve kendiye îsâle ve kabz ve îsâl mütevakkıf olduğu umûrun cümlesine vekîlleri olup hasm-ı câhid-i şer‘î mahzarında Ömer Çelebi b. Mehmed ve Mustafa Beşe b. Mehmed şehâdetleriyle şer‘an vekâleti sâbite olan Ali Bey b. Hasan nâm kimesne meclis-i şer‘-i hatîr-i lâzımü’t-tevkīrde müteveffâ-yı mezbûrun muhallefâtına vâzı‘an el-yed olup kendi tarafından asîl ve müteveffâ-yı mezbûrun zevce-i metrûkesi Âişe bt. Abdullah tarafından ikrâr-ı âti’z-zikri tasdîke vekîl olup ber nehc-i şer‘î vekâleti sâbite olan işbu râfi‘ü’l-kitâb Hüseyin Ağa b. Ramazan mahzarında ikrâr-ı tâm ve takrîr-i kelâm edip müteveffâ-yı mezbûr Mehmed Ağa’nın nukūd ve arûz ve menkūlât ve sâir kalîl ve kesîr ism-i mâl ıtlâk olunur terekesinden müvekkilân-ı mezbûrân Timur ve Ali’den her birinin hisse-i irsiyyesine ber mûceb-i defteri kassâm [91b] sekiz bin yüz yirmi sekiz akçeden cem‘an on altı bin iki yüz elli altı akçe haklarını vekâlet-i mahkiye [ile] tereke-i müteveffâ-yı mezbûra vâzı‘an el-yed olan mezbûrân Hüseyin Ağa ve Âişe Hâtun yedlerinden bi’t-tamâm ve’l-kemâl ahz ve kabz eyledim ba‘de’l-yevm müvekkilân-ı mezbûrân Timur ve Ali’nin muhallefât-ı müteveffâ-yı mezkûrdan bir akçe ve bir habbe hakları bâkī kalmadı tereke-i müteveffâ-yı mezbûrdan hisse-i irsiyyelerine müte‘allika âmme-i da‘vâdan mezbûrân Hüseyin Ağa ve Âişe Hâtun’un zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Hâfız İsmail b. Mehmed, Ali Efendi b. Mehmed, es-Seyyid Abdurrahman Efendi b. es-Seyyid Yakub Efendi, Ahmed Bey b. Abdullah el-Bevvâbü’s-sultânî, Mehmed Efendi b. Ahmed el-Kadı, Oruc Bey b. Osman, Muhtesib Yusuf Bey b. Osman, Cafer Ağa b. Yusuf el-Bostânî, Hüseyin Bey b. Topçu Beşe, Ali Halîfe b. Yusuf el-Müezzin, Hüseyin b. Hasan, Mustafa b. Mehmed, Dost b. Hasan, Murad b. Mehmed, el-Hâc Ömer Çelebi b. Hasan, Nasuh Efendi b. Abdüsselâm.

(EYÜB90 - cilt: 31, sayfa: 480 - Hüküm no: 588 - Orijinal metin no: [91a-3])﻿

﻿

﻿

589. Hüküm

Hacda iken ölen Mehmed Ağa’nın diğer vârislerinin paylarının da ödendiği

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahalle[si] sükkânından olup bundan akdem tarîk-i hacc-ı şerîfde vefât eden Mehmed Ağa b. Ömer’in li ebeveyn ammi oğlu olup kendiden sonra fevt olan Ebûbekir b. ( ) nâm mütevveffânın sulbî kebîr oğulları Mehmed ve Dost ve Hüseyin ile sulbiye kebîre kızı Hâfize’nin taraflarından müteveffâ-yı evvel mezbûr Mehmed Ağa’nın terekesinden ber mûceb-i defteri kassâm kendilere isâbet eden haklarını taleb ve da‘vâ ve ahz ve kabz ve îsâle ve lede’l-hükkâmi’l-kirâm mürâfa‘a ve muhâsamaya vekîlleri olup hasm-ı câhid-i şer‘î mahzarında Ömer Çelebi b. Mehmed ve Mustafa Beşe b. Mehmed şehâdetleriyle şer‘an vekâleti sâbite olan mezbûr Hüseyin vekâleten ve asâleten meclis-i şer‘-i hatîr-i lâzımü’t-tevkīrde müteveffâ-yı mezbûr Mehmed Ağa’nın muhallefâtına vâzı‘an el-yed olup kendi tarafından asîl ve müteveffâ-yı mezbûr Mehmed Ağa’nın zevce-i metrûkesi Âişe bt. Abdullah nâm hâtun tarafından ikrâr-ı âti’z-zikri tasdîke vekîl olup ber nehc-i şer‘î vekâleti sâbite olan işbu râfi‘ü’l-kitâb Hüseyin Ağa b. Ramazan mahzarında asâleten ve vekâleten ikrâr-ı tâm ve takrîr-i kelâm edip mûrisimiz müteveffâ-yı evvel mezbûr Mehmed Ağa’nın nukūd ve arûz ve menkūlât ve sâir kalîl ve kesîr ism-i mâl ıtlâk olunur terekesinden mûrisimiz müteveffâ-yı sânî babamızın hisse-i irsiyyesine ber mûceb-i defteri kassâm isâbet eden sekiz bin yüz yirmi sekiz akçe hakkımızı müteveffâ-yı mezbûr Mehmed Ağa’nın muhallefâtına vâzı‘an el-yed olan mezbûrân Hüseyin Ağa ve Âişe Hâtun yedlerinden asâlet ve vekâletim hasebiyle bi’t-tamâm ve’l-kemâl ahz ve kabz eyledim ba‘de’l-yevm müteveffâ-yı mezbûr Mehmed Ağa’nın terekesinden bir akçe ve bir habbe hakkımız kalmadı babamız mütevveffâ-yı mezbûrun hisse-i irsiyyesine müte‘allika âmme-i da‘vâdan merkūmân Hüseyin Ağa ve Âişe Hâtun’un zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Şa‘bâni’l-mu‘azzam li sene [10]91.

Şuhûdü’l-hâl: es-Sâbikūn.

(EYÜB90 - cilt: 31, sayfa: 481 - Hüküm no: 589 - Orijinal metin no: [91b-1])﻿

﻿

﻿

590. Hüküm

Mehmed Hoca b. Ali’nin ev ve bahçesini Osman Ağa b. Davud’a satması

Vilâyet-i Anadolu’da Yalakābâd kazâsına tâbi‘ Çukur nâm karye sükkânından Mehmed Hoca b. Ali nâm kimesne meclis-i şer‘-i şerîfde işbu râfi‘ü’l-kitâb fahrü’l-emâsil ve’l-akrân Osman Ağa b. Davud mahzarında ikrâr ve i‘tirâf edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ iki tarafı Bulgaroğlu Çakal Ali mülkü ve bir tarafı Çakaloğlu mülkü ve bir tarafı tarîk-i âm ile mahdûd iki bâb fevkānî çatma oda ve sofa ve çardak ve ahır ve samanlık ve bir mikdâr bahçeyi müştemil mülk menzilimi cemî‘ tevâbi‘i ile yine karye-i mezbûrda vâki‘ bir tarafı Osman Bey mülkü ve bir tarafı harman yerleri ve bir tarafı hendek ve bir tarafı tarîk-i âm ile mahdûd zât-ı eşcâr-ı müsmire ve gayr-ı müsmire bahçeyi cemî‘ tevâbi‘i ile mezbûr Osman Ağa’ya bi safkatin vâhidetin altmış beş esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabz eyledikden sonra yine tefvîz-i âtî sudûruna değin zabt ve tasarrufumda olup karye-i mezbûre sınırı dâhilinde vâki‘ her birinin hudûdu beynimizde ma‘lûm üç kıt‘a tarlalarımın dahi hakk-ı tasarruflarını sâhib-i arz ma‘rifetiyle on beş esedî guruş bedel mukābelesinde mezbûr Osman Ağa’ya tefvîz bi’l-ferâğ edip ol dahi tefevvuz ve kabûl eyleyip semen-i mezbûr ile bedel-i merkūm cem‘an seksen esedî guruşu meclis-i şer‘de mezbûr Osman Ağa yedinden ahz ve kabz eyledim ba‘de’l-yevm emlâk-i mezbûrda vechen mine’l-vücûh alâka ve medhalim yokdur ve arâzi-i merkūme dâhil-i taht-ı tasarrufu olmuşdur keyfe mâ yeşâ’ ve yehtâr mahallinde zabt ve tasarrufa mezbûr Osman Ağa’yı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Ali Bey b. Abdullah, Mehmed Bey b. Mehmed, Osman b. Musli, Mehmed b. Eyüb, Hüseyin b. Ali.

(EYÜB90 - cilt: 31, sayfa: 482 - Hüküm no: 590 - Orijinal metin no: [91b-2])﻿

﻿

﻿

591. Hüküm

Safiye bt. Mustafa’nın arsa ve odalarını Havva bt. Ömer’e hibe etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Düğmecibaşı mahallesi sâkinelerinden Safiye bt. Mustafa nâm hâtun meclis-i şer‘-i hatîr-i lâzımü’t-tevkīrde bi tav‘ihâ ikrâr-ı tâm ve takrîr-i kelâm edip silk-i mülk-i sahîhimde münselik olup mahalle-i mezbûrda vâki‘ bir tarafdan Abdullah Beşe mülkü ve iki tarafdan benim âhar mülküm ve bir tarafdan tarîk-i âm ile mahdûd müşterek su kuyusunu hâvî mülk arsamı [92a] kebîre kızım gāibe ani’l-meclis Havva bt. Ömer nâm hâtuna bundan akdem hibe-i sahîha-i şer‘iyye ile hibe ve teslîm ve temlîk edip ol dahi meclis-i hibede minvâl-i muharrer üzre ittihâb ve tesellüm ve temellük ve kabûl eyledikden sonra arsa-i mezkûre üzerine kendi malıyla kızım merkūme Havva’ya bir bâb fevkānî ve bir bâb tahtânî oda müceddeden binâ ve ihdâs etmişidi hâlâ arsa-i merkūme kızım mezbûre Havva’nın mülk-i mevhûbu ve zikr olunan odalar kendi mülk-i mahzı ve hakk-ı sırfıdır kat‘â benim alâka ve medhalim yokdur keyfe mâ yeşâ’ mutasarrıfe olsun dedikde mâ hüve’l-vâki‘ alâ hâze’l-minvâl mezbûr Safiye talebiyle ketb ve terkīm olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Hasan Çelebi b. Mustafa, İbrahim Çelebi b. Mahmud, Mahmud Bey b. İsmail, Hasan Bey b. Abdullah.

(EYÜB90 - cilt: 31, sayfa: 483 - Hüküm no: 591 - Orijinal metin no: [91b-3])﻿

﻿

﻿

592. Hüküm

Râziye Hatun bt. Abdullah’ın evini vakf etmesi

Elhamdü li veliyyihî ve’s-salâtü alâ nebiyyihî Muhammedin ve âlihî ve sahbihî ecma‘în ammâ ba‘d işbu kitâb-ı sıhhat-nisâbın tahrîrine bâ‘ise ve bâdiye oldur ki Havâss-ı Aliyye -humiyet ani’l-âfât ve’l-beliyye- kazâsına tâbi‘ kasaba-i Hasköy’de Sütlüce kurbunda Mahmud Ağa mahallesi sâkinelerinden sâhibetü’l-hayrât ve’l-hasenât Râziye Hâtun bt. Abdullah meclis-i şer‘-i hatîr-i lâzımü’t-tevkīrde vakf-ı âti’t-tafsîle li ecli’t-tescîl mütevellî nasb eylediği zevci Zeynelabidin Çelebi b. Mustafa mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp silk-i mülk-i sahîhimde münselik olup mahalle-i mezbûrda vâki‘ üç tarafı umdetü’l-ümerâ İbrahim Hanzâde Beyler mülkü ve bir tarafı tarîk-i âm ile mahdûd bir bâb fevkānî ve iki bâb tahtânî odaları ve matbah ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘i ile hasbeten lillâhi te‘âlâ vakf-ı sahîh-i şer‘î ile vakf ve haps edip şöyle şart ve ta‘yîn eyledim ki ben libâs-ı hayâtı lâbise olam menzili mahdûd-ı mezkûrda sâkine olup mutasarrıfe olam ba‘de vefâtihâ atîkalarım Belkıs bt. Abdullah ve Müstakīm bt. Abdullah ale’l-iştirâki’s-seviy sâkine olup mutasarrıfe olalar ba‘de vefâtihimâ evlâdları ve evlâd-ı evlâdları ve evlâd-ı evlâd-ı evlâdları sâkineler olup mutasarrıfe olalar ve merkūmetândan biri fevt oldukda mevcûd bulunan mutasarrıfe ola ve ba‘de inkırâzi’l-kül menzili mezkûrun süknâsına mahalle-i mezbûrda her kim imâm olursa sâkin olup nevbet-i tasarrufunda ta‘mîr ve termîm lâzım geldikde kendi malından imâret ve meremmet eyleye mürûr-ı eyyâm ve kürûr-ı a‘vâm ile şurût-ı mezkûra ri‘âyet müte‘azzire olursa mutlaka vakf-ı fukarâ-i müslimîn ola deyû menzili mezkûru târih-i kitâbdan bir ay mukaddem mütevellî-i mezbûra teslîm edip ol dahi menzili mezkûru fâriğan ani’ş-şevâgil kabz ve tesellüm edip ve sâir evkāf mütevellîleri gibi tasarruf eylemişdir dedikde gıbbe’t-tasdîki’ş-şer‘î fî cemî‘i mâ zükire vâkıfe-i mezbûra kelâmını semt-i vifâkdan cânib-i şikāka atf edip vakf-ı akār İmâm Ahmed tâcü’l-eimme Ebû Hanîfe Numan b. Sâbit -aleyhi’r-rahme- mezhebi hatîrlerinde gayr-ı lâzımdır ve İmâm Muhammed hazretleri katında vâkıf nefsine nef‘ şart ettiği takdîrce vakf bâtıl olmağla vakf-ı mezbûrdan rücû‘ ve menzili mezbûru kemâ kân mülküme istirdâd ederim deyicek mütevellî-i mezbûr cevâb-ı bâ savâba tasaddî edip gerçi hâl minvâl-i muharrer üzredir. Lâkin İmâm-ı Yusuf katında sıhhat ve lüzûmundan müfârık olmayıp vâkıfın mücerred vakaftü kavliyle ve teslîm ile’l-mütevellî ve zikr-i sânîden sonra lüzûm sıhhat-i vakfa lâzım ve gayrı müfârıkdır. Pes anların kavilleri üzre vakf sahîh ve lâzım ola deyû red ve teslîmden imtinâ‘ ve a‘lâ-yı kitâbı tevkī‘-i müstetâbı ile muvakka‘ olan hâkim-i hâsım huzûrunda müterâfi‘ân ve fasl-ı hasma tâlibân olduklarında hâkim-i müşârün-ileyh cânib-i vakfa nazar ve mennâ‘un li’l-hayr olmakdan hazer edip imâmeyn-i müşârün-ileyhâ kavilleri üzre vakf-ı mezbûrun sıhhat ve lüzûmuna hükm etmeğin min ba‘d vakf-ı mezbûr vakf-ı sahîh ve lâzım olup naks ve nakzına mecâl muhâl oldu. Femen beddelehû ba‘de mâ semi‘ahû fe-innemâ ismuhû ale’l-lezîne yübeddilûnehû innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm. Cerâ zâlike ve hurrire fî gurreti şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Mustafa Efendi el-İmâm, Mehmed Efendi b. Mehmed, Mustafa b. Receb, Mustafa b. Mehmed, Ali Çelebi b. Gülâbî, Mehmed Çelebi b. ( ) Kahveci, Mehmed b. Eyüb, Hüseyin b. Ali, Ali b. Abdullah, Yusuf b. Abdullah.

(EYÜB90 - cilt: 31, sayfa: 483 - Hüküm no: 592 - Orijinal metin no: [92a-1])﻿

﻿

﻿

593. Hüküm

Râziye bt. Abdullah’ın eşyalarını, azatlısı Müstakim bt. Abdullah’a hibe etmesi

Havâss-ı Aliyye kazâsı müzâfâtından kasaba-i Hasköy’de Sütlüce kurbunda Mahmud Ağa mahallesi sâkinelerinden Râziye bt. Abdullah nâm hâtun meclis-i şer‘-i hatîr-i lâzımü’t-tevkīrde mu‘takası işbu râfi‘atü’l-kitâb Müstakīm bt. Abdullah nâm hâtun muvâcehesinde ikrâr-ı tâm ve takrîr-i kelâm edip hibe-i âtiyetü’z-zikrin sudûruna değin silk-i mülk-i sahîhimde münselik eşyâm ve bir beledî döşek ve bir minder ve iki yastık ve bir tencere ve bir güğüm ve bir kahve ibriği ve bir kebe ve bir kilim ve iki yemeni yorgan ve bir yan keçesi ve nısf sîm kuşak ve nısf orta keçesi bi safkatin vâhidetin mezbûre Müstakīm’e hibe-i sahîha-i şer‘iyye ile hibe ve teslîm ve temlîk edip ol dahi meclis-i hibede ittihâb ve tesellüm ve temellük eylediğinden sonra ba‘de’l-yevm sâlifü’z-zikr eşyâda vechen mine’l-vücûh ve sebeben mine’l-esbâb alâka ve medhalim yokdur mezbûre Müstakīm’in mülk-i mevhûbu olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene [10]91.

Şuhûdü’l-hâl: es-Sâbikūn.

(EYÜB90 - cilt: 31, sayfa: 484 - Hüküm no: 593 - Orijinal metin no: [92a-2])﻿

﻿

﻿

594. Hüküm

Râziye bt. Abdullah’ın eşyalarını, azatlısı Belkıs bt. Abdullah’a hibe etmesi

Havâss-ı Aliyye kazâsı müzâfâtından kasaba-i Hasköy’de Sütlüce kurbunda Mahmud Ağa mahallesi sâkinelerinden Râziye bt. Abdullah nâm hâtun meclis-i şer‘-i hatîr-i lâzımü’t-tevkīrde mu‘takası işbu râfi‘atü’l-kitâb Belkıs bt. Abdullah nâm hâtun muvâcehesinde ikrâr-ı tâm ve takrîr-i kelâm edip hibe-i âtiyetü’z-zikrin sudûruna değin silk-i mülk-i sahîhimde [92b] münselik eşyâmdan bir beledî döşek ve bir minder ve iki yastık ve bir tencere ve bir güğüm ve bir kahve ibriği ve bir kebe ve iki yemeni yorgan ve bir kilim ve bir yan keçesi ve bir sîm raht kuşak ve nısf orta [keçe]yi bi safkatin vâhidetin mezbûre Belkıs’a hibe-i sahîha-i şer‘iyye ile hibe ve teslîm ve temlîk edip ol dahi meclis-i hibede ittihâb ve tesellüm ve temellük eyledikden sonra ba‘de’l-yevm sâlifü’z-zikr eşyâda vechen mine‘l-vücûh ve sebeben mine’l-esbâb alâka ve medhalim yokdur mezbûre Belkıs’ın mülk-i mevhûbu olmuşdur keyfe mâ teşâ’ mutasarrıfe olsun dedikde gıbbe’t-tasdîki’ş-şer‘î mâ hüve bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: es-Sâbikūn.

(EYÜB90 - cilt: 31, sayfa: 485 - Hüküm no: 594 - Orijinal metin no: [92a-3])﻿

﻿

﻿

595. Hüküm

Fâtıma bt. Abdullah ile boşandığı kocası Mustafa b. Abdullah’ın birbirlerinin zimmetini ibra etmesi

Medîne-i Hazret-i Ebâ [Eyyûb-i] Ensârî -radiye anhu Rabbühü’l-Bârî-’de Takyecibaşı mahallesinde sâkine Fâtıma bt. Abdullah nâm hâtun meclis-i şer‘-i şerîfde zevc-i mutallıkı işbu râfi‘ü’l-kitâb Mustafa b. Abdullah mahzarında ikrâr ve takrîr-i kelâm edip mezbûr Mustafa zevcim olup hâlâ beni talâk-ı bâyin ile tatlîk etmeğin zimmetinde mütekarrir ve ma‘kūdun aleyh olan iki yüz akçe mehr-i müeccel hakkımı mezbûr Mustafa yedinden bi’t-tamâm ve’l-kemâl ahz ve kabz eyledim ba‘de’l-yevm mehr-i müeccel hakkıma ve hukūk-ı zevciyyete ve gayra müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Ali b. Abdullah, Hüseyin b. Abdullah, Yusuf b. Abdullah, Mehmed b. Eyüb, Nasuh Efendi b. Abdüsselâm.

(EYÜB90 - cilt: 31, sayfa: 485 - Hüküm no: 595 - Orijinal metin no: [92b-1])﻿

﻿

﻿

596. Hüküm

Müderris Yahya Efendi’nin hanımı Meryem Hatun’un kölesi Ahmed b. Abdullah’ı azat etmesi

Mahmiye-i İstanbul’da Pirinççi mahallesi sâkinelerinden fahrü’l-muhadderât zahrü’l-muvakkarât Meryem Hâtun bt. a‘lemü’l-ulemâ’i’l-izâm efdalü’l-fuzalâ’i’l-fihâm Abdurrahman Efendi taraf-ı bâhirü’ş-şereflerinden ıtk-ı âti’l-beyânı ikrâra vekîl olup nehc-i şer‘î ve tarîk-i mer‘î üzre vekâleti şer‘an sâbite olan müvekkile mûmâ-ileyhânın zevcleri umdetü’l-müderrisîni’l-kirâm zübdetü’l-muhakkikīni’l-fihâm Yahya Efendi b. el-merhûm el-mebrûr Abdullah Efendi meclis-i şer‘-i hatîr-i lâzımü’t-tevkīrde müvekkile mûmâ-ileyhâya rıkkını mu‘terif işbu orta boylu, gök gözlü, açık kaşlı Rûsiyyü’l-asl râfi‘ü’l-kitâb Ahmed b. Abdullah nâm abd-i memlûkü mahzarında bi’l-vekâle ikrâr-ı tâm ve takrîr-i kelâm edip müvekkile mûmâ-ileyhâ mevsûf-ı mezbûr Ahmed’i cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr ve zümre-i ahrâr-ı asliyyeye idrâc ve ilhâk eyledim ba‘de’l-yevm mevsûf-ı merkūm Ahmed sâir ahrâr-ı asliyyîn gibi hür olup mevâlî utekāsı için sâbit olan hakk-ı velâdan gayrı üzerinde hakkım kalmadı dedi dedikde mâ cerâ alâ hâze’l-minvâl gıbbe’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene ihdâ ve tis‘în ve elf.

Şuhûdü’l-hâl: Hüseyin Beşe b. Receb, Hüseyin Çelebi b. ( ), Halil Çelebi b. ( ), Şaban Çelebi b. el-Hâc Reşid, el-Hâc Dilâver.

(EYÜB90 - cilt: 31, sayfa: 486 - Hüküm no: 596 - Orijinal metin no: [92b-2])﻿

﻿

﻿

597. Hüküm

Mehmed Çelebi b. Osman’ın evini mütevelli Hüseyin Efendi’ye istiğlâl yoluylasatması

Medîne-i Hazret-i Ebâ Eyyûb-i Ensârî’de Ali Paşa-yı Atîk mahallesi sükkânından Mehmed Çelebi b. Osman meclis-i şer‘-i şerîfde mahmiye-i İstanbul’da vâki‘ ( ) vakfına bi’l-fi‘l mütevellî olan işbu râfi‘ü’l-kitâb Hüseyin Efendi b. Mustafa tarafından ikrâr-ı âti’z-zikri tasdîke vekîl-i müsecceli olan Musa Beşe b. Receb mahzarında ikrâr ve takrîr-i kelâm edip yedimde mülküm ve hakkım olup mahalle-i mezbûrede vâki‘ bir tarafı Abdülkādir mülkü ve bir tarafı el-Hâc Ali mülkü ve bir tarafı müezzine meşrûta vakıf menzil ve bir tarafı tarîk-i âm ile mahdûd mülk menzilimi cemî‘ tevâbi‘i ve levâhıkı ile mütevellî-i mezbûr Hüseyin Efendi’ye yüz esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i mersûm üzre iştirâ ve tesellüm ve kabûl eyleyip semeni olan meblâğ-ı mersûm yüz esedî guruşu mütevellî-i mezbûr yedinden bi’t-tamâm ahz ve kabz eylediğinden sonra yine mütevellî-i mezbûr Hüseyin Efendi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb senesi şehri gurresinden bir sene tamâmına değin on beş esedî guruş ücret ile bana îcâr ve teslîm ben dahi ber vech-i muharrer istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam fi’s-seneti’l-mezbûr.

Şuhûdü’l-hâl: Hüseyin b. Ramazan, Mehmed b. Hasan, Receb b. Musa, Mehmed b. Eyüb.

(EYÜB90 - cilt: 31, sayfa: 486 - Hüküm no: 597 - Orijinal metin no: [92b-3])﻿

﻿

﻿

598. Hüküm

Hamile Fâtıma bt. Abdullah’a boşandığı kocasının çocuğuna nafaka ödemesi

Medîne-i Hazret-i Ebâ Eyyûb el-Ensârî’de Takyecibaşı mahallesi sâkinelerinden işbu râfi‘atü’l-kitâb Fâtıma bt. Abdullah nâm hâtun meclis-i şer‘-i şerîfde zevc-i mutallıkı Mustafa b. Abdullah mahzarında takrîr-i kelâm edip mezbûr Mustafa zevcim olup hâlâ beni tatlîk etmekle mezbûrun firâşından üç aylık hamlim olmağın mezbûr Mustafa üzerine vaz‘-ı haml edinceye değin kadr-i kifâye nafaka takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi mezbûr Mustafa üzerine merkūme Fâtıma vaz‘-ı haml edinceye değin nafakası için târih-i kitâbdan yevmî sekizer akçe nafaka farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zarûretde zevc-i mutallıkı mezbûr Mustafa üzerine rücû‘a mezbûre Fâtıma’ya izin birle mâ vaka‘a bi’t-taleb ketb olundu. Fî gurreti şehri Ramazâni’l-mübârek sene [10]91.

Şuhûdü’l-hâl: Mehmed b. Eyüb, Hüseyin b. Ali, Ali b. Abdullah, Yusuf b. Abdullah.

(EYÜB90 - cilt: 31, sayfa: 487 - Hüküm no: 598 - Orijinal metin no: [92b-4])﻿

﻿

﻿

599. Hüküm

Belkıs bt. Hasan’ın evini Mehmed b. Himmet’e satması

Mahmiye-i İstanbul’da Karagümrük kurbunda Kethüdâ Hâtun mahallesi sâkinelerinden Belkıs bt. Hasan nâm hâtun meclis-i şer‘de işbu râfi‘ü’l-kitâb Mehmed b. Himmet mahzarında ikrâr ve i‘tirâf edip akd-i âtî sudûruna değin yedimde mülküm ve hakkım olup Havâss-ı Aliyye kazâsı müzâfâtından Çatalca nâhiyesine tâbi‘ Şeyh Sinan nâm karyede vâki‘ bir tarafı İsmail b. Ahmed mülkü ve üç tarafı [tarîk-i] âm ile mahdûd bir bâb tahtânî oda ve havluyu müştemil mülk menzilimi cemî‘ tevâbi‘i ile mezbûr Mehmed’e iki bin altı yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile teslîm ol dahi minvâl-i muharrer üzre iştirâ ve tesellüm ve kabûl ve kabz eyledikden sonra semeni olan meblağ-ı mezbûr iki bin altı yüz akçeyi mezbûr Mehmed yedinden bi’t-tamâm ahz ve kabz eyledim ba‘de’l-yevm zikr olunan menzili mahdûd-ı mezkûrda alâka ve medhalim yokdur mezbûr Mehmed’in mülk-i müşterâsı olmuşdur keyfe mâ [yeşâ’] ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Ebûbekir b. Mehmed, Receb b. Hasan, Ahmed Kethüdâ b. ( ), Ahmed b. Ali.

(EYÜB90 - cilt: 31, sayfa: 487 - Hüküm no: 599 - Orijinal metin no: [93a-1])﻿

﻿

﻿

600. Hüküm

Manisa kazasının bazı köyleri ahalisinin vergi toplayıcısı Mehmed Ağa ile alınacak verginin miktarını tespitten sonra ondan borç aldıkları

Vilâyet-i Anadolu’da Manisa kazâsına tâbi‘ Armutalanı nâm karye ahâlîsinden el-Hâc Ahmed b. Mustafa ve Mehmed b. Hasan [ve] el-Hâc Hüseyin b. el-Hâc İsa nâm kimesneler asâleten ve sâir karye-i mezbûrenin ma‘lûmü’l-esâmî ve mahsûrü’l-eşhâs kimesneler taraflarından vekâleten ve Pelidalanı nâm karye ahâlîsinden el-Hâc Mustafa b. el-Hâc Abdullah kendi asâleten ve sâir karye ahâlîsi taraflarından kezâlik vekîl-i sâbitü’l-vekâleleri olmağla vekâleten ve Ovakesimi ta‘bîr olunur Eğri nâm karyeden el-Hâc Mustafa nâm kimesne asâleten ve sâir karyesi ahâlîsi mültezimlerinden kezâlik vekîl-i şer‘îleri olmağın vekâleten meclis-i şer‘-i şerîfde işbu râfi‘ü’l-kitâb fahrü’l-akrân Mehmed Ağa b. Ahmed mahzarında her biri asâleten ve vekâleten ikrâr-ı tâm ve takrîr-i kelâm edip mezbûr Mehmed Ağa bin doksan bir senesine mahsûb olmak üzre resm-i bennâk ve bedel-i avârız cem‘ u tahsîline taraf-ı Saltanat-ı aliyye’den memûr olmağın müte’ehhil olanlarımızdan beher neferine bir esedî guruş ve mücerred olanlarımızdan kezâlik beher nefere nısf esedî guruş verip ve koyun başına ikişer akçe ve kovan başına birer akçe almak üzre mûmâ-ileyh Mehmed Ağa ile beynimizde kavl ve ta‘ahhüd ettiğimizden sonra mûmâ-ileyh Mehmed Ağa’dan kendi malından olmak üzre yedinden beş yüz esedî guruş istikrâz ve kabz ve tesellüm eyledik hâlâ meblağ-ı mezkûr beş yüz esedî guruş mûmâ-ileyh Mehmed Ağa’ya zimmetimizde lâzımü’l-kazâ deynimizdir dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: El-Hâc İsmail Ağa b. Yusuf el-Mübâşir, Receb Ağa b. Osman, Mehmed b. Ömer, Hüseyin Çelebi b. Ali ve gayruhüm.

(EYÜB90 - cilt: 31, sayfa: 488 - Hüküm no: 600 - Orijinal metin no: [93a-2])﻿

﻿

﻿

601. Hüküm

Atûfî Ömer Efendi Vakfı sahiplerinden olduğunu iddia eden Mustafa Beşe b. Mahmud’un evlâd-ı vâkıfdan olduğunu ispatlayamadığı

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından Mustafa Beşe b. Mahmud nâm kimesne meclis-i şer‘-i hatîrde medîne-i mezbûrede vâki‘ merhûm Atûfî Ömer Efendi vakfı’na meşrûtiyyet üzre bi’l-fi‘l mütevellîsi ve evlâd-ı vâkıf-ı merhûm-ı mezbûrdan olup yine medîne-i mezbûrede Nâzperver mahallesi sâkinelerinden olan işbu râfi‘atü’l-kitâb Âişe bt. İskender nâm hâtun mahzarında üzerine da‘vâ ve takrîr-i kelâm edip mahalle-i mezbûrda vâki‘ lede’l-ahâlî ve’l-cîrân ma‘lûmü’l-hudûd arsasının yevmî dörder akçe icâre-i müeccelesi olan menzil ceddimiz merhûm-ı mezbûr Atûfî Efendi vakfı olup ben vâkıf-ı mezbûrun sulbî oğlu Osman Efendi’nin oğlu Mahmud’un sulbî oğlu olmağla vâkıf-ı merkūm-ı mezkûr Atûfî Ömer Efendi menzili merkūmun icâre-i mezkûresi olan yevmî dörder akçeyi evlâdına ve evlâd-ı evlâdına ile’l-inkırâz şart ve ta‘yîn etmekle ücret-i merkūmenin mecmû‘unu mezbûre Âişe ahz ve kabz edip benim hisseme âid olan yevmî ikişer akçeyi bana teslîmden imtinâ‘ eder suâl olunup zikr olunan yevmî dörder akçe icâre-i müeccelenin yevmî ikişer akçesini bana teslîme Âişe’ye tenbîh olunmak matlûbumdur dedikde gıbbe’s-suâl merkūme Âişe cevâbında fi’l-hakīka ben evlâd-ı vâkıf-ı merhûm-ı mezbûrdan olmağla meşrûtiyyet üzre vakfına mütevellîsi olduğum ecilden menzili mezkûrun icâre-i müeccelesi olan yevmî dörder akçeyi ben ahz ve kabz ederim merkūm Mustafa Beşe’nin evlâd-ı vâkıfdan olduğu ma‘lûmum değildir deyû mezbûr Mustafa Beşe’nin evlâd-ı vâkıfdan olduğunu bi’l-külliye inkâr edicek merkūm Mustafa’dan da‘vâsını mübeyyine beyyine taleb olundukda ityân-ı beyyine[den izhâr-ı] acz edip istihlâf dahi etmemeğin mezbûr Mustafa Beşe bilâ-beyyine Âişe’ye bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene ihdâ ve tis‘în ve elf min hicreti men lehü’l-izzi ve’ş-şeref.

Şuhûdü’l-hâl: Hüseyin Beşe b. Receb Çukadâr, Hüseyin Efendi b. Ahmed, Nasuh Halîfe b. Abdüsselâm, Yusuf b. Abdullah, Mehmed b. Eyüb, Ali Çelebi b. Süleyman, Abd[ullah] Bey b. ( ), Mustafa Çelebi b. Mehmed, Sefer Ağa b. Abdullah ve gayruhüm mine’l-huzzâr.

(EYÜB90 - cilt: 31, sayfa: 489 - Hüküm no: 601 - Orijinal metin no: [93a-3])﻿

﻿

﻿

602. Hüküm

Abdullah, Süleyman, İbrahim ve kız kardeşleri Âişe’nin arsalarını Mehmed Ağa b. Süleyman’a satmaları

Medîne-i Hazret-i Ebâ Eyyûb-i Ensârî -dâme fî rıdvâni’l-Bârî- Câmi‘-i Kebîr mahallesi sükkânından Abdullah Çelebi ve Süleyman Çelebi ve İbrahim Çelebi evlâd-ı İsmail Efendi asâleten ve li ebeveyn hemşîreleri Âişe Hâtun tarafından ikrâr-ı âti’l-beyâna vekîl olup mezbûrenin zâtını ma‘rifet-i şer‘iyye ile ârifân olan İbrahim Çelebi b. Mustafa ve Ahmed b. Abdullah şehâdetleriyle şer‘an vekâleti sâbit olan Osman Çelebi b. Mehmed meclis-i şer‘-i şerîfde işbu bâ‘isü’l-kitâb fahrü’l-akrân Mehmed Ağa b. Süleyman tarafından ikrâr-ı âti’l-beyânı tasdîke vekîl-i müsecceli olan Mehmed Çelebi b. Abdullah mahzarında her biri asâleten [ve] vekâleten ikrâr ve takrîr-i kelâm edip akd-i âtî sudûruna değin yedimizde mülkümüz ve hakkımız olup mahalle-i mezbûrede vâki‘ bir tarafı Lemi? Kâtib mülkü ve iki tarafı Mustafa Ağa mülkü ve ba‘zan Karfadive? bozahânesi ve tarîk-i âm ile mahdûd tûlen ve arzen bi hesâb-ı şatrancî yirmi dört buçuk zirâ‘ mülk-i mevrûs arsa-i hâliyemizi müvekkili mûmâ-ileyh Mehmed Ağa’ya bi’l-asâle ve bi’l-vekâle yirmi esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr yirmi esedî guruşu müvekkili mûmâ-ileyh Mehmed Ağa yedinden her birimiz ahz ve kabz edip beynimizde iktisâm eyledik ba‘de’l-yevm mârrü’z-zikr arsa-i hâliyede alâka ve medhalimiz yokdur müvekkili mûmâ-ileyh Mehmed Ağa’nın mülk-i müşterâsı olmuşdur keyfe mâ yeşâ’ mutasarrıf olsun dediklerinde [gıbbe’]t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min şehri Ramazâni’l-mübârek [li sene] ihdâ ve tis‘în ve elf.

Şuhûdü’l-hâl: Mehmed Çelebi, Ali Bey b. Mehmed, Ali Bey b. Abdullah, Mehmed b. Eyüb.

(EYÜB90 - cilt: 31, sayfa: 490 - Hüküm no: 602 - Orijinal metin no: [93b-1])﻿

﻿

﻿

603. Hüküm

Hasta olan Musa b. Ramazan’ın evinde yattığı Abdullah Efendi b. Ahmed Efendi’ye vasiyetnâmesi

Husûs-ı âti’l-beyânın mahallinde tahrîri iltimâs olunmağın bu fakīr zeyl-i kitâbda muharrerü’l-esâmî müslimîn ile medîne-i Hazret-i Ebâ Eyyûb-i Ensârî -aleyhi’r-rahmetü’l-Bârî- mahallâtından Takyecibaşı mahallesinde sâkin umdetü kuzâti’l-İslâm Abdullah Efendi b. el-merhûm el-mebrûr Ahmed Efendi’nin menziline varıp akd-i meclis-i şer‘-i şerîf olundukda mûmâ-ileyh Abdullah Efendi’nin menzilinde müsâferet vechi üzre sâkin olup marîz olan Musa b. Ramazan nâm kimesne meclis-i ma‘kūd-ı mezbûrda zikr-i âtî vesâyâsını tenfîze vasiyy-i muhtâr nasb ve ihtiyâr eylediği işbu râfi‘ü’l-kitâb mûmâ-ileyh Abdullah Efendi mahzarında ikrâr ve takrîr-i kelâm edip ben bi emrillâhi te‘âlâ işbu dâr-ı dünyâ-yı fânîden dâr-ı bekāya intikāl ve irtihâl eylediğimde yanımda mevcûd olan nakid yüz kıt‘a esedî guruş ile gāib ani’l-meclis olup mezbûr Abdullah Efendi’nin ma‘lûmları olan ( ) nâm kadı zimmetinde karz verdiğim yüz elli guruşum ki cem‘an iki yüz elli esedî guruşumu hîn-i fevtimde ba‘de’l-ahz ve sâir muhallefâtım vasiyy-i muhtârım mezbûr Abdullah Efendi yediyle bey‘ olunup hâsıl olan semenlerini ahz ve kabz ettikden sonra vech-i şer‘î üzre techîz ve tekfînime ve eyyâm-ı mu‘tâde[de] tabh-ı ta‘âm ve it‘âm ve fukarâ-yı enâm ve sâir müteveffâ-yı müslimîne lâzım ve lâ-büd olan yerlere meblağ-ı mezbûrdan yüz kıt‘a esedî guruş harc ve sarf eyleye ve bâkī kalan meblağ ne mikdâr olursa vasiyy-i muhtâr yediyle istirbâh olunup hâsıl olan gallesinden mezkûr Takyecibaşı mescidi şerîfinde kifâyet mikdârı eczâ-i şerîfe tilâvet ve kırâat olunup sevâbını Hazret-i Resûl-i ekrem ve habîb-i muhterem -sallallâhu te‘âlâ aleyhi ve sellem-hazretlerinin rûh-ı pür-fütûhlarına ihdâ oluna ve ashâb-ı güzîn -rıdvânullâhi te‘âlâ aleyhim ecma‘în-hazerâtının ervâh-ı celîlelerine ve benim ve vâlideynim ve sâir ümmet-i Muhammed’in ervâhına ihdâ edeler ve mezbûr Abdullah Efendi’nin üzerine cümle ahâlî-i mahalle ve hâlâ imâm olan Receb Efendi b. Yusuf hasbî nâzır olalar ve mezbûr Abdullah Efendi’den sonra tevliyyet mescidi şerîf-i mezbûrda imâm olanlara meşrûta ola dedikde mâ cerâ ketb olundu. Fî gurreti şehri Ramazâni’l-mübârek sene ihdâ ve tis‘în ve elf.

Şuhûdü’l-hâl: Abdullah Efendi b. Subhi, Receb Efendi el-İmâm, Abdülganî Çelebi b. Abdullah Efendi, Ahmed Çelebi b. Ali, İbrahim Çelebi b. Pîrî, el-Hâc Hasan b. Ali, Ahmed Çelebi b. tâbi‘-i Receb Efendi, Yusuf b. Abdullah.

(EYÜB90 - cilt: 31, sayfa: 490 - Hüküm no: 603 - Orijinal metin no: [93b-2])﻿

﻿

﻿

604. Hüküm

Ramazan b. Mahmud’un meyve ağaçlarına sahiplik iddiasının reddi

Havâss-ı Aliyye kazâsına tâbi‘ Küçükçekmece nâhiyesi müzâfâtından Büyükhalkalı nâm karye sâkinelerinden işbu râfi‘atü’l-kitâb Ümmühâni bt. Süleyman nâm hâtun meclis-i şer‘-i şerîfde mahmiye-i İstanbul’da Davudpaşa kurbunda sâkin Ramazan b. Mahmud nâm kimesne mahzarında üzerine da‘vâ ve takrîr-i kelâm edip merkūm Ramazan’a târih-i kitâbdan iki sene mukaddem karye-i mezkûrede vâki‘ lede’l-ahâlî ma‘lûmü’l-hudûd tahmînen bir keyl tohum istî‘âb eder bir kıt‘a tarlamın hakk-ı tasarrufunu ma‘rifet-i sâhib-i arz ile fâriğa olmuş idim lâkin zikr olunan tarlada mağrûs üç aded ceviz ve sâir eşcâr-ı müsmire benim mülküm iken istîcâr-ı mezkûrı merkūm Ramazan’a bey‘ etmemişiken hâlâ zikr olunan üç aded ceviz ve sâir eşcâr-ı müsmireye bi gayri hakkın vaz‘ murâd edip benim zabt ve tasarrufuma mâni‘ olur suâl olunup men‘ ve def‘ olunmak matlûbumdur dedikde gıbbe’s-suâl mezbûr Ramazan cevâbında fi’l-hakīka müdde‘iyye-i merkūme Ümmühâni sâlifü’z-zikr tarla içinde mağrûs olan eşcâr-ı merkūme ile ma‘an fâriğa olmuşdur deyû cevâb vericek isre’l-istintâk ve akībe’l-inkâr, merkūm Ramaz[an’]dan takrîrine [93(2)a] mutâbıka beyyine taleb olundukda ityân-ı beyyineden izhâr-ı acz edip istihlâf dahi etmeğin merkūm Ramazan bilâ-beyyine mezbûre Ümmühâni’ye bî-vech mu‘ârazadan men‘ ve def‘ olunup mâ vaka‘a bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin Efendi b. Ahmed, Mehmed b. Eyüb, Hüseyin Çelebi b. Ali, Yusuf b. Abdullah.

(EYÜB90 - cilt: 31, sayfa: 491 - Hüküm no: 604 - Orijinal metin no: [93b-3])﻿

﻿

﻿

605. Hüküm

Hüseyin Beşe’nin Mustafa Paşa’nın ağalarından İbrahim Ağa’dan gaspettiği köleleriyle eşyalarını iade etmesi

Düstûr-ı mükerrem müşîr-i müfahham vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin ağalarından işbu râfi‘ü’l-kitâb fahrü’l-eşbâh İbrahim Ağa b. Mehmed meclis-i şer‘-i şerîfde sâbıkan hizmetkârı olup otuz üç avcılar odasında yoldaş olan Hüseyin Beşe b. Veli mahzarında üzerine da‘vâ ve takrîr-i kelâm edip ben vilâyet-i Anadolu’da Küre-i Nühâs’da sâkin iken mezbûr Hüseyin Beşe târih-i kitâbdan iki ay mukaddem abd-i memlûküm olup gāibân ani’l-meclis uzun boylu, açık kaşlı, gök gözlü Rûsiyyü’l-asl Şâhin b. Abdullah ve yine orta boylu, kara kaşlı, kara yağız Rûsiyyü’l-asl tahmînen on sekiz yaşında Babacık b. Abdullah nâm abd-i memlûklerimi idlâl edip emlâkimden bir na‘l pâre tüfenk ve bir beyaz muhattam ve bir neftî çuka dolama ve bir sîm kemer raht ve yüz üç esedî guruş ve bir sîm hançer ve bir sîm bıçağımı dahi ahz edip abd-i memlûklerim mezbûrân ile firâr etmişlerdir suâl olunup takrîri tahrîr ve mezbûrân Şâhin ve Babacık ve eşyâ-i mezkûrenin aynlar mevcûd ise aynlarını müstehlek ise kıymet-i şer‘iyyelerini alıverilmek matlûbumdur dedikde gıbbe’s-suâl mezbûr Hüseyin Beşe cevâbında fi’l-hakīka târih-i mezkûrda müdde‘î-i mezbûr İbrahim Ağa’nın emlâkinden mezbûrân Şâhin ve Babacık nâm abd-i memlûklerini idlâl ve sâir eşyâsından bir na‘l pâre tüfenk ve bir muhattam ve bir neftî dolamasını ahz ve kabz ve firâr eyledim deyû tav‘an ikrâr ve i‘tirâf edip mâ‘adâ yüz üç esedî guruş ile bir sîm kemer raht ve bir sîm hançer ve bir sîm bıçağı inkâr edicek ikrâr mertebesi olan mezbûrân Şâhin ve Babacık ile zikr olunan tüfenk ve muhattam ve dolamanın aynları mevcûd ise aynlarını müstehlek ise kıymet-i şer‘iyyelerini müdde‘î-i merkūma edâ ve teslîme mezbûr Hüseyin Beşe’ye tenbîh birle mâ vaka‘a bi’t-taleb ketb olundu. Fi’l-yevmi’s-sâdis min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: El-Hâc Mahmud b. Mehmed, Musa Bey Subaşı, Durmuş b. ( ) Odabaşı, Hüseyin Beşe, Mustafa Bey, Hüseyin b. Yahya.

(EYÜB90 - cilt: 31, sayfa: 492 - Hüküm no: 605 - Orijinal metin no: [93(2)a-1])﻿

﻿

﻿

606. Hüküm

Mehmed Çelebi b. Ahmed Bey’in evini Şehabeddin Efendi’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kiremitçi Süleyman Çelebi mahallesi sâkinlerinden Mehmed Çelebi b. Ahmed Bey meclis-i şer‘-i şerîf-i enverde işbu râfi‘ü’l-kitâb Şehabeddin Efendi b. ( ) tarafından ikrâr-ı âti’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Ahmed Çelebi b. Mehmed mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna [değin] silk-i mülk-i sahîhimde münselik olup medîne-i mezbûrede İslâm Bey mahallesinde vâki‘ bir tarafı Mahmud Paşa bahçesi ve bir tarafı Haremeyni şerîfeyn halîfesi olan Mehmed Efendi tarlası ve bir tarafı ba‘zan Şaban Bey bağı ve ba‘zan yine mezbûr Mehmed Efendi tarlası ve bir tarafı tarîk-i âm ile mahdûd tûlen ve arzen bi hesâb-ı terbî‘î iki bin dört yüz zirâ‘ arsamı ve bi’r-i mâyı hâvî hazret-i müşârün-ileyh evkāfına senede beş akçe mukāta‘ası olan mülk menzilimi bi cümleti’t-tevâbi‘ ve’l-levâhık müvekkili mûmâ-ileyh Şehabeddin Efendi’ye yir[mi] kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi ber vech-i muharrer iştirâ ve tesellüm ve kabûl ve temellük eyledikden sonra semeni olan meblağ-ı mezkûr yirmi guruşu müvekkili mûmâ-ileyh Şehabeddin Efendi yedinden tamâmen ahz ve kabz eyledim ba‘de’l-yevm zikr olunan menzil yerinde vechen mine’l-vücûh alâkam kalmadı müvekkili müşârün-ileyh keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min şehri Ramazâni’l-mübârek li seneti’l-mezbûr.

Şuhûdü’l-hâl: Musa Bey b. Mehmed, Hüseyin Beşe b. Receb, Şâhin b. Mehmed, Halil Çelebi b. Mahmud rûznâmçe, Hüseyin b. Ali, Mehmed b. Eyüb, Mehmed Halîfe Haremeyni’ş-şerîfeyn Baş, Karakaş Mustafa Halîfe Haremeyni’ş-şerîfeyn, Mehmed Çelebi Haremeyni’ş-şerîfeyn.

(EYÜB90 - cilt: 31, sayfa: 493 - Hüküm no: 606 - Orijinal metin no: [93(2)a-2])﻿

﻿

﻿

607. Hüküm

Siyavuş oğlu Ahmed ve Mehmed’in ev hisselerini Mustafa b. Mehmed’e istiğlâl yoluylasatması

Medîne-i Hazret-i Ebâ Eyyûb Ensârî -radiye anhu Rabbühü’l-Bârî- mahallâtından Kara Süleyman Çelebi mahallesi sâkinelerinden Âişe bt. Osman nâm hâtun meclis-i şer‘-i hatîr-i lâzımü’t-tevkīrde mahalle-i mezkûreden Ahmed ve Mehmed ibney Siyavuş nâm sagīrlerin kıbel-i şer‘den mansûb vasîleri olan işbu râfi‘ü’l-kitâb Mustafa b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Bedrimâh Hâtun mülkü ve bir tarafı mezkûr Kara Süleyman Çelebi vakfı ve bir tarafı Çavuşbaşı vakfı olan odalar ve bir tarafı tarîk-i âm ile mahdûd bir bâb fevkānî ve bir bâb tahtânî odaları ve sofa ve kenîf ve cüneyneyi müştemil mülk menzilde olan nısf müfrez ve mu‘ayyen hissemi, bi cümleti’t-tevâbi‘ ve’l-levâhık vasî-i mezbûr Mustafa’ya on beş kıt‘a esedî guruşa bi tarîki’l-istiğlâl bey‘ ve teslîm ol dahi sagīrân-ı mezbûrân malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezbûr on beş esedî guruşu vasiyy-i mezbûr Mustafa yedinden tamâmen ahz ve kabz eylediğimden sonra yine vasî-i mezbûr müfrez mu‘ayyen hissem olan menzili ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin iki guruş ve bir rub‘ ücret ile bana îcâr ve teslîm ben dahi ber vech-i muharrer [93(2)b] istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Abdullah Halîfe b. Abdullah el-Müezzin, Ahmed Çelebi b. Abdullah, Abdullah b. Mehmed, İbrahim b. Abdullah, Mehmed b. Eyüb.

(EYÜB90 - cilt: 31, sayfa: 493 - Hüküm no: 607 - Orijinal metin no: [93(2)a-3])﻿

﻿

﻿

608. Hüküm

Ümmühani Hatun bt. İbrahim Efendi’nin kölesi Subhi bt. Abdullah’ı azat etmesi

Mahmiye-i İstanbul mahallâtından Pîr Ömer mahallesi sâkinelerinden fahrü’l-muhadderât Ümmühâni Hâtun bt. el-merhûm İbrahim Efendi tarafından akd-i âti’l-beyânı ikrâra vekîl olup nehc-i şer‘î ve tarîk-i mer‘î üzre şer‘an vekâleti sâbite olan Hüseyin Beşe b. Receb nâm kimesne meclis-i şer‘-i şerîf-i enver ve mahfil-i dîn-i münîf-i ezherde bi’l-vekâle ikrâr-ı tâm ve takrîr-i kelâm edip müvekkilem mûmâ-ileyhâ Ümmühâni Hâtun kendiye rıkkını mu‘terife orta boylu, gök gözlü Rûsiyyetü’l-a[sl] bâ‘isü’l-kitâb Subhi bt. Abdullah nâm câriye-i memlûkesini cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr-i zümre-i harâir-i asliyyâta idrâc ve ilhâk eyleyip min ba‘d câriye-i mevsûfe-i merkūme Subhi sâir harâir-i asliyyât gibi hürre olup üzerinde mevâlî-i utekā için sâbit olan hakk-ı velâdan gayrı hakkım kalmadı dedi dedikde mâ hüve’l-vâki‘ alâ hâze’l-minvâl gıbbe’l-ibtigā ketb olundu. Fi’l-yevmi’l-âşir min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Osman Bey b. ( ), el-Hâc Osman b. ( ), Abdurrahman Beşe b. ( ), Halil Çelebi b. ( ) ve gayruhüm mine’l-huzzâr.

(EYÜB90 - cilt: 31, sayfa: 494 - Hüküm no: 608 - Orijinal metin no: [93(2)b-1])﻿

﻿

﻿

609. Hüküm

Taşçı Yano v. Vasil’in güveççi fırınındaki aletlerini Nano, Hristo ve Tanaş evlâd-ı Minho’ya satması

Mahmiye-i İstanbul’da vâki‘ taşçı tâifesinden Yano v. Vasil nâm zimmî meclis-i şer‘-i şerîf-i lâzımü’t-tevkīrde râfi‘ü hâze’r-rakīm diğer Nano ve Hristo ve Tanaş evlâd-ı Minho nâm zimmîler muvâcehelerinde ikrâr ve takrîr-i kelâm edip mezbûrûn ile ale’l-iştirâki’s-seviy silk-i mülkümüzde münselik olup Havâss-ı Aliyye kazâsına tâbi‘ İncirli nâm karye kurbunda Domuzdamı nâm mahalde vâki‘ bir tarafı İstiko zimmî mülkü ve bir tarafı Yazıcı [v.] Nano zimmî mülkü ve iki tarafı tarîk-i âm ile mahdûd bir bâb tahtânî odayı müştemil güveççi fırınında ve içinde mevcûd âlâtda olan nısf hisse-i şâyi‘amı cemî‘ tevâbi‘i ile mezbûrûn Nano ve Hristo ve Tanaş’a ale’l-iştirâki’s-seviy üç bin altı yüz fıddî râyic fi’l-vakt akçeye bey‘-i bâtt-ı sahîh-i şer‘î ile bey‘ ve teslîm anlar dahi ber vech-i muharrer iştirâ ve tesellüm ve kabz ve kabûl eylediklerinden sonra semeni olan meblağ-ı mezbûr üç bin altı yüz akçeyi mezbûrûn Nano ve Hristo ve Tanaş yedlerinden bi’t-tamâm ahz ve kabz eyledim ba‘de’l-yevm zikr olunan nısf hissede alâka ve medhalim yokdur mezbûrûn Nano ve Hristo ve Tanaş’ın ale’l-iştirâk mülk-i müşterâları olmuşdur keyfe mâ yeşâ’ mutasarrıflar olsunlar dedikde gıbbe’t-tasdîki’ş-şer‘î mâ vaka‘a bi’t-taleb ketb [olundu]. Fi’l-yevmi’s-sânî aşer min şehri Ramazâni’l-mübârek fi’s-seneti’l-mezbûr.

Şuhûdü’l-hâl: Osman b. Hüseyin, Hüseyin b. Ali, Hüseyin b. Bey, Mehmed b. Mustafa, Mehmed b. Eyüb, Yazıcı [v.] Nano, Kosta [v.] Vasil, Andriye [v.] Nano, Kosta [v.] Nano, Nano [v.] Tanaş, Vasil Yani [v.] Nano, Nano [v.] Nes, Tanaş [v.] Tono, Yano [v.] Beno, Tanaş [v.] Culak

(EYÜB90 - cilt: 31, sayfa: 494 - Hüküm no: 609 - Orijinal metin no: [93(2)b-2])﻿

﻿

﻿

610. Hüküm

Veli Beşe b. Receb’in kölesi Kenan b. Abdullah’ı azat etmesi

Mahmiye-i İstanbul’da Mi‘mâr Sinan mahallesi sükkânından Veli Beşe b. Receb tarafından ıtk-ı âti’l-beyânı ikrâra vekîl olup nehc-i şer‘î ve tarîk-i mer‘î üzre şer‘an vekâleti sâbite olan karındaşı Hüseyin Beşe b. Receb meclis-i şer‘-i hatîr-i lâzımü’t-tevkīrde müvekkili mezbûrun kendiye rıkkını mu‘terif işbu orta boylu, açık kaşlı, elâ gözlü Rûsiyyü’l-asl râfi‘ü’l-vesîka Kenan b. Abdullah nâm abd-i memlûkü mahzarında bi’l-vekâle ikrâr-ı tâm ve takrîr-i kelâm edip müvekkili mezbûr Veli Beşe mevsûf-ı mezkûr Kenan’ı cemî‘ malından ifrâz edip hasbeten lillâhi te‘âlâ ve hasbeten li rûhi resûlihi’l-mu‘allâ i‘tâk ve tahrîr ve zümre-i ahrâr-ı asliyyeye idrâc ve ilhâk eyledim ba‘de’l-yevm mevsûf-ı merkūm Kenan sâir ahrâr-ı asliyyîn gibi hür olup mevâlî-i utekā için sâbit olan hakk-ı velâdan gayrı üzerinde hakkım kalmadı dedi dedikde mâ cerâ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek fî seneti’l-mezbûr.

Şuhûdü’l-hâl: Şaban Beşe b. Receb, Ramazan b. Hasan, Mehmed b. Mahmud, Mehmed Çelebi b. Eyüb, Nasuh Efendi b. Abdüsselâm.

(EYÜB90 - cilt: 31, sayfa: 495 - Hüküm no: 610 - Orijinal metin no: [93(2)b-3])﻿

﻿

﻿

611. Hüküm

Fâtıma bt. Mehmed’in muhâlaa yoluyla boşandığı

Medîne-i Ebâ Eyyûb el-Ensârî mahallâtından Kasım Paşa mahallesinde sâkine olan Fâtıma bt. Mehmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Musa b. Veli nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt sekiz yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî min şehri Ramazâni’l-mübârek fî’s-seneti’l-mezbûre.

Şuhûdü’l-hâl: Yusuf Bey b. Muhtesib, Mehmed b. Eyüb, Hüseyin b. Ali, Ali b. İslâm, Yusuf b. Abdullah

(EYÜB90 - cilt: 31, sayfa: 496 - Hüküm no: 611 - Orijinal metin no: [93(2)b-4, Arapça])﻿

﻿

﻿

612. Hüküm

Âlime bt. Mehmed’in cariye, ev, tarla ve eşyalarını mütevelli Hacı Pir Mehmed Ağa’ya hibe etmesi ve vakıf gelirini teslim alması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sâkinelerinden Âlime bt. Mehmed nâm hâtun cemî‘ tasarrufât-ı şer‘îden câize ve teberru‘-ı mer‘iyyeden nâfi‘a olduğu hâlde meclis-i şer‘-i şerîf-i lâzımü’t-teşrîfde li ebeveyn kız karındaşı oğlu işbu râfi‘ü’l-kitâb fahrü’l-eşbâh el-Hâc Pîr Mehmed Ağa b. el-Hâc Kaytas mahzarında bi tav‘ihâ ikrâr-ı tâm ve takrîr-i kelâm edip hibe-i âtiyetü’z-zikrin sudûruna değin silk-i mülkümde münselik olup medîne-i mezbûreye tâbi‘ Arnavud nâm karyede vâki‘ iki tarafı bayır ve bir tarafı mîrî bahçe ve bir tarafı tarîk-i âm ile mahdûd ve üç bâb tahtânî odaları ve ahırı ve bi’r-i mâ ve kenîfi ve zât-ı eşcâr-ı müsmire ve gayr-ı müsmire bahçeyi müştemil çiftlik ta‘bîr olunur mülk menzilimi ba‘de’t-tahliyyeti’ş-şer‘iyye cemî‘ tevâbi‘ ve levâhıkı ile ve menzili mezkûr içinde mevcûd yirmi keyl buğday ve yirmi keyl alef ve üç inek ve bir tosun ve bir buzağımı ve sâir yanımda mevcûd emlâkimden orta boylu, açık kaşlı, gök gözlü Rûsiyyetü’l-asl Muammer bt. Abdullah nâm câriyem ile bir köhne kırmızı sofra ve üç müsta‘mel Bursa yasdığı ve bir tarafı alaca kaftan ve kırmızı çuka müsta‘mel kürk kabı ve bir köhne havlu ve bir yeşil dirâyî kaftan ve bir müsta‘mel Lahor kuşağı ve bir müsta‘mel alaca entari ve bir münakkaş müsta‘mel tülbent ortası ve iki basma yorgan yüzü ve bir duvar makraması ve iki köhne yemeni yük perdesi ve bir sarı alaca kaftan ve bir münakkaş yüz yasdığı ve bir örfiyye ve bir hâre gülgûnî kaftan ve iki kumaş Gerede bâlin ve bir fısdıkî kaftan ve bir gülgûnî kadife kaftan ve bir cedîd Şam alacası kaftanı ve bir keremsud kaftanı ve bir telli kadife mak‘ad ve bir gözü atlas kaftan ve bir telli atlas kaftan ve bir kırmızı bohça ve dört mantarî yastık ve on altı Bursa yasdığı ve iki yan mak‘adı ve bir Haleb merresi yün perdesi ve dört basma çit ve bir alaca peşkir ve bir mantarî sofra ve iki köhne ocak yaşmağı ve bir tarafı alaca köhne çintiyân ve iki köhne yemeni yorgan ve bir köhne beyaz velence ve bir köhne kırmızı velence ve üç köhne Selânik yan keçesi ve iki Uşak kaliçesi ve iki döşek ve dört minder ve iki köhne Selânik orta keçesi ve bir köhne kapsız yemeni yorgan ve bir yüz yasdığı kılıfı ve bir tas ve bir sahan ve iki baklava tepsisi ve üç sahan kapağı ve bir tiftik köhne kebe ve üç çini tabak ve iki tencere ve bir leğen ve bir ibriğimi mûmâ-ileyh el-Hâc Pîr Mehmed Ağa’ya hibe-i sahîha-i şer‘iyye ile bi safka-i vâhide hibe ve teslîm ve temlîk edip ol dahi meclis-i hibede minvâl-i muharrer üzre ittihâb ve tesellüm ve temellük ve kabûl eyledi ba‘de’l-yevm emlâk-i mezkûrede vechen mine’l-vücûh alâka ve medhalim kalmadı mezbûr el-Hâc Pîrî Mehmed Ağa keyfe mâ yeşâ’ mutasarrıf olsun ve zikr olunan karyede vâki‘ çiftlik-i mezkûra intimâ ile tahdîd ve tavsîfden müstağnî on altı kıt‘a tarlalarımın dahi hakk-ı tasarruflarını ma‘rifet-i sâhib-i arz ile mûmâ-ileyh Pîr Mehmed Ağa’ya meccânen tefvîz ve ferâğ edip ol dahi ber vech-i muharrer tefevvuz ve kabûl eyledi. Min ba‘d sâlifü’z-zikr on altı kıt‘a tarla mezbûr Pîr Mehmed Ağa’nın dâhil-i taht-ı tasarrufu olmuşdur emsâli gibi mutasarrıf olsun dedikde gıbbe’t-tasdîki’ş-şer‘î mukırra-i merkūme Âlime Hâtun el-Hâc Pîr Mehmed Ağa mahzarında i‘âde-i kelâm edip mezbûr Pîr Mehmed Ağa’ya bâlâda hibe ve temlîk ettiğim menzil ve câriye ve eşyâ-i muharrereden mâ‘adâ altın ve gümüş ve cevâhir makūlesinden ism-i mâl ıtlâk olunur bir şeyim yokdur ve mûmâ-ileyh Pîr Mehmed Ağa’nın karındaşı olup bundan akdem fevt olan el-Hâc Memiş nâm kimesneyi hâl-i hayâtından vasiyy-i muhtâr nasb ve ta‘yîn etmekle müteveffâ-yı mezbûr el-Hâc Memiş zamân-ı vesâyetinde ahz ve kabz eylediği medîne-i mezbûre kurbunda vâki‘ mülk çiftliğim semeni olan bin üç yüz esedî guruşun dört yüz guruşunu benim emrim ile müteveffâ-yı mezbûr el-Hâc Memiş dört nefer kimesneye hâl-i hayâtında yüz guruş verip mâ‘adâ dokuz yüz esedî guruşun bir mikdârını yine benim emrim ile ba‘zı mesârife sarf eyleyip benim dahi makbûlüm olup ve bâkīsi dahi kendi mesârife sarf edip meblağ-ı mezkûr üç yüz guruşdan müteveffâ-yı mezbûr el-Hâc Memiş zimmetinde bir akçe ve bir habbe kalmayıp hayâtında zimmetini ibrâ etmişidim ve mûmâ-ileyh Pîr Mehmed Ağa’nın mütevellî olduğu ceddim Takyeci Üveys ve Zeyneb Hâtun vakıflarının zevâidi olan meşrûta olduğu vakfiye ma‘mûlün-bihâsında mastûr ve mukayyed olmağla ber mûceb-i şart-ı vâkıf on bir senede müctemi‘ olup kendime âid olan hakkımı bi’d-defe‘ât mütevellî-i mûmâ-ileyh Pîr Mehmed Ağa yedinden bi’t-tamâm ahz ve kabz eyledim ba‘de’l-yevm mûmâ-ileyh Pîr Mehmed Ağa zimmetinde galle-i vakf-ı mezkûrdan bana âid olan hakkımdan bir akçe ve bir habbe bâkī kalmadı mezbûr Pîr Mehmed Ağa ile târih-i kitâba gelince beynimizde vâki‘ ahz u i‘tâ ve mu‘âmelât-ı şettâya müte‘allika âmme-i da‘vâdan mûmâ-ileyh el-Hâc Pîr Mehmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Mehmed Efendi b. İbrahim el-İmâm, Mustafa Efendi b. Mehmed el-Kadı, Mehmed Efendi b. Süleyman, Mehmed Efendi b. Ebûbekir, Mehmed Çelebi b. Mustafa, Osman Çavuş b. Abdülkādir, Hüseyin Beşe b. Abdullah, Ahmed Çelebi b. Mehmed, Ali Çelebi b. ( ) el-Müezzin, Mehmed Çelebi b. Şaban, Mehmed Çelebi b. İbrahim, Mehmed Çelebi b. Ahmed, Mehmed Efendi b. Bâli, Ali Çavuş b. Mustafa, Yusuf Bey b. Osman, Şaban Beşe b. Mehmed, Hüseyin b. Ali.

(EYÜB90 - cilt: 31, sayfa: 496 - Hüküm no: 612 - Orijinal metin no: [94a-1])﻿

﻿

﻿

613. Hüküm

Fâtıma bt. Mehmed’in muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Yâ Vedûd mahallesinde sâkine olan Fâtıma bt. Mehmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Mehmed b. Ahmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt beş yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî ve’l-ışrîn min Şa‘bâni’l-mu‘azzam sene ihdâ ve tis‘în ve elf.

Şuhûdü’l-hâl: Mehmed b. Eyüb, Hüseyin b. Ali, Yusuf b. Abdullah, Ali b. Abdullah

(EYÜB90 - cilt: 31, sayfa: 498 - Hüküm no: 613 - Orijinal metin no: [94a-2, Arapça])﻿

﻿

﻿

614. Hüküm

Abdullah Efendi b. Mehmed’in ev hissesini borç karşılığı Camcı Ahmed Vakfı mütevellisine devri

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Davud Ağa mahallesi sükkânından Abdullah Efendi b. Mehmed meclis-i şer‘-i hatîr-i lâzımü’t-tevkīrde medîne-i mezbûrede vâki‘ merhûm Camcı Ahmed vakfı’na bi’l-fi‘l mütevellî olan işbu râfi‘ü’l-kitâb Mehmed Çelebi b. Eyüb mahzarında tav‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan mefharü’l-mevâliyyi’l-kirâm Şeyhzâde Mehmed Efendi mülkü ve bir tarafdan Ağa İmâmîzâde çorbacı Mehmed Ağa mülkü ve bir tarafdan tarîk-i hâs ve bir tarafdan tarîk-i âm ile mahdûd olup hâriciyyede ve dâhiliyyede büyût-ı adîde ve bir halvetli hamamı ve mâ-i cârîyi ve hadîkayı müştemil mülk menzilde olan bin seksen sehimden seksen sehim hisse-i şâyi‘amı mütevellî-i mezbûr Mehmed Çelebi’ye târih-i kitâbdan üç yüz altmış gün tamâmına değin bey‘ bi’l-vefâ tarîki ile altmış dokuz kıt‘a esedî guruşa bey‘ edip ol dahi tarîk-i merkūm üzre mâl-ı vakf-ı mezkûr ile iştirâ ve kabûl eyledikden sonra semeni olan meblağ-ı mezbûr altmış dokuz guruşu mütevellî-i mezbûr Mehmed Çelebi yedinden bi’t-tamâm ve’l-kemâl ahz ve kabz eyledim eğer meblağ-ı mezkûru ecel-i merkūm hulûlünde mütevellî-i mezbûr Mehmed Çelebi’ye edâ ve teslîm edemezsem bey‘-i mezkûr bâtta münkalib olsun dedikde gıbbe’t-tasdîki’ş-şer‘î mukırr-ı mezbûr Abdullah Efendi’nin zevcesi Havva bt. Abdullah nâm hâtun mütevellî-i mezbûr mahzarında bi tav‘ihâ ikrâr edip meblağ-ı mezkûra ve hisse-i mezbûrenin derkine kefîl olmağla bu mahalle kayd olundu. Mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Mehmed Çelebi b. Mustafa, Hüseyin Beşe b. Receb Çukadâr, Hüseyin Çelebi b. Ali, Mehmed Çelebi b. Mustafa.

(EYÜB90 - cilt: 31, sayfa: 498 - Hüküm no: 614 - Orijinal metin no: [94b-1])﻿

﻿

﻿

615. Hüküm

Ali b. Osman’ın evini Metro v. Todori’ye satması

Vilâyet-i Rumeli’nde Arnavud Belgradı kazâsına tâbi‘ Sadadca nâm karye ahâlîsinden Ali b. Osman meclis-i şer‘-i hatîr-i lâzımü’t-tevkīrde işbu râfi‘ü’r-rakīm Metro v. Todori nâm zimmî muvâcehesinde ikrâr ve i‘tirâf edip akd-i âtî sudûruna değin yedimde mülküm ve hakkım olup karye-i mezbûrede vâki‘ bir tarafı Kosta nâm zimmî mülkü ve bir tarafı Tori nâm zimmî mülkü ve bir tarafı Kolu nâm zimmî mülkü ve bir tarafı tarîk-i âm ile mahdûd bir bâb tahtânî oda ve bir mikdâr bahçe ve iki dip zeytin ağacı ve dokuz dip incir ağacı ve muttasıl tahmînen on iki çapalık bir kıt‘a bağı müştemil mülk menzilimi cemî‘ tevâbi‘i ile ve içinde mevcûd bir fıçı ve bir şırahâneyi mezbûr Metro’ya bi safkatin vâhidetin beş bin fıddî râyic fi’l-vakt akçeye bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr beş bin akçeyi mezbûr Metredi yedinden bi’t-tamâm ahz ve kabz eyledim ba‘de’l-yevm emlâk-i mezbûrda vechen mine’l-vücûh alâka ve medhalim yokdur mezbûr Metro’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Metro’yu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Ali b. Abdullah, Yusuf b. Abdullah, Dimo [v.] Yani, Martik [v.] Tibo, Pilyo? [v.] Niko, Dimitri v. Niko, Dimo [v.] Kiko.

(EYÜB90 - cilt: 31, sayfa: 499 - Hüküm no: 615 - Orijinal metin no: [94b-2])﻿

﻿

﻿

616. Hüküm

Afife bt. Mehmed’in evini İbrahim Ağa b. Abdülmennân’a satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Evlice Baba mahallesi sâkinelerinden Afîfe bt. Mehmed nâm hâtun meclis-i şer‘-i hatîr-i lâzımü’t-tevkīrde işbu râfi‘ü’l-kitâb İbrahim Ağa b. Abdülmennân mahzarında bi tav‘ihâ ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı Saçan Mustafa Çelebi bahçesi ve bir tarafı Hüseyin b. Ebûbekir mülkü ve bir tarafı kasab İsmail veresesi mülkü ve bir tarafı ba‘zan Hüseyin mülkü ve ba‘zan tarîk-i âm ile mahdûd bir bâb tahtânî oda ve bi’r-i mâ ve zât-ı eşcâr-ı müsmire ve gayr-ı müsmire bahçe ve kenîfi müştemil mülk menzilimi cemî‘ tevâbi‘i ve levâhıkı ile mezbûr İbrahim Ağa’ya yüz yirmi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl ve kabz eyledikden sonra semeni olan meblağ-ı mezbûr yüz yirmi esedî guruşu mezbûr İbrahim Ağa yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur mezbûr İbrahim Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti şehri Ramazâni’l-mübârek fi’s-seneti’l-mezbûr.

Şuhûdü’l-hâl: Ahmed Ağa b. ( ), Mehmed Efendi b. Ahmed, Musa Beşe b. Abdullah, Mehmed Çelebi b. İbrahim, Mehmed b. Mehmed, Hüseyin b. Mehmed, İbrahim Beşe b. Ahmed, Ahmed b. Mehmed, el-Hâc Ahmed b. Oruc, Yusuf b. Abdullah, Ali b. İslâm.

(EYÜB90 - cilt: 31, sayfa: 500 - Hüküm no: 616 - Orijinal metin no: [94b-3])﻿

﻿

﻿

617. Hüküm

Kerime Hatun bt. Ahmed Efendi’nin ölen kızından düşen miras hisse bedelini Abdülkâdir Efendi b. İbrahim Efendi’den aldığı

Medîne-i Hazret-i Ebâ Eyyûb-i Ensârî’de Davud Ağa mahallesinde iken bundan akdem fevt olan Atiyye bt. Resul nâm hâtunun verâseti zevci umdetü’l-kuzât Abdülkādir Efendi b. İbrahim Efendi ile vâlidesi Kerime Hâtun bt. el-merhûm Ahmed Efendi ve sadrî sagīr oğlu Mehmed Emin Çelebi’ye münhasıra olup tashîh-i mes’eleleri on iki sehimden i‘tibâr olunup sihâm-ı mezkûreden üç sehmi mûmâ-ileyh Abdülkādir Efendi’ye ve iki sehmi merkūme Kerime Hâtun’a ve yedi sehmi sagīr-i mezbûr emîni Mehmed Emin Çelebi’ye isâbet ve intikāl edip şer‘an zâhir ve müte‘ayyin oldukdan sonra mezbûre Kerime Hâtun tarafından husûs-ı âti’l-beyâna ikrâra vekîl olup hasm-ı câhid mahzarında mezbûrenin zâtını ma‘rifet-i şer‘iyye ile ârifân olan İbrahim b. Hasan ve Sâlih Çelebi b. Mehmed şehâdetleri ile şer‘an vekâleti sâbite olan Nasuh Efendi b. Abdüsselâm [95a] meclis-i şer‘-i şerîfde müteveffât-ı mezbûrenin muhallefâtından vâzı‘ü’l-yed olan zevci işbu râfi‘ü’l-kitâb mûmâ-ileyh Abdülkādir Efendi mahzarında bi’l-vekâle ikrâr ve takrîr-i kelâm edip müvekkilem mezbûre Kerime Hâtun kızı müteveffât-ı mezbûre Atiyye’nin muhallefâtından benim iki sehim hisse-i mezkûreme isâbet ve intikāl eden beş bin üç yüz kırk sekiz akçe hakkımı mûmâ-ileyh Abdülkādir Efendi yedinden bi’t-tamâm ahz ve kabz eyledim ba‘de’l-yevm kızı müteveffât-ı mezbûrenin muhallefâtına müte‘allika cemî‘ da‘vâdan mûmâ-ileyh Abdülkādir Efendi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: İshak Efendi b. Veli Müderris, Eyüb Efendi b. Mehmed, Molla Mustafa b. Mehmed, Sâlih Çelebi b. Mehmed, Abdi Çelebi b. ( ), Yusuf b. Abdullah, Hüseyin b. Ali.

(EYÜB90 - cilt: 31, sayfa: 500 - Hüküm no: 617 - Orijinal metin no: [94b-4])﻿

﻿

﻿

618. Hüküm

Vefat eden Musa b. Ramazan’ın Abdullah Efendi b. Ahmed Efendi’yi vasî tayin ettiğinin tespiti

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de bi’l-fi‘l emîn-i Beytülmâl olan Ahmed Çelebi b. Mehmed meclis-i şer‘-i şerîfde işbu râfi‘ü’l-kitâb Abdullah Efendi b. el-merhûm Ahmed Efendi mahzarında bi’l-emâne üzerine da‘vâ ve takrîr-i kelâm edip mûmâ-ileyh Abdullah Efendi’nin medîne-i mezbûrede Takyecibaşı mahallesinde vâki‘ mülk menzilinde müsâferet vechi üzre sâkin iken bundan akdem vefât eden Musa b. Ramazan nâm kimesnenin zâhirde vâris-i ma‘rûfu olmamağla terekesi Beytülmâle âid olmuş iken mezbûr Abdullah Efendi mecmû‘ terekesine vaz‘-ı yed eder suâl olunup tereke-i müteveffâ-yı mezbûrdan kasr-ı yed edip bana teslîme tenbîh olunmak matlûbumdur dedikde gıbbe’s-suâl mûmâ-ileyh Abdullah Efendi cevâbında fi’l-hakīka müteveffâ-yı mezbûr Musa marîz ve sâhib-i firâş iken nukūd ve menkūlât ve sâir kalîl ve kesîr ism-i mâl ıtlâk olunur cemî‘ terekesinden yüz guruşunu hîn-i fevtinde techîz ve tekfîne ve sâir mevtâ-yı müslimîne lâzım ve lâ-büd olan mesâlihe harc ve sarf olunup ve mâ‘adâ kalan terekesini ba‘de’l-bey‘ semenlerini mezkûr Takyeci mescidi şerîfinde eczâ-i şerîfe vaz‘ olunmak üzre vasiyyet edip vesâyâsını ber vech-i muharrer tenfîz için beni vasiyy-i muhtâr nasb ve ta‘yîn edip ben dahi vesâyet-i merkūmeyi kabûl ve merâsimini edâya ta‘ahhüd etmekle ber mûceb-i vasiyyet müteveffâ-yı mezkûrun terekesine vaz‘-ı yed eyledim diyecek, isre’l-istintâk ve akībe’l-inkâr ve gıbbe talebi’l-beyyine mûmâ-ileyh Abdullah Efendi’den takrîrine mutâbık beyyine taleb olundukda udûl-i ricâlden olup medîne-i mezkûrede Câmi‘-i Kebîr mahallesi sükkânından Hüseyin Efendi b. Ahmed ve el-Hâc Hasan b. Mehmed nâm kimesneler li ecli’ş-şehâde mahfil-i kazâda hâzırân olup istişhâd olunduklarında fi’l-vâki‘ müteveffâ-yı mezbûr Musa minvâl-i muharrer üzre marîz ve sâhib-i firâş iken nukūd ve menkūlât ve sâir kalîl ve kesîr ism-i mâl ıtlâk olunur cemî‘ terekesinden yüz guruşunu hîn-i fevtinde techîz ve tekfînine ve sâir mevtâ-yı müslimîne lâzım olan mesâlih için harc ve sarf olunup mâ‘adâ kalan terekesini ba‘de’l-bey‘ semenlerini mezkûr Takyeci mescidi şerîfinde eczâ-i şerîfe vaz‘ olunmak üzre vasiyyet edip ber vech-i muharrer vesâyâsını tenfîz için mûmâ-ileyh Abdullah Efendi’yi bizim huzûrumuzda vasiyy-i muhtâr nasb ve ta‘yîn ve ihtiyâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm, mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin Efendi Mukayyid, Nasuh Efendi b. Abdüsselâm, Mehmed b. Eyüb, Hüseyin b. Ali, Mustafa Efendi el-Kâtib.

(EYÜB90 - cilt: 31, sayfa: 501 - Hüküm no: 618 - Orijinal metin no: [95a-1])﻿

﻿

﻿

619. Hüküm

Avanos v. Tomas’la kardeşi Bağdasar’ın miras konusunda birbirlerinin zimmetlerini ibra etmesi

Mahmiye-i İstanbul’da hısnı ebvâbından Balatkapısı dâhilinde Loncayeri demekle ma‘rûf mahalde sâkin Avanos v. Tomas nâm zimmî mahfil-i kazâda li ebeveyn er karındaşı râfi‘ü’r-rakīm Bağdasar nâm Ermeni muvâcehesinde ikrâr-ı tâm ve takrîr-i kelâm edip bundan akdem mürd olan babamız Tomas nâm hâlikin verâseti ikimize münhasıra olmağla babamız hâlik-i mezbûrun terekesinden olan nukūd ve arûz ve menkūlât ve sâir ism-i mâl ıtlâk olunur kalîl ü kesîr ve celîl ü hakīr metrûkâtını alâ mâ farazallâh beynimizde tevzî‘ ve taksîm edip benim nısf hisse-i şâyi‘ama isâbet eden hakkımı bi’t-tamâm ahz ve kabz eyledim min ba‘d babam hâlik-i mezbûrun metrûkâtına müte‘allika da‘vâdan her birimiz âharın zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Ali b. İslâm, Yusuf b. Abdullah, Manas [v.] Aydın, Karabet [v.] Yani, Yanaki [v.] Hristo, Ayvas [v.] Yanik.

(EYÜB90 - cilt: 31, sayfa: 502 - Hüküm no: 619 - Orijinal metin no: [95a-2])﻿

﻿

﻿

620. Hüküm

İbrahim b. Receb’in satın aldığı cariyenin ücretinden İbrahim Ağa b. Muzaffer’e borçlu olduğu

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Şah Sultan mahallesi sükkânından işbu râfi‘ü’l-kitâb İbrahim Ağa b. Muzaffer nâm kimesne meclis-i şer‘-i şerîfde diğer İbrahim Bey b. Receb mahzarında üzerine da‘vâ ve takrîr-i kelâm edip orta boylu, kara gözlü, kara kaşlı Çerkesiyyetü’l-asl gāib ani’l-meclis Gülnûş bt. Abdullah nâm câriye-i memlûkemi târih-i kitâbdan beş gün mukaddem mezbûr İbrahim Bey’e iki yüz yetmiş beş esedî guruşa bey‘-i kat‘î ile bey‘ ve teslîm ol dahi üç güne değin muhayyer olmak üzre iştirâ ve tesellüm ve kabûl eyledikden sonra semeni olan meblağ-ı mezkûrun yirmi beş guruşunu mezbûr İbrahim yedinden ahz ve kabz edip zimmetinde iki yüz elli esedî guruş hakkım bâkī kalmışidi hâlâ müddet-i hıyâr tamâm oldukdan sonra iki gün dahi istihdâm ve mürûr etmekle meblağ-ı bâkī-i mezkûru taleb eylediğimde edâdan imtinâ‘ eder suâl olunup edâsına tenbîh olunmak matlûbumdur dedikde gıbbe’s-suâl mezbûr İbrahim Bey cevâbında fi’l-hakīka câriye-i mevsûfe-i merkūme Gülnûş’u meblağ-ı mersûm iki yüz yetmiş beş esedî guruşa müdde‘î-i mezbûr İbrahim Ağa’dan vech-i muharrer [üzre] iştirâ ve tesellüm edip meblağ-ı mezkûrun yirmi beş guruşunu [95b] müdde‘î-i mezbûra def‘ ve teslîm eyleyip bâkī zimmetinde iki yüz elli esedî guruş kaldığını ve müddet-i hıyâr tamâmından sonra iki gün dahi mürûr ve istihdâm eylediğini tav‘an ikrâr ve i‘tirâf etmeğin alâ mûcebi ikrârihî meblağ-ı bâkī-i mezkûr iki yüz elli esedî guruşu müdde‘î-i mezbûr İbrahim Ağa’ya edâ ve teslîme mezbûr İbrahim Bey’e tenbîh birle mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin Beşe b. Receb Çukadâr, Mehmed b. Eyüb, Ali b. İslâm, Ali b. Abdullah.

(EYÜB90 - cilt: 31, sayfa: 502 - Hüküm no: 620 - Orijinal metin no: [95a-3])﻿

﻿

﻿

621. Hüküm

Saime bt. Abdullah’ın evini küçük oğlunun vasîsi Mehmed Efendi b. Ahmed’e istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sâkinelerinden Saime bt. Abdullah nâm hâtun tarafından husûs-ı âti’l-beyânı ikrâra vekîli olup hasm-ı câhid-i şer‘î mahzarında mezbûreyi ma‘rifet-i şer‘iyye ile ârifân olan Osman b. Mehmed ve Mustafa Çelebi b. Mehmed nâm kimesneler şehâdetleriyle şer‘an vekâleti sâbite olan müvekkile-i mezbûrenin zevci Hüseyin Çelebi b. Ebûbekir nâm kimesne meclis-i şer‘-i şerîfde mahalle-i merkūme sükkânından olup kendi sulbî sagīr oğlu Musa’nın tesviye-i umûruna kıbel-i şer‘-i hatîrden mansûb vasî olan işbu râfi‘ü’l-kitâb Mehmed Efendi b. Ahmed mahzarında bi’l-vekâle ikrâr-ı tâm ve takrîr-i kelâm edip zevce-i müvekkile-i mezbûre Saime Hâtun silk-i mülkünde münselik olup mahalle-i mezbûrede vâki‘ bir tarafdan Hayyât Mehmed Çelebi mülkü ve bir tarafdan sayacı Mahmud mülkü ve bir tarafdan ba‘zan Sâliha Hâtun mülkü ve ba‘zan Hasan Beşe veresesi mülkleri ve ba‘zan Halil Bey mülkü ve bir tarafdan tarîk-i âm ile mahdûd menzilimi cemî‘ tevâbi‘i ve levâhıkı ile vasî-i mezbûr Mehmed Efendi’ye altmış kıt‘a esedî guruşa bi tarîki’l-istiğlâl bey‘ ve teslîm ol dahi sagīr-i mezbûr malıyla tarîk-i mezkûr üzre iştirâ ve tesellüm ve kabûl eyleyip semeni olan meblağ-ı mezbûr altmış guruşu vasiyy-i mezbûr yedinden tamâmen ahz ve kabz eylediğimden sonra yine vasiyy-i mezbûr menzili mahdûd-ı mezkûrı târih-i kitâbdan her senesi dokuz esedî guruşdan üç sene tamâmına değin cem‘an yirmi yedi guruş ücret ile bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Halil Bey b. Hasan, İbrahim Çelebi b. Mustafa, Ali Çavuş b. Mehmed, Abdi b. Mehmed, Mehmed b. Eyüb.

(EYÜB90 - cilt: 31, sayfa: 503 - Hüküm no: 621 - Orijinal metin no: [95b-1])﻿

﻿

﻿

622. Hüküm

Ölen Bakkal Dimo’nun vârisinin kardeşi Yorgi v. Franko olduğunun tespiti

Vilâyet-i Rumeli’nde Gerbeniş kazâsına tâbi‘ Nostimo nâm karye ahâlîsinden işbu râfi‘ü’r-rakīm Yorgi v. Franko nâm zimmî meclis-i şer‘-i şerîf-i enverde Hazret-i Ebâ Eyyûb el-Ensârî evkāfı’na bi’l-fi‘l mütevellî olan fahrü’l-akrân Yusuf Ağa tarafından husûs-ı âti’z-zikre vekîl-i sâbitü’l-vekâlesi olup hazret-i müşârün-ileyh evkāfına hâsıl kayd olan beytülmâlin emîni olan Ahmed Çelebi b. Mehmed mahzarında üzerine da‘vâ ve takrîr-i kelâm edip medîne-i mezbûre mahallâtından Nişancı Paşa mahallesinde sâkin bakkal iken bundan esbak mürd olan Dimo nâm zimmînin ben li ebeveyn er karındaşı ve bi’l-inhisâr vârisi olup cemî‘ metrûkâtı bana âid olmuş iken emîn-i mezbûr Ahmed Çelebi mürd-i mezbûrun zâhirde vâris-i ma‘rûfu olmamak zu‘muyla metrûkâtına vaz‘[-ı yed] eder suâl olunup kasr-ı yedine ve bana teslîme tenbîh olunmak matlûbumdur dedikde gıbbe’s-suâl emîn-i mezbûr Ahmed Çelebi metrûkât-ı mürd-i mezbûra vaz‘-ı yedini ikrâr lâkin müdde‘î-i mezbûrun verâsetini inkâr edicek müdde‘î-i mezbûr Yorgi’den da‘vâsına mutâbık beyyine taleb olundukda udûl-i ricâlden mahalle-i mezbûre Nişancı mahallesinden olup karye-i mezbûra karîb Mızrak nâm karye[de] sipâhi olan Mehmed Bey b. Kemnaş? nâm kimesne ile karye-i mezbûre Nostimo sükkânından Kara Yani v. Dimo nâm zimmî li ecli’ş-şehâde makām-ı kazâya hâzırân olup istişhâd olunduklarında fi’l-vâki‘ müdde‘î-i mezbûr Yorgi mezbûr Dimo’nun li ebeveyn er karındaşı ve bi’l-inhisâr vârisi olup babaları adı Frankova ve dedeleri adı Papa Nikola ve anaları adı Franko bt. Dimo ve maskat-ı re’sleri karye-i mezbûredir cemî‘ metrûkâtı müdde‘î-i mezbûr Yorgi’ye münhasıradır bundan gayrı vâris-i ma‘rûfu olduğu ma‘lûmumuz değildir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle müdde‘î-i mezbûrun verâsetini hükm ve ber mûceb-i defter vaz‘ eylediği metrûkâtı müdde‘î-i mezbûra teslîme emîn-i mezbûr Ahmed Çelebi’ye tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer [min şehr-i Ramazâni’l-mübârek] fi’s-seneti’l-mezbûr.

Şuhûdü’l-hâl: Mehmed Beşe b. ( ) Pazarbaşı, Mehmed b. Eyüb, Hüseyin b. Ali, Ali b. İslâm, Mustafa Efendi.

(EYÜB90 - cilt: 31, sayfa: 504 - Hüküm no: 622 - Orijinal metin no: [95b-2])﻿

﻿

﻿

623. Hüküm

Zâhide bt. Abdullah’ın evini Ömer Beşe b. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi sâkinelerinden Zâhide bt. Abdullah nâm hâtunun sadrî kebîr oğlu ve tarafından husûs-ı âti’l-beyânı ikrâr[a] vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mustafa b. Mehmed ve Hasan ve Abdullah nâm kimesneler şehâdetleriyle şer‘an vekâleti sâbit olan Mehmed Çelebi b. Arslan nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ömer Beşe b. Abdullah nâm kimesne mahzarında bi’l-vekâle ikrâr-ı tâm ve takrîr-i kelâm edip vâlidem müvekkile-i merkūme Zâhide Hâtun akd-i âti’z-zikr sudûruna değin silk-i mülkünde münselik olup mahalle-i mezbûrede vâki‘ bir tarafdan Ömer nâm kimesne mülkü ve bir tarafdan Süleyman Bey mülkü ve iki tarafdan tarîk-i âm ile mahdûd bir bâb tahtânî odayı ve havluyu müştemil mülk menzilini bi cümleti’t-tevâbi‘ ve’l-levâhık mezbûr Ömer Beşe’ye dokuz bin beş yüz akçeye tarafeynden îcâb ve kabûlü hâvî bey‘-i bâtt-ı [96a] sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mezbûr dokuz bin beş yüz akçeyi mezbûr Ömer Beşe yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam kalmadı mezbûr Ömer Beşe’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedi dedikde [gıbbe]’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Ramazâni’l-mübârek [li sene] ihdâ ve tis‘în ve elf.

Şuhûdü’l-hâl: Ahmed Ağa b. Mahmud, Abdullah Efendi b. Abdullah el-Müezzin, Mehmed Çelebi b. Mustafa, Hüseyin Çelebi b. Ali.

(EYÜB90 - cilt: 31, sayfa: 505 - Hüküm no: 623 - Orijinal metin no: [95b-3])﻿

﻿

﻿

624. Hüküm

İsmihan bt. Sinan’ın evini Ümmühani bt. Hüseyin’le Eyüb b. Hüseyin’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Davud Ağa mahallesi sâkinelerinden İsmihân bt. Sinan nâm hâtun tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Ali Çelebi b. Mustafa ve Mehmed b. Hasan nâm kimesneler şehâdetleri ile şer‘an vekâleti sâbite olan li ebeveyn er karındaşı Mehmed Çelebi b. Sinan meclis-i şer‘-i hatîr-i lâzımü’t-tevkīrde işbu bâ‘iseyi’l-kitâb Ümmühâni bt. Hüseyin nâm hâtun ile sadrî kebîr oğlu Eyüb b. Hüseyin nâm kimesne mahzarlarında bi’l-vekâle ikrâr-ı tâm ve takrîr-i kelâm edip kız karındaşım müvekkile-i mezbûre İsmihân akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan Ali Beşe mülkü ve bir tarafı Bîzebân Süleyman Ağa vakfı ve bir tarafı mekābir-i müslimîn ve iki tarafı tarîk-i hâs ile mahdûd bir bâb fevkānî ve bir bâb tahtânî odaları ve zât-ı eşcâr-ı müsmire ve gayr-ı müsmire bahçeyi ve bi’r-i mâyı ve kenîf ve havlu[yu] müştemil mülk menzilin sülüsünü mezbûre Ümmühâni Hâtun’a elli esedî guruşa ve sülüsânını mezbûr Eyüb’e yüz esedî guruşa ki cem‘an yüz elli esedî guruşa cemî‘ tevâbi‘ ve levâhıkı ile tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ u teslîm anlar dahi minvâl-i muharrer üzre iştirâ ve tesellüm ve kabz ve kabûl eylediklerinden sonra semeni olan meblağ-ı mezbûr yüz elli esedî guruşu mezbûre Ümmühâni ve Eyüb yedlerinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı sülüsü mezbûre Ümmühâni ve sülüsânı mezbûr Eyüb’ün mülk-i müşterâları olmuşdur keyfe mâ yeşâ’ân mutasarrıflar olsunlar dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hasan Efendi b. Mansur el-İmâm, Nasuh Efendi b. Abdüsselâm, Ahmed b. Bâli, Mustafa b. Hamza, Mustafa b. Abdullah baklava, Mahmud b. Hasan, Ahmed b. Hüseyin, Mehmed b. Eyüb.

(EYÜB90 - cilt: 31, sayfa: 505 - Hüküm no: 624 - Orijinal metin no: [96a-1])﻿

﻿

﻿

625. Hüküm

Kâtibe bt. Abdullah’ın muhâlaa yoluyla boşandığı

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Zühre Hâtun mahallesinde sâkine olan Kâtibe bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Mehmed b. Ali nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt altı yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî ve’l-ışrîn min şehri Ramazâni’l-mübârek sene ihdâ ve tis‘în ve elf.

Şuhûdü’l-hâl: Hasan b. Abdullah, Mehmed b. Eyüb, Mehmed b. Abdullah, Dilâver b. Abdullah ve gayruhüm mine’l-hâzırîn

(EYÜB90 - cilt: 31, sayfa: 506 - Hüküm no: 625 - Orijinal metin no: [96a-2, Arapça])﻿

﻿

﻿

626. Hüküm

Ölen Ahmed b. Abdullah’ın borçlularından tahsilat yapmak üzere vekil olan İbrahim’in zimmetinin ibrası

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de merhûm Koca Kasım Paşa mahallesi sâkinlerinden iken bundan akdem vefât eden Ahmed b. Abdullah’ın verâseti zevce-i metrûkesi Sâliha bt. Mustafa nâm hâtun ile sulbiye sagīre kızları Fâtıma ve Hanife ve Râbia[’ya] münhasıra olduğu şer‘an zâhir ve mütehakkik oldukdan sonra sagīrât-ı mezbûrâtın vâlideleri ve kıbel-i şer‘den mansûbe vasîleri olan merkūme Sâliha meclis-i şer‘-i şerîfde işbu râfi‘ü’l-kitâb İbrahim b. Abdullah nâm kimesne mahzarında bi’l-vesâye ikrâr-ı tâm ve takrîr-i kelâm edip zevcim müteveffâ-yı mezbûr Ahmed’den irsen sagīrât-ı mezbûrâta intikāl edip zimem-i nâsda olan hukūk-ı cem‘ ve tahsîle bundan akdem vesâyetim hasebiyle mezbûr İbrahim[’i] tarafımdan vekîl edip ol dahi vekâlet-i merkūmeyi kabûl etmiş idi hâlâ merkūm İbrahim gāibân ani’l-meclis taşçı Hasan nâm kimesneden otuz sekiz esedî guruş ve Osman Bey nâm kimesneden otuz sekiz esedî guruş ki cem‘an yetmiş altı esedî guruş tahsîl edip meblağ-ı mezbûr yetmiş altı esedî guruşu bi’t-tamâm bana def‘ u teslîm ben dahi vesâyetim hasebiyle yedinden kabz ve tesellüm eyledim min ba‘d meblağ-ı merkūmdan mezbûr İbrahim yedinde ve zimmetinde bir akçe ve bir habbe [hakkım] kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehr-i Ramazâni’l-mübârek li sene ihdâ ve tis‘în ve elf.

Şuhûdü’l-hâl: Mehmed Beşe b. Abdullah, Himmet Beşe b. Ali, Mustafa Efendi b. İsmail, Nasuh Efendi b. Abdüsselâm, Hüseyin Çelebi b. Ali.

(EYÜB90 - cilt: 31, sayfa: 507 - Hüküm no: 626 - Orijinal metin no: [96a-3])﻿

﻿

﻿

627. Hüküm

Petro v. Dimitri’nin tarlalarının tasarruf hakkını Pemo v. Göka’ya devretmesi

Vilâyet-i Rumeli’nde İstarova kazâsına tâbi‘ Humuş? nâm karye ahâlîsinden Petro v. Dimitri nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Pemo v. Göka nâm zimmî muvâcehesinde tav‘an ikrâr-ı tâm ve takrîr-i kelâm edip tefvîz-i âti’z-zikrin sudûruna değin zabt ve tasarrufumda olup karye-i mezbûre sınırı dâhilinde vâki‘ Derbend deresi ve Kızılelma ve Gorza nâm mevâzi‘de her birinin hudûd-ı beynimizde ma‘lûm üç kıt‘a tarlalarımın hakk-ı tasarruflarını ma‘rifet-i sâhib-i arz ile merkūm Pemo’ya üç bin yüz akçe bedel mukābelesinde tefvîz ve ferâğ edip ol dahi ber vech-i muharrer tefevvuz ve kabûl eyleyip bedel-i ferâğ olan meblağ-ı mezkûr üç bin yüz akçemi mersûm Pemo yedinden bi’t-tamâm ve’l-kemâl ahz ve kabz eyledim ba‘de’l-yevm zikr olunan tarlalarda vechen mine’l-vücûh alâka ve medhalim kalmadı emsâli tasarrufu gibi mahallinde zabt ve tasarrufa merkūm Pemo’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hasan b. Abdullah, Ali b. İslâm, Mehmed b. Eyüb, Mehmed b. Mahmud, Pemo [v.] Göka, Atanaş [v.] Pemo, Marti [v.] Peço, Kolo [v.] Peço.

(EYÜB90 - cilt: 31, sayfa: 507 - Hüküm no: 627 - Orijinal metin no: [96b-1])﻿

﻿

﻿

628. Hüküm

Vefat eden Hasan b. Bayram’ın daha önce evini hanımları Hatice bt. Hüseyin ile Nazenin bt. Abdullah’a paylaştırıp bağışladığı

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘den mevlânâ Mustafa Efendi b. İsmail irsâl olunup ol dahi zeyl-i kitâbda muharrerü’l-esâmî müslimîn ile Havâss-ı Aliyye kazâsına tâbi‘ Birinci nâm karyede zikri âtî menzile varıp akd-i meclis-i şer‘-i şerîf eyledikde yine karye-i mezbûrede sâkin iken bundan akdem vefât eden Hasan b. Bayram’ın zevce-i metrûkeleri işbu bâ‘iseteyi’l-vesîka Hatice bt. Hüseyin ve Nâzenin bt. Abdullah nâm hâtunlar meclis-i ma‘kūd-ı mezkûrda her biri takrîr-i kelâm ve bast-ı merâm edip zevcimiz müteveffâ-yı mezbûr Hasan hâl-i hayâtında karye-i mezbûrede vâki‘ bir tarafı es-Seyyid Abdurrahman mülkü ve bir tarafı Ahmed Ağa mülkü ve bir tarafı Süleyman Ağa mülkü ve bir tarafı tarîk-i âm ile mahdûd iki bâb tahtânî oda ve fırın ve bi’r-i mâ ve havlu ve kenîf ve bir mikdâr bahçeyi müştemil mülk menzilini bi cümleti’t-tevâbi‘ ve’l-levâhık ba‘de’t-tahliyyeti’ş-şer‘iyye ifrâz edip bi tarîki’l-münâsafa her birimize hibe ve temlîk ve teslîm edip biz dahi meclis-i hibede her birimiz ber vech-i muharrer ittihâb ve tesellüm ve temellük ve kabûl eyledikden sonra yine müteveffâ-yı mezbûr hâl-i hayâtında menzili mezkûru ve arsasını ifrâz ettiğini kendi yediyle alâmet-i fâsıla vaz‘ u ta‘yîn etmiş idi hâlâ menzili mahdûd-ı mezkûr ba‘de’l-mu‘âyene ve’l-müşâhede tecdîd-i alâmât-ı fâsıladan sonra husûs-ı mezkûra vukūfu olup yine karye-i mezbûre sükkânından olan hâzırûn bi’l-meclis Mustafa Halîfe b. Ali ve Halil Bey b. el-Hâc Davud ve Ali Çelebi b. Mehmed ve diğer Ali Çelebi b. Mustafa ve Solak Mehmed Çelebi nâm kimesnelerden vâki‘ hâl istintâk olunup takrîrleri tahrîr olunmak matlûbumdur dediklerinde menzili mezkûrda vâki‘ kiraz ağacı dibinden tûlen ve arzen bi hesâb-ı terbî‘î beş yüz yirmi sekiz zirâ‘ arsa ve üzerinde mebnî bir bâb tahtânî oda ifrâz ve merkūme Nâzenin hissesine ta‘yîn olunup ve yine menzili mezkûrda vâki‘ fırın dibinden kezâlik tûlen ve arzen bi hesâb-ı mezbûr beş yüz yirmi sekiz zirâ‘ arsa ve üzerinde mebnî bir bâb tahtânî oda ifrâz ve mersûme Hatice’nin hissesine ta‘yîn olundukdan sonra merkūmetân Nâzenin ve Hatice dahi her biri bi’t-terâzî kabz ve kabûl ve zikr olunan bi’r-i mâ beynlerinde müşterek kalıp tecdîd-i alâmât-ı fâsıla ettiklerinden sonra merkūmûn Mustafa Halîfe ve Halil Bey ve Ali Çelebi ve diğer Ali Çelebi ve Solak Mehmed Çelebi dahi istintâk olundukda her biri cevâbında fi’l-hakīka müteveffâ-yı mezbûr Hasan hâl-i hayâtında menzili mahdûd-ı mezkûru ba‘de’l-ifrâz ve nasb-ı alâmâti’l-fâsıla mersûmetân Nâzenin ve Hatice’ye hibe ve temlîk ve teslîm ettiğinden ber vech-i muharrer ifrâz ve teslîm etmiş idi deyû her biri alâ tarîki’ş-şehâde haber verdiklerini mevlânâ-yı mezbûr mahallinde tahrîr ba‘dehû ma‘an irsâl olunan çukadâr Hüseyin Beşe b. Receb ve Mehmed b. Eyüb ile meclis-i şer‘a gelip her biri alâ vukū‘ihi inhâ ve takrîr etmeleriyle mâ cerâ bi’t-taleb ketb olundu. Fi’l-yevmi’s-sâlis ve’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Halil Bey b. Davud, Ömer b. Abdullah, Ali b. Mustafa, Mehmed b. Çukadâr, Receb Efendi Türbedâr, Ali b. İslâm, Mehmed b. Eyüb.

(EYÜB90 - cilt: 31, sayfa: 508 - Hüküm no: 628 - Orijinal metin no: [96b-2])﻿

﻿

﻿

629. Hüküm

Rabia bt. Nezir Usta’nın evini Ali Bey b. Ömer’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Davud Ağa mahallesi sâkinelerinden Râbia bt. Nezir Usta nâm hâtunun vâlidesi ve tarafından husûs-ı âti’l-beyânı ikrâra vekîli olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân olan Mehmed Çelebi b. Mustafa ve Mustafa b. Ali nâm kimesneler şehâdetleriyle şer‘an vekâleti sâbite olan Âişe bt. Yusuf nâm hâtun meclis-i şer‘-i hatîr-i lâzımü’t-tevkīrde işbu râfi‘ü’l-kitâb Ali Bey b. Ömer nâm kimesne mahzarında bi’l-vekâle ikrâr-ı tâmm ve takrîr-i kelâm edip sadriye kızım müvekkile-i merkūme Râbia akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan İmâm Hasan Efendi mülkü ve bir tarafdan ba‘zan imâma meşrûta menzil ve ba‘zan müezzine meşrûta menzil ve bir tarafdan ba‘zan Çâşnigirzâde Âişe Hâtun mülkü ve ba‘zan bezzâzistânî İbrahim Çelebi mülkü ve ba‘zan Ali Çelebi’ye meşrûta vakf menzil ve bir tarafdan tarîk-i âm ile mahdûd olup dâhiliyyesinde bir fevkānî oda ve bir sofa ve tahta-pûş ve kiler ve kenîfi ve tahtânî bir oda ve matbah ve bi’r-i mâ ve kenîf ve bahçeyi ve hâriciyyesinde bir fevkānî oda ve tahtında ahır ve kenîfi müştemil menzilini cemî‘ tevâbi‘ ve levâhıkı ile mezbûr Ali Bey’e dört yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr dört yüz esedî guruşu mezbûr Ali Bey yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmadı mezbûr Ali Bey’in mülk-i müşterâsıdır keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hasan Efendi el-İmâm, Nasuh Efendi el-Müezzin, Abdülkādir Beşe b. Yusuf, İbrahim Çelebi b. Mehmed, Hüseyin Beşe b. Receb, Hüseyin Çelebi b. Ali, Abdullah Çelebi b. Hasan Efendi, Ahmed b. Hasan, Mustafa Beşe b. Hüseyin Hallâc.

(EYÜB90 - cilt: 31, sayfa: 509 - Hüküm no: 629 - Orijinal metin no: [96b-3])﻿

﻿

﻿

630. Hüküm

Kirana bt. Mihal’in evini Papa Şerafim v. Vasiliko’ya satması

Havâss-ı Aliyye kazâsı a‘mâlinden Ereğli kasabası mahallâtından Metrepolid mahalle[si] sâkinelerinden Kirana bt. Mihal nâm nasrâniyye meclis-i şer‘-i şerîfde işbu râfi‘ü’s-sifr Papa Şerafim v. Vasiliko nâm zimmî muvâcehesinde ikrâr ve takrîr-i kelâm edip akd-i âtî sudûruna değin yedimde mülküm ve hakkım olup mahalle-i mezbûrede vâki‘ bir tarafı Todori v. Yani zimmî mülkü ve bir tarafı Aleksandri v. Dekyanoz zimmî mülkü ve iki tarafı tarîk-i âm ile mahdûd bir bâb fevkānî ve bir bâb tahtânî odalar ve bir dip dut ağacı ve havluyu müştemil olup bundan akdem zevcim Niyor v. Duka nâm zimmîden semen-i ma‘lûme iştirâ eylediğim mülk menzilimi cemî‘ tevâbi‘i ile mezbûr Papa Şerafim’e dört bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyleyip semeni olan meblağ-ı mezbûr dört bin akçeyi müşterî-i mezbûr yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur mezbûr Papa Şerafim’in mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Ali b. İslâm, Ali b. Abdullah, Yani [v.] Franko, Manol [v.] Kostantin, Dimitri [v.] Kalave, Yorgi [v.] Yoryo?.

(EYÜB90 - cilt: 31, sayfa: 510 - Hüküm no: 630 - Orijinal metin no: [97a-1])﻿

﻿

﻿

631. Hüküm

Şahbaz bt. Abdullah’ın menzil yarı hissesini kocası Ömer Çelebi b. Şaban’a satması

Medîne-i Hazret-i Ebâ Eyyûb el-Ensârî’de Sofular mahallesi sâkinelerinden Şahbaz bt. Abdullah nâm hâtun meclis-i şer‘-i şerîfde zevci işbu râfi‘ü’l-kitâb Ömer Çelebi b. Şaban mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafı Ömer Beşe mülkü ve bir tarafı Receb Beşe mülkü ve bir tarafı Yusuf Çelebi mülkü ve bir tarafı tarîk-i hâs ile mahdûd bir bâb fevkānî ve bir bâb tahtânî odaları ve Ömer Beşe ile müşterek bi’r-i mâ ve kenîfi müştemil mülk menzilimin nısfını, zevcim mezbûr Ömer Çelebi’ye dört bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl ve kabz eyledikden sonra semeni olan meblağ-ı mezbûr dört bin akçeyi zevcim mezbûr Ömer Çelebi yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrun nısfında vechen mine’l-vücûh alâka ve medhalim yokdur mezbûr Ömer Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: Seydî Beşe b. Hüseyin, Ali Beşe b. Mehmed, Mustafa b. Süleyman, Halil b. Mehmed, Ömer Beşe b. Mehmed.

(EYÜB90 - cilt: 31, sayfa: 510 - Hüküm no: 631 - Orijinal metin no: [97a-2])﻿

﻿

﻿

632. Hüküm

Fâtıma bt. Ebûbekir’in bazı eşyalarını Fâtıma bt. Hüseyin’e hibe etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Cebecibaşı mahallesi sâkinelerinden Fâtıma bt. Ebûbekir nâm hâtun meclis-i şer‘-i şerîfde işbu râfi‘ü’l-kitâb diğer Fâtıma bt. Hüseyin nâm hâtun muvâcehesinde ikrâr ve takrîr-i kelâm edip hibe-i âtiyetü’z-zikrin sudûruna değin silk-i mülk-i sahîhimde münselik emlâkimden beş beledî yastık ve dört köhne yorgan ve iki beledî döşek ve üç tencere ve dört sahan ve bir güğüm ve bir bakraç ve bir tas ve bir tava ve bir sini mezbûre Fâtıma’ya bi safkatin vâhide hibe-i sahîha-i şer‘iyye ile hibe ve teslîm ve temlîk edip ol dahi meclis-i hibede minvâl-i muharrer üzre ittihâb ve tesellüm ve temellük ve kabz eyledikden sonra ba‘de’l-yevm mârrü’z-zikr eşyâda vechen mine’l-vücûh alâka ve medhalim yokdur mezbûre diğer Fâtıma’nın mülk-i mevhûbesi olmuşdur keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Ramazâni’l-mübârek fi’s-seneti’l-mezbûr.

Şuhûdü’l-hâl: Ali Efendi b. ( ) el-İmâm, Osman Efendi b. Mehmed, Halil Halîfe el-Müezzin, Hüseyin b. Murad, [el]-Hâc Ramazan b. Osman, Yusuf Çelebi b. Osman.

(EYÜB90 - cilt: 31, sayfa: 511 - Hüküm no: 632 - Orijinal metin no: [97a-3])﻿

﻿

﻿

633. Hüküm

Hatice bt. Osman’ın muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından İslâm Bey mahallesinde sâkine olan Hatice bt. Osman nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-râfi‘-i hâze’l-kitâb Ahmed b. Mehmed nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt bin beş yüz akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fî sitte şehri Ramazâni’l-mübârek sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Mehmed b. Eyüb, Hüseyin b. Ali, Nasuh Efendi b. Abdullah

(EYÜB90 - cilt: 31, sayfa: 511 - Hüküm no: 633 - Orijinal metin no: [97a-4, Arapça])﻿

﻿

﻿

634. Hüküm

Musa Bey’in kölesi Yusuf b. Abdullah’ı azat etmesi

Düstûr-ı mükerrem müşîr-i müfahham vezîr-i sânî Mustafa Paşa hazretlerinin mataracıbaşısı olan fahrü’l-akrân Musa Bey b. ( ) tarafından akd-i âti’l-beyânı ikrâra vekîl olup İbrahim Çelebi b. Mahmud ve Şâhin Bey b. Abdullah nâm kimesneler şehâdetleriyle şer‘an vekâleti sâbite olan Ahmed Çelebi b. Mehmed meclis-i şer‘-i şerîfde müvekkili mezbûrun kendiye rıkkını mu‘terif işbu orta boylu, açık kaşlı, kara gözlü Rûsiyyü’l-asl bâ‘isü’l-kitâb Yusuf b. Abdullah mahzarında bi’l-vekâle ikrâr ve takrîr-i kelâm edip müvekkili mezbûr Musa Bey mevsûf-ı mezkûr Yusuf’u cemî‘ malından ifrâz edip hasbeten lillâhi te‘âlâ ve hasbeten li rûhi resûlihi’l-mu‘allâ i‘tâk ve tahrîr-i zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı merkūm Yusuf sâir ahrâr-ı asliyyîn gibi hür olup mevâlî-i utekā için sâbit olan hakk-ı velâdan gayrı üzerinde hakkım kalmadı dedi dedikde mâ cerâ bi’t-taleb ketb olundu. Fî selhi şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: İbrahim Beşe b. ( ) Tüfenkçi, Ahmed Çelebi b. ( ), Mahmud Beşe b. Süleyman Beşe, Halil Ağa, Mehmed Eyüb, Mehmed Çelebi, Abdülbâkī Efendi.

(EYÜB90 - cilt: 31, sayfa: 512 - Hüküm no: 634 - Orijinal metin no: [97a-5])﻿

﻿

﻿

635. Hüküm

Katledilen Bostancı Yorgi ile oğlu Nikola’nın cesetlerinin muayenesi ve Burgaz köyü ahalisinden vârislerinin davacı olmadığı

Havâss-ı Aliyye kazâsına tâbi‘ Burgaz nâm karye ahâlîsinden Codar v. Pandazi ve Üskülî v. Franko ve Hristo v. Aviro ve Manol v. Yorgi ve Foti v. Hristo ve Yani v. Dimitri ve Mihal v. Riz ve Yorgi v. Aleksandri nâm zimmîler meclis-i şer‘-i şerîfde her biri takrîr-i kelâm edip yine karye-i mezbûre ahâlîsinden olup karye-i mezbûre kurbunda Fındıklı bostanı demekle ma‘rûf bostanda bostancı olan Yorgi v. Yani ve sulbî kebîr oğlu Nikola nâm zimmîler işbu târih-i kitâba gecesi zebh olunmuş bulunmağın hâlâ kıbel-i şer‘den üzerlerine varılıp vâki‘ hâl ba‘de’l-keşf ve’l-mu‘âyene ketb ve tahrîr olunmak matlûbumuzdur dediklerinde savb-ı şer‘-i hatîrden mevlânâ Mustafa Efendi b. İsmail irsâl olunup ol dahi hâssa bostancı hasekilerinden Ali Ağa b. Pîrî ve sâir zeyl-i kitâbda muharrerü’l-esâmî müslimîn ile maktûlân-ı merkūmânın üzerlerine varıp keşf ve nazar olundukda fi’l-hakīka mersûmân Yorgi ve Nikola mezbûhan mürd olunduğunu mu‘âyene ve müşâhede eylediklerinden sonra hâlik-i merkūm Yorgi’nin zevcesi Maryero bt. İstati ve sulbî kebîr âhar oğlu Labno nâm zimmî meclis-i ma‘kūd-ı mezkûrda her biri takrîr-i kelâm edip mûrisimiz hâlikân-ı mezbûrân Yorgi ve Nikola’nın dem ve diyetine müte‘allika zikr olunan Burgaz karyesi ahâlîsiyle min ba‘d da‘vâ ve nizâ‘ımız yokdur dediklerinde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Yusuf b. Abdullah ve Ahmed Bey ile meclis-i şer‘a gelip her biri alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mustafa Efendi b. ( ) el-Hatîb, Ahmed Efendi b. Ali el-İmâm, Ahmed b. Hasan, Halil b. Sefer, Mehmed b. Eyüb, Ali b. Abdullah, İbrahim b. Şaban.

(EYÜB90 - cilt: 31, sayfa: 512 - Hüküm no: 635 - Orijinal metin no: [97b-1])﻿

﻿

﻿

636. Hüküm

Mustafa Ağa b. Hüseyin’in menzil, bostan, çiftlik ve tarlalarını Hüseyin Ağa b. Hüseyin Ağa’ya satması

Husûs-ı âti’l-beyânın mahallinde ketb ve tahrîri iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi Havâss-ı Aliyye kazâsı a‘mâlinden Küçükçekmece nâhiyesine tâbi‘ Küçüknakkaş nâm karyede vâki‘ zikr-i âtî menzile varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde karye-i mezkûre sükkânından Mustafa Ağa b. Hüseyin nâm kimesne meclis-i ma‘kūd-ı mezkûrda işbu kitâb-ı sıhhat-nisâbın sâhibi olup düstûr-ı ekrem müşîr-i efham nizâmü’l-âlem muslih-i mesâlih-i benî âdem devletlü ve sa‘âdetlü sadr-ı âlî hazretlerinin yeğeni olan iftihârü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-câhi’l-menî‘ sa‘âdetlü Hüseyin Ağa b. Hüseyin Ağa hazretleri taraf-ı bâhirü’ş-şereflerinden husûs-ı âti’z-zikre vekîl olup nehc-i şer‘î ve tarîk-i mer‘î üzre vekâleti şer‘an sâbite olan fahrü’l-eşbâh Hüseyin Ağa b. Abbas mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup karye-i mezbûrede vâki‘ bir tarafdan Hüseyin Paşazâde mülkü ve bir tarafdan deryâ ve bir tarafdan tarîk-i âm ile mahdûd olup etrâf-ı erba‘ası dehlizli bir köşk ve altında iki oda ve bir salonlu ve bir camekânlı hamamı ve bir tahtânî oda ve bir sofayı ve bir matbah ve bir fırın ve kenîf ve birinin üstünde ve birinin yanında ocaklı oda iki çatma anbarı ve nısfı ahır samanlığı ve bir öküz ahırı ve iki ırgad odası ve bir tokat ve bir su kuyusu ve bir mikdâr arsa ve bahçe ve altı dönüm bir kıt‘a bağı ve muttasıl iki dönüm enâr bahçesi ve tahmînen beş keyl tohum alır eşcâr-ı müsmireyi hâvî bahçeyi müştemil mülk menzilde olan nısf hisse-i şâyi‘amı bi cümleti’t-tevâbi‘ ve’l-levâhık ve menzili mezkûr kurbunda vâki‘ merhûm ve mağfûrun-leh Sultan Bayezid Hân-ı Velî hazretleri evkāfına senede yüz otuz iki akçe mukāta‘ası olup iki tarafı hanım tarlası ve bir tarafı Mustafa Çelebi tarlası ve bir tarafı deryâ ile mahdûd bir dolap kapısını hâvî bir lahana bostanında olan nısf hisse-i şâyi‘amı dahi ve benim kendi mülküm olup menzili mezkûrda mevcûd beş re’s kara sığır öküzü ve altı re’s inek ve dört re’s buzağı ve altmış keyl buğday ve elli keyl alef ve kırk keyl şa‘îr ve yirmi keyl kaplıca ve on beş keyl burçak ve otuz çit saman ve bir büyük ve dört aded küçük saban demiri âlâtıyla ve iki mükemmel araba ve üç döğen tahtası ve beş bel ve altı çapa ve bir demir tarak ve bir balta ve bir çalı tırpanı ve bir otluk tırpanı ve yedi aded burgu ve iki yularlı keser ve bir destere ve bir el değirmeni ve üç fıçı ve bir ekmek teknesi ve iki gürz ve bir kebîr kantar ve iki demir şiş ve bir kelberi ve bir atla ve bir bukağımı müvekkili mûmâ-ileyh Hüseyin Ağa’ya altı yüz kıt‘a esedî guruşa bi safkatin vâhide tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip vekîl-i mezbûr dahi iştirâ ve tesellüm ve temellük ve kabûl eyledikden sonra yine merkūm-ı müşârün-ileyh evkāfından olup karye-i mezbûre sınırı dâhilinde vâki‘ İncepâre demekle ma‘rûf bir tarafı Mustafa Çelebi tarlası ve bir tarafı İbrahim tarlası ve bir tarafı deryâ ve bir tarafı tarîk-i âm ile mahdûd bir kıt‘a tarla ve kurbunda vâki‘ bir tarafı hanım tarlası ve bir tarafı deryâ ve bir tarafı Mustafa Çelebi tarlası ve bir tarafı tarîk-i âm ile mahdûd bir kıt‘a tarla ve yine bir tarafı umdetü’l-muhadderât Beyhan Sultan tarlası ve bir tarafı sazlık ve bir tarafı hanım tarlası ve bir tarafı tarîk-i âm ile mahdûd tahmînen otuz keyl tohum istî‘âb eder bir kıt‘a tarla ve yine mezarlık üstünde Keylik? demekle ma‘rûf bir kıt‘a tarla ve yine Kartaltepe demekle ma‘rûf mevzi‘de bir kıt‘a tarla ve Soğuksu nâm mahalde bir kıt‘a tarla ve Hünkâryolu altında bir kıt‘a tarla ki cem‘an yedi kıt‘a tarlalarımın dahi hakk-ı tasarruflarını ma‘rifet-i sâhib-i arz ile müvekkili mûmâ-ileyh Hüseyin Ağa hazretlerine iki yüz kıt‘a esedî guruş bedel mukābelesinde tefvîz ve ferâğ edip vekîl-i mezbûr Hüseyin Ağa dahi ber vech-i muharrer tefevvuz ve kabûl eyledikden sonra semen-i mezbûr ile bedel-i mezkûrun cem‘an sekiz yüz esedî guruşu [98a] vekîl-i mezbûr yedinden bi’t-tamâm ahz ve kabz eyledim ba‘de’l-yevm emlâk-i mezbûre ile arâzi-i merkūmede alâkam kalmadı müvekkili mezbûr keyfe mâ yeşâ’ mutasarrıf olup tarlaları dahi emsâli gibi tasarruf eylesin dedikde vâki‘ hâli mevlânâ-yı mezbûr mahallinde tahrîr ba‘dehû ma‘an irsâl olunan Hasan Beşe b. Receb ve Mehmed b. Eyüb ile meclis-i şer‘a gelip her biri alâ vukū‘ihi inhâ ve takrîr etmeleriyle mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Solakzâde El-Hâc Mehmed Çelebi b. Hüseyin, Zülfikār b. Mustafa, Ahmed Halîfe b. Ali el-İmâm, Mustafa Beşe b. Mehmed, Osman b. Ahmed, Ali b. Abdülkādir, Ahmed Çelebi b. ( ) Çukadâr, Mustafa Çelebi el-İmâm.

(EYÜB90 - cilt: 31, sayfa: 513 - Hüküm no: 636 - Orijinal metin no: [97b-2])﻿

﻿

﻿

637. Hüküm

Kaçanoğlu Mehmed’in Mehmed b. Abdullah’daki alacağını tahsil ettiği

Havâss-ı Aliyye kazâsına tâbi‘ nâhiye-i Terkos’da nefs-i Terkos karyesi sükkânından Kaçanoğlu demekle ma‘rûf Mehmed nâm kimesne meclis-i şer‘-i şerîf-i enverde yine karye-i merkūmede sâkin işbu râfi‘ü’l-kitâb Şumlu Mehmed b. Abdullah tarafından meblağ-ı âti’l-beyânı edâya vekîl-i müsecceli olan Çontuk Mehmed b. Ahmed nâm kimesne mahzarında tav‘an ikrâr-ı tâm ve takrîr-i kelâm edip müvekkili mezbûr Şumlu Mehmed zimmetinde cihet-i deyn-i şer‘îden yirmi beş esedî guruş hakkım olmağla meblağ-ı mezbûru Çontuk Mehmed vekâleti hasebiyle bana bi’t-tamâm def‘ ve teslîm ben dahi ahz ve kabz eyledim ba‘de’l-yevm meblağ-ı mezbûr yirmi beş esedî guruşdan müvekkili merkūm Şumlu Mehmed zimmetinde bir akçe ve bir habbe hakkım kalmadı meblağ-ı mezkûra müte‘allika da‘vâdan müvekkili mezbûrun zimmetini ibrâ-i âm ile ibrâ ve iskāt eyledim dedikde gıbbe’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Hüseyin Efendi b. Ahmed, Nasuh Efendi b. Abdüsselâm, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 515 - Hüküm no: 637 - Orijinal metin no: [98a-1])﻿

﻿

﻿

638. Hüküm

Ailesini terkeden Yusuf b. Abdullah’a karısı Hatice ve küçük kızı Emine için nafaka takdiri

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Aşçıbaşı mahallesi sâkinelerinden işbu râfi‘atü’l-kitâb Hatice bt. Mustafa nâm hâtun meclis-i şer‘-i şerîfde takrîr-i kelâm ve ta‘bîr ani’l-merâm edip zevcim olup gāib ani’l-meclis olan Yusuf b. Abdullah nâm kimesne beni bilâ-nafaka terk ve diyâr-ı âhara firâr edip gitmekle mezbûr Yusuf’un firâşından mütevellide Emine nâm sagīre ile benim için nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi gāib-i mezbûr Yusuf cins-i nafakadan bir şey terk etmediğine ba‘de’l-istihlâf merkūme Hatice yemîn billâhi’l-aliyyi’l-a‘lâ eyledikden sonra mezbûr Hatice ile sagīre-i mezbûrenin nafaka ve kisve-bahâsı için gāib-i merkūm üzerine târih-i kitâbdan yevmî on beş akçe farz ve takdîr edip meblağ-ı mefrûz-ı mezkûrı harc ve sarfa ve lede’l-hâce istidâneye ve vakt-i zaferde gāib-i mezbûr Yusuf üzerine rücû‘a mezbûre Hatice’ye izin birle mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Sâlih Efendi b. Mehmed el-Müderris, Mustafa Çelebi b. Mehmed, Nasuh Efendi b. Abdullah, Ahmed b. Veli, Ali b. Bâli, Hüseyin Çelebi b. Mehmed, Mehmed b. Eyüb.

(EYÜB90 - cilt: 31, sayfa: 515 - Hüküm no: 638 - Orijinal metin no: [98a-2])﻿

﻿

﻿

639. Hüküm

Emine bt. Murad’ın muhâlaa yoluyla boşandığı

Kazâ-i Havâss-ı Aliyye tevâbi‘inden Kadı Yakub karyesinde sâkine olan Emine bt. Murad nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Ahmed b. Cafer nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt beş bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fî’l-yevmi’r-râbi‘ min Şevvâli’l-mükerrem sene ihdâ ve tis‘în ve elf.

Şuhûdü’l-hâl: İmâm Mehmed Halîfe b. Davud, Mehmed Beşe b. Hasan, Receb Bey b. İsmail, Mustafa b. İbrahim, Ramazan b. Sefer

(EYÜB90 - cilt: 31, sayfa: 516 - Hüküm no: 639 - Orijinal metin no: [98a-3, Arapça])﻿

﻿

﻿

640. Hüküm

Serkis v. Kazar’ın miras hisselerini tahsil ettiği

Havâss-ı Aliyye kazâsına tâbi‘ kasaba-i Hasköy’de Abdüsselâm mahallesi sâkinlerinden iken bundan akdem hâlike olan Caniki bt. Bedros nâm nasrâniyyenin verâseti zevci Serkis v. Kazar nâm Ermeni ile anası Sare bt. Kalaylan nâm nasrâniyye ve sadrî sagīr oğlu Kazar’a münhasıra olduğu şer‘an zâhir ve mütehakkik oldukdan sonra sagīr-i mezbûrun babası ve kıbel-i şer‘den mansûb vasîsi olan merkūm Serkis meclis-i şer‘-i şerîfde işbu râfi‘ü’r-rakīm mersûme Sare muvâcehesinde asâleten ve vesâyeten ikrâr-ı tâm ve takrîr-i kelâm edip zevcem hâlike-i mezbûrenin babası olup kendiden mukaddem mürd olan Bedros v. Garabet nâm hâlikin verâseti zevce-i metrûkesi merkūme Sare ile sulbî kebîr oğlu Ohan ve sulbiye kebîre kızları Kıymet ve Beyzâde ve zevcem hâlike-i mersûme Caniki’ye münhasıra olmağla kayınatam hâlik-i merkūm Bedros’un terekesinden vâzı‘atü’l-yed olan zevcesi mersûme Sare zevci hâlik-i mezbûr Bedros’un terekesinden zevcem hâlike-i merkūme Caniki’nin hisse-i irsiyyesine isâbet eden hakkından benim hisse-i şer‘iyyem ile [98b] sagīr-i merkūmun hissesine isâbet eden yirmi esedî guruş hakkımızı asâlet ve vesâyetim hasebiyle mezbûre Sare yedinden bi’t-tamâm ve’l-kemâl ahz ve kabz edip hâlik-i merkūm Bedros’un terekesinden hâlike-i mezbûre Caniki’nin hisse-i irsiyyesine isâbet eden hakkından hissemize müte‘allika âmme-i da‘vâdan mersûme Sare’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Osman Beşe, Mehmed b. Eyüb, Mehmed b. Mahmud, Yusuf b. Abdullah, İstefanos [v.] Kazar, Abraham [v.] Körkör, Safir [v.] Garabet, Ohan [v.] Bedros.

(EYÜB90 - cilt: 31, sayfa: 516 - Hüküm no: 640 - Orijinal metin no: [98a-4])﻿

﻿

﻿

641. Hüküm

Mehmed b. Ahmed’in evini Mehmed Çelebi b. Arslan’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Evlice Baba mahallesi sükkânından Mehmed b. Ahmed nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb diğer Mehmed Çelebi b. Arslan nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezkûrede vâki‘ bir tarafdan İvaz Beşe b. Ali mülkü ve bir tarafdan ba‘zan Uzun Mehmed mülkü ve ba‘zan Musli Beşe mülkü ve ba‘zan kebabî Haydar mülkü ve bir tarafı bayır ve bir tarafı tarîk-i âm ile mahdûd iki bâb tahtânî oda ve mezbûr İvaz Beşe ile müşterek bi’r-i mâ ve bir köşk ve zât-ı eşcâr-ı müsmire ve gayr-ı müsmire bahçeyi müştemil mülk menzilimi bi cümleti’t-tevâbi‘ ve’l-levâhık mezbûr diğer Mehmed Çelebi’ye sekiz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezbûr sekiz bin akçeyi merkūm diğer Mehmed Çelebi yedinden bi’t-tamâm ve’l-kemâl ahz u kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam kalmadı mezbûr Mehmed Çelebi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. Ahmed el-İmâm, Abdullah Halîfe b. Abdullah el-Müezzin, İvaz Beşe b. Ali, Sadık b. Ahmed, Yusuf b. Ahmed, İbrahim Beşe b. Hüdâverdi, Mehmed b. Eyüb, Hüseyin Efendi b. Ahmed, Mehmed b. Mahmud.

(EYÜB90 - cilt: 31, sayfa: 517 - Hüküm no: 641 - Orijinal metin no: [98b-1])﻿

﻿

﻿

642. Hüküm

Kayıp Ramazan b. Ali Beşe üzerine bakıma muhtaç babası için nafaka takdiri

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Nişancı Paşa mahallesi sükkânından işbu râfi‘ü’l-kitâb Ali Beşe b. Mehmed nâm kimesne meclis-i şer‘-i şerîfde takrîr-i kelâm ve ta‘bîr ani’l-merâm edip ben pîr-i fânî ve alîlü’l-mizâc ve kâr u kisbe iktidârım olmamağla sulbî kebîr oğlum gāib ani’l-meclis Ramazan nâm kimesne üzerine kadr-i kifâye bana nafaka ve kisve bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi mezbûr Ali Beşe’nin nafaka ve kisve-bahâsı için oğlu merkūm Ramazan üzerine târih-i kitâbdan yevmî sekiz akçe farz ve takdîr edip meblağ-ı mefrûz-ı mezkûrı harc ve sarfa ve lede’l-hâce istidâneye ve vakt-i zaferde merkūm Ramazan’a rücû‘a izin birle mâ vaka‘a gıbbe’t-taleb ketb olundu. Fî gurreti Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdullah, Hüseyin Çelebi b. Ali, Mehmed b. Eyüb, Yusuf b. Abdullah.

(EYÜB90 - cilt: 31, sayfa: 517 - Hüküm no: 642 - Orijinal metin no: [98b-2])﻿

﻿

﻿

643. Hüküm

Fâtıma bt. Evliya’nın alacağını kefil Ömer Beşe b. Abdullah’tan tahsil ettiği

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kiremitçi Süleyman mahallesi sâkinelerinden Fâtıma bt. Evliyâ nâm hâtun meclis-i şer‘-i hatîr-i lâzımü’t-tevkīrde işbu râfi‘ü’r-rakīm Mano v. ( ) nâm zimmî muvâcehesinde bi tav‘ihâ ikrâr-ı tâm ve takrîr-i kelâm edip merkūm Mano zimmetinde cihet-i deyn-i şer‘îden yedi bin iki yüz akçe hakkım olmağla meblağ-ı mezkûrun dört bin akçesini zimmetimde lâzımü’l-edâ deynim olan hâzır bi’l-meclis Ömer Beşe b. Abdullah nâm kimesne üçümüz bir meclisde iken havâle-i sahîha-i şer‘iyye ile havâle edip ol dahi havâle-i mezkûreyi ba‘de’l-kabûl meblağ-ı bâkī üç bin iki yüz akçeye dahi merkūm Ömer Beşe kefîl ve zâmin olmağın kefâletine binâen meblağ-ı bâkī-i mezkûr üç bin iki yüz akçeyi mezbûr Ömer Beşe tamâmen bana edâ ve teslîm ben dahi ahz ve kabz eyledim ba‘de’l-yevm meblağ-ı merkūm yedi bin iki yüz akçeden merkūmân Mano ve Ömer Beşe zimmetlerinde bir akçe ve bir habbe hakkım kalmadı meblağ-ı mastûr yedi bin akçeye müte‘allika da‘vâdan ibrâ-i âmm-ı kātı‘ü’n-nizâ‘la mezbûrân Mano ve Ömer Beşe’nin zimmetlerini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehr-i Ramazâni’l-mübârek li sene ihdâ ve tis‘în ve elf.

Şuhûdü’l-hâl: Hüseyin Beşe b. Receb, Mehmed b. Eyüb, Ali b. Abdullah, Yusuf [b.] Abdullah.

(EYÜB90 - cilt: 31, sayfa: 518 - Hüküm no: 643 - Orijinal metin no: [98b-3])﻿

﻿

﻿

644. Hüküm

Zeynep Hatun bt. İbrahim’in cariyesi Fâtıma bt. Abdullah’ı azat etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Zeyneb Hâtu[n] bt. İbrahim nâm kimesne tarafından akd-i âti’l-beyânı ikrâra vekîl olup hasm-ı câhid-i şer‘î muvâcehesinde Hasan b. Murad ve Şâhin b. Bâli nâm kimesneler şehâdetleri ile şer‘an vekâleti sâbite olan Seydî Beşe b. Hüseyin nâm kimesne meclis-i şer‘-i hatîr-i lâzımü’t-tevkīrde müvekkili mezbûr Mustafa Beşe’nin kendiye rıkkını mu‘terife olup işbu orta boylu, açık kaşlı, gök elâ gözlü Lehviyyetü’l-asl bâ‘isetü’l-kitâb Fâtıma bt. Abdullah nâm câriye-i memlûkesi mahzarında bi’l-vekâle ikrâr-ı tâmm ve takrîr-i kelâm edip müvekkilim mezbûr Mustafa Beşe câriye-i mevsûfe-i merkūme Fâtıma’yı cemî‘ malından ifrâz edip hasbeten lillâhi’l-ganiyyi’l-hallâk i‘tâk ve tahrîr-i zümre-i harâir-i asliyyâta idrâc ve ilhâk eyleyip min ba‘d mevsûfe-i mezbûre Fâtıma sâir harâir-i asliyyât gibi hürre olup üzerinde hakk-ı velâdan gayrı hakkım kalmadı dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Beşe b. Receb Çukadâr, Ali b. Hüseyin, Himmet b. Ali, Hüseyin b. Murad, Hüseyin b. Mustafa, Mehmed b. Eyüb, Yusuf [b.] Abdullah.

(EYÜB90 - cilt: 31, sayfa: 518 - Hüküm no: 644 - Orijinal metin no: [99a-1])﻿

﻿

﻿

645. Hüküm

Diyale bt. Kolo’nun miras hissesi davasında Decko v. Yano ile sulh olmaları

Vilâyet-i Rumeli’nde Premedi kazâsına tâbi‘ Bostan nâm karye sâkinelerinden Diyale bt. Kolo nâm nasrâniyyenin sadrî kebîr oğlu ve tarafından sulh ve ibrâ-i âti’l-beyânı ikrâra vekîli olup hasm-ı câhid-i şer‘î muvâcehesinde Yanko v. Niko ve Kirko v. Yanko nâm zimmîler şehâdetleriyle şer‘an vekâleti sâbite olan Kolo v. Kozi nâm zimmî meclis-i şer‘-i hatîr-i lâzımü’t-tevkīrde işbu râfi‘ü’r-rakīm Decko v. Yano nâm zimmî muvâcehesinde bi’l-vekâle ikrâr-ı tâmm ve takrîr-i kelâm edip anam müvekkile-i merkūme Diyale’nin zevci olup bundan akdem mürd olan Yano v. Niko nâm hâlikin metrûkâtına mersûm Decko vaz‘-ı yed etmekle anam müvekkile-i merkūme Diyale tereke-i hâlik-i mezbûrdan rub‘ hisse-i irsiyyesini mersûm Decko’dan taleb ve da‘vâ eyledikde ol dahi tereke-i mezbûreye vaz‘-ı yedini ikrâr lâkin rub‘ hisse-i mezkûresini vermede te‘allül ve nizâ‘ etmeğin beynlerinde münâza‘ât-ı kesîre ve muhâsamât-ı ekîde vâkı‘a olmuş idi el-hâletü hâzihî beynlerinde muslihûn tavassut edip mesfûr Decko ile anam müvekkile-i merkūmeyi altı yüz akçe üzerine rub‘ hisse-i mezbûre da‘vâsından inşâ-i akd-i sulh eylelediklerinde anam merkūme Diyale dahi sulh-ı mezbûru kabûl ve bedel-i sulh olan meblağ-ı mezbûr altı yüz akçeyi mersûm Decko yedinden tamâmen ahz ve kabz edip hâlik-i mezbûrun metrûkâtından rub‘ hisse-i mezbûresine müte‘allika da‘vâdan mersûm Decko’nun zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem fi’s-seneti’l-mezbûr.

Şuhûdü’l-hâl: İbrahim Beşe b. Abdullah, Mehmed b. Eyüb, Yusuf b. Abdullah, Miyolo [v.] Yanko, Kino [v.] Kika, Pano [v.] Minho, Minho [v.] Beço, Mano [v.] Sermo.

(EYÜB90 - cilt: 31, sayfa: 519 - Hüküm no: 645 - Orijinal metin no: [99a-2])﻿

﻿

﻿

646. Hüküm

Aleksi v. Nikola’nın kölesi Maksim’i azat etmesi

Mahmiye-i İstanbul hısnı ebvâbından Fenerkapısı hâricinde Karabaş mahallesi ahâlîsinden Aleksi v. Nikola nâm zimmî tarafından ıtk-ı âti’l-beyânı ikrâra vekîl olup hasm-ı câhid muvâcehesinde Kirkor v. Yani ve Dimo v. Yani nâm zimmîler şehâdetleriyle şer‘an vekâleti sâbite olan Yazıcı Yamandi v. Apostol nâm zimmî meclis-i şer‘-i şerîfde müvekkili mesfûra rıkkını mu‘terif uzun boylu, gök elâ gözlü, açık kaşlı Rûsiyyü’l-asl râfi‘ü’r-rakīm Maksim v. Yuvan nâm zimmî muvâcehesinde bi’l-vekâle ikrâr-ı tâmm ve takrîr-i kelâm edip müvekkili mezbûr Aleksi abd-i memlûkü olan mevsûf-ı merkūm Maksim’i cemî‘ malından ifrâz edip lâ li ivaz ‘âcil ve lâ li garaz âcil i‘tâk ve tahrîr ve zümre-i ahrâr-ı asliyyîne idrâc ve ilhâk edip min ba‘d sâir ahrâr-ı asliyyîn gibi hür olup üzerinde hakk-ı velâdan gayri hakkım kalmadı dedi dedikde mâ hüve’l-vâki‘ gıbbe’t-taleb ketb olundu. Fî 8 min Şevvâl sene [10]91.

Şuhûdü’l-hâl: Nasuh Efendi, Hakkı Efendi b. Ahmed, Hasan Beşe b. Receb, Abdülvâhid Çelebi el-Müezzin, Yorgi, Diğer Yorgi, Tanaş [v.] Yani.

(EYÜB90 - cilt: 31, sayfa: 520 - Hüküm no: 646 - Orijinal metin no: [99a-3])﻿

﻿

﻿

647. Hüküm

Afife bt. Mustafa’nın muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Nazyürür? mahallesinde sâkine olan Afîfe bt. Mustafa nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb el-Hâc Mehmed b. Şaban nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt üç bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’l-ışrîn min şehri Ramazâni’l-mübârek sene ihdâ ve tis‘în ve elf.

Şuhûdü’l-hâl: Mustafa Çelebi b. Mahmud, Nasuh Efendi b. Abdüsselâm, Hüseyin Çelebi b. Ali, Mehmed b. Eyüb, Mehmed b. Mahmud, Yusuf b. Abdullah, Ali b. Abdullah.

(EYÜB90 - cilt: 31, sayfa: 520 - Hüküm no: 647 - Orijinal metin no: [99a-4, Arapça])﻿

﻿

﻿

648. Hüküm

Aleksi v. Nikola’nın cariyesi Anna’yı azat etmesi

Mahmiye-i İstanbul hısnı ebvâbından Fenerkapısı hâricinde Karabaş mahallesi ahâlîsinden Aleksi v. Nikola nâm zimmî tarafından ıtk-ı âti’l-beyânı ikrâra vekîl olup hasm-ı câhid muvâcehesinde Kirkor v. Yani ve Dimo v. Yani nâm zimmîler şehâdetleriyle şer‘an vekâleti sâbite olan Yamandi v. Apostol nâm zimmî meclis-i şer‘-i hatîr-i lâzımü’t-tevkīrde müvekkili mezbûre rıkkını mu‘terife olup işbu orta boylu, açık kaşlı, sarı elâ gözlü, sarışın Rûsiyyetü’l-asl bâ‘isetü’l-vesîka Anna bt. Filib nâm câriye-i memlûkesi muvâcehesinde bi’l-vekâle ikrâr-ı tâm ve takrîr-i kelâm edip müvekkilem merkūme Aleksi câriye-i mevsûfe-i mezkûre Anna’yı cemî‘ malından ifrâz edip [99b] lâ li ivaz ‘âcil ve lâ li garazin âcil i‘tâk ve tahrîr ve zümre-i ahrâr-ı asliyyâta idrâc ve ilhâk edip min ba‘d mevsûf-ı merkūma Anna sâir harâir-i asliyyât gibi hürre olup üzerinde hakk-ı velâdan gayri hakkım kalmadı dedi dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Efendi b. Ahmed, Abdülvâhid Çelebi b. ( ) el-Medenî, Hüseyin Beşe b. Receb, Yorgi, diğer Yorgi, Tanaş [v.] Yani.

(EYÜB90 - cilt: 31, sayfa: 521 - Hüküm no: 648 - Orijinal metin no: [99a-5])﻿

﻿

﻿

649. Hüküm

Mustafa Paşa’nın eski kethüdası Hasan Ağa’nın menzil hissesini Haseki Sultan kethüdası Hızır Ağa’ya satıp bazı emlâkinin de kullanım hakkını devretmesi

Husûs-ı âti’l-beyânın mahallinde ketb ve tahrîr[-i] iltimâs olunmağın savb-ı şer‘-i hatîrden mevlânâ Mehmed Efendi b. Nasuh irsâl olunup ol dahi düstûr-ı mükerrem müşîr-i müfahham vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin sâbıkan kethüdâları olup medîne-i Hazret-i Ebâ Eyyûb-i Ensârî’de Servi mahallesi sâkinlerinden olan mefharü’l-emâcid ve’l-akrân Hasan Ağa b. Mehmed Efendi’nin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i mübîn eyledikde mûmâ-ileyh Hasan Ağa meclis-i ma‘kūd-ı mezkûrda işbu kitâb-ı sıhhat-nisâbın sâhibi olup umdetü’l-muhadderât zübdetü’l-muvakkarât tâcü’l-mestûrât aliyyetü’z-zât safiyyetü’s-sıfât devletlü ve sa‘âdetlü Haseki Sultan hazretlerinin kethüdâları olan iftihârü’l-emâcid ve’l-ekârim câmi‘ü’l-mehâmid ve’l-mekârim zû’l-kadri’r-refî‘ ve’l-câhi’l-menî‘ izzetlü Hızır Ağa b. ( ) taraf-ı bâhirü’ş-şereflerinden ikrâr-ı âti’z-zikri tasdîke vekîl-i sâbitü’l-vekâleleri Yusuf Ağa b. Ali mahzarında bi’t-tav‘i’s-sâf ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup medîne-i mezbûre tevâbi‘inden kasaba-i Çatalca’da vâki‘ bir tarafdan kiremithâne ve bir tarafdan kefere mahallesi ve bir tarafdan ayazma ve bir tarafdan tarîk-i âm ile mahdûd olup muhavvata-i hâriciyyesi iki bâb tahtânî oda ve iki ahırı ve bir samanlığı ve bir sığır tokatı ve iki anbarı ve mâ-i cârîyi ve bostan yeri ve zât-ı eşcâr-ı müsmire ve gayr-ı müsmire bahçeyi ve muhavvata-i dâhiliyyesi iki bâb tahtânî ve bir fevkānî odaları ve bir sofa ve dehliz ve fırını ve iki anbarı ve havuzu müştemil menzilde olan on iki sehimden dokuz sehim hisse-i şâyi‘amı bi cümleti’t-tevâbi‘ ve’l-levâhık müvekkili mûmâ-ileyh Hızır Ağa hazretlerine iki yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabûl eyledikden sonra yine silk-i mülkümde münselik olup menzili mezkûrda mevcûd bir camus öküzü ve sekiz re’s kara sığır öküzü ve üç camus ineği ve bir camus düğesi ve iki kara sığır ineği ve bir buzağı ve bir bârgir ve bir kısrak ve keyl-i veznî beynimizde ma‘lûm mezrû‘ ve gayr-ı mezrû‘ buğday ve arpa ve alef ve burçak ile sâir esâs-ı beyt ve evânî-i nühâsiyye ve gayr-ı nühâsiyyemi bi safkatin vâhidetin bin kıt‘a esedî guruşa bey‘-i kat‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra tefvîz-i âtî sudûruna değin taht-ı tasarrufumda olup merkūm Mahmud Paşa vakfı’ndan kasaba-i merkūmede menzili mezkûr kurbunda vâki‘ ma‘lûmü’l-hudûd bir kıt‘a bostan yeri ile hadîka-i hâssa kurbunda vâki‘ Manisalı Çelebi bostanı demekle ma‘rûf bir kıt‘a bostan ile lede’l-ahâlî ma‘lûmü’l-hudûd ve’l-kıta‘ tarlalarımın dahi hakk-ı tasarruflarını ma‘rifet-i sâhib-i arz ile müvekkili müşârün-ileyh Hızır Ağa hazretlerine altı yüz esedî guruş bedel mukābelesinde tefvîz ve ferâğ edip ol dahi minvâl-i muharrer üzre tefevvuz ve kabûl eyledikden sonra meblağayn-ı mezkûreyn ile bedel-i merkūme ki cem‘an bin sekiz yüz esedî guruş müvekkili mûmâ-ileyh Hızır Ağa hazretleri yedinden bi’t-tamâm ve’l-kemâl ahz ve kabz eyledim ba‘de’l-yevm menzili mezkûrda olan dokuz sehim hisse-i şâyi‘am ile emlâk-i merkūmede vechen mine’l-vücûh alâkam kalmadı müvekkili müşârün-ileyh Hızır Ağa hazretleri keyfe mâ yeşâ’ ve hasbe mâ yahtâr mutasarrıf olup arâzi-i mersûmeyi dahi emsâli gibi tasarruf eylesin dedikde vâki‘ hâli gıbbe’t-tasdîki’ş-şer‘î mevlânâ-yı mezbûr mahallinde tahrîr ba‘dehû ma‘an irsâl olunan El-Hâc Hasan b. Ali ve Mehmed b. Eyüb nâm kimesneler ile meclis-i şer‘a gelip alâ vukū‘ihi her biri inhâ ve takrîr etmeğin mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mustafa Çelebi b. Pervâne, Mahmud b. Ali, Mehmed b. Eyüb, El-Hâc Hasan b. Ali, el-Hâc Mustafa b. Hüseyin

(EYÜB90 - cilt: 31, sayfa: 521 - Hüküm no: 649 - Orijinal metin no: [99b-1])﻿

﻿

﻿

650. Hüküm

Sâliha bt. Mehmed’in evini Rabia bt. Abdullah’a satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından İslâm Bey mahallesi sâkinelerinden Sâliha bt. Mehmed nâm hâtun meclis-i şer‘-i hatîr-i lâzımü’t-tevkīrde işbu râfi‘atü’l-kitâb Râbia bt. Abdullah nâm hâtun mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan ba‘zan hammâmî el-Hâc Mustafa mülkü ve ba‘zan tarîk-i âm ve üç tarafdan Kasım Beşe mülkü ile mahdûd bir fevkānî ve bir tahtânî odaları ve tûlen ve arzen bi hesâb-ı terbî‘î dört yüz zirâ‘ arsayı hâvî mülk menzilimi bi cümleti’t-tevâbi‘ ve’l-levâhık merkūme Râbia Hâtun’a otuz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ve kabûl eyledikden sonra semeni olan meblağ-ı mezkûr otuz üç guruşu mersûme Râbia Hâtun yedinden tamâmen ahz ve kabz eyledim ba‘de’l-yevm menzili mahdûd-ı mezkûr merkūme Râbia Hâtun’un mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Es-Seyyid Abdurrahman Efendi b. es-Seyyid Yakub el-İmâm, Abdülkādir Bey b. Ahmed Paşa, İbrahim Beşe b. Abdullah, Kasım Beşe b. Abdullah, Durmuş b. Şaban, İsmail b. Hacı Yusuf, Mehmed b. Eyüb, Mehmed [b.] Mahmud, Yusuf b. Abdullah.

(EYÜB90 - cilt: 31, sayfa: 522 - Hüküm no: 650 - Orijinal metin no: [99b-2])﻿

﻿

﻿

651. Hüküm

Mukabeleci Ali Efendi’nin binasını genişleten İstirati v. Anastaş’la harcama hususundaki davasının anlaşma ile sonuçlandığı

Mi‘mâr tâifesinden İstirati v. Anastaş nâm zimmî meclis-i şer‘-i şerîf-i enverde işbu kitâb-ı sıhhat-nisâbın sâhibi olup atebe-i aliyyede bi’l-fi‘l mukābeleci olan umdetü erbâbi’t-tahrîr ve’l-kalem zübdetü ashâbi’t-tastîr ve’r-rakam izzetlü Ali Efendi b. Mustafa taraf-ı bâhirü’ş-şereflerinden ikrâr-ı âti’z-zikri tasdîke vekîl-i sâbitü’l-vekâleleri olan Mustafa Çelebi b. Mahmud mahzarında tav‘an ikrâr-ı tâm ve takrîr-i kelâm edip müvekkili mûmâ-ileyh Ali Efendi hazretlerinin medîne-i Hazret-i Ebâ Eyyûb-i Ensârî’de Otakçılar semtinde Mehmed Bey mahallesinde vâki‘ lede’l-ahâlî ma‘lûmü’l-hudûd mülk menzillerinde yine müvekkili mûmâ-ileyh Ali Efendi’nin emir ve izniyle bir fevkānî odayı ve sofayı tevsî‘ edip ve zirâ‘ı beynimizde ma‘lûm taş duvarı müceddeden binâ ve ba‘zı mevâzi‘ine harc ve sarf ettiğim akçede nizâ‘ etmekle ba‘dehû fermân-ı şerîf ile üzerine kıbel-i şer‘den nâib ve mi‘mâr varıp ba‘de’l-keşf ve’l-mesâha tahmîn ve takvîm ile harc ve sarf eylediğim akçe otuz dört bin üç yüz kırk beş akçeye bâliğ olmuşidi hâlâ meblağ-ı mezkûr otuz dört bin üç yüz kırk beş akçeyi müvekkili mûmâ-ileyh Ali Efendi hazretleri yedinden bi’t-tamâm ve’l-kemâl ahz ve kabz eyledim min ba‘d meblağ-ı mezkûrdan müvekkili müşârün-ileyh Ali Efendi hazretleri zimmetinde bir akçe ve bir habbe hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: İbrahim Ağa b. Şaban, Hacı İsmail b. Mustafa, Hacı Abdi b. Abdullah, Arslan Bey b. Rıdvan, Ali Bey b. Abdi, Ali Ağa b. Mahmud, Hüseyin Beşe b. Receb.

(EYÜB90 - cilt: 31, sayfa: 523 - Hüküm no: 651 - Orijinal metin no: [100a-1])﻿

﻿

﻿

652. Hüküm

İsmihan bt. Abdullah’ın evini Beroket v. Yeli’ye satması

Havâss-ı Aliyye kazâsına tâbi‘ Silivri kasabasında Yahudi mahallesi sâkinlerinden İsmihân bt. Abdullah nâm hâtun meclis-i şer‘-i hatîr-i lâzımü’t-tevkīrde râfi‘ü’r-rakīm Beroket v. Yeli nâm Yahudi mahzarında bi tav‘ihâ ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan Mosi ve İlya nâm Yahudân mülklerine ve bir tarafdan Sarya nâm Yahudi bahçesi ve bir tarafdan Yuvan nâm zimmî mülkü ve bir tarafdan tarîk-i âm ile mahdûd bir bâb fevkānî oda ve bir tahtânî oda ve mahzen ve matbah ve çardak ve havluyu müştemil mülk menzilimi bi cümleti’t-tevâbi‘ ve’l-levâhık Beroket’e dört bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi minvâl-i muharrer üzre iştirâ ve temellük ve tesellüm ve kabûl eyledikden sonra semeni olan meblağ-ı mezkûr dört bin akçeyi mersûm Beroket yedinden tamâmen ahz ve kabz eyledim ba‘de’l-yevm menzili merkūm mesfûr Beroket’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Bağcı Mehmed Çavuş, es-Seyyid Mustafa Çelebi, Ali b. İsmail, Yusuf b. Abdullah, Yako v. Kili, Mahnam v. Yasef.

(EYÜB90 - cilt: 31, sayfa: 524 - Hüküm no: 652 - Orijinal metin no: [100a-2])﻿

﻿

﻿

653. Hüküm

Mehmed Çelebi b. Abdullah’ın evini Bâzirgânbaşı İsmail Efendi Vakfı’na istiğlâl yoluylasatması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Şah Sultan mahallesinde sâkin Mehmed Çelebi b. Abdullah nâm kimesne meclis-i şer‘-i hatîr-i lâzımü’t-tevkīrde medîne-i mezbûrede vâki‘ merhûm Bâzirgânbaşı İsmail Efendi vakfı’na berât-ı âlîşân ile bi’l-fi‘l mütevellî olan işbu râfi‘ü’l-kitâb Mahmud Çelebi b. Receb mahzarında tâyi‘an ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan Şerife Hâtun vakfı ve bir tarafdan Mustafa vakfı ve bir tarafdan tarîk-i hâs ve bir tarafdan tarîk-i âm ile mahdûd bir fevkānî ve bir tahtânî odaları ve bi’r-i mâyı ve kenîfi ve bahçeyi müştemil menzilimi cemî‘ hukūk ve merâfıkı ile mütevellî-i mezbûr Mahmud Çelebi’ye bi tarîki’l-istiğlâl yüz otuz kıt‘a esedî guruşa bey‘ ve teslîm ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mastûr yüz otuz guruşu mütevellî-i mezbûr yedinden tamâmen ahz ve kabz eylediğimden sonra yine mütevellî-i mezbûr Mahmud [menzili] mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan her senesi on dokuz buçuk esedî guruş ücret ile üç sene tamâmına değin bana îcâr ve teslîm ben dahi minvâl-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fî gurreti Şevvâli’l-mükerrem fi’s-seneti’l-mezbûre

Şuhûdü’l-hâl: Fahrü’l-akrân Süleyman, Ömer Efendi b. İvaz, Şaban Bey Türbedâr, Abdülkādir Efendi el-İmâm, Abdullah Çelebi b. Şaban el-Kayyum, İbrahim Çelebi b. Yakub, Abdullah Çelebi b. Mustafa, Mustafa b. Şaban, es-Seyyid Abdurrahman b. ( ) Efendi el-İmâm, Yusuf Çelebi Berber, Ali el-Cündî.

(EYÜB90 - cilt: 31, sayfa: 524 - Hüküm no: 653 - Orijinal metin no: [100a-3])﻿

﻿

﻿

654. Hüküm

Emine bt. Bayram’ın mirası hususunda vârislerinin birbirleriyle anlaştıkları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Takyecibaşı mahallesi sâkinelerinden iken bundan akdem fevt olan Emine bt. Bayram nâm müteveffâtın verâseti zevci Osman b. Mustafa’ya ve anası Âişe bt. Osman’a ve li ebeveyn er karındaşları Mehmed ve Mustafa ile kız karındaşları Fâtıma ve İsmihân’a münhasıra olduğu şer‘an zâhir ve müte‘ayyin oldukdan sonra mezbûrûn Mehmed ve Mustafa ve Âişe ve Fâtıma ve İsmihân meclis-i şer‘-i hatîr-i lâzımü’t-tevkīrde müteveffât-ı mezbûrenin muhallefâtına vâzı‘ü’l-yed işbu râfi‘ü’l-kitâb zevci mezbûr Osman mahzarında her biri tav‘an ikrâr-ı tâm ve takrîr-i kelâm edip mûrisemiz müteveffât-ı merkūme Emine’nin muhallefâtından her birimizin hisse-i irsiyyelerimize isâbet eden hakkımız müteveffât-ı merkūmenin terekesinden hisse-i şer‘iyyelerimize müte‘allik âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem fi’s-seneti’l-mezbûre.

Şuhûdü’l-hâl: Osman Ağa b. Ömer Efendi, Mustafa Çelebi b. Mehmed, Ali Çelebi b. Ahmed, Mehmed Çelebi b. İbrahim, İbrahim Beşe b. Osman, Hüseyin b. Receb, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 525 - Hüküm no: 654 - Orijinal metin no: [100a-4])﻿

﻿

﻿

655. Hüküm

İstiracva v. Kosta’nın evini Kominos v. İstemad’a satması

Medîne-i Gelibolu kazâsı’na tâbi‘ Maydos nâm karye ahâlîsinden İstiracva v. Kosta nâm zimmî meclis-i şer‘-i şerîfde işbu râfi‘ü’r-rakīm Kominos v. İstemad nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafı müşterî-i mezbûrun âhar mülkü ve bir tarafı Yani nâm zimmî mülkü ve bir tarafı Panat nâm zimmî mülkü ve bir tarafı tarîk-i âm ile mahdûd bir bâb tahtânî odayı müştemil mülk menzilimi cemî‘ tevâbi‘i ile mezbûr Kominos’a on esedî guruşa bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr on esedî guruşu mezbûr Kominos yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Kominos’un mülk-i müşterâsı olmuşdur keyfe mâ yeşâ’ mahallinde zabt ve tasarrufa müşterî-i mezbûru taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem sene ihdâ ve tis‘în ve elf.

Şuhûdü’l-hâl: Mehmed b. Eyüb, Hüseyin b. Ali. Yusuf b. Abdullah, Mehmed b. Mahmud, Panayot [v.] Aleksi, Mihal [v.] Kostanti, Panayot [v.] Yani, Kiryazi [v.] Manol, Mitre [v.] Anesti.

(EYÜB90 - cilt: 31, sayfa: 525 - Hüküm no: 655 - Orijinal metin no: [100b-1])﻿

﻿

﻿

656. Hüküm

Rıdvan b. Abdullah’ın azat edilmiş olduğunun anlaşılması

İşbu orta boylu açık kaşlı kara gözlü mültehî Gürciyyü’l-asl bâ‘isü’l-kitâb Rıdvan b. Abdullah meclis-i şer‘-i hatîr-i lâzımü’t-tevkīrde medîne-i Hazret-i Ebâ Eyyûb-i Ensârî’de Mehmed Bey es-Selâmi mahallesi sükkânından olup bundan akdem tarîk-i hacc-ı şerîfde vefât eden Hüseyin Çelebi b. Gülümşah nâm müteveffânın sulbî oğulları Mustafa ve Abdürrezzak nâm sagīrlerin tesviye-i umûrları için kıbel-i şer‘den mansûb vasîleri olan İbrahim Çelebi b. el-Hâc Bayram mahzarında üzerine da‘vâ ve takrîr-i kelâm edip ben müteveffâ-yı mezbûr Hüseyin Çelebi’nin abd-i memlûkü olup hâl-i hayât ve kemâl-i akl ve sıhhatinde cemî‘ malından ifrâz ve âzâd edip zümre-i ahrâr-ı asliyyîne idrâc ve ilhâk eyleyip ben sâir ahrâr-ı asliyyîn gibi hür olmuşiken vasiyy-i mezbûr İbrahim Çelebi bana rıkk olmak [üzre] bi gayri hakkın vaz‘-ı yed eder suâl olunup sebîlim tahliyye ve vasiyy-i mezbûrun kasr-ı yedine tenbîh olunmak matlûbumdur dedikde gıbbe’s-suâl vasiyy-i mezbûr İbrahim Çelebi cevâbında müdde‘î-i merkūm Rıdvan ber vech-i muharrer vaz‘-ı yedini ikrâr lâkin müdde‘î-i merkūm müteveffâ-yı mezbûr hâl-i hâyatında i‘tâkını inkâr edicek müdde‘î-i merkūm Rıdvan’dan da‘vâsını mübeyyine beyyine taleb olundukda udûl-i ricâlden olup yine mahalle-i merkūme sâkinlerinden Mehmed Çelebi b. İbrahim ve Râmî Mehmed Efendi b. Hasan nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-hakīka müteveffâ-yı mezbûr hâl-i hayât ve kemâl-i akl ve sıhhatinde müdde‘î-i merkūm Rıdvan’ı cemî‘ malından ifrâz ve (…) edip sâir ahrâr-ı asliyyîn zümresine idrâc ve ilhâk eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle merkūm Rıdvan’ın ıtkına ba‘de’l-hükm vasiyy-i mezbûrun kasr-ı yedine tenbîh birle mâ vaka‘a bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Abdurrahman Çelebi b. Mehmed, Nasuh Efendi b. Abdüsselâm, Mehmed b. Eyüb, Mehmed b. Mahmud, Yusuf b. Abdullah, Hüseyin b. Ali.

(EYÜB90 - cilt: 31, sayfa: 526 - Hüküm no: 656 - Orijinal metin no: [100b-2])﻿

﻿

﻿

657. Hüküm

Noksan hüccet

İşbu orta boylu gök gözlü açık kaşlı sarışın Macariyyü’l-asl Dilâver b. Abdullah meclis-i şer‘ ( ).

Şuhûdü’l-hâl: Es-Sâbikūn.

(EYÜB90 - cilt: 31, sayfa: 527 - Hüküm no: 657 - Orijinal metin no: [100b-3])﻿

﻿

﻿

658. Hüküm

Caniki bt. Bedros’un terekesinden annesinin kendisine düşen payı aldığı

Medîne-i Hazret-i Ebâ Eyyûb-i Ensârî -radiye anhu [Rabbühü]’l-Bârî-ye tâbi‘ kasaba-i Hasköy’de Abdüsselâm mahallesinde sâkinelerinden iken bundan akdem hâlike olan Caniki bt. Bedros nâm hâlikenin verâseti zevci Serkis v. Kazar nâm Ermeni ile anası Sare bt. Kalaylan nâm nasrâniyyeye ve sadrî sagīr oğlu Kazar’a münhasıra olduğu şer‘an zâhir ve müte‘ayyin oldukdan sonra merkūme Sare meclis-i şer‘-i şerîfde tereke-i hâlike-i mersûme Caniki’nin metrûkâtına vâzı‘ü’l-yed olup husûs-ı âti’l-beyâna asîl ve sagīr-i mezbûrun kıbel-i şer‘den mansûb vasîsi olan işbu râfi‘ü’r-rakīm mersûm Serkis muvâcehesinde bi tav‘ihâ ikrâr-ı tâm ve takrîr-i kelâm edip sadriye kızım hâlike-i merkūme Caniki’nin terekesine vâzı‘ü’l-yed olan zevci mesfûr Serkis yedinden bi’t-tamâm ve’l-kemâl ahz ve kabz eyledim ba‘de’l-yevm tereke-i hâlike-i merkūmeden südüs hisse-i şer‘iyyeme müte‘allik âmme-i de‘âvîden mersûm Serkis’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: İstefanos [v.] Kazar, Abraham [v.] Kirkor, Safar [v.] Karabet, Ohambent [v.] Bedros.

(EYÜB90 - cilt: 31, sayfa: 527 - Hüküm no: 658 - Orijinal metin no: [100b-4])﻿

﻿

﻿

659. Hüküm

Yahudi Cefider v. Yako’nun evini Mehmed Bey b. Ömer’e satması

Mahmiye-i İstanbul hısnı ebvâbından Balatkapısı hâricinde Karabaş mahallesi ahâlîsinden olup Eski İstanbul cemâ‘atinden Cefider v. Yako nâm Yahudi meclis-i şer‘-i hatîr-i lâzımü’t-tevkīrde işbu râfi‘ü’l-kitâb Fahrü’l-eşbâh Mehmed Bey b. Ömer’in li ebeveyn er karındaşı ve tarafından ikrâr-ı âti’z-zikri tasdîke vekîl-i sâbitü’l-vekâleleri olan Hüseyin Bey nâm kimesne mahzarında bi’t-tav‘i’s-sâf ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafdan Yako v. Yasef nâm Yahudi mülkü ve bir tarafdan umdetü’l-muhadderât zübdetü’l-muvakkarât aliyyetü’z-zât safiyyetü’s-sıfât zâtü’l-aliyyi ve’s-sa‘âdât devletle sa‘âdetlü Hatice Sultan hazretleri kethüdâsı Fahri Hâtun mülkü ve bir tarafdan Sinaver v. Yasef nâm Yahudi mülkü ve bir tarafdan tarîk-i âm ile mahdûd fevkānî ve tahtânî büyût-ı adîdeyi ve fırını ve su kuyusu ve kenîfi ve tûlen on iki buçuk zirâ‘ ve arzen yirmi dört buçuk zirâ‘ arsayı hâvî mülk menzilimi cemî‘ tevâbi‘ ve levâhıkı ve kâffe-i hukūk ve merâfıkı ile müvekkili mezbûr Mehmed Bey’e bin yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr bin yüz guruşu müvekkili mezbûr Mehmed Bey yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam kalmadı müvekkili mezbûr Mehmed Bey’in mülk-i müşterâsı olmuşdur keyfe mâ yeşâ’ ve hasbe mâ yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Şevvâli’l-mükerrem fi’s-seneti’l-mezbûre.

Şuhûdü’l-hâl: Mehmed Efendi b. İbrahim el-İmâm-ı Câmi‘-i Kebîr, el-Hâc Hüseyin Ağa b. Ramazan, Musa Çavuş b. ( ), el-Hâc Pîr Mehmed Ağa b. ( ), Ali Efendi b. ( ) Keresteci, Bostânî Ömer, Bekçi Hüseyin.

(EYÜB90 - cilt: 31, sayfa: 527 - Hüküm no: 659 - Orijinal metin no: [101a-1])﻿

﻿

﻿

660. Hüküm

Ferhad Voyvoda b. Abdülmennân’ın menzil ve dükkânlarını vakf etmesi

Mâ cerâ fî hâze’s-sifri’ş-şer‘î ve’d-defteri’l-mu‘teberi’l-mer‘î fî asli’l-vakf ve şerâiti’l-muharrere fîhi min …? ilâ havâssihî ve sahha ledâ yedeyye ve ennî kadeytu bi sıhhatihî ve lüzûmihî fî husûsihî ve umûmihî âlimen bi’l-hilâfi’l-vâki‘ fî…?’l-evkāf mine’l-ecilleti’l-eşrâf. Harrerehü’l-fakīr ileyh te‘âlâ Mehmed b. Mahmud el-Kadı bi Eyyûb el-Ensârî -Ufiye anhümâ- Elhamdülillâhi Rabbi’l-âlemîn ve’s-salâtü alâ efdalü’l-beşer Muhammed seyyidi’l-mürselîn ve alâ âlihî ve ashâbihî ecma‘în ammâ ba‘d işbu kitâb-ı sıhhat-nisâbın tahrîrine bâ‘is ve bâdî ve tastîrine sebeb-i dâ‘î budur ki merhûm ve mağfûrun-leh Şehîd Mehmed Paşa hazretlerinin utekāsından olup medîne-i Hazret-i Ebâ Eyyûb el-Ensârî -dâme fî rıdvâni’l-Bârî-’de Câmi‘-i Kebîr mahallesi sâkinlerinden olan sâhibü’l-hayrât ve’l-hasenât ve râgıbü’s-sadakāt ve’l-meberrât fahrü’l-emâsil Ferhad Voyvoda b. Abdülmennân nâm kimesne azîmetini semt-i hayrâta atf ve zamân-ı himmetini cânib-i hasenâta sarf edip bu dünyâ-yı denînin ni‘am-ı zıll-ı zâil mukīmi dayf ve râhil idiğine âlim olmağın meclis-i şer‘-i şerîf-i Nebevî ve mahfil-i dîn-i münîf-i Mustafavî’de vakf-ı câ’i’t-tafsîle li ecli’t-tescîl ve’l-itmâm mütevellî nasb eylediği Hasan Bey b. Abdülvehhab mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp vakf-ı âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafı merhûm-ı müşârün-ileyh Mehmed Paşa hazretlerinin vakfı olan dekâkîn ve bir tarafı ketenci odaları ve bir tarafı mekābir-i müslimîn ve bir tarafı tarîk-i âm ile mahdûd iki bâb fevkānî ve bir bâb tahtânî odaları ve bir sofa ve bir kileri ve bir su kuyusunu ve sokak kapısı üstünde bir bâb oda ve bir sofa ve kenîf ve eşcâr-ı müsmire ve gayr-ı müsmire bir mikdâr bahçeyi müştemil menzili ve menzili mezbûra muttasıl olan üç bâb mülk dükkânlarımı, cemî‘sin malımdan ifrâz edip ed-dünyâ mezra‘atü’l-âhire hadîs-i şerîfi mûcebince hasbeten lillâhi’s-samed vakf-ı sahîh-i müebbed ile vakf ve haps edip şöyle şart ve ta‘yîn eyledim ki zikr olunan menzil ve dekâkîn bi cümleti’t-tevâbi‘ ve’l-levâhık süknâsı evvelâ kendi nefsime vefâtımdan sonra evlâdıma ve evlâd-ı evlâdıma ve evlâd-ı evlâd-ı evlâdıma batnen ba‘de batnin karnen isre karnin ile’l-inkırâz mutasarrıf olalar ve ba‘de’l-inkırâz -el-iyâzü billâhi’l-Feyyâz-müşârün-ileyh Mehmed Paşa hazretlerinin evkāfına vakf-ı teberru‘ ola ve ba‘dehû mezkûr menzil ve üç dükkânlar icâre-i mu‘accele ve beher yevm altışar akçe icâre-i müeccele-i misilleri ile îcâr olunup hâsıl olan icâre-i mu‘accele ve müeccelelerine kendim hayâtda oldukça mutasarrıf olup ba‘de vefâtihî evlâdım ve evlâd-ı evlâdım ve evlâd-ı evlâd-ı evlâdım batnen ba‘de batnin ile’l-inkırâz mutasarrıf olalar ve ba‘de’l-inkırâz mu‘tekam mezkûr merhûm Mehmed Paşa hazretlerinin evkāfına mütevellî olanlar sâbıku’l-beyân menzile ve üç bâb dükkâna minvâl-i meşrûh üzre mutasarrıf olup icâre-i mu‘accele ve müeccele ile mutasarrıf olanlardan bilâ-veled fevt olanın taht-ı tasarrufunda olan menzil ve dükkân mahlûl oldukda icâre-i mu‘accele ve müeccele ile âhara îcâr eyleye ve beher yevm hâsıl olan altı akçe icâreyi Kur’ân-ı azîmü’ş-şân’dan üç nefer kimesne beher yevm ba‘de salâti’l-asr cüz’-i şerîf tilâvet edip sevâbını rûhuma ihdâ edip mukābelesinde evkāf-ı mezkûreden hâsıl olan icâre-i mu‘acceleden ikişer akçe vere ve devr-i eyyâm ile şerâit-i merkūme mün‘adim olursa mücerred vakf-ı fukarâ-yı müslimîn ola deyû fâriğan ani’ş-şevâgil zikr olunan menzili ve dükkânları mütevellî nasb eylediği mezbûr Hasan Bey’e teslîm eyleyip sâir mütevellîler evkāfda tasarruf eyledikleri gibi tasarruf eyledi dedikde gıbbe’t-tasdîki’ş-şer‘î vâkıf-ı mezbûr semt-i vifâkdan cânib-i şikāka âzim olup vakf-ı akār eimme-i muhtâr hazret-i İmâm-ı A‘zam Ebû Hanîfe el-Kûfî katında sahîh olup lâkin lüzûmu mün‘adim olmamağla vakf-ı mezbûrdan rücû‘ ve kemâ-kân mülküme istirdâd murâd ederin suâl olunsun dedikde gıbbe’s-suâl mütevellî-i mezbûr cevâbında fi’l-vâki‘ imâm-ı ma‘hûd hazretleri katında gayr-ı lâzım olduğu meşhûrdur. Lâkin İmâm-ı Rabbânî Muhammed b. Hasan eş-Şeybânî katında tescîl-i şer‘î ve teslîm ile’l-mütevellî olmağla ve İmâm-ı Sânî Hazret-i İmâm Ebâ Yusuf hazretleri katında vâkıfın mücerred vakaftü kavli ile vakıf sahîh ve lâzım olup binâen aleyh kezâlik teslîmden imtinâ‘ ve husûmet ve fasl u hasma tâlibân olduklarında hâkim-i mûmâ-ileyh -esbağallahu ni‘amehû aleyh-tarafeynin kelâmını ısgā eyledikde cânib-i vakfı evlâ ve ahrâ görüp âlimen bi’l-hilâfi’l-cârî beyne’l-eimmeti’l-eslâf vakf-ı mezbûrun sıhhat ve lüzûmuna alâ kavli’l-imâmeyni’l-mezbûreyn hükm ve muhkemü’ş-şer‘î kılıp min ba‘d vakıf sahîh ve lâzım ve haps-i sarîh-i müteh[atti]m olup ba‘de’l-yevm naks ve nakzına mecâl muhâl ve tebdîl ve tağyîri adîmü’l-ihtimâl oldu fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm cerâ zâlik ve hurrire fi’l-[yevmi’l]-hâmis min Saferi’l-muzaffer li sene hamse ve tis‘în ve tis‘a mi’e.

Şuhûdü’l-hâl: Fahrü’l-eşbâh Yusuf Ağa el-Cündî, Ramazan Bey b. Ali, Fahrü’l-akrân İdris Ağa el-Karamanî, Mehmed Çelebi b. Hüsrev, Halil Bey b. Haydar el-Cündî, Halîfe İsmail Kayyım, Mehmed Ağa [b.] Hüdâverdi Kâtib-i Ruznâmçe, el-Hâc Ali b. Abdülmennân, Hüseyin Çelebi b. Mehmed, Ali Bey b. Hüseyin, Dilâver Bey b. Abdülmennân.

(EYÜB90 - cilt: 31, sayfa: 528 - Hüküm no: 660 - Orijinal metin no: [101a-2])﻿

﻿

﻿

661. Hüküm

Sabatiye bt. Maro’nun evini Aslan v. Yahya’ya satması

Mahmiye-i İstanbul hısnı ebvâbından Fenerkapısı dâhilinde Abdi Subaşı mahallesi sâkinelerinden Sabatiye bt. Murdehay nâm Yahudiye tarafından bey‘-i âti’z-zikri ve kabz ve semeni ikrâra vekîl olup hasm-ı câhid-i şer‘î mahzarında Aron v. Yako ve David v. Yasef nâm Yahudiler meclis-i şer‘-i hatîr-i lâzımü’t-tevkīrde işbu râfi‘ü’r-rakīm Aslan v. Yahya nâm Yahudi tarafından ikrâr-ı âti’z-zikri tasdîke vekîl-i sâbitü’l-vekâlesi olan Yasef v. Aslan nâm Yahudi muvâcehesinde bi’l-vekâle ikrâr-ı tâm ve takrîr-i kelâm edip müvekkilem merkūme Sabatiye akd-i âti’z-zikrin sudûruna değin silk-i mülkümde münselik olup Havâss-ı Aliyye kazâsı’na tâbi‘ kasaba-i Hasköy’de Pîrî Paşa mahallesinde vâki‘ bir tarafdan Nesim v. Hayder nâm Yahudi mülkü ve bir tarafdan Portakal Yako mülkü ve iki tarafdan tarîk-i âm ile mahdûd dokuz fevkānî ve üç tahtânî ve sofa ve üç su kuyusu ve zât-ı eşcâr-ı müsmire ve gayr-ı müsmire hadîkayı ve seddi ve şadırvanı ve havuzu müştemil mülk menzilini bi cümleti’t-tevâbi‘ ve’l-levâhık müvekkili mezbûr Aslan’a dört yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezkûr dört yüz guruşu müvekkili mersûm Aslan yedinden tamâmen ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâkam [yokdur] müvekkili merkūm Aslan’ın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem fi’s-seneti’l-mezbûre.

Şuhûdü’l-hâl: Abdülganî Çelebi b. Hüseyin, Rıdvan Bey b. Abdullah, Nasuh Efendi b. Abdüsselâm, Hüseyin Efendi b. Ahmed, Hasan b. Abdullah, Ali b. Abdullah, Yusuf [b.] Abdullah.

(EYÜB90 - cilt: 31, sayfa: 530 - Hüküm no: 661 - Orijinal metin no: [101b-1])﻿

﻿

﻿

662. Hüküm

Yorgo v. Nano’nun Nikola v. Velço’da alacağını tahsil etmesi

Vilâyet-i Rumeli’nde Bihlişte kazâsı’na tâbi‘ Koleşte nâm karye ahâlîsinden Yorgo v. Nano nâm zimmî meclis-i şerîfde işbu râfi‘ü’r-rakīm Nikola v. Velço nâm zimmî muvâcehesinde ikrâr ve i‘tirâf edip târih-i kitâbdan yedi sene mukaddem mezbûr Nikola zimmetinde her bir re’si seksen yedişer akçe olmak üzre on üç re’s koyun bahâsından cem‘an bin yüz otuz akçe ve beynimizde ma‘lûm ücretden dahi bin altı yüz yirmi beş akçe ki min haysi’l-mecmû‘ iki bin yedi yüz elli altı akçe hakkımı mezbûr Nikola yedinden bi’t-tamâm ve’l-kemâl ahz ve kabz eyledim min ba‘d zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem fi’s-seneti’l-mezbûre.

Şuhûdü’l-hâl: Oruc b. Veli, Hüseyin b. Ali, Mehmed b. Eyüb, Mehmed b. Mahmud, Elioğlu, Apostol [v.] Demi, Mitre [v.] Hristo, Bertaz [v.] ...?

(EYÜB90 - cilt: 31, sayfa: 531 - Hüküm no: 662 - Orijinal metin no: [101b-2])﻿

﻿

﻿

663. Hüküm

Ali Bey b. Hasan’ın vefat eden Hacı Mustafa’da olan alacağını, mirasına el koyan beytülmâl emininin ödemesi

Mahmiye-i İstanbul hısnı ebvâbından Yenikapı hâricinde Emânî Çelebi mahallesinde sâkin Ali Bey b. Hasan nâm kimesne meclis-i şer‘-i şerîfde mahalle-i mezbûre sükkânından iken bundan akdem vefât eden el-Hâc Mustafa b. Musa’nın verâseti zevce-i metrûkesi Âişe bt. Durmuş ile zâhirde vâris-i ma‘rûf-ı âharı olmamağla terekesine vâzı‘ü’l-yed olan emîn-i beytülmâl Yusuf Ağa b. Ahmed mahzarında üzerine da‘vâ ve takrîr-i kelâm edip müteveffâ-yı mezbûr el-Hâc Mustafa’ya hayâtında karz-ı şer‘îden on esedî guruş idâne ve teslîm ol dahi istidâne ve tesellüm eyledi. Hattâ müteveffâ-yı mezbûr el-Hâc Mustafa meblağ-ı mezbûr on guruş bana deyni olduğunu hâl-i hayâtında huzûr-ı müslimînde kirâren ve mirâren ikrâr dahi edip kable’l-ahz vefât etmekle hâlâ meblağ-ı mezbûr on guruşu tereke-i vâfiyesine vâzı‘ü’l-yed olan emîn-i mezbûr Yusuf Ağa’dan taleb ederim suâl olunup alıverilmek matlûbumdur dedikde gıbbe’s-suâl emîn-i mezbûr Yusuf tereke-i merkūmeye vaz‘-ı yedini ikrâr lâkin müdde‘î-i mezbûrun ber vech-i muharrer hakkını inkâr edicek müdde‘î-i mezbûrdan da‘vâsını mübeyyine beyyine taleb olundukda udûl-i ricâl-i ahrârdan olup mahalle-i mezbûrede sâkin Mehmed Efendi b. Hasan ve Ali Efendi b. Hasan nâm kimesneler meclis-i şer‘a li ecli’ş-şehâde hâzırân olup istişhâd olunduklarında fi’l-hakīka müteveffâ-yı mezbûr el-Hâc Mustafa hâl-i hayâtında müdde‘î-i mezbûr Ali Bey’e meblağ-ı mezbûr on esedî guruş zimmetimde lâzımü’l-edâ deynim vardır deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de ri‘âyeti şerâiti’l-kabûl şehâdetleri makbûle oldukdan sonra meblağ-ı mezbûrdan müteveffâ-yı merkūmdan hâl-i hayâtında küllen ve ba‘zan ahz u istîfâ veya hibe veya âhara [havâle] ve yahud taraf-ı şer‘iyyeden bir tarîk ile zimmetini ibrâ etmediğine mezbûr Ali Bey’e yemîn teklîf olundukda ol dahi alâ vefki’l-mes’ûl half billâhi’l-aliyyi’l-azîm etmeğin mûcebiyle ba‘de’l-hükm müteveffâ-yı mezbûrdan meblağ-ı mezbûr on guruşu müdde‘î-i merkūma edâya emîn-i mezbûr Yusuf Bey’e tenbîh birle mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min [Şevvâli’l-mükerrem] fi’s-seneti’l-mezbûre.

Şuhûdü’l-hâl: Ahmed Efendi b. ( ) el-İmâm, Mehmed Çelebi b. ( ) Müezzin, Cafer Bey b. Hüseyin, İbrahim b. Hüseyin.

(EYÜB90 - cilt: 31, sayfa: 531 - Hüküm no: 663 - Orijinal metin no: [101b-3])﻿

﻿

﻿

664. Hüküm

Âişe bt. Yusuf’un boşandığı kocası Osman b. Hasan’ın zimmetini ibra etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-[de] Aşçıbaşı mahallesi sâkinelerinden Âişe bt. Yusuf nâm hâtun meclis-i şer‘-i hatîr-i lâzımü’t-tevkīrde zevc-i mutallıkı işbu râfi‘ü’l-kitâb Osman b. Hasan nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Osman zevcim olup hâlâ beni tatlîk etmekle zimmetinde mütekarrir ve ma‘kūdun-aleyh olan iki bin akçe mehr-i müeccel hakkım ile nafaka-i iddet-i mu‘ayyenem ile süknâm mukābelesinde beş yüz akçe dahi cem‘an iki bin beş yüz akçe hakkımı tamâmen bana def‘ ve teslîm ben dahi ahz ve kabz edip bâkī zimmetinde bir akçe ve bir habbe hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mustafa Çelebi b. İsmail, Ahmed b. Ali, Hüseyin Beşe b. ( ) Çukadâr, Mehmed b. Eyüb, Hasan b. Abdullah.

(EYÜB90 - cilt: 31, sayfa: 532 - Hüküm no: 664 - Orijinal metin no: [101b-4])﻿

﻿

﻿

665. Hüküm

Ömer Beşe b. Eyüb’ün bostancılar yiğitbaşılığına tayin olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de bostancılar kethüdâsı olan Mustafa Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip medîne-i mezbûrede vâki‘ bostancılar yiğitbaşısı olmağla taraf-ı Saltanat-ı aliyye’den tekâlîf vâkı‘a oldukda cem‘ ve tahsîl edip kabzına memûr olanlara îsâl ve teslîme bana mu‘âvenet eder bir âdem lâzım ve mühim olunduğundan mâ‘adâ bostancıların sâir umûru için yiğitbaşı nasb ve ta‘yîn olunmak matlûbumdur, işbu hâzır bi’l-meclis Ömer Beşe b. Eyüb nâm kimesne mahal ve müstahık ve yiğitbaşılık umûrunun her vechile uhdesinden gelmeğe kādirdir dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi mezbûr Ömer Beşe’nin tâife-i merkūme üzerlerine yiğitbaşı nasb ve ta‘yîn eyledikde ol dahi hizmeti mezbûreyi kabûl ve levâzımını edâya ta‘ahhüd ve iltizâm etmeğin mâ hüve’l-vâki‘ alâ hâze’l-minvâl gıbbe’t-taleb ketb olundu. Fi’l-yevmi’l-hâmis aşer [min Şevvâli’l-mükerrem] fi’s-seneti’l-mezbûre.

Şuhûdü’l-hâl: Haseki Mustafa Ağa b. Ahmed, Nasuh Efendi b. Abdüsselâm, Hüseyin Beşe b. Receb, Hüseyin Çelebi b. Ali.

(EYÜB90 - cilt: 31, sayfa: 533 - Hüküm no: 665 - Orijinal metin no: [102a-1])﻿

﻿

﻿

666. Hüküm

Gülistan bt. Abdullah’ın ölen kocası ve küçük oğlunun miras hisselerini aldığı

Mahmiye-i İstanbul’da Sivrikoz mahallesinde sâkin iken bundan akdem vefât eden Süleyman b. Ahmed nâm sagīrin verâseti vâlidesi Gülistan bt. Abdullah nâm hâtun ile li ebeveyn er karındaşı Mustafa’ya münhasıra olduğu şer‘an zâhir ve mütehakkik oldukdan sonra merkūme Gülistan meclis-i şer‘-i şerîfde tereke-i sagīr-i müteveffâ-yı mezkûra vâzı‘atü’l-yed olup yine müteveffâ-yı mezbûrun li eb kız karındaşı olan işbu râfi‘atü’l-kitâb Fahrü’l-muhadderât Hâmide Hâtun bt. Ahmed Ağa’nın tarafından ikrâr-ı âti’z-zikri tasdîke vekîl olup nehc-i şer‘î ve tarîk-i mer‘î üzre vekâleti şer‘an sâbite olan Mehmed Çelebi b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip sadrî sagīr oğlum müteveffâ-yı mezbûr Süleyman’ın babası olup kendiden mukaddem vefât eden Ahmed Ağa’nın kalîl ve kesîr ism-i mâl ıtlâk olunur terekesinden oğlum müteveffâ-yı mezbûrun hisse-i irsiyyesine isâbet ve intikāl eden on yedi bin altı yüz elli bir akçeden benim südüs hisse-i şer‘iyyeme isâbet eden üç bin yetmiş dört akçe hakkımı müvekkile-i mezbûre Hâmide Hâtun yedinden bi’t-tamâm ve’l-kemâl ahz ve kabz edip südüs hisse-i mezkûreme müte‘allik âmme-i da‘vâdan müvekkile-i mezbûre Hâmide Hâtun’un zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer [min Şevvâli’l-mükerrem] fi’s-seneti’l-mezbûre.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Yusuf b. Abdullah, Muharrem Çelebi b. Ahmed.

(EYÜB90 - cilt: 31, sayfa: 533 - Hüküm no: 666 - Orijinal metin no: [102a-2])﻿

﻿

﻿

667. Hüküm

Beytülmâl emini subaşı el-Hâc Yusuf’un beytülmâle ait miras hissesi davasının reddi

Mahmiye-i İstanbul hısnı ebvâbından Edirnekapısı hâricinde subaşı olup gümrük emîni olan umdetü’l-emâcid ve’l-ekârim Hüseyin Ağa tarafından beytülmâl-i âmme ve hâssa kabzına memûr olan el-Hâc Yusuf b. Abdullah nâm kimesne mahfil-i kazâda işbu râfi‘ü’l-kitâb Ali Beşe b. Durmuş nâm kimesne mahzarında üzerine da‘vâ ve takrîr-i kelâm edip mahmiye-i mezkûre hısnı ebvâbından Yenikapı hâricinde Emânî Çelebi mahallesi sükkânından iken bundan akdem vefât eden el-Hâc Mustafa b. Musa nâm müteveffânın zâhirde vâris-i ma‘rûfu olmamağla terekesinin rub‘u zevcesi Âişe bt. Durmuş nâm hâtuna ve selâse erbâ‘ı cânib-i beytülmâle âid olmağla tereke-i müteveffâ-yı mezbûrdan elli esedî guruşa bi gayri hakkın vaz‘-ı yed edip ahz ve kabz etmişdir hâlâ suâl olunup takrîr-i kelâm ve ta‘bîr ani’l-merâm edip tahrîr ve meblağ-ı mezkûrdan taraf-ı beytülmâle âid olan beş bin dört yüz akçeyi alıverilmek matlûbumdur dedikde gıbbe’s-suâl mezbûr Ali Beşe cevâbında fi’l-hakīka tereke-i müteveffâ-yı mezkûrdan meblağ-ı mezbûru ber vech-i muharrer ahz ve kabz eylediğim mukarrerdir lâkin müteveffâ-yı mezbûr hâl-i hayâtında huzûr-ı müslimînde meblağ-ı mezkûru malından ifrâz edip yedime def‘ ve teslîmden sonra meblağ-ı mezbûru techîz ve tekfînine harc ve sarf eyle deyû beni vasiyy-i muhtâr nasb ve ta‘yîn ve ihtiyâr eyledikde ben dahi vech-i muharrer üzre kabûl ve merâsimini edâya ta‘ahhüd ve iltizâm etmişidim deyicek isre’l-istintâk ve akībe’l-inkâr ve gıbbe talebi’l-beyyine udûl-i ricâl-i ahrârdan olup mahalle-i mezbûre sükkânından Mustafa Efendi b. Ahmed el-İmâm ve İbrahim Çelebi b. Hüseyin nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-vâki‘ müteveffâ-yı mezbûr el-Hâc Mustafa hâl-i hayâtında malından meblağ-ı mezbûr elli esedî guruşu ifrâz edip bizim huzûrumuzda mezbûr Ali Beşe yedine def‘ ve teslîmden sonra hîn-i fevtimde techîz ve tekfînime harc ve sarf eyle deyû vasiyy-i muhtâr nasb ve ta‘yîn ve ihtiyâr eyledikde ol dahi vesâyet-i mezkûreyi kabûl ve merâsimini edâya ta‘ahhüd ve iltizâm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm merkūm subaşı-i mezbûr Ali ile bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. Abdullah, Yusuf b. Abdullah.

(EYÜB90 - cilt: 31, sayfa: 534 - Hüküm no: 667 - Orijinal metin no: [102a-3])﻿

﻿

﻿

668. Hüküm

Subaşı el-Hâc Yusuf’un beytülmâle ait olduğunu iddia ettiği cariyelerin azat edildiğinin anlaşılması

İşbu râfi‘atü’l-kitâb orta boylu açık kaşlı sol elinin sırça parmağı geç Rûsiyyetü’l-asl Timurhan bt. Abdullah meclis-i şer‘-i şerîfde mahmiye-i İstanbul’da gümrük emîni olan umdetü’l-emâcid ve’l-ekârim Hüseyin Ağa tarafından beytülmâl-i âmme ve hâssa kabzına memûr olup mahmiye-i mezkûre hısnı ebvâbından Edirnekapısı hâricinde bi’l-fi‘l subaşı olan el-Hâc Yusuf b. Abdullah mahzarında üzerine da‘vâ ve takrîr-i kelâm edip mahmiye-i mezbûre hısnı ebvâbından Yenikapı hâricinde Emânî Çelebi mahallesi sükkânından iken bundan akdem vefât eden el-Hâc Mustafa b. Musa’nın ben ve sadriye sagīre kızım Şahbaz mukaddemâ câriye-i memlûkesi olup bin seksen sekiz şehr-i Recebü’l-mürecceb’de cemî‘ malından ifrâz ve âzâd ve zümre-i harâir-i asliyyâta idrâc ve ilhâk edip ben ve kızım sâir harâir-i asliyyât gibi hür olmuşiken mezbûr el-Hâc Yusuf bi gayri hakkın bana ve kızıma vaz‘[ı-yed] eder suâl olunup sebîlimiz tahliyye ve kasr-ı yedine tenbîh olunmak matlûbumdur dedikde gıbbe’s-suâl merkūm subaşı el-Hâc Yusuf zikr olunan câriyelere vaz‘-ı yedini ikrâr lâkin müteveffâ-yı [mezbûr] târih-i mezkûrda ber vech-i muharrer i‘tâk ettiğini inkâr edicek müdde‘iyye-i merkūme Timurhan’dan da‘vâsını mübeyyine beyyine taleb olundukda udûl-i ricâl-i ahrârdan olup mahalle-i [mezbûre] sükkânından Ali Çelebi b. Abdünnebi ve Cafer b. Hasan ve Mehmed b. Receb ve Mehmed b. Memi nâm kimesneler li ecli’ş-şehâde makām-ı kazâda hâzırûn olup istişhâd olunduklarında fi’l-hakīka müteveffâ-yı mezbûr el-Hâc Mustafa hâl-i hayâtında târih-i mezkûrda mevsûfe-i merkūme Timurhan ile kızı sagīr-i mezbûre Şahbaz’ı bizim huzûrumuzda cemî‘ malından ifrâz ve zümre-i harâir-i asliyyâta idrâc ve ilhâk etmişdir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle merkūmetân Timurhan ve Şahbaz’ın ıtkına ba‘de’l-hükm [merkūm Ali’nin] kasr-ı yedine tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem [102b] [li] sene ihdâ ve tis‘în ve elf.

Şuhûdü’l-hâl: El-Hâc Mehmed Efendi b. Hasan, Mustafa Efendi b. Ahmed el-İmâm, Mehmed Çelebi b. Osman, Ali Efendi b. Hasan, Mehmed Bey b. Ahmed, Muharrem Çelebi b. Muharrem, Ali Beşe b. Durmuş, Ali b. Abdünnebi ve gayruhüm.

(EYÜB90 - cilt: 31, sayfa: 535 - Hüküm no: 668 - Orijinal metin no: [102a-4])﻿

﻿

﻿

669. Hüküm

Âişe bt. Abdullah’ın muhâlaa yoluyla boşandığı

Medîne-i Hazret-i Ebâ Eyyûb el-Ensârî mahallâtından Câmi‘-i Kebîr mahallesinde sâkine olan Âişe bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâmil-i hâze’l-kitâb Mehmed b. Hamid nâm zevci ile muhâla‘a yapdı. Zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli beynlerinde ma‘lûm ve mu‘ayyen olan iddet nafakası ve me’ûnet-i süknâsı zevcesi üzerine olmak üzre zevce-i merkūme ile muhâla‘a yapdı. Zevce-i mezbûre bu sûretle yeni bir nikâh yapılmadan ve mehir ödenmeden helâl olmayacak şekilde zevc-i merkūmundan ayrılmış oldu. Sonra her biri cemî‘ de‘âvî, mütâlebât, eymân ve muhâsamâtdan umûmen, zevciyyetle alâkalı da‘vâdan husûsen yek diğerinin zimmetini ibrâ-i âm ile husûmet ve nizâ‘ı bertaraf edecek şekilde ibrâ etti. Cerâ zâlike ve hurrire fi’l-yevmi’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Cündî Şaban Bey, Himmet Efendi b. İlyas, Abdurrahman Beşe, Mehmed b. Eyüb, Mehmed b. Mahmud, Ali b. Abdullah

(EYÜB90 - cilt: 31, sayfa: 535 - Hüküm no: 669 - Orijinal metin no: [102b-1, Arapça])﻿

﻿

﻿

670. Hüküm

Evlatlık edinilen Âişe için nafaka takdiri

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Kara Süleyman Çelebi mahallesi sükkânından işbu [bâ‘isü’l]-kitâb Ali Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip işbu hâzıre bi’l-meclis Âişe nâm sagīreyi babası gāib ani’l-meclis Mehmed b. ( ) nâm kimesne bundan akdem bi tarîki’t-tebennî ve’ş-şart bana teslîm ben dahi kabz ve tesellüm etmişidim hâlâ sagīre-i mezbûreye kadr-i kifâye nafaka ve kisve-bahâ takdîr olunması matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīre-i mezbûre Âişe’nin nafaka ve kisve-bahâsı için târih-i kitâbdan yevmî beşer akçe farz ve takdîr eyleyip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde men lehü’t-taleb üzerine rücû‘a izin birle mâ cerâ bi’t-taleb ketb olundu. Fi’l-yevmi’s-sânî [min Şevvâli’l-mükerrem] fi’s-seneti’l-mezbûre.

Şuhûdü’l-hâl: Şaban Bey b. Mustafa, Yusuf Bey b. Osman, Şaban Beşe b. Mehmed, İbrahim Beşe b. Ahmed, Abdurrahman Beşe b. Durmuş, Mustafa Çelebi b. Süleyman.

(EYÜB90 - cilt: 31, sayfa: 536 - Hüküm no: 670 - Orijinal metin no: [102b-2])﻿

﻿

﻿

671. Hüküm

İsmail Efendi b. Rüstem’in vârislerinin Miftah ağası Mustafa Ağa’ya kendi mülkleri gibi sattıkları evin vakfa ait olması üzerine parayı iade ettikleri

Düstûr-ı mükerrem müşîr-i müfahham vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin miftâh ağası olup işbu kitâb-ı sıhhat-nisâbın sâhibi olan Fahrü’l-emâsil ve’l-akrân Mustafa Ağa b. Piyâle tarafından husûs-ı âti’l-beyâna vekîl olup hasm-ı câhid-i şer‘î mahzarında Musa Bey b. Mehmed ve Abdülganî b. Hüseyin şehâdetleriyle şer‘an vekâleti sâbite olan Ahmed Ağa b. Oruc meclis-i şer‘-i hatîr-i lâzımü’t-tevkīrde medîne-i Hazret-i Ebâ Eyyûb-i Ensârî’de Câmi‘-i Kebîr mahallesi sükkânından iken bundan akdem vefât eden İsmail Efendi b. Rüstem’in verâseti zevce-i metrûkesi Rahime bt. Muharrem nâm hâtuna ve sulbî kebîr oğulları Abdullah ve Süleyman ve İbrahim ile kebîre kızı Âişe Hâtun’a münhasıra olduğu lede’ş-şer‘i’l-mutahhar zâhir ve mütehakkik oldukdan sonra mezbûr Abdullah ve Süleyman ve İbrahim ve Âişe mahzarlarında bi’l-vekâle üzerlerine da‘vâ ve takrîr-i kelâm edip mahalle-i mezbûrede vâki‘ bir tarafdan Kettânî nâm sâhibü’l-hayrın vakf odaları ve bir tarafdan Ferhad Paşa türbesi ve bir tarafdan bozahâne dükkânı demekle ma‘rûf dükkân ve bir tarafdan tarîk-i âm ile mahdûd menzili bin doksan senesi şehr-i Ramazâni’l-mübâreki’nde verese-i merkūme mûrisleri müteveffâ-yı mezbûr İsmail Efendi’nin hayâtında mülkü ba‘de vefâtihî irsen kendilere isâbet ve intikāl etmiş mülk-i mevrûsları olmak üzre müvekkilim mezbûr Mustafa Ağa’ya seksen bin akçeye bey‘ ve teslîm ve kabz-ı semen etmişlerdi hâlâ menzili mezkûr vakf olduğu şuhûd-ı udûlle huzûr-ı hâkimde isbât olunmağla meblağ-ı mezkûr seksen bin akçeyi vekâlet-i mahkiyem hasebiyle mezbûrûn Abdullah ve Süleyman ve İbrahim ve Âişe’den taleb ederim suâl olunup takrîrleri tahrîr ve edâsına tenbîh olunmak matlûbumdur dedikde gıbbe’s-suâl merkūmûn Abdullah ve Süleyman ve İbrahim ve Âişe cevâblarında fi’l-hakīka hâl-i kaziyye vekîl-i mezbûr Ahmed Ağa’nın bâlâda bast ve tafsîl eylediği minvâl üzre olmuşdur deyû her biri tav‘an ikrâr ve i‘tirâf etmeğin alâ mûcibi ikrârihim meblağ-ı mezkûr seksen bin akçeyi vekîl-i mezbûr Ahmed Ağa’ya edâya mezbûrûn Abdullah ve Süleyman ve İbrahim ve Âişe’ye tenbîh birle mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem fi’s-seneti’l-mezbûre.

Şuhûdü’l-hâl: Mehmed Çelebi b. Mustafa tâbi‘-i Hanzâde, Abdülganî Çelebi b. Hüseyin, el-Hâc Abdullah b. Şaban, Şeyh Mehmed Mevlevî, es-Seyyid Mehmed Efendi b. Mustafa, Musa Beşe b. Mehmed el-Mübâşir, Mustafa Çelebi b. ( ) Kâtib, Mustafa b. Nasuh, câbî Mehmed b. Ömer, câbî Mehmed b. Mehmed, Mehmed Çelebi b. Mustafa.

(EYÜB90 - cilt: 31, sayfa: 536 - Hüküm no: 671 - Orijinal metin no: [102b-3])﻿

﻿

﻿

672. Hüküm

İsmail Efendi b. Rüstem’in vârislerinin Mustafa Ağa’ya geri ödeyecekleri meblağ için birbirine kefil olmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Câmi‘-i Kebîr mahallesi sükkânından iken bundan akdem vefât eden İsmail Efendi b. Rüstem nâm müteveffânın evlâd-ı sulbiyesi Abdullah ve Süleyman ve [İbrahim ile] Âişe meclis-i şer‘-i şerîfde düstûr-ı mükerrem müşîr-i müfahham vezîr-i sânî müsâhib-i şehriyârî devletlü ve sa‘âdetlü Mustafa Paşa hazretlerinin miftâh ağası olup işbu kitâb-ı sıhhat-nisâbın sâhibi olan mefharü’l-emâsil ve’l-akrân Mustafa Ağa b. Piyâle tarafından husûs-ı âti’l-beyâna vekîl olup nehc-i şer‘î ve tarîk-i mer‘î üzre vekâleti sâbite olan Ahmed Ağa b. Oruc mahzarında her biri ikrâr-ı tâm ve takrîr-i kelâm edip mahalle-i mezbûrede vâki‘ lede[’l-]ahâlî ma‘lûmü’l-hudûd menzili babamız müteveffâ-yı mezbûrdan irsen bize intikāl etmiş mülk-i mevrûsumuzdur deyû bundan akdem müvekkili mûmâ-ileyh Mustafa Ağa altı yüz altmış beş esedî guruşa bey‘ ve teslîm edip kabz-ı semen etmişidik hâlâ menzili mezkûr vakf-ı evlâd olduğu huzûr-ı hâkimde şuhûd-ı udûlle muvâcehemizde ba‘de’l-isbât meblağ-ı mezkûrun müvekkili mûmâ-ileyh Mustafa Ağa’ya edâsına tenbîh olun[muş idi.] el-hâletü hâzihî meblağ-ı mezkûr ile müvekkili mezbûrun menzili mezkûra mülkümdür deyû harc ve sarf eylediği iki yüz [103a] esedî guruş ki cem‘an sekiz yüz altmış beş esedî guruş müvekkili mûmâ-ileyh Mustafa Ağa’ya zimmetimizde lâzımü’l-edâ ve vâcibü’l-kazâ deynimiz olmağla meblağ-ı merkūm sekiz yüz altmış beş esedî guruşdan her birimiz âharın zimmetinde lâzım gelen meblağa kefîl ve zâmin olduk dediklerinden sonra merkūme Âişe’nin zevci Ahmed ve İbrahim ve Âişe’nin nefislerine ve hîn-i mütâlebede meclis-i şer‘a ihzârlarına kefîl oldum dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Çelebi b. Mustafa tâbi‘-i Hanzâde, Abdülganî Çelebi b. Hüseyin, el-Hâc Abdullah b. Şaban, Şeyh Mehmed Mevlevî, es-Seyyid Mehmed Efendi b. Mustafa, Musa Beşe b. Mehmed el-Mübâşir, Mustafa Çelebi b. Kâtib Abdüsselâm, Mustafa b. Nasuh, câbî Mehmed b. Ömer, Hacı Mehmed b. Mehmed.

(EYÜB90 - cilt: 31, sayfa: 537 - Hüküm no: 672 - Orijinal metin no: [102b-4])﻿

﻿

﻿

673. Hüküm

Mustafa Çelebi b. Halil’in eski ortağı Piyo v. İstemad’da alacağı olduğunun ispat edilmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Davud Ağa mahallesi sükkânından işbu râfi‘ü’l-kitâb Mustafa Çelebi b. Halil nâm kimesne meclis-i şer‘-i hatîr-i lâzımü’t-tevkīrde şerîki Piyo v. İstemad nâm zimmî muvâcehesinde üzerine da‘vâ ve takrîr-i kelâm edip merkūm Piyo ile bundan akdem şerîkler olup fesh-i akd-i şirket ettiğimizde beynimizde hesâb edip ikimizin yirmi bin sekiz yüz otuz akçe zararımız zuhûr etmekle meblağ-ı mezbûrdan mersûm Piyo’nun zimmetinde lâzım gelen on bin dört yüz on beş akçe bana lâzımü’l-edâ deynimdir deyû şuhûd huzûrunda mukaddemâ ikrâr dahi etmişiken hâlâ taleb eylediğimizde edâdan imtinâ‘ eder suâl olunup edâsına tenbîh olunmak matlûbumdur dedikde gıbbe’s-suâl mesfûr Piyo cevâbında fi’l-hakīka müdde‘î-i mezbûr Mustafa Çelebi ile mukaddemâ şerîk olup hâlâ fesh-i akd-i şirket eylediğimiz mukarrerdir deyû tav‘an ikrâr lâkin ber vech-i muharrer hesâb edip meblağ-ı mezbûr on bin dört yüz on beş akçe zimmetine lâzım geldikden sonra müdde‘î-i mezbûra deyni olmak üzre ikrârını inkâr edicek müdde‘î-i mezbûrdan da‘vâsını mübeyyine beyyine taleb olundukda mahmiye-i İstanbul hısnı ebvâbından Edirnekapısı dâhilinde Ali Paşa-yı Atîk mahallesi ahâlîsinden Yorgi v. Şiro ve Todoş v. Riga nâm zimmîler li ecli’ş-şehâde makām-ı kazâya hâzırân olup istişhâd olunduklarında fi’l-hakīka mersûm Piyo müdde‘î-i merkūm Mustafa Çelebi ile mukaddemâ şerîkler olmağla fesh-i akd-i şirket eyleyip bizim huzûrumuzda hesâb gördüklerinde mersûm Piyo’nun zimmetinde meblağ-ı mezbûr on bin dört yüz on beş akçe zuhûr etmekle müdde‘î-i mezbûra lâzımü’l-edâ deynimdir deyû ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe ri‘âyeti şerâiti’l-kabûl şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Efendi b. Ahmed, Hasan b. Abdullah, Hüseyin b. Ali, Yusuf b. Abdullah, Ali b. İslâm.

(EYÜB90 - cilt: 31, sayfa: 538 - Hüküm no: 673 - Orijinal metin no: [103a-1])﻿

﻿

﻿

674. Hüküm

Seyyid Mustafa Çelebi b. Sefer’in Ağaçlı köyü Mescidi para vakfına mütevelli tayin olması

Havâss-ı Aliyye kazâsına tâbi‘ Terkos nâhiyesi müzâfâtından Ağaçlı nâm karyede vâki‘ mescidi şerîfe mevkūfe nukūdun mütevellîsi olan el-Hâc İbrahim b. Ali fevt olup yeri hâlî kalmağla hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi işbu hâmilü’l-hurûf es-Seyyid Mustafa Çelebi b. Sefer nâm kimesne mahal ve müstahık ve her vechile tevliyyet uhdesinden gelmeğe kādir olmağın mezbûr es-Seyyid Mustafa Çelebi’yi yevmî iki akçe ile vazîfe ile vakf-ı mezkûra mütevellî nasb ve ta‘yîn eyledikde ol dahi tevliyyeti merkūmeyi kabûl ve hıdemât-ı lâzımesini edâya ta‘ahhüd ve iltizâm etmeğin mâ hüve’l-vâki‘ alâ hâze’l-minvâl gıbbe’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Çorbacı Osman Ağa b. Abdullah, Hüseyin Beşe b. Receb Çukadâr, Hüseyin Çelebi b. Ali, Mehmed b. Eyüb ve gayruhüm.

(EYÜB90 - cilt: 31, sayfa: 539 - Hüküm no: 674 - Orijinal metin no: [103a-2])﻿

﻿

﻿

675. Hüküm

İsmail Efendi b. Rüstem’in vârislerinin Mustafa Ağa’ya ödeyecekleri parayı aralarında paylaştırdıklarında Rahime bt. Muharrem’in hissesine düşeni ödemesi gerektiği

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Câmi‘[-i Kebîr] mahallesi sükkânından iken bundan akdem vefât eden İsmail Efendi b. Rüstem nâm müteveffânın verâseti zevce-i metrûkesi Rahime Hâtun bt. Muharrem ile sulbî kebîr oğulları Abdullah ve Süleyman ve İbrahim ve sulbiye kebîre kızı Âişe’ye münhasıra olup tashîh-i mes’eleleri sekiz sehimden i‘tibâr olunup sihâm-ı mezkûreden bir sehmi merkūme Rahime’ye ve ikişer sehmi dahi mezbûrun Abdullah ve Süleyman ve İbrahim’den her birine ve bir sehmi mersûme Âişe’ye isâbet ve intikāl ettiği şer‘an zâhir ve mütehakkik oldukdan sonra bâ‘isü’l-kitâb mezbûrûn Abdullah ve Süleyman ve İbrahim meclis-i şer‘-i şerîfde merkūme Rahime mahzarında her biri üzerine da‘vâ ve takrîr-i kelâm edip mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzili mûrisimiz babamız müteveffâ-yı mezbûrun hayâtında mülkü olup ba‘de vefâtihî irsen bize intikāl etti mülk-i mevrûsumuz bundan akdem gāib ani’l-meclis Mustafa nâm kimesneye seksen bin akçeye bey‘-i kat‘î ile bey‘ ve teslîm ve kabz-ı semen etmişidik lâkin menzili mezkûr vakf olduğu muvâcehemizde huzûr-ı hâkimde şuhûd-ı udûlle ba‘de’l-isbât, meblağ-ı mezbûrun istirdâdına hükm-i hâkim lâhık oldukdan sonra meblağ-ı mezbûru gāib-i mûmâ-ileyh Mustafa Ağa’ya edâya kıbel-i şer‘den bize tenbîh olunmuşidi hâlâ menzili mezkûr semeninden merkūme Rahime’nin bir sehim hisse-i mezkûresine isâbet edip bizim yedimizden ahz ve kabz eylediği seksen beş esedî guruşu merkūme Rahime Hâtun’dan taleb eylediğimizde vermede te‘allül ve inâd eder suâl olunup takrîri tahrîr ve meblağ-ı mezkûrun edâsına tenbîh olunmak matlûbumuzdur dediklerinde gıbbe’s-suâl mersûme Rahime cevâbında menzili mezbûrun semeninden kendi bir sehim hisse-i şer‘iyyesine ber vech-i seksen beş guruş isâbet edip ve meblağ-ı mezkûr seksen beş guruşu müdde‘iyûn-ı mezbûrûnun yedlerinden ahz ve kabzını münkire olucak müdde‘iyûn-ı merkūmûndan da‘vâlarını mübeyyine beyyine taleb olunduklarında udûl-i ricâl-i ahrârdan olup medîne-i mezbûre Çavuş Kasım mahallesinde sâkin Ali b. Osman ve Evlice Baba mahallesi sâkinlerinden Abdi Beşe b. Mehmed nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-hakīka müdde‘iyûn-ı mezbûrûn Abdullah ve Süleyman ve İbrahim menzili mahdûd-ı mezkûru mezbûr Mustafa Ağa’ya minvâl-i muharrer üzre meblağ-ı mezbûr seksen bin akçeye bey‘ ettiklerinde mersûme Rahime’nin dahi bir sehim hisse-i mezkûresine meblağ-ı merkūm seksen beş esedî guruş isâbet etmekle müdde‘iyûn-ı mersûmûn Abdullah ve Süleyman ve İbrahim merkūme Rahime’nin yedine meblağ-ı merkūm seksen beş esedî guruşu bizim huzûrumuzda def‘ ve teslîm ol dahi bi’t-tamâm kabz ve tesellüm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin Efendi Mukayyid, Hüseyin b. Ali, Mahmud b. Eyüb, Mehmed b. Mahmud.

(EYÜB90 - cilt: 31, sayfa: 539 - Hüküm no: 675 - Orijinal metin no: [103a-3])﻿

﻿

﻿

676. Hüküm

Terkos’a bağlı Ayazma köyü ahalisinden kanunda öngörülenden fazla vergi alınmamasına dair ferman kaydı

Kıdvetü’n-nüvvâbi’l-müteşerri‘în Terkos nâhiyesinde nâibü’ş-şer‘ olan mevlânâ ( ) -zîde ilmühû- tevkī‘-i refî‘-i hümâyûn vâsıl olucak ma‘lûm ola ki nâhiye-i mezbûra tâbi‘ dârendegân-ı fermân-ı hümâyûn Ayazma nâm karye ahâlîsi südde-i sa‘âdetime arzuhâl edip bunlar karyeleri toprağında zirâ‘atleriyle hâsıl eyledikleri mahsûllerinde müteveccih olan öşürlerin ve her sene otu biçilir çayırlarında dahi öşre mu‘âdil mukāta‘aların [edâ] edip kusûrları yoğiken karyeleri zâbitleri kanâ‘at etmeyip mücerred siz de yerlerinizin otluğun âhara füruht edersiniz ol takdîrce tekrâr öşr ve resm nâmına akçe verin deyû dahl ve rencîde eylediklerinden mâ‘adâ müft ve meccânen yem ve yemek ve sâir me’kûlât talebiyle fukarâya te‘addî ve rencîde eylediklerin bildirip hilâf-ı şer‘ ve kānûn ve bi gayri hakkın ol vechile nesne talebiyle dahl ve rencîde ettirilmeyip men‘ ve def‘ olunmak bâbında emr-i şerîfim recâ eyledikleri ecilden buyurdum ki hükm-i şerîfimle vardıklarında husûs-ı mezbûra tamâm hak ve adl üzre mukayyed olup göresin. İ‘lâm olunduğu üzre ise eyyâm-ı sa‘âdetimde bir ferde te‘addî olunduğuna rızâ-yı şerîfim yokdur bunlar karyeleri toprağında zirâ‘atleriyle hâsıl eyledikleri terekelerinin öşrün ve çayırlarının mukāta‘asın ve sâir hukūk ve rüsûmların kānûn ve defter mûcebince verdiklerinden sonra karyeleri zâbitlerine hilâf-ı şer‘ ve kānûn satdıklarının otluklarından tekrâr öşür ve resm ve müft ve meccânen yem ve yemek ve sâir me’kûlât talebiyle dahl ve rencîde etmeyeler ve ettirmeyip men‘ ve def‘ eyleyesin men‘ ile memnû‘ olmayıp vech-i meşrûh üzre te‘addî ve tecâvüz ederler vukū‘u üzre yazıp arz edip min ba‘d şer‘-i şerîfe ve kānûn ve emr-i hümâyûnum hilâfına kimesneye iş ettirmeyesin. Kaziyyede medhali olmayanları dahl ettirmeyip husûs-ı mezbûre için tekrâr şikâyet olunup emr-i âhar varmalı eylemeyesin şöyle bilesin alâmet-i şerîfe i‘timâd kılasın. Tahrîren fî evâhiri şehri Ramazâni’l-mübârek li sene ihdâ ve tis‘în ve elf. Mahrûse-i Kostantıniyye.

(EYÜB90 - cilt: 31, sayfa: 541 - Hüküm no: 676 - Orijinal metin no: [103b-1])﻿

﻿

﻿

677. Hüküm

Gazi Hasan Paşa Zaviyesi şeyhi Mahmud Efendi’nin bazı eşyalarını kızına bağışlaması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de Koca Kasım Paşa mahallesinde vâki‘ merhûm Gāzi Hasan Paşa zâviyesi’ne zâviye-nişîn olan Fahrü’s-sâlikîn eş-Şeyh Mahmud Efendi b. Davud meclis-i şer‘-i şerîfde ikrâr-ı tâm ve takrîr-i kelâm edip silk-i mülk-i sahîhimde münselik emlâkden iki beledî döşek ve üç minder ve üç yorgan ve beş yastık ve üç tencere ve dört sahan ve bir baklava tepsisini ve bir kevgir kepçe ve bir leğen ve bir ibriği sulbiye sagīre kızım gāibe ani’l-meclis Nimetullah’a hibe-i sahîha-i şer‘iyye ile hibe ve teslîm ve temlîk edip yine velâyetim hasebiyle meclis-i hibede ber vech ittihâb ve tesellüm ve temellük eyledim ba‘de’l-yevm eşyâ-i mezkûrede vechen mine’l-vücûh alâka ve medhalim kalmadı kızım sagīre-i mezbûre Nimetullah keyfe mâ teşâ’ ve hasbe mâ tahtâr mutasarrıfe olsun dedikde mâ cerâ alâ hâze’l-minvâl gıbbe’t-taleb ketb olundu. Fi’l-yevmi’l-hâdî [ve’l]-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Mehmed Efendi b. Nasuh, İbrahim Efendi b. Hasan, Ali Efendi b. ( ) imâm-ı Mesih Paşa, Mehmed Efendi b. Hüseyin, el-Hâc Abdullah b. Mustafa.

(EYÜB90 - cilt: 31, sayfa: 541 - Hüküm no: 677 - Orijinal metin no: [103b-2])﻿

﻿

﻿

678. Hüküm

Gülistan bt. Abdullah’ın mehir ve nafaka hususunda eski kocası Bayezid b. Hüseyin’in zimmetini ibra etmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Câmi‘-i Kebîr mahallesinde sâkine Gülistan bt. Abdullah nâm hâtun meclis-i şer‘-i şerîfde zevc-i mutallıkı işbu râfi‘ü’l-vesîka Bayezid b. Hüseyin mahzarında ikrâr ve takrîr-i kelâm edip mezbûr Bayezid zevcim olup hâlâ beni tatlîk etmeğin zimmetinde mütekarrir ve ma‘kūdun-aleyh olan dört yüz akçe mehr-i müeccel hakkımı Bayezid yedinden bi’t-tamâm ve’l-kemâl ahz ve kabz eyledim ba‘de’l-yevm mehr-i müeccel hakkıma ve nafaka-i iddet ve me’ûnet-i süknâma müte‘allik da‘vâdan mezbûr Bayezid’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Davud Beşe b. Veli, Ahmed b. Abdullah, Ali b. Yusuf, Mehmed b. Eyüb, Nasuh Efendi b. Abdüsselâm.

(EYÜB90 - cilt: 31, sayfa: 542 - Hüküm no: 678 - Orijinal metin no: [103b-3])﻿

﻿

﻿

679. Hüküm

Otağ-ı Hümâyûn için Eyüb esnafından istenilen malzemelerin defteri

Defter oldur ki Otağ-ı hümâyûn için medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de vâki‘ ehl-i hırefe tevzî‘ olunan kazık ve tokmak ve çatal ve çıra ve saman vech-i âtî üzre zikr olunur. Hurrire fî evâili şehri Ramazâni’l-mübârek li sene ihdâ ve tis‘în ve elf. Tokmak aded Çatal aded Kazık aded Çıra kıyye Saman kıyye Tâife-i bostâniyân 13 13 2170 10 13 Tâife-i pazarcıyân 10 12 1900 12 12 Tâife-i hayyâtîn 7 7 1100 5 6,5 Tâife-i yoğurtçuyân 3 3 500 2 3 Tâife-i çörekçiyân 5 5 780 3 4 Tâife-i attârân 5 5 680 4 5 Tâife-i berberân 4 4 580 3 4 Tâife-i hamamcıyân 3 4 480 3 4 Tâife-i bardakçıyân 2 2 330 2 3 Tâife-i çömlekçiyân 8 8 1420 6 8 Tâife-i debbâğān 6 5 900 5 6 Tâife-i haffâfân 5 5 800 4 5 Tâife-i nalçacıyân 2 2 300 2 3 Tâife-i keresteciyân 4 4 700 3,5 5 Tâife-i demirci[yân] 1 1 50 1 1 Tâife-i kalaycıyân 3 3 350 2 3 Tâife-i paçacı[yân] 3 3 350 2 3 Tâife-i tülbentçiyân 2 2 350 2 3 Tâife-i kazzâzlar 1 1 50 1 1 Tâife-i bahçeciyân 3 3 480 2 3 Tâife-i helvacıyân 5 5 450 4 5 Tâife-i nalbandlar 3 3 140 2 3 Tâife-i kuyucuyân ma‘a sakayân 2 2 140 2 2

(EYÜB90 - cilt: 31, sayfa: 542 - Hüküm no: 679 - Orijinal metin no: [104a-1])﻿

﻿

﻿

680. Hüküm

Özel mülk içinden yol açılması için izin verilmesi

İzzetlü kadı efendi vech-i şer‘î üzre hüccet-i şer‘iyye veresiz. Sa‘âdetlü ve devletlü sultânım hazretleri sağ olsun bu kullarının Eyyûb-i Ensârî’de olan bahçemizin arasında olan tarîk-i cadde yol olmayıp dahi dolaşık olmağın ahâlî-i mahalle rızâsıyla ve izn-i şer‘le mülk bahçemizin içinde aslen tarîk-i vâsi‘a ve doğru yol olmak üzre mübâdele olmak bâbında fazîletlü Eyüb efendisi hazretlerine hitâben fermân-ı âlîleri ricâ olunur emr ü fermân devletlü sultânım hazretlerinindir.

(EYÜB90 - cilt: 31, sayfa: 543 - Hüküm no: 680 - Orijinal metin no: [104b-1])﻿

﻿

﻿

681. Hüküm

Mahkemenin davetine icabet etmeyen yeniçerinin zorla mahkemeye getirtilmesi

İzzetlü yeniçeri ağası hazretleri birkaç def‘a fermân verilip mürâfa‘ada ihtifâ etmeğin âdem ta‘yîn olunup kapısını kırdırıp Hâslar kadısı devletlü efendi şer‘le icrâ-yı hak eyleyeler. Devletlü ve sa‘âdetlü sultânım hazretleri sağ olsun arzuhâl-i bende budur ki bu kullarınız Eyyûb Sultân’da Solakoğlu nâm kimesnenin sâkin olduğu evin nısfı benim hisse-i şâyi‘am olup yedimde olan hüccet-i şer‘iyyeler mûcebince hakkım olup üç def‘adır fermân-ı şerîfe itâ‘at etmez evde yokdur der yeniçeri olmağla izzetlü yeniçeri ağasına hitâben ve imâm ve müezzini ma‘rifetiyle evinden çıkarıp huzûr-ı şer‘a ihzâr olunup şer‘le ihkāk-ı hak olunmak bâbında fermân-ı şerîf recâ olunur bâkī fermân ve lutf [ü] ihsân devletlü ve mürüvvetlü sultânım hazretlerinin[dir.]

(EYÜB90 - cilt: 31, sayfa: 544 - Hüküm no: 681 - Orijinal metin no: [104b-2])﻿

﻿

﻿

682. Hüküm

Küçük Hâslar Mukâtaası’nın Hacı Yusuf’a verilmesi

Arz-ı hâl-i bende budur ki Vech-i tahrîr-i hurûf budur ki uhdemizde olan İstanbul gümrüğü mülhakātından Edirnekapısı hâricinde vâki‘ olan Küçük Hâslar mukāta‘ası’nı işbu bin doksan bir senesinin Cumâdelâhire gurresinden ber vech-i emânet tarafımızdan zabt eylemek üzre dârende-i temessük el-Hâc Yusuf’a tefvîz ve sipâriş olunmuşdur gerekdir ki târih-i mezbûrda mukāta‘a-i mezbûru kadîmden zabt olunageldiği [üzre] zabt u rabt eylemek için yedine işbu temessük verildi. Fi’t-târihi’l-mezbûr Hüseyin emînü’l-gümrük.

(EYÜB90 - cilt: 31, sayfa: 544 - Hüküm no: 682 - Orijinal metin no: [104b-3])﻿

﻿

﻿

683. Hüküm

Alibey Çavuş köyü ahalisinden sekizde bir öşür ve salariye tahsil olunmasına dair ferman kaydı

Akzâ kuzâti’l-müslimîn evlâ vülâti’l-muvahhidîn ma‘denü’l-fazl ve’l-yakīn hüccetü’l-hakkı ale’l-halk ecma‘în vârisü ulûmi’l-enbiyâ’i ve’l-mürselîn el-muhtassu bi mezîdi inâyeti’l-meliki’l-Mu‘în mevlânâ Hâslar kadısı ( ) -zîdet fezâ’iluhû- tevkī‘-i refî‘-i hümâyûn vâsıl olucak ma‘lûm oldur ki mahmiye-i İstanbul’da vâki‘ merhûm ve mağfûrun-leh Sultan Bayezid Hân -tâbe serâhû- Câmi‘-i Şerîfi evkāfı’ndan kazâ-i mezbûra tâbi‘ Alibey Çavuş nâm karyelerin bi’l-fi‘l zâbiti olan dârende-i fermân-ı vâcibü’l-iz‘ân kıdvetü’l-emâsil ve’l-akrân ( ) -zîde kadruhû- südde-i sa‘âdetime arzuhâl edip zikr olunan karyeler toprağında ba‘zı çayır ve bostanı bozup ashâbı arpa ve buğday zer‘ etmeleriyle bu dahi hâsıl eyledikleri terekelerinden şer‘ ve kānûn üzre öşr ile sâlâriyelerin sekizde bir taleb eyledikde biz mukaddemâ bostan ve çayır iken mukāta‘a veregelmişidik yine mukāta‘a veririz deyû öşürlerin vermekde bî-vech te‘allül edip mahsûl-i vakfa küllî gadr eylediklerin bildirip şer‘ ve kānûn üzre öşürlerin alıvermek bâbında emr-i şerîfim recâ eylediği ecilden buyurdum ki hükm-i şerîfimle vardıkda husûs-ı mezbûra tamâm hak ve adl üzre mukayyed olup göresiz arz olunduğu üzre ise vakf-ı merkūm toprağında zirâ‘at ve hırâset edenler her kim olursa olsunlar hâsıl eyledikleri terekelerinden şer‘ ve kānûn üzre öşr ile sâlâriyelerin sekizde bir hükm edip vakf için buna alıverip mukaddemâ mukāta‘a veregeldik hâlâ dahi mukāta‘a verip öşr vermeziz deyû te‘allül ve inâd ettirmeyip bir vechile husûl-i vakfa gadr olunmalı eylemeyesiz şer‘-i şerîfe ve kānûna ve emr-i hümâyûnuma muhâlif kimesneye iş ettirmeyesiz husûs-ı mezbûr için tekrâr emrim varmalı eylemeyesiz, şöyle bilesiz alâmet-i şerîfime i‘timâd kılasız. Tahrîren fî evâhiri şehri Receb li sene ihdâ ve tis‘în ve elf.

(EYÜB90 - cilt: 31, sayfa: 544 - Hüküm no: 683 - Orijinal metin no: [104b-4])﻿

﻿

﻿

684. Hüküm

Kanuni Sultan Süleyman’ın yapdırdığı su yollarının bakımını üstlenen yedi köy ahalisinin aksi bir emir olmadıkça her türlü vergiden muâf olduklarına dair hüküm kaydı

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn vârisü ulûmi’l-enbiyâ’i ve’l-mürselîn hüccetü’l-hakkı ale’l-halk ecma‘în el-muhtassu bi mezîdi inâyeti’l-meliki’l-Mu‘în mevlânâ Hâslar kadısı ( ) -zîdet fezâ’iluhû- tevkī‘-i refî‘-i hümâyûn vâsıl olucak ma‘lûm ola ki merhûm ve mağfûrun-leh Sultan Süleyman Hân -tâbe serâhû-nun Kağıdhâne ve Halkalı cânibeyninden mahrûse-i İstanbul’a ve Saray-ı atîk ve cedîde ve bi’l-cümle hâssa bahçelere icrâ ettirdiği suyun yollarına berât-ı âlîşânımla müte‘ayyin olunmuş suyolcuları hâlâ Dersa‘âdet’ime arzuhâl edip mezbûrlar bilâ-ücret hizmet edip hizmet ve ırgadiyyeleri mukābelesinde tekâlîf-i örfiyye ve şâkkadan mu‘âf olup tekâlîf-i şâkka ile dahl olunmak îcâb eylemez iken hâlâ bilâ-emr-i şerîf teklîf-i şâkka ile dahl ve rencîde eylemeleriyle men‘ ve def‘ olunup rencîde olunmamak bâbında emr-i şerîfim verilmek recâ eyledikleri ecilden Hazîne-i âmiremde mahfûz olan Ma‘den Mukāta‘ası defterlerine nazar olundukda Hâslar kazâsında yedi aded kurâda yüz elli nefer yamak suyolcuları merhûm ve mağfûrun-leh Sultan Süleyman Hân-ı Gāzi -tâbe serâhû-nun Halkalı karyesinde ve Kağıdhâne câniblerinde bahçe-i hâssa ve Saray-ı âmire ve Kırkçeşme’ye icrâ eyledikleri suyun yollarını şiddet-i şitâda pâk ve tathîr eylemek şartıyla ücret-i ırgadiyyeleri mukābelesinde cizye ve ispençe ve avârız-ı dîvâniyye ve tekâlîf-i örfiyye ve şâkkadan ve masdariyye ve kul ve câriye ve kazma [ve] kürek ve arpa ve saman ve çayır biçmek ve rûz-ı Hızır akçesinden mu‘âf ve müsellem olmak üzre yedlerinde mu‘âfnâme-i hümâyûnları olduğu mastûr ve mukayyed bulunmağın imdi derkenâr mûcebince amel olunmak fermânım olmuşdur buyurdum ki hükm-i şerîfim vardıkda bu bâbda sâdır olan emrim üzre amel edip dahi zikr olunan yüz elli nefer yamak suyolcuları zikr olunan su yollarını şiddet-i şitâda bilâ-ücret pâk ve tathîr etmek şartıyla ücret-i ırgādiyyeleri mukābelesinde cizye ve ispençe ve avârız-ı dîvâniyye ve tekâlîf-i örfiyye ve şâkkadan ve masdariyye ve kul ve câriye ve kazma ve kürek ve arpa ve saman ve çayır biçmek ve rûz-ı Hızır akçesinden mu‘âf ve müsellem olduklarına yedlerinde mu‘âfnâme-i hümâyûn verildiği Ma‘den Mukāta‘ası defterlerinden mastûr olmağın mâdâmki hizmetlerinde kusûrları olmayıp ve mu‘âf ve gayr-ı mu‘âfa dâhil olan tekâlîfi edâ eylediklerinden sonra emr-i şerîfle mu‘âf ve gayr-ı mu‘âf tasrîh olmadıkça yedlerinde olan mu‘âfnâme-i hümâyûnuma muhâlif ve bilâ-emr-i şerîf tekâlîf-i şâkka ile mezbûrları rencîde ve remîde ettirmeyip husûs-ı mezbûr için tekrâr şikâyet olunmalı eylemeyesin şöyle bilesin alâmet-i şerîfe i‘timâd kılasın. Tahrîren fi’l-yevmi’s-sâdis aşer min şehri Cemâziyelevvel li sene tis‘în ve elf. Kostantıniyye el-mahrûse. Vasale fî 8 Cumâdelâhire sene [10]90. Sahh Defteri kurâ-yı mezkûrîn an yamakān-ı suyolcuyân ve meremmetciyân ber evkāf-ı merhûm ve mağfûrun-leh Sultan Süleyman Hân-ı Gāzi der İstanbul. Tahrîr-i kasaba-i Hasköy Karye-i Bigados an yamakān neferen 34 Karye-i Avas[ya] an yamakān neferen 24 Karye-i Küçük an yamakān neferen 26 Karye-i Cebeci an yamakān neferen 21 Karye-i Zekeriya Burgaz an yamakān neferen 17 Karye-i Orta Belgrad an yamakān neferen 22 Karye-i Bahçeli Belgrad an yamakān neferen 6 Aded-i kurâ 7 Cem‘an Yekûn-ı suyolcuyân-ı yamakān nefer 150 Zikr olunan yedi pâre karyenin yüz elli yamak suyolcuları olup merhûm ve mağfûrun-leh Sultan Süleyman Hân-ı Gāzi -tâbe serâhû-nun Kağıdhâne ve Halkalı câniblerinden mahmiye-i İstanbul’a ve bahçe-i hâssa ve Saray-ı atîka ve Kırkçeşme’ye icrâ eyledikleri suyun mecrâlarını pâk ve tathîr ve kemerlerin dahi bilâ-ücret ta‘mîr ve termîm etmek şartıyla ücret-i ırgādiyyeleri mukābelesinde avârız-ı dîvâniyye ve tekâlîf-i örfiyye ve şâkka ve kazma [ve] kürek ve çayır biçme ve muhtesib ve acemoğlanı ve bunun emsâli tekâlîfden mu‘âf ve müsellem olmak üzre yedlerinde mu‘âfnâme-i hümâyûnları olmağın bâ fermân-ı şerîf işbu sûret-i defterdir ki mahallinden aynıyla nakl olunup zâbitleri yedine verildi. Fî 2 C[emâziyelâhir] sene 1090.

(EYÜB90 - cilt: 31, sayfa: 545 - Hüküm no: 684 - Orijinal metin no: [105a-1])﻿

﻿

﻿

685. Hüküm

Alibeyköy ile Kara Hasan Ağazâde Çiftliği ve civarından saman satın alınması

Hâslar kadısı fazîletlü efendi hazretleri Ali Bey karyesinde ve Kara Hasan Ağazâde çiftliği’nde ve sâir ol etrâfda olan karyelerin her hangisinde saman bulunursa akçesini vermek üzre ta‘yîn olunan mübâşir ma‘rifetiyle iştirâ ve ta‘cîl üzre İstanbul’a nakl ettirilip sâhiblerine bir türlü ta‘allül ve inâd ettirmeyesiz buyruldu. Fî 8 Zilka‘de sene [10]91.

(EYÜB90 - cilt: 31, sayfa: 547 - Hüküm no: 685 - Orijinal metin no: [105a-2])﻿

﻿

﻿

686. Hüküm

Terkos, Midye, Çatalca ile Büyük ve Küçükçekmece’den ot satın alınması için hüküm sureti

Mefâhirü’n-nüvvâb ve’l-müteşerri‘în Çekmece-i kebîr ve sagīr ve Terkos ve Midye ve Çatalca nâibleri -zîde ilmühüm-ve mefâhirü’l-emâsil ve’l-akrân kethüdâ yerleri ve yeniçeri serdârları ve a‘yân-ı vilâyetin iş erleri -zîde kadruhüm-tevkī‘-i refî‘-i hümâyûn vâsıl olucak ma‘lûm ola ki hâlâ şikâr-ı hümâyûnum için ziyâde otluk lâzım ve iştirâ ve tedârükü mühim olmağın imdi irsâl olunan nakid akçe ile her bir arabası ikişer yüz vakıyye gelip ve her arabasına nakli ile seksener akçe verilmek üzre Büyükçekmece’den üç yüz araba ve Küçükçekmece’den dahi üç yüz araba ve Terkos nâhiyesinden dahi üç yüz araba ve Midye nâhiyesinden dahi üç yüz araba ve Çatalca nâhiyesinden dahi üç yüz araba ki cem‘an bin beş yüz araba otluk mu‘accelen iştirâ ve tedârük ve Davudpaşa menziline nakl ve kabza memûr olana teslîm edip ve teslîmine temessük alıp Mevkūfât defterlerine kayd ve itmâm-ı hizmet ettirilmek fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip irsâl olunan nakid akçe ile zikr olunan nâhiyelerden iştirâsı fermânım olan ol mikdâr araba otluğu mu‘accelen iştirâ ve tedârük ve bir gün evvel menzili mezbûra nakl ve kabza memûr olana teslîm edip ve teslîmine temessük alıp Mevkūfât defterlerine kayd ve itmâm-ı hizmet eylemekde her biriniz ziyâde ihtimâm avk ve te’hîrden be gāyet ihtirâz eyleyesiz ve zikr olunan otluk iştirâsına mu‘âf ve gayr-ı mu‘âf dâhillerdir ale’s-seviyye tevzî‘ ve edâ ettirip biz mu‘âfız deyû kimesneye te‘allül ve muhâlefet ettirmeyesiz ve hesâb-ı merkūm üzre lâzım gelen akçelerin iştirâ mübâşiri yedinden ashâbına hakların tamâmen verdirip kimesnenin bir akçesin ketm ettirmeyesiz, şöyle bilesiz alâmet-i şerîfe i‘timâd kılasız. Tahrîren fi’r-râbi‘ ve’l-ışrîn Cumâdelâhire sene [10]90. Vasale fî 10 Receb sene [10]90. Evâil-i Cemâziyelâhir der sene [10]90. İştirâ olunan şikâr-ı hümâyûn nâhiye-i Terkos berâ-yı menzili Davudpaşa Nâhiye-i Terkos menzili Davudpaşa 300 araba 24.000 akçe Fî 27 C[umâdelâhire] sene 1090. Defteri iştirâ-i kiyâh-ı huşk berâ-yı şikâr-ı hümâyûn an nâhiye-i Küçükçekmece ma‘a kurâ-yı Hazret-i Ebâ Eyyûb-i Ensârî ve suyolcuyân berâ-yı menzili Davudpaşa el-vâki‘ fî sene 1090 ber mûceb-i defteri Hazîne-i âmire. Nâhiye-i Küçükçekmece ma‘a Eyyûb-i Ensârî ve suyolcuyân berâ-yı menzili Davudpaşa Giyâh-ı huşk Araba 300 aded, fî 80 Yekûn: 24.000 Tahrîren fî 27 [Cumâdelâhire] sene 1090.

(EYÜB90 - cilt: 31, sayfa: 547 - Hüküm no: 686 - Orijinal metin no: [105b-1])﻿

﻿

﻿

687. Hüküm

Çatalca’da yapılan bina için Terkos, Çatalca ve Çekmeceler’den araba ve ırgat temin edilmesiyle ilgili hüküm kaydı

Mefharü’n-nüvvâb ve’l-müteşerri‘în Çatalca ve Terkos ve Çekmece-i kebîr ve Çekmece-i sagīr nâibleri -zîde ilmühüm-ve mefharü’l-emâsil ve’l-akrân kethüdâ yerleri ve yeniçeri serdârları ve a‘yân-ı vilâyetin iş erleri -zîde kadruhüm-tevkī‘-i refî‘-i hümâyûn vâsıl olucak ma‘lûm ola ki hâlâ Çatalca’da vâki‘ binâ-i hümâyûnuma lâzım olan mühimmâtın nakli için araba ihrâcı ve ırgad tedârükü lâzım olmağın imdi beher araba yirmişer akçe ücret ile kırkar gün hizmet eylemek üzre Çatalca kazâsında yirmi beş araba ve Terkos nâhiyesinden dahi yirmi beş araba ve Çekmeceler’den yirmi araba, cem‘an yetmiş araba ihrâc ve yine her bir nefer ırgad yevmiye yirmişer akçe ücret ile yirmişer gün işlemek üzre Çatalca kazâsından yüz nefer ve Terkos nâhiyesinden elli nefer ve Çekmece-i Kebîrden altmış nefer cem‘an iki yüz on nefer ırgad mu‘accelen ihrâc ve binâ-i hümâyûnumda edâ-i hizmet ettirmeğe her biriniz ihtimâm edip avk ve te’hîrden ihtirâz eyleyesiz deyû fermân olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip vech-i meşrûh üzre zikr olunan nâhiyelerden ihrâcı fermânım olan araba ve ırgadı mu‘accelen ihrâc ve edâ-i hizmet ettirmekde her biriniz ziyâde ihtimâm edip ihmâl ve müsâheleden be gāyet ihtimâm eyleyesiz ve edâ-i hizmet eyleyenlerin hesâb-ı merkūm üzre ücretleri şehremîni yedinden bi’t-tamâm akçeleri verilir bir akçeleri ketm olunmaz bilmiş olasız şöyle bilesiz alâmet-i şerîfe i‘timâd kılasız. Tahrîren fi’l-yevmi’l-hâmis ışrîn min şehri Cumâdelâhire li sene tis‘în ve elf. Mahrûse-i Kostantıniyye.

(EYÜB90 - cilt: 31, sayfa: 548 - Hüküm no: 687 - Orijinal metin no: [105b-2])﻿

﻿

﻿

688. Hüküm

Çatalca’da yapılan bina için Terkos, Çatalca ve Çekmeceler’den arabaların gönderildiği

Defter oldur ki Havâss-ı Aliyye kazâsına tâbi‘ kasaba-i Çatalca’da vâki‘ ebniye-i hümâyûn için Küçükçekmece nâhiyesi ma‘a tevâbi‘ihâdan her araba kırkar gün hizmet etmek üzre yevmî yirmişer akçe ücretleriyle Çatalca ustası ma‘rifetiyle ihrâcı fermân olunan on aded arabanın tevzî‘i beyânındadır ki zikr olunur. Hurrire fi’l-yevmi’r-râbi‘ aşer min şehri Recebi’l-mürecceb sene [10]90. Karye-i Kağıdhâne, karye-i Alibey, karye-i Ayas Ağa, karye-i Pirvaliçe ma‘a Çavuş, karye-i Cuhûd Burgaz Araba 2 aded Nâhiye-i nefs-i Çekmece-i mezbûre ma‘a tevâbi‘ihâ Araba 5 aded, yalnız beş araba Karye-i Safra, karye-i Ayastefanos, karye-i Litros Araba 2 aded, yalnız iki araba Karye-i Nifos ve Soğanlı ma‘a İncirli karyesi ve karye-i Papas ma‘a Bosna ve karye-i Ayapa Araba 1 aded Cem‘an yekûn Araba 10 aded, yalnız on arabadır. Defter oldur ki Havâss-ı Aliyye kazâsına tâbi‘ kasaba-i Çatalca’da vâki‘ ebniye-i hümâyûn için Küçükçekmece nâhiyesi ma‘a tevâbi‘ihâdan beher nefer yirmişer gün işlemek üzre yevmî yirmişer akçe ücretleriyle Çatalca ustası ma‘rifetiyle ihrâcı fermân olunan otuz nefer ırgadların tevzî‘i beyânındadır ki zikr olunur. Hurrire fi’l-yevmi’r-râbi‘ aşer min şehri Recebi’l-ferd li sene tis‘în ve elf. Nâhiye-i Çekmece-i mezbûre ma‘a tevâbi‘uhâ Irgad nefer 16 aded, yalnız on altı Karye-i Safra, karye-i Ayastefanos, karye-i Soğanlı ma‘a İncirli ve karye-i Papas ma‘a Bosna Irgad 5 aded, yalnız beş neferdir. Karye-i Kağıdhâne ve karye-i Alibey ve karye-i Ayas Ağa ve karye-i Pirvaliçe ma‘a Çavuş Irgad nefer 4 aded, yalnız dört nefer Karye-i Litros ve karye-i Nifos ve karye-i Cuhûd Burgaz ve karye-i Ayapa Irgad nefer 5 aded, yalnız beş neferdir. Yekûn cem‘an Irgad nefer 30 aded, yalnız otuz neferdir.

(EYÜB90 - cilt: 31, sayfa: 549 - Hüküm no: 688 - Orijinal metin no: [106a-1])﻿

﻿

﻿

689. Hüküm

Küçükçekmece nahiyesi ile suyolcu köylerinden ot satın alınması

Havâss-ı Aliyye kazâsına tâbi‘ Küçükçekmece ma‘a Eyyûb-i Ensârî -radiye anhu Rabbühü’l-Bârî- ve kurâ-yı suyolcuyândan iştirâ ve Davudpaşa menziline nakli fermân olunan üç yüz araba otluk ki beher arabası ikişer yüz vakıyye olup ve her arabaya menzili mezkûre nakli ile taraf-ı mîrîden sekiz nakid akçe ta‘yîn olunan otluğun ber mûceb-i emr-i âlî tevzî‘i defteridir ki zikr olunur. Tahrîr fi’l-yevmi’s-sâbi‘ aşer min şehri Recebi’l-mürecceb li sene tis‘în ve elf. Nâhiye-i Çekmece-i mezbûre ma‘a tevâbi‘uhâ Otluk araba 93 aded, 75 vakıyye Karye-i Safra Otluk araba 19,5 aded, 84 vakıyye Karye-i Alibey Otluk araba 2 aded, 98 vakıyye Karye-i Cuhûd Burgaz Otluk araba 10 aded Karye-i Litros Otluk araba 5 aded, 70 vakıyye Karye-i Ayastefanos Otluk araba 7,5 araba, 77 vakıyye Karye-i Ayas Ağa Otluk araba 7,5 aded, 77 vakıyye Karye-i Papas ma‘a Bosna Otluk araba 2 aded, 15 vakıyye Karye-i Pirvaliçe ma‘a Çavuş Otluk araba 2,5 aded, 81 vakıyye Kurâ-yı Suyolcuyân Otluk araba 124,5 aded Yüz yirmi dört buçuk arabadır. Karye-i Kağıdhâne Otluk araba 10 aded, 75 vakıyye Karye-i Ayapa Otluk araba 3,5 aded, 47 vakıyye Karye-i Soğanlı ma‘a İncirli Otluk araba 2 aded, 98 vakıyye Karye-i Nifos Otluk araba 7 aded, 11 vakıyye

(EYÜB90 - cilt: 31, sayfa: 550 - Hüküm no: 689 - Orijinal metin no: [106a-2])﻿

﻿

﻿

690. Hüküm

Küçük Hâslar subaşılığının Süleyman Ağa’ya verilmesi

Vech-i tahrîr-i hurûf budur ki uhdemizde olan İstanbul gümrüğün mülhakātından Edirnekapısı’nda vâki‘ Küçük Hâslar subaşılığı işbu bin doksan senesinin mâh-ı Şa‘bânı’nın yirmi birinci gününde ber vech-i emânet tarafımızdan işbu dârende-i temessük Süleyman Ağa’ya tefvîz ve sipâriş eylemişizdir gerekdir ki mezbûr varıp zikr olunan subaşılığı târih-i merkūmda kadîmden ne minvâl üzre zabt olunagelmiş ise mezbûr dahi minvâl-i meşrûh üzre zabt edip taraf-ı âhardan kimesne müdâhale etmemeğe yedine işbu zabt verildi. Tahrîren fi’t-târihi’l-mezbûr. Muhibbü’l-muhlis Emîn Hüseyin Ağa Vasale fi’l-yevmi’s-sâlis ve’l-ışrîn min Şa‘bâni’l-mu‘azzam sene [10]90.

(EYÜB90 - cilt: 31, sayfa: 551 - Hüküm no: 690 - Orijinal metin no: [106a-3])﻿

﻿

﻿

691. Hüküm

Hatice Sultan’ın Eyüp’te fırın inşasına izin verilmesine dair hüküm kaydı

A‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fazlı ve’l-yakīn keşşâfü’l-müşkilâti’d-dîniyye hallâlü’l-mu‘dilâti’l-yakīniyye miftâhu künûzi’l-hakāyık misbâhu rumûzi’d-dekāyık el-mahfûfu bi sunûfi avâtıfi’l-meliki’l-a‘lâ sâbıkan Rumeli kazaskeri olup hâlâ Hâslar kazâsına mutasarrıf olan mevlânâ Feyzullah -edâmallâhu te‘âlâ fezâ’iluhû- tevkī‘-i refî‘-i hümâyûn vâsıl olucak ma‘lûm ola ki seyyidetü’l-muhadderât iklîletü’l-muhassanât tâcü’l-mestûrât zâtü’l-aliyyi ve’s-sa‘âdât kerîme-i mükerreme Hatice Sultan -dâmet ismetühâ- tarafından rikâb-ı hümâyûnuma arzuhâl sunulup medîne-i Eyyûb-i Ensârî’de leb-i deryâda vâki‘ menzil kurbunda mutasarrıfe olduğu arz-ı hâliye üzerine hâs ekmek işlemek üzre mahsûs bir fırın binâ etmek için izn-i hümâyûnum ricâ etmeğin müşârün-ileyhâya mahsûs olmak üzre bir fırın binâ ve hâs ekmek işlemek bâbında hatt-ı hümâyûn-ı sa‘âdet-makrûnumla fermân-ı âlîşânım sâdır olmuşdur buyurdum ki vusûl buldukda bu bâbda hatt-ı hümâyûn-ı sa‘âdet-makrûnumla sâdır olan fermân-ı celîlü’l-kadrim üzre amel edip dahi ancak kerîme-i mükerreme-i müşârün-ileyhâya mahsûs hâs ekmek işlemek üzre mahalli mezbûra bir fırın binâ ve hâs ekmek işletdirip min ba‘d âharı dahl [ü] ta‘arruz ettirmeyip emr-i şerîfimin mazmûn-ı münîfi ile âmil olasın şöyle bilesin alâmet-i şerîfe i‘timâd kılasın. Tahrîren fî evâsıtı şehri Cumâdelâhire sene tis‘în ve elf. Kostantıniyye el-mahrûse.

(EYÜB90 - cilt: 31, sayfa: 551 - Hüküm no: 691 - Orijinal metin no: [106b-1])﻿

﻿

﻿

692. Hüküm

Şikâr-ı Hümâyûn için Terkos, Büyükçekmece ve Küçükçekmece nahiyelerinden zahire satın alınmasına dair hüküm kaydı

Saman ve şa‘îr iştirâ emridir. Mefâhirü’n-nüvvâb ve’l-müteşerri‘în Büyükçekmece ve Küçükçekmece ve Terkos ve Çatalca nâhiyeleri nâibleri -zîde ilmühüm-ve mefâhirü’l-emâsil ve’l-akrân kethüdâ yerleri ve yeniçeri serdârları ve a‘yân-ı vilâyetin iş erleri -zîde kadruhüm-tevkī‘-i refî‘-i hümâyûn vâsıl olucak ma‘lûm ola ki inşâ’allâhü te‘âlâ vâki‘ olacak şikâr-ı hümâyûn için ziyâde zahîre lâzım ve iştirâ ve tedârükü mühim olmağın imdi Çatalca menziline nakl ile şa‘îrin her İstanbul kilesi otuzar akçeden ve dakīkin kilesi seksener akçeye ve samanın kantarı yirmi beşer akçeye ve odunun arabası ikişer çeki gelmek üzre altmış akçeye ve otluk çeken arabası ikişer yüz vakıyye gelip dahi bir arabası seksener akçeye olmak üzre Büyükçekmece nâhiyesinden iki bin keyl şa‘îr ve iki yüz kile dakīk ve bin kantar saman ve otuz araba otluk ve Küçükçekmece nâhiyesinden bin beş yüz keyl şa‘îr ve yüz keyl dakīk ve otuz araba otluk ve Terkos nâhiyesinden dört bin beş yüz keyl şa‘îr ve üç bin beş yüz kantar saman ve beş yüz araba odun ve Çatalca nâhiyesinden üç bin keyl şa‘îr ve iki yüz keyl dakīk ve bin kantar saman ve bin beş yüz araba odun ve elli araba otluk mu‘accelen iştirâ ve tedârük ve Çatalca menziline nakl ve kabza memûr olana teslîm ettirilmek fermânım olmuşdur buyurdum ki vardıkda bu bâbda sâdır olan emir üzre amel edip dahi kat‘â te’hîr ve tevakkuf eylemeyip şikâr-ı hümâyûn için zikr olunan nâhiyelerden iştirâsı fermân olan zehâyiri mu‘accelen iştirâ ve tedârük ve bir gün evvel Çatalca menziline nakl ve kabzına memûr olana teslîm edip ve yedinden temessük alıp Mevkūfât defterine kayd ettirdip itmâm-ı hizmet eylemekde her biriniz ihtimâm edip avk ve te’hîrden ihtirâz eyleyesin ve zikr olunan iştirâ teklîfine mu‘âf ve gayr-ı mu‘âf dâhillerdir, cümleye ale’s-seviyye tevzî‘ ve edâ ettirdip biz mu‘âfız deyû kimesneye inâd ve muhâlefet ettirmeyesiz ve hesâb üzre bahâları hîn-i teslîmde mübâşir yedinden akçeleri tamâmen verilir bir akçeleri ketm olunmaz bilmiş olasız şöyle bilesiz alâmet-i şerîfime i‘timâd kılasız. Tahrîren fi’l-yevmi’l-âşir min şehri Cumâdelâhire li sene tis‘în ve elf. Kostantıniyye el-mahrûse. Vasale ileynâ fî 27 min Recebi’l-mürecceb sene [10]90.

(EYÜB90 - cilt: 31, sayfa: 552 - Hüküm no: 692 - Orijinal metin no: [106b-2])﻿

﻿

﻿

693. Hüküm

Şikâr-ı Hümâyûn için Terkos, Büyükçekmece ve Küçükçekmece nahiyelerinden satın alınan zahire

Defteri iştirâ-i zehâyir-i nâhiye-i Küçükçekmece berâ-yı menzili Çatalca der şikâr-ı hümâyûn el-vâki‘ fî sene 1090 ber mûceb-i defteri Hazîne-i âmire. Vasale fî 27 Recebü’l-mürecceb sene [10]90. Nâhiye-i Küçükçekmece Şa‘îr 1500 keyl kıymet 45.000 Dakīk 100 kıyye kıymet 8.000 Araba-i kiyâh 30 aded kıymet 2.400 Yekûn: 55.400

(EYÜB90 - cilt: 31, sayfa: 553 - Hüküm no: 693 - Orijinal metin no: [106b-3])﻿

﻿

﻿

694. Hüküm

Şikâr-ı Hümâyûn için Terkos, Büyükçekmece ve Küçükçekmece nahiyelerinden alınan zahireler ve miktarları

Havâss-ı Aliyye kazâsına tâbi‘ Çatalca menzili için nâhiye-i Küçükçekmece ma‘a Eyyûb-i Ensârî ve kurâ-yı suyolcuyândan iştirâsı fermân olunup her keyli nakli ile otuzar akçeden bin beş yüz keyl şa‘îr ve her keyli kezâlik nakli ile seksener akçeden olmak üzre yüz keyl dakīk ve her arabası ikişer yüz vakıyye olup kezâlik nakli ile seksener akçe olmak üzre otuz arabanın kadîmden tevzî‘ olunduğu üzre tevzî‘ ve taksîmi defteridir ki zikr olunur. Hurrire fî evâhiri Recebi’l-mürecceb li sene tis‘în ve elf. Şa‘îr Keyl Dakīk Keyl Otluk Araba Aded Nâhiye-i nefs-i Çekmece-i mezbûre ma‘a tevâbi‘uhâ 469 33 12 vakıyye 9,5 Kurâ-yı Suyolcuyân 620 42 50 vakıyye 12,5 Karye-i Safra 100 7 2 Karye-i Ayastefanos 38,5 2,5 161 Karye-i Cuhûd Burgaz 50 3 1 Karye-i Nifos 28,5 2 50 Karye-i Ayapa 18,5 1,5 76 Karye-i Litros 34 1 80 Karye-i Papas ma‘a Bosna 10,5 1 42 Karye-i Soğanlı ma‘a İncirli 12,5 1 50 Karye-i Kağıdhâne 52 3,5 12 Karye-i Ayas Ağa 39,5 2,5 160 Karye-i Pirvaliçe ma‘a Çavuş 14,5 1 59 Karye-i Alibey 12,5 2 50 Cem‘an yekûn 1500 100 30 Yalnız [bin] beş yüz keyl şa‘îr ve yüz keyl dakīk ve otuz araba otlukdur.

(EYÜB90 - cilt: 31, sayfa: 553 - Hüküm no: 694 - Orijinal metin no: [106b-4])﻿

﻿

﻿

695. Hüküm

Sürsat ve iştirâ zahiresi alımından Eyüp kasabası ve Hasköy’den başka suyolcu ve mahkemenin yetkisindeki köylerin sorumlu olduklarına dair hüküm kaydı

A‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fazlı ve’l-yakīn keşşâfü’l-müşkilâti’d-dîniyye hallâlü’l-mu‘dilâti’l-yakīniyye miftâhu künûzi’l-hakāyık misbâhu rumûzi’d-dekāyık el-muhtassu bi mezîdi inâyeti’l-meliki’l-Mu‘în sâbıkan ( ) kazaskeri olup hâlâ ber vech-i arpalık Hâslar kazâsına mutasarrıf olan mevlânâ ( ) -edâmallâhu te‘âlâ fezâ’iluhû- tevkī‘-i refî‘-i hümâyûn vâsıl olucak ma‘lûm ola ki kazâ-i mezbûra tâbi‘ Küçükçekmece nâhiyesi karyeleri re‘âyâsı ahâlîsi Dersa‘âdet’ime arzuhâl edip sürsat ve iştirâ mahalli fermân olundukda Eyyûb-i Ensârî karyeleri re‘âyâsı ve suyolcuları dahi ma‘an kadîmden bu âna değin edâ ederler iken hâlâ fermân olunan iştirâ teklîfi yalnız Küçükçekmece nâhiyesi ahâlîsi edâya iktidârları yokdur kadîmden olageldiği üzre suyolcular dahi ma‘an edâ-i hizmet eylemek bâbında emr-i şerîfim recâ eylediği ecilden Hazîne-i âmiremde mahfûz olan Mevkūfât defterlerine nazar olundukda nâhiye-i mezbûreye sürsat ve iştirâ fermân olundukda nefs-i Eyyûb-i Ensârî ve Hasköy’den mâ‘adâ cümle kurâ ahâlîsi mu‘âf ve gayr-ı mu‘âf gerek suyolcu ve mahkeme karyeleri ale’s-seviyye umûm üzre verip ahvâllerine nizâm verilmek üzre iştirâ ve sürsat tekâlîfi vâki‘ oldukda nefs-i Eyyûb ve Hasköy karyelerinden mâ‘adâ nâhiyesi ve Küçükçekmece nâhiyesi ahâlîsi gerek mu‘âf ve gayr-ı mu‘âf ve suyolcu ve mahkeme kurâları cümlesi alâ seviyyetin edâ edip muhâlefet ettirilmemek üzre bin seksen sekiz Rebî‘ulâhiri’nin yirmi dokuzuncu günü emr-i şerîf verildiği mastûr ve mukayyed bulunmağın imdi mukaddemâ verilen emr-i şerîf mûcebince amel olunmak fermânım olmuşdur buyurdum ki hükm-i şerîfim vardıkda bu bâbda sâdır olan emrim üzre amel edip dahi sürsat ve iştirâ teklîfine nefs-i Eyyûb ve Hasköy karyesinden mâ‘adâ sâir kurâ ve suyolcu ve mahkeme karyeleri cümlesi ale’s-seviy dâhil olmağla ma‘an edâ ettirdip mukaddemâ ve hâlâ verilen evâmir-i şerîfime muhâlefet [ve] te‘allül ve nizâ‘ ettirmeyesin şöyle bilesin alâmet-i şerîfe i‘timâd kılasın. Tahrîren fi’l-yevmi’r-râbi‘ min şehri Şa‘bâni’l-mu‘azzam li sene tis‘în ve elf. Be makām-ı Kostantıniyye el-mahrûse Vasale ileynâ fî 6 Şa‘bâni’l-mu‘azzam [sene 1090.]

(EYÜB90 - cilt: 31, sayfa: 554 - Hüküm no: 695 - Orijinal metin no: [107a-1])﻿

﻿

﻿

696. Hüküm

Pankale’nin balık avlamasına izin verilmesi

Vech-i tahrîr-i hurûf budur ki Ayastefanos sâkinlerinden işbu hâmilü’t-temessük Pankale nâm zimmî vâcibü’r-ri‘âye olup bir dökme? balıkçı kayığı olup her nerede sayd eder ise sayd edip senede mîrîye bir kayık resmi için sekiz yüz akçe ta‘yîn olunup mâdâmki balık emînlerine sekiz yüz akçe mîrîsin verir maktû‘ olup her nerede sayd olur ise kimesne mâni‘ ve müzâhim olmayıp işbu temessük verildi. El-fakīr Hüseyin Emîn Vech-i meşrûh üzre sekiz yüz akçe maktû‘ olup kimesne müdâhale etmeye fi’t-târihi’l-mezbûr. El-fakīr Emîn …?

(EYÜB90 - cilt: 31, sayfa: 555 - Hüküm no: 696 - Orijinal metin no: [107a-2])﻿

﻿

﻿

697. Hüküm

Vârissiz vefat eden kadı karısına ait terekenin askerî kassâma ait olduğu

Kānûn üzre kısmet-i askeriyyesi alıverilip kānûn-ı kadîme muhâlif bir ferde ta‘arruz ettirilmeye deyû buyruldu. Devletlü ve sa‘âdetlü sultânım hazretleri sağ olsun Hazret-i Ebâ Eyyûb-i Ensârî’de sâkine el-Hâc Mehmed Efendi nâm kadı’nın zevcesi bilâ-vâris fevt olup terekesi beytülmâle âid olmağla askerî olduğu ecilden tahrîr ettirilip kazasker efendiye âid resm almak esnâsında hâlâ Eyüb nâibi olan efendi kadı avratı askerî değildir resmi ben alırım deyû nizâ‘ etmek ile kānûn üzre kadı zevcesi askerî olup askerî tarafından tahrîr olunmağla resmi askerî tarafına versin deyû beytülmâl emînine fermân-ı şerîf-i âlîşân ricâ olunur. El-abdü’d-dâ‘î Mustafa el-Kassâmü’l-askerî bi Galata.

(EYÜB90 - cilt: 31, sayfa: 555 - Hüküm no: 697 - Orijinal metin no: [107a-3])﻿

﻿

﻿

698. Hüküm

Eyüb İskelesi’ndeki peremecilerden kanunsuz vergi taleplerinin kadı tarafından tahkiki

Hâslar kadısı fazîletlü efendi hazretleri ellerinde olan emr-i şerîf ve hüccet mûcebince ahvâllerin göresiz deyû buyruldu. Devletlü ve sa‘âdetlü sultânım hazretleri sağ olsun bu kulları Tersâne-i âmireme beher sene kürekçi veren Eyyûb-i Ensârî iskelesinde işleyen peremeciler fukarâları olup at tepmesi ve yol doldurması ve sürgün avı teklîfleri ile rencîde olunmamak bâbında mukaddemâ emr-i âlî ve hüccet-i şer‘iyye verilmişken hâlâ kazâ-i mezbûrda ehl-i dükkân esnâf tâifesi zikr olunan [teklîfi] bizimle ma‘an edâ edin deyû rencîde etmemek bâbında hükm-i şerîf verilmesi ricâ olunur fermân sultânımındır. Eyyûb-i Ensârî peremecileri

(EYÜB90 - cilt: 31, sayfa: 556 - Hüküm no: 698 - Orijinal metin no: [107a-4])﻿

﻿

﻿

699. Hüküm

Beşiktaş’ta yapılan bina için taş taşımak üzere Küçükçekmece nahiyesinden 10 adet araba tahsis olunması

Defter oldur ki hâlâ Beşiktaş’da binâ-yı hümâyûn için Küçükçekmece nâhiyesi ma‘a tevâbi‘ihâdan her araba yirmi beşer gün Mertek nâm mahalden Kalikratya iskelesi’ne küfeki taşı nakl edip yevmî yirmişer akçe ücretleri mîrîden verilmek üzre ihrâcı fermân olunan on aded arabanın tevzî‘i beyânındadır ki zikr olunur. Hurrire fi’l-yevmi’s-sâbi‘ aşer min Zilka‘deti’ş-şerîfe li sene tis‘în ve elf. Nâhiye-i nefs-i Çekmece-i mezbûre ma‘a tevâbi‘ihâ 5 aded Yalnız beş arabadır. Karye-i Safra ve karye-i Ayastefanos ve karye-i Litros araba 2 aded Karye-i Kağıdhâne ve karye-i Alibey ve karye-i Ayas Ağa ve karye-i Beroliçe ma‘a Çavuş ve karye-i Cuhûd Burgaz araba 2 aded Karye-i Nifoz ve karye-i Soğanlı ma‘a İncirli ve karye-i Papas ma‘a Bosna ve karye-i Ayapa araba 1 aded Cem‘an yekûn araba 10 aded yalnız on arabadır.

(EYÜB90 - cilt: 31, sayfa: 556 - Hüküm no: 699 - Orijinal metin no: [107b-1])﻿

﻿

﻿

700. Hüküm

Mehmed b. Piyâle’nin satılıp bedeli karısı ve beytülmâle paylaştırılan terekesi

Defter oldur ki medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de el-Hâc Hüsrev mahallesinde sâkin iken bundan akdem fevt olan Mehmed b. Piyâle’nin [tereke]sinin rub‘u zevce-i metrûkesi Âişe bt. Halil ve selâse erbâ‘ı hazret-i müşârün-ileyh evkāfına âid olmağın zevce-i mezbûre ile evkāf-ı mezbûreye bi’l-fi‘l mütevellî olan fahrü’l-a‘yân Yusuf Ağa b. Mehmed’in taraflarından vekîl-i şer‘îsi olan Ahmed Çelebi b. Mehmed ma‘rifetleriyle bey‘ olunan eşyâ-i müteveffâ-yı mezbûrdur ki zikr olunur. Fi’l-yevmi’r-râbi‘ aşer min Şa‘bâni’l-mu‘azzam li sene tis‘în ve elf. Mahalle-i mezbûrede vâki‘ menzil 17500 akçe Tencere ma‘a kapak 100 akçe Kebîr tâbe 110 akçe Sagīr tâbe 40 akçe Hoşâb tası 60 akçe Sagīr güğüm 77 akçe Kevgir sahan 50 akçe Sagīr kazgan 360 akçe Bogasi kapama 245 akçe Köhne beylik ferâce 120 akçe Köhne dimi şalvar 44 akçe Mâî entari 56 akçe Köhne destar ve kavuk 18 akçe Kırmızı tiftik kuşak 43 akçe Köhne zıbın 1 ve gömlek 1 ve kavuk 1 70 akçe Köhne diz çakşırı 1 23 akçe Köhne kavuk 10 akçe Sâde 2 140 akçe Kırmızı hilâlî? kaftan 323 akçe Londra ferâce 480 akçe Bakraç 146 akçe Cem‘an yekûn 20015 Yalnız yirmi bin on beş akçedir. Minhâ’l-ihrâcât Techîz ve tekfîn 600 akçe Resm-i kısmet 1000 akçe Resm-i tevliyyet 2000 akçe Kalemiyye ve huddâmiyye 200 akçe İhzâriyye 27 akçe Deyn-i müsbet li zevceti’l-mezbûre 12000 akçe Mehr-i müsbet 3000 akçe Dellâliyye 201 akçe Hammâliyye 16 akçe Def‘a deyn-i müsbet 600 akçe Yekûn: 19544 Yalnız on dokuz bin beş yüz kırk akçedir Sahhe’l-bâkī: 471 Dört yüz yetmiş bir akçedir. Hisse-i zevce 92 akçe Der yed-i emîn-i beytülmâl 276 akçe

(EYÜB90 - cilt: 31, sayfa: 557 - Hüküm no: 700 - Orijinal metin no: [107b-2])﻿

﻿

﻿

701. Hüküm

Suyolcu köylerinin iştirâ zahiresi ve benzeri vergi talebiyle rencide olunmaması talebinin uygun karşılandığı

Sa‘âdetlü ve merhametlü sultânım hazretleri sağ olsun bu kulları merhûm ve mağfûrun-leh Sultan Süleyman Hân -tâbe serâhû- hazretlerinin Kağıdhâne ve Halkalı cânibinde mahrûse-i İstanbul berât-ı atîk ve cedîde tarlamı hâs bahçelere icrâ ettirip suyun yolların berât-ı şerîfimle ta‘yîn olunan yedi aded kurânın yüz elli fukarâ kadar suyolcuları olup şitâda bedel-i ücret hizmet edip hizmeti ırgadiyye mukābelesinde tekâlîf-i örfiyye ve şâkkadan müsellem olup mu‘âfımız Ma‘den Mukāta‘ası defterlerinde mastûr ve bu âna değin bir vech ile şâkka talebiyle rencîde olunmazlar iken ve rencîde olunmamak üzre Mâliye tarafından emr-i şerîf-i âlîşânımız var iken ve hâlâ memûr olduğumuz üzre hedm olan kemer ve su yolların ta‘mîr eder iken hâlâ Çekmece tarafından iştirâ cem‘ine memûr olanlar bu kullarından hilâf-ı mu‘âfnâme-i hümâyûn iştirâ taleb ve rencîde ederler Hak Sübhânehû ve te‘âlâ şevketlü pâdişâhımızı ve merhametlü sultânım hazretlerini hatâlardan hıfz eyleye su yolların hizmetinde berbâd olduk birazcık fukarâyız ancak fermân-ı pâdişâhî mûcebince sürsatımızı bi’t-tamâm verip ve su yolların tathîr ve ta‘mîr edip iştirâ ve tekâlîf-i örfiyye ve şâkka talebiyle rencîde olunmamak üzre mukaddemâ verilen hükm-i hümâyûn mûcebince Hâslar kadısına hitâben emr-i şerîf ricâ olunur bâkī fermân sultânım hazretlerinindir. Fukarâ-i bende-i suyolcuyân. Ellerinde olan mu‘âfnâmeleri mûcebince amel olunup rencîde olunmayalar deyû Hâslar kadısına hüküm. Fî 15 Şevvâl sene [10]91. Dîvân-ı hümâyûn kâtiblerinden Mehmed Efendi yed[iyle] gelmişdir.

(EYÜB90 - cilt: 31, sayfa: 558 - Hüküm no: 701 - Orijinal metin no: [107b-3])﻿

﻿

﻿

702. Hüküm

Ayastefanos köyü ahalisinden avarızhane mükellefi olarak çift sürmeye imkânı olanların isimleri

Defter oldur ki Havâss-ı Aliyye kazâsına tâbi‘ Ayastefanos nâm karye ahâlîsinin taraf-ı Saltanat-ı aliyye’den üzerlerine beher sene hâne-i bedel-i avârızları mukābelesinde edâsı lâzım mîrî hâslar ekip ve mîrî tarlaları kendileri nadas edip bir saban çiftleri ile nadas ve zirâ‘at ettiklerinden sonra İskender Çelebi bahçesinin ve Davudpaşa bahçesinin derklerine otluk sarmak üzre sâhib-i aslîsi olan Üveys yedinde emr-i şerîf olmağla karye-i mezbûre re‘âyâsının ba‘zıları hizmeti mezbûreyi edâdan imtinâ‘ ve nizâ‘ ve te‘allül etmeleriyle beylik tarlaların üzerlerine bir kâtib irsâl olunup ber mûceb-i emr-i âlî mevcûd re‘âyânın hisseleri tahrîr oluna deyû buyruldu-yı şerîf vârid olmağın imtisâlen-leh fermân-ı âlî küttâb-ı mahkemeden mevlânâ Seyfullah Efendi irsâl olunup ol dahi Topçular nâm karyede vâki‘ beylik tarlaların üzerine varıp çifte kādir ve mevcûd olan çiftleri ale’l-esâmî tahrîr eylediğini beyân eder defterdir. Fi’l-yevmi’s-sâlis aşer min Şa‘bân sene sitte ve semânîn ve elf. Ramendi ve Manol veledey Aslan 1 çift Panofla v. Paskal 1 çift Mihal v. Kosta Yalnız öküz 1 Rali ve Yanaki veledey İdinor Öküz 1,5 aded Aleksandri v. Yanaki Öküz 1 aded Palaş v. Dimitri şerîki ile ma‘an Öküz 1,5 Dimitri ve Kostantin veledey Manol 1 çift Diğer Ramendi ve Luka veledey Yani Öküz 1 aded Kostanti zevcesi Kalorfe Öküz 1,5 aded Petro ve Dimitri veledey Kiryazi 1 aded İstefani Öküz 1,5 aded İskender Öküz 1 aded Soğanlı karyesinden Toton karındaşlarıyla 1 çift Kostantin v. Yorgaki Öküz 1 aded Yekûn: Dokuz çift ve bir öküzdür.

(EYÜB90 - cilt: 31, sayfa: 559 - Hüküm no: 702 - Orijinal metin no: [108a-1])﻿

﻿

﻿

703. Hüküm

Ayastefanos köyü ahalisinden avarızhane mükellefi olarak çift sürme imkânı olmayanların isimleri

Yine karye-i mezbûre re‘âyâsından olup çifte kādir olmayıp tahammüllerine göre kendi re’y ve ittifâkları ile a‘lâ ve evsat ve ednâ i‘tibârıyla zikr olunan bahçelere otlak olduğu zamânda otluk sarıp olmadığı zamânda her biri vech-i âhar üzre imdâd etmek için ale’l-esâmî zikr olunur. Fi’t-târihi’l-mezbûr. Yorgaki 200 akçe Kika 150 akçe Balıkçı Kara Yani 150 akçe Todoş 150 akçe Hristo 150 akçe Nikola 170 akçe Todori 50 akçe Muzulos 130 akçe Yapağıcı Dimitri 50 akçe Esteban 70 akçe İstanceko 50 akçe Anastaş 150 akçe Yamandi 100 akçe Drako v. Duka 150 akçe Sinbo 150 akçe Yuvan 100 akçe Ali 70 akçe Mehmed b. ( ) 50 akçe Yusuf 50 akçe Balıkçı Rali 70 akçe Abazaoğlu 300 akçe Nikola 100 akçe Panayot [v.] Yorgaki 100 akçe Kostantin v. Aleksi 300 akçe Kostantin v. Andriyoz 300 akçe Anaşa 100 akçe Canpolad dâmâdı 120 akçe Cemşir dâmâdı 60 akçe Debbâğ 70 akçe Sefran 90 akçe Daveri 40 akçe Topal Dimitri oğlu 50 akçe Çaluka 120 akçe Kostantin Abaza 120 akçe Ahioğlu 30 akçe Safir karyesinden Sekreme 80 akçe Harfe 80 akçe Loriho? Sekizli 140 akçe Kaplan Babası 200 akçe Cafer 100 akçe Yorgi Seleme 150 akçe Karamanlı 130 akçe Zevcesi 130 akçe

(EYÜB90 - cilt: 31, sayfa: 560 - Hüküm no: 703 - Orijinal metin no: [108a-2])﻿

﻿

﻿

704. Hüküm

Ayastefanos köyü ahalisinden avarızhane mükellefi olan çift sürecek müslümanların isimleri

Defter oldur ki yine karye-i mezbûrede çiftliği olan müslümanlar dahi hâne-i avârızları mukābelesinde çiftlerini ihrâc ve beylik tarlaları nadas ve zirâ‘at edip ve sâir emr-i şerîflerde zikr olan tekâlîfi dahi vermek üzre emr-i şerîf ve fetvâ-yı şerîfe vârid olmağın ale’l-esâmî ta‘yîn-i çift olunan müslümanları beyân eder. Fi’t-târihi’l-mezbûr Mustafa b. Ahmed 1 çift Mustafa Bey b. Receb 1 çift Kara Halil Bey çiftlik kethüdâsı İbrahim Bey 1 çift Veli Ağa karındaşı Şaban Bey 1 çift Mezkûr Ayastefanos karyesinde yasak olanlar Safra karyesi re‘âyâsının çiftleri olur mevcûd bulunan 1 çift İşbu defter mûcebince gerek askerî ve gerek re‘âyâ sâdır olan emr-i âlî ve hüccet-i şer‘iyye mûcebince mîrî hâslar zirâ‘at ve hırâset ettirilip bir ferdi te‘allül ettirilmeye ve hâsıl olan mîrî otluğu mu‘tâd üzre kimesneye mümâna‘at etmeyeler deyû buyruldu. Fî 8 Şa‘bân sene 1086. Ahbartu bimâ fîhi nemekahû el-fakīr ileyh Sübhânehû ve te‘âlâ Yusuf b. Mehmed el-Kadı bi Havâss-ı Kostantıniyye -Ufiye anhümâ-

(EYÜB90 - cilt: 31, sayfa: 560 - Hüküm no: 704 - Orijinal metin no: [108a-3])﻿

﻿

﻿

705. Hüküm

Padişahın geçişi dolayısıyla İstanbul-Çatalca yolu ile köprülerin bakımının yapılmasıyla ilgili buyruldu kaydı

Şerî‘at-şi‘âr Eyüb nâibü’ş-şer‘î inşâ’allâhü te‘âlâ sa‘âdetlü şevketlü pâdişâhımız hazretlerinin devleti ikbâl ile Çatalca’ya göç-i hümâyûnları muhakkak olmağın yollarda ta‘mîre muhtâc olan köprülerden ve yolların tevsî‘ ve tathîri için kifâyet mikdârı âdemler ihrâc edip ta‘yîn olunan çavuşlar ile bi nefsihî Çatalca’ya varılıncaya köprüleri gereği gibi ta‘mîr ve termîm ve yolları tevsî‘ ve tathîr edip ihmâl ve müsâmahadan ihtirâz üzre olasız tekâsül zuhûr ederse bir vechile özür ve bahâneniz mesmû‘ değildir mes’ûl ve mu‘âteb olursuz ziyâde ihtirâz üzre olasız [deyû] buyruldu. Fî gurreti L [Şevvâl] Sene [10]90. Vasale fî 3.

(EYÜB90 - cilt: 31, sayfa: 561 - Hüküm no: 705 - Orijinal metin no: [108b-1])﻿

﻿

﻿

706. Hüküm

Ava çıkacak padişaha refakat etmek üzere Büyükçekmece’den 500 kişinin (av sürücü) tedariki emri

Hâslar kadısı fazîletlü efendi hâlâ Köstemir nâm mahalde şikâr-ı hümâyûn fermân olmağın Büyükçekmece kazâsında olan kurâdan sayd u şikâra kādir beş yü[z] nefer re‘âyâ ihrâc [ve] üzerlerine nâib ta‘yîn edip ta‘yîn olunan bostânîler ile mâh-ı Zilka‘de’nin onuncu günü mahalli mezbûrda cümlesini mevcûd ve müheyyâ edip ihmâlden ve bu bahâne ile akçe alınmakdan ihtirâz üzre olmalarınız ziyâde tenbîh ve te’kîd edesiz. Fî 11 L [Şevvâl] Sene [10]90.

(EYÜB90 - cilt: 31, sayfa: 562 - Hüküm no: 706 - Orijinal metin no: [108b-2])﻿

﻿

﻿

707. Hüküm

Terkos nahiyesinden 400 kişi çıkarılması

Terkos nâhiyesinden dahi ihrâcına vech-i meşrûh üzre dört yüz [nefer] ta‘yîn ve fermân sâdır olmuşdur. Fi’t-târihi’l-mezbûr.

(EYÜB90 - cilt: 31, sayfa: 562 - Hüküm no: 707 - Orijinal metin no: [108b-3])﻿

﻿

﻿

708. Hüküm

Midye nahiyesinden 400 kişi tespiti

Midye nâhiyesinden dahi ihrâcına vech-i meşrûh üzre ta‘yîn dört yüz nefer fermân olmuşdur.

(EYÜB90 - cilt: 31, sayfa: 562 - Hüküm no: 708 - Orijinal metin no: [108b-4])﻿

﻿

﻿

709. Hüküm

Küçükçekmece nahiyesinden 250 kişi çıkarılması

Hâslar kadısı fazîletlü efendi hâlâ Köstemir nâm mahalde şikâr-ı hümâyûn fermân olmağın Küçükçekmece nâhiyesinden olan kurâdan sayd u şikâra kādir iki yüz elli nefer re‘âyâ ihrâc ve üzerlerine nâib ta‘yîn edip ta‘yîn olan bostânîler ile mâh-ı Zilka‘de’nin onuncu günü mahalli mezbûrda cümlesini mevcûd ve müheyyâ edip ihmâlden ve bu bahâne ile akçe alınmakdan ihtirâz olunmalarınız ziyâde tenbîh ve te’kîd edesiz [deyû] buyruldu. Fî 11 L [Şevvâl] Sene [10]90.

(EYÜB90 - cilt: 31, sayfa: 562 - Hüküm no: 709 - Orijinal metin no: [108b-5])﻿

﻿

﻿

710. Hüküm

Eyüp’te öldürülen şahsın katilinin bulunması

Hâslar kadısı fazîletlü efendi hazretleri Eyüb’de maktûl bulunan âdemin kātilleri ma‘rifet-i şer‘le teftîş ve tefahhus olunup bi eyyi vechin-kân elegetirilmeğe ziyâde dikkat ve ihtimâm olunup ihmâl olunmaya deyû buyruldu. Fî 12 Şevvâl sene [10]90. Vasale fî 13 Şevvâli’l-mükerrem.

(EYÜB90 - cilt: 31, sayfa: 562 - Hüküm no: 710 - Orijinal metin no: [108b-6])﻿

﻿

﻿

711. Hüküm

Nemçe elçisinin yüklerini taşımak üzere Küçükçekmece nahiyesinden 10 adet öküz arabası tahsis edilmesi hükmü

Kıdvetü’n-nüvvâbi’l-müteşerri‘în Küçükçekmece nâhiyesinde nâibü’ş-şer‘ olan mevlânâ ( ) -zîde ilmühû- ve mefâhirü’l-emâsil ve’l-akrân a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki bundan akdem şikâr-ı hümâyûnum için nâhiye-i mezbûrdan ihrâcı fermânım olan öküz arabaları şikâr-ı hümâyûnuma iktizâ eylemekle imdi ihrâcı fermânım olan öküz arabalarından Edirne’ye varınca Nemçe elçisi ağırlığı için Küçükçekmece nâhiyesinden on aded öküz arabası ihrâc ve Âstâne-i sa‘âdetime acele üzre getirip kabza memûr olana teslîm ettirmekde her biriniz ihtimâm edip ihmâl ve müsâheleden ihtirâz eyleyesiz deyû fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip Nemçe elçisi ihrâcı acele için Küçükçekmece nâhiyesinden on aded öküz arabasını mu‘accelen ihrâc ve bir gün evvel Âsitâne-i sa‘âdetime getirip kabza memûr olana teslîm ettirmekde her biriniz ihtimâm edip avk ve te’hîrden be gāyet ihtirâz eyleyesiz şöyle bilesiz alâmet-i şerîfe i‘timâd kılasız. Tahrîr fi’l-yevmi’s-sâmin aşer min Şevvâl sene [10]90.

(EYÜB90 - cilt: 31, sayfa: 563 - Hüküm no: 711 - Orijinal metin no: [108b-7])﻿

﻿

﻿

712. Hüküm

Çekmece nahiyesinden şikâr-ı hümâyûn için çıkarılacak reaya üzerine Haseki Ahmed Bey’in tayini

İzzetlü ve fazîletlü efendi hazretlerinin huzûr-ı izzet-mevfûrlarına mezîd-i mihr-i muhabbet birle da‘avât-ı hâlisa ithâfından sonra inhâ olunan budur ki mâh-ı Zilka‘detü’ş-şerîfe’nin onuncu günü Vize kazâsında Köstemir nâm mahalde şikâr-ı hümâyûn için Çekmece nâhiyesinden fermân olunan re‘âyânın ihrâcı için kıdvetü’l-emâsil ve’l-akrân Haseki Ahmed Bey -zîde kadruhû- ta‘yîn ve irsâl olunmağın kadîmden olageldiği üzre suyolcu köylerine ve mahkeme köylerine ve nâhiyeye tevzî‘ ettirip ve ma‘an vekîl ta‘yîn edip yevm-i mezbûrda mahalli merkūmede hâzır ve müheyyâ ettirdesiz bâkī. Mine’l-fakīr Mustafa Bostancıbaşı

(EYÜB90 - cilt: 31, sayfa: 563 - Hüküm no: 712 - Orijinal metin no: [108b-8])﻿

﻿

﻿

713. Hüküm

Köstemir’deki şikâr-ı hümâyûn için çıkarılacak 250 av sürücüsünün köylere göre dağılımını gösterir defter

İşbu bin doksan senesi mâh-ı Zilka‘desi’nin onuncu günü Köstemir nâm mahalde olacak şikâr-ı hümâyûn için Küçükçekmece nâhiyesi ve kurâ-yı Suyolcuyân ve kurâ-yı mahkemeden iki yüz elli nefer avcı ihrâcına sâdır olan fermân-ı âlîşâna imtisâlen zikr olunan nâhiye ile kurâ-yı merkūmdan iki yüz elli nefer avcı ihrâc olunduğu zikr u beyân olunur. Hurrire fi’l-yevmi’l-hâmis ve’l-ışrîn min Şevvâli’l-mükerrem li sene tis‘în ve elf. Nâhiye-i nefs-i Çekmece-i mezbûr ma‘a tevâbi‘ihâ nefer 76 aded Karye-i Suyolcuyân nefer 10 aded Karye-i Safra nefer 17 aded Karye-i Ayastefanos nefer 6 aded Karye-i Kağıdhâne nefer 9 aded Karye-i Alibey nefer 2 aded Karye-i Ayas Ağa nefer 7 aded Karye-i Pirvaliçe ma‘a Çavuş Nefer 4 aded Karye-i Litros nefer 7 aded Karye-i Nifos nefer 5 aded Karye-i Soğanlı ma‘a İncirli nefer 2 aded Karye-i Papas ma‘a Bosna nefer 3 aded Karye-i Ayapa nefer 3 aded Karye-i Maçakor nefer 6 Cem‘an yekûn: 350

(EYÜB90 - cilt: 31, sayfa: 563 - Hüküm no: 713 - Orijinal metin no: [109a-1])﻿

﻿

﻿

714. Hüküm

Eyüp’te bulunan bütün karlıkların Matbah-ı âmire emini tarafından karla doldurulması

Fazîletlü Eyüb kadısı efendi -zîde fazluhû- tezkire-i dîvân vusûlünde Eyüb havâlisinde olan karlıklardan Şerbetçi Karlığı demekle ma‘rûf karlığı ve sâir mîrî için ahz olunup doldurulmağa yarayan karlıkları Matbah-ı âmire emîni efendi -zîde mecduhû- tarafından kirâları tamâmen verilmek üzre emîn-i müşârün-ileyh tarafından doldurulup bir ferdi dahl ve ta‘arruz ettirmeyesiz. Fî 27 L [Şevvâl] Sene 1090. Vasale fî târihi’l-mezbûr.

(EYÜB90 - cilt: 31, sayfa: 564 - Hüküm no: 714 - Orijinal metin no: [109a-2])﻿

﻿

﻿

715. Hüküm

Yorgi’nin Karahalil köyüne ait topraklarda hayvanlarını yaylayıp kışlatmasına müdahale edilmemesiyle ilgili hüküm sureti

Akzâ kuzâti’l-müslimîn evlâ vülâti’l-muvahhidîn ma‘denü’l-fazl ve’l-yakīn hüccetü’l-hakkı ale’l-halkı ecma‘în vârisü ulûmi’l-enbiyâ’ ve’l-mürselîn el-muhtassu bi mezîdi inâyeti’l-meliki’l-Mu‘în mevlânâ Hâslar kadısı -zîdet fezâ’iluhû-[ya] tevkī‘-i refî‘-i hümâyûn vâsıl olucak ma‘lûm ola ki dârende-i fermân-ı hümâyûn Yorgi nâm zimmî südde-i sa‘âdetime arzuhâl edip bu koyunlarıyla varıp yaylak ve kışlak zamânları varıp kazâ-i mezbûre müzâfâtından Terkos nâhiyesine tâbi‘ Karahalil nâm karye toprağında yaylayıp ve kışlayıp otundan ve suyundan intifâ‘ etmekle Terkos mukāta‘ası zâbiti olanlar resm-i kışlak defteri hâkānîde vâki‘ hâsıl yazılmışdır bundan yaylak ve resm-i kışlak taleb etmeğin bu dahi tahammülüne göre vermeğe râzı iken mukāta‘a-i mezbûre zâbiti olanlar kanâ‘at etmeyip hilâf-ı kānûn tahammülünden ziyâde taleb edip te‘addî eylediğin bildirip ol bâbda emr-i şerîfim ricâ eylediğin ecilden buyurdum ki hükm-i şerîfimle vardıkda husûs-ı mezbûra tamâm hak ve adl üzre mukayyed ve mukāta‘a-i mezbûre zâbitinden Dergâh-ı mu‘allâmda ihrâc olunmuş mühürlü sahîh sûret-i defteri cedîd-i hâkānî taleb ve nazar edip göresin, karye-i mezbûre toprağında vâki‘ olan yaylak ve kışlak yerlerinde resm-i otlak ve resm-i kışlak deyû vakfa hâsıl yazılmış ise yaylak ve kışlak zamânında karye-i mezbûre toprağında olan yaylak ve kışlak yerlerine varıp yaylayıp ve kışlayıp otundan ve suyundan intifâ‘ eyledikde yaylak ve kışlak resmini tahammülüne göre verdikden sonra tahammülünden ziyâde resm-i yaylak ve resm-i kışlak talebiyle bunu mukāta‘a-i mezbûre zâbitine rencîde ve remîde ettirmeyip men‘ ve def‘ eyleyesin ve arz eylediğin bu hâric re‘âyâdan olmağla otlak zamânında koyunları ile yine karye-i mezbûre toprağına varıp durup otundan ve suyundan intifâ‘ etmekle karye-i mezbûre zâbiti olanlar resm-i otlak nâmına ziyâde taleb eder imiş ana dahi mukayyed olup göresin, bu hâric re‘âyâdan olmağla otlak zamânında koyunları ile karye-i mezbûre toprağına varıp durup otundan ve suyundan intifâ‘ edip karye-i mezbûre zâbiti olanlara öşr ve resm-i mîrîsin vermez ise üç yüz koyunların bir sürü i‘tibâr edip a‘lâ sürüden bir koyun evsat sürüden bir şişek ednâ sürüden bir toklu otlak hakkını verdikden sonra hilâf-ı kānûn ziyâde nesne taleb ettirmeyesin min ba‘d şer‘-i şerîf ve kānûn ve emr-i hümâyûnuma muhâlif kimesneye iş ettirmeyesin ve kaziyyede medhali olmayanları dahl ettirmeyip eslemeyip inâd ve muhâlefet üzre olanları ism ü resmleriyle vukū‘u üzre yazıp Dergâh-ı mu‘allâma arz edip husûs-ı mezbûr için tekrâr emr-i şerîfim varılmalı eylemeyesin şöyle bilesin alâmet-i şerîfe i‘timâd ve ba‘de’n-nazar bu hükm-i hümâyûnumu bunun elinde ibkā edip alâmet-i şerîfe i‘timâd kılasın. Tahrîren fî evâsıtı şehri Şevvâli’l-mükerrem li sene tis‘în ve elf. Mahrûse-i Kostantıniyye el-mahmiyye Vasale fî 12 Zilka‘deti’ş-şerîfe sene [10]90.

(EYÜB90 - cilt: 31, sayfa: 564 - Hüküm no: 715 - Orijinal metin no: [109a-3])﻿

﻿

﻿

716. Hüküm

Sarakin’in korusuna Ormanlı köyü halkının müdahale edip etmediğinin tahkiki

Hâslar kadısı efendi mu‘temed nâib gönderip şer‘le bî-garaz müslümanlardan suâl edesiniz. Sa‘âdetlü ve merhametlü sultânım hazretleri sağ olsun bu kullarının Terkos nâhiyesinde Eşekçi nâm karyede olan çiftliğinin korusu civârında olan Ormanlı nâm karyeler ahâlîsi, mezbûr koru bizim mer‘âmızdır deyû kesr ve kat‘ edip hayf ve gadr ederler fazîletlü Eyüb efendisi bir mu‘temedün-aleyh nâib ta‘yîn ve irsâl ve mahalli merkūma varılıp sâir civârında ahâlî-i karyede vâki‘ hâli suâl edip ihkāk-ı hak eylemen bâbında fermân sultânım hazretlerinindir. Bende Sarakin

(EYÜB90 - cilt: 31, sayfa: 566 - Hüküm no: 716 - Orijinal metin no: [109a-4])﻿

﻿

﻿

717. Hüküm

Padişahın kızının doğumu sebebiyle esnafın şenlik hazırlamasıyla ilgili buyruldu

Hâslar kadısı efendi hazretleri, hâliyâ şevketlü ve kerâmetlü pâdişâhımızın kerîme-i muhteremeleri sa‘âdet ile sâha-i vücûda kadem basmağla bundan evvel vâki‘ olan donanma-mânendi rû-yı deryâda tavâif-i esnâf mahyâları ve temâşalıklarıyla nazar-ı hümâyûndan güzâr etmek üzre deryâ donanması fermân olunmuşdur inşâ’allâhü te‘âlâ şevketlü efendimiz izz ü ikbâl ile İstanbul’a teşrîf buyurduklarında hâzır bulunmak üzre şimdiden mübâşeret ettirdip gereği gibi âmâde ettirdesiz deyû buyruldu. Fî 20 M [Muharrem] sene [10]91. Vasale fi’t-târihi’l-mezbûr.

(EYÜB90 - cilt: 31, sayfa: 566 - Hüküm no: 717 - Orijinal metin no: [109b-1])﻿

﻿

﻿

718. Hüküm

Hazırlanacak şenliğin esnaf tarafından düzenlenmesiyle ilgili buyruldu

Galata ve Hâslar ve Üsküdar kadıları efendiler hâliyâ fermân olunan deryâ donanmasını mukaddemâ olan donanmalarda İstanbul ehl-i hırfetiyle bu üç kasabanın erbâb-ı hırefi ma‘iyyet ile göregeldikleri üzre gördürüp kadîme mugāyir teklîf eylemeyesiz deyû buyruldu. Fî 24 M [Muharrem] sene [10]91.

(EYÜB90 - cilt: 31, sayfa: 566 - Hüküm no: 718 - Orijinal metin no: [109b-2])﻿

﻿

﻿

719. Hüküm

Enderun ağalarının davarlarını İstanbul’a getirmek üzere hizmetli tutulması talebi

Hâslar kadısı efendi ücretleri verilmek üzre yüz yetmiş nefer yelekendârcı tedârük edip ta‘cîl üzre yollayasız. 30 Saferü’l-hayr Devletlü sa‘âdetlü sultânım hazretleri sağ olsun Yapağıcı karyesinde Enderûn-ı hümâyûn ağalarının yüz yetmiş re’s davarları kalmağla Âsitâne’ye getirilmek için yelekendârcı iktizâ eyleyip yüz yetmiş nefer yelekendârcı kulları Yapağıcı karyesinden Âsitâne’ye getirip ve mîrîden ücretleri verilip yelekendârcıların tedârük olunmak [için] Eyüb mollası efendiye hitâben fermân-ı âlîleri ricâ olunur emr ü fermân sa‘âdetlü ve devletlü sultânım hazretlerinindir. Bende Süleyman Mirahor-ı Evvel Vasale ileynâ fî 30 min Safer sene [10]91.

(EYÜB90 - cilt: 31, sayfa: 567 - Hüküm no: 719 - Orijinal metin no: [109b-3])﻿

﻿

﻿

720. Hüküm

Rukiye Sultan’a ait Saruhan ve Tire’de bulunan çiftliklerdeki yolsuzluk iddiaları için gereğinin yapılması için buyruldu

Hâslar kadısı fazîletlü efendi hazretleri, ehl-i hibre ma‘rifetiyle şer‘le görüp huzûrumuza arz edesiz deyû buyruldu. Saruhan ve Tire sancaklarında vâki‘ emâneten çiftliklerim kethüdâsı olup çobanlarım ile yek-dil olup çiftliğimde olan sekiz bin üç yüz koyunum ile bin dört yüz camusdan sekiz seneden beri beher sene şu kadar mahsûl oldu deyû nısfından noksan mahsûl verip bana küllî gadr eylemişlerdir sa‘âdetlü pâdişâh-ı zîşân hazretlerinden ricâ ederim ki ehl-i hibre mîrî hâs koyun ustası Mustafa Usta ve koyun kethüdâsı ve yiğitbaşıları ve başeskileri ma‘rifetiyle izzetlü Eyüb mollası huzûrunda çobanlarım ve çiftlik kethüdâsı yüzlerine hâsıl olan mahsûl tahmîn ve defter olunup defterleri ile ma‘an huzûrunuzda mürâfa‘a olunup icrâ-yı hak olunmak bâbında buyruldu-yı şerîf ricâ olunur. Rukiye Sultan

(EYÜB90 - cilt: 31, sayfa: 567 - Hüküm no: 720 - Orijinal metin no: [109b-4])﻿

﻿

﻿

721. Hüküm

Eyüp kazasına ait bazı vergi gelirlerinin Yusuf Bey’in iltizamına verilmesiyle ilgili temessük

Vech-i tahrîr-i hurûf oldur ki Hazret-i Ebâ Eyyûb-i Ensârî -aleyhi rahmetü’l-Bârî- hazretlerinin evkāf-ı şerîfeleri akārâtından olup medîne-i mezbûrenin ihtisâbı ve resm-i kantâriyyesi ve bâc-ı pazarı ve ihtisâba müte‘allik cüz’î ve küllî mahsûlâtı vakfa hâsıl kayd olmağın işbu bin doksan bir Martı ibtidâsından sene-i kâmile tamâmına değin işbu hâfızü’l-hurûf Yusuf Bey nâm kimesne senevî kırk altı bin olmak üzre der-uhde ve tefvîz olunup mezbûr dahi ta‘ahhüd ve iltizâmı kabûl edip meblağ-ı mezbûrdan cânib-i vakf-ı şerîf için bi hesâb-ı nakid on bir bin akçesin mezbûrun yedinden ahz ve kabz edip ve bâkī otuz beş bin iki yüz akçesin dahi beher mâh iki bin dokuz yüz otuz üçer akçe sâlyâne-i mu‘ayyenesin edâ eylemek üzre tevliyyetim hasebiyle bu temessük tahrîr olundu. [Fî sene] 1091.

(EYÜB90 - cilt: 31, sayfa: 567 - Hüküm no: 721 - Orijinal metin no: [109b-5])﻿

﻿

﻿

722. Hüküm

Çiftalan köyünde öldürülen Mehmed’in su nâzırı mÂrifetiyle keşfinin yapılması için buyruldu

Hâslar kadısı fazîletlü efendi şer‘le su nâzırı ma‘rifetiyle keşf edip defter oluna buyruldu. Devletlü ve sa‘âdetlü sultânım hazretleri sağ olsun bu kulları su yolcu karyelerinden Çiftalan nâm karye re‘âyâsından olup karındaşım Mehmed kulları dağdan odun getirirken katl olunup ağamız su nâzırı ma‘rifetiyle üzerine varılıp şer‘le keşf olunmak bâbında, Eyyûb-i Ensârî mollasına hitâben buyruldu-yı şerîf ricâ olunur bâkī fermân sultânımındır. Bende-i Süleyman

(EYÜB90 - cilt: 31, sayfa: 568 - Hüküm no: 722 - Orijinal metin no: [109b-6])﻿

﻿

﻿

723. Hüküm

İstanbul Gümrüğü’ne bağlı Küçük Hâslar subaşılığının emaneten Hüseyin Çavuş’a verildiğiyle ilgili temessük

Vech-i tahrîr-i hurûf oldur ki uhdemizde olan İstanbul gümrüğü Edirnekapısı hâricinde vâki‘ olan Küçük Hâslar subaşılığını işbu bin doksan senesinin şehr-i Zilka‘desi’nin on beşinci gününden ber vech-i emânet tarafımızdan dârende-i temessük Hüseyin Çavuş’a tefvîz ve sipâriş olunmuşdur gerekdir ki mezbûr târih-i merkūmdan zikr olunan subaşılığı ber vech-i emânet tarafımızdan kadîmden ne vech üzre zabt olunagelmiş ise mezbûr dahi minvâl-i meşrûh üzre zabt edip âhardan müdâhale olunmamak için yedine işbu zabt temessükü verildi. Fi’t-târihi’l-mezbûr. min ağayân Hüseyin Ağa Emîn-i Gümrük

(EYÜB90 - cilt: 31, sayfa: 568 - Hüküm no: 723 - Orijinal metin no: [110a-1])﻿

﻿

﻿

724. Hüküm

Beşiktaş’ta yapılan bina için Küçükçekmece ve Büyükçekmece’den 10’ar adet araba tahsisiyle ilgili hüküm sureti

Kıdvetü’n-nüvvâbi’l-müteşerri‘în Büyükçekmece ve Küçükçekmece nâhiyeleri nâibleri ( ) -zîde ilmühümâ- ve mefâhirü’l-emâsil ve’l-akrân kethüdâ yeri ve yeniçeri serdârları ve a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki hâlâ Beşiktaş’da olan ebniye-i hümâyûnum için ziyâde küfeki taşı lâzım ve mühim olmağla imdi Mertek nâm mahalde Kalikratya iskelesi’ne taş nakl etmek için ve her bir araba yirmi beşer gün edâ-i hizmet edip taşın her bir zirâ‘ına yirmişer akçe ücretleri mi‘mârbaşı ma‘rifetiyle ashâbına verilmek üzre mu‘accelen Büyükçekmece nâhiyesinden on araba ve Küçükçekmece nâhiyesinden on araba ihrâcı ve mahalli memûra irsâl ol kadar gün edâ-i hizmet ettirilmek fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip vech-i meşrûh üzre mahalli mezbûrdan iskele-i mezbûreye küfeki taşı nakli için zikr olunan nâhiyelerden ihrâcı fermânım olan ol mikdâr arabaları mu‘accelen ihrâc ve küfeki taşın beher zirâ‘ına mi‘mârbaşı -zîde kadruhû- ma‘rifetiyle ta‘yîn olunan yirmişer akçe ücretleri verilmek üzre emr-i şerîfim vardığı gibi ihrâc [ve] her bir araba yirmi beşer gün edâ-i hizmet eylemek üzre irsâl ve kabza memûr olana teslîm ettirdip zinhâr ihmâl ve müsâhele eylemeyesiz ve hesâb-ı merkūm üzre ta‘yîn olunan ücretleri mi‘mârbaşı ma‘rifetiyle ashâbına tamâmen verilir bilmiş olasız ana göre ihtimâm edip avk ve te’hîrden be gāyet ihtirâz eyleyesiz şöyle bilesiz alâmet-i şerîfe i‘timâd kılasız. Fi’l-yevmi’l-hâmis şehr-i Zilka‘de sene [10]90. Be makām-ı Kostantıniyye.

(EYÜB90 - cilt: 31, sayfa: 569 - Hüküm no: 724 - Orijinal metin no: [110a-2])﻿

﻿

﻿

725. Hüküm

Köstemir’deki şikâr-ı hümâyûn için saman ve odun tedarik olunmasıyla ilgili hüküm sureti

Mefâhirü’n-nüvvâb ve’l-müteşerri‘în Çatalca ve Büyükçekmece ve Küçükçekmece ve Terkos nâhiyeleri nâibleri -zîde ilmühüm-ve mefâhirü’l-emâsil ve’l-akrân a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki bundan akdem şikâr-ı hümâyûnum için zikr olunan nâhiyelerden iştirâsı fermânım olan zehâyirden Çatalca nâhiyesinden bin yetmiş iki kantar saman ve yedi yüz kırk beş araba odun ve Büyükçekmece’den altı yüz doksan altı kantar saman ve otuz dört araba odun ve Terkos nâhiyesinden dört yüz yirmi üç kantar saman ev üç yüz yirmi dört araba odun bâkī kaldığı ilâm olunmağla ale’l-acele tahsîli ve bir gün evvel Çatalca menziline nakli lâzım ve mühim olmağla imdi vech-i meşrûh üzre zikr olunan nâhiyelerden bâkī kalan saman ve odunu bir def‘a edâ eylemeyen karyeler ahâlîsinden bi eyyi vechin-kân tahsîl ve tedârük ve menzili mezbûra nakl ve kabza memûr olana teslîm ettirip avk ve te’hîrden be gāyet ihtirâz eyleyesiz deyû fermânım olmuşdur buyurdum ki hükm-i şerîfim vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip zikr olunan nâhiyelerden bâkī kalan saman ile odunu bir def‘a edâ eylemeyen kurâ ahâlîsinden bi eyyi vechin-kân mu‘accelen tahsîl ve tedârük ve bir gün evvel menzili mezbûra nakl ve kabza memûr olana teslîm ettirilmekde her biriniz ziyâde ihtimâm edip avk ve te’hîrden be gāyet ihtirâz eyleyesiz şöyle ki fermânım üzre bir gün evvel nakl ve teslîm olunmamağla müzâyakaya bâ‘is olasız cümleniz itâba müstahak olursuz şöyle bilesiz alâmet-i şerîfe i‘timâd kılasız. Fi’l-hâdî ve’l-ışrîn [min] Ramazân sene [10]90. Be makām-ı Kostantıniyye.

(EYÜB90 - cilt: 31, sayfa: 569 - Hüküm no: 725 - Orijinal metin no: [110a-3])﻿

﻿

﻿

726. Hüküm

Hasköy’deki Rum mezarlığının yıkılan duvarının yerinde keşfolunması

Hâslar kadısı fazîletlü efendi, mi‘mâr ağa ma‘rifetiyle keşf ettirdip şer‘le lâzım geleni icrâ edeler [deyû] buyruldu. Sa‘âdetlü ve mürüvvetlü sultânım hazretleri sağ olsun Hasköy toprağında Kürd Mehmed Ağa’nın kiremithânesi kurbunda vâki‘ Rûmiyân mezarlığının havlu duvarı Tersâne bahçesinin su yolların kazar iken bir mikdârı tarîk-i âm üzerine ve bir mikdârı helâ üzerine yıkılıp keşf ve ta‘mîre muhtâc olmağın bu kulları kendi malı ile ta‘mîr etmek üzre şer‘le ve ma‘rifet ile keşf oluna deyû fermân taleb. Dimo? zimmî

(EYÜB90 - cilt: 31, sayfa: 570 - Hüküm no: 726 - Orijinal metin no: [110a-4])﻿

﻿

﻿

727. Hüküm

Çatalca, Terkos, Büyükçekmece ve Küçükçekmece’den zahirenin satın alınıp yerine ulaştırılması için buyruldu

İzzetlü bostancıbaşı ağa, mukaddemâ iştirâsı fermân olunan zehâyirden bâkī kalan zahîreyi fermân olunduğu üzre bir gün evvel cem‘ ve tahsîl ve kabzına memûr olanlara teslîm ettirilmekde ihtimâm edesiz deyû buyruldu. Devletlü ve sa‘âdetlü sultânım hazretleri sağ olsun Çatalca menzili için Çatalca ve Terkos ve Büyükçekmece ve Küçükçekmece nâhiyelerinden iştirâsı fermân olunan zahîreden bu def‘a kabz olunandan mâ‘adâ cedîd ve atîk bekāyâ zahîreleri cem‘ ve tahsîl ve Çatalca menzilinde hâzır ve âmâde ettirilmek bâbında, izzetlü bostancıbaşı ağaya hitâben fermân-ı âlîleri ricâ olunur. Bende Ömer Emîn-i Nüzül Vasale an yedi el-Hâc Sunullah tâbi‘-i emîn-i mezbûr

(EYÜB90 - cilt: 31, sayfa: 570 - Hüküm no: 727 - Orijinal metin no: [110b-1])﻿

﻿

﻿

728. Hüküm

Podime, Karacaköy ve Belgrad köyünden bazı zimmilerin ödediklerinin dışında başka bir teklifle rahatsız edilmemeleriyle ilgili hüküm

A‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fazl ve’l-yakīn keşşâfü’l-müşkilâti’d-dîniyye hallâlü’l-mu‘dilâti’l-yakīniyye miftâhu künûzi’l-hakāyık misbâhu rumûzi’d-dekāyık el-mahfûf bi sunûfi avâtıfi’l-meliki’l-a‘lâ sâbıkan Anadolu kazaskerim olup hâlâ ber vech-i arpalık Hâslar kazâsına mutasarrıf olan mevlânâ ( ) -edâmallâhu te‘âlâ fezâ’iluhû- tevkī‘-i refî‘-i hümâyûn vâsıl olucak ma‘lûm ola ki kazâ-i mezbûr müzâfâtından Terkos nâhiyesine tâbi‘ dârendegân-ı fermân-ı hümâyûn Podime ve Karacaköy ve Belgrad nâm karye sâkinlerinden ( ) nâm zimmîler Dergâh-ı mu‘allâma arzuhâl edip bunlar üzerlerine edâsı lâzım gelen a‘şâr-ı şer‘iyyelerin ve sâir hukūk-ı rüsûmların şer‘ ve kānûn ve defter mûcebince hâliyâ subaşıları olan Seyyid Nasuh ve Seyyid ( ) nâm karındaşlara edâ edip bir vechile dahl ve rencîde olunmak îcâb eylemez iken ve bunların dahi san‘atları değil iken mezbûrlar mücerred ta‘cîz ve celb-i mâl için biz sizin subaşınız olduğumuz hasebiyle bizim ( ) yük tütünümüz vardır beher vakıyyesi ( ) akçeye olmak üzre siz beyninizde tevzî‘ ve taksîm edip ba‘de zamânin bize akçesin verin deyû hilâf-ı şer‘-i şerîf te‘addî ve rencîdeden hâli olmadıkların bildirip şer‘le görülüp hilâf-ı şer‘ rencîde olunmayıp men‘ ve def‘ olunmak bâbında emr-i şerîfim ricâ eyledikleri ecilden buyurdum ki hükm-i şerîfimle vardıkda bunlara ol vechile rencîde olundukda husûs-ı mezbûra tamâm hak [ve] adl üzre mukayyed olup göresiz arz olunduğu üzre ise eyyâm-ı sa‘âdetimde fukarâya ol vechile te‘addî ve rencîde olunduğuna kat‘â rızâ-yı şerîfim yokdur imdi subaşıları mezbûrlara muhkem tenbîh ve te’kîd eyleyesin ki bunlar üzerlerine edâsı lâzım gelen a‘şâr-ı şer‘iyyelerini ve sâir hukūk ve rüsûmlarını şer‘ ve kānûn ve defter mûcebince edâ eylediklerinden sonra bunları subaşıları mezbûrlara ol vechile te‘addî ve rencîde ettirmeyip men‘ ve def‘ eyleyesin ba‘de’t-tenbîh eslemeyip yine vech-i meşrûh üzre te‘addî ve tecâvüz ederler ise vukū‘u üzre yazıp bildiresiz min ba‘d şer‘-i şerîf ve emr-i hümâyûnuma muhâlif kimesneye iş ettirmeyesin kaziyyede medhali olmayanı karışdırmayasın eslemeyip inâd üzre olanı vukū‘u üzre yazıp arz eyleyesin, şöyle bilesin alâmet-i şerîfe i‘timâd kılasın. Tahrîren fî evâili şehri Zilhicceti’ş-şerîfe sene tis‘în ve elf. Kostantıniyye el-mahmiyye Vasale fî şehri’l-mezbûr.

(EYÜB90 - cilt: 31, sayfa: 571 - Hüküm no: 728 - Orijinal metin no: [110b-2])﻿

﻿

﻿

729. Hüküm

Davutpaşa ile Çatalca arasındaki yolun temizlenmesi için buyruldu

Hâslar kadısı fazîletlü efendi hazretleri, vech-i meşrûh üzre muhtâc olan yolları tathîr için kifâyet mikdârı re‘âyâ ihrâc ettirip kemâ yenbağī tathîr ettirile deyû buyruldu. Fî 28 R [Rebî‘ilâhir] sene [10]90. Sa‘âdetlü merhametlü sultânım hazretleri sağ olsun Davudpaşa’dan Çatalca’ya varıncaya Harem-i hümâyûn arabaları ubûr edecek yolların tathîre muhtâc olan yerleri tathîr olunmak için kifâyet mikdârı re‘âyâ ihrâc olunmak bâbında fazîletlü Eyüb kadısı efendiden fermân-ı şerîf ricâ olunur bâkī fermân sa‘âdetlü sultânım hazretlerinindir. Bende Mustafa Ser-bostâniyân Vasale an yedi Haseki Mustafa 28 min R [Rebî‘ilâhir] sene [10]90.

(EYÜB90 - cilt: 31, sayfa: 572 - Hüküm no: 729 - Orijinal metin no: [110b-3])﻿

﻿

﻿

730. Hüküm

Yahudi ve Hıristiyanların müslüman cariye bulundurmalarıyla ilgili hüküm

Hâslar kadısı fazîletlü efendi hazretleri, taht-ı kazânızda sâkin olan Yahud ve Nasârâ’dan ba‘zıları şeref-i İslâm ile müşerrefe olmuş câriyeler iştirâ edip ba‘zı san‘atı ta‘lîm eyledikden sonra müslümana bey‘ eder bahânesiyle kendilerine istihdâm edip bu husûsa mesâğ-ı şer‘î olmamağla kemâl-i tenbîh ve te’kîd ile men‘ olunmak lâzım olmuşdur imdi taht-ı kazânızda kemâ yenbağī tenbîh edip Yahud ve Nasârâ’dan bir ferdin evinde müslime câriye olması istimâ‘ olunmamağa dikkat ve ihtimâm eyleyesiz ba‘de’t-tenbîh mütenebbih olmayanları huzûrumuza arz edip bu bâbda tekâsül olunmağla siz mu‘âteb olmakdan ihtirâz eyleyesiz. 13 Ra [Rebî‘ülevvel] sene [10]91.

(EYÜB90 - cilt: 31, sayfa: 572 - Hüküm no: 730 - Orijinal metin no: [110b-4])﻿

﻿

﻿

731. Hüküm

Hasan Usta Vakfı eski mütevellisi hesabının görülmesi için hüküm sureti

Akzâ kuzâti’l-müslimîn evlâ vülâti’l-muvahhidîn ma‘denü’l-fazl ve’l-yakīn hüccetü’l-hakkı ale’l-halkı ecma‘în vârisü ulûmi’l-enbiyâ ve’l-mürselîn el-muhtassu bi mezîdi inâyeti’l-meliki’l-Mu‘în İstanbul kadısı pâyesiyle Hâslar kadısı olan mevlânâ ( ) -zîde fazluhû- tevkī‘-i refî‘-i hümâyûn vâsıl olucak ma‘lûm ola ki müteveffâ Hasan Usta evkāfı’nın bi’l-fi‘l berât-ı şerîfimle mütevellîsi olan kıdvetü’l-emâsil ve’l-akrân Mehmed -zîde kadruhû- südde-i sa‘âdetime arzuhâl edip evkāf-ı mezbûrede sâbıkan mütevellî olan Âişe mâl-ı vakfa müte‘allik da‘vâları olmağla şer‘le görülüp ihkāk-ı hak olunmak bâbında emr-i şerîfim ricâ etmeğin sa‘âdetlü Hâslar kadısı ahvâlin şer‘le görüp ihkāk-ı hak eylemen emrim olmuşdur buyurdum ki Dergâh-ı mu‘allâm çavuşlarından kıdvetü’l-emâsil Mehmed Çavuş hükm-i şerîfimle vusûl buldukda bu bâbda sâdır olan emrim üzre amel edip ihzâr-ı husamâ kılıp mukaddemâ bir def‘a şer‘le görülüp fasl olunmak husûsların tamâm hak [ve] adl üzre mukayyed olup göresiz i‘lâm olunduğu üzre ise ol bâbda muktezâ-yı şer‘-i kavîm ile amel edip dahi mezbûrun zimmetinde zuhûr eden mal-ı vakf cüz’î ve küllî her ne ise ba‘de’s-sübût hükm edip alıverip şer‘-i şerîfe ve emr-i hümâyûnuma muhâlif kimesneye iş ettirmeyip kaziyyede medhali olmayanları dahl ve ta‘arruz ettirmeyip eslemeyip inâd ve muhâlefet edenleri ism ve resimleri ile vukū‘u üzre yazıp Âsitâne-i sa‘âdetime arz eyleyip husûs-ı mezbûr için tekrâr bir dahi emr-i âhar varmalı eylemeyesin şöyle bilesin alâmet-i şerîfe i‘timâd kılasın. Tahrîren fî evâsıtı şehri Recebi’l-mürecceb li sene ihdâ ve tis‘în ve elf.

(EYÜB90 - cilt: 31, sayfa: 572 - Hüküm no: 731 - Orijinal metin no: [111a-1])﻿

﻿

﻿

732. Hüküm

Edirne’ye gidecek olan padişahın menzillerde kurulacak otağı için gerekli malzemelerin hazır edilmesiyle ilgili hüküm

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Âsitâne-i sa‘âdetimden Edirne’ye varınca yol üzerinde vâki‘ olan kadılar -zîde fazluhüm-ve mefâhirü’l-emâsil ve’l-akrân kethüdâ yerleri ve yeniçeri serdârları ve a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki hâlâ Âsitâne-i sa‘âdetimden Edirne’ye teveccüh ve azîmet-i hümâyûnum mukarrer ve muhakkak olmağla menâzilde Otağ-ı hümâyûnum için beher menzilde on beş bin kazık ve yüz çatal ve yüz tokmak ve iki kantar çıra ve iki kantar saman tedârük ve Otağ-ı hümâyûnum kurulacak mahalde hâzır ve âmâde ettirmek fermânım olmuşdur buyurdum ki hükm-i şerîfim ile vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip Âsitâne-i sa‘âdetimden Edirne’ye varınca Otağ-ı hümâyûnum kurulacak mahalde lâzım gelen ol mikdâr kazık ve çatal ve tokmak ve çıra ve saman tedârük ve menâzilde hâzır ve âmâde edip vech-i meşrûh üzre olan emrimi yerine getiresiz şöyle bilesiz alâmet-i şerîfime i‘timâd kılasız. Tahrîren fi’l-yevmi’s-sânî şehr-i Ramazâni’l-mübârek li sene ihdâ ve tis‘în ve elf.

(EYÜB90 - cilt: 31, sayfa: 573 - Hüküm no: 732 - Orijinal metin no: [111a-2])﻿

﻿

﻿

733. Hüküm

İstanbul’dan Edirne’ye gidecek olan padişah ve kafilesi için Küçükçekmece nahiyesinden zahire satın alınması için hüküm

Kıdvetü’n-nüvvâb ve’l-müteşerri‘în mevlânâ Küçükçekmece nâibi -zîde ilmühû- ve mefâhirü’l-emâsil ve’l-akrân kethüdâ yeri ve yeniçeri serdârı ve a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki işbu sene-i mübârekde hareket-i hümâyûnum vâki‘ olmağla Âsitâne-i sa‘âdetimden Edirne’ye varınca menâzil zahîresi tedârük ve iştirâsı lâzım ve mühim olmağın imdi Büyükçekmece menziline nakl ile şa‘îrin her İstanbul kilesi otuzar akçeye ve dakīkin her kilesi yüzer akçeye ve samanın kantarı otuzar akçeye ve odunun arabası ikişer çeki gelmek üzre her arabası seksener akçeye ve otluğun arabası ikişer yüz vakıyye gelmek üzre her arabası yüz yirmişer akçeye olmak üzre Küçükçekmece nâhiyesinden bin beş yüz keyl şa‘îr ve üç yüz yirmi keyl dakīk ve bin kantar saman ve iki yüz yirmi beş araba odun ve elli araba otluk mu‘accelen iştirâ ve tedârük ve menzili mezbûra nakl ve kabzına memûr olana bir gün evvel teslîm ettirilmek [için] her biriniz ziyâde ihtimâm edip avk ve te’hîrinde bu bâbda ihtirâz eylemeyesiz deyû fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip nâhiye-i mezbûreden iştirâsı fermânım olan menzil zahîresi mu‘accelen iştirâ ve tedârük ve bir gün evvel menzili mezbûrda kabzına memûr olana teslîm edip ve temessük alıp Mevkūfât defterine kayd ettirip itmâm-ı hizmet eylemeğe her birimiz ziyâde ihtimâm edip ve sâir senelere kıyâs eylemeyip avk ve te’hîrinde bunda ihtirâz eyleyesiz ve zikr olan iştirâya mu‘âf ve gayr-ı mu‘âf dâhildir cümleye ale’s-seviyye tahammüllerine göre tevzî‘ ve âmâde ettirdip biz mu‘âfız deyû kimesneye te‘allül ve muhâlefet ettirmeyesiz ve iştirâsı fermânım olan zahîre hîn-i teslîmde hesâb-ı merkūm üzre akçeleri ashâbına bi’t-tamâm edâ olunur bir akçeleri ketm olunmaz bilmiş olalar alâmet-i şerîfime [i‘timâd] kılasız. Li sene ihdâ ve tis‘în ve elf.

(EYÜB90 - cilt: 31, sayfa: 573 - Hüküm no: 733 - Orijinal metin no: [111a-3])﻿

﻿

﻿

734. Hüküm

Avarızları karşılığında Haslar kazasına bağlı muhtelif yerlerden araba, tırpan ve dirgen bedeliyyesinin tahsil edilmesiyle ilgili hüküm

Akzâ kuzâti’l-müslimîn evlâ vülâti’l-muvahhidîn ma‘denü’l-fazl ve’l-yakīn hüccetü’l-hakkı ale’l-halkı ecma‘în vârisü ulûmi’l-enbiyâ ve’l-mürselîn el-muhtassu bi mezîdi inâyeti’l-meliki’l-Mu‘în mevlânâ Hâslar kadısı -zîdet fezâ’iluhû- ve kıdvetü’l-kuzât ve’l-hükkâm ma‘denü’l-fazl ve’l-kelâm mevlânâ Çorlu kadısı -zîde fazluhû- tevkī‘-i refî‘-i hümâyûn vâsıl olucak ma‘lûm ola ki iftihârü’l-emâcid ve’l-ekârim mirahor-ı evvel Süleyman -zîde mecduhû- Dersa‘âdet’ime arzuhâl edip beher sene Istabl-ı âmireme tâbi‘ İslâmbol çayırlarının otlakların avârızların mukābelesinde araba ve tırpan ve dirgen veregelenlerden Hâslar kazâsına tâbi‘ Küçükçekmece nâhiyesine tâbi‘ Anbarlı karyesinden bir araba ve Alibey karyesinden üç araba ve üç tırpan ve Kalihora karyesinden iki tırpan ve Kum karyesinden bir araba ve iki tırpan ve Halkalı karyesinden üç araba ile üç tırpan ve Menekşe karyesinden bir araba ile iki tırpan ve Kalikratya karyesinden iki tırpan ve Makrihorya karyesinden yedi tırpan ve yine Çekmece-i kübrâ nâhiyesinden Büyük Arnavud karyesinden bir tırpan ve Bucdar karyesinden iki araba ile iki tırpan ve Bigados karyesinden beş tırpan ve Akçaburgaz karyesinden bir araba ve Silivri nâhiyesinden Kalihora karyesinden bir araba ve Terkos nâhiyesinden Ayazma nâm karyeden iki araba ve Ereğli nâhiyesinden zimmî[ler] mahallesinden yirmi dört araba ve doksan sekiz tırpan ve Çorlu kazâsından kefere mahallesinden dokuz araba ve yirmi dört tırpan ve Holuncakata? karyesinden üç araba ve Balabancı karyesinden iki araba ve Kara Sinan karyesinden bir araba ve Kara Mecdi karyesinden iki araba ve Veli karyesinden iki araba ve Büyüksütrüklü karyesinden bir araba ki cem‘an elli dokuz araba ve yüz kırk sekiz nefer tırpancı ve üç dirgenci zikr olunan karyelerden gelmeyip ve edâ-i hizmet eylemeyenlerin bir …? tahsîl olunmak bâbında emr-i şerîfim ricâ eylemeğin Istabl-ı âmirem defterlerinden derkenâr olundukda gelmeyen elli dokuz arabanın yerine yirmi yedi günde nefer başına seksen akçe ücret olmak üzre yüz yirmi yedi bin dört yüz kırk akçe, mezbûr kırk sekiz nefer tırpancı yerine ücret ile tutulan ol mikdâr tırpancı yirmi beş günde doksan dokuz bin dokuz yüz akçe ve üç dirgenci yerine ücret ile tutulan yirmi beş günde iki bin on beş akçe ki cem‘an iki yük yirmi dokuz bin üç yüz elli beş akçe olduğu mukayyed bulunmağın vech-i meşrûh üzre edâ-i hizmet etmeyen elli dokuz araba ve dirgenci ve tırpancıların yerlerine tutulup verilen cümle iki yüz yirmi dokuz bin üç yüz elli beş akçe edip meblağ-ı mezbûr merkūmlardan tahsîl olunmak üzre telhîs olundukda mûcebince tahsîl ettirilmek fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre tahsîl edip dahi vech-i meşrûh üzre edâ-i hizmet etmeyen elli dokuz araba ve dirgenci ve tırpancıların yerlerine tutulan iki yüz yirmi dokuz bin üç yüz elli beş akçe zikr olunan karyelerden tahsîl ve edâ ettirilip hilâf-ı emr-i şerîfim kendiye te‘allül ve muhâlefet ettirmeyesiz şöyle bilesiz alâmet-i şerîfime i‘timâd kılasız. Li seneti ihdâ ve tis‘în ve elf.

(EYÜB90 - cilt: 31, sayfa: 574 - Hüküm no: 734 - Orijinal metin no: [111b-1])﻿

﻿

﻿

735. Hüküm

İstanbul’dan Edirne’ye gidecek olan padişahın geçeceği yol güzergahının temizlenip işaretler konulmasıyla ilgili hüküm

Mefâhirü’l-kuzât ve’l-hükkâm ma‘denü’l-fezâ’il ve’l-kelâm Âsitâne-i sa‘âdetimden Edirne’ye varınca yol üzerinde olan kadılar -zîde fazluhüm-ve mefâhirü’l-emâsil ve’l-akrân kethüdâ yeri ve yeniçeri serdârı ve a‘yân-ı vilâyetin iş erleri -zîde kadruhüm-a tevkī‘-i refî‘-i hümâyûn vâsıl olucak ma‘lûm ola ki inşâ’allâhü te‘âlâ Âsitâne-i sa‘âdetimden Edirne tarafına sefer-i hümâyûnum olmağla yolları tathîr ve alâmet vaz‘ olunmak için mu‘tâd-ı kadîm üzre her menzilde ve yollarda tepe yıkdırıp ve kazma ve kürek tahmîli için ikişer araba verip yolları gereği gibi tathîr ettirip ihmâl ve müsâhele eylemeyesiz deyû fermânım olmuşdur buyurdum ki hükm-i şerîfimle vardıkda bu bâbda sâdır olan emrim üzre amel edip avk ve te’hîr ve tevakkuf eylemeyip vech-i meşrûh üzre mu‘tâd olan alâmet ve yollarda tepe yıkdırıp ve kazma ve kürek tahmîli için ikişer araba verip ve yolları gereği gibi tathîr ettirdip avk ve te’hîr ve ihmâl ve müsâheleden yolundan? ihtirâz edip vech-i meşrûh üzre olan emr-i şerîfime [göre iş] göresiz alâmet-i şerîfime i‘timâd kılasız. Tahrîr fî Şevvâli’l-mükerrem li sene ihdâ ve tis‘în [ve elf.] Kostantıniyye.

(EYÜB90 - cilt: 31, sayfa: 575 - Hüküm no: 735 - Orijinal metin no: [111b-2])﻿

﻿

﻿

736. Hüküm

İsmihan bt. Hasan’ın evini Mehmed b. Abdullah ile karısı Fâtıma bt. Sarı Ali’ye satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Fethi Çelebi mahallesi sâkinelerinden İsmihân bt. Hasan nâm hâtunun li ebeveyn er karındaşı ve tarafından bey‘-i âti’z-zikri ve kabz-ı semeni ikrâra vekîli olup hasm-ı şer‘î mahzarında mezbûrenin zâtını ma‘rifet-i şer‘iyye ile ârifân Hüseyin b. Osman ve Ahmed b. Bâli nâm kimesneler şehâdetleriyle şer‘an vekâleti sâbite olan Mehmed Çelebi nâm kimesne meclis-i şer‘-i hatîr-i lâzımü’t-tevkīrde işbu râfi‘â’l-kitâb kendi tarafından asîl ve zevcesi Fâtıma Hâtun bt. Sarı Ali tarafından ikrâr-ı âti’z-zikri tasdîke vekîl olup nehc-i şer‘î ve tarîk-i mer‘î üzre vekâleti şer‘an sâbite olan Mehmed Bey b. Abdullah nâm kimesne mahzarında bi’l-vekâle ikrâr-ı sahîh-i tâm ve takrîr-i kelâm edip kız karındaşım müvekkilem merkūme İsmihân Hâtun akd-i âti’z-zikrin sudûruna değin silk-i mülk-i sahîhimde münselik olup mahalle-i mezkûrede vâki‘ bir tarafdan Hüseyin Efendi vakfı olan menzile ve [bir] tarafı Ali Beşe b. Sefer mülkü ve bir tarafı Muammere Hâtun bt. Abdülmennân mülkü ve bir tarafdan tarîk-i âm ile mahdûd iki bâb tahtânî odaları ve havluyu müştemil mülk menzilini bi cümleti’t-tevâbi‘ [112a] ve’l-levâhık mezbûrân Mehmed Bey ve zevcesi müvekkile-i mezbûre Fâtıma’ya ale’l-iştirâki’s-seviy yüz dokuz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk anlar dahi ber vech-i muharrer iştirâ ve tesellüm ve temellük ve kabûl eylediklerinden sonra semeni olan meblağ-ı mezkûrun nısfı elli dört buçuk guruşa müvekkile-i merkūme Fâtıma yedinden ve elli dört buçuk guruşu mezbûr Mehmed Bey yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrede vechen mine’l-vücûh alâkam kalmadı mezbûrân Fâtıma ve Mehmed Bey’in mülk-i müşterâsı olmuşdur keyfe mâ yeşâ’ân ve yahtârân mutasarrıf olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. İbrahim el-İmâm, Ahmed b. Receb el-Müezzin, Ali Çelebi b. Mustafa, Mustafa Beşe b. Ahmed, Hasan Beşe b. Ahmed, Abdülkādir Çelebi b. Sefer, Mustafa Çelebi b. (…) Abdullah baklava, Mahmud Çelebi b. Hasan Kasab, İsmail b. Abdullah.

(EYÜB90 - cilt: 31, sayfa: 576 - Hüküm no: 736 - Orijinal metin no: [111b-3])﻿

﻿

﻿

737. Hüküm

Kasap olan Halil Beşe b. İbrahim ile Ali Beşe b. Durmuş’un alacak hususunda Minho v. Yani ile sulh olması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-[’de] kasab tâifesinden Halil Beşe b. İbrahim ve Ali Beşe b. Durmuş nâm kimesneler meclis-i şer‘-i şerîfde tâife-i mezbûreden işbu râfi‘ü’r-rakīm Minho v. Yani nâm zimmî muvâcehesinde her biri tav‘an ikrâr-ı tâm ve takrîr-i kelâm edip mersûm Minho zimmetinde cihet-i sermayeden on bin dokuz yüz akçe hakkımız olup hâlâ taleb eylediğimizde vermede te‘allül etmeğin beynimizde münâza‘ât-ı kesîre vâkı‘a olmuşdu el-hâletü hâzihî beynimizde muslihûn-ı müslimûn tavassut edip meblağ-ı mezkûr da‘vâsından merkūm Minho ile bizi altı bin akçe üzerine inşâ-i akd-i sulh eylelediklerinde biz dahi sulh-ı mezkûru kabûl ve bedel-i sulh olan meblağ-ı mezbûr altı bin akçeyi mesfûr Minho yedinden bi’t-tamâm ve’l-kemâl ahz ve kabz edip meblağ-ı mezkûra müte‘allika âmme-i da‘vâdan merkūm Minho’nun zimmetini ibrâ-i âm ile ibrâ ve iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem fi’s-seneti’l-mezbûre.

Şuhûdü’l-hâl: İbrahim Çavuş b. ( ), el-Hâc Mehmed b. Bâli, Hüseyin Beşe b. Receb, Hüseyin b. Ali

(EYÜB90 - cilt: 31, sayfa: 577 - Hüküm no: 737 - Orijinal metin no: [112a-1])﻿

﻿

﻿

738. Hüküm

Kasap Hasan Beşe b. Mehmed’in şirket ortağı Minho v. Yani’nin zimmetini ibra etmesi

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî-’de kasab tâifesinden Hasan Beşe b. Mehmed nâm kimesne meclis-i şer‘-i şerîfde tâife-i mezbûre[den] işbu râfi‘ü’r-rakīm Minho v. Yani nâm zimmî muvâcehesinde ikrâr-ı tâm ve takrîr-i kelâm edip mersûm Minho ile bundan akdem kasablık san‘atında şerîkler olup hâlâ fesh-i akd-i şirket etmekle mesfûr Minho zimmetinde cihet-i sermâyeden ve fâideden bir akçe ve bir habbe bâkī kalmadı san‘at-ı mezkûreye müte‘allika âmme-i da‘vâdan mersûm Minho’nun zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem fi’s-seneti’l-mezbûre.

Şuhûdü’l-hâl: İbrahim Çavuş b. ( ), Hüseyin b. Ali, Hüseyin b. Receb, Mehmed b. Eyüb, Nasuh Efendi b. Abdüsselâm.

(EYÜB90 - cilt: 31, sayfa: 577 - Hüküm no: 738 - Orijinal metin no: [112a-2])﻿

﻿

﻿

739. Hüküm

Şeyh Nasrullah Efendi kızı Emetullah’ın evini Esam Ahmed Çelebi Vakfı’na istiğlâl yoluylasatması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-[’de] Takyecibaşı mahallesi sâkinelerinden fahrü’l-muhadderât Emetullah bt. eş-Şeyh Nasrullah Efendi nâm hâtunun zevci ve tarafından husûs-ı âti’l-beyânı ikrâra vekîl-i sâbitü’l-vekâlesi olan umdetü’l-müderrisîn Mehmed Efendi b. Mahmud meclis-i şer‘-i şerîfde yine medîne-i mezbûrede vâki‘ merhûm Esam Ahmed Çelebi vakfı’na bi’l-fi‘l mütevellî olan işbu râfi‘ü’l-kitâb Mehmed Çelebi b. Mustafa mahzarında bi’l-vekâle ikrâr ve takrîr-i kelâm edip müvekkilem mezbûre Emetullah Hâtun silk-i mülk-i sahîhinde münselik olup mahalle-i mezbûrede vâki‘ bir tarafı Bîzebân Hâtun mülkü ve bir tarafı Takyecibaşı vakfı ve bir tarafı ba‘zan bozacı İbrahim ve ba‘zan Kasım Efendi vakfı ve bir tarafı ba‘zan Sinan nâm kimesne vakfı ve ba‘zan tarîk-i âm ile mahdûd iki bâb fevkānî ve iki bâb tahtânî odaları ve bir matbah ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ile mütevellî-i mezbûr Mehmed Çelebi’ye doksan esedî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı mezbûr doksan esedî guruşu mütevellî-i mezbûr Mehmed Çelebi yedinden bi’t-tamâm ahz ve kabz eylediğimden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î sene-i âtî Muharremi gurresinden her senesi on üçer buçuk esedî guruşa üç sene tamâmına değin cem‘an kırk buçuk esedî guruş ücret ile müvekkile-i mezbûre Emetullah Hâtun’a îcâr ve teslîm ol dahi minvâl-i muharrer üzre istîcâr ve tesellüm ve kabûl eyledim dedi dedikde gıbbe’t-tasdîki’ş-şer‘î vekîl-i mezbûr Mehmed Efendi mezbûr Mehmed Çelebi mahzarında takrîr-i kelâm edip menzili mezkûrun derkine ve ücret-i merkūmeye ve meblağ-ı mezbûr doksan esedî guruşa emr ve kabûlü hâviye kefâlet-i sahîha-i şer‘iyye kefîl oldum dedikde ba‘de’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Seyyid Sâlih Çelebi b. Ebûbekir, Mehmed Çelebi b. Veli, Ahmed Çelebi b. Mehmed, Mustafa b. Mehmed, Mehmed Efendi b. Yusuf.

(EYÜB90 - cilt: 31, sayfa: 578 - Hüküm no: 739 - Orijinal metin no: [112a-3])﻿

﻿

﻿

740. Hüküm

Âişe bt. Abdullah’ın cariyesi Gülistan’ı azat etmesi

Medîne-i Hazret-i Ebâ Eyyûb el-Ensârî -dâme fî rıdvâni’l-Bârî-’de Câmi‘-i Kebîr mahallesi sâkinelerinden fahrü’l-muhadderât Âişe bt. Abdullah nâm hâtun tarafından ıtk-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Musli Çelebi b. Receb ve Mehmed Çelebi b. Mustafa nâm kimesneler şehâdetleriyle şer‘an vekâleti sâbit olan zevci fahrü’l-eşbâh el-Hâc Pîrî Çelebi [b.] el-Hâc Kaytas meclis-i şer‘-i şerîfde müvekkile-i mezbûra rıkkını mu‘terife işbu orta boylu açık kaşlı siyah gözlü Efrenciyyetü’l-asl bâ‘isetü’l-vesîka Gülistan bt. Abdullah nâm câriye-i memlûkesi muvâcehesinde bi’l-vekâle ikrâr-ı tâm ve takrîr-i kelâm edip müvekkile-i mezbûre Âişe câriye-i mezbûreyi cemî‘ malından ifrâz edip hasbeten lillâhi te‘âlâ i‘tâk ve tahrîr ve zümre-i harâir-i asliyyâta idrâc ve ilhâk eyleyip min ba‘d sâir asliyyât gibi hürre olup üzerinde hakk-ı velâdan gayrı hakkım kalmadı dedi dedikde mâ cerâ bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Yusuf Bey Muhtesib, Mustafa Beşe b. Abdullah, Mehmed b. Eyüb, Mehmed b. Mahmud ve gayruhüm.

(EYÜB90 - cilt: 31, sayfa: 578 - Hüküm no: 740 - Orijinal metin no: [112a-4])﻿

﻿

﻿

741. Hüküm

Mısır’da kadı olan Abdülkâdir Efendi’nin üzerine oğlu Mehmed Emin için nafaka takdiri

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Baba Haydar mahallesi sâkinelerinden iken bundan akdem fevt olan Atiyye bt. Resul nâm müteveffâtın verâseti zevci Abdülkādir Efendi b. İbrahim ile vâlidesi Kerime bt. Bağdâdî Ahmed Efendi’ye ve sadrî oğlu Mehmed Emin nâm sagīre münhasıra olduğu şer‘an zâhir ve mütehakkik oldukdan sonra merkūme Kerime tarafından husûs-ı âti’l-beyâna vekîl-i sâbitü’l-vekâle olan Nasuh Efendi b. Abdüsselâm meclis-i şer‘-i şerîfde bi’l-vekâle takrîr-i kelâm ve ta‘bîr ani’l-merâm edip müvekkilem mezbûre Kerime Hâtun’un sadriye kızı müteveffât-ı merkūmenin sadrî oğlu olup bi hakki’l-hidâne hucr ve terbiyesinde olan sagīr-i mezbûr Mehmed Emin’in ancak nafakası için dokuz akçe ile iktifâ edip kisvesini babası gāib ani’l-meclis mûmâ-ileyh Abdülkādir Efendi edivermek üzre beynlerinde kavl ve ta‘ahhüd etmişler idi hâlâ babası mûmâ-ileyh Abdülkādir Efendi diyâr-ı Mısır kuzâtından olup mahrûse-i Mısır tarafına teveccüh ve azîmet etmekle müvekkile-i mezbûre sagīr-i mezbûrun babası mûmâ-ileyh Abdülkādir Efendi üzerine nafaka ve kisve-bahâ takdîr olunmak murâdımdır dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīr-i mezbûrun nafaka ve kisve-bahâsı için babası mûmâ-ileyh Abdülkādir Efendi üzerine târih-i kitâbdan yevmî on ikişer akçe farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde mûmâ-ileyh Abdülkādir Efendi üzerine rücû‘a müvekkile-i mezbûreye izin birle mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene ihdâ ve tis‘în ve elf.

Şuhûdü’l-hâl: İshak Efendi el-Müderris, Hüseyin Çelebi b. Ali, Mehmed b. Eyüb, Mehmed b. Mahmud, Hasan b. Abdullah, Yusuf b. Abdullah, Mustafa Efendi b. İsmail.

(EYÜB90 - cilt: 31, sayfa: 579 - Hüküm no: 741 - Orijinal metin no: [112b-1])﻿

﻿

﻿

742. Hüküm

Âişe bt. Mustafa’nın boşandığı kocasından alacağı olduğu iddiasının doğru olmadığı

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Nişancı Paşa mahallesinde sâkine Âişe bt. Mustafa nâm hâtun tarafından husûs-ı âti’l-beyâna vekîl olup hasm-ı câhid-i şer‘î mahzarında mezbûrenin zâtını ma‘rifet-i şer‘iyye ile ârifân Mustafa b. Receb ve Hüseyin b. Ali nâm kimesneler şehâdetleriyle şer‘an vekâleti sâbite olan İsmihân bt. Abdullah nâm hâtun meclis-i şer‘-i şerîfde müvekkile-i mezbûrenin zevc-i mutallıkı işbu râfi‘ü’l-kitâb Hasan Çelebi b. Mustafa mahzarında bi’l-vekâle üzerine da‘vâ ve takrîr-i kelâm edip mezbûr Hasan Çelebi müvekkile-i mezbûre Âişe’nin sâbıkan zevci olup bundan akdem beni tatlîk etmekle zimmetinde mütekarrir ve ma‘kūdun-aleyh olan on altı bin akçe mehr-i müecceli ve altmış beş esedî guruş ve emlâkinden bir sîm ayna ve bir sîm kutu ve bir sîm na‘lını kalmağın hâlâ vekâlet-i mahkiyem hasebiyle taleb ederim suâl olunup alıverilmesi matlûbumdur dedikde gıbbe’s-suâl mezbûr Hasan Çelebi cevâbında fi’l-hakīka müvekkile-i mezbûre sâbıkan zevce-i menkûham olup beynimizde hüsn-i zindegânemiz olmamağla bin yetmiş yedi senesi Şa‘bâni’l-mu‘azzam’ın yirmi sekizinci günü müvekkile-i mezbûre Âişe tarafından husûs-ı mezbûra vekîli olan babası mezbûr Mustafa Çelebi ve vekâleten zimmetimde mütekarrir ve ma‘kūdun-aleyh olan on altı bin akçe mehr-i müeccelinden ve bedel-i hul‘ olmak üzre altmış beş esedî guruş ve bir sîm ayna ve bir sîm kutu ve bir sîm na‘lın üzerine benim ile muhâla‘a-i sahîha-i şer‘iyye ile muhâla‘a edip mehr-i müecceline ve meblağ-ı mezbûra ve mârrü’z-zikr eşyâya ve hukūk-ı zevciyyete müte‘allika âmme-i da‘vâdan bi’l-vekâle zimmetimi ibrâ ve iskāt eyleyip târih-i mezbûrda medîne-i mezbûrede hilâfeten müvellâ olan Mehmed Efendi b. Mehmed huzûruna varıp bi’l-vekâle ikrâr eyledikde mûmâ-ileyh Mehmed Efendi ikrârını tahrîr ve yedime hüccet-i şer‘iyye vermişdir deyû târih-i mezbûr ile müverraha ve mûmâ-ileyh Mehmed Efendi imzâsıyla mümzât ve hatmi ile mahtûme hüccet-i şer‘iyye ibrâz edip alâ vechi’l-hasm feth ve kırâat olundukda mazmûnu min külli’l-vücûh takrîr-i meşrûhuna mutâbık ve muvâfık bulunmağın isre’l-istişhâd ve akībe’l-inkâr, mezbûr Hasan Çelebi’den mazmûn-ı hüccet-i merkūmeyi mübeyyine beyyine taleb olundukda udûl-i ahrâr-ı ricâlden yine mahalle-i mezbûre sükkânından olup zeyl-i hüccetde isimleri mastûr Mehmed Bey b. Bektaş ve Hüseyin Çelebi b. Ömer nâm kimesneler li ecli’ş-şehâde makām-ı kazâya hâzırân olup istişhâd olunduklarında fi’l-vâki‘ müvekkile-i mezbûre Âişe mezbûr Hasan Çelebi’nin zevcesi olup ber vech-i muharrer beynlerinde hüsn-i zindegâneleri olmamağla zimmetinde mütekarrir ve ma‘kūdun-aleyh olan on altı bin akçe mehr-i müeccelinden ve bedel-i hul‘ olmak üzre altmış beş esedî guruş ve mârrü’z-zikr bir sîm ayna ve bir sîm kutu ve bir sîm na‘lın üzerine târih-i mezbûrda müvekkile-i mezbûrenin babası mezbûr Mustafa ile vekâleten muhâla‘a-i sahîha-i şer‘iyye ile muhâla‘a edip mehr-i müeccel ve meblağ-ı mezbûr ve eşyâ-i merkūme ve hukūk-ı zevciyyete müte‘allika âmme-i da‘vâdan mezbûr Hasan Çelebi zimmetini ibrâ ve iskāt eyledikde mûmâ-ileyh Mehmed Efendi dahi müvekkile-i mezbûrenin babası mezbûr Mustafa Çelebi’nin bi’l-vekâle ikrârını tahrîr ve işbu hüccet-i merkūmeyi bizim huzûrumuzda yedine def‘ ve teslîm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylelediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle vekîl-i merkūme İsmihân mezbûr Hasan Çelebi’ye bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: El-Hâc Mehmed Ağa b. İbrahim el-Mübâşir, Nasuh Efendi b. Abdüsselâm, Hüseyin Çelebi b. Ali, Şaban ve Mehmed ibney Mustafa, Mehmed b. Sinan, Mehmed Çelebi b. Eyüb, Hasan b. Abdullah.

(EYÜB90 - cilt: 31, sayfa: 580 - Hüküm no: 742 - Orijinal metin no: [112b-2])﻿

﻿

﻿

743. Hüküm

Mustafa b. Hüseyin üzerine amcası Mustafa’nın vasî tayin olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi mahallesi sükkânından iken tarîk-i hacc-ı şerîfde bundan akdem vefât eden Hüseyin b. Gülümşah nâm müteveffânın verâseti zevce-i metrûkesi Rukiye bt. Hasan nâm hâtun ile sulbî oğulları Mustafa ve Abdürrezzak nâm sagīrler ile merkūme Rukiye’nin hamline münhasıra olduğu şer‘an zâhir ve müte‘ayyin oldukdan sonra sagīr-i mezbûr Mustafa’ya babası müteveffâ-yı mezbûr Hüseyin’den bi’l-irsi’ş-şer‘î intikāl eden malını hıfz ve ahvâlini zabta bir vasî nasb ve ta‘yîn olunmak lâzım ve mühim olmağla hâkim-i muvakki‘-i sadr-ı kitâb tûbâ-leh ve hüsnü me’âb hazretleri sagīr-i mezbûr Mustafa’nın li ebeveyn ammisi işbu râfi‘ü’l-kitâb Mustafa b. Gülümşah nâm kimesne mahal ve müstahık ve vesâyet uhdesinden gelmeğe her vechile kādir olduğu sikāt-ı muvahhidîn ihbâr etmekle sagīr-i mezbûrun babasından irsen intikāl eden malını hıfza ve ahvâlini zabta ammisi mezbûr Mustafa’yı sagīr-i mezbûrun üzerine vasî nasb ve ta‘yîn edip ol dahi vesâyet-i merkūmeyi kabûl ve merâsimini edâya ta‘ahhüd ve iltizâm etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Nasuh Efendi b. Abdüsselâm, Hüseyin Beşe b. Receb Çukadâr, Hüseyin Efendi b. Ahmed.

(EYÜB90 - cilt: 31, sayfa: 581 - Hüküm no: 743 - Orijinal metin no: [113a-1])﻿

﻿

﻿

744. Hüküm

Mustafa b. Hüseyin’in vasîsi üzerine Nasuh b. İbrahim’in nâzır tayin olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi mahallesi sükkânından iken bundan akdem tarîk-i hacc-ı şerîfde vefât eden Hüseyin b. Gülümşah nâm müteveffânın sulbî sagīr oğlu Mustafa’ya babası müteveffâ-yı mezbûr mezkûr Hüseyin’den irsen intikāl eden malını hıfza ve ahvâlini zabt için kıbel-i şer‘-i hatîrden vasî nasb ve ta‘yîn olunan li ebeveyn ammisi Mustafa b. Gülümşah nâm kimesnenin üzerine hasbî nâzır nasb ve ta‘yîn olunmak lâzım ve mühim olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi işbu hâmilü’l-hurûf Nasuh b. İbrahim nâm kimesne her vechile nezârete müstahık olmağla mezbûr Nasuh’u vasiyy-i merkūm Mustafa üzerine hasbî nâzır nasb ve ta‘yîn edip ol dahi nezâret-i merkūmeyi kabûl ve levâzımını edâya ta‘ahhüd ettikden sonra vesâyet-i merkūmeyi nâzır-ı merkūm Nasuh ma‘rifetiyle görmek üzre vasiyy-i mezbûr Mustafa’ya ba‘de’t-tenbîh, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Nasuh Efendi b. Abdüsselâm, Hüseyin Beşe b. Receb, Hüseyin Efendi b. Ahmed.

(EYÜB90 - cilt: 31, sayfa: 582 - Hüküm no: 744 - Orijinal metin no: [113a-2])﻿

﻿

﻿

745. Hüküm

Tanaş v. Petre’nin evi ile bağlarını Abdullah oğulları Ali ve Hüseyin’e satması

Vilâyet-i Rumeli’nde Opar kazâsına tâbi‘ Varvara nâm karye ahâlîsinden Tanaş v. Petre nâm zimmî meclis-i şer‘-i hatîr-i lâzımü’t-tevkīrde işbu râfi‘â’l-kitâb Ali ve Hüseyin ibney Abdullah nâm kimesneler mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezbûrede vâki‘ bir tarafdan Ali Beşe mülkü ve bir tarafdan dere ve bir tarafdan Şafo tarlası ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bostan yerini ve samanlığı ve harman yerini ve iki armut ağacı ve zât-ı eşcâr-ı müsmire ve gayr-ı müsmireyi müştemil menzilimi bi cümleti’t-tevâbi‘ ve’l-levâhık ve yine karye-i mezbûre sınırı dâhilinde Lovişte? nâm mevzi‘de vâki‘ lede’l-ahâlî ma‘lûmü’l-hudûd üç kıt‘a mülk bağlarımı ve zikr olunan bağlarda vâki‘ bir armut ağacı ve nısf armut ağacı ve Çalık İbrahim nâm kimesnenin tarlasında bir dib armut ağacını dahi mezbûrân Ali ve Hüseyin’e bi safkatin vâhidetin iki bin yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip anlar dahi ale’l-iştirâki’s-seviy iştirâ ve temellük ve kabûl eyleyip semeni olan meblağ-ı mezkûr iki bin yüz akçeyi mezbûrân Ali ve Hüseyin yedlerinden bi’t-tamâm ahz ve kabz eylediğimden sonra emlâk-i mezkûru mahallinde zabt ve tasarrufa mezbûrân Ali ve Hüseyin’i taslît eyledim ba‘de’l-yevm emlâk-i merkūmede vechen mine’l-vücûh alâka ve medhalim kalmadı mezbûrân Ali ve Hüseyin keyfe mâ yeşâ’ân mutasarrıfân olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: İbrahim Beşe Bostânî, Mustafa b. Mehmed, Ali Beşe b. Mustafa, Ali b. Mehmed, Osman Turveliçili, Mehmed Varvaralı, Minho [v.] Minho, Mitre [v.] Pedriyo?.

(EYÜB90 - cilt: 31, sayfa: 582 - Hüküm no: 745 - Orijinal metin no: [113a-3])﻿

﻿

﻿

746. Hüküm

Abdülkâdir Beşe b. İbrahim’in arsasını Halil Beşe b. İbrahim’e satması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Sofular mahallesi sükkânından Abdülkādir Beşe b. İbrahim nâm kimesne meclis-i şer‘-i hatîr-i lâzımü’t-tevkīrde işbu râfi‘ü’l-kitâb Halil Beşe b. İbrahim nâm kimesne mahzarında tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ etrâf-ı erba‘adan debbâğ Hasan ve Yusuf Ağa ve Receb Beşe ve Âişe Hâtun mülkleri ile mahdûd tûlen ve arzen bi hesâb-ı terbî‘î yirmi zirâ‘ mülk arsa-i hâliyemi cemî‘ tevâbi‘iyle mezbûr Halil Beşe’ye dört yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mezkûr dört yüz akçeyi mezbûr Halil Beşe yedinden bi’t-tamâm ve’l-kemâl ahz ve kabz eyledim ba‘de’l-yevm arsa-i merkūme mezbûr Halil Beşe’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Beşe b. Abdullah, Seydî Beşe b. Hüseyin, Halil Beşe b. Mehmed, Mustafa b. Hasan, Mehmed Beşe b. Mustafa, Ömer Beşe b. Mehmed, Hasan b. Abdullah, Yusuf b. Abdullah.

(EYÜB90 - cilt: 31, sayfa: 583 - Hüküm no: 746 - Orijinal metin no: [113a-4])﻿

﻿

﻿

747. Hüküm

Kasım Bey b. Sâlih’in değirmenini Peto v. Kiko’ya satması

Vilâyet-i Rumeli’nde Livâ-i Ohri’de İstarova kazâsına tâbi‘ Piskopiye nâm karye ahâlîsinden Kasım Bey b. Sâlih nâm kimesne meclis-i şer‘-i hatîr-i lâzımü’t-tevkīrde işbu râfi‘ü’r-rakīm Peto v. Kiko nâm zimmî muvâcehesinde tav‘an ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezkûrede kilise kurbunda vâki‘ karye-i merkūme nehri üzerinde dâir etrâf-ı erba‘adan dere ve tarîk-i âm ve Kika ve (…) mülkleri ile mahdûd eşcâr-ı müsmire ve gayr-ı müsmire bahçeyi ve bir mikdâr arsa-i hâliyeyi müştemil bir göz değirmenimi, bi cümleti’t-tevâbi‘ ve’l-levâhık merkūm Peto’ya kırk yedi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyleyip semeni olan meblağ-ı mezkûr kırk yedi guruşu merkūm Peto yedinden tamâmen ahz ve kabz eylediğimden sonra zikr olunan değirmeni mahallinde zabt ve tasarrufa mersûm Peto’yu taslît eyledim ba‘de’l-yevm sâlifü’z-zikr değirmen-i mesfûr Peto’nun mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mustafa Ağa b. Mehmed, Hamza Sipâhi b. Osman, Sinan b. Ahmed, Mustafa Beşe b. Hasan, Sâlih b. Ali, Ali b. Hüseyin.

(EYÜB90 - cilt: 31, sayfa: 583 - Hüküm no: 747 - Orijinal metin no: [113b-1])﻿

﻿

﻿

748. Hüküm

Ahmed Çelebi b. Mehmed Usta’nın menzil hissesini kardeşi Osman Çelebi’ye satması

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Evlice Baba mahallesinde sâkin iken bundan akdem vefât eden Mehmed Usta b. Abdullah’ın verâseti sulbî kebîr oğulları Ali Çavuş ve Osman Çelebi ve Ahmed Çelebi’ye münhasıra olduğu şer‘an zâhir ve mütebeyyin oldukdan sonra mezbûr Ahmed Çelebi meclis-i şer‘-i şerîfde karındaşı işbu râfi‘ü’l-kitâb mezbûr Osman Çelebi mahzarında ikrâr ve i‘tirâf edip babamız müteveffâ-yı mezbûrun mülkü olup ba‘de vefâtihî irsen üçümüze intikāl edip mahalle-i mezbûrede vâki‘ bir tarafı Hasan Beşe mülkü ve bir tarafı Ali Çavuş mülkü ve ba‘zan bostancı Mahmud mülkü ve bir tarafı Keçi Hasan mülkü ve bir tarafı tarîk-i âm ile mahdûd ve mülk menzilde olan sülüs hisse-i şer‘iyye-i şâyi‘amı cemî‘ tevâbi‘ ve levâhıkı ile mezbûr Osman Çelebi’ye yüz kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm ol dahi minvâl-i muharrer üzre iştirâ ve temellük ve tesellüm ve kabûl eyledikden sonra semeni olan meblağ-ı mezbûr yüz esedî guruşu mezbûr Osman Çelebi yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda olan sülüs hisse-i şer‘iyye-i şâyi‘amda vechen mine’l-vücûh alâka ve medhalim yokdur mezbûr Osman Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Mehmed Efendi el-İmâm, İbrahim Çelebi b. Mustafa, Halil b. Ahmed, Mehmed Çelebi b. Mustafa, Abdullah Çelebi b. Abdullah, Mustafa Beşe b. Mehmed, Ahmed Çelebi b. Mehmed.

(EYÜB90 - cilt: 31, sayfa: 584 - Hüküm no: 748 - Orijinal metin no: [113b-2])﻿

﻿

﻿

749. Hüküm

Tanaş v. Petro’nun bağlarını Varvara köyü ahalisine temlik etmesi

Vilâyet-i Rumeli’nde Opar kazâsına tâbi‘ Varvara nâm karye ahâlîsinden Tanaş v. Petro nâm zimmî meclis-i şer‘-i şerîfde karye-i mezbûre ahâlîsinden işbu bâ‘isü’l-kitâb Mehmed b. Abdullah ve Hüseyin b. Abdullah ve Ali b. Abdullah ve diğer Ali b. Abdullah nâm kimesneler muvâcehelerinde ikrâr ve takrîr-i kelâm edip silk-i mülk-i sahîhimde münselik olup karye-i mezbûre sınırı dâhilinde mevâzi‘-i müteferrikada Yurupa? demekle ma‘rûf mahalde vâki‘ her birinin hudûdu beynimizde ma‘lûm üç kıt‘a mülk bağları, cemî‘ tevâbi‘i karye-i mezbûre ahâlîsine temlîk edip mahallinde zabt ve tasarrufa ahâlî-i mersûmeyi taslît eyledim ba‘de’l-yevm zikr olunan bağları her sene karye-i mezbûre ahâlîsi îcâr edip hâsıl olan icâresini tekâlîflerine versinler zikr olunan üç kıt‘a bağlarda vechen mine’l-vücûh alâka ve medhalim kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. İslâm, Nasuh Efendi b. Abdullah.

(EYÜB90 - cilt: 31, sayfa: 585 - Hüküm no: 749 - Orijinal metin no: [113b-3])﻿

﻿

﻿

750. Hüküm

Arhondo bt. Dimo’nun evini Aleksi v. Dimitri’ye satması

Havâss-ı Aliyye kazâsına tâbi‘ Terkos nâhiyesi müzâfâtından Yeniköy demekle ma‘rûfe karyede sâkine Arkondo bt. Dimo nâm nasrâniyye meclis-i şer‘-i hatîr-i lâzımü’t-tevkīrde işbu bâ‘isü’r-rakīm Aleksi v. Dimitri nâm zimmî muvâcehesinde bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik olup karye-i mezbûrede vâki‘ etrâf-ı erba‘adan Parmaksız Panayot ve Yorgo [v.] Koka ve Ano [v.] Todori ve Edirneli Yorgo mülkleri ve tarîk-i âm ile mahdûd bir bâb tahtânî oda ve havluyu müştemil menzilimi bi cümleti’t-tevâbi‘ ve’l-levâhık merkūm Aleksi’ye on beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr on beş guruşu mersûm Aleksi yedinden tamâmen ahz ve kabz eyledim ba‘de’l-yevm menzili mahdûd-ı merkūm Aleksi’nin mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Hasan b. Abdullah, Yusuf b. Abdullah, Mehmed b. Eyüb, Ali b. Abdullah, Yorgo Edirneli, Tanaş, Parmaksız Panayot, Yorgo Aci, Ester Aci, Kosta [v.] Aleksandri Aci.

(EYÜB90 - cilt: 31, sayfa: 585 - Hüküm no: 750 - Orijinal metin no: [113b-4])﻿

﻿

﻿

751. Hüküm

Fâtıma bt. İbrahim’in çiftliğini Hüseyin Çelebi b. Mustafa’ya satıp tarlalarının da kullanım hakkını devretmesi

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Bıçakçı Ferhad mahallesi sâkinelerinden Fâtıma bt. İbrahim nâm hâtun meclis-i şer‘-i şerîfde işbu râfi‘ü’l-kitâb Hüseyin Çelebi b. Mustafa mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin Hatice bt. Hüseyin nâm hâtun ile ale’l-iştirâki’s-seviy silk-i mülk-i sahîhimde münselik olup medîne-i mezbûre müzâfâtından Küçükçekmece nâhiyesine tâbi‘ Anankorya? nâm karyede vâki‘ bir tarafı Ahmed Ağa bahçesi ve bir tarafı mezbûr Hüseyin Çelebi mülkü ve bir tarafı mer‘â ve bir tarafı tarîk-i âm ile mahdûd dâhiliyyesinde dört bâb fevkānî oda ve altında üç bâb ahır ve hâriciyyesinde bir bâb fevkānî oda ve bir samanlık ve bir fırın ve iki un anbarı müştemil çiftlik ta‘bîr olunur mülk menzilde olan nısf hisse-i şer‘iyye-i şâyi‘amı cemî‘ tevâbi‘ ve levâhıkı ile ve içinde mevcûd on keyl buğday ve beş keyl arpa ve yedi keyl alef ve bir kara sığır öküzü ve bir inek ve bir dana ve bir araba ve bir kargı? bi safkatin vâhidetin mezbûr Hüseyin Çelebi’ye on üç bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve temellük ve kabûl eyledikden sonra yine tefvîz-i âtî sudûruna değin zabt ve taht-ı tasarrufumda olup karye-i mezbûre sınırı dâhilinde mevâzi‘-i müteferrikada vâki‘ her birinin hudûdu beynimizde ma‘lûm on bir kıt‘a tarlalarımın dahi hakk-ı tasarruflarını bi izni’l-mütevellî mezbûr Hüseyin Çelebi’ye iki bin akçe bedel mukābelesinde tefvîz bi’l-ferâğ edip ol dahi minvâl-i muharrer üzre tefevvuz ve kabûl eyledikden sonra semen-i mezbûr ile bedel-i merkūm cem‘an on beş bin akçeyi mezbûr Hüseyin Çelebi yedinden bi’t-tamâm ve’l-kemâl ahz ve kabz eyledim ba‘de’l-yevm emlâk-i merkūmenin nısfında ve eşyâ-i merkūmede vechen mine’l-vücûh alâka ve medhalim yokdur, mezbûr Hüseyin Çelebi’nin mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn fi’s-seneti’l-mezbûre.

Şuhûdü’l-hâl: Halil Efendi el-İmâm, Hüseyin Çelebi b. Hasan, Mehmed Çelebi b. Osman, Ahmed b. Mehmed, Yusuf Bey Muhtesib, İbrahim b. Mustafa.

(EYÜB90 - cilt: 31, sayfa: 586 - Hüküm no: 751 - Orijinal metin no: [114a-1])﻿

﻿

﻿

752. Hüküm

Yusuf b. Abdullah ile karısı Âişe bt. Süleyman’ın evlerini Düğmecibaşı Vakfı’na istiğlâl yoluylasatmaları

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Evlice Baba mahallesi sükkânından Yusuf b. Abdullah nâm kimesne asâleten ve zevcesi Âişe bt. Süleyman nâm hâtun tarafından husûs-ı âti’l-beyâna vekîl-i sâbitü’l-vekâlesi olan Murtaza Bey b. Abdullah nâm kimesne vekâleten meclis-i şer‘-i hatîr-i lâzımü’t-tevkīrde medîne-i mezbûrede vâki‘ merkūm Düğme[ci]başı vakfı’na bi’l-fi‘l mütevellî olan işbu râfi‘ü’l-kitâb Mehmed Çelebi b. Abdülkādir nâm kimesne mahzarında her biri asâleten ve vekâleten ikrâr-ı tâm ve takrîr-i kelâm edip silk-i mülkümüzde münselik olup mahalle-i mezbûrede Evlice Baba’da vâki‘ etrâf-ı erba‘adan şerbetçi Osman ve yasakçı Mehmed mülkleri ve dere ve tarîk-i âm ile mahdûd mülk menzilimizi bi cümleti’t-tevâbi‘ ve’l-levâhık mütevellî-i mezbûr Mehmed Çelebi’ye on beş kıt‘a esedî guruşa bi tarîki’l-istiğlâl bey‘ ve teslîm ol dahi vakf-ı mezkûr malıyla tarîk-i merkūm üzre iştirâ ve tesellüm ve kabûl eyleyip semeni olan meblağ-ı merkūm on beş guruşu mütevellî-i mezbûr Mehmed Çelebi yedinden tamâmen ahz ve kabz eylediğimizden sonra yine mütevellî-i mezbûr Mehmed Çelebi menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan her senesi ikişer guruş ve bir rub‘dan üç sene tamâmına değin cem‘an altı esedî guruş ve üç rub‘ guruş ücret ile bize îcâr ve teslîm biz dahi ber vech-i muharrer istîcâr ve tesellüm ve kabûl eyledik dediklerinde gıbbe’[t-tasdîki’ş]-şer‘î mersûm Murtaza Bey mütevellî-i mezbûr Mehmed Çelebi mahzarında takrîr-i kelâm edip menzili mezkûrun derkine ve ücret-i merkūme ve meblağ-ı mezbûra emr ve kabûlü hâviye kefâlet-i sahîha-i şer‘iyye ile kefîl oldum dedikde ba‘de’t-tasdîk ve’l-kabûl mâ vaka‘a bi’t-taleb ketb olundu. Fî seneti’l-mezbûre.

Şuhûdü’l-hâl: Mehmed Halîfe b. Hasan el-İmâm, Cuma b. Mehmed, Hasan b. Abdullah, Mehmed b. Eyüb, Yusuf b. Abdullah.

(EYÜB90 - cilt: 31, sayfa: 586 - Hüküm no: 752 - Orijinal metin no: [114a-2])﻿

﻿

﻿

753. Hüküm

Evine yabancı erkek alan Âişe bt. Mehmed’in mahalleden çıkarılması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Çavuş Kasım mahallesi ahâlîsinden bâ‘isü’l-kitâb Mehmed Efendi b. Mustafa el-İmâm ve Mustafa Halîfe b. Mehmed el-Müezzin ve Receb Ağa b. Osman ve Mehmed Çelebi b. Eyüb ve Ali b. Mehmed ve Süleyman Efendi b. Hızır ve el-Hâc Abdullah b. Abdullah ve Mustafa b. Mehmed nâm kimesneler ve sâirleri bi ecma‘ihim meclis-i şer‘-i şerîfe yine mahalle-i mezbûre sâkinelerinden Âişe bt. Mehmed nâm hâtunu ihzâr ve muvâcehesinde her biri takrîr-i kelâm ve ta‘bîr ani’l-merâm edip merkūme Âişe mahallemizde sâkine olup lâkin kendi hâlinde olmayıp dâimâ sâkine olduğu menziline ricâl ve nisâdan birbirine nâ-mahrem getirip mu‘âmele-i fuhş ve fısk ettirdiğinden mâ‘adâ kendi dahi kat‘â nâ-mahremden ictinâb etmeyip niçin bu makūle ef‘âl edersin deyû mukaddemâ birkaç def‘a tenbîh ettiğimizde mütenebbih olmayıp her birimize şütûm-ı galîza şetm eder el-hâsıl mezbûre Âişe eyü hâtun değildir mahallemizden ihrâcına tenbîh olunmak matlûbumuzdur eğer ihrâc olunmaz ise merkūmenin tarafeynden mahallemizde bir fesâd olmak mukarrerdir deyû merkūme Âişe’nin sû-i hâlinden her biri haber vermeğin merkūme Âişe ba‘de’l-yevm mahalle-i mezkûreden ihrâc olunmak üzre, işbu vesîka mâ hüve’l-vâki‘ gıbbe’t-taleb ketb olundu. Fi’s-seneti’l-mezbûre.

Şuhûdü’l-hâl: es-Seyyid Yusuf Çelebi b. Ali, İbrahim Çelebi b. Bayram, Nasuh Efendi b. Sâbit Râcil, Hüseyin Beşe b. Receb.

(EYÜB90 - cilt: 31, sayfa: 587 - Hüküm no: 753 - Orijinal metin no: [114a-3])﻿

﻿

﻿

754. Hüküm

Dimo v. Keto’nun bağını Yusuf Ağa b. Abdülmennân’ın bağı ile değiştirmesi

Havâss-ı Aliyye kazâsına tâbi‘ Avasya nâm karye ahâlîsinden Dimo v. Keto nâm zimmî meclis-i şer‘-i şerîfde bi’l-fi‘l ser-bostâniyân-ı hâssa olan umdetü’l-havâs ve’l-mukarrebîn izzetlü Ağa hazretlerinin hazînedârı işbu râfi‘ü’l-kitâb fahrü’l-akrân Yusuf Ağa b. Abdülmennân tarafından ikrâr-ı âti’l-beyânı tasdîke vekîl-i sâbitü’l-vekâlesi olan el-Hâc Hüseyin Bey b. Hasan mahzarında ikrâr ve takrîr-i kelâm edip silk-i mülkümde münselik olup karye-i mezbûrede vâki‘ bir tarafı Osman tarlası ve bir tarafı Zafiri tarlası ve bir tarafı Devecioğlu tarlası ve bir tarafı Meydancı tarlası ile mahdûd tahmînen üç dönüm bir kıt‘a mülk bağımı müvekkili mezbûr Yusuf Ağa’nın karye-i mezbûrede vâki‘ bir tarafı Köroğlu mülkü ve bir tarafı Osman tarlası ve bir tarafı Mûytâb Nikola tarlası ve bir tarafı tarîk-i âm ile mahdûd tahmînen üç dönüm bir kıt‘a mülk bağı ile bi tarîki’l-mukābaza tarafeynden îcâb ve kabûlü hâvî mezbûr Yusuf Ağa’ya bey‘ ve teslîm ve temlîk ol dahi ber vech-i muharrer iştirâ ve tesellüm ve kabûl eyledikden sonra ba‘de’l-yevm sâlifü’z-zikr benim bağım müvekkili mezbûr Yusuf Ağa’nın mülkü ve müvekkili mezbûrun bağı benim mülküm olmuşdur keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem fi’s-seneti’l-mezbûre

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. Abdullah, İskerlet [v.] Riga, Yanaki [v.] Yorgaki, Yorgaki [v.] Yanaki, Palaş [v.] Riga, Nikola [v.] Dimo.

(EYÜB90 - cilt: 31, sayfa: 588 - Hüküm no: 754 - Orijinal metin no: [114b-1])﻿

﻿

﻿

755. Hüküm

Lagari bt. Yorgi’nin bağını Yusuf Ağa b. Abdülmennân’a satması

Havâss-ı Aliyye kazâsına tâbi‘ Avasya nâm karye sâkinelerinden Lagari bt. Yorgo nâm nasrâniyye tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında Dimitri v. Apostol ve Nikola v. Dimo nâm zimmîler şehâdetleriyle şer‘an vekâleti sâbite olan İskerlet v. Riga nâm zimmî meclis-i şer‘-i şerîfde bi’l-fi‘l ser-bostâniyân-ı hâssa olan umdetü’l-havâs ve’l-mukarrebîn izzetlü Ağa hazretlerinin hazînedârı olan işbu râfi‘ü’l-kitâb fahrü’l-akrân Yusuf Ağa b. Abdülmennân tarafından ikrâr-ı âti’l-beyânı tasdîke vekîl-i sâbitü’l-vekâlesi olan el-Hâc Hüseyin Bey b. Hasan mahzarında bi’l-vekâle ikrâr ve takrîr-i kelâm edip müvekkile-i mezbûre Lagari akd-i âtî sudûruna değin silk-i mülkünde münselik olup karye-i mezbûrede vâki‘ bir tarafı Zafiri tarlası ve bir tarafı İstamo tarlası ve bir tarafı Dekomi oğlu tarlası ve bir tarafı tarîk-i âm ile mahdûd tahmînen üç dönüm bir kıt‘a mülk bağını, cemî‘ tevâbi‘i ile müvekkili mezbûr Yusuf Ağa’ya yirmi dokuz esedî guruşa tarafeynden îcâb ve kabûlü hâvî bey‘-i bâtt-ı sahîh-i [şer‘î] ile bey‘ ve teslîm ve temlîk edip ol dahi minvâl-i muharrer üzre iştirâ ve tesellüm ve kabûl ve temellük eyledikden sonra semeni olan meblağ-ı mezbûr yirmi dokuz esedî guruşu müvekkili mezbûr Yusuf Ağa yedinden bi’t-tamâm ahz ve kabz eyledim ba‘de’l-yevm mârrü’z-zikr bağda vechen mine’l-vücûh alâka ve medhalim yokdur, müvekkili mezbûr Yusuf Ağa’nın mülk-i müşterâsı olmuşdur keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu.

Şuhûdü’l-hâl: es-Sâbikūn.

(EYÜB90 - cilt: 31, sayfa: 588 - Hüküm no: 755 - Orijinal metin no: [114b-2])﻿

﻿

﻿

756. Hüküm

Hacda iken ölen Hüseyin Çelebi’nin küçük çocuklarına İbrahim Çelebi b. Hacı Bayram’ın vasî tayin olunması

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi mahallesi sükkânından iken bundan akdem tarîk-i hacc-ı şerîfde vefât eden Hüseyin Çelebi b. Gülümşah nâm müteveffânın verâseti zevce-i metrûkesi Rukiye bt. Hasan nâm hâtuna ve sulbî sagīr oğulları Mustafa ve Abdürrezzak ile merkūme Rukiye’nin hamline münhasıra olduğu şer‘an zâhir ve mütehakkik oldukdan sonra haml-i mezkûr ile mezbûr Abdürrezzak babaları müteveffâ-yı mezbûrdan bi’l-irsi’ş-şer‘î intikāl eden mallarını hıfz ve sagīr-i mezbûr Abdürrezzak’ın ahvâlini bir vasî nasb ve ta‘yîn olunmak lâzım ve mühim olmağın hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi işbu hâmilü’l-kitâb İbrahim Çelebi b. el-Hâc Bayram nâm kimesne müstakīm ve dindâr ve her vechile vesâyet uhdesinde gelmeğe kādir olduğu sikāt-ı müslimîn ihbâr etmeleriyle haml-i mezbûr ile sagīr-i merkūm Abdürrezzak üzerine mezbûr İbrahim Çelebi’yi vasî nasb ve ta‘yîn eylelediklerinde ol dahi vesâyet-i merkūmeyi kabûl ve merâsimini edâya ta‘ahhüd ve iltizâm etmeğin mâ hüve’l-vâki‘ gıbbe’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Hüseyin Efendi b. Ahmed, Hüseyin Beşe b. Receb, Muharrem Çelebi b. Ahmed.

(EYÜB90 - cilt: 31, sayfa: 589 - Hüküm no: 756 - Orijinal metin no: [114b-3])﻿

﻿

﻿

757. Hüküm

Hacda ölen Hüseyin Çelebi’nin küçük oğluna nafaka tayini

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi mahallesi sükkânından iken bundan akdem tarîk-i hacc-ı şerîfde vefât eden Hüseyin Çelebi b. Gülümşah nâm müteveffânın verâseti zevce-i metrûkesi Rukiye bt. Hasan nâm hâtuna ve sulbî sagīr oğulları Mustafa ve Abdürrezzak ile merkūme Rukiye’nin hamline münhasıra olduğu şer‘an zâhir ve mütehakkik oldukdan sonra haml-i merkūm ile sagīr-i mezbûr Abdürrezzak’ın tesviye-i umûruna kıbel-i şer‘-i hatîrden mansûb vasî olan işbu râfi‘ü’l-kitâb İbrahim Çelebi b. el-Hâc Bayram meclis-i şer‘-i enverde bi’l-vesâye takrîr-i kelâm ve ta‘bîr ani’l-merâm edip sagīr-i mezbûr Abdürrezzak’a babası müteveffâ-yı mezbûrdan irsen intikāl eden malından kadr-i ma‘rûf kifâye nafaka ve kisve-bahâ takdîr olunmak bi’l-vesâye matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīr-i mezbûrun nafaka ve kisve-bahâsı için târih-i kitâbdan yevmî sekizer akçe farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâneye ve vakt-i zaferde rücû‘a izin birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem fi’s-seneti’l-mezbûre

Şuhûdü’l-hâl: es-Sâbikūn.

(EYÜB90 - cilt: 31, sayfa: 590 - Hüküm no: 757 - Orijinal metin no: [114b-4])﻿

﻿

﻿

758. Hüküm

Nikola v. Yani’nin evini Franko v. Yorgi’ye satması

Vilâyet-i Rumeli’nde Gerbeniş kazâsına tâbi‘ Malatya nâm karye ahâlîsinden Nikola v. Yani nâm zimmî meclis-i şer‘-i şerîfde işbu râfi‘ü’r-rakīm Franko v. Yorgi nâm zimmî muvâcehesinde ikrâr ve takrîr-i kelâm edip akd-i âtî sudûruna değin yedimde mülküm ve hakkım olup karye-i mezbûrede vâki‘ bir tarafı Zizo mülkü ve bir tarafı Yorgi mülkü ve bir tarafı mezbûr Franko’nun âhar mülkü ve bir tarafı tarîk-i âm ile mahdûd bir bâb fevkānî ve bir bâb tahtânî odaları ve samanlık yerini ve havluyu müştemil mülk menzilimi cemî‘ tevâbi‘i ile mezbûr Franko’ya otuz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr otuz guruşu mezbûr Franko yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda alâka ve medhalim yokdur, mezbûr Franko’nun mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Franko’ya taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Hüseyin b. Ali, Mehmed b. Mahmud, Ali b. İslâm, Panayot, Şelyo [v.] Yorgi, Panayot [v.] Kaliyo, Kalaki [v.] Yani, Panayot [v.] Kaliyo, Nikola [v.] Dimo.

(EYÜB90 - cilt: 31, sayfa: 590 - Hüküm no: 758 - Orijinal metin no: [115a-1])﻿

﻿

﻿

759. Hüküm

Hacda ölen Hüseyin Çelebi’nin diğer küçük oğlu Mustafa’ya nafaka tayini

Medîne-i Hazret-i Ebâ Eyyûb-i Ensârî -radiye anhu Rabbühü’l-Bârî- mahallâtından Mehmed Bey es-Selâmi mahallesi sükkânından iken bundan akdem tarîk-i hacc-ı şerîfde vefât eden Hüseyin Çelebi b. Gülümşah nâm müteveffânın verâseti zevce-i metrûkesi Rukiye bt. Hasan nâm hâtun ve sulbî sagīr oğulları Mustafa ve Abdürrezzak ile mezbûre Rukiye’nin hamline münhasıra olduğu şer‘an zâhir ve mütehakkik oldukdan sonra sagīr-i mezbûr Mustafa’nın li ebeveyn ammi ve kıbel-i şer‘-i hatîrden mansûb vasîsi olan işbu râfi‘ü’l-kitâb Mustafa b. Gülümşah nâm kimesne meclis-i şer‘-i şerîfde bi’l-vesâye takrîr-i kelâm ve ta‘bîr ani’l-merâm edip sagīr-i mezbûr Mustafa’ya babası müteveffâ-yı mezbûrdan irsen intikāl malından kadr-i kifâye nafaka ve kisve-bahâ takdîr olunmak matlûbumdur dedikde hâkim-i muvakki‘-i sadr-ı kitâb tûbâ-leh ve hüsnü me’âb hazretleri dahi sagīr-i mezbûr Mustafa’nın nafaka ve kisve-bahâsı için târih-i kitâbdan yevmî sekizer akçe farz ve takdîr edip meblağ-ı mefrûz-ı mezkûru harc ve sarfa ve lede’l-hâce istidâne ve vakt-i zaferde rücû‘a izin birle mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Mehmed Efendi b. Nasuh, Hüseyin Efendi b. Ahmed, Hüseyin Beşe b. Receb, Hasan b. Abdullah.

(EYÜB90 - cilt: 31, sayfa: 591 - Hüküm no: 759 - Orijinal metin no: [115a-2])﻿

﻿

﻿

760. Hüküm

Yani v. Kiko’nun ev hissesini Koçu v. Kiko’ya satması

Vilâyet-i Rumeli’nde Ergirikasrı kazâsına tâbi‘ Doksat nâm karye ahâlîsinden Yani v. Kiko nâm zimmî meclis-i şer‘-i şerîfde li ebeveyn er karındaşı işbu râfi‘ü’r-rakīm Koçu v. Kiko nâm zimmî muvâcehesinde ikrâr ve takrîr-i kelâm edip akd-i âtî sudûruna değin ale’l-iştirâki’s-seviy silk-i mülkümüzde münselik olup karye-i mezbûrede vâki‘ bir tarafı Dimo nâm zimmî mülkü ve bir tarafı bâyi‘-i mezbûrun âhar mülkü ve bir tarafı dere ve bir tarafı tarîk-i âm ile mahdûd üç bâb fevkānî odaları ve zât-ı eşcâr-ı müsmire ve gayr-ı müsmire iki kıt‘a bahçeyi müştemil mülk menzilde olan nısf hisse-i şer‘iyye-i şâyi‘amı cemî‘ tevâbi‘ ve levâhıkı ile mezbûr Koçu’ya iki bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni olan meblağ-ı mezbûr iki bin akçeyi karındaşım mezbûr Koçu yedinden bi’t-tamâm ve’l-kemâl ahz ve kabz eyledim ba‘de’l-yevm menzili mahdûd-ı mezkûrda olan nısf hisse-i şer‘iyye-i şâyi‘amda alâka ve medhalim kalmadı mecmû‘-ı menzil irsen ve şirâen mezbûr Koçu’nun mülk-i müşterâsı olmuşdur keyfe mâ yeşâ’ nısf hisseyi mahallinde zabt ve tasarrufa mezbûr Koçu’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Hüseyin Çelebi b. Ali, Mehmed b. Eyüb, Mehmed b. Mahmud, Ali b. İslâm, Kiko [v.] Dimo, Frede [v.] Göka, Tanaş [v.] Dado, Dimo [v.] Sava.

(EYÜB90 - cilt: 31, sayfa: 591 - Hüküm no: 760 - Orijinal metin no: [115a-3])﻿

﻿

﻿

761. Hüküm

Beço’nun oğulları Dado ve Hristo’nun evlerini Kika v. Doşe’ye satmaları

Vilâyet-i Rumeli’nde Tepedelen kazâsına tâbi‘ Tebvan? nâm karye ahâlîsinden olup kendi asâleten ve li ebeveyn er karındaşları Dado ve Hristo veledey Beço zimmîler taraflarından husûs-ı âti’l-beyânı ikrâra vekîl olup nehc-i şer‘î üzre vekâleti şer‘an sâbite olan Koçi nâm zimmî meclis-i şer‘-i şerîfde işbu râfi‘ü’r-rakīm Kika v. Doşe nâm zimmî muvâcehesinde bi’l-asâle ve bi’l-vekâle ikrâr ve takrîr-i kelâm edip akd-i âtî sudûruna değin ale’l-iştirâki’s-seviy silk-i mülk-i sahîhimizde münselik olup karye-i mezbûrede vâki‘ bir tarafı Beço [v.] Neva nâm zimmî mülkü ve bir tarafı Koçu [v.] Dado nâm zimmî mülkü ve bir tarafı Koçu [v.] Manko nâm zimmî mülkü ve bir tarafı tarîk-i âm ile mahdûd bir bâb fevkānî oda ve altında ahır ve bir samanlık ve iki bostan yeri ve harman yeri müştemil mülk menzili cemî‘ tevâbi‘ ve levâhıkı ile mezbûr Kika’ya iki bin sekiz yüz fıddî râyic fi’l-vakt akçeye asâleten ve vekâleten tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra semeni meblağ-ı mezbûr iki bin sekiz yüz akçeyi mezbûr Kika yedinden bi’t-tamâm ahz ve kabz eyledik ba‘de’l-yevm menzili mahdûd-ı mezkûrda vechen mine’l-vücûh alâka ve medhalimiz yokdur, mezbûr Kika[’nın] mülk-i müşterâsı olmuşdur keyfe mâ yeşâ’ mahallinde zabt ve tasarrufa mezbûr Kika’yı taslît eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’s-seneti’l-mezbûre.

Şuhûdü’l-hâl: Es-Sâbikūn, Dado [v.] Yano, Andriye [v.] (…) Vasil [v.] Doşe, Kika [v.] Rali?.

(EYÜB90 - cilt: 31, sayfa: 592 - Hüküm no: 761 - Orijinal metin no: [115a-4])﻿

﻿

﻿

762. Hüküm

Mehmed Çelebi b. Mustafa’nın evini Receb Ağa b. Abdullah’a satması

Medîne-i Hazret-i Ebâ Eyyûb el-Ensârî -dâme rıdvânü’l-Bârî-’de Çavuş Kasım mahallesinde sâkin Mehmed Çelebi b. Mustafa nâm kimesne meclis-i şer‘-i şerîfde işbu râfi‘ü’l-kitâb fahrü’l-eşbâh Receb Ağa b. Abdullah tarafından ikrâr-ı âti’l-beyânı tasdîke vekîl olup Ali Çelebi b. Sefer ve diğer Ali Bey b. Receb nâm kimesneler şehâdetleri [ile] şer‘an vekâleti sâbite olan diğer Receb Bey b. Mahmud mahzarında ikrâr u i‘tirâf edip akd-i âtî sudûruna değin silk-i mülk-i [115b] sahîhimde münselik olup mahalle-i mezbûrede vâki‘ bir tarafı Mehmed b. Ahmed mülkü ve bir tarafı ba‘zan Hasan Efendi mülkü ve ba‘zan Emine Hâtun vakfı ve iki tarafı tarîk-i âm ile mahdûd üç bâb fevkānî ve bir bâb tahtânî odaları ve bi’r-i mâ ve eşcâr-ı müsmire ve gayr-ı müsmire bahçe ve kenîfi ve iki sokak kapısını müştemil mülk menzilimi cemî‘ tevâbi‘i ile müvekkili mezbûr Receb Ağa’ya yirmi sekiz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yirmi sekiz bin akçeyi müvekkili mezbûr Receb Ağa yedinden bi’t-tamâm ahz ve kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur, müvekkili mezbûr Receb Ağa’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şevvâli’l-mükerrem fi’s-seneti’l-mezbûre.

Şuhûdü’l-hâl: Mehmed Efendi b. Mustafa İmâm, Mustafa Çelebi b. Mehmed, Mehmed Beşe b. Abdullah, Hasan b. Abdullah, Mehmed b. Eyüb, Nasuh b. Abdüsselâm, Ali b. İslâm.

(EYÜB90 - cilt: 31, sayfa: 592 - Hüküm no: 762 - Orijinal metin no: [115a-5])﻿

﻿

﻿

763. Hüküm

Vefat eden Hacı Mustafa b. Musa’nın bahçesinin vârisi tarafından bostancı Kuşçubaşı Hasan Ağa’ya satılması

Mahmiye-i İstanbul hısnı ebvâbından Yenikapı hâricinde Emânî Çelebi mahallesinde sâkin iken bundan akdem vefât eden el-Hâc Mustafa b. Musa’nın zevce-i metrûkesi Âişe bt. Durmuş nâm hâtundan gayrı zâhirde vâris-i ma‘rûfu olmamağla muhallefâtının rub‘u merkūme Âişe’ye ve selâse erbâ‘ı beytülmâl cânibine âid olmağın mahmiye-i mezkûrede bi’l-fi‘l gümrük emîni olup beytülmâl-i âmme ve hâssa kabzına memûr olan fahrü’l-emâcid ve’l-ekârim Hüseyin Ağa tarafından husûs-ı âti’l-beyâna vekîl-i müsecceli olup mahmiye-i mezkûre hısnı ebvâbından Edirnekapısı hâricinde Küçük Hâslar zâbiti olan el-Hâc Yusuf b. Abdullah nâm kimesne ile mezbûre Âişe’nin li ebeveyn er karındaşı ve tarafından zikri âtî bahçede olan bir sehim hisse-i şâyi‘asını bey‘a ve semenini kabza ve kendiye îsâle ve kabz ve îsâl mütevakkıf olduğu umûrun küllîsine vekîl-i müsecceli olan Ali Beşe nâm kimesne meclis-i şer‘-i şerîfde hâssa bostânîlerinden işbu râfi‘ü’l-kitâb fahrü’l-eşbâh kuşçubaşı Hasan Ağa b. Abdullah mahzarında her biri bi’l-vekâle ikrâr-ı tâm ve takrîr-i kelâm edip müteveffâ-yı mezbûrun muhallefâtından olup mahalle-i mezbûrede vâki‘ iki tarafdan Abdülbâkī Bey mülkü ve bir tarafdan çıkıncı Hüseyin harmanı ve bir tarafdan tarîk-i âm ile mahdûd iki bâb fevkānî ve iki bâb tahtânî sagīr odaları dahi ve zât-ı eşcâr-ı müsmire ve gayr-ı müsmire bahçe ve bir dolab kapısını ve kenîfi müştemil bahçe bey‘ olunup semeninden zevcesi müvekkile-i merkūmenin rub‘ hisse-i irsiyyesi verilmek lâzım gelmekle zikr olunan bahçe sûk-ı sultânîde kirâren ve mirâren nidâ ve müzâyede olunup rağabât-ı nâs bi’l-külliye münkatı‘ oldukdan sonra mezbûr kuşçubaşı üzerinde seksen dört bin akçede hakk-ı karâr ile karâr edip ziyâde ile tâlib-i âhar zuhûr etmemekle zikr olunan bahçeyi meblağ-ı mezkûr seksen dört bin akçeye vekâlet-i mahkiyelerimiz hasebiyle mezbûr kuşçubaşı Hasan Ağa’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mastûr seksen dört bin akçeyi mezbûr Hasan Ağa yedinden bi’t-tamâm ve’l-kemâl ahz ve kabz edip rub‘unu müvekkile-i mezbûreye ve selâse erbâ‘ı emîn-i mûmâ-ileyh Hüseyin Ağa’ya teslîm eyledik ba‘de’l-yevm sâlifü’z-zikr bahçe mezbûr Hasan Ağa’nın mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: İbrahim Çavuş b. Mustafa, Ahmed Bey b. Yusuf, İbrahim Çelebi b. Hüseyin, Mehmed Bey b. Osman, Mehmed b. Eyüb, Nasuh Efendi b. Abdüsselâm, Hüseyin Beşe Çukadâr.

(EYÜB90 - cilt: 31, sayfa: 593 - Hüküm no: 763 - Orijinal metin no: [115b-1])﻿

﻿

﻿

764. Hüküm

Mehmed Ağa b. Süleyman’ın hamamını tamir etmek şartıyla Derviş Bey b. Hüseyin’e kiraya vermesi

Medîne-i Hazret-i Ebâ Eyyûb el-Ensârî’de Kiremitçi Süleyman Çelebi mahallesinde sâkin fahrü’l-akrân Mehmed Ağa b. Süleyman tarafından husûs-ı âti’l-beyânı ikrâra vekîl olup hasm-ı câhid-i şer‘î mahzarında İbrahim Çelebi b. Mustafa ve Mustafa b. Ömer şehâdetleriyle şer‘an vekâleti sâbite olan Mehmed Çelebi b. Abdullah meclis-i şer‘-i şerîfde işbu râfi‘ü’l-kitâb Derviş Bey b. Hüseyin mahzarında bi’l-vekâle ikrâr ve takrîr-i kelâm edip müvekkilim mûmâ-ileyh Mehmed Ağa’nın mülkü olup mahalle-i mezbûrede debbâğhâne ve kendi mülk menzili kurbunda vâki‘ hamamını ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâb şehrinin onuncu gününden bir sene tamâmına değin ta‘mîr ve termîm iktizâ ettikde müvekkilim mûmâ-ileyh Mehmed Ağa kendi malından etmek üzre beher yevm yetmiş beşer akçeye mezbûr Derviş Bey’e vekâletim hasebiyle îcâr ve teslîm eyledim dedikde mezbûr Derviş Bey minvâl-i muharrer üzre istîcâr ve tesellüm ve kabûl eyledim dedikde ahadühümâ âhar şey’? kelimât-ı mahkiyesini vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: Nasuh Efendi b. Abdüsselâm, Hüseyin b. Ali, Mehmed b. Eyüb, Mehmed b. Mahmud.

(EYÜB90 - cilt: 31, sayfa: 594 - Hüküm no: 764 - Orijinal metin no: [115b-2])﻿

﻿

﻿

765. Hüküm

Alibeyköy’de kendisine müdahale edildiğini iddia eden bir ekmekçinin şikayetinin tahkiki için buyruldu

Hâslar kadısı fazîletlü efendi hazretleri şer‘le göreler. Devletlü ve mürüvvetlü sultânım hazretleri sağ olsun Eyyûb-i Ensârî kazâsına tâbi‘ Alibeyköy nâm karyede hâs ekmek işleyip kimesneye zarar [ve] te‘addîm yoğiken birkaç nefer habbâzîn yek-dil olup beni men‘ edip şimdi ahvâlimiz fazîletlü Eyüb mollasına hak üzre istimâ‘ olunup san‘atıma mâni‘ olunmamak bâbında fermân. [Fî sene] 1091. Bende-i Ekmekçi fukarâsı

(EYÜB90 - cilt: 31, sayfa: 595 - Hüküm no: 765 - Orijinal metin no: [116a-1])﻿

﻿

﻿

766. Hüküm

İstanbul’dan Edirne’ye gönderilen has atları çekmek üzere gerekli olan neferin yol üzerindeki menzillerden tedarik edilmesine dair hüküm

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Âsitâne-i sa‘âdetimden Edirne’ye varınca yol üzerinde vâki‘ olan kadılar -zîde fazluhüm-ve mefâhirü’l-emâsil ve’l-akrân kethüdâ yerleri ve yeniçeri serdârları ve a‘yân-ı vilâyetin iş erleri -zîde fazluhüm-e tevkī‘-i refî‘-i hümâyûn vâsıl olucak ma‘lûm ola ki hâliyâ Âsitâne-i sa‘âdetimden Edirne’ye gönderilen yüz yirmi re’s hâs atlar için beher yevm iktizâ eden yüz yirmi nefer yedek-keşân her biriniz taht-ı kazânızdan ihrâc ve menzilinden menzile emîn ve sâlim ulaşdırıp ihmâl ve müsâheleden be gāyet ihtirâz eyleyesiz deyû fermânım olmuşdur buyurdum ki hükm-i şerîfim vardıkda bu bâbda sâdır olan emrim üzre amel edip dahi hâlâ Âsitâne-i sa‘âdetimden Edirne’ye gönderilen yüz yirmi re’s hâs atlar için her menzilde iktizâ eden yüz yirmi nefer yedek-keşân ihrâc ve emîn ve sâlim birbirinize ulaşdırıp ihmâl ve müsâheleden ve bu bahâne ile hilâf-ı şer‘ kimesneden ahz ve celb-i maldan be gāyet ihtirâz eyleyesiz şöyle bilesiz, [alâmet-i şerîfe i‘timâd kılasız.] Fî 2 şehr-i Ramazân sene 1091.

(EYÜB90 - cilt: 31, sayfa: 595 - Hüküm no: 766 - Orijinal metin no: [116a-2])﻿

﻿

﻿

767. Hüküm

Ayas Ağa köyünden talep olunan iştirâ sâlyânesinin geçmiş dönemlerden daha fazla istenmemesi için buyruldu talebi

Mahkemede sâlyâne olunan defterden kayd olunmak deyû. Karye-i mezbûreden nısfı tenzîl olunup nısfı alına deyû. Sene [10]91. Nâhiye-i Küçükçekmece iştirâ ve zehâyir-i mezkûreyn berâ-yı menzili Büyükçekmece Şa‘îr 1500 keyl Dakīk 320 keyl Saman 1000 kantar Hatab 225 araba Giyâh 50 araba Devletlü ve merhametlü sultânım hazretleri sağ olsun bu du‘âcı kulları Eyüb kazâsında Küçükçekmece nâhiyesine [tâbi‘] Ayas Ağa nâm karye re‘âyâsı fukarâları kullarından olup işbu sene-i mübârekede karyemiz iştirâ sâlyânesi ta‘yîn olunup kadîmden edâ eylediğimiz minvâl üzre ancak iktidârımız var iken şimdi ziyâde talebiyle küllî gadr eylemek murâd eder ancak on iki nefer re‘âyâ fukarâsı vardır mercûdur ki geçen seneden ziyâde taleb olunmamak bâbında buyruldu-yı şerîf ricâ olunur bâkī fermân sultânımındır. Bende-i Kasımpaşa Şeyhî Ayas Ağa Şa‘îr 392 keyl Otluk 1,5 araba Saman 30 kantar Dakīk 9 keyl

(EYÜB90 - cilt: 31, sayfa: 595 - Hüküm no: 767 - Orijinal metin no: [116a-3])﻿

﻿

﻿

768. Hüküm

İsa Dede v. Evhad’ın menzilini vakf etmesi

Mâ hüve’l-muharrer min asli’l-vakf ve’ş-şurût sahha ledeyye ve hakemtü bi sıhhatihî ve lüzûmihî âlimen bi mevâzi‘i’l-hilâf ve mürâ‘iyyen li mâ yecibu i‘tibâruhû fi’l-kazâ bi’l-vifâk ve ene abdü’l-fakīr Ahmed b. İbrahim el-Kassâmü’l-askerî bi Havâss-ı Kostantıniyye el-mahmiyye hilâfeten -Ufiye anhümâ- Elhamdülillâhi Rabbi’l-âlemîn ve’s-salâtü alâ resûli Muhammed seyyidi’l-mürselîn ve alâ âlihî ve sahbihî et-tayyibîni’t-tâhirîn ammâ ba‘d sebeb-i tahrîr-i kitâb-ı sıhhat budur ki Dârü’s-saltanati’s-seniyye Kostantıniyye el-mahmiyye civârında Hazret-i Ebâ Eyyûb el-Ensârî -radiye anhu Rabbühü’l-Bârî- mahallâtından Kiremitçi Süleyman Çelebi mahallesi sâkinlerinden sâhibü’l-hayrât ve’l-hasenât ve râgıbü’s-sadakāt ve’l-meberrât İsa Dede b. Evhad meclis-i şer‘-i hatîr-i lâzımü’t-tevkīrde vakf-ı âti’z-zikrde li ecli’t-tescîl hasbî mütevellî nasb olunan Bayram Efendi b. Şükrullah mahzarında bi’t-tav‘i’s-sâf ikrâr ve i‘tirâf edip silk-i mülkümde mahmiye-i mezbûrede vâki‘ bir tarafı Musa Efendi b. Derviş mülkü ile bir tarafı merhûme Râbia Hâtun bt. Bâli vakfı ile ve bir tarafı Âsiye Hâtun vakf eylediği menzile ve taraf-ı âharı tarîk-i âm ile mahdûd ve mümtâz olup iki bâb fevkānî evleri ve altında ahırı ve iki sofayı ve kenîfi ve zât-ı eşcâr-ı müsmire ve gayr-ı müsmireyi müştemil muhavvatayı cemî‘ tevâbi‘ ve levâhıkı ile hasbeten lillâhi’l-aliyyi’l-azîm ve taleben li merzâti Rabbi’l-kerîm vakf ve haps edip şöyle şart eyledim ki kendim hayâtda oldukça menzili mârrü’z-zikrde sâkin olam ve tebdîl ve tağyîri kendi yedimde ola vefâtımdan sonra menzili merkūmun süknâsı sulbiye evlâdıma ve evlâd-ı evlâdıma meşrûta ola ba‘de’l-inkırâz -el-iyâzü billâhi min kahri’l-meliki’l-Feyyâz-hâlâ taht-ı nikâhımda zevcem olan Zamâne bt. Abdullah nâm hâtunum sâkine ola ve ba‘dehû vefâtından sonra evlâd ve evlâd-ı evlâdına ile’l-inkırâz sâkin olalar anlar fevt oldukdan sonra akrabâmdan Ahmed b. İbrahim nâm kimesneye meşrûta ola anlar sâkin olalar vefâtından sonra evlâdına ve evlâd-ı evlâdına ile’l-inkırâz sâkin olalar ve ba‘dehû akrabâmın süknâsı olmayıp süknâya muhtâc olan kimesneler sâkin ola ve ba‘dehû evlâd-ı evlâdları sâkin olalar ve ba‘dehû zühd ve takvâ ile ma‘rûf diyânet ve salâh ile mevsûf sulehâdan bir recül-i sâlih kimesneye verile süknâsı hâlinde her gün üç İhlâs-ı şerîf ve bir Fâtiha tilâvet edip sevâbını rûhuma ihdâ eyleye her kim menzili merkūmda sâkin ola her gün üç İhlâs-ı şerîf ve bir Fâtiha okuyup sevâbını rûhuma hibe eyleyeler ve merhûm Zal Mahmud Paşa câmi‘-i şerîfi’nde her kim imâm olursa menzili merkūmun üzerine nâzır ola ve ba‘dehû vâkıf-ı mezbûr menzili mesfûru mütevellî-i mezkûr Bayram Efendi’ye teslîm edip ol dahi vakıf olmak üzre tesellüm ve kabz ve kabûl ettikden sonra vâkıf-ı müşârün-ileyh inân-ı azîmeti semt-i âhara masrûf ve zamân-ı himmetini taraf-ı gayra ma‘tûf [hâkim-i] muvakki‘-i sadr-ı kitâb tûbâ-lehû ve hüsnü me’âb huzûrunda mütevellî-i mezbûr ile muhâsama ve münâza‘a ve mu‘âraza ve mürâfa‘aya şürû‘ edip eğerçi vakf-ı akār eimme-i mezhebi muhtârdan Hazret-i İmâm-ı A‘zam ve hümâm-ı efham Ebû Hanîfe el-Kûfî -cûziye bi’l-hayr ve kûfiye-katında sahîhdir lâkin vakıf lâzım olmadığı ecilden tarîk-i vakf sed ve yine mülküme reddolunmasın taleb ederim deyicek mütevellî-i merkūm istintâk olundukda cevâb-ı bâ savâba mütesaddî olup eğerçi vakf-ı akār İmâm-ı Züfer katında vakıf lâzım değildir lâkin şemseyn-i fahreyn-i bedreyn-i münîreyn imâmeyn-i hümâmeyn İmâm Muhammed eş-Şeybânî ve İmâm Ebû Yusuf eş-şehîr bi’l-İmâmi’s-Sânî katlarında sıhhat lüzûmdan müfârık olmayıp ale’l-husûs hükm-i hâkim müslim-i? müctehidîn fihâda vâki‘ olmağla vakıf lâzım olduğu ecilden imâmeyn-i muhteremeyn kavilleri üzre vakf-ı mezbûrun lüzûmuna hüküm taleb ederim deyicek hâkim-i müşârün-ileyh -lâ-zâle müşârün-ileyh- dahi tarafeynin kelâmını ısgā ve cânib-i vakfı evlâ görüp imâmeyn-i şerîfeyn kavilleri üzre vakf-ı mezbûrun sıhhat ve lüzûmuna hükm edicek vakıf sahîh ve lâzım olup min ba‘d nakz u nakīzine mecâl muhâl olundu. Hurrire fî evâili Receb sene ihdâ ve tis‘în ve elf.

Şuhûdü’l-hâl: Mehmed Çelebi b. Abdurrahman el-İmâm, Veli Halîfe b. Abdünnebi, Mehmed Çelebi b. Ferruh, Ahmed Halîfe b. İbrahim, Receb Efendi b. Abdi, Mustafa b. Davud, Osman Halîfe b. Ömer, Ahmed Çelebi b. Ömer el-Kâtib, Ahmed Çelebi b. Mehmed, Hasan Halîfe b. Abdi el-İmâm ve gayruhüm.

(EYÜB90 - cilt: 31, sayfa: 596 - Hüküm no: 768 - Orijinal metin no: [116b-1])﻿

﻿

﻿

769. Hüküm

Elefendo bt. Rifo’nun bazı emlâkini Todori v. Nikola’ya satıp bazılarını da devretmesi

Vilâyet-i Rumeli’nde Kalavrita kazâsına tâbi‘ Grebini nâm karye sâkinelerinden Elefendo bt. Riko nâm nasrâniyye meclis-i şer‘-i şerîfde yine kazâ-i mezbûrede Visoçe nâhiyesine tâbi‘ Ahter nâm karye sükkânından işbu râfi‘ü’r-rakīm Todori v. Nikola nâm zimmî muvâcehesinde bi tav‘ihâ ikrâr ve takrîr-i kelâm edip akd-i âtî sudûruna değin yedimde mülküm ve hakkım olup karye-i mezbûrede vâki‘ bir tarafı Kostantin nâm zimmî mülkü ve bir tarafı dere ve bir tarafı zikr-i âtî tarla ve bir tarafı tarîk-i âm ile mahdûd bir bâb fevkānî ve bir bâb tahtânî odaları ve harman yerini müştemil mülk-i mevrûs menzilimi cemî‘ tevâbi‘i ile ve içinde mevcûd iki fıçı ve bir şırahâne ve beynimizde ma‘lûm ism-i mâl ıtlâk olunur kalîl ve kesîr eşyâyı ve yine karye-i mezbûre hudûdu dâhilinde vâki‘ her birinin hudûdu beynimizde ma‘lûm yedi kıt‘a mülk-i mevrûs bağlarımı dahi cemî‘ tevâbi‘i ile ve otuz dib dut ağacı ve beynimizde ma‘lûm ceviz ağacında olan sekiz sehim hissede olan bir sehim hissemi mezbûr Todori’ye bi safkatin vâhidetin elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk edip ol dahi minvâl-i muharrer üzre iştirâ ve temellük ve kabûl eyledikden sonra yine tefvîz-i âtî sudûruna değin zabt ve taht-ı tasarrufumda olup yine karye-i mezbûrede vâki‘ her birinin hudûdu beynimizde ma‘lûm eşcâr-ı müsmire ve gayr-ı müsmireyi müştemil yedi kıt‘a tarlalarımın dahi hakk-ı tasarruflarını sâhib-i arz ma‘rifetiyle kezâlik mezbûr Todori’ye on esedî guruş bedel mukābelesinde tefvîz bi’l-ferâğ edip ol dahi tefevvuz ve kabûl eyleyip semen-i mezbûr bedel-i merkūm cem‘an altmış esedî guruşu mezbûr Todori yedinden bi’t-tamâm ahz ve kabz eyledim ba‘de’l-yevm emlâk-i mezbûr ve eşyâ-i merkūmede alâka ve medhalim yokdur, mezbûr Todori’nin mülk-i müşterâsı ve arâzi-i merkūme dâhil-i taht-ı tasarrufu olmuşdur keyfe mâ yeşâ’ mahallinde zabt ve tasarrufa mezbûr Todori’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn fî seneti’l-mezbûre

Şuhûdü’l-hâl: Hüseyin b. Ali, Mehmed b. Eyüb, Mehmed b. Mahmud, Ali b. İslâm, Yanaki [b.] Tanaş, Panayot [b.] Todori, İstati [b.] İstahi, Yani [b.] Kostantin, Angeli [b.] Yani, Todori [b.] Dimo, Nikola [b.] Dimo.

(EYÜB90 - cilt: 31, sayfa: 598 - Hüküm no: 769 - Orijinal metin no: [116b-2])﻿

﻿

﻿

770. Hüküm

Zehra Hatun mahallesi mescidine yeni imam tayin olunması

Hâslar kadısı efendi hazretleri, imâmet-i mezbûreyi müstahıkkına arz edesiz deyû. Hâslar kadısı efendi, bî-garaz müslümanlardan suâl eyleyesiz deyû. Sa‘âdetlü ve mürüvvetlü sultânım hazretleri sağ olsun Hazret-i Ebâ Eyyûb-i Ensârî’de vâki‘ merhûme Zehra Hâtun mahallesi mescidinin imâmı edâ-i hizmet etmeyip imâmete dahi gelmeyip mescidi şerîfimiz kapanmağa sebebdir mürüvvetlü sultânım hazretlerinden mercûdur ki âhara tevcîh olunmak bâbında fazîletlü Eyüb efendisine hitâben emr [u] fermân sultânım hazretlerinindir. Sâhib-i arz olan ahâlî-i mahalle-i mezkûrenin şikâyet ettikleri imâm-ı mezbûrun ahvâli bî-garaz müslümanlardan suâl eyleyesiz deyû vârid olan fermân-ı şerîfe imtisâlen, cemâ‘ati da‘vet olunup edâ-i hizmet etmediğini cümlesi haber verdiklerinden sonra imâm kendi dahi edâ-i hizmet eylemediğini ve yerime vekîl dahi bulamam deyû ikrâr ettiği der-i devlet-medâra i‘lâm olundu bâkī fermân sultânımındır.

(EYÜB90 - cilt: 31, sayfa: 598 - Hüküm no: 770 - Orijinal metin no: [117a-1])﻿

﻿

﻿

771. Hüküm

Müftükızı Odaları’nda fuhuş yapıldığının bildirilmesi üzerine tahliyye olunması

Hâslar kadısı fazîletlü efendi hazretleri teftîş eyleyesiz. Devletlü ve sa‘âdetlü sultânım hazretleri sağ olsun Hazret-i Eyyûb-i Ensârî’de Nişancı mahallesi fukarâsının arzuhâlleri budur ki mahalle-i mezbûrede Müftükızı Odaları demekle ma‘rûf oda altı bâb odaların içine fevâhiş dolup dâimâ fuhş [u] fesâd hâlî değildir gece sabaha değin kılıç ile gezerler nice nice tenbîh olunup bir vechile men‘ olunmaları kābil değildir Allâhu te‘âlâ ve resûluhû azîz şerîf başınız için olsun izn-i şer‘le mezbûr odaları tahliyye fâhişeler ihrâc olunup odaları mühürlenmek bâbında fermân-ı şerîf ricâ olunur bâkī fermân sultânımındır. Bende-i ahâlî-i mahalle. Subaşı ve asesbaşı imâm ve cemâ‘at ve odabaşıyı ve fevâhişi huzûruma ihzâr edesiz deyû fermân. Hâslar kadısı fazîletlü efendi hazretleri, ba‘de’l-yevm ol odalardan fevâhişi ihrâc edip ve odalarda ol makūle fevâhiş iskân olunmayıp ahâlî-i mahalle rızâ verdikleri eyü kimesnelere îcâr ettirile deyû. Fî 3 N [Ramazan] sene [10]91.

(EYÜB90 - cilt: 31, sayfa: 599 - Hüküm no: 771 - Orijinal metin no: [117a-2])﻿

﻿

﻿

772. Hüküm

Hacı Mustafa b. Musa’nın evinin vârislerince Ali Ağa b. Ömer’e satılması

Mahmiye-i İstanbul hısnı ebvâbından Yenikapı hâricinde İmâm Çelebi mahallesinde sâkin iken bundan akdem vefât eden el-Hâc Mustafa b. Musa’nın zevce-i metrûkesi Âişe bt. Durmuş nâm hâtundan gayrı zâhirde vâris-i ma‘rûfu olmamağla muhallefâtının rub‘u merkūme Âişe’ye ve selâse erbâ‘ı beytülmâl cânibine âid olmağın mahmiye-i mezkûrede bi’l-fi‘l gümrük emîni olup beytülmâl-i âmme ve hâssa kabzına memûru olan mefharü’l-emâcid ve’l-ekârim Hüseyin Ağa tarafından husûs-ı âti’l-beyâna vekîl-i müsecceli olup mahmiye-i mezkûre hısnı ebvâbından Edirnekapısı hâricinde küçük zâbiti olan el-Hâc Yusuf b. Abdullah nâm kimesne ile mezbûre Âişe’nin li ebeveyn er karındaşı ve tarafından zikr-i âtî menzilde olan bir sehim hisse-i şâyi‘asını bey‘a ve semenini kabza ve kendiye îsâle ve kabz îsâl mütevakkıf olduğu umûrun küllîsine vekîl-i müsecceli olan Ali Beşe nâm kimesne meclis-i şer‘-i şerîfde işbu sâhibü’l-kitâb fahrü’l-akrân Ali Ağa b. Ömer mahzarında her biri bi’l-vekâle ikrâr-ı tâm ve takrîr-i kelâm edip müteveffâ-yı mezbûrun muhallefâtından olup mahalle-i mezbûrede vâki‘ bir tarafdan Zeyni Hâtun vakfı olan odalar ve bir tarafdan Ahmed Efendi vakfı’na ve bir tarafdan Mesud Çelebi bahçesine ve taraf-ı râbi‘i tarîk-i âm ile mahdûd üç bâb tahtânî odaları ve bir sofayı ve bir su kuyusunu ve zât-ı eşcâr-ı müsmire ve gayr-ı müsmire bahçeyi ve kenîfi müştemil mülk menzil bey‘ olunup semeninden zevcesi müvekkile-i merkūmenin rub‘ hisse-i irsiyyesi verilmek lâzım gelmekle zikr olunan menzil sûk-ı sultânîde kirâren ve mirâren nidâ ve müzâyede olunup rağabât-ı nâs bi’l-külliye münkatı‘ oldukdan sonra mezbûr Ali Ağa üzerinde otuz bin akçede hakk-ı karâr ile karâr edip ziyâde ile tâlib-i âhar zuhûr etmemekle zikr olunan menzili meblağ-ı mezbûr otuz bin akçeye vekâlet-i mahkiyelerimiz hasebiyle mezbûr Ali Ağa’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ve temlîk ol dahi ber vech-i muharrer iştirâ ve tesellüm ve temellük ve kabûl eyledikden sonra semeni olan meblağ-ı mastûr otuz bin akçeyi mezbûr Ali Ağa yedinden bi’t-tamâm ve’l-kemâl ahz ve kabz edip rub‘unu müvekkile-i mezbûreye ve selâse erbâ‘ı emîn-i mûmâ-ileyh Hüseyin Ağa’ya teslîm eyledik ba‘de’l-yevm sâlifü’z-zikr menzil mezbûr Ali Ağa’nın mülk-i müşterâsı olmuşdur keyfe mâ yeşâ’ ve haysü mâ yahtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene ihdâ ve tis‘în ve elf.

Şuhûdü’l-hâl: İbrahim Çavuş b. Mustafa, Ahmed Bey b. Yusuf, İbrahim Çelebi b. Hüseyin, Mehmed Bey b. Osman, Nasuh Efendi b. Abdüsselâm.

(EYÜB90 - cilt: 31, sayfa: 599 - Hüküm no: 772 - Orijinal metin no: [117a-3])﻿

﻿

﻿

773. Hüküm

1090 senesi narh defteri

Yevmü’l-Ehad Fî 14 Cumâdelâhire sene [10]90. Saplı Soğan 300 dirhem: 400 Pirinç bakkaldan 1 vakıyye, kıymet: 7 [Yev]mü’l-Cum‘a Fî 19 Cumâdelâhire sene [10]90. Kavun 1 vakıyye, 2 kıyye Karpuz 300 dirhem 400 İnös armut 1 vakıyye Kıymet 4 3 Burunsuz armut 1 vakıyye Kıymet 3 2 Bazincan 2 dane Kıymet 1 Hâs un 1 vakıyye Kıymet 8 Kara un 1 vakıyye Kıymet 3 Bardak eriği 1 vakıyye Kıymet 3 2 Yerli hıyar 3 aded Kıymet 1 Anadolu hıyarı 4 aded Kıymet 1 Simid unu 1 vakıyye Kıymet 7 [Yev]mü’l-Hamîs Fî 20 [Cumâ]delâhire sene [10]90. Harcî ekmek 90 direm Kıymet 1 Bâ tezkire-i hazret-i efendi [Yev]mü’l-Ehad Fî 21 min Cumâdelâhire sene [10]90. Kabak 300 direm 300 400 Koruk 1 kıyye Kıymet 2 Çiçek inciri 1 kıyye Kıymet 5 6 [Yev]mü’l-Erba‘a Fî 24 min Cumâdelâhire sene [10]90. Ekmek Dir[h]em 100 Kıymet 1 Hâs un Kıyye 1 Kıymet 7 Simid unu Kıyye 1 Kıymet 6 Kaba un Kıyye 1 Kıymet 6 Pirinç bakkalda Kıyye 1 Kıymet 8 Badincan Tâne 3 Kıymet 1 Lahana Dir[h]em 400 300 Yağlı çörek Dir[h]em 35 Kıymet 1 Kaba çörek Dir[h]em 50 Kıymet 1 Biribirlik börek ve kâhî Dir[h]em 30 Kıymet 1 Arab kaşki? tâzesi Dir[h]em 30 Kıymet 1 Kuru kök? Dir[h]em 25 Kıymet 1 Şam böreği Dir[h]em 35 Kıymet 1 Tabla kâhîsi Dir[h]em 30 Kıymet 1 Arab peksimedi Dir[h]em 35 Kıymet 1 Gözleme Dir[h]em 30 Kıymet 1 Ağdasız lokma Dir[h]em 30 Kıymet 1 Ağdalı lokma Dir[h]em 25 Kıymet 1 Yağlı lokma Dir[h]em 30 Kıymet 1 Nişa? Kıyye 1 Kıymet 12 Eflak tuzu Kıyye 1 Kıymet 2 3 [Yev]mü’s-Sülesâ Fî gurreti Recebi’l-mürecceb sene [10]90. Tulum peyniri Vakıyye 1 Kıymet 14 12 Sultânî bakla Vakıyye 1 Kıymet 5 4 Hurda bakla Vakıyye 1 Kıymet 4 3 Tâze üzüm Vakıyye 1 Kıymet 5 6 [Yev]mü’l-Hamîs Fî 3 min şehri Recebü’l-mürecceb sene [10]90. Nişasta Kıyye 1 Kıymet 10 9 Kavun Dir[h]em 300 400 Karpuz Dir[h]em 400 500 Tâze üzüm Kıyye 1 Kıymet 4 3 İşleme kızılcık Kıyye 1 Kıymet 5 4 Hurda kızılcık Kıyye 1 Kıymet 3 2 Kabak Dir[h]em 400 500 Badincan Dâne 5 4 Kıymet 1 Lahana Dir[h]em 400 500 Fî 3 Recebü’l-mürecceb sene [10]90. Eflak tuzu Vakıyye 1 Kıymet 3 2 Fî 27 Recebü’l-mürecceb sene [10]90. Tâze üzüm Kıyye 1 Kıymet 2 Parmak üzümü Kıyye 1 Kıymet 3 Tâze incir Kıyye 1 Kıymet 3 4 Kavun Kıyye 1 Kıymet 1 Karpuz Kıyye 1,5 Kıymet 1 Şeftalü Kıyye 1 Kıymet 3 4 Fî 28 Recebi’l-mürecceb sene [10]90. Saman Kantar 1 Kıymet 28 26 Kabak Vakıyye 2 Kıymet 1 Badincan Aded 8 Kıymet 1 Hurda tâze incir Vakıyye 1 Kıymet 2 3 Fî 24 Şa‘bân sene [10]90. Tulum peyniri Kıyye 1 Kıymet 16 14 Fî 13 Ramazâni’l-mübârek li sene [10]90. İzmir siyahî ve lop inciri Kıyye 1 Kıymet 6 7 Edremid siyahî ve sarıca incir Kıyye 1 Kıymet 5 6 Çöpsüz razaki vakıyye 1 Kıymet 12 10 Çöplü razaki Kıyye 1 Kıymet 7 8 Fî 16 Ramazâni’l-mübârek sene [10]90. Karamürsel zeytini Kıyye 1 Kıymet 3 4 Lahana Dir[h]em 500 400 Nohud Kıyye 1 Kıymet 4 5 Bursa kestanesi Kıyye 1 Kıymet 4 5 Bâ tezkire-i efendi hazretleri. [Yev]mü’l-Hamîs Fî 20 Ramazâni’l-mübârek sene [10]90. Zeyt yağı Kıyye 1 Kıymet 20 22 İzmir sabunu Kıyye 1 Kıymet 20 22 Amasya eriği Kıyye 1 Kıymet 12 14 Fındık Kıyye 1 Kıymet 6 7 [Yev]mü’s-Sebt Fî 24 Ramazâni’l-mübârek sene [10]90. Mısır kabağı Dirhem 400 500 İsfenah Dirhem 300 400 Kara turp Dirhem 300 400 Pırasa Dirhem 300 400 Fî gurreti Şevvâli’l-mükerrem sene [10]90. Ekmek Dir[h]em 11 Kıymet 1 Bâ tezkire-i efendi hazretleri. Fî 12 Şevvâli’l-mükerrem sene [10]90. Mum yağı Vakıyye 1 Kıymet 22 Sığır yağı Vakıyye 1 Kıymet 11 Koyun yağı Kıyye 1 Kıymet 13 Yağ mumu Vakıyye 1 kıymet 26 28 Fî 22 Şevvâli’l-mükerrem sene [10]90. Havuç Dir[h]em 400 300 Şalham Dir[h]em 400 300 Lisânü’s-sevr Kıyye 1 Kıymet 4 İsfenah Dir[h]em 500 400 Pekmez vakıyye 1 Kıymet 6 7 Kemliyasa? 5 Kıymet 10 12 Fî 4 Ramazâni’l-mübârek sene [10]90. Asel Vakıyye 1 Kıymet 16 18 Bâ tezkire-i efendi hazretleri. Fî 22 Zilhicce sene [10]90. Şîrugan Kıyye 1 Kıymet 26 28 Bezir yağı Kıyye 1 Kıymet 20 18 Fî 3 Rebî‘ilevvel sene [10]91. İncir Dirhem 120 Kıymet 1 Elmanın a‘lâsı Kıyye 1 Kıymet 5 4 Tâze sarımsak 100 80 Tâze soğan Dirhem 120 100 Her bir demedi onar kök ola bostanda dükkânlarda sekizer kök ola Elmanın evsatı Kıyye 1 Kıymet 4 3 Marul demet Kıymet 5 4 Elmanın ednâsı Kıyye 1 Kıymet 3 2 [118a] Fî Rebî‘ilevvel sene [10]91. Midilli loru Kıymet 18 20 Sâde ergen yağı 38 36 Midilli peyniri Kıymet 18 16 Yumurta Tâne 3 2 Yağlı çörek Dirhem 40 Kaba çörek Dirhem 60 Biribir kâhî 30 Yumurta…? kâhî 40 Kuru halka 30 Harcî yağlı 30 Halka simid 60 Gözleme 30 Ağdalı lokma 25 Lokma ağdasız 30 Susamlı halka 45 Eflak tuzu 2 Sirke 7 Un-ı hâs 6 Simid unu 5 Kaba unu ve Edincik unu 4 Harcî un 3,5 Tâze soğan Dirhem 200 150 Tâze çayır peyniri Kıyye 1 Kıymet 10 8 İsfenah Dirhem 600 500 Tâze sarımsak Dirhem 130 100 Yağlı lokma Dirhem 33 Odun Çeki 30 Zeyt yağı Kıyye 18 20 Eflak aseli Kıyye 16 14 Fî 24 Rebî‘ilevvel sene 1091. Lahm-ı kuzu Kıyye 1 Kıymet 16 Fî 29 Rebî‘ilevvel li sene [10]91. Limni tulum peyniri Kıyye 1 Kıymet 16 14 Midilli peyniri Kıyye 1 Kıymet 14 12 Fî 2 Rebî‘ilâhir li sene [10]91. Süd Kıyye 1 Kıymet 2 Kaymak Kıyye 1 Kıymet 20 Tâze dil peyniri Kıyye 1 Kıymet 22 20 Tâze bakla Kıyye 1 Kıymet 4 Çağla Kıyye 1 Kıymet 4 Midilli loru Kıyye 1 Kıymet 16 14 Tâze yaprak Kıyye 1 Kıymet 8 Kanlıca yoğurdu Çanak 1 Kıymet 6 Çanak yoğurdu 1 Kıymet 3 Torba yoğurdu Kıyye 11 Kıymet 4 Fıçı yoğurdu Kıyye 1 Kıymet 2 Şa‘riyye-i İstanbul Kıyye 1 Kıymet 6 Mısır şa‘riyyesi kurutulmuş Kıyye 1 Kıymet 8 Fî 16 min şehri Rebî‘ilâhir sene [10]91. Lahm-ı ganem Kıyye 1 Kıymet 12 Desti nardengi Kıyye 1 Kıymet 5 6 Bakla Kıyye 1 Kıymet 2 Nardengi fıçı Kıyye 1 Kıymet 3 4 [Fî] Rebî‘ilâhir sene 1091. Tâze dil peyniri Kıyye 1 Kıymet 30 18 Tâze yaprak Kıyye 1 Kıymet 3 Kuzu başı 1 Kıymet 2 Kuzu ciğeri 1 Kıymet 2 Kuzunun başı ve ciğerini ayırıp satmak üzre tenbîh olunmuşdur vakıyye 1 Kıymet 14 Fî 25 Rebî‘ilâhir sene [10]91. Pancar Dirhem 400 300 Fî gurreti Cumâdelâhire sene [10]91. Ekmek Dirhem 130 Vakıyye 1 Asel-i musaffâ Vakıyye 1 Kıymet 18 16 Yağ mumu Kıyye 1 Kıymet 24 26 Eflak aseli Kıyye 1 Kıymet 18 16 Tâze kaşkaval Kıyye 1 Kıymet 22 20 Pancar Dirhem 500 400 Dil peynirin kaba loru Kıyye 1 Kıymet 10 08 Çayır peyniri Kıyye 1 Kıymet 10 08 Kara kiraz Kıyye 1 Kıymet 3 Dalbasdı kiraz Kıyye 1 Kıymet 4 Can eriği Kıyye 1 Kıymet 4 Aşı eriği Kıyye 1 Kıyye 2 Cemâziyelevvel sene [10]91. Etli börek Dirhem 35 Simid Dirhem 65 Harcî un Keyl 1 Kıymet 70 Yağlı çörek Dirhem 45 Şam böreği Dirhem 45 Kaba çörek Dirhem 65 Gözleme Dirhem 35 Birerlik kâhî Dirhem 35 Safî lokma Dirhem 40 Ağdalı lokma Dirhem 35 Ak tut 3 Kara tut 6 Hâs un Keyl 1 Kıymet 100 Hıyar Aded 1 1 Sarımsak Aded 25 20 Pancar Dirhem 600 500 Tulum peyniri Kıyye 1 Kıymet 14 12 Ekmek Dirhem 14 Kara vişne Kıyye 4 3 Tâze soğan Dirhem 300 400 Simid unu Kıymet 4 Tâze kabak Kıymet 5 4 Hıyar Aded 2

(EYÜB90 - cilt: 31, sayfa: 600 - Hüküm no: 773 - Orijinal metin no: [117b-1])﻿

﻿

﻿

774. Hüküm

Mahkemeye gelmeyen Mustafa’nın evinin mühürlenmesi

Mezbûr Mustafa şer‘-i şerîfe gelmeyip imtinâ‘ eder ise hânesi mühürlenip mürâfa‘a olmadıkça mührü ref‘ olunmaya buyruldu. Yusuf b. Abdullah muhzır ta‘yîn olundu. Fî 6 min Cemâziyelevvel sene [10]91.

(EYÜB90 - cilt: 31, sayfa: 610 - Hüküm no: 774 - Orijinal metin no: [118b-1])﻿

﻿

﻿

775. Hüküm

1091 senesi narh defteri

Cemâziyelevvel sene [10]91. Nişa Kıyye 1 Kıymet 7 8 Eflak kaşkavalı Kıyye 1 Kıymet 16 18 Tulum peyniri Kıyye 1 Kıymet 12 10 Hâs ekmek Dir[h]em 190 Kıymet 3 Katırlı vişnesi Kıyye 1 Kıymet 5 6 Simid Dirhem 70 Kaba çörek Dirhem 70 Kabak Kıyye 1 Kıymet 2 3 Yerli hıyar Aded 2 Kıymet 1 Anadolu hıyarı Aded 3 Kıyye 1 Çakıl ekmek Dirhem 140 Kıymet 3 Dil peyniri Kıyye 1 Kıymet 14 16 Akeğnisi armut Kıyye 1 Kıymet 8 6 Piliç Aded 1 [kıymet] 8 Tavuk Aded 1 Kıymet 14 Kuru otluk Dirhem 300 Kıymet 1 Cumâdelâhire sene [1091]. Kabak Dirhem 400 300 Zerdali Kıyye 1 Kıymet 5 4 Mayıs elması Kıyye 1 Kıymet 3 4 Kılıç balığı 1 Kıymet 13 Katırlı vişnesi 5 4 Kara vişne 3 2 Hıyar turşusu Aded 2 Armut Kıyye 1 Kıymet 5 6 Fî 6 Cumâdelâhire sene [10]91. Tekfurdağı kaşkavalı Kıyye 1 Kıymet 20 18 Tâze kayısı Kıyye 1 Kıymet 8 Ekşi kara tut Kıyye 1 Kıymet 6 Fî 7 Cumâdelâhire sene [10]91. Tekfurdağı deve dişi buğday Keyl 1 Kıymet 90 Tâze fındık Kıyye 1 Kıymet 5 6 Anadolu hıyarı Aded 4 5 Yerli hıyarı Aded 3 14 Cumâdelâhire [sene 1091]. Eflak kaşkavalı peynir 14 16 Çiçek inciri 5 6 Badincan 3 2 [Yev]mü’s-Sebt Fî 23 Cumâdelâhire sene [10]91. Tâze çiçek inciri Kıymet 3 4 Mayıs elması Kıyye 1 Kıymet 2 3 Burunsuz armudu Kıymet 3 2 Maverdi eriği Kıymet 2 3 Göksulu armudu Kıymet 4 3 Gelincik armudu Kıymet 4 3 Menzil armudu Kıymet 4 3 Bozdoğan armudu Kıymet 4 3 Akeğnisi armudu Kıymet 4 3 Tekfurdağı kaşkavalı Kıymet 20 22 İşleme kızılcık Kıymet 6 5 Hurda (…) 5 4 Tâze fındık Kıymet 4 3 Nişa Kıymet 9 8 Koruk Kıymet 4 Karpuz Dirhem 400 300 Kavun Dirhem 300 200 Tâze baş soğanı Dirhem 500 400 Badincan Aded 5 4 Bardak eriği Kıymet 4 3 Şeker armudu Kıymet 5 6 Küm-i? safî Dirhem 600 500 [Yev]mü’l-İsneyn Fî 3 Receb sene [10]91. Tâze üzüm Kıyye 1 Kıymet 3 4 Fî 8 Receb sene [10]91. Kabak Kıyye 1 Kıymet 1 Soğan 400 300 Fî 9 Receb sene [10]91. Tâze üzüm Kıyye 1 Kıymet 2 3 Fî 17 Recebü’l-ferd sene [10]91. Tâze lop inciri Kıyye 1 Kıymet 4 3 Tâze üzüm Kıyye 1 Kıymet 2 Tâze hurda inciri Kıyye 1 Kıymet 3 2 Eflak’ın koymana? ta‘bîr olunur a‘lâ kaşkaval peyniri Vakıyye 1 Kıymet 18 20 Parmak üzümü vakıyye 1 Kıymet 3 Fî 14 Şa‘bân sene [10]91. Ayva Kıyye 1 Kıymet 4 3 Şeftalü Kıyye 1 Kıymet 3 2 Enâr Kıyye 1 Kıymet 3 4 15 Şa‘bân [sene 1091]. Tulum peyniri Kıyye [1] [Kıymet] 12 14 17 Şa‘bân [sene 1091]. Süzülmüş hâlis sâde yağ Kıyye [1] [Kıymet] 40 42 Fî gurreti Ramazân sene [10]91. Ekmek Dirhem 130 Ramazân-ı şerîfde çörek otlu sâde Ramazan pidesi işlemek [üzre] on dirheme müsâmaha olunmuşdur. Fi’s-sâdis aşer min Şevvâl sene [10]91. Anadolu peyniri Vakıyye 1 Kıymet 14 16 Badincan Vakıyye 1 Kıymet 3

(EYÜB90 - cilt: 31, sayfa: 610 - Hüküm no: 775 - Orijinal metin no: [118b-2])﻿

﻿